
PRATARMĖ 


Žymaus lietuvių bibliografo ir knygotyrininko Vaclovo Biržiškos 
(1884—1956) rašto veikla truko beveik penkiasdešimt metų. Nuo 1906 m. 
jo sukurtas didelis, įvairus palikimas. Kaip publicistas ir mokslininkas 
V. Biržiška reiškėsi istorijos, kultūros, švietimo, politikos, teisės srityse, 
tačiau daugiausiai nuveikė ir nusipelnė knygotyros baruose. Jis — biblio- 
tekų, bibliografijos, knygos ir periodikos istorikas, praktikas ir pedago- 
gas. Be V. Biržiškos neįsivaizduojama lietuvių bibliotekininkystės, bib- 
liografijos, knygotyros plėtotė ir raida. 

Nemaža svarbių V. Biržiškos darbų, ypač bibliotekos bei raštijos te- 
momis, tebėra arba rankraštynuose, arba daugiausia periodikos, kitų lei- 
dinių komplektuose. Jie dar neiškelti į viešumą, į mokslo bei kultūros ir 
visuomenės gyvavimo apyvartą. 

Kita vertus, dauguma V. Biržiškos knygų, kitų veikalų ir spaudinių 
yra išleista 1918—1965 m. Rusijoje, Lietuvoje, Jungtinėse Amerikos Vals- 
tijose ir kitur. 1944—1990 m. V. Biržiška Lietuvoje nebuvo leidžiamas. 

Todėl kai kurios jo knygos ar kiti spaudiniai, ypač išleisti mažais 
tiražais (kartais iki 150 egz.) ar ne iki galo baigti spausdinti, tapo bib- 
liografinėmis retenybėmis ir dabar jau ne visi plačiau prieinami ar leng- 
vai surandami. Be to, turėti iš naujo išleistus V. Biržiškos darbus svarbu 
apskritai lietuvių kultūros plėtotei, taip pat dėl tautinio ir valstybinio 
prestižo. 

Mintis naujai leisti Lietuvoje V. Biržiškos raštus gyvavo dar iki 1990 m. 
Atkūrus Lietuvos nepriklausomybę ir valstybingumą, apie tai prabilta ir 
viešai. Jau 1990 m. Lietuvos kultūros fondas su „Sietyno“ leidykla Vilniuje 
išleido fotografuotą V. Biržiškos Aleksandryną (tris jo knygas). Tai buvo tik 
pradžia, tad tolesnis V. Biržiškos raštų publikavimas tebebuvo įvairiopai 
aktualus. 1990—1991 m. prof. V. Žukas sudarė trijų tomų V. Biržiškos darbų 

leidinio prospektą ir pateikė Lietuvos kultūros ir švietimo ministerijai. 
Apie tai kalbėta ir per konferenciją 1995 m., atidengiant Biržiškoms — 
tėvams ir sūnums — paminklą Viekšniuose. 

Tačiau galimybę naujai išleisti kai ką iš V. Biržiškos palikimo sudarė 
tik lietuviškos knygos 450-ųjų metinių sukaktis. Atsirado sąlygos, pasi- 
naudojus ta proga, parengti vieną V. Biržiškos raštų tomą. 

Suprantama, kad dėl ribotos apimties į šį leidinį dedama tik dalis 
mokslininko darbų. Apsispręsta pateikti lietuviškos knygos, bibliografi- 
jos ir periodikos istorijos veikalų ir straipsnių. Toks pasirinkimas moty- 
vuotas tuo, kad tos srities V. Biržiškos darbai yra vieni iš reikšmingiausių 
tiek mokslininko, tiek apskritai lietuvių spaudos istoriografijoje. Jie tebe- 
aktualūs ir svarbūs tyrinėtojams ir skaitytojams, besidomintiems mūsų 
nacionalinės kultūros istorija, knyga, žurnalistika, literatūra. Šie raštai taip 
pat gali būti naudingi mokymo bei studijų tikslams. Pagaliau knygos, 
bibliografijos, periodikos istorijos darbai tarpusavyje susiję ir sudaro iš 
esmės vieningą sistemą. 

Knyga rengta kaip V. Biržiškos istoriografijos autentiškas leidinys. 
Dėl to į ją dedami tekstai tokie, kokie yra mokslininko knygose ir straips- 
niuose, iš kurių perspausdinami. Tekstų kalba ir stilius, pavardės, termi- 
nai nekeičiami, paliekami taip, kaip yra V. Biržiškos parašyta. Ginčytini, 
Paaiškinimai — minimalūs. Juose pateikiami duomenys apie pirmąją pub- 
likaciją, šaltinį, iš kurio perspausdinama, patikslinami ar papildomi kai 
kurie faktai. 

Dėl knygos, kaip istoriografijos leidinio, paskirties ir dėl to, kad 
V. Biržiška Lietuvoje iš naujo dar tik pradedamas leisti, čia panaudoti 
beveik vien spausdinti raštai. 

V. Biržiškos knygotyros palikimą pratęsia, papildo, koreguoja Lietuvos 
bibliografijos A serijos leidiniai (1969, 1985, 1988 m.), D. Gargasaitės, 
J. Lebedžio, A. Jovaišo, D. Kauno, V. Maciūno, V. Mažiulio, V. Merkio, 
M. Ročkos, J. Tumelio, L. Vladimirovo, Z. Zinkevičiaus, V. Žuko ir kitų 
darbai. | 

V. Biržiškos darbų knyga skiriama pirmiausia humanitarinių ir socia- 
linių mokslų specialistams, studentams, kitiems skaitytojams, kurie spe- 
cialiau ir išsamiau domisi mūsų kultūros ir spaudos praeitimi. 

Sudarytojai 


VACLOVO BIRŽIŠKOS GYVENIMO 
IR VEIKLOS BRUOŽAI 


„Savo gyvenime, — rašė Vaclovas Biržiška, — neturėjau <...> jo- 
kių kitų ambicijų, kaip tiktai tarnyba savo tautai“'. Tokios ambici- 
jos davė Lietuvai įvairiapusę, enciklopedinio akiračio, nepaprasto 
darbštumo ir energijos, iškilią kultūros bei mokslo asmenybę. Žvelg- 
dami įjos palikimą, galime tiktai stebėtis, ką ir kiek nuveikė šis žmo- 
gus. Dirbo iš karto ne vieną, o keletą darbų, turėjo ne vieną, o de- 
šimtis pareigų, ir dauguma jų buvo susiję su knyga ir biblioteka. 
Šioms sritims liko ištikimas visą gyvenimą. Prasminga, kad Biržiš- 
kų bajorų herbas vaizdavo gulbes — ištikimybės simbolį. 

V. Biržiškos įvairiašakė veikla ir darbai tyrinėjami ne nuo šian- 
dien. Jo raštų (iki 1939 m.) bibliografiją parengė Izidorius Kisinas“. 
Plačiausiai ir išsamiai V. Biržiškos bibliografijos ir knygotyros pa- 
likimą nagrinėjo Vladas Žukas“, apie šį mokslininką rašė Mykolas 
Biržiška, Leonas Gineitis, Albinas Jovaiša, Vincas Maciūnas ir kt., 
išleistas atsiminimų žiupsnelis“. 

Nuo 1991 m. Vilniaus universiteto Bibliotekininkystės katedros 
iniciatyva kasmet V. Biržiškos gimimo dieną (gruodžio 2 d.) rengia- 
mas V. Biržiškos mokslinis seminaras. 1995 m. Viekšniuose paminklo 
Biržiškoms atidengimo proga įvyko mokslinė konferencija“. 

! Biržiška V. Atsakymas ponui J. Griniui // Aidai. — 1948. — Nr. 16/17. — P. 334. 

* Kisinas L Prof. Vaclovo Biržiškos bibliografija. — Kaunas, 1940. — D. 1. — 41 p. 

* Zr. Žukas V. Lietuvių bibliografijos istorija: (iki 1940 metų). — Vilnius, 1983. — 
D. 1. — P. 132—144 ir kt; Žukas V. Lietuvių knygotyros bruožai. — Vilnius, 1989. — 
P. 106—152. 
* Prof. Vaclovui Biržiškai atminti. — Chicago, III., 1956. — 24 p. 


? Viekšnių kraštas ir profesori iai Biržiškos: Pranešimų santraukos. — Vilnius, 1995. — 
39 p. 

Minėtais darbais ir tyrinėjimais remtasi ir rašant šią V. Biržiškos 
gyvenimo ir veiklos apžvalgą. 


Vaclovas Biržiška gimė 1884 m. gruodžio 2 d. Viekšniuose, gy- 
dytojo Antano ir Elžbietos (Rodzevičiūtės) Biržiškų šeimoje. Joje 
išaugo garsusis brolių Mykolo, Vaclovo ir Viktoro Biržiškų trejetas. 

1895—1903 m. V. Biržiška mokėsi Šiaulių gimnazijoje. Jis daly- 
vavo slaptame mokslgivių ratelyje. Pirmuosius, V. Biržiškos pa- 
sakymu, „bibliotekininko karjeros“ įgūdžius įgijo ketvirtoje klasėje 
(1898—1899 m..), tvarkydamas tėvų biblioteką. Gimnazijoje (1901 m.) 
buvo išrinktas prižiūrėti moksleivių vadovėlių biblioteką. 

1903 m. V. Biržiška įstojo į Peterburgo universitetą. Iš pradžių 
studijavo Gamtos ir matematikos fakultete, paskui, 1904—1909 m., — 
teisės mokslus, kartu ketverius metus klausydamas ir istorijos dis- 
ciplinų. 

Universiteto laikotarpis įvairiopai reikšmingas V. Biržiškos gy- 
venime. Jis dėjo pagrindus V. Biržiškai visuomenės veikėjui, biblio- 
tekininkui ir bibliografui, pradedančiam mokslininkui, publicistui. 

Nuo 1903 m. jis buvo Peterburgo universiteto lietuvių studentų 
slaptos draugijos narys, jos bibliotekininkas, nuo 1907 m. — pir- 
mininkas. Nuo 1905 m. brolio Mykolo įtrauktas į socialdemokra- 
tinį judėjimą Vilniuje. 

Didelį poveikį tolesnei V. Biržiškos veiklai ir likimui turėjo jo 
darbas 1905-—1906 m. slaptoje LSDP spaustuvėje Vilniuje. Įkopęs 
į septintąją dešimtį (1946 m.) V. Biržiška, prisimindamas šį gyve- 
nimo epizodą, rašė: „Kelių mėnesių bendradarbiavimas su M. Bal- 
tūsiu (žinomu knygnešiu ir veikėju) slaptoje spaustuvėje paliko 
man gilų įspūdį visam mano gyvenimui ir iš dalies nulėmė ma- 
no gyvenimo kryptį: bedirbdamas toje spaustuvėlėj, pasijutau vi- 
sam gyvenimui surištas su knygomis, su raštais, su rinkimu jų, 
su studijavimu““. 


5 Pig. Grinius K. Atsiminimai ir mintys. — Chicago, 1., 1946. — P. 288. 

Nuo 1903 m., paskatintas bibliografo S. Baltramaičio, V. Biržiš- 
ka ėmėsi pirmojo bibliografijos darbo — rinkti ir sudaryti lietuvių 
laikraščių bibliografiją“. 

Studijuodamas Peterburgo universitete, nuo 1906 m. V. Biržiška 
pradėjo bendradarbiauti lietuvių bei lenkų periodikoje (Lietuvos ūki- 
ninko, Skardo, Naujosios gadynės, Žarijos, Echo, Topor ir kituose leidi- 
niuose). Tuo laiku (nuo 1906 m.) V. Biržiška reiškėsi ir grožinėje 
literatūroje. Spausdino eilėraščius, apsakymus, impresijas, daugiau- 
sia Smūtkelio slapyvardžiu. 

Baigęs universitetą, V. Biržiška 1910—1911 m. Vilniuje ir 1913— 
1914 m. Šiauliuose tarnavo pagal specialybę — prisiekusiojo advo- 
kato padėjėju. Tuo pat metu (1910—1911 m.) jis dar dirbo Visuome- 
nės žurnale, kurį redagavo M. Biržiška, rašė į kitus socialdemokra- 
tinės pakraipos leidinius. 

Greta visuomeninių politinių temų, V. Biržiška savo publicisti- 
koje vis dažniau nagrinėjo įvairius kultūros klausimus ir reiškinius. 
1908 m. pasirodė pirmieji straipsniai apie bibliotekas. 

Be teisininko darbo, 1910—1914 m. tarpsniu V. Biržiška dar ėjo 
Vilniaus „Rūtos“ draugijos bibliotekininko ir sekretoriaus pareigas, 
kartu tvarkė ir Lietuvių mokslo draugijos biblioteką. 1913—1914 m. 
Šiauliuose buvo renkamas į to miesto viešosios bibliotekos valdy- 
bą. Kaip pats liudija, savo asmeniniu tikslu jau iš anksčiau V. Bir- 
žiška laikė tapti tos bibliotekos darbuotoju ir pertvarkyti jos pobū- 
dį, paversti ją lietuviškos knygos įstaiga“. 

Dar iki 1914 m. V. Biržiška ėmė reikštis kaip periodikos istori- 
kas, paskelbdamas vieną kitą tos srities straipsnį?. Galima teigti, 
kad 1908—1914 m. jo darbai bibliotekų ir periodikos temomis yra 
V. Biržiškos kaip mokslininko veiklos pradžia. 

Pirmojo pasaulinio karo metais V. Biržiška, mobilizuotas į Ru- 
sijos armiją, dalyvavo įvairiuose frontuose. Po 1917 m. spalio įvykių 


" Biržiška V. Bibliografijos istorija // Ruzgas V. Bibliotekoms vadovėlis. — Kau- 
nas, 1937. — P. 37; Biržiška V. Po naujausias bibliografijas apsižvelgus // Baras. — 
1925. — Nr.l. — P. 73. 

5 V. Biržiškos užrašų knygutės 1912 m. liepos 19 d. įrašas // LMA BRS. — F. 
163—18. — L.38. 

? [Biržiška V.] Mūsų istorijininkams žinotina // Aušrinė, — 1911. — Nr. 3. — 
P. 111. Parašas: V. B-ka. 

1918 m. jis dirbo Lietuvos reikalų komisariato Maskvoje archyvo ve- 
dėju, kartu lankydamas A. Šaniavskio liaudies universiteto bibliote- 
kininkystės kursus, įgydamas ir tobulindamas šios srities pasirengimą. 

1919 m. grįžęs į Lietuvą buvo Lietuvos laikinosios revoliucinės 
vyriausybės švietimo liaudies komisaras, paskui Lietuvos ir Balta- 
rusijos švietimo liaudies komisaro pavaduotojas. 1919 mi. dar reda- 
gavo (su kitais) Švietimo komisariato žurnalą Švietimo reikalai. 

1919— 1920 m. V. Biržiška mokytojavo Vilniaus lietuvių įimna- 
zijoje. Dėstė istorijos, geografijos, fizikos, matematikos, gamtos moks- 
lų disciplinas, buvo šios gimnazijos bibliotekininkas, susipažino su 
vaikų literatūra. 1920 m. nepriklausomos Lietuvos valdžia jį pasky- 
rė Vilniaus universiteto bibliotekos globėju. 

Lenkams okupavus Vilnių, nuo 1920 m. pabaigos V. Biržiška 
apsigyveno Kaune, kur išsiplėtojo įvairiopa jo veikla. 1920—1923 m. 
jis tarnavo Lietuvos kariuomenėje, daugiausia rūpindamasis karei- 
vių švietimo, jų bibliotekų reikalais. Jis buvo vienas iš Karo mokslo 
draugijos, taip pat jos Bibliotekų ir bibliografijos sekcijos steigėjų. Į 
atsargą paleistas pulkininko leitenanto laipsniu. 

Nuo 1920—1921 m. V. Biržiškos veikla vis labiau krypsta į dar- 
bą bibliotekininkystės įstaigose ir organizacijose, Kauno universite- 
te. 1921 m. pradžioje jis paskiriamas Valstybės centrinio knygyno 
(bibliotekos) vedėjo pavaduotoju. 1921 ir 1922 m. kaip pirmasis 
vaikų literatūros lektorius skaitė paskaitas vaikų darželių vedėjų 
kursuose. 1920—1922 m. V. Biržiška Aukštuosiuose kursuose dėstė 
valstybės teisę. Nuo 1922 m. rugsėjo mėn. jis buvo Lietuvos univer- 
siteto Teisių fakulteto docentas, nuo 1930 m. rugsėjo mėn. — ordi- 
narinis profesorius, nuo 1933 m. — dekanas. 1924— 1932 m. su per- 
trūkiais universiteto Humanitarinių mokslų fakultete dėstė bendrą- 
ją ir Lietuvos bibliografiją bei knygos istoriją. 

Yra išlikę šio V. Biržiškos kurso klausiusių studentų, tarp jų 
poeto H. Radausko, paskaitų konspektai". 

Kartu, eidamas nurodytąsias dėstytojo pareigas, V. Biržiška 
1923— 1940 m. buvo Kauno universiteto bibliotekos direktorius, šio- 
je bibliotekoje įsteigto Bibliografijos instituto vadovas. Išskirtinis 


10 Radauskas H. Lietuvių knygos istorija: (Prof. V. Biržiškos paskaitų, klausytų 
Kauno universitete 1930—1931 m.m., užrašai) // LNB RS. — F. 31—537. — 38 L. 

yra jo vaidmuo universiteto bibliotekoje. Galima sakyti, kad V. Bir- 
žiška sukūrė šią biblioteką ir pavertė tuo metu didžiausiu pasau- 
lyje lietuviškų knygų centru. Pradėjusi nuo 40 knygų, jo vadovau- 
jama biblioteka 1939 m. buvo sutelkusi apie 300 000 tomų fondus, 
sudariusi lietuviškos ir lituanikos spaudos bei rankraščių rinkinius. 
Tai — V. Biržiškos nuopelnas. Jo paties išsitarimu 19485 m., iš Vy- 
tauto Didžiojo universiteto bibliotekos istorijos jo niekas negalė- 
siąs išbraukti, ir šitai esąs jo „svarbiausias ir vienintelis senatvės 
džiaugsmas“ "!. 

V. Biržiška — daugelio kultūros ir knygos draugijų iniciatorius, 
steigėjas ar vadovas. Antai jis vienas iš Lietuvos bibliotekininkų 
draugijos įkūrėjų, 1931—1940 m. jos pirmininkas, aktyvus XXVII 
knygos mėgėjų draugijos narys. Dar 1920 m. suorganizavo pirmąjį 
V. Kudirkos liaudies universitetą, jam vadovavo, skaitė pranešimus. 
1920—1921 m. buvo Lietuvių meno kūrėjų draugijos teatro direkto- 
rius Kaune. Nuo seno, ypač nuo 1918 m., nuolat kėlęs lietuvių biblio- 
tekininkų rengimo ir kvalifikacijos reikalus, V. Biržiška buvo 1936 ir 
1937 m. bibliotekininkų kursų organizatorius ir lektorius. 1937 m. 
prie Vytauto Didžiojo universiteto bibliotekos buvo numatyta įsteigti 
Aukštuosius bibliotekininkų kursus, kurių vedėju turėjo būti V. Bir- 
žiška. Tai laikytina bibliotekininkų aukštojo mokslo Lietuvoje užuo- 
mazga, nors dėl įvairių priežasčių kursai nepradėjo darbo. Lietuvių 
spaudos istorijos ir bibliotekų darbo paskaitas V. Biržiška skaitė 1925— 
1926 m. Trimito surengtuose laikraštininkų kursuose. 

Su V. Biržiškos kaip bibliotekininko, bibliografo, istoriko veikla 
siejosi jo kaip redaktoriaus ir publicisto darbas. 1921 m. Kaune jis 
redagavo lietuviškos dvasios dienraštį lenkų kalba. Daug bendra- 
darbiavo įvairiuose periodikos leidiniuose, rašydamas daugiausia 
knygos, bibliotekų, bibliografijos temomis. Jis redagavo šių sričių 
specialius žurnalus — Krygos (1922—1924 m.), Bibliografijos žinios 
(1928—1943 m.), Mūsų senovė (1937—1940 m.). Juose paskelbė reikš- 
mingų mokslo darbų. | 

Turėdamas daug pareigų ir tarnybų, V. Biržiška nepaliaujamai, 
intensyviai triūsė įvairiose knygotyros srityse. Per 15 metų (1924— 


U Biržiška V. Atsakymas ponui J. Griniui // Aidai. — 1948. — Nr.16—17. — 
P. 334, 

1939 m.) jis parengė ir paskelbė keturias Lietuvių bibliografijos dalis, 
dirbdamas valandomis, nuvogtomis nuo poilsio ir sveikatos. Bib- 
liografijos duomenis jis lasiojo ir registravo dažniausiai naktimis 
nuo 12 val. iki 4 val. ryto“. 1918—1940 m. pasirodė arba iš esmės 
buvo parengti svarbiausi V. Biržiškos rašto darbai. 

Prie jų būtina pridurti V. Biržiškos darbą prie Lietuviškosios en- 
ciklopedijos. Be jo nepilna būtų šio mokslininko veiklos panorama. 
Jau 1924 m. V. Biržiškos iniciatyva Šiaulių „Kultūros“ draugija bu- 
vo nutarusi leisti enciklopediją. Nuo 1931 m. jis buvo pakviestas 
Lietuviškosios enciklopedijos vyriausiuoju redaktoriumi ir darbo organi- 
zatoriumi. Per 1933—1941 m. V. Biržiškai vadovaujant ir bendradar- 
biaujant buvo išleisti 9 tomai ir 10-ojo tomo dešimt sąsiuvinių. Vien 
per 1933—1938 m. šioje enciklopedijoje, 1. Kisino parengtos V. Biržiš- 
kos bibliografijos duomenimis, jis paskelbė apie 8700 pozicijų. 

1940—1941 m. V. Biržiškos veikla siejosi su Vilniaus universite- 
tu. Jis buvo jos bibliotekos direktorius, Teisės fakulteto dekanas. 
V. Biržiškos iniciatyva įsteigtoje Bibliologijos katedroje turėjo būti 
rengiami bibliografijos specialistai ir „aukštesnio tipo“ biblioteki- 
ninkai. Nuo 1941 m. V. Biržiška — Lietuvos TSR Mokslų akademi- 
jos tikrasis narys. Beje, 1946 m. sovietinė valdžia iš jo atėmė akade- 
miko vardą, kuris grąžintas 1988 m. 1941—1944 m. paskelbta 
V. Biržiškos veikalų (Lietuviškieji slapyvardžiai ir slapyraidės, 1943 m.), 
kai kurie nespėti iki galo išspausdinti (Lietuviškos bibliografijos isto- 
rija), kiti liko rankraščiuose. 

Literatūros metraščiui su kalendorium 1942 metams, vadintam ir 
almanachu, V. Biržiška sudarė kalendorių — „Lietuvių kalbos, li- 
teratūros ir kultūros kūrėjai per 4 šimtmečius“. Ten pateikiamos 
trumpos žinios apie 500 autorių. Šio metraščio-almanacho „Žodyje 
skaitytojams“ V. Biržiškos parengtas kalendorius apibūdintas kaip 
„maža enciklopedijėlė“. 

V. Biržiška buvo sukaupęs vertingą apie 5000 spaudinių asme- 
ninę biblioteką lietuvių, rusų, lenkų, vokiečių, kitomis kalbomis. Ją 
daugiausia sudarė knygos, atspindėjusios knygotyrininko, grožinės 


2 Plg. Žukas V. Lietuvių bibliografijos istorija: (iki 1940 metų). — V., 1983. — 
D. 1. — P. 134. 

literatūros skaitytojo interesus'*. Ši biblioteka, 1944 m. V. Biržiškai 
dėl sovietinės okupacijos pasitraukus į Vakarus, liko Kaune. Dalį 
rankraščių lagamine jis nuvežęs į Viekšnius, kur jie žuvę. Juos sau- 
gojusi moteriškė po V. Biržiškos mirties rankraščius sudegino". 

Kuriam laikui apsistojęs Vienoje, V. Biržiška, tebevykstant ka- 
rui, per bombardavimus, nepaisydamas pavojų, dirbo bibliotekose 
ir archyvuose. V. Maciūnas pateikia tada pasakytus jo žodžius, kad 
„Aėl lietuviškos knygos eičiau nors į patį pragarą“ ". 

1945—1946 m. jis buvo Lietuvos rašytojų tremtinių draugijos 
vicepirmininkas, nuo 1947 m. — Garbės narys. 

1946—1949 m., jau gyvendamas Vokietijoje, V. Biržiška dėstė 
Pabaltijo universitete Hamburge ir Pineberge, kartu rengė biogra- 
fistikos bei knygų istorijos leidinius. 1946 m. pasirodė jo Lietuvių 
rašytojų kalendorius, kuriame pateikta biografinių Žinių beveik apie 
1150 lietuvių autorių. Dirbo prie Lietuviškų knygų istorijos bruožų 
antrojo tomo. 1947 m. išleido darbą apie Abraomą Kulvietį anglų 
kalba, 1948 m. — apie M. Mažvydą ir jo bendradarbius vokiečių 
kalba. Pinebergo kareivinėse, kaip liudijama, V. Biržiška dirbo sun- 
kiausiomis sąlygomis, rašęs „ne sušalusiais, o nušalusiais pirštais“ '*. 

Nuo 1949 m. iki mirties 1956 m. jis gyveno Jungtinėse Amerikos 
Valstijose. V. Biržiška patyrė sunkių išgyvenimų, įvairių painių, 
nepalankių aplinkybių. Jį ten supusi aplinka ir atmosfera buvusi 
svetima. Jam terūpėję tiktai Lietuva, jos kultūra, lietuvių gyveni- 
mas!'. Dirbo ir rašė kiek išgalėdamas, dirbdamas „užsimiršdavo“. 
1951—1953 m. jis buvo Kongreso bibliotekos Vašingtone konsul- 
tantas. Ten 1952 m. parengė bibliografiją Amerikos lietuvių spauda 


G Plačiau žr.; Lietuvninkaitė N. Vaclovo Biržiškos asmeninė biblioteka ir jos 
likimas // Viekšnių kraštas ir profesoriai Biržiškos: (Pranešimų santraukos) — V., 
1995. — P. 21—22; Lietuvninkaitė N. Vaclovo Biržiškos asmeninės bibliotekos kny- 
gos Kauno A. Sniečkaus politechnikos instituto bibliotekoje // Kruygotyra. — V. 


1988. — Nr. 14(21). — P. 69—75. 

V Iš V. Steponaičio dienoraščio 1957 m. sausio 10 d. įrašo // LNB RS. — 
F. 47—71. — L4. 

5 Maciūnas V. Vaclovo Biržiškos įnašas lituanistikon // Aidai. — 1982. — 
Nr. 3. — P. 170—187. 

16 Prof. Vaclovui Biržiškai atminti. — Chicago, Il., 1956. — P. 5. 

" Ten pat. — P. 4. 

1874—1910. Nuo 1953 m. V. Biržiška buvo pakviestas Bostone lei- 
džiamos Lietuvių enciklopedijos vyr. redaktoriaus pareigoms. Tais 
pat metais jau pasirodė ir pirmasis šios enciklopedijos tomas. Iški- 
lus konfliktams ir nesutarimams, po enciklopedijos trečiojo tomo 
V. Biržiška buvo priverstas pasitraukti ir atsidūrė dramatiškoje pa- 
dėtyje ir šalikelėje. 

Jungtinėse Amerikos Valstijose V. Biržiška tęsė didžiuosius moks- 
lo veikalus, rengtus dar Lietuvoje, papildydamas nauja medžiaga, 
koreguodamas ar pertvarkydamas. Tokie buvo dviejų dalių Senųjų 
lietuviškų knygų istorija (1953; 1957 m.), istoriografinių straipsnių 
rinkinys Praeities pabiros (1960 m.), tritomis Aleksandrynas (1960—- 
1965 m.). Beveik visi šie darbai išleisti jau po V. Biržiškos mirties 
1956 m. sausio 2 d. Voterberyje (Waterbury). 

V. Biržiška turėjo taip pat įvairių sumanymų ir dirbo prie naujų 
veikalų. Apie kai kuriuos žinome iš mokslininko laiškų, pasakoji- 
mų, iš jo palikto, brolio M. Biržiškos apibūdinto rankraštyno". An- 
tai 1950 m. kovo 22 d. laiške rašytojui J. Gliaudai V. Biržiška sakėsi 
ruošiąs rinkinį Tarp mirusių žmonių ir gyvųjų knygų, į kurį surink- 
siąs įvairiu laiku skelbtą lituanistinę medžiagą". Gali būti, kad ši 
knyga — tai 1960 m. pasirodžiusios Praeities pabiros. 

Jungtinėse Amerikos Valstijose V. Biržiška rinko medžiagą 
J. Šliūpo biografijai, šį tą apie jį paskelbė. Kaip sakė savo bičiuliui 
P. Čepėnui, knyga apie J. Šliūpą nepatiksianti nei J. Šliūpo šalinin- 
kams, nei antišliūpininkams. 

Mokslininkas, daugiausia paniręs į Lietuvos ir lietuvių praeitį, 
buvo sumanęs parašyti ir istorinį romaną. Jis jau buvo subrandin- 
tas, bet V. Biržiška nespėjęs prie jo prisėsti? 


V. Biržiškos palikimo apžvalgą tikslinga pradėti nuo jo darbų 
bibliotekininkystėje. Jis kaip knygotyrininkas, spaudos istorikas, 


'š Biržiška M. Prof. Vacl. Biržiškos rankraštinis palikimas // Draugas. — 1956, 
rugsėjo 29. 

B Gliauda J. Nemirtingasis lituanistas // Naujienos. — 1956, balandžio 21. 

20 Prof. Vaclovui Biržiškai atminti. — Chicago, Ill, 1956. — P. 8. 

bibliografas išaugo iš bibliotekininko veiklos ir buvo su ja susijęs 
visą gyvenimą. 

Bibliotekų teorija ir metodika V. Biržiška susidomėjo jau XX a. 
pradžioje. Jis buvo vienas iš tų, kurie pirmieji pradėjo rengti specia- 
lią bibliotekinę literatūrą lietuvių kalba. Čia V. Biržiška rėmėsi ir nau- 
dojosi rusų, ypač L. Chavkinos, kitų užsienio autorių duomenimis. 

Tarp reikšmingų pirmųjų šios srities V. Biržiškos darbų — 1908 m. 
Vilniaus žiniose paskelbtas stambus straipsnis „Kaip sutaisyti ir tvar- 
kyti liaudies knygynas“! Jis aprėpė įvairias bibliotekų veiklos sritis, 
pateikdamas pagrindinių teorinių žinių ir daug praktinių patarimų 
bei rekomendacijų, reikalingų ir naudingų bibliotekų darbo pradžia- 
moksliui. V. Biržiška šiame straipsnyje apibūdino bibliotekų funkci- 
jas ir paskirtį, pabrėžė to laiko lietuviškų bibliotekų specifinį tikslą — 
pripratinti žmones prie knygos ir skaitymo. Iš tokio bibliotekų už- 
davinio V. Biržiška kildino ir jų fondų, darbo metodų, skaitytojų 
pobūdį. Straipsnyje sukonstruotas bibliotekų fondo modelis, parem- 
tas „nepartyviškumo“ ir literatūros įvairovės principais. V. Biržiš- 
ka pasisakė prieš bibliotekų bei jų veiklos politizavimą. Bet šiuo 
klausimu nebuvo nuoseklus?*. Tai liudija ir vėlesnieji bibliotekų te- 
mos jo straipsniai, tarp jų 1913 m. „Giedros“ kalendoriuje idėtasis 
„Šviesos keliais“3. Bibliotekų veiklą V. Biržiška čia interpretavo po- 
litiniu klasiniu požiūriu. Šiame straipsnyje jis jau pasirodė ir kaip 
bibliotekų istorikas. 

Prieštaringo pobūdžio buvo stambiausias (47 p.) iš pirmųjų 
V. Biržiškos darbų — Apie knygas ir knygynėlius. Jis parašytas 
1918 m. Maskvoje, išleistas Lietuvos reikalų komisariato Kultūros 
ir švietimo skyriaus Voroneže. Rašymo ir pasirodymo sąlygos bei 
aplinkybės po 1917 m. spalio įvykių Rusijoje turėjo leidiniui esmi- 
nės įtakos. Bibliotekas autorius palyginti stipriai siejo su politine 


2! [Biržiška V.] Kaip sutaisyti ir tvarkyti liaudies knygynas // Vilniaus žinios. — 
1908, balandžio 19 (gegužės 2), balandžio 20 (gegužės 3). Parašas: Raginis. Šiame 
ir vėlesniuose straipsniuose V. Biržiška bibliotekas vadino knygynais (knygynėliais). 

2 [Biržiška V.] Bepartyviškumas // Žarija. — 1908, kovo 27 (balandžio 9). 
Parašas: V. B. 

23 [Biržiška V.] Šviesos keliais // „Giedros“ kalendorius 1914 metams. — Ryga, 
1913. Parašas: Raginis. 

laiko situacija ir jos reiškiniais, kuriems apibūdinti tada vartojo 
klasines sąvokas ir vertinimus. Tačiau žodyje „Nuo redakcijos“ bei 
redakcijos išnašose V. Biržiškos teiginiai ir apibūdinimai vis tiek 
buvo koreguojami. Jam priekaištauta dėl to, kad vis dėlto stinga 
klasinio požiūrio į bibliotekas ir jų fondus. 

Šioje knygelėje V. Biržiška plačiai rašė apie bibliotekų steigimą, 
organizaciją ir sistemą, įvairius vidaus darbo dalykus. Lietuvos są- 
lygomis jis labai propagavo kilnojamąsias bibliotekas, kurias vadi- 
no „keliaujamais knygynėliais“. | 

Šiame darbe V. Biržiška, kalbėdamas apie įvairius bibliotekų ir 
ju veiklos aspektus, rašė apie bibliotekininką. Pabrėžė jo didelį vaid- 
menį, kėlė jam didelius reikalavimus. Bibliotekininką jis prilygino 
mokytojui, pažymėjęs, jog bibliotekininko darbas „tiek pat visuo- 
menei reikalingas, kaip ir mokytojo darbas““*. Labai svarbios, 
V. Biržiškos teigimu, abidvi — techninė ir kūrybinė — biblioteki- 
ninko veiklos pusės. 

Studijoje Apie knygas ir knygynėlius bibliotekas V. Biržiška nag- 
rinėjo istoriniame kontekste. Jis visur pateikia Žinių ir duomenų 
apie bibliotekų atsiradimą, jų raidą ir pobūdį pasaulyje (Vakarų 
Europos šalyse, ypač JAV) bei šiek tiek Lietuvoje. Čia V. Biržiška 
vėl pasireiškė kaip bibliotekų istorikas. 

Apžvelgtieji V. Biržiškos darbai padėjo pagrindus tolesniesiems, 
kurie parašyti jau naujomis, nepriklausomos valstybės sąlygomis. 

1921—1940 m. išspausdinta mažne 20 įvairaus žanro jo publika- 
cijų apie bibliotekas. Tarp jų buvo straipsnių bibliotekų sistemos 
organizavimo tema, kuri, steigiantis šių įstaigų tinklui, buvo ypač 
svarbi. Jai nagrinėti skirtas ne vienas 1921—1922 m. V. Biržiškos 
straipsnis". Prie bibliotekų struktūros jis grįždavo ir vėliau, vis ak- 
tualėjant viešųjų bibliotekų reikalams“, 


24 Biržiška V. Apie knygas ir knygynėlius. — Voronežas, 1918. — P. 46. 

25 [Biržiška V.] Kariuomenės knygynėliai // Karys. — 1921, rugpjūčio 18. Pa- 
rašas: V. R-nis; Keliaujamieji knygynėliai // Sietynas. — 1921. — Nr. 7—8. — P. 58. 
Parašas: V. Raginis; Bibliotekų tinklas Lietuvoje // Knygos. — 1922. — Nr. 2—3. — 
Sklt. 129—134. Parašas: Vac. B-ka. 

20 [Biržiška V.] Viešųjų bibliotekų organizacija užsieniuose // Bibliografijos ži- 
nios. — 1929. — Nr. 3. — P. 65—68. Parašas: V.B.; Lietuvos visuomenės bibliotekos 
// Ten pat. — 1934. — Nr. 2. — P. 33—36. 

Kaip jau pažymėta, ypatingos reikšmės V. Biržiškos gyvenime ir 
to laiko Lietuvos bibliotekininkystėje turėjo Kauno universiteto biblio- 
teka. V. Biržiška buvo vienas iš pirmųjų, rašęs apie šios mokymo ir 
mokslo institucijos bibliotekos steigimo problemas“. Vadovaudamas 
šiai bibliotekai ne kartą informavo visuomenę apie jos veiklą“. Retsy- 
kiais V. Biržiška skelbė vieną kitą straipsnį iš Lietuvos bibliotekų is- 
lorijos, recenzavo bibliotekoms skirtus vadovėlius bei kitą literatūrą“. 

Po 1921—1922 m. bibliotekų temomis mokslininkas rašė daug 
rečiau, telkdamasis prie didesnių tos srities darbų. 1935 m. atski- 
ru atspaudu išėjo jo studijinis darbas Bibliotekos“, pakartotinai, tik 
kitu pavadinimu (Bibliotekų istorija), įdėtas į V. Ruzgo Bibliotekoms 
vadovėlį (1937 m.). Autorius keliais skirsniais („Bibliotekų istorija“, 
„Žymiausios pasaulio bibliotekos“, „Įstatymai apie viešąsias biblio- 
tekas“, „Bibliotekų technika“) apžvelgia bibliotekų atsiradimą, rai- 
dą ir vidaus veiklą. Beveik pusė šios studijos skirta Lietuvos bib- 
liotekoms — jų istorijai ir to laiko (1918—1935 m.) padėčiai. 

Retėjantis V. Biržiškos dėmesys bibliotekoms aiškintinas ir tuo, 
kad mokslininkas daugiau jėgų, laiko, pastangų skyrė bibliografijai 
ir knygos istorijai. | 

Pradėjęs kaip bibliografas praktikas dar 1903 m., V. Biržiška 
tolydžio, ypač po 1918 m., vis labiau gilinosi į bibliografijos klau- 
simus. Kai kurie jos teorijos ir metodikos dalykai V. Biržiškos buvo 
dėstomi Kauno universitete. Jie užfiksuoti Vilniaus universitete 
1940—1941 m. skaityto bibliografijos kurso konspekte. 

Bibliografiją V. Biržiška suvokė ir traktavo ne kaip uždarą, her- 
metišką struktūrą, o kaip glaudžiausiai susipynusią su kitomis kny- 
gos mokslo sritimis. Todėl jis nagrinėjo bibliografijos santykius su 
bibliologija, literatūros mokslu ir literatūros istorija, su knyga ir 
periodika. Mokslininkas atskleidė jų tarpusavio ryšius, parodė abi- 
puses sąveikas. 


*/ Biržiška V. Universiteto bibliotekos klausimu // Lietuva. — 1922, rugsėjo 26, 29. 

*8 Biržiška V. Lietuvos universiteto biblioteka // Bibliografijos žinios. — 1929. — 
Nr. 2. — P. 62; Pirmasis Vytauto Didžiojo universiteto bibliotekos dešimtinetis. — Kau- 
nas, 1933. — 8 p. 

? Biržiška V. Jėzuitų noviciato biblioteka Vilniuje // Bibliografijos žinios. — 
1931. — Nr. 1. — P. 39—40. 

*0 Biržiška V. Bibliotekos. — Kaunas, 1935. Perspaudas iš Lietuviškosios enciklo- 
pedijos (1935, t. 3, sklt. 850—869). 
2.-256 

V. Biržiška apibūdino bibliografijos paskirtį ir funkcijas, bibliog- 
rafijos rūšis, pagalbinių rodyklių metodiką ir pan.“ Kaip pažymi 
bibliografas ir knygotyrininkas V. Žukas, nors V. Biržiškos teoriniai 
teiginiai bei sprendimai ne visada nuoseklūs ir preciziški, bet svar- 
būs bibliografijos teorinės minties istorijai. Jie taip pat padeda su- 
vokti, kokiais metodologiniais bei metodiniais principais paremti 
paties V. Biržiškos bibliografijos darbai. 

Svarbiausias V. Biržiškos bibliografijos veikalas — retrospekty- 
vioji rodyklė Lietuvių bibliografija, kurios 1924—1939 m. buvo išleis- 
ta trys dalys, o ketvirtosios — vienas tomas ir antrojo tomo vienas 
sąsiuvinis. Ši įspūdinga solidžios apimties bibliografija aprėpia 
1547—1910 m. (tarpais iki 1914 m.) lietuvišką spaudą ir dalį litua- 
nikos. Ji sudarė tvirtus pamatus tolesniems lietuvių bibliografijos 
veikalams. Prie šio veikalo mokslininkas dar triūsė ir Jungtinėse 
Amerikos Valstijose. 

V. Biržiškos Lietuvių bibliografiją iš dalies pratęsia, papildo, pa- 
tikslina ir naujas, 1952 m. parengtas bibliografijos veikalas Amerikos 
lietuvių spauda 1874—1910, išleistas 1994 m? Ten įdėtas 1951 m. 
rašytas jo referatas „Amerikos lietuvių spauda 1875—1910 m.“, su 
kuriuo galės susipažinti ir šio rinkinio skaitytojai. V. Biržiška buvo 
vienas iš tų bibliografų ir knygos istorikų, kurie į mokslinę apyvar- 
tą įvesdino daug naujų užsienio, ypač JAV lietuvių spaudos, Žinių. 

V. Biržiškos praktiniai bibliografijos darbai turi istorinį aspektą ir 
kontekstą. Tai būdinga ir jo biografiniams-bibliografiniams-biobiblio- 
grafiniams veikalams, tokiems kaip Aleksandrynas, kurį aptarsime kiek 
toliau. V. Biržiškos palikime yra ir specialių bibliografijos istorijos 
darbų ar publikacijų. Iš jų — 1935 m. straipsnis „Bibliografija“, kur 
bendroji ir lietuvių bibliografija apžvelgta istorinės raidos požiūriu? 

Į šį rinkinį dedamas svarbiausias tos problematikos V. Biržiškos 
veikalas Lietuviškos bibliografijos istorija, pradėtas spausdinti 1944 m“ 


31 Žr. plačiau: Žukas V. Lietuvių bibliografijos istorija: (iki 1940 metų). — V., 
1983. — D. 1. Poskyris „Bibliografijos mokslas“ (p. 214—244). 

3Ž Biržiška V. Amerikos lietuvių spauda 1874—1910: bibliografija. — Chicago, IIl., 
1994. — 280 p. Su redaktorės S. Vaškelienės papildymais. 

[Biržiška V.] Bibliografija. Lietuvių bibliografija // Lietuviškoji enciklopedija. — 
Kaunas., 1935. — T. 3. — Sklt. 834—847. Parašas: Vc. B-ka. 

34 Žr. Paaiškinimus. 

Jame apžvelgta Lietuvos bibliografija nuo pradžios iki 1919 metų. 
Tolesnė jos raida (1919—1940 m.) aprėpta kitame, paskutiniame 
šios srities darbe — Lietuviškų knygų tyrinėjimo plėtimasis (1953 m.)?š, 
kuris taip pat pateikiamas dabartiniam skaitytojui. 

V. Biržiškos bibliografijos istorijos tyrinėjimai siejasi dar su vie- 
na jo veiklos ir rašto sritimi — lietuviškos spaudos (ypač knygos, 
taip pat periodikos) istorija. Mat mokslininkas knygą ir jos raidą 
nagrinėjo kompleksiškai, atsižvelgdamas ne tik į bibliografijos, bet 
ir į literatūros, Žurnalistikos, visos raštijos bei visuomenės gyveni- 
mo raidą. 

V. Biržišką išskirtinai domino senoji lietuviška knyga — nuo 
1547 m. iki XIX a. ribos, o iš XIX a. — ypač lietuvių spaudos 
draudimo laikotarpis. Apie tai mokslininkas kruopščiai rinko ir 
kaupė medžiagą iš rankraštynų, archyvų, kitų šaltinių, nuo 
1921 m. ją publikavo. Viešumoje, apyvartoje pasirodė jo aptikti 
lietuvių raštijos bei literatūros““, rašytojų (J. Anusevičiaus, K. Kai- 
rio, D. Poškos, S. Stanevičiaus, M. Valančiaus, J. Želvavičiaus ir 
kt.) nauji, iki tol nežinomi tekstai, kiti svarbūs dokumentai??, 
dažnai su jo paties komentarais. 

Kartu V. Biržiška spausdino ir straipsnius apie senąją lietuvišką 
knygą ir lietuvių spaudos draudimo laikotarpį. Antai 1922 m. pa- 
sirodė jo straipsnis apie senuosius lietuviškus Vilniaus spaudinius, 
1925 m. — jau platesnio ir bendresnio pobūdžio „Lietuviškų knygų 
istorijos XVI-XVIII amžiuje bruožai'““* ir kt. 


> Biržiška V. Lietuviškų knygų tyrinėjimo plėtimasis // Biržiška V. Senųjų 
lietuviškų kmygų istorija. — Chicago, III.. 1953. — D. 1 — P. 11—31. 

* Pavyzdžiui, Biržiška V. Nežinomi senieji lietuviški tekstai. — K., 1931. — 
104 p.; Biržiška V. Nežinomas lietuvių kalba atsišaukimas 22 sausio 1863 // Mūsų 
senovė. — 1921. — Kn. 1. — P. 172—176; Biržiška V. Medžiaga lietuvių spaudos 
draudimo istorijai // Tauta ir žodis. — 1926. — T. 4. — P. 314. 

* Biržiška V. Nespausdintieji vysk. Valančiaus ganytojiški laiškai // Mūsų 
senovė. — 1937. — T. 2, Nr. 1(6). — P. 113—119; 1938. — T. 2, Nr. 2(7). — P. 301—- 
306; Biržiška V. Dionizo Poškos biografijai medžiaga // Ten pat. — 1937. — T. 2, 
Nr. 1(6). — P. 168—170; Biržiška V. Du nežinomi Klemenso Kairio eilėraščiai // 
Varpas. — 1944. — P. 62—67, ir kt. 

2 [Biržiška V.] Senieji lietuvių spaudiniai Vilniuje // Atspindžiai. — 1922. — 
Nr. 14—15. — P. 9—11. Parašas: V. B-ka; Biržiška V. Lietuviškų knygų istorijos 
XVI-XVIII amžiuje bruožai // Baras. — 1925. — Kn. 3. — P. 60—64; Kn. 4. — 
P. 55—60; Kn. 6. — P. 60—65. 

Netyrinėti, problemiški spaudos draudimo, to laikotarpio kny- 
gos, knygnešystės klausimai bei aspektai nagrinėjami keliuose V. Bir- 
žiškos straipsniuose“. Reikšmingiausi sudėti į mokslininko dar spėtą 
parengti 31 straipsnio rinkinį Praeities pabiros, išleistą Los Andžele 
1960 m.* Vieną iš tos problematikos V. Biržiškos darbų skaitytojai 
ras ir šioje knygoje. 

Greta bendresniųjų spaudos draudimo klausimų, V. Biržišką do- 
mino tautinio atgimimo ir išsivadavimo laikų asmenybės. Tarp jų 
ypač M. Valančius“. V. Biržiška laikomas autoritetingu jo tyrinėto- 
ju. Jis rašė ir apie J. Basanavičių (yra sudaręs jo raštų bibliografiją), 
V. Kudirką, J. Adomaitį-Šerną, J. Jablonskį, A. Dambrauską-Jakštą, 
J. Tumą-Vaižgantą ir kitus“*. Daugiausia tai populiarūs straipsniai, 
sukakties minėjimo ar nekrologo žanro dalykai, įdomūs V. Biržiš- 
kos nuomone ar interpretacija. 

Nuo 1921 m. žumaluose, moksliniuose leidiniuose skelbti V. Biržiš- 
kos straipsniai, kitos publikacijos iš knygos istorijos subrendo soli- 
džiais tos srities jo darbais. 1930 m. buvo išleista jo konspektiška 
lietuvių raštijos apybraiža Lietuvių knygos augimo etapai“. Joje 
V. Biržiška išdėstė savo pažiūras į knygos istorijos objektą, periodi- 
zavimą, atskirų knygos istorijos laikotarpių ypatingumus ir pan. 
Tais pat metais (1930 m.) išėjo ir reikšmingo lietuviškos knygos 
istorijos veikalo — Lietuviškų knygų istorijos bruožai“* — pirmoji da- 
lis — Senosios lietuviškos knygos. 

Šiais veikalais rašomą lietuviškos knygos istoriją V. Biržiška tę- 
sė iki pat mirties. Po 1930 m. mokslininkas kaupė naujus duomenis 


?? Biržiška V. Spaudos draudimo klausimai // Kultūra. — 1929. — Nr. 5. — 
P. 249—253; Nr. 6—7. — P. 316—320; Biržiška V. Lietuvių knyga spaudos drau- 
dimo metu // Ten pat. — 1929. — Nr. 5. — P. 33-—37, ir kt. 

40 Biržiška V. Praeities pabiros. — Los Angeles, 1960. — 352 p. 

*! Biržiška V. Daugiaveidis Valančius / / Literatūros naujienos. — 1935, birželio 1; 
Biržiška V. Vyskupo Valančiaus biografijos bruožai // Aidai. — 1951. — Nr. 8. — 
P. 346—356; Nr. 9. — P. 408—419; Nr. 10. — P. 455—463, ir kt. 

2 Pvz., Biržiška V. Dr. Vinco Kudirkos visuomeninis darbas // Kultūra. — 
1930. — Nr. 1. — P. 42—46; Biržiška V. A. Šernas-jJuozas Adomaitis // Lietuva. — 
1922, rugpjūčio 29; Biržiška V. Kuo mums brangus Vaižgantas // Trimitas. — 1935, 
gegužės 2, ir kt. 

S Biržiška V. Lietuvių knygos augimo etapai. — K., 1930. — 32 p. 

2 Biržiška V. Lietuviškų knygų istorijos bruožai. — K., 1930. — D. 1: Senosios 
lietuviškos knygos. — 132 p. 

ir žinias apie senąją mūsų knygą. Tolesnio triūso ir tyrimo vaisius bu- 
vo 1953 ir 1957 m. Čikagoje išleistas dviejų tomų veikalas Senųjų lie- 
tuviškų knygų istorija. Jis perspausdinamas šiame rinkinyje. 

Didesniąja dalimi šis V. Biržiškos veikalas iš tiesų yra gerokai 
papildytas ir kiek pertvarkytas 1930 metų leidinys Lietuviškų knygų 
istorijos bruožai“. Bet Čikagos leidime randame ir daug nauja. Kai 
kurie senosios knygos reiškiniai bei faktai apibūdinami plačiau, 
išsamiau nei iki tol, jie patikslinti ar kitaip interpretuoti. 

Labai reikšmingas V. Biržiškos veikalas, jo „gulbės giesmė“, ap- 
vainikuojanti visą gyvenimą ir darbus — trijų tomų Aleksandrynas. 
Jis išleistas Čikagoje 1960 m., 1963 m., 1965 m. ir jo perspauda — 
Vilniuje 1990 m. Tai tarytum „suvestinis“ V. Biržiškos visų knygo- 
tyros sričių darbas. Neatsitiktinė kiekvieno Aleksandryno tomo pa- 
antraštė: Senųjų lietuvių rašytojų, rašiusių prieš 1865 m., biografijos, 
bibliografijos ir biobibliografijos. 

Trijuose tomuose aprašyta 370 autorių, kūrusių Lietuvos ir lie- 
tuvių raštiją nuo XVI a. iki XIX a. antrosios pusės. Iš esmės tos 
biografijos parengtos iki 1943 m. Jos papildytos tiek paties V. Bir- 
žiškos, tiek jo brolio Mykolo, kuris parašė apie K. Donelaitį ir 
A. Strazdą, tikrino ir tikslino tekstą, dirbo kitą darbą leidžiant šį 
veikalą. Jį galutinai išleido trečiasis 18 Biržiškų — Viktoras. Tad 
Aleksandrynas yra taurus trijų brolių Biržiškų bendradarbiavimo pa- 
vyzdys. Pats veikalas taip pavadintas Vaclovo Biržiškos gyvenimo 
pasiaukojančios bendrakeleivės žmonos Aleksandros atminimui. 

"Literatūros, knygos, kultūros istorikai šį veikalą laiko senųjų 


[ietis rašytojų ir raštijos enciklopedija, be kurios neįmanomi to- 
l 


esni minėtų amžių lietuvių kultūros, spaudos istorijos darbai. 


= Dalį V. Biržiškos tyrinėjimų sudarė lietuvių praeities periodika. 


Jos istorija būsimąjį mokslininką patraukė jau lietuvių spaudos drau- 
dimo pabaigoje (1903 m.). Tada pradėjęs rinkti lietuviškų laikraščių 
bibliografiją, sudarė ją per dešimt metų, smulkiai nurodydamas 
visų lietuviškų laikraščių turinius ir istoriją“. Deja, Pirmojo pasau- 
linio karo metais tas parengtas darbas pražuvo. 


“ Plg. Gustaitis A. Prof. Vaclovas Biržiška buvo didelė dovana lietuvių tautai 
// Naujienos. — 1956. — Sausio 14. 

* Biržiška V. Po naujausias bibliografijas apsižvelgus // Baras. — 1925. — 
Nr. 1. — P. 73, 

1911—1914 m. V. Biržiška išspausdino ir pirmuosius straipsnius 
lietuvių periodinės spaudos temomis. Tuolaik jis tyrė rankraštinių 
bei hektografuotų lietuvių laikraštėlių istoriją. Apie vieną iš tokių 
spaudinių — Žiburį, išleistą 1900 m. Peterburge, — 1911 m. paskel- 
bė publikaciją“. 1912—1913 m. V. Biržiškos užrašų knygutėse už- 
fiksuota minčių apie jo sumanytą vaikų periodikos leidinį, išdėsty- 
tas jo prospektas“. 1913 m. V. Biržiška rašė apie periodikos bibliog- 
rafavimą?. Vėliau (1918 m.) ketino parengti tris lietuvių praeities 
periodinės spaudos rodykles“. 

V. Biržiškos darbų apie periodinę spaudą, ypač jos istoriją, vis 
daugiau rodėsi nuo 1920 m. Tarp jų buvo straipsniai „Lietuvių 
laikraščiai Lietuvoje prieš spaudą leisiant“, „Palangos laikraštis 
1886 m. La Limande“, „Antanas Daukša ir jo Lietuvos balsas“ ir kiti, 
paskelbti 1920—1922 m?! 

Per ilgesnį laiką V. Biržiška parengė ir specialią studiją iš lietu- 
vių periodikos istorijos. 1931—1932 m. Bibliografijos žinių žurnale ji 
buvo paskelbta („Iš lietuviškosios laikraštijos praeities“). 1932 m. 
kiek kitu pavadinimu išleista atskirai“? ir dabar perspausdinama 
šiame rinkinyje. 

Studija apžvelgia 1832—1904 m. lietuvių periodikos, tiksliau — 
pirmųjų ir svarbiausiųjų jos leidinių raidą. Aptariami jų steigimas, 
kryptis, redaktoriai, bendradarbiai, pateikiami duomenys. Darbe 
neliečiami tų laikraščių ir žurnalų specifiškesni žurnalistiniai as- 
pektai. „Iš mūsų laikraščių praeities“ yra pirmasis tos srities veika- 
las lietuvių istoriografijoje, ir dabar nepraradęs savo reikšmės. 


* [Biržiška V.] Mūsų istorijininkams žinotina // Aušrinė. — 1911. — Nr. 3. — 
P. 111. Parašas: V. B-ka. | 

* Raguotienė G. Lietuvių vaikų periodika: pradžia ir raida iki 1940 metų // 
Vaikų literatūros patirtis. — Kaunas, 1995. — P. 282. 

* [Biržiška V.] 1913 metai lietuvių laikraštijoje // Lietuvos žinios. — 1914, 
sausio 18(31). Parašas: V. B-ka. | 

0 Žukas V. Lietuvių bibliografijos istorija: (iki 1940 metų). — Vilnius, 1983. — 
DU. 1. — P. 133. 

?! [Biržiška V.] Lietuvių laikraščiai Lietuvoje prieš spaudą leisiant // Daina- 
va.— 1920. — Kn. 1. — P. 115—117. Parašas: V. B-ka; Biržiška V. Palangos 
laikraštis 1886 m. La Limande // Mūsų senovė. — 1922. — T. 1, kn. 4-5. — 
P. 689—690; Biržiška V. Iš periodinės mūsų spaudos istorijos: Antanas Daukša 
ir jo Lietuvos balsas // Ten pat. — P. 538—543. 

92 Biržiška V. Iš mūsų Inikraščių praeities. — Kaunas, 1932. — 71 p. 

Vėlesniuose straipsniuose V. Biržiška pakoregavo kai kuriuos 
šio veikalo duomenis, rašė apie kitus laikraščius ir periodinės spau- 
dos leidinius. 1943—1944 m. rankraštyje Nežinomi senieji lietuvių 
raštai ir rašytojai mokslininkas kiek tikslino žinias apie pirmąjį lie- 
tuvišką periodikos leidinį, minėdamas 1823—1824 m. ėjusį Nusida- 
vimai Dievo karalystėje“. Ta tema 1947 m. paskelbė straipsnį „Se- 
niausias lietuviškas laikraštis ir jo redaktorius N. P. Ostermejeris“, 
kuris idėtas į šį rinkinį. V. Biržiškos straipsniai apie lietuvių perio- 
dikos ištakas ir pradžią, kaip pažymi D. Kaunas, turėjo svarbios 
reikšmės tolesniems tyrinėjimams““. 

Mokslininko plunksnai priklauso ir kitų straipsnių apie lietuviš- 
kus laikraščius, ėjusius spaudą atgavus. V. Biržiškai būdingu prin- 
cipu 1954 m. apžvelgti Vilniaus žinių atsiradimo, t krypties, 
kiti vidinio gyvenimo dalykai“. 

Kaip pažymėta, periodikos raidą V. Biržiška siejo su knyga, bib- 
liografija. Dėsninga, kad knygos ir bibliografijos istorijos veikaluo- 
se įterptos ir periodikos apžvalgos“. JAV lietuvių periodiniai leidi- 
niai bibliografuojami ir kiek apibūdinami jau minėtoje bibliografi- 
joje Amerikos lietuvių spauda 1874—1910. 

Prie periodikos istorijos skirtini V. Biržiškos darbai, aiškinantys 
slapyvardžius, kurie daugiausia vartoti periodinėje spaudoje. Jau 
1924 m. žurnale Knygos buvo paskelbti V. Biržiškos atlikti slapy- 
vardžių tyrimo rezultatai. 1943 m. pasirodžiusioje knygoje Lietu- 
viškieji slapyvardžiai ir slapyraidės“" mokslininkas išaiškino, suregist- 
ravo apie 1950 autorių ir beveik 6500 jų slapyvardžių. Į šį dešimt- 
mečiais rengtą veikalą įdėta labai daug kruopštaus triūso, Žinių, 
erudicijos. V. Biržiška padėjo pagrindus lietuviškiems slapyvar- 
džiams tirti. 


3 Žr. Žukas V. Lietuvių knygotyros bruožai. — V., 1989. — P. 15; Kaunas D. 
Lietuvių periodikos pirmtakas. — V., 1991. — P. 13—16. 

** Kaunas D. Lietuvių periodikos pirmtakas. — V., 1991. — P. 16. 

“> Biržiška V. Pirmojo dienraščio sukaktis // Keleivis. — 1954. — Gruodžio 8. 

* Žr. Biržiška V. Senųjų lietuviškų knygų istorija. — Chicago, Ul., 1957. — D. 2. — 
Skyrius „Lietuviškosios knygos kelias“. 

*/ Biržiška V. Lietuviškieji slapyvardžiai ir slapyraidės. — K., 1943. — D. 1—2. — 
175 p. 

Nagrinėjant V. Biržiškos palikimą beveik neužsimenama apie jo 
grožinės literatūros kūrybą ir kritiką. Tiesa, šiose srityse V. Biržiška 
kūrė epizodiškai, tam tikru laiku, o paskui nuo jų nutolo. Tačiau 
abi jos glaudžiai susijusios sų V. Biržiškos kaip bibliografo, redak- 
toriaus, knygotyrininko darbu. 

Eilėraščius bei prozos vaizdelius V. Biržiška daugiausia spaus- 
dino veiklos pradžioje, 1906—1914 m. Dvylika jo eilėraščių ir penki 
prozos dalykai 1918 m. Voroneže išleisti rinkiniu“. V. Biržiškos 
grožinės literatūros kūriniai reiškė socialinės teisybės, laisvės sie- 
kius, pasiaukojimo visuomenei idealus. Jie skelbė humaniškumo, 
demokratijos vertybes, visuomenės pertvarkymo idėjas. 

Grožinės literatūros kritika tarp V. Biržiškos raštų užima kuklią 
vietą. Ji sudaro apie 50 pozicijų, iš jų — apie 10 straipsnių, kitos — 
recenzijos bei anotacijos. Daugiausia skelbta 1920—1924 m., ypač 
Knygų žurnale. 

V. Biržiška rašė įvairiais grožinės literatūros, jos padėties, leidy- 
bos klausimais. Jis apibūdino kritikos vaidmenį, tam tikro tarpsnio 
(1918—1928 m.) lietuvių literatūros raidą ir situaciją, pasisakė prieš 
menkaverčius, trivialius kūrinius, atskleidė knygų leidybos spragas“. 
V. Biržiška atsiliepė apie J. Tumo-Vaižganto, Keturakio, V. Kapsu- 
ko knygas, poezijos antologiją Vainikai, užsienio autorius (L. Andre- 
jevą, H. Ibseną, A. Mickevičių, H. Senkevičių ir kt.) ir jų kūrybą““. 

Daugiau kaip pusė V. Biržiškos literatūros kritikos dalykų bu- 
vo apie vaikų literatūrą ir jos knygas. Autorius svarstė teorinius 
vaikų literatūros ir skaitybos, paskirties, specifikos klausimus, re- 
cenzavo A. Didžiulytės, V. Krėvės, P. Mašioto (daugiausia), V. Pie- 
tario, E. de Amičio, V. Haufo, R. Kiplingo, N. Rubakino, Ž. Ver- 
no ir kitų rašytojų kūrinius“!. 


?ė [Biržiška V.] Eilės ir proza. — Voronežas, 1918. — 35 p. Parašas: Smūtkelis. 

* Biržiška V. Kritika ir jos reikšmė // Mokykla ir gyvenimas. — 1920, lapkritis. — 
P. 40—41; Biržiška V. Lietuvių spaudos dešimtmetis // Pirmasis nepriklausomos 
Lietuvos dešimHuetis 1918—1928. — Kaunas, 1930. — P. 342—359; Biržiška V. Apie 
lietuvių knygos padėtį // XX amžius. — 1938, rugsėjo 3. 

60 Pvz., Keturakis. Amerika pirtyje // Knygos. — 1922. — Nr. 2—3. — Sklt. 170; 
Ibsenas. Šmėklos // Ten pat. — 1922. — Nr. 1. — Sklt. 26, ir kt. 

6! Plačiau žr. Raguotienė G. Vaclovas Biržiška apie vaikų literatūrą ir skaitymą 
// Tarp knygų. — 1996. — Nr. 3. — P. 17—20). 

V. Biržiška buvo tarp tų nedaugelio žmonių (P. Mašioto, A. Gied- 
riaus, J. Vokietaičio ir kt.), kurie XX a. trečiuoju dešimtmečiu, su- 
dėtingu ir sunkiu vaikų literatūrai tarpsniu, daug rūpinosi jos rei- 
kalais ir plėtojimu. 


Tarp V. Biržiškos palikimo vertybių yra ir jo įdomi, savita as- 
menybė, paveldėta ir išsiugdyta. Galėtume tarti, jog tarp to, ką 
V. Biržiška reikšmingiausia sukūrė, buvo ir jo paties asmenybė. 

V. Biržiškos amžininkai, bendradarbiai, studentai, jį pažino- 
jusieji visi sutartinai vienu balsu pažymi buvus jį stebėtinai 
darbštų, nuolat kantriai triūsiantį, nepaliaujamai veikiantį. Žo- 
džiu, buvus nesibaigiančios energijos, savęs netausojantį Žmo- 
gų. Darbas buvo V. Biržiškos tikroji, svarbiausioji, natūrali or- 
ganiška būsena. O likus vienišam — vienintelė paguoda ir nu- 
siraminimas. | 

Viename 1952 m. spalio 20 d. laiške V. Biržiška rašė: „Dirbu 
dabar labai daug — jau pavyksta savo darbo savaitę privaryti prie 
100 valandų, bet dar negaliu tos normos pakelti ligi 126 valandų, 
kaip kad Lietuvoje““*. 

Tad suprantama, kad toks pasiaukojantis darbui žmogus galėjo 
įgyti pavydėtiną erudiciją, ypač spaudos srityje, padaryti tiek, kiek 
būtų pakakę kelių žmonių gyvenimui, atstoti visą mokslo įstaigą. 
Tai liudija ir V. Biržiškos gyvenimo bei darbų apžvalga. 

Kaip rodo atsiminimai, V. Biržiška turėjęs nuostabią atmintį, 
galėjusią išlaikyti visą enciklopediją, savotišką mąstymo ir darbo 
būdą. „Jis, — rašė J. Rimantas, — vulkaniškai galvodavo. Mintys, 
spėjimai ir sprendimai plaukte plaukdavo. Dėl to savaime supran- 
tami kai kurie prieštaravimai““ (t. y. kai kurie netikslumai, riktai 
ar nevienodumai V. Biržiškos darbuose). Yra liudijimų, kad moks- 
lininkas „vulkaniškai“ ir dirbo. 


62 [Prunskis J.] Sudužo Lietuvos uostų nepasiekęs // Draugas. — 1956, sausio 7. 
LNB RS — E 4771 — 1-1 (J. Rimanto fondas). 

Iš pirmo žvilgsnio V. Biržiška galėjęs atrodyti rūstokas, nės vi- 
sada buvo susikaupęs“. Tačiau kam tekę iš arčiau jį pažinti, prašyti 
patarimo ar pagalbos, tas pajusdavo, kokio nuoširdaus, užjaučian- 
čio, švelnaus žmogaus jo būta“. Dirbdamas Kauno universiteto Tei- 
sių fakulteto dekanu, V. Biržiška materialiai rėmė studentus, ap- 
mokėdavo jų studijas, kasmet tam išleisdavęs po 2—3 tūkstančius 
litų“. Būdamas jautrios sielos, jis labai sunkiai išgyveno žmonos 
Aleksandros netektį (1943 m.), savo vienišumą“?. 

Staigaus ir jautraus būdo V. Biržiška ūmai atsiliepdavo į ne- 
teisybę, nuoskaudą, pažeminimą. Pats tai patyręs, protestavo Žo- 
džiu ir raštu, ne visada korektiškai, gebėdamas įgelti. Tai ypač 
matyti iš įvykių, kai V. Biržiška buvo priverstas išeiti iš Lietuvių 
enciklopedijos vyr. redaktoriaus pareigų. Kartais audringai rea- 
guodamas, galėjo įžeisti ir nekaltą žmogų“. Bet abejingas nebu- 
vo, kaip nemokėjo būti, Vaižganto žodžiais tariant, „per abi pu- 
si geras“... 

V. Biržiška pats sakėsi turįs vieną ydą, kurios negalįs atsikraty- 
ti. Iki gyvenimo pabaigos daug rūkė, ir tai buvo jo turbūt vienin- 
telis sau leidžiamas malonumas. Nors V. Biržiškos gyvenimo turi- 
nį sudarė knyga, kultūra, mokslas, jis nebuvo tik užsidarėlis tarp 
knygų. Gyvendamas Jungtinėse Amerikos Valstijose mėgo pasi- 
žmonėti, pabūti subuvimuose, pažaisti šachmatais, užsukti į jam 
artimų laikraščių redakcijas pasikalbėti“. 

V. Biržiškos originalią, išsiskiriančią figūrą pažindavo ne tik 
Bostono lietuviai, bet ir amerikiečiai. Imponavo V. Biržiškos iš- 
vaizda — barzda ir jam einant į grindinį stuksenanti lazda. Bosto- 


64 Pilka S. Šviesiajam atminimui // Prof. Vaclovui Biržiškai atminti. — Chicago, 
It., 1956. — P. 19. 

6 Ten pat. 

66 Šmulkštys L. Vaclovas Biržiška savais pinigais apmokėčavo studentų studi- 
jas // Naujienos — 1956, sausio 28. 

67 Gustaitis A. Prof. Vaclovas Biržiška buvo didelė dovana lietuvių tautai // 
Ten pat. — Sausio 14. 

59 Santvaras S. Vaclovas Biržiška — žmogus ir mokslininkas // Dirva. — 1956, 
vasario 9. 
 * Vanagas J. Metai be Vaclovo Biržiškos // Naujienos. — 1957, sausio 12. 

no vairuotojai pagarbiai jį praleisdavo pereiti gatvę. Pašto tar- 
nautojai, pramokę kelis žodžius, sveikindavo jį lietuviškai“. 

Bet esminga V. Biržiškai buvo savęs atsižadėjimas tautos ir jos 
kultūros labui. Jis kilęs iš nuostatos: „Reikia daugiau galvoti apie 
Lietuvą ir mažiau apie savo asmeninius reikalus! 

„Jo silpnybės mažos, jo vertybės be galo aukštos“, — rašė prof. 
V. Šilkarskis??. Taip pasakyti tinka apie visą V. Biržiškos gyvenimą, 
darbus, asmenybę. Daugelis tų vertybių ir idėjų gali ir turėtų būti 
aktualizuotos šių dienų mūsų kultūros ir mokslo plėtotei. 


Genovaitė Raguotienė, 
Bronius Raguotis 


Ten pat. 

Ten pat. 

?2 Prof. Vaclovui Biržiškai atminti. — Chicago, III, 1956. — P. 11. 

PIRMA DALIS 


AUTORIAUS ŽODIS 


Kiekviena knyga turi savo istoriją. Turi ją ir ši. Jos pirmąją užuomaz- 
84 sudarė mano paskaitos Vytauto Didžiojo universiteto Humanitarinių 
mokslų fakultete, kada 1924 m., man paskelbus pirmąją Lietuviškosios 
bibliografijos dalį, mano brolio Mykolo tr prof. V. Krėvės-Mickevičiaus 
pastangomis buvo pavesta ten dėstyti lietuvių knygų istoriją. Iš tų paskai- 
tų jau 1925 m. atsirado keletas tos srities straipsnių, kurie buvo išspaus- 
dinti Balio Sruogos ir Fausto Kiršos redaguojamame žurnale Bare. Juos 
kiek papildęs, 1930 m. buvau išspausdinęs pradžioje Bibliografijos žinio- 
se, 0 1š ten ir atskira knyga Lietuviškųjų knygų istorijos bruožai. Bet 
greta su paskaitų tęsiimu ėjo ir nuolatinis aiškinimas įvairių painių ir 
neaiškių mūsų knygos praeities klausimų. Pavyko surasti ir daugelį anks- 
čiau visai nežinomų spaudinių ir senyjų rankraščių, išaiškinti tai, kas 
anksčiau buvo neaišku. Tačiau vis tai tebuvo sunaudojama mano paskai- 
tose, bet spaudoje niekur nebuvo sutraukta į vieną vietą. 

Kada 1944 m. teko apleisH tėvynę, vis dėlto pavyko su savimi pasiimti 
17 kiek šiokios tokios lituanistinės medžiagos ir savo rankraščių. Tremtyje — 
Vienos ir Fribūro bibliotekose — pavyko net surasti tr kiek anksčiau man 
nežinomos medžiagos, kuri leido vieną kitą faktą nauja šviesa nušviesti. 
Pagaliau keletą metų dirbant Pabaltijo universitete Pineberge ties Ham- 
burgu, buvo vėl progos dėstyti tą pačią lietuvių knygų istoriją. Čia susi- 
dare ramios sąlygos visa tai sutraukti į atskirą knygą, kuri bendrais bruo- 
žais buvo sumesta jau kiek anksčiau man Fribūre begyvenant. 

Tokiai knygai, kuri masiniam skaitytojui nėra įdomi, išspausdinti są- 
lygos tremtyje nelengvos. Nors jau 1946 m. viena naujai Vokietijoje įsi- 
kūrusi lietuviškoji knygų leidykla ir buvo gavusi prancūzų okupacinės 

valdžios Vokietijoje leidimą jai išspausdinti, bet vis dėlto leidėjas nerizi- 
kavo jos leisti, bemeilydamas spausdinti apysakas, eilėraščius ir vaikų 
knygas. Tačiau pati knyga dėl to tik laimėjo. Ir man pačiam teko ją dau- 
geliu atvejų papildyH ir patobulinti, taip pat mano bičiuliai lituanistai 
Pineberge nepašykštėjo man pastabų ir pataisų (čia visų pirma turiu gal- 
voje mano brolį Mykolą ir profesorių Vincą Maciūną), o gerasis profeso- 
rius Petras Jonikas nepagailėjo laiko ir vargo visą rankraštį nuo pirmojo 
ligi paskutinio puslapio peržiūrėti, išlyginti ir ištaisyti jo rašybą ir kalbą. 
O to išlyginimo ji buvo reikalinga, nes nuolatinis gilinimasis į mūsų jau 
400 metų spausdinanius raštus savaime darė įtakos mano rašto stiliui ir 
rašybai, kurie vis negalėjo pasivyti mūsų bendrinės kalbos raidos. Jiems 
trims šia proga reiškiu savo nuoširdžią padėką. 

Šiaip suformuotą knygą pradėjau dar iš Pinebergo siuntinėti čion, 
Amerikon, mielajam p. Martynui Gudeliui. O man čia pačiam atvykus, 
jis užsispyrė ją viešumon ištraukti. Naujienoms, kurias redaguoja mano 
senas universiteto laikų draugas dr. Pijus Grigaitis, sutikus, šis mano 
rašinys pradėjo eil dienraščio atkarpoje. Tatai palengvino šios knygos 
spausdinimą ir atnaujino spaudos draudimo Amerikos lietuviškų laikraš- 
čių tradiciją — leisti per savo puslapius knygas. Tuo metu tai buvo vie- 
mintelės pasirodžiusios lietuviškos knygos, nes Mažojoje Lietuvoje tegalėta 
spausdinti vien brošiūras. O juk mes dabar gyvename antrąjį, daug žiau- 
resnį mūsų spaudos draudimo laikotarpį. 

Tačiau jei ne p. M. Gudelio užsispyrimas ir sugebėjimas prispirti ir 
mane tą knygą užbaigti ir surast talkininkus — Čikagos lietuvių litera- 
tūros draugiją — jai išleisti, vargu ar ji būtų išvydusi pasaulį. Tai jam 
visų pirma ir krenta atsakomybė prieš mūsų visuomenę už tos knygos 
pasirodymą, ir savaime ir mano jam gili padėka. Taip pat didelis ačiū 
seniesiems mano bičiuliams p.p. Albinai ir Pranui Čepėnams, kurie savo 
atidumu ir kruopštumu apsaugojo šią knygą nuo daugelio šiaip jau neiš- 
vengiamų korektūros klaidų. 

Didžiausia padėka pongms Alenai ir dr. Mykolui Deveniams, kurių 
ąloboje JAV man gyvenant ir atsirado galimumas šią knygą parašyk. 


Vaclovas Biržiška 


32 


I. LIETUVIŠKŲJŲ KNYGŲ TYRINĖJIMO 
PLĖTIMASIS 


Kaip tik pradėta spausdinti pirmos lietuviškos knygos Didžio- 
joje Lietuvoje, atsirado reikalas sekti, kas anksčiau buvo atitinka- 
moje srityje padaryta, nes reikėjo tobulinti oficialiai bažnyčiose var- 
tojamas ir skaitomas evangelijas ir aprūpinti suprantamai žmonėms 
parašytomis tikybinėmis knygomis tiek Žemaitiją, tiek Rytų Lietu- 
vą, vartojusias įvairias tarmes. Ir tuo būdu 1605 m. Ledesmos ka- 
tekizmo vertėjas (Sirvydas?) gerai buvo susipažinęs su 1595 m. 
Daukšos katekizmu, kurį faktiškai jis tik taisė, o ne ruošė naują, 
savarankišką leidimą, ir kartu tarp Daukšos, Sirvydo ir Jaknavi- 
čiaus evangelijų susidarė glaudūs ryšiai. Tačiau į XVII amžiaus 
pabaigą tas susidomėjimas seniau atliktais darbais išnyko, o XVIII 
amžiuje, nors lietuviškų katalikų knygų skaičius ir labai smarkiai 
pakilo, bet daugiausia tai buvo tik nauji anksčiau pasirodžiusių 
knygų leidimai, kuriais tebuvo susirūpinę leidėjai (Vilniaus akade- 
mijos spaustuvė), bet ne naujųjų knygų autoriai. O leidžiant naujas 
asketines knygas, tenkintasi daugiausia tik atitinkamų lenkų knygų 
vertimu, dažnai atliekamu žmonių, kurie labai menkai temokėjo 
lietuviškai. Išimtį čia sudarė tik Jono Joskaudo 1770 m. išleistas ka- 
tekizmas, kurio kalbą, autoriaus nežinodamas (jis tik neseniai mums 
paaiškėjo), savo laiku ypatingai buvo išgyręs Simanas Daukantas, 
laikydamas ją pavyzdine. Iš dalies greta Joskaudo gali būti pasta- 
tytas ir Jonas Lukoševičius, 1765 m. išleidęs Pawinastis krikszczionisz- 
kas, bet šiaip daugiausia rašęs ne lietuviškai, bet latviškai. Ypatingu 
rūpestingumu buvo nuolatos taisomos Jono Jaknavičiaus Ewangelie 
polskie y litewskie, XVII-XVIII amžiuje pakartotos bent trisdešimt 
kartų, kiekviename leidime inešant didesnių ar mažesnių pataisų, 


3.-256 

kurios, deja, kiekvieną naują leidimą vis labiau ir labiau atitolinda- 
vo nuo daug tobulesnių paties Jaknavičiaus pirmųjų leidimų. Visi 
jo darbo korektoriai ir redaktoriai, greičiausia rekrūtuojami iš tų 
pačių jėzuitų, kurie dirbo akademinėje spaustuvėje, tik sistemingai 
darkė Jaknavičiaus kalbą, vis labiau evangelijų kalbą priartindami 
prie šnekamosios klebonijų virtuvių kalbos. Ir ligi pat XVIII am- 
žiaus pabaigos Didžiojoje Lietuvoje negalima pastebėti jokio ben- 
dro susidomėjimo nei lietuviška knyga, nei kalba, nei literatūra, 
nors kai kas (pvz., Tadas Jurevičius) ir bandė čia kurti ne tik tiky- 
binės, bet ir pasaulietinės literatūros srityje. Vieni tik jėzuitų biog- 
rafai — pradžioje svetimieji (Alegambe, Sotvell), o XVIII amžiuje ir 
savieji (Pošakovskis ir Rostovskis) — domėjosi ir lietuvių rašytojais 
jėzuitais ir paliko apie juos mums ir tokių žinių, kurių iš kitų šal- 
tinių nebūtumę sužinoję. Gal būti, kad dėl tos priežasties mums ir 
yra geriausiai žinomi lietuviškieji jėzuitų, ypač XVII amžiaus, raš- 
tai, kurie šiuo laikų, kada apie kitus nejėzuitus arba nieko nežino- 
me, arba visai maža težinome, visiškai nustelbia visus kitus. 

Daug geresnės sąlygos žinioms apie senąsias lietuviškas knygas 
išsilaikyti susidarė Mažojoje Lietuvoje dėl ypatingo pobūdžio pro- 
testantų apeigų ir tikybinių knygų, daugiausia vartojamų per pa- 
maldas bažnyčiose. Čia kiekviena klaida, kiekvienas kalbos neto- 
bulumas tuojau sukeldavo tikinčiųjų tarpe nesusipratimų ir net ge- 
rai lietuviškai mokančių protestantų kunigų pasipriešinimą. Šie iš 
kartos į kartą, ištisomis šeimomis, versdamiesi tuo pačiu darbu, kas 
dieną susidurdami su lietuviškomis tikybinėmis knygomis, neretai 
patys jų sudaryme dalyvaudami, tuojau pastebėdavo kiekvieną nau- 
jybę, įtrauktą į kiekvieną naują katekizmo, giesmyno, Biblijos verti- 
mo leidimą, ir, atitinkamai į tai reaguodami, versdavo naujų knygų 
sudarytojus rimtai atsižvelgti ir į visą senesnįjį analoginį kitų nu- 
dirbtą darbą. Kartu rašytojai, norėdami išvengti priekaištų ir kriti- 
kos, dar ruošdami knygas spaudai, pritraukdavo bendradarbiais ir 
eilę kitų asmenų; bet ir oficialiniai leidėjai, nenorėdami rizikuoti 
leisti tokius darbus, kurie vėliau būtų išpeikti ir sukritikuoti, to 
paties reikalavo iš rašytojų. 

Jau visos XVI amžiaus lietuviškos protestantų knygos turi aiš- 
kų, seniai mūsų literatūros istorijoje pastebėtą požymį tokio kolek- 

tyvinio, nuolatinio ir kelių rašytojų kartų ištisinio darbo. Tačiau, 
nors kiekvienas naujas rašytojas ir sunaudodavo analoginį visų 
senesniųjų rašytojų darbą, vis dėlto pradžioje tik retkarčiais vienu 
kitu posakiu jis tat paminėdavo, ir dažnai taip neaiškiai, kaip, pvz., 
J. Bretkūnas, kuris savo 1589 m. giesmyno prakalboje rašė apie 
1566 ir 1570 m. Mažvydo giesmynus taip, kad visi vėlesnieji gies- 
mynų sudarytojai ir giesmynų istorijos tyrinėtojai tat laikė tik pa- 
minėjimu 11 giesmių, įdėtų į jo 1547 m. katekizmą, ir tuo būdu 
tikrieji Mažvydo giesmynai, bibliotekose neišlikę, buvo visai iš jų 
akiračio dingę. Dėl to ir netenka XVI amžiaus knygose ieškoti pir- 
mųjų lietuviškos knygos tyrinėjimo pėdsakų. XVII amžiaus Vakarų 
ir Centrinės Europos politiniai kariniai įvykiai, smarkiai palietę tiek 
Mažąją, tiek Didžiąją Lietuvą, neleido sėkmingai pradėtojo darbo 
tęsti, ir jis atgijo tiktai XVIII amžiuje. 

1735 m. spausdinant pirmąjį pilną Biblijos vertimą, kurio forma- 
lusis redaktorius buvo Jonas Jokūbas Kvandtas (gimęs 1686 III 27 ir 
miręs 1772 I 17), o tikrasis — Įsruties vyskupas Jonas Berendtas (Be- 
hrendt), prakalboje buvo duota ir trumpa Biblijos vertimo į lietuvių 
kalbą istorija, kur tarp kito ko yra pateiktos ir tokios žinios apie 
senesniuosius dalinius Biblijos vertimus, apie kuriuos tiek dabar 
težinome, kiek toje prakalboje painformuota. Tos žinios tik kiek 
buvo išplėstos 1755 m. Biblijos prakalboje ir jos beveik ištisą amžių 
buvo vienintelis visų mūsų Žinių šaltinis apie šios rūšies mūsų kny- 
gas. Bet 1816 m. Liudvikas Martynas (Gediminas) Rėza (Rhesa) (gimęs 
1776 I 9 ir miręs 1840 VIII 30), ruošdamas naują Biblijos vertimą, 
kartu išspausdino ir plačią, vokiečių kalba išleistą, Biblijos į lietuvių 
kalbą vertimo istoriją, pavadintą Geschichte der littauischen Bibel, ku- 
ri 1821 m. buvo papildyta atitinkamu priedu. Tačiau šioje knygoje, 
nors jos ir toks pavadinimas, Rėza ne tiek nagrinėjo senesniųjų 
Biblijos vertimų istoriją, kiek nušvietė savo paskelbtojo vertimo ap- 
linkybes ir motyvavo savo įneštas pataisas ir pakeitimus. Panašią 
reikšmę turi ir Pridrikio Kuršaičio (gimė 1806 IV 24, mirė 1884 VIII 23) 
platesnis straipsnis „Zur Geschicte der littauischen Bibel“, išspaus- 
dintas 1864 m. Evangelische Gemeindeblatt žurnalo Nr. 33—36, kur 
irgi daugiausia rašoma apie paties Kuršaičio ineštas pataisas į jo per- 
redaguotą Biblijos vertimą. Aleksandro Dambrausko (A. Jakšto) (gimė 

1860 IX 8, mirė 1938 II 19) straipsnis „Apie katalikiškus lietuviškus 
šventraščio vertimus“, išspausdintas Žinyčioje 1902 m. Nr. 4—5 ir 
beveik be pataisų pakartotas Soter žurnalo 1933 m. Nr. 1(16), nors 
kalba ne vien apie katalikų, bet ir apie protestantų Biblijos verti- 
mus, kaip ir Jono Reitelaičio (R-čių Jono) straipsnis ta pačia tema 
1912 m. Vadove, neteikia jokių naujų Žinių, kurios jau nebūtų anks- 
čiau žinomos iš kitų šaltinių. Bet jau monumentalinė Viktoro Falken- 
hahno monografija apie Joną Bretkūną Der Uebersetzer der litauischen 
Bibel Johannes Bretke, išspausdinta 1941 m., iš pagrindų reviduoja 
visas senesniąsias Žinias tiek apie paties Bretkūno Biblijos vertimą, 
tiek ir apie visus tuos, kurie Bretkūno rankraštį taisė ar, jo rankraš- 
čiu pasinaudoję, ruošė savo vertimus. Visus savo teigimus ir išva- 
das paremdamas gausia, daugiausia pirmą kartą skelbiama archy- 
vine medžiaga, autorius savo darbu pradėjo visiškai naują, jau ne 
tik lietuviškosios Biblijos, bet ir bendrai lietuviškosios knygos lapą. 
Prieš Falkenhahną panašiu keliu mėgino eiti ir J. Bertoleikis savo 
dviejų dalių straipsnyje „Die Reformation unter der preussischen 
Littauer“, 1932 ir 1933—1934 m. išspausdintame Jahrbuch der Syno- 
dalkommission, tačiau kadangi autoriui atskirų lietuviškų knygų pa- 
sirodymo klausimas tebuvo antraeilis dalykas, tai ir naujo jis daug 
mažiau tedavė. 

Dar labiau tekdavo atsižvelgti į visus senuosius darbus leidžiant 
giesmynus, kurie lietuviškai buvo sudaromi (Kulviečio, Rapolio- 
nio, gal ir Jurgio Zablockio) dar prieš pasirodant pirmai spausdin- 
tai lietuviškai knygai. Giesmės, kurių žymi dalis bažnyčiose buvo 
tikinčiųjų giedama iš atminties, savaime turėjo būti daug pastoves- 
nės už kitus bažnytinius tekstus. Jas taisyti ir keisti tegalima buvo 
su dideliu atsargumu ir tik būtinam reikalui esant. Dėl to kiekvie- 
nas naujo giesmyno leidėjas turėdavo atsidėjęs studijuoti senesniuo- 
sius giesmynus, prie kiekvienos naujos redakcijos traukti naujų ben- 
dradarbių ir surinkti visas jam prieinamas žinias apie senesniuo- 
sius giesmių vertimus. Tuo būdu viena kita žinia apie ankstyves- 
niuosius giesmių vertimus ir apie naujo giesmyno pasirodymo ap- 
linkybes pateko jau į 1566 ir 1570 m. Martyno Mažvydo giesmynus, 
į 1589 m. Jono Bretkūno giesmyną, 1612 m. L. Zengstako giesmyną, 
į 1625 m. J. Bretkūno vertimo Dovydo psalmes, Jono Rėzos išleistas 

ir perredaguotas, 1666 m. D. Kleino giesmyną, 1685 m. J. Rikovi- 
jaus ir 1705 m. Šusterio. Tačiau suglausta forma visos tos žinios 
pirmą kartą buvo paskelbtos prakalboje jau anksčiau minėto Jono 
Berendto 1732 m. giesmyno, pavadinto Isz naujo perweizdetos ir page- 
rintos Giesmių Knygos. Bet ir ši prakalba jau nebuvo pilna, nes visiš- 
kai nepaminėjo Mažvydo giesmynų. Adomas Pridrikis Simelpenigis 
II! (gimė 1699 VII 25, mirė 1763 XI 22) savo iš pagrindų 1751 m. 
perredaguotame giesmyne kokių naujų, anksčiau neminėtų Žinių 
"apie senesniuosius giesmynus nepateikia. Tačiau 1793 m. žymiau- 
sias to laiko lietuvių rašytojas ir lietuvių praeities ir kalbos tyrinė- 
tojas Gotfridas Ostermejeris (gimė 1716 IV 20, mirė 1800 III 13) išlei- 
do atskirą lietuvių giesmynų istorijai skirtą monografiją, pavadintą 
Erste littauische Liedergeschichte. Ši lietuviškų giesmių istorija atsira- 
do iš tos polemikos, kurią Ostermejeriui teko vesti su broliais Milkė- 
mis dėl 1780 m. (su 1781 m. data) Ostermejerio paskelbto savaran- 
kiško giesmyno, kurį Milkė buvo visiškai sukritikavęs. Ir dėl to ir 
žymiausioji tos istorijos dalis buvo skirta ne senesniųjų giesmynų 
istorijai, bet anos polemikos etapams atpasakoti. O ir jos istorinė 
dalis, nors ji nesitenkino senesnių Berendto, Šimelpenigio ir kitų 
žinių kartojimu ir pateikė nemaža ir visai nežinomų ir įdomių 
lietuviškų giesmių vertimo istorijos faktų, vis dėlto nebuvo pilna: 
it Ostermejeris visiškai nežinojo anų dviejų Mažvydo giesmynų ir 
dėl to neteisingai nušvietė ir kitų giesmynų leidėjų vaidmenį. 
XIX amžiaus pabaigoje Ostermejerio istorija buvo kiek papildyta 
K. T. Hoffheinzo (Bericht ūber einen literarischen Fund, 1883 m.), 
J. Sembritzkio (Mielckes verschollenes litauischer Gesangbuch, 1891 m.) 
ir R. Schwedes (Zur Geschichte der litauischen Gesangbiicher, 1891 m.). 
Bet pilnai apie lietuvių giesmynų istoriją galima kalbėti tik nuo 
1923 m., kada buvo išleisti 1566 ir 1570 m. Mažvydo giesmynai, 
J. Gerulio surasti 1922 m. 

Trečia bažnyčioje vartojama knyga, kurią tekdavo ruošti ypa- 
tingu rūpestingumu, buvo katekizmas. Jau pirmoji 1547 m. pasi- 
rodžiusi knyga buvo Mažvydo katekizmas, tiesa, be katekizmo, 
apėmęs ir mažą giesmynėlį. Katekizmai buvo naujai ruošiami ir 
XVII bei XVIII a. Leidžiant 1722 m. pasirodžiusį, bet jau 1719 m. 
parašytą vadinamąjį Lysijaus katekizmą, prie darbo buvo pritraukti 

visi Mažosios Lietuvos kunigai, kurie nors kiek mokėjo lietuviškai. 
Bet galbūt dėl to, kad katekizmai buvo ruošiami vaikams namie ir 
mokykloje mokytis, jų rašytojai ir ruošėjai savo prakalbose neduo- 
davo medžiagos jų istorijai piešti, ir dėl to lietuviškoje bibliografi- 
joje ir lietuvių knygų istorijoje protestantų lietuviškų katekizmų 
praeitis ligi šiol nėra nuodugniai išaiškinta ir kelia daugybę abejo- 
nių ir nesusipratimų. Iš visų senesnių katekizmų tik vieno jų, Ly- 
sijaus, istorija buvo pilniau nušviesta, ir tai praėjus pusantro šimto 
metų nuo jo pasirodymo: 1880 m. Tilžės Mitteilungen d. Litauischen 
Literarischen Gesellschaft išspausdino tuo reikalu Jacobio monografi- 
jėlę, pavadintą Geschichte der Uebersetzung d. kleinen litauischen Ka- 
techismus vom J. 1719. 

Ne bendram tikslui kalbai tirti, bet grynai tikybiniam reikalui — 
paruošti kalbinei medžiagai tikybinių knygų rašytojams — nuo 
XVII a. pusės Mažojoje Lietuvoje buvo ruošiami lietuvių kalbos 
žodynai ir gramatikos. Danieliaus Kleino (gimusio 1609 V 30 ir mi- 
rusio 1666 XI 28) 1653 m. išspausdintoje Grammatica Litvanica ir 
1654 m. Compendium Litvanico-Germanicum įžangose aprašomos tik 
tų knygų pasirodymo aplinkybės, bet jau Pridrikio Vilhelmo Hako 
(Haack) (gimusio 1706 m. ir mirusio 1754 XI 19) 1730 m. pasiro- 
džiusiame žodyne ir Pilypo Ruigio (Ruhig) (gimusio 1675 III 31 ir 
mirusio 1749 IV 6) 1747 m. žodyno prakalbose duodamos trum- 
pos visų senesniųjų analoginių darbų apžvalgos, o G. Ostermeje- 
ris savo 1791 m. išspausdintos gramatikos Neue Littauische Gram- 
matik prakalboje duoda trumpą visų senesniųjų gramatikų istori- 
ją. Išskyrus tuos kelis XIX a. pabaigos darbus, apie kuriuos buvo 
anksčiau kalbėta, visi kiti darbai buvo rašomi ne bibliografijos ir 
ne knygos istorijos išaiškinimo reikalui, bet ir šioje srityje jie ne- 
tiesiogiai davė nemaža tokios medžiagos, kuri mums ir teliko Ži- 
noma iš tų informacijų. 

Šios rūšies Mažosios Lietuvos rašytojų darbas, ypač gražiai pradė- 
tas XVIII a., XIX a. beveik visiškai nutrūksta. Nors bendras įvairių pro- 
testantų tikybinių knygų skaičius ir Žymiai padidėjo, bet išnyko tas tau- 
tinis akstinas, kuris anksčiau vertė domėtis kiekvienu lietuvių rašyto- 
jų Minties pasireiškimu. Tik į XIX a. pabaigą jis vėl atgijo, davęs eilę 
kad ir nelabai ryškių Mažosios Lietuvos knygų tyrinėtojų. 

Platesnį susidomėjimą lietuviškųjų knygų praeitimi ir likimu Di- 
džiojoje Lietuvoje sukėlė bendras kultūrinis tautinis sąjūdis pirma- 
me XIX a. ketvirtyje, iš dalies išėjęs iš Vilniaus universiteto sienų, 
be ko kito, išsiliejęs į to universiteto lietuvių studentų būrelio už- 
simojimą atgaivinti lietuvių literatūrą ir parašyti 1r išleisti lietuviš- 
kų knygų visų tų sričių, kuriose jų ypač stigo. Darbo ėmėsi gausus 
būrys tiek studentų, tiek nestudentų, bet dirbančių su pirmaisiais 
glaudžioje sąsajoje. Tam sąjūdžiui vadovavo iš studentų Simanas 
Stanevičius, Simanas Daukantas ir Kajetonas Zabitis, pasivadinęs 
Nezabitauskiu, o iš nestudentų — Dionizas Poška ir Vincentas Val- 
mikas. Su jais iš senesniųjų tarpo dirbo Petras Rapolas Aleknavi- 
čius, Bonaventūra Gailevičius, Juozas Volodzka, Juozas Savickis, 
Mykolas Smolskis, Antanas Klementas, Antanas Strazdelis, Jonas 
Kobeckis, Jurgis Ambraziejus Pabrėža, Silvestras Rucevičius, Lau- 
rynas Grikša, Simas Grosas, Stanislovas Čerskis, Kiprijonas Zabitis- 
Nezabitauskis, Aleksandras Butkevičius, Pabijonas Barkauskas, Do- 
mininkas Sutkevičius, Antanas Savickis, Mykolas Rudzinskis ir ki- 
ti. O iš jaunesniųjų ir jauniausiųjų: Silvestras Valiūnas, Jonas Kri- 
zostomas Gintila, Jonas Varkalas-Varkolevičius, Kazimieras Visgirda, 
Juozas Kerbedis, Laurynas Tautkus-Tautkevičius, Motiejus Pranas 
Martynaitis-Marcinkas, Ignas Trabša, Ansgaras Rožėnas, Jeronimas 
Stanevičius, Kalikstas Kasakauskis, Jurgis Tolovinskis, Juozas Čiul- 
da, Pranas Zatorskis, Motiejus Valančius, Kazimieras Skrodzkis, 
Karolius Rimavičius, Kajetonas Aleknavičius, Leonas Rogalskis, 
Emerikas Stanevičius ir kiti. Norint susivokti lietuviškosios knygos 
trūkumuose, pirmiausia reikėjo sudaryti bent kokią seniau išėjusių 
lietuviškų knygų apžvalgą ar sąrašą. To darbo ėmėsi Kajetonas Ro- 
kas Zabitis (gimęs 1800 VIII 8, miręs 1876 IV 18). Jis 1824 m. išleisto 
lietuviškojo iliustruoto elementoriaus priede davė sąrašą apie 70 
įvairių jam Žinomų senų ir naujų lietuviškų knygų pavadinimų ir 
tą pirmą lietuviškųjų knygų bibliografiją, be to, lietuviškai parašytą 
ir išspausdintą, jis pavadino: Surinkimas Wisokiu Rasztu Lietuwiszku, 
Žemaytiszku ir Prusiszkay Lietuwiszku teypogi kitu Rasztininku duo- 
dant žine apey ta liežuwi (kurius Hktay žynoty, regiety yr anus skaybitų 
galejau), nu senowes layka lig pat szioley, yszspaustu; pagal skayczus 
melu diel žinios suraszitas. Tais pačiais metais, tą savo darbą kiek 

išplėtęs ir lenkiškai išvertęs, Zabitis jį išspausdino Vilniaus žurnale 
Dziennik Wilenski, čia jį pavadinęs „Wiadomošč o Literaturze Li- 
tewsko-žmudzkiey“. Šį lietuviškąjį sąrašą jis išspausdino prie ele- 
mentoriaus tiek, matyti, dėl to, kad per maža turėjo medžiagos jam 
spausdinti atskira brošiūra, tiek greičiausia dėl to, kad neturėjo 
galimumo jį kur kitur spausdinti, nes nebuvo jokių lietuviškų žur- 
nalų, tai ir pridėjo jį prie pirmos savo išspausdintos knygutės, su 
kuria to sąrašo niekas nesiejo. Nors šis paprastas sąrašas teapėmė 
vos dešimtą dalį visų tų lietuviškų knygų, kurios jau buvo pasiro- 
džiusios Didžiojoje ir Mažojoje Lietuvoje prieš 1824 m., bet vis dėl- 
to jis buvo daug pilnesnis už anuos XVIII a. Mažosios Lietuvos 
sąrašus, nes apėmė abiejų Lietuvos dalių knygas, ir tai ne vien 
spausdintąsias, bet ir kai kurias dar rankraščiais tebesančias, kurių 
kitos buvo anolaikinės Vilniaus lenkų cenzūros uždraustos ir liko 
visai neišspausdintos. 

Tuo pačiu laiku, kada Zabitis dar tik savo darbą ruošė, Rusijos 
Petrapilio aukštuomenėje atsirado susidomėjimas kultūriniu gyve- 
nimu tų tautų, kurias Rusija dar neseniai buvo užgrobusi ir okupa- 
vusi, bet kurių visiškai nepažino. Petrapilyje gyvenęs ir dirbęs vo- 
kietis Petras Koeppenas (gimęs 1793 II 19, miręs 1864 V 23), mėgin- 
damas tą susidomėjimą patenkinti, sumanė parašyti darbą apie lie- 
tuvių ir latvių kilmę, kalbą ir literatūrą. Nedaug apie lietuvius te- 
nusimanydamas, jis kreipėsi, prašydamas atitinkamų žinių, į Vil- 
niaus universitetą, kuris jį suvedė su Dionizu Poška. Tas pateikė 
Koeppenui Zabičio darbą, paties Poškos papildytą jo paties duo- 
menimis. Pridėjęs prie tos svetimos medžiagos kiek Žinių, surastų 
Petrapilio bibliotekose, ir pirmiausia Petrapilio viešojoje biblioteko- 
je, sudarytoje iš rusų valdžios pagrobtos Varšuvoje Zaluskio biblio- 
tekos, Koeppenas visą tą konglomeratą paskelbė 1827 m. rusiškai 
darbe, pavadintame O proischoždenii, jazyke i literature litovskich na- 
rodov. Nors Žinias apie lietuviškas knygas jis ir bandė surašyti Hte- 
ratūros istorijos forma, tačiau faktiškai tedavė tą pačią bibliografiją, 
beveik tos pačios apimties, kaip ir Zabičio darbas. Jo darbą lenkiš- 
kai išvertė Leonas Rogalskis (gimęs 1806 I 7, miręs 1878 III 15) ir, 
žymiai papildęs naujais faktais, paskelbė 1828 m. tame pačiame 
kaip ir Zabitis žumale Dziennik Wilenski. Vokiškas Koeppeno darbo 

vertimas, papildytas kiek Napierskio ir autoriaus, buvo 1829 m. 
išspausdintas vokiškame žurnale Magazin der lettischen litterarischen 
Gesellschaft, skirtame Latvijos praeičiai tyrinėti. 

Šie Zabičio—Koeppeno—Rogalskio darbai ilgą laiką buvo svar- 
biausias šaltinis Žinių apie senąsias lietuviškas knygas. Juos būtų 
smarkiai papildęs M. Polinskis savo surinkta Lietuvos ir Lenkijos 
bibliografija, bet ji nebuvo išspausdinta, liko rankraščiu, kuriuo re- 
tai kam tepavykdavo pasinaudoti. Anuos kiek papildė Adomas Jo- 
cheris savo neužbaigtoje bibliografijoje Obraz bibliograficzno-historyc- 
zny literatury i nauk w Polsce, išspausdintoje 1840—1857 m. Juozas 
Ignas Kraševskis, savo monografijos Wilno ketvirtame tome, išspaus- 
dintame 1842 m., davęs labai netobulą ir pilną klaidų Vilniaus spau- 
dinių bibliografiją, lietuvių bibliografijai ne tik nedavė nieko naujo, 
bet daug kur klaidingai informavo ir apie tokius raštus, kurie se- 
nesniųjų rašytojų buvo teisingai išaiškinti. Liudvikas Adomas Jucevi- 
čius (gimęs 1813 XII 4, miręs 1846 III 12) savo išlikusiame rankraš- 
tyje, tik maža dalimi išspausdintame, Wiadoniošci biograficzne i lite- 
rackie 0 uczonych zmudzinach (1841) ne tiek rašė apie knygas, kiek 
apie pačius rašytojus, be to, daugiausia rašiusius nelietuviškai. Lau- 
rynas Ivinskis (gimęs 1508 m., miręs 1881 VII 17/29) savo kalendo- 
riuje 1860 metams ištisai pakartojo Zabičio raštą, mechaniškai pri- 
kergęs prie jo sąrašo tik apie 30 knygų, išėjusių daugiausia iš Zavadz- 
kio spaustuvės, o Leonas Potockis (gimęs 1796 m., miręs 1864 m.) savo 
tik 1869 m. išspausdintuose Pamiętniki Kamertona tiesiog nuplagija- 
vo Zabitį su Ivinskiu, jų sąrašus be pakeitimų, tik lenkiškai išvertęs, 
pakartojęs kaip savo sudarytą sąrašą. Vienas tik Motiejus Valančius 
(gimęs 1801 II 16, miręs 1871 V 17) savo 1848 m. išleistoje Žemaitiu 
Wiskupisteje savarankiškai parinko žinių apie senesniuosius rašyto- 
jus — katalikų kunigus ir apie jų raštus; jų tarpe paskelbė žinias 
apie Pabrėžos rankraščius, matyti, gautas iš paties Pabrėžos, kur 
minimi ir seniai dingę Pabrėžos raštai. Taip pat čia pirmą kartą 
literatūroje minimas Pranas Šrubauskis ir kt. 

Eilę metų oficialusis rusų švietimo ministerijos organas Žurnal 
Ministerstva Narodnago Prosveščenija dėjo gautas iš cenzūros komi- 
tetų Žinias apie išspausdintas knygas, jų tarpe ir apie lietuvišką- 
sias, bet ir čia yra daugybė klaidų, daugiausia atsiradusių dėl to, 

kad redakcijoje neturėta žmogaus, kuris nors kiek mokėtų lietuviš- 
kai. Bet nors ir tokie netobuli, šio žurnalo sąrašai galėjo ano laiko 
lietuvių bibliografiją žymiai papildyti, tik jais tada niekas ne tik 
nesinaudojo, bet ir nežinojo, kad tokie sąrašai yra spausdinami. 
Šiek tiek Vilniaus spaudinių bibliografiją laikas nuo laiko papildy- 
davo Adomas Honoras Kirkoras (gimęs 1812 m., miręs 1886 m.), skelb- 
damas, pasirėmęs Vilniaus cenzūros duomenimis, Vilniaus spaudi- 
nių bibliografiją. 

Lietuvių spaudos draudimo laiku, ligi Aušros, lietuviai savaran- 
kiškai savo knygų praeitimi nesidomėjo. Bet svetimieji jau ir tuo 
laiku davė čia gana svarbių darbų. Jonas Karlovičius (gimęs 1836 V 26, 
miręs 1903 VI 14) 1875 m. pasirodžiusios studijos O języku Iitewskini 
pabaigoje pateikia pusantro karto platesnę už Ivinskio lietuviškų 
knygų bibliografiją, sudarytą ne tik panaudojant visas senesniąsias 
bibliografijas, bet ir tiesiogiai aprašant knygas, kurių žymi dalis 
pateko į Karlovičiaus rankas per Vilniaus lietuvių tapytoją Zenka- 
vičių iš Mikalojaus Akelaičio bibliotekos, jo paliktos Vilniuje, Ake- 
laičiui bėgant į užsienį nuo rusų žandarų persekiojimų. O 1877 m. 
pradėjusi eiti monumentalinė Karoliaus Estreicherio Bibliografja Pols- 
ka stengėsi apimti ir visas senąsias lietuviškas knygas. Bet ji, ėjusi 
ligi Antrojo pasaulinio karo ir privaryta ligi W raidės, Karoliui 
Estreicheriui mirus toliau redaguota jo sūnaus Stanislovo (mirusio 
1939 m. vokiečių koncentracijos stovykloje), nors redaktorių ir dėta 
pastangų, neapėmė nei trečdalio lietuviškųjų knygų, išspausdintų 
ligi 1800 m., jau nekalbant apie XIX amžiaus knygas, kurių iš viso 
tik mažutė dalis tebuvo čia suminėta. Be to, nei Estreicheriui tėvui, 
nei sūnui visai nemokant lietuviškai, ši bibliografija įnešė nemaža 
tiesiog komiškų klaidų, pvz., K. Estreicheriui įtraukiant į Knygos 
Juzapa S. (apie 1740 m.) antraštę S. Didžiulio pastabą apie jo ma- 
tyto egzemplioriaus trūkumus ar S. Estreicheriui įrodinėjant buvi- 
mą 1718 m. Sirvydo žodyno leidimo latviškojo Elgerio žodyno iš- 
traukomis. 

Daug daugiau lietuvių knygos praeičiai nušviesti davė vokiečių 
tyrinėtojai, spausdindami įvairius straipsnius, liečiančius lietuvių 
kalbą, literatūrą ir bibliografiją, žurnaluose Preussische Provinziai 
Blūtter, Neue Preussische Provinzial Blūtter, kurie vėliau virto Alt- 
preussische Monatschrift, ir ypač Mitteilungen der Litauischen Littera- 

rischen Gesellschaft (nuo 1883 m.). Pastarajame žurnale daug svar- 
bios medžiagos lietuvių bibliografijai ir knygų istorijai nušviesti 
paskelbė Adalbertas Bezzenbergeris, Jonas Koncevičius, R. Schwe- 
de, L. Neubauer, K. T. Hoffheinz, Jacoby, R. Reinhold, E. Volteris 
ir kiti. Tas pats A. Bezzenbergeris (gimė 1851 IV 14, mirė 1922 X 31) 
paskelbė nemaža labai svarbios lietuvių bibliografijai medžiagos 
daugybėje savo lituanistinių darbų, spausdintų įvairiuose kalbi- 
niuose žurnaluose, bet ypač savo veikale Beitrūge zur Geschichte der 
litauischen Sprache 1879 m., o Edvardas Volteris (gimė 1856 III 31, 
mirė 1941 XII 14), be kitų savo darbų, ir savo 1886 m. išleistojo 
M. Daukšos 1595 m. katekizmo prakalboje. 

Aušra tedavė šiek tiek bibliografiškai nepatikrintų palaidų ži- 
nelių apie atskirus rašytojus ir jų darbus, bet jos paskelbta me- 
džiaga sunku visiškai pasitikėti, nors yra ir tokių XIX a. rašytojų 
(pvz., Sungaila), apie kuriuos ir dabar tiek težinome, kiek apie 
juos parašė Aušra. Naują akstiną lietuviškosios knygos praeičiai 
tyrinėti davė darbai žemaičio emigranto, apsigyvenusio Kroku- 
voje, Maurikio Stankevičiaus (gimė apie 1857 m., mirė 1892 IV 21). 
1886 m. jis lenkiškai paskelbė atskirą monografijėlę apie vadina- 
mąją Londono Bibliją (Chilinskio), kurios išspausdinimas paragi- 
no surasti visus tris išlikusius tos Biblijos egzempliorius, nors jo 
paties samprotavimai dėl tos Biblijos vertėjo ir jos pasirodymo ap- 
linkybių vėlesniųjų tyrinėtojų ir buvo sugriauti (H. Reinholdo ir 
St. Kotto). 1889 m. taip pat lenkiškai Stankevičius išspausdino lie- 
tuviškųjų knygų bibliografiją ligi XVIII amžiaus pradžios. Palyginti 
su visomis kitomis senesnėmis, o iš dalies ir vėlesnėmis (Baltra- 
maičio) lietuviškomis bibliografijomis, svarbiausia Stankevičiaus 
bibliografijos teigiama ypatybė yra ta, kad jis nesitenkino vien sau- 
sa knygų registracija, nors ir čia jam pirmą kartą pavyko išaiš- 
kinti ir keletą anksčiau visiškai nežinomų senų lietuviškų spau- 
dinių, bet visur stengėsi nušviesti knygos pasirodymo aplinkybes 
ir duoti pilną knygos aprašymą. Jo darbai sukėlė tiems laikams 
labai gyvą polemiką, paragino surasti keletą visai nežinomų lie- 
tuviškų knygų ir apskritai pagyvino susidomėjimą lietuviškųjų 
knygų praeitimi ir jų likimu. 

Tačiau vėlesnieji tos rūšies darbai maža tepasinaudojo Stanke- 
vičiaus pavyzdžiu. Silvestras Baltramaitis (gimė 1841 X 21, mirė 

1921 m.), dar anksčiau už Stankevičių pradėjęs rinkti medžiagą 
lietuvių knygų bibliografijai iš duomenų, randamų Rusijos Petra- 
pilio viešojoje bibliotekoje, bet tik 1892 m. paskelbęs savo S5pisok 
litovskich i drevneprusskich knig, izdannych s 1533 po 1891 g0d, 0 
1904 m. išleidęs antrą, žymiai praplėstą ir ligi 1903 m. privestą 
tos knygos leidimą, nors ir išspausdino keletą kartų didesnį sąra- 
šą už plačiausias senesnes lietuviškąsias bibliografijas, tačiau nė- 
jo Stankevičiaus pavyzdžiu, knygų visai netyrinėjo, bet tik užra- 
šinėjo, dažnai nekritiškai ir klaidingai, pakartodamas visas klai- 
das visų tų, kurie anksčiau už jį rašė, ir įnešdamas daug naujų 
klaidų. Bet mūsų knygai pažinti ir tokia bibliografija davė labai 
daug naujos medžiagos, ir jos tyrinėjimo srityje jo bibliografija bu- 
vo tiesiog milžiniškas žingsnis į priekį. Ir po 1904 m. Baltramai- 
tis, visą laiką tarnaudamas Petrapilio viešojoje bibliotekoje, toliau 
rinko savo paskelbtajai bibliografijai tęsinius ir papildymus, bet 
jų jau nesuskubo dėl 1914 m. prasidėjusio karo išspausdinti, nors 
savo išlikusiu rankraščiu vėlesniems bibliografams ir davė galimu- 
mo papildyti vieną kitą lietuviškos knygos-faktą. 

Stankevičiaus ir Baltramaičio darbams pasirodžius, ir lietuvių 
šviesuomenė daugiau susidomėjo lietuviškąja knyga, protarpiais 
skelbdama jiems įvairių pataisų ir papildymų. Tuo reikalu pirmiau- 
sia pasirodė jau 1893 m. Varpe straipsniai Viliaus Gaigalaičio (Chro- 
nopolitano slapyvardžiu) (gimė 1870 IX 27, mirė 1945 XI 30), Me- 
čislovo Davainio Silvestraičio (gimė 1849 IV 20, mirė 1919 V 31) 
Vienybėje Lietuvninkų 1891 ir 1894—1895 m., Jono Jablonskio (gimė 
1860 XII 30, mirė 1930 II 23) 1893 m. Varpe, Galicijoje gyvenusio 
emigranto Stanislovo Jurjevičiaus 1892 ir 1893 m. Apšvietoje, Vienybė- 
je Lietuvninkų ir 1896 m. Naujoje Gadynėje, nors visi Jurjevičiaus dar- 
bai buvo grynai kompiliacinio pobūdžio ir rėmėsi ne matytomis 
knygomis, bet tik viena Literatūra; Antano Miluko (gimė 1871 VI 13, 
mirė 1943 III 19) 1901 m. Žonigždėje ir kitų. Buvęs ilgalaikis Žemaičių 
tr Lietuvos Apžvalgos korektorius Juozas Angrabaitis (gimė 1859 m., mi- 
rė 1935 m.), gyvendamas Mažojoje Lietuvoje (Tilžėje), surinko ži- 
nias apie visas Didžiajai Lietuvai skirtas ir Mažojoje Lietuvoje ligi 
1896 m. spaudos draudimo laiku išspausdintas knygas ir A. Jono 
Zanavikučio slapyvardžiu 1897 m. paskelbė Suskartą arba statistiką 
visų lietuviškų knygų, spausdintų Prūsuose 1864—1896 m. Šis jo dar- 

bas spaudos draudimo laiko knygoms, ypač kontrafakcijoms, išaiš- 
kinti buvo didžiai vertingas ir ligi šiol savo reikšmės nenustojo, nes 
jo naudota medžiaga vėliau visai išnyko, ir daugeliu jo paskelbtų 
žinių ir dabar tenka remtis kaip vieninteliu šaltiniu. 1900 m. pa- 
saulinei Paryžiaus parodai ruošiant lietuvišką paviljoną, Angrabai- 
čio darbas buvo papildytas Mortos Zauniūtės ir jos privestas ligi 
1900 m., o Jungtinių Amerikos Valstijų lietuviškiems spaudiniams 
tokį pat sąrašą paruošė Jonas Žilinskas-Žilius (Jr. Jono slapyvardžiu) 
(gimė 1870 X 18, mirė 1932 III 4). Šie papildymai buvo sujungti į 
vieną su Angrabaičio knygute. 

„Vilniuje įsikūrus Lietuvių mokslų draugijai, ilgainiui jos biblio- 
tekoje susidarė gražus senųjų lietuviškų knygų rinkinys, kuris sa- 
vaime virto savitu lietuvių literatūros bei lietuviškųjų knygų isto- 
rijos ir bibliografijos tyrinėjimų centru. Tais spausdintųjų knygų ir 
rankraščių rinkiniais nemaža savo studijoms pasinaudojo Mykolas 
Biržiška, Jonas Totoraitis, Motiejus Gustaitis, Augustinas Janulaitis, 
Juozas Tumas ir kiti. Jų raštai nušvietė nemaža neaiškių ir lietuvių 
knygos istorijai klausimų.*Mažosios Lietuvos lietuviškajai knygai 
pažinti vertingų darbų davė ypač Ansas Bruožis (gimė 1876 XI 10, 
mirė 1928 XII 27), A. B. Klaipėdiškio slapyvardžiu 1913 m. išspaus- 
dinęs Prūsų lietuvių raštiją 11 19144 m. Prūsų lietuvių laikraščius, o 
Probočių Anūko slapyvardžiu 1920 m. išspausdinęs Mažosios Lietu- 
vos buvusius rašytojus. Deja, nesusipažinęs su bibliografijos teorija, 
Bruožis savo minimų raštų bibliografiškai neaprašinėjo. Tačiau Di- 
dysis pasaulinis karas 1914—1918 m. sustabdė beprasidedančius 
lietuvių knygų tyrinėjimus, kai kuriuos darbus (pvz., Vaclovo Bir- 
žiškos paruoštą lietuvių periodikos bibliografiją) net ir visai su- 
naikino. Lietuvių bibliografija vėl atgijo tik nuo 1922 m., kada tas 
pats Biržiška pradėjo redaguoti savo įsteigtą žurnalą Knygas. Nuo 
1924 m. prie jų, o paskiau jų vietoje jis pradėjo leisti Lietuvių bib- 
liografiją, kurios pirmoji dalis, apėmusi lietuviškuosius raštus, iš- 
spausdintus ar parašytus ligi XVIII a. pabaigos (iš tikrųjų tik ligi 
1799 m. įskaitytinai), pasirodė 1924 m.; antroji dalis, apėmusi laiką 
nuo 1800 ligi 1864 m. įskaitytinai ir pirmosios dalies papildymus, 
pasirodė 1926 m.; trečioji dalis, apėmusi spaudos draudimo laiką 
(1865—1904 m.) ir pirmosios (antrieji papildymai) bei antrosios da- 
lies papildymus, pasirodė 1929 m.; ketvirtosios dalies pirmasis to- 

mas, apėmęs laiką nuo 1905 ligi 1909 m. įskaitytinai su trečiaisiais 
pirmosios dalies, antraisiais antrosios dalies ir pirmaisiais trečio- 
sios dalies papildymais, pasirodė 1935 m.; ketvirtosios dalies antro- 
jo tomo pirmasis sąsiuvinis, apėmęs tik 1910 m. su ketvirtaisiais 
pirmosios dalies, trečiaisiais antrosios, antraisiais trečiosios ir pir- 
maisiais ketvirtosios papildymais, pasirodė 1939 m. Paruoštas spau- 
dai 1911—-1914 m. jų tęsinys dėl naujo sutrukdymo nebuvo išspaus- 
dintas ir, atrodo, yra sudegęs kaime, kur jis buvo išvežtas kaip tik 
apsaugai nuo gaisro. Beveik pabaigta, tik neperrašyta penktoji da- 
lis, apėmusi Pirmąjį pasaulinį karą, liko Lietuvoje, ir pačiam suda- 
rytojui nėra prieinama. Taip pat ir šeštoji dalis, kuri turėjo apimti 
1920—1927 m., t. y. laiką ligi pradėjus tam pačiam sudarytojui leis- 
ti nuolatinį biuletenį Bibliografijos žinias, kurios kad ir pradėjo eiti 
1928 m., bet apėmė ir 1927 m. Daugybė naujų priedų ir pataisymų, 
kurie buvo skelbiami atitinkamų naujai pasirodančių tomų prie- 
duose, iškėlė reikalą ruošti naują šios bibliografijos leidimą, kurio 
ir buvo 1941—1943 m. pirmoji ligi trečiosios dalies visai iš naujo 
parašyta, ne tik suvedus į vieną vietą visus papildymus, pridėjus 
daugybę naujų dar nespausdintų, bet ir patikrinus visus užrašus ir 
literatūros nurodymus. Bet ir šis darbas ne tik nebuvo išspausdin- 
tas, bet irgi galimas daiktas, kad visiškai dingo. Šis visas darbas 
pradžioje buvo suplanuotas tiktai trečiuoju, ištaisytu Baltramaičio 
bibliografijos leidimu, bet, tik darbą pradėjus, iš karto paaiškėjo, 
kad ne tik tenka visą be išimties Baltramaičio teikiamą medžiagą iš 
naujo patikrinti ir savarankiškai aprašyti, bet ir visiškai kitu prin- 
cipu pačias knygas aprašinėti, nes Baltramaitis knygas iš tikrųjų tik 
nepilnai registruodavo, bet jų visiškai neaprašinėdavo. Taigi iš Bal- 
tramaičio čia liko tik jo sekant Estreicheriu įvesta chronologinė tvarka 
ir... daugelis jo klaidų, kurios buvo dar pakartotos 1924 m. pirmo- 
sios dalies leidime, bet kurios, kiek buvo galima, buvo pašalintos 
vėlesniuose papildymuose 

Pirmajam pasauliniam karui pasibaigus, Lietuvoje, be bendro- 
sios bibliografijos, pradėta ruošti ir eilė specialinių bibliografinių 
darbų. Ir čia, be Vaclovo Biržiškos, pradėjo dirbti ir jaunesnioji 
bibliografų karta: Aleksandras Ružancovas, Izidorius Kisinas, Vy- 
tautas Steponaitis, Marija Urbšienė, Antanas Venclova ir kiti. Kartu 
nuo 1923 m. buvo įkurtas ir svarbiausias lietuvių senosios knygos 

centras — Vytauto Didžiojo universiteto biblioteka, savo lietuviš- 
kųjų knygų rinkiniais pralenkęs ne tik Lietuvių mokslų draugijos 


bibliotekos rinkinius, bet ir apskritai virtęs didžiausiu pasaulyje 


lietuviškųjų knygų centru. O knygos tyrinėjimo įstaiga buvo virtęs 
1924 m. prie tos pačios bibliotekos įkurtas Bibliografijos institutas 
su savo organu Bibliografijos žiniomis. Pagaliau nuo 1939 m. rudens 
lietuviškosios knygos tyrinėtojams pasidarė prieinama ir Vilniaus 
universiteto biblioteka, kuri kad ir buvo 1915 metais rusų apiplėšta 
ir tada nustojo savo svarbiausių lituanistinių turtų, bet vis dėlto 
išsaugojo ir nemaža lituanistikos, plėšikų nepastebėtos dėl netvar- 
kos, kuri toje bibliotekoje, įkurtoje tuojau po 1863 m. sukilimo Vil- 
niaus viešosios bibliotekos vardu, nuo pat pradžios viešpatavo. Vi- 
si tie naujai atsiradę šaltiniai leido ne tik pažinti eilę anksčiau ne- 
ia knygų, bet ir žinomąsias geriau ištirti. 

Kokiu tempu augo mūsų senųjų ir naujųjų lietuviškų knygų 


„Žinios, matyti iš pridedamos čia lentelės, kuri teapima lietuviams 


J skiriamas spausdintąsias knygas, t. y. be rankraščių, prūsų knygų 


| 


i 


| 


ir tokių knygų ar straipsnių svetimuose leidiniuose, kur lietuviška- 
sis tekstas pateikiamas kartu su kitais tekstais ir tuo būdu teužima 
antraeilę vietą, nors pačioje Lietuviškoje bibliografijoje ir tie visi raštai 
figūruoja. 


Bibliografams žinomų lietuviškų knygų skaičius 


= 5 t i B Ž 

, R či „2 ž E Ss £ 

Laiko tarpas S š Š Ša Ša 

Nė “ "a R Ia 
XVI a, 20 25 
XVII a. apie 70 apie 100 apie 150 28 30 
XVIII a. 91 112 
1801—1864 m. 505 604 
1865—-1904 m. 737 1885 
1905—1918 m. = S 
1919—-1939 m. — — 
apie 70 apie 100 apie 150 1354 2658 

Vaclovas Biržiška 
1 IV 1924—1940 m. 
24 
46 
194 
891 
3281 


4436 


Vaclovas Biržiška 
1941—-1946 m. 


34 

58 

304 
926 
3320 
3632 
1102 
16 721 


26 097! 


II. RANKRAŠTINĖS KNYGOS 
LIKIMAS LIETUVOJE 


Rankraštinės knygos viešpatavimo laikais, ligi spaudos išradimo, 
knygos požiūriu ne visos Lietuvos dalys buvo vienodoje padėtyje. 
Pagoniškoji, Lietuviškoji Lietuva savo išoriniame ir vidiniame gyve- 
nime išsiversdavo ne tik be knygų, bet ir be rašto, išskyrus gal tik 
vieną kitą diplomatinį aktą, be to, rašytą nelietuviškai. Bet rytų ir 
pietų Lietuvos dalys, jau bent nuo XIII amžiaus pradžios įjungtos 
į Lietuvos valstybės teritoriją ir gyvenamos gudų, ukrainiečių, iš da- 
lies ir rusų, buvo krikščioniškos, stačiatikiškos. Kaip ir visos krikš- 
čionių tikybos, ir stačiatikių buvo reikalinga bažnytinių, apeiginių 
knygų: 1 JŲ dalis ateidavo į Lietuvos rytus iš Rusijos gilumos, Bizan- 
tijGs; pietų Europos, kur gyveno stačiatikiai slavai (Kita dalis reika- 
lingų apeiginių knygų buvo gaminama ar nurašoma gudiškose ar 
ukrainiškose Lietuvos dalyse. ĮNGrs amžių būvyje, dėl įvairių visuo- 
meninių nelaimių, daug f knygų žuvo, nė pėdsako nepalikdamos, 
bet šiek tiek jų ir išliko, nors daugiausia tik nuotrupos. Šios knygos 
buvo gaminamos vietos vienuolynuose ar prie bažnyčių įvairių aukš- 
tesniųjų ir žemesniųjų bažnytinių pareigūnų. Rytinėje Lietuvos te- 
ritorijoje tokių knygų nuotrupų užtikta vėlesniais laikais dar iš to 
laiko, kada atitinkamos radimo vietos dar neįeidavo į Lietuvos vals- 
tybės teritoriją — iš X—XI a. Prieš Pirmąjį pasaulinį karą nemaža jų 
buvo saugojama buvusioje Vilniaus viešojoje bibliotekoje, bet 1915 m. 
visos jos buvo išgabentos į Rusijos gilumą ir, matyti, bent daugu- 
mas ju ten dingo. Kiti iš Lietuvos kilę rankraščiai buvo saugojami 
kitų slavų kraštų bibliotekose ir archyvuose. Iš tų rankraščių seniau- 
siomis laikomos pagal radimo vietą vadinamos Supraslio evange- 
Lijos X—XI a., Turovo evangelijos XI a., Polocko evangelijos XII a. 


4.-256 

ir kt. Visi tie rankraščiai yra grynai tikybinio turinio: evangelijos, 
šventųjų gyvenimai, pamokslai, mirusiųjų ypatingai atitinkamai vie- 
tai nusipelniusių paminėjimo knygos (sinodikai) ir kt. Kiek vėliau 
atsirado taip pat dvasininkų rašomi metraščiai. 

XIII a. tos rūšies raštų skaičius Žymiai padidėjo. Jų gaminimo 
centrai buvo Lietuvos valdomi Polockas ir Vitebskas. Čia, be ki- 
tų, XIII a. pabaigoj buvo nurašytos žinomosios Polocko evangeli- 
jos ir Polocko psalmynas. Greičiausia jų tuo pačiu laiku pasirodė 
ir kitose Lietuvos rytų vietose, bet daugelio jų jau nebežinome. 
Skaičius išlikusių XIV a. rankraštinių knygų yra daug didesnis. Jos 
buvo rašomos gudų bažnytine kalba, kuria jau tuo laiku niekas 
nekalbėjo, bet kuri buvo vartojama tik stačiatikių bažnyčiose, ir 
buvo gaminamos beveik kiekviename didesniame politiniame ar 
tikybiniame centre, kur atsirasdavo raštingų dvasininkų (anuo lai- 
ku toli gražu ne visi dvasininkai buvo raštingi, ypač stačiatikių 
tarpe). Iš tų centrų šios knygos paplisdavo ne tik gudiškose ir uk- 
rainiškose Lietuvos dalyse, bet pasiekdavo ir visos Lietuvos poli- 
tinius centrus, ypač Vilnių, kur prie Lietuvos didžiųjų kunigaikš- 
čių dvarų, greta senosios tikybos lietuvių, rinkosi ir nemaža pra- 
voslavų gudų. Iš to amžiaus, greta žinomųjų Polocko ir Vitebsko 
rankraščių, žinomi dar rankraščiai, kilę iš Smolensko, Oršos, Nau- 
garduko, Supraslio, Turovo, Minsko, net Trakų (vadinamosios 
XIV a. Trakų evangelijos). Tos knygos ne tik aprūpindavo vis di- 
dėjantį stačiatikių bažnyčių ir vienuolynų skaičių, bet savaime pa- 
dėjo plėstis ir Lietuvos raštingumui. Lietuvos valstybei besiplečiant 
ir tvarkant valstybę viduje, be rašto jau negalima buvo išsiversti, 
ir atitinkamam raštui parašyti jau nesunku buvo rasti raštingą ku- 
nigą ar vienuolį. Kadangi ligi XIV a. pabaigos beveik visi raštin- 
gi kunigai ir vienuoliai Lietuvoje buvo stačiatikiai, kilimo gudai 
ar ukrainiečiai, tai ir pačius valstybinius raštus jie rašydavo vie- 
nintele jiems žinoma kalba ir raštu — bažnytine, kuri neteisingai 
kartais buvo vadinama gudų kalba. Ir tuo būdu svetimas visai 
valstybei raštas keletui šimtmečių virto oficialiniu Lietuvos vals- 
tybės raštu, pradžioje iš reikalo, paskiau iš įpratimo. Tik 1697 m. 
Seimo nutarimu visiems raštininkams buvo įsakyta valstybinius 
raštus rašyti ne bažnytiniu stačiatikių raštu, bet kita irgi Lietuvai 

svetima kalba — lenkų, nes šią kalbą buvo pradėję savo tarpe var- 
toti Lietuvos didikai ir stambesnieji bajorai. 

Rankraštinės knygos plito Lietuvoje ir per visą XV a., nors Va- 
karų Europoje, apie 1440 m. išradus judamąsias raides, spausdin- 
tosios knygos labai greitai išstūmė rankraštinę knygą. O Lietuvoje 
jos ne tik neišnyko, bet net apėmė ir naujas sritis — paplito įvairūs 
rankraštiniai teisiniai aktai, pvz., 1423 m. Jogailos statutas, 1468 m. 
Kazimiero teisynas ir kt. Dar ligi antrosios XVI a. pusės, kada Lie- 
tuvoje jau pasirodė knygos, spausdintos ne tik už Lietuvos ribų, bet 
ir pačioje Lietuvoje, rankraštinės knygos ilgai su jomis varžėsi. Tik 
XVI a. antrojoje pusėje spausdintoji knyga visiškai išstūmė rankraš- 
tinę stačiatikių bažnyčiose ir šiaip skaitytojų tarpe, ir rankraštinės 
jau visai išnyko. 

Techninio darbo atlikimo požiūriu Lietuvos rankraštinės kny- 
gos, net didžiausio jų išplitimo laiku, labai neaukštai testovėjo. 
Nepasiturį dvasininkai ir vienuoliai, gamindami knygas daugiau- 
sia ne parduoti, bet sau, savo bažnyčios ar vienuolyno reikalui, į 
knygos išorę beveik nekreipė dėmesio. Visos knygų iliustracijos ir 
pagražinimai buvo labai primityvūs, nemeniški. Menka rašomoji 
medžiaga, silpnas įrišimas ir skubotai pagamintas tekstas ilgesnį 
laiką knygos neapsaugodavo, ir jos vartojamos susidėvėdavo ir 
nykdavo. Todėl daugumas jų ilgainiui žuvo ar teišliko nuotrupos. 

XIV a. pabaigoje atėjus į Lietuvą katalikybei, kartu su ja pasiro- 
dė ir katalikų tikybos apeigoms reikalingos rankraštinės knygos. 
Tačiau jos visos buvo gaminamos ne Lietuvoje, bet buvo atvėža- 
mos iš svetur, daugiausia iš Vakarų Europos, retkarčiais iš Lenki- 
jos. Iš pradžių tai buvo tik mišiolai ir evangelijos. Bendroji visose 
katalikų bažnyčiose vartojama lotynų kalba leisdavo gausiai įvežti 
knygų svetur gaminamų ir nurašomų, ir nebuvo reikalo jas vietoje 
nurašinėti.-Bažnyčių steigėjai, statydami bažnyčias, kartu aprūpin- 
davo jas joms išlaikyti reikalingu turtu ir bažnytinėmis knygomis, 
neretai Vakaruose už didelius pinigus perkamomis. Tuo būdu į 
Lietuvą pateko nemaža gražiai parašytų iliuminuotų rankraštinių 
knygų, kurias seniau galima buvo surasti kiekvienoje XIV—XV 
amžiuje įsteigtoje bažnyčioje. Jų Lietuvoje buvo tiek, kad, nors ir 
buvo karų ir gaisrų ir kitų visuomeninių nelaimių, jų nemaža išliko 

dar ligi mūsų laikų tiek pačioje Lietuvoje, tiek svetur, kur jos iš 
Lietuvos nukeliavo teisėtu ir neteisėtu būdu. Kadangi visur bažny- 
čia laikėsi vienodo ritualo, tai ir visų tų knygų turinys buvo maž- 
daug vienodas, tik knygos išorė buvo labai įvairi. Kiekvienas nura- 
šinėtojas, rubrikatorius, iliuminatorius, kiekvienas knygrišys įneš- 
davo ką nors savo, individualaus, rūpindavosi knygos išore, ir kiek- 
viena tų knygų virsdavo savitu meno kūriniu. Tačiau nei viena iš 
tų Lietuvon patekusių knygų nieko nesako apie to laiko Lietuvos 
meną, nes, nors jau XV a. Lietuvoje įsikūrė nemaža vienuolynų, 
juose labai retais atvejais teužsiimta knygų nurašinėjimuų; težino- 
mos kelios rankraštinės katalikų knygos, kurios buvo Lietuvoje nu- 
rašytos, ir nei viena jų nepasižymi menišku atlikimu. 

Tačiau ir apskritai rankraštinės katalikų knygos Lietuvoje neil- 
gai teviešpatavo. Nors nuo spaudos išradimo pradžios praėjo be- 
veik devyniasdešimt metų, kol ir Lietuvoje pradėta knygos spaus- 
dinti, o katalikų net praėjus pusantro šimto metų, bet spausdinto- 
sios knygos Lietuvon atvyko greičiausia jau XV a. 50-—60 metais. 
Jos buvo daug pigesnės už rankraštines, daug lengviau buvo gau- 
namos, o iš pradžių ir jų išorė atrodė ne blogiau už rankraštinių. 
Lietuvos katalikų bažnyčiose spausdintosios knygos labai greitai 
išstūmė rankraštines. Glaudūs ryšiai tarp Lietuvos ir Vakarų Euro- 
pos, keliai per Mažąją Lietuvą įgalino Vakarų Europos knygą susi- 
rasti Lietuvoje plačią rinką ne tik bažnyčioms aprūpinti, bet ir šiaip 
skaityti ir kitiems netikybiniams reikalams vartoti. 

Nuo XV a. pradžios Lietuvos jaunuomenei pradėjus važiuoti į 
užsienį mokslo studijų, iš pradžių į Krokuvą, paskiau į Italijos ir 
Prancūzijos aukštąsias mokyklas, pagaliau į Vokietijos, Olandijos, 
Anglijos, svetur pagamintos knygos Lietuvoje dar labiau paplito, 
nes kiekvienas tų studentų, grįždamas iš Vakarų, parsiveždavo 
bent savo mokyklinius vadovėlius, o šiaip kiti prisipirkdavo ne- 
maža ir kitos rūšies knygų. Tuo laiku Lietuvoje atsirado ir pirmieji 
knygų mėgėjai, kurie žymias lėšas išleisdavo knygoms pirkti, at- 
sirado ir pirmųjų bibliotekų užuomazgos. Viena seniausiųjų tokių 
Lietuvos bibliotekų buvo įkurta XVI a. pradžioje Lietuvos didžiojo 
kunigaikščio Žygimanto Senojo, paskiau ypatingai išplėsta jo sū- 
naus Žygimanto Augusto. Ji buvo saugojama Vilniuje; iš jos kny- 

gos turtų ligi mūsų laikų išliko dar keliasdešimt knygų, iš kitų 
knygų lengvai išskiriamų odiniais apdarais su Žygimanto Augus- 
to superekslibrisu apdaro viršuje. Stengdamiesi neatsilikti nuo sa- 
vo didžiojo kunigaikščio, jo pėdomis mėgino eiti ir kai kurie didi- 
kai. Žymiausioji tų visų rinkinių dalis vėliau buvo išdovanota, iš- 
dalinta bažnyčioms, vienuolynams, mokykloms, ir tokiu būdu jos 
pasklido visame krašte. Jei dabartiniu metu vadinamųjų inkunabu- 
lų (spaudinių, spausdintų XV amžiuje) visoje Lietuvos teritorijoje 
tepriskaitoma vos keli šimtai (daugiausia Vilniaus universiteto bib- 
liotekoje, paskiau Vytauto Didžiojo universiteto bibliotekoje, kur 
tarp ko kita pateko ir inkunabulai, buvę Kretingos vienuolyno bib- 
liotekoje)*; tai vis dėlto XV—XVI amžiuje jų turėjo būti Lietuvoje 
daug daugiau. 

Per XVIII amžiaus pabaigos bei XIX amžiaus įvairias žiaurias 
okupacijas jos kaip karo grobis buvo sistemingai iš Lietuvos gabe- 
namos svetur, į visas šalis, ir dabartiniu laiku inkunabulai ir paleo- 
tipai su pažymėjimu, kad jie yra kilę iš Lietuvos bibliotekų, suse- 
kami visuose didesniuose pasaulio inkunabulų rinkiniuose. Deja, 
bendrosios tarptautinės ir tautinės inkunabulų bibliografijos, pažy- 
mėdamos, kur ir kokioje bibliotekoje yra atitinkamas inkunabulas, 
nenurodo jų proveniencijos, tų inkunabulų kilmės, nors iš knygose 
padarytų įrašų tat būtų nesunku nustatyti. Toks nežymėjimas ne- 
leidžia mums konkrečiai kalbėti apie tai, kiek plačiai XV—XVI am- 
žiuose Lietuvoje domėtasi knygomis, neleidžia kalbėti ir apie jų 
praplatinimą ir iš to piešti tikrąjį Lietuvos kultūros raidos vaizdą. 

IR JO IEŠKOJIMAS 


Jau nuo XVI amžiaus pradžios, nuolat didėjant susidomėjimui 
senovės prūsų praeitimi ir jų kultūra, tarp kito ko pradėta ieškoti 
ir savarankiško prūsiško ir lietuviško rašto pėdsakų. Akstiną tam 
davė jau tuomet atsiradusi legenda apie ostgotų karaliaus Teodo- 
riko raštą, rašytą dar VI a. prūsams su padėka už jam atsiųstą 
gintarą, Flavijaus Cassiodoro paskelbtoje ištraukoje. Daryta išvada, 
kad jei yra buvęs toks raštas, tai turėjusi būti ir tam tikra tarpusa- 
vio korespondencija tarp prūsų ir gotų. Tad ir senovės prūsai turėję 
mokėti rašyti, ir tuo būdu turėjęs būti ir savas senovės prūsų raštas. 
XVI a. pradžioje rašęs savo kroniką Simanas Grunau tuojau ir pa- 
teikė tokio rašto pavyzdį pridėtame prie savo rankraščio tariamai 
likusiame legendinio prūsų kunigaikščio Videvuto vėliavos atvaiz- 
de. Nors visa Grunau kronika buvo supinta iš įvairių pasakų ir 
pramanytų pasakojimų, kuriais tų laikų istorikai, nesirūpindami 
savo informacijų tikrumu, pagražindavo savo veikalus; nors Gru- 
nau, duodamas savo atvaizdą, nenurodo nei kur toji vėliava išliko, 
nei kokiu būdu ji galėjo būti išsaugota per visą tūkstantį metų (jis 
ją priskiria šeštam amžiui po Kristaus, t. y. kaip tik ano karaliaus 
Teodoriko laikams), nei ugnies nepaliesta, nei pelių ar kandžių ne- 
suėsta; vis dėlto ne tik XVI a., bet net ligi XIX a. pabaigos — XX a. 
pradžios į tą Grunau atvaizdą rimtai žiūrėta. Jo parašą mėgino 
iššifruoti Thunmannas, Henningas, T. Volanskis 1845 m., K. Būga 
1904 m., M. Silinas 1908 m. Iš dalies Grunau medžiaga pasirėmęs 
ir žinomasis XVI a. pabaigos prūsų istorikas ir kartografas Kaspa- 
ras Hennenbergeris, Motiejaus Pretorijaus (Deliciae Prussicae knyga 
XVI) liudijimu, buvo pateikęs panašų į Grunau pavyzdį prūsišką 

raštą, nes jis buvo įsitikinęs, kad dar senais laikais prūsai turėję 
savo specifinį raštą, nors savo tarpe susižinodavo raštu, sudaromu 
iš mazgų ir įpjovų medyje. Vėl Jonas Bretkūnas, Hennenbergerio 
amžininkas, savo tik iš dalies išsaugotoje Prūsijos istorijoje (išliku- 
sioje rankraščiu), kurią visą savo rankose buvo turėjęs Pretorijus, to 
paties Pretorijaus tvirtinimu, įrodinėjęs, kad įvairiuose Grunau kro- 
nikos nuorašuose tie tariamieji prūsų raštai vaizduojami nevieno- 
dai, bet visi jie primeną senąją rusų kirilicą, taigi visai galimas 
daiktas, kad Grunau, tą raštą pats komponuodamas, naudojosi ko- 
kiu pavyzdžiu jam neįskaitomo gudų rašto, parašyto kirilica. Paga- 
liau ir pats Pretorijus savo Deliciae prieina išvadą, kad senovės prū- 
sų kriviai galėję turėti savo specialinį raštą įvairioms slaptoms Ži- 
nioms Žymėti, ir tai dar nuo VI a.; bet ir jis buvo linkęs manyti, kad 
tas raštas buvęs panašus į gudiškąjį, nežinodamas to, kad tas gu- 
diškasis, ar tikriau bažnytinis pravoslavų, raštas VI a. dar apskritai 
nebuvo žinomas. 

Prie šio klausimo ilgai negrįžtama, tačiau naujos sąlygos ir lie- 
tuvių senovės rašto klausimui kelti susidaro Didžiojoje Lietuvoje 
nuo XVIII a. pabaigos, kada politinės krašto nelaimės, žiauri Lie- 
tuvos okupacija, trukusi šimtą dvidešimt metų, sudarė palankią 
dirvą ir lietuvių tautiniam sąjūdžiui atsirasti. Vilniaus universiteto 
metu įsigalėjęs literatūroje romantizmas, drauge su atbundančiu 
lietuvių patriotizmu, vertė Lietuvos šviesuomenę kreipti ypatingą 
dėmesį į tuos lietuvių tautos gyvenimo savumus, kurie ją skyrė iš 
kitų tautų. Dabartyje susidomėta sena, bet gyva lietuvių tautosa- 
ka, praeityje ieškota viso, kas galėtų duoti medžiagos senajai lie- 
tuvių kultūrai pažinti ir iškelti. 

Su dideliu pasitenkinimu konstatuota, kad šimtmečiais įvairių 
(bet toli gražu ne visų) vokiečių rašytojų skleidžiama mintis, jog 
savo gyvenimo priešaušryje, prieškrikščioniniais laikais, lietuvių 
tauta buvusi nekultūringa, laukinė, yra kiaurai neteisinga. Geres- 
nis savo praeities pažinimas iškėlė daug tokių faktų, kurie ypatin- 
gai teigiamai piešė senąją Lietuvos politinę santvarką. Bet ir grynai 
kultūrinėje srityje susidomėta ypač lietuvių mitologija, senąja reli- 
gija, vidaus gyvenimu. Ir čia, susidūrus su gudiškosios rašto kultū- 
ros įtaka Lietuvos gyvenimui, naujai atbudusi tautinė ambicija ver- 

tė ieškoti ir savito senovės lietuvių rašto. Jei Lietuvos ir lietuvių 
valdomi ir tvarkomi gudai turėjo savo raštą, jei skandinavai turėjo 
savo runas, jei graikai ir romėnai, iš kurių anuo metu buvo kildi- 
nami lietuviai, ne tik turėjo savo raštą, bet ir literatūrą, visą tūks- 
tantį metų stebinusią visą kultūringą pasaulį ir likusią gyvą ir tada, 
kada pačios tos tautos seniai jau buvo išnykusios, tai lietuviams 
patriotams atrodė nepriimtina mintis, kad senieji lietuviai nebūtų 
sukūrę savo, lietuviško rašto. Atrodė, kad jis turėjęs būti, nors nei 
vienoje bibliotekoje, nei viename archyve neišliko jokių to rašto 
pėdsakų. Tų raštų dingimą stengtasi aiškinti karų ir gaisrų nelai- 
mėmis, kurios, sunaikindamos ištisus Lietuvos plotus, savaime su- 
naikinusios ir atskirus senovės lietuvių rašto paminklus. 

Tačiau tokio aiškinimo kitiems buvo per maža. Jie stengėsi su- 
rasti ar net sukurti įvairius to tariamojo buvusio rašto paminklus. 
Tadas Čackis (gimęs 1765 VIII 28, miręs 1813 II 8) 1800 m. išspaus- 
dintame pirmame savo vertingo darbo O litewskich i polskich pra- 
wach tome (antras tomas pasirodė 1801 m.) stengėsi surankioti vi- 
sas jam prieinamas tuo klausimu žinias, bet jų labai maža tesurado. 
Dar XVIII a. lenkų istorikas ir vyskupas Naruševičius tikinęs Čackį, 
kad ties Ariogala kadaise buvęs surastas akmuo su kažin kokiais 
iškaltais senovės parašais. Lietuvos didysis kunigaikštis Stanislo- 
vas Poniatovskis irgi pasakojęs Čackiui, kad dar Augusto III laikais 
prie Šventosios upės buvo rasti trys vamzdžiai su įvairiomis figū- 
romis ir ženklais; juos karalius buvo dovanojęs ministeriui Brūhliui. 
Štai ir visos Čackio žinios apie tariamąjį lietuvišką raštą. Aišku, 
tie duomenys nieko negalėjo įtikinti, nes abudu pasakotojai nepa- 
teikė jokių įrodymų, kad tai buvęs koks raštas, 0 ne paprastas 
pagražinimas, panašus į tokius, kokiais ir dabar žmonės dailina 
savo dirbinius; lygiai taip pat jie nepateikė jokių įrodymų, kad tie 
pagražinimai būtų turėję ką nors bendra su senoviniu lietuvišku 
raštu. Tuo tarpu žiloje senovėje lietuvių gyvenami kraštai turėjo 
gana glaudžius politinius ir prekybinius saitus ir su skandinavais, 
kurie, galimas daiktas, padėjo net Lietuvos valstybės pagrindus ir 
kurie, Lietuvoje būdami, savo runomis galėjo iškalti ir atitinkamus 
parašus akmenyse; turėjo lietuviai prekybinius saitus ir su arabais, 
kurių senoviškos monetos protarpiais randamos įvairiuose lietuvių 

senkapiuose, o jų rašto nepažindami, kiti galėjo jų įrašus palaikyti 
ir senoviniu lietuvių raštu. Ir vėliau laikas nuo laiko Lietuvoje buvo 
aptinkami akmenys su iškaltais įrašais, kurių niekas negalėjo iš- 
skaityti. Pavyzdžiui, vokietis Tschokke sako apie 1847 m. matęs 
tokį akmeni apie Gelgaudiškį. 1885 m. Aušroje Mečislovas Davainis 
Silvestraitis rašė, kad tokį akmenį matęs Alksnėnų kaime, Užne- 
munėje, prie kelio iš Punsko į Kalvariją. 1907 m. Vilniaus žinios rašė 
apie panašų akmenį su parašu Birštone, ir t. t. Deja, nei vienas tų 
informatorių, rašydamas apie šiuos tariamuosius lietuviškus para- 
šus, nepateikė jų atvaizdų ir, be to, kiekvienas jų kalbėjo apie ak- 
menis, kurių jau nebuvo jiems savo žinias skelbiant. Netenka abe- 
joti, kad tokių akmenų Lietuvoje buvo ir dabar yra, bet, matyti, tie 
visi juose iškalti ženklai su senovišku lietuvišku raštu nieko bendra 
neturėjo ir neturi. 

Žinomasis Lietuvos istorikas romantikas Teodoras Narbutas (gi- 
męs 1784 XI 8, miręs 1864 XI 28) savo daugiatomiame 1835—1841 m. 
veikale Dzieje starožytne narodu litewskiego ir 1856 m. rašte Pomniej- 
sze pisma historyczne irgi surankiojo visas literatūrines ir neliteratū- 
rines žinias apie lietuvių senovės raštą. Jis surado daug savotiškų 
parašų monetose ir antspauduose, bet iš tikrųjų nei vieno jų nega- 
lima lietuviams priskirti. Surankiojęs Čackiui nežinomą medžiagą, 
jis, be ko kita, priminė ir aną Simano Grunau pateiktą atvaizdą 
vadinamosios Videvuto vėliavos, kurią daug kas laikė, o iš dalies 
ir dabar tebelaiko svarbiausiu senovės lietuvių rašto buvimo įro- 
dymu. 

Narbutas išspausdino taip pat ir 1782 m. Lydos teisėjo Igno 
Volskio laišką Adomui Cartoriskiui seniui, kuriame tas pasakojęs, 
kad vėl kažin koks Novakovskis Lydos pilies griuvėsiuose 1787 m. 
radęs 13 pėdų ilgumo, 6 platumo ir /4 storumo medines lenteles, 
sukaltas misinginiais kabliukais į knygas ir išrašytas raštu, kuris 
nebuvo panašus nei į vieną žinomą raštą; tai esą buvę lietuvių 
įstatymai, surašyti senoviniu lietuvišku raštu. Ir vėl čia paties rašto 
neduodama, taigi Novakovskis galėjo susidurti ir su tokiu žinomu 
raštu, kurio tik jis negalėjo išskaityti. Bet nėra Žinios, ar apskritai 
tos lentelės buvo rastos, lygiai taip pat, ar nebuvo tik tas Volskio 
laiškas paprastas Narbuto falsifikatas: Narbutas, skatinamas savo- 

tiško lietuviško patriotizmo, neturėdamas pakankamai dokumenti- 
nių įrodymų kuriam nors savo teigimui paremti, lengva širdimi 
pats sukomponuodavo reikiamus dokumentus ir ištisas kronikas ar 
kitus raštus. Kaip tik keletą neabejotinų falsifikatų jis tuose pačiuo- 
se savo raštuose pateikė ir senovinio lietuvių rašto buvimui įrodyti. 
Tame pačiame rinkinyje Pormniejsze pisma historyczne, kuriame buvo 
išspausdintas ir anas tariamasis Volskio laiškas, Narbutas aprašė ir 
kelionę į Lietuvą kryžiuočių pasiuntinio grovo Kyburgo, kuris esą 
aplankęs Lietuvą 1397 m. Šiame aprašyme, Narbuto duotame len- 
kų kalba ir tariamai jo rastame tarp mirusio Lietuvos istoriko Ona- 
cevičiaus raštų, jo užrašytų Karaliaučiuje (Onacevičius tikrai buvo 
įsimatrikuliavęs Karaliaučiaus universitete 1802 VI 2), Kyburgas 
pasakoja: „Mums rodė kažin kokį raštą, tvirtindami, kad tai lietu- 
viškai, lietuviškomis raidėmis išreikšta, tik nei vienos raidės nebu- 
vo galima suprasti“. Šis posakis Narbutui buvo vienas svarbiausių 
įrodymų, kad senovinis lietuvių raštas tikrai yra buvęs. Kyburgo 
kelionės aprašymas ilgai daug kam atrodė autentiškas; jį J. Basana- 
vičius buvo ir lietuviškai išvertęs ir atskira knygute išleidęs. Tačiau 
1918 m. Karaliaučiaus žurnale Altpreussische Monatsschrift P. Karge 
išspausdino šiam aprašymui skirtą straipsnį („Die Gesandschaftbe- 
richt der Ordenssplitters Grafen Konrad von Kyburg von Jahre 1397 
eine polnische Falschung“), kuriame įrodė, kad: 1) Elbingo komtū- 
ras Konradas Kyburgas keliavo į Lietuvą ne 1397, bet 1398 m., 
2) jis buvęs tik eilinis pasiuntinybės narys, bet ne pasiuntinys; 3) jis 
keliavo ne į Vilnių, bet į Gardiną; 4) jis nebuvo didžiojo magistro 
pavaduotojas, kaip sakoma jo kelionės aprašyme; 5) visas rašto sti- 
lius yra ne XIV a., bet XIX a.; 6) pateiktasis rašte Kauno aprašymas 
yra tikra fantazija, visiškai neatitinkanti XIV a. tikrovės, nes anoje 
senojoje Kauno pilyje galėjo sutilpti ne 4000 žmonių, kaip sakoma 
aprašyme, bet tik 400 žmonių; 7) jokio Ottokaro Ostikovičiaus, kurį 
mini Kyburgas, Lietuvoje apskritai nėra buvę; 8) taip pat pateikta- 
sis ten Vilniaus aprašymas yra visas pramanytas, juo labiau apra- 
šymas šv. Onos bažnyčios tokios, kokia ji buvusi tik nuo XV a. 
pradžios, bet ne XIV a. pabaigoje, ir t. t. 

Vienu žodžiu, Karge absoliučiai įtikinamai įrodė, kad visas tas 
kelionės aprašymas yra nuo pirmo ligi paskutinio puslapio sufal- 

sifikuotas, tik falsifikavimu, kurio originalo apskritai nei Karaliau- 
čiuje, nei kitur kur nėra, jis kaltino ne Narbutą, bet Onacevičių, nes 
jau prieš 1856 m., kada Narbutas jį paskelbė, jis jau 1842 m. buvo 
minimas J. I. Kraševskio monografijoje Wil10 trečiame tome. Bet 
nėra abejonės, kad ir Kraševskis savo Žinią gavo iš Narbuto, o Nar- 
butas čia pasielgė taip pat, kaip ir daugumas senųjų istorinių ir 
literatūrinių falsifikatorių, suversdami juos seniai mirusiems žmo- 
nėms, kurie jau nebegali protestuoti prieš primetamus jiems dar- 
bus, ir nepateikdami savo tariamai surastų raštų originalų, kaip 
tai padarė Hanka su Swoboda, falsifikuodami pagarsėjusį Kraled- 
voro rankraštį čekams, ar Aleksiejus Musinas Puškinas, skelbda- 
mas dar daugiau išgarsintą Slovo 0 polku Igoreve, kuris buvo taip 
vykusiai sufalsifikuotas, kad ir ligi šiolei neabejojama jo autentiš- 
kumu, nors jis turi absoliučiai visus požymius tikro falsifikato, at- 
likto XVIII a. pabaigoje. Pagaliau faktą, kad tai yra Narbuto falsi- 
fikatas, patvirtina ir Simano Daukanto laiškas, rašytas P. Kuršaičiui 
1855 X 23 (spausdintas Mit. d. Lik. Lit. Ges. 1887 II 6, p. 416), kuria- 
me Daukantas rašo, kad apie tą kelionės į Lietuvą aprašymą jis 
pats buvęs girdėjęs iš savo profesoriaus Onacevičiaus, kuris jam 
sakęs, kad tokį aprašymą jis matęs pas vokiečių istoriką Kotzebue. 
Taigi Narbuto paskelbtasis tekstas nebuvo Onacevičiaus rankose, 
kaip tat Narbutas buvo paskelbęs. 

Prie tariamojo senovinio lietuviškojo rašto Narbutas dar kartą 
grįžo į savo amžiaus pabaigą. Šį kartą į tą reikalą jis pamėgino 
įtraukti gyvą ir autoritetingą asmenį. 1856 m. jis pasiuntė Vilniaus 
astronomijos observatorijos asistentui Mikalojui Gusevui nuorašą 
kažin kokių tariamai jam pačiam nesuprantamų ženklų, esą jo nu- 
rašytų iš išlikusios per penkis šimtus metų geležinės Lietuvos di- 
džiojo kunigaikščio Gedimino lazdos, kuri esą 1680 m. buvusi rasta 
ant Strėvos upės kranto. Ją radėjai dovanoję Naugardėlio vaivadai 
Steponui Aleksandravičiui, iš kurio ji patekusi kažin kokiam B. Z., 
iš to Bogatkai, o šiam mirus, gavęs Narbutas. Šie ženklai atrodę 
Narbutui primeną kažin kokį kalendorių, taigi jis prašęs Gusevą, 
kaipo astronomą specialistą, tuos ženklus išaiškinti. Kadangi Guse- 
vas pats to padaryti nesugebėjo, tai vėliau Narbutas, kuris prieš tai 
sakėsi tų ženklų nesuprantąs, nurodė kelią, kuriuo, jo manymu, čia 

reikėtų eiti, ir tik po to Gusevas „iššifravo“ senovinį lietuvių kalen- 
dorių, senoviniais lietuviškais ženklais užrašytą, ir to savo darbo 
rezultatus paskelbė 1864 m. rusų žurnale Izvestija Irmperatorskago 
Russkago Geografičeskngo Obščestva. Čia irgi netenka abejoti, kad visą 
tą kalendorių parašė pats Narbutas, faktiškai pats jį Gusevui išaiš- 
kino, ir šiam beliko tas Žinias paskelbti, nepagalvojus, kad jį čia 
Narbutas tik vikriai apmovė. Po keliasdešimt metų prie to kalendo- 
riaus klausimo grįžo lenkų archeologas Bolsunovskis, kuris, neįtar- 
damas falsifikavimų, įrodė, kad žymi to kalendoriaus ženklų dalis 
yra tokia kaip ir vadinamųjų Droičino plombų, tačiau tų plombų 
ženklai buvo jau žinomi ir Narbutui ir iš ten jis juos ir pasiskolino, 
norėdamas sudaryti kalendorių, senoviniais lietuvių rašmenimis pa- 
rašytą. 1905 m. apie tą patį kalendorių, sekdamas Gusevu, rašė 
Lietuvių Laikraštyje Nr. 51 Algirdas Vilčinskis. 

Nors visi šie čia suminėti faktai buvo ar sąmoningai pramanyti, 
ar naiviai iš nepatikimų šaltinių nurašyti, vis dėlto jie buvo karto- 
jami visų, kas rašė lietuvių senovės kultūros klausimais; bet buvo 
mėginta tą tariamąjį lietuvių senovės raštą ir rekonstruoti. O Auš- 
ros laikais, užėjus antram mūsų romantizmo laiko tarpui, visos tos 
senosios žinios vėl atgijo, ir surandama net naujų faktų to rašto 
buvimui įrodyti. Štai 1883 m. Aušroje skelbiama, kad apie 1863 m. 
iš gyvenusio Medininkų kaime, Pamituvio parapijoje, Dominiko 
Tamošaičio kunigas Bielskis atėmęs ir sunaikinęs knygą, žmonių 
vadinamą „įvairiąja knyga, arba didžiąja biblija“, kurios kiekvienas 
puslapis buvęs rašytas pusiau lotynų raidėmis, pusiau kažin kokiu 
nežinomu raštu, kurį tačiau to ūkininko prosenolis mokėjęs skaity- 
ti; tai esą buvęs senovinis lietuvių raštas. Nurodymas laiko, vieto- 
vės, knygos savininko ir kunigo pavardės rodo, kad pats knygos 
atėmimo faktas nebuvo pramanytas. Bet nei pats Aušros korespon- 
dentas nebuvo tos knygos matęs, nei niekas negalėjo jam paaiškin- 
ti, kaip tasai raštas atrodė. Kadangi ta knyga buvusi atėjusi į Že- 
maitiją iš Mažosios Lietuvos, tai čia galima būtų ieškoti ne kokios 
lietuviškos knygos, rašytos senoviniu lietuvišku raštu, bet greičiau- 
sia protestantiškos knygos, greta lotyniško teksto lotynų raidėmis 
spausdintos ar rašytos gotinėmis raidėmis lietuviškai ar vokiškai. 
Tat paaiškintų ir jos atėmimo priežastį iš ūkininko kataliko, ir fak- 

tą, kad XIX a. viduryje jos negalėjęs paskaityti ūkininkas žemaitis, 
o gyvenęs dar XVIII a. jo prosenolis ją išskaitęs, nes ligi XVIII a. 
pusės ir lietuviškosios katalikų knygos buvo spausdinamos gotinė- 
mis raidėmis. Kita vertus, ta knyga galėjo būti rašyta ir vadinamąja 
„kirilica“, gudų bažnytinės kalbos rašmenimis, kurie, oficialiuose 
Lietuvos raštuose panaikinti jau XVII a. pabaigoje, dar visą XVIII a. 
buvo plačiai žinomi, nes teismuose tekdavo nuolatos susidurti su 
įvairiais dokumentais, rašytais kirilica; XIX a. jau tik istorikai tą 
kirilinį raštą bepasiskaitydavo. 

Su ypatingu pamėgimu prie senovinio lietuvių rašto buvimo 
klausimo vis grįždavo Jonas Basanavičius (gimęs 1851 XI 22, miręs 
1927 II 16) savo raštuose „Isz priežasties atradimo Lietuvoje raszy- 
to akmens“ (1885), „Karaliaus Mindaugo ir Didžiojo Lietuvos Ku- 
nigaikščio Kęstučio žymėspaudžiai“ (1913) ir „Apie senovės prūsų 
raštą“ (1926). Nors jis čia įtraukė ir medžiagą, rastą monetose ir 
antspauduose, bet pagrinde kartoja vis tas pačias, iš Grunau ir Nar- 
buto imtas Žinias, ir nors kruopščiai ir sąžiningai parinko visą ga- 
limą medžiagą, tačiau ir jis nesugebėjo pateikti nei vieno įtikinan- 
čio įrodymo. Bet net ir senuosius įrodymus jis faktiškai prieš savo 
norą sugriovė, nes, priimant jo visus įvairiu laiku paskelbtus seno- 
vinio lietuvių rašto buvimo įrodymus, tektų prileisti, kad senovės 
lietuviai turėję ne vieną, bet keletą įvairių raštų, kadangi Grunau 
raidyno neatitinka kiti J. Basanavičiaus nustatomi ženklai. Nepa- 
teikė nei vieno įtikinančio įrodymo ir kunigas Juozas Žiogas (gimęs 
1868 III 3, miręs 1935 IX 21), savo archeologiniuose straipsniuose 
liesdamas ir senovinio lietuvių rašto klausimą. Pagaliau tas pats 
J. Basanavičius 1926 m. paskelbė ir studentišką, 1904 m. rašytą, 
K. Būgos straipsnį („Videvuto vėliavos antrašas“), prie kurio vėliau 
ir Būga pats nenorėjęs prisipažinti, ir kuriame, atsirėmęs K. Jau- 
niaus nurodymais, jis tariamai buvo išskaitęs anos Grunau vėliavos 
parašą, kuris, matyti, Grunau buvo sudarytas iš kiek jo iškreipto 
graikų raidyno. 

Tuo būdu tenka prieiti išvadą, kad ligi šiol nesurasta nei vieno 
patikimo įrodymo, kad senovės lietuviai turėjo savo raštą, ir šiuo 
laiku, kada dar naujų faktų nesurasta, galima priešingai tvirtinti, 
kad jie tokio rašto visai neturėjo. Nes apskritai ar jis jiems buvo 

reikalingas? Prieš susidarant XI a. pabaigoje — XII a. pradžioje 
Lietuvos valstybei, vienintelė sritis, kur ir senovės lietuviams ga- 
lėjo būti reikalingi kokie nors rašto ženklai, buvo reikalas žymėti 
metus, mėnesius, dienas. Bet ir tam nereikėjo jokio specialinio ka- 
lendoriaus, nes galima buvo pasitenkinti paprastais brūkšnių ipjo- 
vimais medyje, kaip tat, pavyzdžiui, dar ir XX a. daug kur Lietu- 
voje buvo daroma kaimuose ir dvaruose, apskaičiuojant atliktas 
dienas. Valstybei susikūrus, krašto viduje išsiversta be kokių nors 
susirašinėjimų: įsakymai buvo siunčiami žodžiu ar krivūlėmis. Raš- 
tas tebuvo reikalingas vien tik diplomatiniams santykiams su ki- 
tomis valstybėmis palaikyti. Tokių susirašinėjimų nemaža buvo 
jau nuo Mindaugo laikų, bet rašyta ne lietuvių rašmenimis ir ne 
lietuviškai. Prie didžiojo kunigaikščio kiemo buvo laikomi tam 
reikalui raštininkai kitataučiai, kurie ir parašydavo visus raštus, 
tačiau irgi ne lietuviškai, bet ta kalba, kuri buvo suprantama tam, 
kam raštas buvo rašomas: taigi rusams buvo rašoma bažnytine 
slavų kalba, vokiečiams lotyniškai, vokiškai, kartais ir ta pačia 
bažnytine slavų kalba, lenkams ir Vakarų Europai, tame skaičiuje 
ir popiežiams, lotyniškai, o Konstantinopolio patriarchui net grai- 
kiškai (yra išlikęs toks Algirdo laiškas iš 1370 m.), jau nekalbant 
apie tai, kad Žymi tų raštų dalis buvo tiesiog kaimynų falsifikuo- 
jama (pavyzdžiui, ordinas falsifikavo Mindaugo raštus, tariamai 
užrašiusius ordinui Lietuvos žemes, ar Rygos vienuoliai be Gedi- 
mino žinios jo vardu rašė raštus popiežiui). O kada, painėjant vi- 
daus valdymui, atsirado reikalas vieną kitą dokumentą ir savo žmo- 
nėms paskelbti, tai nekurta jokio savo rašto, bet pasinaudota tuo, 
kuris jau buvo dvasininkų vartojamas Lietuvos rytų žemėse — sla- 
vų bažnytiniu, ir juo rašyta daugumas raštų. Čia jokios reikšmės 
neturėjo tai, kad absoliutinis daugumas žmonių, kuriems tie raštai 
buvo skiriami, visiškai jų kalbos nesuprato ir tų raštų teksto negalėjo 
paskaityti: senovės Lietuvoje, kaip anuo metu ir visuose kituose 
kraštuose, raštingi tebuvo raštininkai ir dvasininkai — katalikų ir 
pravoslavų kunigai ir vienuoliai, kurie dažniausiai ir ėjo raštininkų 
pareigas. Jie patys tuos dokumentus ir kitus raštus rašė, prireikus 
patys juos ir skaitė, o nei valstiečiai, nei bajorai, nei pagaliau patys 
valdovai nemokėjo nei skaityti, nei rašyti; jų įrankis buvo žagrė ar 

kardas, bet ne plunksna. Parašo vietoje tiek valdovai, tiek stambes- 
nieji didikai dėdavo savo antspaudus ir su savo asmeniniais, indi- 
„vidualiniais ženklais; kad to antspaudo negalima būtų vėliau klas- 
toti ir, juo pasirėmus, gaminti naujų dokumentų be jo savininko 
žinios, jo savininkui mirštant, antspaudas buvo sudaužomas ar lai- 
dojamas kartu su mirusiuoju. Dėl tos priežasties, tarp ko kita, taip 
maža iš senovės laikų teišliko autentiškų antspaudų. 

Pagaliau jei tarsime, kad koks dokumentas buvo ir lietuviškai 
parašytas, tai ir čia, greičiausia, pats raštininkas jį rašė vieninteliu 
jam žinomu lotyniškai gotiniu, o ne kokiu specialiai tam reikalui 
sugalvotu lietuvišku raštu. Bet ir tokių raštų mes apskritai nežino- 
me, nors vienas kitas mūsų laikų falsifikatorius ir bandė sukurti, 
pavyzdžiui, Gedimino lietuvišką aktą apie Vilniaus įkūrimą, bet ir 
ji parašė lotynų raidėmis. Taip pat neišliko Žinių, kad pirmiesiems 
Lietuvos kunigaikščiams būtų atėjusi galvon mintis savo žygius ir 
valdymą aprašyti kokioje nors kronikoje. Tiktai D. L. K. Vytauto 
laikais, matyti, jo užsakymu, buvo gudiškai surašytos pirmosios 
Lietuvos kronikos, rašytos ne pasirėmus kokiomis senesnėmis kro- 
nikomis, bet pasakojimais, tradicija, iš dalies gryna fantazija. 

Senovės lietuvių tikyba taip pat nebuvo reikalinga jokio rašto. 
Visas painusis senovės lietuvių tikybos santykių sutvarkymas, ku- 
riuo vertėsi senesnieji istorikai, buvo tik grynas jų vaizduotės pa- 
daras, XVI a. rašytojų nukopijuotas iš katalikų bažnyčios organi- 
zacijos ir paskiau XVI-XVII a. kitų iš jų pakartotas. Bet tikrie- 
siems žyniams, kriviams ir kitiems senovės lietuvių tikybos atsto- 
vams, kurie veikė ar buvo žinomi tik vieno kaimo ar nedidelės 
apygardos ribose, nebuvo jokio reikalo susirašinėti nei savo tarpe, 
nei su tikinčiaisiais. Jei krikščionių tautoms rašto reikalą iškėlė 
paprotys bažnyčiose skaityti atskiras Šventraščio dalis, tai nekrikš- 
čioniškoje Lietuvoje panašaus reikalo nebuvo. 

Ypatinga Lietuvos geopolitinė padėtis tarp besivaržančių tarp 
savęs Europos rytų ir centro, o senesniais laikais ir tarp šiaurės ir 
pietų, jau nuo pat Lietuvos valstybės susikūrimo pradžios nuolatos 
paversdavo ją įvairių karų lauku, kuriame masiškai buvo žudomi 
žmonės, naikinamas turtas, deginamos ar išgrobstomos kultūros 
vertybės. Ir lietuviškai ir Lietuvos knygai tie karai ypatingai skau- 
džiai atsiliepdavo. Tiek apskritai Lietuvos knygos, tiek specialiai 
lietuviškos knygos praeitis dėl karų ir įvairių kitų politinių įvykių 
įtakos atrodo be galo liūdnai: daugelio knygų, kurios, be abejo, 
buvo išspausdintos, visai nežinome, apie kitas išliko tik rašto Žinių, 
kitos vėl yra mums žinomos tik iš vieno laimingai išlikusio egzem- 
plioriaus. Knygos išnykdavo daugiausia dėl karų ir jų sukeltų gais- 
rų. Jau 1808 m. Ksaveras Bagužis (Bohušas) (gimęs 1746 I 1 ir miręs 
1820 IV 4) tais laikais išgarsėjusiojoje knygoje O początkach jezyka 1 
narodu litewskiego, iš dalies sekdamas J. D. Janotzkio Nachricht, II, 
1747, p. 2—3, šiaip rašė apie lietuviškų knygų ir raštų likimą: „Ko 
nesukandžiojo kandys ir pelės, tą galutinai prarijo ir sunaikino ne- 
paliaujami barbariški, viską naikiną karai su Maskva, totoriais, šve- 
dais, danais, prūsų kryžiuočiais, kryžiaus karai, vedami iš visur 
suplaukusių prancūzų, anglų ir kitų tautų atstovų. Kiekvienam dva- 
rininkui svarbesni už mokslo rankraščius dokumentai buvo suvar- 
toti šautuvų šoviniams ar drauge su archyvais, raštinėmis, mieste- 
liais ir mediniais namais supleškėjo ugnyje, nepalikdami jokių žy- 
mių... Kas keliolika, keliasdešimt metų ta nelaboji ugnis degino be 
karų ir per karus ištisus kaimus, miestelius ir miestus, naikindama 
drauge su ekonominiais ir visus kultūrinius, iš žilos senovės išliku- 

sius turtus...“ Konstantino Sirvydo žodyno prakalbose, pridėtose 
prie jo trečio, ketvirto ir penkto leidimo (antro leidimo visai neži- 
nome nei vieno egzemplioriaus), reikalas iš naujo tas knygas kar- 
toti aiškinamas tiesiog tuo, kad senesniuosius leidimus išnaikinu- 
sios „iniuria temporum et tempestas bellica“ — laiko nelaimės ir 
karo audros. Ir dėl to 1629 m. pirmąjį leidimą teko kartoti dar 1631, 
1642, 1677 ir 1713 metais, ir tik šio paskutiniojo leidimo buvo likęs 
kiek didesnis egzempliorių skaičius. Šiaudais dengtos trobelės kaip 
degtukai sudegdavo su visa manta, o naikinamajai karo technikai 
tobulėjant, supleškėdavo ir stipriausi mūriniai, o naujausiais laikais 
ir gelžbetoniniai pastatai. Ką jau bekalbėti apie kitas krašto dalis, 
jei pati sostinė Vilnius vien tiktai pirmojoje XVIII amžiaus pusėje 
penkis kartus visiškai išdegė, pelenais pavertusi knygas ir archyvi- 
nę medžiagą. O kiek nepakeičiamų kultūrinių vertybių žuvo ir Di- 
džiojo karo, ir ypač paskutiniojo Pasaulinio karo metu, kada ištisi 
kultūriniai Lietuvos plotai buvo sulyginami su žeme. Paskutinia- 
jam karui Lietuvos teritorijoje vos tik prasidėjus, vien tik birželio 
mėnesį 1941 m. sudegė keliolika lietuviškų viešųjų bibliotekų, o 
kiek jų dar žuvo 1944 m. liepos — spalio mėnesiais! 

Bet ne vien karai ir ugnis naikino mūsų kultūros turtus. Kartais 
daug labiau juos paliesdavo įvairios skaudžios grynai politinės ir 
visuomeninės priežastys, kurių vieną priminė tas pats Bagužis: 
„Pirmą mirtiną smūgį lietuviškai kalbai sudavė kryžiuočių ma- 
gistras Zigfridas von Feuchtvangen, kuris jau 1310 metais paskel- 
bė lietuviškųjų Prūsų gyventojams įsakymą, draudžiantį lietuviš- 
kai kalbėti ir įsakantį visiems mokytis vokiškai“. Tiesa, tasai drau- 
dimas vėliau buvo pakeičiamas ir palankiu lietuviškiems raštams 
Prūsijos valdžios nusistatymu XVI ir iš dalies XVIII amžiuje, bet 
vis dėlto net didžiausio jiems palankumo metu kunigas Zacharijas 
Blotno (gimęs apie 1556 m. ir miręs 1602 X) 1600 m. išleistos Sima- 
no Vaišnoro Zemcziugos Teologiszkos prakalboje nusiskundė, kad 
lietuviai esą jau daug raštų parašę, bet tik „drukawodint nepaga- 
lim“. Ir keistas sutapimas: po dviejų su viršum šimtų metų panaši 
padėtis pasikartojo Vilniuje 1820—1831 metais, kada rusų okupa- 
cijos laiku pastatyta lenkiškoji cenzūra Vilniuje sąmoningai nepra- 
leisdavo daugelio pasaulietinio turinio lietuviškų knygų, tardama, 

kad jos galinčios būti pakeistos lenkiškomis. Ir tuo būdu cenzūra 
nedavė leidimo spausdinti nei Strazdo Giesmių svietiškų ir šventų 
antrojo leidimo (pirmasis buvo išspausdintas aplenkiant cenzūrą), 
nei kunigo Aleksandro Butkevičiaus lietuvių kalbos gramatikos, 
nei kunigo Stanevičiaus (Jeronimo) 1830 m. parašyto aritmetikos 
vadovėlio, apie kurį Kražių gimnazijos mokytojas lenkas Adomas 
Dąbrovski davęs cenzūrai tokį įvertinimą, kad lietuvių kalbos įve- 
dimas į mokyklinius vadovėlius esąs valstiečiams žalingas. Ką gi 
bekalbėti apie rusų cenzūros įtaką lietuviškajai knygai dar tuo lai- 
ku, kada spauda nebuvo uždrausta, ir ypač spaudos draudimo metų. 
Lietuvos teritorijoje vedamų karų metu ne tik buvo gaivališkai 
naikinami Lietuvos kultūros turtai, bet ir sąmoningai išgrobstomi 
tiek dėl jų materialinės vertės, tiek norint Lietuvos kultūros turtais 
sukurti savąją kultūrą. Jau nuo XVI amžiaus pradžios per karus su 
Maskva ten patenka ir iš Lietuvos nemažas skaičius knygų, kurios 
tuometinėje pusiau laukinėje Rusijoje sudarė jos vėlesnių bibliote- 
kų ir mokslo knygų pagrindą. O XVIII amžiaus pabaigoje rusams 
okupavus Lietuvą, prasidėjo jau sistemingas jos kultūrinių turtų gro- 
bimas ir gabenimas į Rusiją, ypač pasinaudojus 1831 ir 1863 m. su- 
kilimų teikiama proga. Tuo būdu buvo suskaldyta ir į įvairius Ru- 
sijos miestus išgabenta turtinga Vilniaus universiteto biblioteka ir 
mokslo kolekcijos, vėliau Žymi dalis Vilniaus archeologinės komi- 
sijos rinkinių, daugelis viešųjų ir privatinių bibliotekų. Pirmojo pa- 
saulinio karo metu daugybė Lietuvos kultūros vertybių, rečiausios 
knygos ir įvairūs rinkiniai buvo iš Lietuvos išgabenti į Rusiją taria- 
mai jų apsaugai, bet nei vienas išvežtųjų daiktų nebuvo atgal grą- 
žintas. Tas pat pasikartojo ir Antrojo pasaulinio karo metu, kada 
1939 m. rudeni, prieš perduodant Vilnių Lietuvai, buvo išgabenta 
į Minską dalis Vilniaus valstybinio centrinio archyvo, žymi dalis 
Vrublevskio bibliotekos rinkinių ir kt. Tokiu būdu į Rusiją pateko 
ir daug rečiausių lietuviškų knygų, buvusių Vilniaus viešojoje bib- 
liotekoje, jų tarpe ir vienintelis žinomas 1595 m. Daukšos lietuviško 
katekizmo egzempliorius, kuris vėliau kažin kur Rusijoje dingo“. 
Panašiai elgėsi ir kitos okupacinės valdžios ir kariuomenės, ka- 
riavusios Lietuvos teritorijoje. XVII ir XVIII amžiais švedai vadina- 
mųjų švedų karų metu išgabeno iš Lietuvos ištisas bibliotekas, ku- 

rių liekanos ligi šiol išliko Švedijoje; ten dar 1913 m. buvo surasta 
eilė rečiausių lietuviškų knygų. Pirmojo ir Antrojo pasaulinio karo 
metu vokiečiai, eilę metų okupuodami Lietuvą, nors labiausiai bu- 
vo susirūpinę Lietuvos ekonominių gėrybių plėšimu, bet kartu plė- 
šė ir naikino ir kultūrinius turtus. Pirmojo karo metu ypač nuken- 
tėjo archyvai, kurie nebuvo išgabenami, bet sąmoningai tiesiog nai- 
kinami, tariamai kaip rusų laikų palikimas, ir tuo būdu tarp kitų 
žuvo ir turtingiausias Šiaulių ekonomijos archyvas su nepakeičia- 
ma medžiaga Lietuvos ekonominei padėčiai piešti, su daugybe vi- 
sos ekonomijos inventorių, su dekretais apie raganas, su medžiaga 
XVIII amžiaus valstiečių politiniam sąjūdžiui nušviesti, su lietuviš- 
kai rašytais XVIII amžiaus dokumentais ir t. t. O Antrojo pasaulinio 
karo metu vokiečiai, prisidengdami žydų ir bolševikų turto naiki- 
nimo kauke, išgabeno ir ištisas bibliotekas, o iš paliktųjų Lietuvoje 
bibliotekų išgabeno ar atidavė į popieriaus fabrikus keliasdešimt 
tūkstančių tonų. 

Tačiau XIX ir XX amžiais Lietuvos kultūros turtai buvo naiki- 
nami ir be karų. Pagauti lenkiško patriotinio ūpo, lenkų dvarinin- 
kai, tariamai apsaugai nuo rusų, o paskui ir nuo lietuvių, išgabeno 
iš Lietuvos daugybę kultūrinių turtų į Galiciją, į Krokuvos ir Lvo- 
vo bibliotekas ir muziejus. Pagarsėjęs Rappersvylio muziejus be- 
veik visas buvo sudarytas iš medžiagos, išgabentos iš Lietuvos. Ir 
nors vienas to muziejaus kūrėjų ir svarbiausių organizatorių, En- 
rikas Bukovskis, pats lietuvis, prieš 1863 m. dalyvavęs ir lietuvių 
tautiniame darbe, ir buvo pastatęs sąlygą, kad visa jo surinktoji 
medžiaga, ateityje Lietuvos valstybei atsikūrus, grįžtų į Vilnių, vis 
dėlto po Pirmojo pasaulinio karo visas muziejus virto Varšuvos 
tautine biblioteka. Net jau Lietuvos valstybei atgijus, ši kultūrinė 
Lietuvos evakuacija buvo tęsiama ir toliau, ir tuomet buvo išga- 
benta į Lenkiją žymi dalis turtingiausios privatinės bibliotekos, Tiš- 
kevičių sukurtos Raudondvaryje, taip pat Kordzikovskių biblioteka 
Raduose ir kt. 

Nemaža išnaikino ir žmonių tamsumas ir nekultūringumas, kai 
kartais į nieko knygose nenusimanančių Žmonių rankas paveldė- 
jimo keliu patekdavo vertingi rinkiniai. Tuo būdu iš Lietuvos išga- 
benta žymus kiekis garsiosios nominato Jono Krizostomo Gintilos 

bibliotekos, kurios dalis pateko į Kretingos vienuolyno biblioteką, 
dalis į Žemaičių kapitulos biblioteką, bet Žymi dalis į giminių ran- 
kas, o šie per ilgus metus ją sistemingai naikino, pergamentinius 
tomus vartodami pieno kibirams dengti, ant pergamentinių doku- 
mentų kepdami duoną, o likusią dalį apie 1912 m. tiesiog atidavė 
kažin kokiam valkatai rusų valdininkui, su kuriuo tų knygų savi- 
ninkas kartu girtuokliavo, o šis jas visas paskiau pardavė Petrapilio 
bukinistams'. 

Vis dėlto skaudžiausiai Lietuvos ir lietuviškas knygas paliesda- 
vo Lietuvos tikybinės kovos. Visada knygos būdavo galingas įran- 
kis vienokioms ar kitokioms tikybinėms, visuomeninėms ar poli- 
tinėms pažiūroms skleisti. Kovojant su tam tikra propaganda, visų 
pirma kovota su atitinkamų knygų įtaka. Greta iš seno veikiant ir 
įvairiai cenzūrai, kuri stengėsi visiškai neleisti spausdinti nepagei- 
daujamos dvasios knygų, vis dėlto ir seniau ir net XX amžiuje ra- 
dikaliausia priemone draustinoms knygoms neduoti plisti buvo lai- 
komas pats tų knygų naikinimas. XVI amžiuje Lietuvoje įsigalint 
protestantizmui, deginta neprotestantiškos, katalikiškos knygos. Ka- 
talikybei nugalėjus, deginta prieškatalikinės, apskritai nekataliki- 
nės knygos. Rusams Lietuvą okupavus, deginamos unijotų knygos, 
ir t. t. Teodoras Narbutas savo straipsnių rinkinyje Poniniejsze pisma 
historyczne išspausdino laišką, kuriame įvykio liudininkas aprašo, 
kaip 1581 m. ties Vilniaus rotuše viešai buvo deginamos knygos, 
buvusios bene iš erezija įtarto katalikų vyskupo sufragano Jurgio 
Albino (mirusio 1570 V 10) bibliotekos. Deginta įsakius vėlesniam 
Vilniaus vyskupui Jurgiui Radvilai. Vienok ši Narbuto žinia nėra 
visiškai patikima, nes yra tikrų žinių, kad Albino knygos nebuvo 
sudegintos, bet atiteko Vilniaus kapitulai, kuri, Albinui mirus, ati- 
davė jas Vilniaus jėzuitams. Visai galimas daiktas, kad ir anas ta- 
riamasis autentiškas 1581 m. laiškas buvo Narbuto taip pat prama- 
nytas, kaip ir žymi kitos jo istorinės medžiagos dalis. Tačiau yra 
tikrai žinoma, kad to paties Jurgio Radvilos įsakymu buvo naikina- 
mos visos knygos, išleistos jo tėvo nekataliko, Mikalojaus Radvilos, 
lėšomis ir jo rūpesčiu išspausdintos Brastos spaustuvėje, ir tuo bū- 
du ypač nukentėjo garsioji Brastos Biblija, kurios išlikusiųjų egzem- 
pliorių daugumas išsisaugojo tik tuo būdu, kad savininkai nuplėš- 

davo antraštinius knygos lapus. Biržų miesto monografijos, išspaus- 
dintos 1869 m., autorius Eustakas Tiškevičius (1811—1873) mini 
Vilniaus vyskupijos valdytojo kunigo Slupskio 1682 m. bendraraštį, 
kuriuo įsakoma naikinti naujai pasirodžiusį lietuvišką reformatų 
katekizmą. Įsakymas taip uoliai buvo vykdomas, kad jau tame pa- 
čiame šimtmetyje išnyko visi šio katekizmo egzemplioriai, ir tik 
mūsų laikais vienas jo egzempliorius buvo atsitiktinai surastas Lon- 
dono britų muziejaus bibliotekoje: tai buvusi 1680 m. išspausdinta 
Pradzia Pamoksla del Mazu Weykialu. Gerai žinodami tų ir kitų laikų 
tikybinį įsikarščiavimą, nesuklysime tvirtindami, kad panašių atsi- 
tikimų turėjo būti daug daugiau. 

Vis dėlto skaudžiausį smūgį lietuviškai knygai sudavė rusų tau- 
tinė ir religinė politika Lietuvoje XIX amžiuje. Jau jo pirmoje pusėje 
daugelyje Lietuvos rytų vietų viešai buvo deginamos knygos, atim- 
tos iš bazilijonų vienuolynų ir unijotų bažnyčių. Jų tarpe sudeginta 
nemaža ir sėnųjų lietuviškų knygų, nes bazilijonai, kad ir veikė 
daugiausia rytų Lietuvoje, bet dirbo kiek ir jos vakarinėje dalyje 
(pvz., Žemaitijos Pašiaušėje, dabartiniuose Bazilijonuose, turėjo sa- 
vo aukštesniąją mokyklą) ir net savo Supraslio spaustuvėje spaus- 
dino ir lietuviškas knygas (pvz., 1787 m. Ziwatas Jėzaus Kristaus). 
Nuo 1865 m. rusams uždraudus lietuviams spaudą, sistemingai ant 
sienos su Rytprūsiais ir po visą Lietuvą buvo gaudomos lietuviškos 
knygos, ir tai ne tik kontrafakcinės, išspausdintos Mažojoje Lietu- 
voje, bet ir tos visos senesnės, rusų cenzūros leidimu dar prieš 
1865 m. išleistos knygos, kurios per kratas patekdavo į policijos ir 
žandarų rankas. Ir po to, beveik kasmet, Kaune buvusių guberna- 
toriaus rūmų kieme (vėlesniosios Prezidentūros rūmų kieme) ir Vil- 
niuje, miesto valdybos kieme, buvo kuriami laužai vien tik iš lietu- 
viškų knygų. Rusų žandarmerijos ir policijos uolumą tesugebėjo 
pralenkti bolševikai ir vokiečiai, 1941—1944 m. „valydami“ lietu- 
viškas bibliotekas nuo lietuviškų ir nelietuviškų knygų. 

Dėl to ir netenka stebėtis, kad lietuviškų knygų istorijoje ir bib- 
liografijoje yra tokių didelių spragų. Atvirkščiai, nuostabu, kad šis 
bei tas išliko; kad, nors ir būta tokių žiaurių aplinkybių, vis dėlto 
sugebėta vienoje kitoje vietoje jų net didesnį kiekį išsaugoti. Pirmie- 
ji didesni lietuviškų knygų rinkiniai buvo susidarę už etnografinės 

Lietuvos sienų — Karaliaučiaus universiteto bibliotekoje. Tačiau da- 
bar dar nėra žinios, kiek tos bibliotekos senųjų lietuviškų knygų rin- 
kiniai nukentėjo 1944—1945 m., kada puolimų iš oro ir artilerijos 
ugnies žymi Karaliaučiaus miesto dalis buvo sunaikinta. Paskiau Pet- 
rapilyje viešojoje bibliotekoje ir rusų Mokslų akademijos bibliotekoje 
ir iš dalies Krokuvoje irgi per ilgesnį laiką buvo surinkti, daugiau- 
sia iš svetimų kolekcijų, nemaži lietuviškų knygų rinkiniai, bet visi 
jie buvo sudaromi ten, kur lietuviai jais mažiausiai galėjo pasinau- 
doti. Pačioje Lietuvoje dar pirmojoje XIX amžiaus pusėje nedidelis 
retų lietuviškų knygų rinkinys buvo susidaręs buvusioje Vilniaus 
universiteto bibliotekoje, vėliau, po 1831 m., išsklaidytoje po visą 
Rusiją. Žemaičių seminarijos bibliotekoje tik vyskupui Valančiui mi- 
rus pradėta rinkti šiek tiek lietuviškų knygų, daugiausia čia paten- 
ilgesnį laiką ir išsisaugojusioje Kretingos vienuolyno bibliotekoje at- 
sitiktinai buvo išlikęs didesnis senųjų lietuviškų knygų, retų inku- 
nabulų ir paleotipų rinkinys. Laimingu sutapimu jis buvo iš ten iš- 
vežtas 1941 m. prieš pat karo pradžią, kada vienuolynas visas su- 
degė — bet knygos, kitoje vietoje sukrautos, išliko. Po 1863 m. su- 
kilimo sukurtoje Vilniaus viešojoje bibliotekoje (nuo 1919 m. virtu- 
sioje Vilniaus universiteto biblioteka), daugiausia sudarytoje iš vie- 
nuolynuose ir dvaruose konfiskuotų bibliotekų ir atskirų knygų, bu- 
vo susidaręs gražus, ypač senų lietuviškų ir Lietuvos knygų ir ran- 
kraščių, rinkinys, kurio tačiau didesnė dalis 1915 m. buvo išvežta 
iš Vilniaus į Rusiją ir ten susidariusioje netvarkoje dingo. Aušros metu 
Tilžėje susidarė „Birutės“ biblioteka veik iš vienų lietuviškų knygų, 
kurios, susikūrus Lietuvių mokslo draugijai Vilniuje, buvo atiduo- 
tos jos bibliotekai. Tuo pačiu laiku Tilžėje daugiausia vokiečiai bu- 
vo sudarę draugiją, pavadintą „Litauische Litterarische Gesel- 
Ischaft“, kurios biblioteka, nuolatos papildoma lietuviškomis ar li- 
tuanistinėmis knygomis ir rankraščiais, ilgainiui virto tuo atžvilgiu 
žymiausia lituanistine biblioteka, bet po Pirmojo pasaulinio karo ji 
buvo likviduota ir jos rinkinių dalis pateko į Karaliaučiaus universi- 
tetą. Trečia, Tilžėje gimusi lietuviška biblioteka buvo E. Jagomasto, ku- 
rioje, jos savininkui keliasdešimt metų renkant lietuviškas knygas, pa- 
vyko sukoncentruoti daug unikumų ar šiaip retų lietuviškų knygų. 

E. Jagomastui 1940 m. kartu su biblioteka išsikėlus į Vilnių, ji galėjo 
čia Žymiai padidinti senų lietuviškų knygų rinkinius. Tačiau 1941 m. 
vokiečiams Jagomastą suareštavus su visa šeima, išgabenus į kon- 
centracijos stovyklą ir ten nužudžius, biblioteka kurį laiką liko be 
savininko ir buvo kiek išgrobstyta atskirų privatinių asmenų; bet 
svarbiausią jos dalį vėliau pavyko perimti mūsų kultūrinėms įstai- 
goms ir tuo būdu ją išgelbėti. Žinomasis lituanistas ir lietuvių bičiu- 
lis profesorius Adalbertas Bezzenbergeris buvo sudaręs Karaliaučiuje 
irgi gražią lituanistinę biblioteką, kurią, susikūrus Lietuvos universi- 
tetui Kaune, jis jai perleido. Pagaliau gražią biblioteką už Lietuvos 
ribų buvo pradėjęs rinkti Jungtinėse Amerikos Valstijose kunigas 
Aleksandras Burba, o jam mirus jo darbą tęsė Jonas Žilinskas-Ži- 
lius. Ir ši biblioteka vėliau perėjo Lietuvos universiteto bibliotekos 
nuosavybėn. Bet ir pačioje Didžiojoje Lietuvoje, nors buvo uždrausta 
spauda ir žiauriai persekiojama visa, kas lietuviška, Aušros laikais 
Stanislovui Didžiuliui pavyko sudaryti slaptą lituanistinių ir lietu- 
viškų knygų biblioteką Griežionėliuose, laikomą už dvigubų prie- 
menės sienų, kuri išsilaikė keliasdešimt metų, nors ne kartą buvo 
ieškoma rusų policijos. Ir tiktai susidarius Lietuvos universiteto bib- 
liotekai, S. Didžiulis jos vertingesnes knygas perdavė jai, o kitas ir 
dubletus kitiems lituanistinių dalykų kolekcionieriams. Spaudą lei- 
dus ir Vilniuje susikūrus Lietuvių mokslo draugijai, prie jos susida- 
rė ir rimčiausia lituanistinė biblioteka, kuriai pagrindą davė savo 
rinkiniais dr. Jonas Basanavičius. Papildyta Simano Daukanto bib- 
lioteka, kuri buvo saugojama Kivyliuose pas Kauneckius, „Birutės“ 
biblioteka ir daugybe smulkių aukų, ji greitai virto svarbiausiu li- 
tuanistinių studijų centru. Vėliau ją šiuo atžvilgiu nukonkuravo Lie- 
tuvos (paskiau Vytauto Didžiojo) universiteto biblioteka, į kurią, be 
daugybės smulkių lituanistinių aukų, įplaukė dar ir prof. Bezzen- 
bergerio, kunigo Burbos, prof. K. Būgos, prof. J. Jablonskio, S. Di- 
džiulio, Kretingos vienuolyno, dalis E. Jagomasto ir kitos bibliote- 
kos. Skaičiaus požiūriu po 20 savo gyvenimo metų ši biblioteka už- 
ėmė pirmą vietą visų lituanistinių bibliotekų tarpe, bet ir jai ligi šiol 
nepavyko surasti daugelio lietuviškų knygų, nes jos vis dar yra iš- 
sislapsčiusios po įvairias pastoges. Iš ten jas teks iškrapštyti, jei Ant- 
rasis pasaulinis karas nesunaikino ir pačių tų pastogių. 

Senesnieji rašytojai (A. Krause, J. Voigt, P. Koeppen, J. Jaroševi- 
čius ir kiti) buvo linkę seniausia rašytine lietuviška knyga laikyti Do- 
nato lotynų kalbos gramatikos vertimą, kurį tariamai atlikęs Sabi- 
nos Vilhelmas (jį kiti neteisingai vadino Sabaudijos Vilhelmu), Mo- 
denos vyskupas, kitų vėl klaidingai vadinamas Modenos grafu, ir 
popiežiaus legatas Pabaltijy. Kronikininko Albericho (vadinamo ir 
Albericusu bei Albertu) žiniomis, Vilhelmas 1228—1230 ir 1239— 
1242 m. (kitomis patikimomis žiniomis, ir 1225—1226, 1227, 1228, 
1235, 1236, 1239 ir 1244 m.) lankėsi Pabaltijo kraštuose — Latvijoje, 
Estijoje, Prūsuose, Lietuvoje, taip pat Visbio saloje ir Švedijoje bei 
Norvegijoje ir, grįžęs iš kelionės, išvertęs Donatą „in illam barbaram 
linguam“ („įjų barbarišką kalbą“). A. Krause buvo net pasiryžęs tos 
gramatikos ieškoti kurioje nors Romos bibliotekoje. Tačiau jos ten 
nėra. Iš Albericho žinios, taip pat ir iš oficialinių informacijų apie 
Vilhelmo keliones ir misiją negalima nustatyti, į kurią kalbą jis ver- 
tė — į prūsų, lietuvių, latvių ar estų, nes visuose tuose kraštuose jis 
ilgesnį ar trumpesnį laiką yra buvęs (bene trumpiausiai Lietuvoje, jei 
apskritai jis ten buvo nuvykęs, nes tėra išlikusi žinia, kad 1244 m. jis 
buvo ten komandiruojamas, bet neišliko jokių tiesioginių žinių apie jo 
veiklą Lietuvoje). M. Perlbachas (Preussische Regesten, 1874 m.) tiesiog 
tvirtina, kad Vilhelmas Donatą vertęs į prūsų kalbą. Taip pat G. A. Don- 
neris, autorius naujausios monografijos apie Vilhelmą, išspausdintos 
1929 m., yra linkęs iš Albericho informacijos daryti išvadą, kad išversta 
neabejotinai į prūsų kalbą, nes Vilhelmas Prūsuose ilgiausiai buvo už- 
trukęs. Bet tai vis dėlto tėra spėliojimai, ir aišku, kad šiuo problema- 
tiniu raštu negalima pradėti nei mūsų, nei prūsų knygų istorijos. 

1878 m. A. Bezzenbergeris išspausdino Altpreussiche Monatsschrift 
žurnale straipsnį „Eine historische Daina“, kuriame paskelbė lietu- 
višką tekstą istorinės lietuvių dainos „O tu sesele manu, kur tu 
pasydejei“, įvairiais aplinkiniais keliais nuo Gelgaudiškio patekusį 
į Mažąją Lietuvą. Dainoje aprašomi 1377—1384 m. įvykiai. A. Bez- 
zenbergeris buvo linkęs tą dainą laikyti tikra istorine daina, sukur- 
ta dar XIV a., ir tuo būdu seniausiu išlikusiu lietuvišku tekstu. 
Tačiau, tik jam ją paskelbus, jau kitais, 1879 m. to paties žurnalo 
skiltyse buvo paskelbtas jungtinis Edvardo Gisevijaus, Andersono, 
Hugo Weberio ir Kazimiero Jauniaus straipsnis, kuriame buvo iš- 
analizuotas Bezzenbergerio paskelbtasis tekstas bei iš kitur Žinomi 
jo variantai ir buvo prieita vieninga ir, kaip atrodo, teisinga išvada, 
kad tai nėra kokia sena istorinė daina, bet nežinomo autoriaus ei- 
lėraštis, parašytas ne anksčiau kaip 1830 m., nes gyvai kartojo fak- 
tus ir jų nušvietimą taip, kaip juos pirmasis aprašė J. Voigtas savo 
1 S) m. abi S EE S S CMiRSINĖ tome. 

pirminė forma niekur nebuvo XIV a. pabaigoje iT r XV amžiuje už- 
Lala bet atrodo, kad per keletą šimtų metų, ligi XX a. pradžios, 
ji/ Žmonių iš atminties kartojama, ar visai nebuvo pasikeitusi, ar 
tik labai maža tepakitėjusi: jį Daukšos katekizme 1595 m. užrašyta 
greičiausia taip pat, kaip ji buvo anuomet išversta, o tarp Daukšos 
katekizmo formos ir tos, kuri vartojama ligi mūsų dienų, beveik 
nėra jokio skirtumo. Šios formos senumą įrodo tas nukrypimas nuo 
visame krikščionių pasaulyje priimtojo teksto, kuris viename lietu- 
viškame tekste ir terandamas: tai išvertimas vietoje „Vardan Tėvo“, 
kaip iš seno buvo ir lotyniškame tekste, ir visuose kituose verti- 
muose, „Vardan Dievo Tėvo“?. Taip pat aišku, kad taip nukrypti 
nuo oficialaus teksto tegalėjo pasaulietis, bet ne koks dvasininkas. 
Bet ši forma iš karto tiek prigijo, kad nei Daukša minėtajame kate- 
kizme, nei 1605 m. katekizmo vertėjas (K. Sirvydas?) jau nemėgino 
jos keisti, ir ji išliko ligi mūsų laikų. Pati vertimą senoji žodinė 
tradicija priskirdavo Lietuvos didžiajam kunigaikščiui Vytautui. Ta- 
čiau atrodo tikra, kad išvertė ne jis, bet Jogaila: 1434 VII 31 Bazelyje 
buvo atlaikytos iškilmingos mišios už ką tik mirusio Jogailos vėlę 

ir buvęs Jogailos teologas, lenkų kunigas Mikalojus Kozlowskis, po 
mišių pasakė Jogailai skirtą pamokslą (šis pamokslas yra išlikęs ir 
išspausdintas leidinyje Monumenta medi aevi historica, 1891, p. 326— 
327), kuriame tarp ko kita apie Jogailą buvo pasakęs: „Tantum erat 
eorum (lietuvių) saluti affectus, guod solum docuit eos Simbolum 
et Orationem dominicem et solus transtulit de nostro vulgari (iš 
lenkų kalbos) in eorum (lietuvių), ut eo facilius e0s umposset cape- 
re memoria“. Atrodo, kad šis Jogailos kapeliono liudijimas negali 
sukelti dėl poterių vertėjo jokių abejonių. 

Įdomų, ligi šiol neišsklaidžiusį abejonių ginčą sukėlė lenkų kal- 
bininko ir literatūros istoriko Vladislovo Nehringo straipsnis, 1889 m. 
išspausdintas Žurnale Beitrige zur Kunde der indogermanischen Spra- 
chen, pavadintas „Ein altes denkmal der Litauischen sprache“. Ja- 
me Nehringas pateikė Dresdene, Saksonijoje, pas P. Pėge rastoje 
šilkinėje juostoje išaustą lietuviškos dainos posmą: ANO 1512 PAS 
MAMUZES AUGAU WARGA NEZINOJAU PO DARZITI WAIKS- 
ZCZODAMA WAINIKITI PINAU EIAU ISZ DARZICZE DARZA 
MARTA MERAU PUOLE MANA WAINIKITIS NU MANA GAL- 
MUZES MANA. Tiek šį tekstą paskelbęs Nehringas, tiek jį komen- 
tavęs A. Bezzenbergeris neabejojo to teksto ir juostos autentišku- 
mu bei senumu, ir tuo būdu tarė, kad tai esąs ne tik seniausias, iš 
1512 m., lietuviškos dainos, bet ir lietuvių kalbos tekstas. Kai kas, 
pvz., Domeikaitė savo 1928 m. išspausdintoje vokiškoje disertaci- 
joje apie lietuvių dainas vokiečių literatūroje, ir ligi šiol neabejoja, 
kad tai esąs dainos posmas, išaustas 1512 m. Tačiau jau greitai po 
to, kada Nehringas buvo paskelbęs savo straipsnį, imta abejoti, ar 
nėra čia tiktai klaidos metuose. Dabar šio teksto senumo ar nauju- 
mo klausimas šiaip atrodo. Juosta buvo išausta Mažojoje Lietuvoje 
didžiosiomis spausdintomis lotynų raidyno raidėmis. Audėja, be 
jokios abejonės, buvo neraštinga, nes keliose vietose raidė W yra 
išausta apversta kojomis aukštyn: matyti, raidės buvo iš kažin ko- 
kio spausdinto rašto iškirptos, sudėliotos audėjai prieš akis, kuri, 
raidyno nemokėdama, kelias raides atsitiktinai apvertusi, jas taip ir 
išaudė. Neraštinga būdama, ji lengvai galėjo neteisingai išausti ir 
antrąjį skaitmenį skaičiuje „1512“. Kadangi nei Didžiojoje, nei Ma- 
žojoje Lietuvoje XVI amžiaus pradžioje, ypač kaime, visiškai netu- 

rėta lotynų raidėmis spausdintų knygų ir vėliau dar keletą šimtų 
metų, bent ligi XVIII amžiaus pusės, lietuviškiems raštams, tiek 
protestantų, tiek katalikų, vartota vien gotinės raidės, tai atrodo 
tikra, kad ir pati juosta galėjo būti išausta ar XVIII a., ar net XIX a., 
taigi ne „1512“, bet „1812“ (kiti prileidžia, kad „1712“, bet „5“ 
lengviau galėjo atsirasti iš neužbaigtų „8“ negu iš „7'). Pati juostai 
pavartota medžiaga — šilkas, o ne linai, šioms juostoms austi var- 
toti XVI-XVIII a., ir spalvoti šilkiniai siūlai moterų tarpe Mažojo- 
je Lietuvoje tepaplito irgi XIX a. Audėjos klaidingai išausti 1512 m. 
vietoje 1812 m. vėliau suklaidino kalbininkus, tautosakininkus ir 
bibliografus. 

Ilgametės, bet šį kartą sąmoningai įvestos klaidos lietuvių bib- 
liografijoje ir knygų istorijoje šaltinis buvo vėl tas pats Narbutas, 
nukėlęs pirmosios lietuviškos knygos pasirodymą į 1533 metus, 
t. y. dar 14 metų prieš pirmosios tikrai mums žinomos lietuviškos 
spausdintos knygos — Mažvydo katekizmo — pasirodymą. Savo 
1841 m. pasirodžiusiame devintame Lietuvos istorijos tome Nar- 
butas tvirtina, kad nors 1552 m. Vilniuje ir nebuvusios jokios spaus- 
tuvės, nes didysis kunigaikštis Žygimantas Augustas, norėdamas 
Vilniuje sušaukti seimą, šaukimus į seimą spausdinęs ne Vilniuje, 
bet Krokuvoje, tačiau prieš tuos metus tokia spaustuvė Vilniuje 
buvusi, nes Narbutas esą matęs dvi tokias knygas, Vilniuje spaus- 
dintas: vieną Wyprawa duszy na tamten šwiat w języku polski, tacins- 
kim, litewskim i niemieckim, išspausdintą Vilniuje 1533 m. „In Ty- 
pographia Andreae Loesicii“, ir kitą lenkišką Lorichiuso knygą, to- 
je pačioje spaustuvėje išspausdintą 1553 m. Ši žinia buvo perėjusi 
į visas lietuviškas bibliografijas (tarp kitų ir Baltramaitis ją deda 
pirmojoje vietoje abiejuose savo bibliografijos leidimuose, o vienas 
Lietuvos reformacijos istorikas [A. F. Adomavičius, Kosciot augs- 
burski w Wilnie, 1855 m.] šią Narbuto sugalvotą Wyprawa buvo net 
pavertęs pirmuoju protestantiškuoju spaudiniu Vilniuje, be kitko, 
neteisingai tvirtindamas, kad katalikai savo agendas tespausdinę 
vien lotynų kalba). Tačiau tuojau po to, kada Narbutas šią savo 
informaciją išspausdino, žinomasis Lietuvos istorikas Juozas Jaro- 
ševičius, 1844—1845 m. išspausdintos monografijos Obraz Litvy au- 
torius, Vilniaus žurnale Wizerunki i Rozstrząsania Naukowe 1840 m. 

Nr. 23 p. 216—219 Anonimo slapyvardžiu išspausdino straipsnį, 
kuriame pamėgino patikrinti Narbuto informacijas. Wyprawos jis 
niekur nesurado, bet aną lenkišką Lorichiuso knygutę jis matė ir 
turėjo savo rankose, tačiau ji tik kiek skyrėsi nuo Narbuto paskelb- 
tosios: ji buvo išspausdinta ne Vilniuje, bet Krokuvoje; ne 1553, bet 
1558 m.; su prakalba, vertėjo pasirašyta Vilniuje 1555 m., ir buvo 
spausdinta ne pas niekam nežinomą spaustuvininką Lesickį, bet 
žinomo Krokuvos spaustuvininko Šarfenbergerio spaustuvėje. Nar- 
butas, kuris, be abejonės, tą Jaroševičiaus straipsnį skaitė, nei Žo- 
džiu neatsakė į Jaroševičiaus atitaisymą, ir tuo būdu tik patvirtino 
įsitikinimą, kad, norėdamas paremti savo tvirtinimą, jog tuo laiku 
yra buvusi Vilniuje spaustuvė, jis vienos savo tikrai matytos, bet 
retos knygos pakeitė spausdinimo metus, vietą ir spaustuvininką, 
pastarąjį, matyti, paėmęs iš perdirbtos Danieliaus iš Lęčicos (kuris 
Narbutui virto Lesickiu) pavardės, nes šio spaustuvininko vardas 
buvo gerai žinomas: jis 1558—1562 m. turėjęs spaustuvę Pinčove, 
1563—1572 m. laikęs Radvilos spaustuvę Nesvyžiuje, 1573—1574 m. 
dirbęs Loske pas J. Kišką, nuo 1576 m. ligi 1600 m. dirbęs Vilniuje, 
kur 1576—1581 m. dirbęs Radvilos akademinėje spaustuvėje, 1581— 
1591 m. reformatų spaustuvėje, o nuo 1592 m. vėl akademinėje 
spaustuvėje. Paaiškėjęs Narbuto falsifikatas, kiek jis lietė Lorichiu- 
są, kėlė tokias pat abejones ir dėl Wyprawos; ir jau Maurikis Stan- 
kevičius stengėsi ją sugretinti su senomis agendomis ir ritualais. 
Narbuto neįtardamas sąmoningu falsifikavimu, jis tik tarė, kad Nar- 
butas neteisingai išskaitęs metus: vietoje CIDIDXCXIII (1603) iš- 
skaitęs CIDIOXXXIII (1533). Iš tikrųjų Stankevičius tik vienu atžvil- 
giu buvo teisus — Wyprawa turi tam tikrą bendrumą su ritualais: 
man pavyko surasti lenkišką Wyprawa duszy na tamten šwiat, kurios 
pabaigoje buvo pridėtos krikšto ir jungtuvių formulės, kaip ir dau- 
gelyje kitų ritualų, tarp kitų kalbų ir lietuviškai. Tik ir čia mažas 
skirtumas nuo Narbuto informacijos: knyga spausdinta ne Vilniuje, 
bet Lvove, ir ne 1533 m., bet po dviejų šimtų metų, 1742 m. Savai- 
me ir spaustuvininkas ne Lesickis. Kitaip sakant, ir čia Narbutas 
pasielgė taip pat, kaip ir su ana Lorichiuso knyga: paėmęs tikrai bu- 
vusios knygos tikrąją antraštę, pakeitė spausdinimo vietą, metus ir 
spaustuvininką. Dėl to ir netenka laikyti 1533 m. Wyprawa tikrai spaus- 
dinta knyga ir ja pradėti lietuviškos knygos istorijos. 

Vokiečiai, žiauriai nukariaudami Prūsų kraštą, tuojau susidūrė 
su jiems visai svetima kalba, tikyba ir papročiais. Krikščioniškosios 
Vakarų Europos akyse norėdami pateisinti savo kruvinus žygius 
Prūsuose, jie, pasirėmę žiniomis apie prūsų papročius, stengėsi piešti 
prūsus juodžiausiomis spalvomis. Bet ir pačių vokiečių tarpe grei- 
tai atsirado ir tokių stebėtojų, kurie nuoširdžiai, grynai moksliniais 
sumetimais, susidomėjo ta anksčiau Vakarų Europai visai nežino- 
ma tauta. Tuo susidomėjimu galima paaiškinti ir aną jau minėtą 
Sabinos Vilhelmo Donato gramatikos vertimą, jei ji tikrai buvo 
išversta į prūsų, o ne į lietuvių, latvių ar estų kalbą. 

Visiškai prūsus nugalėję ir numalšinę jų visus sukilimus, vokie- 
čiai ir toliau tęsė prūsų tautos naikinimo darbą, tačiau ne kardu, 
bet tam tikra kolonizacine politika. Prūsai sistemingai buvo keliami 
iš savo senųjų sodybų į naujas, kur, lietuvių, lenkų ar vokiečių 
kolonistų apsupti, jie pamažėl iš metų į metus nyko, išmirdami ar 
nutausdami. Tačiau atskirose vietose prūsų kalba buvo dar ilgai 
vartojama, ir su ja tekdavo susidurti ir vokiečių administracijai. 
Dar 1689 m. Hartknochas savo disertacijoje De lingua veterum prus- 
sorum rašė, kad daugelyje kaimų yra mokančių prūsiškai, nors jau 
nebliko nei vieno kaimo, kuriame visi gyventojai galėtų prūsų kal- 
bą suprasti. Jono Amoso Komenskio žiniomis, jo laikais telikęs vie- 
nas grynai prūsiškas kaimas. Nors, oficialinėmis Prūsijos valdžios 
žiniomis, apie 1700 m. jau nebuvo Prūsijoje nei vieno žmogaus, 
kuris mokėtų ir vartotų prūsų kalbą, kas tarp ko kita pažymėta ir 
1545 m. prūsiško katekizmo egzemplioriuje, buvusiame Petrapilio 
viešojoje bibliotekoje (ten ranka įrašyta, kad paskutinis prūsas mi- 

ręs 1677 m.), tačiau faktiškai prūsai teišnyko XVIII a. pirmoje pu- 
sėje, kada Septynerių metų karo sukeltasis maras ir badas išnaiki- 
no žymią dalį Mažosios Lietuvos gyventojų ir taip įgalino vokie- 
čius ją kolonizuoti sutrauktais iš visos Europos kolonistais perėjū- 
nais. Senoji prūsų kalba ilgiausiai buvo išsilaikiusi iš visų pusių 
uždarame ir sunkiai prieinamame Sembos pusiasalyje, prie pat 
Karaliaučiaus (prūsų Tvangstės), kur ir XIII a. prūsų sukilimai prieš 
vokiečių ordiną irgi ilgiausiai vyko ir kur prūsai parodė ypatingą 
pasipriešinimo galią ir puikų organizuotumą. Dar vokiečiams tik 
užėmus prūsų kraštą, naujajai administracijai ir teismams teko su- 
sidurti su tuo faktu, kad, nors ir buvo leidžiami griežti įsakymai, 
nukreipti prieš prūsų kalbos vartojimą, daugumas prūsų negalėjo 
vokiškai susikalbėti. Stodami į teismą, šaukiami pas vietos valdi- 
ninkus, jie tegalėjo susikalbėti prūsiškai, tai ir pačiam valdininkui 
vokiečiui noroms nenoroms reikėjo kiek prūsiškai suprasti ar šauktis 
vertėjo, tulko, pagalbos. Matyti, šiam darbui palengvinti ir buvo 
sudarytas pirmas mums žinomas prūsų kalbos paminklas, vadina- 
masis Elbingo vokiškai prūsiškas žodynėlis. Jis buvo surastas vie- 
name rankraštyje, surašytame Petro Holczwesserio iš Marienburgo, 
kuriame greta Liūbeko miesto teisyno, pamedžionių (Pamedės) tei- 
sės ir lenkų teisinių užrašų, 169—185 rankraščio puslapiuose yra 
surašyti 802 prūsiški žodžiai su jų vokišku vertimu, jų tarpe kele- 
tas tų pačių žodžių pasikartoja. Viena kuri tarmė čia nėra išlaikyta, 
bet žodynėlio pagrindu eina pamedžionių tarmė. Pirmas šį žodyną 
paskelbęs G. H. F. Nesselmannas priskyrė jį XV a. pabaigai, 
A. Bezzenbergeris — XIII a. pabaigai ar XIV a. pradžiai, R. Traut- 
mannas — XIV a. pabaigai ar XV a. pradžiai, J. Endzelynas — 
laikui apie 1400 m., t. y. tam pačiam, kaip ir R. Trautmannas. Pats 
rankraštis, išlikęs nenaudojamame teisiniame rinkinėlyje, matyti, 
niekur kitur nebuvo žinomas nuo to laiko, kada jis buvo surašytas 
vienam kuriam teismui naudotis (nors, J. Gerulio nuomone, jis ra- 
šytas ne teismo reikalui) ir tuo būdu neturėjo įtakos ir tiems vertė- 
jams, kuriems paskelbė vieninteles tris žinomas spausdintas prūsiš- 
kas knygas. Ir tai, be to, tariama, kad pats žodynėlio rankraštis nėra 
originalas, bet nuorašas, atliktas asmens, kuris pats prūsiškai ne- 
mokėjo. Pirmas jį buvo atsitiktinai užtikęs 1825 m. Ferdinandas 

Neumannas tarp mirusio antikvaro bibliofilo Grūnau knygų. Sura- 
dęs, tik po 23 metų, 1818 m., rašydamas straipsnį „Ueber den Ort- 
snamen Damerau und damit verwandtes“, išspausdintą Žurnale 
Neue Preussische Provinzial-Blūtter UI, p. 241—249, Neumannas pa- 
teikė iš Holczwesserio žodyno keletą pavyzdžių, pastebėdamas, kad 
manąs jį visą paskelbti kartu su kitais senais rankraščiais. Kadangi 
1845 m. G. H. F. Nesselmannui paskelbus visus jam žinomus prū- 
siškus tekstus, susidomėjimas prūsų kalba mokslininkų tarpe ypač 
buvo pakilęs, tai daug kas susidomėjo ir Neumanno paskelbtąja 
žinia, pirmiausia, žinoma, pats Nesselmannas. Jie nekantriai laukė 
pažadėtojo teksto paskelbimo, nuolatos tuo reikalu kreipėsi į Neu- 
manną ir ragino jį greičiau skelbti, bet šis vis delsė, norėdamas 
tekstą geriau paruošti kalbiškai, kad ir jo sumanytasis teksto ko- 
mentaras atrodytų rimtesnis. Pagaliau, pasenęs ir įsitikinęs, kad vis 
dėlto sumanytojo darbo nesugebėsiąs tinkamai atlikti, jis 1868 m. 
balandžio mėnesį, išlaikęs pas save nenaudotą rankraštį daugiau 
kaip keturiasdešimt metų, dovanojo jį savo gimtojo miesto Elbingo 
bibliotekai ta viena sąlyga, kad rankraštis nebūtų iš Elbingo išvež- 
tas. Iš to rankraščio jau tais pačiais 1868 metais G. H. F. Nesselman- 
nas buvo žodyną paskelbęs Altpreussische Monatsschrift žurnalo V 
tome, o 1873 m. jį ištisai sunaudojo savo prūsų kalbos žodynui, 
išspausdintam pavadinimu Thesaurus linguae Prussicae. Kadangi sun- 
kiai skaitomo vidurinių amžių rankraščio tekstas kėlė ginčų ir daug 
kas nepriėmė Nesselmanno interpretacijos, tai 1897 m. A. Bezzen- 
bergeris su Simonu padarė jo fotokopiją, kuri ir buvo iš fotografijos 
padauginta. Tai įgalino visus naudotis rankraščiu kaip ir originalu 
ir jį savaip interpretuoti. 1896 m. Bernekeris ir 1909 m. Trautman- 
nas žodyną pakartojo kartu su kitais prūsų tekstais. 

Kitas, senumo požiūriu einąs po Holczwesserio žodyno, prū- 
sų kalbos tekstelis — tai 1878 m. M. Perlbacho paskelbtas Alt- 
preussische Monatsschrift žurnale prūsiškas „Towe Nūsze“ (Tėve 
mūsų) tekstas, jo užtiktas viename Berlyno rankraštyje. Perlba- 
chas jį priskyrė XIV amžiui. Šį tekstą pakartojo A. Bezzenberge- 
ris ir paskiau dar E. Mikalauskaitė (VII Archivum Philologicum 
tome), tačiau pastaroji taria, kad jis surašytas ne anksčiau kaip 
XV amžiaus pradžioje. 

Iš surašytos tarp 1517 ir 1526 m. Grunau kronikos (Chronica und 
beschreibung... des landes zu Prewsen) jau seniai buvo žinomas jo už- 
rašytas prūsiško „Tėve mūsų“ tekstas ir 100 prūsų žodžių žodynė- 
lis. Bet nors Grunau buvo gimęs Tolkemite palei Braunsbergą, kur 
jo laikais dar galėjusios išlikti prūsų kalbos liekanos, ir tuo būdu jis 
jau iš mažens galėjo kiek ir prūsiškai mokėti, tačiau iš jo užrašytų 
tekstų to nematyti: jo tariamasis prūsų „Tėve mūsų“ iš tikrųjų pa- 
sirodė esąs latviškas (tik du žodžiai yra prūsiški), o jo prūsų kalbos 
žodynėlyje yra ir neabejotinai neprūsiškų žodžių, galimas daiktas, 
net jo paties sugalvotų; be to, žodžiai dažnai užrašyti be galūnių. 
Vis dėlto jie ilgai buvo laikomi autentišku prūsų kalbos paminklu 
ir iš gausių Grunau kronikos nuorašų buvo plačiai žinomi dar prieš 
tai, kada juos 1679 m. pirmą kartą išspausdino Kristupas Hartkno- 
chas savo disertacijoje De lingua veterum Prussorum. Vėliau jie ne 
vieną kartą buvo kartojami kartu su kitais prūsų kalbos tekstais. 
Prie tų savo prūsų kalbos tekstelių Grunau buvo pridėjęs pastabą, 
kad prūsai turį atskirą kalbą, kurios lenkai visai nesuprantą, o lie- 
tuviai tesuprantą labai mažai. 

Holczwesserio, Grunau ir „Tėve mūsų“ tekstai yra vieninteliai 
mums žinomi prūsų kalbos paminklai prieš pasirodant prūsiškoms 
spausdintoms knygoms. Tačiau jau nuo XVII a. pabaigos, o ypač 
XIX—XX a., atkreiptas ypatingas dėmesys į kitą gausingą prūsų 
kalbos šaltinį — į Mažosios Lietuvos senuosiuose dokumentuose 
užtinkamas prūsų pavardes, vietovardžius, kartais ir jų prūsiškus 
apibūdinimus, kurių pilna visuose archyvuose, ypač Karaliaučiaus 
valstybiniame archyve. Iš tos archyvinės medžiagos gausiai papil- 
dė prūsų kalbos žodyną jau Nesselmannas, paskiau M. Perlbachas, 
Bezzenbergeris, Trautmannas, Gerulis ir kiti. Ši medžiaga dar ligi 
šiol nėra visai išnaudota. 

Bet daugiausia medžiagos prūsų kalbai pažinti duoda trys 
spausdintos prūsiškos knygos, išleistos protestantizmui sustiprinti 
prūsų tarpe. Kunigaikštis Albrechtas, virtęs iš kataliko, paskuti- 
niojo kryžiuočių ordino magistro, uoliu protestantu ir pasaulieti- 
niu Prūsijos valdovu, buvo pasiryžęs visomis išgalėmis plėsti re- 
formaciją ne tik Prūsijoje, bet ir Didžiojoje Lietuvoje. Savo valdinių 
tarpe daugiausia turėdamas prūsų, lietuvių ir lenkų ir negalėda- 

mas prie jų prieiti kitaip, kaip su jų gimtąja kalba, jis laikinai ati- 
dėjo į šalį visus vokiečių kolonizacinius bei vokietinimo planus ir 
naujajam mokslui plėsti griebėsi pačių jo valdinių kalbos, įsakyda- 
mas skubiai versti į prūsų, lietuvių ir lenkų kalbas pagrindines 
tikybinės knygas, kurios buvo reikalingos ne nemokančiai skaityti 
liaudžiai, bet kunigams ir pamokslininkams. Šie prieš tai, dar vy- 
raujant Prūsijoje katalikybei, bet ir vėliau, kol neatsirado atitinka- 
mų knygų, vietos kalbų dažniausiai nemokėdami, tenkinosi vertė- 
jų, vadinamųjų tulkais ar tolkais, pagalba. Tulkai, patys iš liaudies 
išėję, tikybos reikaluose nieko nenusimanydami, dažnai pateikia- 
mas jiems versti mintis visiškai iškreipdavo, ir niekas iš nemokan- 
čių vietos kalbų kunigų negalėdavo vertimo patikrinti. Kartais ir 
patys kunigai, truputį vietinių kalbų pramokę, mėgindavo verstis 
be tulkų pagalbos, bet tatai sukeldavo dar didesnių nesusipratimų. 
Tad ir buvo nusistatyta eiti kitu keliu. 1544 m. kunigaikštis Albrech- 
tas vokiškai paskelbė bažnyčios reikalų tvarkymo taisykles, kurios 
tarp ko kito uždėjo kunigams pareigą patiems, be vertėjų, kas sek- 
madienis prūsiškai skaityti ir aiškinti katekizmą. Sprendžiant iš pa- 
sisakymo pirmojo prūsų katekizmo prakalboje, buvo bandoma versti 
į prūsų kalbą katekizmą dar prieš tai, kada jis buvo išverstas oficia- 
liai. Matyti, iš dalies tie senesnieji vertimai ir ėjo pagrindu to ver- 
timo, kurį atliko mums ligi šiol nepaaiškėjęs asmuo ar asmenys ir 
kuris 1545 m. buvo išspausdintas Karaliaučiuje Hanso Weinreicho 
spaustuvėje. Šis katekizmas, pavadintas Catechismus in preuszischen 
sprach und dagegen das deudsche, buvo iš karto išleistas dviem ly- 
giagrečiais tekstais — prūsišku ir vokišku (vokiškasis daugiausia 
rėmėsi 1531 m. Liuterio katekizmo leidimu), kad prūsiškai nemo- 
kantieji kunigai galėtų, lygindami abudu tekstus, orientuotis, ką 
žmonėms dėstą. Kaip jau buvo minėta, iš šio katekizmo prakalbos 
aiškėja, kad kai kurios to katekizmo dalys buvo išverstos jau anks- 
čiau ir buvo platinamos dar rankraščiais. Tačiau leidėjai šiuo 
katekizmu nebuvo patenkinti. Jų nuomone, tekstas neatitiko nė 
vienos prūsų tarmės, ir įvairių vietų prūsams maža tebuvęs su- 
prantamas ar ir visiškai nesuprantamas; matyti, ir pats vertėjas ar 
vertėjai prūsiškai ne kiek temokėjo ir greičiausia vertė su tulko 
pagalba. Be to, pačiame leidinyje įsibrovė nemaža ir tiesiogių klai- 

dų. Dėl tos priežasties Albrechto įsakymu dar tais pačiais metais 
vertimas buvo ištaisytas („gecorrigiret“), pritaikius jį Sembos pu- 
siasalio prūsų tarmei, kuri, matyti, buvo plačiau už kitas tarmes 
vartojama, ir dar tais pačiais 1545 m. katekizmas buvo išleistas 
antru, ištaisytu leidimu. Kas šį vertimą taisė, nėra žinios. Galimas 
daiktas, kad tas pats asmuo, kuris paruošė ir pirmąjį leidimą. 
E. Hermannas manė, kad vienas korektorių galėjo būti ir Abelis 
Vilis (Will), vėliau paruošęs 1561 m. enchiridiono vertimą. Bet prie 
vertimo dirbo ir kiti asmenys, dėl to atsirado ir kalbinių bei rašybos 
įvairumų tekste ir ne visos pirmojo leidimo klaidos buvo ištaisytos. 
Kad tie katekizmai buvo skiriami ne liaudžiai, bet kunigams, ma- 
tyti ir iš jų išspausdintų egzempliorių skaičiaus: pirmojo buvo iš- 
spausdinta 197 egzemplioriai, o antrojo tik 192 egzemplioriai. Vie- 
no egzemplioriaus išspausdinimas tekainavo leidėjams dvi markes. 
Išspausdintieji egzemplioriai greitai buvo išplatinti parapijose (vie- 
nas pirmojo leidimo egzempliorius buvo atiduotas į likusią Kara- 
liaučiuje Abromo Kulviečio biblioteką, nors tuo laiku Kulvietis bu- 
vo Vilniuje) ir tuojau virto tokia retenybe, kad net 1561 m. enchi- 
ridiono vertėjas nei vieno jų nebuvo matęs (nors E. Hermannas 
taria, kad vienas egzempliorius turėjęs būti ir Pobetų klebonijoje, 
kur vėliau gyveno enchiridiono vertėjas). Vis dėlto prieš Antrąjį 
pasaulinį karą buvo apskaičiuojama, kad pirmojo katekizmo išliko 
keturi egzemplioriai (jų vienas, gautas iš profesoriaus Bezzenber- 
gerio, Vytauto Didžiojo universiteto bibliotekoje Kaune), o antrojo 
net šeši egzemplioriai. Tačiau atrodo, kad tiek pirmojo, tiek antrojo 
leidimo petrapiliniai egzemplioriai seniai jau yra dingę; juos minė- 
jo dar Baltramaitis, bet nuo to laiko jie jau nebesurandami. 1679 m. 
abudu katekizmus pakartojo Hartknochas, XIX—XX a. Nesselman- 
nas, Uhlenbeckas (šis ne iš originalo, bet iš Nesselmanno leidimo), 
Bernekeris, Trautmannas. 

1679 m. Hartknochas savo darbe De lingua veterum Prussorum, 
pasirėmęs Motiejaus Pretorijaus rankraštyje Deliciae Prussicae pa- 
skelbta žinia, nurodo, kad 1551 m. buvusi išleista prūsiškai ir baž- 
nytinė agenda. Tačiau Pretorijus, kurio darbo atitinkamą ištrauką 
išspausdino Acta Borussica, I, 1731, p. 81, aiškiai klysta: jis kalba 
apie naują prūsų katekizmo leidimą su pridėta bažnytine agenda 

1551 m. Bet pati vokiškoji agenda, iš kurios čia turėjo versti, buvo 
paskelbta tik 1553 m., o prie 1561 m. prūsų katekizmo (enchiridio- 
no) tikrai yra pridėtos ir agendos vertimo ištraukos; taigi aišku, 
kad čia Pretorijus kalba apie tą patį 1561 m. enchiridioną, tik klai- 
dingai vietoje 1561 m. pastatė 1551 m. Ir ta klaida turėjo atsirasti 
jau jo rankraštyje, 0 ne išspausdintame Acta Borussica tekste, nes to 
teksto 1679 m. Hartknochas negalėjo savo rankose turėti. 

1561 m. pasirodė paskutinis mums žinomas prūsiškas tekstas — 
Stas likuts Catechismus Mixkai bhe Prūsiskai. Ir čia duodamas dvigu- 
bas tekstas — vokiškas ir prūsiškas; vokiškas tekstas pavadintas 
Enchiridionu. Jis rėmėsi daugiausia 1543 m. Liuterio enchiridionu. 
Tai didžiausias, 131 puslapio, žinomas prūsiškas tekstas, kuris da- 
bartiniu metu sudaro svarbiausią medžiagą prūsų kalbai tirti. Spaus- 
dinta jo greičiausia ne daugiau kaip ir anų dviejų katekizmų, nes 
jo teišliko tik trys egzemplioriai, tarp kurių yra dar nežymių skir- 
tumų, atsiradusių įtraukiant korektūrines pataisas jau dalį egzem- 
pliorių išspausdinus. Vertė Abelis Vilis (Will) (mirė apie 1577 m.), 
pats kilimo greičiausia ne prūsas, bet gal lietuvis, nors visai gali- 
mas daiktas, kad nuo mažų dienų augęs tuose pačiuose Pobetuose, 
kur jis vėliau buvo klebonu ir kur, tarp prūsų gyvendamas, galėjo 
ir prūsiškai pramokti. Galimas daiktas, kad jis buvo sūnus ar arti- 
mas giminaitis Mykolo Vilio iš Karaliaučiaus, kuris buvo vienas 
pirmųjų Mažosios Lietuvos katalikų kunigų, perėjusių į protestantus, 
ir kuris buvo protestantų kunigu Pobetuose maždaug nuo 1520 m. 
ligi 1540 m., o paskiau išsikėlė į Klaipėdą. Matyti, kad tuoj po jo į 
Pobetus ir buvo paskirtas kunigu Abelis Vilis, kuris čia buvo ke- 
liasdešimt metų ir tik po 1566 m. apakęs buvo apgyvendintas Ka- 
raliaučiaus prieglaudoje, kurioje ir mirė. Kunigaikščio Albrechto 
įsakymu jis buvo apsiėmęs į prūsų kalbą išversti enchiridioną. Šiam 
darbui atlikti jis pritraukė padėjėju Povilą Megottę iš Bogyčių, kuris 
Pobetuose buvo bažnytinis vertėjas (tulkas) į prūsų, lietuvių ir kur- 
šių kalbas. Iš to daugumas, kas šį katekizmą vėliau tyrė, darė išva- 
dą, kad Vilis ar visai pats prūsiškai nemokėjo, ar tik labai silpnai 
temokėjo. Tačiau E. Hermannas, o ypač įtikinamai A. Bezzenberge- 
ris įrodo, kad padėjėjas Viliui buvo reikalingas ne todėl, kad jis 
pats nebūtų prūsiškai mokėjęs, bet tik tam, kad greičiau atliktų 

sunkų vertimą į kalbą, kuri prieš tai buvo vien kaimiečių kalba, 
neturėjusi net vardų daugumui religinių sąvokų, kurias įveda ka- 
tekizmas. Darbą pradėjęs, Vilis turėjo greitai jį sustabdyti, nes, kaip 
jis 1554 VII 26 viename savo laiškų skundžiasi Jonui Funckui, per 
kurį Albrechtas ir buvo pavedęs jam vertimą atlikti, jo tulko ponas 
Jurgis von Eichichtas, kurį Vilis vadina tiesiog „šėtono įrankiu“, 
tiek paaštrinęs baudžiavą, kad Megotte visiškai neturėjęs nei laiko, 
nei jėgų padėti versti. Galimas daiktas, kad dėl tos priežasties ir 
pats vertimas tiek užsitęsė: darbas, pradėtas versti dar prieš 1554 m., 
buvo baigtas tik apie 1561 m. Prie išspausdinto enchiridiono buvo 
pridėta paties kunigaikščio Albrecho prakalba, pasirašyta 1561 m. 
kovo 4 d., kurioje jis isako stengtis visiems kunigams bažnytiniuose 
santykiuose verstis be tulkų, kiekvieną sekmadienį skaityti liau- 
džiai atskiras dalis iš katekizmo ir jas aiškinti. Be to, jis čia pat įsako 
ieškoti prūsų tarpe gabių ir į mokslą linkusių jaunuolių, kurie vė- 
liau, aprūpinti kunigaikščio stipendijomis, galėtų išeiti mokslus ir 
virsti kunigais bei pamokslininkais; juo geriau jie mokėsią prūsiš- 
kai, juo jie būsią naudingesni Prūsijos bažnyčiai. Paskutinį knygos 
trečdalį sudarė bažnytinės agendos (Kirchen Ordnung) krikšto ir 
santuokos dalių vertimas. Pats darbas nebuvo visiškai tobulas, ir 
dėl jo vertės prūsų kalbai pažinti kalbininkų tarpe eina nuolatiniai 
ginčai: vieni tą plačiausią ir turtingiausią prūsų kalbos paminklą 
laiko svarbiausiu prūsų kalbai pažinti paminklu, kiti vėl tvirtina, 
kad pats Vilis nemokėjęs prūsiškai, visur pasitikėjęs Megotte, kuris 
daugelio vietų vokiško teksto, iš kurio buvo versta, visiškai nesu- 
pratęs, ir todėl nesą galima pasitikėti nei kalba, nei žodynu, nei 
gramatika, kiek jie skiriasi nuo kitų žinomų prūsų kalbos pamin- 
klų. Šiuo reikalu griežtai priešingas pažiūras pareiškė Bezzenber- 
geris, Bernekeris, Trautmannas, Gerulis, Endzelynas, Zubaty, van 
Wijkas, pagaliau 1940 m. Z. Rysiewiczius. Teisybė greičiausia glūdi 
tarp tų dviejų griežtai priešingų nuomonių. Bet pats tas vertimas 
praktiškiems reikalams neilgai buvo vartojamas, nes, išnykus di- 
desnėms prūsų saloms, greitai beveik visose prūsų gyvenamose 
vietose prūsų kalba pamaldose buvo pakeista vokiečių ir tik kai 
kur, kur prūsai gyveno sąmišrai su lietuviais, lietuvių kalba. Dėl to 
ir vienintelis mums žinomas rašytojas, kilimo prūsas, Jonas Bretkū- 


84 


SENŲJŲ LIETUVIŠKŲ KNYGŲ ISTORIJA 


nas savo gausius raštus rašė jau nebe prūsiškai, bet lietuviškai. 
Enchiridiono tekstas pirmą kartą kalbos mokslo reikalams buvo pa- 
kartotas 1821 m. Jono Severino Vaterio, paskiau 1845 m. G. H. E. 
Nesselmanno, 1889 m. Uhlenbeko, 1896 m. E. Bernekerio ir 1909— 
1910 m. R. Trautmanno. 

Enchiridioną išspausdinus, daugiau naujos prūsų kalbai pažin- 
ti medžiagos (išskyrus anksčiau minėtus vietovardžius ir asmen- 
vardžius) jau neberandama ir nebeskelbiama. Visi, kas vėliau ra- 
šė apie prūsus ir jų kalbą, vis kartoja tą pačią medžiagą, gal iš- 
skyrus vieną Motiejų Pretorijų, kuris savo XVII a. pabaigoje pa- 
rašytame darbe Delicine Prussicae buvo pridėjęs vieną kitą naują 
žinelę apie prūsų kalbą ir kuris, be kitko, nurodo, kad jis turėjęs 
savo rankose žinomojo Mažosios Lietuvos kartografo ir geografo 
Kasparo Hennenbergerio (eimusio 1529 m., mirusio 1600 II 29) su- 
darytą prūsiškų žodžių kartoteką, užrašytą 1555 m. iš 80 metų 
amžiaus senio prūso lūpų, nors pats Hennenbergeris prūsiškai ir 
nemokėjęs. Nors Pretorijus iš to rankraščio ir pateikė kiek Žinių 
apie įvairių prūsų tarmių skirtumus, bet pilnai to rankraščio ne- 
išnaudojo; ir paties rankraščio neišliko, nors daugumas nespaus- 
dintų Hennenbergerio rankraščių ir ligi šiol yra saugojami įvai- 
riose bibliotekose ir archyvuose. 

Savotišką prūsų kalbos kuriozą sudaro prūsiškas eilėraštis (rau- 
da), kurį 1870 m. Altpreussiche Monatsschrift žarnale išspausdino W. 
Piersonas („Ein altpreussiches Gedicht“): tai paties Piersono ban- 
dymas išversti į prūsų kalbą išlikusią vokiškai verstą prūsų raudą: 
O hue'. hue'. ho'. Kas wirst maiasmu tewikai, Kas wirst maiasmu 
mutikai Stan lastikan teikūuns, Stans najikans aunūuns... (viso ke- 
turi ketureiliai posmai). 

Greičiausia tuo pačiu laiku, kada buvo sumanyta paruošti pir- 
mą prūsų katekizmą, buvo pradėtas ruošti ir lietuviškas katekiz- 
mas, tačiau 1545 m. mirus jo numatytiems redaktoriams Kulviečiui 
ir Rapolioniui, teko kuriam laikui sumanymo įvykdymą atidėti. Bet, 
matyti, jau kitų, 1546, metų gegužės mėnesį Albrechtui bene Vil- 
niujė pasimačius su Martynu Mažvydu, buvo pavesta jam katekiz- 
mą paruošti, ir, tų pačių metų birželio mėnesį atvykęs į Karaliaučių 
ir rugpjūčio mėnesio 1 d. įsimatrikuliavęs universitete, jis jau buvo 
atsivežęs iš dalies atliktą darbą, kuris po metų, 1547 m. pabaigoje, 
buvo išspausdintas. Tai buvo pirmoji mums žinoma lietuviška kny- 
ga: Catechismosa prasty Szadei. Makslas skaitima raschta yr giesmes del 
krikszczianistes bei del bernelių iaunu nauiey sugulditas. Šis katekizmas 
buvo išspausdintas Karaliaučiuje toje pačioje Hanso Weinreicho 
spaustuvėje, kurioje buvo išspausdinti ir abudu 1545 m. prūsų ka- 
tekizmai. Šioje spaustuvėje buvo spausdinamos ir visos kitos XVI a. 
ir iš dalies XVII a. lietuviškos protestantų knygos, nors, paveldėji- 
mo keliu eidama iš rankų į rankas, spaustuvė ir buvo kelis kartus 
savininką pakeitusi: 1558 m. Weinreichui mirus, ją paveldėjo Jonas 
Daubmanas; iš šio paveldėjo jo žentas Jurgis Osterbergeris; 1602 m. 
Osterbergeriui mirus, spaustuvę paveldėjo B. Daubmanas, Reycke 
ir Pabricijus arba Schmidas, Osterbergerio žentas (spaustuvė buvo 
vadinama vieno Fabricijaus vardu). Iš 1623 III 28 mirusio Fabrici- 
jaus spaustuvę paveldėjo Lorencas Segabadas, miręs 1638 VIII 22. 
Tik antroje XVII a. pusėje lietuviškosios protestantų knygos prade- 
damos spausdinti Reusnerio ir jo turto paveldėtojų spaustuvėje. Ją 
1640 m. buvo įsteigęs Jonas Reusneris. Jam 1666 IV 30 mirus, 

spaustuvę ligi savo mirties 1678 m. vedė jo sūnus Pridrikis Reus- 
neris. XVIII a. lietuviškosios knygos spausdinamos daugiausia Har- 
tungo spaustuvėje. Visi šie spaustuvininkai buvo vokiečiai ateiviai 
iš vakarų vokiečių kraštų. 

1547 m. katekizme nei antraštėje, nei prakalboje nepažymėta, 
kas jį ruošė, bet jį išleido Martynas Mažvydas (miręs Ragainėje 1563 m. 
gegužės mėn. 21 d.). Tai buvo žinoma jau iš Baltramiejaus Vilento 
1579 m. išleistų Euongelijų bey Epistolų prakalbos, bet ir pačiame 
katekizme įdėtame eilėraštyje „Knigeles paczios byla“ nuo trečios 
eilutės eina akrostichas, sudarąs Mažvydo parašą: Martinus Masvi- 
dius. Pagaliau tai patvirtina ir tas faktas, kad visos to katekizmo 
giesmės vėliau buvo pakartotos 1566 ir 1570 m. Mažvydo giesmy- 
nuose. Kita vertus, vienas Mažvydas negali būti laikomas vieninte- 
liu to katekizmo sudarytoju, nei apskritai lietuviškos knygos ir li- 
teratūros pradininku. Šiuo atžvilgiu jį pralenkė jo numatytieji mo- 
kytojai Karaliaučiuje, Karaliaučiaus universiteto profesoriai Abro- 
mas Kulvietis (miręs 1545 m. birželio 6 d.) ir Stanislovas Svetkus 
Rapoltonis (miręs 1545 m. gegužės 13 d.). Pirmasis kilimo iš Kulvos 
Kauno paviete, išmokslintas filologas, graikų, lotynų ir hebrajų kal- 
bų žinovas, buvo paruošęs ištisą rinkinį lietuviškų giesmių, kurių 
bent viena, be jo vardo, buvo įdėta ir į Mažvydo katekizmą. Ant- 
įžymus protestantų teologas, taip pat kelių giesmių autorius, pra- 
dėjęs į lietuvių kalbą versti ir Bibliją, nors tas jo vertimas ir neišliko. 
Abudu, kaip jau buvo minėta, 1544—1545 m. buvo pradėję ruošti 
ir lietuvišką katekizmą, tik staigi jų mirtis visus sumanymus suž- 
lugdė. Bet bent dalis jų neišspausdintų rankraščių buvo atiduota 
Mažvydui, kuris tiek šiame pirmajame savo darbe, tiek vėlesniuose 
savo raštuose iš dalies juos sunaudojo. Trečias neabejotinas šio ka- 
tekizmo bendradarbis buvo Jurgis Zablockis (miręs 1563 m. rudeni 
Tiūbingene), pats dar 1545 m. balandžio mėnesį pirmą kartą Maž- 
vydą atgabenęs iš Didžiosios Lietuvos į Karaliaučių ir jau jo pirma- 
jam darbui, katekizmui, davęs vieną savo sudėtą giesmę „Litanią 
nauiej sugulditą“, kuri kad ir nėra katekizme Zablockio vardu pa- 
sirašyta, bet 1570 m. Mažvydo giesmyne ji buvo pakartota su pa- 
žymėjimu, kad tai yra Zablockio darbas. Greičiausia ir Augustinas 

Jomantas (miręs 1576 m. gegužės mėnesį) yra tam pačiam katekiz- 
mui davęs vertimą Psalmo VII ir L (iš tikrųjų LI), nes tos abidvi 
psalmės yra pakartotos 1570 m. giesmyne grupėje psalmių, priskir- 
tinų Jomantui, kuris Karaliaučiuje studijavo vienu laiku su Mažvy- 
du. Tarp ko kita, čia būdinga, kad ne tik tie penki pirmieji mūsų 
protestantų rašytojai, bet ir daugumas kitų Mažvydo bendradarbių 
buvo kilę ne iš Mažosios, bet iš Didžiosios Lietuvos, ir ne vien iš jos 
vakarų, bet ir iš rytinių dalių, ir tuo būdu lietuvių literatūros grin- 
dėjai ir kartu protestantizmo skleidėjai Mažojoje Lietuvoje buvo 
lietuviai rytiečiai; tik Mažojoje Lietuvoje jiems susidarė palankios 
sąlygos savo literatūros darbų daliai išspausdinti. Daugumas jų 
pradžioje apsiribojo labai siaura veikimo sritimi — giesmių verti- 
mu į lietuvių kalbą ar jų savarankiška kūryba, gal išskyrus Rapo- 
lionį, kuris, kaip jau buvo anksčiau minėta, esamomis žiniomis, 
vertęs ir Bibliją, dėl ko seniau buvo neteisingai tvirtinama, kad Ra- 
polionis dar prieš Mažvydą buvo ir pirmąsias lietuviškas knygas 
išspausdinęs. Taip pat Šventąjį Raštą vertęs ir Augustinas Jomantas, 
kuriam tarp kita ko kiti priskiria ir vadinamosios Wolfenbiittelio 
postilės sudarymą. 

Įdėtoji katekizme Zablockio giesmė gali mums padėti išaiškinti 
klausimą, kada būtent katekizmas buvo išspausdintas. Antraštinia- 
me katekizmo puslapyje yra padėti 1547 metai „VIII dena Meneses 
Sausia“. Kadangi kai kurios šio katekizmo giesmės buvo išverstos 
iš lenkų kalbos, iš Seklucijono lenkiško katekizmo, kuris tebuvo 
išspausdintas 1547 m. rudens metu, tai tų giesmių šaltinius tyrinė- 
jęs Ch. S. Stangas buvo jau 1930 m. priėjęs išvadą, kuria vėliau 
pasekėme visi, kas rašėme apie Mažvydo katekizmo sukaktį, kad 
Mažvydo katekizmas buvo išleistas jau Seklucijono katekizmui iš- 
ėjus, ir tuo būdu antraštiniame lape padėtas „sausis“ reiškė ne mū- 
siškį sausį, bet lapkričio ar gruodžio mėnesį, nes dar ir pora šimtų 
metų po Mažvydo įvairiose Lietuvos vietose mėnesių pavadinimai 
nebuvo nusistoję ir vienose vietose sausis reiškė sausį, kitose lap- 
kritį ar gruodį. Tik šią Stango išvadą priėmę ir žinodami, kad ant- 
raštinis šio katekizmo lapas yra neatskiriamai surištas su sekančiais 
puslapiais, kurių pirmasis nešioja jau šifrą ne „Ai“, bet „Aij“, tai, 
turėdami galvoje anų laikų spaudos techniką, turėtumėm priimti, 
kad pradėta spausdinti lapkričio ar gruodžio mėn. knyga buvo už- 


88 


SENŲJŲ LIETUVIŠKŲ KNYGŲ ISTORIJA 


baigta jau ne 1547 m., bet 1548 m. pradžioje. Bet čia kaip tik naują 
painiavą įneša penktoji katekizmo giesmė — J. Zablockio parašyta 
„Litania nauiej suguldita“. Dvyliktame jos posme autorius prašo 
Dievo pagalbos kunigaikščiui Albrechtui, o tryliktame kreipiasi į 
Dievą: „Mussu atpent dok kunigiei, Sweikatu iir kunigaikstei“. Šią 
giesmę kartojant 1570 m. giesmyne, posmas apie gyvą dar tuo lai- 
ku kunigaikštį Albrechtą buvo paliktas, o tryliktas posmas buvo 
išleistas, nes kunigaikštienė Darata, Albrechto žmona, jau buvo mi- 
rusi. Bet ji mirė jau 1547 m. balandžio 11 d. Taigi, jei knyga būtų 
buvusi pradėta spausdinti tų metų lapkričio ar gruodžio mėn., tai 
šis posmas būtų visai ne vietoje — prašyti sveikatos mirusiai dau- 
giau kaip prieš pusmetį kunigaikštienei to paties kunigaikščio asig- 
nuotomis lėšomis spausdinamoje knygoje būtų savotiškas pasity- 
čiojimas. Tenka prieiti išvadą, kad ne tik Zablockis rašė tą giesmę 
tuo laiku, kada kunigaikštienė buvo dar gyva, bet kad ji buvo dar 
gyva tuo laiku, kada ši vieta buvo išspausdinta. Tada ir antraštinio 
lapo sausio mėnuo, buvęs pradinė data knygą spausdinant, turi 
būti priimtas mūsų sausio mėnesio reikšme. Taigi knygutė buvo 
pradėta spausdinti 1547 m. sausio mėnesio pradžioje, o baigta tik- 
tai tų metų pabaigoje“, nes ir anos giesmės, paimtos iš Seklucijono 
katekizmo, pateko į knygutės pabaigą. Bet jos galėjo būti išverstos 
iš šio katekizmo dar prieš tai, kada jis išėjo iš spaustuvės, nes abu- 
du katekizmai — ir Mažvydo, ir Seklucijono — buvo spausdinami 
toje pačioje spaustuvėje. 

Nors Mažvydas, leisdamas katekizmą, pirmiausia turėjo galvoje 
Mažosios ir Didžiosios Lietuvos protestantų kunigus, bet savo dar- 
bą jis skyrė ir šiaip tikintiesiems, kuriems, savo knygos skaitymui 
palengvinti, katekizmo pradžioje įsidėjo ir pirmąjį lietuvišką ele- 
mentorių — Pygus ir trumpas mokslas skaitiH yr raschity, skiriamą 
kartu ir vaikams. Šis kelių puslapių elementorius duoda pirmą lie- 
tuvišką gotinį raidyną, pritaikintą lietuvių kalbai, nors ir pasektą 
lotynišku originalu. Šio raidyno laikytasi ir visuose pirmuosiuose 
lietuviškuose spaudiniuose. 

< Tas elementorių trūkumas, be ko kita, patvirtina ir faktą, kad, 
* gal vieną Mažvydo katekizmą teišskyrus, visos kitos XVI-—- 
XVIII a. lietuviškos knygos buvo skiriamos dvasininkams ar tiems, 
kas Lietuvoje buvo pramokęs skaityti iš lotyniškų, lenkiškų ar vo- 

kiškų knygų. Dėl to jų buvo spausdinama labai nedidelis egzem- 
pliorių skaičius, ir dėl to mūsų laikais jos taip retos. Tiesa, iš pra- 
džių rūpėjo ir liaudis: 1561 m. Mažojoje Lietuvoje buvo priskai- 
čiuota net apie 20 grynai lietuviškų pradžios mokyklų, nors ko 
ir kas tenai mokė, jei be elementoriaus, pridėto prie Mažvydo ka- 
tekizmo, nebuvo jokių lietuviškoms mokykloms skiriamų vado- 
vėlių? Tačiau ilgainiui lietuvių liaudies reikalai Prūsijos valdžiai 
vis mažiau ir mažiau terūpėjo, ir jau apie XVIII a. pusę, nors ir 
buvo įvairių bandymų sukurti naujoviškas pradžios mokyklas, 
lietuvių raštingumas Mažojoje Lietuvoje nuolatos vis labiau smu- 
ko, ir, pvz., Gotfridas Ostermejeris XVIII a. antroje pusėje savo 
tvarkomoje Trempų parapijoje tesurado vos keletą ūkininkų, mo- 
kančių skaityti. O tuo pačiu laiku Didžiojoje Lietuvoje, kur maž- 
daug nuo 1775 m. lietuviški elementoriai kuone kasmet buvo di- 
deliu egzempliorių skaičiumi nuolatos perspausdinami, liaudies 
raštingumas buvo pradėjęs smarkiai kilti, kas ypač Žymu iš dau- 
gelio tūkstančių nuolatos kartojamų ir Kaudžiai skiriamų maldak- 
nygių ir kitų panašių knygų. 

Pedagoginiu požiūriu Mažvydo elementorius buvo nė kiek ne 
blogesnis už ano laiko kitų tautų elementorius (jis ir buvo išvers- 
tas iš lotynų kalbos) ir net už anuos XVIII a. lietuviškus Mokslus 
Skaityma. 

Skiriamas „del prastu zmaniu“, Mažvydo katekizmas buvo ne 
vien katekizmas ir elementorius, bet ir stengėsi viena nedidele kny- 
gute užkišti visas bažnytines lietuvių literatūros spragas, taigi, be 
kitos medžiagos, buvo apėmęs ir mažą, 11 giesmių giesmynėlį, ku- 
ris davė pradžią įdomiai lietuvių giesmynų istorijai, o vėliau, din- 
gus tikriesiems 1566 ir 1570 m. Mažvydo giesmynams, nuo XVII a. 
buvo laikomas tikruoju ir vieninteliu Mažvydo giesmynu. Bet ir šio 
katekizmo su visais savo priedais tebuvo, matyti, išspausdintas la- 
bai nedidelis egzempliorių skaičius, nes ligi mūsų laikų tebuvo iš- 
likęs vos vienas egzempliorius Karaliaučiaus universiteto bibliote- 
koje". Jo ištraukas pirmą kartą 1853 m. paskelbė A. Schleicheris, 
ištisai 1874 m. pakartojo A. Bezzenbergeris serijoje „Die littauische 
und lettische Drucke“, o jo fotokopiją 1922 ir 1925 m. pakartojo 
J. Gerulis kartu su kitais Mažvydo raštais. 

1548 m. balandžio mėn. 5 d. Mažvydas pabaigė Karaliaučiaus 
universitetą bakalauro laipsniu pirmoje universiteto laidoje, o jau 
nuo 1549 m. vasario mėn. gyveno Ragainėje, kur kovo mėnesio 
trečią dieną pasirašė prakalbą antram savo darbui, vardu Giesme 
S. Ambraszejaus, bėy S. Augustina, kurė wadin: Te Deū laudamus, ix 
paaukojo jį Sebastijonui Perbandtui, Ragainės administratoriui. Ka- 
dangi Mažvydas buvo paskirtas Ragainės klebonu tik kovo mėn. 
18 d., tai, matyti, jis buvo į Ragainę atvažiavęs dar prieš savo pa- 
skyrimą ir darbą paaukojo Perbandtui kaip tik tuo tikslu, kad gau- 
tų Perbandto palaikymą ir pritarimą savo kandidatūrai į Ragainę, 
kur klebono vieta vakavo nuo 1546 m., kada maru mirė jos klebo- 
nas kunigas Ambraziejus Lautensternas, kurio dukterį bene 1549 m. 
Mažvydas ir vedė. Galimas daiktas, ir šv. Ambraziejaus giesmės 
parinkimas vertimui buvo susietas su kunigo Lautensterno vardu. 
1549 m. išspausdinta toje pačioje Hanso Weinreicho spaustuvėje 
dvylikos puslapių knygutė, be „Te Deum laudamus“, apėmė dar 
dvi giesmes, paties Mažvydo sudėtas, ir jos buvo išspausdintas 
toks mažas egzempliorių skaičius, kad jau XVI a. buvo visiškai 
išnykusi ir liko pamiršta. Vienintelis dabar žinomas jos egzemplio- 
rius buvo dr. Z. Celichovskio (1845—1923 m.) surastas 1897 m. 
Korniko (Poznanės krašte) bibliotekoje, 1556 m. Karaliaučiuje iš- 
spausdintos Seklucijono postilės įrišime. Galimas daiktas, kad atsi- 
tiktine proga išspausdinta knygutė beveik visa buvo likusi spaus- 
tuvėje ir paties spaustuvininko buvo vėliau panaudota makulatū- 
rai, kitai knygai įrišti. Toks būdas sudaryti reikalingam įrišti karto- 
nui, kada pats kartonas dar nebuvo atskirai gaminamas, jau iš seno 
buvo vartojamas dar rankraščių gadynės įrišimams gaminti. Jis iš- 
saugojo daugybę rečiausių spaudinių, pradedant kai kurių Guten- 
bergo nežinomų spaudinių fragmentais. Tokiame įrišime prieš ke- 
liolika metų buvo surasta seniausia, 1530 m. išspausdinta, estų kal- 
ba knyga; tokiam įrišime prieš pat Antrąjį pasaulinį karą kunigas 
Vėblaitis Kaune buvo suradęs vieną pilną egzempliorių ir dviejų 
egzempliorių nuotrupas 1776 m. išspausdintos Žemaičių vyskupi- 
jos jubiliejinės knygutės Metų Szwentų, prieš tą suradimą visiškai 
net bibliografams nežinomų. O ši Giesme Sz. Ambraszeiaus, nors ir 
buvo ištisai pakartota 1570 m. Mažvydo giesmyne, bet, ir šiam 

giesmynui dingus, liko, kaip jau sakyta, visiškai pamiršta. 1897 m. 
ją pakartojo dr. Celichovskis, o 1922—1923 m. fotografuotinai, kar- 
tu su kitais Mažvydo darbais, profesorius J. Gerulis. 

1555 m. vokiškai paskelbtasis naujas Prūsijos bažnyčios sutvar- 
kymas buvo iš dalies ir lietuviškai išverstas ir 1559 m. Daubma- 
no spaustuvėje išspausdintas, pavadinimu Forma Chrikstima. Kaip 
Baszniczas Istakime Hertzigistes Prusų, tr kitosu zemesu laikoma ira. 
Čia, be krikšto formulių ir pamokymų, pabaigoje dar yra įdėta 
giesmė „Christus Jordanop ateigha“. Tokios lietuviškos krikšto ir 
jungtuvių formulės vėliau retkarčiais buvo kartojamos protestantų 
agendose ir nuolatos kartojamos katalikų ritualuose (irgi pradžioje 
agendomis vadinamuose); tokių katalikų ritualų su lietuviškomis 
krikšto ir jungtuvių formulėmis XVII-XVIII a. žinome ne mažiau 
kaip 41; bet greičiausia jų buvo išleista ir daugiau. Katalikų ri- 
tualai su lietuviškomis formulėmis buvo spausdinti daugiausia 
Vilniuje, bet 17 Krokuvoje, Lvove, Brunsberge, Torūnėje, Gdans- 
ke, Kališe, Sandomeže, gal ir kitur. Tuose ritualuose lietuviška- 
sis tekstas dažniausiai buvo įterpiamas po lotyniškojo ir lenkiš- 
kojo ir neretai sujungiamas dar su latvišku ir vokišku, o kartais 
net ir su prancūzišku. Tačiau Forma Chrikstima buvo išspausdin- 
ta vien lietuviškai ir daug platesniu mastu kaip ritualuose. Išli- 
kęs tėra vienas egzempliorius Karaliaučiaus universiteto biblio- 
tekoje“. Forma buvo pakartota 1570 m. Mažvydo giesmyne, paskiau 
1875 m. A. Bezzenbergerio ir 1922—1923 m. J. Gerulio. Nors kny- 
goje vertėjas ir nenurodomas, bet vien iš to fakto, kad ji visa bu- 
vo pakartota Mažvydo giesmyne, darosi aišku, kad ją išvertė 
Mažvydas. Tačiau F. Spechtas, E. Hermannas ir iš dalies J. Ge- 
rulis keldavo abejonę, kad čia aiškiai versta iš vokiečių teksto, o 
Mažvydas buvo pats pasisakęs, jog jis vokiškai nemokąs. Bet tas 
Mažvydo pasisakymas buvo pareikštas viename jo laiške, rašy- 
tame 1549 m., o knyga buvo išspausdinta 1559 m. ir parašyta ne 
anksčiau kaip 1558 m.; dešimties metų laiko tarpo galėjo Mažvy- 
dui visiškai užtekti, kad jis bent tiek būtų vokiškai pramokęs, kad 
būtų galėjęs aną vertimą atlikti. Gyvendamas Ragainėje, be kitų 
kunigų, susidurdamas nuolatos ir su vokiečių administracija, be 
to, buvęs vėliau tos pačios administracijos vertėju, jis turėjo bent 

kiek ir vokiškai pramokti. Kita vertus, tą vertimą galėjo atlikti ir 
Jurgis Zablockis ar Baltramiejus Vilentas, ar pagaliau kitas koks 
Mažosios Lietuvos kunigas; bet, atrodo, kad nėra pagrindo tą ver- 
timą kam kitam priskirti, juo labiau kad ir, J. Gerulio tvirtinimu, 
pati vertimo kalba yra labai artima kitų neabejotinų Mažvydo 
darbų kalbai. Pagaliau reikia nepamiršti, kad versti Mažvydui ga- 
lėjo padėti ir jo žmona, kuri, jos motinos teigimu, laisvai tiek lie- 
tuviškai, tiek vokiškai kalbėjo. 

Ligi savo mirties Mažvydas jau nieko daugiau nepaskelbė, bent 
jokių kitų jo to laiko darbų nežinome. Bet liko nemaža jo ne visai 
pabaigtų rankraščių, kurie, jam mirus, pateko į rankas jo pusbrolio 
Baltramiejaus Vilento, kuris pirmiausia pabaigė Mažvydo tik iš dalies 
spaudai jau paruoštus giesmynus: vienas buvo išleistas 1566 m., o 
antras 1570 m. Apie juos kalbama kitame skirsnyje. Po to, taip pat 
iš Mažvydo rankraščio, Vilentas paskelbė nedidelį Mažvydo darbe- 
lį, kurio nepastebėjo ir J. Gerulis, leisdamas visus Mažvydo raštus, 
ir dėl to 1922—1923 m. Mažvydo raštų leidime jo nėra. Tai „Trum- 
pas klausimas ir prieprowimas tu kurie nor prijmti Schwentaghi 
Sacramenta Altoriaus“. Šis penkių puslapių straipsnelis greičiausia 
paties Mažvydo išplėstas iš jo 1547 m. katekizmo skirsnelio „Ape 
swetasti alba Sacramenta altoriaus“. Jis pasirašytas tik slapyraide 
M. M., kuri, be abejo, čia reiškia Martyną Mažvydą, ir buvo įdėtas 
į 1578 m. Vilento enchiridiono p. 65—70. Kadangi beveik tikra, kad 
šis enchiridionas pirmą kartą buvo išspausdintas dar 1575 m., tai 
visai galimas daiktas, kad ir Mažvydo „Trumpas klausimas“ pirmą 
kartą, irgi buvo tais metais išspausdintas. Deja, kol nei vienas 1575 m. 
enchiridiono egzempliorius nėra surastas, tol nėra galima nustatyti, 
ar tikrai jis ir ten buvo paskelbtas. 

Paskutiniu mums žinomu darbu, be giesmių, tenka laikyti Pa- 
raphrasį permanitiną poteraus maldą, per Martiną Mosvida ischgulditą. 
Šios 14 puslapių knygutės išliko vos du egzemplioriai: vienas Up- 
salos, antras Karaliaučiaus universiteto bibliotekoje. Abudu neturi 
antraštinio lapo, spaustuvės ir leidimo metų pažymėjimo, abudu 
ta pačia tvarka yra įterpti į vieną įrišimą tarp trijų Jono Bretkūno 
1589 m. Karaliaučiuje pas Osterbergerį išspausdintų knygelių ir, 
kas svarbiausia, Paraphrasio puslapių paginacija sudaro Bretkūno 

knygučių tęsinį. Iš to tenka daryti tik vieną galimą išvadą, kad ir 
Paraphrasis buvo išspausdinta tais pačiais 1589 m. ir kad jos leidėjas 
buvo Bretkūnas. Buvo manoma, kad Paraphrasis tik atsitiktinai pa- 
teko į vieną įrišimą su Bretkūno knygutėmis; bet jau nekalbant apie 
tai, jog toksai sutapimas, kad dviejose įvairiose vietose ir egzem- 
plioriuose ta pačia tvarka būtų atsitiktinai įrištos tos pačios rečiau- 
sios lietuviškos knygos, yra visiškai neįmanomas įsivaizduoti, tam 
griežtai priešinasi ir paginacijos tęsimas. Tačiau kita prielaida, kad 
čia Bretkūnas išspausdino ne iš paveldėtojo iš Vilento Mažvydo 
rankraščio, bet kad jis pakartojo jau anksčiau išspausdintą, bet din- 
gusią knygutę, gal ir nėra be pagrindo: visai galimas daiktas, kad 
anoji 1574 m. greičiausia Vilento išleista trikalbė knygutė (vokiečių, 
lietuvių ir lenkų kalba), apie kurią išliko tik užrašai apie pinigus, 
sumokėtus už jos išspausdinimą (knygutė pavadinta trikalbe „ge- 
beth“), ir buvo Paraphrasis, išspausdinta kartu lietuviškai, vokiškai 
ir lenkiškai. Gali būti, kad Bretkūnas ištisai pakartojo tik jos lietu- 
viškąjį tekstą be jokių pakeitimų nuo savęs, tik nepakartojo antra- 
štinio lapo, nes jis buvęs trikalbis. 1574 m. vokišką tekstą Vilentas 
galėjo paimti iš 1558 m. Kirchen Ordnung (Paraphrasis des Vater Unser), 
o lenkiškai galėjo ir pats išversti. 


VIII. LIETUVIŠKI PROTESTANTŲ 
GIESMYNAI 


Pirmieji lietuviškosios protestantų literatūros darbai buvo lietu- 
viškos bažnytinės giesmės, pradžioje daugiausia verstos iš lotyniš- 
kų ar lenkiškų katalikų giesmių, tik kiek jas pritaikant Liuterio skel- 
biamam mokslui, o kartais ir originaliai parašant. Kitų tikybinių 
knygų paruošimas reikalavo didesnio darbo ir rašytojo patyrimo, 
ilgesnio laiko jas ruošiant, o čia reikalas atrodė labai skubus: liau- 
džiai reikėjo tučtuojau duoti tai, kas jai galėtų įrodyti protestantiz- 
mo ir katalikybės skirtumą; o tikybinės lietuviškos giesmės buvo 
labiausiai liaudžiai suprantamos ir jai visiškai prieinamos. Todėl 
jas ir pradėjo pirmieji ruošti Abromas Kulvietis, Stanislovas Svet- 
kus Rapolionis ir Jurgis Zablockis; jos, patekusios į Martyno Maž- 
vydo rankas, šio buvo pridedamos kartu su Mažvydo parašytomis 
prie kiekvienos jo spausdinamos knygos. Tačiau kadangi tų visų 
giesmių buvo per maža, kad jų galėtų užtekti kiekvienam sekma- 
dieniui ir šventadieniui, tai jau labai anksti susirūpinta ir paruoši- 
mu atskiro, savarankiško giesmyno, kurio giesmės sudarytų integ- 
ralinę, neatskiriamą protestantų bažnytinių apeigų dalį. Ir pats tą 
reikalą supratęs, ir raginamas sawo dvasinės vyresnybės ir kitų ku- 
nigų, dirbusių lietuviškose parapijose, Mažvydas visus savo pas- 
kutiniuosius gyvenimo metus giesmes ir pats rašė, ir vertė, ir rinko 
jas iš kitų asmenų ar ragino kitus rašyti. Tokių naujų bendradarbių 
jis surado nemaža. Iš jų mums yra žinomi Kraupiško kunigas, nuo 
1563 m., Mažvydui mirus, paėmęs Ragainės parapiją Augustinas 
Jomantas (miręs 1576 m.), galbūt iš Rodūnios atsikėlęs Kaukėnų 
kunigas Aleksandras Rodiūnionis (miręs 1583 m.), Mažvydo universi- 
teto draugas, Didžiosios Lietuvos reformatas Jonas Šeduikionis, Širvin- 

tų kunigas Tomas Gedkantas (miręs 1566 m.), Klaipėdos, o nuo 1557 m. 
Pilupėnų kunigas Mikalojus Blotnas vyresnysis (miręs 1587 m.), Deltu- 
vos reformatų kunigas Stanislovas Marcianas (miręs 1581 m.), tas 
pats, kuris Stanislovo Musos vardu studijavo Karaliaučiuje kartu su 
Mažvydu ir nuo 1579 m. išsikėlė į Mažąją Lietuvą, kur buvo pro- 
testantų kunigu Lazdynuose; šiaip mums nežinomas Jonas Kirtofo- 
ras, galimas daiktas, tas pats, 1582 II 21 miręs, Karaliaučiaus uni- 
versiteto teisių mokslų profesorius, paskiau dekanas ir rektorius, 
Kristoforas Jonas; Mažvydo pusbrolis ir jo pomirtinių darbų leidėjas 
Baltramiejus Vilentas, nuo 1550 m. buvęs lietuvių kunigu Karaliau- 
čiuje ir miręs 1587 m.; pagaliau dar ligi šiol nepaaiškėjęs Ulyikas 
Mercucecius, galimas daiktas, kad iš tikrųjų Ulrikis Hose iš Vilniaus 
(gal Markučiuose gimęs), garsaus tuo laiku katalikybės gynėjo kar- 
dinolo Stanislovo Hosijaus brolis. Gali būti, kad tų Mažvydo ben- 
dradarbių buvo ir daugiau, bet jo giesmynuose yra paminėtos tik 
šios pavardės. Visi jie rašė ir vertė, kaip mokėjo ir galėjo, vieni 
geriau, kiti blogiau, neretai kartojo įvairiuose vertimuose tas pačias 
giesmes, nesivaržydami tuo, kad, kaip jau buvo sakyta, kitų jų iš- 
verstų giesmių prototipai nieko bendro neturėjo su protestantizmu, 
bet buvo grynos katalikų giesmės, lotyniškai vartojamos visose ka- 
talikų bažnyčiose. Bet svarbiausia, kas jas visas skyrė nuo kataliki- 
nių, buvo jų lietuviškoji forma: to laiko katalikų lietuviškų giesmių 
visai nežinome. Bet dėl to ir netenka stebėtis, kad XVII a. pabaigo- 
je — XVIII a. pradžioje kai kurias tų giesmių, Mažvydo bendradar- 
bių išverstų į lietuvių kalbą, kai kurie jėzuitai lietuvių rašytojai 
(Gabrielius Šimkevičius) pasisavino lietuviams katalikams, ir tuo 
būdu dalis protestantų lietuvių rašytojų išverstų kalėdinių giesmių 
pateko ir į Didžiosios Lietuvos katalikų maldaknyges bei į katalikų 
bažnyčias; net ir dabartiniu metu viena kita mažvydinė Kalėdų 
giesmė yra giedama visose Lietuvos katalikų bažnyčiose. Iš visų 
Mažvydo surinktų ar parašytų giesmių jam pavyko sudaryti du 
didesnius giesmynus, tačiau jis pats jų nebesuspėjo išleisti: jam mi- 
rus 1563 m., visi jo neišspausdintieji raštai atiteko Baltramiejui Vi- 
lentui, kuris ir pradėjo juos vieną po kito spausdinti. Pirmas jo 
buvo išspausdintas 31 giesmės rinkinėlis, išleistas 1566 m., pavadi- 
nimu Gesmes Chriksczoniszkas gedomas Baszniczosu per Aduenta ir Ka- 

ledas ik Gramniczu. Šis rinkinėlis, išspausdintas Karaliaučiuje Jono 
Daubmano spaustuvėje, buvo visas jau paties Mažvydo spaudai 
paruoštas, nes turi ir Mažvydo pasirašytą prakalbą. Iš tos 31 gies- 
mės galbūt 24 yra paties Mažvydo parašytos, dvi priskiriamos Ra- 
polioniui, nors ir neturi jo parašo, ir viena turi Vilento parašą, nors 
ją gal ir pats Vilentas bespausdindamas pridėjo, nes atrodo, kad 
Mažvydas apskritai buvo nusistatęs svetimas giesmes, su jų auto- 
rių parašais, išspausdinti antrojoje dalyje. Gavęs tiems laikams stam- 
bią, 53 kapų pinigų, pašalpą giesmynui išleisti, Vilentas po ketve- 
rių metų išleido ir antrą Mažvydo giesmyno dalį — 104 giesmių ir 
kelių maldų, pavadintą Gesmes Chrikszczoniszkas gsedomas baszniczo- 
su per Welikas tr Sekminias ik Aduenta, kuri, kartu su pirmąja dalimi, 
tuo būdu apėmė visų metų sekmadienius ir šventadienius. Nėra 
abejonės, kad ir šį giesmyną žymia dalimi paruošė pats Mažvydas, 
tačiau, matyti, jis jo jau nebesuspėjo pabaigti, ir tą darbą jau teko 
atlikti pačiam Vilentui; tai matyti iš to, kad giesmynui išspausdinti 
reikėjo ištisų ketverių metų, o jei jis būtų buvęs Mažvydo pabaig- 
tas, galėjo būti išleistas daug greitesniu laiku; taip pat tai matyti ir 
iš paties giesmyno konstrukcijos, kuri leidžia net gana tiksliai at- 
skirti Vilento tiesiog mechaniškai pridėtas dalis. Nors ir šiam gies- 
myno skyriui, išspausdintam 1570 m., Mažvydas pats paruošė Žy- 
mią dalį giesmių, bet jo pagrindą sudarė giesmės anų, jau anksčiau 
minėtų, Mažvydo bendradarbių. Pavardėmis yra nurodyta dvylika 
Mažvydo bendradarbių; bet būdinga tai, kad iš dešimties jų yra 
paimta tik po vieną giesmę, ir tik iš dviejų — Zablockio ir Jomanto — 
įdėta po dvi giesmes. Atrodo nepatikima, kad kiekvienas iš jų te- 
būtų išvertęs tik po vieną giesmę. Savaime atrodo patikimesnė 
prielaida, kad Mažvydas, norėdamas savo bendradarbius pažy- 
mėti, kiekvieną jų tepaminėjo vieną kartą, bet jų darbų, be jų pa- 
rašo, įsidėjo daug daugiau. Dabar jau atrodo tikra, kad visa grupė 
„Psalmų ant Rita meta“ (iš viso 20) yra sudėta dar Abromo Kul- 
viečio, o grupė „Psalmų ant Wakaro“ (iš viso 10) — Augustino 
Jomanto. Atrodo, kad ir nedidelė psalmių grupė, kurios tarpe yra 
įdėta pirmoji Jomanto pasirašyta psalmė, yra taip pat jo sudėta: 
eiliavimo būdu ir kalba 66, 2, 102 ir 51 psalmės visai primena greta 
jų idėtą vadinamąją Jomanto 124 psalmę. Gerai išstudijavus ir ki- 

tas bevardes giesmes, būtų galima iš stiliaus ir kalbos ypatybių 
išaiškinti ir tokias giesmes, kurias sudėjo ir kiti Mažvydo bendra- 
darbiai. 

Šis pirmasis pilnas lietuviškas giesmynas susilaukė liūdno liki- 
mo. Nors Jonas Bretkūnas, 1589 m. leisdamas antrąjį giesmyno lei- 
dimą, savo papildytą ir ištaisytą, prakalboje aiškiai kalba apie Maž- 
vydo giesmyną, bet ne apie katekizmo giesmes („Ante aliguot an- 
nos, viri Reuerendi, selectiores cantilenas sacras, praecipue vero 
D. Martini Lutheri, per Martinum Mosuidium, Lituanice aeditas esse, 
optime novistis... et iam exemplaris distractis, vos ipsi alius eius- 
dem generis cantilenas transtuleritis, et a me efflagitaueritis, ut ille 
vester at Mosuidii labor denuo typis emulgetur; vestris petionibus tam 
piis ego refragari non debui. Consiunculum igitur... digessi et impri- 
mi curavi...“); nors 1612 m. Zengštako giesmyne iš Mažvydo buvo 
pakartotos giesmės, kurių nebuvo nei 1547 m. katekizme, nei 1589 m. 
Bretkūno giesmyne, o ir 1666 m. D. Kleino giesmyne irgi yra tokių 
giesmių, tiesiogiai paimtų iš pilnųjų Mažvydo giesmynų; nors Vi- 
lentas netiesiogiai į tuos giesmynus nurodo savo 1579 m. evange- 
lijų prakalboje; nors Karaliaučiaus valstybiniame archyve buvo iš- 
likę užrašai apie sumas, išleistas giesmynui išspausdinti, — gies- 
mynai, greitai išsiplatinę ir nei Karaliaučiaus universiteto bibliote- 
koje, nei kitose bibliotekose neišlikus nei vieno jų egzemplioriaus, 
greitai buvo visiškai pamiršti, ir viskas, kas apie juos buvo rašoma 
ar sakoma, buvo priskiriama vienuolikos giesmių anam rinkinėliui, 
pridėtam prie 1547 m. katekizmo. Šių dviejų giesmynų jau nebeži- 
no XVIII a. giesmynų leidėjai, nei G. Ostermejeris, 1793 m. rašyda- 
mas savo lietuviškų giesmynų istoriją, nei visi vėlesnieji lietuvių 
giesmynų ir literatūros istorikai. Ir tik 1921 m. pabaigoje J. Geruliui 
pavyko surasti Karaliaučiaus valstybiniame archyve vienintelį išli- 
kusį abiejų giesmynų egzempliorių. Jam 1922 m. (lietuviškoje lai- 
doje) ir 1923 m. (vokiškoje laidoje) išleidus jų fotokopiją, buvo už- 
kištą spraga ne tik lietuviškųjų giesmynų istorijoje, bet kartu buvo 
išaiškinti ir tie Mažvydo bendradarbiai mūsų pirmieji rašytojai, ku- 
rių daugumo anksčiau nei iš pavardės nebuvome žinoję. Kartu šis 
didžiausias radinys davė akstiną ieškoti ir kitų dingusių ar tik pa- 
mirštų senųjų lietuviškų raštų ir spaudinių, kurių nemaža per pra- 

ėjusius nuo to laiko 30 metų įvairiose vietose ir įvairiomis aplinky- 
bėmis ir buvo surasta, nors tuo tarpu savo reikšme mūsų literatūrai 
jų nei vienas neprilygo anam J. Gerulio radiniui. 

Kaip ir kitų Mažvydo knygų, ir šių dviejų giesmynų, matyti, 
buvo išspausdintas labai nedidelis egzempliorių skaičius, kurio te- 
užteko vos keliolikai metų. Be to, kaip pirmas šios rūšies darbas, jis 
buvo netobulas: daugelis giesmių buvo reikalingos pataisų ar pa- 
keitimų. Daug kas bažnyčiose giedojo jas iš atminties, bet baimė, 
kad be spausdinto teksto neįsibrautų į tas giesmes kokių nesąmo- 
nių, vertė rūpintis naujo giesmyno leidimu. Nemaža giesmių jau 
buvo išvertę patys kunigai, gyvenę provincijoje tik tarp lietuviškai 
kalbančios liaudies, bet tomis giesmėmis galėjo naudotis tik jų pa- 
rapijiečiai, o pačios giesmės daug kur, ypač ten, kur kunigai buvo 
vokiečiai, nebuvo tinkamai išverstos. Todėl Mažosios Lietuvos ku- 
nigai ir įprašė imtis naujo giesmyno ruošimo Joną Bretkūną (gimusį 
1532 m. ir mirusį 1602 X), kuris, gimęs Bambliuose, nuo 1563 m. 
buvo Labguvos, nuo 1587 m. Karaliaučiaus kunigu ir kuris jau se- 
niai buvo pasižymėjęs lietuvių tikybinės literatūros srityje tiek vers- 
damas Bibliją, tiek ruošdamas kitas tikybines knygas. Pagrindu pa- 
ėmęs Mažvydo 1566—1570 m. giesmynus, Bretkūnas dalį šių gies- 
mynų giesmių atmetė, dalį ištaisė, pridėjo savo naujai parašytų ar 
iš kitų kunigų gautų ir 1589 m. Jurgio Osterbergerio spaustuvėje 
paskelbė du giesmių rinkinius — Giesmes Duchaunas isch Wokischka 
ing Lietuwischka lieszuwi per nekurius klebonus Hercegistes Prusu per- 
gulditas ir Kancionalas nekutu Giesmiu Baszniczioje Diewa ant didziun 
Szwencziun Saenu budu giedammu. Abudu giesmynai buvo išleisti 
kartu viename įrišime, prijungus prie jų ir pirmą, Bretkūno suda- 
rytą, maldaknygę — Kollectas arba Paspalitas Maldas... isch Wokischka 
lieszuwio ing Lietuwischka pergulditas ir Mažvydo Paraphrasį, apie 
kurį jau anksčiau buvo kalbėta. Giesmynas apėmė 76 giesmes su 
lotyniška Bretkūno prakalba, o kancionalas dar 17 giesmių, taigi 
bendras giesmių skaičius buvo čia mažesnis negu buvo jų Mažvy- 
do giesmynuose. Nors pirmojo rinkinėlio antraštiniame lape ir nu- 
rodoma, kad giesmės yra verstos iš vokiečių kalbos, tačiau jų tarpe 
yra ir originalių, ir verstų ne iš vokiečių, bet iš lotynų ar iš lenkų 
kalbos. Šiaip Bretkūno giesmynas netoli stovėjo nuo Mažvydo: vi- 

sos kancionalo giesmės buvo paimtos iš Mažvydo, taip pat kaip ir 
daugumas Giesmių duchaunų, tik jos buvo iš pagrindo Bretkūno 
perredaguotos. Ir jis greitai kunigų tarpe sukėlė nepasitenkinimą ir 
reikalavimą naujai jį perredaguoti. Tačiau vis dėlto nemaža Maž- 
vydo giesmyno giesmių, patekusių į Bretkūno giesmynus, vėliau 
buvo kartojama visuose naujesniuose giesmynuose ligi pat mūsų 
laikų, ir tuo būdu kitos Kulviečio, Rapolionio, Mažvydo ir kitų 
senesniųjų mūsų rašytojų giesmės išsilaikė protestantiškosios lietu- 
vių visuomenės lūpose per 400 metų, o kelios kalėdinės giesmės 
nuo XVIII a. pradžios paplito ir katalikų tarpe. Tačiau savo giesmy- 
ne Bretkūnas nepadėjo savo bendradarbių pavardžių, ir tuo būdu 
nesame tikri, kas buvo tie rašytojai, kuriuos jis mini savo prakalbo- 
je. Galimas daiktas, kad tai buvo tie patys, kurie jam padėjo ir 
Bibliją verčiant (Zacharijas Blotnas, Danielius Gaidys, Jonas Hopne- 
ris, Jonas Bylaukis, Jurgis Musa [Marcianas| ir kiti). 

Šiuodu Bretkūno giesmynai pusketvirto šimto metų buvo lai- 
komi pirmaisiais lietuviškais giesmynais, kol buvo surasti anie 
Mažvydo giesmynai. Jų nežinodamas, tiek G. Ostermejeris lietu- 
viškų giesmynų istorijoje, tiek M. Stankevičius antrojoje savo bib- 
liografijos dalyje, tiek kiti giesmynų istorijos tyrinėtojai Žymiau- 
sios Bretkūno rinkinio giesmių dalies autorium laikė ne Mažvy- 
dą ir jo bendradarbius, bet patį Bretkūną. Tačiau savo originalaus 
darbo jis čia palyginti nedaug teįnešė. Mokslo reikalams Bretkū- 
no giesmynai nebuvo perspausdinti, o originalūs egzemplioriai bu- 
vo išlikę tik du: vienas Karaliaučiaus universiteto bibliotekoje, o 
kitas Upsalos universiteto bibliotekoje. Dėl Bretkūno Kollektų rei- 
kia pasakyti, kad jos iš dalies buvo naujas darbas, bet ir čia pra- 
džią buvo padaręs Mažvydas, tik jo maldos buvo išmėtytos įvai- 
riose jo giesmynų vietose, o Bretkūnas jas visas sutraukė į vieną 
vietą, perredagavo ir papildė. 

Ryšium su Bretkūno literatūrine veikla lietuviškų knygų gamy- 
bos srityje ne kartą buvo keliamas jo tautybės klausimas. Jo vo- 
kiškai kilmei įrodyti E. Hermannas 1923 m. straipsnyje „Bemer- 
kungen Zum altlitauischen Schriftum“ atkreipė dėmesį į tai, kad 
Bretkūno Biblijos vertimo rankraštyje daugelyje vietų virš lietuviš- 
kų žodžių yra Bretkūno įrašyti atitinkami vokiški žodžiai, kas, 

Hermanno manymu, įrodo, kad Bretkūnas vokiškai mokėjęs geriau 
kaip lietuviškai. Iš tikrųjų tai nieko neįrodo, nes tokiu būdu tek- 
tų priimti, kad ir visi tie lietuviai, kurie ėjo svetimas aukštąsias 
mokyklas tuo laiku, kada lietuviška mokslinė terminija dar nebu- 
vo nusistojusi, ir kurie vertė įvairius mokslo dalykus į lietuvių kal- 
bą, irgi buvo nelietuviai, nes svetima, iš mokyklų jiems žinoma 
terminija buvo jiems daug artimesnė už savąją. Bretkūno vokišką 
kilmę be kokių įrodymų palaikė ir Forstreuteris, iš pradžių iš da- 
lies ir J. Gerulis. Tačiau vėliau tas pats Gerulis pirmas iškėlė mintį, 
kad Bretkūnas, jei ir buvo gimęs iš tėvo vokiečio, tai motiną tu- 
rėjęs prūsę. Plačiausiai ir visai objektyviai tai išnagrinėjo V. Fal- 
kenhahnas 1941 m. pasirodžiusioje Bretkūno monografijoje (Der 
Uebersetzer der litauischen Bibel Johannes Bretke), kur jis J. Gerulio 
tezei paremti pateikė plačią dokumentinę medžiagą. Nors ji ir ne- 
leidžia daryti galutinių išvadų apie Bretkūno tautybę, bet taip pat 
neleidžia ir abejoti, kad, jau nuo mažų dienų gyvendamas tarp 
lietuvių, prūsų ir kuršių, jis visas tas tris kalbas nuo kūdikystės 
gerai mokėjo. Prielaidą, kad jis buvo tikras lietuvis savo kilme, 
palaikydavo Ansas Bruožis, Vaclovas Biržiška ir Jonas Bertoleitis, 
tačiau visi jie rėmėsi ne kokia dokumentine medžiaga, bet Bret- 
kūno raštais ir jo lietuviškąja literatūrine veikla. 

Mažosios Lietuvos lietuviams Bretkūno išleistųjų giesmynų te- 
užteko vos dvidešimčiai metų. Jau 1612 m. Lozorius Zengštakas 
(Sengstock) (gimęs 1562 m. ir miręs 1621 II 28), anksčiau buvęs 
klebonu Verdainėje, Rusnėje ir Klaipėdoje, o nuo 1604 m. likęs 
Bretkūno įpėdiniu lietuvių 'parapijoje Karaliaučiuje, išspausdino 
naują giesmyno leidimą, pavadintą Giesmes Chrikszczioniszkos ir 
Duchaunischkos ir išspausdintą Karaliaučiuje Jono Fabricijaus 
spaustuvėje. Šio giesmyno buvo išlikę trys egzemplioriai, visi trys 
Karaliaučiuje (universiteto ir Wallenrodo bibliotekose). Kaip ir 
visų kitų giesmynų redaktorių, Zengštako darbas buvo labiau 
redakcinio, kompiliatyvinio pobūdžio. Tačiau jis nekopijavo nei 
Mažvydo, nei Bretkūno darbo: iš 151 čia išspausdintos giesmės 
tik 69 buvo ir Bretkūno giesmyne, keletas giesmių yra paimtos 
tiesiog iš Mažvydo giesmynų, o visos kitos buvo jau Zengštako 
įtrauktos. Bet ir visos giesmės, kurios buvo pakartotos iš senųjų 

giesmynų, yra daugiau ar mažiau Zengštako perredaguotos. Dau- 
gumas giesmių senųjų Mažvydo bendradarbių — Rapolionio, Vi- 
lento, Jomanto, Šeduikionio, Blomos — pateko ir į šį giesmyną, o 
iš likusio Jomanto rankraščio buvo įdėtos trys giesmės, kurių 
neturi nei Mažvydas, nei Bretkūnas. Yra ir keletas naujų bendra- 
darbių, pavardėmis paminėtų: tai Aleksandras Rodūnionis jaunes- 
nysis (miręs 1592 m.), kuris, jo tėvui mirus, 1583 m. paėmė jo 
Kaukėnų parapiją, Simanas Vaišnoras Varniškis (miręs 1600 XI 16), 
žemaitis, 1600 m. išleidęs Zemcziugą Theologiszką, pagaliau Stanis- 
lovas Virčinskis (miręs 1612 m.), Žabynų klebonas, tėvas Jurgio, 
Severino ir Saliamono Virčinskių, buvusių kunigais Stalupėnuo- 
se, Tolminkiemyje ir Valterkiemyje. Galimas daiktas, kad kokią 
giesmę davė ir Zengštako svainis Jonas Aldus, anksčiau buvęs 
Klaipėdos ir Priekulės diakonu, paskiau Priekulės kunigu. Grei- 
čiausia bendradarbiavo ir Mikalojus Siautila (miręs 1595 m.), ku- 
rio padėjėju Rusnėje kurį laiką buvo Zengštakas. Nors nei viena 
naujai čia įdėta giesmė neturi paties Zengštako parašo, tačiau ir iš 
giesmyno prakalbos, ir iš pridėtų prie jo eilėraščių visiškai aišku, 
kad daugumą nevardinių giesmių jis pats buvo sudėjęs ar išver- 
tęs. Giesmyną leisdamas, Zengštakas pasirinko patogesnį formatą, 
geresnį popierių, pirmas sudarė patogią giesmių rodyklę ir leisda- 
mas pirmas sumanė giesmyną rekomenduoti tam tikrais lotyniš- 
kais eilėraščiais, kurie buvo išspausdinti giesmyno pradžioje ir bu- 
vo parašyti Karaliaučiaus universiteto profesoriaus Jurgio Reimano 
(gimusio 1570 m. ir mirusio 1615 m.), Priekulės ir Petersdorfo prie 
Vėluvos kunigo Baltazaro Griinendewalde (mirusio 1650 m.), Ragai- 
nės kunigo Jurgio Beselmano ir jau anksčiau minėto Jono Aldaus. 
Toks būdas rekomenduoti naujai pasirodžiusias knygas paskiau daž- 
nai buvo vartojamas Mažosios Lietuvos lietuvių rašytojų. 

Kitas giesmynas (D. Kleino) pasirodė tiktai po penkiasdešimt 
ketverių metų. Be abejo, senasis leidimas seniai jau buvo tuo laiku 
išplatintas, bet ir Mažojoje Lietuvoje negalima buvo suskubti tinka- 
mai paruošti naujo leidimo, ir tik karams aprimus, giesmynas buvo 
iš naujo išleistas. Tačiau buvo savotiškų mėginimų ir anksčiau. At- 
siradusią spragą iš dalies mėgino užkišti ir tam reikalui mėgino 
tarnauti ir 1625 m. Lorenco Segebado spaustuvėje išleistas Psalteras 

Dowido Ing Lietuwischkus szodzius pirmiausei ischgulditas per K. Jona 
Bretkuna... Bet dabbar... Per K. Jona Rhesa dabbar szittu cziesu Lietuwi- 
ninku plebona Karaliautzoje supilnaste atnaugintas. Tai iš šeštojo tomo 
paimta atitinkama Bretkūno Biblijos rankraščio dalis, tik visiškai 
perredaguota Jono Rėzos (gimusio 1576 V 25 ir mirusio 1629 VIII 29), 
anksčiau Tolminkiemio kunigo, o nuo 1621 m. J. Bretkūno ir L. Zengš- 
tako įpėdinio Karaliaučiaus lietuvių parapijoje. Išleido Prūsijos vy- 
riausybė. 

Patį Bretkūno Biblijos perredagavimą atliko ne vienas Rėza, bet 
ištisa komisija, kuri, pradėjusi psalmėmis, buvo pasiryžusi paruošti 
spaudai ir išleisti visą Bretkūno išverstąją Bibliją. Be kelių tuo laiku 
dar gyvų Bretkūno bendradarbių, Bibliją verčiant, tai komisijai 
priklausė Įsruties vyskupas Petras Kleikys (gimęs 1574 m. ir miręs 
1640 m.), pasivadinęs Petru Nicolai; Ragainės kunigas, Zengštako 
giesmyno bendradarbis, Jurgis Beselimanas (miręs 1634 ar 1635 m.); 
Tilžės dekanas Zacharijas Blotno jaunesnysis (miręs 1629 m.), anks- 
čiau buvęs Viešvilės ir Piktupėnų kunigu, sūnus Zacharijo Blotnos 
vyresniojo, J. Bretkūno Biblijos vertimo, o gal ir giesmyno Žymiau- 
sio korektoriaus bendradarbio; Jurbarko (Įsruties vyskupijoje), vė- 
liau Įsruties kunigas Valentinas Feuerstokas (miręs 1653 m.); Zengš- 
tako bendradarbio Stanislovo Virčinskio sūnus Jurgis Virčinskis (mi- 
ręs 1640 m.), Stalupėnų kunigas; Kraupiško, vėliau Įsruties kunigas 
Kristupas Šteinas (Stein) (miręs 1625 m.); Didžiųjų Rūdupėnų (Encū- 
nų) kunigas Kristupas Sapūnas (gimęs 1598 m. ir miręs 1659 m.). 
O pats leidėjas ir redaktorius Jonas Rėza buvo pirmojo Tilžės mo- 
kyklos rektoriaus Matijošiaus Rėzos sūnus; jo vaikaičių tarpe buvo 
ir vėlesnysis Vėluvos gimnazijos rektorius Jokūbas Rėza ir tiek lie- 
tuvių kultūrai ir literatūrai pasitarnavęs Karaliaučiaus universiteto 
profesorius Liudvikas Martynas (Gediminas) Rėza (nors Forstreu- 
teris juos visus laiko vokiečiais ir kilusiais ne iš vienos šeimos). 
J. Rėzos ir jo bendradarbių darbas reiškėsi daugiausia Bretkūno 
vertimo lyginimu su vokišku vertimu ir atitinkamu lietuviško teks- 
to taisymu, kuris, vienų nuomone, daug kur Bretkūno darbą ne 
ištaisė, bet sudarkė, įtraukiant daug germanizmų, bet F. Spechto 
manymu (Lituanica, 1930 m.), jis pašalino visas pasenusias, abejoti- 
nas ar tarmines Bretkūno formas ir jas pakeitė naujomis, kurios 

nustatė vėlesniosios Mažosios Lietuvos tikybinės lietuvių literatū- 
ros bendrinę kalbą. Psalmynas buvo išleistas dviem tekstais — lie- 
tuvišku ir vokišku greta. Vokiškas tekstas buvo įvestas tiems kuni- 
gams, kurie lietuviškai nemokėjo ar tik silpnai tesuprato; o gal tuo 
būdu norėta lietuvius pratinti prie vokiečių kalbos. Leidinys dėl to 
dvigubai padidėjo; pasidarė nepatogus vartoti ir pagaliau niekam 
nepatiko. XIX:a. antrojoje pusėje Kuznecovas-Šmitas buvo paleidęs 
Žinią apie jo tariamai matytą šio psalmyno leidimą vienu lietuviš- 
kuoju tekstu, be vokiškojo. Bet iš duomenų, jo iškeltų apie tą leidi- 
mą, kurio antraštinio lapo jis nematė, aišku, kad jis turėjo rankose 
ne 1625 m. leidimą, bet Kėdainių 1653 m. reformatų Knygos Nobaz- 
nystes defektinį egzempliorių, nes toje knygoje Dovydo psalmės 
sudaro žymią jos dalį. Šiaip ligi šiol buvo žinomi penki tos 1625 m. 
knygos egzemplioriai — Vroclavo, Getingeno, Karaliaučiaus, Ha- 
lės ir Tartu universitetų bibliotekų, — ir visi jie turi abudu tekstus — 
lietuvišką ir vokišką. Panašiai kaip ir Zengštako giesmynas, ši kny- 
ga buvo skaitytojams rekomenduota vokiška Karaliaučiaus univer- 
siteto teologijos profesoriaus Jono Behmo ir lotyniška to paties uni- 
versiteto iškalbos profesoriaus Samueliaus Fuchsiuso prakalba ir ei- 
lėraščiais teologijos profesoriaus Celestino Mislentos (1588 IV 8— 
1653 IV 20), graikų kalbos profesoriaus Motiejaus Reimero, poezijos 
profesoriaus Kristupo Eilardo, Jokūbo Riidigero, Kristupo Liebrudero ir 
Kristupo Sapūno. 

Tuo tarpu senajam Zengštako giesmynui išsiplatinus ir parapi- 
joms pritrūkus giesmyno egzempliorių, vienoje kitoje vietoje atskiri 
kunigai pradėjo patys savarankiškai ruošti naujus giesmynėlius. 
Tokius spėjamus rankraštinius giesmynėlius buvo paruošę ir Rėzos 
psalmių leidimo bendradarbiai Valentinas Feuerstokas iv Kristupas 
Sapūmnas, taip pat Viešvilės ir Kraupiško kunigas Burhardas Lobelis 
(Lobell) (miręs ar 1648, ar 1653 m.) ir Vintės ir Klaipėdos kunigas 
Jonas Lėmanas vyresnysis (gimęs 1590 m. ir miręs 1664 m.). Bet lei- 
dimo savo giesmynėliams išspausdinti jie negavo; jiems buvo pa- 
siūlyta susižinoti su Tilžės lietuvių kunigų Danielium Kleinu (gimu- 
siu 1610 m. ir mirusiu 1666 XI 28), kuriam oficialiai buvo pavesta 
paruošti naują giesmyno leidimą. Bene apie 1653 m. Kleinas su jais 
visais susiėjo Tilžėje ir iš jų gavo rankraštinius, jų paruoštus gies- 

mynėlius. Bet atrodo, kad jis vėliau jais nepasinaudojo, nes jo išleis- 
tame 1666 m. giesmyne nėra nei vienos giesmės, pasirašytos Feu- 
erstoko, K. Sapūno, B. Lobelio ar Jono Lėmano vardu; tad visai 
galimas daiktas, kad jų giesmes jis rado savo tikslams netinkamas 
ir suėjo su jais tik tam, kad galėtų pašalinti nepageidaujamą jo 
giesmynui konkurenciją. 

Pritraukęs visą eilę naujų bendradarbių ir pats gerokai giesmių 
paruošęs, be to, turėjęs dar savo rankose ir Mažvydo giesmynus, iš 
kurių tiesiogiai, be Bretkūno ir Zengštako tarpininkavimo, paėmė 
tarp ko kita ir giesmę „Diewas musu Gelbetojis“, geras lietuvių 
kalbos žinovas, 1653 ir 1654 m. paskelbęs dvi lietuviškas gramati- 
kas ir parašęs rankraščiu likusį lietuvių kalbos žodyną, Kleinas 
1666 m. išspausdino atvykusio 1639 m. iš Rostoko į Karaliaučių 
Pridrikio Reusnerio spaustuvėje Naujas Giesmiu Knygas Kurrose se- 
nos Giesmes su pritarimu wissu Baznyczos Mokitoju per musu Lietuwa 
yra pagerintos. O naujos grazos Giesmes pridėtos. Teipoieg Maldu Kny- 
geles. Savo giesmyną sudarydamas, Kleinas pirmiausia pasirėmė 
Zengštako giesmynu, iš kurio pakartojo, gerokai ištaisęs, 121 gies- 
mę (iš bendro 145 Zengštako giesmyno giesmių skaičiaus). Prie jų 
dar pridėjo 109 eiesmes (Kleino giesmynas apėmė iš viso 230 gies- 
mių), kurių 38 giesmes pats sudėjo ar išvertė, o kitas pasirinko iš 
kitų kunigų jam pateiktų savarankiškų giesmynėlių. Tuo būdu į jo 
giesmyną pateko giesmės, parašytos Stalupėnų kunigo Jono Enriko 
Leopoldi (mirusio 1662 m.), Katyčių kunigo Kristupo Cynthiuso (Zin- 
ziuso) (mirusio 1674 IV), Rusnės kunigo Mykolo Gaidžio, lotyniškai 
pasivadinusio Gailus (mirusio 1689 ar 1698 m.), Katniavos kunigo 
Jono Kleino (mirusio 1662 m.), Verdainės kunigo Vilhelmo Martini 
(mirusio 1671 m.) (paprastai jis yra painiojamas su savo sūnumi 
irgi Vilhelmu Martini, mirusiu Priekulės kunigu 1704 IV), Valter- 
kiemio kunigo Melkijoro Švobo* (mirusio 1663 m.), Balėtų, Gumbi- 
nės, Nybudžių kunigo Vilhelmo Jono Liudermano (mirusio 1661 m.), 
Žilių kunigo Pridrikio Pretorijaus vyresniojo (mirusio 1695 II 27), 
Ragainės kunigo Jono Hurtelijaus (Urtelio) (mirusio 1666 m.) (jo 
įdėtos 27 giesmės), Karaliaučiaus kunigo Kristupo Šmito (gimusio 


* Pagal T. Lepnerį, M. Švobas buvo paruošęs ir savarankišką giesmyną, kurį 
1689 m. Lepneris turėjo savo rankose ir siūlė jį išspausdinti. 


105 


SENŲJŲ LIETUVIŠKŲ KNYGŲ ISTORIJA 


1610 XI 10 ir mirusio 1648 VII 28). Rekomendacijai giesmyno pra- 
džioje buvo pridėti lotyniški ir hebraiški eilėraščiai Vilhelmo Marti- 
ni, vienas lotyniškas eilėraštis Karaliaučiaus lietuvių kunigo Pridrikio 
Vilikio (mirusio 1662 VII 9), vienas vokiškas eilėraštis Jokūbo Pušo ir 
vienas lotyniškas eilėraštis Jokūbo Reicho, kuris 1665—1667 m. buvo 
Tilžės mokyklos rektorius, o paskiau Karaliaučiaus universiteto 1š- 
kalbos profesorius. 

Redagavimo darbas Kleinui atėmė ketverius metus laiko, ir 
giesmynas vos prieš pat Kleino mirtį tesuspėjo išeiti iš spaudos. 
Ligi paskutiniojo karo buvo išlikę jo trys egzemplioriai: vienas Ka- 
raliaučiaus universiteto bibliotekoje ir du Berlyno valstybinėje bib- 
liotekoje!?, iš jų vienas skirtingas: Kleinui mirus, spaustuvininkas 
Reusneris viename egzemplioriuje pakeitė antraštinį lapą ir leidi- 
mo datą (iš 1666 m. į 1667 m.) ir, pridėjęs naują prakalbą, pa- 
siuntė jį Prūsijos karaliui. Kleino giesmynas buvo išspausdintas 
kartu su nauja maldaknygę, kuri, beveik nekeičiama ir netaisoma, 
buvo kartojama ir visuose vėlesniuose giesmynų leidimuose ligi 
mūsų laikų. 

Nepraėjo nė dvidešimties metų, ir visas Kleino giesmynas buvo 
išparduotas. Naujo giesmyno paruošimas buvo pavestas tuo laiku 
buvusiam Narkyčių klebonui (nuo 1695 m. Vėluvos) Jonui Rikovijui 
(ar Richteriui) (gimusiam 1652 m. ir mirusiam 1703 IX 29), kuris 
1685 m. beveik be pakeitimų pakartojo visą Kleino giesmyną su 
maldaknyge, bet pridėjo 35 naujas giesmes, tuo būdu padidinda- 
mas giesmių skaičių ligi 265. Jo giesmynas buvo pavadintas Giesmju 
Knygos, Taipojeg Maldu Knygeles, Labjausey Baznycose Wartojimos. Pra- 
džioje padėtas bendras giesmynui ir maldaknygei antraštinis lapas 
su dailiai atliktu Gotfrido Tilgnerio raižiniu. Iš naujai pridėtų gies- 
mių penkias parašė pats Rikovijus, devynias paėmė iš išlikusio Mel- 
kijoro Švobo rankraščio, o kitas 22 jam suteikė Įsruties kunigas 
Pridrikis Partalijus (gimęs 1643 m. ir miręs 1687 ar 1688 m.), Katnia- 
vos, Nybudžių ir Valterkiemio kunigas Ernestas Dycelius (Dieze- 
lius) (gimęs 1629 III 13 ir miręs 1692 V 27), Žabynų kunigas Jurgis 
Šteinas (Stein, Jono sūnus) (gimęs 1617 m. ir miręs 1699 m.), Išdagių 
klebonas Jokūbas Perkūnas vyresnysis (miręs 1709 m.), Katyčių kuni- | 
gas Jonas Andrius Kaizeris (vadino save Caesar, bet gal iš tikrųjų 

buvo Karalius?) (m. 1710 II 25) ir Nybudžių kunigas Motiejus Pre- 
torijus (gimęs 1636 m. ir miręs 1707 m.). Visus juos G. Ostermejeris 
savo giesmynų istorijoje vadina gerais lietuviais, bet menkais po- 
etais. Iš tų naujų bendradarbių Perkūnas buvo žinomas ir autoriu- 
mi rankraščiu dingusio vokiško — lietuviško žodyno, o Pretorijus, 
Bretkūno vaikaitis, išgarsėjo tiek savo triukšmingu, neramiu gyve- 
nimu, tiek savo spausdintais darbais Orbis goticus, Mars goticus, kur 
lietuvius įkurdino kuone visoje Europoje, o rašte Tuba pacis propa- 
gavo protestantų bažnyčios pasidavimą popiežiaus valdžiai, bet 
ypač mums pasitarnavęs savo rankraščiu likusiomis ir ligi šiol savo 
vertės nenustojusiomis Deliciae Prussicae. 

Po dvidešimties metų, 1705 m., Būdviečių kunigas Pridrikis Žy- 
gimantas Šusteris (gimęs 1671 m. ir miręs 1750 I 21) beveik be pa- 
keitimų pakartojo Rikovijaus giesmyną, iš dalies duodamas jo vi- 
sišką kopiją ir tik pridėdamas 30 naujų giesmių, jų bendrą skaičių 
pakeldamas ligi 295. Be paties Šusterio parašytų, naujos giesmės 
buvo paimtos iš senųjų M. Švobo ir M. Pretorijaus rinkinių ir iš 
naujai šiam giesmynui sudėtų giesmių Žilių kunigo Pridrikio Preto- 
rijaus jaunesniojo (mirusio 1710 m.) ir Skaisgirių kunigo Motiejaus 
Vilhelmo Meisnerio (gimusio 1664 m. ir mirusio 1708 III 13). Vienin- 
telis žinomas šio giesmyno egzempliorius (Vytauto Didžiojo uni- 
versiteto bibliotekoje iš profesoriaus Gaigalaičio)" neturi antrašti- 
nio lapo ir pažymėtų jame metų, bet kartu išleista maldaknygė 
pažymėta 1704 m., o XVIII-XIX a. beveik visada prie giesmynų 
pridedamos maldaknygės buvo žymimos vienais metais anksčiau, 
taigi ir šis giesmynas pasirodė greičiausia ne 1704 m., bet 1705 m. 
Taip pat čia nebuvo padėtos ir leidėjo pavardės, bet, pagal Oster- 
mejerį, jis buvo Šusteris, kurio vardu giesmyne yra pasirašytos še- 
šios giesmės. J. J. Kvantas (Ouandt) šį giesmyną buvo visiškai išpei- 
kęs už daugybę čia įsibrovusių klaidų; Ostermejeris tą Kvanto nuo- 
monę atitaisė, bet ją dar 1882 m. kartojo Hoffheinzas. Iš tikrųjų, 
kaip matėme, Šusteris tebekartojo Rikovijų ir tik labiau išplėtė ir 
ištaisė Bretkūno Kollektas. 

Kai kurios bibliografijos mini ir 1707 m. giesmyno leidimą su 
542 giesmėmis. Bet tą informaciją pirmas pateikęs K. Estreicheris 
(ją ir aš buvau pakartojęs savo Lietuviškoje bibliografijoje, V d., bet jau 

čia pat tai buvo atitaisyta) supainiojo čia 1753 m. leidimą, kuriame 
pirmą kartą atsirado toks didelis giesmių skaičius. Bet tikras sekan- 
tis leidimas pasirodė tik 1732 m., pavadintas Isznaujo perweizetos ir 
pagerintos Giesmiu Knygos, ir tas vardas lietuviškiesiems giesmy- 
nams pasiliko ištisus du šimtus metų, nors jie tik kas keliasdešimt 
metų tebuvo iš naujo perredaguojami ir pertvarkomi. 1732 m. lei- 
dimas buvo išleistas vyskupo Jono Jokūbo Kvanto (Ouandt) (gimu- 
sio 1686 III 27 ir mirusio 1772 I 17) paliepimu; ir dėl to vadinamas 
Kvanto giesmynu, nors pats Kvantas tedavė čia prakalbą, ir tai 
galbūt ne jo paties rašytą, tik jo pasirašytą: faktiškai redagavo Miel- 
kiemio, Encūnų, pagaliau Įsruties kunigas Jonas Berentas (Behrendt) 
(gimęs 1667 I 18 ir miręs 1737 IV 14). Berentas giesmių skaičių 
pakėlė visu šimtu, kurių pusę parašė Papelkių kunigas Adomas Pri- 
drikis Simelpenigis III (Schimmelpfennig) (gimęs 1699 VII 25 ir miręs 
1763 XI 22), 22 giesmes davė Didlaukių kunigas Pabijonas Ulrikis 
Glozėris (Glaser) (gimęs 1688 II 17 ir miręs 1747 XI 17). Kitos imtos 
iš to paties Pridrikio Žygimanto Šusterio, kuris paruošė ir 1705 m. 
leidimą, iš Katyčių ir Kaukėnų kunigo Jono Berendo (Behrend) (gi- 
musio 1691 X 28 ir mirusio 1749 X 1), Salavos kunigo Kristijono 
Stimerio (gimusio 1676 VII 22 ir mirusio 1750 m.), Valterkiemio 
kunigo Pilypo Ruigio (Ruhigo) (gimusio 1675 III 31 17 mirusio 
1749 IV 6), Rusnės kunigo Jono Jokūbo Sperberio (gimusio 1679 V 6 
ir mirusio 1741 V 2). Nors lietuviškoje prakalboje Berentas, o vokiš- 
koje Kvantas smarkiai išpeikė visus senesniuosius leidimus, neiš- 
skiriant nei Kleino, tačiau šiame leidime klaidų ir netikslumų buvo 
net daug daugiau negu senesniuose leidimuose, ir Ostermejeris, 
rūpestingai tas klaidas suregistravęs, priėjo išvadą, kad 1732 m. 
leidimas visai neteisingai buvo oficialiai pavadintas pagerintų. 
Šis septintasis giesmyno leidimas, nors už senesniuosius ir blo- 
gesnis, vis dėlto ligi 1751 m. be kokių pakeitimų buvo dar šešis 
kartus išspausdintas: 1735, 1738, 1740, 1745, 1748 ir 1751 m. Šiuos 
leidimus spausdino konsistorija ir, nuolatos jų pareikalavimui didė- 
jant, galėjo iš jų turėti ir gero pelno, kai senieji leidimai, kurių spaus- 
dinta labai mažas egzempliorių skaičius, duodavo tik nuostolius. 
Kartojamam be atmainų ir be naujos redakcijos, šiam giesmynui 
atsirado ir konkurentas, iššauktas bendro nepasitenkinimo oficiali- 

niais giesmynais ne tik lietuvių, bet ir vokiečių kunigų tarpe. Jau 
1704 m. Halės našlaičių prieglaudos direktorius Freylinghaussenas 
išleido naują vokišką giesmynėlį Geist reiches Gesangbuch, o 1714 m. 
kitą Neues Geist reiches Gesangbuch, kurie ligi 1733 m. susilaukė dvi- 
dešimties leidimų ir rado bendrą pritarimą, iššaukusį ir eilę jo per- 
dirbimų — Rogallio ir kitų. Studijuojantieji Halės lietuvių seminare 
lietuviai, susipažinę su tais giesmynais, nusistatė, greta kitų lietu- 
viškų darbų, išleisti ir naują giesmyną, paremtą daugiausia Frey- 
linghaussenu. Jų paragintas Kvanto giesmyno bendradarbis Pabijo- 
nas Ulrikis Glozėris, jau 1732 m. paruošęs rankraščiu likusį Namu 
Szuiles ir Baznyczos Pamokslą, kurio tekste tarp ko kito įterpė ir šim- 
tą giesmių, paruošė naują giesmyną Kelos nobaznos Giesmes, išspaus- 
dintą Halėje 1736 m. Į šį giesmyną įdėta tik 80 giesmių, kurių 78 
išvertė pats Glozėris, o dvi kitas — 1732 m. giesmyno bendradarbis 
Jonas Berendas, neretai painiojamas su 1732 m. giesmyno redakto- 
riumi Jonu Berentu. Nors šis giesmynas buvo penkis kartus mažes- 
nis už Kvanto — Berento giesmyną ir dėl to negalėjo jo atstoti 
oficialiose bažnytinėse pamaldose, bet savo turiniu jis oficialinį Žy- 
miai papildė. Kita vertus, šio giesmyno giesmės nebuvo oficialiai 
pasmerktos, ir dėl to jos pradėtos vartoti ir bažnyčiose greta oficia- 
linių giesmių; kunigai į Glozėrio — Berendo giesmyną pradėjo žiū- 
rėti kaip ir į antrą oficialinį. Pirmą leidimą išpardavus, 1738 m. 
buvo išleistas jo antras leidimas jau su 100 giesmių, 1740 m. trečias 
su 128 giesmėmis; papildomosios giesmės buvo verčiamos iš Frey- 
linghausseno ir Rogallio, iš dalies ir iš kitų šaltinių. Ketvirtasis lei- 
dimas pasirodė 1750 m. Tačiau kalbos požiūriu šis naujasis giesmy- 
nėlis stovėjo daug žemiau už oficialinį. 

Glozėrio giesmynui įėjus į oficialinę apyvartą, kilo mintis jį su- 
jungti su oficialiniu giesmynu. Šis darbas buvo pavestas Adomui 
Pridrikiui Šimelpenigiui III, kuris jau ir 1732 m. Kvanto — Berento 
giesmynui davė apie 50 giesmių ir buvo žinomas ir kitais savo 
literatūriniais darbais. Jo ištaisytos ir naujai pertvarkytos Pagerintos 
Giesimiu Knygos 1753 m. buvo išspausdintos Hartungo spaustuvėje 
ir, sujungusios dabar du giesmynus, iš viso turėjo 542 giesmes. 
Glozėrio giesmynas, papildytas dar 152 Šimelpenigio giesmėmis, 
sudarė antrą bendrojo giesmyno dalį. Be to, šiam giesmynui 16 

naujų giesmių davė Mielkiemio kunigas Petras Gotlibas Milkė (gi- 
męs apie 1692 m. ir miręs 1753 VI 9) ir tris giesmes Narkyčių ku- 
nigas Pridrikis Kristupas Rabė (gimęs 1669 II 20 ir miręs 1720 IV 23); 
pastarojo giesmės paimtos iš jo išlikusio rankraščio. Jungiant į vie- 
ną du įvairius darbus, daug kur buvo pakeista tiek pirmosios, tiek 
antrosios dalies giesmių tvarka ir giesmių turinys bei forma. Lite- 
ratūros požiūriu šis giesmynas stovėjo daug aukščiau už visus se- 
nesniuosius, bet ir jis vėlesnių giesmynų leidėjų buvo peikiamas, 
nors jie patys nieko geresnio nesugebėjo duoti. Giesmių skaičiumi 
šis lietuviškasis giesmynas gerokai prašoko net oficialinį vokiškąjį 
giesmyną, kuriame iš viso tebuvo 441 giesmė. Abudu giesmynu 
sujungus į vieną, Glozėrio giesmynėlis daugiau nebebuvo kartoja- 
mas, 0 Naujasis jungtinis giesmynas be pakeitimų buvo perspaus- 
dintas dar penkis kartus: 1757, 1763, 1773, 1776 ir net 1792 m., nors 
pastarasis pasirodė tada, kada jau visą dešimtį metų buvo žinomas 
kitas giesmynas konkurentas. 

Bet Šimelpenigio giesmynui tik pirmą kartą pasirodžius, tuojau 
pradėjo rastis nurodymų jo netinkamo sutvarkymo, daugybės klai- 
dų ir netikslumų. Nėra abejonės, kad daugelis priekaištų buvo tei- 
singi, bet, šių dienų akimis žiūrint, visos tos klaidos buvo neišven- 
giamos, nes lietuvių literatūrinė kalba dar nebuvo nusistojusi ir visi 
kritikai taip pat vėliau buvo sukritikuojami, kada jie patys ką sava- 
rankiško mėgindavo šioje srityje paruošti. Vienas kitas kunigas pra- 
dėjo savarankiškai rašyti ar versti naujas giesmes, o atsirado ir to- 
kių, kurie mažučius lietuviškų giesmių rinkinėlius net ir išspausdi- 
no: Ostermejeris mini apie 1768 m. išspausdintą keturių giesmių 
rinkinėlį Jurgio Adomo Meisnerio, Mielkiemio, vėliau Encūnų kunigo 
(gimusio 1692 IX 15 ir mirusio 1769 II 8); apie 1770 m. išspausdintą 
dviejų giesmių lapelį Kraupiško kunigo Bernardo Andersono (gimu- 
sio 1724 X 25 ir mirusio 1771 III 8); apie 1780 m. išspausdintą trijų 
giesmių rinkinėlį Karvaičių kunigo Dovydo Gotfrido Zudnachovijaus 
(vadinamo ir Cinakoju) (gimusio 1737 m. ir mirusio 1781 III 26) ir 
apie 1782 m. išspausdintą penkių giesmių rinkinėlį Jurbarko (Ma- 
žojoje Lietuvoje), paskiau Joneikiškių kunigo Kristijono Lovyno (gi- 
musio 1721 XII 15 ir mirusio 1783 II 3). Tokių rinkinėlių, kuriuos 
buvo nesunku ir parašyti, ir išspausdinti, galėjo būti ir daugiau. Bet 

jie naujo giesmyno klausimo negalėjo išspręsti, ir buvo vartojami 
tik parapijiečių tų parapijų, kurių klebonas tą ar kitą rinkinėlį iš- 
spausdino. 

Bet dar prieš 1765 m. tuo laiku buvęs Jurbarko kunigu Kristijo- 
nas Lovynas, kuris vėliau, 1768 m., išvertė Hollazo Ewangeliszką Ma- 
lones Dawadą, 1782 m. Hasselbergo Pamokinimą apie Užauginimą Wai- 
kų, peržiūrėjęs 1753 m. giesmyną, rado jame tiek netikslumų, ar, 
teisingiau, sau nepatinkančių vietų, kad jam kilo mintis visiškai 
perredaguoti oficialinį giesmyną. Didelę darbo dalį pats atlikęs, jis 
nuo 1771 m. nuo to darbo pasitraukė ir perdavė jį Klaipėdos kuni- 
gui Volfui (Jonui Kristijonui ar Kristijonui Pridrikiui), kurio priežiūro- 
je toliau darbą tęsti turėjo Karvaičių kunigas Dovydas Gotfridas Zud- 
nachovijus. Bet šiam per šešeris metus beveik nieko neatlikus, visa 
medžiaga buvo atiduota Trempų kunigui Goffridui Ostermejeriui, 
kuris jau anksčiau buvo žinomas geru visų lituanistinių dalykų 
žinovu, jau vokiškai paskelbusiu eilę straipsnių apie Lietuvos pra- 
eitį, ir kuris jau iš seno rinko medžiagą lietuvių kalbos žodynui ir 
gramatikai. Iš dalies pasinaudojęs Lovyno pataisomis ir pastabo- 
mis ir savo uošvio, Verdainės ir Šilutės klebono Pabijono Kalavo 
(gimusio 1661 VII 19 ir mirusio 1747 VIII 11) surinkta medžiaga, 
Ostermejeris, kartu su Balėtų kunigu Povilu Šrederiu (gimusiu 
1723 I 23 ir mirusiu 1796 XII 7), sudarė planą organiškai sulieti 
abiejų oficialinio giesmyno dalių giesmes, atitinkamai antrosios da- 
lies giesmes įvedus į pirmosios dalies vietas, išmesti giesmių dub- 
letus, netinkamai išverstas giesmes pakeisti naujai išverstomis ir 
atstatyti senąją, vėlesnių taisytojų ir redaktorių sudarkytą, giesmių 
tvarką. Šiam planui įvykdyti reikėjo padėti daug darbo, kurį dau- 
giausia reikėjo pakelti vienam Ostermejeriui, nes, K. Lovynui ir 
Zudnachovijui nuo darbo atsitraukus, šie virto net pačios giesmyno 
reformos priešais; padėjo tik vienas Šrederis, kuris tarp ko kito 
ištaisė Petro Gotlibo Milkės, savo žento Danieliaus Pridrikio Milkės 
tėvo, giesmes. Pagaliau 1780 m. Ostermejeriui pavyko išleisti savo 
suredaguotas Giesmės Szwentas Baznyczoje ir Namėj giedamas (kny- 
goje pažymėti 1781 m.). Knygos pavidalas primena senuosius Be- 
rento giesmynus. Giesmynas turi 508 giesmes, t. y. 34 giesmėmis 
mažiau kaip oficialiniame giesmyne. 

Bet, tik giesmynui išėjus iš spaudos, tuojau prasidėjo prieš jį smar- 
kiausia akcija, kurią tiesiogiai sukėlė brolių Milkių — Mielkiemio 
kunigo Danieliaus Pridrikio (gimusio 1739 I 11 ir mirusio 1818 III 21) 
ir Pilkalnio kantoriaus Kristijono Gotlibo (gimusio 1736 m. ir mirusio 
1806 m.) — nepasitenkinimas tuo, kad jų tėvo parašytos ir senuo- 
siuose giesmynuose spausdinamos giesmės buvo čia iš pagrindo 
pertaisytos. Kadangi faktiškai šis pertaisymas buvo atliktas ne Os- 
termejerio, bet Danieliaus Pridrikio Milkės uošvio kunigo P. Šrede- 
rio, tai pačiam Danieliui Pridrikiui buvo nepatogu savo uošvį vie- 
šai pulti, ir dėl to formaliai visa polemika buvo vedama vieno Kris- 
tijono Gotlibo vardu; tad dabar nebeįmanoma nustatyti, kuriuos 
tuo reikalu išspausdintus ir parašytus raštus rašė vienas ar kitas 
brolis. Ta pirmoji mūsų literatūrinė polemika buvo pradėta Milkės 
raštu Anmerkungen zu dem neuen Litauischen Gesangbuch de anno 1781, 
kuris, parašytas 1782 m., buvo nuorašais paskleistas kunigų tarpe. 
Jame Milkė išskaičiavo 318 Ostermejerio klaidas ir leidimą pripaži- 
no esant skandališką. Šis raštas iš karto sukėlė kunigų nepasitikė- 
jimą Ostermejerio giesmynu, nors pats Ostermejeris pradžioje ne- 
galėjo gintis prieš jam padarytus priekaištus, nes ilgai negalėjo Mil- 
kės kritikos gauti. Bet dėl šių puolimų, prie kurių prisidėjo ir pats 
pirmasis to giesmyno sumanytojas Lovynas, konsistorija jau 1783 m., 
t. y. vos dvejiem metams praėjus nuo giesmyno pasirodymo, pripa- 
žino jį bažnyčioms nevartotiną ir drauge išsiuntinėjo kunigams klau- 
simą, ar nėra reikalo paruošti naują giesmyną. Tik 1786 m. Oster- 
mejeris atsakė į konsistorijos draudimą ir drauge į Milkės puolimą 
raštu Grammaticalisch-historische Untersuchungen iiber die wahre Be- 
dentunęg des Littauischen verbi gaiszti, kuriame stengėsi filologiškai 
įrodyti savo vartojamųjų lietuviškų Žodžių ir terminų tinkamumą 
ir palietė ne vien antraštėje paminėtą žodį „gaišti“, bet ir visus 
kitus jam žinomus Milkės priekaištus. Tuomet Milkė organizavo 
daugelio kunigų kolektyvinį protestą prieš Ostermejerio giesmyną, 
įteiktą konsistorijai. Šį pfotestą organizuojant, Milkei ypač padėjo 
Širvintų kunigas Efraimas Pridrikis Meisneris (gimęs 1731 VIII 26 ir 
miręs 1815 V 19). Ostermejeris jiems atsakė nauju raštu, išspausdin- 
tu 1786 m., Bedenken iiber einen Entwurf zu einem neucmi Littauischen 
Gesangbuch von Cantor Mielcke und Pfarrer Meissner nebst vorangese!- 
zten Bericht von der Veranlassung dazu. Į tai kitais, 1788, metais Milkė 

atsikirto spausdinta devynių lankų brošiūra Bescheidene Beantwor- 
tung des Bedenkens, so Herr Pfarrer Ostermeyer von Trempen, iiber ei- 
nen Entwurf zu einem neuen Littauischen Gesangbuch bekannt gemacht, 
ans Licht gestellt von C. G. Mielcke, kuriame iš dalies palietė ir kitą 
Ostermejerio raštą, kur šis pasislėpė po Milkės gynėjo Sincero sla- 
pyvardžiu, Sinceri Schreiben an der Pfarrer Ostermeyjer zu Trempen 
von diesem selbst nuit den nothigen Antworten ans Licht gestellet. Ir nors 
vėliau Milkė polemikoje jau nebedalyvavo, bet Ostermejeris vis ne- 
rimo, ir, 1787 m. gavęs pirmąjį Milkės nespausdintą raštą, 1789— 
1791 m. atsakė į jį net keturiomis brošiūromis viena antrašte Apo- 
logie des neuen Littauischen Gesangbuches weder die Mielckischen Be- 
schuldigungen. O giesmyno nepilnumo priekaištui atremti jis 1791 m. 
išspausdino papildomą 32 giesmių rinkinėlį, tuo būdu padidinęs 
savo pateiktų giesmių skaičių ligi 540. Dar kartą prie tos polemikos 
ir prie visų jam iškeltų priekaištų Ostermejeris grįžo 1793 m., kada 
savo išleistoje knygoje Erste Littauische Liedergeschichte iš 320 pusla- 
pių 87 puslapius paskyrė istorinei apžvalgai visos tos polemikos su 
Milkėmis. Kita knygos dalis skirta lietuviškųjų giesmynų istorijai ir 
lietuviškųjų giesmių autorių biografijoms. 

Visas tas karštas Ostermejerio giesmyno gynimas jo vis dėlto 
neišgelbėjo: pats faktas, kad dėl jo polemizuojama, visi tie, nors 
dažnai ir nepagrįsti, priekaištai taip įbaugino ir kunigus, ir tikin- 
čiuosius, kad kiti tiesiog bijojosi imti giesmyną į rankas, ir spaus- 
tuvininkas leidėjas, negalėdamas jo išplatinti, visą leidinį pardavė 
makulatūrai, dėl ko šio giesmyno egzemplioriai virto didžiausia 
retenybe. Ir dėl to tai ir 1792 m. buvo pakartotas be jokių pakeitimų 
senasis Kvanto — Berento — Šimelpenigio giesmynas. 

Visuose Milkių ir jų šalininkų priekaištuose Ostermejeris matė 
tik asmeninę intrigą ir pavydą. Nėra abejonės, kad to asmeniškumo 
čia buvo daug; tai aiškėja ir iš karšto polemikos tono; nereikia pa- 
miršti, kad daug blogesni už Ostermejerio senieji giesmynai nieka- 
dos panašios kritikos nesukeldavo. Kita vertus, naujas giesmynas 
ne tik nebuvo blogas, bet net daug už oficialųjį geresnis. Bet mums 
tie visi priekaištai ir jų atrėmimas yra ypač tuo įdomūs, kad tai 
buvo pirmas lietuviškas literatūrinis ginčas, kurio objektas buvo 
lietuviškoji knyga. Deja, apie visą tą polemiką tuo tarpu tegalime 
kalbėti pasirėmę viena ta Ostermejerio Liedergeschichte, nes visi kiti 
8.-256 

atskiri poleminiai raštai, kurių tebuvo išspausdintas mažas egzem- 
pliorių skaičius ir kurie buvo tik privačiai platinami, o kartais tik 
ranka nurašomi, dabar beveik niekur neužeinami; keletą brošiūrų, 
kaip matyti iš spausdintų katalogų, turi Britų muziejaus biblioteka 
Londone. Tuo tarpu aiškus daiktas, kad ir Ostermejeris nebuvo 
visiškai objektyvus, o Milkės priekaištus žinome tik iš Ostermejerio 
atpasakojimų ir dalimi iš pastabų jo 1800 m. gramatikoje. 

Bet Milkės, palaidoję Ostermejerio giesmyną, patys nedaug te- 
laimėjo. Tuo laiku, kada ėjo visas ginčas, jie buvo paruošę kitą 
giesmyną, kurio pagrindą sudarė jų tėvo Petro Gotlibo Milkės su- 
rinktoji medžiaga ir giesmės, parašytos kunigo Jono Enriko Kuncma- 
no (gimusio 1707 m. ir mirusio 1755 XI 27), Bernardo Andersono 
uošvio, Karaliaučiaus, paskiau Stalupėnų kunigo, taip pat Tilžės, 
prieš tai Kalninkų klebono Vilhelmo Regės (gimusio 1716 II 16 ir 
mirusio 1791 m.) ir Gilijos klebono Kristijono Mykolo Piečio (Potsch) 
(gimusio 1730 IX 26 ir mirusio 1806 XII 13). Giesmynas buvo apė- 
męs 215 giesmes, kurių 163 buvo verstos ir 52 parašytos originaliai, 
daugiausia Milkės tėvo. Prie giesmyno buvo pridėta ir kunigo Pie- 
čio paruošta maldaknygė lietuvių mokykloms. Tačiau gali būti, kad 
ryšium su visu tuo triukšmu, kilusiu dėl Ostermejerio giesmyno, 
nei vienas leidėjas nenorėjo rizikuoti leisti privatinį giesmyną; šis 
Milkės giesmynas išliko rankraščiu ir tik 1874 m. per Tilžės klebo- 
nijos gaisrą jis buvo K. T. Hoffheinzo surastas ir 1891 m. Tilžės 
Mitteilunguose aprašytas. Bet pats Kristijonas Gotlibas Milkė rankų 
vis dėlto nenuleido ir ruošė kitą giesmyną, kurį jam pagaliau pavy- 
ko išspausdinti tik 1806, paskutiniaisiais savo gyvenimo metais. Tai 
Senos ir naujos Krikszczioniszkos Giesmės, išspausdintos Karaliaučiuje 
Heringo spaustuvėje ir lėšomis. Giesmynas apėmė 566 giesmes, tai- 
gi, palyginti su oficialiuoju giesmynu, jis buvo dar padidintas. Pats 
Milkė čia davė 101 giesmę, 8 paėmė iš K. Lovyno, 8 iš P. Šrederio, 
vieną net iš paties Ostermejerio. Leidėjas, norėdamas padaryti gies- 
myną tinkamą ypač seniams naudoti ir vartoti, užsakė specialias 
didžiąsias raides; tai ypač padidino spausdinimo išlaidas. Nauja- 
jam giesmynui platinti buvo reikalinga ir atitinkama propaganda, 
bet nebuvo kam ja rūpintis, nes Milkė mirė tais pačiais metais, 
kuriais buvo išspausdintas jo giesmynas. Tuo tarpu giesmynas su- 
kėlė daugelio kunigų nepasitenkinimą, ir Gumbinės kunigo Karo- 

liaus Gotardo Keberio (gimusio 1756 X 25 ir mirusio 1835 I 7) pastan- 
gomis konsistorija uždraudė giesmyną platinti. O spaustuvininkui 
Heringui subankrutavus (tą bankrotą paskubino giesmyno, į kurį 
buvo įdėta daug pinigų, nepasisekimas), Milkės giesmynas, kaip ir 
Ostermejerio, buvo parduotas makulatūrai ir virto tokia pat reteny- 
be, kaip ir anas giesmynas. 

Nors kunigai ir toliau tenkinosi senu, netaisytu giesmynu, bet 
tikintieji reikalavo naujų, populiaresnių giesmių. Šį reikalavimą 
ir patenkino 1800 m. pirmą kartą išleistas privatinis giesmynas, 
pavadintas Wisokios naujos Giesmes arba Ewangeliszki Psalmai, pa- 
prastai ligi šiol psalmynu vadinamas. Tai giesmynas, skiriamas ne 
bažnyčioje, bet namie vartoti. Jį sudarė buvęs kareivis, Nidos ūki- 
ninkas Kristijonas Mertikaitis, kuris pagrindu paėmė panašų vokie- 
čių giesmyną. Dalį giesmių Mertikaitis pats išvertė, dalį gavo iš 
keliaujančio mokytojo Kristijono Demkio, taip pat iš Ostermejerio ir 
oficialinių giesmynų; gal ėmė ir iš tų palaidų giesmynėlių, kurie 
buvo spausdinami XVIII a. antroje pusėje, nors tų giesmynėlių at- 
Žymėjimas antraštiniame lape Mertikaičio buvo tiesiog išsiverstas 
iš vokiškos antraštės, kur taip pat buvo paminėti ir palaidi giesmy- 
nėliai; bent giesmių, paimtų iš mums žinomų palaidų Andersono, 
Meisnerio, Lovyno ir Zudnachovijaus lietuviškų giesmynėlių, psal- 
myne nėra. Nors psalmynas visų kunigų, ypač Milkės 1806 m. 
giesmyno prakalboje, buvo smarkiai išpeiktas, jis rado liaudyje di- 
delį pasisekimą ir buvo nuolatos didinamas ir iš naujo kartojamas, 
pradžioje paties Mertikaičio, paskiau kitų redaktorių. 1800 m. lei- 
dime buvo tik 113 giesmių, 1817 m. — 147 giesmės, 1820 m. — 179, 
1825 m. — 323 (buvo pridėta antra dalis), 1856 m. — 364 (pridėta 
trečia dalis). Vėlesnieji giesmių priedai buvo imami daugiausia iš 
oficialinių giesmynų, iš dalies iš P. Kelkio Nusidawimų, ir tuo būdu 
psalmynas vis labiau artėjo prie oficialaus giesmyno. Viso žinome 
apie 30 jo leidimų, kurių autentiški buvo 1800, 1817, 1820, 1825, 
1838, 1846, 1856, 1864, 1868, 1874, 1876, 1879, 1897, 1898, 1903 m. 
leidimai, o be jų mažiausia 10 leidimų buvo išspausdinta kitų lei- 
dėjų, susigundžiusių geru giesmyno pasisekimu ir galimumu iš jo 
pasipelnyti. 

Psalmyno pasisekimas pagaliau privertė ir Karaliaučiaus kon- 
sistoriją susirūpinti nauja oficialaus giesmyno redakcija, kuri nuo 

1753 m. nebuvo keičiama. Darbas buvo patikėtas anam Milkės gies- 
myno priešui, kunigui Karoliui Gotardui Keberiui, kuris 1832 m., tu- 
rėdamas jau apie 80 metų amžiaus, išleido savo Isz naujo perweiz- 
detas ir pagerintas Giesmių Knygas. Jos buvo sudarytos iš trijų dalių: 
pirmoji apėmė pagrindinį Kvanto — Berento — Šimelpenigio gies- 
myną, antroji Glozėrio — Berendo giesmyną, trečią dalį naujai su- 
darė Keberis, įdėjęs čia 132 giesmes, kurių 47 pats parašė, 60 paėmė 
iš savo kadaise išpeikto Milkės, 16 iš Ostermejerio, 5 iš Šrederio ir 
4iš K. Lovyno. Tuo būdu iš pagrindo tai buvo grynai kompiliacinis 
giesmynas, kuriame tik vienas Keberis davė naujų, kitur nespaus- 
dintų giesmių. Šis giesmynas buvo iš karto išleistas dviem įvairiais 
formatais. 

Keberiui mirus, tolimesnis giesmyno redagavimas ir naujų jo 
leidimų paruošimas buvo duotas Pridrikiui Kuršaičiui (gimusiam 
1806 IV 24 ir mirusiam 1884 VIII 23), kuris 1841 m. išleido pirmąjį 
savo ištaisytą leidimą, pavadintą Pagerintos Giesmju Knygos kuriosa 
brangiausios senos ir naujos Giesmes suraszytos podraug su Maldu Kny- 
gomis. Isz naujo perweizdėtos per F. K. Čia Kuršaitis nepasinaudojo 
Keberio leidimu, bet rėmėsi senu oficialiniu leidimu, kurį jis tačiau 
smarkiai ištaisė. Šio išspausdinto leidimo rinkinys, knygą išspaus- 
dinus, nebuvo išardytas, bet paliktas spaustuvėje ir iš jo buvo at- 
mušti dar keli leidimai, kuriuose atsirado daugybė klaidų dėl to, 
kad ne tik atskiroms eilutėms, bet ir ištisiems puslapiams bespaus- 
dinant suyrant, korektūra buvo atitaisoma spaustuvės pačios, be 
redaktoriaus. Ir tik 1865 m. leidimui Kuršaitis visas tas suirusias 
dalis iš naujo perkoregavo. Iš 1865 m. leidimo buvo atlietas stere- 
otipas, iš kurio buvo atmušti vėl keli leidimai. 

Tuo tarpu 1853 m. Kuršaitis paruošė atskirą giesmynėlį mokyk- 
loms Suglaudimas Giesmju ant wartojimo ewangeliszkose Prusu Szuilese 
bey Szuil-Mokįtoju Szuilese. Viso čia įdėta 64 giesmės ir 16 puslapių 
litografuotų gaidų. O kitais, 1854 metais Kuršaitis paruošė giesmy- 
ną ir maldaknygę lietuviams kareiviams Giesmju bey Maldu Knygos 
Karaliszkojo Prusų Waisko, kur iš visų 150 giesmių 87 sudėjo ar ištai- 
sė pats, o kitas paėmė iš kitų giesmynų. Šis giesmynėlis savarankiš- 
ka knyga buvo pakartotas 1862 m., nors jau 1857 m. Kuršaitis jį 
sujungė su mokykliniu giesmynėliu ir išspausdino pradžioje sava- 
rankišku oficialaus giesmyno priedu Treczioji Dalis Giesmju Knygu, 

kuriose randasi geroks skaitlius nauju krikszczioniszku Giesmju (Suglau- 
dimas wisu Szwiezuju Giesmju, kurios zalnierizkosa Giesmju Knygose 
bey tarp anu 64 Giesmju Szuilems priskirtuju randasi). Vėlesniuose 
oficialaus giesmyno leidimuose šis giesmynas atskiru savarankišku 
antraštiniu lapu buvo pridedamas trečiąja dalimi. 

Kuršaičio giesmyno redakcija sudarė pagrindą visų vėlesniųjų 
leidimų, kurių du leidimai 1877 m. buvo kiek perredaguoti buvu- 
sio Nusidawimų apie Ewangelijos Praplatinimą redaktoriaus Pridrikio 
Kelkio (gimusio 1801 VI 10 ir mirusio 1877 II 19), o 1896—1897 m. 
naujai visą giesmyną perredagavo Verdainės vyskupas Strukas ir 
Mykolas Kibelka (gimęs 1837 IX 7 ir miręs 1906 VII 6). 

Be šių giesmynų, skiriamų vartoti bažnyčiose, tarpais buvo lei- 
džiami ir mažesni giesmynėliai vartoti namie'ir mokyklose. Labgu- 
vos, paskiau Tilžės kunigas, nuo 1849 m. superintendentas Karolius 
Vilhelmas Otto Glogau (gimęs 1805 XI 14 ir miręs 1875 m.) 1855 m. 
mokykloms išvertė tokį pat giesmynėlį, kaip ir Kuršaitis — 64 Gies- 
mes Szuilems isz Giesmju Knygu iszskirtos; tik Kuršaičiui teko savo 
leidinėlį prijungti prie oficialaus giesmyno, o Glogau giesmynėlis 
virto oficialiuoju mokykliniu giesmynėliu, kurio ligi 1924 m. pasi- 
rodė 16 leidimų, o nuo trečiojo leidimo, pasirodžiusio 1858 m., jis 
buvo padidintas dar 16 giesmių ir pavadintas 60 Giesmės Szuilems. 
1861 m. P. Kelkis atskirai atmušė savo giesmes, kurios anksčiau 
buvo spausdintos Nusidawimuose, ir išleido atskiru rinkinėliu, pa- 
vadintu Giesmes apie Ewangelijos Praplatinimą, kurių pirmas leidi- 
mas apėmė 126 giesmes, antras 1863 m. leidimas 131 giesmę; šios 
knygutės pasirodė dar 1866 ir 1879 m. leidimai. Nedidelius gies- 
mynėlius buvo dar paruošę Mykolas Šapalas (gimęs 1827 XII 8 ir 
miręs 1884 XII 3), sektantas Klimkus Grigelaitis (gimęs 1750 m. ir miręs 
1825 m.), taip pat sektantas Ernestas Pušys (gimęs 1740 m. ir miręs 
1816 XII 21), Endrikis Kalvaitis, Jonas Pipiras (gimęs 1833 IV 23 ir miręs 
1912 III 29), Vilius Kučius (gimęs 1861 m. ir miręs 1919 VIII 21), Dovas 
Skėrys (gimęs 1864 VIII 31 ir miręs 1929 IX 20), misininkas Krishupas 
Lokys (gimęs 1860 XII 12 ir miręs 1936 XI 22), Mykolas Kundrus, 
Kristupas Lekšas (gimęs 1872 VIII 31 ir miręs 1941 III 30), Jurgis 
Endrikis Endriulaitis (gimęs 1864 m.) ir kiti, kurie dažnai savo gies- 
mių rinkinėlių ir nepasirašydavo. Tačiau tokių giesmynėlių išplati- 
nimas buvo labai ribotas. 

TX. BIBLIJOS VERTIMAS 
Į LIETUVIŲ KALBĄ 


Visur, kur tik reformacijos sąjūdis kiek sustiprėdavo, tuoj būda- 
vo keliamas Biblijos vertimo į vietos kalbas klausimas, ko ilgą laiką 
nepriimdavo katalikų bažnyčia, tardama, kad laisvas Šventraščio 
skaitymas gimtąja kalba ir jo laisvas komentavimas tesukeliąs dau- 
gybę klaidingų aiškinimų, o iš to atsirandančios įvairios atskalos ir 
erezijos. Tačiau kultūrinė kiekvieno tokio vertimo reikšmė visados 
būdavo labai didelė: tauta, kuri gaudavo Bibliją savo kalba, jau ne- 
galėdavo be pėdsakų išnykti, o turtinga Biblijos kalbos atsarga pa- 
ruošdavo dirvą ir šiaip atitinkamos kalbos literatūrai. Čia ir glūdi | 
vienas didžiausių reformacijos nuopelnų ne tik toms tautoms, kurios 
priėmė reformaciją, bet ir toms, kurios liko katalikiškos, nes protestantų 
Biblijos vertimai iššaukdavo ir atitinkamus katalikų vertimus. 

Į lietuvių kalbą Bibliją pradėta versti, iš pradžių dalimis, dar prieš 
pirmųjų lietuviškų knygų atsiradimą. Ir Biblijos vertimo į lietuvių kal- 
bą reikalas pergyveno tam tikrą raidą, turi tam tikrą istoriją, iš da- 
lies aprašytą Kvanto 1735 m. Biblijos prakalboje, L. Rėzos knygoje 
Geschichte der litauischen Bibel 1816 m., P. Kuršaičio 1864 m. straips- 
nyje, M. Stankevičiaus, E. Reinholdo ir iš dalies S. Kotto Chilinskio 
Biblijos monografijose, A. Dambrausko (A. Jakšto) straipsniuose Ži- 
nyčioje 1902 m. ir Sotere 1933 m., J. Reitelaičio (R-čių Jono) straips- 
niuose Vadove 1912 ir 1913 m., A. Bruožio (A. B. Klaipėdiškio) Prū- 
sų lietuvių raštijoje, mano straipsnyje Lietuviškojoje enciklopedijoje 1933 m., 
V. Falkenhahno Bretkūno monografijoje 1941 m. ir kt. 

Kaip anksčiau minėta, jau 1544—1545 m. Karaliaučiuje buvo 
kilusi mintis, einanti iš kunigaikščio Albrechto rūmų, versti visą 
Bibliją į lietuvių ir lenkų kalbą. Šio darbo organizavimas ir vykdy- 

mas buvo pavestas Stanislovui Svetkui Rapolioniui. Kiek jis to darbo 
buvo atlikęs ir ar apskritai buvo pradėjęs, iš išlikusių ano laiko 
dokumentų tuo tarpu neįmanoma nustatyti. Kunigaikštis Albrech- 
tas 1545 m. gegužės 17 d., t. y. vos keturioms dienoms praėjus nuo 
Rapolionio mirties, rašydamas Lasockiui, tik nurodo, kad mirtis 
sutrukdžiusi Senojo ir Naujojo Testamento vertimo organizavimą, bet 
net nesako, į kurią kalbą buvo nusistatyta versti. Senesnieji rašyto- 
jai, jų skaičiuje ir Rėza, taria, kad projektuota versti į lietuvių kalbą. 
J. Gerulis rašo apie sumanytą vertimą į lenkų kalbą; tai patvirtina 
ir paties Rapolionio susirašinėjimas su Krokuva dėl įsteigimo Kara- 
liaučiuje lenkiškos spaustuvės Biblijai spausdinti. Tačiau atrodo, kad 
Rapolionis turėjo organizuoti ir, kaip teologijos autoritetas, kontro- 
liuoti tiek lietuviškąjį, tiek lenkiškąjį vertimą, bet pats tebuvo pra- 
dėjęs versti tik į lietuvių kalbą. Jam mirus, Karaliaučiuje neliko 
autoritetingo asmens, kuriam būtų buvę galima patikėti vertimo 
kritiką ir priežiūrą, ir pats sumanymas buvo atidėtas tolimesniam 
laikui, juo labiau kad ir kitas asmuo, kuris vertime turėjo vaidinti 
žymų vaidmenį, kaip geriausias lotynų, graikų ir hebrajų kalbų 
žinovas, Abromas Kulvietis, mirė beveik vienu laiku su Rapolioniu, 
Biblijos hetuviškajam vertimui tesuspėjęs patarnauti savo išverstomis 
Dovydo psalmėmis, kurių žymi dalis tebuvo išspausdinta 1570 m. 
Mažvydo giesmyne. Tačiau galimas daiktas, kad tų psalmių verti- 
mo mintis nebuvo susieta su projektu Bibliją versti. 

Daug arčiau siejamas su Biblijos vertimo projektu kitas Mažvy- 
do bendradarbis, Augustinas Jomantas (seniau: Jamontas), taip pat 
Dovydo psalmių vertėjas, kurio išverstos dvi psalmės buvo išspaus- 
dintos 1570 m. Mažvydo giesmyne ir kuriam priskiriama, kaip jau 
buvo rašyta ankstybesniajame skirsnyje, to paties giesmyno grupė 
dešimties psalmių, atskiru skirsneliu įdėtų be jų vertėjo parašo. 
Apie jį išliko oficiali Žinia, kad jis buvęs apsiėmęs išversti į lietuvių 
kalbą visą Naująjį Testamentą ir kad dar porą mėnesių prieš mirtį 
(jis mirė ne vėliau kaip 1576 m. gegužės mėnesio pradžioje), 1576 m. 
sausio 6 d., jis buvo gavęs oficialų paraginimą paskubinti Naujojo 
Testamento vertimą, kad jį būtų galima tuojau atiduoti spaudai. Šis 
raginimas rodo, kad darbas jau buvo toli pažengęs į priekį, jei jau 
buvo kalbama apie spausdinimą. Tačiau visai galimas daiktas, kad 

jis buvo išvertęs ir Senąjį Testamentą, nes 1570 m. Mažvydo giesmy- 
no skirsnyje „Redas Jutrinas“ kunigams yra uždedama pareiga „ant 
kosznos Jutrinas“ skaityti lietuviškai ir vieną „paguldimą“ iš Senojo 
Testamento „pradėjus nūg Moises“. Toks reikalavimas būtų buvęs 
neįmanomas, jei nebūtų buvęs jau paruoštas Senojo Testamento ver- 
timas. Deja, jam mirus, vertimas, matyti, buvo dingęs, nebent vė- 
liau būtų patekęs į Bretkūno rankas, kuris ir galėjo juo kiek savo 
vertimui pasinaudoti, juo labiau jei yra tikras V. Falkenhahno spė- 
jimas, kad Bretkūnas tobulinosi lietuvių kalboje pas Jomantą Ragai- 
nėje. Pagaliau jo vertimas galėjo patekti ir į Simano Vaišnoro ran- 
kas, kuris buvo Jomanto įpėdinis Ragainėje. 

Bet tuo tarpu, kol dar nebuvo pilno Naujojo Testamento vertimo 
su išverstomis evangelijomis, teko bažnyčiose tenkintis evangelijų 
ištraukomis su jų turinio atpasakojimu pamokslų forma, vadina- 
momis postilėmis, kurios vėliau katalikų raštijoje buvo vadinamos 
ir homilijomis. Visai galimas daiktas, kad tokių postilių savo para- 
pijos reikalui daug kas kunigų buvo paruošęs, bet seniausia mus 
pasiekusi rankraštinė postilė yra Yschguldimas Ewangeliv per wisus 
Mettus, pagal jos saugojimo vietą vadinama Wolfenbūttelio postile. 
Ją pirmą kartą Karaliaučiaus Wolfenbūttelio bibliotekoje buvo už- 
tikęs 1896 m. profesorius Schmidtas-Wartenbergas iš Čikagos, o 
smulkiai, moksliškai aprašė, pateikęs ir plačias ištraukas, Vilius Gai- 
galnitis (gimęs 1870 IX 27 ir miręs 1945 XI 30), 1897 m. pirmą kartą 
apie ją painformavęs Tilžės Mitteilunguose ir 1900—1902 m. ten pat 
išspausdintoje savo monografijoje Die Wolfenbitteler litauische Po- 
stillenhandschrift aus dem Jahre 1573. Tai dviejų dalių 692 puslapių 
išlikęs rankraštis, parašytas tarp 1563 ir 1573 m., kurio įrišime yra 
įspausta „Johann Bielavk“, o antraštiniame lape pažymėta „Micha- 
el Sappun Bartensteinensis“. Pirmasis — tai nuo 1573 m. Jurbarko 
(Įsruties) kunigas Jonas Bylaukis (miręs 1603 X 5), antrasis — nuo 
1579 m. Žydkiemio, nuo 1586 m. Kusų ir 1595 m. Pilupėnų kunigas 
Mykolas Sapūnas (miręs 1630 m.). Be to, V. Falkenhahnas savo Bret- 
kūno monografijoje iš rankraščio rašto lyginimo nustatė, kad ran- 
kraščio nurašinėjime dalyvavo ir buvęs nuo 1577 m. precentorium, 
o vėliau ir kunigu Kraupiške, nuo 1593 m. Tilžėje Patroklas Velverus 
(miręs 1598 m.). Nors pačiame rankraštyje yra padėtos net dviejų 

asmenų pavardės, ligi šiol nenustatyta, kas tą postilę parašė. Visai 
aišku, kad tiek Velverus, tiek Sapūnas tebuvo to rankraščio nura- 
šinėtojai, nes jo sudarymo metu jie nei kunigais dar nebuvo; Sapū- 
nas, bet to, galėjo būti ir to rankraščio savininkas, paveldėjęs jį iš 
1603 m. mirusio Bylaukio ir padėjęs savo pavardę rankraštyje tada, 
kada jį buvo gavęs. Bylaukis buvo už juos daug vyresnis, bet ir jis 
rankraštyje nenurodytas autoriumi; jo pavardės išspausdinimas ran- 
kraščio įrišime nebūtinai turi reikšti, kad jis ir patį rankraštį buvo 
parašęs. Jei tai būtų jo darbas, tai ir visas rankraštis būtų jo ranka 
parašytas, o ne nurašomas kelių asmenų, kaip iš tikrųjų buvo. Grei- 
čiausia jo kaipo vyresniojo vadovaujamų rankraštis buvo visų jų 
nurašomas iš pasiskolinto svetimo originalo. E. Hermannas kėlė 
mintį, ar tik ne Augustinas Jomantas buvo tikrasis šio darbo auto- 
rius. Šis spėjimas gali rasti atramą tame, kad Jomantas tikrai vertė 
Naująjį Testamentą, taigi iš ten galėjo paimti ir savo evengelijų teks- 
tus. Kita vertus, postilės surašymo metu jis dar buvo gyvas, tai ir 
galėjo savo rankraštį paskolinti nurašyti tiems jaunuoliams, kurie 
dar ruošėsi į kunigus. Tačiau labiau kategorišką išvadą galima bū- 
tų padaryti tik tuomet, jei būtų nustatyta, kad kalboje žinomų Jo- 
manto tekstų, išspausdintų Mažvydo ir Zengštako giesmynuose, 
yra tos pačios tarminės ir gramatinės ypatybės kaip ir postilėje. O 
šiaip šis klausimas ligi šiol lieka neišspręstas. Už Jomantą galėtų 
sakyti dar ir tas faktas, kad postilėje yra įdėtos ir nuotrupos dviejų 
giesmių, kurios yra ir 1566 m. Mažvydo giesmyne, tik postilėje jos 
yra kiek pakeistos. Jas pakeisti galėjo ir pats tų giesmių autorius. 
Pagaliau gali būti, kad ir Bretkūnas su šiuo rankraščiu turėjo ką 
nors bendra, nes jis 1589 m. rašė, kad esąs išvertęs Postillam Corvini 
11 Euangelia Domuicilia, o šios postilės antraštėje yra pažymėta, kad 
ji iš dalies yra išversta iš to paties Corvino. Kiek tai liečia postilės 
turinį, tai ji daugiausia versta iš įvairių šaltinių, bet joje yra daug 
ir originalinių įtarpų, kurių nėra tuose originaluose, iš kurių ji buvo 
sulietuvinta. 

Wolfenbūttelio postilė, kuri galėjo būti naudojama tik tų kuni- 
gų, kurie savo parapijų reikalui buvo ją nurašę, savaime negalėjo 
patenkinti reikalavimo turėti bent lietuviškus evangelijų tekstus. Šį 
reikalą pirmas sutvarkė mums jau žinomas Mažvydo pusbrolis ir 


121 


SENŲJŲ LIETUVIŠKŲ KNYGŲ ISTORIJA 


jo raštų leidėjas Baltramiejus Vilentas, kuris, susidorojęs su Mažvy- 
do raštų leidimu, kas jam atėmė keliolika metų laiko, toliau jau sa- 
varankiškai tęsė Mažvydo darbą, tarp ko kita 1579 m. paskelbęs 
Euangelias bei Epistolas, Nedeliu ir schuwentuju dienosu skaitomosios. Tas 
evangelijas Vilentas vertė dešimtį metų ir išleido Karaliaučiuje Jur- 
gio Osterbergerio spaustuvėje, knygą paaukojęs kunigaikščiui Jur- 
giui Pridrikiui. Be evangelijų, čia dar įdėta Historia apie Muka ir SmerH 
Pona Musu Jesaus Christaus ir ištrauka iš Senojo Testamento „Jesaias 
LII“. Tie pirmieji spausdinti lietuviški evangelijų tekstai savaime 
negalėjo būti visiškai tobuli, juo labiau kad jie buvo versti ne iš 
hebrajų ar lotynų kalbos, bet iš vokiško vertimo, nors Vilentas nau- 
dojo ir katalikų evangelijų vertimą į lenkų kalbą. Knygos prakalbo- 
je Vilentas pasisako, kad jo vertimas buvęs peržiūrėtas lietuviškai 
gerai mokančių kunigų, bet tuo tarpu dar nepaaiškėjo, kas buvo tie 
jo vertimo korektoriai ir taisytojai; greičiausia tai buvo tie patys iš 
dalies Mažvydo, iš dalies Bretkūno bendradarbiai. Vilento evange- 
lijos buvo iš karto autorizuotos ir, pavyzdžiui, kada 1591 m. Bret- 
kūnas leido savo postilę, tai nors jis jau buvo savarankiškai visą 
Bibliją išvertęs, kartu su visomis evangelijomis, jo postilės evange- 
lijų tekstai buvo paimti ne iš jo Naujojo Testamento vertimo, bet iš 
Vilento vertimo. Lygiai taip pat ir 1600 m. reformatų Morkūno po- 
stilėje, išspausdintoje Vilniuje, visi evangelijų tekstai taip pat buvo 
paimti iš Vilento. Net ir vėlesnieji katalikiškieji evangelijų vertimai, 
išskyrus tik Daukšos postilės evangelijų ištraukas, taigi Jaknavičiaus 
evangelijos, o per jas ir Punktų Sakimų evangelijų ištraukos, ir net 
Juozo Arnulpo Giedraičio vertimas remiasi tuo pačiu Vilentu, tik 
kiek ištaisytu, priartintu prie Vulgatos teksto. Bet ir Daukša versda- 
mas turėjo rankose ir Vilento vertimą. Šis Vilento evangelijų pritai- 
kinimas katalikams buvo pirmą kartą atliktas dar XVII amžiaus pra- 
džioje, t. y. dar prieš tai, kada Jaknavičius paruošė Sirvydo Punk- 
tanis evangelijų vertimus. Vytauto Didžiojo universiteto Vilento 
evangelijų egzemplioriuje trys evangelijos yra ištaisytos ir sukata- 
likintos ta pačia ranka, kuri tame pačiame egzemplioriuje padėjo ir 
XVII amžiaus pradžios datą. Tik šiuo tarpu sunku pasakyti, ar tai- 
sytojas tebuvo ištaisęs anas tris evangelijas, ar tai buvo tik jo darbo 
pradžia, o paskiau jis jau ne pačioje Vilento knygoje, bet atskirai 

ištaisė ir kitas evangelijas. Bet atitinkamo išlikusio katalikiško evan- 
gelijų teksto mes neturime: nei Daukšos, nei Sirvydo — Jaknavi- 
čiaus vertimai nėra tie patys iš Vilento korektūros, nors Jaknavi- 
čiaus vertime ir galima pastebėti tos korektūros įtaką. 

Abudu išlikę 1579 m. Vilento evangelijų egzemplioriai — Vy- 
tauto Didžiojo universiteto (iš prof. Jauniaus knygų, per Seminari- 
jos biblioteką) ir Karaliaučiaus universiteto bibliotekos — yra su- 
jungti į vienerias knygas su kitu tais pačiais metais išspausdintu 
Vilento darbu — Enchiridion Catechismas maszas del paspaliku Plebonu 
ir Koznadiu paraszitas; tai greičiausia abudu spaudiniai iš spaustu- 
vės išėjo drauge. Bet evangelijos tuomet buvo išleistos pirmą kartą, 
o enchiridiono tai buvo jau antrasis leidimas, nes ir pats Vilentas 
pasisako prakalboje, kad pirmąjį enchiridiono leidimą jis buvęs anks- 
čiau paskelbęs, o dabar jį leidžiąs antrą kartą, tik padidintą ir pa- 
pildytą. Kadangi nei vieno to pirmojo leidimo egzemplioriaus nėra 
išlikusio, tai buvo abejonių, kada jis buvo išleistas. Daukantas vie- 
name savo laiške sakėsi pats turėjęs 1575 m. Vilento enchiridiono 
leidimą; ši žinia atrodė kiek abejotina, nes išsaugotoje Daukanto 
bibliotekoje nei to, nei antrojo Vilento enchiridiono leidimo neišliko 
nei vieno egzemplioriaus. Tačiau J. Gerulio surasti archyviniai duo- 
menys Daukanto teigimą patvirtino: Karaliaučiaus rūmų išlaidų 
knygoje pažymėta, kad 1575 m. buvo sumokėta 7 markės ir 30 
šilingų už išspausdinimą 25 egzempliorių „des littauischen Cate- 
chismi Lutheri“. Čia aiškiai kalbama apie tą patį pirmąjį Vilento 
katekizmo leidimą, nes antraštėje jis ir vadinamas Liuterio katekiz- 
mu. Pats Vilento susirūpinimas to katekizmo vertimu gali būti pa- 
aiškintas jo darbu leidžiant Mažvydo raštus: jis ruošėsi pakartoti ir 
1547 m. Mažvydo katekizmą, iš dalies paties Mažvydo išplėstą; 
bet, įsitikinęs, kad toks katekizmas, kokį parašė Mažvydas, negali 
ištisai patenkinti bažnyčios reikalavimų, jis iš Mažvydo tepaėmė 
vieną jo išplėstą skirsnelį „Trumpas klausimas ir prieprowimas tu 
kurie nor prijimti Sacramentą Altoriaus“, o prie jo jau pridėjo viso 
Liuterio katekizmo vertimą. Tik nėra Žinios, ar ši Mažvydo ištrau- 
ka tepasirodė 1579 m. leidime, ar ji buvo pridėta jau ir prie 1575 m. 
enchiridiono; vis dėlto atrodytų, kad 1575 m. leidime ji galėjo su- 
daryti viso leidimo, daug trumpesnio už 1579 m., pagrindą. 

Abudu Vilento leidinius, tiek evangelijas, tiek enchiridioną, 
1612 m., kiek ištaisęs, pakartojo Lozorius Zengštakas, o 1882 m. 
persispausdino F. Bechtelis A. Bezzenbergerio leistoje serijoje „Die 
litauische und lettische Drucke“ su Vilento ir jo raštų kalbos api- 
būdinimu. 

Nors Vilento evangelijų vertimas ilgam laikui virto lyg ir ofi- 
cialiniu bažnytiniu tekstu, vis dėlto, matyti, daug kas juo nebuvo 
patenkintas, ir Jonas Bretkūnas, 1579 III 6 ėmęs versti Bibliją į lietu- 
vių kalbą, darbą pradėjo kaip tik ta dalimi, evangelijomis, kurių 
ištraukos buvo Vilento išverstos, ir davė visiškai skirtingą nuo Vi- 
lento vertimą. Visai galimas daiktas, kad Bretkūnas, pradėdamas 
versti evangelijas, iš pradžių ir nebuvo manęs visos Biblijos versti, 
o tik ilgainiui jo darbas išsiplėtė į visas Biblijos dalis ir buvo sėk- 
mingai pabaigtas, nors ir nebuvo išspausdintas; rankraštis buvo 
išlikęs Karaliaučiaus universiteto bibliotekoje, jo nuorašo dalis (Nau- 
jasis Testamentas) — Karaliaučiaus valstybiniame archyve, o visa 
fotokopija — Vytauto Didžiojo universiteto bibliotekoje. Visas ran- 
kraštis, pavadintas Biblia, tatai esti Wissas Schwentas Raschtas, Lietu- 
vischkai pergulditas per Jana Bretkuna Lietuwos Pleboną Karaliaucziuie 
1590, buvo padalytas į aštuonis tomus (dalis). Pirma dalis, apėmu- 
si Maižiešiaus penkiaknyges, buvo pradėta versti 1588 VII 3 ir 
baigta 1590 XI 26; antra dalis — Jozuos, Rutos, Samueliaus (I-II), 
Karalių (I-II) knygos — buvo pradėta versti 1589 IX 13 ir baigta 
1590 I 3; trečia — Kronikos, Ezdros, Nehemijos, Esteros, Jobo, Sa- 
liamono knygos — pradėta versti 1585 XII 2 ir baigta 1590 III 6; 
ketvirta — Jeremijos, Ezechijeliaus ir Danieliaus knygos — pradėta 
versti 1590 III 11 ir baigta 1590 VII 24; penkta — Prarakai su Apok- 
ripais — pradėta 1585 II 14 ir baigta 1590 IX 3; šešta — Dovydo 
psalmės — išversta tarp 1580 V 20 ir 1580 VII 5; septinta — Evan- 
gelijos su Apaštalais — pradėta versti 1579 III 6 ir baigta 1580 V 11; 
pagaliau aštunta dalis — Povilo, Petro, Jono, Jokūbo, Judos laiškai — 
pradėta versti 1579 X 10 ir baigta 1580 IV 1. Tuo būdu, pradėjęs 
Naujuoju Testamentu, Bretkūnas per vienuolika metų išvertė visą 
Bibliją, bet versdamas nesilaikė jokios griežtos eilės (L. Rėza mano, 
kad Bretkūnas darbą pradėjo pirmiausia versdamas tas Biblijos da- 
lis, kurios labiausiai buvo liaudžiai reikalingos), nuolat peršokda- 

mas iš vienos dalies į kitą, be to, tarpais darbą ir visai nutraukda- 
mas (pvz., jis nieko nevertė nuo 1580 VII 7 ligi 1585 IX 20 ir nuo 
1587 VI 9 ligi 1588 VII 2), ne tik verčiamas savo lietuvių kunigo 
Karaliaučiuje darbo, nes, be jo, turėjo aptarnauti ir vietos lenkus, 
bet labiausiai dėl kitų savo literatūrinių darbų: mat be anų, jau 
anksčiau minėtų, giesmynų ir kolektų, taip pat dviejų 1591 m. 
išspausdintos postilės tomų, jis buvo lietuviškai paruošęs ir eilę 
kitų, mūsų nepasiekusių raštų, kurių sąrašą jis pats 1591 m. buvo 
sudaręs (Libelli a Johann Bretkio Borusso in Lithuanicani linguam tran- 
slabi: Augustana Confessio, Paruum Corpus doctrinae Christianae Jo- 
hannis Wigandi — išversta tarp 1567 V ir 1569 metų, Schmalcaldii 
Articuli, be to, išspausdinta Postilla Coruini in Euangelia Dominicalia 
ir Biblia). Be to sąrašo, yra Žinomos nuotrupos jo istorinio darbo 
Historia rerum prussicarum (Chronicon des Landes Preussen), rašyto 
apie 1584 m. Taigi vertimą užbaigęs po 11 metų ir 8 mėnesių dar- 
bo, faktiškai jis visą Bibliją išvertė per trejus metus ir septynis mė- 
nesius. | 

Visas Biblijos rankraštis yra rašytas Bretkūno ranka ir pagrindi- 
niam vertimo darbui jis padėjėjų neturėjo, nors visai galimas daik- 
tas, kad jis gavo pasinaudoti Rapolionio ir Jomanto anksčiau jau 
pradėtais tos pačios rūšies darbais. Bretkūnui baigus vertimą, pra- 
sidėjo jo taisymas ir koregavimas. Pačiame Biblijos rankraštyje yra 
parašas tik vieno korektoriaus — Zacharijo Blotnos vyresniojo (miru- 
sio 1602 X), Mažvydo bendradarbio Mikalojaus Blotnos sūnaus — 
ir savotiška „aprobata“ Didžiosios Lietuvos Vidžių reformatų kate- 
cheto Alberto Striškos, kuris, matyti, pats nekoregavo, bet buvo at- 
vykęs pas Bretkūną, siunčiamas Didžiosios Lietuvos evangelikų re- 
formatų susipažinti su Bretkūno vertimu ir įsitikinti, ar jis tiktų ir 
Didžiosios Lietuvos evangelikams reformatams. Nors jo padėta ap- 
robata iš akies galėjo ir nerimtai atrodyti, nes pats Striška nebuvo 
ne tik koks Biblijos žinovas ar bažnytinis autoritetas, bet net nebuvo 
ir kunigas, tačiau Bretkūnui šis jo parašas buvo labai reikšmingas, 
nes davė jam į rankas argumentą kovoti už Biblijos išspausdinimą, 
nurodant, kad jo vertimas tinkąs ne tik Mažosios Lietuvos liutero- 
nams, bet ir Didžiosios Lietuvos reformatams. Kita vertus, Striškai 
ilgesnį laiką gyvenus pas Bretkūną, šis galėjo nemaža iš jo paimti 

ir savo vertimui: visai galimas daiktas, kad daugumas Bretkūno 
vertimo lenkybių kaip tik jo iš Striškos buvo paimtos. Be to, pačia- 
me Bretkūno tekste yra pataisų, įneštų ir kitų jo korektorių bei 
taisytojų; juos visus iš rankraščio lyginimo pavyko nustatyti Bret- 
kūno monografijos autoriui V. Falkenhahnui (Der Uebersetzer Johan- 
mes Bretke). Svarbiausias taisytojas buvo Danielius Gaidys (Gallus) 
(miręs tarp 1602 ir 1607 m.), Laukiškių kunigas, kuris taisė Bretkū- 
no rankraštį dar tuo metu, kada Bretkūnas buvo Labguvos kunigu. 
Be jo, dar taisė ir koregavo Priekulės kunigas Pridrikis Masalskis 
(miręs 1613 IV 17), Širvintų, vėliau Įsruties kunigas Jonas Hopneris 
vyresnysis (miręs 1593 m.), žinomas jau mums Jurbarko kunigas 
Jonas Bylaukis (nors rankraštyje ir nesurasta jo tiesioginių pataisų, 
bet jis dalyvavo konferencijose, šauktose Biblijai taisyti); Ragainės 
kunigas Simanas Vaišnoras, kuris, kaip ir Bylaukis, tik dalyvavo mi- 
nėtose konferencijose, vaidindamas jose vieną žymiausių vaidme- 
nų; Pilkalnio kunigas Jurgis Musa (miręs 1606 m.), galbūt Mažvydo 
bendradarbio Stanislovo Marciano-Musos sūnus; Širvintų, Viešvi- 
lės ir Ragainės kunigas Jonas Gedkantas (miręs 1619 m.), Mažvydo 
bendradarbio Tomo Gedkanto sūnus; Kraupiško ir Tilžės kunigas 
Patroklas Velverus, anksčiau minėtas ryšium su Wolfenbūttelio po- 
stile; pagaliau Rusnės kunigas Mikalojus Siautila (miręs 1595 m.). 
Jonas Hopneris vyresnysis, Mikalojus Siautila ir Patroklas Velverus 
lietuvių literatūrinio sąjūdžio dalyviais pasidarė mums žinomi tik 
nuo minėtosios Falkenhahno monografijos paskelbimo. 

Vos pradėtas ir vėliau toliau tęsiamas Bretkūno vertimo darbas 
sukėlė didelį susidomėjimą tiek oficialinių Karaliaučiaus organų, 
tiek apskritai Mažosios Lietuvos kunigų. Ir jam dar galutinai darbo 
nebaigus, kunigaikščio Jurgio Pridrikio įsakymu gegužės mėnesį 
1590 m. Bretkūno Biblijai peržiūrėti buvo į Ragainę sušaukta spe- 
ciali lietuvių kunigų konferencija, kuriai vadovavo Simanas Vaiš- 
noras. Ji numatė sau platų uždavinį, bet pirmiausia iškėlė reikalavi- 
mą, kad dar prieš Biblijos peržiūrėjimą būtų išleista Bretkūno postilė. 
Kada Bretkūnas 1591—1592 m. atliko konferencijos jam pavestą dar- 
bą, tai 1592 m. rugsėjo mėnesio įsakymu buvo sušaukta nauja kon- 
ferencija tuo pačiu reikalu. Paaiškėjus, kad Bretkūnas savo vertimui 
nesinaudojo Biblijos hebraišku tekstu ir tą klausimą konferencijoje 

iškėlus, pats Bretkūnas 1592 m. spalio mėnesį prašė specialinės kon- 
ferencijos su hebraistais. Nors konsistorija tokios konferencijos su- 
šaukimui ir pritarė, bet kažin kodėl ji nebuvo sušaukta. Tačiau po 
tų pirmųjų gana entuziastingų konferencijų Biblijos spausdinimo 
klausimas visiškai užkliuvo, nors dar 1593 m. gegužės mėnesį Bret- 
kūnas prašė sušaukti naują konferenciją kalbai peržiūrėti. Kažin 
kokiais naujais sumetimais vyriausybė atsisakė nuo minties spaus- 
dinti lietuvišką Bibliją. Į savo laiškus Bretkūnas ištisais metais ne- 
gaudavo atsakymo ir net įsižeidęs jis grasino, kad dėl tokio jo ne- 
paisymo būsiąs priverstas ieškotis kito pono. Galimas daiktas, kad 
jis čia turėjo galvoje tą patį Didžiosios Lietuvos didiką Naruševičių, 
pas kurį dirbo Albertas Striška. 1595 m. antrojoje pusėje prasidėjo 
derybos dėl sąlygų, kokiomis galima būtų nupirkti iš jo vertimo ran- 
kraštį. Ir šios derybos užsitęsė kelerius metus, ir tik 1599 V 24 konsis- 
torija pasiūlė kunigaikščiui sumokėti Bretkūnui už Biblijos rankraštį 
500—600 guldenų. Tačiau rankraštis ligi mirties liko Bretkūno ranko- 
se ir buvo nuolatos jo taisomas ir koreguojamas. Jam mirus, rankraš- 
tis pagaliau pateko į valdžios rankas, bet išspausdintas nebuvo. Tą 
atšalimą Bretkūno Biblijos spausdinimo reikalu vieni aiškina cenzorių 
pavydumu, nes jie esą nenorėję per daug garsinti Bretkūno vardo, 
kuris ir šiaip jau kitų buvo vadinamas lietuvišku Liuteriu, nors iš 
tikrųjų Bibliją versdamas jis turėjęs daug daugiau sunkumų už Liu- 
terį, nes jam teko versti turtingą Biblijos žodyną į vos tik pradėjusią 
formuotis literatūrinę kalbą. Tačiau, kiek tai aiškėja iš Falkenhahno 
paskelbtos archyvinės medžiagos, visi tie kunigai, kurie susidūrė su 
Bretkūno Biblija, patys reikalavo, kad ji būtų kiek galima greičiau 
išspausdinta, nors patys ir įnešė į vertimą tam tikrų korektūrinių 
pataisų. Daug patikimesnė priežastis atrodo politinė: nors bažnyčios 
vartojama oficialinė literatūra ir toliau buvo spausdinama lietuviškai, 
bet valdžios sferose nusistatoma jos ribų neplėsti, nes po truputį pra- 
deda atgyti dar senieji kryžiuočių planai greičiau germanizuoti vi- 
sus lietuvius, o šiam tikslui įgyvendinti lietuviškos Biblijos 1šspaus- 
dinimas būtų galėjęs sudaryti rimtą kliūtį. Juk kaip tik tuo pačiu 
laiku vienas uoliausiųjų Bretkūno Biblijos korektorių, Zacharijas Blot- 
no vyresnysis, 1600 m. išspausdintos Zemcziugos Theologiszkos pra- 
kalboje nusiskundžia, kad įvairūs lietuvių kunigai esą daug įvairių 

raštų prirašę, tik jų spausdinti negalį. Pagaliau Biblijos spausdinimo 
vilkinimą galėjo sukelti visos tos dėl Biblijos vertimo sukviestos kon- 
ferencijos ir nuolatinis rankraščio taisymas, dėl kurių valdžios sfe- 
rose galėjo susidaryti įspūdis, kad pats vertimas esąs labai netobu- 
las ir kad dėl to jį rizikinga spausdinti. 

Praėjus nuo Bretkūno mirties dvidešimčiai metų, naujai bando- 
ma spausdinti Bibliją. Būtent, Jonas Rėza buvo sumanęs visą Bibliją 
paskelbti dalimis, pradedant labiausiai bažnyčios apeigoms reika- 
lingomis. Darbas, kaip mums žinoma iš praėjusio skirsnio, buvo 
pradėtas 1625 m. išspausdintų Dovydo psalmynu. 1623 m. Rėza 
kreipėsi į vyriausybę, primindamas kunigaikščio Albrechto nuo- 
pelnus lietuvių tikybinei literatūrai kurti ir nurodydamas, kad nuo 
Zengštako laikų, t. y. nuo 1612 m., šis darbas esąs visiškai sustojęs. 
Jis siūlė jį vėl atnaujinti. Gavęs tam sumanymui oficialų pritarimą, 
jis pirmiausia nurašė iš Bretkūno rankraščio Dovydo psalmes, iš- 
siuntinėjo jas eilei kunigų koreguoti ir, gavęs jų pataisas, 1625 m. 
išspausdino. Po to jis nurašė ir visą Bretkūno Bibliją, ruošdamasis 
tuo pačiu būdu ir visą ją ištaisyti ir išspausdinti, bet jam 1629 m. 
mirus maru, visas sumanymas buvo palaidotas. Kitos Bretkūno B:b- 
lijos dalys jau nebuvo spausdinamos, tik retkarčiais išlikusiu Bret- 
kūno rankraščiu naudotasi ruošiant naujesniuosius vertimus, o nau- 
jaisiais laikais — sunaudojant turtingą Bretkūno kalbinę medžiagą 
kalbinėms studijoms. 

Dalinę kompensaciją už savo Biblijos vertimo neišspausdinimą 
Bretkūnas gavo, kai 1591 m. buvo išspausdinta Osterbergerio spaus- 
tuvėje jo dvitomė Postilla tatai esti Trumpas ir Prastas Ischguldimas 
Euangeliu Sakamuju Baszniczose Krikschczionischkose. Pirmas tomas 
apėmė pamokslus nuo Advento ligi Velykų, antras nuo Velykų ligi 
Advento, taigi abudu kartu apėmė ištisus metus. Šios postilės iš- 
spausdinimą pagreitino Karaliaučiaus Knipavės kunigo Sebastijo- 
no Artomedijaus iniciatyva 1590 m. Ragainėje sušaukta kunigų kon- 
ferencija, kurioje dalyvavo kunigai Jonas Hopneris vyresnysis, Si- 
manas Vaišnoras, Zacharijas Blotno vyresnysis, Jonas Bylaukis, Alek- 
sandras Rodūnionis jaunesnysis (miręs apie 1591—1592 m. Kaukė- 
nų kunigu) ir Danielius Gaidys (Gallus). Savo nutarimu paskubinti 
postilės spausdinimą, kad būtų užkirstas kelias platinti katalikišką 

lietuvišką Canisijaus katekizmo vertimą ir kitas lietuviškas katali- 
kų knygas, konferencija tiek prigąsdino konsistoriją, kad ši tučtuo- 
jau surado lėšas postilei spausdinti. Sprendžiant iš didelio skai- 
čiaus ligi šiol išlikusių šios postilės egzempliorių (vienoje tik Vy- 
tauto Didžiojo universiteto bibliotekoje buvo keturi egzemplioriai), 
tenka prileisti, kad jos buvo išspausdintas daug didesnis egzem- 
pliorių skaičius negu kitų senųjų lietuviškų knygų. Tik spausdi- 
nant, kaip jau buvo anksčiau sakyta, Bretkūno tekstas tiek tebuvo 
pakeistas, kad vietoje paties Bretkūno išverstų evangelijų tekstų 
buvo įdėti atitinkami 1579 m. Vilento evangelijų tekstai. 

Postilei pasirodžius, per visą XVII amžių beveik ligi jo pabaigos 
tikybinės lietuvių literatūros srityje naujų veikalų beveik nepasiro- 
do: kartojami tik nauji giesmynų leidimai, nauji katekizmai ir nau- 
jai skelbiamos gramatikos. O visa kita, gana gausi literatūra, kurią 
ir šiame amžiuje gamino protestantiniai lietuvių rašytojai, pasilieka 
rankraščiais, daugiausia dingusiais jau XVIII amžiuje: Rytprūsių 
vyriausybė sąmoningai nenori stiprinti lietuvių tikybinės literatū- 
ros, norėdama priversti naudotis vokiškomis knygomis. 

Naują akstiną ir Mažojoje Lietuvoje grįžti prie minties išspaus- 
dinti visą lietuvišką Biblijos vertimą davė Didžiosios Lietuvos refor- 
matų darbai. Kaip jau matėme, dar XVI amžiaus pabaigoje Lietu- 
vos reformatai buvo susirūpinę paruošti lietuvišką Biblijos vertimą, 
bet tam darbui atlikti neturėdami reikalingų jėgų, jie buvo pasiuntę 
pas Bretkūną į Labguvą Albertą Strišką, Vidžių katechetą, įsitikinti, 
ar Bretkūno vertimas tiks ir Lietuvos reformatams. Striškai pripa- 
žinus vertimą esant tinkamą, reformatai laukė, kada gi tas jau pa- 
ruoštas vertimas bus išspausdintas, ir patys nemėgino nieko sava- 
rankiškai pradėti. Bet kada Bretkūno Biblijos spausdinimo klausi- 
mas Karaliaučiuje buvo visiškai palaidotas, Didžiosios Lietuvos re- 
formatų tarpe iškilo savarankiško vertimo reikalingumo klausimas. 
Konkrečiai jis buvo jau netoli įvykdymo, kai šią mintį parėmė ga- 
lingas Lietuvos didysis etmonas Jonušas Radvila (gimęs 1612 m. ir 
miręs 1655 XII 30), kuris specialiai lietuviškai Biblijai spausdinti 
1652 m. įkūrė Kėdainiuose spaustuvę (apie ją bus kalbama refor- 
matų knygų skirsnyje). Kadangi savo Biblijos vertimo Lietuvos re- 
formatai dar nebuvo paruošę ir tuo laiku gal tą sumanymą tesvars- 

tė, bet net nebuvo dar pradėję versti, tai spaustuvė tuo tarpu spaus- 
dino kitas, reformatams reikalingas mažesnes lietuviškas knygas. 
Karui su švedais prasidėjus, o paskiau ir Radvilai mirus, spaustuvė 
po poros metų buvo sulikviduota ir neliko nei lėšų Biblijai spausdinti. 
Tuo laiku vienas Lietuvos reformatų sinodo stipendininkų užsie- 
nio studijose Samuelius Boguslovas Chilinskis (gimęs apie 1631 m. ir 
miręs 1668 m.), 1654 m. pasiųstas studijuoti į Olandijos Franekerį 
(jis čia įsimatrikuliavo 1654 V 5), dėl karo čia užkliuvo ilgesnį laiką. 
Negaudamas lėšų iš sinodo, 1655 m. jis mėgino grįžti į Lietuvą, bet 
sinodo iš Gdansko buvo grąžintas. 1656 X mirus ir jo tėvui, refor- 
matų kunigui Lietuvoje, 1657 kovo mėnesį, gavęs nedidelę pašalpą 
iš vietos Olandijos reformatų, Chilinskis išsikėlė į Angliją, kur ba- 
landžio 28 d. atvyko į Londoną ir netrukus stojo studentu į Oksfor- 
do universitetą. Pastebėjęs didelį Anglijos visuomenės susidomėji- 
mą Biblijos vertimu į visas pasaulio kalbas, jis jau 1657 m. spalio 
mėnesį pradėjo versti Bibliją į lietuvių kalbą. Tuo savo pradėtu dar- 
bu jis atkreipė į save dėmesį visos eilės asmenų, įtakingų Anglijos 
visuomeniniame ir politiniame gyvenime, kurie jam suteikė lėšų, 
kad jis galėtų tęsti studijas universitete ir versti toliau Bibliją. Inten- 
syviai porą metų pasidarbavęs, jis 1659 m. pabaigoje išvertė visą 
Bibliją — tiek Senąjį, tiek Naujajį Testamentą (Naujojo Testamento ver- 
timo rankraštis atsitiktinai buvo surastas Anglijoje tik 1932 m.). 
Nėra abejonės, kad jo vertimas nebuvo tobulas, net žiūrint ano 
meto literatūrinių santykių. Dar visiškai jaunas žmogus, be to, ki- 
limo ne lietuvis, bet lenkas, nors ir gimęs Lietuvoje ir gyvenęs iš 
mažens lietuvių tarpe, Chilinskis apysilpniai temokėjo lietuviškai ir 
nieko nenusimanė įvairiais Biblijos klausimais, kuriems jau tuo lai- 
ku buvo susidariusi gausi literatūra. Taip pat greičiausia jis nega- 
lėjo naudotis nei hebraišku, nei graikišku Brblijos tekstu, bet vien tik 
lotynišku, vokišku ir lenkišku jos vertimu. Dėl to jo vertimas visais 
atžvilgiais turėjo išeiti apymenkis. Bet anglų visuomenė tuo reikalu 
nieko nenusimanė ir neturėjo asmens, kuris galėtų jai tą vertimą 
įvertinti. Tačiau penkiolika Oksfordo mokslininkų (jų tarpe Tomas 
Godwin, Tomas Barlow, Jonas ir Tomas Owen ir kiti) patys mate- 
rialiai Chilinskį parėmė ir,' 1659 XI 15 davę jam atitinkamą pažymė- 
jimą, išrūpino slaptosios karaliaus tarybos leidimą ir paramą. Jie 

taip pat padėjo jam pradėti vertimo spausdinimą, pradedant Senuo- 
ju Testamentu, Even Tyloro spaustuvėje Londone. Pradėta spaus- 
dinti 1660 m. antrojoje pusėje ar 1661 m. pradžioje. Tuo pačiu laiku 
Lietuvos reformatai, rusų okupacinei kariuomenei pasitraukus iš 
Lietuvos, susirūpino savo sugriautų bažnyčių ir ūkių atstatymu ir 
1660 m. rinkliavos reikalu pasiuntė į Angliją savo atstovą, kuris 
1661 VIII 27 gavo Anglijos karaliaus Karolio II leidimą paskelbti 
Anglijoje viešą rinkliavą Lietuvos reformatų bažnyčiai. Toks atsto- 
vas Anglijai buvo Lietuvos reformatų kunigas Jonas Samuelius Krains- 
kis (miręs 1685 V 13). Užsimezgusių derybų proga 1661 m. birželio 
mėnesį ir pats Chilinskis atvyko į Lietuvą, į Vilnių, ir pateikė sino- 
dui išspausdintą savo vertimo dalį, prašydamas sinodą savo auto- 
ritetu paremti spausdinimą ir spausdinimo išlaidas apmokėti iš An- 
glijos viešosios rinkliavos pajamų. Sinodas gautąją išspausdintą Se- 
nojo Testamento dalį atidavė įvertinti kunigui Jonui Božimovskiui vy- 
resniajam (gimusiam 1610 X 11 ir mirusiam 1673 I 8), Žemaitijos 
superintendentui, ir kunigui Jurgiui Skrodzkiui (gimusiam 1609 m. 
ir mirusiam 1683 XII 1, nors kiti čia duoda 1635—1682 m. datas), o 
pačiam Chilinskiui davė lėšų grįžti į Angliją, kad ten jis galėtų tęsti 
pradėtąjį Biblijos spausdinimo darbą. Sinodo delegatas Anglijoje 
Krainskis, pastebėjęs Anglijos visuomenės susidomėjimą tuo reika- 
lu, rėmė mintį, kad Biblijos spausdinimas turįs būti tęsiamas ir kad 
jo išlaidos turinčios būti apmokėtos iš rinkliavos. 1662 V 21, slap- 
tajai karaliaus tarybai pritarus, tarp Krainskio ir Chilinskio buvo 
sudaryta sutartis, pagal kurią Chilinskis pasižadėjo savo vertimui 
priimti sinodo priežiūrą, o sinodas pažadėjo iš Anglijos rinkliavos 
lėšų apmokėti ne tik Biblijos spausdinimo išlaidas, bet ir patį Chi- 
linskį išlaikyti. Tučtuojau buvo apmokėtos skolos, kurios susidarė 
spausdinant Bibliją skolon, ir buvo duotas avansas spausdinimui 
tęsti. Bet tik šį nutarimą įvykdžius, į Londoną atėjo iš Vilniaus 
nepalankus Chilinskio vertimo įvertinimas: Božimovskis su Skrodz- 
kiu, susipažinę su vertimu, nustatė, kad vertime pilna pagrindinių 
klaidų ir kad tokia forma, kokia parašytas, jis negali būti toliau 
spausdinamas. Tuomet Krainskis išgavo iš slaptosios tarybos sek- 
retoriaus Ričardo Browno įsakymą spausdinimą sustabdyti, o at- 
muštus išspausdintuosius lankus ir popieriaus atsargą sudėti Lon- 

dono olandų bažnyčioje. Tačiau kadangi Chilinskio nusiskundimai 
dėl jam daromos skriaudos galėjo pakenkti bendrajai rinkliavai, 
Krainskis pasiūlė sinodui tam tikromis sąlygomis spausdinimą tęs- 
ti. Kadangi Žymiausioji dalis Senojo Testamento jau buvo išspaus- 
dinta iš Chilinskio vertimo, sinodas pareikalavo, kad bent Naujasis 
Testamentas būtų spausdinamas ne iš Chilinskio, bet iš naujai pa- 
ruošto Jono Božimovskio vertimo, ir kad korektūrą prižiūrėtų tam 
reikalui pasiųstas su Krainskiu Anglijon Užnerio senjoro Samue- 
liaus Minvydo sūnus Mikalojus Minvydas ir pats Chilinskis. O tuo 
tarpu Lietuvoje turėjo būti pabaigtas ir Senojo Testamento vertimas. 
Sinodui tuo būdu visiškai atsisakant nuo Chilinskio vertimo, Chi- 
linskis su tokiu pasiūlymu savaime nesutiko, ir sinodas jam atėmė 
ligi to laiko mokamą nuolatinį mėnesinį atlyginimą, nors kai kurie 
slaptosios tarybos nariai ir toliau Chilinskį rėmė. Bet tiems visiems 
ginčams iškilus, ne tik atsisakyta toliau tęsti 1662 V 21 sustabdytąjį 
Chilinskio Biblijos spausdinimą, bet nespausdinta ir Božimovskio 
vertimo. 1664 VI 22 Kėdainių sinode Krainskis siūlė likusiuosius 
egzempliorius parduoti į Mažąją Lietuvą, bet, neturint lėšų pasiun- 
tinio kelionei į Angliją apmokėti, tas pasiūlymas nebuvo priimtas. 
Išspausdintieji Chilinskio Biblijos lankai dvidešimt metų išgulėjo 
Londono olandų bažnyčios palėpėje ir, 1681 m. Mikalojui Minvy- 
dui vėl atvažiavus į Londoną, jo paliepimu jie buvo parduoti ma- 
kulatūrai kartu su popieriaus atsarga už 17 svarų sterlingų. Tuo 
būdu vadinamoji Chilinskio Biblija iš tikrųjų visiškai nebuvo iš- 
spausdinta, bet vis dėlto jos išliko trys nepilni korektūriniai egzem- 
plioriai. Plačiausią 416 puslapių (26 lankų) egzempliorių pats Chi- 
linskis buvo atsivežęs sinodui į Vilnių ar, kaip tvirtina S. Kottas, jis 
buvo atsiųstas 1662 m. Šis egzempliorius vėliau pateko į Gružev- 
škių šeimos rankas, o vienas tos šeimos atstovų 1805 IX 8 jį dova- 
nojo Vilniaus universiteto bibliotekai. Maskoliams universitetą pa- 
naikinus, šis Biblijos egzempliorius, kartu su universiteto bibliote- 
kos dalimi, atiteko naujai įkurtos Vilniaus dvasinės akademijos bib- 
liotekai. Akademiją iškėlus į Petrapilį, kartu iškeliavo ir Chilinskio 
Biblija, kuri buvo ilgesni laiką Akademijos bibliotekoje slepiama 
(tai matyti iš 1880 XI 12 A. Baranausko laiško H. Weberiui, kuriame 
jis rašo, kad buvo iš jos padaręs ištraukų, ir tik A. Bezzenbergeris 

nežinojo, kur jos ieškoti. Bet ir Petras Kraučiūnas [vyskupo P. Būčio 
tvirtinimu Tėvynės Sarge, 1949, Nr. 1], apleisdamas Akademiją, bu- 
vo iš Petrapilio išvežęs ir Chilinskio Bibliją ir tik, Akademijai parei- 
kalavus, paskiau ją grąžino). 1887 m. ją surado rusų akademikas 
Kunikas. Nėra žinios, koks to egzemplioriaus likimas dabartiniu 
metu, kada 1918 m. pati Akademija buvo panaikinta. Tas pats 
P. Būčys spėja, ar nebus jį Lenkijon išsivežęs prof. Baudouin de 
Courtenay, kurio žinioje, po bolševikų perversmo, kurį laiką Aka- 
demijos biblioteka buvo likusi. Šis egzempliorius, kaip ir kiti du, 
neturi antraštinio lapo, kuris visai nebuvo išspausdintas, ir jame 
trūksta dvidešimt antrojo lanko. Baigiasi jis Senojo Testamento Hio- 
bo knyga. Antrasis egzempliorius, Andriaus Mūllerio (Ludekeniu- 
so) išvežtas iš Anglijos į Vokietiją dar tuo metu, kai knyga buvo 
spausdinama, ir Mūllerio, matyti, gautas tiesiog iš Chilinskio, pas- 
kiau pateko į Štetiną, į jo gimnazijos biblioteką, kur jį 1888 m. su- 
rado ir pirko Berlyno valstybinė biblioteka. Bet 5. Kottas manė, kad 
ir šis egzempliorius 1662 m. buvo pasiųstas į Lietuvą. Jis turi tik 
384 puslapius (24 lankus) ir jame taip pat trūksta dvidešimt antrojo 
lanko. Pagaliau trečią egzempliorių 1893 m. surado Naake Londono 
britų muziejaus makulatūroje. S. Kottas mano, kad tai yra 1661 m. 
Chilinskio atvežtas į Vilnių egzempliorius, paskiau grąžintas Angli- 
jon. Jis turi tik 176 puslapius (11 lankų). Greičiausia daugiau spaus- 
dintų egzempliorių neišliko, bet ir tai yra labai daug neišspausdin- 
tai knygai, kai kitų išspausdintų knygų teišliko vos vienas du egzem- 
plioriai. O nespausdinta Naujojo Testamento dalis, kaip jau buvo saky- 
ta, 1932 m. buvo to paties Britų muziejaus atsitiktinai nupirkta. 
Taip atrodo Chilinskio Biblijos istorija, pasirėmus naujausiais su- 
rastais Vilniaus sinodo dokumentais ir Chilinskio užrašais, padary- 
tais Naujojo Testamento rankraščio puslapiuose, kurie pirmą kartą 
buvo išnagrinėti S. Kotto (Anglo-polonica, 1935 m. ir Polski Stownik 
Biograficzny, YWV, 1938, p. 11—13). Tačiau pirmasis atkreipęs į tą 
Bibliją visuomenės dėmesį prof. A. Bezzenbergeris (Mitteilungen der 
Littauischen Literarischen Gesellschaft, I, 1883, p. 28—35) ir ypač Mau- 
rikis Stankevičius savo monografijoje Wiadomošė o Biblii litewskiej, 
išspausdintoje tuo laiku, kada dar nebuvo surastas nei vienas tos 
Biblijos egzempliorius (Bezzenbergeriui nebuvo pavykę surasti jos 

nei Anglijoje, nei Vilniuje, nei Rusijoje — Petrapilyje ir Maskvoje), 
nenorėjo Chilinskio pripažinti net tos išspausdintosios dalies vertė- 
ju ir stengėsi įrodyti, kad Chilinskis buvo pasiųstas sinodo į Angliją 
rinkliavai ir kad jis, važiuodamas į Angliją, pasiėmęs su savimi 
Jono Božimovskio ir Jurgio Skrodzkio atliktą vertimą, kurį pats 
vėliau ir vadinęs savo vertimu. Tos pačios Biblijos kitos monogra- 
fijos autorius, Enrikas Reinholdas, savo rašte Die sogenannte Chy- 
linskische Bibeliibersetzunę daugelį klaidingų Stankevičiaus tvirtini- 
mų atitaisė ir stengėsi įrodyti, kad Chilinskis pats vertęs, nors ver- 
timo ir nebaigęs. S. Kotto tyrinėjimai leidžia ir čia atstatyti Chilins- 
kio garbe, nes paaiškėjo, kad Chilinskis išvertė visą Bibliją, ir išaiš- 
kinti jos santykį su kitais analoginiais Lietuvos reformatų darbais. 

Kaip jau matėme, pagal Jono Božimovskio opiniją sinodui pri- 
pažinus Chilinskio vertimą netinkamą, bet sutinkant su faktu, kad 
didesnioji Senojo Testamento Chilinskio vertimo dalis jau buvo iš- 
spausdinta ir toliau spausdinama, Jonas Božimovskis pats ėmėsi versti, 
pradėdamas Naujuoju Testamentu, t. y. ta dalimi, kuri Londone dar 
nebuvo pradėta spausdinti. Nenorėdamas spausdinimo vilkinti, Bo- 
žimovskis pasiskubino šį darbą per porą metų baigti, ir, kaip ma- 
tėme, jau 1662 m. sinodas siūlė jį spausdinti Londone. Kada visas 
tas spausdinimo darbas nutrūko, Božimovskis vis dėlto savo darbą 
tęsė, vertė visą Bibliją ir ligi savo mirties 1673 m. didesnę darbo dalį 
buvo atlikęs. Darbui palengvinti kuriam laikui iš Karaliaučiaus bu- 
vo paskolintas ir Bretkūno vertimo rankraštis. Božimovskiui mirus, 
jo darbą toliau tęsė jo sūnus Jonas Božimovskis jaunesnysis (miręs 
1687 II), Vilniaus konsenjoras, tėvo mirties metu buvęs Slucko pa- 
mokslininku, ir Samuelius Bitneris (miręs 1710 m.), tuo pat metu 
buvęs Naujamiesčio pamokslininku, o vėliau Užnerio superinten- 
dentu. Jiems nesiskubinant darbo baigti, 1680 m. sinodas iš jų pa- 
reikalavo, kad jie grąžintų Božimovskio — tėvo rankraštį ir duotų 
jį peržiūrėti kunigui Stanislovui Mankevičiui ir Samueliui Lipskiui ir 
tam pačiam Bitneriui. Jiems nesuspėjus dar to reikalavimo atlikti, 
1681 m., degant Biržų klebonijai, ir visas rankraštis sudegė. Bet 
kadangi vienas vertėjų, Samuelius Bitneris, buvo, matyti, 1šsaugo- 
jęs savo vertimo dalies rankraštį, tai toliau darbas buvo tęsiamas 
vieno Bitnerio, tik jam apsiribojus vienu Naujuoju Testamentu. Ligi 

1687 m. jam kiek padėjo ir Jonas Božimovskis jaunesnysis. Nuola- 
tos sinodo raginamas, S. Bitneris darbą baigė tik 1690 m. Susirūpi- 
nęs lėšomis jam išleisti, jis užmezgė santykius ir su Prūsais, su 
kuriais 17 anksčiau turėjęs politinių reikalų, ir 1694 m. iš Jonušo 
Radvilos dukters Karalinos Radvilaitės gavo 500 florinų pašalpos 
Naujojo Testamento spausdinimo reikalui. 1697 m. Lietuvos refor- 
matų sinodas Bielicoje nutarė atiduoti Bitnerio rankraštį peržiūrėti 
keliems kunigams, gerai lietuviškai mokantiems; jiems tą vertimą 
aprobavus, nutarė spausdinti. Tuo tarpu šiuo vertimu susidomėjo 
ir Prūsijos valdžia, ir karalius Pridrikis Vilhelmas asignavo spaus- 
dinimui reikalingas lėšas ta sąlyga, kad jis būtų pritaikintas ir Ma- 
žosios Lietuvos lietuviams. Tuomet Bitneris pasiėmė pagalbon Būd- 
deno (gimusio 1636 X 4 ir mirusio 1721 II 21), 1701 m. Karaliaučiuje 
Reusnerio spaustuvėje išspausdino Naują Testamentą su didziu dabo- 
jimu pergulditą. Tai buvo tuo būdu pirmas dalinis Biblijos vertimas 
Lietuvių kalba. Pats jo pritaikinimas tiek Didžiajai, tiek Mažajai Lie- 
tuvai reiškėsi tuo, kad jis išleistas, nors ir iš vieno bendro rinkinio, 
bet su įvairiomis prakalbomis, o pačiame tekste, skliausteliuose, 
daugelyje vietų buvo įdėti sinonimai, vartojami Mažojoje Lietuvoje. 
Dažnai kartojamas tvirtinimas, kad ir patys tekstai buvę išleisti at- 
skirai viena redakcija Mažajai Lietuvai, o kita Didžiajai Lietuvai, 
yra neteisingas. Šusterio vaidmuo šiame darbe nebuvo žymus. 
L. Rėza savo Geschichte der litauischen Bibel 1816 m. Šusterį tevadina 
šio darbo tikrintoju (revizorium) ir parafrazuotoju, kuris greičiau- 
sia atliko ir viso darbo korektūrą. Jis ir įdėjo daugelyje vietų skliaus- 
teliuose tuos sinonimus, kurie tebuvo vartojami Mažosios Lietuvos 
bažnytinėje kalboje. Šio pirmojo Naujojo Testamento leidimo buvo 
išspausdintas didesnis skaičius egzempliorių, kurių nemaža išliko 
ligi mūsų laikų. 

Bet aišku, kad šis nepilnas Biblijos vertimas negalėjo patenkinti 
nuolatos kartojamo reikalavimo paruošti ir išleisti visą lietuvišką 
Bibliją. Kita vertus, Didžiojoje Lietuvoje paruoštas vertimas Mažo- 
joje vis sukeldavo tam tikrą nepasitenkinimą. Vėl čia atgyja mintis 
išleisti visą Bibliją lietuviams protestantams, ir pagaliau Jonui Jokū- 
bui Kvantui (Ouandtui) pavyko išsirūpinti Prūsijos karaliaus Pridri- 

kio Vilhelmo I pasižadėjimą valstybės lėšomis išleisti visą lietuviš- 
ką Bibliją. Bet ir čia vėl pradėta tuo pačiu Naujuoju Testamentu. 
Kvantas, pats lietuviškai nemokėdamas, jo paruošimą pavedė Til- 
žės lietuvių kunigui Reinkholdui Rozenbergui 11 Gumbinės klebonui 
Kristupui Rebentišui (mirusiam 1724 XI 6), o šiedviem mirus darbo 
neužbaigus, darbas perėjo į Ragainės kunigo Hiobo Naunyno (miru- 
sio 1730 m.) ir Valterkiemio kunigo Pilypo Ruigio (Ruhieo) rankas. 
Šie vertėjai faktiškai nevertė, bet tik taisė Bitnerio 1701 m. vertimą, 
labiausiai stengdamiesi priartinti naująjį vertimą prie vokiškų ver- 
timų, kiek pasinaudoję Bretkūno Biblijos vertimu ir J. Rėzos psal- 
mynu. Tokiu būdu ištaisytas Naujasis Testamentas, šį kartą skiria- 
mas tik vieniems Mažosios Lietuvos protestantams, buvo išspaus- 
dintas 1727 m. Karaliaučiuje Kristupo Gotfrido Eckarto spaustuvė- 
je, pridėjus prie jo atskiru antraštiniu lapu su 1728 m. data ir Do- 
vydo psalmes. Tekstas buvo išspausdintas dviem kalbomis — lie- 
tuviškai ir vokiškai. G. Ostermejeris (Erste litauische Liedergeschichte, 
1793, 263 p.) taria, kad šis leidimas nebuvęs geresnis už 1701 m. 
leidimą; tiek tiktai, kad, išspausdintas mažesnio formato, jis buvo 
patogesnis vartoti. 

Šis Naujojo Testamento vertimas, arba, teisingiau pasakius, se- 
nojo vertimo nauja redakcija tiek tepastūmėjo į priekį visos Bibli- 
jos vertimo reikalą, kad atsirado keletas naujų asmenų, kurie, šiuo 
vertimu susidomėję, pradėjo jį patys savarankiškai ruošti, ir gal 
jų iniciatyva 1730 m. buvo sušaukta speciali vertėjų komisija, ku- 
ri ir pasidalijo savo tarpe visos Biblijos vertimo darbą, nusistačiu- 
si, kiek pasinaudojant Bretkūno ir Chilinskio Biblijos vertimais, 
versti ne iš hebrajų ar graikų kalbos, bet iš Liuterio vokiško ver- 
timo. Buvo nusistatyta darbu šiaip pasidalyti: Jurbarko, paskiau 
Mielkiemio kunigas Petras Gotlibas Milkė apsiėmė išversti Genezę, 
Deutoronomen ir Pranašus; Pilypas Ruigis — Levibicus; Hiobas Nauny- 
nas — Hiobą ir Patarles; Klaipėdos kunigas Abromas Dovydas Liu- 
neburgas (gimęs 1670 VIII 31 ir miręs 1743 XII) — knygą Cebe- 
leth; Kalninkų kunigas Kristupas Sperberis (gimęs 1674 VIII 5 ir mi- 
ręs 1752 II 10) — pirmą ir antrą knygą Chronicon; Skaisgirių ku- 
nigas Adomas Pridrikis Šimelpenigis II (gimęs 1677 XI 11 ir miręs 
1740 X 23) — Exodus; Papelkių kunigas Adomas Pridrikis Šimelpe- 

nieis II — Josua, Judicium; Rusnės kunigas Jonas Jokūbas Šperberis — 
dalį Senojo Testamento; Verdainės kunigas Pabijonas Kalau (gimęs 
1691 VII 19 ir miręs 1747 VIII 11) — knygas Esma ir Neheimnia; Jo- 
neikiškių kunigas Mykolas Ziemantas Engelis (gimęs 1700 X 5 ir 
miręs 1758 X 13) — Jeremijo knygas; Įsruties kunigas Adomas En- 
rikas Pilerimas (gimęs 1702 m. ir miręs 1757 XIII 28) — pirmą 54- 
muelio knygą; be to, tam tikras dalis buvo apsiėmę išversti ir ku- 
nigai Šleisneris, Frankas Gaištatas ir Leo, bet atrodo, kad bent šie 
savo pažado netesėjo, nes vėliau 1735 m. Biblijos bendradarbių 
tarpe jie nenurodomi, o jau jų vietoje minimi keli, kuriems 1730 m. 
planu nebuvę pavesta jokio darbo, bet kurie, matyti, ėmė dirbti 
vėliau, savo darbo vienam ar kitam neatlikus. Tai Saluvos kuni- 
gas Kristijonas Šperberis (gimęs 1676 m. ir miręs 1750 m.), Vėlu- 
vos kunigas Kristupas Konradas Gericas (Gūritzas) (gimęs 1677 XI 12 
ir miręs 1752 IV 22) ir Vilkyškių kunigas Pridrikis Heidmanas. Vy- 
riausia vertimo priežiūra buvo rankose Įsruties kunigo Jono Be- 
rento, kuris pridėjo lietuvišką prakalbą „Mano mielas Skaitytojau“, 
r Petro Gotlibo Milkės, kuris baigtą vertimą dar kartą visą per- 
žiūrėjo, stengdamasis suderinti įvairių vertėjų nevienodai išvers- 
tas vietas. Vertimas, daugiausia atsirėmęs Liuterio vertimu, bu- 
vo pabaigtas 1733 m. ir išspausdintas 1735 m. Karaliaučiuje Pi- 
lypo Kristupo Kanterio spaustuvėje. Tais pačiais metais iš to pa- 
ties rinkinio buvo atmušti ir du Naujojo Testamento leidimai, be 
pakeitimų vėliau pakartoti 1749 m. (gal ir 1740 m.). Tuo būdu 
lietuviškas visos Biblijos vertimas tebuvo išspausdintas praėjus be- 
veik dviem šimtams metų nuo to laiko, kada ji buvo pradėta 
versti į lietuvių kalbą. Bet ir dabar vertimas nebuvo tobulas, nes 
ir Milkės pastangos suderinti daugelio vertėjų kalbą ir termino- 
logiją nedavė visiškai patenkinamų vaisių, nes visi skubėjo kiek 
galima greičiau atiduoti darbą į spaudą; įvairiose vietose atsirado 
nemaža nevienodai išverstų žodžių ir įvairių prieštaravimų. Dėl 
to, kai visas leidinys buvo išparduotas, jis nebuvo mechaniškai 
iš senojo rinkinio pakartotas, bet tas pats Kvantas pavedė vienam 
iš 1735 m. Biblijos vertimo bendradarbių, Adomui Pridrikiui Šimel- 
penigiui II, dar kartą visą vertimą perredaguoti. Toks pataisytas 
leidimas, papuoštas gražia Šimelpenigio prakalba „Lietuwos ne- 

pakentė nepagyręs“, 1755 m. buvo išspausdintas Kanterio lėšo- 
mis ir jo spaustuvėje. Naujasis Testamentas, kaip ir visuose vėles- 
niuose leidimuose, gavo atskirą antraštinį lapą ir puslapių žymė- 
jimą ir dar buvo ir atskirai atmuštas, dviem skirtingais, mokyk- 
loms skiriamais, leidimais. 

Šio pagrindinio ir labiausiai žinomo 1755 m. Biblijos leidimo 
buvo išspausdinta tiek, kad jo užteko daugiau kaip 50 metų. Bet 
leidimui išsibaigus, sumanyta vėl jį iš pagrindų perredaguoti bei 
palyginti ir su hebrajų ir graikų tekstu, ko, kaip matėme, nežiūrėta 
ruošiant anuos leidimus. Liudviko Martyno (Gedimino) Rėzos suma- 
nymu ir rūpesčiu 1809 m. buvo sudaryta komisija naujam Biblijos 
vertimui paruošti. Į komisiją iėjo, be Rėzos, dar vyskupas Borovskis, 
D. Valdas, kunigas Verneris ir kunigas Kunovas. Bet iš jų keturių tik 
vienas Rėza tedalyvavo vertime, o anie trys buvo tik leidimo orga- 
nizatoriai. Patį naująjį vertimą atliko Rėza, padedamas Nybudžių 
kunigo Kristijono Gotfrido Cipelio (Zippel) (gimusio 1742 I 28 ir mi- 
rusio 1815 II 11), Gerviškiemių kunigo Enriko Ibšo (Hiibsch) (mirusio 
1814 X 19) ir Valterkiemio superintendento Jono Goffrido Jordano 
"(gimusio 1753 VI 30 ir mirusio 1822 VIII 1). Cipeliui ir Ibšui mirus dar 
to darbo nebaigus, jį pabaigė vienas Rėza su Jordanu ir Samueliu 
Teodoru Cipeliu (gimusiu 1777 IV 15 ir mirusiu po 1834 m.), Karaliau- 
čiaus Lebo kunigu, stojusiu į talką vietoje savo mirusio tėvo. Nors 
vertėjai plačiai naudojosi 1755 m. Biblijos leidimu, Bretkūno vertimu 
ir kunigo Gotfrido Ostermejerio 1755 m. leidimo pataisomis, jo palik- 
tomis rankraštyje, tačiau jų pagrindinis darbas buvo lyginimas su 
graikų tekstu, kurį protestantų Biblijos vertėjai laiko pagrindiniu au- 
tentišku. Biblijai išleisti Britanijos Biblijos draugija asignavo 200 svarų 
sterlingų ir tais pinigais vertimas buvo išspausdintas 1816 m. Kara- 
liaučiuje Degeno spaustuvėje. Išspausdinta 3000 egzempliorių ir dar 
atskirai atmušta 3000 egzempliorių Naujojo Testamento. Bet Rėza ix 
vėliau savo vertimą taisė ir tobulino, padedamas Piktupėnų kunigo 
Kristijono Danieliaus Hasensteino (gimusio 1756 II 13 ir mirusio 
1821 XII 17), kurį mirusį pavadavo jo sūnus, Tilžės lietuvių kuni- 
gas Pridrikis Teofilius Hasensteinas (gimęs 1786 IV 29 ir miręs 
1830 VIII 3) ir Ragainės lietuvių kunigas Karolis Enrikas Malkevičius 
(Malkwitz) (gimęs 1790 XII 5 ir miręs 1850 XII 28). Šis taisytas 
leidimas buvo išspausdintas 1824 m., tačiau jau ne Karaliaučiuje, 

bet Tilžėje E. Posto spaustuvėje. Jį be pakeitimų pakartojo 1853 m. 
Pridrikis Kuršaitis, bet, jį išleidęs, jis ėmėsi naujo vertimo redagavi- 
mo ir, gerokai ištaisęs, išspausdino 1858 ir 1861 m. 1865 m. Kur- 
šaitis jį perredagavo iš naujo, iš pagrindo visą vertimą peržiūrėjęs, 
ir toks be pakeitimų buvo spausdinamas 1865, 1869, 1885 ir 1897 m. 
1898 m. leidimą vėl iš pagrindų peržiūrėjo kunigas Jonas Pipiras (gi- 
męs 1833 IV 23 ir miręs 1912 III 29), Adomas Einaris (gimęs 1842 III 21 
ir miręs 1906 X 11) ir Lukau iš Klaipėdos. Toks jų ištaisytas leidimas 
buvo dar pakartotas 1903, 1908, 1910, 1946 ir kt. 

Tais pačiais 1816 metais, kada buvo išspausdintas pirmas Rėzos 
Biblijos leidimas, Vilniuje misijonorių spaustuvėje pasirodė Žemai- 
čių vyskupo Juozapo Arnulpo Giedraičio (gimusio 1754 VI 29 ir mi- 
rusio 1838 VII 5/17) paruoštas 1r išleistas Naujas Istatimas Jezaus 
Christaus Wieszpaties musu. Nors šis vertimas buvo atliktas katalikų 
vyskupo ir buvo skiriamas katalikams, tačiau išleistas be katalikų 
bažnyčios reikalaujamų paaiškinimų ir lėšomis, asignuotomis pro- 
testantų Biblijos draugijos, kuriai priklausė ir pats Giedraitis, jis 
visais atžvilgiais buvo artimas protestantiniams Biblijos vertimams, 
jau nekalbant apie tai, kad Giedraitis versdamas daug kur rėmėsi 
ir senaisiais Vilento evangelijų vertimais. Dėl to šis vertimas nebu- 
vo katalikų dvasininkijos priimamas ir net, sakoma, buvęs neviešai 
popiežiaus pasmerktas ir papeiktas, nors katalikų liaudyje jis turėjo 
didelį pasisekimą. Sekant M. Valančiumi, buvo abejojama ir dėl 
vertėjo. Nors knygoje vertėju aiškiai yra nurodytas Giedraitis, bet 
Valančius teigė, kad ne jis pats vertęs, bet kunigai Bonaventūra Gai- 
levičius (gimęs 1752 m. ir miręs 1834 VIII 23) ir Domininkas Mogenas 
(gimęs 1745 IX 11 ir miręs apie 1825—1827 m.). Bet Benediktas 
Smigelskis savo Valančiaus Vyskupystės kritikoje tą Valančiaus teigi- 
mą griežtai atmetė, tvirtindamas, kad pats savo akimis matęs vys- 
kupą Giedraitį ištisomis valandomis verčiant Naująjį Įstatymą. Kita 
vertus, Gailevičiui su Mogėnu buvo pavesta šio leidimo dvasinė 
cenzūra, ir jie savo aprobatoje, pačioje knygoje išspausdintoje, gana 
griežtai nurodė, kas vertime yra priešinga katalikų bažnyčios dog- 
mai, ko nebūtų darę, jeizu patys būtų vertę, nekalbant jau apie tai, 
kad patiems vertėjams nebūtų buvę pavesta savo darbą cenzūruoti. 
Giedraičiui iš tikrųjų kiek padėjo taisyti kalbą ir atlikti korektūrą 
kunigai Tomas Venslauskis ir Leonas Kazlauskis. 

Leidimas buvo išleistas storo, dalies egzempliorių žalsvo, kitos 
dalies melsvo popieriaus, tvirtais odiniais įrišimais, dėl ko atskiri jo 
egzemplioriai labai gerai išliko per visą šimtmetį ir ligi mūsų laikų 
jų išsisaugojo palyginti didelis skaičius. Tačiau faktiškai pasirodė 
šio leidimo ne vienas, bet trys kiek skirtingi leidimai: pagrindinis 
pirmas leidimas, kuris lengvai atskiriamas iš to, kad paskutiniojo 
puslapio paginacija yra neteisinga — vietoje 389 yra išspausdinta 
398; nedidelė šio leidimo egzempliorių dalis atmušta geresnio po- 
pieriaus, paauksintais kraštais su pridėtu Giedraičio prancūzišku 
paaukojimu rusų carui Aleksandrui I, kuo ypač piktindavosi kata- 
likų dvasininkai; tai antras leidimas, su tokia pat paginacijos klaida 
paskutiniame puslapyje. Pagaliau, spausdinimui įpusėjus ir pusę 
jau atmušto rinkinio išbarsčius, buvo nusistatyta spausdinti dides- 
nį egzempliorių skaičių; tuomet pirmieji 176 puslapiai buvo surink- 
ti iš naujo, pačiai spaustuvei atliekant korektūrą, dėl ko šioje dalyje 
atsirado ypač daug tokių korektūros klaidų, kokių nebuvo pirma- 
me leidime; likę 177—389 puslapiai buvo atmušti iš seno, dar ne- 
išbarstyto rinkinio, bet tik iš paskutiniojo puslapio išimta neteisin- 
ga paginacija, jos vietoje nepadėjus kitos, ir tuo būdu šis trečias 
leidimas gali būti lengvai atskirtas iš nepaginuoto paskutinio pusla- 
pio. 1838 m. vyskupijos valdytojas Jonas Krizostomas Gintila buvo 
sumanęs paruošti naują 1816 m. Naujojo Įstatymo leidimą. J. A. Pabrė- 
ža siūlė redagavimą pavesti M. Valančiui, o jei jis nesutiktų, L. Mant- 
vydui ar L. Kazlauskiui. Dėl dar nepaaiškėjusių priežasčių nuo to 
sumanymo buvo atsisakyta, ir naujas Giedraičio vertimo leidimas bu- 
vo parūpintas tik 1906 m., kada jį JAV Šenandore (Pensilvanija) su 
kunigo Antano Staniukyno (gimusio 1865 V 4 ir mirusio 1918 XII 15) 
komentarais išleido kunigas Simanas Pautienius (gimęs 1863 X 28 ir 
miręs 1923 II 6). 

Naują pilną katalikų Biblijos vertimą buvo beveik užbaigęs vys- 
kupas Antanas Baranauskas (gimęs 1835 I 17 ir miręs 1902 XI 26), 
bet, nors jis atsidėjęs vertė ligi paskutinei savo gyvenimo dienai, 
baigti nesuspėjo. Jo vertimas nebuvo išspausdintas, bet rankraštis 
buvo išsaugotas. Pirmąjį pilną lietuvišką Šventraščio vertimą kata- 
likams parūpino arkivyskupas Juozas Skvireckas (gimęs 1873 IX 16). 

XIV amžiaus pabaigoje Lietuvai su Žemaitija priėmus krikštą, 
katalikiškoji lietuvių visuomenė buvo palikta be jokių lietuviškų 
bažnytinių tekstų, išskyrus jau-V-šios knygos skirsnyje minėtus Jo- 
gailos išverstus lietuviškus poterius. Žymiausioji katalikų pamaldų 
dalis buvo atliekama lotynų kalba; vadinamos papildomosios pa- 
maldų dalys — evangelijų skaitymas, pamokslai — arba visiškai 
nebuvo skaitomos, arba buvo atliekamos lenkų kalba, nes ligi pat 
antrosios XVI a. pusės Žymiausioji Lietuvos kunigų dalis buvo at- 
ėjūnai iš Lenkijos; pačioje Lietuvoje, ligi jėzuitams atėjus, nebuvo 
net nei vienos dvasinės seminarijos kunigams ruošti. Tik kandida- 
tai užimti aukštesnėms dvasinėje hierarchijoje vietoms Vilniaus ir 
Medininkų (Žemaičių) vyskupijose teologinių studijų važiuodavo į 
Krokuvos akademiją, bet ir čia per visą XV ir XVI amžių, ligi Vil- 
niaus akademijos įkūrimo, tegalima priskaičiuoti ne daugiau kaip 
350 iš Lietuvos kilusių studentų. Iš jų žymi dalis, studijas pabaigę, 
Lietuvon negrįžo, bet liko Lenkijoje; kita dalis, ypač XVI a., persi- 
metė į reformaciją ir neretai studijas tęsė jau protestantų universi- 
tetuose; vėl kita dalis pasirinko sau kitą, ne kunigo profesiją (daug 
jų ėjo mokytojais į didikų dvarus). Ir tik ne daugiau kaip trečioji 
dalis grįždavo Lietuvon kunigais, bet jų vos užtekdavo dviejų vys- 
kupijų vyskupų, prelatų ir kanauninkų vietoms užimti; ir jų tarpe 
buvo nemaža atėjūnų iš Lenkijos. O daugumai tų bažnytinių didi- 
kų rūpėjo ne bažnyčios reikalai, ne liaudies krikščioninimas, bet 
pajamos iš jų valdomų beneficijų ir politinė įtaka. Daugelis parapi- 
jų, prelatų ir kanauninkų valdomų iš Vilniaus ar iš Varnių, per 
ištisus dešimtmečius nematė kunigo ir negirdėjo savo „dvasios gany- 

tojo“ gyvojo žodžio. To absoliutinio katalikų dvasininkijos apsilei- 
dimo pasėka buvo dvejopa: viena, XVI amžiuje kuone visa Lietu- 
vos diduomenė ir žymi dalis eilinių bajorų persimetė į reformacijos 
pusę; antra, palikta visai sau, liaudis, anksčiau slaptai, nedrąsiai 
garbinusi savo senuosius dievus, XVI amžiuje daug kur, ypač Že- 
maitijoje, atvirai grįžo prie savo senosios tikybos. Protestantizmui 
įvairiomis formomis plisti Lietuvoje XVI a. nemaža padėjo ir tai, 
kad jau nuo 1547 m. lietuvių kalba buvo leidžiamos protestantų 
knygos, kurių, nors ir nedidelis skaičius, paplisdavo ir Didžiojoje 
Lietuvoje, o katalikai neturėjo nieko prieš jas pastatyti. Daugelis iš 
Lietuvos kilusių studentų, kurie studijavo vokiečių universitetuose — 
Karaliaučiuje, Vitenberge, Tiūbingene ir kitur, — ar patys dalyvavo 
tų protestantų knygų paruošime, ar tiesiog susidurdavo su tų kny- 
gų rašytojais ir bendradarbiais, arba gaudavo, studijuodami Kara- 
liaučiuje, susipažinti su pačiomis knygomis. Jų dalis parvyko į Lie- 
tuvą ir net grįžo atgal į katalikų bažnyčią; jiems tat ir buvo labiau- 
siai suprantamas tas vaidmuo, kokį būtų galėjusios suvaidinti lie- 
tuviškos katalikų knygos katalikybei Lietuvoje atgaivinti. Kiti vėl 
to paties siekė, turėdami galvoje ir grynai politinį tikslą (ypač nuo 
Liublino unijos laikų) — kelti lietuviškos Lietuvos atsparumą prieš 
sistemingai varomą lenkų akciją už Lietuvos kultūrinę ir politinę 
asimiliaciją. Tik tiems lietuviškų katalikų knygų šalininkams ilgai 
trūko iniciatyvos, akstino ir sugebėjimo atitinkamą darbą pradėti. Ir 
pats darbas išsiliejo į konkrečias formas tik nuo to laiko, kada atsira- 
do toks iniciatorius asmenyje Merkelio Giedraičio (gimusio 1536 m. ir 
mirusio 1609 V 11), nuo 1576 m. tapusio Medininkų (Žemaičių) 
vyskupu. Giedraitis kaip tik ir jungia abidvi lietuvių literatūros 
šakas — protestantinę ir katalikinę. Jis pats keliolika metų studija- 
vo protestantų universitetuose Karaliaučiuje, Vitenberge, Tiūbinge- 
ne bei Leipcige, ir dabar yra neabejotinas faktas, kad tuo laiku jis 
buvo prisidėjęs prie reformatų: jis, tarp ko kito, Tiūbingene studi- 
juodamas, Mikalojaus Radvilos pavestas atlikdavo įvairias misijas 
pas vokiečių valdovus protestantus. Jo studijų metu Mažvydas 
spausdino visas savo knygas, ir jos negalėjo likti jam nežinomos. 
Bet svarbiausia, jam 1560—1563 m. Tiūbingene bestudijuojant, jo 
mokytojas ir prižiūrėtojas buvo Jurgis Zablockis, Stanislovo Rapo- 

lionio mokinys, Abromo Kulviečio kaimynas ir nuoširdžiausias 
draugas, Mažvydo knygų bendradarbis, o pradžioje ir Mažvydo 
globėjas. Kad tarp Giedraičio 1 Zablockio buvo ypač artimi santy- 
kiai, matyti iš to, kad, 1561 m. Giedraičiui išspausdinus knygutę 
mirusiai Lietuvos retormatei Kotrynai Vesiolovskienei paminėti, 
Zablockis tai pačiai knygutei davė savo parašytą lotynišką šešiaeilį. 
Ir kada Giedraitis, grįžęs į Lietuvą, atsisakė nuo savo protestanti- 
nių pažiūrų ir virto uoliu katalikų vyskupu, susirūpinusiu, kaip 
atgaivinti prie jo pirmtakų visiškai apmirusią Lietuvoje katalikybę, 
tai savaime jis turėjo prisiminti ir vaidmenį anų lietuviškų protes- 
tantų knygų Mažojoje Lietuvoje ir galvoti, kaip sukurti lietuvišką 
katalikų literatūrą ne vien tam, kad galima būtų atsispirti prieš 
protestantinių lietuviškų knygų įtaką, bet ir tam, kad galima būtų 
duoti kunigams, dažnai nei lietuviškai nemokantiems, į rankas me- 
džiagą, kuri padėtų jiems religijos srityje šviesti Žmones lietuvių 
kalba. Niekas, kas rašė apie pirmąsias lietuviškas katalikų knygas, 
neabejoja, kad jos buvo vyskupo Merkelio Giedraičio inspiruotos, 
tik dar nebuvo paaiškėjęs jo sąryšis su Jurgiu Zablockiu ir su lietu- 
Lviškomis protestantų knygomis. 
Ligi šiol buvo manoma, kad pirmoji lietuviška katalikų knyga bu- 
vo 1595 m. išspausdintas Mikalojaus Daukšos (gimusio 1527—1528 m. 
Babėnuose, Liaudoje, ir mirusio 1613 m. vasario mėnesį, gal 16, bet 
ne anksčiau kaip 13 d. ir ne vėliau kaip šio mėnesio pabaigoje) 
katekizmas, nors ir seniau daug kam kildavo neaiškumų dėl to, 
kad tame pačiame Vilniuje, lietuvių etnografinės teritorijos centre, 
tie patys jėzuitai latviams ir gudams buvo išleidę katekizmą visu 
dešimtmečiu anksčiau, 1585 m. Dabartiniu metu J. Gerulio ir ypač 
V. Falkenhahno tyrinėjimų Karaliaučiaus archyve dėka, tenka lai- 
kyti pirmąja lietuviška katalikų knyga ne 1595 m. katekizmą, bet 
šiuo tarpu mums arčiau nežinomą ir niekur neišlikusį lietuvišką Ca- 
nisijaus katekizmo vertimą, išspausdintą Vilniuje dar prieš 1590 m., 
galbūt net tais pačiais 1585 m. kaip ir latviškas vertimas, t. y. pra- 
ėjus vos dešimčiai, ne dvidešimčiai, metų nuo Giedraičio vyskupa- 
vimo pradžios. Pirmąją žinią apie tą knygą pateikia savo laiške, 
rašytame 1589 m. spalio 14 d. Prūsijos kunigaikščiui Jurgiui Pridri- 
kiui, Prūsijos kunigaikščio tarėjai. Reikalavimą kiek galima greičiau 

išspausdinti Bretkūno postilę jie motyvuoja tuo, kad „katalikai ne- 
seniai yra išspausdinę lietuvių kalba Canisijaus katekizmą, kurį 
įvairiose vietose liaudies tarpe išplatino, ir nėra abejonės, kad jie ir 
kitas knygas paruoš šia kalba“, 0 po pusės metų, 1590 m. birželio 
1 d., Ragainės lietuvių protestantų kunigų konferencija, sušaukta 
Bretkūno postilės peržiūrėti, tam pačiam kunigaikščiui tą pačią Ži- 
nią kartoja, nurodydama, kad Lietuvos jėzuitai, norėdami kataliky- 
bėn patraukti Mažosios Lietuvos lietuvius, yra jau paskleidę lietu- 
vių kalba „savo nuodingas knygas“, tik tos knygos rašte nebuvo 
įvardintos. Jei čia dėl paskutiniosios informacijos apie „knygas“, ne 
apie vieną „knygą“, ir galima paabejoti, nes ji galėjo atsirasti iš 
negerai suprasto posakio ano pirmojo rašto apie ruošiamas knygas 
(„andire būcher mehr in solcher sprach fort Zubreiten“), tai Žinia 
apie jau išspausdintą („in Littauischer Sprach in Druck ausgehen 
lassen“) Canisijaus katekizmą jokių abejonių nekelia: tokios Žinios 
niekas nebūtų iš piršto išlaužęs. Ir čia anie tarėjai negalėjo jos su- 
painioti su 1585 m. latviškuoju Canisijaus katekizmo vertimu tiek 
dėl to, kad jų daugumas, kaip ir visi ragainiškės konferencijos da- 
lyviai, labai gerai mokėjo lietuviškai ir puikiai ją skyrė nuo lat- 
viams artimos Kuršių nerijos kuršių kalbos; tiek ir dėl to, kad prieš 
aną latviškąjį katalikišką katekizmą savo laiku tas pats Karaliau- 
čius jau buvo reagavęs, išspausdindamas 1586 m. latvišką Liuterio 
enchiridiono vertimą. Žinoma, truputį atrodo keista, kad to verti- 
mo nemini Daukša nei savo katekizme, nei postilėje ir kad jis, ma- 
tyti, greitai po išspausdinimo visiškai išnyko, nors dabar atrodo, 
kad 1605 m. anoniminio Ledesmos katekizmo autorius (Sirvydas?) 
jį visiškai aiškiai mini. Lygiai taip pat, kaip ligi abiejų Mažvydo 
giesmynų suradimo 1589 m. Bretkūno giesmyno prakalbos žodžiai, 
kur jis visai aiškiai kalba apie šiuos giesmynus, buvo priskiriami 
1547 m. Mažvydo katekizmo giesmėms, taip ir 1605 m. anonimo 
prakalbos žodžiai „fu Ledesmos Catechismu iz naujo perguldziau, kuris 
iau pirma to buo pergulditas, ir ne zinau kaip nugayszintas" buvo aiš- 
kinami tuo būdu, kad jis čia kalbąs apie dingusį Daukšos Ledes- 
mos katekizmą. Tuo tarpu, iš vienos pusės, kitoje tos pačios prakal- 
bos vietoje jis rašo: „Ataio ausimp mano ne wieno zodzey, kurie 
neiszmanu sakos Cathechismo perguldito, nuog ... kunigo Mikalo- 

jaus Daukszos... iog esus anas perguldis ii Zemaytiszkay...“. Iš to 
aišku, kad tie, kurie skundėsi negalį Daukšos katekizmo suprasti, 
neabejotinai tą katekizmą ar matė, ar girdėjo jį aiškinant, o jis pats, 
kiek toliau rašydamas apie to katekizmo kalbos ypatybes, irgi kal- 
ba apie tokią knygą, kurią buvo skaitęs; tai jam šis katekizmas visai 
nebuvo „nugayszintas“. O svarbiausia tas, kad, lyginant 1605 m. 
katekizmą su 1595 m. katekizmu, pasidaro neabejotina, jog anoni- 
mas, ruošdamas savo vertimą, visą laiką turėjo rankose Daukšos 
katekizmą, kuriuo jis sekė eilutė po eilutės, net žodis po žodžio, ir 
tik pagal savo tarmę vietomis pakeitė vieną kitą Daukšos katekiz- 
mo žodį, bet dažniausiai pasitenkino vien kitaip tą patį žodį para- 
šes, o savarankiškai versdamas tik tas vietas, kurių Daukša nebu- 
vo išvertęs. Taigi jam „nugayszintas“ buvo ne Daukšos katekiz- 
mas, bet anas pirmasis, tikrai dingęs, kurio jis nebuvo matęs ir dėl 
to galėjo palaikyti ji Ledesmos, ne Canisijaus katekizmo vertimu. 
Matyti, kad to katekizmo likimas buvo toks pat kaip ir ano latviš- 
kojo 1585 m. katekizmo, kuris, greičiausia Ertmono Tolgsdorfo ar 
Jokūbo Cauleneliuso (pagal A. Gūntherį) išverstas, per ištisus tris 
šimtus metų nebuvo niekam žinomas, kol 1911 m. jo pirmas eg- 
zempliorius buvo atsitiktinai surastas Upsalos universiteto biblio- 
tekoje, o po 20 metų kitų trijų egzempliorių fragmentai buvo suras- 
ti 1597 m. išspausdintos Valtrino knygos De re militari veterum roma- 
norum libri septem įrišime. Tikėkimės, kad jei ne kokioje svetimoje 
bibliotekoje, tai bent kokios senos knygos įrišime kada nors dar bus 
surastas ir lietuviškas Canisijaus katekizmo vertimas. Galimas daik- 
tas, kad tą patį katekizmą mini ir K. Jablonskio surastas 1596 I 23 
inventorius, kuriame kalbama apie knygų lentyną, kurioje stovėjo 
ir „modlitvy litovskie duchovnye starye“: tik keletą mėnesių prieš 
tai pasirodęs 1595 m. Daukšos katekizmas negalėjo čia būti senu pa- 
vadintas. Pagaliau ir Vilniaus vyskupijos 1602 m. sinodas mini „Ca- 
techismum Canisii vel Ledesmae lituanice translatum“, o 1633 m. 
sinodas įsako klebonams laikyti „Catechismum Canisii vel Ledes- 
mae lituanice translatum“. Bet tik jį suradus, bus galima tikrai at- 
sakyti ir į ypač mums rūpimą klausimą, kas jį išvertė į lietuvių 
kalbą. Gal Daukša? Bet jis būtų jį nors paminėjęs ar 1595 m. kate- 
kizme, ar 1599 m. postilėje./Kita vertus, jam nebuvo prasmės versti 

Ledesmos katekizmą, jei jis būtų jau anksčiau išvertęs panašų, irgi 
jėzuito, Canisijaus katekizmą. O gal išvertė pats Merkelis Giedrai- 
tis, lietuviškai labai gerai mokėjęs ir dar nepamiršęs tų pamokų, 
kurias buvo jam davęs Jurgis Zablockis? O gal kitas kuris mums 
nežinomas pirmasis lietuviškas katalikų rašytojas? Gal pagaliau tas 
pats Mikalojus Pacas, kuris 1589 m. Vilniuje išspausdino pirmąjį 
lietuvišką eilėraštį? Šio katekizmo visiškas išnykimas gali būti pa- 
aiškintas ir tuo, kad, galimas daiktas, jis visas buvo pasiųstas į 
Mažąją Lietuvą ten atsverti protestantiškų lietuviškų knygų įtakai 
dar tikybiškai svyruojančioje liaudyje ir ten vietos protestantų ku- 
nigų buvo išgaudytas ir sunaikintas. 

Kol šie visi klausimai nėra paaiškėję, tenka laikyti lietuviškos 
katalikų literatūros pradininku kunigą Mikalojų Daukšą. Dar ligi 
šiol ištisai nepaaiškėjusi jo biografija dabarties metu yra daugiau 
žinoma iš K. Jablonskio paskelbtų dokumentų. Tarp ko kita, tos 
žinios leido atitaisyti ir ilgai mūsų literatūroje vyravusią nuomonę, 
kad Daukša kilimo buvęs žemaitis. Nors Babėnai, kuriuose jis gimė 
ir augo, ir priklausė anuo metu Žemaitijos Veliuonos valsčiui, bet 
buvo jau ne žemaičių etnografiniame plote, ir dėl to Daukšos raštų 
kalboje, greta aiškių žemaičių tarmės ypatybių, jo sąmoningai įves- 
tų, leidžiant savo knygas labiausiai Medininkų vyskupijai, yra daug 
ir aukštaitiškumų, jo atsineštų iš savo gimtinės vietos ir iš dalies 
sąmoningai jo įvestų, nes, 1635 m. katekizmo leidėjo žodžiais, jis 
„Ar Lietuway ir Zemaycziams noredamas gierey padarit, abeietuy 
Catechisma pergulde, ir todrin abeius gimines zodzius pagulde“. 
Kaip matyti iš Daukšos postilės prakalbos, griebtis plunksnos jį 
paragino vyskupas Merkelis Giedraitis. Tačiau visai galimas daik- 
tas, kad ne 1595 m. katekizmas buvo jo pirmasis lietuviškas darbas. 
Paliekant nuošalyje dabartiniu metu dar visai neišsprendžiamą klau- 
simą, ar jis, ar kitas kas išvertė Canisijaus katekizmą, turime dar 
vieną darbą, kurį, galimas daiktas, tektų priskirti Daukšai. 1579 m. 
spalio 8 d. popiežiaus nuncijaus Lietuvai ir Lenkijai auditorius Pa- 
kulas, vizituodamas Žemaičių vyskupiją (išlikusią jo vizitacijos ak- 
to dalį yra suradęs ir paskelbęs K. Jablonskis), be kitų asmenų, 
tardė ir Daukšą, ar jis nesąs įpuolęs į ereziją, ir, tarp ko kito, jį 
paklausė, ar jis turįs popiežiaus Grigaliaus XIII bulę In Coena Donmi- 

ni, skaitomą Didįjį Ketvirtadienį. Į tą klausimą Daukša atsakė, kad 
bulės tekstą jis turįs, jo dar nebuvęs paskelbęs, bet jį paskelbsiąs. 
Šią bulę, kuri grasė įvairiomis bausmėmis visiems, kas tuo ar kitu 
būdu nusikalsta katalikų bažnyčiai, buvo prasmė skelbti tiktai lie- 
tuviškai. Ir tikrai yra Žinoma, kad panašaus turinio, nors kito po- 
piežiaus (Urbono VIII) ir kita forma, bulė buvo skelbiama visose 
Lietuvos bažnyčiose dar XVIII a. (ligi 1770 m.). Jei Daukša pažadėjo 
ją paskelbti (turbūt per Velykas 1580 m.), tai ji, matyti, jau buvo 
lietuviškai išversta ir greičiausia paties Daukšos (jei jos neišvertė 
pats vyskupas Giedraitis). Bet ir tos senosios Grigaliaus XIII bulės 
lietuviškasis tekstas yra išlikęs ligi mūsų laikų, kad ir rankraščiu ir 
vėlesniu nuorašu. Ji 1930 m. surado K. Jablonskis Šiluvos bažnyčios 
vyskupų siunčiamųjų raštų nuorašų knygoje vadinamajame „Liber 
processuum“, kurioje jis įrašytas tarp Žemaičių vyskupijos admi- 
nistratoriaus Jurgio Lepačinskio 1641 m. balandžio 24 d. lenkiško 
rašto ir vyskupo Jurgio Tiškevičiaus 1643 m. sausio 10 d. rašto. Bet 
pats bulės tekstas neturi lydimojo rašto, tai ir visai galimas daiktas, 
kad jis buvo atsiųstas ar 1641 m. kartu su Lepačinskio raštu, ar 
1642 m. Jis įvardintas: Surinkimas Gromatos S. T. M. Gregario trecio — 
lieko Popieziaws. Tačiau pats vertimas turėjo būti atliktas daug anks- 
čiau, nes nebuvo prasmės 1641 m. versti bulę Grigaliaus XIII, jei ji 
jau seniai buvo pakeista analoginės, naujesnės popiežiaus Urbono 
VIII bulės, kurios lotyniškasis tekstas buvo išspausdintas jau 1633 m. 
Vilniaus sinodo nutarimuose. Šis senasis vertimas, matyti, ilgesnį 
laiką buvo užsigulėjęs Varnių kapitulos archyve ir, kai prisiminta 
reikalas ją skaityti, tai, kol dar nebuvo išverstas lietuviškai naujo- 
sios bulės tekstas (jis buvo išspausdintas tik 1647 m.), išsiuntinėtas 
senasis vertimas. Tuo būdu šis išlikęs tekstas ir galėjo būti anas 
vertimas, kurį Daukša buvo Pakului pažadėjęs paskelbti ir kurį 
greičiausia pats Daukša ir išvertė. Bet galutinį tuo reikalu žodį ga- 
lėtų tarti kalbininkai, lygindami Daukšos žinomųjų tekstų kalbą su 
šiuo tekstu. 

Pirmuoju tikrai žinomu Daukšos darbu ir kartu pirmuoju ne- 
abejotinu katalikų lietuvišku spaudiniu tenka laikyti vertimą Jokū- 
bo Ledesmos Kathechismas Arba Mokslas kiekwienam krikszczionii pri- 
walus... Ižguldita iž Liežuwio Lgnkiszko... per Kuniga Mikaloiu Dauksza 

Kanonika Zemaicziu. Katekizmas buvo išspausdintas Vilniuje 1595 m. 
Spaudinyje spaustuvė nėra nurodyta, bet spausdinta jėzuitų spaus- 
tuvėje. Versta ne iš originalo, bet iš pasirodžiusio apie 1590 m. 


„lenkiško vertimo, pavadinto Nauka chrzescianska Albo Katechizmik. / 


Pi i amas 


Neabejotinai šio katekižmo buvo išspausdintas labai nedidelis eg- 
zempliorių skaičius ar dėl kokių nežinomų mums priežasčių tuoj 
išspausdinus dingo, jeigu ir pats Daukša jo visai nemini savo 1599 m. 
postilės prakalboje ir pasisako postile norįs duoti pradžią ir para- 
ginimą mylėti tėvų kalbą, jos laikytis ir ją platinti. Jau nuo XVII a. 
pradžios Daukšos katekizmas niekur nebeminimas, ir jo vienintelis 
žinomas egzempliorius tebuvo išlikęs buvusioje Vilniaus viešojoje 
bibliotekoje, sudarytoje po 1863 m. Muravjovo įsakymu iš konfis- 
kuotų vienuolynų ir dvarų bibliotekų. Greičiausia ir šis egzemplio- 
rius prieš tai buvo kokiame Vilniaus vienuolyne. 1915 m. rusai jį, 
kartu su kitomis tos bibliotekos retenybėmis, „evakavo“ į Rusiją, 
kur jis nuo to laiko dingo“. Laimė, dar prieš 30 su viršum metų ligi 
jo dingimo E. Volteris, užtikęs jį Vilniaus viešojoje bibliotekoje, ten 
ji visą lotynų raidėmis nurašė (jis buvo išspausdintas gotinėmis 
raidėmis) ir 1886 m. tokį transliteruotą leidimą išspausdino Petra- 
pilio rusų mokslų akademijos lėšomis. 1929 m. E. Sittigas Getinge- 
ne šį Volterio leidimą pakartojo kartu su 1605 m. katekizmu. Deja, 
savo laiku nebuvo padaryta jo fotokopija ir ne iš fotokopijos jį Vol- 
teris išleido, ir dėl to nėra galima pilnai Volterio leidimu pasitikėti. 
Neatskiriamą katekizmo dalį sudaro Trumpas Budas Pasisakimo arba 
Ižpažinimo Nūdemiu Drin tu kurie dažnai wartoja tuo Sakramentu. Jis 
turi atskirą antraštinį lapą, bet jo puslapių paginacija sudaro kate- 
kizmo paginacijos tęsinį (bent taip yra Volterio leidime). Jis yra 
ypač idomus tuo, kad jame yra įdėtos dvi pirmosios žinomos lietu- 
viškos katalikų giesmės: „Malda S. Tamosziaus izg Aguino“ ir „Salve 
Regina (Sweika Karalyczia)“. Ir Volteris, ir Sittigas šį Trumpą Budą 
pakartojo kartu su katekizmu. 


„ Kėliėlika metų dirbęs, Daukša 1599 m. paskelbė kitą savo darbą, 
labiausiai jį išgarsinusį, Wuyko postilės vertimą iš lenkų kalbos — 


Postilla Catholicka. Tai est Izguldimas Ewangeliu kiekwienos Nedeles ir 
szwętes per wisus mettus Per Kuniga Mikaloju Dauksžiu Kanonika Med- 
niku iz lenkiszko perguldita. Išspausdinta ji buvo, taip pat kaip ir 

katekizmas, jėzuitų spaustuvėje Vilniuje, bet šį kartą tai pažymėta 
ir pačioje knygoje. Į šią knygą Daukša įdėjo daug darbo ir ją labai 
sąžiningai paruošė. Kadangi jis neabejotinai žinojo popiežių miri- 
mo metus, tai minėjimas p. 246, 460, 504 ir 505 mirusio 1585 m. 
popiežiaus Grigaliaus XIII kaip gyvo rodo, kad ne tik versta iš 
seniausio Wuyko leidimo, bet dar ir šis vertimas buvo atliktas tarp 
1572 ir 1585 m. (popiežiaus Grigaliaus XIII valdymo metai) į Tačiau 
Būgos, Gerulio ir Tanglio prielaidos, kad vertimas buvo atliktas 
daugelio asmenų, net seminarijos (kurios iš viso tuo laiku nebuvo) 
auklėtinių, yra nepriimtinos: kalbiniai skirtumai atsirado dėl to, 
kad dirbta ilgą laiką, neturint nei gramatikos, nei žodyno, o tarmi- 
niai skirtumai galėjo iš to atsirasti, kad, nebūdamas žemaitis, Daukša 
rašė žemaičiams. Vien tiktai pridėtas pabaigoje korektūrinių klaidų 
sąrašas buvo ne paties Daukšos sudarytas. Tačiau, kaip įrodo P. 5a- 
lopiata (Die Verhaeltniss der Evangelien Texte, 1929), Daukša, versda- 
mas evangelijų ištraukas, turėjo rankose 17 naudojosi ir protestanto 
B. Vilento 1579 m. Evangelijų vertimu. 

Jei 1595 m. katekizmas buvo tik aklas vertimas ne tik lenkiško 
teksto, bet ir prakalbos, prie kurių Daukša nepridėjo nuo savęs nei 
žodžio, postilėje pradžioje eina paties Daukšos parašytas eiliuotas 
paaukojimas lotynų kalba vyskupui Merkeliui Giedraičiui su pri- 
dėtu jo ženklo atvaizdu ir lotyniška epigrama. Po šios epigramos 
eina plati paties Daukšos parašyta lenkiška prakalba — savotiškas 
jo patriotinis lietuviškas manifestas. 1823 m. Simanas Stanevičius 
buvo iš nežinomo mums teksto pakartojęs ir lotyniškąją prakalbą, 
paaukojimą vyskupui Giedraičiui, bet kituose gausiuose išlikusiuo- 
se postilės egzemplioriuose tos prakalbos nėra ir nežinia, ar ji buvo 
rankraščiu išlikusi, ar buvo išspausdinta ir tik pridėta prie kai ku- 
rių egzempliorių, nes ir šiaip išlikę postilės egzemplioriai nėra vi- 
siškai vienodi: matyti, spausdinant didesnį egzempliorių skaičių, 
kai kada atskiri puslapiai ar atskiros eilutės subyrėdavo ir tekdavo 
jas iš naujo rinkti, kas neleisdavo duoti pilnos pakartotojo puslapio 
kopijos. Postilės turėjo būti išspausdinta palyginti daug egzemplio- 
rių, ir ji nesudaro tokios retenybės kaip daugelis kitų lietuviškų 
knygų; ligi mūsų laikų buvo išlikę bent dešimt egzempliorių. Viena 
tik Vytauto Didžiojo universiteto biblioteka turėjo jų du, jų vienas 

iliuminuotas, bet tie spalvoti pagražinimai atsirado jau mūsų lai- 
kais, kada juos savame egzemplioriuje buvo nupaišęs tapytojas 
K. Šimonis. Tačiau dėl postilės stiliaus ir kalbos gražumo dar prieš 
šimtą metų buvo iškilęs sumanymas ją iš naujo išspausdinti. Šią 
mintį pirmas buvo iškėlęs Simanas Stanevičius ir jau 1823 m. buvo 
išspausdinęs dviejose skirtingose brošiūrose keletą postilės ištrau- 
kų, jų tarpe ir anksčiau minėtą lotyniškąją prakalbą, o 1829 m. savo 
pakartotoje 1737 m. Universitas Linguarum prakalboje ragino persi- 
spausdinti visą postilę. Tą pačią mintį 1848 m. kėlė savo Žemajtiu 
Wiskupistėje ir Motiejus Valančius, bet tik 1899 m. E. Volteris, posti- 
lę transliteravęs lotynų raidėmis, pradėjo leisti Petrapilio rusų moks- 
lų akademijos lėšomis. 1904, 1909 ir 1927 m. ši akademija išleido 
tris postilės sąsiuvinius, apėmusius iš 630 puslapių (formaliai po- 
stilėje yra tik 627 puslapiai, bet trys puslapiai kartojasi) tik 456 
puslapius. Toliau nebespausdinta tiek dėl pakitėjusių Rusijoje po- 
lLitinių sąlygų, tiek dėl to, kad jau 1926 m. Mykolo Biržiškos ir Jur- 
gio Gerulio rūpesčiu visa postilė buvo išleista fotografuotinu būdu. 

Be šių Daukšos darbų, kartais bibliografijose ir literatūroje mi- 
nimos ir 1588 m. Daukšos omilijos, t. y. tokia pat postilė. Šios omi- 
lijos atsirado dėl Simano Daukanto klaidingo pažymėjimo 34 pusla- 
pyje jo Būdo senovės lietuvių pateiktos ištraukos iš tariamųjų 1588 m. 
omilijų; iš tikrųjų toji iškreipta ištrauka buvo pateikta iš buvusio 
Daukanto rankose Daukšos 1599 m. postilės egzemplioriaus (vė- 
liau šis egzempliorius pateko į Lietuvių mokslų draugijos bibliote- 
ką), neteisingai nurodžius postilės puslapį, nes ši ištrauka buvo 
paimta iš kito puslapio. Taip pat netenka abejoti, kad Niesieckio 
informacija apie Daukšos originalius pamokslus iš tikrųjų kalba 
apie tą pačią postilę. 

Dar Daukšai esant gyvam, vienas jo darbų, katekizmas, susilau- 
kė kitos redakcijos ir kito vertimo. Mat nors pats Daukša, kaip jau 
žinome, ir nebuvo žemaitis ir jo katekizmo kalba nėra grynai že- 
maitiška, bet, skirdamas savo darbą daugiausia Medininkų vysku- 
pijai, jis stengėsi kiek mokėdamas jį sužemaitinti. Tačiau tuo pačiu 
laiku dar daugiau lietuvių buvo Vilniaus vyskupijoje, ir jiems Dauk- 
šos katekizmo kalba atrodė ne visai suprantama; be to, maža eg- 
zempliorių teišspausdinus, jo greitu laiku ir visiškai nebuvo galima 

gauti. Tuomet sumanyta jį atitinkamai perdirbti ir pritaikinti lietu- 
viams rytiečiams, Vilniaus vyskupijai. Šis surytietintas katekizmas 
ir buvo išspausdintas 1605 m. Vilniuje, pavadinimu Kalhechismas 
aba Pamokininias wienam kuriamgi krikszczioniuy Reykiamas... perguldi- 
tas Lietuwiszkay ir Untrąkart iszspaustas. Kaip jau buvo anksčiau sa- 
kyta, vertėjas ne tik buvo girdėjęs, kad anksčiau jau buvo šis kate- 
kizmas Daukšos išverstas, bet ir pats, savo darbą rašydamas, tie- 
siog savo rankose laikė šį katekizmą ir ne tiek savarankiškai vertė, 
kiek taisė Daukšos vertimą, jį taikindamas rytiečiams, o savaran- 
kiškai versdamas tik tas vietas, kurias Daukša buvo praleidęs ar 
neišvertęs, ir kai kurias Daukšos išverstas vietas išleisdamas. Kny- 
goje vertėjas nėra pažymėtas ir tikrai nėra Žinomas, bet spėjama, 
kad tai dar jauno Sirvydo darbas. Nors ir yra tam tikrų nedidelių 
kalbinių skirtumų tarp šio darbo ir kitų vėlesnių Sirvydo darbų, 
bet jie lengvai gali būti išaiškinti tuo, kad Sirvydas po to, kada iš- 
spausdino šį darbą, dar keliasdešimt metų studijavo ir tobulinosi 
lietuvių kalboje. Tačiau jei tą katekizmą ne Sirvydas rašė, tai jo auto- 
riaus galima būtų ieškoti tarp tos nedidelės grupės lietuvių jėzuitų, 
gimusių XVI amžiuje ir palikusių šiokius tokius rašto darbus. Taigi 
autorium galėtų būti ar 1552 m. gimęs Gasparas Savickis, ar 1572 m. 
gimęs Ant. Vidzevičius, ar 1574 m. gimęs vėlesnysis jėzuitų provin- 
ciolas Mikalojus Lenčickis, ar 1574 m. gimę Andrius Novackis, Jonas 
Gruževskis ir Jonas Komperskis, ar pagaliau ir tas pats jau anksčiau 
minėtas Mikalojus Pacas. Vienintelis išlikęs to katekizmo egzemplio- 
rius Maurikio Stankevičiaus buvo surastas Krokuvos universiteto bib- 
liotekoje ir jo paties buvo paruoštas naujaspaudžiui, bet jį paskelbė ir 
su savo komentarais išspausdino J. Bystronis (gimęs 1860 m. ir miręs 
1902 m.) 1890 m. Krokuvoje, o 1929 m. E. Sittigas pakartojo kartu su 
Daukšos katekizmu. 

Šiam katekizmui pasirodžius, per ištisus dvidešimt penkerius 
metus naujų lietuviškų katalikų knygų nebeleidžiama, matyti, ta- 
riant, kad katekizmų ir Daukšos postilės visai pakanka visiems 
lietuvių bažnytiniams reikalavimams patenkinti. Nors visai gali- 
mas daiktas, kad ir čia norėta duoti šį tą nauja, ypač rytiečiams 
lietuviams, nes jų negalėjo patenkinti evangelijų tekstai, surašyti 
Daukšos postilėje, pagrindu imant žemaičių tarmę. Kaip jau buvo 

IX skirsnyje rašyta, Vytauto Didžiojo universiteto bibliotekos Vilen- 
to 1579 m. evangelijų egzemplioriuje trys evangelijos buvo ranka 
ištaisytos ta linkme, kuri yra priimta katalikiškuose evangelijų ver- 
timuose, tačiau ne taip kaip Daukšos, bet aukštaičių tarme. Pabai- 
goje buvo dar ta pačia ranka įrašytas „spasabas atprowiniejimo 
spawiednes isz wiso amziaus“. Sprendžiant iš kitų pažymėjimų 
įvairiose to paties egzemplioriaus vietose, šios pataisos buvo įrašy- 
tos apie 1611 m., t. y. dar keliolika metų prieš 1629 m. Sirvydo 
Punktų pasirodymą. Sirvydo Punktų evangelijos yra daug artimes- 
nės šiai korektai negu Daukšos evangelijų vertimui. Visai galimas 
daiktas, kad mums nežinomas taisytojas, pradėjęs katalikinti Vilen- 
to vertimą pačiame jo evangelijų egzemplioriuje, kitas evangelijas 
surašė jau atskirai, ir tokiu pavidalu jos galėjo būti ir praktiškai 
bažnyčiose vartojamos, nors greičiausia spausdintos nebuvo, bent 
neišliko jokių apie tokį spaudinį žinių. Iš pačių išlikusių užrašų 
negalima nieko sužinoti apie tą asmenį, kuris darbą atliko; bet tai 
galėjo būti ir pirmieji bandymai to, kuris išvertė evangelijas ir Sir- 
vydo Punktams (Jaknavičius), nes tarp jų ir Sirvydo Punktų evange- 
lijų yra daug bendro, nors yra ir nemaža skirtumų. Būdinga, kad 
visos tos trys evangelijos, arba, teisingiau pasakius, evangelijų iš- 
traukos, yra ir Sirvydo leidime, nors bendras evangelijų skaičius 
tenai labai mažas. 

"Tik 1629 m. kunigas jėzuitas Konstantinas Sirvydas (gimęs 1579 m. 
ir miręs Vilniuje 1631 VIII 23) jau savo vardu paskelbė naują lietu- 
višką katalikų knygą Punkty Kazan od Adwentu az do Postu Litews- 
kimi językiem Zz wyHumaczeniem na polskie. Kilimo rytietis (any kštė- 
nas), savo pavardę rašęs Szyrwidas, nuo 1598 VIII 10 stojęs į jėzui- 
tų naujokyną Vilniuje ir nuo to laiko, greta studijų Nesvyžiuje, 
Tartu (Dorpate), Pultuske ir Vilniaus akademijoje, gana ilgai moky- 
tojavęs Nesvyžiuje, paskiau perkeltas į Vilnių, kur dėstė Akademi- 
joje, nors teturėjo scholastiko laipsnį, o magistro laipsnį gavo jau 
mirties patale begulėdamas; be to, ligi 1622 m. per 10 metų jis buvo 
ir lietuvių pamokslininku Vilniuje, šv. Jono bažnyčioje (kartu keletą 
metų ir lenkų pamokslininku), o paskiau ligi mirties ėjo ordine 
įvairias garbės pareigas, visas atsidėjęs savo literatūriniams dar- 
bams. Keletą metų prieš mirtį tiems darbams paskubinti gavo ir 

padėjėją Joną Jaknavičių. Matyti, tie jo lietuviški pamokslai ir su- 
darė jo Punktų pagrindą: tai yra savotiška pamokslų schema, kuria 
pasirėmęs kiekvienas kunigas lengvai galėjo paruošti ir savaran- 
kišką pamokslą. Kaip matyti iš antraštės, tie Punktai buvo parašyti 
lietuviškai, o paskiau to paties Sirvydo buvo išversti ir lenkiškai. 
Jie apėmė laiką nuo advento ligi gavėnios ir buvo išleisti laikantis 
Daukšos postilės tvarkos, bet išspausdinti du kartus mažesnio for- 
mato (in guarto). Kaip ir Daukšos postilė, knyga pradedama loty- 
nišku eilėraščiu į Vilniaus vyskupo Eustako Valavičiaus ženklą, 
paskiau eina lotyniška paties Sirvydo prakalba, kurioje jis aiškina 
šios knygos pasirodymo priežastis. Iš jos aiškėja, kad knyga buvo 
skiriama pamokslininkams ir kad jam buvo žinomos ir seniau pa- 
sirodžiusios lietuviškos knygos, bet jų jis neįvardino, tik bendrai 
nurodė, kad jų yra maža. Iš viso čia įdėta tik keturiolika „punktų“ 
ir kiekvieno „punkto“ priekyje eina trumpa evangelijos ištrauka. 
Lenkiškajame tekste visos evangelijos yra imtos iš Wuyko lenkiško 
Naujojo Testamento vertimo; matyti, pats Sirvydas tas ištraukas ir 
atrinko. Tačiau jų lietuviškasis vertimas, nors savo forma labai 
artimas Sirvydo kalbai, turi ir kai kurių skirtumų, dėl kurių ir 
anksčiau buvo kilusi abejonė, ar šias ištraukas pats Sirvydas buvo 
išvertęs. O kada paaiškėjo, kad visos tos evangelijos yra pakarto- 
tos ir neabejotinai Jono Jaknavičiaus 1647 m. (gal ir 1637 m.) išleis- 
tose Ewangelije polskie 1 litewskie, tai dabartiniu metu tenka daryti 
išvadą, kad ir 1629 m. Punktų evangelijas buvo išvertęs tas pats 
Jaknavičius. Matyti, Sirvydas, ligos (plaučių džiovos) kamuojamas, 
be to, užsivertęs ir kitais literatūriniais darbais, — žodyno ruoši- 
mas jam turėjo atimti ypatingai daug laiko, — nebūtų suspėjęs 
laiku savo leidinio paruošti, jei jam kitas asmuo (Jaknavičius) ne- 


būtų padėjęs evangelijas išversti; tai patvirtina ir faktas, kad antrą 


Punktų dalį, jau Sirvydui mirus, kaip matysime, spaudai paruošė 
irgi Jaknavičius. 

1629 m. Punktų turėjo būti išspausdintas didesnis egzemplio- 
rių skaičius, jei jų užteko ligi mūsų dienų. Daugelyje didesnių 
bibliotekų jų yra išlikusių ligi dešimties egzempliorių, bet ir tarp 
jų, kaip ir tarp Daukšos postilės, atskirų egzempliorių yra nedide- 
lių skirtumų, įneštų atitaisant korektūrines klaidas, jau dalį egzem- 

pliorių išspausdinus. Dviem šimtams metų praėjus nuo 1629 m. 
Punktų pasirodymo, Simano Daukanto iniciatyva Motiejus Valan- 
čius, tuomet dar ne vyskupas, paruošė jų naują leidimą. Valan- 
čius parašė prakalbą ir kiek „ištaisė“ Sirvydo kalbą. Iš tikrųjų tas 
tariamasis taisymas tik sugadino Sirvydo tekstą, nes daugelis gry- 
nai lietuviškų Sirvydo žodžių buvo pakeista skoliniais, paimtais 
iš lenkų kalbos. Spausdinti lėšas davė Sedos klebonas kunigas 
Leonas Mantvydas (Montvidas) (miręs 1850 V 20), kuris šioje kny- 
goje ir buvo pavadintas jos leidėju ruošėju, visiškai nutylint Va- 
lančiaus pavardę. Naują autentišką, bet transliteruotą iš gotinių į 
lotynų raides leidimą 1884 m. paskelbė Richardas Garbe A. Bez- 
zenbergerio serijoje „Die littauische und lettische Drucke“, o kartu 
su antrąja 1644 m. dalimi fotografuotinu būdu 1929 m. paskelbė 
Pranas Spechtas. 

Sirvydas buvo paruošęs ir antrą savo Punktų dalį, būtent, 10 
pamokslų gavėniai, bet gyvas būdamas jos jau nebesuskubo ne tik 
paskelbti, bet ir pabaigti, nes teparuošė lietuviškus „punktus“ jo 
paties iš Wuyko atrinktiems lenkiškiesiems evangelijų tekstams. Šį 
darbą baigė jo rankraščius paveldėjęs Jonas Jaknavičius, Sirvydui 
suvaidinęs tokį pat vaidmenį, kaip Mažvydui Vilentas. Jaknavičius 
lietuviškai išvertė evangelijų tekstus ir lenkiškai lietuviškus „punk- 
tų“ tekstus ir tokia forma juos paskelbė 1644 m. Čia antraštėje nėra 
nurodyta, kas tą leidimą pateikė spaudai ir jį pabaigė, tik paminėta, 
kad „punktai“ „dabar yra išversti į lenkų kalbą“. Tačiau Jaknavi- 
čius yra nurodytas pačioje knygoje: po lotynišku paaukojimu prieš 
tekstą yra padėta slapyraidė I. I. 5. L, t. y. Joannes Jachnowicz Socie- 
tatis Jesu. Knyga buvo išleista tokio pat formato ir tokio pat pavi- 
dalo kaip ir pirmoji dalis, bet pasirodžiusi politiškai labai neramiu 
laiku, ji plačiai nepaplito, ir ligi mūsų laikų išlikę jos tebuvo trys 
egzemplioriai: Vytauto Didžiojo universiteto bibliotekoje, Vilniaus 
lietuvių mokslų draugijos bibliotekoje ir dar vienas egzempliorius 
privatinėse rankose. Buvęs Vilniaus viešosios bibliotekos egzem- 
pliorius, 1915 m. evakuotas Rusijon, ten kažin kur ir dingo. Iš 
Vytauto Didžiojo universiteto bibliotekos egzemplioriaus fotogra- 
fuotinu būdu jį 1929 m. pakartojo P. Spechtas, kartu su 1629 m. 
Punktais. 

Visai galimas daiktas, kad Sirvydas buvo sumanęs savo „punk- 
tais“ apimti visus metus (dabar jie neapima nė pusės metų), t. y. 
norėjo sudaryti leidimą, visai lygiagretų Daukšos postilei, tik pa- 
ruoštą lietuviams rytiečiams. Bet to darbo jis nesuskubo atlikti: jei 
jo būtų paruošęs nors juodraštį, tai Jaknavičius būtų jį išleidęs ar 
kartu su 1644 m. Punktais, ar atskira knyga. Priežastis, dėl kurios 
Sirvydas teatliko tik pusę to savo darbo, buvo ta, kad, kaip anks- 
čiau jau buvo minėta, jis greta dirbo ir kitą, mums net daug svar- 
besnį darbą, ruošdamas lotynišką — lenkišką — lietuvišką žodyną 
ir lietuvių kalbos gramatiką. Šie jo kalbiniai darbai, be abejo, buvo 
rašomi ne kalbiniam moksliniam, bet grynai tikybiniam reikalui, 
nes reikėjo palengvinti darbą naujiems lietuviškų knygų rašyto- 
jams ir vertėjams ir padėti tiems Lietuvos kunigams nelietuviams, 
daugiausia jėzuitams, kurie, nuolatos misijų reikalais siunčiami ir 
kilnojami iš vienos vietos į kitą, savo darbe susidurdavo su lietuvių 
liaudimi, su kuria, neturėdami atitinkamų lietuvių kalbos vadovė- 
lių, jie ir susikalbėti negalėdavo. Tačiau pats Sirvydas savo žodyną 
tiesiogiai skyrė besimokančiai jaunuomenei, iš kurios anie misio- 
nieriai daugiausia ir išeidavo. Tuo būdu ir katalikiškajai XVI-- 
XVII a. lietuvių literatūrai 15 karto teko susidurti su tais pačiais 
reikalavimais ir sunkumais, su kuriais jau prieš penkiasdešimt me- 
tų buvo susidūrę ir protestantų kunigai vakarų Lietuvoje. Bet, tuos 
reikalus sprendžiant, paaiškėjo ir dideli skirtumai: protestantų ku- 
nigai, pradžioje davę kalbos požiūriu labai netobulas lietuviškas 
knygas, jas sistemingai tobulino ir gerino; o pirmieji katalikų kuni- 
gų lietuviškieji raštai iš karto buvo labai rūpestingai paruošti, bet 
ilgainiui, lietuviškajam kunigų patriotizmui išsekus, vis mažiau ir 
mažiau tebuvo kreipiama dėmesio į jų leidžiamų lietuviškų knygų 
kalbinį tobulumą, ir ypačiai XVIII a. buvo duodama vertimų ir 
originalinių knygų, parašytų tokia darkyta lietuvių kalba, kad ją tik 
su labai dideliais rezervais tebuvo galima laikyti lietuviška (nors ir 
čia buvo išimčių, pvz., 1770 m. Joskaudo katekizmas). Ši XVIII a. 
tikybinė literatūra pusantro šimto metų laikotarpiui ir visiškai su- 
darkė mūsų bažnytinę kalbą. 

Medžiagą savo žodynui Sirvydui teko savarankiškai rinkti il- 
gesnį laiką, nes jis negalėjo pasinaudoti jokiais analoginiais nei Mažo- 

sios, nei Didžiosios Lietuvos darbais: Mažojoje Lietuvoje to darbo 
griebtasi tik Sirvydui mirus, o Didžiojoje jų ir vėliau visai nebuvo. 
Matyti, kad tas jo ruošos darbas ir sutrukdė jam baigti kitus savo 
tikybinius raštus. Žodyną jis vis dėlto suskubo išleisti dar prieš 
savo mirtį: jis mirė 1631 m. rugpjūčio 23 d., o žodynas, pavadintas 
Dictionarium trium linguarum in usum studiosae iuventutis, buvo Iiš- 
spausdintas Vilniaus jėzuitų spaustuvėje 1629 m.“ Bet su juo turėjo 
kažin kas atsitikti, jei jau po dvejų metų, 1631 m., jis susilaukė 
antro leidimo. Ir šiaip per porą šimtų metų nebuvo žinomas nei 
vienas šio pirmojo leidimo egzempliorius. Ir tiktai 1897 m. rusų 
kalbininkas Pilypas Fortunatovas atsitiktinai surado vienintelį šio 
leidinio egzempliorių Maskvos sinodalinėje bibliotekoje, kurios ka- 
taloge jis buvo įrašytas lotynų, lenkų ir olandų (vietoje lietuvių) 
kalbų žodynu, ir dėl to niekas anksčiau nebuvo į jį atkreipęs dėme- 
sio. Į šią biblioteką jis buvo patekęs iš buvusios pravoslavų vysku- 
po Simano Polockiečio bibliotekos. Po dvidešimties metų, prasidė- 
jus rusų revoliucijai ir likviduojant visus bažnytinius turtus, ir šis 
vienintelis egzempliorius vėl kažin kur dingo; gal vėl kokioje di- 
desnėje bibliotekoje jis ar eina kokiu svetimu vardu, ar guli išmes- 
tas į krūvą „nereikalingos“ makulatūros“. Kaip jau sakyta, antrasis 
leidimas išėjo 1631 m. Nėra žinios, ar jis pasirodė Sirvydui dar 
esant gyvam, ar jam jau mirus, bet atrodo tikra, kad spaudai jį 
paruošė pats Sirvydas, pirmam leidimui pranykus. Išleido greičiau- 
sia Sirvydo raštų paveldėtojas ir jo darbo tęsėjas Jonas Jaknavičius. 
Šio leidimo nėra žinomo nei vieno egzemplioriaus. Trečiasis leidi- 
mas, be jokios abejonės, Jaknavičiaus paruoštas, pasirodė po de- 
šimties metų, 1642 m. Šio leidimo buvo išlikę trys egzemplioriai: 
vienas buvusioje Petrapilio viešojoje bibliotekoje, bet jo likimas da- 
bar nežinomas, nes rusiškoje netvarkoje jis kažin kur pačioje bib- 
liotekoje užsimetė; antras egzempliorius yra saugojamas Anglijoje 
Oksfordo Bodleiana bibliotekoje; pagaliau trečias egzempliorius 
1930 m. buvo surastas Suomijoje, Helsinkio universiteto biblioteko- 
je. Nei vieno tų egzempliorių neturėjęs savo rankose, šiuo tarpu 
negaliu pasakyti, ar ketvirtame ir penktame leidime antraštiniame 
lape padėtoji pastaba „editio recognita et aucta“ — peržiūrėtas ir 
padidintas leidimas — yra įdėta ir trečiame leidime; bet greičiausia 
nebuvo antrame leidime; pastaba aiškino žodyno nuolatinį karto- 

jimą „iniuria temporum ac tempestate bellica“, nors tarp 1631 ir 
1642 m. neįvyko nieko taip skaudaus, dėl ko būtų turėjęs išnykti 
visas knygos leidimas. Pačių studentų, kuriems pirmiausia knyga 
buvo skiriama, buvo jau tiek daug, kad jie vieni galėjo visą leidimą 
suvartoti. 1677 m. pasirodė ketvirtas leidimas, taip pat su jau mi- 
nėta prakalba, kuri galėjo atsižvelgti ir į 1655—1662 m. Vilniaus 
karinę rusų okupaciją, kurios žiaurumo tiesioginis liudininkas bu- 
vo pats Sirvydo raštų leidėjas Jaknavičius, visą okupacijos laiką 
išbuvęs Vilniuje ir greičiausia pats ir parašęs aną prakalbą; bet ir 
čia tokiai knygai, kaip parankinis žodynas, trisdešimties metų laiko 
tarpo visiškai galėjo užtekti, kad visas leidimas išsibaigtų. Šis ket- 
virtasis leidimas jau nėra toks retas, kaip anie trys, ir dabar žinome 
jo ligi 8—10 egzempliorių, jų tarpe du nepilnus egzempliorius Vy- 
tauto Didžiojo universiteto bibliotekoje, o buvusioje Vilniaus viešo- 
joje bibliotekoje prieš Pirmąjį pasaulinį karą buvo jų net 20 eg- 
zempliorių, daugiausia bibliotekos vadovybės išparduotų į priva- 
tines rankas. Pagaliau 1713 m. pasirodė ir labiausiai paplitęs penk- 
tasis leidimas. Kai kuriose bibliografijose buvo minimas ir 1712 m., 
net 1718 m. leidimas, bet iš tikrųjų tokių leidimų visai nebuvo, 
nors S. Estreicheris savo lenkų bibliografijoje įrodymui, kad buvęs 
ir 1718 m. leidimas, pateikė iš jo ir atitinkamų ištraukų, kurios 
visiškai skiriasi nuo 1713 m. leidimo, ir nenuostabu, nes tai ištrau- 
kos ne iš lietuviškojo Sirvydo žodyno, bet iš Elgerio latviškojo Žo- 
dyno: bibliografijos leidėjas S. Estreicheris neatskirdavo latvių nuo 
lietuvių kalbos, panašiai kaip anas Maskvos bibliotekininkas neskyrė 
lietuvių nuo olandų kalbos. 1641 m. pasirodė to paties Sirvydo Dic- 
Hionarium Polono-Latinum. Tai tas pats trikalbis žodynas, tik šį kartą be 
lietuviškojo teksto, taigi skiriamas lenkiškosioms jėzuitų mokykloms. 
Jis pavadintas „editio nova“, taigi galėjo būti ir pirmas jo leidimas, 
dar paties Sirvydo paruoštas ir išleistas, bet greičiausia čia pirmuoju 
leidimu buvo palaikytas tas pats trikalbis žodynas; tuomet ir čia ga- 
lima prileisti, kad ir šio žodyno pritaikinimas lenkų mokykloms, iš- 
leidimas lietuviškojo teksto, buvo taip pat Jaknavičiaus atliktas. 
Pagaliax paskutinis Sirvydo darbas buvo jo lietuvių kalbos gra- 


 matika, pavadinta Clavis linguae Lithuanicae. Ją Sirvydo darbų tarpe 


minipirmasis ir visai patikimas Sirvydo biografas, savo žinias apie 
Sirvydą ėmęs greičiausia iš Jaknavičiaus, Ph. Alegambe savo kny- 

goje Bibliotheca Scriptorum Societatis Jesu 1643 m. Alegambe nenuro- 
do gramatikos parašymo datos, bet vėlesnieji Sirvydo biografai čia 
nuo savęs pridėjo 1630 m., remdamiesi tuo, kad tai buvę paskuti- 
nieji jo gyvenimo metai, taigi knyga negalėjusi būti parašyta vėliau. 
Jie taip pat nuo savęs pridėjo informaciją, kad tos gramatikos ran- 
kraštis kadaise buvęs Ležaisko bibliotekoje. Nėra mažiausios abe- 
jonės, kad, Sirvydui dar esant gyvam, ta gramatika nebuvo išspaus- 
dinta; ir Alegambe apie ją rašo, kad ji buvusi ne išspausdinta, bet 
tik parašyta. Kai kas prileidžia, kad tai esanti ta pati 1737 m. iš- 
spausdinta Universitas Linguarum Litvaniae, bet tai labai abejotina, 
nes nebuvo prasmės keisti antraštės, be to, visuose Sirvydo darbuo- 
se (gal teišskyrus vieną jo jaunatvės darbą — 1605 m. katekizmą, jei 
apskritai jis jo buvo išleistas) visada buvo dedama ir jo pavardė. 
Gal tas pats lietuvių gramatikos rankraštis, kuris saugojamas Kro- 
kuvos universiteto bibliotekoje (o čia jis galėjo patekti ir iš Ležais- 
ko), kurį kiti tačiau laiko ir artimu Kleino gramatikos darbu, nekal- 
bant jau apie tai, kad pats rankraštis daro įspūdį, jog jis buvo daug 
vėliau (XVII a. pabaigoje) parašytas. 1828 m. Siarczynskio darbe 
Sirvydui priskiriami įvairūs lenkiški įvairiomis progomis pasakyti 
pamokslai iš tikrųjų pasirodė esą ne Sirvydo, bet Pabijono Birkow- 
skio raštai. 

Kaip jau matėme, greta su Sirvydu, bent nuo 1629 m., dirbo ir 
kitas įžymus XVII a. jėzuitas Jonas Jaknavičius (gimęs 1589 m. ir 
miręs Vilniuje 1668 m. gegužės mėnesio 11 d.). Tačiau jo vaidmuo 
padedant Sirvydui ir ruošiant spaudai jo raštus paaiškėjo tik pačiu 
paskutiniu laiku, daugiausia dėl polemikos, iškilusios 1938—1939 m. 
tarp J. Kabelkos ir manęs Archivum Philologicum puslapiuose. Tik 
dešimčia metų už Sirvydą jaunesnis, bet trisdešimt septyniais me- 
tais jį pergyvenęs, Jaknavičius, matyti, taip pat kaip ir Sirvydas, 
buvo rytietis, nors jo kilimo vietos ligi šiol dar nepavyko nustatyti. 
Ilgiausiai dirbęs pačiame Vilniuje, taip pat Nesvyžiuje ir Smolens- 
ke, bet ilgai gyvenęs ir Žemaitijoje misionieriumi bei Kražių kole- 
gijos rektoriumi ir iš ten įnešęs į savo raštus kiek ir Žemaičių tarmių 
ypatybių, jis ilgai mūsų literatūrai, kalbotyrai ir bibliografijai buvo 
savotiška mįslė. Jėzuitas Alegambe, paskelbęs savo jėzuitų biogra- 
fijas 1643 m., t. y. tuomet, kada Jaknavičius buvo gyvas ir atsidėjęs 

vien literatūros darbams, pateikė ne tik trumpą jo biografiją, bet ir 
platų sąrašą Jaknavičiaus lenkiškai ir lietuviškai parašytų knygų, 
jų antraštes duodamas tik lotyniškai ir visas jo lenkiškas knygas 
vadindamas išleistomis (edidit Polonice), o lietuviškąsias tik para- 
šytomis (Lituanice scripsit). Visi vėlesnieji jėzuitų rašytojų biogra- 
fai — Sotvellis 1676 m., Rostovskis 1768 m., Brownas 1862 m. ir 
Sommervogelis 1893 ir 1909 m. — kartoja Alegambės pateiktą biog- 
rafiją ir raštų sąrašą, tik kartais šį tą pridėdami. Labiausiai išplėtė 
biografiją Sotvellis, kuris irgi ją rašė Jaknavičiui esant gyvam. Jei 
Alegambės paskelbtose žiniose būtų buvę kokių klaidų, tai Sotvel- 
lis būtų jas ištaisęs, nes Alegambės darbas, be abejonės, buvo žino- 
mas ir Jaknavičiui, ir Sotvellis medžiagą savo papildymams tegalė- 
jo gauti ar tiesiogiai iš paties Jaknavičiaus, ar iš jo tiesioginių vir- 
šininkų. Tuo tarpu ir Sotvellis Jaknavičiaus darbų sąrašą paliko 
tokį, kokį paskelbė Alegambe. Taigi nėra abejonės, kad visi Ale- 
gambės paskelbtieji Jaknavičiaus darbai tikrai buvo jo parašyti. Bet, 
deja, nei vienas tų visų nei lietuviškų, nei lenkiškų darbų per keletą 
šimtų metų nebuvo žinomas nei vienam bibliogratui, nei literatū- 
ros istorikui: visi jie, rašydami apie Jaknavičių, turėjo tenkintis vien 
anais sąrašais, nieko negalėdami pasakyti apie pačius raštus. Argi 
visos dvidešimt knygų, kurias mini jėzuitų biografai, Jaknavičiaus 
parašytų ir išleistų, dėl anų „iniuria temporum“ buvo taip pagrin- 
dinai sunaikintos, kad jų ir pėdsakų nei vienoje bibliotekoje neišli- 
ko? Argi Jaknavičius — tai tik kažin koksai mistinis lietuvių ir 
lenkų rašytojas? Kad tai konkretus rašytojas, pirmas galėjo įrodyti | 
1923 m. Mykolas Biržiška, suradęs viename rinktiniame Vilniaus 
akademijos leidinyje (Gratulationes... Sigismundo III... et Constantiae 
Austriae Reginae..., 1609) lotynišką Jaknavičiaus pasirašytą eilėraštį, 
įdėtą čia tarp kitų Vilniaus akademijos studentų rašinių dar tuo 
laikų, kada pats Jaknavičius studijavo Akademijoje. Taip pat, kaip 
anksčiau matėme, jis neabejotinai buvo pasirašęs slapyraide po pra- 
kalba-paaukojimu 1644 m. Sirvydo Punktuose. Pagaliau apie 1940— 
1941 metus man pavyko viename XVIII a. kataloge užtikti knygą, 
vardu Jan Jachnowicz SwintHtošė wiary albo katechizm katolicki Vilnae 
1654, nors pati knyga ir nėra žinoma. Tačiau nei vienas tų raštų 
nėra įtrauktas į Alegambės — Sotvellio Jaknavičiaus darbų sąrašą, 

o iš įtrauktųjų nei vienas nebuvo ligi šiol žinomas. Ir dėl viso to jau 
1924 m., rašydamas Tautoje ir Žodyje apie „Dvi lietuvių literatūros 
problemas“ (apie Jaknavičių ir Šrubauskį), buvau priėjęs išvadą, 
kad visos ar bent daugelis tų Jaknavičiaus knygų visiškai nebuvo 
dingusios, bet buvo išleistos be jo vardo, ir kad jų tenka ieškoti 
tarp įvairių žinomų bevardžių knygų, išleistų XVII a. ir parašytų 
jėzuitų. Sugretindamas Alegambės duodamą Jaknavičiaus lietu- 
viškųjų knygų sąrašą su žinomomis XVII a. nežinomų autorių lie- 
tuviškomis knygomis ir su atitinkamais Vilniaus ir Žemaičių sino- 
dų nutarimais, buvau nustatęs beveik kiekvienam Alegambės pa- 
vadinimui atitinkamą žinomą lietuvišką bevardę knygą ir drauge 
buvau padaręs išvadą, kad tuo laiku Jaknavičius buvo lyg ir ofi- 
cialinis Žemaičių vyskupijos rašytojas, kuris atlikdavo visus užsa- 
kymus tikybinei lietuvių literatūrai paruošti. Ilgainiui tą patį rei- 
kalą toliau bestudijuodamas ir rasdamas vis naujos, anksčiau ne- 
žinomos medžiagos ir tekstų, kai kur tą savo prielaidą turėjau 
pakeisti, bet savo pagrindu ji liko teisinga, ir vienai kitai knygai 
vėlesnieji tyrinėjimai tą klausimą galutinai išaiškino ir mano spė- 
jimus patvirtino. 

Sutraukę vienon vieton visas lietuviškas knygas, kurias, jėzuitų 
biografų žiniomis, Jaknavičius buvo įvairiais laikais parašęs, turi- 
me šias šešias (lenkiškųjų jo knygučių klausimo aš čia neliečiu, nes 
jos priklauso labiau lenkų bibliografijai ir literatūros istorijai, o mums 
jos rūpi ne lietuviškų knygų istorijoje, bet tik nušviečiant Jaknavi- 
čiaus biografiją ir bendrą literatūrinį veikimą, kas neįeina į šio dar- 
bo uždavinį; aš jį paliečiu kitame savo darbe Aleksandryne): Libellus 
precatorius pro Confraternitate Vilnensi Corporis Christi, 1630, Euange- 
lia aucta in usum concionatorum, 1637, Cantiones catechisHicae, 1638 
(kiti jas vadina Contiones, taigi ne giesmėmis, bet pamokslais), Ins- 
Hitutiones et cantiones pro Confraternitate S. Isidori, 1639, Historia pas- 
sionis Christi punctatim animae devotae per tres libros et capita exposita, 
1655 ir Cantilenae spirituales polonice et lituanice, 1660. Be to, buvau 
jam priskyręs, kaip paskiau matysime, klaidingai, ir lietuviškąjį Ur- 
bono VIII Bulla in Coena Domini vertimą. Iš visų tų knygų geriausiai 
pavyko nušviesti aną Euangelia aucta in usum concionatorum. Kaip 
matyti iš paties pavadinimo, tai buvo rinkinys evangelijų, skaitomų 

katalikų bažnyčiose kiekvieną sekmadienį ir šventadienį. Prieš Dauk- 
šai išspausdinus savo postilę, mes jokių evangelijų lietuviškų ver- 
timų katalikams neturėjome ar bent nežinome, kad tokių būtų bu- 
vę. Bet Daukšos evangelijų šiam tikslui buvo per maža; kita vertus, 
daugiausia žemaičiams verstos, jos tebuvo vartojamos Žemaičių vys- 
kupijoje. Sirvydas į savo Punktus jų įsidėjo dar mažiau ir, be to, 
dabar jau paaiškėjo, kad Sirvydo Punktų evangelijos buvo ne jo 
verstos: tarp kitų Punktų lietuviškųjų tekstų ir šių evangelijų yra 
tokių kalbinių skirtumų, jog nėra abejonės, kad čia dirbo du įvairūs 
asmenys, nors abudu ir buvo lietuviai rytiečiai. Kaip matėme, jau 
vien iš to fakto, kad 1644 m. antroje Punktų dalyje yra savo slapy- 
raide pasirašęs Jonas Jaknavičius, galima daryti beveik tikrą išva- 
dą, kad tiek pirmąją, tiek antrąją dali Sirvydui ruošti padėjo Jakna- 
vičius ir jis, matyti, išvertė ir anas Punktų evangelijas; bet jos visos 
įėjo sudėtin mažiausia per du šimtus metų visose Lietuvos bažny- 
čiose vartojamos knygos Ewangelie polskie y litewskie tak niedzielne, 
jako y wszystkich Swiąt, kur Lietuviškasis tekstas buvo parašytas irgi 
lietuvio rytiečio ir kuri ir savo paskirtimi, ir sutvarkymu visai ati- 
tinka apibūdinimą „euangelia in usum concionatorum“. Jokių kitų 
evangelijų tekstų kunigams ir bažnyčiose vartoti neturėjom ligi XIX a. 
pabaigos, išskyrus vienas Giedraičio — Mogėno 1806 m. Lietuviškas 
Evangelijas, kurios, be to, ir neprigijo. Tuo būdu, kadangi Jaknavi- 
čius buvo tikrai išvertęs evangelijas kas dieną vartoti bažnyčiose ir 
kadangi vienintelės mums žinomos tos rūšies evangelijos yra anos 
Ewangelie polskie y litewskie, tai nėra jokios abejonės, kad jų lietuviš- 
kasis vertimas yra Jaknavičiaus darbas. Kada šį klausimą buvau 
iškėlęs dar 1924 m., tai rimčiausias argumentas prieš tai galėjo būti 
tik tas faktas, kad anuo laiku nebuvo nei vieno šių evangelijų ver- 
timo leidimo ankstyvesnio laiko kaip 1679 m. ar net 1690 m., nes 
1679 m. evangelijas minėjo tik Baltramaitis, bet jos niekur nebuvo 
užeinamos, o tuo tarpu Jaknavičiaus biografai kalba apie 1637 m. 
leidimą. Bet ilgainiui susirado tų pačių evangelijų 1674 m. leidimas 
ir pagaliau 1647 m. Ir vis tai yra įvairūs leidimai tos pačios knygos, 
kurios tekstas po truputį evoliucionavo iš vieno leidimo į kitą ne 
tik Jaknavičiui esant gyvam, bet ypač jam mirus, ir XVIII a. laikas 
nuo laiko buvo kiek praplečiamas ne tik naujai parašytais įtarpais, 

bet, galimas daiktas, ir paties Jaknavičiaus paliktais rankraščiais. 
Pridėję dar prie to faktą, kad ne Sirvydo parašytos Punktų evange- 
lijos visos be išimties be kokių pakeitimų buvo įtrauktos į 1647 m. 
evangelijų leidimą, turėsime visą grandinę įrodymų, kad Jaknavi- 
čiaus Euangelia aucta ir Ewangelie polskie y litewskie tėra viena ir ta pati 
knyga. Čia lieka tik vienas ligi šiol nevisiškai aiškus klausimas: ar 
mums žinomas 1647 m. evangelijų leidimas (egzempliorius išsaugo- 
tas Vilniaus universiteto bibliotekoje) buvo pirmas tų evangelijų 
leidimas, o Alegambės duodama data buvo tik knygos paruošimo, 
bet ne išspausdinimo, ar buvo ir 1637 m. mums dar nežinomas 
leidimas. Šios evangelijos buvo virtusios oficialine bažnytine kny- 
ga, iš kurios per keletą šimtų metų kiekvieną sekmadienį ir šven- 
tadienį buvo skaitomos evangelijos visose Lietuvos bažnyčiose, ir 
dėl to jų pareikalavimas buvo labai didelis. Jos buvo pakartotos 
ne mažiau kaip 40 kartų. Be abejotino 1637 m. leidimo, žinome 
dar šiuos leidimus: XVII amžiuje 1647, 1674, 1679(?), 1690, 1699(?); 
XVIII amžiuje 1702(?), 1705, 1711, 1731, 1732, 1735, 1736, 1743, 1750, 
1752, 1756, 1767, 1769, 1770, 1772(?), 1774, 1776, 1779, 1783, 1786, 
1788, 1790, 1794, 1797, 1799 m. — apie 25 leidimai; XIX amžiuje 
1805, 1806 (tik vienas lietuviškas tekstas), 1808, 1819, 1820 (naujai 
pertvarkytas), 1835, 1842, 1848, 1856, 1858 (du leidimai), 1859, 1864 
(rusų cenzūros uždraustas) ir dar kontrafakciniai leidimai 1890 ir 
1900 m. Nors iš tikrųjų tėra tai viena ta pati ir to paties vertėjo 
knyga, tačiau jų tarpe nėra dviejų leidimų, į kuriuos nebūtų įnešta 
didesnių ar mažesnių atmainų, ir dėl to Kabelka buvo neteisingai 
linkęs manyti, kad XVIII amžiaus leidimai yra kito vertėjo paruošti, 
negu XVII amžiaus leidimai. Nuo 1705 m. leidimo buvo pridėtos 
kelios naujos evangelijos, greičiausia jau ne Jaknavičiaus išverstos, 
bet specialiai tam leidimui paruoštos, o vėliau atsirado pabaigoje ir 
kitų priedų. Vienas tų priedų, pridėtas pirmą kartą 1750 m. leidi- 
me, Passya arba Muka Pona musų Jezusa Chrystusa pas S. Jona Pad. 18 
yr 19, galimas daiktas, yra sutrumpintas iš mūsų jau minėtos, bet 
šiaip nežinomos Jaknavičiaus knygutės Flistoria passionis Christi punc- 
tabimi animac devotae per Hres libros et capita exposita. Kadangi šios 
evangelijos buvo išverstos kunigo jėzuito, tai ir išskirtinė teisė jas 
spausdinti priklausė Vilniaus akademinei jėzuitų spaustuvei; tik 

1773 m. panaikinus jėzuitų ordiną, ta privilegija savaime išnyko, ir 
nuo to laiko, greta valstybinės akademinės spaustuvės, evangelijas 
spausdina ir pranciškonų, ir pijorų spaustuvės, o XIX a. jas spaus- 
dina Žavadzkis, bazilijonai, Vilniaus misionierių diecezinė spaus- 
tuvė, taip pat žydų Dvorčiaus ir Rommo. Kiek liečia formą, tai iš 
pradžių lenkiškas ir lietuviškas tekstas spausdinami lygiagrečiuose 
puslapiuose ar skiltyse, vėliau lietuviškasis tekstas po kiekvienos 
evangelijos lenkiškojo teksto, bet dar 1756 m. lietuviškasis tekstas 
spausdinamas gotinėmis raidėmis, o lenkiškasis tekstas lotyniško- 
mis raidėmis; matyti, gotinės raidės dar tuo laiku buvo laikomos 
būdingomis lietuvių raštui. 

Dėl kitų lietuviškų, Alegambės ir kitų minimų, Jaknavičiaus kny- 
gučių, tai jos negali būti ligi šiol tokiu pat tikrumu nustatytos, kaip 
evangelijos. Libellus precatorius pro Confraternitate Vilnensi Corporis 
Christi, 1630 m., gali būti sugretintas su 1636 m. žemaičių vyskupi- 
jos sinodo nutarimu įvesti Širdies Jėzaus broliją visoje vyskupijoje, 
bet atitinkama nei bevardė, nei vardinė knygutė mums nėra žino- 
ma. 1772 m. Žemaičių sufragano Tado Juozapo Bukolos (gimusio apie 
1740 m. ir mirusio 1795 XII 16) išleista Knigiale apraszanti Broctwa 
pamoksla Krikscioniszka yra iš naujo parašyta ir skiriama kitai broli- 
jai, kuri buvo įvesta Žemaičių vyskupijoje jau 1630 m. ir vadinama 
brolija Doctrinae Christianae. Lygiai taip pat nėra visai žinoma ir 
kita brolijai skirta Jaknavičiaus lietuviška knygutė Constitutiones et 
cantiones pro Confraternitate S. Isidori, 1639 m., nors giesmių, skiria- 
mų šventam Izidoriui, žino ir mūsų senasis Balsas širdies, ir vėles- 
niosios kantičkos; galimas daiktas, kad kitos iš jų ir yra paimtos iš 
šios Jaknavičiaus knygutės. Dėl 1638 m. Alegambės minimų Cantio- 
nes catechisticae (katekizminių giesmių), tai jų suradimą apsunkina 
ta aplinkybė, kad kiti Jaknavičiaus biografai ją vadina Contiones 
catechisticae, t. y. katekizminiais pamokslais, taigi visai skirtingo 
turinio knygute. Jei būtų teisingas pastarasis apibūdinimas, tai tat 
galėtų būti ar 1725 m. Pamokslas krykscioniszkas, bet jį parašė Šru- 
bauskis, ar net Spasabas atprowinieima poterius Baznicioy su zmonie- 
mis, kuris nuo 1750 m. yra pridedamas prie tų pačių Jaknavičiaus 
evangelijų. Pagaliau E. Oloffas Polnische Liedergeschichte (1744 m.) 
tarp Jaknavičiaus knygų mini ir Cantilenae spirituales polonice et litu- 

anice, 1660 m, lietuvišką — lenkišką giesmyną, kurį tiek Zalęskis, 
tiek Sommervogelis priskiria 1668 m. Čia galėjo tiek Oloffas, tiek jo 
šaltiniai Witte ir Menckenius supainioti Jaknavičių su Šrubauskiu 
ar su 1646 m. Slavočinskio giesmynu, kurių jis iš viso nežino. Ta- 
čiau pastaruoju atveju galima būtų prileisti, kad vadinamąjį Slavo- 
činskio giesmyną paruošė ne pats Slavočinskis, bet Jaknavičius Sla- 
vočinskio vardu, nes atrodo tikra, kad Slavočinskis 1646 m. buvo 
dar per jaunas, kad galėtų pats savarankiškai ką lietuviškai para- 
šyti, o jėzuitams tuomet ypač rūpėjo kiek labiau pareklamuoti savo 
jauną neofitą, tik ką perėjusi iš reformatų į katalikus. Bet atrodo 
tikra, kad Jaknavičius rašė ir lietuviškų giesmių, ir visai galimas 
daiktas, kad dvi istorinės giesmės, išspausdintos Šrubauskio Balse 
širdies, buvo parašytos Jaknavičiaus, nes kaip tik tuo laiku, kada 
vyko tai, kas tose giesmėse aprašyta, Jaknavičius gyveno Vilniuje ir 
savo akimis matė visus maskolių žiaurumus. Pagaliau A. Krause 
bandė Jaknavičiui priskirti ir aną krokuvinį lietuviškos gramatikos 
rankraštį, kurį kiti laiko Sirvydo rankraščiu, nors greičiausia nei 
vienas, nei kitas jos nerašė, nes rankraštis, matyti, yra kilęs iš vėles- 
nio laiko. Nors ir atrodo, kad Jaknavičius specialiai kalbinėms stu- 
dijoms palinkimo neturėjo ir, turėdamas savo rankose Sirvydo gra- 
matiką, nematė ir reikalo savąją rašyti, bet tenka paisyti ir galimu- 
mo, kad 1737 m. bevardė gramatika Universitas linguarum, kurios 
sudarytoju yra nurodytas neįvardytas jėzuitas, buvo parašyta Jak- 
navičiaus, nors Sommervogelis šios gramatikos autoriumi neteisin- 
gai nurodo jėzuitą Medemą, kuris iš tikrųjų parašė ne lietuvių, bet 
latvių kalbos gramatiką. 

Greta Sirvydo ir Jaknavičiaus gali būti pastatytas ir trečias XVII a. 
lietuvių jėzuitas Pranas Šrubauskis (gimęs 1621 m. ir miręs Kražiuo- 
se 1680 VI 27), kurį lietuvių rašytoju pirmas paminėjo savo Žemai- 
čių vyskupystėje 1848 m. M. Valančius ir kurį iš visų jėzuitų biografų 
mini tik pats vėliausias, Sommervogelis, savo žinias apie jį ėmęs iš 
oficialaus jėzuitų nekrologo, kuris ištisai buvo išspausdintas tik 
B. Andruškos Jėzuitų kalendoriuje 1940 m. Šrubauskis ėjo mokslus 
greičiausia ligi 1655 m., paskiau buvo misionieriumi, kurį laiką Ka- 
raliaučiuje, 1661—1670 m. buvo superioru Pašiaušėje, 1670—1676 m. 
Kražių kolegijos rektoriumi, paskui ligi mirties gyveno Kražiuose, 

tik nuolatos su misijomis važinėdamas po Žemaičius. Apie jo lite- 
ratūrinį veikimą jo oficialinis nekrologas sako, kad jis „simpliciori- 
bus... pios cantus Lituanice concinnatos, a concione recinendas cu- 
rabat“, kas Valančiui yra: „Iwaires kningeles ir giesmes zemajtis- 
zkaj paraszęs, be pinigu wargdieniems kajsziojes“. Jokio giesmyno, 
kuriame būtų padėta Šrubauskio pavardė, mes nežinome. Tai ne- 
galėjo būti Saliamono Mozerkos Slavočinskio 1646 m. išleistos Gies- 
mes Tikieimuy Katholickam pridiarancias, net ir tuo atveju, jei jų nepa- 
rašė pats Slavočinskis, nes tuo laiku, kada jos buvo išspausdintos, 
Šrubauskis dar ėjo mokslus; jas, kaip jau anksčiau buvo minėta, 
galėjo parašyti ir Jaknavičius. Bet yra kitas populiariausias giesmy- 
nas, kuris buvo nuolatos kartojamas ligi pat spaudos draudimo 
panaikinimo ir kuriame autorius vadinamas „wienu kunigu Socie- 
tatis Jesu“. Tai Balsas Sirdies pas Wieszpali Diewa, Panna Szwensziau- 
sia Maria ir Jo Szwentus Danguy Karalaujencius szaukancios par gies- 
mes..., kuris greičiausia ir buvo Šrubauskio sudarytas. Tiesa, se- 
niausias mums žinomas to giesmyno leidimas yra išlikęs tik 1726 m., 
bet ir jame aiškiai yra parašyta, kad jis „dabar naujey Izduotas“, 
taigi būta ir senesnio leidimo; be to, jame yra įdėtos dvi istorinės 
giesmės: „Giesme Ciesu Praejusiu Lietuwoy“ ir „Giesme Ciesu Ne- 
pakaju“, kurios, nors senesniuose leidimuose ir neturėjo datos, o 
XIX a. gavo viena 1655 m., o kita 1603 m., bet iš aprašomų jose 
įvykių aišku, kad pirmoji apima 1663—1667 m. įvykius, o antroji 
1655—1662 m. Taigi turėjo būti šio Balso leidimų ne tik XVIII a. 
pradžios, bet ir XVII a., net laiko prieš Šrubauskio mirtį, t. y. apie 
1679 m., nes kitaip jis nebūtų galėjęs jų „be piningų wargdieniems 
kajszioti“. Be šių dviejų istorinių giesmių, visos kitos yra verstos iš 
lenkų kalbos, pritaikinus žemaičiams. Šios giesmės virto populia- 
riausiomis giesmėmis ne tik Žemaitijoje, bet ir visoje kitoje Lietuvo- 
je, ir buvo daugelį kartų perspausdintos; bet daugumas senesniųjų 
jų leidimų dėl nuolatinio vartojimo yra dingę. Mes žinome šiuos 
tikrus ir spėjamus Balso leidimus: apie 1679 m., apie 1701 m., 1726, 
1752, 1762, 1768, 1774, apie 1780, apie 1781, 1790, 1798, 1801 (du 
leidimai), 1802, 1806, 1808, 1814, 1817 ir 1818 m. — viso apie 20 
leidimų. 1819 m. kunigas Vincentas Valmikas, pasivadinęs Vincentu 
Martinijonu iš Valmusų Vilmiku, arba Valmiku, Balsą pertvarkė, 

papildė savo ir kitų kunigų (B. Gailevičiaus) parašytomis naujomis 
giesmėmis ir išspausdino Giesmių nobažuų vardu, pagrindu palikęs 
senąjį Balsą širdies. 1823 m. šioms giesmėms buvo duotas pavadini- 
mas Kantyczkos zemaytyszkos; tuo vardu jos buvo išspausdintos 1826, 
1829, 1830, 1831, 1834, 1837, 1840, 1844 ir 1850 m. Nors Balsą širdies 
perdirbinėdamas Valmikas ir turėjo prisitaikinti prie rusų cenzūros 
reikalavimų, tačiau ir tokios apkarpytos kantičkos vėliau iššaukė 
cenzūros persekiojimus, ir dėl to 1852 m. dar kartą buvo perspaus- 
dintas senasis Balsas širdies, o 1855 m. vyskupas Valančius pats 
perdirbo visas kantičkas ir paleido jas Šventų giesmių vardu, kurių 
1856 m. pasirodė du leidimai ir po vieną 1860 m. ir 1861 m. Bet tos 
pačios kantičkos buvo iš pagrindų dar kartą M. Valančiaus perre- 
daguotos 1855 m., kada tarp ko kita prie jų buvo pridėtos ir 
A. Baranausko „Artojų giesmės šventos“, ir išspausdintos kiek kitu 
vardų — Kantyczkos arba knygos giesmių, ir jau padėjus po prakalba 
Valančiaus parašą, dėl ko jos greitai gavo Valančiaus kantičkų var- 
dą, nors jis palyginti ir ne kiek čia naujo inešė. Tuo vardu jos buvo 
išspausdintos 1858, 1860, 1862 (du kartus), 1563 ir 1864 m. Spaudos 
draudimo laiku šios Valančiaus kantičkos buvo kartojamos mažiau- 
sia dvidešimt kartų ir, tik spaudą leidus, buvo jos dar keletą kartų 
pakartotos Prūsuose, o paskiau pakeistos kitais, naujais giesmy- 
nais. Tuo būdu senasis Šrubauskio Balsas širdies įvairiomis redakci- 
jomis susilaukė ne mažiau kaip šešiasdešimties leidimų. 

Antrą Šrubauskio išleistą knygą Valančius vadina Katekizmu 
lietuwiszku prusiszku liezuwiu. Seniau apie šį katekizmą teturėdamas 
tą vieną žinią, buvau taręs, kad tai Mažosios Lietuvos lietuviams 
katalikams skiriamas 1770 m. Krikszczioniszkas Katalikiszkas Katekiz- 
mas, išspausdintas gotinėmis raidėmis, kuris kartu su Prastu Pa- 
mokslu per Klausimus ir per Atsakimus buvo, kiek perdirbtas, 1772 m. 
pakartotas vieno Prasto Pamokslo vardu. Tačiau šis spėjimas buvo 
neteisingas, nes dabar, be jokios abejonės, iš dokumentinės medžia- 
gos paaiškėjo, kad ir 1770, ir 1772 m. katekizmo ir pamokslo auto- 
rius buvo kitas jėzuitas Jonas Joskaudas. Tačiau tuo pačiu laiku iš 
jėzuitų rankraštinio nekrologo pavyko visai tiksliai nustatyti ir aną 
Šrubauskio knygutę. Ten būtent parašyta, kad Šrubauskis „libel- 
lumgue pro rudium informatione Lingua Lithuanica vulgavit, addi- 

tis compendiosis nctibus fidei, spei et charitatis, guos semper pro rostris 
populo in fine recitandos ipseę praeaundo proponebat“. Ir kaip tik 
yra žinomas 1725 m. išleistas Pamokslas Kriksczioniszkas trumpay 
iszgulditas Ir su dalaydimu Wiresniuju Per wiena Kuniga Soc. Jesu... 
iszduotas, kurio paskutiniuose trijuose puslapiuose yra išspausdin- 
tas lietuviškas tekstas su lenkiškomis antraštėmis „Akty przedniej- 
sze Wiary, Akt Nadziei, Akt Mitosci i Akt Skruchy, Przedsigwzię- 
te“. Kadangi jokia kita knygutė tokio savarankiško priedo neturi, 
tai čia negali būti abejonės, kad Šrubauskis kaip tik šią knygutę 
buvo ne tik parašęs, bet ir išleidęs, taigi kad jos pirmas leidimas 
turėjo pasirodyti dar Šrubauskiui esant gyvam, t. y. dar prieš 1680 m., 
apie 1679 m. Dar žinomi tos knygutės 1743 ir 1762 m. leidimai; bet 
gal jų buvo ir daugiau. 

Dėl Sommervogelio Šrubauskiui priskiriamų Dialogue polonais 
livonienne (vietoje lituanienne), Libellus de doctrina christiana (lenkiš- 
kai) ir Katechizm maly dla dzieci, tai visai galimas daiktas, kad tai yra 
tos pačios jau minėtos Šrubauskio knygos, nes Sommervogelis, nei 
lietuviškai, nei lenkiškai visai nemokėdamas, ir prie kitų lietuviškų 
autorių dažniausia surašydavo viską, ką tik apie jų raštus pas kitus 
autorius surasdavo, nekreipdamas dėmesio į tai, kad tie jo šaltiniai 
kalba apie tas pačias knygas, tik įvairiai, įvairiomis kalbomis jas 
pavadina. 

Kartais buvo spėjama, kad vertėjas Bellarmino Trumpo Mokslo 
Kriksczioniszko Surinkimo, kuris buvo išspausdintas 1677 m., t. y. 
dar tuo laiku, kada Šrubauskis tebebuvo gyvas, taip pat buvo jis. 
Bet tai neįtikėtina, nes šis vertimas yra ne žemaitiškas, bet rytietiš- 
kas. Tikrasis jo vertėjas nėra žinomas, ir galimas daiktas, kad 1818 m. 
A. Strazdo išleistas to paties Bellarmino katekizmo vertimas yra tik 
pakartojimas ar perdirbimas to paties 1677 m. leidimo; tačiau to 
klausimo dar nepavyko patikrinti, nes man neteko savo rankose 
turėti nei to, nei ano katekizmo. 

Iš kitų jėzuitų, dirbusių XVII-XVIII a. Lietuvių tikybinės litera- 
tūros srityje, tenka dar paminėti tris: Joną Komperskį, Joną Gružev- 
skį ir Gabrielių Šimkevičių. Jonas Komperskis (miręs 1622 m.) buvo 
Kražių ir Smolensko kolegijų rektorius; apie jo darbą lietuvių lite- 
ratūros srityje tiek težinome, kad jis 1603 m., būdamas Romos ko- 

legijos auklėtiniu, kardinolo Petro Aldobrandini sutikimo kolegijo- 
je proga parašė ir lietuviškai pasakė specialinę sutikimo prakalbą, 
matyti, grynai tikybinio turinio. Atrodo, nėra tuo tarpu pagrindo 
jam priskirti 1605 m. Ledesmos katekizmo vertimo (kuris, kaip ma- 
tėme, greičiausia buvo išverstas Sirvydo), nors laiko atžvilgiu Kom- 
perskis iš visų kitų prie to katekizmo stovi arčiausiai. 

Ir vėlyvesnysis (1644—1646 m.) Lietuvos jėzuitų provinciolas 
Jonas Gruževskis (miręs 1646 VIII 12) dar kiek anksčiau už Kompers- 
kį panašiai kaip ir šis pasirodė, kada 1601 m., irgi studijuodamas 
Romoje toje pačioje kolegijoje, puotos, kolegijoje iškeltos kardinolui 
Borghese, metu lietuviškai aiškino. vieną Izajaus knygos posmą, o 
kiti auklėtiniai tai atliko kitomis kalbomis. Paskui jis 1644 m. pasi- 
rašė aprobatą Sirvydo Punktams, Jaknavičiaus spaudai paruoštiems, 
ir visai galimas daiktas, kad jis išvertė lietuviškai Gromatą arba is- 
tatimą Urbono Aszmojo Popieziaus, vadinamąją Bulę in Coena Domini, 
kuri pirmą kartą buvo išspausdinta knygutėje, aprašančioje ketvir- 
tąji Žemaičių vyskupijos sinodą ir išspausdintoje 1647 m., t. y. Gru- 
ževskiui jau mirus, bet, kaip aiškėja iš paties sinodo protokolų, pati 
toji gromata buvo išversta jau anksčiau. Ji buvo vėliau šiek tiek 
perdirbta ir antrą kartą išspausdinta 1690 m. vyskupo Paco paruoš- 
toje įvairių Žemaičių vyskupijos sinodų nutarimų santraukoje. Anks- 
čiau savo rankose to 1647 m. bulės vertimo neturėjęs, o vien jo 
antrąjį 1690 m. leidimą, buvau iš pradžių manęs, kad šią bulę bus 
išvertęs Jaknavičius. Tačiau suradus man Vilniaus universiteto bib- 
liotekoje ir 1647 m. spausdintąjį vertimo egzempliorių, paaiškėjo, 
kad, nors tarp šio vertimo kalbos ir taip pat neseniai surastų 1647 m. 
evangelijų kalbos ir yra tam tikrų panašumų — abudu vertimai 
rytietiški, — bet yra ir tokių skirtumų, dėl kurių negalima tarti, 
kad abi knygutes būtų parašęs vienas ir tas pats asmuo: mat tais 
pačiais metais išleistos abidvi knygutės skaičius vadina nevieno- 
dai. O kadangi, kaip matėme, dabar jau nebegali būti abejonės, 
kad 1647 m. evangelijas išvertė Jaknavičius, tai 1647 m. gromatos 
jis negalėjo išversti, ir dėl to šiuo tarpu esu linkęs šį vertimą pri- 
skirti Gruževskiui. Tiesa, šiuo laiku Lietuvos jėzuitų tarpe buvo ir 
daugiau lietuvių, net labai gerai mokančių lietuviškai, bet nei apie 
vieną iš jų nepavyko surasti duomenų, kad jie ką nors ir lietuviš- 

kai būtų parašę; tik vienas Gruževskis vis dėlto, kaip matėme, ir 
čia šį tą, kad ir nereikšmingo, davė. 

Pagaliau paskutinis jėzuitas, kuris dirbo lietuvių tikybinės lite- 
ratūros srityje (kaip matysime vėliau, ne grynai tikybinėje srityje ir 
kiti šiek tiek dirbo lietuviškai), buvo Gabrielius Šimkevičius (gimęs 
1644 V 13 ir miręs Vilniuje 1709 I 10), 1687 m. buvęs Kražių kole- 
gijos rektoriumi, o paskiau buvęs Vilniaus akademijos profesoriu- 
mi ir lietuvių pamokslininku Vilniuje. Pirmiausia lietuvių praeities 
tyrinėtojai jį pažino kaip autorių kelių Kražiuose vaidintų mokyk- 
linių dramų su plačiais žemaitiškais įtarpais (Chleb zwycieski w Ge- 
deonie nad Medyanitami, 1677 m., ir apie tą patį laiką parašyta dra- 
ma apie Vytenį). Bet Sommervogelis iš Pošakovskio rankraščio bu- 
vo paskelbęs žinią, kad Šimkevičius sukūręs lietuviškas, liaudies 
labai pamėgtas, kalėdines giesmes. Ir tos giesmės, matyti, yra išli- 
kusios: tai yra tos pačios devynios kalėdinės giesmės, kurios išliko 
užrašytos viename maždaug 1683—1706 m. lietuviškų pamokslų 
rinkinyje. Šis rinkinys saugojamas Vytauto Didžiojo universiteto 
bibliotekoje ir, matyti, irgi yra sudarytas iš Šimkevičiaus Vilniuje 
sakytų pamokslų. Šios kalėdinės giesmės buvo 1931 m. mano iš- 
spausdintos Tautoje ir Žodyje, nors tuo laiku dar nebuvo aišku, kas 
jas parašė. Bet jos buvo vėliau kartojamos XVIII amžiuje įvairiose 
lietuviškose tikybinėse knygose. Įdomu čia ir tas, kad, pats būda- 
mas jėzuitas, Šimkevičius čia pasinaudojo ir lietuviškais protestan- 
tų giesmynais: dvi giesmės — „Bernelis gimė Betleem“ ir „Gimė 
mumus Bernelis“ — jau buvo išspausdintos Mažvydo giesmyne, 
tik jas Šimkevičius kiek ištaisė, ar, tikriau pasakius, priartino prie 
jų lotyniškojo originalo, o vieną giesmę — vertimą „Angelus pasto- 
ribus“ — ir Šimkevičius, ir Mažvydas išvertė iš to paties originalo 
visiškai savarankiškai. Bet greičiausia Šimkevičius anas dvi gies- 
mes paėmė ne tiesiog iš originalo, bet iš kokio nors vėlesnio protes- 
tantų giesmyno. 

Didysis mūsų lihuanistas, profesorius Vaclovas Biržiška, ilgus metus 
dirbo prie Senųjų lietuviškų knygų istorijos. Jis keliais atvejais perra- 
šinėjo šios istorijos skyrius, papildydamas juos naujai atrastais duomeni- 
mis, patikslindamas datas ir biografines žinias. 

Pirmasis šių knygų tomas Čikagos lietuvių literatūros draugijos buvo 
išleistas 1953 metais. Netolimoje ateityje planavome išleisti ir antrąjį to- 
mą, bet darbas mums nejo tokia sparta, kokia tikėjomės. Manėme, kad 
pirmasis tomas padės mumis sumokėti bent dalį didelių spaudos darbo 
išlaidų. Bet gyvenimo tikrovė pasirodė kitokia. Pastaraisiais metais lietu- 
viškos knygos pirkėjų skaičius nepaprastai sumažėjo. Universitetus baigu- 
sieji, ilgus metus Lietuvos aukštesnes mokyklas lankiusieji ir tariamai 
savo praeitinu besidomintieji lietuviai šiandien mano, kad kitokie dalykai 
yra vertingesni negu lietuviškoji knyga. Pirmojo šių knygų tomo buvo 
parduotas toks mažas egzempliorių skaičius, jog antrajam išleisti teko iš 
naujo organizuoti visas lėšas. 

Vis dėlto antrasis tomas buvo surinktas, korektūros ištaisytos ir pus- 
lapiai sulaužyti. Pats profesorius Vaclovas Biržiška peržiūrėjo sulaužy- 
tuosius šio tomo puslapius ir pats paruošė vardų rodyklę. Bet jam neteko 
pasidžiaugbhi atspausdintuoju knygų tomu. | 

Prof. Vaclovas Biržiška nuo širdies smūgio mirė 1956 metų sausio 3 
dieną Voterberyje, Konektikuto valstijoje. Velionio broliai Mykolas ir Vik- 
toras bei artimieji draugai, vykdydami mokslininko valią, sudegino jo pa- 
laikus ir pasiuntė į Čikagą, didžiausią lietuvių koloniją Amerikoje. 

Čikagoje buvo sudarytas įvairių lietuviškų organizacijų atstovų komi- 
tetas, kuris išleido knygelę Prof. Vaclovui Biržiškai atminti i7 sausio 21 

dieną iškilmingai palaidojo mūsų mokslininką Lietuvių tautinėse kapinė- 
se, Biržiškų sklype. 

Blogai jautėmės, negalėdami autoriui pasiųsH baigto tomo, bet užsi- 
mojimo nenutraukiame. Spausdiname ir platiname šioj srity vienintelio 
mūsų kultūros darbininko surinktus duomenis. Taip elgdamiesi manome, 
jog vykdome prof. Vaclovo Biržiškos norą ir darome lietuviams naudingą 
darbą. 


1957 m. balandžio 14 d. Čikagos lietuvių literatūros draugija 


I. DIDŽIOSIOS LIETUVOS REFORMATŲ 
LIETUVIŠKASIS DARBAS 


Reformacija, įnešusi tikybinį ir iš dalies politinį sambrūzdį į Di- 
džiosios Lietuvos viešąjį gyvenimą, ilgą laiką savo idėjas skleidė 
Lietuvoje tik lenkų, vokiečių, o kartais gudų kalba ir iš pradžių net 
stiprino lenkų kalbos įsigalėjimą Lietuvoje, nes retormacijos šali- 
ninkai inteligentai lietuviai, kaip matėme, pasitraukdavo į Mažąją 
Lietuvą, kur jiems buvo sudaromos daug geresnės materialinės dar- 
bo sąlygos. Daugelis didesnių ir mažesnių spaustuvių, kurios XVI a. 
buvo įsikūrusios įvairiose Lietuvos vietose ir kurios aprūpindavo 
knygomis įvairias reformacijos šalininkų atskalas, spausdino be- 
veik vienas lenkiškas knygas. Iš Lenkijos ir net iš kitų kraštų čia 
traukė įvairūs pamokslininkai, kurie nemokėjo nei vieno Lietuviško 
žodžio, ir jų buvo daugiau kaip iš ten atvykusių katalikų kunigų. 
Kadangi kova tarp reformacijos šalininkų ir katalikų ėjo daugiausia 
dėl patraukimo savo pusėn įvairių didikų, kurie tuo laiku daugiau- 
sia kalbėjo lenkiškai, o liaudis turėjo eiti savo ponų pėdomis, tai 
reformacija kurį laiką galėjo tenkintis vien lenkiškąja propaganda. 
Nors, kita vertus, galima prileisti, kad tiems, kuriems tekdavo su- 
sirūpinti ir liaudies tikybiniais reikalais, galėjo atrodyti, jog jai gali 
užtekti ir Mažojoje Lietuvoje spausdintų lietuviškų protestantų kny- 
gų. Lietuvos evangelikai reformatai nuo pat pradžios turėjo glau- 
džius santykius su lietuviais protestantais, dirbusiais Karaliaučiuje 
lietuvių protestantų literatūros srityje, ir tarp Mažvydo bendradar- 
bių randame Lietuvos evangelikus reformatus Joną Šeduikionį ir 
Stanislovą Marcianą, kurie, pasimokę Karaliaučiuje, paskiau grįžo 
į Didžiąją Lietuvą, nors vėliau Marcianas, jau vadinamas Stanislo- 
vu Musa, ir buvo suviliotas į Mažąją Lietuvą. O Vidžių evangelikų 

reformatų katechetas Albertas Striška buvo specialiai siunčiamas į 
Labguvą pas Bretkūną įsitikinti, ar Bretkūno ruošiamas lietuviškas 
Biblijos vertimas tiktų ir Didžiosios Lietuvos reformatams. Bet Ka- 
raliaučiaus lietuviškų leidinių buvo spausdinamas toks mažas eg- 
zempliorių skaičius, kad jų neužtekdavo ne tik Didžiajai, bet ir 
Mažajai Lietuvai. Kita vertus, tikybiniai skirtumai tarp Mažosios 
Lietuvos liuteronų protestantų ir Didžiosios Lietuvos evangelikų 
reformatų nuolatos didėjo ir neleido pastariesiems tenkintis lietu- 
viškąja liuteronų literatūra. O ir pačioje Didžiojoje Lietuvoje, ilgai- 
niui atsigaunant katalikybei ir nuo reformacijos atsimetant dauge- 
liui jos rėmėjų, būtis Žymiai pakitėjo ir jau reikėjo kreipti didesnį 
dėmesį į liaudį, ypač į lietuviškai kalbančią. Pasirėmę galingų Lie- 
tuvoje Radvilų teikiama globa, kiek daugiau atsilaikė Lietuvoje evan- 
gelikai reformatai, o įvairių kitų atskalų šalininkų grupės beveik 
visai išnyko. Net ir liuteronai protestantai buvo čia už juos daug 
silpnesni, nes šalininkų teturėjo tarp Vilniaus ir Kauno miestuose 
įsikūrusių vokiečių. Lietuviškosios reformatų literatūros ruošimu 
susirūpinta ypač tada, kai ir katalikai Vilniuje pradėjo spausdinti 
lietuviškas knygas. Jei pirmas mums nežinomas lietuviškas Canisi- 
jaus katekizmo vertimas tam tikrą reakciją sukėlė ypač Karaliau- 
čiuje, tai Daukšos 1595 m. katekizmo pasirodymas tuojau davė 
priešingą katekizmą čia pat, Vilniuje, 1598 m. išspausdintą. Tai buvo 
Polski z litewskim Katechizm wydany nakladem Malchera Pietkiewicza — 
pirmasis evangelikų reformatų leidinys lietuvių kalba. 

Vienas veikliausių evangelikų reformatų veikėjų Didžiojoje Lie- 
tuvoje, Lietuvos Vyriausio Tribunolo raštininkas Merkelis Petkevi- 
čius (gimęs apie 1550 m. ir miręs Tribunolo sesijos metu 1608 m.), 
gal raginamas ir kitų reformatų, susirūpinęs lietuvių reformatų li- 
teratūros gaminimu, pirmiausia Vilniuje tam reikalui 1598 m. įkūrė 
atskirą spaustuvę, kuriai vesti ir joje dirbti pakvietė spaustuvininką 
Vosylių Malachviejevičių, anksčiau dirbusį spaustuvėse Lvove ir 
Paniovcuose, ir Stanislovą Viežeiskį; jie ir išspausdino šioje spaus- 
tuvėje dvi knygas: lotynišką Grigo iš Žarnovco Clypeusą ir šį lietu- 
viškąjį katekizmą. Pirmojoje knygoje pažymėta, kad ji esanti išspaus- 
dinta Petkevičiaus spaustuvėje, antrojoje Petkevičius nurodytas tik 
jos leidėju. Kadangi kiti tos spaustuvės spaudiniai nėra žinomi, tai 


174 


SENŲJŲ LIETUVIŠKŲ KNYGŲ ISTORIJA 


greičiausia yra teisinga L. Abramavičiaus prielaida, kad Petkevi- 
čius, neturėdamas laiko užsiimti spaustuve, pasitenkino jos įkūri- 
mu ir pačią spaustuvę pardavė Saliamonui ir Ulrikui Sultzeriams, 
kurių spaustuvė pradėjo veikti kaip tik tais pačiais 1598 m. Grei- 
čiausia ir tas lietuviškasis katekizmas buvo išspausdintas tada, kai 
spaustuvė jau buvo Sultzerių rankose, ir dėl to ten Petkevičius te- 
nurodytas leidėju. Katekizmo dvikalbiškumą prakalba aiškina tuo, 
kad daugelis ponų laiką pamokslininkus lenkus, kurie lietuviškai 
nemoką ir dėl to negalį žmonėms Dievo žodžio aiškinti jiems su- 
prantama kalba; jiems padėti tekstas spausdinamas lenkų ir lietu- 
vių kalbomis. Tačiau pavadinimas — katekizmas — pačią knygą 
netiksliai teapibūdino, nes tai buvo ne tik katekizmas, bet ir gies- 
mynas su maldaknyge, o iš dalies ir agenda, taigi viena knyga 
norėta užkišti visas tikybinės literatūros spragas, išskiriant pamoks- 
lus ir evangelijas, nors ir jos tuo laiku jau buvo ruošiamos. 

Kaip matėme, knygoje jos sudarytojas nėra nurodytas, o Petke- 
vičius tepažymėtas leidėju. Bet jis pats prakalboje pasisako gavęs iš 
kitų asmenų kiek giesmių, o didžiausią katekizmo dalį išvertęs pats, 
taigi katekizmas paprastai teisingai vadinamas Petkevičiaus kate- 
kizmu. Kiti jo bendradarbiai nenurodyti, bet vienas jų nekelia abe- 
jonės — Jonas Šeduikionis, kurio sudėta giesmė „Tewa amžina is- 
zmintis“ jau buvo išspausdinta 1570 m. Mažvydo giesmyne, o čia 
pateiktas be Šeduikionio pavardės tik kiek pakeistas jos variantas, 
paties Šeduikionio paruoštas ar Petkevičiaus gautas iš Šeduikionio 
palikimo, jei tuo laiku šis jau buvo miręs (Šeduikionio mirties data 
ligi šiol dar nėra paaiškėjusi). Keturios giesmės, truputį pakeistos, 
yra paimtos iš 1547 m. Mažvydo katekizmo, o viena („Christus 
musu gelbietojas“) iš 1549 m. Giesmes Szw. Ambrasziejaus. Nors vi- 
sos tos giesmės buvo pakartotos ir 1570 m. Mažvydo giesmyne, bet 
atrodo, kad Petkevičius to giesmyno savo rankose nebuvo turėjęs, 
nes tuomet būtų paėmęs iš ten ir tas psalmes, kurios 1598 m. kate- 
kizme Petkevičiaus yra savarankiškai išverstos, bet daug blogiau, 
negu tai buvo atlikta Mažvydo giesmyne. Šiame katekizme galėjo 
dar bendradarbiauti ir Striška su Marcianu, o gal dar ir kitas kas. 
Matyti, paties katekizmo buvo išspausdinta labai maža egzemplio- 
rių, nes tebuvo išlikęs tik vienas jo egzempliorius Gdansko miesto 

bibliotekoje, kur jis pateko iš 1802 m. mirusio Jono Uphageno bib- 
liotekos ir kurį 1889 m. surado A. Briickneris. Šis 1891 m. paskelbė 
plačias ištraukas žurnale Archiv fiir slavische Philologie ir tomis iš- 
traukomis teko keliasdešimt metų tenkintis visiems, kas rašė apie 
1598 m. katekizmą, kol 1939 m. J. Balčikonis parūpino jo fotokopinį 
pakartojimą, paskelbtą Kaune. Antru 1598 m. katekizmo leidimu 
tenka laikyti 1653 m. Suimmą, Katekizmą ir Maldas, nes visos tos 
knygutės didele dalimi kartoja šį katekizmą, tik daug platesnės 
apimties, nors daugelyje vietų palieka ne tik tą patį tekstą, bet ir, 
ypač lenkiškąsias, antraštes. 

Metams praėjus nuo 1599 m. Daukšos postilės pasirodymo, 
ten pat, Vilniuje, 1600 m. buvo išspausdinta ir konkuruojanti evan- 
gelikų reformatų Postila Lietuwiszka Tatay est Izguldimas Prastas 
Ewangeliu ant koznos Nedelios ir Szwentes per wisus metus. Toks 
pat kaip ir Daukšos postilės formatas ir ta pati vinjetė, kad ir ne 
iš Daukšos nukopijuota, nes abidvi ją paėmė dar iš Skorynos, 
aiškiai sako, kad pradėta spausdinti tuo metu, kada Daukšos 
knyga jau buvo išspausdinta, ir kad iš dalies norėta sudaryti 
įspūdį, jog tai yra tik naujas tos pačios knygos leidimas. Tai 
patvirtina ir pažymėjimas antraštiniame lape „Nu isz nauia su 
didziu perwezdeghimu est Izduota“, nors jokio senesnio šios po- 
stilės leidimo nebuvo; čia tiesiog nurodoma į Daukšos postilę, 
kaipo į šios postilės pirmąjį leidimą. Nedidelei ano laiko spaus- 
tuvei sų gana primityvia technika išspausdinti 778 puslapių knhy- 
gai per vienerius metus reikėjo padėti daug darbo, ir tas darbas 
negalėjo būti tobulas: čia iš tikrųjų yra labai daug korektūros 
klaidų ir net neteisingų puslapių pažymėjimų (bet tas pats yra ir 
Daukšos postilėje). Ir aiškus daiktas, kad priešingai tam, ką bu- 
vau seniau rašęs, negalima tarti, jog knyga per tuos metus būtų 
buvusi ne tik išspausdinta, bet ir išversta: vertimui reikėjo dar 
daugiau laiko, kaip jau išverstai knygai išspausdinti. Matyti, pra- 
dėta versti tuojau po to, kada buvo išspausdintas anas 1598 m. 
katekizmas ir paaiškėjo, ko dar trūksta reformatų tikybinei lite- 
ratūrai lietuvių kalba. Išspausdinta Jokūbo Morkūno spaustuvėje 
Vilniuje, kurią jis valdė nuo 1592 m. ligi 1607 m. (bent tik iš tų 
metų yra Žinomi jos spaudiniai). Kadangi to paties Morkūno vie- 

name 1604 m. spaudinyje spausdinimo vieta nurodyta Žeimiai 
(kuriuos kiti pavertė net Seinais), o kitame 1605 m. spaudinyje 
Sicinskio Upytė, tai daugelis tyrinėtojų tarė, jog Morkūnas buvęs 
keliaująs spaustuvininkas, važinėjęs su savo spaustuve iš vieno 
dvaro į kitą knygas spausdindamas. Bet atrodo, kad šis spėjimas 
nėra teisingas: lėšų tai ar kitai knygai išspausdinti gaudamas iš 
įvairių Lietuvos didikų, Morkūnas tik iš savotiškos kurtuazijos nu- 
rodydavo savo knygose spausdinimo vieta tą dvarą, kuris priklau- 
sė jo mecenatui, bet visas knygas spausdino Vilniuje. Ir šią postilę 
jis išleido lėšomis Pašušvio savininkės, 1587 m. mirusio Rietavo 
tėvūno Morkaus Vnučkos našlės, Zofijos Morkuvienės Vnučkienės. 

Postilė buvo versta iš lenkiškos Mikalojaus Rejaus postilės, bet 
jos vertėjas knygoje nėra nurodytas. Padėtas antraštinio lapo apa- 
čioje pažymėjimas „Per Jokūbą Morkūną tarną Jo milestos Poną 
Krysztofa Radwila Waiwados Wilniaus“, kaip ir kituose spaudi- 
niuose, terodo spaustuvininką. Ir dėl to savo laiku prileisdavau, 
kad ją galėjo išversti tas pats asmuo, kuris paruošė ir 1598 m. ka- 
tekizmą, t. y. Merkelis Petkevičius. Bet ir čia dabar šis spėjimas 
atrodo klaidingas, nes pačioje knygoje yra netiesioginis įrodymas, 
kas ją visą ar jos dalį išvertė, juo labiau kad Petkevičius, matyti, 
buvo tiek suvaržytas savo pareigų, o gal ir sveikatos, jog net buvo 
priverstas savo spaustuvę parduoti, nors pati spaustuvė, samdytų 
žmonių vedama, ir nedaug jam teatimdavo laiko. Čia turime visą 
grandinę faktų. Tos pačios Zofijos Vnučkienės, kuri davė lėšų po- 
stilei išspausdinti, ir jos vyro Morkaus Vnučkos gausių užrašų įvai- 
rioms evangelikų bažnyčioms liudininku 1584 m. šaukiamas jaunas 
Šiauduvos tėvūnas Jonas Albrechtas Bilevičius, Vaitiekaus (Alb- 
rechto) Bilevičiaus sūnus. Metai prieš tai, 1583 X 23, Karaliaučiaus 
universitete įsimatrikuliavo tas pats Bilevičius su savo globėju, ku- 
ris ten pasirašė „Jacobus Baltramiejewitz Lituanus“, o vienoje po- 
stilės vertimo vietoje yra padėtas toks parašas: „Parweizdetojas tu 
S. Zodziu J. B.“; o po lotynišku paaukojimu Vnučkienei yra parašas 
J. B. M. Atrodo tikra, kad anas Jokūbas Baltramiejaitis — tai tas 
pats Jokūbas Baltramiejaus sūnus Morkūnas (bene senelio Mor- 
kaus vardas jau virto čia pavarde), kuris pačioje postilėje vienoje 
vietoje pasirodė slapyraide J. B., t. y. Jokūbas Baltramiejaitis, o 

kitoje J. B. M., t. y. Jokūbas Baltramiejaitis Morkūnas, ir tuo būdu | 
postilės vertėju gali būti laikomas Jokūbas Baltramiejaitis Morkūnas 
(gimęs apie 1550 m. ir miręs po 1611 m.), kuris studijuodamas 
Karaliaučiuje galėjo susipažinti su spausdinimo menu ir iš ten jį 
perkelti į Vilnių. Bet galimas daiktas, kad ne jis vienas dirbo prie 
to vertimo. Čia būtų buvę galima laukti pagalbos ypač iš Alberto 
Striškos, kuris per Bretkūną galėjo susipažinti su jo dar spaudai 
ruošiamu postilės vertimu ir paskiau iš to gauti akstiną ir savaran- 
kiškam vertimui ir kuris gyveno pas Bretkūną kaip tik tuo laiku, 
kada Morkūnas studijavo Karaliaučiaus universitete. Ten jie abudu 
galėjo ir susipažinti. Čia pat postilėje įdėtas paaukojimas lenkų kal- 
ba, pasirašytas J. K. L., be abejo, reiškia Joną Kazokevičių Lietuvį, 
kuris parašu Jan Kozak Litwin įdėjo eilėraštį ir į Rejaus postilę, iš 
kurios čia buvo verčiama, bet lietuviškoje postilėje jo paaukojimas 
nėra tas pats, kuris buvo jo duotas Rejui, o yra savarankiškai šiam 
leidiniui parašytas. Šiuo tarpu neįmanoma nustatyti, ar Kazokevi- 
čius dalyvavo taip pat ir postilės vertime. Postilės, matyti, buvo 
išspausdinta nemaža egzempliorių, jei ligi mūsų laikų buvo išlikęs 
didesnis jų skaičius, daugiausia ūkininkų reformatų tarpe. Jų išori- 
nis panašumas į Daukšos postilę galėjo kitus egzempliorius apsau- 
goti nuo akių per daug uolių katalikų kunigų. 

Tas dvi knygas išleidę, reformatai, matyti, tarė, jog jų visai turi 
užtekti liaudžiai, ir daugiau kaip penkiasdešimt metų nieko ne- 
veikė. Tiesa, įvairūs Lietuvos reformacijos istorikai vis kartoja, ma- 
tyti, iš to paties šaltinio kilusią žinią, kad 1624 m. naują lietuviš- 
ką katekizmą reformatams buvo išleidęs buvęs Kristupo Radvi- 
los mokytojas, o nuo 1614 m. ligi mirties 1625 XI 18 to paties Rad- 
vilos rezidentas Saliamonas Risinskis, kiek labiau žinomas savo len- 
kišku katekizmu. Bet atrodo, kad ta informacija yra klaidinga: nie- 
kur to katekizmo neišliko nei pėdsako, ir galimas daiktas, kad jis 
buvo supainiotas su Risinskio lenkiškuoju katekizmu. Tačiau da- 
bar atrodo, kad reformatų konkurentai Lietuvoje, arijonai, tuo pa- 
čiu laiku buvo sumanę ruošti ir lietuvišką tikybinę literatūrą, ku- 
ri gal ir būtų galėjusi kiek pakelti jų jau visiškai smunkančią įta- 
ką Lietuvoje. Būtent, Ch. 5. Stangas 1932 m. Archivum Philologi- 
cum paskelbė savo surastus gyvenusio XVII a. pradžioje Rakove 

Lenkijoje arijono vado Liubienieckio albume išlikusius kelių Lie- 
tuvos arijonų lietuviškus 1617—1618 m. įrašus. Tuos įrašus įrašė 
anksčiau buvęs arijonų spaustuvininku Vilniuje, o tuo laiku spaus- 
tuvininkas Liubčioje, kurią per žmoną Kiškaitę paveldėjo Jonušas 
Radvila, Petras Blastus Kmita (miręs apie 1628—1629 m.), arijonų 
pamokslininkas Kėdainiuose Jonas Okelevičius, Kėdainių pilietis 
Burnevičius, Elijošius Gintautas ir Andrius Rokiškietis. Žinoma, tie įra- 
šai galėjo būti ir savotiška egzotika — vienas tik pasigyrimas, kad 
jie moką kalbą, kurios tolimame Rakove niekas nebuvo sirdėjęs, 
bet tai galėjo būti ir ištraukos iš jų ruošiamos lietuviškos knygos, 
kuriai išleisti buvo galimumų, nes Kmita pats turėjo savą spaus- 
tuvę. Tačiau, be tų kelių užrašų, apie tuos darbus šiuo tarpu dar 
nieko nepavyko išaiškinti. 

Buvo trumpas laikas, kada atrodė, jog ir Lietuvos reformatai 
imsis platesnio ir savarankiško lietuviško darbo. Šis galimumas su- 
sidarė, kada Vilniaus vaivada ir Lietuvos didysis etmonas, Lietu- 
vos evangelikų reformatų vadas Jonušas Radvila apie 1652 m. nu- 
tarė įsteigti Kėdainiuose spaustuvę specialiai lietuvių evangelikų 
knygoms spausdinti, pirmiausia turėdamas galvoje lietuviško B1b- 
lijos vertimo paruošimą. Spaustuvei įruošti iš Gdansko buvo pa- 
kviestas Joakimas Jurgis Retas, greičiausia į Kėdainius atgabentas 
burmistro Stepono Jaugelio Telegos. Jo tėvas, Gdansko spaustuvi- 
ninkas, pasimirė 1647 m. ir savo spaustuvę padalijo tarp savo žmo- 
nos ir sūnų. Kitiems jo sūnums palikus Gdanske, jauniausias Joaki- 
mas Jurgis priėmė Radvilos kvietimą ir su visa savo manta ir spaus- 
tuvės įrengimu atvyko į Kėdainius. Gana daug laiko atėmė spaus- 
tuvės sutvarkymas ir paruošimas pačių spausdintinų rankraščių, 
dėl to spaustuvė pradėjo veikti tiktai 1653 m. Ji buvo grynai lietu- 
viška, nes iš jos spaudinių težinomas vienas nereikšmingas lenkiš- 
kas spaudinys, o visi kiti buvo lietuviški. Sunku dabar pasakyti, ar 
Radvila, kurdamas tą tikrai lietuvišką spaustuvę, turėjo, be grynai 
tikybinių, ir kokių politinių tikslų, nors tuo laiku jis vedė tiek sava- 
rankišką politiką, kad galima būtų jį įtarti, jog jis jau tuomet galvo- 
jo apie atsiskyrimą nuo lenkų ir sudarymą savarankiškos ar su 
kitais kaimynais sufederuotos Lietuvos, atsirėmusios į savo lietu- 
višką etnografinį elementą (prisiminkime, kad tais pačiais 1652 me- 

tais jo įsakytas Sicinskis nutraukė bendrą seimą, o 1655 m. Radvila 
buvo nutraukęs uniją su lenkais ir sudaręs uniją su švedais). 

Visi šios spaustuvės žinomi darbai pasirodė 1653 m. Greičiausia 
pirmasis jų sumanytojas ir iš dalies ruošėjas buvo Samuelis Tamo- 
šauskas (miręs 1650 m. rugpjūčio mėnesio pabaigoje), nuo 1637 m. 
Užnerio superintendentas, bet miręs dar prieš tai, kada tos visos 
knygos buvo išspausdintos, ir dėl to jo vardas pačiose knygose 
neminimas. Pirmoji buvo išspausdinta Kniga Nobaznistes Krikscio- 
niszkos, kurios prakalboje jos autoriumi pasivadino Samuelis Jaugėlis 
Telega (gimęs apie 1600 m. ir miręs po 1666 m.). Bet jau 1653 III 18, 
rašydamas savo įgaliotiniui, Jonušas Radvila protestavo, kam čia 
vienas Telega pasivadinęs autoriumi, o ir 1653 m. Kėdainių sinodas 
vadina jį ne visos knygos autoriumi, bet tik psalmių ir himnų ver- 
tėju. Iš tikrųjų Telegos vaidmuo buvo čia dar kuklesnis, nes pati 
knyga tėra išplėstas ir kiek padidintas 1598 m. lenkiško — lietuviš- 
ko katekizmo leidimas, tik be lenkiškosios dalies. Visos giesmės, 
kurios buvo išspausdintos katekizme, Telegos buvo perkeltos ir į 
Knigą Nobaznistes, tik jo buvo kiek ištaisytos ir papildytos nedauge- 
liu naujų giesmių. Galimas daiktas, kad Telega šias naujai pridėtas 
giesmes ir pats išvertė, jei jos nebuvo išverstos Samuelio Tamo- 
šausko. Dėl pažymėjimo pačioje knygoje „o dabar antra karta per- 
drukawota“ ligi mūsų laikų nenustota ginčytis, kada ir koks buvo 
tas pirmasis leidimas. A. Bezzenbergeris, J. Gerulis ir E. Herman- 
nas mini vieną Knigos Nobaznistes egzempliorių be antraštinio lapo, 
kuris žymiai skiriasi nuo 1653 m. Knigos, ir laiko jį pirmuoju Knigos 
leidimu, pasirodžiusiu dar prieš 1653 m. Bet 1653 m. leidimas yra 
išspausdintas tokiomis pat raidėmis, taigi ir toje pačioje spaustuvė- 
je, kaip ir tas jų minimas egzempliorius, o spaustuvė tebuvo įkurta 
1652 m. (tai aišku ir iš 1653 m. prakalbos, ir iš Kėdainių sinodo 
protokolų). Jeigu anas skirtingasis egzempliorius būtų kilęs iš pir- 
mojo Knigos leidimo, tektų tarti, jog per vienerius metus buvo iš- 
spausdinti du skirtingi leidimai, kurių pirmasis buvo be pėdsakų 
"dingęs, ir ta aplinkybė kažin kodėl nebuvo paminėta 1653 m. leidi- 
me! Atvirkščiai, tenka manyti, kad tas skirtingasis egzempliorius 
buvo visai ne ano pirmojo leidimo, bet vėliau ištaisytas korektūri- 
nis egzempliorius, ir dėl to tarp šio egzemplioriaus ir išspausdin- 

tųjų atsirado skirtumų. Atrodo, kad šis korektūrinis egzempliorius 
pateko į Karaliaučių iš Boguslavo Radvilos bibliotekos. Kaip jau 
apie tai buvo anksčiau rašyta, pirmuoju Knigos leidimu iš tikrųjų 
tenka laikyti 1598 m. katekizmą, kuris, kaip matėme, Knigai buvo 
pilnai sunaudotas: jei 1600 m. postilei pirmu leidimu buvo pava- 
dinta katalikiškoji Daukšos postilė (o gal ir Bretkūno postilė), tai 
juo labiau teisėta 1653 m. Knigai laikyti juo reformatų 1598 m. gies- 
myną, kuris sudarė dalį katekizmo. Knygoje yra įdėtas ir lietuviš- 
kas eilėraštis, Telegos pasirašytas slapyraide S. J. T. Iš viso buvo 
išspausdinta 500 egzempliorių, kurių vienas šimtas buvo paskirtas 
Vilniaus superintendentui, 150 egzempliorių Užnerio superinten- 
dentui ir 150 Žemaičių superintendentui, o vienas šimtas pasiliko 
atsargoje Kėdainiuose. Dėl šio paskutiniojo porą metų ėjo ginčas 
tarp Telegos, kuris pats ji sau pasiėmė, ir Kėdainių sinodo; susitai- 
kinta tik 1655 V 14, sinodui prieš tai pagrasinus Telegai bažnytinė- 
mis bausmėmis. Pati Kniga Nobaznistes virto nuolatiniu evangelikų 
giesmynu, kuris, pavadintas Kancyonalas tey easti: Knigos Psalmiu ir 
Giesmiu, trečiu leidimu buvo išspausdintas 1781 m. Karaliaučiuje 
Hartungo spaustuvėje. Nėra Žinios, kas trečiąjį leidimą paruošė, 
bet sreičiausia kunigas Mykolas Ceraskis (eimęs 1754 m. ir miręs 
1824 m.), kuris kaip tik tuo laiku buvo mokytoju atnaujintoje Kė- 
dainių mokykloje, o 1803 m. davė du lietuviškus spaudinius, iš- 
spausdintus Mintaujoje. Ketvirtą kancionalo leidimą 1819 m. pa- 
ruošė kunigas Samuelis Nerlichas (gimęs 1765 m. ir miręs 1840 ar 
1841 m.), Žemaičių senjoras. Jau 1819 VII 10 Biržų evangelikų sino- 
das jam išreiškė padėką už paruošimą naujo kancionalo leidimo ir 
nutarė jį tuojau išspausdinti gotinėmis raidėmis, bet 1822 m., dėl 
lėšų trūkumo, spausdinimas buvo atidėtas, ir knyga tebuvo išspaus- 
dinta Samueliui Nerlichui mirus, 1845 m., pavadinimu Kancyonalas, 
toy east Kniga Psolmu ir Giesmiu. Išspausdino Samuelio Nerlicho 
sūnus Karolis Nerlichas (gimęs 1808 IX 4 ir miręs 1860 III 31), kuris 
jau tuo laiku buvo Kėdainių evangelikų kunigas, paskiau ir Gudi- 
jos superintendentas. Ligi paskutiniųjų laikų, kada susirado susira- 
šinėjimas dėl tos knygos spausdinimo, buvo tariama, kad jį paruo- 
šė Karolis Nerlichas. Spausdinta Mintaujoje Steffenhageno spaus- 
tuvėje gotinėmis raidėmis. Šiame giesmyne Samuelis Nerlichas išme- 

tė 35 giesmes ir į jų vietą įdėjo naujas, jo išverstas biržiečių tarme iš 
Kurnatausko lenkiško giesmyno. 1877 m. taip pat Mintaujoje, nors ir 
buvo uždrausta lietuvių spauda, buvo išspausdintas penktas leidi- 
mas, kuriame buvo įnešta tik ta atmaina, kad iš ketvirtojo leidimo 
pašalintosios giesmės čia buvo atgal įtrauktos. Šeštą leidimą perreda- 
gavo Stanislovas Dagilis (gimęs 1843 II 3 ir miręs 1915 XI 10) su kunigu 
Povilu Jakubėnu (gimusiu 1871 IV 11) ir kunigu Jonu Šepečiu (gimusiu 
1867 III 5 ir mirusiu 1941 IV 29), ir Giesmyno vardu jis buvo išspaus- 
dintas 1910 m. Septintas leidimas buvo spausdinamas septynerius 
metus, 1915—1921 m., Biržuose, o devintas pasirodė 1924 m. 
Išplėtus atitinkamą 1598 m. katekizmo dalį, tais pačiais 1653 m. 
buvo išleistos Maldos Krikscioniszkos Wisokiam meatuy tr reykalams 
bendriems prigulincios. Jas paruošė Užnerio senjoras Samuelis Minvy- 
das (gimęs 1602 m. ir miręs 1660 m.) kartu su Jonu Božimovskiu 
vyresniuoju, greičiausia ir su tuo pačiu jau mums žinomu Samueliu 
Tamošauskų. Nauji šių maldų leidimai buvo spausdinti kartu su 
kancionalais 1781, 1845 ir 1877 m. Juos ruošė tie patys, kurie paruo- 
šė ir kancionalų leidimus. Jie taip pat paruošė ir tais pačiais metais 
Kėdainiuose išspausdintą Katechisma Arba Trumpa Pamoksla Wieros 
Krikscioniszkos del waykialu mazu. Nors ir ši knyga buvo išspausdin- 
ta atskirai, bet ir ji faktiškai tesudarė Knigos Nobaznistes dalį ir išau- 
go iš to paties 1598 m. katekizmo. Ar ji turi kokį sąryšį su proble- 
matiniu 1624 m. Risinskio katekizmu, šiuo tarpu nieko negalima 
pasakyti, nežinant, ar toks katekizmas apskritai buvo. Kitas leidi- 
mas, pavadintas Pradzia Pamoksla del Mazu Weykialu, buvo 1680 m. 
išspausdintas Karaliaučiuje Reusnerio spaustuvėje. Šis leidimas il- 
gai tebuvo žinomas iš to, kad 1682 m. Vilniaus vyskupijos valdy- 
tojas kunigas Slupskis paskelbė prieš jį bendraraštį, grasindamas 
prakeikimu visiems, kas jį skaitysiąs ir platinsiąs, ir bibliografai, 
nematę leidimo, neteisingai duodavo jo leidimo metus, vietą ir ant- 
raštę, nors ir žinojo, kad jam išleisti Karalina Radvilaitė buvo asig- 
navusi tam tikrą pinigų sumą. Vienintelį išlikusį to katekizmo eg- 
zempliorių pirmas 1901 m. užtiko Britų muziejaus kataloge kuni- 
gas Antanas Milukas. Vėliau ta knygutė susirado ir pačioje biblio- 
tekoje. Bet, matyti, anas Slupskio bendraraštis buvo taip uoliai vyk- 
domas, kad Lietuvoje ligi šiol nepavyko užeiti nei vieno egzem- 
plioriaus. Visai galimas daiktas, kad šį 1680 m. katekizmą paruošė 

spaudai ir išleido Samuelis Bitneris, kuris jau tuomet turėjo artimus 
santykius tiek apskritai su Karaliaučiumi, tiek su Karalina Radvi- 
laite. Šis katekizmas mums ypač įdomus ir tuo, kad čia buvo įdėtas 
ir pirmas Didžiosios Lietuvos vaikams skiriamas elementorius. Nau- 
jai perdirbtą katekizmą paskelbė jau anksčiau minėtas Biržų pa- 
mokslininkas kunigas Mykolas Ceraskis, vėliau kėlęs bylą su A. Straz- 
deliu dėl eilėraščio „Numire Palšis“. Katekizmas buvo išspausdin- 
tas 1803 m. Mintaujoje, pavadinimu Seanas Katechizmas. Jo kitą, 
perdirbtą leidimą, pavadintą Trumpas Katechismas, 1861 m. išleido 
greičiausia kunigas Aleksandras Rapolas Močiulskis (gimęs 1790 m. 
ir miręs 1866 m.), Žemaičių superintendentas, gal pasinaudojęs ir 
1860 m. mirusio Karolio Nerlicho darbu. 

Paskutinysis Kėdainių spaustuvės darbas buvo Summa aba Truui- 
pas iszguldimas Ewangeliu Szwentu Per Wisus meantus dienomis Nedelos 
Bazniciose Krikscioniszkose skaytomu. Šis leidinys buvo paruoštas vie- 
toje 1600 m. Morkūno postilės, nes spaustuvei, turėjusiai palyginti 
nedidelę raidžių atsargą, būtų buvę per sunku visą postilę pakar- 
toti. Tad buvo pasirinkta kita, trumpesnė lenkiška Jurgio Žarnovco 
postilė ir ji išversta į lietuvių kalbą. Išvertė tie patys Samuelis Min- 
vydas su Jonu Božimovskiu vyresniuoju, galimas daiktas, prie to 
darbo prisidėjus ir Samueliui Tamošauskui. Naujai Summa buvo 
pakartota 1781 m. kartu su Maldomis ir Kancyonalu, o kitą smarkiai 
perdirbtą leidimą buvo apie 1818 m. paruošęs Samuelis Nerlichas, 
bet, kaip ir kiti jo darbai, jis tuomet nebuvo išspausdintas ir tik 
1863 m. buvo atmuštas Mintaujoje, galimas daiktas, irgi Aleksan- 
dro Močiulskio rūpesčiu. 

Nors, kaip matėme, reformatų leidiniai katalikų tarpais ir buvo 
smarkiai puolami, bet Kėdainių spaudiniai nebuvo naikinami, ir ligi 
mūsų laikų išliko jų didesnis egzempliorių skaičius, nors dėl menko 
popieriaus ir nuolatinio vartojimo daugumas jų yra labai sužaloti. 

Atrodo, kad kitų, vėlesnių tos spaustuvės spaudinių nebuvo. Man 
anksčiau atrodė, kad J. Lelevelio minimas vienas vokiškas 1655 m. 
spaudinys, kuriame pažymėta „Gedruckt bey Joachim Georg Rhe- 
ten, fūrstlichen Radzwillischen Gymnasii Buchdrucker“, dar nereiš- 
kė, jog knyga buvo išspausdinta Kėdainiuose, nes Retas visuose sa- 
vo spaudiniuose nurodydavo savo spausdinimo vietą Kėdainius, ko 
čia nėra, ir kad čia jis tepažymėjo savo buvusį titulą, nors pačią kny- 

gutę spausdino kažin kur kitur, ir kad pati spaustuvė jau 1654 m. 
Kėdainiuose nebeveikė, juo labiau kad ir Kėdainių gimnazija 1654 m. 
jau buvo uždaryta. Lukaševičius, kuris nežinojo, kad 1680 m. kate- 
kizmas buvo spausdintas Karaliaučiuje, manė, kad ir jis buvo iš- 
spausdintas dar Kėdainiuose, t. y. kad dar tuo laiku ten spaustuvė 
veikė; kartu jis tarė, kad spaustuvė iš Kėdainių buvo perkelta į Min- 
taują, o iš ten į Slucką ir kad tuo būdu Slucko spaustuvė, Radvilai- 
tės dovanota evangelikų sinodui, buvusi ta pati senoji kėdainiškė, 
kurią 1705 m. sinodas perkėlė į Karaliaučių ir 1720 m. pardavė Jo- 
nui Zaenkeriui. Tačiau Slucko spaustuvė spausdino ne gotinėmis ar 
lotynų raidėmis, bet gudų, tai ji ir negalėjo būti anoji kėdainiškė. 
Atmesdamas visas tas Lukaševičiaus prielaidas, seniau buvau iškė- 
lęs mintį, kad Kėdainių spaustuvė arba sudegė per 1654 m. gaisrą 
drauge su žymia Kėdainių miesto dalimi, arba ji buvo sulikviduota 
po 1655 m., kada dėl Radvilos mirties ir politinių bei karinių kom- 
plikacijų teko atsisakyti nuo visų planų, susietų su evangelikų kul- 
tūrine veikla. Tačiau Collecta Zboru Kiejdanskiego leidinyje paskelbti 
Kėdainių sinodo protokolai verčia visas tas pažiūras kiek reviduoti 
(leidinys nebaigtas spausdinti ir dėl to po 1656 m. nutrūksta). Iš tų 
protokolų aiškiai matyti, kad spaustuvė pergyveno ir 1654 metų gais- 
rą, ir 1655 m. suirutes, nes dar 1656 m. ji spausdino evangelikų agen- 
dą — paskutinę 1598 m. katekizmo dalį, kuri 1653 m. dar nebuvo 
nei pakartota, nei išplėsta. Bet kadangi toji agenda taip ir nebuvo 
išspausdinta, tai spaustuvė tebuvo likviduota, matyti, po 1656 m. 
Dabar būčiau linkęs manyti, kad ji niekur nebuvo perkelta nei pa- 
versta kokia kita spaustuve, bet jos įtaisymų savininkas Jokimas Jur- 
gis Retas, neturėdamas daugiau jokių užsakymų, kurie jam galėtų 
patikrinti pragyvenimą ir pelną, ir negaudamas iš šalies jokios pa- 
ramos, kuri savaime nutrūko Jonušui Radvilai mirus, taigi nematy- 
damas prieš save jokios ateities, tiesiog pasiėmė savo spausdinimo 
medžiagą — raides ir presus — ir išsikėlė į Vokietiją, kur ir parda- 
vė ją visą kokiai spaustuvei, nes spaustuvininku jis daugiau niekur 
neminimas, ar sujungė su savo brolių spaustuve Gdanske. 

Po 1656 m. nutrūkus ir agendos spausdinimui, visa evangelikų 
reformatų energija nukreipiama į vertimą ir paskelbimą lietuviško 
Biblijos vertimo. Šio darbo etapai jau buvo nušviesti lietuviškųjų 
Biblijos vertimų skirsnyje. Minimieji Užnerio senjoro Tomo Kšičevs- 

kio 1678 m. lietuviški pamokslai greičiausia nebuvo skiriami spau- 
dai ir dingo rankraščiu. XVIII a. nebandoma leisti nei vieno naujo 
leidimo, tenkinamasi jau mums žinomais 1781 m. pakartojimais. 
XIX a. reformatų darbas irgi ne geriau eina. 1803 m. tas pats My- 
kolas Ceraskis, kuris išleido naują katekizmo leidimą, išspausdino 
atsitiktine proga parašytą Kozoni Padekawones po Ataiemimui warpu, 
o kunigas Karolis Nerlichas paruošė Pamokslus ir Kozones ape smerbi, 
kurie tebuvo išspausdinti Mintaujoje 1864 m. Pagaliau jau minėtas 
Aleksandras Rapolas Močiulskis, norėdamas pasekti Valančiaus darbo 
pavyzdžiu katalikams, 1863 ir 1865 m. Rygoje išspausdino penkias 
knygutes, skiriamas vaikams: Atminimą da geroje adynoje; Nusidawi- 
mą biedna Jonuka; Prisiwertimą grieszna zmogaus ing Diewą; Wartojimą 
arba Meginimą patis sawę ir Gromatą Naszlaitele ing sawo mielą Iszga- 
nitoją (1865 m.). Kaip matyti iš tų kuklių knygučių, visi Radvilų ir 
kitų reformacijos Didžiojoje Lietuvoje šalininkų platūs tikybiniai 
užsimojimai susmuko, susidūrę su pasyvumu tų, kuriems tekdavo 
tuos planus vykdyti, su visišku neveiklumu evengelikų reformatų 
kunigų Lietuvoje. Tuo stebėtis netenka — nors visi Lietuvos refor- 
matų kunigai gražiai mokėjo lietuviškai, bet daugumas, būdami ne 
vietos Žmonės, nors ir šimtmečiais gyveno Lietuvoje, nesugebėjo 
kultūriškai suaugti su tauta, kurios jie valgė duoną. Iš kartos į kartą 
paveldėdami tą patį evangelikų kunigų amatą, kuriam jie buvo visi 
ruošiami svetur, daugiausia Karaliaučiaus ir Frankfurto prie Ode- 
rio, o XIX a. ir Dorpato (Tartu) universitetuose, kur jiems buvo 
įtaisyta stipendijos, ir iš dalies Leidene, Franakere ir kitur, — jie 
Lietuvon grįždavo apsišarvoję aukštuoju mokslu ir tuo pralenkda- 
mi daugelį Lietuvos katalikų kunigų, bet Lietuvos viešuoju gyveni- 
mu tiek tesidomėjo, kiek tai liesdavo jų tiesiogiį darbą, ir čia kartais 
atstovaudavo svetimų valstybių interesams (pvz., Bitneris). Lietu- 
vai jie likdavo svetimi tol, kol jau XIX a. pabaigoje i jų eiles pradėjo 
stoti visai naujas, sveikas elementas, išaugęs iš tų pačių Lietuvos 
ūkininkų reformatų. Ši naujoji reformatų kunigų karta, dalyvauda- 
ma bendrajame Lietuvos visuomenės gyvenime, ir grynai tikybinė- 
je ir tikybinės literatūros srityje pradėjo eiti visai naujais keliais. 
Tačiau tai teatsitiko XX amžiuje. Tai leido jiems sustiprinti savo 
pozicijas tikinčiųjų eilėse, bet jau buvo per vėlu beatsikovoti tas 
pozicijas, kurias jie prarado amžių būvyje. 

II. LIETUVIŲ KALBOS TURTO RINKIMAS 
IR STUDIJAVIMAS 


Seniausiais darbais iš lietuvių kalbos srities tenka laikyti jau 
mums gerai žinomą 1619 m. Sirvydo Dictionarium trium linguarum, 
pakartotą dar keturis kartus, taip pat Sirvydo gramatiką ir Jakna- 
vičiaus gramatiką, nors jos abidvi nėra išlikusios, jei bent 1737 m. 
Universitas linguarum Litvaniae būtų parašytas Jaknavičiaus, kas ligi 
šiol dar nėra tiksliai nustatyta. Visi tie Žinomi ir nežinomi darbai 
susiję ne su lietuvių kalbos studijomis, bet su teologiniais darbais: 
rinkta žodžiai ir rašyta gramatikos daugiausia turint galvoje tuos, 
kuriems teks rašyti teologines knygas, nors kita vertus, Sirvydas 
savo žodyną netarpiškai skyrė Vilniaus akademijos studentams — 
„ad usum studiosae iuventutis“. 1713 m. žodyno penktojo leidimo 
ir 1737 m. Universitas Didžiojoje Lietuvoje buvo išlikęs toks žymus 
egzempliorių skaičius, kad jo užteko ir visam XVIII amžiui, nes čia 
naujų darbų šioje srityje apskritai nepasirodo. C. Sommervogelio 
Bibliothegue de la Compagne de Jesus, V, 1894, p. 860 paskelbta infor- 
macija apie 1739 II 2 mirusį jėzuitą, Alūkštos misijos superiorą En- 
riką Medemą, kuris tariamai parašęs lietuvių kalbos gramatiką ir 
lietuviškai išvertęs evangelijas, pasirodė visai klaidinga, nors ir re- 
miasi Browno ir de Backerio autoritetu. Medemas tuos darbus tik- 
rai parašė, tik ne lietuviškai, bet latviškai. Įvairių spėliojimų kelda- 
vo daugelio bibliografų minimas Raseinių pijorų kolegijos rekto- 
riaus kunigo Kristupo Lopacinskio lietuvių kalbos Žodynas, kurį jis 
tariamai parašęs ar net ir išspausdinęs Vilniuje pas pranciškonus. 
Kadangi jokių to žodyno pėdsakų niekur neteko užtikti, tai tariau, 
kad ar jis nebuvo parašytas, o tik buvo supainiotas su kurios kitos 
kalbos žodynu, ar dingo rankraščiu. Tačiau pavykus susekti pirmą- 

jį tų Žinių šaltinį, tenka konstatuoti, kad Žinios apie Lopacinskio 
žodyną nebuvo iš piršto išlaužtos. Paaiškėjo, kad visi, kas apie tą 
žodyną rašė, teėmė savo medžiagą iš vieno J. Janozkio Lexicon derer 
itzlebenden Gelehrten im Polen, II d., 1755, p. 160—161. Pagarsėjusios 
Zaluskių bibliotekos Varšuvoje vedėjas Janozkis šiame savo darbe, 
kuris apėmė medžiagą, surinktą tiesiog iš suinteresuotų asmenų ir 
įstaigų ligi 1754 m. įskaitytinai, antrame tome duoda sąrašą su trum- 
pu apibūdinimu visų tiek Lenkijos, tiek ir Lietuvos aukštųjų ir aukš- 
tesniųjų mokyklų personalo, jį paskirstydamas ordinais, kurie ati- 
tinkamas mokyklas laikė. Kalbėdamas apie Lietuvos pijorus, jis tarp 
ko kito pateikia ir Raseinių pijorų mokyklos mokytojų personalo 
sudėtį ir pirmiausia nurodo tos kolegijos rektorių Kristupą Lopa- 
cinskį, kurį šiaip apibūdina (knyga rašyta vokiškai): „Linksmas ir 
gyvas vyras, nuostabiai susipažinęs su grožio mokslais ir, be to, 
puikiai pažįstąs Lietuvos istoriją ir to krašto kalbą, taip pat moka 
mandagiai ir maloniai elgtis su kiekvieno luomo ir pastovio Žmo- 
nėmis. Jis jau daugelį metų ruošia pilną lietuvių kalbos žodyną, 
kurio pirmąją dalį jis, dažnai Žemaičių vyskupo Antano Tiškevi- 
čiaus raginamas ir jo lėšomis, yra atidavęs spausdinti Vilniaus (zu 
Wilda) pranciškonams“. Kadangi Janozkis čia rašė apie jo laikais 
dar gyvą žmogų ir tokiu būdu, kad negalima abejoti jo Žinių tikru- 
mu, tai ir tenka pripažinti, kad Kristupas Lopacinskis, kurį anks- 
čiau Janozkis vadina Vilniaus prelato (vėlesniojo vyskupo) Jono 
Lopacinskio giminaičiu, tikrai ilgus metus rinko medžiagą lietuvių, 
o ne kitos kokios kalbos žodynui ir kad 1754 m., Žemaičių vyskupo 
Tiškevičiaus paragintas ir jo lėšomis, jis jo dalį jau buvo įdavęs 
Vilniaus pranciškonų spaustuvei spausdinti. Deja, nežinome, koks 
buvo tolimesnis to žodyno likimas: ar Lopacinskis greitai mirė ir 
nebuvo kam rūpintis žodyno spausdinimu, ar rankraštis sudegė ar 
kitu kokiu būdu dingo, bet nei vienoje bibliotekoje neužeita jo pėd- 
sakų. Ir ligi XVIII a. pabaigos ar, tiksliau, ligi XIX a. pradžios Di- 
džiojoje Lietuvoje šioje srityje jokių kitų darbų neruošiama. Iš da- 
lies nebuvo ir reikalo, nes jei tiek Didžiosios, tiek Mažosios Lietu- 
vos tikybinė literatūra tebuvo skiriama vartoti vienos tikybos tikin- 
tiesiems — kaip katalikai negalėjo vartoti tikybinės protestantų li- 
teratūros, taip lygiai ir pastarieji katalikų, — tai kalbinė medžiaga 

buvo laisvai vienų ir kitų vartojama, ir Sirvydo žodynas buvo ne 
blogiau žinomas Mažojoje Lietuvoje kaip Mažosios Lietuvos kalbi- 
ninkų darbai Didžiojoje. Žodynai ir gramatikos buvo lyg ir savotiš- 
kas tiltas tarp abiejų Lietuvos dalių, atskirtų ne tik politine, bet ir 
tikybine siena. O Mažoji Lietuva kaip tik XVII ir XVIII a. šioje sri- 
tyje davė ypač daug vertingų darbų, kurių kiti, be abejonės, buvo 
gerai žinomi ir Didžiojoje Lietuvoje. 

Mažojoje Lietuvoje lietuvių kalbinę literatūrą iššaukė tie patys 
tikybiniai sumetimai kaip ir Didžiojoje, tas pats reikalas tikybinių 
knygų rašytojams duoti į rankas atitinkamą kalbinę medžiagą, ta- 
čiau dėl daug gausingesnės čia lietuvių šviesuomenės iš protestan- 
tiškų kunigų šeimų ir kartais palankesnio Prūsijos valdžios tuo rei- 
kalu nusistatymo, nors bendrasis lietuvių skaičius čia buvo dešim- 
teriopai mažesnis, šioje srityje čia padaryta buvo daug daugiau 
negu Didžiojoje Lietuvoje. 

Šis darbas čia prasidėjo kiek vėliau negu Didžiojoje Lietuvoje, 
ir galimas daiktas, kad tiek Sirvydo žodyno pasirodymas, tiek ži- 
nios apie jo gramatiką ir paragino kunigą Kristupą Sapūną, mums 
jau iš Wolfenbūttelio postilės žinomo Mykolo Sapūno sūnų, nuo 
1612 m. Didžiųjų Rūdupėnų, vėliau pavadintų Encūnais, kunigą, 
apie 1643 m. parašyti pirmąją Mažojoje Lietuvoje lietuvių kalbos 
gramatiką, jo pavadintą Nomenclatoriu. Nors 1651 m. jis buvo ga- 
vęs Karaliaučiaus universiteto filosofijos fakulteto leidimą jai spaus- 
dinti, tačiau pats jos neišleido. Tikroji to susilaikymo nuo spausdi- 
nimo priežastis nėra žinoma, bet spėjama, jog tai atsitiko dėl to, 
kad tuo pačiu laiku Danielius Kleinas buvo jau paruošęs daug 
tobulesnį darbą. Sapūnas tik pasidalijo su Kleinu savo žiniomis ir 
padėjo jam šią gramatiką sudaryti. Tačiau Sapūno rankraštis ne- 
dingo: jam mirus, jo kaimynas Išdagiuose, o paskiau Katniavoje 
(15—20 km nuo Encūnų) kunigas Teofilis (Gotlibas) Šulcas (gimęs 
1629 m. ir miręs 1673 m.) gavo Sapūno Nomenclatorį ir jį 1673 m. 
išspausdino savo vardu, pavadinęs Compendium Gramaticae Lithva- 
nicae, kur tik prakalboje pažymėjo, kad tai esąs Sapūno darbas. 
Bibliografijose kartais minimas ir 1678 (ar net 1677 m.) kitas tos 
gramatikos leidimas niekada nebuvo išleistas, bet atsirado iš bib- 
liogratų neatidumo, kai jie savo rankraščiuose užrašytą „3“ pa- 

skaitė „8“. Tai Sapūno gramatikai Šulcas pridėjo savo prakalbą, 
lotynišką Sebastijono Millerio eilėraštį ir lietuvišką eilėraštį „Ak mie- 
las Kunige“, pasirašytą slapyraide M. M. P. P. N., t. y. Magister 
Matthaeus Praetorius Pastor Niebudzensis. Kitą lotynišką eilėraštį „Ad 
autorem Opusculi hujus“ pridėjo Ernestas Dycelius (Diezelius), mums 
jau Žinomas Rikovijaus giesmyno bendradarbis. Matyti, šis Sebas- 
tijonas Mūlleris ir buvo Šulcui pavedęs gramatiką paskelbti, nes 
1673 VII 3 kurfiursto Pridrikio Vilhelmo reskriptas Šulco reikalu 
buvo adresuotas Mūlleriui. 

1653 m. Karaliaučiuje Reusnerio spaustuvėje buvo išleista pir- 
moji Žinoma spausdinta gramatika, kurią paruošė pagarsėjęs ge- 
riausio giesmyno leidėjas Danielius Kleinas. Ji pavadinta Grammiatica 
Litvanica... primum in lucem edita. Šioje gramatikoje Kleinas įdėjo 
plačią prakalbą, kurioje nurodo priežastis, jį privertusias imtis to 
darbo, išsklaido keliamas abejones, ar apskritai galima parašyti lie- 
tuvių kalbos gramatiką, nurodo skirtumus tarp įvairių lietuvių kal- 
bos tarmių, tos gramatikos spausdinimo tikslą ir aplinkybes. Iš tos 
prakalbos ir iš pačios gramatikos turinio yra aišku, kad jis buvo 
gerai apsiskaitęs ne tik protestantų, bet ir katalikų lietuvių literatū- 
roje ir, tarp ko kita, buvo gerai susipažinęs su Sirvydo žodynu, kurį 
jis čia plačiai panaudojo; gal net ir su Sirvydo rankraštine grama- 
tika. Nors Kleinas tuo laiku buvo pats tinkamiausias tokiai grama- 
tikai parašyti asmuo, gerai tam darbui pasiruošęs ir ilgai pats ją 
rašęs, vis dėlto oficialinės Prūsijos sferos ją leidžiant buvo labai 
atsargios. Sumaniusios ją valdžios lėšomis spausdinti ir tam reika- 
lui asignavusios lėšas, jos vis dėlto pareikalavo, kad ją atidžiai per- 
žiūrėtų ir kiti geri lietuvių kalbos žinovai, kurių tuo laiku Mažosios 
Lietuvos protestantų kunigų tarpe buvo nemaža. Gramatiką per- 
žiūrėjo net septyni kunigai, kurie ir nepašykštėjo jai savo pastabų, 
plačiai paskiau Kleino sunaudotų galutinai gramatiką redaguojant. 
Tie Kleino cenzoriai taisytojai buvo tas pats jau minėtas kunigas 
Kristupas Sapūnas, Kaniavos kunigas Jonas Kleinas, Ragainės kuni- 
gas Jonas Hurtelijus (Urtelis), Žilių kunigas Pridrikis Pretorijus vyres- 
nysis, Klaipėdos kunigas Jonas Lėmanas vyresnysis, Klaipėdos kuni- 
gas, Jono Bretkūno vaikaitis ir Motiejaus Pretorijaus tėvas Kristupas 
Pretorijus (gimęs 1601 m. ir miręs 1673 VIII 31) ir Verdainės kunigas 

Vilhelmas Martini (Martynaitis). Toks gramatikos redaktorių parin- 
kimas nebuvo atsitiktinis; jų lietuvių kalbos žinovų vardas buvo jų 
nupelnytas kitais jų darbais tiek lietuvių kalbotyros, tiek apskritai 
tikybinės lietuvių literatūros srityje, nes, išskyrus vieną Kristupą 
Pretorijų, visi kiti jau buvo Žinomi ir savo lietuviškaisiais darbais. 
Gramatikos pradžioje buvo įdėta lotyniški eilėraščiai pagarsėjusio 
tuomet poeto klaipėdiečio Simano Dacho, kilimo lietuvio ir gimusio 
Pervalkoje, ir Gasparo Devitiuso (Dewitzo), 1644—1663 m. buvusio 
Tilžės mokyklos rektoriaus, o vėliau Tilžės viceburmistro. 

Kleino bendradarbiai buvo vieni kunigai ir į savo darbą jie Žiū- 
rėjo kaip į grynai tikybinės literatūros ruošimą, nes gramatika tu- 
rėjo tarnauti tam pačiam tikybiniam reikalui. Ir pats Kleinas pra- 
kalboje aiškina, jog lietuvių bažnyčių kunigai jau seniai galvoją, 
kaip išversti Bibliją į lietuvių kalbą, bet, nesuprasdami tikrosios 
žodžių reikšmės ir nemokėdami jų gražiai gramatiškai nusakyti, to 
darbo negalį tinkamai atlikti. 

Kitais, 1654, metais Kleinas paruošė ir išleido ir sutrumpintą 
gramatikos leidimą, pakeitęs joje lotynų tekstą vokiečių tekstu. Tai 
buvo Compendium Lithvanico Germanicum Oder Kurtze und gantz deut- 
liche Anfilhrung zur Litauischen Sprache wie man recht Littauisch lesen, 
"schreiben und reden soll. Tuo pačiu laiku, kada gramatika buvo tik 
ruošiama, Kleinas rinko medžiagą ir lietuvių kalbos žodynui tiek 
naudodamas Sirvydo žodyną, tiek rankiodamas žodžius iš spausdin- 
tų lietuviškų knygų, tiek juos imdamas ir iš gyvosios kalbos. Žodynas 
buvo paruoštas tuo pačiu laiku kaip ir gramatika, 1653 m., ir jau tais 
pačiais metais buvo įduotas cenzūrai, bet dėl nežinomų priežasčių 
"nebuvo išspausdintas, ir jo autentiško rankraščio neišliko. Tačiau 
J. Gerulis greičiausia teisingai taria, kad jo užtiktas Karaliaučiaus 
valstybiniame archyve Lexicon Lithuanicum in usum corum gui hujus 
lingvae nundum capaces sunt, sed fieri cupiunt yra autentiško Kleino 
žodyno nuorašas, buvęs D. P. Wernerio rankose ir 1718 m. patekęs 
į Th. Siegmano rankas. Gal Werneris jį ir iš originalo nurašė. Tačiau 
šis Kleino žodynas pradeda būdingą lietuvių kalbos žodynų mar- 
tirologiją, kuri, prasidėjusi XVII amžiuje, tęsiasi ligi mūsų dienų. 
Išskyrus keletą mažesnių ir dažniausiai mažesnės vertės žodynų, 
kuriuos pavyko išspausdinti ligi galo, visi kiti arba visai liko ran- 

kraščiais, dažniausia dingusiais, arba pradėti spausdinti dėl kokių 
nors priežasčių nutrūkdavo, ir tuo būdu kalba, kuri dabartinei ly- 
ginamajai kalbotyrai yra seniausia gyvoji indoeuropiečių kalba, am- 
žiais išlaikiusi ir išsaugojusi brangiausią senovinių žodžių ir formų 
lobyną, ligi šiol nesusilaukė žodyno, kuris apimtų visą tiek senąjį, 
tiek naująjį jos žodžių turtą. 

Iš Kleino bendradarbių, ruošiant gramatiką, lietuvių kalbos žo- 
dynui medžiagą rinko Jonas Hurtelijus (Urtelis), kuris, T. Lepnerio 
žiniomis, žodyną buvo net pabaigęs (juo naudojosi ir pats Lepne- 
ris), bet jo rankraštis vėliau dingo. Tas pats Lepneris mini ir Pridri- 
kio Pretorijaus vyresniojo vokišką — lietuvišką žodyną, į kurį tebuvo 
įtraukti žodžiai iš lietuviškojo Biblijos vertimo, bet ir šis rankraštis 
pražuvo. Taip pat jis rašo ir apie tokį pat Motiejaus Pretorijaus 
žodyną, bet galimas daiktas, kad čia abudu Pretorijai yra supainio- 
ti. Tuo būdu Kleinas, Sapūnas, Pretorijus ir Hurtelijus sudarė glau- 
džiai bendradarbiavusią lyg ir pirmą lietuvių kalbinę mokyklą, ku- 
ri į lietuvių rašytojų tarpą įėjo rimtais darbais; nors ne visi tie dar- 
bai išliko, bet anuo laiku naudotasi ir jų rankraščiais. Jie sudarė 
rimtą pagrindą tiek lietuvių kalbai tyrinėti, tiek apskritai lietuvių 
literatūrai plėstis. Prie tos grupės gali būti priskirtas dar ir Teofilis 
Šulcas, kuris, paskelbęs aną Sapūno Compendium (Nomenclatorį), grei- 
čiausia daug anksčiau pradėjo rūpestingai rinkti medžiagą lietuvių 
kalbos žodynui ir jau 1673 VII 18 buvo gavęs oficialų įsakymą pa- 
ruošti spaudai tokį žodyną, kuriuo galima būtų naudotis verčiant 
Bibliją ir kitus raštus, bet šio įsakymo jau negalėjo įvykdyti, nes dar 
tais pačiais metais mirė. Pagaliau greta jų galėtų stoti ir Jokūbas 
Perkūnas jaunesnysis (gimęs 1665 II 3 ir miręs 1711 III 19), kuris 
buvo sudaręs lietuvišką — vokišką žodyną, Pilypo Ruigio savo 
akimis matytą pas Perkūną, bet šiam mirus kažin kur dingusį. Pa- 
galiau Lepneris mini dar Pridrikio Partatijaus žodynėlį 400 lietuviš- 
kų žodžių, tariamai kilusių iš graikų kalbos. 

Lietuvių kalbos tyrinėjimo srityje savotišką sąjūdį, Žymiai pa- 
stūmėjusį pirmyn lietuvių kalbos studijavimo reikalą, sukėlė Myko- 
las Moerlinas (gimęs 1641 XII 19 ir miręs 1708 II 21), nuo 1672 m. 
buvęs Gumbinės kunigu, bet ir prieš tai eilę metų mokytojavęs ne 
tik lietuviškoje Mažosios Lietuvos dalyje, bet ir Didžiojoje Lietuvo- 

je (1666—1667 m. Kaune) ir čia gavęs gerai pažinti lietuvių kalbą 
ne vien iš knygų, bet ir iš Žmonių lūpų. Jis savo 1706 m. išspaus- 
dintame darbe Einladung zur vollmeinenden und einmiithigemi Bedenc- 
ken iiber Principium primarium in Lingva Lithvanica in den Worten: 
Loguendum cum vulgo ir savo rašte „An Lituanicae linguae reforma- 
tio sit necessaria“, kurį jis 1705 m. įteikė rūmų pamokslininkui Pri- 
drikiui Deutschui, kėlė mintį ir reikalą priartinti lietuvių raštų kal- 
bą prie šnekamosios lietuvių liaudies kalbos ir pašalinti iš jos gau- 
sias vokietybes. Šis jo raštas sukėlė polemiką, kurioje tarp kitų da- 
lyvavo ir anksčiau minėtas Jokūbas Perkūnas. Moerlino paragintas, 
Jonas Šulcas (gimęs apie 1684 m. ir miręs bene 1710 m.) pradėjo 
studijuoti lietuvių kalbą, rinkti lietuvių dainas ir medžiagą lietuvių 
kalbos žodynui 17 1706 m. išspausdino pirmąjį bandymą lietuvių 
kalbą pritaikinti grynai literatūriniam darbui, vertimui Ezopo pa- 
sakėčių — Die Fabuln Aesopi. Zum Versuch Nach dem Principio litu- 
anicae linguae littauisch vertiret von Johann Schulizen. Šį darbą ruoš- 
damas, Šulcas norėjo jį padaryti prieinamą lietuvių liaudžiai ir dėl 
to dar rankraštyje savo raštą tikrino iš Gumbinės apylinkių žmo- 
nių, kurių dešimtį jis įvardijo savo darbo prakalboje, juos vadinda- 
mas savo vertimo padėjėjais. Prie šio leidinio Pilypas Ruigys pridėjo 
vokišką eilėraštį, kuriame entuziastiškai atsiliepia apie Šulco ban- 
dymą sukurti pasaulietinę lietuvių literatūrą ir vadina Gumbinę 
Lietuvos kultūriniu centru, „lietuviška Roma, Atėnais ir Berlynu“. 
Šis darbas, matyt, nepaliko be įtakos ir tam pačiam Ruigiui, kuris 
greitai virto vienu uoliausių ir geriausių bendradarbių ruošiant lie- 
tuvišką Biblijos vertimą, bet nepamiršo ir kalbinių studijų, ir į savo 
gyvenimo pabaigą jam pavyko išleisti labai reikšmingus tuo reika- 
lu darbus. 1747 m. su 1745 m. data jis išleido pirmą platesnį raštą 
apie lietuvių kalbos ypatybes Betrachtung der Littauischen Sprache in 
ihrem Ursprung. Wesen und Eingeschaften, kuriame tarp ko kita pir- 
mas išspausdino trijų lietuviškų dainų tekstą — „Anksti Rytą, Ry- 
tužį“, „Asz turrejau Žirguželį“ ir „Asz atsisakiau sawo Moczuttei“, 
kurios davė pagrindą ir akstiną lietuvių dainoms studijuoti bei rinkti 
ir greitai sukėlė susidomėjimą lietuvių dainomis vokiečių poetų 
Lessingo, Herderio, Goethės ir Schillerio, o per juos ir jų raštus ir 
kituose Vakarų Europos kraštuose. Šis Ruigio darbas buvo išspaus- 

dintas kartu su jo sūnaus Povilo Pridrikio Ruigio (gimusio apie 1725 m. 
ir mirusio Karaliaučiaus bepročių ligoninėje po 1781 m.) raštu An- 
fangsgriūnde einer Littauischen Grammatik in ihrem natiirlichen Zusam- 
menhange, kurį pridėjo Pilypas Ruigys, nes dėl senatvės pats jau 
nebegalėjo jos parašyti ir tik iškoregavo sūnaus darbą. Naują Be- 
trachtungo leidimą 1834 m. paskelbė A. Krause savo darbe Litthau- 
en, o Anfangsgrunde, kiek papildęs ir ištaisęs, 1800 m. pakartojo 
Milkė. Tais pačiais 1747 m. kartu su anais dviem darbais pasirodė 
ir Ruigio tėvo Žodynas Littauisches-Deutsches und Deutsch-Littauis- 
ches Lexicon, kuriame jis sunaudojo spausdintuosius Sirvydo ir Ha- 
ko žodynus, taip pat eilę nespausdintų (jų tarpe ir Brodovskio) ir 
iš dalies vėliau dingusių žodynų ir gausią medžiagą, surinktą iš 
žmonių lūpų. Šį žodyną perdirbęs ir du kartus padidinęs, antrą 
kartą 1800 m. išspausdino Milkė. Pilypas Ruigys domėjosi ir grynai 
kalbinėmis studijomis ir buvo parašęs studijėlę apie panašumus 
tarp lietuvių ir žydų kalbų, kurią kiti priskiria jo sūnui Povilui. 

Pora darbų, turėjusių grynai praktinį tikslą — padėti lietuvių 
kalbos studijose 1723 m. įsteigto prie Halės universiteto lietuviško- 
jo seminaro studentams — buvo paruošta ir Halėje. Jonas Richteris 
II (gimęs 1705 m. ir miręs 1754 XI 14), trumpą laiką būdamas to 
seminaro lietuvių kalbos mokytoju, 1728 m. suspėjo paruošti 30 000 
žodžių vokiškai — lietuvišką žodynėlį, kuris išliko rankraščiu ir 
buvo naudojamas darbui, kol jo įpėdinis seminare Pridrikis Vilhel- 
mas FHakas (Haack) (gimęs 1706 m. ir miręs 1754 XI 19) išspausdino 
savo žodyną Vocabularium Lithvanico-Germanicum et Germanico-Lit- 
hvanicum. Nebst einem Anhang einer kurzgefassten Littauischen Gram- 
matik. 1730 m. Halėje išspausdintas, nors ir buvo pirmas žodynas, 
paruoštas Mažojoje Lietuvoje, bet grynai praktikos reikalui skiria- 
mas, jis beveik nepateikė naujos medžiagos, o pridėtoji prie žodyno 
gramatika visa remiasi Kleinu. Hako vadovaujami, Halės seminaro 
studentai 1729 m. išleido Halėje ir Freylinghauseno Dawadno Moks- 
lo apie Duszios Iszganymą vertimą. Tiek Hako, tiek Ruigio darbai 
vertė ir kitus mėginti panašių darbų imtis, ypač tuos, kurie, gyven- 
dami parapijose lietuvių liaudies tarpe, susidurdavo su gyvąja kal- 
ba. Greičiausia daugelis tų darbų dingo, bet kiti ir išliko rankraš- 
čiais. Iš jų minėtinas ne per seniausiai surastas Clavis Germanico 
13.-256 

Litvana, 1746 m. parašytas Kristijono Pridrikio Stimerio (gimusio apie 
1720 m. ir mirusio 1765 III 10), Gerviškių, paskiau Balėtų kunigo, 
ir ypač vertingas Trempų precentoriaus Jokūbo Brodovskio (mirusio 
1744 m.) Lexicon Germanico-Lithvanicum et Lithvanico-Germanicum, 
be kita ko apėmęs ir apie 2000 lietuviškų patarlių ir priežodžių, 
paties Brodovskio daugiausia iš žmonių lūpų užrašytų. Išsaugotas 
to žodyno rankraštis plačiai buvo naudojamas ir kitų, vėlesnių kal- 
bininkų darbams. Žodyną buvo paruošęs ir Karaliaučiaus ir Stalu- 
pėnų kunigas Jonas Enrikas Kuncmonas. 

XVIII a. pabaigoje prasidėjus mums jau žinomai polemikai tarp 
Milkių ir Gotfrido Ostermejerio dėl Ostermejerio giesmyno, tų gin- 
čų dalyviams noroms nenoroms teko gilintis ir į grynai kalbinius 
lietuvių kalbos klausimus, nes daugiausia ginčytasi dėl kalbiniu 
požiūriu netiksliai ar neteisingai išverstų giesmių. Ostermejeris, kuris 
jau bendradarbiavo 1785 m. išleistame Hennigo prūsiškame (vokiš- 
kame Prūsuose) žodyne ir savo istoriniuose straipsniuose apie Ma- 
žosios Lietuvos praeitį buvo palietęs nemaža įvairių kalbinių klau- 
simų, 1786 m., ginčydamasis su Milke, parašė straipsnį apie tikrą 
reikšmę lietuvių žodžio „gaišti“, 1791 m. išspausdino Neue Littau- 
ische Grammatik, kurios prakalboje tarp ko kita davė ir lietuvių kal- 
bos gramatikų istoriją. O Milkė 1800 m., be poleminių raštų prieš 
Ostermejeri, išspausdino Littauisch-Deutsches und Deutsch-Littauis- 
ches Lexicon, kuriame išplėtęs pakartojo Ruigio žodyną ir Povilo 
Ruigio Anfangsgriinde. Savo žodynui rekomenduoti platesniajai pub- 
likai jis parūpino Danielio Jenischo iš Berlyno ir Heilsbergo iš Kara- 
liaučiaus prakalbas, bet labiausiai žodyną išgarsino įdėtoji garsiojo 
filosofo, Karaliaučiaus universiteto profesoriaus Imanuelio Kanto 
prakalba. Knygai išpopuliarinti Kanto vardas padėjo daug dau- 
giau, negu vidujinė jos vertė. O Kantas davė Milkei savo prakalbą, 
matyti, ir dėl to, kad jis per savo bobutę Milkaitę buvo su Milke 
susigiminiavęs. | 

Šis sėkmingas lietuvių kalbos turto jau ne vien rinkimas, bet ir 
tyrinėjimas Mažojoje Lietuvoje tęsiamas ir XIX a., vis labiau ir la- 
biau įgydamas mokslinio tyrinėjimo pobūdį ir pamažu iš siauro 
susidomėjimo vien tik savo kalba išeidamas į platesnį pasaulį, kol 
pagaliau, Vakarų Europoje susikūrus naujai mokslo disciplinai — 

lyginamajam kalbų mokslui, lietuvių kalba susidomi svetimieji 
mokslininkai ir ilgainiui perima į savo rankas lietuvių kalbos tyri- 
nėjimą, kai jiems paaiškėjo, jog tiek savo žodynu, tiek gramatika ir 
kirčio bei priegaidės mokslu ji pasirodė vienintelė iš gyvųjų kalbų 
išlaikiusi daugybę seniausių kalbinių formų, būdingų indoeuropie- 
čių prokalbei. Lietuvių kalba liko tuo būdu vienintelis gyvas pa- 
minklas laikų, siekiančių keletą tūkstančių metų prieš mūsų erą. 
Tačiau pačioje Mažojoje Lietuvoje dar beveik ligi antrosios XIX a. 
pusės ėjo vis tas pats paprastas lietuvių kalbos turto rinkimas ir tik 
nedrąsios pastangos šį tą aiškinti, iškelti tą ar kitą būdingą lietuvių 
kalbos ypatybę. Liudas Rėza, greta savo teologijos srities darbų ir 
rinkimo ypatingai jį išgarsinusių lietuviškų dainų, kurių rinkinį, 
apskritai pirmą lietuviškų dainų rinkinį, jis paskelbė 1825 m., rinko 
medžiagą ir lietuvių kalbai ir tarp ko kita rašė ir lietuvių kalbos 
žodyną; tačiau jo rankraštiniame palikime to žodyno nėra išlikusio 
ir apskritai nežinoma, ar jis buvo pabaigtas. Uolus Rėzos padėjėjas 
dainas renkant Ernestas Vilhelmas Beerbohmas (gimęs 1786 III 11 ir 
miręs 1865 II 20) kartu su dainomis siuntė Rėzai ir įvairią kalbinę 
medžiagą, o paskiau buvo bendradarbis J. E. F. Nesselmanno, ruo- 
šusio savo 1851 m. išspausdintą lietuvių kalbos žodyną. Augustas 
Gothilfas Krause (gimęs 1787 VIII 19 ir miręs 1855 VI 1), dar būda- 
mas studentas, rengia spaudai naują Ruigio Betrachtung der litauis- 
chen Sprache leidimą, iš kurio ilgainiui išaugo 1834 m. Krausės pa- 
skelbtas įdomus darbas Litthauen und dessen Bewohner in Hinsicht 
der Abstammung, der volksthiimlichen Verwandschaft und Sprache, kur 
jis patikrino, ištaisė ir papildė Ruigio išvadas. Karolis Augustas Jor- 
danas (gimęs 1793 V 29 ir miręs 1871 VIII 9), ilgametis Ragainės 
kunigas, Karaliaučiaus žurnale Neue Preussische Provinzial Blūtter 
paskelbė daugybę lietuvių tautosakos ir įvairią kalbinę medžiagą. 
Tuo pačiu laiku Tilžėje gyvenęs ir veikęs pirmasis lietuvių kalbos 
mokytojas Tilžės gimnazijoje Edvardas Karolis Samuelis Gisevijus (gi- 
męs 1798 XI 11 ir miręs 1880 V 9) tame pat žurnale paskelbė daugybę 
lietuvių kalbos, tautosakos ir tautotyros srities straipsnių. Pridrikis 
Beckeris (gimęs 1805 XII 2 ir miręs 1890 I 1), Tilžės realinės gimnazijos 
mokytojas, lietuviškai išvertęs „Gaudeamus igitur“, 1866 m. išspaus- 
dino Der kleine Littauer — trumpą lietuvių kalbos gramatiką ir pir- 

muosius lietuviškus skaitymus. Rudolfas Andrius Cipelis (Zippel) (gi- 
męs 1813 XI ir miręs 1894 II 19), Klaipėdos ir Darkiemio kunigas, 
1849 m. redagavęs vieną pirmųjų savarankiškų, nuo Prūsijos val- 
džios nepriklausomų laikraščių Lietuwininkų Prietelių, savo surink- 
tąją kalbinę medžiagą atidavė tam pačiam savo konkurentui, Kelei- 
wio leidėjui Kuršaičiui, o Karolis Leopoldas Pridrikis Neisas (gimęs 
1814 V 5 ir miręs 1873 I 25) tokią pat savo surinktą žodynui me- 
džiagą siuntė Nesselmannui. Savotišką ribą tarp tų visų darbų, ku- 
rie tenkinosi vien kalbinės medžiagos rinkimu, ir tų, kurie perėjo 
prie rimtų lietuvių kalbos studijų, sudaro Pridrikis Kuršaitis (gimęs 
1806 IV 24 ir miręs 1884 VIII 23), kuriam nei valdinio Keleiwio re- 
dagavimas, nei platus dalyvavimas lietuviškoje protestantiškoje li- 
teratūroje nesukliudė iškilti ir lietuvių kalbotyros srityje, kur jis ilgai 
buvo laikomas autoritetu ir naujoviškiems kalbininkams. 1843 m. jis 
paskelbė savo studiją apie lietuvių kalbą Beitraege zur Kunde der 
littauischen Sprache, kuri apėmė tiktai frazeologiją ir priešdėlius ir 
kurios antroji dalis, apėmusi lietuvių kalbos kirčių mokslą, pasiro- 
dė 1849 m. Po ilgų metų darbo jam pavyko 1870 m. išspausdinti 
pirmosios dalies pirmąjį tomą Wėrterbuch der littauischen Sprache, 
kuris apėmė vokišką—lietuvišką žodyną nuo raidės A ligi K ir ku- 
riam rinkti medžiagą padėjo Jacoby, Cipelis, Jedinaitis, Liudvikas 
Kuršaitis (brolis, miręs 1876 m.), P. Kelkis, Lapatis. Antrasis tomas, 
apimąs šios dalies pabaigą ligi raidės Z., pasirodė 1874 m., o antroji 
dalis, apėmusi visą lietuvišką —vokišką žodyną, teišėjo 1883 m., 
sudarydama savotišką Kuršaičio gulbės giesmę, jo paskutinį darbą, 
paskelbtą prieš jo mirtį. Greta žodyno jis dirbo ir lietuvių gramati- 
kos srityje ir 1876 m. paskelbė Grammatik der littauischen Sprache, 
pirmąją lietuvio moksliškai parašytą lietuvių kalbos gramatiką, ne- 
turėjusią jokių praktinių uždavinių, iš karto atkreipusią į save viso 
mokslo pasaulio dėmesį ir ligi mūsų laikų nenustojusią reikšmės. 
Bet tuo pačiu laiku ir visas būrys svetimųjų mokslininkų ruošė 
panašius ir savo darbus ir išvedė lietuvių kalbą iš šiaudinės pasto- 
zės į platųjį pasaulį. Čia ypatingai nusipelnė pirmieji tos rūšies 
darbų pionieriai — Augustinas Schleicheris, Jurgis Enrikas Ferdinan- 
das Nesselmannas, Adalbertas Bezzenbergeris, iš dalies Jonas Karlavičius 
ir daugelis kitų. 

Didžiojoje Lietuvoje kalbotyros darbas ėjo kiek kitais keliais ne- 
gu Mažojoje ir atgijo tiktai XIX a. pradžioje ryšium su bendru tau- 
tiniu lietuvių atbudimu. Didžiosios Lietuvos darbininkai, stovėda- 
mi arčiau liaudies kalbos turtų ir, be to, turėdami daug didesnį 
plotą bei platesnį šaltinį tiems turtams rinkti, ypatingą dėmesi krei- 
pė į žodyninės medžiagos rinkimą ir čia atliko palyginti daug di- 
desni darbą už Mažosios Lietuvos žodynų rinkėjus, nors ir nesuge- 
bėjo nei vieno tų žodynų išspausdinti — jie visi liko rankraščiais, 
kurių daugumas žuvo. Daug laimingesnis likimas buvo jų įvairiu 
laiku parašytų gramatikų — vis dėlto jų keletas buvo išspausdinta, 
bet jų mokslinis lygis buvo daug žemesnis už analoginius darbus, 
išspausdintus ar parašytus Mažojoje Lietuvoje, kurios rašytojai sto- 
vėjo daug arčiau prie lyginamosios kalbos mokslo raidos šaltinių ir 
galėjo savo darbą derinti su jos pažanga, kai Didžiosios Lietuvos kal- 
biniai diletantai vis tebekartojo senas atgyvenusias kalbinės pažiūras. 

Šioje srityje bene pirmasis darbas buvo kunigo Aleksandro But- 
kevičiaus — Kalbrieda Lietuwiszkay Lenkiszka Lezuwia micylesiems Ze- 
maycziams, apie kurią jau 1824 m. Kajetonas Zabitis buvo pranešęs 
prie jo elementoriaus pridėtoje bibliografijoje kaip apie jau spaus- 
dinamą rankraštį. Bet jis išspausdintas nebuvo. Kaip tik dar nese- 
niai tepaaiškėjo, kad dar 1824 m. kunigas Vincentas Valmikas šį 
rankraštį buvo įdavęs Vilniaus lenkų cenzūrai ir po didelės kovos 
1825 XII 7 buvo gavęs cenzūros leidimą spausdinti tik „išbraukus 
netinkamus išsireiškimus, paimtus iš Kopčinskio lenkiškosios gra- 
matikos“. Tokiu sprendimu nepatenkintas, Valmikas buvo ją įtei- 
kęs tai pačiai cenzūrai antrą kartą. Byla dėl jos leidimo tęsėsi dar 
trejus metus, buvo pasiekusi net Petrapilį, bet, matyti, siuntinėja- 
mas nuo Ainošiaus prie Kaipošiaus, ir pats rankraštis dingo, juo 
labiau kad ilgainiui neliko asmens, kuris būtų galėjęs juo rūpintis, 
nes ir pats Valmikas, atrodo, dėl savo lietuviškosios veiklos, susi- 
laukė Vilniaus katalikų dvasinės vyriausybės nemalonės ir buvo iš 
Vilniaus ištremtas ir apgyvendintas Užnemunėje. Bet visai galimas 
daiktas, kad išlikęs rankraščiu Dykcyonarius Liezuwia Lietuwiszka Su 
pridieimu Liezuwia Lenkiszka pagal Alfabeta trumpai aprasitas Metuose 
Pona 1820 yra to paties Butkevičiaus sudarytas, nors rankraštyje 
autorius ir nenurodytas. Gal būti, kad tam pačiam laikui priskirti- 

nas ir buvęs Cartoriskių bibliotekoje rankraštis Prawidla jezyka li- 
tewskiego, pasirašytas dar neatskleista slapyraide X. D. K. P. S. 
Matyti, paveiktas nepasisekimo su Butkevičiaus originalia grama- 
tika, Simanas Tadas Stanevičius (gimęs 1799 X 26 ir miręs 1848 II 27/ 
III 10) 1829 m. pakartojo jau mums žinomą bevardę 1737 m. Univer- 
sitas linguarum, prie kurios, kaip jau seniai išspausdintos, net ir 
Vilniaus cenzūra nebūtų galėjusi prikibti. Tik išspausdino kiek pa- 
keitęs jos antraštę ir pavadinęs Trurmpu pamokimu katbos lituwiszkos 
arba žemaytyszkos; be to, ir pats tekstas buvo Stanevičiaus kiek pa- 
keistas, pvz., jis čia visiškai išleido dviskaitą, matyti, ją laikydamas 
gyvojoje kalboje nebevartojama. Vėliau tas pats Stanevičius ir pats 
savarankiškai rašė lietuvių kalbos gramatiką ir rinko medžiagą lie- 
tuvių kalbos žodynui, kurį jau buvo sutvarkęs ligi laidės L, bet 
abudu tuodu darbu, jam mirus, prapuolė Gedminaičiuose palei 
Švėkšną, kur jis praleido keliolika savo paskutiniųjų gyvenimo me- 
tų. Sakoma, Stanevičiaus žodynas nebuvęs labai turtingas, nes savo 
pabaigtoje dalyje teturėjo vos 8000 žodžių. Vėliau kiti tą žodyną 
priskirdavo Jurgiui Plioteriui. Greta su Stanevičium pradėjo dar 
1823 m. rašyti savo žodyną ir Kajetonas Rokas Zabitis (Nezabitaus- 
kas) (gimęs 1800 VIII 17 ir miręs 1876 IV 11), bet ir jis jo neužbaigė, 
nors jį vis tęsė ir iš Lietuvos nusikėlęs į Varšuvą. Ligi paskutiniojo 
Pasaulinio karo pirmas to žodyno rankraščio tomas, apėmęs nuo A 
ligi I (o pagal Baltramaitį, ligi žodžio „kantupiti“), buvo saugoja- 
mas Varšuvos universiteto bibliotekoje. Koks jo likimas po kelių 
Varšuvos bombardavimų ir naikinimų Antrojo pasaulinio karo me- 
tu, sunku dabar pasakyti. Dar Vilniuje begyvendamas, Zabitis buvo 
parašęs ir lietuvių kalbos gramatiką — Grammatyka Zimudsko litewska 
z uwzglednieniem innych narzeczy litewskich, kurią Zabitis pabaigė 
jau Varšuvoje 1837 m. Ji kadaise buvo Povilo Matulionio rankose, 
bet jos likimas irgi nežinomas. Daug didesnį garsą igijo Dionizo 
Poškos (mirusio 1830 IV 30/V 12) žodynas, pavadintas Slownik języ- 
ka litewskiego, polskiego i taciūskiego, kurį jis pradėjo rašyti 1828 III 8, 
bet nesuspėjo jo baigti. Kadangi jis yra išlikęs, tai galėjo būti pilnai 
sunaudotas tiek savo kalbine medžiaga, tiek literatūriniais pavyz- 
džiais, kurių daugumą išrankiojo ir jau 1914 m. paskelbė Mykolas 
Biržiška. Bet šiuo tarpu prieš 1831 m. sukilimą vienam kunigui 

Kalikstui Kasakauskiui (gimusiam 1794 m. ir mirusiam 1866 V 25/VI 6) 
tepavyko 1832 m. išspausdinti savo Granunatyka języka žmudzkiego 
Katbrieda ležzuwio ziamaytiszko (ji parašyta dar prieš sukilimą). Ta- 
čiau lietuvių kalbos tyrinėjimo ji nepastūmėjo pirmyn. Maždaug 
tuo pačiu laiku užsiėmė lietuvių kalbos studijomis ir vyskupas Juo- 
zapas Arnulpas Giedraitis. L. A. Jucevičius mini jo du tos rūšies dar- 
bus — Milkės (iš tikrųjų Ruigio) gramatikos vertimą, nenurodyda- 
mas, į kurią kalbą tas vertimas buvo atliktas (bet greičiausia į len- 
kų, nes Giedraitis rusiškai labai menkai tekalbėdavo), kuris buvęs 
Giedraičio pasiųstas į Petrapilį ir ten dingęs (gal tai buvo tas pats, 
Korniko bibliotekoje saugojamas, Ruigio žodynas, kurio vokiškas 
tekstas buvo pakeistas lenkišku), ir Rozprawa o įęzyku Iitewskim, kuri 
buvusi sudėta Poškos Baublyje, taigi buvusi parašyta dar prieš 
1831 m. Gal būti, kad tą patį darbą nurodo ir Valančius, rašyda- 
mas, kad dar 1813 m. Giedraitis, rusų ministerio Golicino pageida- 
vimu, „surinka zines apej Zemaitiszka liezuwie“. O gal tai buvo tas 
pats Milkės gramatikos vertimas? Kartais minimas Šiaulių bajorų 
vado Anupro Liutkevičiaus lietuvių kalbos žodynas buvo tas pats 
Poškos žodynas, kuris, Poškai mirus, pasiųstas į Varšuvą Zabičiui, 
pateko kelionėje į Liutkevičiaus rankas, o šiam mirus, į Bialozoro 
rankas, kuris jį grąžino Liutkevičiaus giminaitei Felicijai Liutkytei, 
ištekėjusiai už Jono Juškos. Jų sūnui Vytautui mirus, Juškienė žodyną 
atidavė Lietuvių mokslo draugijai. 

Grynai praktiškam reikalui Motiejus Pranas Martynaitis (Marcins- 
kas) 1833 m. išspausdino Granimatyka polska dla litwinėw, uczacych 
się jezyka polskiego. Ji buvo skiriama Užnemunės mokykloms ir iš- 
spausdinta Suvalkuose — pirmoji lietuviška knyga, Užnemunėje 
išleista. Jau 1856 m. Martynaitis buvo paruošęs ir jos antrą leidimą, 
bet mirtis sutrukdė jos išleidimą, ir ji tebuvo išspausdinta 1861 m. 
Motiejaus Prano broliavaikio kunigo Antano Martynaičio (Marcins- 
ko) (gimusio 1821 VI 21 ir mirusio po 1880 m.), tuo laiku buvusio 
Varšuvos dvasinės akademijos profesoriaus, o paskiau ir vicerekto- 
riaus. Antanas Martynaitis, spausdindamas savo dėdės gramatiką 
kiek pakeistu vardu — Gramatika arba spasabas iszsimokinimo len- 
kiszkos kalbos — kartu ją Žymiai išplėtė. Iš Varmijos vyskupijos 
atvykęs pranciškonas Simanas Grosas (gimęs apie 1772 m. ir miręs 

1835 IV 5), gyvendamas Lietuvoje, daugiausia Kretingoje, keliasde- 
šimt metų, puikiai pramoko lietuviškai, 1835 m. buvo pabaigęs lie- 
tuvių kalbos gramatiką — Kalbrieda Lezuwe Zemaytyszka — ir buvo ją 
įdavęs net spausdinti, bet, gal dėl autoriaus mirties, ji išspausdinta 
nebuvo. Beveik ligi Antrojo pasaulinio karo šis rankraštis buvo sau- 
gojamas Kretingos vienuolyno bibliotekoje. Tuo pačiu laiku domi- 
nikonas Dominikas Sutkevičius (gimęs 1782 m. ir miręs 1849 m.) rin- 
ko medžiagą savo Zodininkui Letuwiszkay Lenkiszkam, nors medžia- 
gą jam ėmė daugiausia iš spausdintų šaltinių. Jo buvo pagaminti 
keli autentiški maždaug 1831, 1835 ir 1848 m. nuorašai. Du nuo- 
rašai buvo išsaugoti ligi Antrojo pasaulinio karo, bet jų nė nemė- 
ginta spausdinti. Dominikonas Juozas Čiulda (gimęs 1796 m. ir mi- 
ręs 1861 V 30) 1855 m. parašė Krėtkie pomysty 0 prawidtach gramatyc- 
znych języka žmudzkiego oraz uwagi nad mitologią litewską. Rankraštis 
vyskupo Valančiaus buvo pasiųstas Vilniaus spaustuvininkui len- 
kui Zavadzkiui, bet šis jo neišspausdino; rankraštis vėliau pateko į 
Lenkiją. Tiksliau nežinomi Andruškevičiaus ir Jumskio žodynai dingo 
be pėdsakų; šiek tiek pastarojo ištraukų išliko tik Kašarausko užra- 
šuose. Biržiečio Kazimiero Kristupo Daukšos (gimusio 1800 m. ir mi- 
AS p rusio 1858 m.) lietuvių—lenkų kalbos žodynas, matyti, dingo pas jo 
L26 2 /sūnų Edvardą Jokūbą. Jau 1858 m. Kronika Wiadomošci Krajowych 
7, mini kunigo Fortunato Ciechanovskio (gimusio 1832 ar 1824 m. ir 
mirusio 1882 IX 30) ruošiamą lietuvių kalbos gramatiką, o 1859 m. 
Vilniaus vyskupas A. Krasinskis rašė vyskupui Valančiui, kad to- 
kią gramatiką jis pavedęs parašyti tam pačiam Ciechanovskiui. Jos 
likimas nežinomas. Taip pat yra dingęs ir didžiulis žodynas Surin- 
kimas musu kalbos zodziu del busenczo kanakuomet Lietuwiszko zodinio, 
kurį keliasdešimt metų rinko Kazanės universiteto profesorius An- 
drius Morkus Ugenskis (gimęs 1816 IV 27 ir miręs 1870 X 7/19) ir 
kuris apėmė daugiau kaip 100 000 žodžių, nors ir jis buvo renka- 
mas daugiausia iš literatūros, nes Ugenskis, žymiausią savo gyve- 
nimo dalį gyvendamas Rusijoje, buvo nutraukęs tiesioginį sąlytį su 
svarbiausiu žodyninio turto šaltiniu, su lietuvių liaudimi. Ugens- 
kis, be to, rusiškai paskelbė ir vieną lietuvių kalbotyros straipsnį. 
Pagaliau reformatų kunigas Karolis Nerlichas paliko plačią, bet ne- 
baigtą ir vėliau dingusią lietuvių kalbos gramatiką. Kunigas Armb- 

raziejus Kašarauskas (gimęs 1821 m. ir miręs ištrėmime 1880 XII 14/26) 
1859 ir 1862 m. Vilniuje lenkiškai išspausdino dvi lietuvių kalbos 
studijėles, kurios kad ir neprilygo analoginėms studijoms, pasiro- 
džiusioms Mažojoje Lietuvoje, bet toli prašoko panašius Didžiosios 
Lietuvos kalbinių diletantų bandymus. Dar ir Mikalojus Akelaitis 
(gimęs 1829 XII 5 ir miręs 1887 IX 26), prieš emigruodamas į Pran- 
cūziją, rinko lietuvišką kalbinę medžiagą, kurią paskiau sunaudojo 
savo neišspausdintam lenkiškam—lietuviškam žodynui, apėmusiam 
300 lankų, o jam mirus, 1890 m. iš jo palikto rankraščio buvo iš- 
spausdinta jo lenkiška Grammatyka języka litewskiego. Žodynams me- 
džiagą rinko taip pat Daukantas ir Ivinskis. Lietuvių—lenkų kalbos 
žodyną, pavadintą Liucine, nuo Vitebsko gubernijos Liucino mies- 
telio vardo, parašė ir kunigas Gasparas Chmieliauskas (gimęs apie 
1825 m. ir miręs 1889 III 17/29), bet ir jis dingo, lygiai kaip ir 
latvių— lietuvių kalbos žodynas, kurį buvo parašęs buvęs Kauno 
dvasinės seminarijos kapelionas kunigas Antanas Mackevičius (gi- 
męs 1822 m. ir miręs 1892 VII 13/25). Dingo ir žinomo Kauno 
bibliofilo ir lituanisto Prekerio apie 1857 m. beveik jau paruošti lie- 
tuvių—lenkų kalbų žodynas ir gramatika. Tačiau prelato Prano Kri- 
žanauskio apie 1873 m. sudaryta, bet neišspausdinta Gramatyka języ- 
ka litewskiego išliko bent rankraščiu. 

Iš tos trumpos apžvalgos, kuri neapėmė visų rašytinių lietuvių 
kalbos žodynų ir gramatikų, matyti, kad vienu ir tuo pačiu laiku 
daugelis žmonių dirbo visiškai analoginį darbą, bet dažniausia jo 
negaudavo nei pabaigti, nei išspausdinti, o tuo tarpu gyvoji lietu- 
vių kalba vis labiau ir labiau nutoldavo nuo savo senovinių formų, 
kurių kitos ir išnyko, nebūdamos nei užfiksuotos, nei išaiškintos, ir 
tuo būdu padaryta didelė skriauda ne tik lietuvių kalbos mokslui, 
bet ir ypač bendrajai lyginamajai kalbotyrai. Tik spaudos draudimo 
metu šiek tiek pavyksta lietuvių kalbos tyrinėjimą ir patiems lietu- 
viams pastūmėti pirmyn, ypač darbais Antano Juškos, Antano Ba- 
ranausko, Kazimiero Jauniaus, Jono Jablonskio, vėliau ir Kazimiero 
Būgos, kuriais paskiau pasekė, skindami ir savarankiškus kelius, 
jaunesnieji kalbininkai. Bet jų darbų nagrinėjimas jau išeina iš seno- 
sios lietuvių knygos istorijos ribų. 

III. LIETUVIŲ KALBA 
OFICIALINIUOSE RAŠTUOSE 


Nei Didžiojoje, nei Mažojoje Lietuvoje lietuvių kalba nebuvo 
oficialinė valstybinė kalba. Didžiojoje Lietuvoje ligi 1696 m. visi 
valstybiniai aktai buvo rašomi gudų bažnytine kalba, o XVIII a. ir 
iš dalies jau ir XVII a. — lenkų kalba. Mažojoje susirašinėta tik 
vokiškai. Tačiau tarpais būdavo reikalo tiek valstybinei valdžiai, 
tiek atskiriems tos valdžios pareigūnams tam tikrais atvejais vartoti 
ir lietuvių kalbą, ir dėl to buvo paskelbta nemaža oficialinių raštų, 
spausdintų ir nespausdintų, rašytų lietuviškai, kurių dalis jau yra 
surasta ir iš dalies paskelbta, bet neabejotinai daug daugiau jų Žu- 
vo. Tik ir čia Didžiajai ir Mažajai Lietuvai nevienodai atstovauja- 
ma. Pastaroji tokių raštų duoda daug daugiau už pirmąją, tačiau ne 
dėl kokio Prūsų valdžios ypatingo palankumo lietuvių kalbai, bet 
dėl nevienodos valstybinės santvarkos abiejose Lietuvos dalyse. Jau 
kryžiuočių laikais Prūsai buvo griežtai centralizuota valstybė, o 
kryžiuočių ordinui išnykus, toji centralizacija nuolatos didėjo. Prū- 
sų vyriausybė valdė kraštą per valdininkus, kurie tiesiog susidur- 
davo su lietuviškai kalbančia liaudimi, ir per juos stengėsi tvarkyti 
ir tos liaudies vidujinį gyvenimą. Ir dėl to jai nuolat reikėjo kreiptis 
į savo valdomojo krašto žmones ta kalba, kuri jiems buvo supran- 
tama, t. y. vakarinėse dalyse ir iš dalies pietinėse lenkiškai, o visose 
kitose lietuviškai. Tr dėl to XVI-XVIII amžiais taip gausu įvairių 
Prūsų valdžios oficialinių raštų ne tik vokiečių, bet ir lietuvių kalba. 

Didžioji Lietuva tvarkėsi visai kitaip. Čia tarp vyriausybės ir 
liaudies stovėjo gausingas bajorų luomas, kuris pats, be vyriausy- 
bės, tvarkė liaudies gyvenimą, o vyriausybei teko bendrasis politi- 
nis, finansinis ir karinis krašto valdymas. Jei vyriausybei reikėjo 

kreiptis į kraštą, tai ji kreipėsi į tuos vienus bajorus, kurie, nors ir 
visi mokėjo lietuviškai kalbėti ir daugelis jų namie tą kalbą vartojo, 
bet kartu buvo pramokę gudiškai ar lenkiškai, ar net lotyniškai. 
Tiesiog nesusidurdama su vien tiktai lietuviškai kalbančia liaudi- 
mi, vyriausybė nematė reikalo ir skelbti raštų tai liaudžiai supran- 
tama kalba. Ir tokių raštų ligi XVIII a. pabaigos mes visai nežino- 
me. Neseniai surasti du Vladislovo IV universalai, išspausdinti 
1639 III 22 ir 1641 VI 22, tarp kitų kalbų, ir lietuviškai, čia išimties 
nedaro, nes abudu buvo paskelbti kaip tik dėl santykių su Prūsais 
ir Prūsų valdžiai prašant: pirmasis dėl pasienio brakonierių, o antra- 
sis dėl skriaudų, daromų Paprūsės gyventojams. Jie buvo spausdinti 
Karaliaučiuje ir bent jų pirmojo spėjamu vertėju laikomas Karaliau- 
čiaus lietuvių kunigas Martynas Šulcas. Ir tik XVIII a. pabaigoje, vals- 
tybei jau visiškai žlungant, lyg ir susigriebta, jog, valstybinei valdžiai 
visiškai atsiskyrus nuo liaudies, pastarajai ir valstybiniai reikalai bei 
rūpesčiai pasidarė visiškai svetimi, ir dėl to, prasidėjus 1794 m. suki- 
limui ir iškilus reikalui ir liaudyje ieškoti talkininkų kovai su besiver- 
žiančia į kraštą ir žymią jo dalį jau okupavusia rusų kariuomene, 
pradėta skelbti ir lietuviškai įvairius atsišaukimus, tiek raginančius 
eiti į sukilimą, tiek tvarkančius įvairius sukilusiojo krašto vidaus 
reikalus. Šie raštai buvo skelbiami jau laikinosios sukilėlių vyriausy- 
bės. Vėliau, jau rusams okupavus Lietuvą, Lietuvos bajorai ir jų dva- 
siniai ir pasauliniai vadovai teprisimindavo lietuviškąją liaudį ir vie- 
nu kitu raštu į ją tesikreipdavo panašiomis kaip 1794 m. aplinkybė- 
mis: 1812 m. karo metu ir per 1831 m. ir 1863—1864 m. sukilimus. 

Kiek anksčiau už valstybinę valdžią su lietuvių kalbos reikalais 
susidūrė katalikų bažnyčios vadovybė Lietuvoje, bet ir tai tiktai 
praėjus beveik dviem šimtams metų nuo katalikų tikybos įvedimo 
Lietuvoje. Kaip jau anksčiau buvo sakyta, pakrikštijus Lietuvą XIV a. 
pabaigoje, pasitenkinta vien tik poterių išvertimu į lietuvių kalbą, 
o visos papildomosios pamaldos bažnyčioje buvo atliekamos, kaip 
tai patvirtina ir oficialinė katalikų dvasinė kolegija savo 1868 m. 
rašte Rusijos vidaus reikalų ministeriui, lotyniškai, gal retkarčiais ir 
lenkiškai, bet ne lietuviškai. Ir tik įsisiūbavus reformacijos sąjū- 
džiui ir kurį laiką užliejus visą Lietuvą, XVI a. ir katalikų dvasinin- 
kija Lietuvoje susirūpino keliais, kuriais galima būtų prieiti prie 


203 





SENŲJŲ LIETUVIŠKŲ KNYGŲ ISTORIJA 


liaudies, ir visoje eilėje Vilniaus ir Žemaičių vyskupijų sinodų, šau- 
kiamų nuo XVI a. pusės ligi XVII a. pusės, susirūpinta ir lietuvių 
kalba bei reikalu kreiptis į liaudį lietuviškai ne tik knygomis, ku- 
rios tų sinodų reikalavimu ir buvo pradėtos lietuvių kalba spaus- 
dinti, bet ir gyvu žodžiu — katekizuojant, sakant lietuviškai pa- 
mokslus, skaitant lietuviškas evangelijas ir t. t. Ir kaip tik tuo laiku 
paskelbus popiežiaus Grigaliaus XIII vadinamąją bulę Ir1 Coena Do- 
mini, o paskiau ją pakeitus analogine popiežiaus Urbono VIII bule, 
abidvi jos, kaip jau anksčiau matėme, tuojau buvo išverstos lietu- 
viškai. Jų vienos vertimas gal turėtų būti priskirtas Mikalojui Dauk- 
šai, o kitos kunigui Jonui Gruževskiui. Be tų dviejų bulių, Žinome 
dar lietuvišką Žemaičių vyskupo Petro Parčevskio (gimusio 1598 m. 
ir mirusio 1659 II 15) bendraraštį, kurio lietuviškas ištraukas 1846 m. 
pateikė Liudvikas Jucevičius (Ludwik z Pokiewia) savo knygoje 
Litwa. Šio bendraraščio originalą Jucevičius pats buvo matęs Alsė- 
džiuose, bet jis, atrodo, jau seniai yra dingęs, nes vėlesniame Met- 
ropolijos archyve, kuris apėmė visą buvusį Žemaičių vyskupijos 
archyvą, jo jau neberandama; ir net Valančius savo 1848 m. iš- 
spausdintoje Žemaitiu Wiskupisteje jo nebemini. Jucevičius to ben- 
draraščio datos nenurodo, bet iš jo turinio galima numatyti, kad jis 
buvo rašytas apie 1656 m., kada vyskupas vizitavo vyskupiją ir 
bevizituodamas pastebėjo eilę, jo nuomone, neleistinų tikybinių ap- 
sileidimų, kuriems pašalinti ir rado reikalo kreiptis į vyskupiją tam 
tikrų laišku. Per visą XVIII a. panašių dvasinės vyresnybės raštų 
ligi šiol neaptikta, o 1812 m. ir 1831 m. vyskupo Juozapo Arnulpo 
Giedraičio raštai buvo iššaukti ne tikybinių, bet politinių reikalų. 

Greta šių tikybinių raštų, ligi XVIII a. pabaigos Didžiojoje Lie- 
tuvoje lietuvių kalbą oficialiniuose raštuose teaptinkame vienoje 
valstybinio darbo srityje, būtent teismuose. Nėra abejonės, kad Lie- 
tuvos teismams nuolatos tekdavo savo darbe vartoti lietuvių kalbą, 
kada jie turėjo reikalo su bylininkais ar liudininkais, kurie, be lie- 
tuvių kalbos, jokios kitos nemokėjo. O tokie buvo ne tik valstiečiai, 
bet ir žymi dalis smulkiųjų bajorų. Tačiau teismų posėdžių proto- 
kolai ir sprendimai buvo rašomi gudiškai, o nuo XVII a. pabaigos 
ir lenkiškai net ir tada, jei byla buvo vedama lietuvių kalba. Tik 
kylant reikalui saikdinti liudininkus valstiečius, negalima buvo ne 

tik išsiversti be lietuvių kalbos, bet kartais teko ir priesaikos tekstą 
įrašyti į protokolą, nes nesuprantama liudininkams ar bylininkams 
priesaika būtų visiškai nustojusi reikšmės. Ši aplinkybė ir davė 
mums eilę trumpučių lietuviškų tekstų, kurių per paskutiniuosius 
keliasdešimt metų jau surasta nemaža, bet kurių, be abejonės, buvo 
daug daugiau. Formos ir turinio požiūriu visi tie teksteliai labai 
panašūs, nes buvo verčiama daugiausia iš vieno, visiems teismams 
vienodo, šablono, bet kalbos požiūriu daugelyje jų yra ir didelių 
skirtumų, atsiradusių dėl įvairių Lietuvos vietovių kalbinių santy- 
kių. Yra tokių tekstų, kuriuose galima užtikti ir net labai senų kal- 
binių formų. Dauguma tų priesaikos tekstų yra suradęs Konstanti- 
nas Jablonskis. 

Ligi šiol nepavyko surasti nei vienos priesaikos formulės XVI a.; 
tokia tėra surasta Mažojoje Lietuvoje. Seniausią ligi šiol priesaikos 
tekstą — 1624 m. sausio 11 dienos — aptiko K. Jablonskis. Tai 
Morkaus Mikolajūno ir kitų priesaika, užrašyta Upytės žemės teis- 
mo protokoluose byloje su Sicinskiu. Toliau eina taip pat K. Jab- 
lonskio surasta 1634 V 9 Tomkaus Jononio ir kitų priesaika Ukmer- 
gės pilies teismo knygose; 1638 II 4 priesaika Urbono Lorentzo ir 
Kristupo Tomašaičio iš Sartininkų, nors ši priklauso jau Mažajai 
Lietuvai, nes buvo užrašyta Tilžės teismo knygose. Toliau eina ži- 
noma priesaika Palanijos Adomaičios, 1647 X 3 surašyta ypatingai 
gražia lietuvių kalba Upytės žemės teismo raštininko Šiukštos ar jo 
padėjėjo A. Gratkausko; ir 1653 I 10 Juozapo Kasparaičio priesaika. 
Tarp jų įsiterpia 1651 m. sausio 11 d. Onos Jurgaičios, Albrechto 
Puslovskio rykūnijos priesaika, įrašyta Upytės žemės teismo kny- 
gose. Ši priesaika buvo pirmoji lietuviškoji priesaika, dar XIX a. 
pabaigoje surasta ir paskelbta. Ją surado ir 1884 m. paskelbė Vil- 
niaus archyvaras, sumaskolėjęs latvis Sprogis. Iš jo 1885 m. Tilžės 
Mitteilunguose pakartojo Volteris, nuo savęs pridėjęs vokišką verti- 
mą, o 1909 m. Dimitras Daugėla palygino Sprogio paskelbtąjį teks- 
tą su originalu, ištaisė kai kurias vietas ir išspausdino Lietuvių Tau- 
toje. 1669 m. yra žinomos net trys priesaikos: dvi kovo 20 d., užra- 
šytos Ukmergės kaptūrinio teismo knygose, Juozo Kazlauskio, Jur- 
gio Oženio ir kitų, ir trečia gegužės 7 d. — Andriaus Mikštaičio 
priesaika, kurią Vilniaus lenkų mokslo mėgėjų draugijos archyve 

surado ir 1922 m. Mūsų Senovėje išspausdino Jurgis Šaulys. Paga- 
liau dar Motiejaus Brazionio 1675 XI 29 priesaika. Iš XVIII a. ligi 
šiol tebuvo surastos šešios priesaikos. Tas pats Sprogis su Volteriu 
1897 m. paskelbė irgi Vilniuje rastą 1705 m. Punkta na przysiegę 
poddanym Jenezmieniskim (iš Eitminiškio), kurią sustatė kunigai do- 
minikonai savo Eitminiškio baudžiauninkams. Breslaujos teismo 
knygose Daugėla surado ir 1727 m. lietuvišką priesaiką stojantiems 
į tardymą. Žinome dar 1737 m. priesaiką Magdalenos Kužienės, 
1745 II 1 Klovainiuose duotą priesaiką Motiejaus Tiškos, Jurgio Sle- 
ko ir Jono Dobikaičio, kurią Tautos ir Žodžio VII tome paskelbė 
Konstantinas Jablonskis. 1750 V 21 Baltraus Kantaičio 1r Andriaus 
ir Jono Serapinų priesaiką paskelbė Sprogis Petrapilio rusų mokslų 
akademijos biuletenyje. 1772 X 6 Martyno Verbickio ir kitų priesai- 
ka buvo duota Pašvitinyje. Septynias priesaikas paskelbė K. Jab- 
lonskis 1937 m. Archivum Philologicum. Nėra abejonės, kad tokių 
priesaikų tekstų buvo daug daugiau, bet seniau į juos nedaug te- 
kreipta dėmesio, jų neieškota, tad greičiausia jų nemaža ir dingo. 
Galimas daiktas, kad XIX a. buvo pagamintos ir kelios ištikimumo 
carams priesaikos; vieną jų, 1855 m., J. Totoraitis buvo suradęs 
Keturvalakio parapijos archyve. 

Šiaip platesnių, teisinę reikšmę turinčių aktų lietuvių kalba te- 
žinoma tuo tarpu vos keletas. Galbūt seniausias mums žinomas 
lietuviškas tekstas buvo paskelbtas XVII a. pirmoje pusėje, bet pa- 
ties teksto nežinome, tik išlikusiame 1637 m. lenkų tekste yra pažy- 
mėta, kad 1622 m. žemaičių seniūnas Jarašius Valavičius Žemaitiš- 
kai paskelbė taisykles Klovainių ūkininkams. Taip pat 1784 m. sura- 
šytos taisyklės Rietavo valsčiaus ūkininkams turėjo būti žemaičių 
kalba skelbiamos du kartus per metus. Tačiau šie tekstai dar nėra 
surasti. XVIII a. pabaigos dar ligi šiol ne visai lokalizuota „Rota 
przysięgi dla tych, ktorzy koto puszczy chodzą“ buvo surasta ir 
1933 m. paskelbta K. Jablonskio. 1780 VII 28 Ustanowienie Sądow 
wieyskich w miescie Szawlach z ordynacyg Procesu, lietuvišką tekstą, 
buvusį prieš Pirmąjį pasaulinį karą Šiaulių ekonomijos archyve, 
kurį ano karo metu vokiečiai sunaikino, 1911 m. išspausdino Au- 
gustinas Janulaitis Lietuvių Tautos antrame tome. Rankraščio origi- 
nalas dingo vėliau kartu su visu archyvu. Šiame rašte Šiaulių eko- 

nomijos administracija nustatė pagrindinius valstiečių teismų ir by- 
lų eigos organizacijos dėsnius. 

XIX amžius ligi 1863—1864 m. sukilimo turėjo duoti daug dau- 
giau lietuviškų teisinių aktų, nes, ypač Užnemunėje, besiorgani- 
zuojant ir besitvarkant Žemesniems teismams, dažnai tiek patys 
bylininkai, tiek net ir teisėjai kitaip nekalbėjo kaip lietuviškai. Ta- 
čiau, matyti, daugumas jų buvo neraštingi ar mažaraščiai, ir lietu- 
viškai keliamų bylų protokolai raštininkų, dažnai nelietuvių, buvo 
surašomi lenkiškai (Užnemunėje) ar rusiškai. Lietuviškų ligi šiol 
tesusirado vos keletas. Petras Kriaučiūnas Plokščių gminos teismo 
archyve 1895 VIII 3—5 surado ir E. Volteris 1901 m. Spiski naselen- 
nych mest Suvalkskoj gubernii knygos priedu paskelbė keturis lietuviš- 
kus 1805 m. protokolus, vokiškomis antraštėmis, ir vieną 1806 m. 
protokolą (1796—1806 m. Užnemunė buvo Prūsijos okupuota). Cen- 
triniame valstybiniame archyve susirado spausdintas Gelgaudiškio 
valsčiaus tekstas maždaug 1814 m. laiko, nustatąs dvarininkų ir 
valstiečių santykius po baudžiavos panaikinimo Suvalkijoje. J. Ba- 
sanavičius Kalvarijos baudžiamojo teismo bylose surado lietuvišką 
protokolą, surašytą „24 Moiaus (5 Juniaus) 1844 m.“. Šiaulių „Auš- 
ros“ muziejuje buvo ištisa 1863 m. knyga 74 Naujosios Žagarės 
teismo sprendimų (nuo sausio 6 ligi gruodžio 7 d.), pavadinta Kny- 
ga Dekretu Walszczioniszku i Treteisku Sudu Nauios Zagarės Walszcziaus. 
Iš jų tiktai trys yra surašyti rusiškai, aštuoni greta rusiškojo teksto 
turi ir lietuvišką, o visi kiti rašyti vien lietuviškai tų laikų lenkiškąja 
rašyba. Ir matyti, kad, po baudžiavos panaikinimo įvedus Lietuvo- 
je valsčiaus teismus, pradžioje tokie protokolai daug kur buvo ra- 
šomi lietuviškai, nes teisėjai, be lietuvių kalbos, kitos nemokėjo. Tik 
spaudą uždraudus, ilgainiui visos tos protokolų knygos buvo uolių 
rusifikatorių — valsčiaus raštininkų — sunaikintos. 1850 m. ran- 
kraščiu buvo išlikęs Apszwessimas Niekatru wietu padeima koronies wals- 
zcziaus. Pagaliau išliko dvi Ropų Sukalbos arendawnos su činšininkais, 
1844 m. perkeltais į čyžę — viena maždaug 1854 m. (gal 1844 m.) ir 
kita, pakeistomis sąlygomis, maždaug 1860 m. (gal 1857 m.). 

XVIII a. pabaigoje randame ir pirmuosius (be anų anksčiau mi- 
nėtų dviejų Vladislovo IV įsakymų) politinius lietuviškus tekstus. 
Gal pirmutinis tos rūšies darbas buvo lietuviškas 1791 m. gegužės 

3 d. konstitucijos vertimas, kurio niekur ištisai neišspausdintas ran- 
kraštis prieš paskutinį Pasaulinį karą buvo Krokuvos mokslų aka- 
demijos bibliotekoje. Ištraukas 1927 m. pateikė Mykolas Biržiška 
Rinktiniuose senovės raštuose. Šiuo tarpu sunku nustatyti, kas tą teks- 
tą išvertė. Gal Antanas Klementas? 1794 m. Kosciuškos sukilimo 
laiku, be kelių eilėraščių ir iš lenkų kalbos versto Kozoniaus K. My- 
kola Karpawiciaus, turime dar 1794 m. balandžio 30 dienos Aciszau- 
kimą Rodos neydidziausias naradaus letuwos, kurį surado ir 1917 m. 
antrame Lietuvių Tautos tome paskelbė Jonas Luckevičius. Kitas 
spausdintas Lietuvos laikinosios vyriausybės 1794 m. gegužės 15 d. 
atsišaukimas buvo 1870 m. išspausdintas Archiv Vilenskago General 
Gubernatora antrame tome. Į jo tekstą buvo įterptas ir kartu pa- 
skelbtas ir Kosciuškos 1794 m. segužės 2 d. atsišaukimas. Dar du 
1794 m. atsišaukimai buvo specialiai skiriami Palangos valsčiui, 
kuris ligi sukilimo buvo valdomas Vilniaus vyskupo Masalskio, o 
ji per sukilimą sukilėliams nužudžius, buvo paimtas pačios laikino- 
sios vyriausybės. Viename jų, spausdintame antrašte Sudas skarba 
Lyituwos siolaika, 1794 m. kovo 23 d. Palangos valstiečiams prane- 
šama pakitėjusi būklė. Kitame, 1794 m. gegužės 12 d., žinomame 
tik iš nuorašo, „Xaweras Niesiolowskas“ šaukiasi į Palangos vals- 
tiečius pagalbos sukilėliams ir jų vadui Vavžeckiui. Abudu atsišau- 
kimus surado Augustinas Janulaitis Palangos bažnyčios Liber Pro- 
cessuum ir 1930 m. paskelbė pirmame Praeities tome. 

Iš 1812 m. karo, Napoleonui įėjus į Lietuvą, irgi šiek tiek išliko 
ir lietuviškų oficialinių tekstų. A. Janulaitis surado Kretingos vie- 
nuolyno Liber Processuum įrašytus du vyskupo Juozapo Arnulpo 
Giedraičio atsišaukimus bendraraščius, rašytus lenkiškai ir lietu- 
viškai, vieną 1812 m. liepos 14 dienos (lietuviškame vertime nuro- 
dyta liepos mėnesio 16 d. data), o antrą liepos mėnesio 24 d. Juose 
Giedraitis, pranešdamas apie naują Lietuvos valdovą Napoleoną, 
šaukia žmones jo ir savo ponų klausyti. Abudu atsišaukimus Janu- 
laitis persispausdino Praeityje. Nėra žinios, ar jie buvo spausdinti, 
ar tik nuorašu siunčiami per cursoriam — iš parapijos į parapiją ir 
ten nusirašomi bei įrašomi į Liber Processuum. Dėl jų vėliau Gied- 
raitis turėjo didelių nemalonumų rusams vėl okupavus Lietuvą, ir 
dėl to jie paskiau buvo šalinami iš visų Liber Processuunų; tik vie- 


208 


SENŲJŲ LIETUVIŠKŲ KNYGŲ ISTORIJA 


noje Palangoje atsitiktinai išliko. Kitą nežinomą atsišaukimą, kaip 
1915 III 26 informavo Mykolą Biržišką Romualdas Zenkevičius iš 
Minsko, mini savo atsiminimuose Antanas Marcinovskis (g. 1781 m. 
ir miręs 1855 m.). Pagal juos, Napoleono kariuomenei įžengus į 
Lietuvą, bene kariuomenės lauko spaustuvėje buvęs išspausdintas 
lenkiškai ir „žemaitiškai“ atsišaukimas, kurio lenkiškąjį tekstą lie- 
tuviškai buvo išvertęs kažin koks Mykolas (ar Mikalojus) Kairiūkštis 
(Kayrykszto). | 

Ir vėliau kiekvienas didesnis Lietuvos politinio gyvenimo su- 
krėtimas vertė Lietuvos bajorus prisiminti ir lietuviškąją liaudį, 
ypač kai reikėjo iš jos reikalauti kraujo aukų. Ir tuo būdu 1831 m. 
sukilimo metu buvo paskelbtas vienas Lenkijos sukiiminio dikta- 
toriaus Chlopickio atsišaukimas, išverstas ir lietuviškai (Broley Ze- 
mayszey yr Letuwninkay. Atsibuskite). Vienintelis žinomas egzem- 
pliorius prieš pat paskutinijį karą buvo Bielianų bibliotekoje ties 
Varšuva; nėra žinios, ar jis ten išliko, bet jo tekstas buvo pakarto- 
tas Kauno 1938 m. Athenaeume. Toliau yra žinomi keli vyskupo 
Juozapo Arnulpo Giedraičio atsišaukimai, raginą stoti į sukilimą ir 
skirią kapelionus sukilėlių būriams; nėra Žinios, ar jie buvo ir lie- 
tuviškai paskelbti. Daug geriau Žinomi to paties laiko atsišaukimai, 
nukreipti prieš sukilimą. Du iš jų paskelbė pavyskupis Simanas 
Giedraitis, kuris kartu su Jonu Krizostomu Gintila ir Juozapu Ru- 
peika lydėjo rusų generolo Pahleno kariuomenę, einančią malšinti 
Lietuvos sukilėlių. Vienas, be vyskupo Juozapo Giedraičio žinios, 
buvo Simano Giedraičio paskelbtas vyskupo vardu, ir šis įsakė jį 
naikinti. Kitą (Kad pasikel nescesliwy sumiszimai) Simanas Giedraitis 
paskelbė savo vardu: tai 1831 m. balandžio 5 d. atsišaukimas. Jis 
buvo platinamas pačios maskolių kariuomenės. Kaip tvirtina savo 
atsiminimuose pravoslavų arkivyskupas Lietuvoje Juozapas Siemaš- 
ka, 1831 m. buvęs dar unijotu ir Petrapilio dvasinės katalikų kole- 
gijos nariu, kuriai pirmininkavo Simanas Giedraitis, tuos atsišauki- 
mus rašė pats Siemaška, nors ne visai aišku, ar jis terašė tik lenkų 
tekstą, ar ir jo lietuviškąjį vertimą. Galimas daiktas, kad abudu, nes 
Siemaška lietuviškai mokėjo. Pagaliau Kauno metropolijos archyve 
esančiame Šiluvos bažnyčios Liber Processuum išliko spausdintas 
paties generolo Pahleno lenkiškai ir lietuviškai paskelbtas atsišau- 

kimas, pradėtas platinti tik įžengus nuo Rygos Pahleno kariuome- 
nei į šiaurės Lietuvą. Kadangi tuo laiku Pahlenas buvo Rygos ge- 
nerolas gubernatorius, tai visai galimas daiktas, kad lietuviškai tą 
atsišaukimą išvertė Simanas Daukantas, kuris kaip tik tuomet tar- 
navo Rygos generolo gubernatoriaus raštinėje. Šį tekstą pirmą kar- 
tą išspausdino Tautos ir Žodžio VII knygoje Vaclovas Biržiška. 
Nuo 1850 m., vyskupo Valančiaus vyskupavimo pradžios, atsi- 
rado daugybė jo įvairiomis progomis rašytų ganytojinių lietuviškų 
raštų. Maža jų dalis buvo skelbiama lietuviškai ir lenkiškai, o dau- 
gumas tik lietuviškai. Be to, Žymi dalis tų ganytojo laiškų buvo 
skiriama ne visai vyskupijai, bet atskiroms parapijoms, kuriose at- 
sirasdavo šiokių ar tokių negeistinų reiškinių. Tų ganytojo laiškų 
dalį Valančius parašydavo ištisai pats, kitiems jis tik nurodydavo 
bendrą turinį, o juos parašyti pavesdavo savo sekretoriams, daž- 
niausiai Juozapui Silvestrui Dovydaičiui. Tačiau daugumą blaivy- 
bės laiškų, ėjusių vyskupo Valančiaus vardu, Dovydaitis rašydavo 
visai savarankiškai: tai daugiausia tie ganytojo laiškai, kuriuos Do- 
vydaitis vėliau pakartojo savo Šiaulėniškiame Senelyje. Kai kuriuos 
politinius laiškus Valančiaus vardu rašydavo ir skelbdavo pati ru- 
sų administracija. Jau paimdamas vyskupiją, 1850 m. Valančius pa- 
skelbė List pasterski, pateikęs savo ganytojinį laišką iš karto lenkiš- 
kai ir lietuviškai. Tai buvo pirmas atsitikimas visoje katalikų baž- 
nyčios istorijoje Lietuvoje, kada naujas vyskupas panorėjo lietuviš- 
kai kreiptis į savo vyskupijos žmones. 1853 X 30 juo pasekė ir Seinų 
vyskupijos valdytojas Bonaventūra Butkevičius (gimęs 1794 m. ir mi- 
ręs 1871 m.), ir nuo to laiko senąją lenkišką tradiciją Žemaičių ir 
Seinų vyskupijose pakeitė nauja lietuviška, o skaičius tokių „pie- 
meniškų žodžių“ nuolatos didėjo. Tačiau atrodo, kad arkivyskupo 
Holovinskio 1851 XI 12 ganytojo laiškas, kurį žemaitiškai išvertė 
pats Valančius, tebuvo išspausdintas tik lenkiškai; Valančiaus verti- 
mas išliko tik metropolijos archyve. Popiežiaus Pijaus IX 1854 XII 1 
bulė apie Nekalto Prasidėjimo dogmą 1855 m. lietuviškai buvo išleis- 
ta atskira knygute. Paties Valančiaus lietuviškųjų ganytojo žodžių 
žinome apie 30, bet greičiausia jų buvo daugiau. Iš jų, be pagarsėjusių 
blaivybės gromatų, daugiausia buvo žinomi jo politinio atspalvio laiš- 
kai. Tai 1854 IV 15 laiškas dėl kalbų apie „wajnas, sumiszimus, ne- 

pakajus“ (Per keletą metų piemenistes mana); 1858 I 11 — apie vals- 
tiečių buities palengvinimą (Jau parbiega isz kalna nug wiresnibes 
rasztay); 1861 II 8 — baudžiavos panaikinimo reikalu (Nors wisada 
szirdingay pri jusu atsilipau) ir tuo pačiu reikalu antras 1861 V 29 
(Pri apskelbima iszluosawima jusu), greičiausia rašytas Dovydaičio; 
1863 IX 6 laiškas apie sukilimą, kuris buvo paskelbtas greta rusiškai 
ir lietuviškai; po rusiškuoju yra padėtas vyskupo sekretoriaus kunigo 
Justino Dovydaičio (gimusio 1834 VII 22 ir mirusio 1901 XI 21) ver- 
timo patvirtinimas, tai ir visai galimas daiktas, kad čia valdžios 
pateiktą tekstą išvertė Dovydaitis, o Valančius tik buvo priverstas 
tai savo parašu patvirtinti; 1864 IV 15 — tik kunigams apie kurs- 
tomuosius atsišaukimus; 1864 m. prieš sukilimą — jo teišliko rusiš- 
kas tekstas, beveik visas parašytas rusų administracijos Valančiaus 
vardu, o lietuviškasis tekstas, policijos platinamas, buvo pačių žmo- 
nių naikinamas; beveik toks pats 1866 IV laiškas, kurio tikrasis tekstas 
skiriasi nuo administracijos paskelbtojo: tai rusų iškreiptas pamoks- 
las, Valančiaus sakytas Kauno katedroje. Tačiau įdomiausi buvo tie 
Valančiaus laiškai, kuriais jis kreipėsi į įvairias parapijas dėl pasitai- 
kančių jose negerovių, pvz., 1856 X Kartenos parapijai dėl papročio 
kirsti pakaruokliams galvas, 1856 VIII 21 dėl meškininkų, 1864 I 28 
Tytuvėnų parapijiečiams dėl jų tarpe pasirodžiusių įvairių tikybinių 
šarlatanų, 1861 V 5 Grūšlaukio parapijai, 1861 III 18 Brūnavos 
parapijai, 1862 V 5 Grinkiškio parapijai, 1862 IX 4 Kupiškio para- 
pijai, 1867 III 8 Balninkų parapijai ir kt. 

Dviejų sukilimų tarpe ir rusų okupacinei valdžiai prireikė kar- 
tais kreiptis į lietuvių liaudį ir lietuviškai. Pirmiausia gaudant įvai- 
rius dezertyrus, kuriems gaudyti pirmas lietuviškas įsakymas buvo 
paskelbtas net kiek anksčiau. Tai 1825 m. Iszraszas ape iszbiegusius 
wayskawusius pamentontius sluzba zalnieryszka. Jį išvertė lietuviškai anuo- 
metinis Gardino dominikonas Hiacintas Milevičius (gimęs 1802 m. ir 
miręs 1853 m.). Tas pats, kiek perdirbtas įsakymas, bet jau kito as- 
mens, kažkokio Žadauskio verstas, buvo išspausdintas apie 1832 m., 
pavadinimu Trumpas Iszguldimas prowu apey kliduigcius isz wayska. 
1848 m. žinomojo kalbininko Andriaus Ugenskio brolis Jonas Ugens- 
kis valdžios pavedimu išvertė iš rusų kalbos Stravinskio parašytas 
oficialines Regulas del skarbawu žmoniu kayp sawi uzleykiti nuog cho- 

leros, kurios 1852 m. buvo pakartotos tik kiek pakeista antrašte. 
Buvo ir keletas kitų panašių proginių, atsitiktinių įsakymų, tačiau 
galimas daiktas, kad jie nebuvo išspausdinti, nes teliko jų nuorašai 
įvairiuose Liber Processuum. 

1861—1864 m. žemės reforma iššaukė didesnį skaičių ne tik at- 
sišaukimų, bet ir ištisų įstatymų vertimų. Jau 1857 IX 20 buvo iš- 
verstas caro Aleksandro II įsakymas generolui gubernatoriui Nazi- 
movui apie komisijas valstiečių žemės reformai paruošti. Įsakymas 
nebuvo išspausdintas, pakartotas pirmą kartą tiktai 1937 m. Mūsų 
Senovėje vasario 1 d. 1861 m. buvo lietuviškai išverstas ir išspaus- 
dintas Trumpas iszguldimas provu ir prigulejma walszczioniu ir dwarnu 
zmoniu iszejusiu isz werginga prigulejma. Tą 1861 m. vasario 19 d. 
įstatymo vertimą, rodos, buvo atlikęs ekskunigas, o tuomet jau pra- 
voslavų popas Antanas Petkevičius. 1862 m. tas pats Petkevičius iš- 
vertė ištisą knygą — Istatimus apej walszczionis iszėjusius isz werginga 
prigulejma. 1863 III 6 buvo lietuviškai išspausdintas Nazimovo įsa- 
kymas nutraukti santykius tarp dvarininkų ir jų laikinųjų ūkinin- 
kų. 1864 m. Varšuvoje paskelbtasis Lenkijos vietininko Bergo kovo 
mėnesio 6 dienos Apnasimas, rodos, lietuviškai buvo išverstas Vil- 
niuje, bet tų pačių metų kovo 2 d. Ukazas apie iriedima walszczioniu 
ir Ukazas apie lementoriszkas mokslinyczes buvo išversti Varšuvoje 
tuo metu studento Tomo Ferdinando Žilinsko, bet buvo išspausdinti 
jau rusų raidėmis. Be šių, buvo ir keletas kitų panašių įsakymų ir 
lietuviškai išleistų. 

Jau ruošiantis sukilimui, kuris, Lietuvoje prasidėjęs 1863 m., tę- 
sėsi ištisus dvejus metus, pradėta rašyti ir lietuviškų atsišaukimų. 
Jų pirmasis autorius buvo Mikalojus Akelaitis (gimęs 1829 XII 5 ir 
miręs 1887 IX 26), kuris jau 1861 m. buvo parašęs du atsišaukimus — 
Gromatą Wylniaus Senelio ir Pasaką Senelio. Juodu jis buvo pasiuntęs 
į Klaipėdą slaptai spausdinti, bet Klaipėdos spaustuvininkas Hor- 
chas išdavė rusų administracijai asmenis, jam pristačiusius tuos 
atsišaukimus — Bronislovą Bucevičių ir Grajauskį, — ir šie buvo 
suimti. Buvo iškelta pirmoji byla dėl lietuviškų raštų, ir ne tik patys 
atsišaukimai nebuvo išspausdinti, bet ir Akelaitis, kurio vaidmuo 
tuos atsišaukimus ruošiant paaiškėjo per tardymą, turėjo bėgti į už- 
sienį. Iš rankraščio šiuos atsišaukimus 1925 m. išspausdino A. Janu- 

laitis Karo Archyvo pirmajame tome. Tik prasidedant 1863 m. suki- 
limui, buvo tuojau paskelbtas laikinosios vyriausybės savotiškas 
manifestas, kuris tuojau buvo išspausdintas 17 lietuviškai, tik, ma- 
tyti, dėl tam tikro vietinės Lietuvos sukilimo vyriausybės skirtingo 
nusistatymo lietuvių kalba jo turinys buvo Žymiai radikalesnis, ypač 
ten, kur kalbama apie žemės reformą. Tai Nuog tikros Lenku aukszc- 
ziausios wiresnibes wisas karalistes musu. Tikra Aukszcziausi utresnibe 
pastanawija. Tą tekstą surado K. Jablonskis ir 1921 m. Mūsų Senovės 
I knygoje paskelbė Vaclovas Biržiška. Visai galimas daiktas, kad šį 
sureformintą manifestą bus išvertęs, o gal ir perdirbęs, jau suspėjęs 
sugrįžti į Lietuvą tas pats Akelaitis. 1863 m. pabaigoje laikinosios 
vyriausybės įgaliotinis Suvalkų gubernijai (Augustavo vaivadijai) 
Ignas Činskis (vėlesniojo Lvovo universiteto rektoriaus Bronislovo 
Radziševskio, gimusio 1838 m. ir mirusio 1914 m., slapyvardis) pa- 
skelbė atsišaukimą Wiraj Kiemionis, kuris buvo išspausdintas taria- 
moje slaptoje spaustuvėje Lietuvoje, bet iš tikrųjų Mažojoje Lietu- 
voje, kur Akelaitis suspėjo užmegzti ryšius su vietos spaustuvinin- 
kais. Tikrai slaptoje spaustuvėje Vilniuje buvo išspausdintas 1864 m. 
vasario 10 d. atsišaukimas Mieli Brolej, kurie sermegas dewite, bet tų 
pačių metų Gromata Lenku Rando lejsta ing musu žmonis, nors joje 
taip pat pažymėta, kad buvusi spausdinta slaptoje Augustavo vai- 
vadijos spaustuvėje, matyti, Akelaičio irgi buvo išspausdinta Prū- 
suose. Tai pačiai atsišaukimų rūšiai priklausė ir kai kurie tariamieji 
periodiniai sukilėlių leidiniai lietuvių kalba, nes jų turinį sudaryda- 
vo daugiausia atsišaukimai. Čia minėtinas 1863 m. sausio 21 d. 
lenkiškas ir lietuviškas tekstas šeštojo numerio kunigo Karolio Misko- 
ževskio slaptoje spaustuvėje leidžiamo Gtos kaplana polskiego (gal jame 
buvo įdėtas ir tekstas ano 1863 I 22 manifesto), taip pat 1864 II 1 ir 
III 1 numeriai Zines apej Lenku wajna su Maskolejs, kur buvo įdėti 
Akelaičio atsišaukimai (antrajame numeryje buvo išspausdintas Ake- 
laičio atsišaukimas Mieli mano Kumaj, Susiedaj ir Pazistami). Paga- 
liau čia tenka priskirti ir Giesmes naboznas, rinkinį verstų iš lenkų 
kalbos patriotinių giesmių, kurios buvo išspausdintos 1861 m. Klai- 
pėdoje ir kurių autoriumi (vertėju) ilgai buvo laikomas Akelaitis, 
bet, kaip vėliau paaiškėjo, Akelaitis tebuvo leidėjas, o jas išvertė 
tuomet dar Petrapilio dvasinėje akademijoje studijavęs Antanas Bara- 


213 


SENŲJŲ LIETUVIŠKŲ KNYGŲ ISTORIJA 


nauskas. O su 1863 m. data Paryžiuje buvo išspausdintas kunigo Alek- 
sandro Vytarto (gimusio 1839 m. ir žuvusio kautynėse 1863 III 17) 
Pamokslas abazie Lenku po Czekiszkejs, kurį vos prieš keliolika metų 
tesurado Mykolas Brenšteinas ir išspausdino Tautos ir Žodžio VII 
knygoje Vaclovas Biržiška. 

Rusų vyriausybė, kovodama su sukilėliais kartuvėmis ir trėmi- 
mu į Sibirą, veik visiškai nematė reikalo kreiptis kitu būdu į žmo- 
nes, ir dėl to iš to laiko težinome du oficialinius raštus: 1927 m. 
surastą 1863 m. lapkričio 5 d. Ukmergės bajorų vado Atsiszaukimą 
1 Bajorus, Ponus, Kunigus ir 1863 m. birželio 2 d. generolo guberna- 
toriaus Mykolo Muravjovo-Koriko Apgarsinimą Kajminiems ukinin- 
kams. 

Kaip matėme, daugumas tų oficialinių ar pusiau oficialinių raš- 
tų, Didžiojoje Lietuvoje išleistų, tenka XIX amžiui — rusų viešpa- 
tavimo ir okupacijos laikui. Pusiau nepriklausomam susijungusios 
su Lenkija Lietuvos laiko tarpui tetenka nežymios tų tekstų dalys. 

Mažojoje Lietuvoje, kaip jau buvo sakyta šio skirsnio pradžioje, 
lietuvių kalba oficialiniuose raštuose buvo daug plačiau vartojama 
dėl skirtingo tenai valdymo, kuris reikalavo nuolatos kreiptis su 
įvairiais reikalavimais į liaudį, taigi reikėjo tuos reikalavimus taip 
suformuoti, kad jie tai liaudžiai būtų suprantami. Ir nors ligi šiol 
nėra dar surasti visi tos rūšies tekstai, bet ir dabar jų jau nemaža 
žinome, ypač XVIII amžiaus; bet jų yra net ir XVI amžiaus. Seniausi 
tos rūšies tekstai — tai priesaikos, J. Gerulio surastos ir paskelbtos. 
Pirmąją, 1572 m., jis 1926 m. paskelbė žurnale Archiv fūr slavische 
Philologie. "Vai ištikimybės (homagialinė) priesaika margrafui Alb- 
rechtui Pridrikiui ir Lietuvos didžiajam kunigaikščiui ir Lenkijos 
karaliui Žygimantui Augustui. Išnagrinėjęs tos priesaikos lietuviš- 
kąjį tekstą, J. Gerulis priėjo išvadą, kad ją lietuviškai parašė ne 
lietuvis, bet vokietis, kurs ką tik buvo pramokęs kiek lietuviškai. 
1584 m. Jonas Bretkūnas buvo paruošęs bendrą priesaikos tekstą su 
„Graudinimu po prisigu“. Pagaliau trečioji — tai 1644 m. specialinė 
bažnytinė priesaika „Potabeleyd“, kurią prisiekdavo bažnyčių mar- 
šalkos. Ir ją, kaip ir 1644 m. „Die Strand-bawren Eydt“ priesaiką 
gintarui saugoti, surado J. Gerulis. Greta XVI a. pabaigos priesaikų 
yra Žinomi tekstai trijų įsakymų: dviejų 1578 m. ir vieno 1589 m. 

Pirmieji du — tai margrafo Jurgio Pridrikio spausdinti įsakymai, 
kurių vienas buvo skirtas Tilžės apskrities, kitas Ragainės apskri- 
ties bažnyčioms. Pirmojo žinomi du spausdinti egzemplioriai, o jis 
pirmą kartą buvo paskelbtas G. H. P. Nesselmanno dar 1852 m. 
Kitą buvo suradęs ir 1877 m. paskelbęs A. Bezzenbergeris, bet spaus- 
dintasis originalas vėliau kažin kur dingo. Abudu juodu buvo nu- 
kreipti prieš žyniavimą, burtininkavimą ir kitokias senosios tikybos 
liekanas. Taigi juos leisti greičiausia ir paskatino ta savotiška prieš 
krikščioniją reakcija, kuri atsirado XVI a. tiek Didžiojoje, tiek Ma- 
žojoje Lietuvoje kaip vaisius plačioms gyventojų masėms visai ne- 
suprantamos kovos tarp katalikybės ir įvairių protestantų formų. Iš 
tų įsakymų aiškėja ir ypatingas valstybinės valdžios pasitikėjimas 
savo autoritetu net tokiu opiu klausimu, kaip tikybos reikalai. Tik 
šie įsakymai, nors ir buvo bažnyčiose skelbiami, savo tikslo nepa- 
siekė, ir, dviem šimtams metų praėjus nuo jų paskelbimo, Mažojoje 
Lietuvoje dar iš tebegyvų papročių galima buvo rinkti gausią me- 
džiagą senajai lietuvių tikybai pažinti. 

1589 m. įsakymą surado dr. Philippis ir 1878 m. paskelbė 
A. Bezzenbergeris. Jo buvo platinamos autentiškos rankraštinės ko- 
pijos. Jis lietė grynai ekonominę sritį: jame margrafas Jurgis Pridri- 
kis draudė škotams „kromininkams“ keliauti su savo prekėmis po 
Prūsų kraštą, kad nedarytų konkurencijos vietos pirkliams. Grei- 
čiausia šį įsakymą išvertė Jonas Bretkūnas. 

Iš XVII amžiaus jokių teisinių Mažosios Lietuvos aktų nesuras- 
ta, išskyrus jau anksčiau minėtus Vladislovo IV 1639 III 22 ir 
1641 VI 22 universalus, kurie buvo skiriami Mažajai Lietuvai ir 
buvo spausdinti Karaliaučiuje. Bet jų jau labai gausu XVIII a., kada, 
marams ir karams pusiau išnaikinus Mažosios Lietuvos lietuvius, 
prasidėjo masinė, Prūsų valdžios organizuota, šio krašto koloniza- 
cija, gabenant į aptuštėjusią šalį kolonistus tiek iš Vakarų, tiek ir iš 
Rytų, iš Didžiosios Lietuvos ir Lenkijos. Kolonistams pritraukti į 
Prūsus bei jų vidujiniams santykiams tvarkyti leidžiama daugybė 
įvairių įsakymų, įstatymų, patentų, ediktų, gromatų. Krašte įve- 
dant griežtą policinę santvarką ir dėl to prireikus tiesiogiai, žmo- 
nėms suprantama kalba, skelbti įvairius potvarkius, kartu ir lietu- 
viškų įsakymų skaičius nuolatos gausėjo. Tik antroje XVIII a. pusė- 

je, nusistojus politinei padėčiai, tos rūšies dokumentų kiek sumažė- 
jo, nors, kita vertus, dar daug jų gali susirasti, nes daugelio jų ne- 
žinojome tik todėl, kad šių, atskiruose lapuose atmušamų, įsakymų 
nerinko jokios bibliotekos, ir daugumas jų teišliko įvairiose provin- 
cijos parapijose. Kad jų turėjo būti daug daugiau, negu ligi šiol 
surasta, matyti kad ir iš 1723 III 8 karaliaus Pridrikio Vilhelmo 
vokiško patento, kuriame įsakmiai pasakyta, kad tuose valsčiuose, 
kuriuose yra vokiškai nesuprantančių gyventojų, kunigai turį kiek- 
vieną skelbiamą įsakymą žodis žodin išversti į lietuvių ar lenkų 
kalbas ir jį žmonėms paskaityti. Šis įsakymas tik kartojo panašų 
1720 IX 4 įsakymą. Taigi visai galimas daiktas, kad greta spausdin- 
tų lietuviškų įsakymų, siuntinėjamų į visas parapijas ir parūpina- 
mų Karaliaučiuje, ne mažiau buvo ir rašytinių, saugojamų tik vie- 
noje kurioje parapijoje; tuo būdu galėjo atsirasti ir keli vieno ir to 
paties įsakymo vertimai. 

Tos rūšies seniausiu XVIII a. dokumentu šiuo tarpu tenka laiky- 
ti 1705 IX 19 Twaykos suraszą, kurį dar XIX a. kažin kur buvo užtikęs 
Kuznecovas-Šmidtas ir iš kurio atitinkamą informaciją į savo bib- 
liografiją įtraukė S. Baltramaitis. Bet šiaip tas „suraszas“ nėra su- 
rastas, ir apie jį iš šios bibliografijos tesužinome, kad jis nustatąs, 
jog „Rinktinei Raitelei bey Pestininkai ... pakarniausey ... elgtis ... 
tur“. 1712 III 4 buvo lietuviškai išspausdintas Ystatimas Už Mezle- 
wininkus, vienas plačiausių tos rūšies darbų, nes yra 8 puslapių. 
1715 m. buvo paskelbtas spausdintas lietuviškas patentas, nustatąs 
tvarką prekėms tikrinti prie miestų vartų. 1721 XII 30 paskelbtas 
vokiečių, lenkų ir lietuvių kalbomis patentas, raginąs Žemaičių ir 
Lietuvos ūkininkus keltis į Mažąją Lietuvą ar nuolatos ten įsikurti, 
ar bent sezoniniams darbams. Patente nurodomos naujakuriams 
teikiamos lengvatos. Jo lietuviškasis tekstas ligi šiol nėra surastas, 
bet jis minimas Mažosios Lietuvos kolonizacijos istorikų. 1945 m. 
buvo surasta 1722 m. Karaliszka Gromata kuo budu palikusi Tewiniste 
tur iszdalyta buti. Iš 1723 m. žinome jau keturis įsakymus. Vienas 
draudžia „Perwedimą Boju Druskos“, kitas draudžia „szalin Begi- 
mą nauju Susiedu“, nes daugelis nepatenkintų naujomis darbo są- 
lygomis naujakurių nuolatos pamesdavo naujai gautuosius ūkius. 
Šis įsakymas — tai, matyti, tas pats 1723 X 22 patentas, kuris kalba 

apie kolonistų bėgimą ir kurio pabaigoje pažymėta, kad jis turįs 
būti paskelbtas ir lietuvių kalba. Tokias pat pastabas turi ir šiuo 
tarpu iš savo vokiško originalo težinomas 1723 III 8 patentas, nu- 
statąs Įsruties ir Ragainės ūkininkams jų tarnybų ir baudžiavų di- 
dumą, ir kitas tos pačios dienos ediktas, kad valstiečių bernai ir 
mergos, prieš stodami į privačią tarnybą, turį trejus metus atitar- 
nauti valdžiai. 1724 VIII 9 buvo paskelbta Karaliszka Gromata Jog 
Tworos ... ant Kiemu ne tur nulauzytos bey sudegintos buti. Tai yra Bau- 
Artikel vertimas Įsruties, Ragainės ir Tilžės apskritims. Jį pirmas 
surado Augustas Leskienas ir 1878 m. kartu su H. Weberiu jo lie- 
tuviškąjį tekstą paskelbė Beitraege zur Kunde der indogermanischen 
Sprachen žurnalo antrame tome. Trys tų pačių 1724 m. lietuviškos 
karališkos gsromatos buvo surastos 1945 m. Viena jų nustato, kad 
„Pecziai Kaimuose ant Lauko atmesti, o ant atwiru Ulycziu Kiemu 
tur pakurti buti“; antroji draudžia vyžas nešioti; trečioji uždrau- 
džia įvežimą lenkiškų javų „ant Wezimu in Prusu Zemę“. Dar nėra 
surastas lietuviškas tekstas 1724 VIII 1 patento, draudžiančio var- 
toti perukus, nors jo pabaigoje ir yra pažymėta, kad jis turįs būti 
paskelbtas ir lietuviškai; tačiau vargu ar koks kaimo „būras“ lietu- 
vis būtų nešiojęs peruką. 1728 VII 24 Atkarbiūta Karaliszka Gromata 
draudžia „piktąjį ir labbay pawojingąjį szowinimą ant lauko pri 
swodbu bey kittu czesniu arba kittur pri stropos Szancu bey Koz- 
nijimo namu“. Pavadinimas jos „atkartota“ sako, jog turėjo būti ir 
kitas, senesnis toks pat įsakymas, greičiausia irgi su lietuvišku teks- 
tu, nes pats draudimas specialiai ir buvo taikomas kaimui. Pasku- 
tiniuoju laiku susirado 1734 m. Pridrikio Vilhelmo Rasztas, kuriame 
del Nepakajaus Lenku, perejimas per Karalystę Prusų perleidžiamas yra. 
S. Baltramaitis, pasirėmęs K. Estreicherio lenkų bibliografija, mini 
1737 VIII 29 patentą, tačiau Estreicheris nenurodo, kad ten buvo ir 
lietuviškas tekstas, bet tik patento antraštėje yra minima Lietuva, 
o Baltramaitis tos antraštės nesuprato. 1738 m. paskelbtas Atkarti- 
tas ir asztrintas Karaliszkas Apsakymas, kad ... kurie po Swieta bastosi 
... daugiau nebus įleisti, bet tuojau prie Rubežiaus atgalios waryti. Ir čia 
taip pat pažymėjimas „atkartotas“ rodo buvus ir toki pat senesnį 
įsakymą. Vokiškai ir lietuviškai išspausdintas Pridrikio Didžiojo 
1744 VI 22 įsakymas naikinti kenksmingus ūkiui paukščius — žvirb- 

lius ir varnas — teminimas Literatūroje, o jo lietuviškas tekstas dar 
nėra surastas; jis, matyti, taip uoliai buvo vykdomas, kad žymioje 
ne tik Prūsų, bet ir apskritai Vokietijos dalyje tie paukščiai buvo 
visiškai išnykę. Gal tai yra ta pati 1744 m. Atlaidos Gromata, kurios 
originalas buvo Lietuvių mokslo draugijos bibliotekoje. To paties 
karaliaus 1746 m. paskelbto amnestijos įstatymo kariuomenės de- 
zertyrams lietuviškasis tekstas tebuvo surastas 1945 m. Dvi 1747 m. 
17 „grodinnio“ Gromatas, taigi greičiausia lapkričio mėnesio, sura- 
do jau anksčiau minėtas Kuznecovas, o jų antraštes paskelbė savo 
bibliografijoje Baltramaitis. Bet šiaip jų lietuviškasis tekstas nėra 
žinomas ir dar nesurastas. Viena jų — tai Atnaujinta Gromata, kurroj 
asztrey uždraudzema yra Supirkimas bey Kupczyste su Jawais, o kita 
Atnaujinta ir padrutinta Karaliszka Gromata, kuroj Beginejimas su niusu 
ir swebimos Zemes taworajs abelnay uzdraustas. Kadangi abidvi yra 
„atnaujintos“, tai nėra abejonės, kad ir tų „gromatų“ senesnieji teks- 
tai buvo anksčiau ir lietuviškai paskelbti ir galimas daiktas, kad 
pirmoji jų kartojo aną 1724 m. įsakymą, kurs draudė lenkų javų 
įvežimą. 

1748 m. turime Atnaujintą Gromatą, kaip tikkray wargstanHeji ap- 
rupinnami 0 isz Iszdikumo ubagaujentieji Korawoiami ... tur būti. Ji pa- 
skelbta „28 dieną menesio Sultekio“ ir kartoja 1725 m. „21 seme- 
nio“ įsakymą, kuris tuo tarpu nėra surastas. Ši E. Jagomasto surasta 
gromata pirmą kartą buvo paskelbta A. Bruožio 1921 m. Rytojuje ir 
Vaclovo Biržiškos 1931 m. Tautoje ir Žodyje. Iš visų panašių „gro- 
matų“ vertimų ji išsiskiria savo labai gražia kalba, dėl kurios gali- 
ma buvo net tarti, kad ją vertė Donelaitis, nors apskritai, su mažo- 
mis išimtimis, klausimas, kas tas visas gromatas vertė, nėra paaiš- 
kėjęs, nes, išskyrus tik šiek tiek išlikusių susirašinėjimų dėl Done- 
laičio ir iš dalies dėl Milkės, nėra į rankas patekusio susirašinėjimo 
dėl to, kad buvo pavesta atlikti tą ar kitą vertimą. Viena tėra aišku, 
kad tuos vertimus atlikdavo daugiausia Mažosios Lietuvos kunigai 
ir pirmiausia tie, kurie gyveno Karaliaučiuje, kur daugiausia ir bu- 
vo spausdinami visi tie lietuviškieji įsakymai. 1750 m. Pridrikio 
Didžiojo Pamokinnimas, kaip kiekwienas tur pasielgti, kad Galwijai gais- 
zta tebuvo surastas 1945 m. A. Janulaitis buvo suradęs Karaliau- 
čiaus valstybiniame archyve ir 1930 m. Praeityje paskelbęs 1753 m. 

Paliepimą Karaliszką, kad prusiszkuos Miestuos kupczaujantiejie Lenkis- 
zki Edelmonai ... nebutu uzkabinti, kurį aiškiai vertė ne tas pats as- 
muo, vertęs aną 1748 m. įsakymą, nes karaliniai titulai čia visai 
kitaip išversti negu aname. Klaipėdos miesto bibliotekoje A. Bruo- 
žis užtiko 1754 m. Atnaujintą ir pagerintą Kiemo Istatymą Prusu Lie- 
tuwai ir jos dwarams. Jo tekstas nebuvo paskelbtas. Galimas daiktas, 
kad jis „atnaujina“ 1724 VIII 9 „gromatą“ „jog Tworos netur sulau- 
zytos buti“. Šio 1754 m. įstatymo vertimą priskirdavau Donelaičiui, 
nors jo užrašuose tam įrodymų nėra. 1757 m. buvo paskelbtas Prū- 
sijos kariuomenės vado Lehwaldo atsišaukimas, kad „ciecoriene 
Gywatininkus Prussu nuwylioti procewojasi“, ir 1762 m. rusų oku- 
pacinės kariuomenės generolo Voejkovo atsišaukimas. Yra išlikęs 
1763 m. 1 Grodinnio (lapkričio) Atnaujintas ir paanstrintas Palepimas 
priesz Bastima wissiszkay 0 ypasey priesz pinnigu apkeitima Zydu nuo 
Zemės Parapijonu, kurio antraštę, paimtą iš vieno antikvariato kata- 
logo, paskelbė savo lenkų bibliografijoje (1912 m. XXIV tome) 
K. Estreicheris. Kadangi F. Tetzneris tvirtino, jog vieną 1763 m. 
įsakymą išvertęs K. Donelaitis, tai šį paliepimą savo Lietuviškoje 
Bibliografijoje ir buvau jam priskyręs, nors iš tikrųjų Tetzneris kalba 
ne apie šį, bet apie 1763 m. birželio mėn. 28 d. Separabtionsvorschlaege 
vertimą, kuris nieko bendro neturi su „bastimu“; o ir pats Tetzne- 
rio tvirtinimas neranda tiesioginės atramos išlikusiuose Donelaičio 
užrašuose, išskyrus tai, kad yra žinoma, jog Donelaitis buvo vertęs 
įsakymą ganykloms padalyti, tačiau greičiausia ne 1763 m., bet 
1769 m. Galimas daiktas, jog šis 1763 m. įsakymas kartojo aną, 
anksčiau minėtą, 1738 m. Apsakymą, kad „kurie po Swietą bastosi 
daugiau nebus įleisti“. Neseniai buvo surasti ir du paliepimai ka- 
riniams dezertyrams: 1763 m. Malones Gromata pabiegusiems nuo Kara- 
liaus Abazo ir isz Baimes del Zalnieru i kitą Zemę nuejusiems ir 1761 m. 
Atnaujintas Paliepimas del Pawadinimo pabiegusiuju isz waisko. Tokios 
rūšies įsakymai buvo skelbiami anksčiau ir vėliau ir ne tik Prūsijos 
valdžios, bet ir Rusijos: prievarta verbuojami kareiviai nerodė di- 
delio noro karo metu dėti galvas už jiems svetimus valdovus. Taip 
pat buvo surastas ir 1765 m. Paliepimas dėl wisiszko Parrandavojimo 
wisso Ruk-ir Uost-tabakia ir tų pačių metų Reikalingas Apsakymas apie 
priesz Galwijams limpanczią Ligą tikray miegintas Zoles. 

Kaip jau buvo sakyta, 1769 m. Donelaitis tikrai buvo išvertęs 
1769 X 21 įsakymą bendroms ganykloms perdalyti, kurio lietuviš- 
kojo vertimo neišliko. Tai matyti ir iš išlikusių Donelaičio užrašų, 
ir iš to, kad tais pačiais 1769 metais jis buvo tuo pačiu reikalu 
parašęs ir specialinę agitacinę brošiūrą. Šios brošiūros pabaigoje 
įdėtas ir Pamokinimas kaip zalią Tworą aplink Ganyklos Kuppeli arba 
zardi sodinti reikia. Galimas daiktas, kad šis įsakymas buvo ir atski- 
rai išspausdintas. Jį, kartu su Donelaičio brošiūra, 1944 m. išspaus- 
dinau Varpų almanacho antroje knygoje. Taip pat Donelaičiui Tet- 
zneris priskiria ir vertimą kažin kokio 1773 m. Gumbinės kameros 
įsakymo, kurio tekstas ligi šiol nebuvo surastas. 1777 m. buvo Har- 
tungo spaustuvėje Karaliaučiuje išspausdintas „12 Pudimo mene- 
sio 1770“ platesnis, septynių puslapių Iszguldimo Perskyrimo VII Wals- 
zcziaus Prowininku Istatimo vertimas, liečiąs dvarų priklausymą dvaro 
amtmonams, o 1780 m. buvo paskelbtas ir lietuviškai Apsakymas 
prieš įvairius skundikus. 1876 m. vėl skelbiama amnestija — Pardu- 
nas pabėgusiems iš kariuomenės, o 1787 m. buvo ir lietuviškai pa- 
skelbtas įsakymas panaikinti kavos monopoliui. 1789 m. skelbia- 
mas įsakymas, kuriuo draudžiama leisti šunis „be branktų“. Grei- 
čiausia, 1792 m. birželio 11 d. paskelbus naują Zwejos Dawadą, jis 
tuojau buvo išverstas ir lietuviškai, nors šiuo tarpu težinomas 1820 m. 
lietuviškasis jo tekstas. To paties laiko turime ir Priimimo Gromatą 
uz Baudziauninką (vokiškai Annehmungs-Brief); tokių galėjo būti ir 
anksčiau ir, be abejonės, daug buvo ir vėliau, nes tai tėra savotiškas 
blankas, kurio tekste nustatomos baudžiavos sąlygos baudžiaunin- 
kui, o į laisvas vietas buvo įrašoma ūkininko pavardė ir laikas, 
kuriam sutartis sudaroma. Visai panašių į aną Gromnatą yra išlikusiųjų 
ir iš Užnemunės tų laikų, kada ji nuo 1796 m. ligi 1806 m. buvo 
patekusi vokiečių okupacijon. 

Maždaug 1793 metams tenka priskirti Apsakymą apie Budawonę 
Teplawoje; 1794 metų turime gromatą, nustatančią tvarką pristatyti 
į miestus žvėrienai, o 1794 IV 14 — Apsakymą prieš Kudikiu Nuzaui- 
nima, kuris tačiau mums težinomas iš jo pakartojimo, išspausdinto 
1814 m. Amtsblatt d. k. Litauischen Regierung Gumbinnen. Karaliau- 
čiaus valstybiniame archyve A. Janulaičiui pavyko surasti du 1796 m. 
įsakymus. Tai 29 gegužės mėn. Apsakimas apie Paszara, kurrie Pado- 

naj prie Regimentu nuweszti tur ir tos pačios dienos Gromata apie 
Itaisymą, pagal kurrį Padonai su sawo Arkliais Karalaus Szluzauninkus 
weszti tur. Abudu įsakymus A. Janulaitis išspausdino 1930 m. Pra- 
eityje. Kartu susirado ir susirašinėjimas, kad šiuos, o gal ir kitus kai 
kuriuos senesniuosius įsakymus lietuvių kalba išvertė kantorius Kris- 
tijonas Gotlibas Milkė, kuris tam tikrą laiką buvo oficialinis Prūsų 
valdžios vertėjas į lietuvių kalbą. 1798 m. „Karwelinnio Menesyj“ 
buvo išspausdinta Gromata kurroj priraszyta randama, kaipo tie Padonai 
elgtis tur, kurrie sawo skundą ar Prową ... Karalui praneszt noretu. Šis 
įsakymas buvo pakeistas dar 1799 VI 1, 1801 VIII 29, 1808 III 29 ir 
1810 II 14; yra išlikę lietuviški paskutiniųjų dviejų įsakymų verti- 
mai, bet greičiausia buvo išversti ir 1799 ir 1801 m. įsakymai. Pa- 
galiau dar pačios XVIII a. pabaigos žinomas Apsakymas, kad elgetos 
turį būti nugabenti į Tepliavos elgetų „budawonę“; tų pačių metų 
Pacraudenimas idant Burai isz Rytprusiu nesidristu amtmonains prisis- 
tenęti; tų pačių metų gegužės 13 d. Apsakimas, 1isz kurrio numanoma, 
isz kur senieji Unteroficerai ir Zalnierai ... Malones Dolerį kas menesį gau- 
sę, mano 1931 m. išspausdintas Tautoje ir Žodyje; XVIII a. pabaigos 
Apsakymas ... kad po Karaliaucziaus Kamaros dar niekur tokia Wieta 
įtaisyta; 1800 m. Trumpas suglaudimas Paliepimo apie Kantungą. Toks 
lietuviškų įsakymų pagausėjimas pačioje XVIII a. pabaigoje atsira- 
do Prūsijai okupavus Užnemunę po trečiojo padalijimo, kada net 
buvo kilęs, tiesa, neįvykdytas, sumanymas Baltstogėje steigti spe- 
cialiai lietuviškiems įsakymams skelbti atskirą oticialinį lietuvišką 
laikraštį, kurio redaktoriumi buvo numatytas tas pats kantorius 
Milkė. 

XIX a. tokių atskirai skelbiamų lietuviškų įsakymų yra daug 
mažiau ir jie visi yra paskelbti ligi 1821 m. Bet padidėjo skaičius 
lietuviškai išverstų įstatymų ir atskirų ūkiui tvarkyti instrukcijų, 
turėjusių grynai vietinį pobūdį. 1807 m. Gumbinėje buvo išspaus- 
dintas baudžiavos panaikinimo įstatymas lietuviškai ir vokiškai. Be 
jau anksčiau minėtų 1808 IT 29 ir 1810 II 14 Apsakimų apie tvarką 
paduoti skundams karaliaus vardu, 1809 II 28 buvo paskelbtas Pa- 
rodijimas kiek Mokesczu uz Lauka ir Grunta arba Gywata sawo Wyriau- 
sybei tur Buras; tai faktiškai tėra trafaretinė spausdinta mokesčių 
knygelė, kuri buvo išduodama kiekvienam ūkininkui, įrašant jo 

pavardę, kaimą ir datą. 1812 VIII 1 buvo paskelbtas ir tais pačiais 
metais ir lietuviškai išspausdintas oficialaus Amtsblatt der Koenioli- 
chen Litauischen Regierung Gumbinnen priedu Apsakimas kiek koznas 
Karalystės ... ant wissos Zemes Uzraszus turrys ... uzmoketi kur. To 
paties leidinio priedu 1814 m. išspausdintas jau anksčiau minėtas 
Apsakimas priesz Kudikiu Nuzawinima, o 1821 m. — Apsakimas del 
Ugnies Priegadu. Vėlesnio laiko jau atskirai išleistų lietuviškų įsaky- 
mų nežinome; jei jų ir buvo, tai labai maža, nes vokiečių politika 
lietuvių atžvilgiu taip griežtai pasikeitė, jog tiesiog pradėta iš lietu- 
vių reikalauti, kad jie skaitytų vokišką įsakymų tekstą. Tik 1857 m. 
dar vienintelį kartą Karaliaučiaus protestantų konsistorija lietuviš- 
kai paskelbė Wyskupiszką Gromatą. Tačiau nuo 1849 m. pradėjusio 
eiti Keleiwio tekste buvo skelbiami ir įvairūs įsakymai. 

Iš įstatymų ir instrukcijų vertimų, be ano jau minėto 1807 m. 
baudžiavos panaikinimo įstatymo, yra žinomos dar 1802 m. Ugnies 
Knygeles, 24 puslapių knygutė, kurią 1849 m. pakartojo Simanas 
Daukantas su savo papildymais ir pats nuo savęs sugalvojo tos 
knygutės autorių, niekados nebuvusį Joną Vangį. 1813 m. buvo 
išleista greičiausia Kristupo Danieliaus Hassensteino parašyta kny- 
gutė apie „Landszturmą“ — visuotinį krašto gynimą. 1815 m. Gum- 
binės Amtsblatto priedu buvo išspausdintas Apsakimas delei Itaisymu 
iv Uredos — Atlikimu su Kiemo Sudu, atitinkamo 1815 VIII 15 įstaty- 
mo vertimas. 1820 m. išleistas atskira knygute jau anksčiau minėtas 
Zwejos Dawadas ant Kursziszku Mariu, o naujas panašus Zwejos Da- 
wadas buvo išspausdintas 1845 m. 1820 m. jau minėtas Kristupas 
Hassensteinas paskelbė oficialinį Pamokinnimą kaip tie, kurrie Panur- 
rusiems prilygsta, eiktinay kawotini, jeib wel pasigautu. Bene 1847 m. 
buvo išleistos Lauku Saugones bei pantijimo Dawadai Nuo 1 Nowenbe- 
rio 1847. 1851 m. išspausdintas lietuviškas vertimas baudžiamojo 
kodekso Korawones Zokan Knygos; 1858 m. Dawadas Draugystes Lau- 
ku Apturetoju priesz Ugnies Tszkadas, pagaliau 1863 m. atskira, 48 
puslapių knygute, išleistas Prusu Zemes Waldzios Zokanas nuo 31 
Januwarijaus 1850 m.. 

1848—1849 m. revoliucija davė keletą lietuviškų politiškų atsi- 
šaukimų, bet vėliau politinė medžiaga buvo spausdinama tiek ofi- 
cioziniame Keleiwyje, tiek retkarčiais pasirodančiuose ir opoziciniuo- 
se laikraščiuose, 

LITERATŪROS TEKSTAI 
LIETUVIŲ KALBA 


Išskyrus valstybinius tekstus ir iš dalies kalbotyros darbus, iš 
pagrindo visa senoji lietuvių literatūra tiek Didžiojoje, tiek Mažo- 
joje Lietuvoje buvo tikybinė, nors tuo pačiu laiku abiejose Lietuvos 
dalyse užsimezgė, o atskirais momentais ir suklestėdavo ir grynai 
pasaulietinė literatūra, kad ir rašyta Lietuvai svetimomis kalbomis: 
vienoje dalyje lenkų ar lotynų, kitoje vokiečių ar lotynų. Tačiau, 
kaip ypač dabar aiškėja, nuolatos susirandant vis naujų lietuviškų 
tekstelių, retkarčiais ir lietuvių kalba buvo panaudojama literatūri- 
niams tikslams, nors dažnai tik kaip savotiška egzotika, norint kul- 
tūringam Vakarų pasauliui parodyti, jog toje tautiniu atžvilgiu mar- 
goje Lietuvos—Lenkijos valstybėje yra dar viena kultūringa kalba, 
visai tinkanti ir literatūrai, kurios nepažįsta Vakarai. Toks savotiš- 
kas susidomėjimas lietuvių kalba pastebimas Vakaruose ir grynai 
tikybinėje srityje, kada, pavyzdžiui, 1601 m. Jonas Gruževskis, o 
1603 m. Jonas Komperskis Romoje sveikino atsilankiusius į jėzuitų 
kolegiją kardinolus lietuviškomis prakalbomis, nors, be pačių svei- 
kintojų, niekas kitas iš dalyvavusių iškilmėse lietuviškai nei žodžio 
nemokėjo. Arba vėl, įsivyravus madai leisti įvairiomis kalbomis 
„Tėve mūsų“, bent nuo 1668 m. į tuos leidinius įvedamas ir lietu- 
viškas tekstas greta daugybės tekstų kitomis kalbomis, nors neretai 
tų leidinių redaktoriai, patys lietuviškai nemokėdami, lietuviško 
„Tėve mūsų“ tekstą visai iškreipdavo. Ne mados, bet jau reikalo 
buvo iššauktas ir lietuviškų krikšto bei jungtuvių formulių įvedi- 
mas į vadinamąsias agendas, vėliau pavadintas Rituale Sacramento- 
rum, iš kurių mums žinoma seniausioji agenda su lietuviškomis 
formulėmis buvo išspausdinta 1616 m., 0 po tojas spausdino ir kiti 

ritualai, leidžiami ne tik Vilniuje, bet ir Lenkijoje, o kartais ir Vaka- 
rų Europoje. Tokių ritualų XVII a. žinome 1616, 1630, 1633, 1641, 
1647, 1653, 1654, 1656, 1661, 1668, 1675 (visi spausdinti Vilniuje), 
1679 (Krokuvoje), 1685, 1690 (Torūnėje), 1691 (Krokuvoje), 1699 
(Vilniuje ir Krokuvoje), 1700 (Vilniuje ir Gdanske), o XVIII amžiuje 
1701, 1715 (Krokuvoje), 1719, 1730 (Brunsberge), 1732 (Kališe), 1733 
(Brunsberge), 1734 (Torūnėje), 1742 (Vilniuje ir Lvove), 1743 (Kro- 
kuvoje ir Torūnėje), 1745, 1755, 1757 (Sandomeže), 1758 (Sando- 
meže), 1760 (Brunsberge), 1765 (Brunsberge), 1767, 1771 (du leidi- 
mai Vilniuje), 1775, 1777 (Liubline), 1799 m. Be abejo, jų buvo ir 
daugiau. 

Bet ir grynai literatūrinėje srityje toks lietuvių kalbos panaudo- 
jimas atsirado palyginti gana anksti, nes jau 1589 m., atvykus Vil- 
niun Lietuvos didžiajam kunigaikščiui Žygimantui III (IV), Vilniaus 
jėzuitų akademija išleido knygelę Gratulationes ... Sigismundo III ... in 
suae Vilnam aduentu factae ir jos pabaigoje įsidėjo pirmą mums Žino- 
mą lietuvišką pasaulietinį eilėraštį „Pakwietimas Lietuwos Gimi- 
nes, adant pati linksmindamos, wieszpatie Karaliuy iiunciam Lie- 
tuwon darytu Triumphu“ ir greta kitą „Pakwietimą Wieszpaties 
Karalaus adant Sęnisna Lietuwos ineytu Triumphi“. Kol nebuvo 
išaiškinta, kad apie 1585 m. buvo Vilniuje išspausdintas lietuviškas 
Canisijaus katekizmo vertimas, buvo manoma, jog šie teksteliai yra 
apskritai pirmieji lietuviški tekstai, išspausdinti Vilniuje. Nėra Ži- 
nios, kas šiuos lietuviškus eilėraščius parašė, bet, sprendžiant iš to, 
kad kartu su ta knygute buvo išspausdintos ir dvi kitos, ta pačia 
proga parašytos ir paruoštos Vilniaus akademijos profesoriaus Mi- 
kalojaus Paco, kuris, vyskupui Merkeliui Giedraičiui mirus, užėmė 
Žemaičių vyskupijos sostą, ir kad visose jėzuitų akademijose buvo 
įsigalėjęs paprotys tų akademijų poetikos profesoriams leisti savo 
mokinių vardu savo parašytus įvairius eilėraščių rinkinius, galima 
prileisti, jog šių pirmųjų Žinomų lietuviškų eilėraščių, išspausdintų 
greta eilės kitų, kitomis kalbomis parašytų ir įvairių mokinių var- 
dais pasirašytų, autorius buvo tas pats Mikalojus Pacas arba ano 
laiko akademijos poetikos profesorius kunigas Jurgis Dambrauskas. 
Šiuos eilėraščius 1930 m. pakartojo J. Gerulis Filologu Biedribas Raks- 
Hh X sąsiuvinyje. 

Po dešimties metų, 1599 m., Mikalojaus Daukšos postilės pra- 
džioj buvo išspausdinta aštuonių eilučių lotyniška epigrama, pasi- 
rašyta Vaclovo Labunauskio (Venceslaus Labunovski), kurio var- 
du, kaip išaiškino K. Jablonskis, pasirašė Vaclovas Daujotas iš Labū- 
navos. Viename postilės egzemplioriuje buvo įrašytas ir lietuviškas 
tos epigramos vertimas: „Amzeis nupuola didziu Karalu miestai, 
Amzeis pragaiszta brangus pamieklai Kariowedziu...“ ir t. t. Šiuo 
tarpu dar sunku pasakyti, ar tas vertimas yra autentiškas, paties 
Daujoto, ar kurio nors kito XVI a. asmens parašytas, ar tai jau 
daug vėlesnis, gal net XIX a. pradžios vertimas. Jį surado ir pirmą 
kartą paskelbė E. Volteris. Dabar tas lietuviškas tekstas niekur ne- 
berandamas. 

Po. šio tekstelio ilgą laiką neturim jokio kito. Tik 1936 m. 
S. Estreicheris XXXI savo leidžiamos lenkų bibliografijos tome pa- 
skelbė savo surastą 1634 m. Vilniuje išspausdintą knygą Przywita- 
nie Wesote Na Szczešliwy przyjazd do Szawel ... Georgii Tyszkiewicz ... 
na košciola Szawelskiego pošwiecenie ... Šios nedidelės, 22 puslapių, 
knygutės autorius, Šiaulių klebonas ir garsios Šiaulių bažnyčios 
statytojas Petras Tarvainis, vyskupo Tiškevičiaus atvažiavimo baž- 
nyčiai pašventinti proga prirašė eilę įvairių sveikinimų ir pabaigoje 
išspausdino ir lietuvišką 14 eilučių eilėraštį: „Brangus Poenixas 
paukxtis, Pauxtis didžio Pona, Szwiesey zybancio, linxmay spin- 
dincio Titona...“. Estreicheris čia pat išspausdino ir visą tą lietuviš- 
kąjį tekstelį; iš jo 1937 m. pakartojo A. Brūckneris žurnale Zeitschrift 
fiir slavische Philologie, o iš ten 1947 m. Nr. 46 Draugas Amerikoje. 
Patį Tarvainį, matyti, paragino griebtis plunksnos ir net lietuviškai 
eilėraštį parašyti atsiminimas savo studentavimo laikų, kada jis pats 
1604 m. dalyvavo panašiame studentų eilėraščių rinkinyje (Theatri- 
dium poeHcum) ir kada nuo Gratulationes išspausdinimo tesuėjo vos 
penkiolika metų. 

Tais pačiais metais, kada pasirodė anoji Tarvainio knygutė, stu- 
dijavęs Vilniaus akademijoje, 0 1638 m. tęsęs tas studijas Romoje 
Benediktas Petravičius, šiaip tuo tarpu mums dar nepaaiškėjusios 
biografijos, 1638 m. bendradarbiavo panašaus turinio kaip ir anoji 
1589 m. knygutė leidinyje, kada Jonas Jokūbas Bouchard'as 1638 m. 
Romoje išleido mirusio Mikalojaus Klaudijaus de Peiresc'o garbei 


15.-256 


225 


SENŲJŲ LIETUVIŠKŲ KNYGŲ ISTORIJA 


rinkinį, lotyniškai pavadintą Monumentum Romanum Nicolane Clau- 
dii Fabricio Perescio (itališkai: Componimenti funerali per la memoria del 
Signor di Peires). Čia Peiresc'as buvo garbinamas 40 įvairių kalbų ir 
knygutės paskutinėje dalyje, pavadintoje „Panglossia, sive Generis 
humani lessus in funere delicii sui Nicolai Claudii Perescii“, buvo 
išspausdintas ir Benedikto Petravičiaus pasirašytas lietuviškas še- 
šiaeilis: „Numire Claudius uns wiena Muzu Mayle, Lietuwiu gar- 
be, scieste wysokios priuale...“ Pats Petravičius, 1634 m. išleidęs 
Adomo ir Elžbietos Kazanavičių jungtuvių panegiriką, jokiais ki- 
tais savo darbais mums nėra Žinomas. Jo eilėraštis buvo pakartotas 
M. Stankevičiaus bibliografijoje dar 1889 m., J. Gerulio Senuose lie- 
tuvių skaitymuose 1927 m. ir Mykolo Biržiškos Rinktiniuose senovės 
mūsų raštuose 1927 m. 

1648 m. atvykus į Vilnių Lietuvos didžiajam kunigaikščiui Vla- 
dislovui IV su žmona Liudvika Marija ir sustojus Lukiškėse, ta 
proga Vilniaus jėzuitai išleido knygutę, pavadintą Ver Lukiskanum 
ad Serenissimum Maiestatum praesentiam efflorescens, kurios devinta- 
me puslapyje buvo duota nauja antraštė „Certamen lingvarum, gu- 
ae inter personas Societatis Jesu Sui Maiestatibus subditas in hoc 
Loco Reperiuntur, Pauces Ob Festinationem Omissis“. Šiame skir- 
snelyje įdėti sveikinimai 18 įvairių kalbų, o jo pabaigoje ir lietuviš- 
kas dvieilis „Dziaugias ziedalay kad iump ateio Karalay, Saulas 
iszwido meto nelaukia prazido“. Šis lietuviškas tekstelis buvo iš- 
spausdintas greta latviško ir lenkiško. Nėra abejonės, kad visą šį 
rinkinį paskelbė tuometinis Akademijos poetikos ir iškalbingumo 
profesorius Jonas Chądzinskis (gimęs 1600 m. ir miręs Pašiaušyje 
1666 m. balandžio 22 d.), kuris jau 1639 m. panašia proga, Vladis- 
lovui IV atvykus Vilniun su pirmąja savo žmona Cecilija Renata, 
buvo išleidęs rinkinį, visai panašiai pavadintą — Florac Lukiscianae 
amoenitas. Tik nėra dar aišku, ar jis pats parašė ir aną lietuviškąjį 
dvieilį; bet greičiausia tai jo darbas, nes jis, kad ir kilimo lenkas, bet 
iš mažens gyvendamas Vilniuje, čia mokęsis, čia stojęs į noviciatą, 
studijavęs Akademijoje, o vėliau čia ir profesoriavęs, turėjo pakan- 
kamai progos ir galimumo pramokti gerai lietuviškai. 

Po to veik 80 metų naujų panašios rūšies bandymų nebeužtin- 
kame, jei bent prie šios pasaulietinių eilėraščių rūšies galima būtų 
priskirti jau anksčiau minėtas Prano Šrubauskio Balse Širdies išspaus- 

dintąsias istorines giesmes, parašytas ar paties Šrubauskio, ar Jono 
Jaknavičiaus. Bet ir čia ilgainiui gali dar daug; būti surasta. Štai, 
pvz., Ruigys savo 1747 m. Betrachtung der littauischen Sprache tarp 
ko kita rašo, kad, būdamas jaunas, jis lankęsis Didžiojoje Lietuvoje, 
kur girdėjęs dainą „O apvynėli žaliūkėli“, kurią parašęs vienas „šau- 
nus Kauno burmistras“. Kadangi Ruigys buvo Kaune 1698 m., tai, 
matyti, apie tą laiką buvo parašyta ir ana dainelė-eilėraštis. Ligi 
šiol dar nebuvo aišku, kas anuo laiku yra buvęs Kauno burmistru; 
spėdavau, kad gal tas pats „Kauno chirurgas“, kurio vokišką eilė- 
raštį, ironiškai aprašantį Lietuvą, iš Motiejaus Pretorijaus palikto 
rankraščio 1723 m. išspausdino M. Lilienthalis Erleutertes Preussen 
žurnale. Mykolas Biržiška spėjo, kad gal to paties Kauno burmistro 
darbo yra ir Simano Daukanto paskelbtas eilėraštis „Mieželis drū- 
tas — labai sugrūstas“ ir „Mieželio lapai platūs yr labai“, o L. Gira 
siūlė jam priskirti dar ir 1868 m. Prano Užupio užrašytą trijų pos- 
mų dainą „Kad Dievas duotų giedrią dienelę, Eisim į lauką mieže- 
lių sėti“. Jau paskutiniuoju laiku man pavyko išaiškinti, kad anas 
Kauno burmistras — tai Jokūbas Preisas-Pannonijus (gimęs 1623 m. 
ir miręs 1710 II 18), o anas „Kauno chirurgas“ — jo žentas Enrikas 
Pretorijus (gimęs 1664 m. ir miręs 1710 VIII 13). 

Kiek kitos rūšies buvo bandymai įvesti lietuvių kalbą ir į mo- 
kyklinius vaidinimus, vadinamąsias dramas. Šios dramos buvo vai- 
dinamos tiek Vilniuje, tiek provincijos jėzuitų kolegijose jau nuo 
XVI a. pabaigos. Nemaža jų buvo išspausdinta atskirais leidiniais, 
kitos težinomos iš rankraščių, bet visos jos buvo rašomos daugiau- 
sia lotyniškai, retkarčiais ir lenkiškai. Tačiau yra išlikusios ir dvi 
rankraštinės dramos su plačiais žemaitiškais pasaulietiniais įtar- 
pais; abidvi jos vaidintos Kražiuose apie 1677 m. Tai Chleb zwycieski 
w Gedeonie nad Medyanitami tryumphuigcym figurowany ir kita drama 
apie Vytenį. Jas abidvi parašė kunigas Gabrielius Šimkevičius (gimęs 
1644 V 13 ir miręs Vilniuje 1709 I 10), vėliau žinomas savo lietuviš- 
kais pamokslais, sakytais Vilniuje šv. Jono bažnyčioje, ir lietuviško- 
mis kalėdinėmis giesmėmis. Šias intermedijas surado ir iš jų 1891 m. 
plačias ištraukas paskelbė A. Brūckneris, o iš jo Mykolas Biržiška 
1918 m. išspausdintame Jėzuitų mokyklos teatre (pakartota Iš mūsų 
kultūros ir literatūros istorijos) ir 1927 m. Rinktiniuose mūsų senovės 
raštuose. 

1729 m., Varmijos vyskupo Jono Šembeko apsilankymo proga, 
Vilniaus jėzuitai išleido didelio formato aštuonių puslapių knygutę 
Universitas Linguarum Magno Palaemonii Orbis et Urbis hospibi, kurio- 
je pusė teksto skirta prakalboms, o kita — eilėraščiams hebrajų, 
lotynų, graikų, slavų, prancūzų, lenkų, vokiečių, lietuvių ir latvių 
kalbomis. Lietuviškasis tekstas yra visų ilgiausias, nes turi 12 eilu- 
čių: „Lietuwiu wysu dziaukis tu Motina Wylna...“. Jį pirmą kartą 
teko man paskelbti 1924 m. Lietuvių Bibliografijos pirmoje dalyje. 
Kas tą eilėraštį parašė, ligi šiol net apytikriai nepaaiškėjo. Dar vie- 
nas eilėraštis yra pridėtas prie 1750 m. išspausdintos knygutės Pe- 
delis Myros Saldziausi medi Kriziaus Jezusa Pona. Ją išleido Kalvarijos 
dominikonai Žemaičių Kalvarijos „ant tu kalnu Gordoms wadintu“ 
atnaujinimo proga ir paaukojo Kalvarijos ainaujintojui Žemaičių 
vyskupui Antanui Tiškevičiui. Atvirkščioje knygutės antraštinio la- 
po pusėje yra įdėtas lietuviškas dešimties eilučių eilėraštis „ing 
Zienklus Sieniey Szlowinga Namu Tyszkiewiciu“ („Norit Zinot kod 
Zinklas Tyszkiewicia mienuo? Praszau Jus neklausykit ape tay ne 
wieno...“). Šį eilėraštį galėjo parašyti ir visos knygutės vertėjas (ji 
versta iš lenkų kalbos), bet jis galėjo būti ne dominikonas, bet koks 
jėzuitas, nes knygutės aprobatoje nurodyta: „Libellus hie ab Adm. 
R. Patre Theologo Societatis Jesu revisus et mihi exhibitus“. Tos 
knygutės „reviduotojas“ galėjo parašyti ir eilėraštį. Šiaip ligi XVIII a. 
pabaigos jokių kitų pasaulietinių Vilniuje spausdintų tekstų neži- 
nome. Bet yra žinomi du pasaulietiniai 1794 m. sukilimo meto ei- 
lėraščiai. Vieną parašė Antanas Klementas (gimęs 1756 m. ir miręs 
1823 VI 4/16). Tai „Klawsik tu waykuti mana“, kurį 1910 m. pirmą 
kartą paskelbė Mykolas Biržiška kartu su kitais Klemento raštais. 
Kitą eilėraštį, kurį suradau Paliepio dvaro archyve, parašė šiaip 
mums iš kitur nežinomas ir nepaaiškėjęs V. Vyšnevskis. Tai septy- 
nių posmų, po keturias eilutes kiekviename posme, ir dviejų eilu- 
čių priedainio eilėraštis „Diewas mumis abzurejo, Kieyp tik Kos- 
ciuszka atiejo... Jou pokorim Kassakowska, Pakarkim ir Poniatow- 
ska“, kuris buvo parašytas kareiviams dainuoti 1794 m. rudeni jau 
baigiantis sukilimui. Jį išspausdinau 1931 m. Tautoje ir Žodyje. 

Kaip matėme, dviejų šimtų metų būvyje Didžiojoje Lietuvoje tų 
eilėraščių ir pasaulietinių tekstų ligi šiol dar labai nedaug tesusira- 
do, o ir iš išlikusiųjų tekstų negalima daryti kokių nors išvadų apie 

kokį platesnį literatūrinį sąjūdį, apie didesnį susidomėjimą lietuvių 
kalba kaip literatūros kalba. Tačiau bendros neigiamos tuo reikalu 
išvados taip pat būtų per ankstyvos, nes dar nesame priėję dauge- 
lio šaltinių, kur gali dar susirasti užsimetusių lietuviškų tekstų, nes 
vis dėlto paskutiniųjų kelių dešimčių metų būvyje vis dar jų susi- 
randa. Net paskutiniojo Pasaulinio karo metu susirado duomenų, 
kad yra buvę daug ko, kas ligi šiol mums buvo nežinoma. Pavyz- 
džiui, iš neseniai surasto vyskupo Jono Kasakauskio laiško, 
1802 XII 13/25 rašyto iš Varšuvos Vilniaus universiteto rektoriui, 
sužinome apie „garsiuosius lietuviškus jėzuito kunigo Jurevičiaus 
eilėraščius, lotyniškųjų eilėraščių pavyzdžiu parašytus“. Tuo tarpu, 
prieš šiam laiškui susirandant, apie jokį lietuvių poetą Jurevičių 
nebuvome girdėję. Iš viso skaitlingo XVIII a. jėzuitų Jurevičių būrio 
čia labiausiai tinka Tadas Jurevičius (gimęs apie 1740 m. ir miręs 
1806 XII 8), ilgus metus buvęs mokyklos rektoriumi Gardine. Ga- 
lima spėti, kad jis parašė tuos eilėraščius, kuriuos 1808 (1810) m. 
išspausdino Ksaveras Bagužis (Baužas) savo pagarsėjusioje knygo- 
je O początkach języka i narodu litewskiego, kur, be originalaus eilėraš- 
čio „Wanda buwa graza merga Lenkų Karalayti“, yra taip pat ir 
lietuviškų Eneidos ir Ovidijaus Metamorfozių vertimų ištraukų, ku- 
rios visai atitinka Kasakauskio apibūdinimą „lotyniškų eilėraščių 
pavyzdžiu parašyti“. Taip pat galima būtų manyti, kad ir žinoma- 
sis 40 posmų eilėraštis „Išaušt pavasaris, tai linksmos dienos, iš 
beržo tek sūla, kaip krikštolas vienas“, žinomas daugeliu skirtingų 
variantų, irgi yra parašytas Jurevičiaus. Šis eilėraštis 1820 m. buvo 
pirmą kartą išspausdintas Emeriko Stanevičiaus skirtingo, gal arti- 
mesnio originalui, teksto („Linksmos pavasario atėjo dienos, iš ber- 
žo tek sula, kaip krikštols vienas“). Visai galimas daiktas, kad, be 
Jurevičiaus, ir kiti bandė savo plunksną lietuvių poezijoje, tik jų 
eilėraščiai mūsų nepasiekė. Kai kurias nuotrupas surado K. Jab- 
lonskis (pvz., „Pasibraidykim Vilniaus purvuose važiuodami Vil- 
niun ing Tribunola“). 

Tas platus ir gilus susidomėjimas lietuvių Liaudies dainomis ir 
apskritai lietuvių tautosaka, kuris XVIII a. ypač ryškiai matomas 
Mažojoje Lietuvoje, Didžiojoje Lietuvoje nerado atbalsio. Vienas tik 
A. Brūckneris viename XVIII a. rankraštyje surado apie 1750 m. 
užrašytą dainą „Siunte muni pyrszti“, bet tai ligi šiol tėra vienin- 


220 


SENŲJŲ LIETUVIŠKŲ KNYGŲ ISTORIJA 


telis mums žinomas atvejis. Ir nenuostabu: į liaudies dainas švie- 
suomenės ir ypač kunigų čia žiūrėta neigiamai, ir, pvz., kunigas 
Lopacinskis savo išlikusiame didžiuliame (376 puslapių) rankrašti- 
niame 1794 m. katekizme 164 puslapyje kelia tokį klausimą: „Ku 
iszmanay apie tus, kurie giedzia giesmes swietiszkas?“ Ir čia pat 
atsako: „Yr sawi pati yr klausuncius ing Prapuolima prazuwima yr 
nebezpeczenstwa induoda“. Taigi atsako panašiai, kaip ir XVIII a. 
Žemaičių vyskupijos sinodas, kuris griežčiausiai pasmerkė visas 
tas statulėles, rūpintojėlius ir kt., laikydamas tai, iš dalies teisingai, 
stabmeldystės liekana. 

Pagaliau pačios XVIII a. pabaigos yra išlikęs visai kitos srities 
rankraštis, Historijos abelnos Schroecko vertimas iš Povilo Kotovskio 
(Katawsku) vertimo. Rankraštyje yra padėti 1799 ir 1798 metai, ta- 
čiau atrodo, kad tas rankraštis buvo paruoštas kiek vėliau, ir tos 
datos buvo vėliau ištaisytos. Jo vertėju laikomas kažkoks Jasinskis, 
reformatas nuo Biržų, kurio rankraščių, jau pirmosios XIX amžiaus 
pusės, yra išlikusių ir daugiau. Galimas daiktas, kad šis rankraštis 
buvo vartojamas ir pradžios mokyklos vadovėliu. 

Donelaičiui virtus viso mūsų XVIII a. Mažosios Lietuvos litera- 
tūros centriniu asmeniu, ilgai atrodė, kad ji tame amžiuje ir tepra- 
sidėjo. Tačiau kai kurie paskutiniųjų dešimtmečių radiniai rodo, 
kad, nors ir siauru mastu, lietuvių kalba buvo vartojama įvairiems 
proginiams eilėraščiams rašyti ir XVII amžiuje. Galimas daiktas, 
kad tokių eilėraščių buvo ir daug daugiau, negu ligi šiol surasta; 
ilgainiui gal pavyks nustatyti ir jų tarpusavio sąsają. 

Greta šiek tiek bandyta dirbti ir prozinės literatūros srityje, nors 
dar nesurasta jokių beletristikos užuomazgų. Nesustojant ties Jono 
Bretkūno dar 1602 m. parašyta Historia rerum Prussicarum, nes ji 
visai nesusijusi su lietuvių literatūra ir nedavė nieko lietuviškesnio 
ir naujesnio, kaip ir kiti XVI a. kronikininkai, rašę apie Prūsijos 
praeitį, pasaulietinė Mažosios Lietuvos poezija šiuo tarpu, kol ne- 
susirado senesnių tos rūšies darbų, tegali būti pradėta 1634 m. Tais 
metais Bridžius (Pridrikis) Gedkantas (gimęs apie 1602 m. ir miręs 
1666 m.), ragainietis, Jono sūnus ir Mažvydo bendradarbio Širvintų 
kunigo Tomo Gedkanto vaikaitis, savo bičiulio, žinomo matemati- 
ko ir karo inžinieriaus Otteruso (irgi ragainiečio) albume įrašė vie- 
ną eilutę lietuviško eilėraščio „Ne wissi medzei Artojems priduoti“ 

su atitinkama gaida ir brėžinėliu, rodančiu eilę nukirstų medžių 
kelmų. Šią eilute surado ir pirmas paskelbė J. Gerulis 1936 m. žur- 
nale Siudi Baltici. Ji yra aiški pradžia kokio eilėraščio, ne dainos, ir 
rodo abiejų bičiulių susidomėjimą lietuvių kalba ir literatūra. Ta- 
čiau šis Bridžius Gedkantas ir kitu požiūriu mums yra ypač įdo- 
mus, nes tais pačiais metais, kada ši eilutė buvo parašyta, Didžio- 
sios Lietuvos ir Lenkijos horizonte pasirodė karo inžinierius Pridri- 
kis Gedkantas, atkeliavęs iš Pareinės, kuris greitu laiku čia pagar- 
sėjo žymiausiu fortifikatoriumi, karo inžinieriumi, naujų artilerijos 
pabūklų išradėju, dėl savo išradimų gausumo vadinamu ir lenkiš- 
kuoju Archimedu. Kadangi tų pačių specialybių buvo ir Otterusas, 
kurio albume Gedkantas įrašė savo eilutę, tai beveik tikra, kad abu- 
du Pridrikiai Gedkantai yra vienas ir tas pats asmuo — inžinierius 
ir poetas. Tais pačiais 1634 m. Jonas Hopneris jaunesnysis (gimęs apie 
1580 m. ir miręs 1638 m.), Klaipėdos lietuvių kunigas, Kristupo Pre- 
torijaus (gimusio 1601 m. ir mirusio 1673 VIII 21) įsimagistravimo 
Karaliaučiaus universitete proga išspausdino sveikinimo eilėraštį 
„Christups ira Wardas tawa“, kurį pirmą kartą pakartojo, J. Geru- 
lio paragintas, F. W. Neumannas 1935 m. Archivum Philologicum. Po 
kelių metų, 1640 m., ir pakartotinai 1659 m. buvo išspausdintas 
vokiškas 46 eilučių eilėraštis („Hochzeits Frage“), kuriame buvo 
įterptos ir kelios lietuviškos eilutės. Šis eilėraštis, pasirašytas slapy- 
raide C. W., kaip manoma, Kristupo Vilkės (Vilko), Karaliaučiaus 
Lebo (Loebenichto) mokyklos prorektoriaus, nes ir pats eilėraštis 
buvo skiriamas tos mokyklos mokytojui Jonui Matthai. Eilėraštį 
1935 m. išspausdino tas pats F. W. Neumannas. Jono Hopnerio 
papėdininkas Klaipėdos parapijoje Jonas Lėmanas vyresnysis (gimęs 
1590 m. ir miręs Klaipėdoje 1664 m.), Verdainės kunigo Vilhelmo 
Martini santuokos su Gertrūde Baumgartaite proga, 1643 m. iš- 
spausdino 16 eilučių lietuvišką sveikinimo eilėraštį „Jog Wencza- 
wonistes Sthonas, Wissiems Diewo instatitas“. Šis eilėraštis buvo 
išspausdintas rinkinyje Hochzeits Zeitung kartu su 10 kitų, įvairių 
autorių parašytų, nelietuviškų eilėraščių. Ir Lėmano eilėraštį tas 
pats F. W. Neumannas pakartojo kartu su anais eilėraščiais. 

Jau seniai buvo žinomas lietuviškas ketureilis, paaukotas Zese- 
nui, „Kaip Kokkus gera daug ir lingsma smogu daro“, kuris 1647 m. 
buvo išspausdintas Hamburge Jono Bellieno (iš tikrųjų Willicho) 

rinkinyje Ettlicher der Deutsch-gesinneten Genossenschaft Mitglieder ... 
Sende Schreiben, kuriame buvo įdėtas Bellieno eilėraščio vertimas 
hebrajų, lotynų, graikų, olandų, čeku ir lietuvių kalbomis. Antras 
to paties rinkinio leidimas buvo išspausdintas 1669 m. Amsterda- 
me, vardu Stanimbuch des Deutch gesinnte Gesellschaft Der hochdeut- 
sche Helikonische Rosenthal. Lietuviškąjį tekstą iš 1669 m. leidimo 
1887 m. pakartojo D. L. Neubaueris Tilžės Mitteilung'uose, o iš 1647 m. 
leidimo pakartojau aš pirmoje Lietuvių Bibliografijos dalyje. Po eilė- 
raščių yra padėta slapyraidė F. L. R. S., kurios nei Neubaueriui, nei 
man nebuvo pavykę išaiškinti. Tačiau dabar man nėra abejonės, 
kad tos raidės reiškia Fridericus Lobelius Ragnelensis ex Schalco- 
gonia, nes iš visų tuo laiku studijavusių užsienyje tik vieno Lobelio 
slapyraidė atitinka tas raides, o greičiausia, norint tuo laiku Vakarų 
Europoje rasti žmogų, mokantį lietuviškai, reikėjo jo ieškoti užsie- 
nyje studijuojančių studentų tarpe. Šis Pridrikis Lobelis (Loebell), gi- 
męs 1624 m. Ragainėje, 1641 IX 20 buvo įsimatrikuliavęs Karaliau- 
čiaus universitete ragainiečiu prūsu, o 1644 VI 20 įsimatrikuliavo 
Olandijos Leideno universiteto Teisių fakultete, kur jis įsirašė „Li- 
tuanus ex Schalcogonia“. Matyti, toji „Schalcogonia“ buvo jo kažin 
kaip išversta iš Ragainės arba greičiausia jis šitaip išvertė lotyniškai 
Skalvos krašto, kuriame yra Ragainė, vardą. Dėl to jis vėliau tas dvi 
raides — R ir S — ir pridėjo prie savo pavardės. 

Jau žinomo mums Danieliaus Kleino giesmyno vieno geriausių 
bendradarbių Melkioro Švobo, Valterkiemio kunigo, svainis Teodo- 
ras Lepneris savo 1690 m. parašytame, bet 1744 m. teišspausdinta- 
me darbe Der Preussiche Litauer rašo, kad jis savo rankose turėjęs 
Švobo parašytų giesmių ir eilėraščių rinkinį. Visos giesmės turėju- 
sios ir gaidas ir visai tikusios giedoti, o jų tarpe buvusi ir viena 
parašyta prieš turkus, taigi ne tikybinio, bet pasaulietinio turinio. 
Lepneris siūlė, jei susirastų leidėjas, tas giesmes išspausdinti, bet 
jos nebuvo išspausdintos, o pats rankraštis dingo. 

Tas pats Vilhelmas Martini (Martynaitis) (gimęs apie 1618 m. Klai- 
pėdoje ir miręs 1671 m. Verdainėje), kurio santuokai Jonas Lėma- 
nas buvo parašęs aną, anksčiau jau minėtą eilėraštį, 1666 m. prie 
Kleino giesmyno pridėjo net du lotyniškus eilėraščius, kurių vienas 
„Ad plebem Litvanicum“ („A lituo nomen gens Littawa aggres- 
ti...“), kad ir rašytas ne lietuviškai, bet lietuviškas savo dvasia ir 

turiniu, buvo pakartotas T. Lepnerio 1690 (1744) m., 5. Daukanto 
1846 m. (antraštiniame Dajniu Ziamaijtiu lape) ir W. Mannhardto 
Letto — Preussische Gėtterlehre. Pagarsėjęs savo raštais Deliciae Prus- 
sicae, Orbis Gotticus, Tuba pacis ir kitais, Motiejus Pretorijus, jau anks- 
čiau minėtas kaip lietuviškų giesmių autorius, bandė taip pat ra- 
šyti ir lietuviškus pasaulietinius eilėraščius. Vienas tų eilėraščių 
„Ak mielas kunnige! szwents tawo darbas est“ buvo pridėtas prie 
1673 m. Šulco — Sapūno gramatikos. Čia Pretorijus, kaip jau buvo 
anksčiau sakyta, pasirašė M. M. P. P. N., tai yra „Magister Mattha- 
eus Praetorius Pastor Niebudzensis“. Galimas daiktas, kad težino- 
mas iš literatūros jo eilėraštis, išspausdintas tais pačiais metais 
rinkinyje, skirtame Šulco 44 metų sukakčiai paminėti, nebuvo koks 
naujas eilėraštis, bet pakartotas tas pats, kuris buvo pridėtas prie 
gramatikos. To paties Pretorijaus Deliciae Prussicae jau buvo anks- 
čiau apibūdintos. 

XVIII amžiuje pasaulietinė literatūra iškilo ypatingai ryškiai. Se- 
niausias žinomas tos rūšies XVIII a. paminklas yra Aleksandro Kur- 
šaičio 1893 m. pirmą kartą paskelbtas iš Pisanskio rankraštinio pa- 
likimo ir dr. Krostos užrašytas lietuviškas keturių posmų eilėraštis 
„Hey, sa, sa, fallala, mums iszausza linksma dena“, kuris, greta 
kitų vokiškų, 1704 I 18 buvo dainuojamas Klaipėdoje vienos mo; 
kyklinės šventės proga. Nėra žinios, kas šį eilėraštį parašė, bet grei- 
čiausia koks nors tos mokyklos mokytojas ar Klaipėdos kunigas. 
Tais pačiais metais buvo išspausdintas eiliuotas sveikinimas Kara- 
liaučiaus Knypavos (Kneiphof) diakono Stuermerio jungtuvėms. 
Sveikinimai buvo parašyti hebrajų, chaldėjų, sirų, žydų, graikų, 
italų, anglų, prancūzų, lenkų, lietuvių, lotynų ir vokiečių kalbomis 
ir visi, visomis 12 kalbų, buvo originaliai parašyti vieno ir to paties 
asmens, Dovydo Vilkės (Vilko), klaipėdiečio, tuo laiku studijavusio 
Karaliaučiaus universitete, gerai mokėjusio visas tas 12 kalbų ir 
vėliau išsikėlusio į Angliją ir ten pagarsėjusio žymiausiu teologu 
Dovydu Wilkinsu, buvusiu ten Safolko provincijos arkidiakonu ir 
Kenterberio kanauninku. 

1705 ir 1706 m. mums jau žinomas Mykolas Moerlinas parašė 
"apie lietuvių kalbą tuos savo raštus, kurie susilaukė plataus atbal- 
sio Mažosios Lietuvos šviesuomenėje ir kurių tiesioginėje įtakoje 
Jonas Šulcas išvertė ir 1705 m. išleido Ezopo pasakėčių vertimą, jau 

anksčiau mūsų aptartą. Bet šie Moerlino raštai, turėję įtakos lietu- 
viškajai religinei ir kalbinei literatūrai, šiaip pasaulietinei raštijai 
nieko nedavė, ir per ištisus penkiasdešimt metų šioje srityje nepa- 
sirodė nieko naujo, nors galimas daiktas, kad šis bei tas dar ligi šio! 
kur nors guli rankraščiu, tik tie rankraščiai mūsų nepasiekia. Tik 
apie pusę XVIII a. ir čia prasideda smarkus literatūrinis sąjūdis, 
sukūręs naują lietuvišką poeziją, pasireiškusią darbais, kurių kiti 
vėliau turėjo didžiausios įtakos visai vėlesniajai mūsų literatūrai ir 
ligi šiol sudaro mūsų visuomenėje mėgiamiausią poeziją. Bene se- 
niausiais tos rūšies darbais tenka laikyti eilėraščius Papelkių kuni- 
go Adomo Pridrikio Šimelpenigio II, mums jau žinomo iš savo darbų 
Bibliją verčiant ir ruošiant naujus giesmynus. Vienas jo eilėraštis, 
parašytas 1760 m., „Ant swodbos czestningo Pono Jurgio Kristupo 
Wielkio“, galimas daiktas, net buvo išspausdintas, nes išlikusiame 
jo nuoraše yra pažymėta „Karalauczuj rasztais spausta pas Artun- 
ga Naszie“, nors spausdintasis egzempliorius ligi šiol nesurastas. 
Tačiau yra išlikęs ir visas jo eilėraščių rinkinėlis, parašytas apie 
1755 m. Jame įdėtos dvi lietuviškos epigramos: viena parašyta ku- 
nigui Piligrimui, o kita dėl Mielkiemio parapijos pasipriešinimo 
kunigui Teodorui Gabrieliui Milkei; ilgas, 118 eilučių, eilėraštis, 
tikriau, eiliuotas laiškas „Mano mielas prieteliau! Anday wissas 
nuludau“; Gellerto pasakėčios „Musses bey uodo Smertis“ verti- 
mas, kuris vėliau neteisingai buvo priskiriamas Erteliui (Herteliui) 
ar Kristijonui Gotlibui Milkei; ir jau anksčiau minėtas eilėraštis Vil- 
kės jungtuvėms su Šimelpenigio dukterimi. Tačiau visi šie eilėraš- 
čiai, nors ir rodo Mažosios Lietuvos visuomenės susidomėjimą ir 
pasaulietine lietuvių literatūra, bet jai didesnės įtakos neturėjo, nes 
visi jie, išskyrus vieną Gellerto pasakėčią, beveik du šimtus metų 
viešai nebuvo paskelbti: juos užtiko ir tik 1925 m. pirmą kartą pa- 
skelbė Mykolas Biržiška. Labiau žinomas tebuvo platus to paties 
Šimelpenigio eilėraštis „Lietuvos nepakentė nepagyręs“, kurį jis pri- 
sidėjo prie savo paruoštojo 1755 m. Biblijos vertimo. O anksčiau 
minėtas Jonas Pričkus Lorencas Ertelis (gimęs 1769 m. ir miręs Aulu- 
vėnuose apie 1840 m.), matyti, parašė jau daug vėliau plačiai Ma- 
žojoje Lietuvoje paplitusį eilėraštį „Kelkites waikai, jau ziegorius 
trys“ ir teikė tuo pačiu laiku Rėzai medžiagą jo dainynui. 

Lygiai taip pat kaip Šimelpenigio, ir Kristijono Donelaičio po- 
ezija, maždaug tuo pačiu laiku parašyta, amžininkams gal tiek tebu- 
vo žinoma, kiek jis pats savo laiškuose bičiuliams pateikdavo vieną 
kitą jos ištrauką, nes ir išlikę XVIII a. tos poezijos nuorašai greičiausia 
buvo nurašyti jau Donelaičiui mirus: L. Rėza, 1818 m. leisdamas dar 
iš nepilno nuorašo Donelaičio poeziją, o vėliau, 1824 m., prie savo 
Aisopo pridėjęs pirmą kartą išspausdintas šešias Donelaičio pasakė- 
čias, tik iš dalies sunaudojo Donelaičio originalus, kurių dalis jau 
buvo dingusi, o kitai daliai panaudojo Hochfeldto pasitiektus nuo- 
rašus. Tačiau vienas prozinis Donelaičio darbas buvo visiškai din- 
gęs, nors jis buvo išspausdintas ir net plačiai panaudotas ilgametėje 
byloje, kuri ėjo tarp Donelaičio, kaip Tolminkiemio parapijos klebo- 
no, gynusio materialines savo bažnyčios ir parapijos teises, ir vie- 
tinės administracijos. Su tuo darbu pirmą kartą teko susidurti tik 
1939 m., kada į mano rankas pateko jo vienintelis šiuo tarpu suras- 
tas egzempliorius. Tai defektinė, be pradžios, be kelių puslapių iš 
vidaus ir be pabaigos (nutrūksta 42 puslapyje) spausdinta brošiūra, 
kurios apytikrę antraštę galima nustatyti iš jos turinio ir susirašinė- 
jimo anos bylos metu, kur ir ši brošiūra minima. Tai būtų Grormnata 
gaspadoriaus būrams apie ganyklų perdalijimo naudą. Ji buvo išspaus- 
dinta 1769 metų „19 Grodinnio“, kur „Grodinnis“ greičiausia reiš- 
kė lapkritį. Ši data pažymėta 39 puslapyje (išlikusiame egzemplio- 
riuje antraštinio lapo nėra) kartu su slapyraide R. D., klaidingai 
išspausdinta vietoje K. D. Nėra mažiausios abejonės, kad tai Done- 
laičio darbas, ne vien dėl visai donelaitiško stiliaus ir kalbos, bet ir 
dėl to, kad 13 puslapyje yra pateikta ir ištrauka iš Donelaičio Metų, 
dar esančių rankraštyje: „Ar ne zinnai, Kad Bur's nor grieczną Gru- 
dą sulaukti, Tai pirm to jissai tur grieczną Sz..ą pakresti“. Ir ši 
ištrauka aiškiai rodo, kad priešingai tam, kas buvo rašyta apie tą 
brošiūrą anos bylos metu, tai ne vertimas, bet originalus Donelaičio 
darbas. Ši brošiūra yra ir pirmasis raštas lietuvių kalba žemės ūkio 
reikalais. Ją 1944 m. pakartojau Šiaulių Varpų almanacho antroje 
knygoje. 

Trylikos posmų Jokūbo Šerniaus „Nauja Geddejimo Giesme ant 
musu wernojo ir Garbies wertojo nobacztininko Williaus Wittiko“, 
parašyta atminti 1778 VI 16 mirusiam Martyno Šimelpenigio ad- 

junktui Priekulės kunigui Viliui Vittikui ir pasirašyta „Jokubo Szer- 
naus Buro isz Protnezu“, išliko Rėzos rankraštiniame palikime. Ji 
priklauso tikybinės literatūros sričiai. Ją 1931 m. pakartojau Tautoje 
ir Žodyje ir 1937 m. Mykolas Biržiška įsidėjo į Rėzos dainų II dalį. 
Išlikusi tame pačiame Rėzos rankraštyne plati, 333 eilučių, Kristijo- 
no Gotlibo Milkės poema „Pilkainis“ yra grynai pasaulinis literatū- 
ros veikalas, kurį galima statyti greta Šimelpenigio ir net iš dalies 
greta Donelaičio eilėraščių. Jos parašymo datos pačiame rankrašty- 
je nėra, bet iš aprašomų joje įvykių tenka spręsti, kad ji buvo para- 
šyta apie 1797 m. Ir ją 1931 m. paskelbiau Tautoje ir Žodyje, o My- 
kolas Biržiška — Rėzos dainyne. Maždaug tuo pačiu laiku Milkė 
išvertė ir Gellerto „Ansai Kulliks su spragilu“, kurį 1800 m. iš- 
spausdino Povilo Ruigio Anfangsgriinde priedu. Kitų pasaulietinių 
literatūrinių XVIII a. darbų, rašytų Mažojoje Lietuvoje, tuo tarpu 
dar nesurasta, tačiau atrodo, kad jų buvo daugiau, ir dėl to jau čia 
galima kalbėti ne vien apie atsitiktinius proginius eilėraščius, bet 
apie tam tikrą rimtą literatūrinį sąjūdį, kuris išoriškai neturėjo di- 
delės įtakos tik dėl to, kad beveik visi tie darbai buvo likę rankraš- 
čiais ir tebuvo Žinomi siauram pažįstamų ir bičiulių rateliui. 
Tačiau buvo dar viena sritis, kur Mažoji Lietuva buvo nuėjusi 
visai priešingu keliu negu Didžioji ir kuri tik XIX a. pradžioje su- 
kėlė ir čia atitinkamą analoginį darbą: tai tam tikras susidomėjimas 
lietuvių tautosaka. Jau anksčiau teko minėti tam tikrus rinkinius 
patarlių, kurias rinko ir Ezopo vertėjas Šulcas, ir 1744 m. žodyno 
autorius Brodovskis, ir dar kiti. Greta patarlių, jau gan anksti susi- 
domėta ir lietuvių dainomis, ir tai visiškai kitaip į jas Žiūrint, negu 
anie Didžiosios Lietuvos kunigai. Vienas seniausių tos rūšies dar- 
bų, kur yra ir lietuviškų dainų tekstų, yra Jono Arnoldo Brando, bu- 
vusio Duisburgo universiteto profesoriaus, Reysen durch die Marck 
Brandenburg, Preussen, Churland..., vokiečių kalba išleistas 1702 m. 
Duisburge ir olandų kalba 1703 m. Utrechte. Čia, aprašydamas sa- 
vo kelionę per Lietuvą, Brandas pateikė tekstą vienos lietuviškos 
raudos („Ak Browlau, ak Tietelau“), vienos girtuoklių dainos („No- 
rime, y, heiza viva, y; Ar asZ taw ne mielas buwau“) ir kelių patar- 
lių. Tačiau šis darbas, matyti, didesnio susidomėjimo lietuvių dai- 
na nesukėlė, bet 1745 (1747) m. Pilypui Ruigiui išspausdinus jau 

mums žinomo Betrachtung der Litauischen Sprache pabaigoje trijų 
lietuviškų dainų tekstą ir tiems tekstams sukėlus platų atbalsį anuo- 
metinėje vokiečių literatūroje, susidomėjimas lietuviškomis daino- 
mis labai padidėjo, nors labiausiai tarp vokiečių, gyvenančių lietu- 
vių tarpe, nes daugelis lietuvių protestantų kunigų į tas dainas Žiū- 
rėjo su dideliu nepasitenkinimu; pavyzdžiui, Donelaičio pažiūra į jas 
nedaug tesiskiria nuo anos K. Lukausko pažiūros. Jau XVIII a. antroj 
pusėj, 1775 m., Jonas Gotfridas Kreutzfeldas (1745 IV 19 — 1784 I 18) 
žurnale Preussische Blumenlese išspausdino tris lietuviškas dainas, jų 
vieną ir lietuvišku tekstu, o kitas vokiškai išvertęs, o aklasis Mažo- 
sios Lietuvos rašytojas L. A. P. J. Baczko (gimęs 1753 IX 18 ir miręs 
1823 III 27) 1780 m. išspausdino kelias dainas žurnale Preussische 
Tempe. Rankiojo dainas ir kiti, bet savo rinkinių nespausdino, ir tik 
XIX a. pradžioje Liudui Rėzai pradėjus dainas rinkti, daugumas jų 
perdavė jam ir savo surinktąsias. 


V. DIDŽIOSIOS LIETUVOS LIAUDŽIAI SKIRIAMOS 
TIKYBINĖS KNYGOS 


Kaip jau matėme, lietuviai protestantai jau XVI a. pabaigoje bu- 
vo paruošę, greta kitų tikybinių knygų, ir maldaknygę, kuri 1666 m. 
buvo Danieliaus Kleino galutinai suredaguota ir paskiau, beveik be 
kokių pakeitimų, buvo keletą šimtų metų bažnyčiose vartojama. 
Tačiau ji nebuvo skiriama beveik neraštingai tuo laiku liaudžiai, tik 
sudarydavo oficialinių pamaldų dalį, ir pačios maldos buvo baž- 
nyčioje skaitomos tų pačių kunigų. Katalikiškoji Lietuva bent ligi 
XVII a. pabaigos pamaldose tebevartojo kunigų skaitomas maldas 
iš lotyniškųjų, vėliau ir lenkiškųjų maldaknygių, o apie lietuvišką- 
sias maldaknyges niekas ir negalvojo. Tačiau iš lėto tiek ir smul- 
kiojoje, nesulenkėjusiojoje bajorijoje, tiek ir liaudyje raštingumas 
po truputį kilo ir plėtėsi, o ypačiai smarkiais žingsniais pradėjo 
kilti XVIII a. antrojoje pusėje, žymia dalimi dėl 1773 m. įkurtos, 
jėzuitų ordiną panaikinus, Edukacinės Komisijos. Savo žinion pra- 
džioje perėmusi vien tiktai Vilniaus akademiją ir aukštesniąsias mo- 
kyklas, Komisija ilgainiui susirūpino 17 pradžios — parapinių mo- 
kyklų kūrimu. Vilniaus vyskupijoje buvo net įsteigta ir pirmoji pra- 
džios mokyklų mokytojų seminarija parapinių mokyklų mokyto- 
jams ruošti ne vien šiai vyskupijai, bet ir apskritai visai Lietuvai, 
nes seminarijos klausytojais buvo priimami jaunuoliai ir iš Žemai- 
čių vyskupijos, iš Livonijos (Latgalos) ir iš kitur. Greitu laiku dau- 
gelyje parapijų atsirado mokyklų, specialiai liaudžiai ir smulkiems 
bajorams skiriamų. Tačiau jos ypačiai pradėjo plėstis jau XIX a. 
pradžioje vyskupo Juozapo Arnulpo Giedraičio, paskiau pavysku- 
pio Simano Giedraičio ir kunigo Juozapo Krizostomo Gintilos rū- 
pesčiu, bet daugiausia Žemaičiuose. Tiktai vyskupui Motiejui Va- 

lančiui 1850 m. paėmus padidintą Žemaičių vyskupiją, prie kurios 
buvo prijungta ir žymi dalis buvusios Vilniaus vyskupijos, parapi- 
nių mokyklų tinklas apėmė ir rytų Lietuvos dalį. Daugelyje vietų 
raštingumas tiek tuo laiku buvo pakilęs, kad, pvz., XIX a. 50-ųjų 
metų pabaigoje buvo tokių parapijų (Rietavo ir kai kurios kitos), 
kur liaudyje neraštingų jau visai nebuvo. Tačiau visos tos parapijų 
Muravjovo įsakymu nuo 1864 m. buvo uždarytos ir sulikviduotos. 
Bet savo įtaką jos buvo jau padariusios. Beveik visą šimtą metų tas 
mokyklas baigę ir paaugę įsiliedavo į suaugusią kaimo visuomenę 
ir Čia jau negalėjo išsiversti ir be maldaknygių ar kitų skaitymo 
knygų. Tai turėjo žymios įtakos ir lietuviškųjų knygų produkcijai. 
Tik atsižvelgiant į bendrą, tuo laiku Europoje vyravusią pažiūrą, 
kad liaudžiai skiriamos knygos ir skaitymai turi būti vien religinio 
turinio, ir Lietuvoje tą reikalą spręsdavo ta pačia linkme, juo labiau 
kad ir beveik visi tų knygų rašytojai buvo katalikų kunigai. Šis 
reiškinys aiškiai pastebimas jau antroje XVIII a. pusėje. Tačiau tuo 
laiku lietuviškai mokančių kunigų tarpe buvo maža tokių, kurie 
turėjo literatūrinių gabumų, tad ir tos knygutės, kurios jų buvo 
ruošiamos, buvo verčiamos ar kompiliuojamos iš atitinkamų len- 
kiškų knygučių, ir tai dažniausiai be galo darkyta lietuvių kalba, 
kartais tiesiog lietuviškai lenkiškų žargonu. Bet jų pareikalavimas 
XVIII a. buvo toks didelis, kad patys rašytojai nesuspėdavo jo pa- 
tenkinti, ir tos pačios knygutės, vieną kartą paruoštos, paskiau 
buvo nuolatos kartojamos. Ir čia iniciatyva ėjo ne tiek iš rašytojų, 
kiek iš pačių spaustuvių, kurios knygas ne tik spausdino, bet jas ir 
platino, turėdamos iš jų ir gražaus pelno. Daugiausiai čia nuveikė 
buvusios Vilniaus akademijos spaustuvė, kurios yra išlikę knygų 
pardavinėjimo užrašai, sistemingai pradėti vesti nuo 1773 m., t. y. 
jau panaikinus jėzuitų ordiną. Iš tų užrašų, tarp kita ko, galima 
nustatyti ir daug tokių lietuviškųjų spaudinių, kurių ligi šiol nėra 
surastas nei vienas egzempliorius. 

Pirmutinis šios rūšies darbas buvo liaudžiai skiriamos maldakny- 
gės paruošimas. Pirmąją mums žinomą maldaknygę dar 1681 m. bu- 
vo paruošęs dominikonas kunigas Jurgis Kasakauskis (Kossakowskis) 
(gimęs apie 1650 m. ir miręs po 1722 m.). Tai buvo Rožanczius Ma- 

ryos Pannos yr saldziausia warda Jezusa teypogi spasabas apwaykscioji- 
ma Kalnu Kakwaryos Ziamayciu su madlitwomis 17 giesmiemis anto slu- 
zijecioms. Nors knygutės antraštiniame lape Kasakauskio pavardė 
ir nėra padėta, bet jis pasirašė po įdėtu knygutės pradžioje paau- 
kojimu kokiam Samueliui Konaževskiui. Ji greitai pasidarė pati po- 
puliariausia maldaknygė, per du šimtus metų pakartota ne mažiau 
kaip 40 kartų; iš jų ligi XVIII a. pabaigos pasirodė 19 leidimų. Nors 
daugumos tų senųjų leidimų bibliotekos neturi ir jų nesurandame 
ir žmonėse, nes jie buvo skaitomi ir vartojami tol, kol visai subyrė- 
davo, bet jie iš dalies nustatomi iš to, kad, pvz., žinomas 1779 m. 
Rožančiaus leidimas yra pavadintas 13-uoju, 1791 m. — 17-uoju, o 
1797 m. — 19-uoju. Antrą, 1691 m. leidimą žinome tiktai iš Mykolo 
Brenšteino užrašų. Trečią, 1715 m. leidimą savo užrašuose mini 
M. Polinskis. Atrodo, kad ketvirtasis leidimas pasirodė jau 1717 m. 
Ji kadaise savo bibliotekoje turėjo J. K. Gintila ir jis nurodomas 
Gintilai mirus sudarytame tos bibliotekos kataloge, tik tenai jo au- 
toriumi padėtas ne Kasakauskis, bet šiaip mums visai nežinomas 
Euzebijus Petkevičius. Tačiau atrodo, kad tai yra ne koks visai kitos 
maldaknygės mums nežinomas autorius, bet jis čia į katalogą buvo 
įtrauktas tokiu pat būdu, kaip ir tame pačiame kataloge paminėtas 
1833 m. Darus Lietuwiu ir Žiamaitiu, kur vietoje tikrojo to rankraščio 
autoriaus, Simano Daukanto, buvo padėtas pieštuku knygoje įrašy- 
tas buvęs rankraščio savininkas Leonas Uvainis. Greičiausia ir 
E. Petkevičius buvo tik to egzemplioriaus savininkas. Kadangi, kaip 
jau buvo sakyta, 13-asis Rožančiaus leidimas (kurio vienas egzem- 
pliorius buvo Čartoriskių bibliotekoje Krokuvoje) pasirodė 1779 m., 
tai tarp 1717 m. eventualaus ketvirtojo leidimo ir 1779 m. leidimo 
turėjo pasirodyti dar aštuoni leidimai — apie 1727 m., apie 1737 m., 
apie 1746 m., apie 1756 m., apie 1762 m., apie 1769 m., apie 1773 m. 
ir apie 1776 m. Paskutinieji du leidimai, jau pasirodę praėjus trum- 
pesniam laikui, lygiai kaip ir daugumas vėlesniųjų XVIII a. leidi- 
mų, nustatomi iš anksčiau minėtų Vilniaus akademinės spaustuvės 
užrašų, kuriuose, tiesa, nepažymėta, kada ta ar kita knyga buvo 
išspausdinta, bet apytikriai galima nustatyti spausdinimo metus iš 
parduodamųjų egzempliorių skaičiaus svyravimų: kiekvienos kny- 
gos daugiausia buvo parduodama tais metais, kada knyga buvo 

išspausdinta, o sekančiais ir vėlesniaisiais metais parduodamų kny- 
gų skaičius sistemingai smarkiai krinta. Tarp išlikusio Vilniaus uni- 
versiteto bibliotekoje 17 leidimo, išspausdinto 1791 m., ir 13-ojo, 
išspausdinto 1779 m., turėjo būti išleisti trys leidimai — 14-asis 
apie 1782 m., 15-asis apie 1785 m. ir 16-asis apie 1788 m. (visų trijų 
metai nustatomi iš anų spaustuvės užrašų). Pagaliau tarp 17-ojo ir 
toje pat bibliotekoje išsaugoto 19-0jo 1797 m. leidimo turėjo būti 
dar vienas 18-asis leidimas, pasirodęs apie 1794 m. XIX a. Rožančius 
dar kartojamas, bet jo leidimai jau nebenumeruojami, vien iš išliku- 
sių egzempliorių žinome dar jo šiuos leidimus: 1805 m., 1817 m., 
1524 m., 1826 m., 1832 m., 1840 m., 1845 m., 1849 m., 1851 m., 
1852 m., 1853 m., 1855 m., 1856 m., 1858 m., du leidimai 1859 m., 
1860 m., du leidimai 1861 m., 1862 m. ir 1864 m. Spaudos draudi- 
mo metu Rožančius daugiau nebekartojamas, nes jį pakeitė kitos, 
labiau pamėgtos maldaknygės. 

Bet ir ši, populiariausioji mūsų senoji maldaknygė susilaukė kon- 
kurentų jau pirmosios XVIII a. pusės pabaigoje. Seniausioji tos rū- 
šies maldaknygė — tai Altorius duchawnas kwepancio smilkimo priesz 
Maiestota Diewa. Jo seniausias lietuviškas leidimas dar nėra tiksliai 
nustatytas, bet žinomame iš Čartoriskių bibliotekos 1778 m. leidi- 
me yra pažymėta, kad jis „naujey pardrukawots“. Iš akademinės 
spaustuvės užrašų nustatomas ir 1771 m. leidimas; bet visai gali- 
mas daiktas, kad pirmasis Altoriaus leidimas pasirodė daug anks- 
čiau, gal net apie 1740 m., nes jo lenkiškasis originalas, iš kurio jis 
buvo išverstas, Ožtarzyk duchowny pirmą kartą tebuvo išspausdin- 
tas 1732 m., tame pačiame Vilniuje. Iš tų pačių akademinės spaus- 
tuvės užrašų galime nustatyti ir šiuos, šiaip konkrečiais egzemplio- 
riais nežinomus, leidimus: 1780 m., 1783 m., 1785 m. ir 1790 m. O 
Šiaulių „Aušros“ muziejus turėjo ir gerai išlikusį 1793 m. leidimą. 
Paskutinysis leidimas, išspausdintas bazilijonų spaustuvėje 1794 m. 
sukilimo išvakarėse, baigiamas būdinga „Litanija Ape Szwęta Te- 
deusza“, kuri tiesiog taikoma sukilimo organizatoriui Tadui Kos- 
ciuškai. Šį ir kai kuriuos kitus priedus šiai maldaknygei suteikė tūlas 
J. Dziedzickis, greičiausia slapyvardis, sudarytas iš lenkiškojo „dzie- 
dzic — dvarininkas“. Kada lenkiškasis Ožtarzyk duchowny 1786 m. 
buvo pavadintas Zloty oliarzyk ir atitinkamai buvo perdirbtas, tai 

tais pačiais 1793 m., kuriais buvo išleistas ir vienas Altoriaus du- 
chawno leidimas, tuojau pasirodė ir lietuviškas Auksa Altorius arba 
Afieros kwepencias ant Aukso Attoriaus priesz Majestota Diewa. Tuo 
vardu jis kartojamas dar 1796 ir 1798 m., o XIX a. du leidimai pasi- 
rodė 1821 m., kiti dar 1830 m., 1832 m., 1834 m., 1837 m., 1840 m., 
1842 m. ir 1845 m. Bet ir senuoju Altoriaus duchawno vardu jis dar 
tebekartojamas 1801 m., 1805 m., 1812 m. ir 1820 m. Ligi šiol nepa- 
vyko išaiškinti, kas tuos vertimus paruošė. Po 1845 m. senąja forma 
jis daugiau nebekartojamas, nes maždaug tuo laiku buvo paruošti 
du nauji jo perdirbiniai. Vieną, pavadintą Naujes Altorius arba Su- 
rynkimas Parsergieimu yr Matdu, 1847 m. pirmą kartą paskelbė ku- 
nigas Kazimieras Prialgauskis (gimęs 1801 m. ir miręs 1856 m. va- 
sario 9/21 d.). Dar prieš spaudos uždraudimą pasirodė du nauji jo 
leidimai 1859 m. ir 1861 m., o spaudos draudimo metu ligi 1882 m. 
jis buvo kontrafakciškai pakartotas mažiausia dvidešimt kartų, ne- 
teisingai pažymint tuos Mažojoje Lietuvoje spausdintus leidimus 
spausdintais Vilniuje 1860 m., 1861 m., 1863 m. ar 1864 m. Kitą 
Auksa Altoriaus perdirbimą, pavadintą Senas Auksa Altorius arba Su- 
rynkimas iwairiu maldu 17 giesmiu, pirmą kartą 1848 m. išspausdino, 
savo vardų nepadėję, kunigas Tadas Juzumas (gimęs 1810 m. ir 
miręs 1851 m. birželio 2/14 d.) su Jeronimu Račkauskiu (gimusiu 
1825 m. gruodžio 9/21 d. ir mirusiu 1889 m. gruodžio 10/22 d.), 
kuris tuo laiku buvo tik dvasinės katalikų akademijos studentas. Ši 
maldaknygė nuo 1848 m. ligi 1864 m. buvo dar 18 kartų išspaus- 
dinta, o spaudos draudimo laikais mažiausia dar 15 kartų (su 1853, 
1863 ir 1864 m. kontrafakciniais pažymėjimais). Bet vėliau, dar spau- 
dos draudimo metu, buvo sujungta į vieną su Naujuoju Altoriuni ir 
pavadinta Senas ir Naujas Auksa Altorius, ir tokiu vardu buvo bent 20 
kartų pakartota. Pagaliau dar vieną perdirbinį apie 1879 m. paruošė 
Serafinas Laurynas Kušeliauskas (gimęs 1820 m. rugpjūčio 11/23 ir 
miręs 1889 m. rugsėjo 27 d.), pavadinęs Auksa Altorius arba Szaltinis 
dangiszku Skarbu, ir toks buvo dar daugiau kaip trisdešimt kartų 
išspausdintas. Vaikams jis buvo perdirbtas į Mažą Auksa Altorių 
apie 1872 m. (žinome ne mažiau kaip dešimt leidimų). Tuo būdu 
ši maldaknygė ivairiomis formomis tarp 1740 m. ir 1904 m. buvo 
išspausdinta ne mažiau kaip 150 kartų, t. y. beveik kasmet, o ir 

spaudą leidus, ligi Pirmojo pasaulinio karo ji vis laikas nuo laiko 
buvo kartojama, nors tuo laiku jau buvo pasirodžiusi ne viena daug 
modernesnė ir tobulesnė maldaknygė. 

Kitas XVIII a. Rožančiaus konkurentas buvo viena maldaknygė, 
kurios ir tikrosios antraštės ligi šiol nežinome. Ją mini vienoje savo 
nuorodoje devintame lenkų bibliografijos tome K. Estreicheris, pa- 
vadinimu Žemaytis prigimtu sawa liezuwiu Pona Diewa garbin. Ji bu- 
vo išspausdinta 1770 m. Vilniuje, o jos vienas egzempliorius buvo 
saugojamas Četvertynskių bibliotekoje Milianove. Tos maldakny- 
gės tikslus pavadinimas ir pilnas aprašymas turėjo būti įdėtas pas- 
kutiniame tos bibliografijos tome (paskutinioji abėcėlės raidė Ž), 
bet dėl 1939 m. rudenį prasidėjusio karo jis išspausdintas nebuvo, 
ir, galimas daiktas, dingo ir pats rankraštis, o jos paskutinysis re- 
daktorius Stanislovas Estreicheris (sūnus) mirė vokiečių koncentra- 
cijos stovykloje. Dėl to ir nesame tikri, ar Estreicherio paduota tik 
nuorodoje antraštė yra tikroji, ar tai yra tik jo negerai suprastas 
paantraštis, nes abudu Estreicheriai lietuviškai nemokėjo, ir aprašy- 
dami lietuviškas knygas dėl to yra padarę nemaža, kartais net komiš- 
kų, klaidų. Tačiau pati maldaknygė nėra pramanyta, nes ją, sutrum- 
pintu vardu Žemaytis, tarp savo parduodamų knygų mini ir Vilniaus 
akademinė spaustuvė ir iš jos užrašų, lygiai kaip ir iš M. Polinskio 
rankraštinių notų, sužinome, kad be ano 1770 m. leidimo buvo dar 
mažiausia keturi jos leidimai — 1750 m., 1762 m., 1778 m. ir 1798 m. 
Deja, nei vienoje Lietuvos bibliotekoje neteko jų užtikti. 

Pagaliau dar paskutinioji žinoma XVIII a. maldaknygė — tai 
Jezus, Maria, Juozapas Szwentas. Pirmą kartą ji buvo išspausdinta jau 
1768 m., bet šiuo tarpu nėra Žinomas nei vienas to leidimo egzem- 
pliorius; jis tenustatomas iš antrojo, 1824 m., leidimo, kuriame yra 
pakartota ir senoji, 1768 m., aprobata, — tad ir turėjo tais pačiais 
metais šis leidimas pasirodyti. 1824 m. autorius ir leidėjas pasirašė 
„kunigaj Baznicios Rietawa S. R. B. R. A.“. Šią slapyraidę 
„S.R.B.R.A.“ visai teisingai atskleidė M. Brenšteinas, išaiškinęs, jog 
tos raidės reiškiančios ne kelis kunigus, bet kad tai esąs „S(ilvest- 
ras) R(ucevičius) B(ažnyčios) R(ietavo) A(Itarista)“. Tik ar šis Ruce- 
vičius (gimęs apie 1747 m. ir miręs 1831 m. rugpjūčio 14/26 d.) pa- 
ruošė 1824 m. perdirbtą leidimą, ar ir pirmą 1764 m. leidimą? Atro- 

do, kad pirmajam leidimui pasirodžius, jis buvo dar per jaunas, 
kad galėtų jį paruošti, ir, matyti, jis jį tik perredagavo. Be tų dviejų 
leidimų, žinome dar 10 leidimų, pasirodžiusių prieš 1865 m.: 
1828 m., 1829 m., 1832 m., 1835 m., 1840 m., 1845 m., 1853 m., 
1854 m., 1861 m. ir 1864 m. Spaudos draudimo metu ši maldakny- 
sė jau nebekartojama. Įdomu čia ir tai, kad nuo 1824 m. leidimo jos 
pradžioje dedami ir šventieji paveikslėliai su lietuviškais parašais, 
atmušti iš raižinių, paruoštų kunigo Stanislovo Čerskio įsteigtoje 
Salantuose šventųjų paveikslėlių raižykloje. Atrodo, kad XVIII a. 
kitų maldaknygių nebuvo paruošta, nes, matyti, ir anų visai jau 
užteko visiems raštingiems tikintiesiems. Tik XIX a. dar prieš spau- 
dos uždraudimą, 1855 m. (kiti leidimai 1857 m., 1860 m. ir 1862 m.), 
pasirodė maldaknygė Garbe Diewa, kuri spaudos draudimo metu 
mažiausia dar 40 kartų buvo iš naujo išleista. Tokie gausūs pakar- 
tojimai buvo reikalingi dėl to, kad ši maldaknygė buvo skiriama 
jaunuomenei. Nepavyko ligi šiol nustatyti, kas šią maldaknygę pa- 
ruošė. Tik paskutiniajame draudimo dešimtmetyje ją iš lengvo nu- 
konkuravo Mažas Aukso Altorius. 

Greta maldaknygių daug darbo buvo įdėta į katekizmų paruo- 
šimą, nes jie, kaip ir maldaknygės, buvo skiriami visiems — tiek 
vaikams, tiek ir suaugusiems. Dar apie 1586 m. išleistas Canisijaus 
katekizmas, taip pat 1595 m. Daukšos, 1605 m. Anonimo (gal Sir- 
vydo) ir nežinomo vertėjo paruoštas 1677 m. Bellarmino katekizmo 
vertimas buvo skiriami ne liaudžiai vartoti, bet katekizuojantiems 
kunigams ir vienuoliams. Bet jau anksčiau minėtas P. Šrubauskio 
Pamokslas krikscioniszkas, kurio yra žinomi tik 1725 m., 1743 m., 
1760 m. ir 1762 m. leidimai, nors nėra abejonės, kad pirmasis leidi- 
mas buvo pasirodęs dar XVII a., buvo pritaikintas vaikams ir galėjo 
tarnauti ir parapinių mokyklų, kur tokios buvo, vadovėliu. Šio ka- 
tekizmo patogus sutvarkymas klausimais ir atsakymais liko ir vė- 
liau mėgiamiausia katekizmo forma, nes visai atitiko ano laiko mo- 
kyklų sistemą, kuri vertė vaikus viso ko mokytis atmintinai. XVIII a. 
klausimų ir atsakymų forma buvo paskelbta dar keletas visai pana- 
šių į Šrubauskio katekizmą, kurie skiriasi ne tiek turiniu, kiek apim- 
timi ir kalba. Vienas tos rūšies katekizmas buvo paskelbtas 1765 m., 
pavadinimu Pawinastis Krikscioniszkas tay ira kuo pawinas koznas Kriks- 

cionys zinoty, tikiety ir darity, kad butu iszganitas. Pačioje knygutėje 
nėra pažymėta, kas ją paruošė, bet 1808 m. jos latviškame vertime yra 
nurodyta, kad ją parašė kunigas Jonas Lukoševičius (gimęs 1699 m. 
sausio 14 d. ir miręs 1779 m. gegužės 5 d.). Kadangi šis žemaitis 
jėzuitas dirbo misininku ne tik Latvijoje, bet ir Lietuvoje, tai visai 
galimas daiktas, kad jis ne vien tik išvertė ši katekizmą į latvių 
kalbą, bet paruošė ir lietuvišką originalą, juo labiau kad šis pasiro- 
dė didžiausio Lukoševičiaus veiklumo Lietuvoje metu. Kiek per- 
dirbtas šis katekizmas pasirodė dar ir 1781 m., o gal dar 1803 m., 
1806 m. ir 1830 m., nors dėl šių paskutiniųjų nėra tikra, ar tai yra 
ano Lukoševičiaus katekizmo pakartojimai, ar Klimavičiaus kate- 
kizmo perdirbiniai. Nes 1767 m. ir kunigas Kazimieras Klimavičius 
(gimęs apie 1720 m. ir miręs po 1786 m.) išleido katekizmą visai 
panašiu pavadinimu: Pawinastes krikscioniszkas, Arba Katechizmas, 
Kureme Duodase wysokie pamokslay ką turey Koznas Krikscioniszkas zmo- 
gus tykiete, zinote... Tai nėra paprastas Šrubauskio ar Lukoševičiaus 
knygučių perdirbimas, bet naujai parašyta knygutė, keturis kartus 
didesnė už Lukoševičiaus ir tris kartus už Šrubauskio katekizmą. 
Čia ir antraštėje pažymėta, kad „par storone Kuniga Kazimiera 
Klimawicziaus ... suraszitas ir Drukon jo wlosnu kasztu paduotas“. 
Taigi Klimavičius čia nėra tiktai leidėjas, bet aiškiai pasisako esąs 
ir knygos autorius. 1803 m., 1806 m. ir 1830 m. tuo pačiu pavadi- 
nimu leidimai yra du kartus didesni už Lukoševičiaus knygutę ir 
du kartus mažesni už Klimavičiaus. Tai galimas daiktas, kad tai 
yra koks naujas perdirbinys. Bet nors ir 1825 m., ir 1828 m. to paties 
pavadinimo knygutės yra beveik tokio pat didumo, kaip ir Klima- 
vičiaus, bet visai galimas daiktas, kad jas vėl perredagavo ir ištaisė 
vėlesnysis Vilniaus vyskupas Benediktas Klungis (Klongevičius) (gi- 
męs 1767 m. sausio 1 d. ir miręs 1841 m. gruodžio 27 d.), apie kurį 
mes žinome, kad 1828 m. leidimą jis pats buvo pristatęs cenzūrai 
patvirtinti. Labai abejotina, kad jis, tuo laiku jau būdamas faktinis 
Vilniaus vyskupijos valdytojas, būtų rūpinęsis cenzūros leidimu 
kokiam svetimam, neoriginaliam veikalui. Bet ir senasis Klimavi- 
čiaus Pawinastes krikszezioniszkas buvo S. Kušeliausko 1889 m. visai 
perdirbtas ir paleistas nauju vardu Wartaj dangaus, kurio spaudos 
draudimo metu buvo net šeši leidimai. 

1770 m. pasirodė naujas katekizmas, suskaldytas į dvi knygu- 
tes ir išleistas gotinėmis raidėmis. Tai Krikszcioniszkas Katalikiszkas 
Katekizmas arba trumpas, bet Hkras Dawadas apie Wierą ... ir atskirai 
Prastas Pamokslas per Klausimus ir per Atsakimus einąs Wissiems, 0 
labiausey Jauniems reikalingas. 1772 m. tos abidvi knygutės buvo 
kiek perdirbtos, sujungtos į vieną ir išleistos vardu Prastas Pamoks- 
las per Klausimus ir per Atsakimus einąs. Dar kiek išplėstas šios kny- 
gutės leidimas trečią kartą buvo išspausdintas 1797 m. Dėl jo, 
palyginti su kitomis to paties laiko knygutėmis, grynos ir taisyk- 
lingos kalbos į šį katekizmą buvo atkreipęs dėmesį jau Simanas 
Daukantas. O mums krinta į akis tai, kad šis katalikų katekizmas 
buvo išspausdintas gotinėmis raidėmis tuo laiku, kada visos ki- 
tos katalikų lietuviškos knygutės nuo pusės XVIII a. jau buvo per- 
ėjusios į lotynų raides, ir tuo, kad čia nėra nurodyta nei spaustu- 
vė, nei spausdinimo vieta, bet tik pažymėta, kad ją paruošė „wie- 
nas Kunigas Soc. Jesu“. Pasirodė, kad ši knygutė buvo išleista ne 
Didžiajai, bet Mažajai Lietuvai ir buvo išspausdinta ne Vilniuje, 
bet Karaliaučiuje. Pavyko nustatyti ir jos autorių. Tai kunigas Jo- 
nas Joskaudas (Jaskowd), įėzuitas, kuris ilgus metus, bent apie tris- 
dešimt, dirbo jėzuitų misijoje Drangovskynėje prie Tilžės ir Kara- 
liaučiuje. Jis, 1792 m. vasario 26 d. rašydamas iš Drangovskynės 
Vilniaus aukštosios mokyklos (buvusios Akademijos) rektoriui Po- 
čobutui laišką apie savo misijos padėtį, tarp kito ko primena, kad 
jis prieš keletą dešimčių metų buvęs išleidęs Mažosios Lietuvos 
katalikams lietuvišką katekizmą. O kad tai buvo kaip tik mūsų 
aprašytasis katekizmas, matyti, be jokios abejonės, iš to, kad Lie- 
tuvių mokslų draugijos bibliotekos to katekizmo 1770 m. leidimo 
eszemplioriuje yra paties Joskaudo parašas, padėtas tuo metu, ka- 
da jis tą knygutę siuntė savo broliui Steponui. 1847 m. „urzędni- 
kas Gubernskos Lustracijos“ Jurgis Lechavičius, dar prieš 1863 m. 
ištremtas į Tomską, brolis kunigo Jono Lechavičiaus, Joskaudo ka- 
tekizmą (autoriaus pavardės jis nežinojo) kiek papildė, ištaisė ir 
„ant czista žeįmajtyszka Liežuwy yszguldze“ ir išspausdino, pa- 
vadinęs Nawies Krykszczonyszkas Katalykyszkas Katheclhuzmas, kurio 
91-ame puslapyje yra įdėtas ir antras antraštinis puslapis — Pra- 
stas Pamokslas par Klausimus yr atsakimus Wysiems Krykszczoniems 
Katalykams, o tabiausej jauniems dydele; reįkalingas. 

Be šių katekizmų, XIX a., prieš spaudos uždraudimą, pasirodė 
ir keletas kitų. Kada ypatingai Valančiaus laikais parapijos mokyk- 
los buvo įkurtos prie visų parapijų, tai ir pareikalavimas katekizmų, 
kurie sudarė tų mokyklų pagrindinį ir dažnai vienintelį (greta ele- 
mMentoriaus) vadovėlį, nuolatos didėjo. Iš dalies tą pareikalavimą pa- 
tenkindavo trumpi katekizmėliai, pridedami prie kiekvieno ele- 
mentoriaus, bet buvo ir naujai paruoštų, kartais visai savarankiškai 
parašytų ir daug geresnių už senesniuosius. Čia turėjome ir 1818 m. 
Antano Strazdo išverstą Bellarmino Pamoktą krikszczioniszką, kunigo 
Bonaventūros Gailevičiaus 1821 m. išverstą Mokstą Krikscioniszko is- 
takymo ir kt. 1852 m. Moksle lietuwiszko skajtimo ir katechizme autorium 
padėtas kunigas Juozapas Dydynskis (Dėdinas), bet kaip paaiškėjo 
iš išlikusios dėl jo spausdinimo korespondencijos, šį elementorių pa- 
rašė Užnemunės pradžios mokyklos mokytojas M. P. Marcinskas-Mar- 
tynaitis, o kunigo Dydynskio pavardė čia atsirado tik iš nesusiprati- 
mo, ir pats kunigas ištrindavo savo pavardę iš visų į jo rankas pate- 
kusių egzempliorių. 1852 m. vyskupas Valančius pavedė Naujadva- 
rio filialistui kunigui Juozapui Zenevičiui išversti iš lenkų kalbos J. Žel- 
vavičiaus katekizmą, bet pritaikinant jį kalbos požiūriu specialiai ry- 
tinei Žemaičių vyskupijos daliai, prijungtai čia 1850 m. Šį Katekizmą Ka- 
talikų savo lėšomis išspausdino 1854 m. pats Valančius. 1856 m. ku- 
nigas Kazimieras Skrodzkis parašė ir savo lėšomis išleido populiarų 
Trumpą Katekizmą. Pagaliau katekizmą parašė, jau spaudą uždraudus, 
ir pats vyskupas Valančius. Šis katekizmas buvo parašytas, užsakius 
mokslo apygardai, ir buvo duotas transkribuoti rusų raidėmis Laury- 
nui Ivinskiui, ir tiktai tokiu pavidalu ir tebuvo spausdinamas. 

Tam tikrų neaiškumų buvo sukėlęs K. Estrejcherio VIl-ame len- 
kų bibliografijos tome minimas lietuviškai žemaitiškas katekizmas, 
išleistas 1824 m. Žemaičių seminarijos mokytojo kunigo Jurgio Po- 
lovinskio. Tuo tarpu niekur nebuvo žinomas nei toks katekizmas, 
nei toks kunigas. Tik suradus Estrejcherio šaltinį, iš kurio jis savo 
žinią ėmė, paaiškėjo, kad toks katekizmas buvo tik parašytas, bet 
neišspausdintas, ir kad Estrejcheris buvo iš savo šaltinio klaidingai 
nurašęs ano kunigo pavardę: tai buvo ne Jurgis Polovinskis, bet 
Jurgis Tolovinskis, misionierių ordino narys, tikrai mokytojavęs ir 
Varnių dvasinėje seminarijoje, ir kitur, bet savo katekizmą tik pa- 
rašęs, 0 jo rankraštis, jam mirus 1869 m., dingo. 

Atskirą senųjų katalikinių spaudinių grupę sudaro įvairių baž- 
nytinių brolijų statutai, taisyklės ir maldos. Daugiausia pradėta tas 
brolijas kurti XVII a., labiausia jėzuitų įtakoje, bet jų vis naujų at- 
sirasdavo ir XVIII ir XIX a., ligi 1863—1864 m. sukilimo, kada visos 
katalikų brolijos Muravjovo įsakymu buvo uždraustos, ir nuo to 
laiko jos jau nebegalėjo viešai rodytis, nors iš tikro jos ir vėliau 
neišnyko, o po tolerancijos įstatymo 1905 m. vėl išėjo viešumon. 
Greičiausia kad jau pirmoms brolijoms atsiradus kartu buvo ruo- 
šiami ir spausdinami anie lietuviškieji spaudiniai, bet kadangi dau- 
gumas broliją buvo surištos su tam tikromis parapijomis ir patys 
statutai buvo specialiai tik tai ar kitai parapijai pritaikinti ir tiktai 
tose parapijose ir buvo platinami, tad ir patys spaudiniai sudaro 
dabar didžiausią bibliografinę retenybę, ir tik retkarčiais pavykda- 
vo tokį leidinį surasti. Didesniosios bibliotekos jų nesaugojo, ir da- 
bartiniu metu mes težinome mažą jų dalį. Kaip jau matėme kalbė- 
dami apie Joną Jaknavičių, tarp jo XVII a. išspausdintų lietuviškų 
raštų ano laiko jo biografai mini net tris tos rūšies jo paruoštas 
knygutes — vieną parašytą Vilniaus Jėzaus Kūno brolijai, antrą 
Vilniaus šv. Juozapo ir Nikodemo brolijai ir trečią šv. Izidoriaus 
brolijai. Galimas daiktas, kad pirmosios dvi brolijos buvo įkurtos 
Vilniaus akademijos auklėtinių tarpe. Tačiau nei vienos tų trijų kny- 
gučių ligi šiol nesurastas nei vienas egzempliorius, o ir jų pavadi- 
nimai nėra mums žinomi, nes Jaknavičiaus biografai jas užrašė l0- 
tyniškai išversdami. Daugiau panašių leidinių XVII a. nebeminima. 
Bet XVIII a. jų jau kiek daugiau randame, nors toli gražu dar ne visi 
yra surasti. 

Čia bene seniausioji yra Kninga Juzupa S. apey wisokies Brochwas, 
išleista su vyskupo Aleksandro Horaino aprobata (jis mirė Šilga- 
Kuose 1735 m.). Lietuviškosios bibliografijos mini visą eilę tos kny- 
gutės leidimų (1732, 1734, 1740, 1747, 1748 ir 1749 m.), bet dabar- 
tiniu metu nei viena Lietuvos biblioteka neturi nei vieno jos egzem- 
plioriaus, ir atrodo, kad kai kurie tų leidimų atsirado tik dėl atitin- 
kamai klaidingai padarytų bibliografų užrašų. Apie 1732 m. leidi- 
mą L. Jucevičius savo rankraščiu likusiose žemaičių rašytojų biog- 
rafijose rašo, kad jis turėjęs savo rankose vienintelį žinomą tų metų 
egzempliorių. Galimas daiktas, kad tai bus tas pats 1734 m. leidi- 

mas, apie kurį M. Valančius savo Žemaitiu Wiskupistėje rašo, kad jį 
„ir lis musu gadinęs žemajtej tebskajta“. Nors, kita vertus, 1734 ir 
1740 m. leidimai nurodomi ir tarp Petrapilio mokslų akademijos 
bibliotekos knygų. Jucevičiaus tvirtinimu, 1749 m. leidimas buvęs 
išspausdintas be pradžios iš defektuoto egzemplioriaus. Ir kaip tik 
Estrejcheris, minėdamas tos knygutės 1740 ir 1749 m. leidimus, ne- 
mokėdamas lietuviškai ir gavęs informaciją apie tas knygutes iš 
S. Didžiulio, šio pastabą, Estrejcheriui lietuviškai parašytą „be pra- 
džios apey metus 1740“ ir „be pradžios apey metus 1747“ įrašė į 
pačias knygų antraštes, kaip jų sudėtinę dalį. Taigi visai galimas 
daiktas, kad 1740, 1747 ir 1749 m. leidimai nėra kokie skirtingi 
leidimai, bet vienas ir tas pats 1749 m. leidimas, kuris, neturėda- 
mas pilno antraštinio lapo, vienų buvo priskiriamas vieniems, kitų 
kitiems metams. Šį leidimą mini savo 1824 m. išspausdintoje bib- 
liografijoje ir K. Zabitis. 

Kiek galima spėti iš antraštės, ši knygutė nebuvo susieta su kokia 
viena brolija, tik davė bendrai brolijoms skiriamas maldas ir giesmes. 
Tačiau kitos mums žinomos tos rūšies XVIII a. knygutės yra jau su- 
sijusios su konkrečiomis brolijomis tam tikrose parapijose, kur jos 
buvo įvestos („iprowoditos“ — iš lenkų „wprowadzone“). 

Vienas tokių leidinių — tai Južintų klebono kunigo Tado Plake- 
vičiaus parašyta Patronkaj szciesliwas smerties Barboraj Szwentaj Ka- 
runka ir išleista, 1761 m. Južintų parapijoje įvedus šv. Barboros bro- 
liją. Šiuo metu nežinome nei vieno tos knygutės egzemplioriaus, 
tačiau ji mums aiškėja iš kito Južintų klebono, kunigo Tado Luko- 
ševičiaus, 1858 m. išleisto antro, kiek ištaisyto leidimo, kuriame, be 
rusiškosios 1858 m. cenzūros ir vyskupo Valančiaus aprobatos, yra 
pakartota ir senoji, 1762 m. liepos 21 d. pavyskupio Aleksandro 
Horaino (jis nepainiotinas su jau anksčiau minėtu Aleksandru Ho- 
rainu) aprobata, kuri aiškiai yra pakartota 1š tų pačių metų leidimo. 
Tačiau, pvz., južintiškis J. O. Širvydas savo atsiminimuose (žr. Vyt. 
Širvydas. [--0, Širvydas, 1941, p. 8) linkęs manyti, greičiausia klai- 
dingai, kad apskritai tokio kunigo Plakevičiaus nebuvo, tik kunigas 
Lukoševičius pasirašęs tyčia Plakevičium. 

Tačiau abejonių nekelia kunigo Simano Jakštavičiaus (Jakšto) 
1771 m. išleista didoka (170 p.) knyga Spasabas Nabazenstwa ant 

garbes ir Sztowes Apweyzdeima Pona Diewa Brostwos ... Prie Baznyczios 
Szwętuju Petra ir Powita Papile iszduotas. Čia tik ne visai aišku, ar ši 
brolija buvo įvesta ir knygutė buvo parašyta Papilės, ar Papilio 
parapijoje. Bet kadangi lenkiškoje prakalboje knygutė yra aukoja- 
ma Ukmergės karūžai Jonui Koscialkovskiui ir, be to, aprobata yra 
duota Vilniaus vyskupijos oficiolo Karpio, o Papilė buvo Žemaičių 
vyskupijoje, tuo tarpu Papilys tuo laiku priklausė Vilniaus vysku- 
pijai, tai greičiausia čia turime ne Žemaičių Papilę, bet šiaurės Lie- 
tuvos Papilį. 

Tais pačiais 1771 m. ir Sedos klebonas kunigas Jonas Domaševi- 
čius, 1770 m. pastatęs Sedoje bažnyčią, įvedė čia Švenčiausio Sak- 
ramento arkibroliją ir ta proga išspausdino Spasabą Afierawoimosi 
Ponuy Diewuy Szwencziausemi Sakramenti esancziam Arcy Brochwo 
Szwencziausia Sakramenta Bazmiczio Siados Parafijos. Tai yra ne kny- 
gutė, bet keturių puslapių lapas brolijos nariams įrašyti, kuriame ir 
data yra nepilna, tik 177..., kad būtų galima čia įrašyti ir vėliau 
stojusius į broliją. Bet tie patys lapai buvo vartojami ir XIX a. pra- 
džioje, tik atitinkamai ištaisant datą. Vėliau daugumai brolijų jau 
nebespausdinta atskirų, joms skiriamų maldų ir giesmių knygučių, 
bet tik tokius pat įsirašymo lapus su trumpomis maldomis. Pvz., 
dar XVIII a. žinome vieną tokį spausdintą 1780 m. lapą Pawinastes 
Brochwvas Rozancziaus Motinas S. S. ir Atpuskay, kurio viename eg- 
zemplioriuje ranka įrašyta parapija „Kražiai“ ir 1780 m. ištaisyti į 
1813 m. Visai galimas daiktas, kad tie brolijų lapai buvo spausdi- 
nami iš karto jau ne vienai parapijai, bet visoms, kur buvo įvestos 
atitinkamos brolijos. Teko surasti ir visai panašų, tokios pat antraš- 
tės lapelį, kuriame tačiau data buvo pažymėta ne trimis skaitmeni- 
mis, kaip aname, tik „17...“, kad galima būtų neištaisant įrašyti ir 
visas datas nuo 1780 ligi 1799 m. Be to, tame pačiame lapelyje yra 
atmuštas ir raižinys su raidėmis „Cntus V. O. P. 55“, kurios grei- 
čiausia reiškia „Conventus Vilnensis (o gal Vilkomiriensis) Ordinis 
Praedicatorum Sanctorum“, t. y. Vilniaus (ar Ukmergės) kunigų 
dominikonų konventas. Tačiau greičiausia šis konventas tik patį 
lapelį išleido. 

Iš to laiko turime ir dar vieną tos pačios rūšies knygutę. Yra tai 
vertimas 1772 m. lenkų kalba išleistos kunigo Tado Juozo Bukotos 

(Bukaty) (mirusio 1795 m. gruodžio 16 d.) knygos Kningiale apras- 
zanti brochwa parmoksla krikscioniszka Po wardu Families Szwentos. Knyga 
turi net 300 puslapių ir yra pavesta brolijai, Varnių katedros baž- 
nyčioje įvestai dar 1630 m. Nėr žinios, kas ją išvertė, bet visai ga- 
limas daiktas, kad ir pats lenkiškojo teksto autorius, kuris neblogai 
mokėjo lietuviškai. Įdomu, kad K. Estreicheris, minėdamas šią kny- 
gą savo lenkų bibliografijoje, ir čia pripainiojo — iš antraštės iš- 
ėmęs žodžius „Families Szwentos“, kuriuos jis pavertė antraštiniais, 
kartu knygutės autoriumi pastatė Žemaičių vyskupą Lopacinskį, 
nors šis antraštiniame lape minimas tik todėl, kad iš jo „Prisakima“ 
ši knygutė buvo išversta ir išleista. 

XIX a., ligi to laiko, kada Muravjovo įsakymu visos bažnytinės 
brolijos buvo panaikintos, jos gyvavo visose parapijose ir beveik kiek- 
vienai jų buvo spausdinami ir atitinkami įsirašymo lapai. Tokios rū- 
šies lapų mūsų bibliografija yra jau labai daug užfiksavusi, tačiau 
daugumas jų yra jau trafaretinio turinio ir jokių klausimų nekelia. 

Turėjome, kad ir ne per daugiausia, ir kitos rūšies bažnytinių 
ir tikybinių skaitymų, kartais susietų ir su tam tikromis bažnyti- 
nėmis ar specialinėmis apeigomis ar šventėmis ir minėjimais, kar- 
tais ir bendrų, skiriamų skaityti namie. Būdinga, kad tos rūšies 
knygų beveik nepasitaiko XVII a., išskyrus keletą arčiau nežino- 
mų Jono Jaknavičiaus ar abejotinų kunigo Paškevičiaus (1656 m.) 
ir kunigo Jankevičiaus (1673 m.), kurių datas težinome iš kai ku- 
rių vienuolynų bibliotekų katalogų, kur ir pačios knygos buvo įra- 
šytos tik nurodžius datą, autorių ir pažymėjus, kad knyga išspaus- 
dinta „žemaitiškai“, bet nepateikus jos antraštės. Tačiau, kaip jau 
buvo anksčiau sakyta, XVIII a. pakilus bendram raštingumui, at- 
sirado reikalas ir galimumas duoti ir šiokių tokių sekmadieninių 
skaitymų ir namie. Iš dalies šį reikalą patenkino ir Jaknavičiaus 
lenkiškosios—lietuviškosios evangelijos, kurios kartotos nuolatos, 
ypačiai XVIII a., ne kunigams bažnyčiose vartoti, nes jiems vie- 
no, gerai įrišto egzemplioriaus užtekdavo ilgiems metams, bet tik 
šiaip raštingiems žmonėms namie skaityti. Bet ir to jau buvo per 
maža, juo labiau kad daug kas šias evangelijas, nuolatos ir baž- 
nyčiose girdimas, ir atmintinai mokėjo. Taigi reikėjo skaitymams 
ruošti ir specialią literatūrą. 

Čia tenka pirmiausia sustoti ties tokiomis knygutėmis, kurios 
tam tikrais atvejais atstodavo čia maldaknygę, čia giesmynus. 

Šios rūšies spaudiniams pirmiausia priklauso Karunka Sirdies Je- 
zusa. Žinomas yra jos 1788 m. leidimas, kuriame tačiau yra pažy- 
mėta, kad ji dabar „pardrukawota'; tai turėjo būti ir senesnysis jos 
leidimas. Seniau spėdavau, kad toks leidimas galėjo būti išspaus- 
dintas apie 1750 m. Tačiau iš Vilniaus akademinės spaustuvės už- 
rašų paaiškėjo, kad būta 1779 m. leidimo. Galimas daiktas, kad ir 
šis taip pat buvo „pardrukawotas“, ir tuomet senesnysis leidimas 
galėjo pasirodyti ir apie 1762 m. Kiek padidinta ir perdirbta ši Ka- 
runka buvo dar išleista 1830 m. bazilijonų spaustuvėje, pavadinimu 
Karunka ape Sirdi Jezusa Pona. Šis leidimas bus buvęs vienas pasku- 
tiniųjų bazilijonų spaustuvės lietuviškųjų spaudinių, nes rusų val- 
džiai panaikinus uniją ir unijotų bazilijonų ordiną, ir pati bazilijonų 
spaustuvė 1839 m. buvo uždaryta ir 1845 m. parduota iš varžyty- 
nių. Dėl to ir sekantis tos pačios Karunkos leidimas buvo išspaus- 
dintas jau ne bazilijonų, bet misionierių spaustuvėje jau 1842 m. 
Kitų Karunkų, išleistų XVIII a., nežinome. Bet XIX a. atskirai buvo 
išleista ir keletas kitu: 1801 m. Karunka Žywata Jezusa Christusa, o 
1847 m. Karunka szw. Maryos Pannos Szkaplernos, kurios antrame, 
1860 m., leidime pažymėta, kad ji išleista „Par storonę Baltazara 
Pakola Panemunie“; tačiau greičiausia šis Pakolas, šiaip mums ar- 
čiau nežinomas, išleido savo lėšomis tik 1860 m. leidimą, bet nebu- 
vo nei jo autorius, nei vertėjas. Matyti, visos šios Karunkos buvo 
verstos iš lenkų kalbos. 

Panašiems tikslams tarnavo ir Kalvarijos sa maldomis ir giesmė- 
mis, giedamomis, vaikščiojant Žemaičių ir iš dalies ir Vilniaus Kal- 
varijos „stacijas“. Seniausias Kalwaryos arba Kialey Kryžiaus Karalaus 
Sopulu Jezusa Chrystusa leidimas išlikusiame egzemplioriuje yra Ži- 
nomas 1797 metų. Kadangi joje aprobata duota Vilniuje, tai galimas 
daiktas, kad ir knygutė pradžioje buvo skiriama Vilniaus vyskupi- 
jai. Iš akademinės spaustuvės užrašų tačiau galima nustatyti ir 1772 
ir 1777 m. šios knygutės leidimus. XIX a., ligi spaudos uždraudimo, 
ši Kalwarya kartojama dar 1820, 1834, 1848 ir 1854 metais. Tačiau 
vyskupas Valančius ją dabar kiek perredagavo, ir 1855 m. pasirodė 
net trys nauji jos leidimai, o 1861 ir 1862 m. po du leidimus. Bet 

spaudos draudimo laiku ji buvo kartojama nuolatos: žinome ne 
mažiau kaip 20 tokių jos leidimų. 

Greta tos bendrosios Kalvarijos buvo ir kitų. Pvz., 1781 m. Vil- 
niuje bazilijonų spaustuvėje buvo išspausdinta Kalwaria arba Kieley 
Križiaus specialiai vaikščioti stacijoms, įtaisytoms prie Tytuvėnų ber- 
nardinų bažnyčios. Nežinome nei vieno išlikusio tos knygutės eg- 
zemplioriaus; bet jos pilną antraštę ir aprobatą pakartojo vienas 
kontrafakcinis Kalvarijos leidimas. 

1808 m. Skapiškio savininko Tyzenhauzo lėšomis dominikonas 
kunigas Laurynas Bortkevičius (gimęs 1750 m. ir miręs 1822 m.) 
įtaisė Skapiškio Kalvariją. Šiai Kalvarijai kunigas Antanas Strazdas 
(Drazdauskis) jau 1810 m. parašė, o kun. Bortkevičius išspausdino 
Giesmes apey keturiolika Stacyu ... bažnicioy kunigu dominikonu Skapis- 
zkios (gal buvo ir 1808 m. leidimas, nes čia pažymėta „reimprima- 
tur“). Šios giesmės, kaip ir to paties Strazdo Hyminas apey szw. Jacku, 
kuris buvo išleistas ir atskiru, savarankišku lapeliu, buvo pakarto- 
tos ir 1819 m., pavadinimu Kiales Kriziaus Pona musu Jezusa Chrys- 
tusa arba Kalwarya ... prie bažnyczios ... Skapiszkios. Kartu su lietuviš- 
ku tekstu buvo išleistas ir lenkiškas tiek maldų, tiek ir Strazdo 
giesmių vertimas, kurį atliko tas pats kun. Bortkevičius. Tuo būdu 
ir Strazdo Kalvarijos giesmės kartu su pagarsėjusiu „Pulkim ant 
kelių“ pateko ne tik į tas Lietuvos bažnyčias, kuriose pamaldos 
buvo atliekamos dar lenkų kalba, bet ir į pačią Lenkiją. Gali būti, 
kad tą pačią Kalvariją, tik be lenkiško teksto, 1821 m. pakartojo 
kunigas Bernardas Rudzinskis, jei tai nebuvo koks savarankiškas 
kun. Rudzinskio darbas. 

Pagaliau 1775 m. pasirodė Nowena ir kita nobazenstwa Pas Sz. 
Antona. Ligi šiol buvo žinomi tik defektuoti šios knygutės egzem- 
plioriai, be antraštinio lapo, tačiau tikroji jos pasirodymo data nu- 
statoma iš teksto, kuriame paminėta, kad nuo Kristaus gimimo jau 
praėjo 1775 metai. Šis leidimas, dvigubai naujai pridėtais priedais 
padidintas, buvo pakartotas 1850 m. ir pavadintas Nowena szwęta 
Antona stebuklinga užtaritoje wysun wiernuu. 

1776 jubiliejiniais metais buvo, matyti, išleistos net dvi lietuviš- 
kos jubiliejinės knygutės su atitinkamais pamokslais ir maldomis. 
Vieną jų težinome iš to, kad ji buvo paminėta Vilniaus laikraštyje 

Gazeta litewska 1776 m. Nr. 22, kur rašoma, kad 1776 m. Akademi- 
jos spaustuvė išleido knygutę su tikromis informacijomis apie jubi- 
liejų, pridėjusi maldas lietuvių kalba. Kadangi tokios knygutės ne- 
buvo rasta nei vienoje bibliotekoje, tai visos bibliografijos (prade- 
dant Jocheriu, paskiau Estrejcheris, Baltramaitis ir Vaclovas Biržiš- 
ka) tik tokią informaciją teduoda. Iš jos atrodo, kad pati knygutė 
buvo išleista lenkiškai, tik su lietuvišku priedu. Galimas daiktas, 
kad ji buvo skiriama tiktai Vilniaus vyskupijai ir kad tai buvo viena 
iš tuo laiku išspausdintų Vilniuje lenkiškų knygučių — ar vyskupo 
Masalskio įsakymu išleista Ksiąszka Jubileuszowa na dyecezyą Wilens- 
ką, kurios antrą dalį sudaro jubiliejinės maldos lenkų ir lotynų kal- 
bomis; tačiau žinomuose tos knygutės egzemplioriuose lietuviško 
teksto nėra, nors vyskupas Masalskis jubiliejaus proga išleistame 
aplinkraštyje ir nurodo, kad tos maldos turi būti skaitomos ir gim- 
tąja kalba („językiem oyczystym“). Galėjo tai pagaliau būti ir Lie- 
tuvos dominikonų provincijos sekretoriaus kunigo Antano Mali- 
novskio išleista Nauka o jubileusza su kokiu lietuvišku priedu, bet ir 
jo bibliografai nežino. Kita vertus, anoj Gazeta litewska informacijoje 
kalbama apie knygutę, išspausdintą akademinėje spaustuvėje; ta- 
čiau Malinowskio knygutė buvo išspausdinta bazilijonų spaustu- 
vėje, o vyskupo Masalskio — pijorų. Taigi ši knygutė ligi šiol lieka 
dar nepaaiškėjusi. 

Tačiau 1938 m. kunigui Veblaičiui pavyko surasti kitą, anksčiau 
nei bibliografams, nei bibliotekoms nežinomą, to paties jubiliejaus 
knygutę, išleistą vien tiktai žemaitiškai Žemaičių vyskupo Jono 
Dominiko Lopacinskio įsakymu. Kunigas Veblaitis, dirbdamas Kau- 
no metropolijos archyve ir vartydamas įvairius senų metrikų pri- 
mityviai įrištus tomus, viename įrišime pastebėjo kažkokių spau- 
dinių liekanas. Šį įrišimą išardęs, įsitikino, kad jis visas sudarytas 
iš suklijuotų vienos lietuviškos knygutės atkarpų. Vėliau man su- 
dėliojus atskirus supjaustytus lapelius, pavyko pilnai restauruoti 
vieną pilną ir du nepilnus egzempliorius šios anksčiau visai neži- 
nomos knygutės: Metay Szwęti arba Jubileuszas Didis nuog Szwęciau- 
sia Tiewa Piusa Sieszta Ant siesiu mienesiu pazwalitas ... Su Prideimu 
reykalingu Pamokshu, ir Matdu ... Metuose 1776 Dnia 29 czerwca. Kny- 
gutė turi 72 puslapius ir buvo išspausdinta Vilniuje bazilijonų 

spaustuvėje. Iš jos teksto nėra galima nustatyti, kas ją vertė ar ori- 
ginaliai parašė. Tiek tiktai aišku, kad tai yra ne anoji, išspausdinta 
akademinėje spaustuvėje, nes čia ir spaustuvė yra kita, ir visa kny- 
gutė, nes vienas jos priedas, kaip anoj, yra parašyta „Žemaitiškai“ 
(Lietuviškai). 

Po 50 metų, 1826 m., kada buvo paskelbtas naujas jubiliejus, 
Vilniuje, misionierių spaustuvėje, Žemaičių vyskupui Juozapui Ar- 
nulpui Giedraičiui pavedus, buvo išspausdinta knygutė Metay szwen- 
H aba Jubileuszas Didis. Baigus spausdinti, bet dar rinkinio neišar- 
džius (panašiai kaip tai atsitiko ir su Giedraičio Naujo Įstatymo ver- 
timu), ji buvo atmušta antrą kartą taip, kad pirmieji 45 puslapiai 
buvo atmušti iš senojo rinkinio, o kita dalis buvo surinkta iš naujo. 
Tai atsitiko ar dėl to, kad spausdinta pradžioje per maža egzem- 
pliorių, kurių nebūtų ištekę visoms parapijoms, o gal ir pabijota 
pasaulietinės cenzūros priekabių, nes, pvz., būtina tokioms knygu- 
tėms „Malda už Ciecorių“ buvo išspausdinta kiek sutrumpinta for- 
ma. Taigi antrame leidime ta pati „Malda už Ciecorių“ papildyta 
ir pabaigoje pridėta giesmė „Atminimas metu szwietu Giesmie Ju- 
bileuszo 1826.“ Ši giesmė buvo išleista ir atskiru keturių puslapių 
lapeliu. Knygutės antraštiniame lape jos autorius tiesiogiai nenuro- 
dytas, bet tariama, kad tai kunigo Bonaventiros Gailevičiaus (gimu- 
sio 1752 m. ir mirusio 1834 VIII 11/23) darbas. Jis savo pilnu pa- 
rašu išspausdino tų pačių metų kun. Valmiko kantičkose „Giesmę 
Apey Metus Loskos“, kurios tačiau tekstas skiriasi nuo anos gies- 
mės, o 1828 m. išspausdino Atmintinę Jubileuszo, kur po prakalba 
padėjo savo slapyraidę K. B. G. Antraštiniame lape čia yra padėti 
1827 m., bet ji pasirodė tiktai 1526 m., kadangi ir cenzūra, ir dva- 
sinė aprobata yra duotos jau 1828 m. 

1900 XII 25 popiežiui Leonui XIII paskelbus visuotinį jubiliejų, 
1901 m., nežiūrint spaudos uždraudimo, buvo išleista ir slaptai 
Lietuvoje išplatinta visa eilė knygučių, jau nekalbant apie straips- 
nius, įdėtus Tėvynės Sarge ir kitur. Visos tos knygutės tebuvo pa- 
ruoštos vienai Žemaičių vyskupijai, nes Vilniaus vyskupiją tuo lai- 
ku valdė lenkininkai, kurie ir tokiais metais neišleido nei vienos 
lietuviškos knygutės. Čia paminėtinos Ant 1901 m. Didžiojo Jubilie- 
jaus. Reikalingiausieji pamokymai, Atminimas Szvento Jubiliejaus Meto, 

Atminimas Didžio Jubiliejaus — visos spausdintos Mažojoje Lietuvo- 
je, taip pat ir Čikagoje išspausdintas vertimas iš lenkų kalbos Jubi- 
lejus arba Budai įgijimo jubileinių aHlaidų. Buvo net pamėginta tuo 
laiku ta proga aplenkti spaudos uždraudimą, ir vyskupo Mečislovo 
Paliulionio laiškas, skelbiąs jubiliejų, parašytas 1901 IV 30, buvo 
atlitografuotas Lietuvoje. Tačiau visa ta anksčiau aprašyta tikybinė 
literatūra buvo labiausiai susieta su pamaldomis, bažnytinėmis apei- 
gomis, bet šiaip skaitymui netiko. Tik ir pati liaudis negreitai tiek 
paaugo, kad galėjo domėtis pačiu skaitymu. Ir čia pirmiausia di- 
džiausią kliūtį sudarydavo liaudies neraštingumas. Gana plačiai 
jau nuo XVII a. ir ypač XVIII a. paplitusios Lietuvoje įvairios tiky- 
binės mokyklos liaudžiai nebuvo prieinamos, o parapinės mokyk- 
los pradėjo kurtis platesniu mastu tik į XVIII a. pabaigą; faktiškai 
nuo to laiko, kada Lietuvoje įsisteigė Edukacinė Komisija, t. y. po 
1772 m. Tai matyti ir iš lietuviškųjų elementorių istorijos. Mažoji 
Lietuva tuo požiūriu buvo kaip ir pralenkusi Didžiąją, nes prie 
pirmosios ten išspausdintos lietuviškos knygos, 1547 m. Mažvydo 
katekizmo, buvo pridėtas ir elementorius, skiriamas vaikams. Bet 
jis ten 17 liko beveik per 150 metų vienintelis (težinome dar tik 
vieną elementorių — 1708 m. Skaitytines) ir tik XIX a. pradėta ten 
spausdinti įvairūs „pybeliai“. Didžioji Lietuva kad ir atsiliko nuo 
Mažosios beveik dviem šimtais metų, nes pirmoji vaikams abėcėlė, 
pridėta prie 1680 m. Pradžios mokslo, buvo sunaikinta kartu su pačia 
knyga, bet šioje srityje greitai išvarė labai rimtą vagą, žymiai pakė- 
lusią bendrą krašto raštingumą. 

Tiesa, lietuviškų elementorių istorija nelengvai yra nustatoma, 
nes nežiūrint jų gausybės tiek XVIII, tiek ypač XIX a., jie žymia 
dalimi sudaro didžiausias bibliografines retenybes, nes kol vaikai 
išmokdavo iš jų skaityti, tai ir iš viso elementoriaus dažnai nieko 
nebelikdavo; o bibliotekos jų nerinkdavo ir nesaugodavo, ir tik XIX a. 
paskutiniame ketvirtyje, atidavus į buvusią Vilniaus viešąją biblio- 
teką Vilniaus rusų cenzūros cenzūrinius egzempliorius, ten susida- 
rė gana graži lietuviškųjų elementorių kolekcija, bet vien tiktai iš 
XIX a. antrosios pusės, kada po 1831 m. sukilimo lenkiškasis Vil- 
niaus universiteto cenzūros komitetas buvo pakeistas rusų valdi- 
ninkų komitetu. Tačiau daugelio XVIII a. elementorių leidimų visai“ 

nežinome, nors ir turime apie juos netiesioginių nurodymų jau ne 
kartą mūsų minėtose Vilniaus akademinės spaustuvės užrašų kny- 
gose. Kiek pavyko nustatyti, pirmieji Didžiosios Lietuvos lietuviams 
skiriami elementoriai turėjo visai kitą paskirtį nei vėlesnieji: jie bu- 
vo skiriami ne tam, kad vaikai pramoktų lietuviškai, bet tam, kad 
lietuviškai temokantieji vaikai pramoktų lenkiškai, nes tai buvo 
Mokslas skaytima raszto Lekiszko. Bene seniausias jo leidimas pasiro- 
dė 1759 m. (o gal ir apie 1750 m.) ir toks jis buvo pakartotas dar 
1763 ir 1766 m. Bet Akademijos spaustuvei po 1772 m. perėjus 
Edukacinės Komisijos žinion, berods, toks elementorius daugiau 
jau nebekartojamas, ir jau 1775 m. turime bene pirmą leidimą Mokslo 
skaytima raszto ltetuviszko. 

Nėr žinios, kas jį paruošė, bet ir nesunku buvo jį tiesiog išversti 
iš lenkų originalo, neišskiriant ir elementoriaus pabaigoje visados 
spausdinamo „Kaledaiczio“ — savotiškos panegirikos rykštei. Jam 
tik pasirodžius, daugelis ėmė jo reikalauti į provinciją, ir spaustu- 
vei teko tiktai jį nuolatos kartoti: vien tiktai iš XVIII a. žinom jo 14 
leidimų; bet jų galėjo būti ir daugiau. O XIX a. jis be kokių pakei- 
timų buvo dar dažniau spausdinamas ir ligi 1864 m. jo pasirodė net 
48 leidimai; taigi iš viso nuo 1775 ligi 1864 m. jo buvo išspausdinta 
ne mažiau kaip 62 leidimai, tai maždaug po vieną leidimą kas 
pusantrų metų. XIX a. buvo ir tokių metų (pvz., 1853 ar 1864 m.), 
kada per vienerius metus jo išspausdinta net keturi leidimai. Ypa- 
tingai dažnai šis Mokslas buvo spausdinamas 1851—1864 m. (29 
leidimai, t. y. po du leidimus per metus), t. y. tuo laiku, kada vys- 
kupas M. Valančius, nuo 1850 m. paėmęs Žemaičių vyskupystę, 
atkreipė ypatingą dėmesį į steigimą ir plėtimą parapijos mokyklų, 
kurioms šis elementorius ir ėjo pagrindiniu vadovėliu, juo labiau 
kad j0 didesnę dalį sudarydavo katekizmas. XIX a. šį elementorių 
spausdino įvairios Vilniaus spaustuvės (vienas leidimas buvo ir 
Kaune išspausdintas), savo tarpe konkuruodamos, nes tų elemen- 
torių pardavinėjimas duodavęs joms gražaus pelno. Prie jo mūsų 
žmonės taip buvo pripratę, kad XIX a. jo negalėjo nukonkuruoti 
daug geresni ir gražiau išleisti elementoriai: nei K. Zabičio 1824 m. 
Naujas mokslas skaytima su daugeliu iliustracijų, išraižytų kažkokio 
Bikso (gal Bykšo?), kurias mūsų meno istorikai laiko išraižytomis 

kunigo S. Čerskio raižykloje Salantuose, bet kadangi 1823 m., kada 
tie raižiniai buvo pagaminti, kunigas Čerskis dar nebuvo Salantų 
klebonu ir dar ten neturėjo savo raižyklos, tai jos greičiausia buvo 
pagamintos Vilniuje. Šį Zabičio elementorių D. Poška buvo manęs 
net lenkiškai išversti ir paskelbti, tardamas, kad tokio gero elemen- 
toriaus ir lenkai dar nebuvo turėję, o M. Akelaitis buvo manęs 
išleisti jo naują leidimą, bet iš tų sumanymų nieko neišėjo. Kitą 
originalų elementorių, Abecielą, išleido 1842 m. Simanas Daukantas, 
bet nors jis vėliau ir ruošėsi pats jo antrą leidimą paskelbti, tačiau 
nepaskelbė, ir jo elementorius pasisekimo neturėjo, daugiausia dėl 
įdėtų jo pabaigoje nepadorių patarlių, aiškiai ne vaikams skiriamų. 
Lygiai taip pat Mokslo skaytimo negalėjo nukonkuruoti ir 1838 m. 
išleistas ir Simanui Stanevičiui priskiriamas Žemaitiškas jo perdir- 
binys; nei specialiai Užnemunei 1833 m. M. Marcinsko-Martynaičio 
išleista Gramalyka polska dla litwinow (atitikusi aną Mokslą skaytima 
raszto lekiszko), kurios antrasis leidimas buvo išleistas 1861 m. jo 
broliavaikio kunigo Antano Marcinsko; nei jau anksčiau minėtas to 
jo, bet kun. J. Dydynskio vardu 1852 m. Mokslas lietuwiszko skajtimo; 
nei kun. K. Aleknavičiaus 1846 m. Elementorius ar kun. J. Lechavi- 
čiaus 1848 m. Naujas mokslas skaitima raszta žemajhyszka; taip pat 
kaip ir kun. M. Brundzos 1859 m. Lementorius lietuwiszkas, M. Ake- 
laičio 1860 m. Lementorius, kun. A. Juškos 1863 m. Abecela ir 1864 m. 
kun. V. Juzumo Naujas žiamajtiszkas elementorius. Bet kada, spaudą 
uždraudus, Vilniaus spaustuvininkai negalėjo jau savo spausdinamo 
Mokslo žmonėms brukti, nes ir patys nedrįso jo slaptai spausdinti, tai 
jis jau daugiau nebekartojamas, ir jį pakeitė Prūsuose spausdinti pra- 
džioje tie patys Akelaičio, Juzumo (apie 20 leidimų), M. Brundzos 
(apie 15 leidimų, kuriuos kiek pertaisė L. 5. — Lukas Staugaitis ar 
L. Straševičius), o paskiau dar naujieji Aišbės — A. Kriščiukaičio 
(3 leidimai) ir kitų. O spaudą leidus ir vėliau, ligi pat nepriklausomy- 
bės pabaigos, jie sudarydavo mėgiamiausią, bet ir pelningiausią mū- 
sų jaunųjų pedagogų darbą. Turėjome ir tokių elementorių, kurių 
buvo išspausdinta ligi 150 000 egz. 

Elementoriai buvo tas pagrindas, ant kurio dar XVIII a. išaugo 
mūsų liaudies raštingumas. Daugelį žmonių jau nebepatenkino vien 

toji anksčiau aptarta tikybinė literatūra, ir pareikalauta jau ir šiokių 
ar tokių skaitymų. Bet, deja, tuo laiku stigome gabių tikybinės lite- 
ratūros rašytojų, kurie būtų sugebėję ką nors originaliai sukurti, ir 
apskritai buvo maža tokių, kurie lietuviškai rašė. Dėl to tokių raštų 
teturėjome labai maža, ir tai vien tiktai XVIII a., o ir tie tiek kalbos 
požiūriu, tiek iš dalies ir turiniu smarkiai šlubavo, nors jų daugu- 
mas buvo vien vertimai iš lenkų kalbos. 

Seniausiuoju tos rūšies darbu S. Baltramaitis, pasirėmęs dr. 
J. Spudulio informacija, laiko mums iš pavardės nepaaiškėjusio jė- 
zuito K. J. K. vertimą garsaus Tomo a Kempis rašto Ape sekima 
Christaus, kurio pirmasis leidimas esą pasirodęs Vilniuje 1722 m. 
Bet čia turime aiškią Baltramaičio — Spudulio klaidą: toks leidimas 
tepasirodė 1772 m., o 1722 m. leidimas atsirado tik tuo būdu, kad 
Spudulio neaiškiai užrašytą septyniukę Baltramaitis palaikė dveju- 
ke. Ši knyga, kuriai skaityti vis dėlto reikia ir tam tikro išsilavini- 
mo, lietuviuose turėjo pasisekimą; tik anas 1772 m. leidimas jau 
nebuvo antrą kartą išspausdintas, bet 1828 m. ją iš naujo išvertė 
kun. Antanas Savickis (gim. a. 1782 m. ir miręs 1836 V 11), paskiau 
1852 m. vysk. M. Valančius (jo vertimą 1925 m. perredagavo kun. 
M. Vaitkus), o naujausiai jau mūsų metu išvertė iš prancūzų kalbos 
O. Labanauskaitė (anie visi vertimai buvo daromi iš lenkiškų ver- 
timų). Bet 1830 m. pasirodė ir savarankiškas šios knygos vertimas 
ir Tilžėje, atliktas bene tik sektanto Mertikaičio. 

1750 m., Žemaičių Kalvarijos atnaujinimo proga, Kalvarijos do- 
minikonai išleido nežinomo mums vertėjo iš lenkų kalbos verstą 
Pedeli miros Saldziausi medi Kriziaus Jezusa (iš lenkų Snopek myrrowy, 
taip pat ne originalo, bet vertimo), kurio pabaigoje įdėjo ir vienuo- 
lika lietuviškų giesmių, daugiausia žinomų jau mums Gabrieliaus 
Šimkevičiaus kalėdinių giesmių, kurios čia bene pirmą kartą buvo 
išspausdintos. Pagaliau 1753 m. kun. Mykolas Alšauskis (Olševskis) 
(gimęs apie 1712 m. ir miręs apie 1779 m.) išleido savo originaliai 
parašytą ir išleistą atskirai lenkų ir lietuvių kalbomis Bromą atwerą 
img Wiecznastį, Par Alminimą paskutiniu dayktu. Nors dėl turinio jau 
ir XVIII a., ir vėliau jai buvo keliami labai rimti priekaištai, o jos 
lietuviškoji kalba buvo tik paprastas lietuviškai lenkiškas žargo- 
nas, bet Žmonių ji buvo labai noriai skaitoma, ir dėl to tekdavo 

nuolatos ją iš naujo leisti. Pirmieji jos keturi leidimai (1753, 1759, 
1764 ir 1766 m.) nebuvo visai nei taisomi, nei keičiami, bet nuo 
1777 m. leidimo jos tekstas buvo, greičiausia paties autoriaus, Žy- 
miai sutrumpintas. Tokių kaip 1777 m. žinom ne mažiau kaip 14 
leidimų, kurių septyni pasirodė dar XVIII a., o kiti XIX a. 1864 m. 
leidėjams įteikus projektuojamą naują leidimą vyskupo M. Valan- 
čiaus aprobatai, jis ją dėl daugybės tikybinių nesąmonių ir „pasa- 
kų“ atsisakė aprobuoti, bet atsižvelgdamas į jos populiarumą, pa- 
siryžo pats ją perredaguoti ir „išvalyti“, ir tą darbą apie 1873 m. 
buvo atlikęs, tačiau neišspausdino. Tos Bromos egzempliorių buvo 
žmonėse labai daug išlikusių, nors jų daugumas dėl nuolatinio skai- 
tymo neturėjo antraštinio lapo; bet leidimo metai yra lengvai nusta- 
tomi iš teksto, kurio vienoje vietoje statomas klausimas, kiek suėjo 
metų nuo Kristaus gimimo, ir čia pat nurodomi metai, kurie atitik- 
davo leidimo metus; ir jie paprastai buvo keičiami kiekviename 
leidime, nors ir yra keletas tokių leidimų, kur dėl spaustuvės neap- 
sižiūrėjimo ir naujame, vėlesniame leidime buvo palikti senojo lei- 
dimo metai. 

Panašiai kaip ir Bromos metai, iš teksto nustatomi ir Ziwato Pona 
Musu Jezusa Christusa leidimo 1775 m. Ir šis Naujojo Testamento 1s- 
torijos atpasakojimas, skiriamas ne tik suaugusiems, bet iš dalies ir 
vaikų parapinėms mokykloms, buvo gana populiarus ir susilaukė 
keleto net skirtingų leidimų. 1775 m. nėra žinomas nei vienas pil- 
nas, su antraštiniu lapu, egzempliorius, nors Lietuvių mokslų drau- 
gijos biblioteka išoriškai turi kaip ir visai sveiką egzempliorių, bet 
jame antraštinis lapas yra iš naujo K. Šimonio pagamintas, nukopi- 
javus jį iš antrojo šio Ziwato leidimo, pasirodžiusio 1818 m. Pana- 
šios antraštės, kaip šis Ziwatas, bet daug platesnio ir skirtingo teks- 
to, yra Ziwatas, kuris esąs „apraszitas“ šv. Bonaventūros. Paprastai 
bibliografijos, kalbėdamos apie ši Bonaventūros Ziwatą, jo pirmuo- 
ju lietuvišku leidimu laiko 1753 m. Vilniuje išspausdintą. Tačiau 
bibliotekose tokio leidimo nebuvo išlikusio, ir jis bibliografų buvo 
sukomponuotas iš to, kad 1759 m. leidimas antraštiniame lape nu- 
rodo ir 1753 m. leidimą, tačiau greičiausia ne lietuvišką, bet lenkišką, 
iš kurio šis Ziwatas buvo nežinomo mums vertėjo lietuviškai išvers- 
tas. Tikrai yra žinomas 1759 m. leidimas, spėjamas 1779 m., paskui 

1787 ir 1808 m. Iš jų visų mums yra įdomiausias 1787 m. leidimas, 
nes tai yra vienintelė lietuviškoji knyga, išspausdinta bazilijonų 
spaustuvėje Supraslyje, t. y. kad ir Lietuvoje, bet ne lietuvių etno- 
grafiniame plote. Kaip sakėme, to Ztwato vertėjas nėra mums Žžino- 
mas, bet 1759 m. leidime yra nurodytas jo leidėjas Motiejus Juoza- 
pas Daubaras (Dowbor), o 1787 m. leidime Juozapas Ragauskas. Bet, 
matyti, juodu abu tik apmokėjo spausdinimo išlaidas, bet su vertimu 
neturėjo nieko bendra. 

1853 m. pasirodė ir trečioji knyga beveik tokia pat antrašte. Ta- 
čiau tai nebuvo nei vienos anų dviejų pakartojimas, bet originaliai 
M. Valančiaus parašytas darbas, jo skiriamas specialiai parapijų 
mokyklų vadovėliu. Valančius savo užrašuose rašo, kad jis tą lei- 
dimą dovanojęs spaustuvininkui žydui Dvorčiui, kuris esą išspaus- 
dinęs net 45 000 egzempliorių, nors atrodo, kad šis skaičius yra 
žymiai perdėtas. 1859 m. buvo išleistas ir latviškas šio Valančiaus 
Žiwato vertimas, skiriamas Kuršo katalikams, kurie priklausė Že- 
maičių vyskupijai ir buvo to paties Valančiaus valdomi. 

Buvo dar viena jau XVIII a. pasirodžiusi plačiai liaudies skaito- 
ma knyga, tai Prawadnikas ing Tiewiszki Dangaus Amžina, arba Sku- 
tecznas Spasabas Ratawoima mirsztancziu žmoniu. Tos lenkiškai lietu- 
višku žargonu parašytos storokos knygos yra žinomas 1802 m. lei- 
dimas, bet kadangi jame pažymėta „reimprimatur“, tai, be abejo, 
buvęs ir senesnis leidimas, dar XVIII a. Nors niekur nebuvo mūsų 
laikais išlikusio nei vieno pilno, su antraštiniu lapu egzemplioriaus, 
tačiau iš vienos bylos spaudos draudimo laikais paaiškėjo, kad per 
kratą pas vieną knygnešį rusų žandarai atėmė 1776 metų Prawad- 
niką. Tai greičiausia pirmasis leidimas tais metais ir pasirodė. L. U. 
biblioteka turėjo detektuotą Prawadniko leidimą, be abejo, senesnį 
kaip 1802 metų leidimą; tai gal ir bus anas 1776 m. 1802 m. leidimo 
antraštėje pažymėta, kad jis „Aprasitas par storoni kuniga K. K. D. 
J. P. L.“, 0 1835 m. leidime nurodyta, kad jis parašytas kunigo Jono 
Lechavičiaus. Tik kadangi tuo laiku gyvenęs kunigas J. Lechavičius 
buvo per jaunas, kad galėtų išleisti 1802 m., o juo labiau 1776 m. 
leidimą, tai greičiausia šią knygą paruošė jo dėdė irgi kunigas Jonas 
Lechavičius, o broliavaikis parūpino 1835 m. leidimą. Yra Žinoma dar 
keli Prawadniko leidimai: 1812, 1817, 1849 m. 

Tuo būdu, jei sutrauksime į vieną krūvą visas tas tikybinio tu- 
rinio knygutes, kurios ligi XVIII a. pabaigai buvo mūsų liaudžiai 
pateikiamos skaityti, tai gausime labai kuklų vaizdą. Tačiau tą lite- 
ratūros trūkumą atstodavo gausūs lietuviški pamokslai, kurie nuo 
XVIII a. buvo skaitomi daugelyje bažnyčių, ypač Žemaičių vysku- 
pijoje; Vilniaus vyskupija jau daug kur juos pakeisdavo lenkiškai- 
siais. Nors tie pamokslai ir nebuvo spausdinami, bet vienas kitas 
gabesnysis pamokslininkas juos surašydavo į sąsiuvinį, ir jie prirei- 
kus buvo skolinami artimesniems ir tolimesniems kaimynams ku- 
nigams ar buvo iš rašto kartojami įvairių to paties vienuolyno vie- 
nuolių, kurie pamokslininkaudami keliavo iš vienos parapijos į ki- 
tą. Tr tuo būdu ne kartą to paties turinio pamokslą išklausydavo 
daug didesnis skaičius žmonių, negu jį būtų paskaitę jį išspausdi- 
nus. Iš visų pamokslų, XVIII a. sakytų, buvo išspausdintas tiktai 
vienas kunigo Mykolo Karpavičiaus (gimusio 1744 IX 20 ir mirusio 
1805 XI 5) Kozonis unt gaylinga atprowijma pagraba už tus Abywate- 
lius, kuryje dyino pasykielima musu žiames Wylniuw, tapogi yr gindamy 
neprietelus sawa živata akvoznia už walnasty yr sawa žiamy pabengi. 
Tai buvo politinis pamokslas, pasakytas 1794 m. sukilimui prasidė- 
jus ir laikinajai Lietuvos sukilimo vyriausybei įsakius, išspausdin- 
tas 1794 m. atskirai lenkiškai ir lietuviškai. Kadangi lietuviškas teks- 
tas nepavadintas vertimu, tai visai galimas daiktas, kad abudu teks- 
tus savarankiškai parašė tas pats kun. Karpavičius, nes jis gerai ir 
lietuviškai mokėjo; jis, tarp kito ko, dėl to, po trečiojo padalijimo 
Užnemunei atitekus Prūsijai, buvo paskirtas pirmuoju naujai įkur- 
tos Vygrių (vėliau Seinų) vyskupijos vyskupu. Panašaus politinio 
spausdinto pamokslo susilaukėm tiktai po 70 metų, kada 1863 m. 
sukilimo metu Paryžiuje buvo išspausdintas jau anksčiau minėtas 
pamokslas kunigo Aleksandro Vytarto; pamokslo pabaigoje pažy- 
mėta: „Rasziau abaze Lenku po Czekiszkejs 1863 m. Morciaus me- 
nesis 10 d.“ 

Bet jau išliko daugybė lietuviškų pamokslų rankraščių, kurių 
kiti duoda ir gražią medžiagą tiek kalbininkams, tiek tautosakinin- 
kams ar kultūros ir tikybos istorikams. Iš tokių pamokslų rinkinių 
seniausias mums žinomas yra jau anksčiau minėtas sąsiuvinis 28 lie- 
tuviškų kun. Gabrieliaus Šimkevičiaus pamokslų, sakytų XVII a. pa- 

baigoje ir XVIII a. pradžioje šv. Jono bažnyčioje Vilniuje, taip pat ir 
1725—1729 m. 25 pamokslai Grūšlaukio klebono kun. Stepono 5a- 
balio (Sabalovičiaus) (gimusio 1686 m. ir mirusio po 1730 m.). Visi 
kiti ligi šiol surasti pamokslų rinkiniai yra XVIII a. pabaigos. Tai 
net keli didžiuliai tomai pamokslų Troškūnų konventų klierikų 
1782—1799 metų, jų tarpe yra keliolika lietuviškų, pasakytų devy- 
nių klierikų (Švegždžio-Švegždovičiaus, Tumo-Tumavičiaus ir ki- 
tų); Troškūnų klebono pranciškono Kiprijono Lukauskio 1795 m. 
Duona dwasiszka ir 1797 m. Pamokslas Ape Pawinaseius Giwenimo Kriks- 
zczioniszka; didelis rinkinys 75 žemaitiškų pamokslų, sakytų 1792— 
1793 m. Kretingos pranciškonų (R. Šimkevičiaus, Monkevičiaus ir 
kt.); taip pat rinkinys 60 lietuviškų ir 37 lenkiškų pamokslų, 1792— 
1795 m. sakytų Dotnuvos bernardinų (daugiausia D. Dambrauskio, 
bet ir to paties R. Šimkevičiaus), ir kt. Įdomus yra rinkinys katekiz- 
minių 1794 m. pamokslų bene sufragano Jurgio Lopacinskio, o gal 
ir Simano Daukanto globėjo, Truikinų altaristos kunigo Simano Lo- 
pacinskio (mirusio 1814 XII 24), kurio būdingą nusistatymą prieš 
lietuviškas pasaulietinės dainas jau buvome anksčiau paminėję. Nėra 
abejonės, kad tokios rūšies XVIII a. pamokslų rinkinių buvo ir dau- 
giau, tik kiti jų vėliau nebuvo branginami ir dėl to į bibliotekas 
nepatekdavo. Visų tų pamokslų reikšmė buvo labai didelė, nes jie 
atstodavo, kaip jau buvo sakyta, trūkumą atitinkamos literatūros 
skaityti, o be to, eidami iš vieno kunigo ar vienuolio rankų į kito, 
jie leido skaityti neblogus pamokslus ir tiems, kurie patys nebūtų 
sugebėję jų parašyti, juo labiau kad XVIII a. ir kunigų, ir pamoks- 
lininkų paruošimas daugiausia vienuolynų seminarijėlėse nebuvo 
labai rimtas. Kada tuo požiūriu XIX a. padėtis Žymiai pagerėjo, tai 
jau daugumas kunigų galėjo patys paruošti savarankiškus pamoks- 
lus, nors vėliau kun. Rapolas Jasikevičius (1801—1879 m.) išleido 
savo Pamokslus pagal Ewangelios Szwentos trimis dalimis, išspaus- 
dintomis 1855, 1856 ir 1859 m., kurie davė geros medžiagos pa- 
mokslininkams. O kada po 1863 m. sukilimo rusų valdžia uždrau- 
dė kunigams sakyti savarankiškus pamokslus ir leido naudotis tik 
spausdintais ir valdžios aprobuotais tekstais, tai Jasikevičiaus pa- 
mokslai pradžioje, net nežiūrint spaudos draudimo, buvo pripažin- 
ti vieninteliu leidiniu, kuriuo kunigai galėjo naudotis, kol nebus 

išversti valdžios pripažinti Bialobrzeskio ir Filipeckio pamokslai. 
Šiuos pamokslus, rusų valdžios reikalavimu ir vyskupo Valančiaus 
pavedimu, 1865—1867 m. buvo išvertę Jer. Račkauskis, K. Kasa- 
kauskis, J. Dovydaitis (atliko darbo dalį dar prieš savo ištrėmimą į 
Sibirą), R. Stakėnas, O. Praniauskis ir A. Beresnevičius (A. Bara- 
nauskas atsisakė šiame darbe dalyvauti). Bet kada 1869—1870 m. 
Vilniaus mokslų apygarda buvo juos keturiais tomais išleidusi ir 
išspausdinusi rusų raidėmis, tai vyskupas Valančius visą leidinį 
sukrovė Kauno katedros pastogėje ir ten per keliasdešimt metų jis 
beveik visas supuvo, kaip ir kitos maskolių raidėmis išspausdintos 
lietuviškos knygos. Bet iš tų senesniųjų, savarankiškų pamokslų 
išriedėjo ir daugumas tų populiarių tikybinių knygučių, kurių bu- 
vo ypatingai gausu XIX a. ligi spaudos uždraudimo. 


S a LIAUDZIAI SKIRIAMOS KNYGOS 
MAZOJOJE LIETUVOJE 


FVisi tie gerai paruošti ir organizuoti Mažosios Lietuvos kunigų 
darbai, rašant naujuosius giesmynus, Biblijos vertimą ar lietuvių 
kalbos gramatikas, į darbo sūkurį įtraukę apie pusantro šimto ge- 
riau ar blogiau lietuviškai mokančių Mažosios Lietuvos kunigų, iš 
esmės buvo skiriami tiems patiems kunigams vartoti bažnyčiose. 
Liaudis dar ilgai liko neraštinga, ir tai ne tik XVI ir XVII amžiais, 
bet ir XVIII, nors kaip tik tuo laiku ten jau buvo sukurtas gana 
platus mokyklų tinklas: Buvo tų mokyklų ir anksčiau, bet jos dau- 
giausia buvo skiriamos gerokai jau apvokietėjusiems ar tiesiog iš 
vakarinių vokiečių kraštų atvykusiems kolonistams miestiečiams, 
bet ne lietuviškajam kaimui. Dėl to net ir tokia literatūra, kaip mal- 
daknygės ar katekizmai, kurie Didžiojoje Lietuvoje buvo kaip tik 
labiausiai skiriami skaityti liaudžiai, Mažojoje Lietuvoje dar ilgai 
nepatekdavo į liaudies rankas, bet greta giesmynų ir Biblijos likda- 
vo vien tiktai priemonė liaudžiai tikybiškai auklėti, tarpininkaujant 
patiems kunigams, juo labiau kad ir kitokia negu katalikų pamaldų 
tvarka nereikalavo savarankiško maldų skaitymo, bet tiktai sekimo 
to, kas buvo skaitoma prie altoriaus. Dėl to, tarp ko kita, ir lietuvis- 
kųjų maldaknygių istorija Mažojoje Lietuvoje atrodo daug kukliau 
negu Didžiojoje. / 

Kaip jau žinome, Martyno Mažvydo 1566 ir 1570 m. giesmynų 
"įvairiose vietose tarp giesmių yra išmėtyta apie dvidešimt maldų. 
Be to, keletas maldų yra įdėta į Mažvydo Paraphrasį permanitiną 
Poteraus maldą, kurią B. Vilentas išspausdino 1574 m. (ar 1572 m.) 
ir pakartojo J. Bretkūnas 1589 m. Bet toji nedidelė keturiolikos pus- 
lapių knygutė negali būti laikoma kokia savarankiška maldaknyge, 

nes iš viso teapima maldas, išplaukiančias iš poterių kalbėjimo. 
Todėl pirmąja Mažosios Lietuvos ir apskritai lietuviška maldakny- 
ge tenka laikyti J. Bretkūno 1589 m. Kollectas arba Paspalitas Maldas. 
Nors ir ji atrodo labai kukliai, nes teturi iš viso 32 puslapius, taigi 
negalėjo apimti net visų Mažvydo giesmynų maldų, bet vis dėlto ji 
ilgai buvo vienintelė, ir ja turėjo verstis visi Mažosios Lietuvos ku- 
nigai beveik šimtą metų, ligi 1666 metų, nes jų 1612 m. nepakartojo 
ir kartu su Bretkūno giesmynu Lozorius Zengštakas. 

Danielis Kleinas, 1666 m. paruošęs naują giesmyno leidimą, 
kartu priedu prie jo, bet savarankiška antrašte ir puslapių sužy- 
mėjimu, paskelbė ir Naujas labay priwalingas ir Duszioms naudin- 
gas Maldų Knygeles, į kurias sutraukė savo perredaguotas maldas 
iš Mažvydo giesmynų ir Bretkūno Kollectų, bet kartu įtraukė ir 
daug savo savarankiškai parašytų ar iš vokiečių kalbos išverstų 
maldų. Šios Maldų Knygelės buvo penkis kartus didesnės už Bret- 
kūno Kollectas, nes turėjo apie pusantro šimto puslapių. Tą mal- 
daknygę Kleinas skyrė „ypaczey Bažnyczioms ir nobažniems Na- 
minįkams ir ukinįkams szoje musu Prūsų Lietuwoje“, taigi turėjo 
galvoje jau ne vien kunigus, bet ir platesniąją liaudį... Atrodo, kad 
tie Kleino bendradarbiai, kurie jo giesmynui davė daug savo pa- 
rašytų giesmių, nedalyvavo sudarant maldaknygę, ir ji visa gali 
būti laikoma vieno Kleino darbu. 

Ši maldaknygė virto oficialine, visoms Mažosios Lietuvos pro- 
testantų bažnyčioms privaloma maldų knyga ir daugiau kaip pus- 
trečio šimto metų, ligi mūsų laikų, buvo kartojama savarankiškų 
kiekvieno oficialaus giesmyno leidimo priedu. Tik kažkokiais ne- 
paaiškėjusiais sumetimais nuo 1705 m., nors ji buvo spausdina- 
ma kartu su giesmynu jo pabaigoje, gaudavo antraštinį lapą, ku- 
riame buvo nurodoma vieneriais metais ankstybesnė data. Tačiau 
ši ypatybė kartais ir palengvina nustatymą giesmyno datos, ga- 
vus defektuotą egzempliorių, be antraštinio lapo, bet su pilna MaL- 
dų Knygelių antrašte. 

Dėl šio savo oficialinio pobūdžio ji faktiškai ir neturėjo Mažojoje 
Lietuvoje rimtų konkurentų, nors kartais ir buvo bandoma paruošti 
maldaknygę jai pavaduoti. XVIII a. pabaigoje Milkėms ruošiant 
mums jau gerai žinomą naują giesmyną, jų įprašytas Gilijos klebo- 

nas Kristijonas Mykolas Piečys (Potsch) apie 1782 m. buvo sudaręs ir 
specialinę maldaknygę mokyklas lankantiems vaikams kas dieną 
vartoti, bet Milkėms savo giesmyno tuo laiku nesugebėjus išspaus- 
dinti, ir ji liko rankraščiu ir tebuvo surasta ir aprašyta tiktai po 
šimto metų, kada, Tilžės klebonijai degant, gaisro gesintojai užtiko 
ten nemaža įvairių senų raštų. 

Tr XIX a. naujų maldaknygių tikra to žodžio prasme čia neruo- 
šiama, tik kartas nuo karto leidžiamos įvairios, iš vokiečių kalbos 
verstos „maldos“, kurios atstodavo kitiems sekmadieninius skaity- 
mus, nors ir be jų tų skaitymų XIX a. turėta jau apsčiai. Tačiau ir 
Kleino Maldų Knygelės iš dalies nustojo savo oficialinio pobūdžio 
nuo to laiko, kada pagrindinės, per pamaldas protestantų kunigų 
skaitomos maldos, jau nuo XVI a. įtrauktos į vokiškas „agendas“, 
buvo kartu su visa agenda išverstos į lietuvių kalbą. Šių protestan- 
tiškųjų agendų apimtis, kiek tai liečia lietuviškąjį tekstą, buvo daug 
platesnė už katalikų agendas, vėlesniuosius ritualus (Rituale sacra- 
mentorum). Ritualuose, greta kitų kalbų, lietuviškai buvo surašomos 
tiktai krikšto ir jungtuvių apeigų formulės, o visos apeiginės mal- 
dos prie mirštančiųjų net ligi XIX a. pabaigos buvo rašomos tiktai 
lenkų kalba, matyti, tų ritualų redaktoriams tariant, kad danguje 
tiktai lenkiškai kalbama. Mažojoje Lietuvoje pirmos nepilnos agen- 
dos ištraukos buvo lietuviškai paskelbtos 1547 m. Mažvydo kate- 
kizme ir 1559 m. Formoje Chrikstimia, bet visas agendos tekstas buvo 
pirmą kartą lietuviškai paskelbtas tiktai 1730 m., pavadinimu Dawad- 
nas Pamokinimas kaipo wissi Lietuwoje ... Kunnigai ... tur elgtis noredanu 
szwentą Klebonu Uredą wiernay iszpilditi. Šį vertimą, J. J. Kvanto paves- 
tas, atliko mums jau gerai žinomas 1732 m. giesmyno 1r 1735 m. 
Biblijos redaktorius Jonas Berentas. 1775 m. Gotfridas Ostermejeris 
iš naujo vertimą perredagavo ir išspausdino, kiek kitaip pavadinęs: 
Agenda tattai esti suraszimas Pagraudinnimu ir Maldu Lietuwos Baž- 
nycziose skaitomu. VYokiu pat vardu jos buvo pakartotos dar ir 1825 
ir 1830 m., tik jau žymiai perkoregavus kalbą. Kadangi po 1830 m. 
agendos prakalbą kitų dvasininkų tarpe pasirašė ir Liudas Rėza, tai 
greičiausia jis ir ištaisė agendos vertimo kalbą. 

Dar viena bažnytinio Mažosios Lietuvos gyvenimo sritis, į kurią 
Prūsijos valdžia kreipė ypatingą dėmesį, buvo jau ne vaikų, bet 

suaugusių katekizavimas, paruošimas atitinkamo liaudžiai skiria- 
mo, bet ilgai tik bažnyčiose vartojamo katekizmo, XVIII a. pateku- 
sio ir į mokyklas. 1547 m. Mažvydo išleistasis katekizmas buvo 
pakeistas pilno Liuterio enchiridiono vertimo, kurį atliko Vilentas 
ir išspausdino 1575 ir 1579 m. Nuo to laiko per visą šimtmetį naujų 
katekizmų lietuvių kalba neleidžiama. Tačiau kadangi ilgainiui Vi- 
lento katekizmo egzempliorių jau nebeliko apyvartoje ir tik Kara- 
liaučiaus bibliotekose buvo išsaugoti jo keli egzemplioriai, tai kiti 
kunigai ar mokytojai, studijuodami dar Karaliaučiaus universitete, 
patys pasigamindavo iš tų bibliotekinių egzempliorių atitinkamas 
ištraukas ar santraukas ir paskiau, paskirti į parapijas, tais rankraš- 
čiais ir naudodavosi. Vieną tokį lietuviško — vokiško katekizmo 
rankraštį Karaliaučiaus valstybiniame archyve surado J. Gerulis, o 
paskiau Archivum Philologicum aštuntame tome aprašė E. Mikalaus- 
kaitė. Šį rankraštį jie priskiria XVI a. pabaigai ar XVII a. pradžiai. 
Iš rankraščio pradžioje įrašyto paaukojimo matyti, kad jis buvo 
skiriamas kažin kokiai kunigaikštaitei, kuriai tą rankraštį, visą at- 
sirėmusį Vilento enchiridiono vertimu, surašė mums dar nepaaiš- 
kėjęs tos kunigaikštaitės mokytojas. Greičiausia tokių rankraštinių 
katekizmų buvo beveik kiekvienoje parapijoje, tik, jų savininkams 
mirus, niekas jų nesaugojo. 

1670 m. Prūsijos valdžios įsakymu buvo išleistas naujas katekiz- 
mas net keturiomis kalbomis: vokiškai, lenkiškai, lietuviškai ir 10- 
tyniškai. Pirmą to katekizmo leidimą savo knygoje Der preussische 
Litauer 1690 (1744) m. mini T. Lepneris, kartu pabrėždamas, kad jo 
vertėjas į lietuvių kalbą nėra žinomas. Nei vienoje bibliotekoje ne- 
išliko nei vieno jo egzemplioriaus; tačiau K. Estrejcheris lenkų bib- 
liografijoje teigia, kad pats katekizmas buvęs išspausdintas tik vo- 
kiškai, lietuviškai ir lotyniškai, o jo lenkiškasis vertimas esą buvęs 
išleistas atskira knygute. Kadangi žinomas to katekizmo 1709 m. 
leidimas yra pavadintas ketvirtu, tai tarp 1670 ir 1709 m. turėjo 
būti dar du leidimai maždaug apie 1686 m. ir apie 1700 m. Be to, 
Vilniaus universiteto biblioteka turi to katekizmo egzempliorių, kurį 
maždaug prieš 120 metų buvo dovanojęs senojo universiteto biblio- 
tekai Leonas Rogalskis — tas pats, kuris 1828 m. buvo paskelbęs 
savo papildytą ir į lenkų kalbą išverstą Koeppeno darbą apie lietu- 

vių literatūrą. Šis egzempliorius neturi antraštinio lapo, bet jo ant- 
raštė yra įrašyta, matyti, paties Rogalskio. Katekizmas čia pavadin- 
tas taip pat ketvirtuoju ir priskiriamas 1720 metams. Bet čia grei- 
čiausia Rogalskis, šią antraštę nurašydamas iš kokio savo matyto ar 
kur literatūroje aprašyto egzemplioriaus, apsiriko: jei čia tikrai tu- 
rime ketvirtą leidimą, tai jis buvo išspausdintas 1709 m., oO jei jis 
tikrai buvo išspausdintas 1720 m., tai čia turime ne ketvirtą, bet 
penktą leidimą. Tačiau leidimų, paskelbtų po 1720 m., greičiausia 
jau visai nebuvo, nes kaip tik tuo laiku Mažojoje Lietuvoje buvo labai 
plačiu mastu pravesta katekizmo reforma, ir jis buvo jau 1719 m. 
paruoštas ir 1722 m. išspausdintas. Ligi šiol nepaaiškėjo, kas išvertė 
aną 1670 m. katekizmą; bet tai, be abejo, buvo vienas Kleino gies- 
myno ir gramatikų bendradarbių. 

XVII a. pabaigoje buvo paruošti keli darbai, kurie iš dalies ga- 
lėjo atstoti katekizmą, ypač tiems, kurie ir patys jau mokėjo skaity- 
ti: tai prieinamai atpasakoti katekizmų klausimai, vadinami kate- 
chetiniais klausimais. Savo 1690 m. parašytame darbe T. Lepneris 
gana plačiai aprašo tokį Motiejaus Pretorijaus darbą, kuris esą tik 
laukiąs, bet nesurandąs leidėjo. Kadangi Motiejus Pretorijus jau 
1684 m. perėjo Olyvos vienuolyne į katalikus, tai ir jo darbas, jei jis 
apskritai buvo parašytas, turėjo būti paruoštas dar prieš 1684 m. 
Bet išspausdintas jis nebuvo. Tas pat Lepneris teigia, kad panašų 
darbą buvo paruošęs ir Kleino gramatikų bendradarbis Pridrikis 
Pretorijus vyresnysis. Lepnerio žinią kartoja G. Ostermejeris ir 
A. Krause, tačiau visai galimas daiktas, kad čia Lepneris abudu 
Pretorijus supainiojo. Pagaliau ir kitas Kleino bendradarbis, Jonas 
Hurtelijus (Urtelis), taip pat laikomas panašaus darbo autoriumi. 
Kadangi nė vienas tų darbų nebuvo išspausdintas, tai ir negalima 
apie juos nieko pasakyti. Gal būti, kad žinios apie tuos nepaskelb- 
tuosius raštus atsirado paplitus gandams apie maždaug tuo laiku 
valdžios įsakymu tikrai paruoštą rašinį, su kuriuo tačiau nė vienas 
tų trijų asmenų nebuvo susijęs. Ši vienintelį tos rūšies tikrai iš- 
spausdintą darbą 1694 m. buvo vokiečių kalba parašęs mums jau 
žinomas vienas 1701 m. Naujojo Testamento lietuviško vertimo re- 
daktorių Bernardas Sandenas. 1700 IV 3 Pridrikis III įsakė išversti jį 
į lietuvių ir į lenkų kalbas. Lietuviškasis vertimas buvo išspausdin- 

tas 1701 m., pavadintas Kategizavimas arba Waiku Mokslas. Tariama, 
kad lietuviškai išvertė Rusnės klebonas Baltramiejus Šulcas. Tačiau 
tai ir buvo vienintelis to katekizavimo leidimas, o dažnai bibliog- 
rafijose ir šiaip literatūroje minimas 1694 m. leidimas lietuviškai 
išspausdintas nebuvo. 

XVIII a. pačioje pradžioje tie ir panašūs lietuvių tikybinės li- 
teratūros srities darbai kurį laiką buvo visai sustoję. Išnaikinę 
žymią Mažosios Lietuvos gyventojų dali marai ištuštino ištisus 
krašto plotus. Epidemijoms atslūgus, Prūsijos valdžia susirūpino 
dirbtinu apytuščių ūkių apgyvendinimu ir pradėjo masinį gabe- 
nimą į Mažąją Lietuvą kolonistų, daugiausia iš vakarų vokiečių 
kraštų — zalcburgiečių ir kitų. Atėjūnai, suvilioti galimumu ne- 
mokamai gauti visai įrengtus ūkius ir įvairių jiems teikiamų leng- 
vatų pažadais, pasirodė daugiausia ekonomiškai nepajėgūs, ne- 
sugebą savarankiškai savo ūkių tvarkyti. Nors Prūsijos valdžia 
jau iš seno vietos lietuvių tarpe sistemingai vedė germanizacinę 
politiką, tačiau šiuo metu noromis nenoromis turėjo atkreipti di- 
desnį dėmesį į vietos lietuvių ūkininkų padėtį, nes nuo jų at- 
sparumo ir pajėgumo priklausė krašto ūkinė ateitis bent tol, kol 
tie patys lietuviai ūkininkai išmokys anuos kolonistus ūkininkau- 
ti ir tvarkytis. Įvairiomis gausiomis administracinėmis priemonė- 
mis mėginta šalinti tai, kas galėjo pakenkti normalinei senųjų 
gyventojų ūkinei raidai, ir remti tai, kas galėjo sustiprinti tų ūki- 
ninkų pajėgumą. Greta daugelio kitų priemonių, susirūpinta ir 
kaimui skiriamų mokyklų kūrimu bei tinkamesniu sutvarkymu. 
Šiai reformai pravesti 1718 m. buvo į Mažąją Lietuvą atsiųstas 
Enrikas Lysijus (gimęs 1670 X 24 ir miręs 1731 X 16). 

Tačiau vietos lietuviams ir apskritai vietos reikalams tai buvo 
visai svetimas žmogus. Bet iš karto susidūręs su faktu, kad vietos 
lietuvių ūkininkų vaikai, vokiškai nemokėdami, negalės sėkmingai 
eiti mokslo vokiškose pradžios mokyklose, jis buvo nusistatęs tas 
kaimo mokyklas taip sutvarkyti, kad jų pagrindinis uždavinys bū- 
tų perauklėti lietuvių vaikus tokia kryptimi, kad jie kiek galima 
greičiau pramoktų vokiškai, galėtų tą kalbą ne tik suprasti, bet ir 
laisvai vokiškai kalbėti. O apie įvedimą kokia nors torma į mokyk- 
las lietuvių kalbos neturėjo būti ir svajojama, nes tai kaip tik būtų 

griovę pagrindinį tų mokyklų uždavinį. Tačiau kadangi vaikai, ei- 
dami į mokyklas, daugumas vokiškai dar nemokėjo, tai perėjimą 
prie vokiečių kalbos turėjęs palengvinti vaikams pritaikintas kate- 
kizmas, išleistas gretomis su vokišku ir lietuvišku tekstu. Bet iš 
karto paaiškėjo, kad ne tik tinkamo, bet ir apskritai jokio spausdin- 
to katekizmo su lietuvišku tekstu nėra, nes anas keturių kalbų ka- 
tekizmas seniai jau iš apyvartos išėjęs, o lietuviškų parapijų kuni- 
gams, katekizuojant tiek suaugusius, tiek ir vaikus, tekdavo verstis 
savarankiškai parašytais katekizmais, ir tuo būdu kiekviena para- 
pija turėjo atskirą katekizmą, dažnai visai skirtingo teksto. Tas pats 
buvo ir su evangelijų tekstais, nes Vilento vertimo egzempliorių jau 
seniai apyvartoje nebebuvo, ir kiekvienas kunigas savarankiškai 
atpasakodavo evangelijas, atsirėmęs vokišku vertimu. Padėtis pasi- 
rodė visiškai kebli. Evangelijų vertimo trūkumui pašalinti tuojau 
susirūpinta paruošti jau anksčiau aptartą Biblijos vertimą į lietuvių 
kalbą. Norėdamas pašalinti katekizmų įvairumą, Lysijus sumanė 
paruošti vieną bendrą, visai Karaliaučiaus bažnytinei apygardai pri- 
valomą katekizmo tekstą ir jos lietuviškosioms dalims atitinkamą 
lietuvišką to katekizmo vertimą. 

Lysijaus pavedimu didesniąją šio darbo dalį atliko mums jau iš 
kitų savo darbų žinomi abudu Adomai Pridrikiai Šimelpenigiai 
(Skaisgirių klebonas ir Papelkių klebonas, nors pastarasis tuo laiku 
dar buvo precentorium Žiliuose), Pilypas Ruigys, Pridrikis Žygi- 
mantas'Šusteris ir kiti. Galimiems katekizmo teksto ir vertimo ne- 
aiškumams ir ginčams dėl jo pašalinti, jo tekstui aptarti buvo su- 
šaukta visą eilė vietos kunigų konferencijų (Stalupėnuose, Pilka!- 
nyje, Ragainėje, Tilžėje, Kaukėnuose, Gilijoje). 1719 m. katekizmo 
tekstas jau buvo paruoštas, bet buvo tuojau paleistas dar rankraš- 
čiu per visas parapijas, ir kiekvienas lietuviškai mokąs kunigas sa- 
vo parašu turėjo patvirtinti jo tekstą ar nurodyti, kokius trūkumus jis 
jame radęs, kas jam atrodą netinkamai išdėstyta ar išversta. Šiaip, 
palyginus šio katekizmo vertimo ir pagrindinio teksto organizavimą 
su kitų oficialinių bažnyčiose vartojamų tikybinių knygų ruošimu, jis 
iš visų darbų buvo paruoštas rimčiausiai, nes jį koregavo net 62 ku- 
nigai, kurių tarpe buvo ir labai gerų lietuvių kalbos žinovų ir šiaip 
kunigų, kurie dalyvavo ir kitų lietuviškųjų knygų ruošime, kaip 

J. Berentas, Pabijonas Kalau, Kristupas Rebentišas, Pilypas Ruigys, 
Jurgis Adomas Meisneris, Reinholdas Rozenbergas, Hiobas Nauny- 
nas, Pridrikis Susteris, Vilhelmas Hakas, A. Pr. Šimelpenigis ir kiti. 

Tačiau tų katekizmo svarstymo konferencijų metu paaiškėjus 
Lysijaus germanizacinėms tendencijoms, vietos kunigų tarpe iškilo 
stipri opozicija prieš Lysijų ir jo reformas. Šią opoziciją sukėlė ne 
koks ypatingas vietos kunigų lietuviškasis patriotizmas, bet tik ge- 
ras supratimas vietinių sąlygų, kurios jiems visiems buvo gerai Ži- 
nomos, kartų kartomis jiems čia gyvenant ir dirbant vietos lietuvių 
tarpe. Opozicionierių priekyje stojo 1687 m. mirusio Tilžės klebono 
Mykolo Engelio sūnus Gabrielis Engelis (gimęs 1665 III 5 ir miręs 96 
metų amžiaus 1761 III 19), tuo laiku buvęs Žilių klebonu. 1721 m. 
Engeliui atsitiktinai pavyko pasimatyti su karaliumi Pridrikiu Vil- 
helmu, kada tas, keliaudamas per kraštą, buvo sustojęs poilsio Ži- 
lių klebonijoje. Čia Engeliui pavyko jį įtikinti, kad tokia mokyklų 
reforma, kokią planuoja Lysijus, būsianti kraštui ne naudinga, bet 
žalinga. Ir greitai po to, 1721 IV 22, Lysijus buvo iš Mažosios Lie- 
tuvos pašalintas, o pats mokyklų reformos reikalas buvo pavestas 
komisijai iš to paties Engelio, J. J. Kvanto ir Sahmės. Reformai pra- 
vesti jie tais pačiais metais buvo sušaukę Tilžėje vyskupų ir klebo- 
nų konferenciją, kurioje Engelis stengėsi pravesti savo projektą kiek- 
vienoje parapijoje įkurti po 10 lietuviškų pradžios mokyklų. Tačiau 
vietos vokiečių administracijos nepalaikomi, ir jie ne ką tegalėjo 
pasiekti, ir jau kitais metais „dėl neveiklumo“ buvo pašalinti. Nors 
vėl, antrą kartą tuose pačiuose Žiliuose pasimatęs su Pridrikiu Vil- 
helmu, Engelis 1726—1728 m. antrą kartą buvo paskirtas mokyklų 
reformos reikalams tvarkyti, bet reforma vis tiek nuėjo visai kitais 
keliais, o netrukus ir pats Engelis dėl susikirtimo su vietos admi- 
nistracija buvo iškeltas į Kretingalę, kur ir gyveno paskutiniuosius 
30 savo gyvenimo metų. Bet vis dėlto trumpo savo administravimo 
laiku jam pavyko žymiai pakeisti Lysijaus sudarytą katekizmą ir jį 
1722 m. valdžios lėšomis paskelbti. Ir šis Mazas Katgismas D. Mer- 
tno Lutteraus, paprastai vadinamas Lysijaus katekizmo vardu, nors 
Lysijus jo vertime visai nedalyvavo, vis dėlto buvo išleistas dviem 
gretimais tekstais — vokišku ir lietuvišku. Jis buvo dar pakartotas 
1726 ir 1730 metais. 

Po 1730 m. jis daugiau jau nebespausdinamas, Prūsijos valdžiai 
nusistačius daugiau nebeleisti oficialinio lietuviško katekizmo teks- 
to ir verčiant lietuvių vaikus ir mokyklose naudotis vienais vokiš- 
kaisiais katekizmais. Bet laikas nuo laiko privatinė atskirų asmenų 
iniciatyva mėginama ir čia paruošti vieną kitą darbą ir lietuviškai 
ne tiek vaikams mokyklose, kiek namie vartoti. Vienas tokių darbų 
buvo Dr. Mertino Luteraus mažas Katgismas ir D. Jono Jokubo Rambako 
Painokslas apie Iszganimo Dawadą, kurį, G. Ostermejerio tvirtinimu, 
buvo išvertęs Žinomas savarankiško giesmyno leidėjas Pabijonas Ul- 
rikis Glozėris. Tikrai yra žinomas tos knygos 1780 m. leidimas, bet 
greičiausia buvo ir koks senesnis leidimas, tik spausdintas iš liku- 
sio rankraščio, nes Glozėris mirė 1747 m. pabaigoje. Vienas tos kny- 
gos leidimas buvo pakartotas ir 1872 m. 

XIX a. Prūsijos valdžiai vedant planingą ir masinį lietuvių 
vokietinimą per bažnyčias ir mokyklas, nors kartais grynai lietu- 
viškose vietose tekdavo ir pradžios mokyklose griebtis lietuvių 
kalbos, kiti vietos kunigai savo iniciatyva paruošė ir eilę kitų 
katekizmų, bet ne mokykloms ar bažnyčiai, o vaikams namie 
mokytis. Tačiau tai buvo ne kokie originalūs rašiniai, bet tiktai 
vertimai ar perdirbimai tokių pat vokiškų vadovėlių. Pvz., Kris- 
tupas Gotlibas Vilkas (Wilcke) 1832 m. išleido vertimą Weisso Wie- 
ros Knygeliu su Luteraus Mazu Katgismu, kurį P. Kuršaitis 1841 m. 
visiškai perredagavo ir dar pakartojo 1845 ir 1865 m. Bet labiau- 
siai išpopuliarėjo iš dalies ir mokyklose vartotas Karolio Vilhelmo 
Otiono Glogau 1855 m. Mazasis Katgismas, kuris ligi 1910 m. buvo 
išspausdintas 15 kartų. 

XIX a. Mažoji Lietuva davė ir vieną katalikų katekizmą, skiria- 
mą Mažosios Lietuvos lietuviams katalikams, būtent kunigo Prano 
Tiedieo (gimusio 1793 XII 1 ir mirusio 1861 VI 24), 1824—1842 m. 
Dragovskynės ties Tilže klebono, Katekizmą krikszczioniszką katalikis- 
zką. Galimas daiktas, kad tas pats kun. Tiedigas 1856 m. Gumbinėje 
išspausdino ir katalikų maldaknygę Tayp turite melsties, kurios nau- 
ją, perdirbtą leidimą 1873 m. paskelbė kun. Jonas Zabermanas. 

Kaip jau matėme, atsiradimas ir išsiplėtimas Didžiojoje Lietuvo- 
je parapinių mokyklų, tarp ko kita, iššaukė masinį elementorių 
spausdinimą, pradžioje lenkiškai lietuviškų, paskiau vien lietuviš- 

kų, nors ir iš lenkų kalbos verstų, o XIX a. ir daugybę originaliai 
parašytų. Tuo požiūriu Mažoji Lietuva nuėjo kitokiu keliu. Nors 
jau prie pirmosios mūsų knygos, Mažvydo katekizmo, buvo pridė- 
tas ir elementorius, autoriaus skiriamas vaikams, tačiau nėra jokios 
abejonės, kad praktiškai jis nebuvo vartojamas nei vienoje mokyk- 
loje, o pati ši abėcėlė tebuvo bandymas pritaikinti gotines raides 
lietuvių kalbos garsams. Kadangi pirmoji abėcėlė — Skaitytinės — 
tebuvo išspausdinta praėjus pusantro šimto metų nuo mažvydinės, 
1708 m., o mokyklos vis dėlto visą tą laiką kai kuriose vietose vei- 
kė, tai aišku, jog tas mokyklas lankę lietuvių vaikai skaityti mokėsi 
iš vokiškų elementorių ar katekizmų, juo labiau kad ir lietuviškie- 
siems raštams buvo pritaikintas tas pats, kad ir kiek pakeistas, 
gotinis raidynas. Vokiškai pramokę skaityti, vaikai tuo pačiu jau 
galėjo paskaityti ir lietuvišką raštą ar knygą. Galbūt dėl to ir ta 
plačiai po 1722 m. pravesta Mažojoje Lietuvoje mokyklų retorma 
XVIII amžiuje nedavė nei vieno lietuviško elementoriaus. Ir tiktai 
nuo XIX a. pradžios, nuo to laiko, kada Prūsijos valdžia jau atvirai 
skelbė reikalą per mokyklas greičiau lietuvius suvokietinti, laikas 
nuo laiko buvo leidžiamos abėcėlės ir skaitymo knygelės, skiria- 
mos pradžios mokyklų amžiaus vaikams. Ir čia negaminta nieko 
originalaus, bet tiesiog versta iš vokiečių kalbos tie patys pradžios 
mokyklų vadovėliai, o jų leidimu labiausiai buvo susirūpinusios 
naujai įkurtos tiek lietuviškos, tiek ir nelietuviškos spaustuvės, nes 
Hietuviškosios knygos Mažojoje Lietuvoje jų leidėjams apskritai duo- 
davo kartais ir gražaus pelno. O leidėjai dažniausiai buvo tos pa- 
čios spaustuvės. 

1806 m. Hartungo spaustuvė Karaliaučiuje išspausdino Kudikiu 
Prietelių, kurį nežinomas mums vertėjas išvertė iš Eberhardto Ro- 
chovo. Jo žinomi dar 1821 ir 1833 m. leidimai. Ta pati Hartungo 
spaustuvė 1808 m. išleido ir Veisso Naują Pibelį kartu su Mažomis 
Szuil-Knygelėmis Kudikiems isz tu mokitis skaityk ir iszmanyti. Šis ele- 
mentorius buvo dar pakartotas 1828, 1830, 1839, 1852, 1877 m., o 
gal jų buvo ir daugiau leidimų. 1828 m. ir Tilžės Posto spaustuvė 
buvo išleidusi vienas Pybeles. Tačiau daugiausia tų elementorių lei- 
džiama antrojoje XIX a. pusėje. Įsisteigusi Priekulėje Jono Pridrikio 
Prano Šrederio (gimusio 1829 VII 3 ir mirusio 1906 V. 26) spaustuvė 

nuo 1869 m. leidžia paties Šrederio sutaisytas Lietuwiszkas Pybeles ir 
Lietuwiszkas bey wokiszkas Skaitimo Knygeles, kurių Kgi 1882 m. pa- 
sirodė šeši leidimai. 1870 m. Gumbinėje buvo išspausdintos iš Got- 
frido Kernerio išverstos Pibeles, kurių ligi 1882 m. žinome keturis 
leidimus. Tačiau spaudos uždraudimo metu Mažojoje Lietuvoje su- 
klestėjus spausdinimui knygų, skiriamų Didžiajai Lietuvai, daug 
kur pradėta naudotis ir anai pusei „rubežiaus“ skiriamais elemento- 
riais, nors skirtingas raštas — lotynų vietoje gotinio — neleido jiems 
visiškai pavaduoti vietinių, kad ir vienas kitas vietos laikraštis kartais 
mėgindavo kai kuriuos straipsnius spausdinti lotynų raidėmis. 
Knygos, skiriamos ne tiesioginiam bažnyčių ar mokyklų reika- 
lui, bet šiaip skaitymams, Mažojoje Lietuvoje ypatingai paplito be- 
veik tuo pačiu laiku kaip ir Didžiojoje, t. y. XVIII amžiuje. Bet ir 
prieš tai čia buvo padaryta keletas tos rūšies bandymų. Pirmasis 
mums žinomas tos rūšies darbas yra jau mums žinomo Ragainės 
klebono Simano Vaišnoro-Varniškio 1600 m. Karaliaučiuje išleista 
Zemczuga Theologischka. Yra tai daugiau kaip 400 puslapių knyga, 
faktiškai sudaryta iš trijų atskirų, vienu laiku išleistų knygų: iš Jo- 
kūbo Herbrandto išverstos Apie Dusches Zmoniv numirsivu, Aegidi- 
jaus Hunniuso Apie popreszischkaie Mtsche ir einančio pradžioje ver- 
timo Adomo Francisci Zemczugos. Šiai knygai išleisti Vaišnorui pa- 
vyko gauti lėšų iš Prūsijos vyriausybės labiausia dėl to, kad ji buvo 
skiriama ne Mažajai Lietuvai, bet specialiai protestantų tikybinei 
propagandai Didžiosios Lietuvos katalikų tarpe. Tai matyti ir iš 
paties Vaišnoro prakalbos „Tikram catholischkam skaititoiui swei- 
katos“ „kurioje j jis pasisako, kad „noredamas sawo žemoniems Lietu- 
wai ir Žemaiczems pasitiketi tą Žemezugą ant lietuwischku žodezu, 
kaip schosa schalisa kalbama ira perguldczau“. Visai galimas daiktas, 
kad, tą knygą skiriant katalikinei Didžiajai Lietuvai, norėta tuo būdu 
atsilyginti už prieš dešimtį metų Mažojoje Lietuvoje išplatintą katali- 
kinį Canisijaus katekizmą. Tačiau neturime Žinios, ar ji apskritai tenai 
pateko. Bent nei vienoje senoje Lietuvos bibliotekoje neteko jos pėd- 
sakų užtikti. Gal ir ji buvo panašiu būdu kaip Canisijaus katekizmas 
naikinama. Kaip ten bebūtų, bet ji buvo virtusi didžiausia bibliogra- 
fine retenybe, kurios vienas egzempliorius buvo saugojamas Kara- 
liaučiuje, o kitas Porębe ties Krokuva. Ir tik naujaisiais laikais Vytauto 

Didžiojo universiteto bibliotekai Kaune pavyko vieną egzempliorių 
sužvejoti viename Paryžiaus antikvariate. 

Šiai knygai buvo pridėjęs ne kartą jau mūsų minėtą prakalbą 
Tilžės klebonas Zacharijas Blotno vyresnysis. Čia Blotno, konsta- 
tuodamas, kad „ir lietuwischkame lieszuwie nun teipoieg daug su- 
raschita turime“, nusiskundžia „tiktai tiek bereik iag drukawodint 
nepagalim“. Neturime žinios, apie kokius parašytus, bet neišspaus- 
dintus raštus jis čia kalba, bet galimas daiktas, kad, be Bretkūno 
Biblijos ir kitų jo parašytų darbų, jis turėjo galvoje ir kokius kitus 
mums nežinomus ir dingusius raštus. Gali būti, kad kaip tik tos 
kliūtys, kurios kliudė išspausdinti jų parašytus darbus, ir atgrasė 
XVII a. Mažosios Lietuvos kunigus nuo plunksnos, nes, be anks- 
čiau mūsų aptartu darbų, susijusių su giesmynų, gramatikų ir iš 
dalies ir katekizmų ruošimu, jokių kitų raštų, tame amžiuje išspaus- 
dintų ar bent paruoštų, nežinome. 

Tačiau XVII a. pabaigoje padėtis ir čia pamažu pradeda keistis; 
vienas kitas vietos Kunigas ir šiaip parašo kokį lietuvišką tikybinį 
raštą, nors jo tuo tarpu ir negali išspausdinti, ir jis pasilieka ran- 
kraščiu. Vieną tokių parašytų, bet, matyti, neišspausdintų knygų 
priminė Mykolas Moerlinas, kuris mūsų anksčiau aptartoje 1706 m. 
knygutėje pasakoja, kaip jis, norėdamas patikrinti, ar lietuviškoji 
liaudis gerai suprantanti tai, kas yra išspausdinta ar parašyta lietu- 
viškai, 1704 VIII 17 susirinkusiems Gumbinės bažnyčioje lietuviams 
ūkininkams paskaitęs ištrauką iš 1701 m. Naujojo Testamento verti- 
mo. Iš susirinkusiųjų pastabų įsitikinęs, kad daugumas jų negali 
daugelio vietų suprasti, jis jiems paskaitęs kai kurias ištraukas iš 
buvusio Valterkiemio klebono Melkioro Švobo knygos Hortulus Bib- 
licus. Tr čia visi klausytojai pradžiugę vienu balsu sušukę: „Tai mums 
tikras žodis“ (nors Moerlino knygutė buvo parašyta vokiškai, bet 
šiuos žodžius jis paskelbė lietuviškai). Lietuviškai ši knygutė galėjo 
būti pavadinta ir „rojaus darželiu“, tačiau mes nežinome nei vie- 
nos Melkioro Švobo išspausdintos ar prieš 1706 m. parašytos kny- 
gos, nors jis pats buvo žinomas vienas geriausiųjų Kleino giesmyno 
bendradarbių. Taigi ir šis Hortulus Biblicus buvęs parašytas dar prieš 
1663 m. (Švobo mirimo metai) ir rankraščiu kažkokiu būdu patekęs 
į Moerlino rankas, o paskiau dingęs. 

a 
/ Kada, vokiečių kolonistams stipriau Mažojoje Lietuvoje įsikūrus 
ir daug kur net sudarius vietos gyventojų daugumą, susidarė rim- 
"tas pavojus vietos lietuviškumui, žymi dalis vietinės dvasininkijos, 
ne visada lietuviškos, bet jau suaugusios su vietos reikalais, steng- 
damasi sustiprinti lietuvių atsparumą kolonistams, pilnu tempu įsi- 
traukia ir į lietuviškąjį literatūrinį, daugiausia tikybinį, bet iš dalies 
ir pasaulietinį darbą? Kaip matėme, Biblijos vertimo, naujųjų gies- 
mynų ir 1719—1722 m. katekizmo ruošimas buvo įtraukęs į darbą 
beveik visus lietuviškai mokančius vietos kunigus. Be ko kita, da- 
lyvavimas šiuose darbuose daugelį jų suartino su plunksna, ir jie, 
atlikę jiems pavestą darbą, ir toliau plunksnos nemetė. Vieni rinko 
ir užrašinėjo lietuvių tautosaką, kiti rinko medžiagą lietuvių kalbai 
pažinti, treti vėl mėgino šį bei tą parašyti ir pasaulietinės literatū- 
ros srityje. O vėl kitiems parūpo ir toji administracijos visokeriopai 
varžoma ir išnaudojama, viena sau palikta ir sistemingai nutauti- 
nama lietuviškoji HaudisJ Negalėdami jai kitaip kaip padėti, jie su- 
sirūpino jiems paguosti ir religiškai sustiprinti ruošimu tokių skai- 
tymų, kurie galėtų jiems atstoti ir trūkumą savosios mokyklos, ir 
trūkumą lietuviškų pamokslų tose bažnyčiose, iš kurių jie buvo 
sistemingai šalinami. Tokiai literatūrai gaminti nereikėjo ypatingų 
literatūrinių gabumų ar teologinių žinių, nes nereikėjo jos savaran- 
kiškai kurti: lygiai taip pat, kaip tikybiniai Didžiosios Lietuvos ra- 
šytojai savo rašomoms lietuviškoms knygutėms tuo laiku plačiau- 
siai panaudodavo lenkiškus tikybinius raštus, kuriuos jie tik lietu- 
viškai išsiversdavo ar savo žodžiais atpasakodavo, taip pat ir Mažo- 
sios Lietuvos tikybiniai rašytojai, po ranka turėdami gausią vokiečių 
tikybinę literatūrą, dažniausiai tokiu pat būdu išversdavo, kartais su- 
trumpindami ir tik retkarčiais ką ir savarankiškai parašydami. 

Tos rūšies pirmasis mus pasiekęs darbas yra iš J. A. Freyling- 
hauseno verstas Dawaduas Mokslas apie duszios Iszganimą, 1729 m. 
išspausdintas Halėje. Knygoje nepažymėta, kas ją išvertė, tik antra- 
štiniame lape yra pastaba, kad raštas yra „isz Wokiszko į lietuvis- 
zką Liežuwi perraszytas ir ... iszduotas nuog Draugu lietuwiszkos 
Iszkalos“. Toji „Iszkala“ — tai veikęs prie Halės universiteto lietu- 
viškasis seminaras, kuriam 1727—1728 m. vadovavo žinomas jau 
mums rankraščiu likusio lietuviško žodynėlio autorius Jonas Rich- 

teris II, o 1729—1732 m. 1730 m. išspausdinto žodyno autorius 
Pridrikis Vilhelmas Hakas. Galimas daiktas, kad pats vertimas bu- 
vo atliekamas to seminaro klausytojų, kaip jų lietuvių kalbos praty- 
bos, tačiau faktiniu vertėju tenka laikyti patį to seminaro vedėją — 
Richteri ar Haką. 1735 m. ten pat Halėje buvo išspausdintas ir ant- 
ras tos knygutės leidimas. 

Tas pats Didlaukių klebonas Pabijonas Ulrikis Glozėris, kuris 
išvertė anksčiau minėtą Rambako knygutę kartu su Liuterio ka- 
tekizmu, per trejus metus, 1729—1732 m., parašė didžiulį dvikal- 
bi, gretomis vokiškai ir lietuviškai, rašinį Namu Szuiles ir Bažnyc- 
zios Pamokslą, kurį jis skyrė „ant Naudos Namiszkių, kaip ir Szui- 
loku, irgi wissos Parapijos“. Tai buvo originalinis Glozėrio dar- 
bas, kuriame jis įsidėjo 17 visą šimtą savo sudėtų giesmių, kurios 
beveik visos buvo išspausdintos 1736 m. jo išleistose Keliose no- 
bažnose Giesmėse ir iš dalies ir 1732 m. oficialiniame giesmyne. Ta- 
čiau pats šis Glozėrio darbas nebuvo išspausdintas, bet jo rankraš- 
tis buvo išlikęs, paskiau nežinomais keliais patekęs į Rygą; iš ten, 
jau mūsų laikais, jį įsigijo Vytauto Didžiojo universiteto bibliote- 
ka Kaune. Ano laiko Mažosios Lietuvos lietuviškųjų parapijų ku- 
nigų nuotaikoms būdinga ir toji aplinkybė, kad nors tiek pats 
Glozėris, tiek jo tėvas ir senelis oficialiai savo pavardę visados 
rašė vokiška forma Glaser, bet šiame darbe jis pats pasirašė gry- 
nai lietuviškai Glozėriu, net su „ė“. 

Šis Glozėrio rankraštis yra vienas tų XVII-XVIII a. parašytų, 
bet neišspausdintų darbų, kurie išliko ir nedingo. Šiaipgi beveik apie 
kiekvieną lietuvių kunigą Mažojoje Lietuvoje, gyvenusį XVIII a., yra 
žinių, kad tą ar kitą darbą jie buvo paruošę, bet tie jų darbai vėliau 
dingo. Vis dėlto vienam kitam iš jų pavyko kai kuriuos savo raštus 
ir išspausdinti, nors kiti išspausdintieji darbai ir nėra mums žinomi 
nei vienu išlikusiu egzempliorium, o pateikiamos apie juos litera- 
tūroje žinios dažnai yra pilnos prieštaravimų, ir dėl to vaizdas ano 
laiko kovos už lietuviškąją knygą yra labai nepilnas. Tačiau, prade- 
dant antruoju XVIII a. ketvirtadaliu, skaičius spausdinamų lietu- 
viškų knygų nuolatos didėja, ypačiai nuo to laiko, kai lietuviškųjų 
knygų spausdinimu susirūpino pačios Karaliaučiaus, vėliau ir Gum- 
binės, o XIX a. ir Tilžės spaustuvės, kurios pradėjo savo iniciatyva 

ieškoti tinkamų spaudai lietuviškų raštų, nes jie buvo plačiai lietu- 
vių ūkininkų perkami ir duodavę spaustuvėms gražaus pelno. 

Prieš penkiolika metų Halės universiteto bibliotekoje prof. 
P. Spechtas surado 1735 m. Karaliaučiuje išspausdintą knygutę, 
vardu Pienas mažems waikelems. Tai yra greičiausia pirmasis leidi- 
mas 1804 m. išspausdintų Pieno Knygeliu Diewa mylincziu Kudikiu, 
kurių antraštėje pažymėta, kad jos „isz naujo Rasztais iszspaus- 
os“. Galimas daiktas, kad tai yra tie patys anksčiau aptarti Pridri- 
kio Pretorijaus vyresniojo katechetiniai klausimai, nes šiuos Lep- 
neris vadino vaikų postile, o čia kaip tik ir išdėstomi pagrindiniai 
tikybos klausimai, nors pats nepasirašęs autorius savo knygutę 
skiria „ne tiktay Waykams, bet ir Prastiems ant Kiemu gywenan- 
tiems Žmonems'. 

1742 m. buvo išspausdinti iš B. Ch. E. Hūbnerio versti Iszskirti 
ir Szwentame Raszte randami Nusidawimai isz Seno ir Naujo Testamen- 
to Jaunimui suraszyti, kurių vertėju Harnochas (Chronik, 1890) laiko 
vieną 1735 m. Biblijos vertėjų, Adomą Enriką Pilgrimą. Ši knyga buvo 
dar pakartota 1807 ir 1860 m. Greičiausia tas pats Pilgrimas pabai- 
gė versti dar 1721 m. Pilypo Ruigio pradėtą, bet teišspausdintą jau 
Ruigiui mirus, 1750 m. Ch. Langhauseno vaikų postilę Trumpą ir 
prastą Iszguldimą wisų Ewangeliu. Savo 1745 (1747) m. žodyno pra- 
kalboje,pats Ruigys pasisako, kad jis išvertęs šios knygos 11 skir- 
snelių. Greičiausia Pilgrimui čia teko ne tiktai vertimą baigti, bet ir 
suderinti evangelijų tekstus su 1727 ar 1735 m. Naujojo Testamento 
vertimais. Ši sutrumpinta postilė XIX a. pačių spaustuvininkų ini- 
ciatyva buvo dar pakartota 1820, 1869, 1879 ir net 1902 metais. 

Ne kartą jau mūsų minėtas Adomas Pridrikis Šimelpenigis III 
apie 1756 m. buvo išvertęs Jono Arndto knygą Apie tikrą Krikszczio- 
mumą, bet jo atliktas vertimas dingo dar jam esant gyvam 1756— 
1763 m. karo metu. Tos knygos leidimas, pasirodęs 1807 m., nebu- 
vo tas pats atsiradęs Šimelpenigio darbas, bet naujas vertimas, kurį 
atliko greičiausia Psalmyno leidėjas Kristijonas Mertikaitis. Cia ir 
Arndto pavardė buvo sulietuvinta į Joną Orantą ir tokia dar buvo 
pakartota 1819, 1843, 1864, 1879 (du leidimai) ir 1907 m. Kitą to 
paties Arndto labai populiarią lietuvių tarpe knygą — Rojaus dar- 
želį — rodos, tas pats Mertikaitis buvo pirmą kartą išspausdinęs 

tais pačiais 1807 m. ir paskiau ji, nors ir didoka (turėjo daugiau kaip 
400 puslapių), buvo nuolatos kartojama, ir ligi 1904 m. buvo išspaus- 
dinta mažiausia 18 kartų. Kažkodėl šis neidomus XVI-XVII a. vokiš- 
kas tikybinis populiarizatorius Mažosios Lietuvos lietuviams ypa- 
tingai įtiko, ir dėl to ir jo parašytoji Dwasiszka Skarbu Kamara, be tų 
dviejų darbų, irgi buvo 1845 m. išleista lietuviškai išversta, o 1894 m. 
dar pakartota to paties Martyno Jankaus spaustuvėje ir lėšomis, 
kuris dar keletą metų prieš tai buvo išleidęs aiškiai prieštikybinį 
Dievą, dangų ir pragarą. 

1768 m. Kristijonas Lovynas išspausdino iš Hollazo verstą Ewan- 
geliszką Malones Dawadą, kurio žinome dar ir 1801, 1840 ir 1876 m. 
leidimus, o 1782 m. — Hasselbergo Pamokinimą apie Užauginimą 
Waiku. 1781 m. G. Ostermejeris paskelbė iš Tomo a Kempis verstą 
Szirdingą Pagraudenimą. Milkės bendradarbis ruošiant giesmyną Vil- 
helmas Regge 1785 m. iš vokiečių kalbos išvertė Mokslą Pamokinimo 
ant gero Wartojimo Laukininkams, Szeimynai ir Szuilokams. Buvo ir 
kitų panašios rūšies raštų, kurių dažnai nei autoriai, nei vertėjai 
nėra mums paaiškėję, bet kurių tikslas buvo tas pats — duoti ūki- 
ninkams šiokių tokių sekmadieninių skaitymų. Bet tai buvo vien 
tikybinio turinio raštai. Čia išimti sudarė viena mūsų anksčiau ap- 
tarta Donelaičio Gromata Gaspadoriaus Burams apie Ganyklų perdali- 
įimo naudą; bet ir ji buvo parašyta vien tiktai kaip agitacinė brošiū- 
ra, kurios tikslas buvęs suraginti ūkininkus greičiau ir sklandžiau 
pravesti valdžios skelbiamą reformą. Net ir XIX a., kada Mažajai 
Lietuvai skiriamų knygų skaičius ypatingai pakilo, vis dėlto grynai 
ūkinės knygos, turinčios šiokį ar tokį pritaikymą ūkiui, buvo spaus- 
dinamos tik retkarčiais, ir iš viso jų teturėta vos keletas per visą 
šimtmetį. Tiesa, tokios literatūros trūkumą kiek atstodavo įvairūs 
nuo 1847 m. pradėti leisti kalendoriai, kurių visas turinys, ne visa- 
dos vykusiai, buvo taikomas ūkininkams. 

Mažoji Lietuva, šiaip knygu ir apskritai raštų kokybe ir kiekybė 
XVIII a. neatsilikusi nuo Didžiosios, o kai kur ją ir pralenkusi, vie- 
noje srityje vis dėlto davė labai maža, būtent pamokslų. Nors ir 
Didžiojoje spausdintų pamokslų XVIII a. kaip ir neturėjome, bet 
rankraštinių buvo likusių beveik kiekvienoje klebonijoje ar vienuoly- 
ne. Mažoji Lietuva davė vos vieną 1753 m. išspausdintą A. P. Šimel- 

penigio pamokslą, įvedant į pareigas Mielkiemio kunigą Teodorą 
Gotlibą Milkę, ir vieną rankraščiu išlikusį pamokslą, parašytą Ber- 
tušiogalos precenterio Janio Šeško. Tačiau, kada į XVIII a. pabaigą ir 
ypač XIX a. vokiškieji pamokslai pradėjo stumti iš bažnyčių lietu- 
viškuosius, tai daug kam parūpo pavaduoti tą Lietuviškų sakomųjų 
pamokslų trūkumą spausdintais pamokslų rinkiniais, vadinamo- 
mis Mišiomis. 

Pirmąsias tokias Miszknyges dar 1800 m. paruošė Kristijonas Got- 
libas Milkė ir išspausdino Heringo ir Heberlandto spaustuvėje (kny- 
goje jie pavadinti Eringu ir Aberlandu) Karaliaučiuje. Šis leidinys 
buvo ne vieno Milkės darbas, bet iš dalies kolektyvinis, nes iš 72 čia 
įdėtų pamokslų keturis parašė jo brolis Danielius Pridrikis ir 12 
Širvintų klebonas Efraimas Pridrikis Meisneris. Kalbos požiūriu ši 
knyga buvo labai rūpestingai Milkės suredaguota, ir dėl to, pavyz- 
džiui, Simanas Stanevičius, prakalboje prie savo 1829 m. pakartoto 
Trumpo pamokinimo kalbos lietuwiszkos rašydamas apie knygas, iš 
kurių galima būtų gražiau lietuviškai pramokti, tarp tų knygų nu- 
rodo ir šias Miszknyges. 

Panašų kolektyvinį pamokslų rinkinį, pavadintą Ewangeliszko- 
mis Miszknygomis, 1856 m. paruošė ir Papelkių klebonas Karolis Le- 
opoldas Pridrikis Neisas (gimęs 1814 V 5 ir miręs 1875 I 25), kuris, šią 
knygą sudarydamas, bendradarbiais turėjo net vienuolika asmenų. 
Šiaip įvairių trumpesnių ir ilgesnių Mišių XIX a. pasirodo jau gana 
daug. Bet šioje srityje stambiausias, kad ir neoriginalus, nes suda- 
rytas iš įvairių Vokiečių autorių pamokslų vertimų, buvo Dovydo 
Plonaus Misziu Knygos, kurių pirmasis leidimas pasirodė 1826 m., o 
dešimtasis 1906 m., nors dar buvo ir nenumeruotų leidimų. Tai 
didelio formato, trijų savarankiškų tomų (dalių) knyga, apie tūks- 
tanti puslapių didumo, kuri eiliniams ūkininkams galėjo atstoti vi- 
są kitą tikybinę literatūrą, nes ir jos vienos ūkininkas negalėdavo 
per vienerius metus perskaityti, tam reikalui teturėdamas sekma- 
dienius ir šiaip šventadienius. | 

Be tų visų čia paminėtų tikybinių knygų, Mažojoje Lietuvoje 
XIX a. pasirodo nemaža knygų ir kito pobūdžio, vėliau ir laikraš- 
čių, kurie irgi turėjo savo gana įdomią istoriją; bet tos literatūros 
nagrinėjimas jau išeina iš šio darbo ribų. 

1547 m. Markynui Mažvydui paskelbus savo katekizmą, kurio 
pradžioje buvo išspausdinta ir pirmoji lietuvių kalba vaikams ski- 
riama abėcėlė, prasidėjo tas 400 metų lietuviškosios knygos vargo 
kelias, kuris ligi mūsų laikų buvo ir yra pastojamas įvairių kliūčių, 
dėl kurių tos knygos niekados negalėjo normaliai augti; Vienas tų 
kliūčių statė įvairios gamtos, karo ir kitos gaivalinės nelaimės, kitas 
politinės priežastys bei kitos aplinkybės, dėl kurių lietuvių tauta 
negalėjo paruošti pakankamo skaičiaus pajėgios šviesuomenės lite- 
ratūros darbui dirbti ar kurios savo šviesuomene atitraukdavo nuo 
savo tautos ir įliedavo ją į svetimųjų tautų kultūrinį darbą. Paga- 
liau daugiau kaip šimtą metų nešant svetimą jungą, o Mažajai Lie- 
tuvai ir visai neturėjus nepriklausomo gyvenimo, normaliai lietu- 
vių literatūros raidai neretai ir sąmoningai buvo daromos įvairios 
kliūtys, įvairiems mūsų krašto okupantams siekiant visiško mūsų 
tautos išnaikinimo. Tokioms sąlygoms esant, tik reikia stebėtis, kad 
vis dėlto per tuos 400 metų padaryta palyginti nemaža ir kad dar 
tiek daug išsisaugojo tų mūsų senovės kultūros paminklų, nors 
įvairios išorės nelaimės tiek veikė mūsų knygą, jog daugelio jų vi- 
siškai nežinom, kitų žinom tik pavadinimus ar vien autorių pavar- 
des, o daugelis išlikę tik kokiu vienu egzemplioriumi. Kita vertus, 
tenka ir tai turėti galvoje, kad kitos;mūsų senosios knygos dėl to 
yra tokios retos, jog daugelio XVI-XVII a. knygų buvo spausdina- 
ma labai mažas egzempliorių skaičius — nuo 25 ligi 200. Nors 
Mažvydas savo pirmąją knygą skyrė platesniajai visuomenei, bet 
neraštinga liaudis visai negalėjo knygų skaityti, ir jos buvo spaus- 
dinamos ne skaityti, bet kunigams bažnyčiose naudoti, 0 tam rei- 

kalui užtekdavo labai nedidelio egzempliorių skaičiaus. Spausdinti 
jas dažniausiai tik tada buvo galima, kada jos buvo reikalingos 
bažnyčių darbui. Šis reiškinys veikė vienodai ir Didžiojoje, ir Ma- 
žojoje Lietuvoje. 

Pirmosios lietuviškai knygai kliūtys atsirado dar prieš pirmajai 
mūsų knygai pasirodant. Buvo sumanyta paruošti pirmą lietuvišką 
katekizmą tuo pačiu laikų, kada buvo ruošiamas ir prūsų katekiz- 
mas, t. y. dar 1544 m. Tuomet buvo nustatytas jo turinys, redakcija 
buvo pavesta Stanislovui Svetkui Rapolioniui 11 Abromui Kulviečiui ir 
buvo surasti ir bendradarbiai, kurie turėjo atlikti patį vertimo dar- 
bą. Bet, 1545 m. vieno mėnesio būvyje mirus abiem numatytiem 
redaktoriam, darbą teko dar porai metų atidėti. Kartu nutrūko ir 
Rapolionio sumanytas ir pradėtas Biblijos į lietuvių kalbą vertimas, 
nors visai galimas daiktas, kad bent Senajį Testamentą jis jau buvo 
išvertęs, jei Mažvydas savo 1570 m. išleistame giesmyne, skirsnyje 
„Riedas jutrinos“, netiesiogiai mini Senojo Testamento jau atliktą ver- 
timą, reikalaudamas, kad kunigai skaitytų lietuviškai jo atskiras 
dalis; neįmanoma prileisti, kad Mažvydas čia turėtų galvoje ne jau 
paruoštą vertimą, bet manytų, kad kiekvienas kunigas turės pats 
savarankiškai tą vertimą paruošti. Tačiau jei ne Rapolionis, tai šį 
vertimą galėjo atlikti 1 A. Jomantas. 

Kada Mažvydas 1547 m. savo katekizmą išspausdino ir tuo bū- 
du pradėjo lietuviškosios knygos kelią, pradžioje sąlygos jai plėstis 
buvo labai palankios, nes Mažosios Lietuvos pasaulietinė ir bažny- 
tinė valdžia tų knygų tiesiog reikalavo, kadangi jos būtinai buvo 
reikalingos normaliam bažnyčių darbui. Bet, neturint jokių senes- 
nių pavyzdžių ir lietuvių kalbai iš kaimo dar neįėjus viešumon, dar 
neprisiderinus prie tų reikalavimų, kurias jai statė bažnytinė tiky- 
binė literatūra, jas ruošti buvo nelengvas darbas. Ir Mažvydas ne- 
siryžo jų rašyti pats vienas, savo atsakymu. Jau pirmajame jo dar- 
be, be jo paties, dalyvavo dar keturi mūsų pirmieji rašytojai — tuo 
laiku jau mirę Rapolionis ir Kulvietis ir gyvieji Zablockis ir A. Joman- 
tas; 0 ruošdamas giesmyną, jis pritraukė prie darbo dar aštuonis 
bendradarbius, nors pats jo jau nebesuspėjo išleisti. Per 15 savo 
literatūtinės veiklos metų, be ano katekizmo, Mažvydas teišspaus- 
dino dar dvi nedideles knygeles — 1549 m. Giesmę Szw. Ambrasze- 

jaus ir 1559 m. Formą Chrikstimą. Kiti jo raštai liko rankraščiais, iš 
dalies neužbaigtais. 

Mažvydui mirus, jo pradėtasis darbas nenutrūko. Likę jo ran- 
* kraščiai pateko į B. Vilento rankas. Šis su dideliu pietizmu, bet ir 
“ perredaguodamas, spaudai paruošė ir išleido visus likusius Maž- 


"vydo raštus. 1566 m. ir 1570 m. paskelbė jo dviejų dalių giesmyną. 


1572 ar 1574 m. Paraphrasį permanitiną Poteraus malda, kuri tačiau 
išliko tik 1589 m. Bretkūno leidime. Pagaliau 1575 m. (išliko tik 
1579 m. leidimas) Vilentas, leisdamas savo išverstą Enchiridioną, 
kartu išspausdino ir dalį Mažvydo parašytojo katekizmo, kurį šis 
išplėtė iš atitinkamos 1547 m. katekizmo dalies. 

Mažvydo vienas didžiausiųjų nuopelnų buvo tas, kad jis, prie 
savo darbo pritraukęs keliolika bendradarbių, tuo būdu juos įtrau- 
kė į literatūros darbą. Gal išskyrus tik ligi šiol pilnai nepaaiškėju- 
sius Kyrtoforą ir Mercucecijų, visi jo bendradarbiai buvo atvykę iš 
Didžiosios Lietuvos. Iš jų Marcianas-Musa ir Šeduikionis grįžo vėliau 
į Didžiąją Lietuvą ir ten iš dalies prisidėjo prie evangelikų reforma- 
tų knygų ruošimo. Bet ir dalis likusiųjų Mažojoje Lietuvoje taip pat 
mėgino ir šį tą savarankiškai kurti. Tas pats Vilentas, susidorojęs su 
Mažvydo palikimu, 1575 ir 1579 m. paskelbė pilną Liuterio kate- 
kizmo vertimą, nors 1575 m. leidimo, kurio buvo išspausdinta tik 
25 egzempliorių, neišliko ir nė vieno jo egzemplioriaus nėra žino- 
ma. Tais pačiais 1579 m. jis paskelbė ir Evangelijas bei Epistolas vi- 
siems sekmadieniams ir šventadieniams. Tai buvo pirmosios, pa- 
skelbtos lietuvių kalba, ištraukos evangelijų, kurios po to netrukus 
buvo pripažintos Mažosios Lietuvos oficialiniu, bažnyčiose varto- 


jamu tekstu. Mažvydo-bendradarbis A. Jomantas vertė Naująjį Te- 


stamentą, tačiau jo beveik baigtas vertimas nebuvo išspausdintas, ir 
rankraštis, jam mirus, dingo. Greičiausia ir kiti Mažvydo bendra- 
darbiai šį bei tą kūrė, jau nekalbant apie tai, kad paties Mažvydo 
giesmynuose yra daug nepasirašytų giesmių, kurias parašė ir tie jo 
bendradarbiai, bet kur jų parašo nepadėjo pats Mažvydas ar gies- 
myno leidėjas Vilentas. 

Karaliaučiaus universitetas paruošė kiek kunigų ir iš vietos lie- 
tuvių, ir jie iš lengvo pradėjo įsitraukti ir į literatūrinį darbą, sek- 
dami pavyzdžiu savo pirmtakų, atvykusių iš Didžiosios Lietuvos. 

Galimas daiktas, kad jų pirmasis darbas buvo vadinamoji Wol- 
fenbūttelio postilė. Šiuo tarpu mums nėra žinoma, kas ją tikrai pa- 
rašė, nes jos teišliko 1573 m. nuorašas, nors pats originalas grei- 
čiausia buvo parašytas tarp 1566 ir 1570 m. Vieni taria, kad ją pa- 
rašęs Jomantas, kiti linkę net Bretkūnui ją priskirti; tačiau 1573 m. 
nuorašas buvo jau vietos lietuvių — Bylaukio, Sapūno 17 Velvero pa- 
ruoštas. Bet jau apskritai vietiniai buvo visi Bretkūno raštai, nors 
jam pačiam tepavyko išspausdinti tik jų mažą dalį: be pakartojimo 
kai kurių Mažvydo darbų, 1589 m. Kollectas ir 1591 m. dvitomę 
Postilę. Keturios dar prieš 1589 m. paruoštos spaudai Bretkūno lie- 
tuviškos knygos nebuvo išspausdintos, ir tėra mums žinomos iš 
paties Bretkūno sudaryto sąrašo. O jo Žymiausias darbas, kuriam 
jis paskyrė dvylika darbo metų, visos Biblijos vertimas, ir pasiliko 
rankraščiu, nes Mažosios Lietuvos valdžia nepanorėjo jo spausdin- 
ti. Bet išlikusio rankraščio ir visų esamų ten pataisų išstudijavimas 
leido nustatyti visus tuos, kurie dalyvavo jo taisyme ir koregavime. 
Jų tarpe keturi yra ateivių iš Didžiosios Lietuvos Mažvydo bendra- 
darbių vaikai, gimę ir augę jau Mažojoje Lietuvoje; trys yra vietos 
lietuviai; keturi atvyko iš Didžiosios Lietuvos, bet jų vienas tik lai- 
kinai (Striška), ir jis, kiek padirbėjęs prie Biblijos, paskiau grįžo atgal 
į rytus. Vienas tų naujai atvykusių, Simanas Vaišnoras, pats 1600 m. 
išleido net tris lietuviškas knygeles, sujungtas į vieną bendru Zem- 
czugos Theologiszkos pavadinimu. Joms išleisti buvo duotas leidimas, 
nes norėta jas specialiai paskleisti katalikų tarpe. 

Bendras mums žinomų XVI a. Mažosios Lietuvos knygų skai- 
čius, skaičiuojant ne tik tas knygas, kurios išliko, bet ir dingusias, 
bus iš viso devyniolika, o su valdiniais atsišaukimais — dvidešimt 
viena. Jas išleido tik keturi rašytojai, prie darbo pritraukę mažiau- 
sia dvidešimt asmenų. Ne mažiau buvo paruošta, bet neišspaus- 
dinta; tik tų rankraščių daugumas seniai yra dingę. Toks didelis 
neišspausdintų rankraščių kiekis jau ir anais laikais susilaukdavo 
nusiskundimų, kuriuos Zemeczugos Theologiszkos prakalboje pareiš- 
kė Zacharijas Blothno: „lHietuwischkame lieszuwie nun teipoieg daug 
suraschita turime, tiktai tiek bereik iag drukawodint nepagalim“. 

Lietuviškųjų knygų požiūriu XVI a. Didžioji Lietuva buvo nuo 
Mažosios Lietuvos žymiai atsilikusi. Tik to amžiaus pabaigoje čia 

prasidėjęs darbas ilgainiui daug gražiau išsiplėtė, ir iš jo pagaliau 
išaugo ir mūsų dabartinė literatūra. Čia pirmosios lietuvių knygos 
atsirado reformacinio sąjūdžio įtakoje, nes pirmasis tų knygų pra- 
dininkas, vyskupas Merkelis Giedraitis, jaunatvėje pats buvęs re- 
formatas ir Mikalojaus Radvilos patikėtinis užsienyje, savo užsieni- 
nių studijų metu gerai susipažino su pirmomis lietuvių knygomis 
ir net keletą metų buvo globojamas ir prižiūrimas vieno Mažvydo 
bendradarbių, Jurgio Zablockio. Grįžęs vėliau katalikybėn, 1571 m. 


A įšventintas kunigu ir 1575 m. paskirtas Žemaičių vyskupu, kovai 


— 


ia 


"Sui reformacija organizavo ir pirmųjų lietuvių katalikų knygų leidi- 


mą. Jei neskaičiuotume trumpo lietuviško eilėraščio, išspausdinto 
1589 m. Vilniuje viename daugiakalbiame Akademijos leidinyje, 
pirmąja Vilniuje spausdinta lietuvių kalba knyga ilgai buvo laiko- 
mas 1595 m. išleistas Daukšos katekizmas. Bet dabar jau paaiškėjo, 
kad bent dešimt metų prieš tai, greičiausia 1585 m., kada Vilniuje 
buvo išspausdinti latvių ir gudų Canisijaus katekizmo vertimai, bu- 


"vo išleistas ir to paties katekizmo vertimas į lietuvių kalbą. Tos 


knygos nė vieno egzemplioriaus neišliko, ir ilgainiui ji aplamai bu- 
vo pamiršta. Tik mūsų metu buvo surasti dokumentiniai įrodymai, 
kad toks katekizmas tikrai yra buvęs. Jis išnyko, matyti, dėl to, kad 
buvo skiriamas kovai su protestantizmu Mažojoje Lietuvoje; tad, 
galimas daiktas, jį visą bus išgaudę ir sunaikinę vietos protestantų 
kunigai. Nežinom ir vertėjo, ir šiuo tarpu yra sunku pasakyti, ar jis 
buvo skiriamas Vilniaus, ar Žemaičių vyskupijai, nors greičiausia 
rašytas aukštaičiams. Tad ir 1595 m. Daukšos katekizmas būtų tik 
analoginis leidinys, skiriamas žemaičiams, tik verstas ne iš Canisi- 
jaus, bet iš Ledesmos. Vertėjas galėjo būti ir ligi šiol mums visai 
nežinomas pirmasis Didžiosios Lietuvos lietuvių rašytojas, o gal ir 
kuris tų asmenų, kurie savo darbais tik vėliau čia pasireiškė. Ne- 
trukus po to, kada buvo išleistas šis katekizmas, o gali būti, kad ir 
anksčiau, apie 1585 m., paragintas Merkelio Giedraičio, Mikalojus 
Daukša iš Vuiko lenkiškosios postilės pradėjo versti jos atskiras da- 
lis į lietuvių kalbą. Šio darbo pradinė data nustatoma iš to, kad 
keliose postilės vietose Daukša kalba apie 1585 m. mirusį popiežių 
Grigalių XIII kaip apie gyvą asmenį. Ši Daukšos postilė buvo iš- 
spausdinta tik 1599 m. Taigi Daukša vertė apie 15 metų, t. y. beveik 

tiek, kiek Bretkūnas vertė visą Bibliją. Postilės prakalboje Daukša 
visą darbą vadina savo vieno darbu ir nieko nesako apie kokius 
savo bendradarbius; bet iš viso teksto kalbos nevienodumo kiti kal- 
bininkai mėgino daryti išvadą, kad jis prie vertimo turėjęs ir padė- 
jėjų ar net kad jis ne pats vertęs, bet tik buvęs kitų atlikto vertimo 
redaktorius. Bet tų jo bendradarbių visai nežinome, o kalbos nevie- 
nodumas galėjo lengvai atsirasti tiek metų verčiant tą pačią knygą. 
Tuo pačiu laiku, kada buvo verčiama postilė, Daukša buvo suspė- 
jęs išversti ir 1595 m. išleisti ir katekizmą. 

Kadangi tuo laiku Didžiojoje Lietuvoje buvo gana stiprūs ir re- 
formatai, tai Daukšos darbai ir net greičiausia pati žinia, kad tokie 
darbai yra ruošiami, paragino juos stoti į tam tikras varžytynes su 
katalikais. Tai pradžioje jiems ir pavyko, nes iš esmės jie išleido 
daugiau už anuos. Prieš Daukšos 1595 m. katekizmą buvo 1598 m. 
išleistas Merkelio Petkevičiaus lenkiškai lietuviškas katekizmas, apė- 
męs ne tik katekizmą, kaip anas katalikų, bet ir giesmyną, maldak- 
nygę ir trumpą agendą, kurių katalikai nebuvo išleidę. O Daukšos 
1599 m. postilę atitiko Jokūbo Morkūno iš Rejaus versta 1600 m. 
Postilė, kuri didumu buvo už aną ne mažesnė, o antraštinis lapas 
buvo iš Daukšos tiesiog nukopijuotas; tik vertimas buvo daug pra- 
stesnis ir popierius menkesnis. Be to, ir darbas prie tų abiejų Knygų 
buvo atliktas ne vienų tik Petkevičiaus sa Morkūnu: jame dalyvavo 
ir daugiau Žmonių, nors šiuo tarpu tik vieno Šeduikionio, bendra- 
darbiavusio jau Mažvydo giesmyne, dalyvavimas yra tvirtai nusta- 
tytas, o kiti dar ligi šiol nepaaiškėjo. Bet jau XVII a. pačių reformatų 
padėtis Didžiojoje Lietuvoje Žymiai sumenkėjo, ir toliau jiems teko 
galvoti ne apie naujų pozicijų užkariavimą, bet apie senųjų išlaiky- 
mą, todėl jų gražiai pradėtas darbas greitai sustojo. Vėliau jie net 
ligi pat XIX a. pabaigos jau beveik nieko naujo nespausdino, tik 
kartojo, kiek perredagavę, tuos pačius senuosius leidinius. Išimtį 
čia darė tik bandymai paruošti ir išleisti Biblijos vertimą. Nebuvo 
kartojama tik viena postilė, nes 1600 m. postilės egzemplioriai bu- 
vo daugelio ūkininkų reformatų išsaugoti net ligi XX a. ir buvo 
naudojami bažnyčiose. 

Buvo, matyti, kilęs sumanymas i tas savotiškas lietuviškų kny- 
gų rungtynes išeiti ir ketvirtajai tikybinei grupei, būtent Lietuvos 

arijonams. Antrojoje XVI a. pusėje ši gana stipri Lietuvoje tikybinė 
srovė nebuvo įleidusi šaknų liaudyje, nes jos visi vadovai buvo 
atėję iš svetur. Paskiau ji vis silpo, svetimieji išsikėlė iš Lietuvos, o 
liko vien vietos Žmonės, kurių daugumas kalbėjo lietuviškai. Tai, 
matyti, jau XVII a. jiems ir buvo kilusi mintis per lietuvišką raštą 
paieškoti kelio į liaudi. Apie tai mes turime labai maža žinių, bet 
išliko keli trumpi lietuviški 1617—1618 m. įrašai vieno iš Lenkijos 
arijonų vadų, Lubenieckio, albume. Tuos grynai tikybinio pobūdžio 
užrašus paliko net penki asmenys: Andrius Rokiškietis, S. Burnevi- 
čius, E. Gintautas, ]. Okelevičius tr Petras Blastus Kmita. Paskutinysis 
yra gerai žinomas arijonų spaustuvininkas Lietuvoje, ir jei būtų 
kilęs rimtas sumanymas koki lietuvišką raštą leisti, tai jis būtų ga- 
lėjęs jį savo spaustuvėje išspausdinti. Galimas daiktas, kad ir patys 
tie lietuviški įrašai sudaro tik dalis kokio didesnio lietuviško teksto. 
Tačiau jis nebuvo išspausdintas. 

Tuo būdu XVI a. Didžiojoje Lietuvoje, įskaitant dingusį Canisi- 
jaus katekizmą ir laikant dviejų dalių Daukšos katekizmą dviem 
leidiniais, iš viso tebuvo išspausdintos šešios Lietuviškos knygos, 
t. y. tris kartus mažiau kaip Mažojoje. Šias knygas paruošė tik ke- 
turi rašytojai, ir tuo būdu ir jų buvo bent septynis kartus mažiau 
kaip Mažojoje, nors daugumas anų buvo iš Didžiosios kilę, o kiti 
net į ją paskiau ir grįžę. Bet XVII a. ši disproporcija išsilygino, ir 
toliau jau turime nelabai didelę Didžiosios Lietuvos knygų persva- 
rą, nors ligi 1850 m. šioje srityje Mažoji Lietuva vis dar konkuravo 
su Didžiąja, jei ne knygų kokybe, tai bent kiekybe, ir dar XIX a. 
buvo tokių metų, kada skaičius lietuviškų knygų, išspausdintų Ma- 
žojoje Lietuvoje, buvo didesnis už spausdintąsias Didžiojoje. Ta- 
čiau kultūrinė tų Mažosios Lietuvos knygų įtaka buvo daug siau- 
resnė, nes jos buvo platinamos tik anapus sienos: Didžiojoje jos 
nebuvo skaitomos ne tik katalikų, bet ir reformatų ir net iš dalies 
ir protestantų, nes jų gotiškos raidės čia jau buvo nepaskaitomos. 

XVII a. lietuviškoji knyga negalėjo normaliai plėstis dėl grynai 
politinių priežasčių, dėl nesiliaujančių karų, kurie visą šimtmetį 
siautė tiek Didžiojoje, tiek Mažojoje Lietuvoje ir stabdė ne tik poli- 
tinį ir kultūrinį, bet ir bažnytinį darbą. Tačiau, neatsižvelgiant į 
visus trukdymus, ypač Didžiojoje Lietuvoje šiuo laiku pasirodė eilė 

reikšmingų raštų, nes literatūros arenoj iškilo visa eilė naujų darbi- 
ninkų, daugiausia rekrutuojamų iš jėzuitų. Nors dar XVI a. įsikūrę 
Lietuvoje jėzuitai buvo svetimšaliai, bet jiems visų pirma rūpėjo į 
darbą įtraukti vietos žmones. Ir tai iš dalies jiems ir pavyko, juo 
labiau kad šiuo požiūriu jų nevaržė jokie luominiai prietarai. XVII a. 
lietuviai jėzuitai beveik visiškai pakeitė svetimšalius, ir iš jų tarpo 
atsirado nemažas skaičius,ir labai gerų rašytojų. Vieni jų rašė loty- 
niškai tiek teologinės, tiek ir neteologines knygas, kiti įsijungė į 
lietuvių literatūrinį darbą. Iš jų tarpo išėjo Sirvydas, Jaknavičius, Šru- 
bauskis ir Šimkevičius, gal ir dar vienas kitas, ligi šiol mums nepa- 
aiškėjęs. Galimas daiktas, kad pirmoji iniciatyva šiems lietuviškiems 
raštams rašyti išėjo dar ne iš pačių jėzuitų, bet iš Vilniaus vysku- 
pijos viršūnių, kurios buvo susirūpinusios tuo, kad Daukšos pa- 
ruoštieji katekizmas ir postilė nėra kaip reikiant suprantami lietu- 
viams rytiečiams, nors pats Daukša ir nerašė jų gryna žemaičių 
tarme. 1605 m. nežinomas jėzuitas, galimas daiktas, kad tas pats 
dar jaunas Sirvydas, tiesiog transkribavo Daukšos katekizmą į ry- 
tiečių tarmę, ir toks jis buvo išspausdintas. Kiek vėliau susirūpinta 
ir paruošimu darbo, analoginio Daukšos postilei. Bet čia jau neper- 
dirbinėta Daukšos postilės, bet tas pats Sirvydas paruošė savo Punk- 
tus Sakimų, t. y. ne pačius evangelijoms pritaikytus pamokslus, kaip 
buvo Daukšos, bet tik atitinkamai paruoštą pamokslų medžiagą. 
Pirmąją to savo darbo dalį jis išspausdino 1629 m., davęs kartu 
lietuvišką tekstą ir jo lenkišką vertimą. Po to jam greitai mirus, 
antrąją dalį spaudai paruošė jo padėjėjas Jonas Jaknavičius, bet ją 
teišleido 1644 m. Abidvi Sirvydo Punktų dalys teapėmė laiką nuo 
advento ligi Velykų, taigi negalėjo visiškai pakeisti Daukšos posti- 
lės, kuri apėmė visų metų evangelijas ir pamokslus. Iš dalies tą 
trūkumą pašalino tas pats Jaknavičius, 1637 m. išleidęs lenkiškas ir 
lietuviškas evangelijas visų metų sekmadieniams ir šventadieniams. 
Pirmasis mums žinomas tų evangelijų leidimas yra išlikęs tik iš 
1647 m., bet vien XVII a. jų buvo išleista mažiausia šeši leidimai, o 
visų leidimų, išspausdintų ligi 1565 m., žinom ne mažiau kaip 40. 
Tos buvo taip dažnai kartojamos todėl, kad jos virto oficialiniu lei- 
diniu, vartojamu visose Lietuvos bažnyčiose. Ne mažiau buvo reikš- 
mingas ir kitas Sirvydo darbas, jo pirmą kartą 1629 m. išleistas 

lietuvių, lenkų ir lotynų kalbų žodynas — apskritai pirmasis lietu- 
viškas žodynas. Jis buvo skiriamas.visų pirma Vilniaus akademijos 
studentams, bet kartu ir visiems tiems kunigams, kurie susidurda- 
vo su lietuviškai kalbančia liaudimi, bet nemokėdavo ar silpnai 
temokėdavo lietuviškai. Dėl „karo audrų ir laiko nelaimių“, kaip 
aiškinama vėlesniuose to žodyno leidimuose, šis pirmas mūsų žo- 
dynas visas dingo. Bet Sirvydas suspėjo paruošti ir antrą jo leidi- 
mą, išspausdintą 1631 m. Tačiau ir jo nė vieno egzemplioriaus neiš- 
liko. Sirvydui mirus, jis buvo dar išspausdintas 1642, 1677 ir 1713 m. 
O Sirvydo lietuvių kalbos gramatika, galimas daiktas, tik parašyta, 
bet neišspausdinta, visiškai neišliko. 

Dar žiauresnis buvo Jaknavičiaus parašytųjų ir išleistųjų knygų 
likimas. Iš keliolikos jo išleistų knygučių, kurių bent keturios buvo 
išleistos lietuvių kalba, o kitos lenkų, ligi šiol pavyko surasti ir 
išaiškinti tik vieną — jau anksčiau minėtąsias evangelijas. Kitų ne- 
žinome nė tikrų antraščių, nes jas jo biografai buvo sužymėję tik 
lotyniškais vardais. Kita vertus, gal jos ir apskritai nėra dingusios, 
tik nėra mums žinomos todėl, kad savo leidžiamose knygose jis 
savo pavardės nedėjo. 1646 m. buvo išleistas ir pirmasis lietuviškas 
katalikų giesmynėlis, kurio autoriumi yra nurodytas Saliamonas Ma- 
zerka Slavočinskis; bet visai galimas daiktas, kad ne jis tą knygutę 
parašė, bet kitas kas, nes atrodo, kad tos knygutės išspausdinimo 
metu Slavočinskis buvo per jaunas, kad būtų galėjęs ją parašyti. 
Bet abejonės nekelia kitas giesmynas, išleistas be jo sudarytojo pa- 
vardės — Balsas Širdies. Ji parašė jėzuitas Pranas Šrubauskis, tik 
nežinom Nė vieno to Balso leidimo, išleisto XVII a., o visi išlikę jo 
leidimai yra XVIII ir XIX a. Tačiau buvo XVII a. leidimas, gal net 
ir keli. Taip pat dingo to paties Šrubauskio išleisto Pamokslo Kriksz- 
czioniszko pirmieji leidimai, ir težinom 1725 m. ir vėlesniuosius 
leidimus. 

Ketvirtasis žinomas jėzuitas rašytojas, lietuviškai rašęs dar XVII a., 
buvo G. Šimkevičius. Jis nepaliko jokių spausdintų raštų, gal ir 
visai jis jų nespausdino. Rankraščiais išliko jo pasirašytos kelios 
Kražiuose vaidintos mokyklinės dramos, kuriose yra ir plačių že- 
maitiškų intarpų. Taip pat yra išsaugoti jo lietuviškieji pamokslai, 
kuriuos jis yra sakęs šv. Jono bažnyčioje Vilniuje, ir kalėdinės gies- 

mės, kurių dalį jis pasisavino net iš Mažvydo giesmyno. Gal vienas 
tų pačių jėzuitų, o gal ir kitas kas išvertė 1677 m. Bellarmino Trunt- 
po mokslo krikszczioniszko surinkimą. Yra dar dvi pavardės jėzuitų ar 
nejėzuitų, kurių raštų apskritai nežinome, bet jos surastos senuose 
XVIII a. kataloguose, kur tiktai pažymėta, kad atitinkamoje biblio- 
tekoje buvo buvusios jų parašytos lietuviškos knygutės. Tai J. Paš- 
kevičius, išleidęs savo lietuvišką knygutę 1656 m., ir Jankevičius, iš- 
leidęs panašią knygutę 1673 m. Šiuo tarpu apie juos mes nieko 
daugiau nežinome. 

Iš nejėzuitų žinom tik vieną dominikoną Jurgį Kasakauskį, kuris 
1681 m. išspausdino pirmąją lietuvišką katalikų maldaknygę Ro- 
žančių. Šis Rožančius buvo pakartotas dar 1691 m., o paskiau, ligi 
XVIII a. galo, buvo išleistas dar 19 kartų ir dar keletą kartų XIX a. 
Tuo būdu bendras skaičius XVII a. lietuviškų, vien katalikų kny- 
gu, apie kurias mes turime žinių, bus ne mažesnis kaip 28, t. y. 7— 
9 kartus didesnis negu XVI a. Bet gali būti nemaža tokių, apie 
kurias mes šiuo tarpu nieko nežinome. Ir tos knygutės, kurios jau 
surastos, žinomos tik iš vieno kito egzemplioriaus. Prie to skaičiaus 
dar būtų galima pridėti kokias šešias knygutes, kur trumpi lietuviš- 
ki tekstai yra įterpti tarp tekstų, rašytų nelietuvių kalbomis, jau 
neminint Ritualų, kur visados buvo įdedamos ir lietuviškos krikšto 
ir jungtuvių formulės ir kurie buvo spausdinami ne tik Vilniuje, bet 
11 kitur. 

Jei ir neskaičiuotume problematinio, nors dažnai literatūroje mi- 
nimo 1624 m. Rysinskio reformatų katekizmo, turėtume konstatuoti, 
kad beveik 50 metų Lietuvos reformatai šioje srityje nerodė nei 
iniciatyvos, nei judrumo, pasitenkindami vis tais pačiais XVI a. pa- 
baigoje išspausdintaisiais leidiniais. Tačiau apie XVII a. pusę jie 
trumpą laiką buvo pamėginę užimti naujas pozicijas. Globojami 
Lietuvos didžiojo etmono Jonušo Radvilos, jau ir tuomet turėjusio 
galvoje siekti Lietuvos tam tikro savarankiško vaidmens, to paties 
Radvilos lėšomis reformatai suplanavo lietuviškos Biblijos ir kitų lie- 
tuviškų tikybinių knygų savarankišką leidimą. Tam reikalui 1652 m. 
iš Gdansko atkviestas spaustuvininkas Retas įtaisė Kėdainiuose lie- 
tuvišką spaustuvę. Keletai asmenų pasidarbavus (jų paminėtini Ste- 
ponas Jaugelis Telega, Samuelis Minvydas, Samuelis Tamošauskis, Jonas 

Božimovskis vyresnysis), 1653 m. buvo Kėdainiuose išspausdintos 


net keturios knygutės. Jos nebuvo originalios, tik išplėsdavo atitin- 
kamas 1598 m. katekizmo dalis. Tačiau Radvilai 1655 m. mirus ir 
dėl politinių priežasčių tekus sulikviduoti ir pačią spaustuvę, jau 
spausdinama penktoji knyga, agenda, nebuvo baigta, o nuo suma- 
nymo Bibliją leisti ir galutinai atsisakyta. Spaustuvei susilikvida- 
vus, Lietuvos reformatai jau nebeturėjo Lietuvoje spaustuvės, ku- 
rioje jie būtų galėję spausdinti savo tikybinius raštus, nes nuo šio 
laiko ligi XVIII a. pabaigos, išskyrus vieną pravoslavų ir vieną uni- 
jotų spaustuvę, kurios, be to, spausdino tik kirilica, visos kitos spaus- 
tuvės buvo vien konfesinės katalikų: tų pačių jėzuitų, paskiau pran- 
ciškonų, misionierių, pijorų, bazilijonų: Seniesiems kėdainiškiams 
leidiniams susidėvint ir atsirandant reikalui juos pakartoti, refor- 
matai turėjo spausdinti savo leidinius Karaliaučiuje. Tiktai XIX a., 
kada Lietuvoje įsikūrė ir privatinės spaustuvės, padėtis tuo atžvilgiu 
pagerėjo; bet ir tuomet savo leidinių dalį jie spausdino Mintaujoje. 
Bet netrukus po to, kada kėdainiškė spaustuvė iširo ir kai be- 
veik visa Lietuva buvo priešo okupuota, Lietuvos reformatams pa- 
vyko vienu atžvilgiu pralenkti ne tik Didžiosios Lietuvos katalikus, 
bet ir Mažosios Lietuvos protestantus. Tai buvo Biblijos į lietuvių 
kalbą vertimas. Kaip jau matėme, tuo tikslu visų pirma ir buvo 
steigiama spaustuvė Kėdainiuose, bet, jai susilikvidavus, teko nuo 
sumanymo atsisakyti. Tuo tarpu vienas Lietuvos reformatų stipen- 
dininkų užsienyje, Franekeryje (Olandijoje) studijavęs teologiją, Sa- 
muelis Chylinskis, dėl Lietuvos okupacijos atskirtas nuo savo krašto 
ir tėvų, neturėdamas lėšų gyventi ir studijuoti Olandijoje, išsikėlė į 
Angliją. Radęs čia įtakingus rėmėjus, kurie specialiai domėjosi B1b- 
lijos vertimais į svetimas kalbas, sumanė pats versti Bibliją į hetuvių 
kalbą iš lenkų vertimo. Porą metų intensyviai pasidarbavęs, jis jį 
baigė ir 1660—1663 m. iš dalies čia pat Anglijoje 17 išspausdino. 
Tuo tarpu vėl atsirado saitai su Lietuva. Chylinskis, nuvažiavęs į 
Lietuvą, išgavo sinodo pritarimą savo vertimui ir, grįžęs į Angliją, 
mėgino jį toliau tęsti. Bet tuo tarpu specialiai paskirtoji sinodo Ži- 
novų komisija pripažino Chylinskio vertimą netinkamą, ir sinodo 
iniciatyva nebaigtas spausdinti vertimas buvo išimtas iš spaustu- 
vės, darbas sustojo. Likęs neišspausdintas rankraštis susirado Angli- 

joje vos 1932 m. Nebuvo išspausdintas ir sinodo pastūlytasis spaus- 
dinti Jono Božimovskio Naujojo Testamento vertimas, o jo rankraštis 
1680 m. sudegė. Bet vis dėlto ir Chylinskio Biblija nedingo, ir jos 
trys korektūriniai egzemplioriai buvo išsaugoti. Jau kiek vėliau Sa- 
muelis Bitneris iš naujo išvertė Naująjį Testamentą ir jį išspausdino 
1701 m. Karaliaučiuje, taip jo tekstą sutvarkęs, kad jis tiktų ir Ma- 
žosios Lietuvos protestantams. 

Bendras Didžiosios Lietuvos XVII a. lietuviškųjų knygų balan- 
sas, įskaitant ir tas dvi knygas, išspausdintas Karaliaučiuje ir Lon- 
done, kurios buvo skiriamos Didžiajai Lietuvai, iš viso yra 34 kny- 
gos, nors čia nėra įtrauktos tos dingusios, apie kurias neturime 
tikslesnių Žinių. 

Prūsų valdžios santykiams su lietuviškąja knyga pakitus, Mažo- 
jį Lietuva XVII a. gerokai nuo Didžiosios atsiliko: per visą šimtą 
metų čia buvo išspausdinta vos apie 15 spaudinių, nors greta buvo 
paskelbta ir eilė mažų pasaulinio turinio kūrinėlių, įterptų į leidi- 
nius, išleistus svetimomis kalbomis; be to, yra žinoma nemaža pa- 
„ ruoštų, bet neišspausdintų raštų. Ir šiame amžiuje labiausiai susi- 
rūpinta naujųjų giesmynų ruošimu, prie kurių buvo, kaip ir XVI a., 
pritrauktas didokas skaičius bendradarbių. Dėl to ir naujųjų rašy- 
tojų skaičius buvo daug didesnis už naujai išspausdintų knygų skai- 
čių. XVII a. pasirodė net trys nauji giesmynai. 1612 m. L. Zengšta- 
kas, tais pačiais metais išspausdinęs ir antrą Vilento evangelijų ir 
enchiridiono leidimą, paskelbė ir naujai savo perredaguotą ir papil- 
dytą giesmyną. Visai iš pagrindų jį visą redagavo, taisė ir 1666 m. 
paskelbė Danielis Kleinas, kurio giesmynas vėliau buvo laikomas 
geriausiu. Prie giesmyno jis pridėjo ir maldaknygę Maldų Knygeles, 
kuri jau be pakeitimų buvo kartojama ligi XVIII a. galo. Pagaliau 
1685 m. Jonas Rikovijus dar kartą giesmyną pakartojo, nors savo 
priedų jis čia ir nedaug tedavė. 

Stengtasi išleisti ir Bretkūno Biblijos vertimą. Bet tik Jonui Rėzai, 
padedant ir kitiems, tepavyko 1625 m. išspausdinti vienas Dovydo 
psalmes. Po to beveik per ištisus 30 metų nebuvo išspausdinta nė 
vienos lietuviškos knygos. Ir tik 1653 ir 1654 m. D. Kleinas išleido 
pirmąsias lietuvių kalbos gramatikas dviem skirtingais leidimais. 
1673 m. ir T. Šulcas paskelbė gramatiką, dar prieš Kleiną K. Sapūno 

parašytą. Pagaliau apie 1680 m. grynai mechaniškai buvo išverstas 
Liuterio mokykloms skiriamas katekizmas, išleistas iš karto trimis 
kalbomis — lietuvių, vokiečių ir lenkų. 

XVIII a. sąlygos lietuviškoms knygoms leisti Mažojoje Lietuvoje 
buvo daug palankesnės. Iš vienos pusės, pakilus bendram raštin- 
gumui, kartkartėmis ir privatūs leidėjai spausdino lietuviškas kny- 
gutes, tikėdamiesi iš jų pelno gauti. Tačiau daugiausia čia nusvėrė 
pačios Prūsijos valdžios politika. Dėl karų ir marų nusiaubta šio 
šimtmečio pradžioje Mažoji Lietuva Žymia dalimi buvo kolonizuo- 
ta, iš vakarų čia atgabenus daug svetimo elemento, kuris buvo iš- 
sklaidytas tarp lietuvių, bet kuris, ypač pradžioje, buvo ūkiškai 
nepajėgus, negalėjo prilygti vietos lietuviams, ir dėl to vietos admi- 
nistracija noromis nenoromis turėjo susirūpinti ir lietuviais, nuo 
kurių ekonominio ir iš dalies kultūrinio pajėgumo priklausė ir krašto 
ekonominė ateitis. Kita vertus, per visą šį amžių visa Prūsija buvo 
verčiama griežtai policine valstybe. Ši reforma kėlė reikalą kreiptis 
į pačią liaudį, o jai vokiškai nemokant, patys įvairūs valdžios įsa- 
kymai, įstatymai ir skelbimai turėjo būti skelbiami ir lietuviškai. 
Pagaliau, atsiradus čia daugeliui lietuviškai nemokančių ir vien vo- 
kiškai ar prancūziškai kalbančių kolonistų, patys vietos kunigai pa- 
būgo, kad, lietuviškam elementui visai išnykus, jie patys nustos tos 
privilegijuotos padėties, kurią jie turėjo, mokėdami lietuviškai kal- 
bėti, nes tik lietuviškai kalbantieji kunigai buvo skiriami į daug 
pelningesnes lietuviškas parapijas. Ir jie, be kitko, su didžiausiu 
uolumu pradėjo rūpintis ir lietuvių tikybinės literatūros gaivinimu. 
Dėl visų tų priežasčių lietuvių kalba išspausdintų XVIII a. raštų 
skaičius yra palyginti gana didelis: iš viso, imdami kartu ir valdi- 
nius lietuviškus įsakymus, jų turime ligi 150; bet ir be tų įsakymų, 
kurie negali būti laikomi knygomis, vis dėlto išspausdintų knygų 
skaičius buvo daug didesnis negu XVII a. O prie tų knygų paruo- 
šimo dirbusių asmenų skaičius irgi buvo nemažas, nes žymi jų 
dalis buvo kolektyvinis darbas. Vadinamojo Lysijaus katekizmo teks- 
tą nustatant, dirbo apie 60 kunigų. Šis katekizmas, 1719 m. paruoš- 
tas, buvo išspausdintas 1722 m. Keliolika asmenų pritraukta prie 
1727 m. Naujojo Testamento ir 1735 m. visos Biblijos vertimo. 1755 m. 
Biblija buvo dar kartą perredaguota. 1705 m. buvo išleistas Šusterio 

perredaguotas giesmyno leidimas, jau žymiai pakeistas 1732 m. ir 
visai kitaip sutvarkytas 1753 m. Šio paskutiniojo leidimo buvo dar 
keli nepakeisti pakartojimai. 1736 m. oficialusis giesmynas susilau- 
kė ir rimto konkurento, Glozėriui su Berendu išleidus Kelias nobažnas 
giesmes. lr šis giesmynas buvo padidintas ir keletą kartų perspaus- 
dintas, kol 1753 m. buvo sulietas su oficialiuoju. Apie 1760—1780 m. 
buvo išleisti ir keli trumpi, po keletą giesmių, individualiai atskirų 
kunigų paruošti giesmynėliai, o 1780 ir 1791 m. G. Ostermejeris savo 
darbu ir iniciatyva išspausdino dviejų dalių giesmyną, kurio pa- 
grindą sudarė smarkiai perredaguotos ir ištaisytos oficialiojo gies- 
myno giesmės. Dėl šių giesmynų iškilo pirmoji lietuvių literatūrinė 
polemika, trukusi keletą metų. Joje Ostermejerio priešams vadova- 
vo broliai Milkės. Dėl tos polemikos ir pats giesmynas buvo pa- 
smerktas ir suboikotuotas. Pagaliau buvo išleista ir keletas populia- 
rių asketinių knygų, skiriamų jau ne kunigams ir ne bažnyčioms, 
kaip daugumas anų knygų, bet liaudžiai skaityti. Antratiek buvo 
parašyta, bet neišspausdinta. 

Tačiau būdingiausias Mažosios Lietuvos XVIII a. raštijai yra stai- 
gusis pasaulietinės lietuvių literatūros iškilimas. Tiesa, Žymiausieji 
raštai Donelaičio, Šimelpenigio, Milkės nebuvo išspausdinti, tik išliko 
rankraščiais, ir tuo būdu knygų produkcijos nepadidino, bet jau ir 
anuo laiku iš dalies buvo daug kam Žinomi ir kitiems turėjo įtakos. 
Donelaičiui tepavyko išspausdinti tik vieną savo prozinį darbelį, 
1769 m. Gromatą Gaspadoriaus Būrams apie ganyklų perdalijimo naudą, 
kuris tačiau greitai buvo visiškai dingęs ir tik šio karo metu tesu- 
rastas. Susidomėjimą lietuvių kalba ir jos taikymu literatūrai iš da- 
lies sukėlė XVIII a. pradžioje parašytieji poleminiai M. Moerlino 
raštai, kurie sukurstė J. Šulco 1706 m. išspausdintą lietuvišką Ezopo 
pasakėčių vertimą. Bet tai buvo ir vienintelis tos rūšies darbas, iš- 
leistas per visą XVIII a. Tačiau kilusi polemika dėl Moerlino raštų 
privertė kitus rimčiau susirūpinti ir bendrais kalbos klausimais, ir 
iš to susidomėjimo, be kelių rankraščiais likusių žodynų, atsirado 
1730 m. pirmasis Mažosios Lietuvos Hako išspausdintas lietuvių 
kalbos žodynėlis, o paskiau Ruręių, tėvo ir sūnaus, žodynas, gra- 
matika ir studija apie lietuvių kalbą, išleisti 1747 m. Iš dalies tie 
darbai buvo pakartoti Milkės 1800 m. ir A. Krausės 1834 m. O į šio 

amžiaus pabaigą, 1791 m., lietuvių kalbos gramatiką buvo išspaus- 
dinęs dar ir G. Ostermejeris. 

Politinių Didžiosios Lietuvos įvykių raida XVIII a. veikė čia kul- 
tūrinį darbą dar labiau negu Mažojoje. Beveik visą šimtmetį trukęs 
sistemingas dviejų Lietuvos plėšikiškų kaimynų — Maskvos ir Ber- 
lyno — sutartinis veikimas prieš jungtinę Lietuvos — Lenkijos res- 
publiką visiškai suardė Lietuvos vidaus santvarką dar gerokai prieš 
tai, kada ji buvo okupuota. Tiek iš Rytų, tiek iš Vakarų ėjęs sąmo- 
ningas tikybinių aistrų kurstymas ardė atskirų tikybų sugyvenimą 
ir intelektualinės krašto pajėgas išeikvodavo tikybinėms politinėms 
kovoms. Stambesnieji ir smulkesnieji bajorai susiburdavo į kovo- 
jančias savo tarpe už kaimyninių valstybių reikalus frakcijas ir be- 
veik visiškai pamiršdavo savo krašto vidaus reikalus, o tarpais įsi- 
veržianti svetimoji — švedų, rusų ir prūsų — kariuomenė griovė ir 
viso krašto ekonomiką, ir dėl to ilgai negalėjo būti ir kalbos apie 
krašto kultūros darbo kėlimą. Žymi dalis katalikų dvasininkų irgi 
nepasilieka svetima toms kovoms, ir tuo būdu yra atitraukiama 
nuo savo tiesioginio darbo. Taip svariai XVII a. Lietuvos gyvenime 
pasireiškęs jėzuitų ordinas XVIII a. kultūriškai visai susmunka, iš- 
eikvodamas savo dideles intelektualinės pajėgas kovai už savo se- 
nųjų privilegijų išlaikymą, ypačiai su kitų ordinų varžovais (švie- 
timo srityje ypač griežtai jis kovojo su pijorų ordinu), ir už išlaiky- 
mą savo rankose tų didelių materialinių turtų, kurie paversdavo 
juos faktiniais ekonominiais krašto šeimininkais. 

1773 m. popiežiui Klementui XIV panaikinus jėzuitų ordiną ir, 
nežiūrint žymios Lietuvos bajorų dalies pasipriešinimo, tą panaiki- 
nimą paskelbus ir Lietuvoje, švietimo srityje mūsų krašto padėtis 
kai kur pagerėjo. Tą pagerėjimą sukėlė ne vien naujai įsteigtos Edu- 
kacinės Komisijos veikla, atsirėmusi jos žinion perėjusiais Lietuvos 
jėzuitų turtais, kurie davė naujai perorganizuotai mokyklų sistemai 
materialinį pagrindą, bet ir tai, kad žymi buvusiujų jėzuitų, dabar 
jau eksjėzuitų dalis įsiliejo į kitų ordinų ar į pasaulietinių kunigų 
darbo sritį. Intelektuališkai daug geriau už kitus dvasininkus pa- 
ruošti, nes jų daugumas studijavo Vilniaus akademijoje, kur eidavo 
aukštąsias teologines studijas, dabar neverčiami savo jėgų eikvoti 
administracinėje ar ekonominėje srityje, jie daug kur išjudino kitų 

ordinų ar parapijų dvasininkų kultūrinę iniciatyvą. Tai, tarp kito 
ko, pastebima ir lietuviškųjų XVIII a. knygų produkcijoje. 

XVIII a. Didžiojoje Lietuvoje lietuviškųjų knygų pasirodė penkis 
kartus daugiau negu XVII a., ir net pusantro karto daugiau kaip 
XVIII a. Mažojoje Lietuvoje (atmetus ten anuos oficialinius įsaky- 
mus, O su jais kartu tiek Didžioji, tiek Mažoji Lietuva davė beveik 
po tiek pat, apytikriai po 150 spaudinių)“. Tačiau šitiems laikams 
gana gausi produkcija atskirais XVIII a. laiko tarpais susiskaido 
labai savotiškai. Nuo XVIII a. pradžios ligi jėzuitų ordino panaiki- 
nimo mes žinom apie 64 lietuviškas knygas, iš kurių maždaug 25 
buvo paruoštos jėzuitų. Bet iš tų pastarųjų nauja buvo tik viena 
1737 m. lietuvių kalbos gramatika, nors ir ji, galimas daiktas, buvo 
parašyta dar XVII a. O visos kitos kartoja jau senas, XVII a. pirmą 
kartą išleistas knygas, tik kartais kiek papildytas ar ištaisytas. 
Kitas 40 knygų buvo paruošę ar pasaulietiniai kunigai, ar kitų, ne 
jėzuitų, ordinų vienuoliai. Jėzuitų ordiną panaikinus, nuo 1773 ligi 
1800 m. turime jau apie 90 spaudinių, t. y. kai pirmuoju laiko 
tarpu vidutiniškai neišspausdinta ir vienos knygutės per metus, 
tai šiuo laiku spausdinta mažiausia trys knygutės, t. y. bent tris 
kartus daugiau. Šį padidėjimą daugiausia sukėlė smarkiai pakilęs 
pačios lietuviškosios liaudies raštingumas, nes smulkiųjų bajorų, 
kad ir vartojusių savo tarpe daugiausia lietuvių kalbą, žymi dalis 
vis dar buvo ar visai neraštinga (nemokėjo ne tik rašyti, bet ir 
skaityti), ar pusiau raštinga, t. y. mokėjo tik skaityti, bet nemokėjo 
rašyti. Teko savo rankose turėti kelių Žemaitijos apskričių bajorų 
ištikimybės rusų carui pareiškimus, kada rusai XVIII a. pabaigoje 
okupavo Lietuvą, ir juose apie 9070 visų pasirašiusiųjų padėję tris 
kryželius. 

Raštas liaudžiai buvo mažiau reikalingas, bet ji pradeda masiš- 
kai reikalauti knygų skaityti. Ir veikusios tuo laiku Vilniuje spaus- 
tuvės bando tą reikalavimą patenkinti. Bet čia jos susidūrė su trū- 
kumu sugebarnčių ką naujo parašyti asmenų, ir buvo verčiamos 
daugiausia kartoti senuosius leidinius. Tačiau, be greitomis paruoštų 
pakartojimų ar tiesioginių vertimų iš lenkų kalbos, parašoma ir 
kiek savarankiškų knygučių, nors ir jos daugiausia seka kokiais 
lenkiškais pavyzdžiais. Tai ypač neigiamai paveikia tų visų naujųjų 


297 


SENŲJŲ LIETUVIŠKŲ KNYGŲ ISTORIJA 


knygų kalbą, kuri jose virsta savotiškų žemaitišku—lenkišku žar- 
gonu, ir dėl to naujai pasirodę kunigų Mykolo Olševskio, Tado Plake- 
vičiaus, Jono Lukoševičiaus ir kai kurių kitų vardai mūsu literatūros 
istorijos nepraturtino, nors kai kuriais atžvilgiais ir jos vaidino tei- 
giamą vaidmenį, užkirsdamos, pavyzdžiui, kelią į lietuvišką liaudį 
jai kitų tiesiog brukamoms lenkiškoms knygoms ir tuo būdu stab- 
dydamos kai kur prasidėjusį tos liaudies lenkinimą. Tačiau būdin- 
ga, kad vieninteliai to laiko tarpo lietuviškų autorių vardai, kurie 
kalbos ar literatūros požiūriu davė vertingesnių darbų, buvo var- 
dai dviejų buvusiųjų jėzuitų — kunigo Jono Joskaudo ir kunigo Tado 
Jurevičiaus. Tiek tiktai, kad tik pačiu paskutiniuoju laiku mums at- 
skleista Tado Jurevičiaus veikla dar negali būti tinkamai įvertinta, nes 
ligi šiol dar nėra pilnai išaiškinti jo parašytieji lietuviški eilėraščiai. 

Šias gausias liaudžiai skiriamas knygutes papildo, ypač antroje 
XVIII a. pusėje, gausingi lietuviškieji pamokslai, daugiausia sakomi 
vakarinėje Lietuvos dalyje — Žemaičių vyskupijoje. Jei ligi XVII a. 
pabaigos težinome vieną kun. G. Šimkevičiaus lietuviškų pamoks- 
lų rinkinį, tai XVIII a. Žinome jų jau nemaža. Jie daug Kam čia 
pavadavo knygas, ypač tada, kada surašyti jie ėjo rankraščiais iš 
rankų į rankas. Greta jų buvo paruošta jau kiek ir savarankiškų 
tikybinių knygų, kurios mums tačiau težinomos iš rankraščių, nes 
autoriai nesugebėjo jų išspausdinti. 

Xra dar viena XVI-XVIII a. Didžiosios Lietuvos lietuviškų kny- 
gų ypatybė. Maždaug ligi 1750 m. visos be išimties Didžiosios Lie- 
tuvos lietuviškos knygos buvo spausdinamos gotinėmis raidėmis, 
nors lenkiškos knygos jau XVII a. buvo perėjusios į lotynų, kiek 
pritaikintą lenkų kalbai, raidyną. Gotinės raidės taip buvo laiko- 
mos būdingomis lietuvių raštui, kad, spausdinant knygą dviem — 
lenkišku ir lietuvišku tekstu (Ewangelie polskie i litewskie), lenkiška- 
sis buvo spausdinamas lotynų raidėmis, o greta lietuviškasis goti- 
nėmis. Ir tik antrojoje XVIII a. pusėje pradedama ir lietuviškąsias 
knygas spausdinti lotynų, ar tikriau — lenkų raidėmis. Tuo būdu 
gotinės raidės, kurios Mažojoje Lietuvoje lietuviškosiose knygose ir 
apskritai spaudiniuose išliko ligi mūsų laikų, ir Didžiojoje Lietuvo- 
je išsilaikė daugiau kaip per 150 metų nuo lietuviškosios knygos 
pradžios Vilniuje. 

XVIII a. pabaigoje rusams okupavus Lietuvą, naujai susidariusi 
politinė padėtis paveikė ir kultūros darbą. Tačiau šioje srityje įvai- 
riais laiko tarpais reiškėsi nevienodos tendencijos. Šiuo požiūriu 
galima čia išskirti tris skirtingus laikotarpius: pirmasis truko nuo 
okupacijos pradžios ligi 1831 m. sukilimo; antrasis apėmė laiką 
tarp dviejų — 1831 m. ir 1863—1864 m. — sukilimų; trečiasis 1865— 
1904 m. spaudos uždraudimo laiką ir atskirai 1904—1915 m. O 
kiek tai liečia lietuviškųjų knygų buitį, tai iš antrojo laikotarpio 
tenka dar išskirti 1850—1863 metus, vyskupo M. Valančiaus didžiau- 
sios ir rusų administracijos nevaržomos veiklos laiką. 

Pirmuoju laikotarpiu Rusija, pati dar sukrečiama karų su Na- 
poleonu I, o paskiau dar kiek paveikta ir vidaus neramumų, iš- 
kilusių Aleksandrui I mirus, negalėdama dar suvirškinti naujai už- 
grobtos ir daug už Rusiją kultūringesnės Lietuvos, kurį laiką kul- 
tūros veikimo srityje vietos Lietuvos bajorams buvo palikusi lais- 
vas rankas. Šie, jau patys gerokai aplenkėję, be to, dar paremti 
ir sustiprinti atvykusios į Vilniaus universitetą gausios grynai len- 
kiškos šviesuomenės, bandė švietimo darbe atsigriebti ir iš dalies 
atgauti tai, ko jie buvo nustoję politikos srityje. Ir šiuo laiku jie 
Lietuvoje išvystė plačiausią lenkišką akciją, veikdami tiek aukš- 
tesniosiose, tiek aukštosiose (Vilniaus universitete ir Vyriausioje se- 
minarijoje) mokyklose, tiek ir periodinėje ir neperiodinėje spaudo- 
je. Vilniaus universiteto veikimo metu Lietuvos sostinė virto kaip 
ir svarbiausiu lenkų kultūros veikimo centru, tuo požiūriu pra- 
lenkusiu net ir Varšuvą su Krokuva. Jei palyginsime čia tuo lai- 
ku išspausdintų knygų ir žurnalų skaičių su priešokupaciniais 
laikais, tai čia per 30 metų buvo išspausdinta daugiau, negu tų 
pačių lenkų ar sulenkėjusių tame pačiame Vilniuje buvo pasiekta 
per keletą šimtų metų. 

Tačiau tos pačios politinės priežastys, kurios išjudino lenkiškąjį 
aktingumą Lietuvoje, paveikė ir nesulenkėjusius lietuvių bajorus ir 
„naujabajorius“ — tuos pačius valstiečių vaikus, kurie, norėdami 
pasiekti mokslo, turėjo parūpinti netikrus bajoriškus dokumentus 
ir susibajorinti savo kaimietiškas pavardes. Be to, veikiant dar ir 
Vakarų Europos įtakai, kur tuo laiku prasidėjo tautinis atgimimas 
atskirų, politiškai pavergtų tautybių, ir Lietuvoje greitai prasidėjo 

sąmoningas grynai lietuviškas darbas. Bet kadangi Lietuvos mo- 
kyklos dar buvo vedamos pagal grynai lenkišką dvasią ir visai 
nebuvo prieinamos kokiam lietuviškam darbui, tai jam teko pra- 
džioje apsiriboti vien literatūrine veikla, nors ir čia žymi dalis tuo 
laiku pagamintų lietuviškų raštų dėl įvairių priežasčių nebuvo iš- 
spausdinta. 

Ligi 1822—1823 m. lietuviškųjų knygų gaminimo srityje dar ne- 
pastebima kokio planingo darbo. Nors per pirmuosius XIX a. 22 
metus ir buvo išleista apie 55 lietuviškos knygos, bet daugiausia tai 
buvo dar pakartojimai XVIII a. spaudinių, kuriuos savo iniciatyva 
leido pačios Vilniaus spaustuvės. Tiek tiktai, kad senoji akademinė 
spaustuvė, XVIII a. šiuo požiūriu išlaikiusi pirmumą, dabar, išnuo- 
mota J. Zavadzkiui, ilgai visai lietuviškų knygų nespausdino, o jos 
senųjų lietuviškų spaudinių kartojimą ir kai kurių naujų spausdinimą 
perėmė šiuo metu labai veiklios bazilijonų ir misionierių (diecezinė) 
spaustuvės, ypač bazilijonų, kuri jau ir XVIII a. pabaigoje pasirodė ne 
tik veikli, bet ir patriotiškai nusistačiusi, pvz., Kosciuškos sukilimo 
metu leisdama visus sukilėlių valdžios spaudinius. 

Jau XIX a. pačioje pradžioje Žemaitijoje aplink vyskupą J. A. 
Giedraitį ir iš dalies apie Dionizą Pošką buvo susidaręs lietuviškųjų 
patriotų būrelis, kuris mūsų literatūrai davė nemaža pasaulietinių 
tekstų; tačiau nei vienas jų tuo laiku nebuvo išspausdintas, ir tuo 
būdu mūsų knygos istorijos nepraturtino. O ir tikybinės literatūros 
srityje iš čia teišėjo 1806 m. Giedraičio — Mogėno parūpintos Lieturwis- 
zkos Ewangelijos vienu lietuvišku, be lenkiško, tekstu, ir 1816 m. Nau- 
jojo Testamento vertimas. Tuo pačiu laiku keletą savo parašytų tiky- 
binių ir pasaulietinių knygučių paskelbęs A. Sfrazdas veikė be jokio 
sąryšio su anais, visai savarankiškai. 

Tačiau lietuviškosios knygos buitis žymiai pasikeitė nuo 1822— 
1823 metų, kada į darbą stojo būrys karštų lietuviu, daugiausia 
Vilniaus universiteto studentų. Čia pirmoji kregždė buvo Simano 
Daukanto dar 1822 m. parašyta Darbay senųjų Lihuwviu ir Žemayeziu, 
kurie, nors ir buvo išspausdinti tiktai po šimto metų, bet ir anuo 
laiku nuorašais ėjo per rankas ir kėlė jaunuomenės lietuviškąjį pa- 
triotinį entuziazmą. Ir ji pasiryžo parūpinti lietuviškų knygų tiek 
parapinėms mokykloms, kurios ligi šiol vertėsi vienais elemento- 
riais ir net neturėjo tinkamo vaikams lietuviško tikybos vadovėlio, 

tiek iš dalies aukštesniosioms mokykloms, tiek ir apskritai liaudžiai 
skaityti, duodant jai jau ne vien tikybinių, bet ir pasaulietinių skai- 
tymų. Šiai jaunuomenei, be Daukanto, vadovavo Simanas Stanevi- 
čius 1 Kajetonas Zabitis-Nezabitauskis, o jos veiklą parėmė energin- 
gas kunigas Vincentas Valmikas, tikras jau XX a. Lietuvos rytuose 
veikusio kunigo Stanislovo Stakelės prototipas. 

Ši jaunuomenė, neturėdama lėšų savo paruoštoms knygelėms 
išleisti, sugebėjo sudominti jų leidimu kai kurias smulkias žydų 
spaustuves (Neumano, Maneso ir Zimelio-Zimelovičiaus), o kitoms 
knygoms išleisti gauti lėšų iš vieno kito literatūrinių ambicijų turin- 
čio kunigo, kuriems patraukti jie kitas savo parašytąsias knygas 
sutikdavo leisti tų kunigų, kaip autorių, vardu. Tokiu, pavyzdžiui, 
būdu kunigo Kiprijono Zabičio vardu ir jo lėšomis 1823 m. buvo 
išleista Kajetono Zabičio iš Kluko versta knygutė apie bitininkystę, 
o kunigo Juozo Rupeikos vardu bene Simano Stanevičiaus paruoštas 
Chodzkos Jono isz Swisloczes vertimas. 

Šiaip nuo 1823 ligi 1831 m. buvo išspausdinta beveik tiek pat 
lietuviškų knygų kaip ir 1801—1822 m. Bet tiek pirmosios tuo laiku 
išleistos mūsų pasaulietinės, tiek ir tikybinės knygos visos buvo ar 
originaliai parašytos, ar pirmą kartą išverstos, o ir tų vertimų kalba 
buvo daug rūpestingesnė ir grynesnė. Bet šio darbo didžiausio įtem- 
pimo metu joms leisti susirado pirmos grynai politinės kliūtys, ku- 
rių anksčiau Didžiosios Lietuvos lietuviškosios knygos dar nežino- 
jo. Pasaulietinių lietuviškų knygučių atsiradimas ir plėtimasis, už- 
simezgimas pasaulietinės lietuvių literatūros ir tos literatūros jau- 
nesnių ir senesnių atstovų viešas pasirodymas ne tik lietuviškoje 
dirvoje, bet ir lenkų periodinėje spaudoje atkreipė į save dėmesį tų 
veiklesnių lenkų visuomenės Lietuvoje atstovų, kurie ypač buvo 
susirūpinę lenkybės išlaikymu Lietuvoje. Ir jie surado išoriškai ne- 
kaltą kelią neduoti tai literatūrai plėstis ir tuo būdu sudaryti pavo- 
jų lenkiškų knygų plitimui lietuvių tarpe. Tą rolę buvo pasiryžęs 
atlikti Vilniaus cenzūros komitetas. Bendruoju visos Rusijos XIX a. 
pradžios cenzūros įstatymu visų knygų ir kitų spaudinių cenzūra 
buvo pavesta atitinkamiems universitetams. Taigi ir visos Lietuvos 
spaudinių cenzūravimas buvo pavestas Vilniaus universiteto suda- 
rytam cenzūros komitetui. Iš vienų lenkų sudarytas, jis po kiek 
laiko pradėjo sąmoningai neleisti spausdinti lietuviškų pasaulieti- 

nių raštų, surasdamas tam įvairių nerimtų priežasčių, kurios netu- 
rėjo nieko bendra su politiniais cenzūros uždaviniais. Tuo būdu 
neduota leidimo spausdinti kunigų A. Strazdo ir Rapolo Aleknavi- 
činus eilėraščių rinkiniui, kun. A. Butkevičiaus lietuvių kalbos gra- 
matikai, vėliau ir kun. J. Stanevičiaus aritmetikos vadovėliui parapi- 
jos mokykloms, greičiausia ir kitoms, mums dar nepaaiškėjusioms 
knygutėms. Kada temperamentingas tų leidinių gynėjas kun. Vin- 
centas Valmikas perkėlė bylas dėl tų leidimų net į Petrapilį ir ten 
net buvo jas laimėjęs, tai Vilniaus cenzūra pačius rankraščius pra- 
žudė ir paveikė net Vilniaus vyskupijos kapitulą, kuri jį visai išvijo 
iš Vilniaus ir Vilniaus vyskupijos ribų. Norint paraližuoti tokį Vil- 
niaus cenzūros šališkumą, kuris galėjo visiškai sustabdyti lietuviš- 
kų knygų spausdinimą, kitiems lietuvių sąjūdžio dalyviams ir or- 
ganizatoriams teko griebtis savotiškos priemonės: nors pats cenzū- 
ros komitetas priešinosi, jiems pavyko į cenzūros komitetą lietuviš- 
koms knygoms cenzūruoti įvesti savo Žmogų — vainutiškį Juozą 
Volodzką, kuris tą darbą ir atlikdavo ligi savo mirties 1829 m. 

Vis dėlto, nepaisant ir tų kliūčių, šiuo trumpu laiku tai naujųjų 
veikėjų grupei pavyko paruošti ir išleisti keletą vadovėlių parapi- 
nėms mokykloms (Zabičio elementorių, kun. Vizgirdos Bibliją del 
vaikų, išleistą miniatiūrinio formato, ir kt.) ir šiaip žmonėms skai- 
tymų (pirmąjį lietuvių kalba beletristinį veikalėlį, aną Joną iš Svis- 
ločės), dainų ir Stanevičiaus eilėraščių rinkinį, populiarinę knygutę 
ūkininkams apie bites ir kitą apie islandų kerpes ir t. t. O būdinga 
šiam laiko tarpui ir tai, kad čia pirmą kartą nuo pat lietuviškosios 
knygos pradžios į lietuvių literatūrinį darbą Didžiojoje Lietuvoje 
įsitraukė ir pasauliečiai, nes ligi XVIII a. pabaigos visų mums žino- 
mų lietuviškųjų knygų autoriai ar vertėjai buvo vieni kunigai ar 
vienuoliai. Dėl tos to 1822—1823 m. būrelio veiklos, įtraukusios į 
darbą ne vien Vilniuje bestudijuojantį ar gyvenantį jaunimą, bet ir 
gerą būrį asmenų, gyvenančių Lietuvos provincijoje, galima tarti, 
kad lietuvių tautinis atgimimas buvo prasidėjęs ne Aušros laikais, 
bet dar 60 metų prieš ją. Tiek tiktai, kad gražiai pradėtas, jis vėl dėl 
politinių priežasčių greitai sustojo kaip organizuotas darbas, tačiau 
neliko be įtakos ir vėlesniam lietuvių kultūros darbui, ypač lietu- 
viškųjų knygų srityje. 

Vilniaus universiteto studentų persekiojimai, kad ir tiesiogiai ne- 
palietė lietuviškosios knygos darbininkų, bet kitus juos išvijo 1š Vil- 
niaus, 0 1831 m. pralaimėtas sukilimas apskritai išblaškė visą jų su- 
darytąją organizaciją, kitus išstūmė į Lenkiją ar Rusiją, o kai kas net 
atsidūrė ir užsienyje. Pirmieji emigrantai Prancūzijoje kad ir buvo 
sudarę ten atskirą nuo lenkų lietuvių organizaciją, tačiau tik vienas 
Kiprijonas Zabitis davė keletą emigracijoje parašytų lietuviškų eilė- 
raščių ir porą iš Mickevičiaus verstų knygučių. Likusieji Lietuvoje 
ar bent Rusijos imperijos ribose vis dėlto plunksnos nemetė, o kiek- 
vienas savo sumanymu ir iniciatyva stengėsi veikti ta pačia kryptimi, 
kuria jie buvo pradėję savo darbą Vilniuje. Nors tas jų darbas ir ne- 
turėjo organizuotumo ir planingumo požymių, bet vis dėlto ir jis pa- 
liko žymių pėdsakų bendrajame lietuvių kultūros ir ypačiai knygos 
darbe. Tiesa, žymi dalis jų parašytų darbų liko rankraščiais, kurių kiti 
ir žuvo, bet buvo nemaža ir išspausdinta, ypač nuo to laiko, kada at- 
sirado naujų talkininkų tiek iš pasauliečių, tiek iš kunigų tarpo. 

Tuo laiku ir toliau tęsiamas senų tikybinių knygų kartojimas. 
Bet jau pirmas Simanas Daukantas pradeda leisti eilę savo paruoštų 
knygučių iš žemės ūkio srities ir kitų, o nuo 1846 m. ir Laurynas 
Ivinskis pradeda leisti savo išgarsėjusius ir jį išgarsinusius kalendo- 
rius. Kai kas naujo pasirodo ir tikybinės literatūros srityje, nors tas 
pats Valančius, kuris savo vyskupavimo laikais ligi spaudos už- 
draudimo daugiausia rašė tikybinėmis temomis, šiuo laiko tarpu 
stojo į lietuviškosios knygos rungtynes pasaulietiniu istoriniu dar- 
bu — Žemaičių vyskupyste. Bendrai 1832 m.—1850 m. laikotarpiu, t. y. 
ligi Valančiaus įsivyskupavimo, Didžiojoje Lietuvoje buvo iš viso iš- 
leista apie 100 lietuviškų knygų, taigi tiek pat, kaip ir 1801—1831 m; 
tiktai spaudos tempas, skaičius knygų, vidutiniškai per vienerius 
metus spausdintų, padidėjo beveik du kartus. Bet, jas leidžiant, 
turėta jau nemaža kliūčių iš rusiškosios cenzūros: Universitetą pa- 
naikinus, lenkiškąją cenzūrą pakeitė rusiškoji, nors su kai kuriais 
likusiais valdininkais lenkais. 

Bet ir tuomet vis dėlto ir kai kurie įtakingi lenkų sluoksniai 
bandė statyti lietuviškajai knygai, ypač pasaulietinei, tam tikrų kliū- 
čių. Tuo požiūriu ypač pasižymėjo Vilniaus spaustuvininkas Za- 
vadzkis, kitų visai neteisingai laikomas kaip ir kokiu lietuviškos 

knygos mecenatu. Kilęs iš Lietuvos, bet vaidinąs poznanietį, Za- 
vadzkis savo knygyno ir spaustuvės veiklą sąmoningai paskyrė 
vien Lietuvos lenkybei stiprinti. Kada rusų valdžia sulikvidavo vi- 
sas katalikines Vilniaus spaustuves, tai Zavadzkis perėmė tų spaus- 
tuvių seniau leidžiamų tikybinių lietuviškųjų knygų kartojimą, kas 
jam duodavo labai dideles pajamas, o pelnu, gaunamu iš lietuviš- 
kųjų knygų leidimo, jis spausdino ir leido nuostolingas lenkiškas 
knygas. Kartu, savo rankose turėdamas geriausią Vilniaus spaustu- 
vę ir maždaug nuo 1845 m. saudamas daug užsakymų naujai pa- 
rašytoms lietuviškoms knygoms spausdinti, jis laikėsi čia savotiš- 
kos taktikos. Matydamas, koks Lietuvos lenkybei grėsė pavojus iš 
lietuviškosios literatūros augimo, jis ir stengėsi kiek galėdamas truk- 
dyti tą augimą, už lietuviškųjų knygų spausdinimą imdamas daug 
brangiau kaip už lenkiškųjų, tuo norėdamas atbaidyti ir kitus au- 
torius leidėjus, ir pačias knygas, dėl jų brangumo, padaryti liau- 
džiai neiperkamas. Tačiau čia jis tiek tepasiekė, kad paskiau ir vys- 
kupas Valančius kitas savo parašytąsias ar išleistąsias knygas spaus- 
dino ne pas Zavadzkį, bet Vilniaus žydų spaustuvėse, kurios spaus- 
dino net du kartus pigiau. Apsiėmęs taip pat spausdinti pradžioje 
paties Ivinskio lėšomis leistus kalendorius, jis sąmoningai suvėlin- 
davo jų spausdinimą tiek, kad jie pasirodydavo ar tų pačių metų 
pabaigoje, ar net kitų metų pradžioje, kada kiti, jų negalėdami su- 
laukti, jau apsirūpindavo lenkiškais kalendoriais. Tuo būdu jis bu- 
vo privertęs Ivinskį 1852 m. sustabdyti tų kalendorių leidimą, nes 
šiam pritrūko lėšų jiems leisti. Bet po dvejų metų, sumetęs, kad ir 
tų kalendorių leidimas gali būti pelningas, jis pats pasisiūlė Ivins- 
kiui juos leisti savo spaustuvėje ir savo lėšomis, ir, šiam sutikus 
būti tiktai jų redaktorium, jis tuos pačius kalendorius išleisdavo net 
anksčiau už lenkiškuosius ir taip greitai išparduodavo, kad kitais 
metais jam tekdavo jų spausdinti ir po du leidimus. Bet ypač Za- 
vadzkiui rūpėjo sutrukdyti lietuviškųjų pasaulietinių knygų spaus- 
dinimą. Kada jam ar patys autoriai, ar leidėjai jas atsiųsdavo, jis 
visokiais būdais stengėsi jų spausdinimą užvilkinti ir neduoti kny- 
gai pasirodyti rinkoje. Ir tuo būdu, pavyzdžiui, jis sukliudė išspaus- 
dinimą dviejų kunigo Budriko parašytų blaivybės knygučių, kunigo 
Groso parašytos lietuvių kalbos gramatikos ir kt. 

Nuo 1850 m. lietuviškosios knygos buitis žymiai pakitėjo. Paė- 
męs du kartus padidintą Žemaičių vyskupiją, kuri nuo to laiko 
išsiplėtė ir į žymią aukštaičių dalį, vyskupas Valančius ypač susi- 
rūpino nuolatiniu pravoslavijos veržimusi į Lietuvą ir, atvirai prieš 
tai kovoti negalėdamas, atkreipė ypatingą dėmesį į religinį lietuvių 
tautos atsparumo stiprinimą. Tam reikalui visų pirma turėjo tar- 
nauti liaudies raštingumo pakėlimas per parapines mokyklas, ku- 
rių skaičių jis keletą kartų padidino ir visiškai perorganizavo ir 
pertvarkė, o kiek vėliau ir kova su girtuokliavimu, kuri greitai da- 
vė tiesiog neįtikėtinų rezultatų, kada visam dešimtmečiui visa Va- 
lančiaus valdomosios vyskupijos liaudis visai nustojo vartoti alko- 
holį. Bet ir Valančius nuo pat savo darbo pradžios iš karto susidūrė 
su absoliutiniu parapinėms mokykloms reikalingų vadovėlių ir blai- 
vybės literatūros trūkumu. Taigi jis pats pirmas stvėrėsi plunksnos 
ir, nors ir be to turėjo daugybę kitų painių ir sunkių pareigų, vis 
dėlto pats ligi spaudos uždraudimo parašė dvylika įvairių knyge- 
lių, kurių visos buvo ligi spaudos uždraudimo ne kartą perspaus- 
dinamos, ir tuo būdu davė apie 40 Valančiaus vardu išleistų kny- 
gų. Bet gerai numatydamas, kad pats vienas negalėsiąs viso to dar- 
bo, kurį buvo užsibrėžęs, atlikti, jis kreipė didelį dėmesį į tinkamą 
gerų padėjėjų atranką. Ir juos jis, tarp ko kita, ragino imtis ir plunks- 
nos. Jo laikais lietuviškosios knygos bare pradeda dirbti geras bū- 
rys naujų darbininkų, daugiausia rekrutuojamų iš jaunų kunigų: 
tai P. Gomalevskis, J. Želvys, Juzumai, P. Vereika, O. Praniauskis, 
R. Jasikevičius, K. Skrodzkis, J. Račkauskis, D. Budrikas, K. Prialgauskis, 
J. S. Dovydaitis, A. Juška, paskiau ir A. Baranauskas, K. Kairys ir dau- 
gelis kitų. Nors kiti jųjų ir bandė savo plunksnas ir pasaulietinės 
literatūros srityje, bet tos rūšies jų darbai atskiromis knygomis ne- 
buvo leidžiami, o tai, kas buvo jų atskirai išspausdinta, vis tebuvo 
religiniai raštai. Bet dirbdami ir tokioje politiškai nekaltoje srityje, 
vis dėlto jie kartais susidurdavo su rusų cenzūros jiems statomomis 
kliūtimis, kurias tačiau Valančius sugebėdavo aplenkti. Pavyzdžiui, 
rusų administracijai uždraudus spausdinti Valančiaus parašytą kny- 
gutę Apie Brostvą blaivystės, kurios du leidimai vis dėlto buvo Vil- 
niuje išspausdinti, kiti trys leidimai buvo 1860—1861 m. spausdinti 
jau Klaipėdoje. 


20.-256 

S. Daukantui įsitraukus labiausiai į savo istorinių raštų gamini- 
mą ir nesugebant išleisti savo kitų populiarinių knygučių, parašytų 
jam jau grįžus iš Petrapilio į Lietuvą, pasaulietinės lietuvių spau- 
dos srityje kurį laiką dirbo beveik vienas L. Ivinskis, kuris Valan- 
čiaus laikais stengėsi savo leidžiamų kalendorių turinį įvairinti, įtrau- 
kiant į darbą visus, kas tik sugebėdavo ką nors parašyti. Bet nuo 
1858 m. čia pradeda talkininkauti ir jaunas, energingas Mikalojus 
Akelaitis, kuriam tarp kitko pavyko lietuviškų knygų leidimo klau- 
simų sudominti ir kai kuriuos stambesnius Lietuvos dvarininkus, 
kurie, J. I. Kraševskiui tarpininkaujant, ir buvo sudarę atskirą fon- 
dą lietuviškoms knygoms leisti. Tačiau to fondo ir Akelaičio darbo 
rezultatas buvo labai kuklus, nes jo lėšomis teišleista keletas ele- 
mentorių ir keletas tikybinių, bet pasauliečių parašytų, knygučių. 
Tiek tiktai, kad vienas to fondo rėmėjų, Rokiškio R. Tizenhauzas, 
pats lenkų kalba perdirbo dar 1823 m. Rupeikos vardu išleistą Joną 
iš Svisločės ir savo lėšomis išleido jį lietuviškai K. Mikėno-Michne- 
vičiaus verstą, bet to paties Rupeikos vardu. 

Šis penkiolikos metų laikotarpis lietuviškajai knygai davė apie 
300 naujų spaudinių, t. y. beveik tiek pat, kiek jų buvo išspausdinta 
Didžiojoje Lietuvoje nuo pat lietuviškosios spaudos pradžios ligi 
1831 m., ir pustrečio karto daugiau kaip per pirmuosius XIX a. 50 
metų“. Tiek tiktai, kad apie trečią tų visų spaudinių dalį sudarė 
senųjų, dar prieš 1850 m. išleistų leidinių pakartojimai. 

Nuolatos didėjąs lietuviškųjų knygų ir apskritai skaitymų parei- 
kalavimas privertė susirūpinti ir lietuviškosios periodikos leidimu. 
Tačiau šioje srityje visos to paties Valančiaus, o taip pat Ivinskio ir 
Akelaičio pastangos buvo bergždžios, nes į visus prašymus leisti ar 
tai Aikvarą, ar Pakeleivingą rusų administracija atsakydavo neigia- 
mai arba visiškai juos nutylėdavo. Tuo pačiu laiku brendo nauji 
politiniai sukrėtimai, kurie privedė prie 1863 m. sukilimo, ir tai 
lietuviškajai knygai atsiliepė labai neigiamai. Dar prieš pat sukili- 
mą, o paskiau ir sukilimo metu Mikalojus Akelaitis bandė šį bei tą 
ir nelegaliai Klaipėdoje spausdinti. Bet šie atsitiktiniai leidiniai di- 
desnio vaidmens nesuvaidino. Tiek tiktai, kad dėl pirmųjų savo 
1861 m. išspausdintų atsišaukimų jis pats buvo priverstas bėgti į 
užsienį, o jo bendrininkams, Bucevičiui, Grajauskiui ir kitiems, buvo 

iškelta pirmoji byla dėl nelegalinių lietuviškųjų spaudinių. Sukili- 
mą pralaimėjus ir rusų valdžiai smarkiomis represijomis palietus 
visą Lietuvos gyvenimą, labiausiai nukentėjo lietuvių spauda, nes 
Mykolo Muravjovo iniciatyva valdžia pasiryžo į lietuvių raštus įvesti 
rusiškas raides, ir tuo būdu prasidėjo keturiasdešimt metų trukęs 
vadinamasis Lietuvių spaudos draudimas, kuris formaliai buvo pa- 
skelbtas 1865 m. rugsėjo 13/25 d. 

Rusų valdžiai uždraudus vartoti lietuviškose knygose lotyniš- 
kai lenkiškas raides ir pradžioje pačiai pasiryžus pagaminti naujai 
kuriamoms vietoje valdžios likviduotų parapinių pradžios mokyk- 
loms reikalingus vadovėlius, negausi tuo laiku pasaulietinė lietu- 
vių šviesuomenė (L. Ivinskis, J. Juška, T. Žilinskis), o iš pradžių ir tas 
pats vysk. Valančius negalėjo iš karto nusistatyti, kaip į tą uždrau- 
dimą reaguoti, ir kurį laiką pati bendradarbiavo su administracija 
gaminant leidžiamas rusų raidėmis knygutes. Tik jie greitai savo 
akimis pamatė, kad valdžiai čia rūpi ne lietuvių tautos kultūriniai 
reikalai, bet tos tautos rusinimas ir pravoslavinimas, juo labiau kad 
ir pačių tų knygučių per 40 spaudos draudimo metų valdžia teiš- 
leido vos 60, o šių devynios buvo išspausdintos dar prieš oficialinį 
spaudos uždraudimo paskelbimą“. 

Tačiau, kol lietuviškoji šviesuomenė dar svyravo, pati liaudis, 
kuriai tos knygutės ir buvo skiriamos, iš karto jų atžvilgiu nusistatė 
griežtai neigiamai ir pradžioje labiausiai dėl to, kad niekas negalėjo 
tų rusiškų „kirvukų“ paskaityti. Liaudis pirmoji pradėjo ieškoti ke- 
lių gauti tokioms maldaknygėms, prie kurių ji buvo jau per šimt- 
mečius įpratusi. Ir pradeda jų reikalauti iš įvairių kontrabandnešių, 
kurie gabeno per sieną įvairias prekes. Šie, nunešę į Prūsus keletą 
senų maldaknygių, ten pagamino jų tikrąsias kopijas ir jas atgabe- 
no į Lietuvą. Tokiu būdu atsirado pirmosios vadinamosios kontra- 
fakcijos, t. y. knygos, nelegaliai Prūsuose išspausdintos, bet su ne- 
teisingu Vilniaus, Juozo Zavadzkio spaustuvės ir dvasinės bei pa- 
saulietinės cenzūros nurodymu. 

Greit po to ir vysk. Valančius, pastebėjęs lietuvių liaudies nei- 
giamą rusų raidėms nusistatymą ir įsitikinęs, kad per jas rusų val- 
džia jau atvirai bruka pravoslaviją, paėmė į savo rankas lietuviš- 
kųjų knygų spausdinimo Prūsuose ir jų platinimo Lietuvoje or- 

ganizavimą. 1867—1869 m. jis išspausdino Prūsuose keletą savo 
parašytų populiarių politinių brošiūrų (Perspeimas, Iš tamsybes ved 
Hiktai kelis Teisybės ir kt.), kurios plačiausiai buvo jo sudarytosios 
slaptos organizacijos paskleistos visoje Lietuvoje ir kurios iš karto 
nulėmė ir viso spaudos draudimo likimą, atitraukdamos nuo ben- 
dradarbiavimo su rusų valdžia ir tuos, kurie pradžioje tuo požiūriu 
dar svyravo. 

Nors rusų administracija tuojau atsakė į tai griežtomis represi- 
jomis, kurios palietė iš karto ir visą tą pirmą spaudos platinimo 
organizaciją, o paskiau taikė represijas ir visiems kitiems knygne- 
šiams ir lietuviškųjų knygų skaitytojams, tačiau ji nesugebėjo sulai- 
kyti to tiesiai gaivališko sąjūdžio, kuris ilgainiui apėmė visą lietu- 
vių tautą. Bet ligi 1583 m., kada pradėjo eiti Aušra, toji užsieninė 
gamyba turėjo veik visai tokį pat pobūdį, kaip ir prieš uždraudimą: 
su mažomis išimtimis spausdinta pradžioje vien tikybinė literatūra. 
Bet ilgainiui, kada iš to paties kaimo, bet jau nusikračiusio baudžia- 
vos jungo, išėjusi pasaulietinė šviesuomenė įsijungė į kovą už lie- 
tuvių spaudą, pradėjo keistis ir lietuviškasis knygos pobūdis; nuo 
Aušros laikų ji iš lengvo stengėsi apimti jau visas Lietuvos gyveni- 
mo sritis. Bet savaime aiškų, kad, tokiomis nenormaliomis sąlygo- 
mis knygas rašant, spausdinant ir platinant, tai negalėjo neatsiliepti 
tiek knygų kokybei, tiek ir kiekybei, ir turėjo smarkiai sulėtinti nor- 
malią lietuviškosios knygos raidą. 

Nors 1865—1904 m. Mažojoje Lietuvoje išspausdinta Didžiajai 
Lietuvai skirtų knygų apie pusantro tūkstančio, t. y. dų kartus dau- 
giau kaip per praėjusius nuo pirmųjų knygų pasirodymo Vilniuje 
280 metų, tačiau žymiausią tų spaudinių, ypač pasaulietinio turi- 
nio, dalį sudarydavo ne knygos, bet kelių lankų didumo brošiūros, 
kurios negalėjo pilnai patenkinti jau ne vien šviesuomenės, bet ir 
besiveržiančios į mokslą liaudies, ypač jaunimo, reikalavimų. Taip 
pat ir lietuviškieji laikraščiai, kurie ypač paplito per paskutiniuo- 
sius penkiolika spaudos draudimo metų, kada jie susiskaidė ir po- 
litinėmis srovėmis, faktiškai laikraščiai tebuvo tik iš vardo, nes bu- 
vo spausdinami labai retai ir ne visados reguliariai, 0 ir patys skai- 
tytojai juos gaudavo tik praėjus ilgam laikui, taigi ir laikraščiai ne- 
galėjo greitai reaguoti į visus nuolatos kylančius Lietuvos gyveni- 


306 


SENŲJŲ LIETUVIŠKŲ KNYGŲ ISTORIJA 


mo reikalus. Bet tuo požiūriu lietuvių visuomenei nemaža padėjo 
ir Amerikos lietuvių spauda. 

1875 m. Mykolui Tvarauskui išspausdinus Šamokine, Pensilvani- 
jos valstijoje, pirmąją Amerikos lietuvių knygą Tlumoczių arba Slow- 
niką Angielckaj Lietuwiszką ir Lietuwyszkaj Angielcką, prasidėjo ir Ame- 
rikos lietuvių knygos kelias, ilgainiui smarkiai paveikęs ir Didžio- 
sios Lietuvos knygą. Pradžioje ji tebuvo skiriama emigrantams, o 
Lietuvos ir nepasiekdavo ir jos gyventojams nebuvo įdomi. Tačiau 
1884 m. atvykus Amerikon Jonui Šliūpui ir čia nuo 1885 m. liepos 
mėnesio pradėjus leisti Lietuwiszkąji Balsą, paskui 1889 m. atvykus 
kunigui Aleksandrui Burbai, vėliau ir kitiems inteligentams, 0 ir pa- 
čiai emigracijai greitai kultūriškai pakilus, Amerikos lietuvių spau- 
da, ypač periodinė, įgijo didelės reikšmės ir Lietuvai ir suvaidino 
nemažą vaidmenį ir bendrojoje lietuvių spaudos kovoje. Atsiradus 
eilei savaitinių laikraščių, buvo galima per jų skiltis leisti ir storiau- 
sias knygas, nes tai keletą kartų atpigindavo pačių knygų spausdi- 
nimą, ir tuo būdu į lietuvio skaitytojo rankas pateko kiek ir moks- 
linių ar mokslo populiarizacijos knygų, taip pat ir grynai literatū- 
rinių, kad ir dažniausiai verstų iš kitų kalbų, apskritai tokių, 
kurioms išspausdinti Mažojoje Lietuvoje nebuvo lėšų. Šios visos 
knygos greitai rado kelią ir į Lietuvą ir smarkiai paveikė Lietuvos 
kaimo kultūrą. O patys periodiniai leidiniai, kad ir sunkiai pasiek- 
davo Lietuvą, nes rusų administracijos taip pat buvo gaudomi, kaip 
ir spausdinamieji Mažojoje Lietuvoje, vis dėlto, daugiausia eidami 
kas savaitę, jie galėdavo ir reaguoti į kiekvieną dienos klausimą 
tiek Amerikos lietuvių, tiek ir Lietuvos ir kartu miklino rašytojų 
plunksnas, išauklėjo visą eilę naujų plunksnos darbininkų pačiai 
emigracijai ir Lietuvai. Kiek toji Amerikos lietuvių spauda svariai 
reiškėsi bendrojoje lietuvių knygų produkcijoje, rodo ir skaičiai: 
1875—1904 m. Amerikoje buvo išspausdinta apie 720 lietuviškų 
knygų ir knygučių, t. y. vidutiniškai po 24 per metus, o Prūsuose 
Didžiajai Lietuvai per 40 spaudos draudimo metų teišspausdinta 
du kartus daugiau knygų ir vidutiniškai tik po 35 knygas per metus. 

Bandymai legaliais būdais pralaužti spaudos uždraudimą teda- 
vė labai nedideles pasėkas: 1876—1877 m., daugiausia Petro Vileišio 
iniciatyva, pavyko gauti cenzūros leidimą Petrapilyje išleisti vienai 

kitai knygutei, bet iš viso tuomet tebuvo išspausdintos legaliai še- 
šios knygutės, kas, žinoma, negalėjo nulemti spaudos kovos eigos. 
Tačiau ilgainiui išnaudojus visas galimas tiek legalines, tiek nelega- 
lines kovos priemones, o ypač paskutiniame to laikotarpio dešimt- 
metyje pagriežtinus grynai politinę kovą jau ne vien dėl savo kny- 
gų, bet ir apskritai su rusų valdžia, pavyko paveikti ir vietos rusų 
administracijos nusistatymą lietuviškųjų raidžių klausimu, ir ji jau 
pradėjo svyruoti ir abejoti, ar, brukdama lietuviams rusiškas rai- 
des, pati tik nepakenkė rusų valdžios tikslams Lietuvoje. O prasi- 
dėjus ir visoje Rusijoje smarkiam politiniam sambrūzdžiui, valdžia 
pagaliau turėjo nusileisti kovojančiai už savo kalbos ir rašto teises 
Hietuvių tautai, ir 1904 m. balandžio 24 d. (naujuoju stiliumi gegu- 
žės 7 d.) lietuvių spaudos draudimas buvo panaikintas. 
Atsiradus galimumui legaliai spausdinti legalinio turinio raštus, 
spaudą leidus, savaime susidarė daug palankesnės sąlygos lietu- 
viškiesiems spaudiniams plėstis. Bet čia iš karto susidurta ir su 
tokia kliūtimi, kurios nežinota per visą spaudos draudimo laiką ir 
kuri ypač palietė mūsų politinę periodinę ir neperiodinę spaudą. 
Tai rusiškoji cenzūra, dėl kurios daugelį spaudinių visai nebuvo 
galima Lietuvoje leisti ir kuri smarkiai sužalodavo daugiausia mū- 
sų periodinę spaudą. Dėl tos cenzūros, nežiūrint spaudos leidimo, 
nemaža mūsų spaudinių dalis ir toliau buvo spausdinama Mažo- 
joje Lietuvoje ir nelegaliai gabenama per sieną. Kita vertus, ir seno- 
sios Tilžės, Klaipėdos ir kitos Mažosios Lietuvos spaustuvės, ku- 
rioms anksčiau didžiausią pelną duodavo knygų ir periodikos Di- 
džiajai Lietuvai spausdinimas, ir dabar nenorėjo atsisakyti pelnin- 
gos joms Lietuvos rinkos. Jau pat pradžioje, dar 1905—1906 m., jos 
paleido Lietuvoje daugybę savo senų, neišparduotų leidinių, tik 
pakeitusios antraštinius lapus ir pašalinusios iš jų kontrafakcinius 
pažymėjimus, nes grynų kontrafakcijų, nežiūrint ir jų legalaus tu- 
rinio, rusų cenzūra nesutikdavo per sieną praleisti. Bet ir vėliau, 
ligi pat Pirmojo pasaulinio karo, jos ne tik pakartodavo senuosius 
leidinius, bet spausdindavo ir kiek naujų skiriamų Didžiajai Lietu- 
vai leidinių, kuriuos Lietuvoje išplatindavo, pasinaudodamos savo 
senais ryšiais su knygų platintojais ir su knygų autoriais. Tuo pačiu 
laiku ir Amerikos lietuvių knyga, kad ir smarkiai pažengė, ypač 

kalbos požiūriu, pirmyn, bet jau nebegalėjo Lietuvos knygos nu- 
konkuruoti, ir iš lengvo savo knygoms prarado Lietuvos rinką. 
Pačioje Lietuvoje tuo laikotarpiu daugiausia dėmesio kreipta ir 
daugiausia lėšų ir energijos išeikvota periodinei spaudai organi- 
zuoti. Tuo požiūriu neturint patyrimo, nes „prūsinių“ laikraščių 
praktika legalioms Lietuvos sąlygoms netiko, nesugebėta naujai ku- 
riamų laikraščių tinkamai komerciškai organizuoti. Dėl to dides- 
nioji tuo laiku ėjusių lietuviškų laikraščių dalis vis dar ir toliau 
rėmėsi labai nepastovia visuomenės medžiagine parama ir pati tų 
laikraščių padėtis buvo netvirta ir nepastovi. Bet tai leido išlaikyti 
jų idėjinį pobūdį. Grynai komerciniais pamatais suorganizuoti laik- 
raščiai atsirado tik nuo 1909 m., bet ir tai ne pačioje Lietuvoje, bet 
Rygoje (Rygos Garsas ir Rygos Naujienos). Bet ir jiems noroms neno- 
roms teko nusidažyti tam tikromis visuomeninėmis spalvomis. 
Palyginti su spaudos draudimo laikais, naujai legalinėse sąlygo- 
se spausdinamų knygų pobūdis pradžioje maža tepasikeitė. Rašy- 
tojų profesionalų kaip ir visai dar nebuvo, o rašytojų darbu besi- 
verčiant įvairiems profesionalams tik atliekamu nuo kitų jų darbų 
laiku, daugumas tiek pasaulietinės, tiek ir dvasinės šviesuomenės 
atstovų beveik visą savo rašytojų energiją išeikvodavo bendradar- 
biaudami laikraščiuose, o knygoms rašyti jiems neužtekdavo nei 
laiko, nei jėgų. Tai ir dabar, kaip ir anais draudimo laikais, lietuviš- 
kųjų knygų tarpe pirmą vietą vis užima ta pati kelių lankų brošiū- 
ra, be to, dažniausiai ne originaliai parašyta, bet išversta iš lenkų ar 
rusų kalbos. O pirmaisiais metais buvo išleista ir daug pakartojimų 
tų leidinių, kurie buvo anksčiau nelegaliai išspausdinti. Senoji Vil- 
niaus Zavadzkio spaustuvė, o taip pat ir naujai įsikūrusios spaus- 
tuvės Vilniuje (Petro Vileišio, Martyno Kuktos), Kaune (Saliamono Ba- 
naičio) ir Seinuose (Laukaičio, Dvaranausko ir kompanijos) vis dėlto 
pradeda masiškai lietuviškas knygas spausdinti. Bet ir tai buvo 
daugiausia brošiūros, neretai atmuštos iš tų pačių laikraščių, 0 1š 
dalies ir pradžios mokykloms lietuviškieji vadovėliai, kada į valdi- 
nes pradžios mokyklas buvo įvestas ir lietuvių kalbos dėstymas. 
Nors po kiek laiko buvo įvesta lietuvių kalba atskira dėstomuoju 
dalyku ir i aukštesniąsias mokyklas, tačiau joms tinkamų vadovė- 
lių taip ir neparuošta. Rimtų privatinių leidyklų, kurios kitų tautų 

knygų rinkose vaidindavo ir vaidina žymiausią vaidmenį, Lietuvo- 
je visai neatsirado. Pastangos organizuoti knygų leidimą visuome- 
niniais pagrindais (J. Jablonskio Vilniuje įkurta „Aušra“, P. Višinskio 
sudaryta „Šviesa“, taip pat „Lietuvos ūkininko“ leidykla ir kitos), 
neturint užtenkamai materialinių lėšų, tedavė labai kuklius rezul- 
tatus. Viena tiktai Kaune įkurta Šv. Kazimiero draugija, leidusi dau- 
giausia tikybinio turinio knygas, bet nevengusi ir pasaulietinių, iš 
karto atsistojusi ant tvirto materialinio pagrindo, kiekybiškai davė 
daug daugiau knygų negu visos kitos visuomeninės leidyklos kar- 
tu. Ilgainiui ir monopolinė knygos gamyboje Vilniaus padėtis pra- 
dėjo keistis, susidarant rimtiems knygų centrams Kaune ir Seinuo- 
se, o iš dalies ir Rygoje, kur A. Maciejauskio ir L. Jakavičiaus leidyklos 
pradėjo masinę populiarinių, palyginti nelabai aukštos kokybės, bro- 
šiūrų gamybą. 

Bet, nežiūrint tų visų trūkumų ir trukdymų, lietuviškoji knyga, 
kad ir lėtais žingsniais, vis stūmėsi pirmyn. Knygų pareikalavimas 
nuolatos didėjo, tad ir naujai spausdinamų knygų skaičius nuola- 
tos augo. Nors toji knyga dar ilgai negalėjo mokslo ieškantiems 
pavaduoti knygų kitomis kalbomis, bet vis dėlto per pirmąjį 1905— 
1914 m. dešimtmetį skaičius Didžiojoje Lietuvoje išspausdintų ar 
jai skirtų kad ir išspausdintų kitur knygų buvo mažiausia du kar- 
tus didesnis kaip skaičius knygų, jau išspausdintų per 40 spaudos 
draudimo metų“. 

Naują smūgį lietuviškajai knygai sudavė Pirmasis pasaulinis ka- 
ras. Pradžioje rusiškoji karo cenzūra, o vokiečiams 1915 m. Lietuvą 
okupavus, ir vokiškoji beveik visiškai išnaikino lietuvių spaudą Lie- 
tuvoje. Išsisklaidę po visą Rusiją priverstiniai „pabėgėliai“ nuo ka- 
ro mėgino šį bei tą ir Rusijoje spausdinti. Jie išspausdino ten kiek 
mokyklinių vadovėlių ir šiaip kitų knygų ir sukūrė kuklią periodi- 
nę spaudą. Bet tai negalėjo atsverti tų nuostolių, kuriuos atnešė 
laikinas spaudos numarinimas pačioje Lietuvoje. Tuo laiku jai ne- 
spausdinama knygų ir Mažojoje Lietuvoje, o ir Amerikos lietuvių 
gausiai leidžiamos knygos tuo laiku Lietuvos visai nepasiekia. 

XVIII a. į darbą įtraukusi geriausias krašto intelektualinės pajė- 
gas, Mažosios Lietuvos knyga XIX a. nuėjo kiek kitais keliais. Tiktai 
Liudo Rėzos veikimo laikais, ypač jam 1818 m. išleidus Donelaičio 

poeziją, o 1825 m. savo išgarsėjusį pirmąjį lietuvišką dainyną, buvo 
susidaręs kaip ir platesnis lietuviškosios literatūros mėgėjų būrelis, 
iš kurio buvo galima laukti didesnio ir labiau organizuoto darbo. 
Tačiau vokiečių valdžiai vis smarkiau varant per mokyklas ir ka- 
riuomenę lietuvių vokietinimo darbą, ir tas Rėzos bendradarbių 
būrelis visai išsisklaidė, nedavęs beveik nieko originalaus ir naujo. 
Bet vis dėlto lietuviškoji knyga čia ne tik neišnyko, bet skaičiaus 
požiūriu net smarkiai pažengė pirmyn. Nors ir vietinės lietuvių ar 
bent lietuviškąjį darbą dirbančios šviesuomenės sudėtis žymiai pa- 
sikeitė, nuo to darbo atsimetus daugeliui kunigų, bet į jų vietą 
stojus nemažam daugiausia Karalienės mokytojų seminariją baigu- 
sių pradžios mokyklų mokytojų skaičiui, lietuviškosios knygos kie- 
kybinė pažanga buvo ne tiek tos šviesuomenės nuopelnas, kiek 
pačių spaustuvių. Kaip tik nuo XIX a. pradžios monopolinė knygų 
leidimo srityje Karaliaučiaus spaustuvių padėtis pranyksta, kada su- 
sikūrė eilė naujų spaustuvių Tilžėje, Gumbinėje, Klaipėdoje, paskiau 
Priekulėje ir kitur. Ieškodamos darbo ir jo užtenkamai negaudamos iš 
vienų vokiškų spaudinių, jos pradeda savo tarpe varžytis, leisdamos 
lietuviškas knygas, žymiausia dalimi religines, o nuo 1847 m. ir ka- 
lendorius, vėliau ir laikraščius. Tos knygos iš dalies kartojo kitas 
dar XVIII a. išspausdintas knygas, bet nemaža pačių spaustuvių 
iniciatyva buvo parašyta ir naujų, kad ir daugiausia iš vokiečių 
kalbos verstų ar sukompiliuotų iš daugelio vokiškų religinių kny- 
gų. Jų pareikalavimas buvo toks didelis, kad ne tik nuolatos buvo 
kartojami tie patys leidiniai, bet neretai, leidėjams savo teisių neap- 
saugojus, tos pačios knygos buvo spausdinamos įvairiose spaustu- 
vėse. Tas darbas pradžioje buvo tiek suintensyvintas, kad kurį lai- 
ką lietuviškosios knygos gamybos srityje Mažoji Lietuva buvo kiek 
pralenkusi ir Didžiąją Lietuvą, nors pastarojoje lietuvių skaičius 
buvo dešimt kartų didesnis: pirmojoje XIX a. pusėje (ligi 1850 m.) 
čia buvo, pavyzdžiui, išspausdinta 222 lietuviški leidiniai, o Di- 
džiojoje turėjome tuo pačiu laiku tiktai 204 leidinius“. Bet kai nuo 
1850 m. Vilniuje spausdinamų lietuviškų knygų skaičius smarkiai 
pašoko, Mažojoje, nors ir ten bendrasis spausdinamų knygų skai- 
čius vis augo, nuo Didžiosios jau atsiliko, ir tas skirtumas iš metų 
į metus nuolatos didėjo. 

Vietinei lietuviškajai spaudai ypač didelę įtaką turėjo atsiradi- 
mas čia periodinės spaudos dar tuo laiku, kada apie tai dar nė 
nesvajota rytuose. Pradžioje grynai religinė, paskiau ir politinė, įi 
savotiškai veikė kaimo visuomenę. Nors morališkai ir politiškai ją 
kiek ir vokietino, bet ji vis dėlto neleido jai kalbiškai suvokietėti. 
Tos periodinės spaudos pirmosios užuomazgos atsirado dar 1823— 
1824 m., kada Natanielius Pridrikis Ostermejeris buvo pradėjęs leisti 
Nusidawimus Diewo Karalystėje. Tačiau jam teišleidus tiktai du jų 
numerius, Nusidawimai sustojo ir buvo atnaujinti tiktai 1832 m., ka- 
da Pridrikis Kelkis pradėjo leisti pradžioje Klaipėdoje, paskiau Tilžė- 
je, o nuo 1833 m. Karaliaučiuje Nusidawimus apie Ewangelios Prasipla- 
Hnimą tarp Žydū ir Pagonū. Ilgainiui panašių grynai tikybinių, dau- 
giausia misijų reikalams skiriamų laikraščių atsirado ir daugiau; jų 
ypač pagausėjo XIX a. pabaigoje ir XX a. pradžioje. Tačiau greta jų 
susikūrė ir politiniai laikraščiai. 1849—1851 m. bandyta leisti prie 
vokiškų vietinių liberalinių demokratinių laikraščių lietuviški sava- 
rankiškai redaguojami priedai, bet dėl Prūsijos administracijos per- 
sekiojimų jie greitai nutrūko. Ir patys laikraščiai buvo uždaryti, o jų 
redaktoriai buvo persekiojami ir net buvo priversti iš Vokietijos 
išemigruoti. Bet šis pavojus iš kairės iššaukė tos pačios administraci- 
jos pasiryžimą organizuoti tokį lietuvišką laikraštį, kuris remtų kon- 
servatyvią ir grynai vokišką politiką. Toks ir buvo pradėjęs 1849 m. 
liepos mėn. Pridrikio Kuršaičio redaguojamas eiti Keleiwis, pirmasis 
lietuviškas laikraštis tikra to žodžio prasme. Ėjęs ligi 1880 m. Kelei- 
wis už gaunamą iš valdžios subsidiją atsilygindavo visišku tos val- 
džios politikos palaikymu. Tačiau dėl paties redaktoriaus kalbinio 
lietuviškumo, jis, kol dar nebuvo kitų lietuviškų laikraščių, bent ap- 
saugojo lietuviškąją Mažosios Lietuvos visuomenę nuo tiesioginės VO- 
kiškosios spaudos įtakos. 

1878 m. pradėjo eiti Lietuwiszka Ceitunga, paskiau ir kiti laikraš- 
čiai, kurie jau jokių valdinių subsidijų negaudavo. Tačiau ir jie dau- 
eiausia atstovaudavo įvairių vokiškų politinių partijų interesams. 
Bet pradėjus Mažojoje Lietuvoje eiti Aušrai, paskiau ir kitiems Di- 
džiajai Lietuvai skiriamiems laikraščiams, jų įtakoje pradedami čia 
leisti ir grynai lietuviški — ne vien kalba, bet ir savo dvasia — 
laikraščiai. Tiek tiktai, kad materialinė jų padėtis buvo gana netvir- 

ta, ir dėl to jų daugumas ėjo palyginti neilgai. Tokie buvo 1884— 
1885 m. ėjęs Niamuno Sargas, 1897—1899 m. Auszra, 1900—1902 m. 
Sauleteka, paskiau Apžwalga ir kai kurie kiti. Ilgiau ėjo ir turėjo di- 
desnį pasisekimą O. Mauderodės 1890 m. pradėta leisti Nauja Lietu- 
wiszka Ceitunga, kuri jau nesidėjo su kokiomis vokiečių partijomis, 
bet, tarp kitko, sistemingai palaikydavo lietuvių kandidatus į Vo- 
kietijos parlamentą ir Prūsijos seimą. Nuo 1896 m. pradėjusi priedu 
leisti dar Kaintyną, jį pavertė tikru kaimo jaunimo laikraščiu, kokio 
dar ir Didžioji Lietuva tuo laiku neturėjo. Lietuvai atkariavus spau- 
dą, Jonas Vanagaitis 1910 m. pradėjo leisti Byrutę, kuri jo buvo ski- 
riama jau visiems lietuviams, ne vienai Mažajai Lietuvai, ir dėl to, 
tarp kito ko, ji buvo spausdinama ne čia įprastomis gotinėmis, bet 
lotynų raidėmis. 

Didžiojo karo metu beveik visi Mažosios Lietuvos laikraščiai 
turėjo dėl karo aplinkybių ir dėl karinės cenzūros daromų kliūčių 
susilikviduoti. Lietuvai nepriklausomybę atgavus, o paskiau ir Klai- 
pėdos kraštui įsijungus į Lietuvos valstybę, čia greitai atsirado ir 
vietinė periodinė spauda. Tačiau ji, išskyrus kai kuriuos religinio 
pobūdžio laikraštėlius, tarnavo ne vien Klaipėdos kraštui, bet nie- 
kuo nesiskyrė ir nuo kitų lietuviškų laikraščių. Bet jau likusiojoje 
po prūsais Mažojoje Lietuvoje, anoje pusėje Nemuno, tik didžiau- 
siu vargu pavykdavo vieną kitą laikraštį leisti, nuolatos susiduriant 
su administracijos persekiojimais ir varžymais. 

Nors per visą XIX ir iš dalies XX amžių vietinė knyga ir išlaiko 
savo senąjį, grynai religinį pobūdį, tačiau ilgainiui ir čia atsiranda 
naujų literatūrinių pajėgų, kurios kiek galėdamos bando kurti savo 
kūrinius ir darbus spausdinti. Anksčiausiai iškilo Vydūnas — Vilius 
Storasta, ilgainiui virtęs vienu stambiausiųjų visos Lietuvos rašyto- 
jų, o taip pat ir eilė kitų, išėjusių iš kaimo ir išmiklinusių savo 
plunksnas daugiausia tame pačiame Kaimyne. Jų tarpe atsirado ir 
beletristų (M. Hofmanas), poetų (P. Bajoraitis), kultūros istorikų (An- 
sas Bruožis) ir kt. Jie jau prieš Pirmąji pasaulinį karą bandė vietinę 
knygą pakreipti nauja vaga, tačiau patys vieni to negalėjo pasiekti. 
O Lietuvai žengus į nepriklausomybės kelią, jau ir reikalo nebuvo, 
nes jos knygos ilgainiui pasidarė prieinamos visiems, ir tie Mažo- 
sios Lietuvos rašytojai daugiausia ir įsijungė į bendrą darbą. 

Nepriklausomoj Lietuvoj atsikūrus visai lietuviškai spaudai, tiek 
periodinei, tiek ir neperiodinei, atsidarė naujas, platus kelias į tau- 
tą. Bet pradžioje ir čia būta tam tikrų kliūčių. Lenkams okupavus 
Vilnių ir čia sukūrus žiaurų policinį režimą, dėl nuolatinių lenkų 
cenzūros ir administracinių persekiojimų Vilniaus lietuvių spauda 
ne tik neatgavo savo Pirmojo pasaulinio karo metu nustotos reikš- 
mės visai Lietuvai, bet ir šiaip vietos reikalams tik dideliu vargu 
pavykdavo leisti nuolatos sustabdomus laikraščius ir tarpais išspaus- 
dinti vieną kitą knygą. Ir tik į lenkų okupacijos pabaigą šioje srityje 
dideliausiu energijos įtempimu pavykdavo lietuviškąją knygą šiek 
tiek pastūmėti pirmyn. 

Tuo tarpu virtęs laikinąja Lietuvos sostine Kaunas pradžioje vi- 
sai nebuvo paruoštas tiems uždaviniams, kurie jam buvo nuo pat 
pradžios pastatyti visose valstybinio darbo srityse ir ypač kultūri- 
nio švietimo darbe. Knygų spausdinimą stabdydavo ir tai, kad pra- 
džioje čia beveik nebuvo rimtesnių spaustuvių, o tos, kurios buvo, 
daugiausia turėjo darbo su periodika. Dėl tos priežasties keletą pir- 
mųjų metų didžioji lietuviškų spaudinių dalis buvo spausdinama 
ne tik Mažosios Lietuvos spaustuvėse, bet ir Berlyne, Leipcige ir 
kituose Vokietijos miestuose. 

Tuo pačiu laiku daugumas plunksnos darbininkų, kurių pra- 
džioje ir šiaip nedaug tebuvo, noroms nenoroms turėjo įsitraukti į 
valstybiškai administracinį ir kitokį darbą, kur ilgai buvo jaučia- 
mas didelis trūkumas darbininkų, tai ir knygoms ruošti pradžioje 
nebuvo užtenkamai pajėgų. O ir veikusi Lietuvoje beveik visą laiką 
karinė cenzūra (jos nebuvo tiktai 1926 m.), kad ir veikė labiausiai 
politinę spaudą, bet nuo 1927 m. ne kartą skaudžiai atsiliepdavo ir 
lietuviškajai knygai. 

Pradžioje beveik visa energija knygų gaminimo srityje buvo nu- 
kreipiama į ruošimą ir spausdinimą masiškai reikalaujamų mokyk- 
linių vadovėlių — pradžios, aukštesniosioms, kiek vėliau ir aukš- 
tosioms mokykloms — ir į įvairią tarnybinę literatūrą. Nors tai ir 
pakėlė bendrąjį lietuviškųjų spaudinių skaičių, bet pačios knygos 
problemos išspręsti negalėjo. Tačiau į darbą įeinant vis didesniems 
kadrams naujų rašytojų, daugiausia išėjusių jau lietuviškas aukš- 
tesniąsias ir aukštąsias mokyklas, ir pradėjus kurtis eilei stambes- 

nių knygų leidyklų (be senosios Šv. Kazimiero draugijos, pradžioje 
„Švyturys“, paskiau „Dirva“, „Spaudos Fondas“, į galą ypač „Sa- 
kalas“), iš metų į metus padėtis ėjo vis geryn, ir į šio laikotarpio 
pabaigą lietuviškoji knyga Lietuvoje jau beveik visiškai nukonku- 
ruodavo svetimtautę knygą, patiekdama skaitytines knygas ne tik 
eiliniam skaitytojui, bet ir kiekvienam inteligentui. O lietuviškoji 
periodinė spauda, pasiekusi kelių šimtų skaičiaus, ypač išsišakojo 
įvairiomis specialybėmis ir kai kuriose srityse lietuviškieji mokslo 
žurnalai sudarė sau rimtą vardą ne tik Lietuvoje, bet ir įvairių už- 
sienio specialistų tarpe. 

Dar pirmaisiais nepriklausomybės metais per metus buvo spaus- 
dinama tiktai apie tris šimtus spaudinių (be periodikos). Tačiau iš 
metų į metus tas skaičius sistemingai augo, ir po kiek laiko pasiekė 
ir tūkstantį per metus, o 1939 m. ir 1200 knygų. Tuo būdu bendras 
1919—-1939 m. išspausdintų knygų (taip pat neskaičiuojant periodi- 
nių leidinių) skaičius pasiekė daugiau kaip 16 000 pozicijų, kas sų- 
darė ne mažiau kaip 7046 visų lietuviškų knygų, išspausdintų ne 
tik Lietuvoje, bet ir svetur nuo pat 1547 m., kada pasirodė pirmoji 
lietuviška knyga'“. 

Ilgainiui beveik visiškai išnykus analfabetizmui ir apskritai kraš- 
tui aukštai kultūriškai pakilus, galima buvo ryžtis ir tokiems leidi- 
niams, apie kuriuos anksčiau tesvajota, bet nerizikuota jų leisti. 
Vienas tokių leidinių buvo 1932 m. pradėjusi eiti Lietuviškoji Encik- 
lopedija. Per 12 metų jos tesuspėta išleisti tiktai 9 tomus ir dešimtojo 
*Ą (8 sąsiuvinius; paskutinis sąsiuvinis, pasirodęs tiktai 1944 m. 
liepos mėnesį, baigėsi žodžiu „Indija“), kurie visi apėmė apie 40 
milijonų spaudos ženklų, kas sudarytų apie 150 normalaus didumo 
knygų. Jos pareikalavimas buvo toks didelis, kad vis tekdavo se- 
nesniuosius tomus kartoti, ir tuo būdu, pavyzdžiui, pirmojo tomo 
buvo jau išspausdinta 30 000 egzempliorių, antrojo 25 000 ir t. t. Šis 
leidinys buvo ir pirmasis platesnio masto lietuviškas leidinys, ku- 
riame viename bendrame darbe susijungė įvairių politinių ir visuo- 
meninių pažiūrų mūsų mokslininkai ir šiaip rašytojai (šis leidinys 
turėjo daugiau kaip 300 bendradarbių). 

Kitas leidinys, kuris mūsų tautai būtų turėjęs gal ir daug dides- 
nę reikšmę, tai buvo suplanuotas ir pradėtas leisti didysis lietuvių 

kalbos žodynas, kuris turėjo apimti visą mūsų kalbos lobyną. Jį 
buvo jau pradėjęs leisti Kazimieras Būga, bet jam 1924 XII 1 nelauk- 
tai mirus, žodyno tolimesnis leidimas ilgesniam laikui susitrukdė. 
Naujai sudaryta žodyno redakcija ilgus metus tvarkė ir tikrino visą 
anksčiau surinktą medžiagą, rinko naują ir pagaliau tiktai vokiečių 
okupacijos metu pavyko išleisti pirmąjį tomą, o kitoje okupacijoje 
išleistas ir antrasis, bet jau smarkiai bolševikinės cenzūros sužalotas. 

Paskutiniu nepriklausomybės dešimtmečiu ypač smarkiai pra- 
dėjo augti ir kilti dailioji raštija, kurios lygis, palyginti su senesniais 
laikais, tiek jau buvo pakilęs, kad vis dažniau lietuviškųjų autorių 
raštai buvo verčiami ir į svetimas kalbas. 

Bet ir šiaip žymiai buvo pakitėjusi ir pati knygos išorė. Iš dalies 
dėl susikūrusios pirmosios lietuvių bibliofilų „XXVII lietuvių kny- 
gų mėgėjų“ draugijos įtakos, bet ir šiaip pakilus bendrajai knygų 
kultūrai, Kietuviškoji knyga ilgainiui visiškai pakeitė savo formą, 
viršelius ir iliustracijas, į tą darbą įtraukus ir mūsų tiek senesniuo- 
sius, tiek ypač jaunesniuosius menininkus, ir pagaliau pasiekė to, 
kad šioje plotmėje drąsiai galėjo varžytis su panašiomis knygomis 
kituose kraštuose ir net tarptautinėse parodose laimėti pirmąsias 
vietas. Nors knygos srityje ir buvo nemaža dar trūkumų ir spragų 
(pvz., per maža buvo dar kreipiama dėmesio į mokslo populiariza- 
cijos knygas ir per maža dar buvo paruošta pasaulinių klasikinių 
veikalų vertimų), tačiau ir šioje srityje vis buvo matomos aiškios 
pastangos tobulėti. Vienu žodžiu, per tą laiko tarpą lietuviškoji kny- 
ga buvo jau visiškai išaugusi ir virto vienu svarbiausiųjų lietuviš- 
kosios ir Lietuvos kultūros kėlimo veiksnių. 

Tik kaip tik tuo didžiausio lietuviškos knygos klestėjimo laiko- 
tarpiu užgulė mūsų kraštą visiems žinomos politinės katastrofos, 
kurios, sugriovusios Lietuvos nepriklausomybę, kartu visiškai nu- 
marino ir lietuviškąją knygą. Pirmuoju, 1940—1941 m., bolševik- 
mečiu naujoji „valdžia“ savo darbą pradėjo iš karto ne tik įvedimu 
griežčiausios visų spaudinių cenzūros, kuri toli prašoko caristinės 
ir Vilniaus lenkų cenzūros žiaurumus, bet ir sistemingu daugelio 
senesnių leidinių naikinimu. Pirmoji sunaikinta knyga buvo prieš 
pat šią okupaciją išspausdinta, bet dar iš spaustuvės neišleista My- 
kolo Biržiškos knyga Vilniaus reikalu Amerikos Lietuvoje, kurios tepa- 

vyko išgelbėti vos keletą egzempliorių. Paskiau prasidėjo sistemin- 
gas mokyklinių ir įvairių viešųjų bibliotekų knygų naikinimas, jau 
nekalbant apie daugybę privatinių bibliotekų, atimamų iš suima- 
mųjų ar ir likviduojamų įvairių asmenų, kurios visos paskiau buvo 
naikinamos, visai nežiūrint nė jų vertės. Tuo požiūriu buvo sumuš- 
tas ir Muravjovo-Koriko rekordas, nes šis iš konfiskuotų vienuoly- 
nų ir privatinių bibliotekų buvo bent Vilniaus viešąją biblioteką 
sukūręs. 

Vokiečiams 1941 m. Lietuvą okupavus ir ją ligi 1944 m. žiauriai 
valdant, lietuviškųjų ir apskritai Lietuvoje esančių knygų naikini- 
mas buvo tęsiamas ne mažesniu uolumu kaip prie bolševikų. Iš 
viso buvo iš bibliotekų tos okupacijos metu atimta ir iš dalies išga- 
benta į Vokietiją, o iš dalies atiduota į popieriaus fabrikus keli šim- 
tai tūkstančių knygų, o jų tarpe iš vienos Kauno universiteto bib- 
liotekos buvo atimta ir sunaikinta 30 000 knygų. Per visą okupaci- 
jos laiką veikianti griežčiausioji vokiečių karinė cenzūra neleisdavo 
paleisti viešumon ir daugelio tokių knygų, kurios jau buvo išspaus- 
dintos, nors jose nieko politiško 17 nebuvo. Tik į tos okupacijos 
pabaigą suradus kelius, kaip veikti tos cenzūros valdininkus, ne 
kartą pasiduodančius įvairioms materialinėms pagundoms, buvo 
trumpą laiką pavykę išleisti kiek lietuviškų knygų. O kaip lietuviš- 
koji visuomenė buvo savosios knygos išsiilgusi, matyti kad ir iš to, 
jog išleidus, nors ir kiek cenzūros sužalotus, Maironio raštus, visas 
30 000 egzempliorių leidinys buvo iš karto išpirktas; buvo jau ruo- 
šiamas ir antras toks pat leidimas, kurį tačiau sustabdė Lietuvos 
okupanto pasikeitimas. Apie tokius knygų tiražus seniau lietuviš- 
koji knyga ir svajoti negalėjo. 

Tačiau 1944 m. prasidėjus antrajai boševikinei Lietuvos okupa- 
cijai, lietuviškoji knyga Lietuvoje visiškai mirė. Tiesa, dideliais Hra- 
žais tenai spausdinama lietuvių kalba įvairi bolševikinė makulatū- 
ra, bet ją tiek pat tegalima laikyti lietuviška knyga, kiek ir spaudos 
draudimo metu išleistą Muravjovo azbuką ar pravoslaviškojo svia- 
teįšego sinodo išleistą Dievišką Liturgiją Švento Jono Auksaburnio. Tuos 
bolševikinius leidinius visi turi pirkti, bet niekas jų neskaito. 

Bet tuo pačiu laiku žymiai lietuvių visuomenės daliai atsiradus 
Vakarų Europos tremtyje, kol ji didesne, kompaktiška mase laikėsi 

ypač Vakarų Vokietijoje, ir čia 1945—1949 m. lietuviškųjų spaudi- 
nių srityje buvo nemaža pasiekta, ypač leidžiant daugybę įvairio- 
mis formomis dauginamų periodinių leidinių. Bet šiai emigracijai 
išsisklaidžius, ir Lietuvių spauda ten beveik visiškai apmirė. 

Tauta, kuri neturi galimumo savo kultūros kelti, kuri negamina 
ir nespausdina naujų knygų, kuri nepateisina savo savita kultūra 
savo tautinio individualumo kitų tautų tarpe, yra mirusi. Bet lietu- 
vių tauta, išgyvenusi tiek skaudžių katastrofų ir jau ne kartą iš 
numirusių prisikėlusi, mirti nenori ir nemirs. Ir dėl to ji, nelaukda- 
ma ir savo tautos Židinio atstatymo ir dar po visą pasaulį išsklai- 
dyta, atgaivins ir savąją knygą ir jau ne tuščiomis rankomis grįš į 
išlaisvintą tėvynę. 


STUDIJOS 
IR 
STRAIPSNIAI 


IŠ LIETUVIŲ SPAUDOS ISTORIJOS 
(1947) 


Pirmoji Amerikos lietuvių knyga 


Ryšium su lietuviškos knygos jubiliejiniais metais pravartu išaiš- 
kinti ir lietuviškos knygos pradžią Jungtinėse Amerikos Valstijose, 
juo labiau kad atrodo, jog visi, kas apie ją rašė, jos pačios nebuvo 
matę. Kartojama, kad tai buvusi kažkoks Mykolo Tvarausko išleis- 
tas žodynas, o Tėvynė, 1898, Nr. 2, p. 359, ir ją pakartoję S. Baltra- 
maitis, Nr. 988, ir J. P. (Pranaičiukė) Žvaigždėje, 1923, Nr. 1, taip pat 
ir A. Milukas, nurodo tai knygai 1874 m., bet niekas jų nepateikia 
nė tos knygos tikslios antraštės. Ir Jonas (Žilius) Suskaitoj, 1900, p. 5, 
tvirtina, kad ji buvusi pradėta, bet nebaigta spausdinti 1879 m. Paga- 
liau Vytautas Širvydas savo monografijoje apie Juozą Širvydą, išspaus- 
dintoj 1941 m., p. 106 irgi kartoja, kad ji buvusi išleista 1879 m. ir kad 
jos pasirodę vos keli lankai, nes spaustuvė sudegusi ir darbas nu- 
trūkęs. Vienas tik Garsas Amerikos Lietuvių 1896 m. liepos 18 d. cituoja 
giesmę iš 1874 m. Šamokine išspausdintos knygos, taigi iš tos pa- 
čios, bet ir čia metai yra neteisingai nurodyti!. Tačiau dar prieš ke- 
letą metų prieš šį karą man pavyko šią knygą surasti Lietuvoje. Tai 
yra „Tlumoczius arba Slownikas Angielckaj — Liekuwyszkas ir Lietuwys- 
zkaj — Angielckas del grejto ir langwo iszmokimo sznekos angielckos. Su 
uwogomis ir apraszimu kožno žodžio kajp rejk isztart sudetas per Mikola 
Twaraucka (1ždawymas pyrmas) Shamokin 1875 Kasztu ir Spaustu- 
we Mikolo Twaraucko.“ Knygutėje yra puslapių 6 nž. + 159, forma- 
tas 16x11 cm. Kartu, atskiru lapeliu, buvo išspausdintas ir 18 x15 
cm didumo atsišaukimas „Mieli Brolej“, kuriame Tvarauskas reko- 
menduoja skaitytojams savo tais pačiais metais išleistą žodyną. Pil- 
nai užbaigto žodyno pradžioje eina eilėraštis: „Asz pyrmas atejau 
pas jus Tlumocžidamas angielckus žodžius“. 

1874 metai kitiems, rašiusiems apie tą žodyną, atsirado, matyti, 
iš to, kad Tvarauskas tais metais buvo paskelbęs savo numatomam 
žodynui prenumeratą. Apie tai jis pats rašo prakalboje prie to Žo- 
dyno: „piarejusi miata norejau ižduoti ta knigiala, abznajminau ne- 
kurius ape iždawyma, ir no kielu asabu jau po abznajmynymuj 
aplajkiau pynegus, ale turejau užsylajkitie su iždawymu, nes dau- 
giel piarszkadu turejau... už piartraukima czeso... turesyte daug 
gieresni slownika, ba dydesnys ir priklodesnys ira, ne kaip tas ka 
piarnej but iszejas isz mano drukarnios“. Žodyno turinį ir kalbą 
užtenkamai nusako ir pati antraštė, bet vis tiek tai buvusi pradžia, 
vėliau, tiesa neišaugusi į kokią ypatingai vertingą literatūrą, bet 
ilgainiui davusi nemaža ir labai mums reikšmingų knygų, kurios 
ypač į spaudos uždraudimo pabaigą buvo smarkiai ir Lietuvoje 
paplitusios, na ir kuriomis tenka ir dabar misti tremtinių mokyklų 
bibliotekoms, nors jų kalba ir rašyba bent dvidešimčia metų yra 
atsilikusi nuo nepriklausomosios Lietuvos. 

Ši knyga gal dėl to yra taip reta, kad, galimas daiktas, visas 
leidinys sudegė spaustuvėje, kaip tai 1900 m. atsitiko ir su J. Šliūpo 
Latvių tauta, kurios po gaisro knygrišykloje buvo užsilikę tik du 
egzemplioriai — vienas pas J. Širvydą, o kitas pas autorių. 


Pirmasis lietuviškas aritmetikos vadovėlis 
ir jo likimas 


Jau nuo antros XVIII a. pusės, ypač nuo Edukacinės Komisijos 
įsteigimo 1773 m., Lietuvoje pastebimas ypatingas lietuviškos liau- 
dies veržimasis į mokslą. Ypatingai jis pasireiškė masiniu stojimu 
į dvasines seminarijas, kurios nuo to laiko daugiausia papildomos 
jaunuolių, išėjusių iš Liaudies ir tuo būdu atsipalaiduojančių nuo 
baudžiavos. Bet neatsilieka ir plačiosios baudžiauninkų masės, ku- 
rios negalėjo savo „vergingo prigulėjimo“ nusikratyti. Kaip tik tuo 
laiku pastebimas be galo didelis tikybinių, liaudžiai skiriamų, lie- 
tuviškų knygučių ir elementorių pareikalavimo išaugimas, tuo tar- 
pu kai liei 1772 m. iš viso Didžiojoje Lietuvoje buvo išspausdinta tik 
kiek daugiau kaip 100 knygų; laikotarpyje nuo 1772 m. ligi 1800 m., 
t. y. per 28 metus, išspausdinta tiek pat, kiek per visą praėjusi laiko 

tarpą ir, be to, spausdinant knygas iš karto daug didesniu egzem- 
pliorių skaičiumi. O į XVIII a. pabaigą vis didesniu mastu prade- 
damos kurti parapinės mokyklos, kurios XIX a. paplinta visame 
krašte, o vyskupo Valančiaus laikais jos tiek jau išaugo ir sustiprė- 
jo, kad net daugelyje vietų, ypač Vakarų Žemaitijoje, analfabetiz- 
mas beveik visiškai išnyksta. Tačiau krinta į akis, kad parapinių 
mokyklų aprūpinimas vadovėliais yra labai siauras ir nepilnas: ele- 
mentoriai, katekizmai ir Šventoji Istorija — tai ir visa parapinių 
mokyklų pedagoginė medžiaga. Ilgai mums buvo neaišku, kodėl, 
1522—1824 m. prasidėjus planingam lietuvių tautiniam sąjūdžiui, 
taip maža kreipta dėmesio į pradinį liaudies švietimą, kad net ne- 
pasirūpinta paruošti parapinėms mokykloms aritmetikos pradžios 
vadovėlio, nors tose mokyklose vaikai buvo mokomi ir aritmetikos, 
tik, neturint savų vadovėlių, jie naudoj osi lenkiškaisiais. Juk pirmie- 
ji lietuviški aritmetikos vadovėliai buvo išspausdinti tik Aušros lai- 
kais: 1885 m. Spudulio — kun. Katelės ir 1886 m. Petro Vileišio. 

Tačiau nuo to laiko, kada mums pasidarė prieinami Vilniaus 
archyvai, atskleidę ne vieną mūsų kultūrinio gyvenimo paslaptį, 
paaiškėjo ir šis reikalas. Paaiškėjo, kad mūsų anų laikų šviesuome- 
nės čia netenka kaltinti apsileidimu, bet kad tos mūsų kultūrinės 
raidos kliūtys buvo padarytos tam tikrų politinių-visuomeninių są- 
lygų, kurios, nutautinusios žymią mūsų visuomenės dalį, tiems nu- 
tautėliams atidavė į rankas ir mūsų svarbiųjų kultūros reikalų spren- 
dimą. Patys nutautę, jie visomis jiems prieinamomis priemonėmis 
stabdė ir lietuvių kultūrinį kilimą — tiek literatūroje, neleisdami 
spausdinti lietuviškų pasaulietinių raštų (pvz., Strazdo — Alekna- 
vičiaus eilėraščių, Aleksandro Butkevičiaus gramatikos ir kt.), tiek 
mokyklose, neįsileisdami ten lietuviškų vadovėlių. Be kito ko, dėl 
tų priežasčių nebuvo išspausdintas ir pirmasis lietuviškas pradžios 
aritmetikos vadovėlis, paruoštas dar 1830 metais. 

Štai ir pati trumpa byla tuo reikalu. 1830 m. Vilniaus gubernijos, 
kuri tuo laiku apimdavo ir visą Kauniją, mokyklų direktorius Ka- 
jetonas Krassovskis, lenkas, nusiuntė atsiliepti ir įvertinti Kražiu 
eimnazijos matematikos mokytojui Adomui Dambrauskiui (Dab- 
rovskiui) kunigo Stanevičiaus paruoštą Aritmetiką Žemaičių kalba. 
Pats Dambrauskis, nežiūrint į tai, kad savo pavardę rašė visai len- 
kiška forma ir save laikė lenku, buvo vietos žmogus, kilęs iš Vai- 

guvos parapijos, baigęs Kražių gimnaziją, o 1818 m. ir Vilniaus 
universiteto Fizikos ir matematikos fakultetą. Nėra abejonės, kad 
jis ir lietuviškai mokėjo, bet, gavęs recenzuoti aną vadovėlį, jis jį 
pripažino visiškai netinkamą ir tai labiausiai dėl politinių-visuome- 
ninių motyvų. 1830 VIII 7 atsakydamas Krassovskiui, jis kiek pakri- 
tikavo vadovėlį metodiniu požiūriu, o paskiau rašo (čia verčiama 
iš lenkų kalbos. — V. B.): „Reikia ir tai turėti galvoje, kad mokslinio 
veikalo (t. y. vadovėlio) rašymas žemaičių kalba valstiečiams yra 
nereikalingas. Valstiečiai, kurie nemoka nei kalbos (suprask, len- 
kiškos), nei rašto (lenkiško), santykiaudami su kitais tautos klodais, 
susiduria su nemalonumais, apgavystėmis ir nuostoliais. Jie patys 
tai gerai Žino ir dėl to, leisdami vaikus į mokyklas, svarbiausią turi 
tikslą, kad jie pramoktų lenkiškai ir rusiškai; todėl žemaičių kalbos 
įvedimas (į mokyklas) yra priešingas valstiečių gerovei ir norui, be to, 
jis yra priešingas ir bendram mokslo planui, priimtam mūsų moks- 
lo apygardoje; taigi kaimo vaikai, iš parapinių mokyklų atvykdami 
į apskričių mokyklas, negalės pasinaudoti mokslu, dėstomu lenkų 
kalba, jei nieko lenkiškai nemoka. Ir nieko mokslas iš to nelaimės, 
jei jam dėstyti vietoj visuotinės krašto kalbos (lenkų), garsiųjų au- 
torių ištobulintos, pavartosime provincijų dialektus, skirtingus kiek- 
vienoje gubernijoje ar net apskrityje, išsilaikančius žemame kultū- 
ros laipsnyje. Kadangi minėtasis veikalas dėl anksčiau nurodytųjų 
priežasčių yra netinkamas, tai pripažįstu jį nenaudingą.“ 
Vadovėlis nebuvo išspausdintas. Matyt, ir direktorius Krassov- 
skis sutiko, kad žemaičių kalbos įvedimas parapinėse mokyklose 
yra kenksmingas valstiečių gerovei. Bet kas buvo to vadovėlio au- 
torius? Susirašinėjime jis tevadinamas kunigu Stanevičium, bet jo 
vardas nėra paminėtas. Iš to laiko Žinau net keturius kunigus Sta- 
nevičius: Pašiaušės filialistą Tadą, karmelitą Hilarioną (mirusį 1854 
XII 27), Joną, kuris nuo 1829 m. buvo Vilniaus dvasinės seminarijos 
prefektu (mirė 1844 VII 15), kitų painiojamą su Simanu Stanevi- 
čium, ir kurio atvaizdas Šiaulių „Aušros“ muziejuje buvo laikomas 
Simano Stanevičiaus portretu. Tačiau labiausiai čia atitinka kuūni- 
gas Jeronimas Stanevičius. Gimęs 1793 m. Raseinių apskrityje, jis pa- 
baigė Kražių gimnaziją ir stojo į Vilniaus universiteto Fizikos ir 
matematikos fakultetą, o 1814 m., nenutraukdamas mokslo univer- 

sitete, stojo į karmelitų ordiną. Baigęs universitetą filosofijos ma- 
gistro laipsniu ir paskiau gavęs ir teologijos magistro laipsnį, jis 
nuo 1819 m. dėstė matematiką ir fiziką Kolainių karmelitų gimna- 
zijoje, kur paskiau buvo ir mokyklos prefektu, o nuo 1828 m. ligi to 
ordino uždarymo 1843 m. buvo ir Lietuvos karmelitų provinciolu. 
Mirė po 1854 m. Mokytojaudamas pačioje Žemaitijos gilumoje ir 
pats dėstęs matematiką, jis greičiausia ir susirūpino tuo, kad para- 
pinių mokyklų mokiniai, patys visiškai nemokėdami lenkiškai, yra 
verčiami aritmetikos mokytis iš vadovėlių, parašytų jiems visai ne- 
suprantama kalba, — tad ir pamėgino jiems parūpinti lietuvišką 
vadovėlį. 

Keliolikai metų praėjus, 1856 m., panašų vadovėlį Užnemunės 
mokykloms buvo paruošęs ir mokytojas Motiejus Pranas Martynaitis 
(Marcinskas), autorius 1833 m. išspausdintos lenkiškos gramatikos 
lietuviams. Bet ir jo aritmetikos vadovėlis nebuvo išspausdintas, 
nes atkaklusis lenkininkas, knygininkas ir leidėjas Adomas Zavadz- 
kis nepanorėjo jo išleisti. Ir nenuostabu: jau 1844 m. emigrantas 
Aleksandras Varkolevičius (iš tikrųjų valstietis Varkalas) buvo iš- 
spausdinęs Paryžiuje knygutę Gwiazdka na Žmudzi, kurioje, be kito 
ko, jis įrodinėjo, kad būsimoje nepriklausomoje Lenkijoje, kuri ap- 
imsianti ir Lietuvą, „žemaičių ir lietuvių kalbos turėsiančios išnyk- 
ti, nes tik viena lenkų kalba galėsianti gyventi“. O tokių Varkole- 
vičių ir pačioje Lietuvoje jau buvo pilna. 


Iš žrn. Žingsniai, 1947, Nr. 11 


AMERIKOS LIETUVIŲ SPAUDA 1875—1910 m.* 
(1951) 


Pavieniai emigrantai iš Lietuvos Amerikon patekdavo jau nuo 
XVII a. pabaigos. XVIII a. antroje pusėje nemaža jų dalyvavo ir 
Amerikos nepriklausomybės karuose. Nuo 1794 m. Lietuvai pate- 
kus Rusijos okupacijon, per visą XIX a. Lietuvoje iškildavo ir smar- 
kesni politiniai sąjūdžiai, pvz., 1831 ir 1863—1864 m. sukilimai, dėl 
kurių atsirasdavo ir nauji politiniai emigrantai, kurių nemaža pa- 
siekė ir JAV, bet niekur nesudarydami jokios kompaktinės masės, 
jie greitai išnykdavo tarp ateivių iš įvairių Europos kraštų, nepalik- 
dami ryškesnių savo veiklos pėdsakų. 

XIX a. 60-u0se metuose įvykęs Lietuvoje badas, paskiau įve- 
dimas privalomos karo tarnybos, 1863—1864 m. sukilimas, o jį 
numalšinus, prasidėjęs sistemingas lietuvių kalbos, kultūros ir re- 
ligijos persekiojimas davė akstiną plačiai emigracijai iš Lietuvos, 
kuri daugiausia pakrypo į JAV. Ją palengvino ir sienos su Vo- 
kietija artumas, kurią anais laikais nesunku buvo peržengti, ir tuo 
būdu nuo 1860-ųjų metų pabaigos prasidėjo masinė lietuvių emig- 
racija Amerikon. 

Emigrantų daugumą sudarydavo jauni, fiziškai atsparūs, bet ma- 
žaraščiai Žmonės. Pradžioje jie daugiausia susikoncentruodavo Pen- 
silvanijos anglių kasyklose. Anglų kalbos nemokėdami, nepažinda- 
mi darbo sąlygų ir galimumų verstis kitais darbais, ano laiko pir- 
mieji lietuviai emigrantai dirbdavo patį sunkiausią ir menkiausiai 
apmokamą darbą. Pradžioje niekur nesudarę kompaktiškesnės ma- 


* Referatas 1951 m. paruoštas Library of Congress, Washington, D.C., 
spausdinamas kiek sutrumpintas. — 7994 m. leidimo red. past. 

sės, nepripratę dar prie svetimų jiems savo kalba, papročiais ir 
kilme vietos Žmonių, pradžioje jie ne tik su anais nesusilieja, bet ir 
tarp savęs nesugeba užmegzti artimesnių ryšių. Jų daugumas pra- 
džioje vienintelį poilsį ir pramogą randa saliūnuose. 

Tačiau apie 70-ų4j4 metų pabaigą šiuo žvilgsniu čia pradeda 
vykti ir šiokie tokie pasikeitimai. Atsiradus čia pripuolamai atvy- 
kusiam ir lietuviškai mokančiam vienam kitam kunigui ar vienuo- 
liui, pradedamos organizuoti pirmosios, daugiausia savitarpės pa- 
galbos organizacijos. Pastangos įtraukti lietuvius emigrantus į ben- 
dras su lenkais katalikiškas parapijas nedavė gerų rezultatų ir tik 
iššaukė įvairias riaušes ir neramumus. Bet jau nuo 80-ųjų metų 
pabaigos pradedamos organizuoti ir savarankiškos lietuviškos pa- 
rapijos. Jos, kaip ir vėliau smarkiai išsiplėtusios įvairių rūšių lie- 
tuviškos ekonominės, savišalpos, kultūrinės ir politinės organiza- 
cijos, ilgainiui Žymiai pakėlė jau čia pastoviai apsigyvenusių lie- 
tuvių emigrantų kultūrinį lygį, daugelį jų pavertė sąmoningais 
JAV gyvenimo dalyviais, bet kartu jiems neleido pamiršti ir savo 
senosios tėvynės, kurios vargais jie ir JAV gyveno ir tiek savo lė- 
šomis, tiek ir savo veikla stengėsi paremti Lietuvą ir jos gyvento- 
jus jų kovose už geresnę ateitį. Tai jiems kartais leido suvaidinti 
ir lemiamą vaidmenį nustatant Lietuvos ateitį ir kartu, gyvenant 
JAV, jausti savo vidujinį svorį daug stipriau už tas tautybės, ku- 
rios tų Kovų ir vargų nepažinojo. Tokia pat politine ir tikybine 
laisve ir tomis pat kultūrinėmis ir ekonominėmis gėrybėmis besi- 
naudodami kaip ir visi kiti JAV piliečiai, lietuviai emigrantai sa- 
vo kasdienio gyvenimo akiratį praplėsdavo susirūpinimu savo se- 
nosios tėvynės vargais ir bėdomis ir pastangomis visaip jai padė- 
ti. Dar gerokai prieš tai, kada visa Amerikos visuomenė pradėjo 
remti visas kitas tautas jų kovose prieš kiekvieną priespaudą ir 
smurtą (kaip ir dabar kad yra), negausūs ir JAV bendrame gyve- 
nime ypatingo vaidmens nevaidiną Amerikos lietuviai kaip tik to- 
kiu keliu savarankiškai pradėjo eiti, tik pasistatydami sau daug 
kuklesnį uždavinį — paremti iš Amerikos savo senosios tėvynės 
Lietuvos kovas už savo teises ir laisvę. Ir šioje kovoje labai reikš- 
mingą vaidmenį suvaidino lietuviškoji periodinė ir neperiodinė 
spauda Amerikoje. 

Tuo laiku, kada dauguma emigrantų iš įvairių Europos kraštų, 
besinaudodami ir vietos Amerikos spauda, turėjo pilną galimumą 
naudotis ir spauda tų kraštų, iš kurių jie buvo Amerikon išėję, 
lietuviai išeiviai pradžioje ne tik neturėjo pirmojo galimumo, nes 
dauguma nemokėjo anglų kalbos, bet negalėjo naudotis ir savo se- 
nos tėvynės spauda, nes kaip tik tuo laiku, kada prasidėjo toji pla- 
tesnė lietuvių emigracija, rusų valdžia Lietuvoje, nesėkmingai me- 
gindama primesti lietuviams rusiškas raides, buvo visiškai lietuvių 
spaudą Lietuvoje uždraudusi. Šis uždraudimas tęsėsi 40 metų, ligi 
1904 m., kada po ilgų ir sunkių kovų lietuvių tautai pavyko atko- 
voti savo teisę spausdinti savo raštus Europos civilizuotų tautų 
priimtomis lotynų raidėmis, kurias jau iš seno lietuvių tauta savo 
raštams vartojo. Ši kova daugiausia buvo tuo būdu vedama, kad 
knygos, o nuo 1883 m. ir laikraščiai buvo slaptai spausdinami už 
sienos, Rytų Prūsijoje, iš ten slaptai gabenami per sieną ir slaptai 
išplatinami visoje Lietuvoje. Ši kova davė ir nemaža naujų emig- 
rantų į JAV iš tų, kurie čia tuo laiku pabėgo, vengdami kalėjimo ir 
trėmimo į rytų Rusiją ir Sibirą už skaitymą ir platinimą „nelegalių“ 
lietuviškų elementorių, maldaknygių ir kitų lietuviškų spaudinių. 
Šis spaudos uždraudimas neleido ir pačių lietuvių emigrantų Ame- 
rikoje aprūpinti jiems reikalinga literatūra ir tarp kito ko buvo vie- 
nu akstinų sukurti savarankišką lietuvišką spaudą Amerikoje. 

Šioje srityje pirmieji žingsniai buvo sunkūs ypač dėl to, kad tarp 
pirmųjų ano laiko emigrantų, be vieno kito šiek tiek lietuviškai 
mokančio kunigo ar vienuolio, pradžioje beveik nebuvo tokių as- 
menų, kurie būtų sugebėję ką lietuviškai parašyti, o ir skaitytojų 
nedaug būtų buvę galima surasti, nes žymi pirmųjų lietuvių emig- 
rantų dalis vos tik maldaknygę temokėjo paskaityti. Rusų valdžia 
ne tik buvo uždraudusi lietuviams spaudą, bet ir buvo panaikinusi 
visas seniau Lietuvoje gyvavusias privatinės parapines lietuviškas 
mokyklas, jų vietoje pradėjusi Lietuvoje kurti rusiškas pradžios mo- 
kyklas, kurias lietuvių visuomenė dar ilgai boikotavo dėl jų prieš 
daugumos Lietuvos gyventojų tikybą nukreiptos tendencijos ir dėl 
to, kad Lietuvoje senieji gyventojai rusiškai nemokėjo, o kūrimas 
slaptų lietuviškų privatinių mokyklų buvo rusų valdžios griežčiau- 
siai persekiojamas. Dėl to ir pirmiesiems Lietuvių spaudos pionie- 


330 


STUDIJOS TR STRAIPSNIAI 


riams Amerikoje teko ir savo gaminamos spaudos formą, ir turinį 
taikyti kaip tik tokiems mažaraščiams skaitytojams. Dar ilgai neaukš- 
tas pačių skaitytojų kultūrinis lygis nulemdavo ir pačių knygų turinį 
ir lygį. Ir tik metams bėgant Žymiai pakilus emigrantų kultūringu- 
mui, ir pačios Amerikos lietuvių spaudos pobūdis žymiai pasikeitė. 

Pirmuoju lietuviškos spaudos Amerikoje pionieriumi buvo tūlas 
Mykolas Tvarauskas. Šiaip tai buvo toks pats kaip ir kiti eilinis 
emigrantas, ne koks inteligentas, bet iš bendrosios emigrantų ma- 
sės tuo išsiskiriąs, kad dar senojoje tėvynėje jis mokytojavo pra- 
džios mokykloje, mokėjo lietuviškai ir lenkiškai, o Amerikon atvy- 
kęs po 1863 m. sukilimo, kuriame jis aktyviai dalyvavo, čia gan 
greitai ir angliškai pramoko. Jam pirmajam ir buvo galvon atėjusi 
mintis padėti emigrantams pirmiausia jų skaudžiausioje vietoje, bū- 
tent anglų kalbos nemokėjime, dėl ko jiems dažnai tekdavo imtis 
tik tokių darbų, kur dar ir be kalbos mokėjimo galima buvo šiaip 
taip išsiversti. Pasinaudojęs nedideliu angliškai lenkišku žodynė- 
liu, Tvarauskas jame lenkiškus žodžius pakeitė lietuviškais (kartais 
netaisyklingai parašęs ir išvertęs) ir tuo būdu surašė nedidelį anglų— 
Lietuvių kalbų žodynėlį. Jam išspausdinti 1874 m. Šamokine (Sha- 
mokin, Pennsylvania) jis įtaisė nedidelę rankinę spaustuvėlę ir joje 
pats savo „kūrinį“ rinko, pradžioje vietos laikraščiuose paskelbęs, 
kad tam savo darbui renkąs prenumeratorius. Dėl to skelbimo kiti 
Amerikos lietuvių gyvenimo istorikai neteisingai spėliojo, kad Tva- 
rauskas buvo sumanęs ne knygą, bet laikraštį leisti. Pats vienas 
beveik ištisus metus prie to rinkinio dirbęs, jis jį 1875 m. užbaigė, 
bet, jam dar nesuspėjus savo išspausdintos knygos iš spaustuvės 
išgabenti, toji spaustuvėlė sudegė kartu su ten sukrautu jos pir- 
muoju ir vieninteliu spaudiniu. Nei vienas Amerikos lietuvių gyve- 
nimo istorikų nebuvo tos knygos matęs ir dėl to, apie ją rašant, 
buvo pateikta daug klaidingų informacijų. Bet Kauno universiteto 
bibliotekai maždaug apie 1930 metus pavyko gauti jos vienintelį 
išlikusį egzempliorių, papildomai surastą Užnemunės vienos pra- 
džios mokyklos pastogėje. Galimas daiktas, kad pats Tvarauskas 
dar prieš savo spaustuvės gaisrą buvo ji savo tėviškėn pasiuntęs. 

Šis nedidelio formato 165 puslapių žodynėlis ir buvo lietuviškos 
knygos pradžia Amerikoje. Drauge jis buvo išleidęs ir eiliuotą 

atsišaukimą, kuriame reklamavo savo išspausdintą knygutę, ir dėl 
to lapelio kiti Amerikos lietuvių spaudos istorikai laikė, kad ten 
eina kalba apie visai kitą, dar anksčiau, 7 m. išspausdintą leidi- 
nį, kurio iš tikro visai nebuvo!. 

Savo pirmojo nepasisekimo neatbaidytas, Tvarauskas iš Šamo- 
kino išsikėlė į Niujorką ir, kiek papildęs išgelbėtą nuo gaisro savo 
spaustuvėlės medžiagos dalį, 1879 m. Niujorke pradėjo leisti ir pir- 
mąjį Amerikos lietuvių lietuvišką laikraštį, jo pavadintą Gazieta lie- 
tuwiszka. Rasztas paszwenstas del lietuwniku Amerikoje. Nors nei pu- 
sės Metų nėjęs šis laikraštis dėl prenumeratorių stokos turėjo susto- 
ti, bet vis dėlto jam pavyko bendradarbiais patraukti vieną kitą 
senesnį emigrantą ir juos suraginti imtis plunksnos. Vienas jų buvo 
vienuolis Augustinas Zeytzas (Lietuvoje greičiausia dar nešiojęs Zui- 
kio pavardę), kuris vėliau nemaža jau čia Amerikoje rašinėjo lietu- 
viškai, daugiausia iš lenkų kalbos perdirbinėdamas įvairius tikybi- 
nio-moralinio turinio pasakojimus, kuriuos pradžioje (1884 m.) 
spausdino lenkiškoje spaustuvėje Čikagoje (Chicago, Illinois), o pas- 
kiau ir naujai įkurtose lietuviškose spaustuvėse. Tais savo spaudi- 
niais jis nei literatūros, nei kalbos nepraturtino, bet niekam ir nepa- 
kenkė; laisvais nuo darbo vakarais beskaitydami nuo sunkaus fizi- 
nio darbo nuvargę skaitytojai kartais pamiršdavo lankyti savo mė- 
giamus saliūnus. Bet dar prieš Zeytzą tas pats Tvarauskas buvo 
davęs pirmąjį tokiai pat literatūrai akstiną, 1880 m. savo spaustu- 
vėlėje išleidęs Praractvas Michaldos, o 1883 m. — Istoriją Ali Babos ir 
keturiasdeszimcziu razbajniku. Kiek vėliau panašios literatūros gami- 
nime ypač pasižymėjo Domininkas Tamošius Bačkauskas, kuris 
1888 m. įkūrė Mahanoi Sityje (Mahanoy City, Pennsylvania) ligi 
šiol leidžiamą laikraštį Saulę*. Prie savo Saules Bačkauskas leido ir 
daugybę įvairių pigių pasakojimų, kuriuos pradžioje spausdino sa- 
vo laikraštyje ar jo prieduose, o paskiau išleisdavo atskiromis kny- 
gomis. Vis tai buvusios įvairios „istorijos“ ir „pasakos“ daugiausia 
perdirbtos ar tiesiog išverstos iš įvairių neliteratūrinių, Haudžiai 
skiriamų pigių lenkiškų knygučių ir lietuviškai paskelbtos dažniau- 
siai neprisilaikant nei lietuvių kalbos, nei gramatikos, nei rašybos 
taisyklių. Ši literatūra buvo taikoma mažiausiai kultūriškai pakilu- 


* Saulė sustojo ėjusi 1959 m. — 1994 iu. leidimo red. past. 

siam lietuvių imigrantui. Tokių „istorijų“ pats Bačkauskas buvo 
prirašęs ir išspausdinęs per 100 knygų. Nors nei vienas jo rašinys 
nepateks i lietuvių literatūros istoriją, tačiau jį tenka laikyti pačiu 
produktingiausiu Amerikos lietuvių plunksnos darbininku. Tačiau 
išskyrus vieną kitą visai nevykusiai jo parašytą knygutę, negalima 
paneigti ir jų šiokios tokios teigiamos anų laikų emigrantams įta- 
kos, o ir pačiam Bačkauskui tam tikrų pasakotojo gabumų, dėl ku- 
rių, jei jis būtų turėjęs didesnį išsilavinimą, jis gal būtų galėjęs virsti 
ir rašytoju tikra to žodžio prasme. 

Nuo 1884 m. prasidėjo naujas Amerikos lietuvių spaudos eta- 
pas. Tais metais Amerikon atvyko Prūsijos vyriausybės iš Tilžės 
išvytas buvęs pirmojo lietuviško laikraščio Aušros redaktorius, jau- 
nas, pilnas energijos ir iniciatyvos Jonas Šliūpas (po kelerių metų 
Amerikoje baigęs medicinos mokslus), pirmasis aktyvus lietuvis 
pasaulietis inteligentas Amerikoje. Trumpai su tuo pačiu Tvaraus- 
ku padirbėjęs jo 1884—1885 m. Niujorke leistame laikraštyje Unija, 
Šliūpas 1885 m. tame pačiame Niujorke įsteigė laikraštį Lietuwiszką- 
jt balsą, kurį dideliu vargu, pats būdamas ne tik jo redaktorius ir 
leidėjas, bet ir rinkėjas ir spausdintojas, leido ligi 1889 m. vasario 
mėn. pabaigos, jau 1888 m. perkėlęs jį į Šenandorą (Shenandoah, 
Pennsylvania). Šis laikraštis, nors kitiems ir nepatiko dėl jo antikle- 
rikalinės tendencijos, vis dėlto buvo daug aukštesnio lygio už anuos 
pirmuosius Tvarausko ir Bačkausko leidinius. Šiame laikraštyje pla- 
čiai bendradarbiavo ir kiti tos pačios Aušros buvę bendradarbiai ir 
nemaža jaunų inteligentų (daugiausia studentų) iš Lietuvos, o ir 
pačioje Amerikoje Šliūpui pavyko surasti nemaža bendradarbių ir 
korespondentų. Lietuviškasis balsas, iš vienos pusės, buvo skiriamas 
Lietuvos lietuviams ir keldavo savo skiltyse visus tuos klausimus, 
kurie tuo laiku rūpėjo po caro jungu kenčiančiai Lietuvai, o iš kitos 
pusės, stengėsi virsti ir tikruoju Amerikos lietuvių organu, tiek juos 
supažindindamas su svarbiausiomis bendro Amerikos gyvenimo 
problemomis, tiek ir stengdamasis pačius lietuvius emigrantus su- 
burti į įvairias kultūrines, ekonomines ir net į savarankiškas, nuo 
lenkų nepriklausomas bažnytines organizacijas. Kartu tas J. Šliūpo 
vedamas laikraštis pirmas pradėjo raginti Amerikoje apsigyvenu- 
sius lietuvius palaikyti nuolatinį ryšį su Lietuva ir ją remti jos sun- 
kioje politinėje būklėje ir jos kovoje už savo tautos teises, nes rusų 

valdžia lietuviams buvo uždraudusi ne vien lietuvių spaudą ir sa- 
vas, lietuviškas mokyklas, bet ir žiauriausiai persekiodavo laisvą 
tikybinį išpažinimą, net buvo uždraudusi ir pačią lietuvių kalbą 
viešumoje vartoti. Vėliau tokiu ir panašiu keliu nuėjo ir kiti naujai 
JAV įsikūrę lietuviški laikraščiai, tačiau vėliau tarp lietuvių atsirado 
įvairių politinių ir visuomeninių pasaulėžiūrų šalininkų, ir daugumas 
tų naujai įsikūrusių laikraščių pasidalijo kryptimis ir neretai net labai 
smarkiai, dažnai ir nekultūringai dėl tų pasaulėžiūrinių skirtumų tarp 
savęs kovojo. Bet tai iššaukdavo dar didesnį spaudos aktyvumą, dėl 
ko pagausėjo ir laikraščių, ir knygų. Nuo 1905—1906 m. rusų revo- 
liucijos laikų, kurie Amerikon išmetė nemaža naujų politinių emig- 
rantų, atsirado nemaža ir grynai politinės literatūros. 

Naujai kuriami laikraščiai daugiausia ėjo kartą savaitėje (tik Saulė 
nuo 1897 m. pradėjo eiti du kartus savaitėje), o nuo 1914 m. atsi- 
rado ir pirmieji, vėliau visai pavykę bandymai leisti ir lietuviškus 
dienraščius. Šie visi laikraščiai, kurių vienas pavyzdžių — 1886 m. 
įsteigta Vienybė lietuvininkų, vėliau ėjusi Vienybės* vardu, suvaidino 
labai didelį vaidmenį ne vien Amerikos lietuvių, bet ir bendrai 
lietuviškai knygai ir pačiai lietuvių kovai už savo spaudą. Nors jau 
nuo 1883 m. nelegaliai Mažojoje Lietuvoje ėjo lietuviški Didžiajai 
Lietuvai skiriami laikraščiai, bet retais tik protarpiais išleidžiami, 
sunkiai per sieną pergabenami ir paskiau Lietuvoje išplatinami, jie 
savaime negalėjo atlikti grynai laikraštinės prievolės greito reaga- 
vimo į kiekvieną įvykį, o tuo tarpu Amerikos lietuvių laikraščiai 
virto tikruoju Lietuvos gyvenimo veidrodžiu, kuriame tiek iš kitų 
lietuviškų laikraščių semiamomis informacijomis, tiek ir tiesioginė- 
mis, gaunamomis iš savo slaptų, neretai net specialiai atlyginamų 
korespondentų Lietuvoje, žiniomis, kas savaitę duodavo plačias ne 
tik Amerikos, bet ir Lietuvos gyvenimo apžvalgas, kurios slaptais 
keliais net ir Lietuvą pasiekdavo. Tai leisdavo ir Lietuvoje smarkiai 
pagriežtinti kovą ir už savo spaudą, ir už kitas savo, okupanto 
paniekintas, teises. [...| 

Mažojoje Lietuvoje nelegaliai spausdinant knygas, noroms ne- 
noroms tekdavo apsiriboti vien leidimu nedidelių knygelių, arba, 
tikriau pasakius, brošiūrų, nes storesnėms knygoms spausdinti ne- 


* Vienybė sustojo ėjusi 1985 m. vasario mėn. — 1994 m. leidimo red. past. 

turėta lėšų. Tuo tarpu maždaug nuo 1890 m. veik visi Amerikos 
lietuvių laikraščiai pradėjo skirti keletą kiekvieno savo numerio 
puslapių didesniems veikalams spausdinti; paskiau iš tų pačių pus- 
lapių buvo spausdinamos atskiros knygos. Tuo būdu čia buvo iš- 
spausdinta ne vien naujų mokslo populiarizacijos, literatūros, poli- 
tikos ir visuomenės mokslo knygų, bet ir iš Lietuvos gautų senųjų, 
dar prieš Amerikos lietuvių spaudos atsiradimą mirusių lietuvių 
rašytojų rankraščių, kurie be šios Amerikos lietuvių laikraščių pa- 
slaugos gal ir visai nebūtų dienos šviesos išvydę (pvz., kai kurie 
S. Daukanto, M. Valančiaus, A. Tatarės, L. Ivinskio, J. A. Pabrėžos 
ir kai kurių kitų). Daugiausia knygų, atspausdintų iš laikraščių skil- 
čių, paleido Vienybė lietuvninkų, nuo 1901 m. kun. Miluko leista ir 
iš dalies ir redaguota Žvaigždė, nuo 1905 m. Bostone leistas Keleivis 
ir kiti laikraščiai. Bet šioje srityje ypač svarbų vaidmenį suvaidino 
1892 m. Čikagoje Antano Olšauskio (Olševskio) įkurta savaitinė 
Lietuva, ėjusi ligi 1920 m. ir nuo 1895 m. pabaigos redaguojama iš 
Europos atvykusio, kurį laiką buvusio Varpo (Tilžėje) redaktoriaus 
Juozo Adomaičio-Šerno*. Jis, būdamas vienas geriausių Amerikos 
lietuvių laikraščių redaktorių, kartu buvo ir gabus mokslo, ypač 
gamtos mokslų, populiarizatorius. Daugiau kaip 20 metų redaga- 
vęs Lietuvą, jis jos skiltyse išspausdino (paskiau jas leidėjas atskiro- 
mis knygomis išleisdavo) keletą dešimčių jo paties parašytų storų 
mokslo populiarizacijos knygų, kurios ne tik buvo noriai Amerikos 
lietuvių skaitomos ir kėlė jų bendrą išsilavinimą, bet ir dideliais 
kiekiais buvo slaptai per Vokietijos—Rusijos senąją sieną gabena- 
mos į Lietuvą ir tenai slaptai platinamos. Šios ir daugelis kitų Ame- 
rikos lietuvių išspausdintų knygų prisidėjo prie visiško nepasiseki- 
mo lietuviams primesti jiems nepriimtinas rusiškas raides: kol lie- 
tuvių visuomenė Lietuvoje turėjo maitintis vien lietuviškomis bro- 
šiūromis ir maldaknygėmis, tol rusų valdžia dar galėjo tikėtis, kad, 
iš niekur savo mokslui ir bendram lavinimuisi negaudama reika- 
lingų knygų, dėl jų trūkumo ji bus priversta priimti kad ir tas jai 
nepakenčiamas raides. Bet nuo to laiko, kada į tą kovą savo kny- 
gomis įsimaišė ir Amerikos lietuviai, toks pavojus sumažėjo, nes 
savo knygomis jie galėjo patenkinti ne vien senesniuosius skaityto- 
jus, bet ir norintį prasilavinti kaimo jaunimą. Atkreipę dėmesį ne 
vien į tų knygų kokybę, bet ir į jų skaičių, matome, kad nuo 1875 m. 

ligi 1904 m., taigi ligi spaudos uždraudimo panaikinimo, Ameriko- 
je buvo išspausdinta maždaug septintoji dalis visų lietuviškų kny- 
gų, spausdintų tiek Didžiojoje, tiek ir Mažojoje Lietuvoje nuo pat 
pirmosios lietuviškos knygos 1547 m. išspausdinimo ligi 1904 m. 

Ilgą laiką tiek periodinė, tiek ir neperiodinė lietuvių spauda Ame- 
rikoje neturėjo kokio pastovesnio centro. Darbo ieškant, laikraščių 
leidėjams ir redaktoriams keliantis iš vietos į vietą, dažniausiai bu- 
vo keliamos ir spaustuvės ir patys laikraščiai, nors savaime jie dau- 
giausia laikėsi tų JAV rajonų, kuriuose daugiau lietuvių susispies- 
davo. Kadangi pradžioje jų daugumas dirbo anglių kasyklose, tai ir 
lietuviškoji spauda tuo metu daugiausia koncentravosi Pensilvani- 
joje. Pirmoji lietuviškoji knyga, kaip buvo minėta, buvo išspausdin- 
ta Šamokine. Bet vėliau ten jau nerandame nei vieno kito lietuviško 
spaudinio. Nuo 1886 m. lietuviškus spaudinius pradedama spaus- 
dinti Plimute (Plymouth, Pennsylvania), nuo 1888 m. Šenandore, 
nuo 1888 m. Mahanoi Sityje, nuo 1890 m. Skrentone (Scranton, Penn- 
sylvania), nuo 1894 m. Maunt Karmelyje (Mt. Carmel, Pennsylva- 
nia), nuo 1898 m. Mainersvilyje (Minersville, Pennsylvania), nuo 
1899 m. Filadelfijoje, nuo 1900 m. Pitsberge (Pittsburg, Pennsylva- 
nia), 1910 m. Vilks Bare (Wilkes Barre, Pennsylvania). Bet ilgainiui, 
kai kur sporadiškai, kitur pastoviai, lietuvių spauda atsiranda ir 
daugelyje kitų vietų, iš kurių svarbiausią Amerikos lietuvių spau- 
dos istorijoje vietą laimėjo Čikaga, kur jau nuo 1892 m. įsikūrė Lie- 
Huva, paskiau ir daugiau laikraščių ir leidyklų, ir buvo daromi ir 
visi pirmieji bandymai organizuoti ir lietuviškus dienraščius. Čia ir 
dabar spausdinama dauguma Amerikoje leidžiamų lietuviškų kny- 
gų. [...] Kiek didesniais lietuviškos spaudos centrais, be Čikagos ir 
Bostono (Boston, Massachusetts), dar yra buvę Klivlendas (Cleve- 
land, Ohio) ir iš dalies Detroitas (Detroit, Michigan). 

Tačiau kartais ir Amerikos lietuviams buvo nemaža materiali- 
nių sunkumų, norint išleisti ne vien knygas, bet ir žurnalus. Dėl to 
ir čia būdavo tokių atvejų, kada Amerikoje parašyti ir suredaguoti 
leidiniai, leidžiami Amerikos lietuvių lėšomis, buvo spausdinami 
ne Amerikoje, bet Tilžėje, kur ligi pat spaudos uždraudimo panai- 
kinimo buvo spausdinama dauguma Didžiajai Lietuvai skiriamų 
leidinių ir kur spauda buvo daug pigesnė negu Amerikoje. Taigi, 


336 


STUDIJOS IR STRAIPSNIAI 


pvz., dr. J. Šliūpo Amerikoje įkurta „Lietuvių mokslo draugystė 
Amerikoje“ savo organą, dr. Šliūpo redaguotą Apszvietą, 1892— 
1893 m. spausdino Tilžėje. Ten pat buvo išspausdintos ir kelios to 
paties dr. Šliūpo parašytos Amerikoje knygos, keletas Petro Miko- 
lainio parašytų populiarių knygučių ir kitų autorių. Nors jos ir 
buvo išspausdintos ne Amerikoje, bet savaime sudaro dalį Ameri- 
kos lietuvių knygų, nes jos čia buvo paruoštos, parašytos ir dau- 
giausia išplatintos. 

Kartais, savo leidžiamų knygų slaptą pergabenimą per sieną į 
Lietuvą norėdami palengvinti, kiti Amerikos lietuvių knygų leidė- 
jai leisdavo ir vadinamąsias kontrafakcijas, t. y. knygas, kuriose netei- 
singai būdavo pažymėti metai ir spausdinimo vieta. Pvz., 1903 m. 
Čikagoje Lietuvos laikraščio spaustuvėje buvo išspausdinta viena 
maldaknygė, kurioje buvo pažymėti 1862 m. ir Vilnius, kaipo spaus- 
dinimo vieta. Kartais panašūs neteisingi pažymėjimai dėl įvairių 
kitų sumetimų buvo dedami jau ir spaudą leidus. Pvz., 1905 m. toje 
pat Čikagoje išspausdintos dvi Posteri knygos kaipo spausdinimo 
vietą turi nurodytą Odesą Ukrainoje. 1907 m. vienas Šenandore 
išspausdintas katalogas pažymėtas spausdintu Vilniuje, o 1908 m. 
Brukline (Brooklyn, New York) savo išspausdintą Anatemos knygelę 
Mykolas Alyta pažymėjo net Paryžiumi. 

Nors nuo 1980 m. net ligi Pirmojo pasaulinio karo žymios dalies 
Amerikoje spausdintų knygų autoriai buvo Lietuvoje gyvenę rašy- 
tojai, tačiau tuo laiku ir Amerikoje atsirado nemaža naujų gabių 
populiarizatorių ir šiaip rašytojų iš tokių, kurie jau Amerikoje išėjo 
mokslus ir čia virto įvairiais profesionalais. Jau anais laikais atsira- 
do ne vien gabių publicistų, bet ir beletristų (pvz., trumpų novelių 
iš Amerikos gyvenimo autorius Jonas Šliburis), dramaturgų (Br. 
Vargšo slapyvardžiu rašęs Bronius Laucevičius ar ir Nagornoskis), 
bet ypač daug poetų, iš kurių tik retas kuris kiek aukščiau buvo 
pakilęs, nes visi tie „poetai“ tik sumokėdavo bendrą duoklę tai 
bendrai lietuvių jaunuomenės ligai, kuri vertė beveik kiekvieną kiek 
prasilavinusį jauną lietuvį mėginti rašyti eilėraščius. Čia jau Ame- 
rikoje išaugę ir subrendę plunksnos darbininkai davė atitinkamą spal- 
vą Amerikos lietuvių periodinei spaudai, tuo būdu pakeldami jos 
lygį lig angliškosios Amerikos spaudos. 

Amerikos lietuvių knygos kultūriniam lygiui pakelti didelį vaid- 
menį suvaidino 1596 m. įkurta ir lig šiol gyvuojanti „Tėvynės my- 
lėtojų draugystė“, kuri pasistatė savo svarbiausiuoju uždaviniu pla- 
tinti ir leisti lietuviškų, daugiausia mokslo populiarizacijos, knygų. 
Pradžioje išleidusi eilę gerai parašytų populiarių knygų, ši organi- 
zacija 1908—1909 m. pasiryžo išleisti ir visus dr. Vinco Kudirkos 
raštus. Šis leidinys, sudaręs apie 2000 puslapių 6 tomuose, ligi šiol 
lieka stambiausiuoju Amerikos lietuvių leidiniu, kuris ne mažiau 
buvo branginamas Lietuvoje kaip ir Amerikoje. Bet negalėdama iš 
narių mokesčių ir iš prenumeratos surinkti užtenkamai pinigų šiam 
leidiniui Amerikoje išspausdinti, draugija jį išspausdino 1909 m. 
Tilžėje, o išspausdinusi jį išplatino Amerikoje tarp savo narių. To 
leidinio egzemplioriai, pasiųsti Lietuvon, rusų cenzūros buvo su- 
laikyti, tad ir vėliau teko juos slaptai Lietuvoje platinti, nežiūrint, 
kad spaudos uždraudimas jau buvęs Lietuvoje panaikintas. Kitas 
labai svarbus ne vien lietuvių kultūrai, bet ir bendrai mokslui lei- 
dinys buvo Lietuvos leidėjo A. Olšauskio išleista daktaro J. Basana- 
vičiaus Lietuvoje surinkta ir paskiau už jos ribų sutvarkyta įvairi 
lietuviška tautosaka (Lietuviškos pasakos įvairios, Iš gyvenimo lietuviš- 
kų vėlių ir kt.). Tais ir kitais leidiniais Amerikos lietuvių knyga 
keldavo ir bendrą kultūrą, o dr. Basanavičiaus tautosakos rinkiniai 
buvo ir ligi šiol sudaro labai svarbią mokslinę medžiagą jau ne vien 
lietuviams, bet ir kitų tautų etnologams, ir dėl to, iš tų kelių storų 
tomų leidėjui padarius elektrotipus, paskiau dar teko keturis kar- 
tus juos atspausdinti. 

Dar lietuvių spaudai esant Lietuvoje uždraustai, Amerikos lie- 
tuviai vieni pirmųjų susirūpino ir tuo, kad nors daug turima rašy- 
tojų, laikraščių ir knygų, bet lietuvių rašyba dar nebuvo nusistovė- 
jusi ir kiekvienas beveik rašė kiek kitaip, kaip jam pačiam atrodė 
geriau ir taisyklingiau. Kad tas įsivyravęs rašybos margumas būtų 
pašalintas, 1900 m. „Susivienijimas lietuvių Amerikoje“ paskelbė 
konkursą lietuvių kalbos gramatikai parašyti, turėdamas čia galvo- 
je ne kalbininkų mokslininkų, bet lietuviškų laikraščių ir knygų 
rašytojų ir skaitytojų reikalą. Šį konkursą laimėjo teisingai vadina- 
mas „lietuvių rašomosios kalbos tėvu“ Jonas Jablonskis. Jo parašy- 
ta gramatika to paties „Susivienijimo lietuvių Amerikoje“ lėšomis 


338 


STUDIJOS IR STRAIPSNIAI 


buvo 1901 m. Tilžėje išspausdinta, tik saugumo sumetimais auto- 
rius joje pasirašė ne Jablonskiu, bet Petru Kriaušaičiu. 

1904 m. rusų valdžiai panaikinus spaudos uždraudimą ir nuo 
1905 m. pradėjus Lietuvoje augti tiek neperiodinei, tiek ir periodi- 
nei lietuvių spaudai, ir Amerikos lietuvių spaudos pobūdis turėjo 
kiek pasikeisti, ypač knygų atžvilgiu. Laikraščiai dabar galėjo daug 
plačiau nagrinėti visus Lietuvą liečiančius klausimus, nes be spe- 
cialių korespondentų galėjo gauti plačių informacijų apie Lietuvos 
gyvenimą ir iš Lietuvoje pradėjusių eiti daugelio laikraščių. Bet 
kartu Amerikos laikraščiams reikėjo daugiau dėmesio kreipti ir į 
vietos Amerikos lietuvių reikalus, kadangi apie Lietuvą Amerikos 
lietuviai sužinodavo ir tiesiogiai iš jų prenumeruojamų Lietuvos 
laikraščių. Kadangi Lietuvoje nuolatos iškildavo įvairūs nauji kul- 
tūriniai ir politiniai reikalai, kuriems reikėjo lėšų, tai ir šioje srityje 
Amerikos lietuvių laikraščiai pasirinko sau sunkų uždavinį mobi- 
lizuoti Amerikos lietuvių lėšas visiems tiems Lietuvos reikalams 
patenkinti. Tuo atžvilgiu ši spauda tą misiją atliko labai sėkmingai. 
Taip buvo dar 1905—1906 m. revoliucijos metu, kada Lietuvos re- 
voliucinis sąjūdis įgavo pobūdį kovos už savo jei dar ne nepriklau- 
somybę, tai bent už savivaldą. Taip buvo ir Pirmojo pasaulinio 
karo metu, kada Lietuva virto Rusijos— Vokietijos karo terenu, taip 
buvo ir po karo atsikūrus Nepriklausomai Lietuvai, kada įvairių 
krypčių ir įvairių spalvų Amerikos lietuvių periodinė spauda pa- 
laikydavo Lietuvą jos politiniuose, kultūriniuose ir ekonominiuose 
sunkumuose. [...] | 

Nuo 1905 m. ligi 1914 m. karo dalis Lietuvoje parašomų raštų 
buvo ir toliau spausdinama Amerikos lietuvių laikraščiuose ir iš jų 
spausdinama atskiromis knygomis, bet kadangi jau daug sau reika- 
lingų lietuviškų knygų Amerikos lietuviai gaudavo ir iš Lietuvos, 
tai Amerikoje daugiausia buvo spausdinamos tik vietinę reikšmę 
teturinčios knygos ir tokios, kurių dar iš Lietuvos nebuvo galima 
gauti. Tarp kita ko tuo laiku kiti Amerikos lietuviškos spaudos 
bendradarbiai, kurie anksčiau daugiausia versdavo lietuvių kalbon 
vien iš lenkų ar rusų kalbų, dabar ir anglų kalboje pasitobulinę, 
mėgina supažindinti ne vien Amerikos, bet ir Lietuvos lietuvius ir 
su Amerikos literatūra, lietuvių kalbon versdami iš anglų kalbos nę 


2339 


STŪDIJOS IR STRAIPSNIAI 


vien įvairias populiarias knygas iš medicinos, technikos ir kitų sri- 
čių, bet ir kitus žymius literatūrinius veikalus: pvz., V. K. Račkaus- 
kui išvertus Longfellow Hajavatą, vertimas buvo dalimis spausdi- 
namas įvairiuose laikraščiuose, o 1908 m. Vincas Daukšys išvertė 
Uptono Sinclairio Džiunęles ir kt. Atvirkščias procesas — bandy- 
mas iš lietuvių kalbos versti į anglų — prasidėjo jau daug vėliau, 
kada dar prieš Antrąjį pasaulinį karą Nadas Rastenis anglų kalbon 
išvertė A. Baranausko Anykščių šilelį, o vėliau ir Donelaičio Metus, 
tik tie jo vertimai atskiromis knygomis nebuvo išleisti, o vien dali- 
mis tebuvo spausdinami žurnaluose. 

Pirmojo pasaulinio karo metu dėl karo ir Lietuvos okupacijos 
Amerikos lietuvių tiesioginiai ryšiai su Lietuva buvo nutrūkę ir tuo 
laiku Amerikoje ypač išsivystė politinė visuomeninė spauda, nes 
rimtai ruoštasi nepriklausomos Lietuvos respublikos sukūrimui, to- 
dėl ir Amerikos lietuvių knyga tuo laiku įgijo bendrą visiems lietu- 
viams reikšmę. Bet po karo Nepriklausomoje Lietuvoje išsivysčius 
plačiai lietuviškų iš visų mokslo ir literatūros sričių knygų leidybai, 
Amerikos lietuviams nebuvo reikalo plėsti savo knygų gamybą iš 
tų sričių, iš kurių jie viską, kas jiems buvo reikalinga, galėjo gauti 
iš Lietuvos. Tuo laiku ir kai kurios Amerikoje paruoštos knygos 
(pvz., tos pačios „Tėvynės mylėtojų draugystės“ leidiniai) žymia 
dalimi spausdinamos Lietuvoje, nes ten spauda buvo keletą kartų 
pigesnė. 

Prasidėjus Antrajam pasauliniam karui ir Lietuvai po kiek laiko 
patekus žiaurion priešo okupacijon, padėtis pasikeitė [...| Dėl to ir 
šiais laikais Amerikoje spausdinamai lietuviškai knygai atitenka 
panašus, bet ir daug atsakingesnis uždavinys, kaip ir spaudos už- 
draudimo laikais. Ir ji jau ir mėgina tą savo uždavinį realizuoti, 
tam darbui gavusi naujų talkininkų iš naujųjų imigrantų į JAV, 
kurie nuo anų pirmųjų imigrantų labiausiai skiriasi tuo, kad tarp jų 
yra nemaža ir subrendusių ir iš dalies ir išaugusių Nepriklausomo- 
je Lietuvoje intelektualinių pajėgų. |...] 


340) 


50 METŲ SPAUDOS LAIMĖJIMO 
SUKAKTĮ MININT 
(1954) 


Anei rašto, anei druko mums turet neduoda, 
Tegul, sako, bus Lietuva ir tamsi, Ar juoda. 


A. Baronas 


Šiuo metu Lietuvai gyvenant sunkiausius priespaudos metus, 
kada ir jos spauda yra faktiškai uždrausta, nes tai, kas dabar Lie- 
tuvoje leidžiama, kad ir nespausdinama kol kas maskolių raidėmis 
(nors 1940 m. jau buvo gaivinama mintis į lietuvių raštus tas raides 
įvesti)*, bet faktiškai nėra lietuviška, o tik lietuvių kalbos žodžiais 
išversta ta pati rusų bolševikinė spauda, pravartu prisiminti ir anuos 
kovos už lietuvių knygą metus, juo labiau kad toji kova ir šiems 
laikams galėtų duoti nemaža sektinų pavyzdžių. 

Visoje Europos istorijoje lietuvių spaudos uždraudimas ir su juo 
susieta kova neturi sau lygių pavyzdžių. Tiesa, dar senais laikais 
turkams užvaldžius Balkanų slavų gyvenamus kraštus, ten buvo 
draudžiamas savasis raštas, bet jo vietoje jiems nebuvo primetamas 
turkų—arabų raštas ir tas uždraudimas nebuvo išsiliejęs, kaip lie- 
tuviuose, į kovą už savo spaudą. 


Pats lietuvių spaudos uždraudimas yra susietas su bendra, jau 
XIX a. pirmoje pusėje išryškėjusia Rusijos politika, siekiančia suru- 
sinti visas jos pasigrobtas tautas ir savo įtaką išplėsti ir į visas slavų 
tautas, gyvenančias ir už Rusijos imperijos ribų. Viena priemonė 
tam tikslui pasiekti turėjęs būti joms visoms ir rusiškųjų rašmenų 
primetimas. 


* 1958—1959 m. imama ta kryptimi toliau rengtis. — M. B-ka. 

Toje srityje pirmieji, nors ir neoficialūs, bet privatiniai bandymai 
buvo daromi jau XIX a. pradžioje. Pvz., Vilniaus universiteto pro- 
fesorius Bobrovskis, kad ir pats ne rusas, bet po savo kelionių į 
pietų slavų kraštus susižavėjęs rusų tautos „misijos“ idėja, jau Vil- 
niuje veikdamas, mėgino sudaryti atsirėmusį rusų kirilica lenkišką 
raidyną. Tas jo projektas teliko viena kabinetine fantazija — XIX a. 
viduryje rusų administracijai atkreipus dėmesį į įvairias Pavolgio 
suomių—ugrų ar totorių kilmės tauteles, pirmieji joms skiriami ti- 
kybiniai raštai buvo visi spausdinami rusų raidėmis. Tos raidės ten 
prigijo nesukėlusios jokio pasipriešinimo, nes buvo vienintelės joms 
žinomos raidės, prieš tai joms iš viso jokio kito savo rašto neturėjus. 

Greitai po 1863—1864 m. sukilimo tas pats Stanislovas Mikuc- 
kis, nelemtai Muravjovui pasitarnavęs įvedant į lietuviškus raštus 
rusų rašmenis, buvo Varšuvos valdžios organams 1868 II 24 davęs 
pasiūlymą į lenkų raštus įvesti rusiškas raides. Buvo išspausdinta 
lenkų kalba keletas pradžios mokykloms skiriamų vadovėlių rusiš- 
komis raidėmis, bet iš to sumanymo nieko neišėjo ne vien dėl to, 
kad tuo laiku rusų valdomoj Lenkijos dalyje lenkai turėjo plačiai 
išsivysčiusią savo periodinę ir neperiodinę literatūrą, bet ir dėl to, 
kad, rusų raides jiems primetus, jie būtų galėję tenkintis ir knygo- 
mis ir laikraščiais, kurie buvo spausdinami austrų ir prūsų valdo- 
mose Lenkijos dalyse. 

Gudams, kurie savo jau nuo XVI a. spausdinamoj daugiausia 
tikybinio turinio literatūroje patys vartojo tuos pačius rusiškus kir- 
vukus, XIX a. buvo uždrausta bet ką spausdinti lotynų raidėmis. 
Ir tai savaime jokio pasipriešinimo nesukėlė, kadangi visi raštingi 
gudai, kurių iš viso nedaug tebuvo, patys vien tiktai rusiškas rai- 
des tepažinojo. Pagaliau rusams laikant ukrainiečius ne savaran- 
kiška tauta, bet tų pačių rusų atskala, kalbančia tik rusų kalbos 
tarme, ukrainiečiams buvo vien uždrausta ukrainietiškai spaus- 
dinti literatūros ir mokslo vadovėlius. Šis uždraudimas tik pažadi- 
no ukrainiečių literatūros suklestėjimą austrų valdomoj Rytų Ga- 
licijoje. 

Tik vieniems lietuviams buvo pritaikytas visiškas uždraudimas 
vartoti savo spaudoje lotynų raides, kurių vietoje mėginta jiems 
ibrukti rusišką raidyną. 

Jau 1863 m. žinomas rusofilas Hilferdingas paskelbė raštą Litva 
i Žmud, kuriame buvo iškėlęs mintį, kad, norint panaikinti lenkų 
įtaką lietuviams, reikia kelti Lietuvių kalbos vaidmenį Lietuvoje, jos 
dėstymą įvesti ne vien į pradžios, bet ir į aukštesniąsias mokyklas 
ir net universitetuose įkurti lietuvių kalbos katedras, kad tuo būdu 
iš mokyklų išstūmus lenkų kalbą. Hilferdingas teigė, kad, tuo keliu 
einant, lietuviai patys bus rusų valdžiai už tai dėkingi, suartės su 
rusų tauta ir su pravoslavija, o paskiau ir patys virs rusais. Ir čia 
viena priemonių, kuri būtų galėjusi tokią lietuvių tautos evoliuciją 
pagreitinti, turėtų būti įvedimas į lietuviškus raštus rusiškų rašmenų. 

Gausiems tuo laiku Lietuvoje rusifikatoriams atrodė, kad lietu- 
viams bus nesunku tas rusiškas raidės primesti, visų pirma dėl to, 
kad jie turėjo tuo laiku kiek Žinių apie tikrąją lietuvių raštijos buitį. 

Mat jie galvojo, kad lietuviai lengvai sutiks „lenkiškai lotyniškas 
raides“ pakeisti rusiškomis nors ir dėl to, jog ir anas raides lietuviai 
palyginti neilgai tevartojo. Tikrai dar ligi antros XVIII a. pusės be- 
veik visose Vilniuje spausdinamose lietuviškose tikybinėse knygo- 
se buvo vartojamos gotinės raidės, beveik tokios pat kaip ir Mažo- 
joje Lietuvoje. Kita vertus, tie rusifikatoriai manė, kad visą lKietuvių 
literatūrą tesudarančios trys knygos — maldaknygė, elementorius 
ir kalendorius, be kurių lietuvių liaudis negalėsianti išsiversti. Tai- 
gi, jei bus uždrausta jas spausdinti „lenkiškomis“ raidėmis ir jų 
vietoje tos pačios knygos bus atmuštos rusų raidėmis, tai savaime 
lietuvių liaudis turėsianti jas priimti, nes senųjų jau niekur negalė- 
sianti gauti. Pagaliau nusimanyta, kad ir Mažojoje Lietuvoje goti- 
nėmis raidėmis spausdinamos lietuviškos knygos negalėsiančios 
konkuruoti su naujomis tiek dėl to, kad Didžiosios Lietuvos liaudis 
jau visiškai tas raides pamiršo ir tų knygų negalėsianti paskaityti, 
tiek ir dėl to, kad toji protestantiškoji lietuviškoji literatūra nebus 
skaitoma daugumoje katalikiškos lietuvių liaudies.' 

Visi tie sumetimai, paremti ir grynai politiniais motyvais, pa- 
skatino mėginimą įvesti į lietuvių raštus rusiškas raides, visai už- 
draudžiant vartoti lotyniškai lenkiškas. Tuo būdu tikėtasi Rusijai ir 
rusų tautai laimėti lietuvius. 

Tačiau buvo skaudžiai apsirikta ir visiškai pralaimėta. 

Pirmieji rusiškomis raidėmis surašyti elementoriai buvo Murav- 
jovo įsakymu paruošti dar 1864 m. pradžioje ir išsiuntinėti į naujai 
kuriamas, vietoje Kkviduotų parapinių, pradžios mokyklas, kuriose 
buvo pradžioje leista mokyti ir lietuvių kalbos, ir katekizmo lie- 
tuviškai, vietoje anksčiau vartotos jose lenkų kalbos. Tačiau tai dar 
nebuvo bendras lietuvių spaudos uždraudimas, nes cenzūra vis 
leisdavo vieną kitą lietuvišką knygutę spausdinti ir senomis rai- 
dėmis, nors jau ir tuomet ji nepraleisdavo daugumo jai pristaty- 
tų rankraščių ne dėl lotyniškų raidžių, bet dėl jų „katalikiško“ 
turinio. 

Tačiau toms kelioms rusų raidėmis išspausdintoms knygutėms 
nesugebėjus nukonkuruoti senosiomis raidėmis spausdintų knygų, 
Muravjovas įsakė cenzūrai bendrai nepraleisti nei vienos lietuviš- 
kos knygos, kuri būtų parašyta senomis „lotynų — lenkų“ raidė- 
mis. Jo įpėdinis Vilniaus generalgubernatorijos poste Kaufmanas, 
atsirėmęs karo buities įstatymu, kuris generolui gubernatoriui su- 
teikdavo galią skelbti įvairius išimtinius suvaržymus, 1865 m. pa- 
skelbė jau raštu bendrą lietuvių spaudos anomis raidėmis uždrau- 
dimą ir išplėtė jį ne vien į Vilniaus generalgubernatoriją, bet, su- 
sinešęs tuo klausimu su Varšuvos generolu gubernatorium, taip 
pat ir į Suvalkų guberniją, kuri priklausė ne Vilniaus, bet Varšu- 
vos generalgubernatorijai. 

Tačiau šis Kautmano uždraudimas turėjo galios tik tame plo- 
te, kuriame veikė karo buities įstatymas, o tuo tarpu lietuviškos 
knygos anksčiau buvo spausdinamos ne vien Lietuvos teritorijo- 
je, bet ir už jos ribų. Pvz., S. Daukantas daugumą savo paruoštų 
knygų spausdino Petrapilyje, o 1863 m. Rygos cenzūra praleido 
keturias lietuviams reformatams skiriamas kunigo Močiulskio pa- 
rašytas vaikų knygeles, nors jos buvo spausdintos ne Rygoje, bet 
Eislebene, Vokietijoje. Tuo būdu, nežiūrint Kaufmano paskelbto 
uždraudimo, būtų buvę galima ir toliau lietuviškas knygas spaus- 
dinti senais rašmenimis ir už Lietuvos ribų. Tuo būdu pats už- 
draudimas būtų likęs neveiksmingas. Kad to išvengus, Kaufma- 
nas kreipėsi į vidaus reikalų ministeri Valuevą ir šis 1865 IX 13/25 

paskelbė bendrą visai Rusijos valstybės teritorijai aplinkraštį, įsa- 
kydamas: 1) visiems spaustuvių, litografijų ir chromolitografijų lai- 
kytojams uždrausti savo įmonėse spausdinti lotynų — lenkų rai- 
dėmis spaudinius lietuvių ir žemaičių „tarmėse“; 2) visų guber- 
nijų viršininkams visomis jų galioje esamomis priemonėmis neleisti 
paminėtų pirmame punkte leidinių įvežti, pardavinėti ar kuriuo 
nors būdu platinti; 3) šį uždraudimą paskelbti visiems spaustu- 
vių, litografijų ir chromolitografijų laikytojams, o uždraustus raš- 
tus kam išspausdinus, juos konfiskuoti. 

Šis Valuevo draudimas, kad ir paskelbtas ne įstatymo, bet įsa- 
kymo keliu, kaip tik ir sudarė oficialinį lietuvių spaudos uždrau- 
dimo pagrindą, nors Lietuvoje uždraudimas jau prieš tai veikė 
Kaufmano įsakymu. 

Bet Valuevo įsakymas turėjo galios tik jo Žinioje esančioms 
įstaigoms — gubernatoriams, policijai, cenzūrai. Tuo tarpu Rusi- 
jos aukštosios mokslo įstaigos tuo žvilgsniu vidaus reikalų mi- 
nisterijai nepriklausė. Dėl to, nežiūrint paskelbto uždraudimo, dar 
tais pačiais 1865 m. Petrapilio mokslo akademija buvo lotynų rai- 
dėmis išspausdinusi prof. A. Schleicherio paruoštą Donelaičio raš- 
tų leidimą. Į tai tuojau dėmesį atkreipė Vilniaus gubernatoriaus 
įstaiga. Jai reikalaujant, tas pats vidaus reikalų ministeris 1866 m. 
išgavo caro įsakymą, kuriuo visoms valdžios įstaigoms buvo įsa- 
kyta ir mokslo reikalams skiriamus lietuviškus tekstus spausdin- 
ti vien rusų raidėmis. Bet ir šis įsakymas nebuvo įstatymu pa- 
skelbtas. Tačiau administracija juo prisidengė kaip įstatymu ir 
pradėjo lietuvių spaudos uždraudimą taikyti ir visiems iš užsie- 
nio siunčiamiems, nors ir grynai moksliniams, spaudiniams lie- 
tuvių kalba. 

Kol Lietuvoje veikė karo buities įstatymas, tol čia užtekdavo 
ir vienų Kaufmano — Valuevo įsakymų. Tačiau 1871 II 28 karo 
buitis Lietuvoje buvo panaikinta ir po to Lietuvoje turėjo vėl veikti 
bendrieji Rusijos istatymai. Karo buitį panaikinus, formaliai nu- 
stojo galios ir visi karo stoviui esant paskelbti vietos gyventojų 
teisių suvaržymai. Jų daugumas buvo iš naujo paskelbti jau įsta- 
tymo forma, bet lietuvių spaudos uždraudimas tokia forma pa- 
skelbtas nebuvo ir tokiu būdu jis jau nustojo savo teisinės galios. 

lr tik vienas anas 1866 m. caro įsakymas apie valdinius spaudi- 
nius lietuvių kalba 1880 IV 22 buvo panaikintas. Tuo būdu aukš- 
tosioms mokslo ir kitoms įstaigoms buvo grąžinta teisė spausdinti 
mokslo reikalams skiriamus lietuviškus raštus ir ne rusų raidė- 
mis — ta viena sąlyga, kad jie nebūtų platinami „Šiaurės Vakarų 
ir Pavyslio kraštų“ lietuvių gyventojų masėse. 

Bet nors ir jokio teisinio pamato neturėdama, rusų administ- 
racija ir toliau vykdė griežčiausią lietuviškų raštų persekiojimą, 
kurį dar labiau pagriežtino, kada greta religinės literatūros pra- 
dėta Mažojoje Lietuvoje spausdinti ir Didžiojoje platinti laikraš- 
čius ir šiaip politinio ir visuomeninio turinio literatūrą, aiškiai nu- 
statančią lietuvių visuomenę prieš rusus, ypač valdininkus, ir prieš 
valdžią. 

Į XIX a. pabaigą ypač padidėjus lietuviškų nelegaliai spausdi- 
namų Mažojoje Lietuvoje raštų platinimui, dėl kurio visos Lietu- 
vos policijos ir administracijos įstaigos buvo užverstos daugybė 
bylų dėl lietuviškų raštų, pradėjo pamažu keistis 17 rusų admi- 
nistracijos pažiūra į lietuvių spaudos uždraudimo tiksltingumą. 

Žymia dalimi paveikta ir legalios lietuvių tiesioginės ir netie- 
sioginės akcijos, kuri visomis priemonėmis stengės tą uždraudi- 
mą panaikinti, net ir vietos Vilniaus administracija priėjo prie iš- 
vados, kad lietuvių spaudos uždraudimas ne tik nepasiekė savo 
pagrindinio tikslo — surusinti Lietuvąj bet atvirkščiai — kitur Lie- 
tuvoje, ypač Vilnijoje, dar labiau sustiprino lenkų įtaką, 0 pačią 
tą „ramią“ lietuvių tautą, kaip ją dar Rilferdingas buvo apibūdi- 
nęs, pavertė kovojančia prieš Rusiją tauta. Tuo būdu spaudos už- 
draudimas ją visą sukėlė prieš Rusiją. 

Tuomet apsvarsčiusi visus tuo reikalu pranešimus, siunčiamus 
gubernatorių ir generolų gubernatorių iš tų gubernijų, kuriose gy- 
veno lietuviai, rusų vyriausybė 1904 IV 24/V 7 paskelbė uždrau- 
dimo panaikinimą, leisdama spausdinti lietuviškus spaudinius ru- 
sų, lotynų ar kitomis kokiomis raidėmis, prisilaikant bendrų cen- 
zūros nuostatų. | 

Lietuvių spauda tuo būdu buvo laimėta, bet tai nebuvo kokia 
iš viršaus suteikta malonė, tik išdava 40 metų trukusios lietuvių 
"tautos kovos už savo spaudą. 

Spaudos uždraudimą paskelbus, visų pirma turėta galvoje pri- 
mesti lietuviškoms knygoms rusiškąsias raides. Kadangi tuo žvilgs- 
niu lietuvių visuomenė jokios iniciatyvos nerodė, tai pati rusų admi- 
nistracija ir pasiryžo savo jėgomis ir lėšomis pasigaminti tas visas 
lietuviškas knygas, kurios, jos nuomone, pilnai galėtų pavaduoti 
visą seniau lotynų raidėmis spausdinamą lietuvių literatūrą. Savo 
tarpe neturėdama asmenų, kurie mokėtų lietuviškai ir galėtų tas 
knygas gaminti, turėjo ieškoti talkininkų. Čia pradžioje ypač pasi- 
tarnavo prorusiškai nusiteikęs ir kiek lietuviškai pramokęs lenkas 
Stanislovas Mikuckis ir sumaskolėjęs Lietuvos totorius Jonas Kre- 
činskis. Jie jau 1864 m., Muravjovo pavesti, paruošė pirmą rusų 
raidėmis spausdintą Abėcėlę žemaitiškai — lietuvišką. Tačiau antraš- 
tėje įdėję visiems Lietuvos gyventojams nepakenčiamą Muravjovo 
pavardę, o tekste pravoslavų tikybos vardą išvertę „griekų wiera“, 
jie privertė administraciją tą patį elementorių išspausdinti antrą 
kartą, pakeitus antraštę ir aną vertimą. Kartu norėta ieškoti talki- 
ninkų ir iš pačių lietuvių tarpo, kuriais šiuo atžvilgiu būtų galima 
daugiau pasitikėti. Jie buvo būtinai reikalingi ir dėl to, kad reikėjo 
skubiai lietuvių kalbon išversti ir eilę naujų įstatymų bei potvarkių, 
susietų su baudžiavos panaikinimu, nauju pradžios mokyklų su- 
tvarkymu ir kt., nes jų rusiško teksto lietuvių liaudis nebūtų galė- 
jusi suprasti. 

Tam darbui pradžioje tokių talkininkų atsirado ir iš lietuvių 
tarpo. Mat tuo laiku labai negausi lietuviškai nusistačiusi lietu- 
vių šviesuomenė kokios bendros pozicijos rusiškų raidžių klausi- 
mu neturėjo ir su jų įvedimu į lietuviškus raštus skaitėsi kaip su 
įvykusiu faktu, iš kurio tekdavo daryti ir atitinkamas išvadas, 
juo labiau kad kitiems čia kiek svėrė ir tai, kad gal, tuo keliu 
einant, galima bus paraližuoti ir jau kitur per toli pasivariusį 
Lietuvos lenkinimą. 

Jau 1859 m. prof. Ugenskis iš'Kazanės susirašydamas su vysk. 
Valančium savo ruošiamo lietuvių kalbos žodyno reikalu, tarp 
kito ko griežtai nusistatydamas prieš kalbininkų Nesselmanno, 

Schleicherio ir kitų lietuvių garsams atvaizduoti siūlomą transkrip- 
ciją, kėlė minti, ar nebūtų tikslingiausia jo žodyno lietuviškiems 
žodžiams pritaikyti rusišką (jo vadinamą — slavų) raidyną. Tai 
jis motyvavo grynai kalbiniais sumetimais, o iš dalies ir tuo, kad 
tuo būdu gal pavyks gauti ir lėšų tam žodynui išleisti. Tačiau 
vysk. Valančiui nepalaikius to sumanymo, jis Ugenskio nebuvo 
įgyvendintas. 

Arba vėl — Petrapilyje kadetų korpuso mokytoju tarnavęs Jo- 
nas Juška, norėdamas išsikelti mokytoju į Lietuvą, jau 1864 m. pri-- 
statė Vilniaus mokslo apygardos globėjui Kornilovui savo para- 
šytą rusišką — Žžemaitišką, pradžios mokykloms skiriamą grama- 
tiką. Kornilovui pasiūlius, pats ją visą nurašė rusiškomis raidėmis. 
Tačiau ir ji išspausdinta nebuvo, nes Muravjovas nesutiko paten- 
kinti Juškos prašymo jį Lietuvon atkelti: esą Lietuvoje gyvenąs jo 
brolis „lotyniškas fanatikas“ kunigas Antanas Juška. Vėliau Kor- 
nilovas iš to fakto padarė išvadą, kad rusų raidžių į lietuviškus 
raštus įvedimo iniciatyva buvusi iš Jono Juškos išėjusi, nors toji 
iniciatyva šiuo atveju ėjo iš paties Kornilovo, nustatyto Hilferdingo 
raštų. 

Jau ir tie faktai rodo, kad rusų raidžių klausimu lietuvių švie- 
suomenėje pradžioje būta tam tikro svyravimo. Bet jau pradėjus 
spausdinti „kirvukais“ lietuviškus leidinius, tokių svyravimų bu- 
vo ir daugiau. Pvz., kad ir vienas žymiausiųjų mūsų senosios kar- 
tos pedagogų Tomas Ferdinandas Žilinskas pats vėliau papasakojo 
(skirtame jo sukakčiai Lietuvos Mokyklos numeryje), kaip jis 1865 m. 
studijuodamas Varšuvoje sutiko rusų raidėmis transkribuoti vie- 
ną elementorių ir keletą valdinių įsakymų: ne dėl to, kad jam tos 
raidės buvo priimtinos, bet iš vargo — iš gauto honoraro jis ga- 
lėjęs kurį laiką Varšuvoje išsilaikyti. Vėl kitas mūsų žinomas pe- 
dagogas, Juozas Kairiūkštis, ilgus metus dėstydamas lietuvių kalbą 
Veiverių mokytojų seminarijoje, turėjo tos seminarijos klausytojams 
taikyti rusiškas raides ir kartu tuos būsimuosius lietuviškų pra- 
džios mokyklų mokytojus instruktuoti, kaip jie patys mokytojau- 
dami turės tas raides savo mokiniams taikyti. Tą savo rusų rai- 
džių lietuviškiems raštams taikymo sistemą jis buvo 1873 m. ap- 

rašęs ir išspausdinęs Varšuvos mokslų apygardos cirkuliaruose, gi 
iš ten ir oficialiame švietimo ministerijos organe. O ir vėliau, sa- 
vo viršininkų verčiamas, jis 1892 m. buvo rusų raidėmis surašęs 
jo lietuviškai išverstą rusų istorijos vadovėlį, bet šis išspausdin- 
tas nebuvo. Tačiau vis tai buvo „bėdos“ darbai, kurių jis negalė- 
jo nusikratyti, kad nenustotų tarnybos. Bet tuo pačiu laiku jis sa- 
vo mokinių tarpe slaptai platino ir „prūsinius“ spaudinius. 

Tuo pačiu laiku buvęs vienintelis plačioms lietuvių masėms au- 
toritetas vyskupas Valančius pradžioje prieš rusiškas raides vie- 
šai nepasisakė, — tiek tiktai, kad įvairiomis priemonėmis, nors ir 
nesėkmingai, stengėsi sukliudyti, kad į oficialųjį vyskupijos Direk- 
toriumą neįbruktų rusų kalbos ir rusų raidėmis rašytų lietuviškų 
maldų už carą ir visą jo šeimą. Tačiau skaitydamasis su faktu, kad 
rusų administracija pati pradeda ruošti rusų raidėmis įvairias ti- 
kybines knygutes ir mėgina jas platinti lietuvių katalikiškoje liau- 
dyje, Valančius, bijodamasis, kad tuo būdu administracija per tas 
knygutes mėgins ir pravoslaviją platinti, pats pasiūlė Vilniaus 
mokslo apygardai lietuviškoms knygutėms rusų raidėmis transkri- 
buoti parsikviesti Lauryną Ivinskį. Ir šis čia apie keturis metus dir- 
bo kartu su Krečinskiu ir iš dalies su buvusiu katalikų kunigu su- 
pravoslavėjusiu Antanu Petkevičium, ruošdamas Miesiaceslovus (ka- 
lendorius) ir kitas tikybines knygutes, jų tarpe ir paties Valančiaus 
specialiai pradžios mokykloms parašytą lietuvišką katekizmą, kuris 
buvo rusų raidėmis išspausdintas su paties vyskupo aprobata. 

Tačiau greitai paaiškėjus, kad visos tos „kirvukais“ spausdin- 
tos knygos negali lietuviškos liaudies pasiekti, kadangi ji iš pat 
pradžių jas atmetė, tuojau visai nutrūko ir bet koks lietuvių švie- 
suomenės bendradarbiavimas su valdžia rusų raidėmis lietuviš- 
kas knygas gaminant. 

Administracija, tikėdamasi tomis knygutėmis lietuvius surusin- 
ti, pati viena šioje srityje priversta veikti, per 40 spaudos draudi- 
mo metų sugebėjo iš viso pagaminti 58 lietuviškus spaudinius ru- 
sų raidėmis — ir tai jų pusę pirmajame spaudos uždraudimo de- 
šimtmetyje'. Tame darbe administracija tik kelioms knygutėms tu- 
rėjo pripuolamų talkininkų ir iš pačių lietuvių. Būtent: 1887 m. 

išleidžiant Dievišką liturgiją švento Jono Auksaburnio, kurią lietuviš- 
kai buvo išvertęs Silvestras Baltramaitis, o „patobulintomis“ rusų 
raidėmis transkribavęs E. Volteris. 1888 ir 1891 m. Vilniaus mokslo 
apygardos užsakymu supravoslavėjęs I. Liutostanskis išvertė ir ru- 
sų raidėmis transkribavo tris L. Tolstojaus knygutes, o 1902 m. Su- 
valkų mokyklų direktoriaus pavestas Gibų pradžios mokyklos mo- 
kytojas Grabauskas parūpino LUkišką kalendorių ir Puškino Pasakos 
apie žuvininką ir žuvelę vertimą rusų raidėmis. O privatine inicia- 
tyva per visą tą 40 metų laiko tarpą tebuvo išspausdinta rusų rai- 
dėmis tik viena knyga. Būtent 1887 m. Mintaujoje dirbęs jaunas, 
20 metų kriaučiukas Kazimieras Lalis sumanė išspausdinti lietu- 
viškomis raidėmis parašytą savo Lietuvos kriaučiems drapanų suktr- 
pimo mokslą. Cenzūrai pareikalavus, transkribavo jį rusų raidėmis 
ir savo lėšomis išspausdino, nieko nežinodamas apie tai, kad lie- 
tuvių spauda yra uždrausta ir kad lietuviai jau patys užsienyje 
spausdina lietuviškomis raidėmis. 

Turint galvoje, kad pusė visų tų 58-ių spaudinių tenka pirma- 
jam spaudos uždraudimo dešimtmečiui, gauname, kad per pas- 
kutiniuosius 30 metų rusų administracija sugebėdavo apdovanoti 
Lietuvą vidutiniškai po vieną knygutę per metus, ir tai daugiau- 
sia kartodama tuos pačius pradžios mokykloms skiriamus vado- 
vėlius. Nors ir visų jų buvo išspausdinta apie 50 000 egzemplio- 
rių, bet lietuvių kaimo visuomenėje jos visai nepaplito. Lietuvių 
visuomenė nuo pat pradžios prieš jas buvo griežtai nusistačiusi 
ir ne tik jų nepirko, net ir nemokamai įbrukamas degino. Jas tu- 
rėjo platinti pradžios mokyklų mokytojai. Niekam jų neperkant, 
norėdami įrodyti valdžiai savo uolumą, jie į kasmetines apyskai- 
tas įrašydavo tariamai gautus už išplatintas knygutes pinigus, ku- 
riuos jie patys sumokėdavo, o pačias knygas sukraudavo mokyklų 
pastogėse, kur ir pateko bent du trečdaliai visos tos literatūros — 
vien tiktai žiurkėms maisto. 

Tačiau praėjus jau beveik 20 metų nuo spaudos uždraudimo 
pradžios, kada ligi Aušrai pasirodant ir Mažojoje Lietuvoje nele- 
galiai spausdinamos, o Lietuvoje platinamos knygos daugiausia te- 
buvo tos pačios maldaknygės, katekizmai, elementoriai ir kalen- 

doriai, kai kurie lietuvių ano laiko šviesuomenės atstovai buvo 
pradėję abejoti, ar gerai lietuviai daro, atmesdami rusų raides. 

Štai vėlesnysis vienas uoliausiųjų tos pačios Aušros bendradar- 
biu ir platintojų Juozas Miliauskas-Miglovara savo 1883 m. suma- 
nytame rankraštiniame laikraštyje Raszliavos Paczte, o 1884 VII 14 
ir privatiniame savo laiške, rašytame A. Baranauskui, nors ir su- 
tikdavo, kad lietuvių garsams išreikšti tinkamiausias yra lotynų 
raidynas, vis dėlto turint galvoje tai, kad esą rusų valdžia tik tuo- 
met panaikins lietuvių spaudos uždraudimą, kada ir patys rusai 
atsisakys nuo graždankos, Miliauskas iš to darė išvadą, kad ten- 
ka rusų raides priimti, nes šiaip lietuviai liks tauta be savo lite- 
ratūros ir, kaipo tokia, turėsianti pati išnykti. Tačiau prieš šį Mi- 
liausko sumanymą griežtai pasisakius tame pačiame Raszliavos pac- 
zte S. Didžiuliui, o ir A. Baranauskui į aną laišką dėmesio neat- 
kreipus, pats Miliauskas nė nemėgino savo raštams, kaip jis pro- 
jektavo, rusų raides taikyti ir juos spausdino Aušroje ir atskiromis 
knygutėmis Tilžėje. 

Vėliau, ryšium su visą tautą apėmusia legalia ir nelegalia 
kova už savo spaudą, panašių svyravimų jau nebūta. Tiek tik- 
tai, kad 1902 m., taigi jau į spaudos uždraudimo pačią pabaigą, 
vienam Mažosios Lietuvos fantastui spaustuvininkui buvo gal- 
von atėjusi mintis Mažojoje Lietuvoje leisti lietuvišką rusų rai- 
dėmis spausdintą laikraštį. Tačiau to sumanymo jis nerealizavo, 
nes tai išgirdę kiti Mažosios Lietuvos veikėjai jam nurodė, jog 
tai vykdydamas jis tikrai savo gerą vardą lietuvių visuomenėje 
suterš, o save prives prie bankroto, nes niekas tokio jo laikraščio 
nei skaitys, nei pirks. 

Taip iš paviršiaus atrodo šis muravjovininkų sumanymas per 
lietuviškas rusų raidėmis spausdintas knygas laimėti Rusijai lie- 
tuvių tautą. Valdžia čia nesugebėjo nieko pozityvaus lietuviams 
duoti. O tuo tarpu pati lietuvių tauta tą laikotarpį visai kita lin- 
kme sunaudojo. Kovoje už savo spaudą ji ne vien sukūrė savąją, 
rusų cenzūros netikrinamą, spaudą, bet tos kovos metu ir tauti- 
niu, ir politiniu atžvilgiu susiprato ir užsigrūdino. 

O toji kova ėjo dviem keliais — nelegaliu ir legaliu. 

Jau pat spaudos uždraudimo pradžioje lietuvių kaimo visuome- 
nė, kuriai visų pirma buvo skiriamos tos visos rusų raidėmis spaus- 
dintos knygutės, jas visas iš karto atmetė, labiausiai dėl to, kad 
negalėjo tų „kirvukais“ spausdintų knygų paskaityti. Juk 1850— 
1863 m. vyskupo Valančiaus organizuotame plačiausiame parapi- 
nių mokyklų tinkle, kuris buvo apėmęs beveik visą Žemaičių Vys- 
kupijos kaimo visuomenę, lygiai kaip ir Užnemunės ir lietuviškos 
Vilniaus vyskupijos dalies mokyklose, niekas vaikų rusų kalbos ir 
rašto nemokė. Visi tie, kurie tas mokyklas išėjo, temokėjo paskaityti 
vien lotynų raidėmis spausdintas knygas. O dar prieš tas administ- 
racijos ir mokytojų peršamas knygas liaudį nustatė ir tas faktas, 
kad, likviduojant 1863—1864 m. sukilimo pasėkas, tarp kito ko vi- 
su frontu buvo puolama katalikų Bažnyčios organizacija Lietuvoje, 
uždarant vienuolynus, atimant bažnyčias, tremiant ir kalinant ku- 
nigus ir skelbiant daugybę įvairių suvaržymų, specialiai vien tiktai 
katalikams taikomų. Tad ir kiekvienas rusų administracijos Žygis, 
kuria kryptimi jis neitų, neišskiriant ir anų knygų platinimo, kata- 
likiškai liaudžiai atrodė visų pirma kėsinimasis prieš jos religiją. Ji 
tas knygutes iš karto atmetė, tačiau būdama daugumoje raštinga, ji 
negalėjo išsiversti be maldaknygių, be elementorių ir katekizmų 
vaikams mokyti, kada nenorėta leisti vaikų į naujai kuriamas pra- 
džios mokyklas, rusų pravoslavų mokytojų vedamas. 

Senoms knygoms susidėvint, ieškota naujų. Tačiau valdžiai už- 
draudus ne tik naujas spausdinti, bet ir pardavinėti senąsias, dar cen- 
zūros sutikimu išleistas, nebuvo kur jų gauti. Tiesa, dar 1865 m. Vil- 
niaus spaustuvininkas Zavadzkis, kuris iš lietuviškų maldaknygių ir 
kitų knygų spausdinimo ir pardavinėjimo buvo sau jau nemažus tur- 
tus sukrovęs, pamėgino aplenkti spaudos uždraudimą ir savo spaus- 
tuvėje buvo atmušęs kelias maldaknyges, paliekant senuosius spaus- 
dinimo metus ir seną cenzūros leidimą. Tačiau policija tai susekė, jį 
nubaudė ir jis jau daugiau panašių bandymų nedarė. 

Negalėdami niekur tų knygų gauti, kiti Lietuvos pasienio su 
Mažąja Lietuva gyventojai kreipėsi į tuos pačius kontrabandnešius, 
kurie jau juos iš seno aprūpindavo nelegaliai iš Prūsų atgabento- 

mis įvairiomis prekėmis, ir pradėjo iš jų prašyti ir tų pačių jiems 
reikalingų lietuviškų knygų, įsitikinę, kad ten, už sienos, apskritai 
galima kiekvieną prekę gauti. Vienas kitas apsukresnis kontraband- 
nešis, žinodamas, kad ten tų knygų dar negalima gauti, pasiėmęs 
su savim keletą senų maldaknygių, nukeliavo per sieną ir Tilžės 
vokiečių spaustuvei pasiūlė pakartoti visai tokias pat maldakny- 
ges. Ir tuo būdu jau 1865 ir 1866 m. atsirado pirmosios mūsų kon- 
trafakcinės knygos, kuriose nebuvo ničnieko naujo įdėta, bet vis- 
kas buvo pakartota iš senų, neišskiriant nei metų, nei Vilniaus 
Zavadzkio spaustuvės pažymėjimo, vysk. Valančiaus aprobatos ir 
rusiškos cenzūros pakartojimo. Pradžioje visa tai buvo kartojama 
ne sudaryti įspūdžiui, jog tai yra senosios, dar prieš spaudos už- 
draudimą išspausdintos knygos, bet vien užsakytojams to reika- 
laujant, nes jie bijojo, kad daugumoje lietuviškai nemokantys spaus- 
tuvininkai ko nors neiškreiptų, juo labiau kad ir patys tie kontra- 
bandnešiai nedaug tose knygose nusimanydavo. Tik daug vėliau, 
kada knygų spausdinimas Mažojoje Lietuvoje ypačiai paplito ir 
kada kartais per kratas paaiškėdavo, kad policija ne visada atima 
knygas su senais, prieš spaudos uždraudimą metais, tokie kontra- 
fakciniai pažymėjimai jau sąmoningai buvo daromi, kad apmuili- 
nus policijos akis. 

Tuo būdu pirmosios mūsų nelegalios Mažojoje Lietuvoje išspaus- 
dintos knygutės atsirado visai pripuolamai, be jokios organizacijos 
ir patiems tiems pirmiesiems mūsų knygnešiams iš kontrabandne- 
šių neturint galvoje jokio idėjinio darbo, bet vien tiktai tokį pat 
pelną, kokį jie turėjo, gabendami prūsinę ir kitas kontrabandines 
prekes. Bet ir vėliau, kada knygų gabenimas per sieną virto tiesiog 
masiniu reiškiniu, tie kontrabandnešiai profesionalai jau neretai tal- 
kininkavo ir tikriems knygnešiams. 

Tačiau savaime tos kelios pirmosios, pripuolamai atsiradusios 
kontrafakcinės knygos paties lietuvių knygų trūkumo klausimo iš- 
spręsti negalėjo. Ir kaip tik tuo metu į kovą už lietuviškas knygas 
įsitraukė ir vyskupas Valančius. Nuo to laiko lietuviškoji knyga 
nuėjo visai naujais, anksčiau jai nežinomais keliais, ir virto, nors ir 
visai nekalto palyginti turinio, tiesiog revoliucine priemone kovai 
prieš lietuvių spaudos uždraudimą. 

Pradžioje rusiškų raidžių įvedimo į lietuviškus raštus viešai ne- 
pasmerkęs ir tik bandęs apsaugoti lietuvius nuo brukimo jiems per 
tas raides pravoslavijos, Valančius po poros metų griežtai persio- 
rientavo ir visu frontu perėjo kovon prieš visus rusų valdžios pa- 
sikėsinimus prieš Lietuvos visuomenę ir visų pirma prieš rusiškas 
raides. Čia pirmąjį viešą jų pasmerkimą jis pareiškė, kada jo rūpes- 
čiu lietuviškai išverstas Bialobrzeskio Išguldymas evangelijų be jo 
žinios buvo Vilniaus administracijos transkribuotas rusų raidėmis. 
Valančius uždraudė jį platinti kunigų tarpe ir visą valdžios lėšomis 
išleistą leidinį sukrovė Kauno katedros pastogėje. 

Dėl akių ir toliau likdamas legalistu, matydamas, kaip rusų val- 
džia visu frontu puola katalikybę Lietuvoje, jis stojo griežčiausion 
jai opozicijon. Numatydamas, kad pats vienas, vienais tik susiraši- 
nėjimais su valdžia, jis maža ką galės laimėti, Valančius pasiryžo 
įtraukti į kovą visą lietuvių tautą. 

To siekdamas jis parašė eilę tikybinio-politinio turinio brošiūrų: 
Brolej Katalikaj, Gromata apskrita, Isz Tamsybes wed tiktai kelis Teysy- 
bes, Parspejimas apej Szwentą Wierą, Szniakesis kataliko su nekataliku, 
Wargai Bažnyczes Katalikų, Prajautimas, Litanie apej wisus Szwentus 
Muczelninkus. Parašyti parašė, bet reikėjo tai ir išspausdinti. Savai- 
me negalima buvo jų nė mėginti legaliai spausdinti. Jis jau 1860 m., 
kada Vilniaus cenzūra neleido pakartoti jo brošiūros Apej brostvas 
blajwistes, ją išspausdino nelegaliai Klaipėdoje. Taigi kelias į Mažo- 
sios Lietuvos spaustuves nebuvo jam svetimas. Ir dabar jis pasiry- 
žo tas savo knygutes ten spausdinti. Kaip tik tuo laiku pas jį apsi- 
lankė Jurgis Bielinis, pradėjęs savo milžinišką knygnešio tarnybą 
kraštui ir vėliau išgarsėjęs „knygų karalium“. Valančius jam įdavė 
tuos savo rankraščius ir 5000 rublių, pavedęs jam visa tai nugaben- 
ti per sieną ir perduoti jam žinomam kunigui Zabermanui (visa tai 
po 30 metų pats Bielinis aprašė viename Amerikos lietuvių laikraš- 
tyje). Zabermanas tais pinigais ir įtaisė pirmą lietuviškų knygų Ma- 
žojoje Lietuvoje leidyklą, įvairiose vokiškose spaustuvėse Tilžėje ir 
Karaliaučiuje spausdindamas ne vien šias pirmąsias, bet ir vėliau 
rašytas Valančiaus knygas, o lygia greta ne vien kartodamas senas, 
dar prieš spaudos uždraudimą išspausdintas knygas, bet ir eilę 
naujai paruoštų. Šį darbą Zabermanas varė ligi 1888 m., kada visą 

tą Valančiaus lėšomis įsteigtą tikybinių knygų leidyklą jis perdavė 
Tilžės spaustuvininkams vokiečiams Mauderodei ir Reylenderiui, 
kurie vėliau iš tų lietuviškų knygų spausdinimo susikrovė sau di- 
delius turtus. 

Šios 1868 m. išspausdintos Valančiaus tikybinės-politinės bro- 
šiūros lietuvių tautos kovoje už savo spaudą suvaidino labai reikš- 
mingą vaidmenį, labiausiai tuo, kad jos pirmos sukurstė lietuvių 
kaimo visuomenės opozicines rusų valdžiai nuotaikas. Cia Valan- 
čius visų pirma visus šaukė į kovą už savo tikybą, ragino ginti 
bažnyčias ir kunigus, savų vaikų neleisti į valdines mokyklas ir kt. 
Gi Warguose Bažnyczes Kataliku jau tiesiogiai palietė ir lietuvių spau- 
dos uždraudimą, ragindamas nuo žandarų ir policijos slėpti Aukso 
Altorius, o žmonėms brukamas rusų raidėmis spausdintas knygas 
deginti, nes esą jos yra „pagadintos dajktusi wieras“, taip pat ne- 
skaityti ir Vilniuje leistų kalendorių, nežiūrint, kad jie turi ir vys- 
kupo parašą, nes ir tie kalendoriai yra pilni „dajktu priszingu wie- 
raj kataliku“, kurie , matyti, buvę įtraukti jau „po pasiraszymą Wis- 
kupa“. Tuo būdu šioje knygutėje pirmas Valančius viešai pasmerkė 
lietuvių spaudos uždraudimą. Tačiau, pats kaip ir nujausdamas, 
jog pats galįs būti pakaltintas tų knygučių parašyme ir platinime, 
jis ir čia vietomis prisidengia kaip ir savotiško legalumo kauke. 
Pvz., Prajautime pasisako, kad „newiena žodžia nenoriu pasakiti 
apej galingiausi Maskolu karalu ir auksztą jo giminę“, nes esą jų 
darbų „mums nepridera perkratinėti“, o Litanijoj apej wisus szwen- 
tus muczelninkus net paliko sakinį „Idant Ciecoriu musu su wisa jo 
gimini swejkatoj užlajkiti teįktumis“. Bet tie pasisakymai buvo vien 
kaukė ir nereiškė kokio jo pritarimo caro politikai, nesgi visos tos 
brošiūros kaip tik ir šaukė kovon prieš primetamą Lietuvai caro po- 
litiką. Taigi ir čia Valančius pasielgė panašiai kaip ir 1863—1864 m. 
sukilimo metu, kada valdžios verčiamas jis skelbė atsišaukimus 
prieš sukilimą ir juose šaukė: „Wajkaj mana, ne norieket ilgiaus 
priesz tikraje wiresnibe kiszioti ... atmindami, jogej musu szalis 
dara wiena neparskirta cielibe su Rossia“*, o tuo pačiu laiku laimi- 
no einančius į sukilėlių būrius kapelionais jaunuosius kunigus, ir 
net daugiau. Kaip pasakoja vienas Lietuvos sukilėlių būrių vadų 


* Citata iš šiuo metu mano rankose esančio 1863 IX 3 originalo. — V. B. 

(Struš-Savickis) savo 1889 m. išspausdintuose atsiminimuose, grįž- 
tantį iš Kauno į Varnius Valančių Raseinių girioje staiga apsupo 
minia valstiečių ir prašė patarti, kaip jiems elgtis sukilimui prasidė- 
jus ir ar jiems kautis su maskoliais? Į tai Valančius diplomatiškai 
atsakė, kad „Dievas įsako ginti savo tikybą nuo kiekvieno, kas jį 
puola“, o paskiau jiems visiems prašant palaiminimo ir tuo pačiu 
laiku iš miško išbėgus ginkluotam sukilėlių būriui, Valančius visus 
palaimino kovai, tik kartu reikalaudamas, kad apie tai nieks nie- 
kam nepasakotų. Šie pavyzdžiai rodo, kad priespaudos laikais, su- 
siduriant su įvairiais pasisakymais prispaudėjo naudai, reikia visa- 
da mokėti atskirti pasisakymo išorę dėl prievartos ar iš reikalo nuo 
tikro pasisakančiųjų nusistatymo, kuris matomas iš jų veikimo. 

Į vieną tų Valančiaus brošiūrų — į Wargus Bažniczes Kataliku — 
kun. Zabermanas, norėdamas sukliudyti prasidėjusį rusų ir prūsų 
policijos bendradarbiavimą persekiojant knygnešius, įdėjo, be Va- 
lančiaus žinios, ir savotišką Prūsijos karaliaus ir santvarkos pane- 
giriką, kartu ragindamas žmones melstis Dievui, „idant jumis ati- 
duotų į rankas musu (prūsų) karaliaus“. Tik pačiam Valančiui Za- 
bermanas tuo priedu labai blogai pasitarnavo, kadangi, po metų 
iškilus dėl tų knygučių platinimo bylai, pats Valančius ir kiti tos 
bylos dalyviai buvo jau kaltinami krašto išdavimu. 

Šioms Valančiaus knygutėms pasirodžius ir Lietuvoje paplitus, 
Mažojoje Lietuvoje spausdinamų knygų skaičius iš metų į metus 
pradėjo augti. Ligi Aušros laikų beveik visos jos buvo vien religinio 
turinio — ir daugiausia vien senesniųjų spaudinių pakartojimai. 
Ilgainiui atsirado ir naujų darbo talkininkų, kurie jau ir naujas kny- 
gutes parašydavo, nors šiaip ir tuo laiku Žymi dalis parašytų raštų 
vis rankraščiais likdavo. O patys tie nauji spaudiniai buvo atmuša- 
mi ne vien Tilžėje, bet ir Karaliaučiuje, Leipcige ir kitur. Tokių 
naujų talkininkų tarpe nuo 1870 m. stojo kun. Silvestras Gimžaus- 
kas, nuo 1874 m. greitai virtęs toje srityje vienu produktingiausiųjų 
ir uoliausiųjų darbininkų kun. Martynas Sidaravičius*, nuo 1875 m. 


* Jau iš seno mūsų anuos laikus liečiančioje spaudoje kun. Sidaravičius vis 
tebevadinamas Sederavičium. Tuo tarpu prof. J. Totoraitis savo Sūduvos Suvalkijos 
istorijoje išspausdino jo trumpą autobiografiją, kurioje jis pats aiškiai pasisako Si- 
daravičium — tai ar dera mums to jau seniai mirusio garbingo kunigo pavardę 
kraipyti, juo labiau kad Sederavičius niekuom nėra lietuviškesnis už Sidaravičių, 
taigi nėra koks sulenkintos pavardės atlietuvinimas. — V. B. 

talkon parsikvietęs ir J. Antanavičių. Apie 1878 m. į darbą įsilieja 
Laurynas Serafinas Kušeliauskas, kuris vėliau, 1887 m., įsteigė savo 
pavadintą „amžiną knyginį lietuviškos rašliavos banką“, vadinamą 
tuo laiku „Lauryno banku“ — specialiai tikybinei literatūrai Mažo- 
joje Lietuvoje spausdinti. „Bankas“ jo buvo sudėtas į Tilžės spaus- 
tuvininkų Veyerio ir Arnoldo rankas, tačiau 1890 m. Veyerio spaus- 
tuvei subankrutavus, visos to „banko“ lėšos buvo paverstos spaus- 
tuvės skoloms apmokėti. Kušeliausko talkininku tas knygas paruo- 
šiant buvo kun. A. Vytartas, kuris 1889 m., Kušeliauskui mirus, jau 
pats vienas beveik ligi spaudos uždraudimo panaikinimo tęsė ano 
pradėtą darbą. 

Šiaip ligi Aušros laikų šio darbo srityje buvo gaminamos beveik 
vienos tik religinės asketinės knygos, nes ir tie keli kalendoriai, 
kuriuos buvo paruošęs Ivinskis ir išleidęs Zabermanas, ir elemen- 
toriai iš esmės tai pačiai religinės literatūros kategorijai priklausė. 
Dėl to ir netenka stebėtis, jei kitiems, kaip, pvz., minėtam jau 
J. Miliauskui, kildavo baimė, kad rusų raides atmetant lietuvių tau- 
ta liks visai be literatūros, nes tai, kas tuo laiku buvo spausdinama, 
suaugusiems teduodavo maldaknyges ir kiek tikybinių pasiskaity- 
mų sekmadieniais, o vaikams — ano laiko „vargo“ mokyklose mo- 
kytis elementorių. 

Nuo Aušros pasirodymo laikų kovos už savo spaudą bazė buvo 
žymiai praplėsta, stengiantis nelegaliai spausdintomis knygomis ir 
laikraščiais apimti jau visas gyvenimo sritis ir duoti atsakymą į 
visus tuos klausimus, kurie plačiose gyventojų masėse kildavo. Į tą 
darbą jau masiškai įsitraukia ir naujoji pasaulietinė, išaugusi po- 
baudžiaviniais laikais šviesuomenė. Įsitraukia ir daug platesnių už- 
simojimų jaunoji kunigija. Išėję Seinų ir Kauno kunigu seminarijas 
ir iš dalies ir Petrapilio dvasinę akademiją kunigai jau nesitenkino 
vien tikybinių pasiskaitymų ruošimu, bet ir pasaulietinei literatūrai 
davė naujų darbininkų kadrus. Nuo 1889 m. atsiradus ir politinei 
periodinei spaudai — Varpui, 1890 m. Žemaičių ir Lietuvos Apžvalgai 
ir ją nuo 1897 m. pakeitusiam, 1896 m. pradėjusiam eiti Tėvynės 
Sargui, Ukininkui, vėliau ir Darbininkų Balsui, toji per laikraščius, 
įvairias brošiūras ir atsišaukimus vedama politinė propaganda žy- 
miausia dalimi nulėmė kovos už savo spaudą eigą, nes pagaliau ir 

rusų administracija Lietuvoje suprato, kad savo pastangomis lietu- 
viams primesti rusiškas raides ji ne tik nesugebėjo jų savo pusėn 
patraukti, bet, atvirkščiai, visą tautą pastatė ant kojų ir sukurstė 
prieš tą pačią rusiškąją valdžią. 

Šioje grynai knygų kovoje išryškėjo ir įvairūs lietuvių tautos 
politiniai visuomeniniai susigrupavimai, kurių dar nebuvo ligi Auš- 
ros laikų. O ir pačiomis knygomis stengtasi jau apimti visas gyve- 
nimo sritis, nors dėl spaudos lėšų trūkumo daugumas jų dar ilgai 
telikdavo trumpomis brošiūromis, kurios naujai augančiam jauni- 
mui negalėjo pavaduoti rusiškų ar lenkiškų knygų. Tačiau liau- 
džiai šviesti susirūpinta tuo laiku ir populiarinės mokslo literatūros 
gaminimu. Šioje srityje pirmas platesniu mastu pradėjo veikti Pet- 
ras Vileišis, kuris ligi spaudos uždraudimo panaikinimo pats vienas 
savo lėšomis buvo išleidęs ligi 100 tokių populiarių brošiūrų, iš dalies 
jo paties, iš dalies kitų jo užsakymu parašytų. 

Nebuvo lengva visas tas knygas leisti ne vien dėl to, kad tai 
reikalavo lėšų, kurių maža kas turėjo, bet ir dėl to, kad, spausdi- 
nant už sienos ir darbą atliekant spaustuvininkams, kurie dažniau- 
siai lietuviškai nemokėjo, neretai knygų turinys spaustuvėse buvo 
iškreipiamas ir nesąmoningai pakeičiamas. Dėl to atsirasdavo tam 
tikrų nesusipratimų arba ir savitarpio kovų tarp įvairių grupių ar 
asmenų. Pvz., ištisą sensaciją Lietuvoje buvo sukėlęs mūsų kraštan 
patekęs Krokuvoje — su Krokuvos vyskupo aprobata — dar 1883 m. 
išspausdintas ir paskiau dar tokiu pat tekstu pakartotas Rituale Sac- 
ramentorum, kuriame buvo įdėtos ir lietuviškosios krikšto ir mote- 
rystės formulės ir kur jaunasis jaunajai pasižada „tavęs klausyti . 

Toj grynai knygų kovoje žymų vaidmenį suvaidino ir nuo 1875 m. 
užsimezgusi Amerikos lietuvių spauda. Čia jau nuo 1883 m. pradė- 
ta sistemingai leisti įvairaus turinio lietuviškos knygos, kurių žymi 
dalis vėliau nelegaliais keliais ir į Lietuvą patekdavo. Pradėjus čia 
eiti įvairiems savaitraščiams, atsirado galimumas juose spausdinti 
ir ilgesnius veikalus, kuriuos nesunku buvo iš to paties rinkinio ir 
atskiromis knygomis atmušti. Tuo būdu atsirado pirmosios mūsų 
storosios knygos, su kuriomis tuo požiūriu anos prūsinės brošiūros 
nė lygintis negalėjo. O laiko tarpe nuo 1875 m. ligi spaudos už- 
"draudimo panaikinimo Amerikos lietuviai išleido apytikriai 721 kny- 

gą (įskaitant čia metinį laikraščio komplektą viena knyga). Žymią 
jų dalį sudarė anos storosios knygos. Jos vis dėlto, nors ir toli gražu 
ne visos stovėjo aukštumoje, lietuvių kovoje už savo knygą suvai- 
dino labai žymų vaidmenį. Tuo pačiu laikų, nuo 1865 m. ligi spau- 
dos atgavimo, Mažojoje Lietuvoje skirtų Didžiajai Lietuvai knygų 
išspausdinta apie 1422, t. y. tik du kartus daugiau už Amerikos 
lietuvius. O jei imti puslapių skaičių, tai gaunamas atvirkščias san- 
tykis — Amerikos Lietuvoje buvo išspausdinta du kartus daugiau 
puslapių negu Mažojoje Lietuvoje. 


VI 


Knygų spausdinimas Mažojoje Lietuvoje tesudarė pirmą kovos 
už lietuvių knygą etapą. Knygos atvirai į Lietuvą negalėjo patekti, 
o ir tos, kurios per sieną pralįsdavo, rusų policijos ir žandarmerijos 
buvo visokiais būdais gaudomos ir naikinamos. Taigi to laiko veik- 
liosios lietuvių visuomenės svarbiausias uždavinys buvo tų knygų 
platinimas. Šį darbą sudarydavo du etapai — knygų pergabenimas 
per sieną ir jų išplatinimas krašte. 

Žymią pirmojo etapo darbo dalį, ypač spaudos uždraudimo pir- 
mais dešimtmečiais, atlikdavo profesionalai kontrabandnešiai. Ne- 
retai ir vėliau stambesnieji knygų platintojai Lietuvoje už tam tikrą, 
nuo pūdo mokamą, atlyginimą juos parsisamdydavo ir pavesdavo 
jiems užpirktas už sienos knygas perkelti (jiems gerai žinomais slap- 
tais keliais) per sieną ir pristatyti į sutartą vietą jau šioje pusėje. 
Nors nemaža šių profesionalų ir nukentėdavo nuo pasienio sargy- 
bos, bet dažniausiai jie sugebėdavo tuos užsakymus patenkinti. Ta- 
čiau toks knygų gabenimo būdas tebuvo prieinamas tiems, kurie 
turėjo ryšius su anais kontrabandnešiais, ir tai tik stambesniesiems 
platintojams, kadangi tokio gabenimo išlaidas tegalima buvo ap- 
mokėti, pristatant didesnes spaudinių partijas. 

Ilgainiui tačiau į tą darbą įsitraukė ir tikrieji knygnešiai, kurie 
patys pergabendavo knygas per sieną ir jas patys išplatindavo. Dau- 
gumas jų dirbo jau ne pelnui, bet grynai idėjai, kadangi gaunamais 
iš parduodamų knygų pinigais tegalima buvo padengti tik dalį 

išlaidų, susietų su knygų užpirkimu, kelionės ir pragyvenimo išlai- 
domis. Neturėdami tokių slaptų ryšių su pasienio sargyba, kokius 
turėjo kontrabandnešiai profesionalai, daugelis jų su knygomis jau 
pasienyje įkliūdavo, nemaža jų ir žuvo nuo pasienio sargybos kulkų, 
O į policijos rankas patekę, jie buvo sunkiai baudžiami. 

Knygoms per sieną pergabenti plačiai buvo panaudojami ir kai 
kurie legaliniai sgalimumai. Pvz., pasienio gyventojai gan lengvai 
galėjo gauti sienai pereiti liudijimą ir, juo pasinaudoję, grįždami 
stengėsi nors kiek ant savęs paslėptų spaudinių pernešti. Kartais 
sargybai tai pastebėjus, patys tie smulkūs gabentojai dažniausiai 
buvo tik mažomis piniginėmis pabaudomis baudžiami. Tačiau kad 
ir labai žymi dalis Mažojoje Lietuvoje išspausdintų knygų sieną 
peršokdavo, vis dėlto per tuos 40 draudimo metus ant sienos šim- 
tai tūkstančių egzempliorių knygų ir laikraščių pateko į policijos 
rankas ir paskiau kartu su pagautomis ir krašto viduje knygomis 
buvo sistemingai porą kartų per metus deginami Kaune buvusios 
gubernatūros kieme ir Vilniuje miesto valdybos kieme. 

Mėginta ieškoti ir kitų kelių knygoms skaitytojams pristatyti. 
Daug laikraščių buvo siunčiama uždarytuose vokuose paštu. Tai 
savotiškai ir pačius tuos spaudinius paveikė — daugelis jų, ypač 
paskutiniajame dešimtmetyje, sąmoningai buvo spausdinami mažo 
formato ir nedidelio puslapių skaičiaus, leidinių egzemplioriai bu- 
vo spausdinami specialiai ploname — kad juos būtų galima į voką 
įkišti, o kai kurie periodinių — cigaretiniame popieriuje. Nors pa- 
štuose korespondencija, ypač iš užsienio gaunama, ir buvo papras- 
tai tikrinama, tačiau vis dėlto nemaža tokių laiškų su paslėptais 
juose spaudiniais per sieną ir peršokdavo. Ir buvo nemaža tokių 
gyvenusių Rusijoje lietuvių inteligentų, kurie prūsinius laikraščius 
tvarkingai per paštą ištisais metais gaudavo. Tačiau dažniausiai 
pašto paslaugomis pasinaudodavo šioje sienos pusėje. Įprastais bū- 
dais perkeltus per sieną spaudinius siųsdavo paštu jau pačioje Lie- 
tuvoje, įidėję juos į įvairių komercinių firmų vokus ar kartais pasi- 
naudodami tam reikalui ir valdiniais vokais. Pvz., Petrapilio senate 
tarnavęs Andrius Dubinskas, per Suomiją gaudamas platinimui Tė- 
vynės Sargą it Žinyčią, juos išsiuntinėdavo paštu, įdėjęs į vokus su 
senato štampu, kurie savaime negalėjo pašte jokio įtarimo kelti. 

Kitur buvo naudojama ir mokslo įstaigų 17 pavienių mokslinin- 
kų teisė gauti iš užsienio „mokslo“ leidinius be cenzūros. Pvz., 
Petrapilio lietuvių studentų draugija ilgus metus, ligi spaudos už- 
draudimo panaikinimo, užsienio lietuviškus periodinius leidinius 
išsirašydavo universiteto bibliotekos vardu ir, tuo reikalu susitaru- 
si slaptai su jos bibliotekininku Epimachu Šipillo, per jį visą tą 
spaudą sistemingai ir gaudavo. O Maskvos lietuviams studentams 
tuo reikalu ne kartą patarnaudavo to universiteto profesorius kal- 
bininkas F. Fortunatovas. Bet visi tie pusiau legaliniai keliai tebuvo 
prieinami tik pačioje Rusijoje gyvenantiems inteligentams. Lietuvos 
gi visuomenė turėjo tenkintis vien knygnešių tarpininkavimu. 

Pirmieji šios rūšies knygnešių darbai nebuvo organizuoti — pa- 
skiri knygnešiai patys knygas gabendavo, patys jas ir platino. Ta- 
čiau ilgainiui atsirado ir įvairios platesnės organizacijos, kurios vien 
tik knygų platinimu vertėsi, ir laikui bėgant pagaliau šis darbas 
apėmė visą Lietuvą. Nebeliko nei vieno miestelio ar bažnytkaimio, 
kur nebūtų galima draudžiamų knygų gauti. Dažniausiai knygos 
buvo net pusiau atvirai parduodamos prie bažnyčių kartu su šven- 
tųjų paveikslėliais, rožančiais ir kitomis devocionalijomis. Policija 
gerai tuos visus pardavėjus žinojo, bet daug kur jų nelietė, nes jie 
jai buvo pasipelnijimo šaltinis — neretai už nedidelį kyšį užmerk- 
davo akis. 

Policija, o vėliau ir su ja bendradarbiavusi žandarmerija, dau- 
giausia ieškojo tų, kas tuos visus škaplierninkus-bagamazninkus, 
kaip juos kitur vadindavo, aprūpindavo knygomis, 0 taip pat ir tų 
organizacijų, iš kurių visas tas darbas ėjo. 

Pirmoji tokia organizacija buvo jau 1867 m. vyskupo Valančiaus 
sudaryta specialiai anoms, jau anksčiau minėtoms, jo parašytoms 
knygutėms išplatinti. I šią organizaciją buvo įtraukti kai kurie kle- 
bonai, kamendoriai ir bažnyčios tarnai. Ji buvo susekta ir likviduo- 
ta 1869 m. Bet netrukus panašią organizaciją Užnemunėje sudarė ir 
kun. Martynas Sidaravičius, kuris ligi spaudos uždraudimo panai- 
kinimo pats jai vadovavo ir pats asmeniškai daugiausia tas knygas 
ir platino. Panašią organizaciją, tik mažesnio masto, buvo Žemaiti- 
joje mėginęs sudaryti S. Kušeliauskas su kun. Vytartu ir kun. 
M. Jurgaitis Palangoje. Bet visos tos pirmosios organizacijos platino 


361 


STUDIJOS TIR STRAIPSNIAI 


beveik išimtinai tik vienas tikybinės knygas, daugiausia maldakny- 
ges. Atsiradus didesniam pasaulietinio turinio knygų ir ypač laik- 
raščių skaičiui, pradėta paties kaimo jaunimo iniciatyva kurti kai- 
mo jaunimo kuopeles specialiai knygoms gabenti, platinti ir skaity- 
ti. Kitose vietose į tų kuopelių darbą įsitraukė ir jaunesniosios 
inteligentijos atstovai — gimnazistai, studentai, kitur ir šiaip kiti 
profesionalai-gydytojai, vaistininkai ir kiti. Daugumas tų organi- 
zacijų atsirado 90-ųjų metų pradžioje. Viena tokių seniausiųjų or- 
ganizacijų buvo apie 1883 m. kažkur apie Mažeikius pradėta orga- 
nizuoti „Lietuvos Motinėlė“, tačiau ji težinoma tik iš vieno atsitik- 
tinai išlikusio jos rašyto atsišaukimo. Bet ir daugelis kitų knygų 
platinimo organizacijų irgi vien tiktai iš vardo mums težinomos, 
nes konspiracijos sumetimais anais laikais, berašant apie jas tų lai- 
kų spaudoje, savaime nebuvo nurodoma nei vieta, kur tokia orga- 
nizacija veikė, nei jos narių sudėtis. Nežiūrint persekiojimų, tų or- 
ganizacijų skaičius augo iš metų į metus ir į spaudos uždraudimo 
pabaigą jos buvo apėmusios žymią vakarų ir pietų, iš dalies ir šiau- 
rės, Lietuvos kaimo jaunimo dalį. Iš tų organizacijų išliko jų vardai — 
tai „Nemunėlio ir Apaščios Susivienijimas“, „Akstinas“, „Artojų 
Draugystė“, „Atžala“, „Aušrinė“, „Daukanto Manta“, „Lizdas“, 
„Spindulys“, „Svirplys“, „Teisybė“, „Žiburėlis“, „Žvaigždė“ ir ki- 
tos. Iš jų „Vinco Kapso Draugystė“ ir „Daukanto Manta“ ne vien 
platino knygas, bet ir savo surinktomis lėšomis jas ir spausdino. 
Savo veiklos platumu ir dėl tos veiklos žandarmerijos iškelta 
byla labiausiai išgarsėjo 1894 m. kovo pabaigoje įkurtas „Sietynas“, 
kuris veikė keletą metų ir tik 1897 m. valdžios buvo likviduotas. Jis 
buvo pasistatęs sau tikslą „šelpti lietuvystę“ ir, kaipo toks, platino 
knygas, steigė knygynėlius, rinko tautosaką ir t. t. Šią organizaciją 
žandarmerijai išaiškinus ir ją sulikvidavus, nukentėjo keletas de- 
šimčių žmonių (38), ne vien kaimiečių, bet ir šviesuomenės atstovų. 
Tačiau per visą beveik spaudos uždraudimo laiką knygų plati- 
nimo srityje daugiausia nuveikė teisingai anais laikais vadinamas 
„knygų ir knygnešių karaliumi“ Jurgis Bielinis-Bieliakas. Iš išliku- 
sių kai kurių Mažosios Lietuvos spaustuvininkų užrašų (pvz., Mar- 
tyno Jankaus) matyti, kad vienas Bielinis pasiimdavo beveik pusę 
visų iš ten gabenamų knygų. Pasiimdamas pradžioje tik knygas, o 

nuo Aušros laikų ir laikraščius, jis jais aprūpindavo ne vien paski- 
rus knygų pirkėjus, bet ir daugelį tų pačių knygnešių. Beveik 40 
metų tuo darbu besiversdamas, jis puikiausiai pažino visus kelius, 
kurie vedė į Mažąją Lietuvą bei atgal, ir neretai sugebėdavo nekliu- 
domas per sieną pergabenti net ištisus vežimus knygų, o paskiau 
jas jau šioje pusėje išplatinti. Nežiūrint, kad ir policijai, ir žandar- 
merijai jo vardas ir verslas buvo gerai žinomi ir dėl to jis ir buvo 
keletą dešimčių metų specialiai sekamas bei gaudomas, vis dėlto 
savo nepaprasto sumanumo dėka jis sugebėdavo pasprukti ir iš 
pavojingiausios padėties. Iš visų knygnešių jis beveik vienas ir liko 
per visą tą laiką neliestas. 

Nesitenkindamas vien asmenine veikla, Bielinis 1885 m. kartu 
su Udra, Bružu, Laduku ir keliais kitais sukūrė ir plačią knygnešių 
organizaciją, kurios centras buvo Panevėžio apskrities Naujamies- 
čio valsčiaus Garšvių kaime. Ši Garšvių organizacija, kad ir buvo 
sudaryta ne komerciniais tikslais, bet komerciniu pagrindu — kiek- 
vienas jos narys įnešė knygų užpirkimo fondui po 200 rublių. Veik- 
dami kaip knygnešiai, jie buvo savo tarpe pasidaliję darbu tuo bū- 
du, kad vieni vyko knygų užpirkti į Prūsus, kiti jas pergabendavo 
per sieną, treti iš pasienio jas atgabendavo į Garšvius, o iš ten kny- 
gos jau buvo platinamos ne vien artimoj apylinkėj, bet ir gabena- 
mos į Kauną, Vilnių, Rygą, į Užnemunę, net ligi Gardino. Jų darbas 
buvo vedamas taip sistemingai ir tvarkingai, kad daugeliui jie ap- 
siimdavo periodiškai pristatyti iš anos sienos pusės ir laikraščius, 
rinkdami prenumeratą ir visa tai darydami čia pat po policijos aki- 
mis. Tokių prenumeratorių vien Panevėžio ir Ukmergės apskrityse 
1893 m. jie turėjo apie pusketvirto šimto, ir tas skaičius vis augo. 
Beveik neliečiama toji organizacija veikė 10 metų, bet 1895—1896 m. 
ji buvo susekta, jos nariai buvo suimti ir sunkiai nubausti, tik vie- 
nam Bieliniui pasisekė pasprukti. Tuo būdu Garšvių organizacija 
buvo sulikviduota, bet Bielinis ir toliau, ligi spaudos uždraudimo 
pabaigos, savo darbo nenutraukė. 

Ilgainiui šioje kovoje už savo spaudą atsirado ir naujas sąjungi- 
ninkas, kuris paveikdavo ne vien plačias lietuvių liaudies mases, 
bet ir ypač rusų administraciją. Tai buvo plačiai visame krašte sklei- 
džiami, daugiausia paskutiniame spaudos draudimo dešimtmety- 

je, atsišaukimai. Pradžioje jie šaukė vien į kovą už savo spaudą, o 
vėliau ir už kitas, rusų valdžios paniekintas, lietuvių tautos teises. 
Iš tų atsišaukimų, skirtų ne vienai kokiai organizacijai ar gyventojų 
grupei, bet visai tautai, ypač minėtini: V. Mačio ir K. Griniaus pa- 
rašytas ir 1890 m. paskleistas atsišaukimas — Broliai! Jieškokime, 
reikalaukime šviesos ir mokslo; Vinco Kudirkos parašytas 1897 m. Bro- 
liai Lietuviai; K. Griniaus 1899 m. Broliai ir Seserys, nepasiduokit mas- 
koliams (kitas pertaisytas leidimas pasirodė 1902 m.); K. Griniaus 
1900 m. Kas turi ausis, teklauso; J. Bagdono su J. Vileišiu 1901 m. 
Tėvynė pagalbos šaukias ir Vyrai, skaitykite ir kitiems duokite. 

Visame krašte plačiausiai pasklidę, jie ne vieną apsnūdėlį paža- 
dino iš miego ir įvedė į kovotojų eiles, o rusų administraciją smar- 
kiai paveikė, nes įrodė, kad lietuvių spaudos uždraudimas pasida- 
ręs jai pačiai tiesiog pavojingas. Greta tų atsišaukimų panašiai vei- 
kė ir. atvirlaiškių formoje skleidžiami paveikslėliai, pvz., 1892 m. 
paskleistas vejantis moterį kazokas su nagaika, ir toks parašas — 
„Ja sejatel pravoslavija otpravlen v Litvu“; arba kitas su velniu, 
kuris prie bažnyčios atiminėja maldaknyges. 


VII 


Už Leituvą daug brolių Žemaitelių kraujį leije, 
Iš Prūsų knyngas nešė, nešė šveisą, 

Ir į Sibiriją neveins anun išėje — 

Už Leituvą, už laisvę ir už teisą. 


P. Genys 


Lietuviškiems leidiniams draudžiamomis raidėmis pasklidus vi- 
same krašte, rusų administracija beveik visai numojo ranka į gali- 
mumą prieš senus lietuviškus spaudinius pastatyti rusų „kirvu- 
kais“ spausdintas knygutes ir visą savo energiją nukreipė į kovą su 
einančiais iš Mažosios Lietuvos spaudiniais, tikėdamasi grynai po- 
licinėmis priemonėmis jų platinimą palaužti ir, baudžiant drau- 
džiamųjų raštų skaitytojus ir platintojus piniginėmis pabaudomis, 
kalėjimu, trėmimu iš Lietuvos ribų ir į tolimas Rusijos ir Sibiro 
gubernijas, kovą laimėti. 

Neturime visiškai tikslių žinių apie visus dėl spaudos kovos 
nukentėjusius asmenis, tačiau bendras jų skaičius per tuos 40 metų 
prašoko bent keletą dešimčių šimtų. 

Pirmosios žinios apie nukentėjusius dėl spaudos siekia 1868— 
1869 m., kada per pirmąsias kratas Kretingos, Darbėnų, Telšių, Gin- 
teliškės valsčiuose buvo pagauta nemaža egzempliorių pirmosios 
„revoliucinės“ knygutės — būtent Kalvarijos. Skundėjais čia buvo 
daugiausia vietos rusai — pradžios mokyklų mokytojai ir paštinin- 
kai. Bet vis dėlto dėl tų nekalto turinio knygučių pradžioje tie as- 
menys, pas kuriuos paskiri egzemplioriai buvo surasti, dar nebuvo 
nubausti, bet tik įtraukti įtariamųjų asmenų sąrašuosna. Pirmoji 
mums žinoma tikroji spaudos auka buvo 1869 IX 18 Gruzdžiuose 
su didesniu knygų kiekiu suimta škaplierninkė Karolina Laniaus- 
kaitė, kuri suimta sugebėjo pabėgti, bet po dviejų savaičių Linku- 
voje vėl su knygomis buvo pagauta ir, kaip „nepataisoma“ nusikal- 
tėlė, buvo pusantrų metų išlaikyta Vilniaus kalėjime ir 1871 m. 
ištremta tėviškėn, policijos priežiūrai. Bet po pusės metų ji vėl su 
knygomis įkliuvo, buvo uždaryta kalėjiman ir 1872 m. pradžioje 
ištremta į Oloneco guberniją. Taigi ši davatkėlė ir pramynė pir- 
muosius knygnešių takus į tolimos, laukinės Rusijos tyrus. 

Tais pačiais 1869 m. Panevėžio apskrityje žandarai pirmieji iš 
išeinančių iš bažnyčių žmonių pradėjo atiminėti Aukso Altorius. Dėl 
to jau 1869 VII 28 vyskupas Valančius pasiuntė Kauno gubernato- 
riui griežtą protestą, tačiau tai policijos nepaveikė. Daug kur ir 
vėliau, per visą spaudos draudimo laiką, maldaknygės buvo prie 
bažnyčių atimamos. 

Tuo pačiu laiku visoje Žemaičių vyskupijoje pasklido anos, anks- 
čiau jau minėtos vysk. Valančiaus tikybinės-politinės brošiūros, ir 
iš to iškilo pirmoji didelė spaudos uždraudimo laiko byla dėl lietu- 
viškų spaudinių. Per kratas atskiriems tų knygučių egzemplioriams 
patenkant į policijos rankas, valdžiai tuojau kilo įtarimas, kad jas 
parašė ir jų platinimą organizavo pats vyskupas Valančius. Tai jiems 
patvirtino ir net vienas kunigas, o tais laikais kunigų tarpe dar 
pasitaikydavo ir valdžiai atsidavusių, policijai įteikęs „valstiečių 
vardu“ skundą dėl tų „kenksmingų“ brošiūrų platinimo ir savo 
spėjimą, kad jas parašė vyskupas Valančius, nors kartu pabrėžė, 

kad to jis negalįs įrodyti. Ieškodama tikrųjų kaltininkų, administra- 
cija komandiravo į Tilžę Raseinių apskrities žandarų viršininką Vin- 
klerį*, tačiau, nors jam šiokių tokių informacijų ir suteikė vokiečių 
policija, vis dėlto jam viso ko išaiškinti nepavyko. Tiesioginių vys- 
kupo kaltės įrodymų nesurasdama, valdžia net griebėsi stilistinės 
tų brošiūrų ekspertizės, lygindama jas su kitomis, dar prieš spau- 
dos uždraudimą išspausdintomis Valančiaus knygomis. Tačiau svar- 
biausieji tų brošiūrų platintojai buvo susekti, ir jiems buvo iškelta 
administracinė byla, kuri buvo baigta 1871 m., kada Vilniaus gene- 
rolas gubernatorius Potapovas tos bylos dalyvius — kunigus Anta- 
ną Brundzą (prūsų policijos išduotą rusams), Vincentą Norvaišą, 
Pranciškų Butkevičių, Kazimierą Eitutavičių, Motiejų Kaziliauską, 
plikbajorėlį Simaną Kulikauskį ir valstietį Simaną Račiūną nubau- 
dė ištremti į įvairias Sibiro ir šiaurinės Rusijos gubernijas“. 

Tačiau šią organizaciją išardžius, pagaunamų knygų skaičius ne 
tik nesumažėjo, bet nuolatos didėjo, tai ir traukiamųjų atsakomy- | 
bėn asmenų skaičius sistemingai iš metų į metus augo. Ligi 90-ųjų 
metų jų tarpe beveik visai nebuvo inteligentų — nei pasauliečių, 
nei dvasininkų, tai ir nekelta jokių didesnių bylų. Nuo 1889 m. toje 
kovoje su lietuviškų knygų platinimu vietos policija gavo naują 
padėjėją — žandarmeriją, kuri ypač ieškojo politinio turinio knygų 
ir tų organizacijų, kurios tas knygas platino. 

O kiek ne tik asmenų, bet ir knygų per tas nuolatines kratas 
nukentėdavo, galima matyti nors ir iš to, kad, pvz., 1872 X 16 Tau- 
ragėje pas Julijoną Baldauskienę buvo per kratą atimtos 1096 kny- 
gos, 1892 m. pas Peliksą Petravičių surasta 1006 knygos ir laikraš- 
čiai, pas kitus pagaudavo ištisus knygų vežimus. O tų atimamų 
knygų tarpe neretai pasitaikydavo ne vien kontrafakcinės, su netei- 
singais metų ir spausdinimo vietos pažymėjimais, bet ir legaliai dar 
prieš spaudos uždraudimą išspausdintos knygos. Ir tuo būdu kova 
prieš vadinamąsias „lotyniškai-lenkiškas“ raides virto bendra kova 
prieš lietuviškas knygas, net ir prieš Mažojoje Lietuvoje gotiškomis 
raidėmis spausdintas. Pvz., 1872—1882 m. buvęs Tauragės lietuvių 
protestantų parapijos klebonas J. Pipiras, pats Prūsijos valdinys, už 
lietuviškų knygų, tiek lotynų, tiek ir gotiškomis raidėmis spausdin- 


* Vieneną. — M. B-ka. 

tų, platinimą 1882 m. rusų policijos buvo išvytas į Mažąją Lietuvą, 
o jo įpėdinis toje pačioje parapijoje ligi 1894 m. Martynas Ketura- 
kaitis už tokių pat knygų masinį platinimą buvo patrauktas atsako- 
mybėn ir administraciniu būdu nubaustas ištrėmimu į Kaukazą, iš 
kur jis vėliau pabėgo į Ameriką. O 1887 m. Lietuvos evangelikams 
reformatams Petrapilio cenzūros leidimu Mintaujoje gotiškomis rai- 
dėmis pakartojus Kancyonalą ir Maldas krikszczioniszkas, nemaža jų 
egzempliorių policija per kratas atėmė iš valstiečių evangelikų. 

Nuo to laiko, kada į kovą su lietuviškomis knygomis įsitraukė 
ir žandarmerija, padidėjo ir pačios, ypač knygnešiams skiriamos, 
bausmės. Jau nesitenkinama, kaip anksčiau kad buvo, piniginėmis 
pabaudomis ar trumpalaikiu kalėjimu, bet vis dažniau baudžiama 
ištremiant iš vadinamųjų Lietuvos gubernijų ne vien į Sibirą, bet ir 
apskritai į įvairias Rusijos gubernijas. Tačiau tas ištrėmimas ne vi- 
sados buvęs vienodai sunkus, nes kitiems iš Lietuvos ištremtiems 
pavykdavo apsigyventi Rygoje ar Liepojoje, kur lengviau buvo ir 
darbą surasti ir iš kur galima buvo palaikyti ryšius su Lietuva. 

Ilgainiui, kovojant su lietuvių spauda, pradėjo keistis ir admi- 
nistracijos pažiūra į lietuviškas knygas, vis daugiau dėmesio krei- 
piant į jų turinį, ne vien į formą. Paskutiniajame spaudos draudimo 
dešimtmetyje asmenys, pas kuriuos buvo randamos nekalto turinio 
knygos, už jas jau netraukiami atsakomybėn, tik vien pasitenkina- 
ma tų knygų atėmimu. Bet labiausiai ieškoma laikraščių ir kalendo- 
rių. Jas gaudyti padėdavo ir Petrapilio centro įstaigos, kurios slap- 
tais aplinkraščiais pranešdavo Lietuvos gubernijų policijai apie nau- 
jai Mažojoje Lietuvoje išspausdintus politinio turinio leidinius lie- 
tuvių kalba, nors tos jų informacijos nebuvo pilnos, bet tik rėmėsi 
į žandarmerijos rankas patekusių knygų sąrašais. 

Didėjant persekiojimams už politinio turinio spaudinius, dauge- 
lis susektų knygnešių ir knygų laikytojų bėgdavo į Mažąją Lietuvą, 
o iš ten į Ameriką. Šiose bylose lietuviškos raidės vaidino jau ant- 
raeilį vaidmenį, tad ir pati administracijos kova prieš lietuviškas 
knygas virto jau grynai politine kova, kurios sūkurin ilgainiui buvo 
įtraukta ir daug tokių asmenų, kurie šiaip kitomis politinio gyveni- 
mo sąlygomis gal būtų likę vien savo asmenine materialine gerove 

besirūpiną asmenys. 

Pagaunamos literatūros ir jos platintojų skaičiui sistemingai au- 
gant, nuo 1895 m. administracija uoliai pradeda ieškoti tų kelių, 
kuriais lietuviškieji spaudiniai ėjo, ir tų siūlų, kurie rišo platintojus 
su skaitytojais. Pirmoji susekta tokia organizacija jau buvo anksčiau 
minėta Garšvių organizacija. Iš tos organizacijos bylos žandarmeri- 
ja susidarė įspūdį, kad tarp Kauno, Suvalkų, Vilniaus ir net Kuršo 
gubernijų lietuvių yra tam tikri slapti ryšiai, ir dėl to 1896 m. buvo 
pradėta byla, žandarmerijos pavadinta byla „apie lietuvių tautinį 
sąjūdį“. Į ją pirmą kartą buvo įtraukti ir lietuviai inteligentai, kurie 
kad ir anksčiau plačiai dalyvavo spaudos kovoje, bet dažnai buvo 
administracijos nepastebimi. Į šią bylą buvo įtraukti dr. V. Kudir- 
ka, studentas L. Vaineikis, Augustinas Baranauskas, Jonas Trum- 
pulis, broliai Gavėnai, kun. Tumas ir daugelis kitų. Šiaip visoje 
Lietuvoje už lietuviškus spaudinius tais metais buvo atsakomybėn 
patraukta pusantro šimto žmonių, tačiau žymiai jų daliai pavyko 
bausmės išvengti, pasinaudojus paskelbtu, Rusijos sostan užsiriog- 
linus Mikalojui II, manifestu. 

Nors ir toliau buvo nuolatos gaudomi ir eiliniai platintojai, bet 
nuo tų metų labiausiai pradedama sekti lietuvių šviesuomenės veik- 
la, įtariama jiems tą visą darbą organizuojanti. Čia labiausiai išgar- 
sėjo žandarų viršininko Vonsiackio 1897 ir 1900 m. iškeltos „Siety- 
no“ bylos?. Joje Suvalkijoje nukentėjo apie 40 asmenų, jų tarpe dr. 
J. Bagdonas, visa Matulaičių šeima, Daniliauskas, Vaičaitis ir daugelis 
kitų, o 1900 m. Kauno gubernijoje ir iš dalies ir Kurše — dr. L. Vainei- 
kis, A. Janulaitis, V. Mongirdas, dr. P. Janušis, Jonas Jablonskis, 
dr. A. Sketeris, dr. P. Kairiūkštis, dr. J. Alekna, Jonas Ambrozaitis, 
S. ir E. Lukauskiai, G. Landsbergis, M. Čepas, V. Požėla ir kt. Ši 
byla, į kurią buvo įtraukta 39 asmenys, tęsėsi keletą metų ir kitiems 
tebuvo baigta paskelbus 1905 m. manifestą. Daugumas tos bylos 
dalyvių buvo ištremti į Rusiją, kiti net į Sibirą, bet dalis SAE28 
pabėgti į Vakarus. 

Tos abidvi bylos kiek paveikė ir pačios kovos už savo spaudą 
eigą ir ypač sunkiai atsiliepė periodinei lietuvių spaudai, kuri nu- 
stojo dėl jos daugelio savo bendradarbių. Tačiau nesiliovė pats raš- 
tų gabenimas ir platinimas, jau seniai nustojęs būti vien tiktai pa- 
skirų asmenų darbu, bet virtęs visos tautos kova. 

Šiaip vienintelis šioje kovoje rusų valdžios laimėjimas bus buvęs 
tas, kad nuolatos dėl knygų terorizuodama Lietuvos kaimo ir mies- 
telių visuomenę, ji vis dėlto joje ilgainiui surado sau ir kiek talki- 
ninkų. Peržiūrėjus to laiko lietuvių laikraščių korespondencijas, į 
spaudos kovos laikotarpio pabaigą vis dažniau jose randamos pa- 
vardės įvairių „judošių“, kurie čia įskundžia policijai kokį knygne- 
šį, kaimyną, net kunigą ir pasaulietinį intelisgentą knygas platinant 
ar skaitant. Tačiau jie tesudarydavo labai mažą ano laiko mūsų 
visuomenės dalį ir dažniausiai būdavo rekrutuojami iš įvairių gir- 
tuoklių ar vagilių. Bet tuo pačiu laiku ir pačios policijos tarpe atsi- 
rado ir atvirkščių „judošių“, kada paskiri, iš tų pačių lietuvių rek- 
rutuojami žemesnieji policininkai ne vien slaptai kitus policijos seka- 
mus ir įtariamuosius įspėdavo apie gresiantį jiems iš policijos pusės 
pavojų, bet ir patys vertėsi slaptu lietuviškų knygų platinimu. 


VIII 


Šioji nelegalinė kova už savąją spaudą, ją spausdinant už Rusi- 
jos valstybės sienų ir slaptai ją Lietuvoje platinant, buvo žymiau- 
sias spaudos kovos etapas, tačiau greta jo visą spaudos draudimo 
laiką buvo daromi ir bandymai legalinėmis priemonėmis pralaužti 
uždraudimo frontą ir paveikti tiek Rusijos įtakingą visuomenę, tiek 
ir pačią administraciją ta linkme, kad ji pati kapituliuotų, pripaži- 
nusi savo nesugebėjimą grynomis policinėmis priemonėmis ne vien 
sunaikinti lietuvišką knygą, bet ir pačią lietuvių tautą morališkai 
pavergti. 

Visų pirma bandoma, pasinaudojus įvairiomis paties uždraudi- 
mo įsakymo spragomis, Rusijos teritorijoje tą ar kitą spaudinį lietu- 
viškomis raidėmis išspausdinti. 

Jau 1876—-1877 m., kai rusų—turkų karo metu kiek buvo atleisti 
cenzūros varžtai, Petrui Vileišiui pavyko išgauti Petrapilio cenzū- 
ros leidimą išspausdinti penkis lietuviškus spaudinius, cenzūrai pa- 
stačius tik tą sąlygą, kad jos būtų spausdinamos ne senais lenkų— 
lotynų rašmenimis, bet kai kurias lenkų raidyne vartojamas raides 
pakeitus kitomis. Tuo būdu 1876 m. pavyko išspausdinti ir išpla- 

tinti: Dwi labai naudingas sznekas, Apsakineimą apej žiame tr atmainas 
ora, 0 1877 m. buvo išspausdinti Jons ir Aniutia, Jurgis Stefensonas ir 
Ivinskio Kalendorius ukiszkasis ant metu 1878. Tuo pačiu laiku buvo 
paduota ir eilė kitų prašymų leisti spausdinti lietuviškomis raidė- 
mis kitas lietuviškas knygutes liaudžiai, bet anoms jau išspausdin- 
toms plačiai Lietuvoje pasklidus, Vilniaus administracijai reikalau- 
jant, daugiau leidimų spausdinti neduota. Tiktai 1878 m. Petrapilio 
dominikonams pavyko gauti cenzūros leidimą be kokių pakeitimų 
iš seno 1861 m. leidimo pakartoti Patentą Rožancziavą (išspausdintą 
su visomis klaidomis, kurios buvo aname sename leidime). Tačiau 
1879 m. Vilniaus spaustuvininkui Zavadzkiui pavyko gauti cenzū- 
ros leidimą iš seno, dar iš laikų prieš spaudos uždraudimą išlikusio 
rinkinio pakartoti su nauja, 1879 m. data, Seną Aukso Altorių. Tarp 
kito ko, dėl šio leidimo legalumo, paskiau spausdinant Mažojoje 
Lietuvoje tuos pačius Aukso Altorius, juose buvo dedami 1879 m. ir 
Vilnius su Zavadzkio spaustuve, tuo būdu bandant apgauti policiją 
ir sudaryti įspūdį, kad tai esančios legališkai išspausdintos maldak- 
nygės. Tokių su 1879 m. data Aukso Altorių buvo Mažojoje Lietuvo- 
je išspausdinta daugiau kaip 50 leidimų, tačiau jie lengvai nuo tik- 
rųjų 1879 m. leidimų atskiriami iš pridedamos prie jų Velykų šven- 
čių lentelės, kurioje pirmosios Velykos nurodomos tų metų, kada 
tikrai pati maldaknygė buvo išspausdinta, o senesnieji metai visai 
nenurodomi. 

Ir vėliau laikas nuo laiko buvo bandoma gauti leidimą kokiam 
lietuviškam spaudiniui išleisti, ir kartais tai pavykdavo. 1881 m. 
J. Šliūpas su P. Vileišiu ir kitais bando gauti leidimą laikraščiui 
Mūsų Amžius leisti. Nors šis prašymas ir buvo palaikytas kelių rusų 
akademikų ir profesorių, tačiau leidimo negauta. L. Ivinskiui Rie- 
tavo gyvulių globos draugijai parašius Pasaugą kiekwieno giwo Sut- 
wierimo, tos draugijos pirmininkui Oginskiui buvo pavykę pradėti 
tos knygos spausdinimą, tačiau cenzūrai įsimaišius spausdinimas 
buvo nutrauktas, teatmušus 8 puslapius. 1896 m. kažkoks Liaugmi- 
nas iš Mažeikių buvo plačiai išsiuntinėjęs rusiškai spausdintą laiš- 
ką, jog jam leista lotynų raidėmis išspausdinti net 50 000 egzem- 
pliorių Žemaicziu ir Liekuwiu Kalendoriaus ir 30 000 Vadovo po Rosijos 
Ciecoriste, tačiau tų dviejų leidinių jis neišspausdino. 1898 m. Smil- 

ga prašė leidimo spausdinti periodinį leidinį Ukės Reikalai, bet lei- 
dimo negavo, lygiai kaip ir 1899 m. L. Antanavičius iš Petrapilio jo 
negavo savo projektuojamai lietuviškai knygutei apie badą Rusijo- 
je. Tokios rūšies bandymų buvo daroma nemaža, bet dažniausiai 
buvo gaunamas neigiamas cenzūros atsakymas. Negaunant leidi- 
mo legaliai ištisoms knygoms ar ir laikraščiams išleisti, stengiamasi 
išnaudoti kiekvieną progą, kad nors dalį kokio nors teksto išspaus- 
dinus lietuviškai, lietuviškomis raidėmis. Pvz., 1893 m. kun. Justi- 
nas Pranaitis savo brolio vardu Petrapilyje išspausdino savo su- 
komponuotą „Polką Lietuvaitę“, o 1894 m. „Mozūrą Lietuvaitėms“ 
su lietuvišku antraštiniu lapu. Nuo 1986 m. Petrapilyje, nuo 1898 m. 
Rygoje ir Palangoje, 1900 m. Liepojoje, paskiau Mintaujoje ir kitur, 
tik už Lietuvos ribų, ruošiant lietuviškus vakarus, koncertus, vaidi- 
nimus vis pavykdavo gauti leidimą afišoms, programoms ir bilie- 
tams spausdinti lietuviškomis raidėmis, panaudojus tą faktą, kad 
jiems spausdinti nereikėjo prašyti cenzūros leidimo, bet tuos leidi- 
mus išduodavo policija, o ši, veikdama už Lietuvos ribų, nežinojo, 
kad lietuvių spauda yra uždrausta, tad ir išduodavo tuos leidimus 
lietuviams ta pačia tvarka, kaip ir visiems kitiems, kitų tautybių 
ruošiamiems vakarams. 

Į spaudos uždraudimo pabaigą kai ką pavykdavo lietuviškai 
išspausdinti ir pačioje Lietuvoje. 

1901 m. Vilniuje, cenzūrai leidus, buvo išspausdinta viename 
lapelyje lietuvių abėcėlė, pavadinus tai „Češskij alfavit“ — čekų 
raidynu. Dėl kai kurių ženklų tapatybės su kitais čekų raidyno 
ženklais cenzūra tą raidyną ir palaikė tikruoju čekų, ne lietuvių 
raidynu. Einant Vilniuje lietuvių kovai už išgavimą lietuviams 
šv. Mikalojaus bažnyčios, tais pačiais 1901 m. buvo gautas Vilniaus 
cenzūros leidimas lietuviškai išspausdinti „Vilniečių meldimą pa- 
duotą Mohilevo Arcivyskupui Niedzialkovskiui“. 

Tuo pačiu laiku stengiamasi į visokius oficialius leidinius įvesti 
nors ir nedidelius lietuviškus tekstus, išspausdintus ne rusų, bet 
lietuvių raidėmis. Pvz., 1896 m. spausdinant oficialiame Kauno gu- 
bernijos metraštyje — Pammiatnaja Knižka Kovenskoj gubernii — kun. 
K. Jauniaus kalbinį straipsnį apie lietuvių tarmes Panevėžio apskri- 
tyje, autoriui reikalaujant, visi lietuviškieji žodžiai buvo išspaus- 

dinti lotyniškomis raidėmis, lygiai kaip 17 to paties Jauniaus 1899 m. 
Petrapilyje išspausdintoje jo įžengiamojoje paskaitoje Petrapilio dva- 
sinėje akademijoje — „Praelectio de litteris latinis“. 1901 m. tokioje 
pat Vilniaus gubernijos Paimiatnaja Knižka buvo išspausdintas P. Ma- 
tulionio straipsnis apie lietuvius Vilniaus gubernijoje („Litovskoe 
plemia v Vilenskoj gub.“), ir čia lietuviškieji žodžiai taip pat buvo 
lietuviškais rašmenimis. O 1903 m. P. Matulionis paruošė Vilniaus 
žuvininkystės parodai „Kalendorių paprastųjų žuvų“, kuris Vil- 
niaus cenzūros leidimu buvo atskiru lapu lotyniškomis raidėmis 
atmuštas. 1902 m. kun. Prapuoleniui pavyko pirmą kartą Mogilio- 
vo arkivyskupijos Direktoriume išspausdinti lietuviškas maldas 10- 
tynų raidėmis, nežiūrint, kad Žemaičių vyskupijos Direktoriumuo- 
se ligi pat spaudos uždraudimo panaikinimo tos pačios maldos 
turėjo būti spausdinamos rusų raidėmis. 

Bandymų ką nelegališkai pačioje Lietuvoje lietuviškai išspaus- 
dinti, palyginti, buvo labai nedaug. Tiesa, ypač paskutiniajame de- 
šimtmetyje, buvo atmušama nemaža įvairių hektografuotų atsišau- 
kimų, lygiai kaip ir Žemaičių vyskupijos įvairių raštų, tačiau jų 
paskirtis buvo labai aprėžta — atsišaukimai buvo labiausiai skiria- 
mi Vilniaus ir Kauno miestų darbininkams, o anie vyskupijos raštai 
— vien parapijų klebonams. Bet jau nuo 1875 m., kada Petrapilio 
studentai išleido hektografuotą laikraštėlį Kalwį Melagį, o 1880 m. 
Maskvos studentai taip pat hektografuotą Aušrą, ligi spaudos už- 
draudimo pabaigos buvo išleista keletas dešimčių įvairių hektogra- 
fuotų laikraštėlių, tačiau visi jie buvo skiriami labai aprėžtam skai- 
tytojų būriui — kokios mokyklos klausytojams arba vienai kokiai 
jaunimo kuopelei. 

1897 m. Jurgis Bielinis, jau po to, kada buvo sulikviduota anoji 
Garšvių organizacija, Saločių valsčiaus Grybkelių kaime įtaisė slap- 
tą spaustuvėlę ir joje išspausdino vieną laikraštėlio Baltojo Erelio 
numerį. Tais pačiais 1897 m. keli Tartu universiteto studentai 
(P. Jakūbėnas, R. Žakevičius ir P. Vanagas) bandė vienoje Tartu 
spaustuvėlėje išspausdinti K. Jauniaus Kalbamokslį, bet vos vieną 
lanką surinkęs spaustuvininkas, sužinojęs, kad lietuvių spauda yra 
uždrausta, darbą nutraukė. Tuomet tie patys studentai gramatiką 
atmušė hektografu, pažymėję joje išleidimo vietą — „Baltiko Pa- 

dangėje“. 1898 m. Petrapilyje studentai V. Sirutavičius ir A. Sme- 
tona rotatoriumi atmušė P. Avižonio parašytą Lietuvišką Gramati- 
kėlę. Panašių darbų buvo ir daugiau, tačiau savaime jie patys 
spaudos uždraudimo nepaveikė. Bet šioje srityje buvo daryta ir 
visai naujų, savotiškų spaudos uždraudimui aplenkti bandymų. 
Lietuvos kaimuose paplitus slaptoms pradžios mokykloms ir jas 
policijai sekant ir pas vaikus suradus iš Mažosios Lietuvos atga- 
bentus elementorius, atsakomybėn traukiant tiek tų mokyklų mo- 
kytojus, tiek ir tėvus, ypač tuos, kurių trobose buvo vaikai pamo- 
koms renkami, kai kuriose vietose griebtasi naujos priemonės po- 
licijai suklaidinti. Būtent, vietoje spausdintų abėcėlių kai kur pra- 
dėta vietoje gaminti molio plytelėse išdegintas lietuviškas abėcė- 
les, kurių savaime policija negalėjo laikyti knygomis ir dėl to ir 
per kratas į jas nekreipė dėmesio. Tuo būdu dėl spaudos uždrau- 
dimo kitur lietuviams teko grįžti į prieš keletą tūkstančių metų 
asiriečių — babiloniečių vartotą raštų techniką, tik ją pritaikius ki- 
tiems reikalavimams. 

Daug platesnių galimumų šį bei tą lietuviškai išspausdinti atsi- 
rado nuo 1880 m., kada įvairioms rusų mokslo įstaigoms buvo leis- 
ta lietuviškus tekstus spausdinti lotyniškomis raidėmis. Bet jau prieš 
tai, 1879 IV 23, prof. J. Baudouin de Courtenay pasiūlius, Kazanės 
universiteto taryba sutiko lotynų raidėmis spausdinti A. Juškos Lie- 
huviškas dainas. Tačiau tik pusę pirmojo lanko išspausdinus, spaus- 
tuvė savo iniciatyva pasiuntė jį cenzoriui, kuris atsirėmęs lietuvių 
spaudos uždraudimu įsakė darbą nutraukti. Tuomet tas pats prof. 
Baudouin de Courtenay įteikė universiteto tarybai platų raštą, ku- 
riame pakaltino cenzorių neteisėtu bandymu suvaržyti universiteto 
teisę pačiam savo leidinius cenzūruoti, ir kartu įrodinėjo, kad loty- 
nų raidės lietuviškuose tekstuose yra vartojamos visuose mokslo 
veikaluose ir kad pagaliau ir pačiame Petrapilyje cenzūros leidimu 
yra išleista eilė lietuviškų knygų lotynų raidėmis (jis turėjo galvoje 
anas P. Vileišio išleistas knygutes), taigi lietuviškos raidės nesan- 
čios uždraustos. Universitetas su ta nuomone pilnai sutiko ir savo 
spaustuvei įsakė toliau tą leidinį lotynų raidėmis spausdinti. Tuo 
būdu buvo išleistas lotynų raidėmis visas A. Juškos dainų rinkinys. 


373 


STUDIJOS TR STRAIPSNIAI 


Paskiau tuo pačiu keliu nuėjo ir Petrapilio mokslo akademija, loty- 
nų raidėmis išleisdama 1886 m. Daukšos 1595 m. Kathechismą; nuo 
1899 m. pradedama spausdinti Daukšos Post:lę, nuo 1897 m. — 
A. Juškos Lietuvių kalbos žodyną, 1901, 1903 ir 1904 m. išspausdina- 
ma E. Volterio paruoštos Lietuviškos Chrestomatijos du sąsiuvinius 
(dviem leidimais). Tuo pačiu laiku ir kituose mokslo žurnaluose 
spausdinami įvairūs lietuviški tekstai lotynų raidėmis, ypač daug 
V. Lamanskio redaguojamame tautosakos ir etnografijos žurnale 
Živaja Starina (nuo 1892 m.), taip pat ir Varšuvos Wisloje ir kitur. 

Tų visų oficialinių spaudinių įtakoje cenzūra jau nedaro kliūčių 
spausdinti lietuviškus tekstus lotynų raidėmis mokslo leidiniuose 
ir atskirais atvejais net leidžia iš užsienio atsiųstus mokslo reika- 
lams skiriamus lietuviškus tekstus laisvai pardavinėti, nors ir čia 
tarpais buvo daroma kliūčių. Pvz., 1882 m. prof. Hugo Weberiui 
išspausdinus A. Baranausko Anykščių šilelį (Ostlitauische Texte) ix jį 
atsiuntus į Lietuvą, Vilniaus cenzorius buvo šią knygą sulaikęs ir 
uždraudęs platinti. Tuomet A. Baranauskas buvo pristatęs cenzū- 
rai savo paaiškinimus, įrodydamas, kad šiame leidinyje nėra nieko 
įstatymams priešingo, kad vokiškoji jo dalis teskiriama mokslo rei- 
kalams, o lietuviškoji jau buvo cenzūros leidimu išspausdinta 1859 
ir 1860 m. Ivinskio kalendoriuose ir savo laiku buvo pakartota rusų 
cenzūros leidimu laisvai Rusijoje platinamoje L. Geitlerio knygoje 
Litauische Studien, be to, kad jau 1880 m. caro leista mokslo reika- 
lams skiriamas knygas spausdinti ir lietuviškomis raidėmis. Paga- 
liau dar pridėjo, kad atsiųsta to leidinio vos tik keletas dešimčių 
egzempliorių, o kiti egzemplioriai liks Vokietijoje, ir kad pats Bara- 
nauskas norėjęs šį leidinį Rusijoje spausdinti, tik dėl atitinkamų 
ženklų trūkumo negalėjęs to įvykdyti. Nors cenzūra tuos Baranaus- 
ko motyvus ir buvo paneigusi, bet, įsimaišius čia ir rusų mokslo 
akademikui Grotui, buvo leista platinti knygą ir 1894 m. Tilžėje išspaus- 
dintą M. Miežinio keturkalbi žodyną. 

Tačiau visų tų legalinių bandymų buvo per maža sugriauti lie- 
tuvių spaudos uždraudimui. Dėl to jau maždaug nuo 1880 m. sten- 
giamasi išjudinti rusų visuomenės opiniją ir per ją paveikti rusų 
valdžią, keliant lietuvių spaudos klausimus rusų periodinėje spau- 

doje. Tuo požiūriu ypač buvo veiklūs Maskvos ir Petrapilio aukštųjų 
mokyklų lietuviai studentai, kurie, surasdami kelius, kaip prieiti prie 
įtakingų rusiškų laikraščių redakcijų, nuolatos atskirais straipsniais 
jaudino tuos pačius klausimus, įrodinėdami, kad lietuviai patys jau 
atmetę rusų raides savo raštams, kad rusų raidžių brukimas stabdąs 
lietuvių literatūros plėtimąsi, lietuvių tautą nustatąs prieš rusų val- 
džią, valstybei ekonomiškai esąs žalingas, ne tik nepakertąs lenkų 
įtakos lietuviams, bet net ją sustiprinąs ir t. t., tuose straipsniuose 
teiškeldami tokius tikruosius ar ir pramanytus faktus, kuriais būtų 
galima palankia lietuviams linkme paveikti rusų visuomenę. Pvz., 
dar būdamas Maskvos universiteto studentas, Jonas Jablonskis viena- 
me laikraštyje buvo paskelbęs didelį sąrašą tariamai iš rusų kalbos į 
lietuvių išverstų literatūros ir mokslo veikalų, kurių esą dėl lietuvių 
spaudos uždraudimo negalima išspausdinti, nors iš tikro nei vienas 
tų veikalų lietuviškai nebuvo išverstas. 

Tuo pačiu laiku Petras Kriaučiūnas buvo sudaręs ir pasiuntęs 
rusų geografinei draugijai savotišką lietuvišką raidyną, apimantį 
per 50 ženklų, nes lietuvių kalboje tiek esą skirtingų garsų, kuriems 
išreikšti reikalingos ir skirtingos raidės, o tuo tarpu lietuviams pri- 
metamas rusų raidynas turįs du kartu mažiau ženklų, taigi visiškai 
lietuvių kalbai netinkąs. 

Lygia greta, kiekvienai progai pasitaikius, vyskupai Beresnevičius, 
Baranauskas, Paliulionis ir kiti įtakingieji asmenys (pvz., Oginskis) 
įteikdavo vyriausybei memorandumus, kuriuose stengėsi į vieną su- 
vesti visus motyvus, kalbančius prieš spaudos uždraudimą. A. Bara- 
nauskui Mokslo akademijai pavedus įvertinti M. Gyliaus* lietuviškai 
rusišką, dar 1876 m. sudarytą žodyną, kuriame lietuviškieji žodžiai 
buvo rusų raidėmis surašyti, jis jau 1878 m. dėl tų raidžių neigiamai 
Šį žodyną įvertino, o paskiau, 1898 m., pati Akademija tą atsiliepimą 
išspausdino kaip „Zametki o litovskom jazyke i slovare“. 

Tam pačiam valdžios opinijos lietuvių spaudos klausimu pakei- 
timo reikalui buvo panaudotas ir įvykęs 1895 m. Petrapilyje pirma- 
sis rusų spaudos veikėjų suvažiavimas, kuriame tarp kito ko, buvo 


* Bene Jurgis Gilius (1840—1933), apie kuri V. B. pateikė žinių kauninėje 


Lietuviškoje Enciklopedijoje, iš kur jos pateko ir bostoninėn Lietuvių Enciklopedijon. 
T. G. su Požerskiu sudarė lietuvišką—rusišką žodyną rusų raidėmis. — M. B-ka. 

paskaityti lietuvių spaudos klausimu net keli referatai (M. Lozorai- 
čio, Ginkeno, A. Smilgos). Jų įtakoje pats suvažiavimas parėmė re- 
feratuose keliamą mintį apie būtinumą lKetuvių spaudos uždraudi- 
mą panaikinti. Vakarų Europos opinijai tuo reikalų išjudinti ir tuo 
būdu priversti, kad su ja skaitytųsi ir rusų valdžia, nemaža patar- 
navo 1900 m. Paryžiaus parodoje suruoštas lietuviškas paviljonas 
su lietuviškų draudžiamųjų raštų kolekcija, į ką labai gyvai reaga- 
vo ir Paryžiaus spauda. 

Paskutiniajame spaudos uždraudimo laikotarpyje paplito nauja 
kovos už savo spaudą priemonė — kurstymas valstiečių, kad jie 
valsčių arba seniūnijų sueigose teiktų valdžiai prašymus grąžin- 
ti spaudą. Tam reikalui buvo iš anksto surašomi tų prašymų teks- 
tai, kuriuose buvo keliami įvairių įvairiausi motyvai už reikalin- 
gumą grąžinti spaudą. Šie nutarimai dažniausiai buvo surašomi 
trafaretine forma prašymų, rašomų caro vardu, ir patiems vals- 
tiečiams telikdavo tuos prašymus pasirašyti. Į spaudos uždraudi- 
mo pabaigą beveik neliko nei vieno valsčiaus, kuris panašaus nu- 
tarimo nebūtų surašęs. O nuo XX amžiaus pradžios lietuvių rai- 
džių klausimas buvo perkeltas ir į visai kitą sritį. Visur iš seno 
prie kaimų, miestelių, valsčiaus įstaigų ir šiaip pakelėse įvairių 
vietovių, įstaigų pavadinimai ir žemės savininkų pavardės buvo 
surašomi rusiškai. Tačiau Užnemunėje daug kur pradėta reikalauti 
tai keisti lietuviškais parašais ir tuo pamatu įvykdavo nemaža su- 
sidūrimų su valdžios pareigūnais, kada tie parašai neretai buvo 
pakeičiami savavaliai. Tačiau nuo 1903 m. Užnemunėje buvo leista 
tuos parašus rašyti ir lietuvių kalba, bet kiti apskričių viršininkai 
buvo pradėję reikalauti, kad, surašant juos lietuviškai, būtų rašo- 
ma rusų raidėmis. Valstiečiai tai atmetė, ir tuomet tai pačiai po- 
licijai neliko kitos išeities, kaip nesipriešinti ir lietuviškiems, lie- 
tuvių raidėmis, parašams. 

Visos tos legalinės ir nelegalinės kovos priemonės ilgainiui pra- 
dėjo smarkiai veikti ir aukštesniąją vietos administraciją ir jau nuo 
1897 m. paskiri Suvalkų ir Kauno gubernatoriai, Varšuvos genero- 
las gubernatorius Imeretinskij, Vilniaus ir Varšuvos mokslo apy- 
gardų globėjai ir kiti teismų atstovai, dažniausiai iš užkulisių juos 
paveikiant ir patiems lietuviams, pradėjo savo vyriausybei siųsti 

atsiliepimus ir lietuvių spaudos klausimais, kuriuose jau įtikinėjo 
vyriausybę, kad lietuvių spaudos uždraudimas ne tik nieko nau- 
dingo Rusijai nedavė, bet virto jai tiesiog pavojingu reiškiniu, kuris 
surevoliucino visą lietuvių tautą. Tuos visus atsiliepimus paruoš- 
davo jų raštinių tam tikri valdininkai, o prie jų sugebėdavo prieiti 
ir kiti lietuviai veikėjai ir, juos pinigais patepę, gaudavo iš jų palan- 
kų lietuviams atsiliepimą. Ilgainiui tų visų atsiliepimų Petrapilyje 
gerokai susirinko, ir tuomet švietimo ministerijos tam tikras sky- 
rius 1898 m. apsiėmė atlikti vidaus reikalų ministerijai visų tų pra- 
nešimų santrauką. Ją sudaryti buvo pavesta tos ministerijos tarnau- 
tojui latviui Vissendorfui, kuris ją sudarė, atsirėmęs ne vien anais 
oficialiais pranešimais, bet ir medžiaga, gauta iš pačių lietuvių (pir- 
moj galvoje iš Prano Mašioto) ir latvio Brivziemneko-Treilando. Toj 
1898 XII 4 santraukoje (jos lietuviški vertimai buvo 1899 m. iš- 
spausdinti Varpo ir Tėvynės Sargo prieduose) prieita prie išvados, 
kad pačios Rusijos interesams yra būtina spaudos draudimą panai- 
kinti. Čia, tarp kito ko, santraukos sudarytojas sąmoningai sukūrė 
ir visą eilę motyvų prieš spaudos uždraudimą, kurių visai anuose 
valdiniuose pranešimuose nebuvo. Žymia dalimi pasinaudojus anais 
dar senais P. Kriaučiūno raštais, įrodoma, kad rusų raidyno žen- 
klais daugelis lietuvių kalbos garsų negalima atvaizduoti, o be to, 
pirmą kartą viešai buvo iškelta mintis, kad iš esmės lietuvių spau- 
da, kaipo tokia, nėra uždrausta, nes teuždrausta buvo vartoti „loty- 
niškas — lenkiškas“ raides. Tai kodėl lietuviai negali vartoti loty- 
niškų — lietuviškų, lotyniškų — čekiškų ar lotyniškų — prancūziš- 
kų raidžių? Juk nebuvo ir jokio nei įstatymo, nei įsakymo, kuris 
būtų primetęs lietuviams rusiškąsias raides. 

Tuo būdu jau į XIX a. pabaigą spaudos uždraudimo panaikini- 
mo būtinumas valdžios sferose buvo visiškai subrendęs, bet vis 
dėlto šis klausimas vis buvo atidėliojamas, daugiausia dėl to, kad 
tam vis priešinosi Vilniaus centrinė administracija, savo nusistaty- 
mą daugiausia motyvuodama tuo, kad beveik visa lietuvių tauta tie- 
siai esanti surevoliucionėjusi ir nusistačiusi prieš Rusiją ir jos valdžią. 
Dėl to esą pavojinga jai nors ir spaudos srityje duoti pilną laisvę. 

Ir štai kaip tik tuo momentu Tevynės Sargo 1900 m. Nr. 12 spaus- 
dinamas „Redaktoriaus“ (J. Tumo) pasirašytas straipsnis „Baigda- 

mi 5 metus“, kuriame faktiškai be jokio sąryšio su kitu to straipsnio 
turiniu, ir tai dar iš dalies išskyrus riebiomis raidėmis, įdedamas 
toks posakis (cituoju iš originalo, mano rankose esančio): „politis- 
zką Lietuvos neprigulmystę skaitome už tuszczią svajonę ir priesz 
aną, iszreiksztą neva Lietuviszkos Social-Demokratiszkos partijos 
iszleidžiamose knygelėse, atvirai protestuojame. „Sargiečiai“, o su 
jais visa konversativiszka lyg kaulų smagenų Lietuva, pripažįsta 
Rusijos Ciesorių už tikrą savo valdoną; nuo Rosijos nerupinas skir- 
tis, tik reikalauja ir reikalaus godojimo mūsų tautystės ir katalikys- 
tės...“ To posakio kilmės nežinant, jau anais laikais, kada tas straips- 
nis buvo išspausdintas, šis iškilmingas ištikimybės carui pareiški- 
mas daug kam atrodė labai keistas lūpose to redaktoriaus, kuris, 
nors ir nekūrė jokių Lietuvos nepriklausomybės ateities planų, bet 
per visus penkerius savo redaktoriaus darbo metus kiekvienu 
straipsniu, korespondencija, eilėraščiu, net ir beletristika tik kurstė 
it kurstė lietuvių kaimo visuomenę kovoti už savo tikybą, kalbą, 
mokyklas ir už visas kitas teises, taigi prieš tą patį „valdoną“, kuris 
ir slėgė per savo tarnus visą lietuvių tautą ir kurio vardo Tėvynės 
Sargas nei vienu geru žodžiu nebuvo paminėjęs. Vėliau gi tais 
J. Tumo posakiais kiti jo ir „sargiečių“ politiniai priešai pasinaudo- 
jo, kad paverstų juos tariamais „caroslavais“. Pvz., tas pats kruvino 
Maskvos raudoncario gerbėjas V. Kapsukas savo brošiūroje Kunigai 
ir caro valdžia plačiai šį straipsnį panaudojo kovai prieš kunigus, o 
ir jam vykusiai 1919 m. atsakęs knygutėje Kunigai kovoje su caro 
valdžia bevardis autorius (sprendžiant iš turinio ir stiliaus — bene 
A. Jakštas ar D. Dumbrė-Bikinas), į šiuos priekaištus atsakydamas, 
tiktai viena konstatavo — „be abejo, kunigas Tumas su savo Tėvy- 
nės Sargu šiame atsitikime suklydo, kaip ir daugeliui kartais tenka 
paklysti“ (p. 17). Ir mūsų laikais dar tas kartojama kaip motyvas 
prieš „sargiečius“. Tuo tarpu visas tas posakis neturėjo nieko ben- 
dro nei su J. Tumo, nei su „sargiečių“ pozicija, bet iš tikrųjų tebuvo 
vienas kovos už lietuvių spaudą etapų. Apie tai po 30 metų pats 
J. Tumas papasakojo, rašydamas apie kunigą J. Ambraziejų. Kartu 
kai kurias detales paaiškino savo laiku ir šiuos Žodžius rašančia- 
jam. Kaip tik anuo laiku kunigas Juozas Ambraziejus, gyvendamas 
Vilniuje, sueidavo dažnai su Vilniaus generolo gubernatoriaus įstai- 

gos valdininkais, ypač su tais, į kurių rankas suplaukdavo visi lie- 
tuviškos spaudos reikalai. Jis stengėsi juos paveikti (tam reikalui 
nesigailėdamas ir pinigų, kurių nemaža įvairiems valdininkams pa- 
pirkti siųsdavo ir kun. J. Balvočius-Gerutis), kad pagaliau ir Vil- 
niaus generolas gubernatorius nusistatytų teigiamai lietuvių spau- 
dos uždraudimo panaikinimo klausimu. Bet kadangi tų valdininkų 
rankose buvo sukoncentruotos ir visos žinios apie lietuvių kovą su 
caro valdžia, tai tuo reikalu jie vis pasisakydavo neigiamai. Dėl to, 
nors 1897—1898 m. Petrapilio sferose jau buvo linkstama spaudos 
uždraudimą atšaukti, šis klausimas vis likdavo neišspręstas, ka- 
dangi juo neigiamai pasisakydavo Vilniaus generolai gubernato- 
riai. Ir maždaug tuo laiku kun. J. Ambraziejus pripuolamai suėjo 
su redagavusiu tuomet Tevynės Sargą kun. J. Tumu ir ėmė jį prašyt, 
kad pačiame Tėvynės Sarge šis išspausdintų kokį straipsnį, kuriame 
būtų išreikšta ištikimybė Rusijai bei carui ir smerkiama lietuvių 
kova su caro valdžia. Visa tai išspausdinti tam, kad pats Ambrazie- 
jus galėtų tą patį Tėvynės Sargą tiems valdininkams parodyti ir jiems 
juo sugriauti jų motyvus prieš spaudos uždraudimo panaikinimą, 
pabrėžiant, kad štai jie vis dar lietuvius persekioja, o čia kaipgi 
gražiai tie patys persekiojami lietuviai savo nelegalioje spaudoje 
atsiliepia apie carą ir Rusiją! J. Tumas sutiko išmėginti ir tokią ko- 
vos už lietuvių spaudą priemonę. Rašydamas kitais klausimais įŽžan- 
ginį Tėvynės Sargo straipsnį, jame jis įterpė ir aną anksčiau cituotą 
sakinį (kaip jis man sakė — „parašiau tą durną straipsnį“), nors jis 
neturėjo nieko bendro nei su jo paties, nei su „sargiečių“ politiniu 
nusistatymu. Taigi čia faktiškai turime beveik visiškai analoginę 
padėtį su vyskupo Valančiaus pasisakymais prieš sukilimą ar ir už 
carą, kartu palaikant tą patį sukilimą ir kurstant priešintis visiems 
to paties caro patvarkymams. Šitas Tėvynės Sargo sakinys iš dalies 
ir nulėmė spaudos uždraudimo panaikinimo eigą, nes kun. Amb- 
raziejui šį posakį aniems valdininkams išvertus, greitu laiku naujas 
(po Trockio) Vilniaus generolas gubernatorius Sviatopolkas Mirs- 
kis savo pasiųstame į Petrapilį ir anų valdininkų parašytame atsi- 
liepime pats patarė valdžiai kiek galima greičiau palankiai išspręsti 
lietuvių spaudos uždraudimo panaikinimo klausimą. 

Pagaliau paskutinį tos legalinės kovos už savo spaudą etapą 
sudarė dvi pačių lietuvių teismuose iškeltos bylos. 

1900 m. A. Maciejauskiui pavyko Petrapilyje, cenzūros neatsi- 
klausus, žemėlapių spaustuvėje atmušti „Žemlapį Lietuviškai—Lat- 
viško krašto“, kuriame visi vietovardžiai ir parašai buvo atmušti 
lietuviškai lotynų raidėmis. Po 8 mėnesių, kada šis žemėlapis pa- 
teko ir į Vilnių, reikalaujant Vilniaus generolo gubernatoriaus raš- 
tinei, vyriausias spaudos valdybos viršininkas Šachovskojus įsakė 
policijai konfiskuoti visą leidinį, kaip spausdintą draustinėmis rai- 
dėmis. 1900 XI 28 ir XII 2 policija atėmė iš Maciejauskio 1185 to 
žemėlapio egzempliorius. Tuomet Maciejauskis 1901 V 2 pateikė 
vyriausiai rusų teismo įstaigai — senatui — ieškinį prieš Šachovs- 
kojų, reikalaudamas iš jo 1200 rublių nuostolių; esą tas jo įsakymas 
buvęs neteisėtas, nes nėra jokiu įstatymu paremtas. 1902 XII 14 
senatas, apsvarstęs tą bylą, konstatavo, kad draudžiantieji lotyniš- 
kas raides lietuvių spaudiniuose įsakymai neturi įstatymo galios, 
kad Šachovskojus, konfiskuodamas žemėlapius, pasielgė neteisėtai 
ir dėl to privalo sumokėti Maciejauskiui 1200 rublių tiems nuosto- 
liams atlyginti. Nors Šachovskojus ir apeliavo į aukštesnę to paties 
senato instanciją, bet ir ši 1904 V 10 tą apeliaciją atmetė, ir tuo būdu 
jau 1902 XII 14 aukščiausias Rusijos teismas pripažino, kad faktiš- 
kai nėra jokio teisėto spaudos uždraudimo. 

Kita byla buvo iškelta ryšium su įvykusiu 1900 VII 23 Mintau- 
joje Dviejų Moterų (Žemaitės ir Petkevičaitės) komedijos Velnias 
spąstuose vaidinimu. Mintaujos policmeisteriui leidus, spektaklio 
afiša buvo išspausdinta lietuviškai, lietuviškomis raidėmis. Tuo- 
met to spektaklio ruošime dalyvavęs Povilas Višinskis įdavė tris 
afišos egzempliorius Joniškio batsiuviui Jonui Brijūnui, pavesda- 
mas jam jas Joniškyje, t. y. jau ne Kuršo, bet Kauno gubernijoje, 
išlipdyti ir tuo atveju, jei policija už tai jį sulaikys, kad jai pasaky- 
tų, jog jis tas afišas buvo iš Višinskio gavęs. Ir tikrai policija Brijū- 
ną suėmė ir po to Višinskiui ir Brijūnui iškėlė bylą pas Joniškio 
taikos teisėją. Višinskio bylą apsiėmė vesti Šiaulių advokatas Kre- 
činas. Tiek pačiam Višinskiui, tiek ir jo advokatui čia rūpėjo turėti 
pagrindą bylai privesti ligi paties senato. Dėl to dar prieš bylą 

Krečinas davė teisėjui piniginį kyšį, kad tas tik abiejų kaltinamųjų 
neišteisintų. Teisėjas 1900 X 20 nubaudė Višinskį už akių sumokėti 
3 rublius pabaudos arba atsėdėti vieną parą arešte. Višinskis pada- 
vė tam pačiam teisėjui atšaukimą. Teisėjas, to paties Krečino pa- 
veiktas, 1901 XI 16 padidino bausmę ligi 16 rublių arba 4 parų 
arešto. Tuomet Krečinas Višinskio vardu padavė apeliaciją Šiaulių 
taikos teisėjų suvažiavimui, joje iškeldamas visus teisinius moty- 
vus prieš spaudos uždraudimą. Ši instancija, taip pat privačiai 
Krečino įprašyta, 1903 I 10 pripažino taikos teisėjo sprendimą tei- 
singu, tik sumažino pabaudą ligi 3 rublių. Po to buvo paduotas 
senatui kasacijos skundas, kuriame, be visos eilės kitų motyvų, 
buvo sugalvotas ir visai naujas, būtent, kad anie aplinkraščiai prieš 
lietuvių spaudą draudžia, nors ir neteisėtai, tiktai lotynų — lenkų 
rašmenis, ši gi afiša buvo išspausdinta kitokiais, lotynų — lietuvių 
rašmenimis, o tuo tarpu nėra jokio nei įstatymo, nei įsakymo, kuris 
tokius rašmenis draustų. Ir senatas, kaip ir Maciejauskio byloje, 
1903 V 13 Višinskį išteisino, pripažinęs, kad jis negali būti bau- 
džiamas, atsirėmus tokiais įstatymais, kokių iš viso nėra. 

Tos dvi bylos ir paveikė galutinai rusų valdžios nusistatymą 
lietuvių spaudos uždraudimo panaikinimo klausimų. Praėjus be- 
veik metams nuo paskutiniojo sprendimo, rusų valdžia pagaliau 
kapituliavo prieš vien tiktai savo spaudiniais ir pasiryžimu gin- 
kluotą lietuvių tautą: 1904 m. balandžio 24 d. (naujuoju stiliumi — 
gegužės 7 d.) spaudos uždraudimą panaikino. Savo 40 metų karą 
už savo raštą lietuvių tauta laimėjo. Toje kovoje išaugusi ir subren- 
dusi, ji pradėjo naują savo gyvenimo etapą, po keliolikos metų ap- 
vainikuotą Lietuvos Nepriklausomybės paskelbimu. 

Naujosios, jau Nepriklausomoj Lietuvoje išaugusios kartos, ne- 
buvo tiesiogiais tos kovos liudininkais, tai mūsų visų pareiga kiek- 
viena proga joms ją priminti ir jos svarbesniuosius etapus iškelti, 
nes kitaip: 

Jei po amžių kada skaudūs pančiai nukris, 
Ir vaikams užtekės nusiblaivęs dangus, 


Mūsų kovos ir kančios, be ryto naktis, 
Jiems nebesuprantamos bus. 


Maironis 

Periodinei spaudai, ir aplamai Europoje, ir Lietuvoje, plėstis bu- 
vo keletas sąlygų. Viena, atskirų kraštų ar ekonomikos, ar politikos 
reikalai turėjo plėstis taip gyvai, kad sužadintų reikalingumą grei- 
tos, nuolat atnaujinamos informacijos, kurios negalėjo suteikti ret- 
karčiais leidžiamos knygos. Antra vertus, buvo reikalinga ir plates- 
nė auditorija, susidomėjusi vienodų nuolatinių informacijų gavi- 
mu, nes tik ji galėjo laiduoti tokiam periodiniam leidiniui materia- 
linių galimumų eiti. Ekonominė informacija, kaipo periodinio leidi- 
nio pagrindas, įgijo ypatingą reikšmę XIX ir labiausiai XX a. Bet ir 
pačioje pradžioje periodinės Europos spaudos istorijos XV a. pabai- 
goje ir XVI a. ji buvo pirmu akstinu laikraščiams leisti, kada šiaurės 
vokiečių miestų ekonomiškai politinė Hanzos sąjunga, ekonomi- 
niais savo ryšiais apėmusi visą šiaurės ir iš dalies vidurinę Europą, 
ekonominei informacijai pradėjo leisti pirmus laikraščius, kuriuose 
duodavo plačių žinių ir apie tuos politinius įvykius, kurie galėjo 
atsiliepti ekonominiams Hanzos reikalams. 

Tačiau tuo laiku ir paskiau iki XVIII a. pabaigos svarbiausią 
reikšmę turėjo politinė informacija, tokia reikšminga gausingų Eu- 
ropos valstybių ir valstybėlių valdovams ir politikos vyrams ar at- 
skiriems miestams. Beveik kiekvienas jų turėjo svetimose valstybė- 
se ar įvairiose savo valstybės vietose nuolatinius korespondentus, 
kurie jiems siųsdavo laiškų pavidalu įvairių pranešimų apie svar- 
besnius politinius įvykius. Korespondenciją gavusių įsakymu vie- 
nas kitas tų laiškų buvo spausdinamas viešai žiniai. Ilgainiui įsivy- 
ravo paprotys skelbti tokias korespondencijas periodiškai, sutrau- 
kiant į vieną leidinį įvairių korespondentų iš įvairių vietų atsiųstas 

Žinias, atitinkamai neretai tendencingai jas nušviečiant norint veik- 
ti visuomenės nuomonę norimąja kryptimi. Atsirado ir privačių 
rangovų, kurie, gavę atitinkamas privilegijas, patys savo sumanu- 
mu ir lėšomis rinkdavo oficialias ir neoficialias informacijas ir leis- 
davo jas periodinių laikraščių pavidalu. Įvairiais laikotarpiais poli- 
tiniam gyvenimui aštrėjant, atsirasdavo laikraščių, statančių sau 
uždavinį ne tiek informuoti, kiek veikti skaitytojus tam tikra poli- 
tine kryptimi, raginti juos prie tam tikrų politinių veiksmų. Tačiau, 
kad jau XVI-XVIII a. visoj Europoj įvairių tipų laikraščiai ir plačiai 
paplito, bet jie negalėjo turėti tokios įtakos, kaip kad XIX ar XX a., 
nes jų prasiplatinimo ribos buvo aprėžtos, iš vienos pusės, susisie- 
kimo lėtumu, o iš antrosios — faktu, kad žymiausioji dalis Europos 
gyventojų, ir ne vien iš liaudies, bet ir iš valdančiųjų luomų, buvo 
beraščiai, kuriems spausdintas žodis buvo visiškai neprieinamas. Ir 
tik gelžkelių atsiradimas, šimteriopai sutrumpinęs įvairių vietų at- 
stumus ir pagreitinęs Europos gyventojų sužinojimus, ir raštingu- 
mo prasiplatinimas, susijęs su baudžiavos ir įvairių pavidalų poli- 
tinės bei ekonominės vergystės panaikinimu, periodinės spaudos 
augime suvaidino milžinišką vaidmenį. Bet ir patys laikraščiai ne- 
maža prisidėjo prie raštingumo platinimo, ypač atsiradus tokiems, 
kurie užsidavė tiesioginį uždavinį kultūrinti liaudį. Visos tos prie- 
žastys, sužadinusios periodinės spaudos prasiplėtimą Europoje, vei- 
kė ir Lietuvoje ir lietuviškosiose Rytprūsių dalyse, nors joms laisvai 
veikti čia atsirasdavo ir tokios rūšies stabdžių, kokių kitur nežinota. 


II 


Jau XVII a. daugelis stambiausių Lietuvos didikų laikė nuolati- 
nius korespondentus įvairiose Lenkijos vietose, norėdami turėti tiks- 
lių informacijų apie faktus, kurie Lietuvos politiniam gyvenime tu- 
rėjo vaidinti kokį nors vaidmenį. Tačiau, su negausingomis išimti- 
mis, tos gaunamos korespondencijos nebuvo spausdinamos. Bet jau 
nuo 1759 m. Vilniuje pradeda eiti pirmasis laikraštis tikra to žodžio 
prasme Kuryer Litewski. Visą XVIII a. jis buvo ir vienintelis Lietuvos 
laikraštis, nes Krrrferis, tam tikra privilegija apsaugotas nuo konku- 

rencijos, buvo Lietuvai ir vienintelis šaltinis visų politinio ir viešojo 
gyvenimo informacijų. Tiktai 1775—1783 m. įtakingiausias to laiko 
Lietuvos veikėjas, Lietuvos paiždininkis Antanas Tizenhauzas (lie- 
tuvių tarpe žinomas Tuzinauzos vardu), kurdamas Gardine antrą 
Lietuvoje politinį ir svarbiausią ekonominį centrą, nežiūrėdamas 
Kurjerio privilegijos, leido Gardino laikraštį (Gazeta Grodzenska), ta- 
čiau šis Kurjerio nuvaržyti nemėgino. Bet ir pačiam Kurjeriui teko 
plėsti savo turinys, kartkartėmis duodant ir tam tikrų priedų: 1761— 
1764 m. Gazety Wilenskie, 1760—1762 m. Wiadamošci literackie, 1762 m. 
Wiadamošci cudzoziemskie. Senuoju vardu Kurjeris išsiliko iki 1831 m. 
sukilimo, paskui iki 1863 m. eina jis jau dviem kalbom, rusiškai ir 
lenkiškai, 1863 m. pakeičia vardą į Vilniaus Kurjerį (Kuryer Wilens- 
ki), po paskutinio sukilimo 1863 m. tampa grynai rusišku Vilniaus 
generolų gubernatorių organu Vilenskij Viestnik, tuo vardu ėjusiu 
iki- 1915: 17 

Tas faktas, kad dienraštis buvo ėjęs Lietuvoje, negalėjo neturėti 
atitinkamos įtakos jo turiniui; laikraštis buvo verčiamas nuolatos 
atsiliepti ir grynais vietos reikalais, ypačiai jį redaguojant žmonėms, 
kaip Danilavičius, Kirkoras, kurie buvo susidomėję ir šiaip Lietu- 
vos praeities ir dabarties tyrinėjimais. Tačiau lietuvių klausimu laik- 
raštis domėjosi tiktai savo paskutinėj, rusiškoj, gyvenimo stadijoj, 
kada visomis jėgomis stengėsi slopinti atbundantį Hietuvių judėjimą 
ir, spaudos uždraudimo laikais, teisinti ir paremti to draudimo rei- 
kalingumą. Šiame darbe jisai pridarė nemaža mums žalos, nes Vil- 
niaus Viestniko motyvai spaudą drausti visą laiką buvo kartojami 
visų uždraudimo šalininkų. 

Be spėjamo laikraščio, 1784 m. Radvilų Nesvyžiuje leisto, ir per 
1794 m. sukilimą ėjusios Vilniuje Gazeta Narodowa, kitų Lietuvos 
laikraščių, ėjusių iki XVIII a. pabaigos, nežinoma. 

Vilniaus universiteto gyvavimo laikais, pirmame XIX a. ketvir- 
tyje, tiesioginėj paties universiteto ir jo dėstytojų įtakoje, o labiau- 
siai iš Europos pučiančiųjų politinių vėjų sūkuryj, periodinė spau- 
da Lietuvoje (Vilniuje), kad ir trumpai laikėsi, smarkiai iškerojo. 
Tiesa, tų laikraščių tipas buvęs visiškai kitoks negu Kurjerio; jie 
rūpinosi ne politine informacija, bet literatūros, mokslo, meno, tech- 
nikos, viešojo darbo reikalais. Politikos, kad ir užmaskuotos, tie 

žurnalai visiškai vengė, bet ne dėl kokio nusistatymo prieš ją, tik dėl 
cenzūros reikalavimų, kurie neprileisdavo net ir politinės alegorijos. 

Tos rūšies laikraščių tame trumpame laikotarpy pasirodė nema- 
ža, nors kitų amžius, labiausiai dėl materialinių kliūčių, buvęs ne- 
ilgas. Jie gali būti suskirstyti į dvi kategoriji — bendruosius žurna- 
lus, apėmusius įvairias visuomeninio darbo šakas, ir specialius Žur- 
nalus, vienam kuriam reikalui pavestus. Pirmos kategorijos buvo 
1804 m. Gazeta Wilenska, 1806 m. Groddeko ir Kantrimo redaguo- 
jama Gazeta literacka Wilenska (paskiau „powszechna“), 1805—1806 
ir 1815—1830 m. to paties Kantrimo, Sniadeckio, Jundilos, Marcin- 
kevičiaus redaguojamas Dziennik Wilenski, 1804 ir 1816—1822 m. 
Olševskio, Starzynskio ir Šidlausko redaguojamas Tygodnik Wilenski. 
Kad kiti jų ir buvo vadinami „dienraščiais“ ar „savaitiniais“ laik- 
raščiais, bet visi ėjo ar per mėnesį kartą, ar dar rečiau. 

Specialūs žurnalai buvo: Acta institutis clinici univ. Vilnensis 
1804—1812; Dzieje dobroczynnošci krajowej i zagranicznej 1820—1824 
(specialiai labdarybės ir švietimo reikalams pavestas žurnalas); 
Panuętnik farmaceutyczno-chirurgiczny 1820—1821 (1822—1823 ir 
1830 m. pavadintas Dziennik medycyny, chirurgii i farmacyi), medi- 
cinos žurnalas; 1816—1818 m. ir 1826—1828 m. Lachnickio leidžia- 
mas Pamietnik magnetyczny, pavestas studijuoti gyvulių magnetiz- 
mui ir mesmerizmui; 1818—1821 m. prof. Franko ir Sniadeckio 
redaguojamas Pantietnik Towarzystwa lekarskiego Wilenskiego; 1820 m. 
Teatr Wilenski; 1816—1822 m. didžiausios įtakos įgijęs pirmasis sa- 
tyrinis Lietuvos laikraštis Wiadomošci Brukowe; be to, keletas Žžur- 
nalų, kurie duodavo vertimus svetimų, daugiausia prancūzų, lite- 
ratūros veikalų. 

Ir šie, ypačiai bendrieji Žurnalai, pirmoje galvoje Tygodnik Wi- 
lenski 11 Dziennik Wilenski, buvo ne tiktai vietos žmonių prirašomi, 
ne tiktai daugiausia Lietuvos reikalams nušviesti pavedami, bet, 
gal ir nesąmoningai, suvaidino tam tikrą vaidmenį ir tautiškame 
lietuvių atbudime ir pirmieji pradėjo spausdinti savo skiltyse ir 
lietuviškus tekstus. 

Bendrosios romantinės literatūros krypties įtakoje, išsijudinus 
ypačiai Vilniaus universiteto jaunuomenei tyrinėti liaudį, pirmiau- 
sia susidurta su lietuvių liaudimi, jos kalba, dainomis ir knygomis. 


25.-256 

Ir žurnalai, pradedant 1819 metais, deda lietuviškus tekstus. Pir- 
masis Leonas Rogalskis 1819 m. Tygodnike spausdina lietuviškų dai- 
nų. Jį seka Emerikas Stanevičius, mūsų poeto Simano giminaitis, 
1819—1822 m. tame pačiame Tygodnike išspausdinęs eilę lietuviškų 
dainų su lenkiškais vertimais. 1824 m. Dziennike Kajetonas Nezabi- 
tauskis-Zabitis spausdina bibliografinę istorinę lietuviškų knygų 
apžvalgą, 1828 m. L. Rogalskio tame pačiame Dziennike išplėstą, 
pasirėmus Dionyzo Poškos daviniais. Galiausiai ir Poška 1829 m. 
Dziennike spausdina lietuviškus kelerių lenkiškų eilių vertimus 
(„Wyjątek Zz pszczotki w Baublu“). 

1831 metų sukilimas sustabdo ne tik lietuvišką literatūrinį sąjū- 
dį, bet ir pačią Vilniaus žurnalistiką: pasikeitus politinei Lietuvos 
būklei, rusų administracija, eidama prie griežtos krašto rusifikaci- 
jos, sustojus eiti 1830—1831 m. visiems, išėmus vieną Kurjerį, senie- 
siems žurnalams, naujiems leidimų jau nebeduoda. Vienintelė išei- 
tis surandama leidžiant neperiodinius metraščius ar įvairių straips- 
nių rinkinius net ir dažniau kaip kartą per metus, vienu ir tuo 
pačiu pavadinimu einančius. Nors jie pavidalu ir turiniu kartais 
mažai tesiskyrė nuo žurnalų, bet, negalėdami skelbti prenumera- 
tos, negalėjo užsitikrinti materialinės būklės. Daugelio jų tendenciją 
parodo ne tiktai jų turinys, pilnas straipsnių apie Lietuvą, bet ne- 
retai ir pačios jų antraštės, dažnai iš lietuvių ar gudų mitologijos ar 
praeities paimtos. Kiti jų pasirodė tik vienu rinkiniu, bet buvo ir 
ėjusių ilgesnį laiką. Šie rinkiniai — J. I. Kraševskio 1841—1851 m. 
redaguojamas ir leidžiamas Athenaeum, Krzečkovskio 1837—1838 m. 
leista Biruta, 1841 m. L. A. Jucevičiaus Linksmine, 1840—1844 m. 
Niezabudka, kad ir Petrapilyj leista, bet Lietuvai skiriama; 1838— 
1839 m. Petrapilyj ir 1843 m. Vilniuje išspausdintas Noworocznik 
literacki, 1844—1846 m. Volfgango redaguojama Ondyna Druskienic- 
kich zrodet, specialiai Druskininkų vasarotojams skiriama, Podberes- 
kio 1849——1850 m. leistas Panietuik naukowo-hHteracki; 1842—-1848 m. 
Bujnickio Rubon, 1838, 1841—1846 m. Al. Grozos Rusalka, 1857— 
1858 m. A. Kirkoro Teka Wileiska (su Kašarausko straipsniais apie 
lietuvių kalbą ir M. Akelaičio korespondencijomis), to paties Kirko- 
ro 1845—1846 Pamietniki Umystowe 17 1859—1862 m. Pismo Zbiorowe 
Wilenskie, 1843 m. Radegast, 1838 m. Pisma rozmaite; 1843 m. Krzeč- 

kovskio Rimembranza; Podbereskio Petrapilyj ir Vilniuje 1843—1844 
ir 1846 m. leistas Rocznik Literacki (su S. Daukanto ištraukos iš Būdo 
vertimu); 1834—1843 m. pasirodė 60 tomelių rinkinio Wizerunki i 
roztrząsania naukowe, 1862 m. Krupavičiaus Po ziarnie, 1834—1835 m. 
Krzečkovskio Znicz ir kiti. Buvo ir specialių rinkinių, specialius žur- 
nalus atstojančių, kaip antai: Vilniaus medicinos akademijos 1838 m. 
Collectanea, 1842 m. Czytelnia dla služacych (Plioterio), 1834 m. Dzien- 
nik muzyczny, 1836, 1838 ir 1840 Kolęda dla dzieci, 1830—1844 m. 
Strumilos Rocznik Ogrodmiezy ir kt. Bet nė vienas tų rinkinių nega- 
lėjo atstoti periodinio žurnalo — esmėje jie nedaug kuo tesiskyrė 
nuo paprastų kalendorių (nebent kalendorinės dalies trūkumu). 


I! 


Tačiau tuo visiško periodinės spaudos Lietuvoje nuslopinimo 
laiku susiduriam ir su pirmosiomis pastangomis periodiškai leisti 
grynai lietuvišką, lietuvių kalba spausdintą laikraštį. Labai galimas 
daiktas, kad jau anam pirmojo lietuviško tautinio atbudimo laiko- 
tarpio rateliui, 1822—1824 m. itin smarkiai pradėjusiam Vilniuje 
veikti, galėjo kilti mintis ir lietuvišką laikraštį leisti. Bent jis būtų 
buvęs nuosaki pasėka jų planingai pradėto darbo, turėjusio tikslą 
užkišti iš karto visas lietuviškų knygų spragas, aprūpinti pradines 
mokyklas tinkamais vadovėliais, liaudį pamokančiais skaitymais iš 
visų mokslo ir literatūros sričių. Deja, vien tik iš žinomų to ratelio 
darbų tegalime daryti spėjimų apie jo planus, o tų konkrečių darbų 
tarpe nebuvo savojo laikraščio — jokios vertingesnės rankraštinės 
medžiagos, ir, svarbiausia, neišliko tų veikėjų iš to laiko korespon- 
dencijos, kuri padėtų nušviesti jų planus!'. Taigi pirmąja Žinia apie 
lietuviško laikraščio sumanymą tenka skaityti Polikarpo Girštauto 
(faktinai Juozo Juzumo) minimą jo brolio Tado nekrologe, išspaus- 
dintame Tygodnik'e Ilustrowany 1863 Nr. 207 (nekrologą išvertęs per- 
spausdino J. Tumas veikale vardu Broliai Juzumai, 1924, p. 26—33), 


' Kai kas ir dabar skaito Poškos ir kitų pagamintus Rozmyšlania tviesniaka rolnika 
o narodach litewskich (1829) tokio lietuviško lenkiškai rašyto laikraščio užuomazga. 
(Čia ir toliau išnašose pateikiamos V. Biržiškos pastabos. — Red.) 

sumanymą, kilusį Juzumams vasarojant Rubikuose!, leisti laikraštį 
žemaičių kalba. Kadangi ši Žinia surišta su kun. Tado Juzumo gy- 
venimo aprašymu, tai sumanymas galėjo kilti ne vėliau kaip 1850 m., 
nes jau 1851 m. birželio 2 d. po ilgos ligos kun. Tadas mirė (kun.Tu- 
mas, sekdamas Girštautu, paduoda čia 1854 m. VI 2 ir atitaiso visai 
teisingą Baltramaičio paduodamą mirimo datą: oficialinės rubrice- 
lės 1852 m. paduoda Juzumą jau mirusį). Ši trumputė Žinia, charak- 
teringa bendrai to laiko žemaičių šviesuomenės krypčiai nustatyti, 
deja, nieko mums to sumanymo aplinkybių nepaaiškina ir nepasa- 
ko, ar čia tik buvusios jaunų veikėjų svajonės, ar ir mėginta kas 
nors konkrečiai daryti. Visgi, būdamas surištas su paskesniais pa- 
našiais sumanymais, ir šis atrodo visai galimas. 

1856 m. pabaigoje jau ir Laurynas Ivinskis sudarė pirmąjį savo 
projektuojamo Aižvaro? numerį, pažymėtą 1857 m. sausio 1 d., ir 
nustatė jo programą, tačiau ir šičia neturime žinių, kad būtų koks 
prašymas tam laikraščiui leisti paduotas; bet jei Ivinskis ir buvo jį 
sumanęs leisti, tai neabejotinai ne savo lėšomis, tik Oginskio, kuris 
ir šiaip kitus Ivinskio darbus rėmė. 

Tų pačių metų pabaigoje, kai Ivinskis projektavo savo laikraštį 
išleisti, 1857 m. gruodžio 3 d., Mikalojus Akelaitis, dar apie Varšuvą 
gyvendamas, savo laiške, rašytame Mykolui Balinskiui (Aušliaviui), 
iškelia naują sumanymą — leisti lietuviams laikraštį ir eilę knygu- 
čių. Šiam laiške, A. Kirkoro su rezervuotu Balinskio pritarimu iš- 
spausdintame 1858 m. Nr. 3 Teka Wilenska, Akelaitis, kalbėdamas 
apie reikalingumą kelti lietuvių kalbą ir žadinti lietuvių tautą iš 
miego, kaip tai daro ir kitos mažosios tautos, tokiam laikraščiui 
leisti siūlo padaryti viešą rinkliavą Lietuvos ir Žemaitijos bažnyčio- 
se; iš jos jis tikėjosi gauti iki 10 000 rublių. Kitais metais apsigyve- 
nęs su 5. Daukantu Smuglevičiaus Svirlaukiuose Pakuršėj, jis to 
sumanymo nemeta, susirašo su vyskupu Valančiumi, kuris grei- 
čiausiai jo inciatyva buvo ir oficialiai padavęs prašymą Pakeleivingo 
laikraščiui spausdinti, kuri būtų redagavęs M. Akelaitis. Laikraš- 


' Rubikai — Sedos valsčius, Mažeikių apskritis — Liet. Apg. Vietose pavadinti 
Rubekais. 

2 Biržiška M. Delei L. Ivinskio „Aitvaro“ // Lietuvių Tauta — Kn. 2, d. 3. — 
1914. — P. 375—383. 

čio programą turėjo sudaryti straipsniai iš: 1) tikybos, doros, įstaty- 
mų, 2) gamtos mokslų ir pramonės, 3) geografijos ir istorijos, 
4) liaudies literatūros. Tik patsai materialinis laikraščio pamatas 
turėjęs būti kiek kitoniškas — jau nebe bažnytinė rinkliava, bet 
sudarymas atitinkamo lietuviams palankesnių dvarininkų būrelio, 
kurie turėjo materiališkai remti tiek laikraštį, tiek populiarinių kny- 
gučių leidimą. Toks būrelis, J. I. Kraševskiui tarpininkaujant, Ake- 
laičiui sudaryti pavyko, bet labiausiai jis norėjo atsiremti Oginskio. 
Pats asmeniškai Rietave 1859 metais apsilankęs, jis ne tik aptarė su 
Oginskiu galimybes laikraštį leisti, bet net iškėlė sumanymą įkurti 
nuosavą spaustuvę; jos įtaisymas turėjęs apsieiti apie 4000 rublių, 
o metinis išlaikymas apie 2000 rublių; tas metines išlaidas turėjo 
padengti laikraščio prenumerata po 1 rub. iš 2000 prenumeratorių, 
pakilus gi prenumeratorių skaičiui iki 4000, laikraštis turėjo pa- 
dengti ir visas spaustuvės įtaisymo išlaidas ir net turėjo sudaryti 
šiokio tokio pelno!. Bet ir šiam grynai konkrečiam sumanymui ne- 
lemta buvo laikraščio reikalo išjudinti — leidimas nebuvo gautas, 
teko pasitenkinti vien kelių knygučių išspausdinimu. 

Tačiau Akelaičio viešai paskelbta mintis sužadino, kad ir grynai 
literatūrinį, atbalsį. Tam pačiam Tekos Wileūskos numeryj, kuriame 
buvo įdėtas Akelaičio atsišaukimas, Andrius Jastrzembskis, Šukiš- 
kių dvarininkas, keldamas ūkininkų tamsumą, irgi ragina leisti lie- 
tuviams grynai agronominį laikraštį, nors iš jo straipsnio ne visai 
aišku, ar jis turėjo galvoje lietuvišką, o ne lenkišką laikraštį. Kitame 
vėl žurnale, Petrapilio Sžowo 1859 m. Nr. 11, kažkoks M. Denbno iš 
Kauno laiške, rašytame 1859 m. sausio 20 d., kreipiasi į vyskupą 
Valančių, ragindamas steigti žemaitišką laikraštį, kuris esąs itin rei- 
kalingas, išnykus Žemaičiuose girtuoklybei, kada žmonės turi daug 
laisvo laiko, kurio nemoka tinkamai sunaudoti. Galop jau prieš pat 
sukilimą, 1862 metais, kažkokia Zarasų dvarininkė („Obywatelka 
pow. Nowoaleksandrowskiego“) Kurjerio Litewskio 1862 Nr. 8 vėl 
kelia tą pačią mintį, tik su tuo skirtumu, kad, jos manymu, laikraš- 
tis turėjęs būti rašomas ne žemaičių „kalba“, bet lietuvių „tarme“, 
nes žemaitiškai rytiečiai nesuprantą. Kitų panašių balsų užtikti ne- 
pavyko. 


! Janulaitis A.M. Akelaičio laiškai // Tauta ir žodis — Kn.4. — P. 437—441. 

Tas platesnis garsas, kuris susidarė ties šiuo klausimu, o ypačiai 
padidėjusi Lietuvoje politinė akcija, nukreipta griežtai prieš rusų 
valdžią, lietuviško laikraščio leidimo reikalą perkėlė visai į kitas 
rankas, kurioms ir pats įvykinimas būtų buvęs daug lengvesnis — 
naujas balsas šį kartą išėjo iš rusų administracijos Vilniuje. Vilniaus 
generolas gubernatorius Nazimovas' 1862 m. birželio 15 d. norėda- 
mas užkirsti kelią lenkiškajai propagandai ir lenkiškoms knygoms 
platinti gudų ir lietuvių tarpe, siūlo leisti liaudžiai skiriamą laikraš- 
tį, spausdinamą dviem tekstais — gudiškai (ne rusiškai, bet rusų 
raidėmis) ir žemaitiškai (lotynų raidėmis). Sumanymas buvo palai- 
kytas Vilniaus mokslo apygardos globėjo Širinskio-Šachmatovo, ir, 
švietimo ministeriui pristačius, 1863 I 3 caras Aleksandras II asig- 
navo tam laikraščiui leisti Vilniuje jau trimis „kalbomis“ — rusiš- 
kai, lietuviškai ir žemaitiškai — po 6000 rublių metams. Laikraščio 
programa, Vilniuje sudaryta ir 1863 m. balandžio 7 d. pristatyta 
ministeriui patvirtinti, numatė atskirą mėnesinį laikraštį gudams ir 
pusmėnesinį lietuviams ir žemaičiams, nes „dėl trūkumo veikėjų 
redakcijai būtų didelių sunkenybių mėnesinės knygutės leisti“. Laik- 
raštis būtų buvęs vadinamas Druę Naroda (koks buvo numatytas 
lietuviškas jo pavadinimas, mes dabar nežinom). Lietuviško laik- 
raščio tikslas būtų buvę sustiprinti liaudyje paklusnumą sostui, pa- 
garbą rusų vyriausybei ir įsitikinimą lietuvių atskirumu nuo lenkų 
tautos. Muravjovui atvažiavus į Vilnių sukilimo malšinti, sumany- 
mas buvo atidėtas, juo labiau kad ir programa dar nebuvo minis- 
terio patvirtinta. 1864 m. buvo Vilniaus apygardos pasiūlyta asig- 
nuotąsias sumas suvartoti rusiškoms knygoms pirkti ir išdalyti tarp 
naujai įkurtų pradinių mokyklų, juo labiau kad laikraščiui žemai- 
tiškai leisti trūko jiems Žmogaus, „mokančio žemaitiškai ir suge- 
bančio laikraštį vesti“. Mokslo apygardos globėjas kartu prašo lei- 
dimo pasitenkinti vienu rusišku laikraščiu jau nauju vardu Russkoje 
Čtenije. Tais pačiais 1864 m. pradėjus kurti pradines mokyklas ir 
lietuviškoj generalgubernatorijos dalyje, buvo sumanyta išnaudoti 
asignuotas ir asignuojamas laikraščiui lėšas ir lietuviškiems vadovė- 


' Kornilov I. Po voprosu ob izdanii narodnago žumnala v Sievero-Zapadnom 
Kraje // Zurnal Ministerstva Narodnogo Prosviesčenija— 1868. — Nė 1. — P. 1—20. 

liams (tik jau rusų raidėmis) leisti ir tam sumanymui buvo gautas 
caro pritarimas 1865 m. balandžio 11 d. Tuo būdu valdiško lietu- 
viško laikraščio klausimas buvo likviduotas. Kad ir netenka abejoti, 
jog, jei šis sumanymas būtų buvęs įvykdytas, jis būtų buvęs lietu- 
vių liaudžiai ne tik nenaudingas, bet ir kenksmingas (tai matyti 
kad ir iš vokiečių valdžios XIX a. šelpiamų lietuviškų laikraščių 
Prūsuose), bet visgi puola į akis tiesiog nelemtas lietuviško laikraš- 
čio reikalo likimas. Jis buvo keliamas pačių lietuvių, aplenkėjusių 
Lietuvos dvarininkų, net rusų administracijos ir nesugebėjo išeiti 
vis iš sumanymų stadijos. 

Buvo susilaukta tik poros neviešų ar nelegalių bandymų. A. Paške- 
vičiaus liudymu', Maskvos lietuvių studentų būrelis apie 1860— 
1862 m. leido rankraštinį lietuvišką laikraštėlį, Jono Koncevičiaus 
redaguojamą, kurio motto buvusi patarlė „kol saulė užtekės, rasa 
akis išės“. Nieko daugiau apie tą paskesniųjų rankraštinių laikraš- 
čių pirmtakūną nebežinome, jei bent iš kitų šaltinių įsitikiname, 
kad tuo laiku Maskvoje susibūrė kuopa veiklių lietuvių studentų, 
jaučiančių savo atskirumą nuo lenkų ar nuo lenkuojančiųjų. 1863— 
1864 m. sukilimas duoda jau du laikraščiu ir lietuvišku nelegaliu 
tekstu, vieną abejotiną, kitą neabej otiną?. Pirmasis — tai kun. Karo- 
lio Miskoževskio nelegaliai 1862—1864 Varšuvoj redaguojamas ir 
spausdinamas Glos Kaplana polskiego, kurio 1863 m. sausio 21 die- 
nos 6-asis numeris, literatūrinėmis žiniomis, buvęs išspausdintas 
lenkiškai ir lietuviškai. Tačiau jokiuose rinkiniuose tokio lietuviško 
numerio neužtikta, nors paties lenkiškojo Gloso komplektai ir yra 
žinomi. Užtat 1864 metais pasirodė du lietuviški numeriai Žiniūs 
apej Lenku wajna su Maskolejs“, kurios pirmą numerį „liepe drukavot 
Viresnis Lenku rando Augustavo Gubernijoj“; jis pasirodė 1864 m. 
„1 diena Waserio“, o kitas „1 diena Kowa“. Laikraštis greičiausiai bus 
buvęs spausdinamas Prūsuose. Lenkiškąjį jo leidimą redagavo Bro- 
nislovas Radziševskis, o lietuviškąjį — tuo laiku Augustavo vaivadi- 
jos laikinosios vyriausybės kamisoriaus Radziševskio padėjėjas, grį- 
žęs iš Paryžiaus, Mikalojus Akelaitis, susilaukęs, kad ir visiškai kito- 

" M. Biržiškos str. Aušrinėje, 1910, Nr. 2. 

2 V. Biržiškos str. Dainavoje, 1920, p. 116. 


* A. Janulaičio str. Karo Archyve, d. 1. 

mis apystovomis, savo 1857—1860 m. svajonės įkūnijimo — jam teko 
būti redaktorium pirmojo lietuviško laikraščio, skirto Didžiajai Lietu- 
vai. Tačiau redaktoriaus darbas sunkus nebuvęs — visame pirmame 
laikraščio numeryj viso labo tebuvo įdėtas vienas paties Akelaičio 
slapyvarde „Cziuderiszkiu Mikalojus“ pasirašytas atsišaukimas. 


IV 


Lotyniškųjų raidžių lietuviškiems raštams uždraudimas, iš tikro 
virtęs visišku lietuviškosios spaudos uždraudimu Rusijos valstybės 
teritorijoje, iš pradžių neleido ir galvoti apie periodinius lietuviš- 
kus raštus. Tačiau ir tuo laiku, ir pirmiau lietuviški laikraščiai jau 
ėjo, tik Mažojoj Lietuvoje, kad jie ir buvo ilgą laiką tik vietinės 
reikšmės, be jokios įtakos Didžiajai Lietuvai. 

Mažosios Lietuvos lietuviškosios periodikos istorijos šaknys sie- 
kia net XVIII a. pabaigą. Po trečiojo padalinimo Prūsams gavus 
žymią dalį Lietuvos, sudariusią su lietuviškomis Mažosios Lietu- 
vos dalimis Naujuosius Rytprūsius, kur etninis lietuvių elementas 
sudarė daugumą, prasidėjo uolus administracinis tų kraštų tvarky- 
mas. Prūsų vyriausybė, jau visą šimtmetį tvarkydama savo valdi- 
nių gyvenimą įvairiais įsakymais ir aplinkraščiais, gavusi naujus 
kraštus, griebėsi tos pačios sistemos. Kadangi naujai prijungtų Lie- 
tuvos ir Lenkijos dalių valdymo tvarka buvusi visai kita negu Prū- 
suose, tai iš karto reikėjo paskleisti daug naujų įsakymų, kurie, kad 
būtų platesnių gyventojų masių vykdomi, turėjo būti skelbiami jiems 
suprantama kalba. Buvo ieškoma vertėjų (vienu tokiu buvo žino- 
mas Milkė*) ir tarp kitko kilstelėjo mintis leisti Balstogėj net specia- 
lų oficialų laikraštį, kurio dalis būtų ir lietuviškai spausdinama. To 
sumanymo apystovos mums beveik nežinomos, kaip ir nežinom 
priežasčių, dėl kurių nuo sumanymo buvo atsisakyta. Tuo tarpu 
buvo pasitenkinta atskirais lietuviškai ir vokiškai spausdintais įsa- 
kymais, kurių žinome bent du iš 1796 m., vieną iš 1799. Taigi, jei 
pati Žinia apie sumanymą yra tikra, tai čia turėtumėm pirmutinę 


! A. Janulaičio str. Praeityje, t. 1, p. 349. 

mintį leisti lietuvišką oficiozą. Prie jos vėl kiek vėliau grįžtama, ir 
1814 m. pirmą kartą susiduriam su lietuviškų įsakymu, jau ne at- 
skirai paskelbtu, bet išspausdintu priedu prie oficialaus Amtsblatt 
d. Kūonig. Preuss. Littauischen Regierung, 1814, Nr. 45, lapkričio 9 d. 
Šis Amtsblatt ėjo Gumbinėje jau ketvirtus metus. Išlikusiam Berlyno 
valstybinėj bibliotekoj šio žurnalo senesniųjų metų komplekte kitų 
lietuviškų tekstų nerasta. Užtat kitais metais, priede Nr. 24, rugpjū- 
čio 23 d., pasirodė ir antras lietuviškas įsakymas. Visai galimas 
daiktas, kad tokių lietuviškų priedų buvo ir daugiau; jie paprastai 
nebuvo saugomi, greit pranykdavo, jokiuose rinkiniuose neišsilik- 
dami; juk ir tie keli įsakymai dar visiškai neseniai niekam nebuvo 
žinomi. 

Per keliolika metų naujų panašių bandymų nebematome. Ir štai 
1832 m. Tilžėje, Posto spaustuvėje, pradėjo eiti pirmas lietuviškas 
periodinis leidinys, pavadintas Nusidawimai apie Ewangelios Prasi- 
platinimą tarp Žydū ir Pagonū". Redaktorium ir leidėju buvo Pridri- 
kas Kelkis (Kelch) (1801 VI 10—1877 II 19), Kretingalės mokyto- 
jas. Ir čia, kaip ir daugumui lietuviškų senesnių leidinių, stinga- 
me dokumentinių davinių to leidinio pasirodymo apystovoms nu- 
šviesti. Pavesti specialiai protestantiškų misijų reikalams tolimuo- 
siuose kraštuose, Nusidavimai pačioj Mažojoj Lietuvoje buvo žino- 
mi tik siauro misijų palaikytojų ratelio ir, nepaisant, kad ėjo dau- 
giau kaip 80 metų (sustojo ėję Didžiojo karo metu), literatūrinių 
pėdsakų nepaliko. Ir laikraščiu tikrąja to žodžio prasme jie nega- 
li būti vadinami, nes pagrindinio kiekvieno laikraščio elemento — 
aktualumo — Nusidavimuose nebuvo. Be tikybinių straipsnelių, mi- 
sionierių veikimo aprašymo ar raginimų misijoms siųsti aukas ir 
tų aukų apyskaitų, čia nerandame ničnieko, kas paprastai į laik- 
raščius dedama. Ši gi medžiaga buvo tokios rūšies, kad ji galima 
buvo skelbti ir ne laikraščiu, bet atskira brošiūra. Ir tikrai, pats 
Kelkis paskiau dažnai dalį savo leidinio medžiagos tokiu būdu at- 
skirai ir skelbdavo. Dėl tos, matyti, priežasties tiktai pirmais me- 
tais Nusidavimai buvo leidžiami mėnesiniu žurnalu, paskui gi jie 
dažniausiai eidavo tik keturis — penkis kartus metuose, kartais dar 
rečiau. Iš pradžių buvo spausdinami Tilžėje, bet jau nuo 1832 m. 
pusės Karaliaučiuje, kur jie ėjo iki karo. Kelkis nuo laikraščio re- 

dagavimo pasitraukė dar prieš savo mirtį ir 1875 m. perdavė jį 
P. Kuršaičiui; 1888 m. redagavo kun. Pipiras iš Klaipėdos, po jo 
Priekulės Endrulaitis (iki 1907 m.), galiausiai Natkiškių kunigas 
Šuišelis. 

Jeigu ne faktas, kad Nusidavimai buvo pirmasis lietuviškas perio- 
dinis leidinys, tai vargu ar tektų jais domėtis daugiau negu paskes- 
niais įvairiais Pasiuntinystės Laiškais, Laiškeliais ar Prieteliais. Bet šioji 
aplinkybė verčia ir ties jais sustoti, tačiau jie gali būti įvertinami 
greičiau neigiamai negu teigiamai: kraštui nei visuomeniniu, nei 
politiniu, nei ekonominiu atžvilgiais jokių pliusų jie nedavė, bet tik 
be reikalo čiulpė lėšas iš lietuvių ūkininkų, kurie savo skatikais ne 
krikščionybę Afrikoj ar Azijoj platino, bet ruošė dirvą vokiečių pir- 
klių ir politikų ekspansijai, kurios pradininkais buvo anie misinin- 
kai — jų tarpe ilgainiui atsiradę ir lietuvių. Tačiau pačių Nusidavi- 
mų uždavinys buvo atsiektas kad ir tuo, kad ilgainiui panašiems 
tikslams tarnaujančių lietuviškų laikraščių Mažojoj Lietuvoje atsi- 
rado ir daugiau. 


V 


Tikrąja to Žodžio prasme lietuviška laikraštija Mažojoj Lietu- 
voj atsirado 17 metų vėliau, 1849 m., to politinio ir visuomeninio 
subruzdimo įtakoje, kuris 1848 — 1849 m. buvo apėmęs visą Fu- 
ropą. A. Bruožis! spėja, kad pirmu tuo laiku pasirodžiusiu lietu- 
višku periodiniu leidiniu galėjo būti Tilžės mokytojo Erdmano Šes- 
nako Nauji Istatymū Dawadai musū prūsiszkės Tėwiszkės, spaustu- 
vininko Horcho Tilžėje 1848 m išleisti, nes vieninteliam žinomam 
to leidinio sąsiuvinyje redaktoriaus pažymėta, kad „kas toliau nu- 
sidawe, apie tai dus jums Zinę sekancziame Laiszke Erdmons 
Szesnaks“. Tačiau kito sąsiuvinio nėra žinoma, o iš pirmojo turinio 
sprendžiant, jame nebuvo nieko laikraštinio — tik oficiali kara- 
liaus kalba, laikyta Berlyne. Ir dėl to nėra pamato šio leidinio lai- 
kyti laikraščiu. | 


' Klaipėdiškis A. B. Prūsų lietuvių raštija. — P. 75. 

Pirmuoju revoliucijos sąjūdžio sužadintu lietuvišku laikraščiu 
buvo lietuviškas dvisavaitinis priedas W. Sommerfeldo nuo 1849 m. 
sausio 1 d. Tilžėje leidžiamo vokiško Dorfzeitung fūr Preussen. Lite- 
ratas W. Sommerfeldas!, 1847 m. įtaisęs Tilžėje knygų krautuvę ir 
leidyklą ir 1848 m. redagavęs grynai demokratinį ir prūsų valdžiai 
opozicinį J. Reylūnderio leidžiamą Zeitschrift fiir die Interessen des 
Volks und der Provinz (seniau: Echo am Memelufer), nuo 1549 m. 
pradžios atsisakė nuo redagavimo ir pradėjo leisti ir redaguoti sa- 
vaitinį Dorfzeitung fiir Preussen, kaipo vietos demokratiško klubo 
organą, su dvisavaitiniu lietuvišku priedu, kurį greičiausiai reda- 
gavo Mauras Pucas. Vietos administracijos atžvilgiu griežtai opozi- 
cinis laikraštis nuo pat pradžios buvo energingai persekiojamas. 
Jam tik pradėjus eiti, žandarai ieško ir persekioja pažymėtuosius jo 
prenumeratorius, konservatingi kunigai draudžia mokytojams laik- 
raštį platinti; tokios rūšies persekiojimams tik didinant laikraščio 
pasisekimą, įsikišo cenzūra, traukdama leidėją atsakomybėn ir už- 
dėdama laikraščiui pinigines pabaudas. Greit griebtasi ir paties re- 
daktoriaus. Už jo suruoštą viešą politinį susirinkimą Žiliuose 1849 m. 
gegužės 10 d. jis traukiamas teismo atsakomybėn neva už viešosios 
tvarkos ardymą; 1849 m. lapkričio 30 d. redaktorius buvo areštuo- 
tas; redakciją apėmus Robertui Šveicheliui, šis, kaipo atsargos ka- 
reivis, tuojau buvo pašauktas į kariuomenę ir išsiųstas į Vokietijos 
gilumą; tuomet laikraštis buvo perkeltas į Karaliaučių, kur jį iki 
1850 m. birželio pradžios redagavo dr. Leopoldas Mindenas. Tuo 
tarpu Tilžės prisiekusiųjų teismas 1850 m. kovo 27 ir 28 d. svarstė 
Sommerfeldo bylas ir nuteisė jį keturiais mėnesiais kalėjimo; atlikęs 
bausmę, kaipo atsargos puskarininkis, jis buvo 10 savaičių paso- 
dintas į daboklę ir išsiųstas į Šlezvigą. 1851 m. liepos 12 d. jau 
Karaliaučiaus teismas nuteisė ji ketveriems metams kalėjimo. Baus- 
mei išvengti Sommerfeldas stoja savanoriu į jėgerių batalioną, su 
kuriuo dalyvavo kare prieš danus. Karui užsibaigus, svetima pa- 
varde jis apsigyveno Hamburge, bet literatūrinės „nuodėmės“ ne- 
duoda ramumo — jį suseka ir pasodina į Karaliaučiaus kalėjimą. 
Galop, bausmę atlikęs, Sommerfeldas persikėlė į pietus, apsigyve- 


! Thimm R. Aus Tilsits Vergangenheit. — I, 1888; III, 1890. 

no Budapešte, kur mokytojavo prekybos akademijoj, bet 1866 m., 
įtariamas šnipavimu Prūsų naudai, sėdėjo kurį laiką kalėjime; vėliau 
apsigyveno Vienoje, kur kartu su žymiais ekonomistais Pranu Some- 
ringu ir prof. Schaeffle įsteigė žurnalą Osterreiche Okonomist. Savo 
gyvenimą pabaigė nusižudęs. 

Kiek ilgai ėjo lietuviškas to Dorfzeitungo priedas, sunku dabar 
pasakyti. Greičiausiai, laikraščiui persikėlus į Karaliaučių, nebuvo 
kas lietuviškai jį redaguoja. Kad ir redaktoriams skaudi buvo lietu- 
viškų politinių laikraščių pradžia, bet ji visgi sužadino pamėgdžio- 
jimų. Jau tų pačių 1849 m. balandžio mėnesį tas pats Klaipėdos 
spaustuvininkas Horchas, kuris spausdino Šesnako „Įstatymų Da- 
vadus“, pradeda Klaipėdoje leisti Lietuwninku Prietelį, arba Klaipėdos 
Ceitungas, redaktorium pasikvietęs kunigą Rudolfą Andrių Zippelį 
(1813—1894 II 19), tuo laiku Klaipėdos diakoną. Laikraštis, grynai 
biznio sumetimais leidžiamas, ėjo iki 1849 m. pabaigos. Nors pas- 
kutiniam tų metų 38 numeryj leidėjas ir kviečia užsiprenumeruoti 
jį kitiems metams!, tačiau greičiausiai toliau jis nebebuvo leidžia- 
mas, nes kaip tik 1849 m. gruodžio m. pabaigoje redaktorius kun. 
Zippelis buvo paskirtas Darkiemių kunigu ir turėjo iš Klaipėdos 
išsikraustyti. Galimas daiktas, kad ir šis iškėlimas buvo sužadintas 
jojo lietuviško laikraščio redaktoriaus darbo. 

Tie pirmieji du laikraščiai buvo, kaip matėm, neilgamečiai. Tvir- 
čiau ant kojų tuo laiku galėjo atsistoti tiktai toks laikraštis, kuris 
būtų buvęs Prūsų administracijos remiamas ir nebūtų bijojęs jokių 
valdžios varžymų. Toks laikraštis ir buvo pradėta leisti nuo 1849 m. 
liepos mėn., pavadinus jį Keleiviu. Jo pasirodymas turėjo griežtai 
atsverti Sommerfeldo laikraščio įtaką, tačiau mintis jam leisti buvo 
kilusi dar anksčiau. Dar 1844 m. rugpjūčio 10 d. Peterburgo slavis- 
tas Preussas, tuo laiku besilankydamas studijos reikalais vidurinėj 
Europoj, pakiša Pridrikui Kuršaičiui mintį leisti lietuvišką savaitinį 
laikraštį“. Bet Kuršaitis ta mintim tuo laiku nepasinaudojo. Ir tik 
1849 m. pradžioje generolas von Plehve, bijodamas, kad lietuvių 
liaudis nebūtu užkrėsta revoliucinės dvasios ir nenustotųu buvusi 


Klaipėdiškis A. B. Prūsų lietuvių laikraščiai. — 1914. 
2 Živaja Starina, 1891, Nr. 3—4 ir E. Volterio Mit. d. Lit. Lit. Ges., 1892. 

prūsiško konservatingumo ramsčiu, pasiūlė Pridrikui Kuršaičiui leis- 
ti lietuvišką laikraštį'. Kartu Kuršaičiui laikraščiui leisti buvo pa- 
skirta ir kasmetinė valdiška subsidija — 450 markių, asignuojamų 
iš tų sumų, kurios buvo jau seniai skiriamos pašalpoms lietuvių 
jaunuomenei, einančiai mokslus Tilžės gimnazijoj ir Karaliaučiaus 
universitete. Keleivis pradėjo eiti 1849 m. liepos 4 d. Karaliaučiuje, 
kas savaitė spausdinamas pradžioje Šulco, paskui Rautenbergo 
spaustuvėje. Paskutinis jo numeris pasirodė 1880 m. kovo 30 d. Bet 
jau kitą savaitę A. Einaris vietoj Keleivio pradėjo leisti Naująjį Kelei- 
vį, spausdinamą pas Reylaūnderį Tilžėje; nuo 1883 m. Nr. 14 jį pe- 
rėmė J. F. Kelkis (Kelch), Nr. 19 pakeitęs jo vardą į Tilžės Keleivį. 
Tuomet Einaris atnaujino jį senuoju vardu iš pradžių Ragainėje, 
paskui Klaipėdoje ir savarankišku laikraščiu leido jį 1883—1884 m. 
Iš pradžių 1884 m. Keleivis virto Konzerwatywų Draugystės Laiszko 
priedu, kurį nuo 1886 m. Nr. 28 redagavo mokytojas Vilius Kučius 
ir kuris nustojo eiti tik kartu su Kon. Dr. Laiszku didžiojo karo pra- 
džioje, visą laiką gaudamas valdžios subsidiją. 

Kad Kuršaičiui Keleivį redaguojant ir buvo į jo skiltis dedama ir 
kiek tikybinės madžiagos, bet pagrinde tai buvo grynai politinis 
laikraštis, kuris tiek savo straipsniais, tiek korespondencijomis sie- 
kė pagrindinio savo uždavinio — jei ne kalbos atžvilgiu, tai bent 
kultūriškai ir politiškai Mažosios Lietuvos lietuviai germanizuoti, 
auklėti atsidavime Prūsų kaizeriui ir valdžiai, skiepyti lietuvių „bū- 
rams“ politinį ir visuomeninį konservatingumą. Kad Kuršaitis pats 
ir buvo grynas lietuvis ir lietuvių mokslui savo gramatika ir žody- 
nu daug nusipelnęs, bet būdamas politiškai griežtas vokietininkas, 
trisdešimt su viršum metų Keleiviu savo pasirinkta politine krypti- 
mi lietuvius auklėdamas, jis padarė jiems didelę griežtai neigiamą 
įtaką — ne tik nežadino, bet ir slopino tautišką ir politišką jų susi- 
pratimą. Juo labiau kad beveik visą tą laiką Keleivio padėtis buvo 
beveik monopolinė. 

Kai Tilžės mokytojas Mauras Pucas, 1849 m. Sommerfeldo pa- 
dėjėjas, kartu su juo 1850 m. Tilžės teismo teisiamas, ėmė nuo 1851 m. 


3 Klaipėdiškis A. B. Prūsų lietuvių laikraščiai. — 1914. 

pradžios leisti dvisavaitiniu priedu prie vokiško kun. Herrendėr- 
ferio leidžiamo Die freie Gemeinde Lietuvišką Prielaišką, tai Kuršaitis 
pirmasis Keleivyje griežčiausiai jį puolė ir atkreipė į jį Prūsų val- 
džios akis; per Kuršaiti Pucui buvo iškeltos kelios bylos ir konfis- 
kuotas 1851 m. kovo 9 d. septintas numeris; šis numeris buvo ir 
paskutinis Lietuviško Prielaiško numeris. Pats Pucas, nustojęs vietos 
ir nesurasdamas dirvos tolimesnei kovai, iškeliavo į Ameriką. 

Taip pat smarkiai nukenčia 1863—1864 m. pažangiosios vokie- 
čių partijos Šilutėje pas Siebertą leidžiamas Lietuwininku Paslas sawo 
Broliams Burams Naujienu praneszas, sudaręs lietuvišką leidimą vo- 
kiško laikraščio Biirger und Bauer Freund. Lietuwininku Paslas susi- 
laukė kelių valdžios represijų, o Gumbinės valdybos pirmininkas 
V. Kryssas siuntė jam perspėjimų nekiršinti žmonių prieš valdžią. 
A. Bruožis spėja, kad laikraštis dėl lėšų trūkumo 1864 m. nustojo 
ėjęs. Greičiausiai sustojimo priežastis bus buvusi kita: laikraštis bu- 
vo įsteigtas tik rinkimų agitacijai varyti; rinkimams užsibaigus, ne- 
bebuvo reikalo jo leisti. 

Kiti Keleivio laikotarpyj ėję lietuviškieji Mažosios Lietuvos laik- 
raščiai su juo varžytis negalėjo. Tai buvo ar vokiški oficiozai, ar 
pusiau oficiozai, kurie dalį teksto spausdino lietuviškai, kaip antai 
Memeler Kreissblatt, ėjęs nuo 1852 m. Klaipėdoje ir bent iki 1871— 
1872 m. dalį savo teksto spausdinęs lietuviškai, ar 1857 m. tokiu 
pat būdu spausdinamas Kreissblatt des Konigl. Landesamths Heydekrug 
Šilutėj (spausdinamas Tilžėje pas Reylūnderį), ar 1861—1862 m. 
Ottono Hagemano leistas Kaukehimer Wochenbote fir die litauische 
Niederung, spausdintas iš pradžių pas Umlautffą Šilutėje, paskui pas 
Vaikinį Klaipėdoje (paskutinis Nr. 40 pasirodė 1862 m. spalio 15 d.), 
ar 1861—1862 m. skelbimų laikraštis Heydekruger Anzeiger-Szilokarc- 
zemas Apsakimas, kurį 1862 m. balandžio mėn. pakeitė valdiškas 
Heydekruger Kreisblatt. 

Nesudarydavo Keleiviui konkurencijos ir grynai tikybiniai, greta 
Nusidavimų ėję laikraščiai, kaip antai kun. Trojės redaguojamas Pas- 
las wyrausos Draugystes Gustawo Adolfo Istatimo 1isz Prowincios Prusu, 
kurių keletas numerių buvo 1861 m. išspausdinta Karaliaučiuje, ar 
1875 m. pradėtas kun. Kelkio, pasitraukusio iš Nusidavimių, Tilžėje 

leisti Pasiuntinystes Laiszkelis, paskiau pakeitęs savo vardą į Pasiunti- 
nystes Knygeles. Užtat kai 1877 m. pabaigoje pasirodė pavyzdinis 
numeris Lietuwiszkos Ceitungos, nuo 1878 m. pradėjusios sistemin- 
gai eiti Klaipėdoje Martyno Šerniaus redakcijoj, Keleiviui teko rim- 
tai susirūpinti, nes Lietuwiszka Ceitunga, dėl didesnio aplamo savo 
liberališkumo ir didesnio susirūpinimo grynai lietuviškais reikalais 
ir šiaip laikraštiškai įdomiau vedama, rado iš karto žymų pritarimą 
Mažosios Lietuvos visuomenėj. Fuomet paaiškėjo, kad, vykstant 
didesnei visuomenės diferenciacijai, laikraštis, atsirėmęs tik vieno 
žmogaus iniciatyva ir darbu, negali ilgiau laikytis. Tuomet Rytprū- 
sių vokiečių konservatyvų draugija pradeda nuo 1880 m. pradžios 
(pavyzdinis numeris pasirodė dar 1879 m. pabaigoje) leisti Prieku- 
lėj savaitinį Tiesos Prietelį, paskui pasivadinusį Konzerwatywu Drau- 
gystes Laiszku. Keleivis jam užleidžia savo vietą ir sustoja, o po kiek 
laiko virsta jo priedu. 


VI 


Spaudos uždraudimo metu negalima buvo net svajoti Didžiojo- 
je Lietuvoje legalų lietuvišką laikraštį leisti. Buvo kovota vien už 
teisę legaliai spausdinti knygutes. Tačiau ilgainiui, atsirandant įvai- 
riose Lietuvos ar Rusijos vietose didesniems susipratusių lietuvių, 
ypač jaunuomenės, susibūrimams, kartkartėmis daroma bandymų 
ir nelegaliai leisti šiokius tokius laikraštėlius, kurie, kad ir negalėję 
atstoti spausdintų laikraščių, visgi rodė, kad ir nedidelį, visuome- 
nės judrumą, pratino rašyti, traukė laikraštėlių dalyvius prie viešo- 
jo darbo. Pradedant antruoju uždraudimo gadynės dešimtmečiu 
tokios rūšies laikraštėlių atsiranda vis dažniau. Deja, daugelį jų 
pažistame tik iš pavadinimų, nes, gaminami vienu dviem egzem- 
plioriais, jie greit visiškai pradingdavo, kartais sąmoningai naikina- 
mi, laukiant kratos. Daugelio jų mes ir visiškai nežinome. 

Jei neskaitysim jau minėto ano 60-ųjų metų pradžios Maskvos 
lietuvių studentų laikraštėlio, kuris priklauso gadynei prieš spau- 
dos uždraudimą, 1875—1903 m. laikotarpyj Žinome jau septynioli- 
ka tokių laikraštėlių; neabejotinai jų skaičius bus buvęs dar dides- 

nis: dar 1920 m. rašydamas Dainavoj apie „Lietuvių laikraščius Lie- 
tuvoje prieš spaudą leidžiant“, visų tik septynis buvau suskaitęs. 
Seniausias žinomų laikraštėlių yra Petrapilio lietuvių studentų 
1875—1876 m. leistas Kalvis Melagis'. Kad ir neturime nė vieno jo 
numerio“, tačiau, prisidėjus prie jo plačiau žinomiems paskiau lie- 
tuvių veikėjams, jo pasirodymo aplinkybės buvo kiek smulkiau nu- 
šviestos. Kaip tik tuo laiku prasidėjo iš petrapiliečių ir maskviečių 
lietuvių studentų ėjęs smarkesnis spaudos uždraudimo atakavimas, 
kuris 1876—1878 m. davęs ir tam tikrų konkrečių pasėkų, kada 
pavyko legaliai išleisti Petrapilyje keletas populiarių lietuviškų kny- 
gučių. Suburti tas jaunąsias pajėgas nemaža buvo padėjęs ir anas 
laikraštėlis, ėjęs berods nuo 1875 m. gruodžio 1 d. iki 1876 m. kovo 
1 d. Viso labo jo buvo išleista bene 10 ar 12 numerių. Jis buvęs 
spausdintomis raidėmis ranka rašytas, skiriamas „tiktai laikraščio 
sandarbininkų (t. y. bendradarbių. — V. B.) motinoms ir išsiuntinė- 
jamas laiškų pavidalu“ (P. Vileišis). Laikraštėlį buvo sumanęs ir 
redagavo Petras Vileišis, bendradarbiavo J. Brazaitis, davęs verti- 
mų 15 A. Mickevičiaus ir originalių eilių, Česlovas Pancežinskis 
nuo Viekšnių, Juozas Grigiškis ir kiti; vinjetę piešė St. Lukša. Kad 
ir neilgai ėjęs, jis paliko savo bendradarbiams didelę įtaką — ir 
kelioms dešimtims metų praėjus, jie vis dar jį tebeminėdavo. Pla- 
tesnėj visuomenėj nepasklidęs, jis, žinoma, jos ir veikti negalėjęs — 
bet tokia reikšmė buvusi ir visų kitų panašių laikraštėlių. 

Keleriems metams praėjus, 1880—1881 m., ir Maskvos lietuvių 
studentai paleido savo antrąjį laikraštėlį Aušrą, ėjusią kartą per du 
mėnesiu, matyt, per vienerius mokslo metus. Jos redaktorium bu- 
vęs studentas Pavilanis ar, sulig kitais, studentas matematikas Pa- 
šukonis. Išlikęs vienas Aušros numeris yra hektografuotas, bet grei- 
čiausiai bus buvę ir rankraštinių numerių. Aušros įtaka buvo platė- 
lesnė — savo vardu ji atkreipė dėmesį ir spausdinto laikraščio su- 
manytojų, ir juo jie pasinaudojo 1883 m. Aušrai. 

Pradėjus eiti Prūsuose spausdintiems, Didžiajai Lietuvai skiria- 
miems laikraščiams ir nesugebant jiems atsiliepti į vietos gyveni- 


| " P. Vileišio str. Lietuvoje, 1925, Nr. 250; J. Tumo Aušrininkų grupė, 1924, : 
p. 131—148; literatūra: Bibliografija, II, Nr. 1962, p. 550. 

mo, ypačiai įvairių mokyklų gyvenimo smulkmenas, panašūs 
laikraštėliai ruošiami ir Lietuvoje. Bene Aušros pasirodymo me- 
tais (1883) Kauno seminarijos klierikai leidžia savo Lietuvą, ku- 
nigo, tuo laikų klieriko, Aleksandro Dambrausko redaguojamą ir, 
greičiausiai, prirašomą. Pasirodžius keturiems jos numeriams, apie 
jos leidimą patyrė seminarijos vyresnybė, ir tuo laiku buvęs se- 
minarijos rektorius kun. Antanas Baranauskas uždraudė ją toliau 
beleisti. 

Tais pačiais metais Veiverių mokytojų seminarijos trečiojo kurso 
mokiniai išleido apie 10 numerių Naudingų Veiverių Seminarijos Mo- 
kinių Valandų. Jų sumanytoju buvęs Tomas Žilinskas, tuo laiku se- 
minarijos mokytojas; kiekvienam mėnesiui užsibaigus mokiniai pri- 
rašę sąsiuvinį pristatydavo Žilinskui. Daugiausia laikraštėlyj rašė 
Juozas Andziulaitis (Kalnėnas) ir Ks. Sakalauckas (Vanagėlis)'. Ta- 
čiau šis laikraštėlis telieka laikyti ne tiek laikraščiu, kiek tam tikrais 
mokinių lietuvių kalbos pratimais. 

1884 m. (kitų spėjimu, net ir 1883 m.) prie panašaus darbo pri- 
sideda ir Marijampolės gimnazistai, leisdami rankraštinį Priešaušrį, 
kurio pasirodę ne mažiau kaip penki ir ne daugiau kaip dvylika 
numerių. Redagavo Jonas Mačys (Kėkštas), padedant K. Griniui 
(Varnaičiui). Tiems laikams į Priešaušrį dedamos eilės ir straipsniai 
turėjo ir bendresnės reikšmės, ir, pvz., Niamuno Sargas 1884 m. vie- 
ną J. Mačio straipsnelį iš Priešaušrio, perduotą iš Aušros redakcijos, 
buvo savo Nr. 7 persispausdinęs. 1885 m. vietoj Priešaušrio tas pats 
J. Mačys ten pat leido Iššiepdantį, kuris tačiau mums iš viso tėra 
žinomas tik iš J. Mačio eilių „Nelaimės dainiaus“, kurias pakartojo 
Amerikos Vienybė Lietuvninkų 1892 m., Nr. 11. 

Bene apie tuos pačius metus, ar ankstėliau, pasirodė ir pirmasis 
mums žinomas kaimo jaunimo laikraštėlis Dajniu neszejis. Jį ruošė 
Gruzdžių valsčiuje Augustinas Baranauskas, kuris nuo Aušros pa- 
sirodymo pradžios siuntinėjo jai savo sudėtų eilėraščių. Paskiau 
pradėjęs tų eilių vis daugiau rašinėti ir netilpdamas Aušroje, jis 
surašinėjęs atskirais sąsiuvinėliais ir dalino apylinkės jaunimui; ne- 
spėjant perrašinėti, buvo sumanyta hektografuoti atskiru laikraštė- 


! Lietuvos Mokykla, 1921, 3 kn., p. 526—535. 

liu. Nr. 1 atmušta net 200 egzempliorių, kurie buvo paskleisti tarp 
Gruzdžių, Joniškio, Žagarės jaunimo. Buvo sumanyta paleisti per 
metus 25 numeriai, bet kadangi visiškai su tuo darbu nesislėpta, 
tai, tik antrą numerį išleidus, atkreipta į save vietos policijos akys, 
kuriai perspėjus, toliau laikraštėlio nebeleista!. Šis laikraštėlis ne- 
abejotinai buvo susijęs ir su slaptos jaunimo „Atgajos“ organizaci- 
jos veikimu, kuri kaip tik tuo laiku, M. Slančausko suorganizuota, 
dirbo tose pačiose apylinkėse. Slančauskui padėjo Aug. Baranaus- 
kas, J. Trumpulis ir kiti. 

1885 m. Povilo Matulionio ir J. Spudulio iniciatyva ir darbu tarp 
Petrapilio lietuvių studentų buvo paskleista 10 numerių Žiniu neszejo, 
kurio tačiau turinys dar mums nėra Žinomas. 1891 m. jau ir Seinų 
seminarijos klierikai pasirodo laikraštėliu Knapt, pradžioje A. Milu- 
ko ruošiamų; jam išbėgus į užsienius, „redakciją“ paėmė Pr. Būčys, 
kuris tų pačių metų rudenį pakeitė jo vardą į Viltį ir tuo vardu 
1891—1892 m. paruošė jo bent 6 numerius*. Be A. Miluko ir P. Būčio, 
jame bendradarbiavo ir Pr. Urbonavičius. 

1893 m. Šiaurės Lietuvoje, Nemunėlio Radviliškio apylinkėse, 
susikūrusi slaptoji „Nemunėlio ir Apaščios Susivienijimo“ jaunuo- 
menės organizacija, Juliaus Paliuko ir A. Sabaliausko, paskesnių 
kunigų, vedama, išleido kelis numerius Palemono, leisto „Starka Liz- 
de“. 1895 m. Ž. L. Apžvalga pakartojo iš jo vieną straipsnį?. 1894— 
1895 m. Dauliūnų kaime Jūžintų parapijoj gyvenęs J. Širvydas, 
paskiau emigravęs į Ameriką ir ten suvaidinęs žymų vaidmenį 
viešajame Amerikos lietuvių gyvenime, laikotarpy tarp 1894 m. 
gegužės 8 d. (Nr. 1) ir kovo 10 d. (Nr. 30) paruošė 30 numerių 
Triuso Mažikelio; visas laikraštėlis buvo vieno redaktoriaus prirašo- 
mas ir daro įspūdį (jo komplektas yra Lietuvių mokslo draugijos 
Vilniuje archyve) ne tiek laikraštėlio, mažesniam ar didesniam apy- 
linkės gyventojų būryje platinamo, kiek paties J. Širvydo literatū- 
rinių pratybų. 

1896 m. turime ir vienintelį nelegaliai spausdintą Lietuvoje laik- 
raštį. Žymiausias kovotojas už lietuvių spaudą jos draudimo lai- 


' A. Baranausko str. Aušrinėje, 1911, Nr. 13; Bibliografija, UI, Nr. 2496. 
Ž A. Sabaliauskas. Slaptosios draugijos // Mūsų Senovė. — 1922, kn. III, p. 397— 
378. 

kais, Bielinis-Bieliakas, 1896 m. rudenį pargabeno iš Mažosios Lie- 
tuvos, iš Jankaus, mažą rankinę spausdinamąją mašinėlę ir raidžių, 
iš Rygos raitas pargabeno popieriaus ir drauge su Steponu Povilio- 
niu (iš Grybkelių kaimo Saločių valsčiaus!) įtaisė netoli Joniškėlio 
pas miškų sargą Bajoriūną mažą spaustuvėlę, kurioje ir išspausdi- 
no laikraštėlį, pavadintą „Baltasis Erelis. Metas 1, Num. L, ant Naujo 
1897 meto Lietuvos terptautiszkas politiszkas laikrasztis. Jszeinan- 
tis visuose kalbose, preke už N su prisiuntimu 30 kapeiku“. Pabai- 
goje pažymėta: „Iszlaistojas to terptautiszko politiszko laikraszczio 
Juzaps Baltasis Erelis Lietuvos Karalius. Spauzdinta Lietuvos griu- 
vėsuose“?. Pats pasirinkimas antraštės ir Bielinio slapyvardžio bu- 
vo sužadintas specialios J. Bielinio pažiūros į Baltąjį Erelį, kaipo 
Lietuvos, ne Lenkijos, valstybės ženklą, kurį tiktai lenkai iš lietuvių 
pasisavinę. Visą laikraštėlį surašė pats J. Bielinis, o rinko Bielinio 
išmokytas Povilionis. Rinkta ir spausdinta apie dvi savaiti, ir iš- 
spausdinę „redaktoriai ir leidėjai“ patys išplatino visus 300 egzem- 
pliorių. Išplatinę rengėsi leisti ir antrąjį numerį, bet abiem susirgus 
laikraštis sustojo. Antrąjį numerį Bielinis išleido tik 1911 m., bet jau 
Mažojoj Lietuvoj, paskutinį, trečią, numerį — 1912 metais. Koks 
buvo pačios spaustuvės likimas, nėr žinios, tik galima spėti, kad ją 
Bielinis paskiau buvo užleidęs Lietuvių socialdemokratų partijai, 
kuri, išleidusi 1899 m. Bitėnuose pirmą numerį Aido Lietuvos Dar- 
bininkų Givenimo, antrąjį numerį ruošėsi spausdinti Vilniuje slaptoj 
spaustuvėj, bet per kratą žandarams į rankas įkliuvo ir pats nume- 
ris, ir visa spaustuvė. Kita nelegali spaustuvė atsirado tiktai 1905 
metais. | 

Apie ėjusią 1897—1898 m. kažkur Lietuvoje hektografuotą Ru- 
pužę, kurios pasirodę iki 8 numerių, žinoma vien tik iš Ukininko 
1902 m. Nr. 1 redakcijos atsakymo. 1900 m. Petrapilyj K. Būgos 
ir Paškanio organizuota slapta „Lietuvių Skaitymo Draugija“ iš- 
leido du hektografuotu numeriu Žiburio balandžio ir gegužės 
mėn. Juos prirašė vienas K. Būga. Draugijėlei iširus, ir laikraštė- 
lis sustojo ėjęs. 

! P. Rusecko str. Knygnešyje, II, p. 142—143. (A. Paškevičiaus atsiminimai). 

2 Tiek Bibliografijoje, UI, Nr. 3859, tiek pas ėmusį iš jos P. Rusecką (p. 143) 


antraštė paduota nevisiškai teisingai („giriose“). 

1902 m. Ūkininkas Nr. 1 paduoda trumpą informaciją apie Žinias 
Žineles, hektografuotą laikraštėlį, kurio leidimo metų nepaduoda- 
ma. Tai būta kaimo jaunimo laikraštėlio. Galop Seinuose 1903 m. 
klierikai išleido Jaunuomenės Draugą, bene A. Šmulkščio redaguojamą. 

Kad ir nedaug iki šiol pavyko sulasinėti žinių apie įvairius laik- 
raštėlius, ėjusius spaudos uždraudimo laikais Didžiojoje Lietuvoje, 
tačiau ir tie žinomi faktai rodo, kad laikraščio reikalingumas buvo 
"apėmęs jau visą kraštą ir kad ėję Prūsuose spausdinti laikraščiai daug 
kuo nesugebėjo patenkinti vietos reikalavimų. 


VII 


Kada, kieno galvoje ir kuriomis aplinkybėmis kilo pirmoji min- 
tis leisti Lietuviškas laikraštis, skiriamas Didžiajai Lietuvai, už jos 
sienų, atsirėmus turima dabar medžiaga, griežtai pasakyti negali- 
ma. Juo daugiau tuo klausimu įvairių atsiminimų ir medžiagos 
skelbiama, juo labiau pats atsakymas pasidaro sunkesnis; ypačiai 
kada tą medžiagą daugiausia sudaro atsiminimai, rašomi praėjus 
kelioms dešimtims metų nuo aprašomų įvykių, kada kyla kartais ir 
noro asmeninius aprašančiojo nuopelnus iškelti. 1903 m. sąryšy su 
20 metų Aušros sukaktuvėmis iškilusi Vienybėj Lietuvininkų polemi- 
ka tarp J. Basanavičiaus, A. Vištaliaus ir M. Jankaus to klausimo ne 
tik nepaaiškino, bet dar labiau supainiojo. Tik vienos išsilikusios 
Aušros archyvo nuotrupos, ne visos iki šiol paskelbtos, leido pažinti 
vieną kitą autentišką dar priešaušrinį dokumentą. Iš tų dokumen- 
tų, iš vėlesnių atsiminimų paaiškėjo bent tas faktas, kad Aušros 
pasirodymas nebuvo vieno kurio asmens iniciatyva sužadintas, kad 
reikalas turėti bent kokį savo laikraštį buvo jau tiek subrendęs, jog, 
vienu laiku ta pati mintis buvo kilusi įvairiose vietose. Kiek dau- 
giau pažįstam laikraštį kuriant veikimą asmenų, tuo laiku gyvenu- 
sių už buvusios Rusijos teritorijos sienų; bet beveik nieko nežinome 
apie Didžiojoj Lietuvoj gyvenančių veikėjų sumanymus, nors iš to 
dar negalima daryti išvados, kad ir čia apie tai negalvota: konspi- 
ratinės dėl spaudos uždraudimo veikimo sąlygos veik neišsaugojo 
mums jokių autentiškų dokumentų, šios pusės veikėjų surašytų. 

Bet iš fakto, kad užsieninis laikraštis buvo skiriamas Didžiajai Lie- 
tuvai, kad pats jo platinimas be jos veikėjų paramos būtų buvęs 
negalimas, kad jau pirmąjį Aušros sąsiuvinį spausdinant turėta kiek 
medžiagos ir iš Didžiosios Lietuvos, iš anksto atsiųstos, kad galop 
jau pirmųjų metų Aušra savo bendradarbių tarpe turėjo žymų skai- 
čių rašytojų, gyvenusių Didžiojoje Lietuvoje ar Rusijoje, visa tai 
verčia daryti išvadą, kad jei pati iniciatyva ir ne iš Didžiosios Lie- 
tuvos išėjo, tai visgi ji turėjo būti gerai visose naujo sumanymo 
stadijose informuota. 

Šiokie tokie vėlesniųjų Aušros kūrėjų ryšiai su Mažosios Lietu- 
vos spauda pastebimi jau nuo 1880 metų, t. y. dar treji metai prieš 
Aušros pasirodymą. Keleivio vietoje nuo 1880 m. pradėjęs eiti Nau- 
jasis Keleivis jau pirmais savo pasirodymo metais spausdino dr. Ba- 
sanavičiaus straipsnius, paskiau dar ir Jono Koncevičiaus. Ėjusi nuo 
1877 m. pabaigos Lietuviška Ceitunga 1882 m. spausdina to paties 
Basanavičiaus, J. Šliūpo ir kun. S. Narkevičiaus darbus, nors pasta- 
rojo tiesioginių ryšių su laikraščiu neturėta, bet savo raštai siųsta 
dr. Basanavičiui, kuris jau pats talpino juos savo nuožiūra. Tačiau 
tų kelių Didžiosios Lietuvos lietuvių (iš jų dr. Basanavičius gyveno 
jau Bulgarijoj) raštai negalėjo tiesiogiai sužadinti Aušros, nes buvo 
rašomi vien Mažosios Lietuvos lietuviams veikti, jiems tautiškai ža- 
dinti: jie buvo analoginiai jau kiek anksčiau Mažojoje Lietuvoje pra- 
sidėjusiai dr. Jurgio Sauerveino akcijai. 

Kiek kitokį pobūdį turėjo dr. Basanavičiaus ir Jono Koncevi- 
čiaus rašiniai, nuo 1880 m. spausdinami Tilžėje 1879 m. pradėju- 
siuose eiti Mitteilungen der Littauischen Litterarischen Gesellschaft. Šis 
grynai mokslo žurnalas, leidžiamas vokiečių, nykstančia Lietuvos 
praeities kultūra susidomėjusių, buvo tuo laiku vienintelis, kad ir 
vokiškas, žurnalas, kurs talpino medžiagą ir lietuvių kalba ir ku- 
riam platinti Lietuvoje ir Rusijoje rusų administracija didelių kliū- 
čių nestatė. Taigi čia įdėti lietuviški straipsniai galėjo ir per sieną 
legaliai pereiti, ir tų straipsnių rašytojai galėjo turėti vilties, kad jie 
bus ir Lietuvoje skaitomi. Bet tų skaitytojų tenai buvo labai maža, 
specialiai etnografiniais straipsniais tuo laiku dar maža kas tesido- 
mėjo; antra vertus, ir specialus žurnalo pobūdis neleido jame gy- 
vais krašto reikalais atsiliepti. Tuo būdu pats bendradarbiavimas 
Mitteilunguose jau galėjo sužadinti mintį leisti ir specialų Lietuvai 

skiriamą laikraštį, juo labiau kad tikėtasi, jog naujas laikraštis, po- 
litiniu atžvilgiu Rusijai legalus, galėtų būti ir rusų administracijos 
per sieną praleidžiamas. 

Iš tikrųjų kaip tik tuo laiku, kada dr. Hasano ičiūs pradėjo šiam 
žurnale bendradarbiauti, užtinkame ir pirmąsias žinias apie ban- 
dymus organizuoti lietuvišką laikraštį užsienyj. Deja, visos šios Ži- 
nios yra jau kiek vėliau užfiksuotos, ir vienintelis jų šaltinis yra 
kiek vėlesni dr. Basanavičiaus atsiminimai. Jis būtent tvirtina, kad, 
tik Bulgarijoj apsigyvenęs, jau 1881 m. pradėjęs rūpintis ten pat 
leisti lietuviams laikraštį ir kad tuo reikalu jau buvo jo susitarta su 
spaustuvininku Žeinovu, tik dėl nežinomų mums priežasčių nuo 
sumanymo atsisakė. 1882 m. jam kyla nauja mintis leisti tokį pat 
laikraštį Belgrade, „Obilicev Vienac“ draugijos spaustuvėje. Tačiau 
serbai inteligentai, su kuriais tuo reikalu jam teko tartis, patys jį 
atkalbėjo, teisingai nurodę į tas nenugalimas sunkenybes, kurios 
susidarys gabenant laikraštį į Lietuvą per kelias valstybes ir netu- 
rint tiesioginių ryšių su Lietuva!. Tais pačiais metais jis jau mano 
leisti laikraštį Prahoje, bet ir nuo to sumanymo dėl tokių pat prie- 
žasčių atsisakė. Jei dr. Basanavičius šiuos savo prisiminimus užra- 
šydamas viską gerai atsiminė ir nesupainiojo vėlesnių savo projek- 
tų su šitais, tai ir šiaip tenka padaryti išvados, kad tie sumanymai 
labiau buvo susiję su jo asmeniniais raštų projektais, bet ne su kon- 
krečia mintim leisti laikraštį, nes pačios numatomos spausdinti vie- 
tos buvo kaip tik tos, kuriose tuo laiku gyveno pats dr. Basanavi- 
čius. Greičiausiai jo ieškota vietos, kur galima būtų buvę spausdinti 
jo knygutės, jo priežiūroj, bet ne laikraštis. Tą lyg patvirtina ir pa- 
ties dr. Basanavičiaus laiškas Jurgiui Mikšui, rašytas 1883 m. sausio 
mėn. pradžioj“, kuriame jis tarp kitko rašo: „aš pilnai pritariu mys- 
lej, jog rejke naują laiškelį pradėti išdavinėti. Šyta myslis nog kelū 
dienū ir mano galvoj imnsisėdo — o tai ženklas, jog ape viens kito 
myslis nežinant vieną ir tą pat sudumojam — jog turime tą myslę 
išpildyti“. Iš pabrauktų žodžių, rodos, turėtų būti aišku, kad mintis 
laikraštį leisti kilo jam ne prieš keleris metus, bet tik „nuo kelių 
dienų“, t. y. ar 1582 m. pabaigoje, ar 1883 pradžioje. 


! Pig. Biržiška Vacl. Dr. Basanavičius // Mūsų Žinynas. — 1927. — Nr. 25. 
Ž Mūsų Skardas, 1926, p. 25. 

Bet iš laiško, kurio autentiškumu abejoti netenka, gauname do- 
kumentų įrodymą, kad jau ir Mažosios Lietuvos jaunųjų lietuvių 
veikėjų tarpe panašus sumanymas irgi buvo kilęs — tarp jų pir- 
miausia Jurgiui Mikšui, paskui vienam žymiausiųjų Aušros rėmėjų. 
Jei tikėtina paskesniais (M. Jankaus ir kitų) Kudymais, tai nešiojosi 
tokią pat mintį ir Martynas Šernius, kuris, kad ir grynais biznio 
sumetimais, bijodamas nepasitenkinimo dvasiškai suvokietintų Ma- 
žosios Lietuvos lietuvių, atsisakė toliau savo Lietuviškoj Ceitungoj 
talpinti per daug jau „lietuviškus“ dr. Basanavičiaus ir kitų straips- 
nius, visgi nieko prieš neturėjo pamėginti tokius pat straipsnius 
spausdinti „Žemaičiams“ skiriamam laikraštyj, juo labiau kad tai 
galėtų ir šiokio tokio pelno duoti — bent „Lietuvininkai“ jau be- 
veik dvidešimt metų palaikė su Didžiąja Lietuva tamprius preky- 
binius ryšius, pristatydami jiems maldaknyges ir šiaip tikybinę li- 
teratūrą, kurios gaminimas ir pardavimas ne vieną jų materiališkai 
ant kojų buvo pastatęs. 

Gyvenęs tuo laiku Poznanės srityje politinis lietuvių emigran- 
tas Andrius Vištalius, ir paties J. Basanavičiaus liudymu, ir savo 
vėlesniais prisipažinimais, irgi panašią mintį turėjęs, juo labiau 
kad jam buvo susidariusių ir ryšių su spaustuvėmis — jau 1881— 
1882 m. Poznanėj J. I. Kraševskio lėšomis jis buvo išspausdinęs 
lietuvišką Kraševskio Vitolio raudos vertimą. Iš čia, matyti, tarp kit- 
ko ir buvo kilęs gandas, kad ir Kraševskis ragino leisti lietuvišką 
laikraštį. Galiausiai veiklus dr. Jurgis Sauerveinas, savita „baltoji 
varna“ vokiečių tarpe, kuris, priešingai valstybinei ir visuomeni- 
nei vokiečių tradicijai, visą savo amžių paaukojo kovai už tautinį 
ir kultūrinį Vokietijoj gyvenančių mažųjų tautų atgimimą ir iš ki- 
tų labiausiai prisirišęs prie lietuvių ir daugiausia jų tarpe dirbęs, 
irgi buvo metęs vienam kitam Mažosios Lietuvos veikėjui pana- 
šią Mintį. | 

Tuo būdu laikraščio klausimui visai Didžiojoje Lietuvoje subren- 
dus, pavykus nusistatyti dėl patogiausios laikraščiui leisti vietos — 
Mažosios Lietuvos, o tai laikraščiui platinti leido pasinaudoti jau 
turimais per knygnešius ryšiais su Didžiąja Lietuva, susižinojus 
savo tarpe iniciatoriams dr. Basanavičiui, Jurgiui Mikšui, A. Višta- 
liui, — galima buvo organizuoti ir pats laikraštis. 

Ką tik teko pažymėti, kad šios pusės lietuvių susižinojimų dėl 
Aušros sumanymo dėl dokumentų trūkumo tiesioginai įrodyti ne- 
galime. Tačiau pravartu čia priminti faktas, ikšiol literatūroje be- 
rods neminėtas, kad visais metais anksčiau už Aušrą, dar 1882 m. 
pradžioje, Maskvos lietuvių studentų tarpe ne tik kilo mintis leisti 
lietuvišką laikraštį Vilniuje, bet net buvęs paduotas atitinkamas 
pareiškimas valdžiai, kurio tačiau išdavos buvusios tokios pat, 
kaip ir visų kitų pareiškimų lietuviškosios spaudos reikalais. Šias 
žinias paduoda laiške, rašytam 1882 m. kovo 11 d., tuo laiku dar 
studentas Jonas Šliūpas. Laiškas rašytas neįvardintam Kauno se- 
minarijos klierikui, kuris buvo ar Marcijonas Jurgaitis, ar Juozas 
Lideikis'. 

Štai to laiško ištrauka: „Balandžio mėnesije bus paduotas nuo 
mūsų prašimas į glavnoje Upravlenije po delam pečati, kad da- 
leistu mums spausti gazetą „Mūsų amžius“ (gal dar ją ir kitaip pa- 
vadinsime). Išeis ta gazeta (žinoma jeigu ją daleis spausti) vieną 
kartą ant nedėlės, kaštuos pustrečio rublio. Vieta spudo (!) tikrai 
kad bus Vilnius. Kas bus jo redaktoriumi užtilėsiu, nes dorai dar 
nenusprendėme. Betgi žinok, kad blogo neišrinksme; jeigu pats re- 
daktorius ko nepadaris, tai mes už jį padarisme. Visgi redakto- 
riumi turės buti geras lietuvis, žinovas, akilas, žodžiu toks, kad 
visi juomi galėtu užsitikėti. Tiktai nežinau kaip mes su pinigais 
padarisme, kiek turėsme skaitytojų, kas ką gal žinoti; juk pašio- 
lei, kaip nieks niekur nesvaitėjo apie gazetą, teip mažai kas apie 
ją ir rupinsis. Kaip tę nebutu, aš paprašisiu per tamstą visus pa- 
žįstamus, labjausei dabar kaip ant vaišiu velikiniū pargrįš namo, 
kad pasirupintu dasijautoti tarpe parakvijonu, kiek ant pirmo laiko 
kur rasis norintšiu išsirašidinti musu pirmąją gazetą; 17 butu ge- 
rai kad kožnas geidaujantšiu pavardes, kur kas givena, pavietą 
ir teip toliau užrašitu; taipgi jei aš po to laiko gautšiau tą sąrašą, 
tai ta Žine paskubintu ir musu darbą... pradėti išleisti gazetą ma- 
žai kišenije teturint ir dar nežinant kiek atsiras ištroškusu skaiti- 


' Laiškas iš kun. A. Dambrausko archyvo Vytauto Didžiojo universiteto biblio- 
tekos rankraščių skyriuje. Iki šiol nebuvo spausdintas. 

ti, tai abejingas daiktas“. Kas buvo Mūsų Amžiaus iniciatoriai, ga- 
lime atspėti iš kitų, 1882 m. vasario 24 d. ir kovo 11 d. tam pa- 
čiam adresatui J. Šliūpo laiškų, kuriuose jis smulkiai papasakojo 
aplinkybes ir kito lietuviško, tuo laiku Maskvoje kilusio, sumany- 
mo įkurti „lietuvių pilologišką draugystę“, kurios iniciatorium bu- 
vo į Maskvą persikėlęs Petras Vileišis, o statuto projektą rašė Vi- 
leišis, Jonas Šliūpas ir Jonas Spudulis; projektą peržiūrinėjo prof. 
Fortunatovas ir prie kūrimo buvo prisidėję prof. Koršas, Milleris, 
Baudouinas de Courtenay, Grotas, Buslajevas, Jagičius. Jei šiems 
mokslininkams nesusijęs su grynais mokslo reikalais lietuviškojo 
laikraščio klausimas ir galėjęs būti labiau svetimas, tai tasai veik- 
lių jaunų lietuvių trejetukas neabejotinai visas ir tam sumanyme 
dalyvavo, o iniciatyva ir čia greičiausia buvo išėjusi iš pripažinto 
maskviečių ir petrapiliečių studentų vado, Petro Vileišio. Kadan- 
gi šis tuo laiku buvo griežtai nusistatęs lietuviškam darbe laiky- 
tis pilno legalumo formų, tai ir visai galimas daiktas, kad tuo rei- 
kalu ir nebuvo visiškai susižinota nei su Basanavičium, nei apla- 
mai su užsieniais, kurie, be to, šiam sumanymui vykinti nedaug 
ką tegalėjo padėti. Tai galime išvesti kad ir iš to kelio, kuriuo 
ruoštasi išaiškinti ir paties laikraščio leidimo galimumai. Kaip ma- 
tėm, maskviečiai tuojau susižinojo su Kauno seminarija ir per klie- 
rikus, išvažiuojančius į atostogas, tikėjosi ir pačią žinią apie laik- 
raštį visam krašte praplėsti ir kartu surinkti davinių apie būsimuo- 
sius laikraščio prenumeratorius. Užsieniečiai lietuviai visus savo 
samprotavimus rėmė grynai teoriškais apskaičiavimais ir sumeti- 
mais, nė nebandę ištirti tikros dirvos laikraščiui plėstis Lietuvoje. 

Kad buvo ryšio tarp draugijos ir laikraščio sumanymo, yra ir 
dar aiškesnių įrodymų. J. Šliūpas, vienam savo neišspausdintų 
straipsnių, rašydamas apie „lietuvių mokslų draugystės“ steigimo 
reikalą, tarp kitko rašo: „dėlei to, kad paketinimus, nusprendimus, 
papeikimus draugistės visi Žinotu... musų mokslo draugistė turi 
uždėti nedėlinį, savo reikalams pavestą laikraštį... (kuris) bus teip 
sakant įnagis arba pabukle musų draugistes...“! 


' Rankraštis yra Lietuvių Mokslo draugijos archyve Vilniuje. Cituoju iš: Valaitis 
A. Iš Lietuvių Mokslo Draugijos Istorijos // Lietuvių Tauta. —1932. — Kn. IV, sąs. 
3, — P. 341. 

Jau patys laikraščio vardo pasirinkimo keliai nurodo kiek kitokį 
uždavinį. Mūsų Amžius savo vardu lyg rodė, kad norima atsiliepti 
į pačius gyvuosius dienos reikalus. Užsieniniam laikraščiui Višta- 
lius siūlė vardus Švitūnė, Švitūnas, Saulėtekis, Žinyčia, Žiburis, Žibu- 
rėlis. Basanavičius siūlė Lietuvą. Galop sustota prie Aušros, gal pri- 
siminus anąją maskviečių studentų Aušrą, o gal manant laikraštį 
būsiant lietuviško judėjimo aušrą. Bet ir visi kiti laikraščiui siūlomi 
vardai reiškė maždaug tą pat. Tuo būdu ir vardu laikraštis turėjo 
būti žadintojas, ne vien dienos reikalų atspindys. 

Tas pats buvo ir su ieškojimu materialinio pamato laikraščiui. 
Maskviečiai stengėsi iš karto susirišti su kraštu ir tenai, patys ne- 
turėdami lėšų, ieškoti materialinių galimumų. O Basanavičius, kaip 
matyt iš anksčiau minėto laiško Jurgiui Mikšui, pasiėmęs į rankas 
pieštuką, už tūkstančių kilometrų nuo Lietuvos iš karto visus sun- 
kumus teoriškai išsprendė: „Spausdinant sykį ant mėnesio reikėtų 
išdavinėti formate in 89 majori... nedaugiau kaip 500-priekė knyge- 
lės 10 — 15 pfen., todel prenumerata ant metu 1,80 Mar. su per- 
siuntimu. Jei pirmą numerį išparduota bus 100 egz. turėsim pelno 
15 M. ir tai gana. Toliau minusu rasi ir nebus. Jei ir nepasisektu 
toliau, bet 2 — 3 knįgutes tik galime išleisti. ... Aš ant pirmos knį- 
gutės duodu 10 M. — prikalbik Dr. Sauerveiną — aš nurašisiu 
šendie in „Lietuvį“ (Vištalių). Keturiese susidėję išleisim pirmą kni- 
gutę... Sumetę kokį 100 m. galėsime jau ką pradėt. Aš turiu da kelis 
artikulus parengęs... pirmoj knygutej galima bus spausdint dalį „Pi- 
lū“, žinoma nog pradžios!.. Inžengimo artikulą ir mūsų laiškelį aš 
parašisiu — kiek išmanant karštai... tu vėl apsiimti turi ant savęs 
redakcijos atsakimą. Išmintingai vesdami ir ant zokonų pamato sto- 
vėdami neturim nieko bijotis.“ 

Keliais žodžiais išrišti visi tiek leidimo, tiek redagavimo klausi- 
mai! Iš tų žodžių pasidaro aišku, kad Aušros sumanytojų turėta tik 
labai migloto nusimanymo, kaip laikraštis tvarkomas, koki galimu- 
mai jam atsiveria, kokio pasisekimo jis gali laukti. Tačiau tenka 
konstatuoti ir tai, kad vargu ar būtų jie tuo laiku pradėję leisti 
Aušrą, jei tikrai būtų numanę, kokių sunkenybių ji sutiks toliau ir 
kaip nevienodai ji bus lietuviškai susipratusios visuomenės sutikta. 

Galbūt toks fantastiškas kelias statyti laikraštį ant smėlio faktinai 
su keliomis dešimtimis markių laikraščio kasoj, nenumatant jokių 
tolimesnių pastovių pajamų nei tikrų kelių pačiam laikraščiui pla- 
tinti, atsargoje teturint vos vieną straipsnį, ir buvo geriausias dar- 
bui pradėti: bent tolimesnė visuomeninio lietuvių gyvenimo prak- 
tika parodė, kad tais atvejais, kada tą ar kitą viešojo darbo suma- 
nymą per daug giliai studijuodavo, kada stengdavosi iš anksto nu- 
matyti visas galimas kliūtis ir jas iš anksto pašalinti, dažniausiai iš 
paties sumanymo nieko neišeidavo. Šį gi kartą, nepaisant, kad pas- 
kesnės Aušros leidimo sąlygos ir sugriovė visus skubotai paruoštus 
planus ir iškėlė tokių sunkumų, apie kuriuos pradžioje nebuvo ma- 
nyta, darbas buvo visgi pradėtas, ir, jau darbui vystantis, teko galvoti, 
kaip pašalinti naujai susidarančios kliūtys. 


IX 


Pirmasis Aušros numeris, pažymėtas 1883 m. kovo mėnesiu, pa- 
sirodė tik balandžio mėnesį. Iki rugsėjo mėn. leista reguliariai po 
knygutę per mėnesį, iš viso 7 numeriai. Bet tolesnis numeris jau 
keliems mėnesiams susitrukdė ir išėjo trigubas, pažymėtas Nr. 8, 9, 
11 10; taigi tais metais pasirodė viso labo tik aštuoni numeriai. 1884 
metais, kada Aušra ėjo jau nebe devynis mėnesius, kaip 1883 m., 
bet dvylika, atskirų numerių pasirodė dar mažiau, tik septyni, jų 
sujungti 1—3, 5—6, 7—8, ir 10—11; 1885 m. viso labo aštuoni nu- 
meriai, sujungti 2—3, 4—5, 7—8 ir 10—11; tiktai paskutiniais Aus- 
ros gyvavimo metais, kada jos likimas jau buvęs nulemtas, visi tais 
metais išėję šeši numeriai ėjo tvarkingai. Tuo būdu vietoje 40 Aus- 
ros knygučių pasirodė per pusketverių metų vos tik 29 knygutės. 
Tas leidimo nepunktualumas, kelių numerių jungimas į vieną kny- 
gutę jau pats savaime rodo, su kokiais sunkumais teko Aušrai ka- 
riauti. 

Svarbiausia sunkenybė buvo grynai redakcinio pobūdžio. Kol 
vienas dr. Basanavičius veik visą Aušrą savo straipsniais prirašyda- 
vo, tol redagavimas retai einančio laikraščio iš tolo, iš kitos valsty- 
bės, dar buvo įmanomas. Bet toks laikraštis iš tikro nebuvo laikraš- 

tis. Aušrai pradėjus plėstis Lietuvoje ir Rusijoje, pradėjo plaukti 
straipsnių ir iš ten, reikėjo jie taisyti, peržiūrėti; vietoj prie Aušros 
gyvenę J. Mikšas ir M. Jankus to darbo atlikti negalėjo. Siuntinėji- 
mas dr. Basanavičiui žymiai medžiagą suvėlindavo, aktualesnė nu- 
stodavo reikšmės; o ir palaikymas glaudaus kontakto su skaityto- 
jais negalėjęs būti paliktas paties redaktoriaus neprižiūrimas. 
Galop, matyt, ir pačiam dr. Basanavičiui pritrūko energijos viską 
pačiam atlikti, ypačiai nuo to laiko, kai Aušra iš vieno dr. Basana- 
vičiaus darbo virto plačiu Lietuvos visuomenės darbu. Dr. Basana- 
vičius, išleidęs pirmąjį Aušros numerį savo vardu, o sekančius tris 
numerius suredagavęs, bet atsakominguoju redaktorium pastatęs 
Jurgi Mikšą, turėjo Aušrą pertvarkyti, ypačiai Jurgiui Mikšui pabė- 
gus į Žemaičius pas Davainį-Silvestraitį, ne dėl kokių politinių prie- 
žasčių, kaip įprasta Mikšo pabėgimas aiškinti, bet grynai dėl asme- 
ninių. Priruošęs penktąjį ir iš dalies šeštąjį numerį, dr. Basanavičius 
formaliai redakciją pavedė Martynui Jankui, kuris, nesugebėdamas 
apsidirbti, kreipėsi į neseniai pabėgusi į Ženevą Joną Šliūpą. Šis, 
atkeliavęs neva padėti Basanavičiui ir Jankui, jau nuo Nr. 5 pasira- 
šo Aušros redaktorium, o nuo Nr. 7 paėmė ir faktinąjį Aušros reda- 
gavimą. Tuo pačiu laiku ir pats spausdinimas buvęs perkeltas iš 
Ragainės, kur Albano ir Kibelkos spaustuvėj buvo išspausdinti pir- 
mieji penki numeriai, į Otto von Mauderodės spaustuvę Tilžėje. 

J. Šliūpas redagavo Aušrą iki 1884 m. balandžio mėnesio pra- 
džios, kada, prūsų policijos vejamas, turėjo bėgti, iš pradžių atgal 
į Lietuvą, o paskui į Ameriką. Tačiau jo, kaipo redaktoriaus, parašu 
pasirodė 1884 m. Nr. 1—6, paskutiniai, tuo laiku, kai jo Mažojoje 
Lietuvoje jau nebebuvo. Prieš išvažiuodamas jis atsikvietė iš Že- 
maičių J. Mikšą ir laikraštį perdavė jam ir Martynui Jankui, kuris 
iki 1885 metų Nr. 8 pasirašo atsakomuoju redaktorium, o iš tikro 
redagavo J. Mikšas; tik pirmuosius 1884 m. porą numerių padėjo 
sudaryti dr. Basanavičius. Nuo 1885 m. Nr. 9—10 J. Mikšas perke- 
lia Aušrą į savo naujai įkurtą spaustuvę Tilžėje ir jau pats pasirašo 
ir atsakomuoju redaktorium. Paskutinius 1886 m. Nr. 5—6 faktinai 
redagavo Juozas Andziulaitis!. 


Ė Faktinąją Aušros istoriją, vien spausdintąja medžiaga atsirėmęs, buvo atpasa-. 
kojęs Vadove 1914 m. Nr. 68 dr. J. Totoraitis. 

Aušros spausdinta nuo pat pradžios 1000 egzempliorių, kurie 
buvo platinami ir paštu uždarytuose vokuose, ir per knygnešius, ir 
šiaip kitais būdais. Kurį laiką net vienas kitas Didžiojoje Lietuvoje 
gyvenąs asmuo (pvz., M. Davainis-Silvestraitis) rinko ir prenume- 
ratą, apsiimdamas tvarkingai pristatyti laikraštį. Tačiau dėl sunke- 
nybių laikraštį nelegaliai gabenant antroj Aušros gyvavimo pusėj 
prenumeratorių skaičius žymiai sumažėjo: 1883 m. buvo jų 64 Di- 
džiojoj Lietuvoj ir 5 Mažojoj, 1884 m. — apie 300—400, 1685 m. — 
250, 1886 m. — 175. Bet tie skaičiai mažai ką tesako apie Aušros 
prasiplatinimą. Daugelis numerių ėjo per rankas iš vieno skaitytojo 
į kitą, dar daugiau buvo knygnešių parduodama. Nors Aušra pas- 
kui daug kas ir nepatenkintas buvo, visgi tuo laiku nebuvo Lietu- 
voje ar Rusijoje tokio inteligento lietuvio, kuris nebūtų skaitęs Aus- 
ros maždaug reguliariai. Taigi tikslas, Aušros iš pradžių pasistaty- 
tas, bent tuo atžvilgiu buvo pasiektas. 

Apie Aušros įtaką galime spręsti ir iš nuolatinio jos bendradar- 
bių daugėjimo. 1883 m. Nr. 1 buvo išspausdinti raštai gyvenusių 
užsienyj dr. Basanavičiaus, A. Vištaliaus ir Jurgio Mikšo, A. Bara- 
nausko eilės, ne jo paties Aušrai siųstos, o iš Rusijos teritorijos — 
S. Baltramaičio iš Petrapilio ir Jono Šliūpo. Nr. 2 prisideda dr. Jurgis 
Sauerveinas, Antanas Jurgelaitis iš Amerikos, Juozas Miliauskas iš 
Rygos, S. Raila ir M. Davainis-Silvestraitis, kuris vienas iš visų Auš- 
ros bendradarbių nuolatos duodavo tikrai laikraštinę, informacinę 
medžiagą. Čia pat buvo išspausdintas Prano Lipšto straipsnis, irgi 
jau pirmiau buvęs Basanavičiaus rankose. Nr. 3 Basanavičius at- 
kartoja jau seniau Lietuviškoj Ceitungoj pradėtą spausdinti S. Nor- 
kaus Margyrio vertimą; naujai prisideda E. Malinauckaitė, paskes- 
nioji Šliūpienė; Nr. 4 — Augustinas Baranauskas, pasirašęs, be to, 
ne slapyvardžiu, bet pilnu vardu ir pavarde, ir V. Vaičaitis; Nr. 5 — 
Jonas Rimkevičius ir Ks. Sakalauckas; Nr. 6 — vienintelis latvis, 
dirbęs spaudos draudimo laikais ir lietuvių literatūroj, Andrius Dih- 
rikis; Nr. 7 — kun. Aleksandras Burba ir J. Koncevičius. Galiausiai 
paskutiniame, trilypiame tų metų numeryj sutinkame dar raštus 
M. Slančausko, A. Sketerio, Petro Armino, berods Jono Jablonskio, 
J. Spudulio. Nors ne visų Aušros raštų autoriai yra mums dabar 
žinomi, tačiau visgi pirmų metų Aušros bendradarbių tarpe sutin- 

kame bent 28 pavardes. 1884 m. bendradarbių buvo jau apie 43, 
kurių irgi kelių pavardžių nežinome. Naujai prisidėjo Myk. Akelai- 
tis iš Paryžiaus, Juozas Andziulaitis, Liudvikas Beržanskis, Ant. 
Bliūdžius, S. Dagilis, Aleks. Dambrauskas, Aleks. Fromas, Silv. Gim- 
žauckas, Ant. Kriščiukaitis, St. Didžiulis iš Griežionėlių, Pranas Ma- 
šiotas, Stan. Matulaitis, Antanas Ratkus, Stasys Šliūpas, Petras Vi- 
leišis, Elena Zeronyčia, T. Žičkauskas, kun. P. Tamašauskas ir bent du 
neišaiškinti. Visų naujų bendradarbių buvo apie dvidešimt. 1885 m. 
iš 51 bendradarbio naujai pradėjo rašyti: J. Adomaitis, Vilius Bruo- 
žis (Bruažis), K. Bukavietis-Bukaveckas, Vincas Kudirka, Jonas Ma- 
čys, J. Mačiulis-Maciulevičius, Myk. Miežinis, Andrius Motuza, 
J. Senkus, Smilgius, J. Užupis, K. Voska, J. Kymantas, Pr. Budri- 
kas, su neišaiškintais viso labo apie dvidešimt. Tiktai 1886 m. ir 
bendras bendradarbių skaičius sumažėjo iki 34 — 35, ir naujų ma- 
žiau atsirado: M. J. Andriukaitis iš Amerikos, Juozas Bagdonas, 
M. Katkus (irgi ne slapyvardžiu, bet savo pavarde pasirašęs), 
Kr. Kruopaitis iš Mažosios Lietuvos, V. Kučius iš ten pat, Pr. Mil- 
čiauskas, J. Radziukynas, J. Sembritzkis iš Klaipėdos, tarp Aušros 
bendradarbių vienintelis lenkas, kad ir apvokietintas; Laurynas Ske- 
teris, ūkininkas; su dviem neišaiškintais (jų tarpe berods buvusi ir 
St. Paškevičienė) viso labo vienuolika. Taigi bendras ketverių metų 
Aušros bendradarbių skaičius siekdavo 80 žmonių. Vis tai buvo 
žmonės ir gan įvairios socialinės būklės, ir dar daugiau įvairių, kad 
ir ne visados nusistojusių, socialinių pažiūrų. Pasauliniai inteligen- 
tai ir pusinteligenčiai, kunigai, dvarininkai, ūkininkai; ortodoksi- 
niai katalikai, įvairių atspalvių tautininkai, liberalai ar net ir socia- 
listai, tikintieji ir bedieviai. Tokią margą bendradarbių sudėtį vie- 
nam darbe galėjo sutelkti tik tai, kad laikraštis buvo pirmas ir iki 
1885 m. vienintelis lietuvių laikraštis?. Bet ilgai visiems išlaikyti vie- 
nodos bendros linijos nebuvo galima; kad ir dėl to, jog patys ben- 
dradarbiai tos vienos linijos neturėjo; o J. Šliūpui pradėjus redaguo- 
ti, net ir redakcija nedarė pastangų tokią objektingą liniją išlaikyti. 
Pradėjo rastis nepatenkintų, kurie ir pačioj Aušroj, ir labiausiai tar- 
pusavio susirašinėjimuose tą savo nepasitenkinimą pabrėždavo. Tie 
kivirčai, kurie ilgainiui vis didėjo, užtenkamai nušviesti paskesnėj 
Aušros literatūroj. Buvo ir grynai asmens ambicijos įžeidimo, ir tam 

tikrų varžybų tarp bendradarbių ir redaktorių. Tiems vidaus kivir- 
čams apibūdinti užteks kad ir dvejeto ištraukų iš to laiko laiškų. 
Štai 1884 m. kovo 17 d. J. Šliūpas, jau gavęs Prūsų policijos įsakymą 
iš Mažosios Lietuvos išsikraustyti, šiaip rašo kun. J. Lideikiui, kuris 
tiek savo, tiek A. Dambrausko vardu pareiškė jam nepasitenkinimo 
Aušros kryptimi!': „Tamsta visai teisingai pasznekėjai, kad Auszra 
maža ką tepadarė dėl Lietuvos; gali nevienas isz musu broliu taria- 
si, kad asz to nematau. Bet ir matidamas tai vis labai gerai, ką asz 
galėjau padariti, kad į rėdistę daugibė įsiuncziama szlamsztu, ku- 
rių pasinaudoti nėkaip nėra galima, 0 geresniu rasztu patuolaik 
mažai tebuvo... Nėsant geru rasztininku juk sunku ira ir rėditi visai 
laikrasztį... Jaugi tarp senuju p. Basanius ira labai darbsztus viras, bet 
gailu, kad jis be galo vienpusuoja ir vieną pradžią szaukia apie nikimą 
kalbos; prieg tam smarkiai neapkenczia lenku... Man ne tiek lietuviszka 
kalba rupi, kiek įgaivinimas lietuviszkos kulturos... Taigi jeigu asz 
isz kulturiszkosios pusės žiuriu į darbus lietuvių, tai Tamstai bus 
gana aiszku, kiek asz verczios pernykszcziai Auszrai priduodu. Ji 
dėl apszvietimo žmoniu labai labai mažai tepadarė. Pernai Auszra sapnojo 
ir graibė aplink, norėdama pamatiti, ar dar ira sziokie — tokie lietu- 
viai, ar ira lietuvistė tebegivuojanti; matidama gi lietuvistę asant 
labai sužuvus, Auszra norėjo bent tėviniszką jausmą atgauti... no- 
rint savotiszku budu...“ — šiaip atsiliepė naujasis Aušros redakto- 
rius apie senojo redaktoriaus darbą. 

O štai vienas atsiliepimų jo korespondento, kun. Juozo Lideikio, 
kuris jam buvo persiuntęs aštrią kun. A. Dambrausko Aušros kriti- 
ką (J. Šliūpo pavadintą „paszkwiliu, iszjuokimu žmogaus, kuris 
dirba dėl tėvynės gero“). Šis atsiliepimas įdėtas į vieną laišką, ra- 
šytą kun Dambrauskui*: „...Kad jau pradėjai Auszrininkus engti, tai 
ir dar jėms uždrožk. Skaitau tenai (Aušroj) apie dvi paczas Peczulo; 
o kėk žinau jis tiktai szį metą tepamislijo ženytis... Ak tai isz tikro 
auszrininkai yra neplautburniai, o jog, to lėtuvos lenkiszams ir tereiki, 


" Laiškas nebuvo spausdintas; iš prof. A. Dambrausko archyvo, Vytauto Di- 
džiojo universiteto rankraščių skyriuje. 

* Laiškas be datos, matyt, 1884 m. rašytas; Vytauto Didžiojo universiteto bib- 
liotekoj. Ištraukos išspausdintos Žinyčioj 1900 m. 

kad netiktai ant auszrininku bet ir ant visu myletoju lėtuvos drebti 
purvais. Auszrininkai tepa visus lėtuvius... tiktai publicznas gyveni- 
mas tegali kritikai papulti; o ko žmones nemato, tai prėsz Dėvą tik 
atsakys; taigi isz tos puses žiūrint auszrininkai yra bobaburniai — 
Įėžuvininkai... gal but ne visi auszros saitytojai be sarmatos — gal dar yra 
1 sarmatlyvu... Bet kitame laiške jis visgi ir tokią nuomonę pareiš- 
kia: „tegul Auszrininkai bus ir netikėlei — galima su jais apė tikė- 
jimą ir nesznekėti, bet tiktai apė labą lėtuvių; ar gi Baran(auskas) 
paliko luteriu, jei su lutereis turi pažintis — tu tai suprasi — bet yra 
žmonių kurė nenori to suprasti...“ 

J. Šliūpo vedama Aušra gaudavo smarkiai barti ir iš pasaulinių 
inteligentų. Maskviečius atstovaująs A. Vilkutaitis keliuose laiškuose 
iš 1884 m.! štai kokius jam tarp kitko kaltinimus statė: „šnekėda- 
mas su Novoje Vremia apie išnaikinimą „polskoj zloby“, o su Dzien- 
nik Poznanskiu apie „dziatlanie w duchu pojednawczym Zz Polaka- 
mi“ Tamista 1) darai gėdą visai lietuviškai inteligentijai ir rašliavai, 
2) pavėlini, rasi, ant ilgo laiko daleidimą lietuviško spaudinimo... 
Lietuvoje!“ (laiškas 1884 III 6(18). „Keturias paskutinias eilutes 
I. 264 Tamsta rašei, turi būti klejodamas, tartum norėdamas daro- 
dyti gudams, kad įgavę savo spaudą lietuviai vėl trauks „į girią“ 
(laiškas 1884 IV 2). J. Šliupas vieną dieną... virbina uodegą prieš 
Novoje Vremia... antra gi bičiuliavosi su Dzienniku Poznanskiu... 
„p. Šl. noriai apsiėmė vesti lietuvystę nors į prapultį, pakolei vokie- 
čių vyriausybė neišgelbėjo Aušros iš jo nagų...“ (laiškas 1884 VI 7). 
Kaip iš tų ištraukų matyti, Aušros laikų polemikos tonas, kad ir ne 
pačiam laikraštyj pasireiškęs, visgi iš karto į tam tikras aukštumas 
buvo pakilęs! 


X 
Iš tų kelių trumpų ištraukų iš to laiko korespondencijos jau vaiz- 
džiai matyti tie prieštaravimai, kuriuos sužadindavo Aušra. Ilges- 
nis bendradarbiavimas pasidarė nebegalimas, bent toj plotmėj, ko- 


| Laiškus išspausdino Kibirkštis 1924 m. Nr. 3, p. 26—29. 

kioj jį Aušra buvo užsibrėžusi. Vaizdžiai visuomenėj paaiškėjęs ski- 
limas turėjo sužadinti ir pastangas veikti visuomenę jau įvairiomis 
kryptimis, savarankiškai. Aušra, kad ir nenorėdama, padėjo tai di- 
ferenciacijai susikaupti, susiburti atskiromis grupėmis. Tačiau nau- 
jiems laikraščiams pasirodyti reikėjo ir atitinkamos organizacijos, 
lėšų, nustatyti keliai laikraščiui platinti. Taigi darbas ne visose gru- 
pėse galėjo vienu laiku įvykti, juoba kad ir materialinis šių grupių 
pajėgumas buvo nevienodas. 

Tiesa, M. Jankus, tik Aušrai sustojus, manė pats ją atgaivinti 
savo leidžiamu nuo 1886 m. spalio 9 d. iki 1887 m. rugpjūčio 20 d. 
Garsu, spausdintu Tilžėje, Vejerio spaustuvėje. Bet pats mažamoks- 
lis, mažai nusimanydamas tais klausimais, kuriais gyveno Lietuva, 
jis nesugebėjo tinkamai laikraščio pastatyti ir patraukti prie jo nors 
siaurų bendradarbių simpatijų. Be to, ir pats skilimas jau buvo per 
daug gilus, kad senos platformos atgarsis galėtų ką patraukti. Ir 
laikraštis, kad ir turėjęs kiek atsitiktinių bendradarbių, kurie Aušros 
laikų papratimu siuntė savo straipsnius į Prūsus (Kr. Verbūnaitis ir 
Grinius iš Paryžiaus, A. Kriščiukaitis, J. Miliauskas, S. Gimžauskas, 
net J. Basanavičius ir kt.), bet gyvavo tiktai tol, kol atsirado Didžio- 
sios Lietuvos pajėgomis sukurta Szviesa. J. Basanavičiaus sumany- 
mas atgaivinti Aušrą (tai pranešė paskutiniam savo numery Garsas) 
irgi neturėjo visai duomenų išsilaikyti ir buvo atmestas. Galiausiai 
J. Šliūpo Amerikoj (Niujorke) nuo 1885 m. liepos 2 d. pradėtas leisti 
Lietuviszkasis Balsas, kad ir sutraukęs kiek bendradarbių iš Didžio- 
sios Lietuvos ir iš pradžių per Mažąją Lietuvą palyginti gana gau- 
siai Lietuvoje skleidžiamas, negalėjo savųjų laikraščių atstoti, nes 
žymiausią savo skilčių dalį pavesdavo gryniems Amerikos lietuvių 
reikalams, Europos lietuviams neaktualiems; be to, ir kairė jo ten- 
dencija tegalėjo į save patraukti tik mažą Europos lietuvių inteli- 
gentų dalį. 

Pirmuoju laikraščiu, kuris Aušros griuvėsiuose užėmė vieną jos 
apleistų pozicijų, buvo Szviesa'. Formalus jos atsiradimas dabar yra 
šiaip nušviečiamas. Aušrai sustojus eiti, Maskvos studentai lietuviai 
delegavo į Mažąją Lietuvą A. Kriščiukaitį pasiteirauti dėl tolimes- 


V Šviesos istorijos Žr.: Tumas J. „Šviesa“ ir Šviesininkai // Vaižganto Raštai. — 
1929. — T. 12. — P. 150—162. 

nių planų. Ten jis tarp kitko susiėjo su spaustuvininku Ernestu 
Vejeriu, vienu iš Vejerio ir Arnoldto spaustuvės savininkų, kuriam, 
galbūt dėl to pasikalbėjimo, kilo mintis pačiam lietuvišką laikraštį 
leisti. Neabejotinai čia paveikė ir noras pasipelnyti, Jankaus Garsui 
sustojus, spaustuvei gauti nuolatinio darbo (panašiomis aplinkybė- 
mis paskui atsirado Mauderodės leidžiama Apžvalga); pelno tikėta- 
si, nes lietuviškų knygučių spausdinimas ir platinimas jau seniai 
vokiečių spaustuvininkams apsimokėdavo. 

Maskviečių tarpininkas greičiausiai pasitenkino vien tik atitin- 
kama iniciatyva — patys bepinigiai studentai negalėjo rizikuoti im- 
tis atsakomingo darbo ir pasižadėjo tik savo raštais laikraštį remti. 
Knygnešiui Damininkui Mikliui tarpininkaujant, Vejeris, nuvažia- 
vęs į Lietuvą, susijo su Serafinu Kušeliausku ir kun. Antanu Vytar- 
tu. Jų pirmasis, gan pasiturįs žmogus, Šviesos leidimą rėmė pini- 
gais, įtaisęs vadinamąjį „Amžiną Lauryno banką“ tikybinėms kny- 
gutėms leisti, ir pinigus sudėjo į Vejerio rankas. Kad tie pinigai 
paskui pas Vejerį ir žlugo, tačiau iš pradžių kaip tik laidavo Sviesos 
leidimą. Kun. A. Vytartas apsiėmė laikraštį redaguoti. 

Pirmasis Šviesos numeris buvo pažymėtas 1887 metų rugpjūčio 
mėn.; tais metais pasirodė iš viso penki numeriai keturiose knygu- 
tėse (Nr. 3—4 sujungti); 1888 m. išspausdinta aštuoni numeriai, bet 
irgi keturiose knygutėse (sujungti Nr. 1—2, 4—5, ir 6—8); paskuti- 
nis numeris — už jaunį, liepos mėnesį ir rugpjūtį. Tuo būdu Šviesa 
vienerius metus tėjo. Be to, prie pirmųjų trejų 1888 metų knygučių 
buvo dar pridėtas Šviesos priedas, skiriamas dėl „apšviestesniųjų 
Lietuvių“ ir maskviečių faktinai redaguojamas. 1890 m. pamėgino 
Šviesą atgaivinti atvažiavęs iš Maskvos Jonas Kriaučiūnas — iš viso 
išleido aštuonis numerius (irgi iki rugpjūčio mėn.), iki Nr. 6 spaus- 
dindamas ją to paties Vejerio spaustuvėje, o Nr. 7—8 pas Šenkę, 
nusipirkusį subankrutavusio Vejerio įmonę. Tačiau faktinai šioji 
1890 m. Šviesa tiktai vardu buvo anosios 1887—1888 metų Šviesos 
tradicijų paveldėtoja, nes dabar joje dirbo beveik vienas pats Kriau- 
čiūnas, atsitiktinai pagaudamas vieną kitą į Prūsus patenkantį 
straipsnį; ir ji sustojo ne tiek dėl lėšų trūkumo, kiek dėl to, kad 
daugumas to laiko rašytojų jau susiskaidė tarp Apžvalgos, Varpo ir 
Ukininko. | 


418 


STUDIJOS IR STRAIPSNIAI 


Šviesą įkūrė dešinysis aušrininkų sparnas, reikalavęs nušvietimo 
visų Lietuvos įvykių linkme, atitinkančia katalikybės reikalavimus. 
E. Vejeris (iš tikro gal A. Vytartas) redakciniam Nr. 1 Šviesos straips- 
nyje šiaip tatai paaiškino: „Buvo jau pas mus garsingas laikrasztis 
„Auszra“, vienok ans neturėjo krikszczioniszkos dvasės, prieszin- 
gai katalikiszkam tikėjimui ir erzinantis svietiszka vyresnybę, ne 
tik nedarosi naudingu (sic!) reikalams apszvietimo, bet dar sėda- 
mas tarp gyventojų nesutikimus, didina tamsumą, per tai ne ilgai 
trukus pragaiszo... (Szviesoj gi) talpinsis reikalingos laimei žmonių 
žines ir dalykai... talpinsime visą tą, kas tik gal būti naudingu lai- 
mei kūno su iszganymu duszes...“ Nors iš tų Aušrai metamų kalti- 
nimų teisingas tebuvęs vienas, kad ji iš tikrųjų „išganymu dušės“ 
nesirūpino, bet Šviesai atsirasti labiausiai paveikė jaunųjų lietuvių 
kunigų noras turėti savo rankose laikraštį, per kurį jie galėtų veikti 
ir plačią visuomenę, ir lietuvių inteligentus. Apsaugoti nuo negeis- 
tinų jiems pasaulininkų inteligentų išsišokimų galimumu tikrinti 
duodamą į Šviesą medžiagą, Šviesos vedėjai ne tik nesipriešino ir 
pasaulininkams bendradarbiauti, bet ir patys juos kvietė, galbūt ir 
dėl to, kad ir savųjų rašto pajėgų tuo tarpu ne per daugiausia te- 
turėjo. Maskviečiai studentai, kurių daline iniciatyva ir pats laik- 
raštis atsirado, ne tik to bendradarbiavimo nesikratė, bet, susirūpi- 
nę bet kokio laikraščio gyvavimu, siuntė jam nemaža medžiagos ir 
net, kaip matėm, kurį laiką turėjo jame ir atskirą savo skyrių. Bet 
aplamai Šviesos bendradarbių būrys buvo daug kuklesnis negu Auš- 
ros. Tiesa, keli bendradarbiai, prisidengę slapyvardžiais, liko ikšiol 
neišaiškinti, bet greičiausia tai buvo daugiausia tie patys, žinomi 
kitais savo slapyvardžiais. Žinom šiuos Šviesos bendradarbius: 
A. Vytartą, 5. Kušeliauską, J. Mačiulį, A. Baranauską, P. Leoną, 
K. Verbūnaitį, A. Kriščiukaitį, V. Mačį, Linką, Pr. Mašiotą, Bukavie- 
tų, S. Matulaitį, P. Urbonavičių, M. Lozoraitį, K. Sakalaucką, J. Jab- 
lonskį, M. Davainį-Silvestraių, J. Senkų, Petrą Matulaitį, Danielių 
Jankūną, A. Grinevičių, Joną Kriaučiūną, E. Volterį, Jurgį Šimaitį; 
taigi viso dvidešimt keturi, pridėjus dar pora neišaiškintų — dvide- 
šimt šeši; be jų, 1890 m. randame dar J. Staugaitį, Al. Burbą, 
S. Gimžauską, M. Slančauską, S. Norkų, Peliksą Galminą, A. Damb- 
rauską, L. Vaineiki (?), Aug. Baranauską, J. Mačį (?). Būtų dar de- 

šimt, jei būtumėm tikri, kad visi jų raštai buvo siunčiami Šviesai, 0 
ne Kriaučiūnui, kuris galėjęs be autorių žinios sunaudoti į jo rankas 
patekusius. rankraščius ir savo nuožiūra. Bet kaip tenai bebūtų, pa- 
ėmę ir didžiausią bendradarbių skaičių, visgi dar neturėsime nė 
pusės Aušros bendradarbių. Jeigu dabar prisiminsime, kad iš 80 
Aušros nuolatinių ar atsitiktinų bendradarbių vos tik 16 bendradar- 
biavo ir Šviesoj, tai galime išvesti proporcingą Šviesos ir Aušros įta- 
kų santykį tarp buvusių „aušrininkų“, arba veikliosios lietuvių švie- 
suomenės tarpe. Tačiau Šviesos įtaka liaudyje neabejotinai žymiai 
pranešė Aušros įtaką, nors spausdinta jos tiek pat, 1000 egzemplio- 
rių: Šviesa buvo labiau prieinama, nekvaršino mažamokslių galvų 
nesuprantamais ir neidomiais jiems straipsniais apie lietuvių kilmę 
ir pan., galiausiai aiškiai orientavosi į neabejotinai katalikišką lietu- 
vių liaudies daugumą. 


XI 


Dar Šviesai einant, Varšuvos universiteto lietuvių studentų tar- 
pe kilo mintis leisti ir grynai pasaulinį, inteligentų laikraštį, kuris 
atitiktų ir tą „pozityvizmo“ pasaulėžvalgą, kuria buvo persiėmę 
daugelis lietuvių studentų Varšuvoje lenkų pozityvizmo įtakoje. 
Sumanymas išėjo iš Varšuvos lietuvių studentų „Lietuvos“ draugi- 
jos, kuri ir paruošė Varpo prospektą, išspausdintą 1888 m. kovo 28 d. 
Tilžėje Vejerio spaustuvėje, dar tuo laiku, kai maskviečiai dar Švie- 
soje bendradarbiavo ir dėl to pirmuose Varpo numeriuose nedaly- 
vavo. Tasai nedalyvavimas greičiausiai nebus buvęs atsitiktinis, ir 
dr. K. Griniaus tvirtinimas, kad pas maskviečius atėjusi žinia apie 
Varpo pasirodymą tik tuo laiku, kai pirmutinis jo numeris jau buvo 
spaudoje, ir dėl to jie negalėję pirmuose numeriuose dalyvauti, at- 
rodo neįtikinamas: dr. K. Grinius pamiršo, kad Varpo prospektas 
pasirodė visu pusmečiu prieš atiduodant spaudai pirmąji Varpo 
numerį ir dėl to jis galėjo pasiekti maskviečius tiek laiku, kad jie 
norėdami galėjo duoti medžiagos ir pirmiems Varpo numeriams; 
pamiršo, kad per pirmąjį varpininkų susirinkimą 1888 m. atostogo- 
mis (VI 29) Marijampolėje buvo visiškai galima patraukti maskvie- 

čius prie bendro darbo. Jeigu jie tačiau pradžioje nedavė Varpui 
nieko, tai greičiausiai dėl jų principinio nusistatymo neardyti to 
bendradarbiavimo su kunigais, kuris sėkmingai, kaip jiems rodės, 
ėjo Šviesoje ir kuriuo pati Šviesa rėmėsi. Tai aiškėja ir iš kai kurių 
maskviečių (A. Kriščiukaičio, A. Vilkutaičio) senėlesnės korespon- 
dencijos, kurioje jie griežtokai pasisakydavo prieš kairesnę orienta- 
ciją. Tik Šviesai sustojus eiti ir iš pirmųjų Varpo numerių paaiškėjus 
palyginti taikokam jo nusistatymui kunigų atžvilgiu, ir maskviečiai 
pradeda siųsti savo raštus į Varpą. Jų pažiūrų tolimesnę raidą pa- 
veikė jau pati Varpo kryptis. Pradžioje ir pats Varpas nevengė ben- 
dradarbiauti lietuviškoje dirvoje su kunigais. Kiek Šviesa stengėsi 
susidaryti dešiniųjų koncentraciją su pasauline inteligentija, tiek Var- 
pas pradžioje galvojo apie centro ir kairesnių elementų koncentra- 
ciją, pritraukiant ir vieną kitą kunigą. Bet šie daugiausia iš karto 
nepalankiai pažiūrėjo į tokią ne jų atsirėmusią koncentraciją ir Var- 
pe labai mažai ir trumpai bendradarbiavo. Dar 1889 m., kada dar 
nepradėjo eiti Apžvalga, Varpo bendradarbių tarpe randame kun. 
A. Burbą, kurio, Amerikoje apsigyvenus, nepilnai orientuotasi Lie- 
tuvos kunigų nusistatymu tuo reikalu, ir kun. Pr. Urbonavičių 
(Pr. Vytautą), įdėjusi čia vieną laišką. 1890 ir 1892 m. — A. Milukas 
(Antanėlis, Dzūkelis), ką tik apleidęs Seinų kunigų seminariją ir 
galutinai nenusistatęs, kuria linkme eiti, ir kun. Tomas Žilinskis 
(Adomas Domeika), ir paskiau pasirodęs platėlesnės lietuvių jėgų 
koncentracijos šalininku. 1894—1895 m. randame dar kun. P. Būčio 
(P.B.) straipsnius, bet jau griežtai poleminio pobūdžio, besiginčijan- 
čius su tam tikromis Varpo pažiūromis; 1895 m. — vieną kun. 
J. Tumo vertimą. Tuo būdu Varpas nuo pat pradžios virto grynai 
pasaulinės inteligentijos organu; jai jis padėjo labiau susikristali- 
zuoti, pareikšti šiokią tokią programą ir toliau diferencijuotis. 
Pirmuoju faktinuoju Varpo redaktorium buvo dr. V. Kudirka, 
redagavęs jį iki savo mirties 1899 m. Tačiau 1890 — 1895 metais, 
nors V. Kudirka ir duodavo visam Varpui kryptį ir pats prirašyda- 
vo svarbiausius Varpo skyrius, taktinasis Varpo numerių tvarky- 
mas ir medžiagos rinkimas buvo: 1890 m. J. Adomaičio-Šerno, 
1891—1894 m. Jono Kriaučiūno ir 1895 m. dr. Stasio Matulaičio 

rankose. 1899 m. antroj pusėje, dr. V. Kudirkai jau nebepajėgiant 
Varpo tvarkyti, jį pavaduoja dr. J. Bagdonas, redagavęs Varpą 
iki 1902 m. pabaigos; 1903 — 1904 m. jį redaguoja Jurgis Šaulys, 
1905 m. — Povilas Višinskis (faktinai ir 1906 m., nes paskutinis 
Varpo 1905 m. numeris pasirodė jau bene kovo mėnesį 1906 m.). 
1905 m. sustojęs Varpas atgijo 1913 m.,kada pasirodė Tilžėje du jo 
numeriai, 1917 m. Voroneže (vienas numeris), ir Kaune 1920 — 
1921 m. (12 numerių), 1924 m. (V. Kudirkos sukaktuvių), 1926 m. 
(dr. K. Griniaus sukaktuvių); galop jau paskutiniais metais jis pra- 
deda eiti dažnėliau. | 

Atsakančiu prieš vokiečių valdžią redaktorium 1889—1892 m. 
(iki Nr. 3) buvo Martynas Jankus. Kai tuo laiku įvyko stambūs 
materialiai nesusipratimai tarp „varpininkų“ ir M. Jankaus, jis bu- 
vo pakeistas Kr. Voska, o nuo 1895 m. iki 1905 m. — Jurgiu Lapinu. 
Pirmieji trys Varpo 1889 m. numeriai buvo spausdinti Vejerio spaus- 
tuvėje Tilžėje, nuo Nr. 4 spausdina Kr. Voska Ragainėje, 1890 m. 
M. Jankui nusipirkus Voskos spaustuvę, spausdinama jo spaustu- 
vėje Ragainėje, paskui Tilžėje; 1892 m. įvykus minėtiesiems nesusi- 
pratimams, nuo Nr. 4 iki pat Varpo ėjimo pabaigos 1905 m. spaus- 
dinama pas O. Mauderodę Tilžėje; 1913 m. pas E. Jagomastą Tilžė- 
je. Varpas buvo spausdinamas kartą per mėnesį, tik 1897—1899 m., 
dėl lėšų, o gal ir dėl medžiagos stokos sąryšyj su plačiais suėmi- 
mais, kurie tuo laiku paraližavo aktyvų daugelio Varpo bendradar- 
bių veikimą, Varpas ėjo vienąkart per du mėnesiu. 

Varpo užsimojimas patraukti prie aktyvaus darbo visą pasaulinę 
lietuvių inteligentiją aplamai pavyko. Jo bendradarbių tarpe randa- 
me daugelį tokių, kurie kitomis aplinkybėmis lietuviškam darbui 
gal būtų visiškai žuvę. Kitiems jų bendradarbiavimas Varpe buvo 
tik tam tikra jų evoliucijos stadija — iš Varpo vieni nuėjo į kairę, kiti 
į dešinę; kitiems Varpas padėjo kaip tik neaiškiai jų pasaulėžvalgai 
susikristalizuoti. Bet aplamai, veikdamas visus inteligentus, tiek pa- 
lankius, tiek nepalankius Varpo orientacijai, žurnalas suvaidino Žy- 
miausią vaidmenį visuomeniniame Lietuvos gyvenime, padėjo bręsti 
politinei ir visuomeninei Lietuvos orientacijai, idėjiškai pagilino tą 
diferenciaciją, kuri pačiose Lietuvos gyvenimo gelmėse jau nuo se- 
niau pradėjo bręsti. Tačiau svarbiausią vaidmenį Varpas suvaidino | 

lietuvių publicistikoj ir literatūroj, įtraukęs į literatūrinį darbą dau- 
gelį tokių žmonių, kurie pirma niekur nieko nebuvo rašę. 

Nors ir šičia, kaip Aušros bei Šviesos bendradarbių tarpe, ne visi 
slapyvardžiai iki šiol atskleisti, tačiau ir žinomų autorių yra nema- 
ža. 1889 m. tarp Varpo bendradarbių randame: 1) Ant. Abraitį, 
2) J. Adomaitį, 3) J. Bagdoną, 4) J. Basanavičių, 5) Joną Beržanskį, 
6) A. Burbą, 7) M. Davaini-Silvestraitį, 8) J. Gaidamavičių-Gaidį, 
9) Gaigalą, 10) Jerkmoną Penčiuką, 11) J. Kriaučiūną, 12) Ant. Kriš- 
čiukaitį, 13) V. Kudirką, 14) A. Lenkutį, 15) P. Leoną, 16) M. Lo- 
zoraitį, 17) J. Radziukyną, 18) A. Sketerį, 19) O. Sketerytę-Jablons- 
kienę, 20) K. Skirmuntaitę, 21) Joną Staugaitį, 22) Pr. Urbonavičių, 
23) K. Verbūnaitį, 24) J. A. Višteliauską-Vištelių. 1890 m. prisideda: 
25) Julius Aleksa, 26) kun. Aleksandravičius (jo raštas, matyt, atsi- 
tiktinai į Varpo redaktoriaus rankas pakliuvęs), 27) A. Fromas-Gužu- 
tis, 28) J. Jablonskis, 29) J. Jesulaitis, 30) G. Liansbergis, 31) VL. Mačys, 
32) Petras Matulaitis, 33) Stasys Matulaitis, 34) Pov. Matulionis, 
35) A. Milukas, 36) G. Petkevičiūtė, 37) J. Rūgys, 38) Jonas Šliūpas, 
39) Rokas Šliūpas, 40) Petras Vileišis, 41) Tomas Žilinskas; 1891 m. — 
42) M. Čepas, 43) S. Cyvinskas, 44) A. Dubinskas, 45) V. Gaigalai- 
tis, 46) P. Janušis, 47) J. Koncevičius, 48) A. Lingis, 49) Juozas Lo- 
zoraitis, 50) J. Mačys, 51) Merkevičius, 52) V. Pietaris; 1892 m. — 
53) L. Didžiulienė, 54) Pr. Mašiotas; 1893 m. — 55) J. Andziulaitis, 
56) K. Grinius, 57) M. Kuprevičius, 58) Petras Markūza, 59) Just. 
Zubrickas; 1894 m. — 60) P. Būčys, 61) J. Račiūnas, 62) S. Raila, 
63) Ignas Bitaitis (tikroji pavardė, kurios netenka painioti su J. Stau- 
gaičio slapyvardžiu — J. Bitaitis), 64) E. Volteris, 65) J. Kačergis; 
1895 m. — 66) J. Lapinas, 67) M. Šikšnys, 68) kun. J. Tumas, 
69) L. Vaineikis, 70) Pov. Višinskis, 71) Jonas Žilinskis; 1896 m. — 
72) Būdvietis, 73) A. Maciejauskis, 74) M. Pečkauskaitė, 75) J. Vi- 
leišis; 1897 m. — 76) A. Janulaitis; 1898 m. — 77) P. Avižonis, 
78) J. Žymantienė-Žemaitė; 1899 m. — 79) VI. Sirutavičius; 1900 m. — 
80) J. Biliūnas, 81) Juozas Garmus, 82) Vincas Mickevičius, 
83) V. Palukaitis, 84) S. Pšibliauskienė, 85) A. Smetona, 86) Pr. Žit- 
kevičius; 1901 m. — 87) K. Būga, 88) L. Gira, 89) L. Jakavičius, 
90) V. Mongirdas, 91) K. Pilėnas, 92) A. Rucevičius, 93) J. Šaulys; 
1902 m. — 94) J. Baltrušaitis, 95) V. Didžiulytė, 96) K. Jakštas, 

97) K. Jasiukaitis, 98) J. Petrulis, 99) K. Stiklius; 1903 m. — 
100) Jurgis Bielinis, 101) M. Jankus, 102) J. Jarašius, 103) V. Put- 
vinskis, 104) J. Ralys; 1904 m. — 105) D. Alseika, 106) V. Požėla, 
107) J. Vanagaitis, 108) A. Varnas; 1905 m. — 109) J. Gerbačiaus- 
kas, 110) VI. Pauliukonis. Jei mes dar pridėsime kiek neišaiškintų 
slapyvardžių, tai visgi bendras bendradarbių skaičius nepraneš 150 
asmenų. Bent pusė jų tenka pirmiems trejiems Varpo gyvenimo me- 
tams. Toliau prisideda naujų nuo 1 iki 7 kas metai ir jų tarpe žymi 
dalis tokių, kurie greitai pereina prie kitų politinių grupių, dau- 
giausia prie socialdemokratų (1897—1899 m. iš keturių naujų Varpo 
bendradarbių trys buvo socialdemokratai, 1900 m. — pusė socialde- 
mokratų), arba net bendradarbiauja Varpe priklausydami jau ki- 
toms politinėms grupėms. Tai rodo, kad Varpo ideologijos įtaka 
jaunesniajai šviesuomenės kartai kitų aiškėjančių politinių ideolo- 
gijų akivaizdoj, jau bent nuo 1896 m., pradeda mažėti. Užtat tuo 
pačiu laiku patiems senesniems „varpininkams“ pavyksta labiau 
susikoncentruoti ir eiti prie sudarymo aiškesnės savo siekimo pro- 
gramos. 


XII 


Varšuviečiai, sukūrę Varpą, įėjo į glaudesnius santykius su mask- 
viečiais ir, sudarę kiek ryšių ir krašto viduje, nusistato savo darbą 
plėsti ir liaudyje. Tam Varpas, skiriamas inteligentams, netiko. Bu- 
vo sumanyta leisti specialus, liaudžiai skiriamas laikraštis, vardu 
Ukininkas, kuris pradžioje turėjo būti toks laikraštis, kuris tiktų įvai- 
rių pažiūrų ūkininkams. Buvo nusistatyta net ieškoti glaudesnio 
bendradarbiavimo su kunigais, kurių nemažas būrelis į tą kvietimą 
atsiliepė, nors jau einanti Apžvalga žymią aktyviosios kunigijos dalį 
buvo įtraukusi į katalikiškąjį darbą, bet visų kunigų patenkinti ne- 
galėjo. Rusų valdžios politikos atžvilgiu Ukininkas iš pradžių buvo 
švelnokas — jis tenkinosi nurodydamas administracinio rusų apa- 
rato veikimo Lietuvoje netobulumus, atskirų valdininkų neteisėtu- 
mus, nelietė visiškai, ar bent daug mažiau už katalikiškąją Apžval- 
94, visos rusų politikos Lietuvos atžvilgiu. Ir tik apie 1896 m. padi- 

dėjusios rusų administracijos represijos privertė ir Ukininką pakeisti 
politinį savo toną ir stot jau į kovą su valdžia. Tuo pačiu maždaug 
laiku kiek pasikeičia ir Ūkininko tonas kunigų atžvilgiu. Ukininkui 
atsirasti ir pradinei jo ideologijai susidaryti daugiausiai padėjo stu- 
dentai maskviečiai, kurių visuomeninį to laiko nusistatymą jis la- 
biausiai atitiko. 

Pradėta Ūkininką leisti nuo 1890 m. pradžios ir leista be per- 
traukos iki 1905 m. lapkričio mėnesio, kada jį pavadavo pradėjęs 
1905 m. gruodžio 1 d. eiti legalus Lietuvos Ūkininkas. Faktinai Uki- 
ninką redagavo 1890—1891 m. J. Adomaitis, 1892—1894 m. J. Kriau- 
čiūnas, 1895—1896 m. S. Matulaitis, 1897— 1898 m. K. Grinius, 
1899—1903 m. J. Bagdonas ir 1904—1905 m. J. Šaulys. Dažniausiai 
Varpo ir Ukininko redagavimas buvo sujungtas vieno redaktoriaus 
rankose, nors buvo metų, kada jie turėjo ir atskirus redaktorius. Tie 
patys buvo ir atsakomieji redaktoriai, ir spausdinimo vietos. Tiktai 
nuo 1895 m. Nr. 20 Ulkininkas pradėtas spausdinti nebe Maudero- 
dės, bet Šenkės spaustuvėje, kur jis buvo spausdinamas iki 1905 m. 
pabaigos. Ėjo kartą per mėnesį, išėmus 1895—1896 m., kada buvo 
leidžiamas du kartu per mėnesį, po 24 numerius per metus ir dar 
su knygučių priedais. Tačiau kad ir buvo galimumo paruošti už- 
tenkamai medžiagos dvisavaitiniam laikraščiui, bet buvo didelių 
sunkumų jį laiku išplatinti; dėl to 1897 m. grįžtama vėl prie leidi- 
mo kartą per mėnesį. O gal čia paveikė ir tos pačios 1896 m. rep- 
resijos. : 

Beveik visi Varpo bendradarbiai buvo kartu ir Ukininko bendra- 
darbiais. Tačiau, be jų, Ukininkas turėjo ir nuosavų, tiek iš inteligen- 
tų, tiek ypačiai iš eilinių Ūkininko skaitytojų — iš kaimiečių tarpo. 
Vieni jų tiktai Ukininke bendradarbiavo, nes pirmųjų jo metų pozi- 
cija labiau jų nuotaiką atitiko, kiti dėl to, kad nebuvo pratę rašyti 
tokiu tonu, kokio reikalavo Varpas; galiausiai buvo ir tokių, kuriuos 
ypatingai traukė toji platesnioji auditorija, kokią buvo susidaręs 
Ūkininkas. Deja, daugelio bendradarbių ikšiol negalime atskleisti, 
nors be abejo, tarp neatskleistų slapyvardžių yra nemaža ir tokių, 
kurie priklauso jau žinomiems bendradarbiams, kitais slapyvardžiais 
pasirašiusiems: juk vienas tiktai dr. K. Grinius Ukininke vartojo apie 


425 


STUDIJOS IR STRAIPSNIAI 


- 


150 įvairių slapyvardžių, kurių kitų jis ir pats neatsimena. Tarp 
žinomų mums Ukininko bendradarbių, kurių nerandama Varpo ben- 
dradarbių tarpe, yra: 1890 m. — kun. Adomas Grinevičius, kun. 
J. Kriščiukaitis (M. Didžjonis), P. Mikolainis; 1891 m. — Vincas 
Laurinaitis, kun J. Lideikis, Juozas Vilkutaitis (Gulb. Keturakis), 
M. Veitas; 18392 m. — Antanas Bendoraitis, Juozas Matulaitis, Po- 
derys, Jonas Račiūnas, kun. M. Simonaitis, kun. Kaz. Urbonavičius; 
1893 m. — kun. Kaz. Matulaitis, Vincas Šlekys, Jonas Čėsna: 
1894 m. — Juozas Rimša, Vilius Žubaitis; 1895 m. — J. Damijonai- 
tis, J. Senkus, B. Prapuolenis, kun. A. Sabaliauskas, Ant. Gudaitis, 
Svetlauskas; 1896 m. — Jurgis Kaupis, D. Macius, J. Palukaitis; 
1897 m. — Antanas Avižonis, Lelešius; 1898 m. — P. Garšva, 
A. Kamaitis, Pr. Vaičaitis, J. Kaunas(?), kun. Stankevičius, Ant. 
Vilkutaitis, kun. Andrius Dambrauskas(?) 1899 m. — Juozas Ake- 


laitis; 1900 m. — A. Jaroševičius, A. Daniliauskas, V. Leveckas; 
1901 — Antanas Baltrušaitis, A. Buivydas, Pr. Paršaitis, K. Šeške- 
vičius; 1902 m. — Zofija Gruzdytė-Avižonienė, D. Šidlauskas; 

1903 m. — Kipras Bielinis, J. Krikščiūnas; 1904 m. — Antanas Grau- 
rogkas, Jurgis Smolskis, M. Slančauskas. Tame sąraše akį veria ir 
nemažas skaičius bendradarbių kunigų (apie 12), kurie vieni kar- 
tais atsitiktinai bendradarbiavo, kiti gi ir nuolatos, iš metų į metus, 
siuntė savo straipsnius į Ukininką (pvz., kun. M. Simonaitis), nepai- 
sydamas to, kad atskiri kunigai buvo neretai Ukininke už tą ar kitą 
jų pasielzimą ir smarkiai pabarami. Tačiau tokiu savo bendradar- 
biavimu tie kunigai nedavė Ukininkui virsti griežtai antiklerikaliniu 
laikraščiu, kaip virto jo įpėdinis Lietuvos Ūkininkas. 

Ukininkui vis labiau stojant į griežtą opoziciją prieš valdžią, kiti 
nepolitiškieji laikraščio tikslai, kuriems jis buvo kuriamas, savaime 
atkrito. Tai iškėlė reikalą greta jo leisti ir kitą laikrašųų, skiriamą 
tiems, kas laikraštyje ieškojo ne vien politikos. Antra vertus, kadan- 
gi lietuvių spaudos persekiojimas 90-ųjų metų pabaigoje buvo žy- 
miai pakitėjęs ta kryptimi, jog rusų valdžios organai ne tiek baus- 
davo už lietuviškas raides, kiek už revoliucinį raštų turinį, kilo 
mintis leisti tokį laikraštį, kurs, turiniu būdamas visiškai legalus, 
neužtrauktų persekiojimų jo platintojams ir skaitytojams. Nors ir 

tam reikėjo lėšų, kurios buvo renkamos vien aukų pavidalu, nuo 
1901 m. pradžios Varpo ir Ūkininko redakcija pradėjo leisti dar nau- 
ją mėnesinį laikraštį, Naujienas. Redakcija, faktinoji ir atsakoma, bu- 
vo ta pati Ūkininko redakcija; spausdinama buvo ten pat, pas Šen- 
kę, ir bendradarbiai buvo tie patys: iš visų Naujienų bendradarbių 
berods tik J. Barono ir A. Staugaičio nepavyko surasti ir Varpo bei 
Uikininko bendradarbių tarpe. Bendroji redakcija iš visos gaunamos 
medžiagos atrinkdavo tai, „kas galėjo suteikti žmonėms pamoki- 
nančių skaitymų ir pranešti jiems visokias naujienas iš Lietuvos ir 
kitų žemių, nesimaišant į kovą su valdžia“, ir iš to sudarydavo 
Naujienų numerius. Tuo būdu Naujienos buvo tik kitu vardu pava- 
dinta legali Ūkininko dalis. Bet kraštui vis labiau įsipolitikuojant, 
Naujienos didesnio pasisekimo nesurado, ir nuo 1904 m. pradžios jų 
jau nebeleidžiama. Žinoma, greit spaudą leidus, tokio užsieninio 
laikraščio reikalas būtų atkritęs savaime. 


XIII 


Šviesai 1889 m. nebeinant, patys faktinieji Šviesos leidėjai ir 
susispietusi ties jais katalikiškoji visuomenė neliko be laikraščio. 
Nuo 1890 m. pradžios pradeda eiti Tilžėje Žemaičių ir Lietuvos 
Apžvalga, katalikiškas laikraštis, kurio programa buvo išspaus- 
dinta dar 1889 m. spalio mėn. 22 d. Kaip buvo ir su Varpu, 
iniciatyva ir čia išėjo iš naujos, jaunesnės grupės; senesnieji Švie- 
sos bendradarbiai, be pasaulinių inteligentų, prisidėjo tik paskiau; 
tik čia nematyt to principinio nusistatymo būtinai blokuotis su 
kitomis grupėmis, kuris veikė maskviečius studentus, nustatyda- 
mas jų pradinį santykį prie Varpo. Apžvalga, iš karto pasivadin- 
dama „katalikišku laikraščiu“, tuo pačiu užkirto kelią į savo skil- 
tis tiems, kas, kad ir nesutiko visai su Varpo programa, bet ne- 
buvo aktyvus katalikas; užkirto kelią ir gausingiems Aušros ideo- 
logijos šalininkams, kurie nekaip jautėsi Varpe, bet Apžvalgoj, ku- 
riai labiausiai rūpėjo kova už katalikų tikybos teises Lietuvoje, 
neturėjo apie ką rašyti. Jiems daug artimesnis pasirodė 1896 m. 
pradėjęs eiti Tėvynės Sargas. 

Palyginti su Varpu, Apžvalgos būklė buvo daug geresnė tuo, kad 
redaktoriams ir bendradarbiams neteko visiškai rūpintis lėšomis 
laikraščiui leisti: spaustuvininkas vokietis Otto Mauderodė!, spaus- 
dindamas daug įvairios lietuviškos tikybinės literatūros ir ją platin- 
damas, sudarė plačiausius ryšius su visais knygnešiais; suvokęs 
Lietuvių knygų rinkos padėtį, nutarė pats leisti toki laikraštį, kuris 
tų pačių knygnešių būtų platinamas ir padėtų platinti jojo išleistas 
knygutes. Ir neapsivylė — tiek dėl sugebėjimo platinti, tiek dėl 
paties laikraščio turinio, atitinkančio daugumo Mauderodės knygų 
pirkėjų nusistatymą, laikraštis deficito neduodavo, kad ir buvo lei- 
džiamas ne kas mėnuo, kaip Varpas ar Ulkininkas, bet kas dvi savaiti 
(24 numeriai per metus). Tiktai paskutiniais 1896 metais buvo iš- 
leista 12 numerių, ir jiems išėjus laikraštis sustojo; bet sustojo ne dėl 
lėšų trūkumo, ne dėl to, kad skaitytojai būtų nuo jo pabėgę, bet dėl 
trūkumo bendradarbių, kurių kone visi pabėgo į daug gyvesnį ir 
labiau atitinkantį tautiškai katalikišką jaunesniosios kunigijos nusi- 
statymą Tevynės Sargą. 

Atsakomuoju Apžvalgos redaktorium Mauderodė pradžioj pa- 
statė savo raidžių rinkėją E. Jagomastą, bet, jį greit pašaukus karo 
tarnybos atlikti, nuo 1890 m. Nr. 22 iki pat pabaigos atsakomuoju 
redaktorium pasirašo M. Kiošis, tik 1891 m. kun. H. Vychmanas. 
Faktinai Tilžėje visą medžiagą tvarkė Juozas Angrabaitis, bet neofi- 
cialiu redaktorium iki 1891 XI 21 buvo tuo laiku dar klierikas Pra- 
nas Urbonavičius, kurį paskui pakeičia kun. Kazimieras Pakalniškis. 

Kadangi Apžvalgos pasirodymas buvo susijęs sa momentu, kada 
rusų administracija ypatingu žiaurumu persekiojo katalikų bažny- 
čią Lietuvoje, tai „katalikiškos“ Apžvalgos tonas nuo pat pradžios 
savaime pasidarė griežtai opozicinis, ir tai ne Varpo ar Ūkininko 
opozicijos ribose, ne opozicinis vietos administracijai, bet rusų val- 
džiai, kuri centre, Petrapilyj, nustatydavo pagrindines kovos su ka- 
talikybe gaires. Tokiu tonu, kokiu kalbėjo Apžvalga, nebuvo iki tol 
kalbėjęs su rusų valdžia nė vienas lietuvių laikraštis, ne tik Auš- 
"a ar Šviesa, bet ir Varpas ar Ukininkas. Panašiu tonu, tik paskiau, 
pradeda kalbėti socialdemokratų laikraščiai, irgi nieko nelaukę 


" Tumas J. „Apžvalga“ ir Apžvalgininkai. — Kaunas, 1925. 

kraštui iš galimų vietos administracijos politikos pakeitimų. Griež- 
tai opozicinis Apžvalgos tonas neabejotinai galėjo nugąsdinti vieną 
kitą senesnį kunigą ar ūkininką, dar atsimenantį žiaurius 1863 — 
1864 m. sukilimo malšinimo laikus, galėjo nuo savęs atstumti ir 
dalį pasaulinių inteligentų, svajojančių apie taikų sugyvenimą su 
rusų valdžia, bet jaunesniąją kartą, tiek kunigų, tiek platesnės lie- 
tuvių visuomenės, veikė revoliuciškai, ją patraukdavo ir užtikrin- 
davo laikraščiui didelį pasisekimą, nors rusų administracija daug 
žiauriau persekiodavo Apžvalgos skaitytojus ir platintojus negu 
daug kairesnius Varpo ir Ūkininko šalininkus. Jei visgi ilgainiui nuo 
Apžvalgos atsimetė Žymi dalis jos bendradarbių, tai čia tenka ieš- 
koti priežasties tame, kad Apžvalgai katalikybės ir lietuvybės sąvo- 
kos buvo sinonimai, kad už katalikybės ribų ji nematė lietuvybės 
1 kad tuo būdu eilė gyvų to laiko lietuvių gyvenimo klausimų, 
pirmoj galvoje lietuvių spaudos uždraudimas, kaipo tiesiogiai su 
katalikybe nesusidūrę, Apžvalgai beveik visiškai nerūpėjo ir nebuvo 
nagrinėjami. 

Šiaipgi, kol nepradėjo aiškėti toji nauja tendencija, Apžvalgai pa- 
vyko sutelkti savo skiltyse nemažas bendradarbių būrys. 1890 m. 
Apžvalgoj bendradarbiauja: 1) J. Angrabaitis, 2) Ant. Baranauskas, 
3) Aug. Baranauskas, 4) A. Burba, 5) A. Dambrauskas, 6) M. Da- 
vainis-Silvestraitis, 7) A. Fromas, 8) 5. Gimžauskas, 9) M. Jurgai- 
tis, 10) A. Ivoškevičia, 11) J. Karbauskas, 12) J. Kriaučiūnas, 
13) P. Kriaučiūnas(?), 14) J. Ložinskis, 15) J. Milevskis, 16) K. Pa- 
kalniškis, 17) A. Paulauskis, 18) Petras Petrulis, 19) K. Ramanaus- 
kas, 20) Ks. Sakalauskis, 21) J. Trumpelis, 22) J. Tumas, 23) J. Ulic- 
kas, 24) Pr. Urbonavičius, 25) P. Viengalis, 26) A. Žeimavičius; 
1891 m. prisideda 27) S. Didžiulis, 28) J. Mačiulis-Maironis, 
29) A. Milukas, 30) J. Molušis, 31) A. Pavilonis, 32) V. Pietaris, 
33) K. Pronckietis, 34) J. Vitkus, 35) J. Žebrys; 1892 m. — 36) P. Bū- 
čys, 37) J. Lideikis, 38) P. Radzvickas, 39) M. Simonaitis, 40) B. Šla- 
mas; 1893 m. — 41) Petras Andrekus, 42) Andrius Dambrauskas, 
43) A. Grinevičius, 44) A. Kaupas, 45) P. Lialis, 46) S. Norkus- 
Narkevičius, 47) J. Zubrickis; 1894 m. — 48) St. Durskis, 49) J. Kaula- 
kis, 50) J. Koncevičius, 51) P. Mikolainis, 52) J. Rimša(?), 53 A. Sa- 
baliauskas, 54) V. Šlekys. 1895—1896 m. vos tik vieną naują 

55) J. Paškevičių (?) tesurandame, gal ir 56) B. Prapuoleni. Kad 
ir čia tenka dar kiek pridėti autorių, kurių slapyvardžių atskleis- 
ti nepavyko, tačiau jų skaičius nėra didesnis kaip neatskleistų Var- 
po bendradarbių. Tuo būdu gausime visu trečdaliu bendradarbių 
mažiau, negu iki to paties laiko turėjo Varpas, o paėmę jį kartu su 
Ukininku, gausime Apžvalgai vos pusę jų bendradarbių skaičiaus. 
Bendrų bendradarbių su Varpo beveik nebuvo, bet kunigai Ukinin- 
ko bendradarbiai berods visi bendradarbiauja ir Apžvalgoj. Paskuti- 
niais 1895—1896 m. visą beveik Apžvalgą prirašo savo raštais vie- 
nas kun. K. Pakalniškis; kiti bendradarbiai duoda tik koresponden- 
cijas ar kroniką. 

Palyginamieji Varpo ir Ūkininko 1889—1896 m. ir Apžvalgos ben- 
dradarbių skaičiai iš dalies leidžia lyginti ir tų dviejų grupių įtaką 
aktyvios to laiko lietuvių šviesuomenės tarpe. Tačiau įtaka liaudyje 
greičiausiai buvo atvirkščia: tai nusako kad ir išplatintųjų egzem- 
pliorių skaičius — Apžvalgos platinta bent dveja tiek, kiek anų dvie- 
jų laikraščių drauge. 


XIV 


Dar 1895 m. paaiškėjus, kad ir daugeliui kunigų Apžvalgos po- 
zicija per siaura, nuo 1896 m. pradžios kuriamas naujas laikraštis 
Tėvynės Sargas, kuris šiaip savo uždavinį apibūdino: Tevynės Sargas 
„pirmučiausiai rūpinsis perserginėti brolius lietuvius ir žemaičius 
apie visokias neteisybes trijų didžiausių mūsų neprietelių: vietinės 
administracijos, žydų ir išgamų lietuvių“, „ne katalikystė dėl tėvy- 
nės, bet patrijotizmas iš Dievo meilės“. Prie to dar tektų pridėti, 
kad Tėvynės Sargas iš karto parodė daugiau aktyvumo ir savo po- 
litinių kaimynų atžvilgiu — „varpininkų“, paskiau ir „socialistų“, 
ir neretai gan aštriai su jais polemizavo, pradėdamas tą seriją kovų 
su kairesniąja Lietuvos visuomenės dalim, kuria paskui tiek pagar- 
sėjo seiniškis Šaltinis ar Vadovas. Tiktai Tėvynės Sargo tonas toj po- 
lemikoj buvo daug švelnesnis ir kultūringesnis. Pagrindinę Tėvynės 
Sargo turinio dalį sudarydavo įvairi medžiaga, reikalinga kovai už 
lietuvių spaudą. Šiam darbe Tėvynės Sargas užėmė ypatingą, ir kad 

ir kažin kaip keista konstatuoti, visiškai tuščią vietą, nes kiti laik- 
raščiai, vis labiau krypdami į kairę, vis mažiau domėjosi lietuvių 
spaudos reikalais, manydami, kad tik revoliucinė akcija gali iš viso 
veikti rusų valdžią. Galiausiai Varpas net ir savo skiltyse buvo be- 
keliąs mintį, ar iš viso beverta už lietuvių spaudą kovoti esančios 
rusų valstybėje tvarkos sąlygomis, kad, ir spaudą leidus, vis viena 
cenzūra neleisianti nė vieno laisvesnio žodžio, tuo tarpu spaudai 
esant uždraustai, laisvas lietuviškas žodis prie geros platinimo or- 
ganizacijos beveik nevaržomas plečiasi. Kadangi politinė Tėvynės 
Sargo programa nereikalavo nieko daugiau kaip tik sulyginti lietu- 
vių teises su kitų, Rusijoj gyvenančių tautų teisėmis, tai tokia kai- 
resniųjų pozicija jam buvo visiškai nepriimtina ir kova už lietuvių 
spaudą turėjo jam sudaryti centrą kovos už lietuvių teisių lygybę. 
Visą Tevynės Sargo ėjimo laiką „sargiečiai“ smulkiausiai rejestruoja 
visus spaudos persekiojimo faktus ir nuolatos ragina kreiptis į vy- 
riausybę su atitinkamais reikalavimais ir prašymais, tai paduoda- 
mais asmeniškai, tai kolektyvių prašymų ar valsčių nutarimų pavi- 
dalu. Nors neabejotinai 1904 m. spauda buvo grąžinta labiausiai 
dėl bendrų politinių-visuomeninių įvykių Rusijoj ir Lietuvoje, ta- 
čiau toji Tėvynės Sargo akcija neliko be pasėkų tiek pačiam leidimui 
pagreitinti, tiek, svarbiausia, sustiprėti lietuvių visuomenėj įsitiki- 
nimui, kad rusų raidės mums nepriimtinos; to gi įsitikinimo labai 
reikėjo, nes kaip tik Tėvynės Sargo leidimo laikais rusų raidės vis 
daugiau plito Lietuvoje, daugiausia per pradines mokyklas. Kiti 
pagrindiniai reikalai, kurie Tėvynės Sargui itin rūpėjo, buvo mokyk- 
los ir, žinoma, katalikų bažnyčios reikalai. Tačiau pastariesiems bu- 
vo duodama daug mažiau vietos negu aniems. 

Tėvynės Sargas ėjo 1896—1904 m. kartą per mėnesį. Spaudą lei- 
dus, jis sustojo, ir tuo būdu 1904 m. jo bepasirodė vos penki nume- 
riai. Jau pirmais metais duodama ir kiek priedų, kurie nuo 1898 m. 
pridedami kiekvienam numeriui, o nuo 1901 m. virsta „neslepia- 
maja“ Tėvynės Sargo dalim, t. y. tokia, kuri buvo nelegali tik savo 
raidėmis, bet ne turiniu, ir už kurios laikymą rusų administracija 
nebausdavo. 1904 m. padalijimas į slepiamąją ir neslepiamąją dalį 
buvo panaikintas. Išskyrus vieną pirmąjį 1896 m. numerį, išspaus- 

dintą Bitėnuose Jankaus spaustuvėje, visi kiti spausdinami pas Šen- 
kę. Faktinuoju redaktorium nuo 1896 m. iki 1902 m. Nr. 4—5 buvo 
kun J. Tumas, tiktai 1896 m. 1-—6 numerių medžiagą dar tvarkė ir 
siųsdavo į Prūsus kun. P. Lialis, nuo 1896 m. Nr. 7 iki 1897 m. 
Nr. 11 — kun. D. Tumėnas; 1902 m., savo dvasinės vyriausybės 
spiriamas, kun. Tumas buvo priverstas atsisakyti redaguoti. Tas 
aplinkybes jis taip pats tuomet paaiškino!: „dabartinis redaktorius 
krenta, kaipo auka dar perankstyvos idėjos — idemnos vienybės 
visų Lietuvių apšvietimo ir tautystės dalykų... mes visi Lietuviai 
dar tebesame atspindis svetimų... idėjų, nuosavos, tikrai „lietuviš- 
kos“ idėjos sulyg aguonos grūdą teturėdami. Dirbame... ne dėl „Lie- 
tuvos“: vieni dirba dėl „Rymo“, kiti dėl „Bebelio, Markso“ etc. Da- 
bartinis Redaktorius... mėgino užimti vidurinį kelią... benepavyks 
suderinti du su kitom nuomonėm Lietuvių būriu, išrandant ben- 
drą, grynai lietuvišką darbą. Šešerius metus padirbėjus mato... jog 
pilna tautiška lietuvių vienybė — tai tik svajonė... Nežinodamas 
nejokių atžvilgių į ypatas, stojančias ant kelio tautiškai mūsų gery- 
neigai, užsipelniau galingųjų rūstybę, kurie stengės visaip man su- 
barti ir nuo užsiėmimo atstumti. Spyriaus kiek galėjau. Bet kad 
ėmė gražoti „bojkotu“ naudingų laikraščių, tariaus geriaus būsiant, 
šalin pasitraukiant...“ Kun. J. Tumą pakeitė kun. A. Milukas, tuo 
laiku studijoms iš Amerikos atvažiavęs į Šveicariją. Bet ir J. Tumui 
pasitraukus, prieš pat jau Tėvynės Sargo sustojimą, laikraštį buvo 
sutikęs panašus, vidujinis, ne iš rusų administracijos smūgis, kurį 
jis tų metų pradžioje taip mini: Tėvynės Sargą ištiko sunkus likimas: 
neprilankus jam galingieji žmonės išardė jo redakciją, darbininkus 
išblaškė į tolimus kraštus, jų ištikimybę sumažino grasojimais, šel- 
pėjus nubaudė...“ 

Kaip teko sakyti, daugelis senųjų Apžvalęos bendradarbių išbė- 
giojo iš jos dar toli prieš jos mirtį. Ir Apžvalgai dar einant, pirmųjų 
metų Tėvynės Sargo skiltyse pirmiausia randame būrį tų senųjų 
Apžvalgos rašytojų. Tai 1) P. Būčys, 2) Al. Dambrauskas, 3) A. Kau- 
pas, 4) P. Lialis, 5) J. Mačiulis-Maironis, 6) J. Tumas, 7) J. Ulickas, 
8) Pr. Urbonavičius, 9) A. Žeimavičius. Be jų, dar nauji: 10) A. Aleksa, 


| Tėvynės Sargas, 1902 m. Nr. 1 A. 

11) P. Gaigalas, 12) kun. Gugis, 13) K. Kazlauskas, 14) kun. Pronc- 
kūnas (?), 15) kun. Stankevičius, 16) M. Tiškevičiūtė, 17) D. Tumė- 
nas. Kitų slapyvardžių iki šiol neatskleista. 1897 m. prisideda tiek 
senieji, tiek naujieji: 18) J. Bagdonas (atsitiktinė korespondencija), 
19) Al. Bublys, 20) kun. Domarkas, 21) A. Dubinskas, 22) Jonas 
Gadeikis, 23) Jonas Jazbutis, 24) J. Lideikis, 25) K. Pakalniškis, 
26) V. Pietaris, 27) Kazys Ramanauskas, 28) M. Simonaitis, 
29) V. Širvydas, 30) J. Žilinskas ir kiti neatskleisti. 1898 m. — 
31) A. Durskis, 32) A. Karbauskas, 33) J. Paškevičius, 34) Petras 
Petrulis, 35) M. Šeižys, 36) J. Šnapštys, 37) A. Vytartas. 1899 m. — 
38) J. Adomaitis, 39) Ant. Bortkevičius, 40) Juozas Garmus, 41) Anup- 
ras Jasevičius, 42) Kaz. Krotkus, 43) M. Pečkauskaitė, 44) M. Slan- 
čauskas, 45) V. Varnagiris, 46) J. Žebrys; 1900 m. — 47) J. Anusevi- 
čius, 48) J. Basanavičius, 49) J. Bikinas, 50) K. Būga, 51) A. Civins- 
kas, 52) Andrius Dambrauskas, 53) J. Jasinskis, 54) A. Kamaitis, 
55) J. Krikščiūnas, 56) M. Račas, 57) J. Šaulys, 58) Pr. Turauskas. 
1901 m. — 59) P. Baltrušaitis, 60) Ant. Jankūnas, 61) P. Matulionis, 
62) P. Pundzevičius, 63) A. Vileišis. 1902 m. — 64) B. Knabikaitė, 
65) J. Kriaučiūnas, 66) J. Lindė, 67) K. Macius, 68) J. Milevskis, 
69) A. Milukas, 70) J. Pleirys (?), 71) B. Prapuolenis (?). 1903 m. — 
72) J. Bielinis, 73) P. Dogelis, 74) L. Gira, 75) M. Gustaitis, 76) J. Jab- 
lonskis, 77) M. Miežinis, 78) kun. Opulskis, 79) V. Putvinskis, 
80) A. Sabaliauskas, 81) kun. Spudas, 82) K. Stiklius, 83) K. Svet- 
lauskas, 84) A. Šilgalis, 85) L. Špokevičius, 86) T. Žilinskas, 
87) J. Žymantienė. 1904 m. — 88) J. Narjauskas, 89) M. Valaitis. 
Kadangi dar neišaiškintų Tėvynės Sargo rašytojų slapyvardžių yra 
daug daugiau negu neišaiškintų Varpo slapyvardžių, tai galima drą- 
siai tvirtinti, kad bendras Tėvynės Sargo bendradarbių skaičius per 
pusdevintų jo ėjimo metų buvo ne mažesnis kaip Varpo per 17 
metų. Ir nors ir čia nemaža pasaulinių Tėvynės Sargo bendradarbių 
greitai nuėjo į kairę, bet tokį pat reiškinį matėme ir Varpo rašytojų 
tarpe. Pagrindinę gi Tėvynės Sargo bendradarbių dalį sudarė ta jau- 
noji kunigija, kuri paskiau, leidus spaudą, sukūrė Vilniuje, Kaune 
ir iš dalies Seinuose visą katalikišką prieškarinę laikraštiją. 
Tačiau Tėvynės Sargo redakcija nesitenkino ir šiaip geru Tėvynės 
Saręo pasisekimu platesniuosiuose sluoksniuose; ji pamėgino su- 

kurti ir specialų „apšviestesniųjų lietuvių“ žurnalą, kuriame gali- 
ma būtų pasisakyti įvairiais mokslo ir politikos klausimais. 1900 m. 
J. Tumo redakcijoj pradėjo eiti Žinyčia, pradžioje pasivadinusi kvar- 
taliniu laikraščiu, nuo 1901 m. einanti „neapribotame laike“. Žiny- 
čios pasirodė vos keli numeriai — 1900 m. du, 1901 m. vienas 
(Nr. 3) ir 1902 m. vienas dvigubas (Nr. 4—5). Kun. Tumui pasitrau- 
kus iš Tėvynės Sargo redakcijos teko atsisakyti nuo Žinyčios redaga- 
vimo; jį apėmė kun. A. Milukas, kuris 1903 m. suliejo ją su savo 
nuo 1898 m. Amerikoje leidžiama Dirva ir pavadino Dirva-Žinynu. 
Žinyčios bendradarbiai buvo tie patys Tėvynės Sargo: redakcija siun- 
tė Žinyčiai tai, kas dėl savo didumo ar dėl nepopuliaraus tono 
Tėvynės Sargui netiko. Trumpai ėjusi Žinyčia svarbesnį vaidmenį 
viešajame lietuvių gyvenime suvaidinti nesuspėjo, tačiau suskubo 
išspausdinti eilę straipsnių, kurie ir ikšiol savo reikšmės nenustojo. 
Jos bendradarbiai: A. Alekna, J. Basanavičius, J. Beržanskis, J. Biki- 
nas, A. Dambrauskas, A. Dubinskas, J. Jasinskis, J. Kriaučiūnas, 
K. Macius, J. Mačiulis-Maironis, K. Pakalniškis, M. Simonaitis, 
J. Spudulis, J. Šaulys, M. Šeižys, J. Tumas, J. Žilinskis; jų berods tik 
J. Beržanskio ir J. Spudulio nebuvome užtikę Tėvynės Sarge. Bet ir 
susiliejusi su Dirva, Žinyčia, kad ir eidama iš Amerikos, 1903— 
1904 m. pasiliko tuo pačiu žurnalu, tos pačios grupės organu, ne- 
blogai Lietuvoje platinamu: Amerikoje prisidėjo prie jo vos vienas 
kun. A. Kaupas, o medžiagos iš Lietuvos vis dar siųsta ir vis atsi- 
rasdavo naujų bendradarbių — J. Balvočius, K. Būga, M. Davainis- 
Silvestraitis, L. Gira, M. Gustaitis, M. Pečkauskaitė, A. Sabaliaus- 
kas. Tik Dirvai-Žinynui iš periodinio žurnalo virtus periodiškai lei- 
džiamomis atskiromis knygomis, tas bendradarbiavimas nutrūko, 
bet nuo minties leisti katalikišką laikraštį inteligentijai nebuvo atsi- 
sakyta — 1907 m. pradėjusi eiti Draugija buvo tiesioginis Žinyčios 
įpėdinis. 

Galiausiai Tėvynės Sargą išplėsti turėjęs ir Kryžius, ėjęs 1903 m. 
(12 Nr.) — 1904 m. (4 Nr.) ir redaguojamas kun. Julijono Jasinskio. 
Atrodo, kad jo leidimu siekta ne tik grynai tikybinių tikslų, bet 
norėta kiek paveikti ir dvasinę Tėvynės Sargo rašytojų vyresnybę, 
įrodyti jai, kad šiems tikybos reikalai nėra svetimi. Gal čia kiek ir 
laimėta, tačiau tiesioginio savo uždavinio Kryžius nepasiekė, nes 

krašte buvo labai silpnai prasiplatinęs. Užtat jam pavyko pritraukti 
ir vienas kitas kunigas, kuris Tėvynės Sarge bendradarbiauti neno- 
rėjo ar bijojo. Mes žinome šiuo tarpu šiuos Kryžiaus bendradarbius: 
A. Alekną, J. Bikiną, P. Dogelį, M. Gustaitį, J. Jasinskį, J. Kriščiukai- 
ti, J. Krikščiūną, J. Krokininką, J. Mačiulį, A. Miluką, J. Petreikį, 
A. Ragaišį-Ragažinską, A. Skinderį, A. Šilgalį, J. Tumą, J. Ulicką, 
A. Vėgėlę. 


XV 


Trečioji spaudos uždraudimo laiko lietuvių srovė — socialistinė — 
Prūsuose leidžiamais laikraščiais pasirodė daug vėliau už anas dvi. 

Socialistinis judėjimas pradėjo bruzdėti Lietuvoje jau 90 metų 
pradžioj, tačiau labiausiai tik sulenkintuose miestuose, taigi ir rašto 
propaganda buvo varoma beveik išimtinai lenkų, dalinai žydų ir 
rusų kalbomis. Pirmieji lietuviškieji socialistinio atspalvio raštai pra- 
dėjo rodytis Varpe 1892 — 1893 m., tačiau jų autoriai neturėjo kon- 
takto su darbininkais. Pirmosios socialistinės lietuvių brošiūros — 
Genių dėdė 1892 m. ir Krumplių Jonas 1895 m. — ėjo iš studentų 
maskviečių, kurie irgi turėjo tik literatūrinio, bet ne organizacinio 
sąryšio su socialistiniu judėjimu Lietuvoje. Ir kada 1895 m. tarp 
sulenkintų lietuvių inteligentų, dirbusių Vilniaus darbininkų tarpe, 
kilo mintis leisti lietuvišką socialistinį laikraštį, tai nė vienas jų pats 
negalėjo lietuviškai paruošti atitinkamos medžiagos. Teko lenkiš- 
koji medžiaga atiduoti Varpo ir Ukininko redaktoriams versti lietu- 
viškai. Šie apsiėmė tai atlikti, tuo būdu norėdami veikti ir lietuvius 
socialistiškai nusistačiusius darbininkus, kurie, neturėdami lietu- 
viškos, mito lenkiškąja socialistine literatūra. Pirmoji Lietuvos Dar- 
bininko numerio medžiaga buvo dr. A. Domaševičiaus lenkiškai 
sudaryta ir lietuviškai dr. K. Griniaus išversta 1895 m. pabaigoj 
ir pasiųsta į Ciurichą, kur ir buvo išspausdintas Lietuvos Darbinin- 
kas, „Laikraštis pašvęstas reikalams Lietuvos darbininkų luomos“, 
1896 m. gegužės mėnesyje, nedidelės 16 puslapių brošiūros forma- 
to. Lietuvos Darbininko leidėjai, neturėdami tiesioginio ryšio su Ma- 
žosios Lietuvos spaustuvininkais, nes visiškai nedalyvavo kovoje 

už lietuvių spaudą ir dėl to nebuvo susirišę ir su keliais lietuvių 
literatūrai gabenti iš Prūsų į Lietuvą, ieškojo tiek spausdinti, tiek 
gabenti lietuviškiems socialistiniams raštams nuosavų vietų ir ke- 
lių, kiek tiek jiems žinomų jau platinant lenkiškąją socialistinę lite- 
ratūrą. Todėl pirmasis Lietuvos Darbininko numeris buvo išspaus- 
dintas Šveicarijoj; dėl tos pačios priežasties, jam pasirodžius, dr. 
A. Domaševičius nuvažiavo į užsienius organizuoti nuolatinio lei- 
dimo ir pirmiausia organizuoti nuosavos spaustuvės, kuriai vieta 
buvo numatyta Londone, kur tuo laiku buvo koncentruotas ir len- 
kų socialistinės literatūros spausdinimas. Spaustuvę įtaisius, jos ve- 
dimas buvo pavestas darbininkui Pilėnui, kuris, dr. A Domaševi- 
čiui išvažiavus, paliktuosius pinigus išeikvojo ir spaustuvę išardė, 
neatmušęs joje nė vieno spaudinio. Tai sutrukdė sekančio Lietuvos 
Darbininko pasirodymą, nes reikėjo susimegzti su artimesnėmis 
spausdinimo vietomis, su Tilže, ir tik tuomet jau ruošti žurnalui 
medžiagą. Antras Lietuvos Darbininko numeris, šį kartą jau pava- 
dintas „Organu Lietuviškosos Social-Demokratiškos Partijos“, pa- 
ruoštas taip pat Vilniuje 1897 metų pabaigoje, buvo išspausdintas 
Tilžėje 1898 m. gegužės mėnesį; trečią paruošė Šveicarijoje A. Mo- 
ravskio sudaryta „Užsienio L. S. D. sąjunga“ ir išspausdino 1899 m. 
Bitėnuose M. Jankaus spaustuvėje. Nors šiam numery ir buvo pa- 
žymėta, kad Lietuvos Darbininkas „išeina du syk ant metų“, tačiau 
jis buvo kartu ir paskutinis šio Žurnalo numeris. Pati kiekvieno 
numerio medžiaga buvo sudaroma beveik išimtinai vieno žmogaus 
(A. Domaševičiaus, A. Moravskio), tai ir straipsniai, ir korespon- 
dencijos parašų neturėjo; tik paskutiniame numeryje dvi korespon- 
dencijos yra pasirašytos neišaiškintais slapyvardžiais. Toliau Lietu- 
vos Darbininką leisti atsisakyta, matyt, dėl to, kad Vilniaus socialistų 
tarpe kilo mintis jau keleriais metais prieš tai hektografu atmuštą 
lenkišką Echo žycia robotniczego na Litwie leisti sistemingai ir lietu- 
viškai. Pirmąjį naujo žurnalo, pavadinto Aidu Lietuvos Darbininkų 
Gyvenimo, numerį irgi sudarė lenkiškai A. Moravskis ir lietuviškai 
išvertė dr. K. Grinius. Jis buvo išspausdintas dar Bitėnuose pas 
Jankų, bet kartu pradėta rūpintis įtaisyti nuosavą nelegalią spaus- 
tuvę Vilniuje. Greičiausiai ji įsigyta iš J. Bielinio, atsisakiusio toliau 
savo Baltąjį Erelį beleisti; naujoj spaustuvėje pradėta rinkti tolesnis 

Aido numeris; tačiau dėl 1899 m. gegužės mėnesio kratų ir areštų 
Vilniuje teko spaustuvės veikimas sustabdyti, o paruoštieji spaudai 
rankraščiai pateko į žandarų rankas. Tuomet vėl leidimas buvo per- 
keltas į Prūsus, ir tik labai pasivėlavęs, 1899 m. birželio mėnesį, pa- 
sirodė dvigubas Aido numeris, pažymėtas Nr. 2—3. Ir šie Aido nu- 
meriai beveik visi yra bevardžiai, nes, be poros straipsnių, neturi 
visiškai parašų. Iš naujų bendradarbių žinome tik vieną Petrulį, 
P. Gylio slapyvardžiu čia išspausdinusį pirmą savo revoliucinį ei- 
lėraštį, kurių paskiau nemaža jis buvo išspausdinęs vėlesniame Dar- 
bininkų Balse. 

Tačiau tuo tarpu atsirado kiek jaunuomenės, Petrapilio ir Mask- 
vos universitetų studentų, kurie, prisidėję prie Lietuvos socialde- 
mokratų ar juos užjausdami, savo rašinius spausdino Varpe ir Ūki- 
ninke. Susidarė galimumo leisti tikrai periodinį socialistinį laikraštį, 
nes jau buvo užtektinai rašytojų, tačiau stigo redaktoriaus. Sustojus 
Aidui, socialistinio lietuvių judėjimo vadovybei pereinant į kitas, 
grynų inteligentų rankas, visgi perėjo dveji metai, kol jie tiek su- 
siorganizavo, kad sugebėjo savo žurnalą leisti sistemingai. Pirmas 
naujo žurnalo, Darbininkų Balso, numeris pasirodė Tilžėje 1901 m. 
liepos mėnesį. Nuo 1902 m. pradėjęs sistemingai eiti, išsilaikė il- 
giausiai iš visų to laiko socialistinių laikraščių, nes sustojo eiti tik 
1906 m. balandžio mėnesį, kada buvo pradėta leisti legaliai Vilniuje 
Naujoji Gadynė. Viso labo Darbininkų Balso išleista 36 numeriai. Pir- 
mieji trys numeriai, kaip ir Lietuvos Darbininkas ir Aidas, buvo ruo- 
šiami Lietuvoje, redaguojant VL. Sirutavičiui; paruoštoji medžiaga 
buvo siunčiama į Tilžę, kur jos spausdinimo žiūrėjo faktinasis to 
laiko Varpo ir Ūkininko redaktorius J. Bagdonas. Bet pačią medžiagą 
ruošiant, turėta jau daugiau bendradarbių: pirmuose trijuose nu- 
meriuose bendradarbiavo, be redaktoriaus Sirutavičiaus, dar A. Ja- 
nulaitis, J. Ralys, VI. Mongirdas, K. Stiklius, J. Žymantienė-Žemaitė, 
K. Jasiukaitis, J. Šaulys, V. Požėla, M. Valaitis ir keletas kitų, neiš- 
aiškintų. 

Tuo tarpu A. Janulaičiui, sąryšy su lietuvių bylomis, 1901— 
1902 m. iškeltomis, teko bėgti į užsienius. Tuomet ir Lietuvos so- 
cialdemokratams susidarė galimumo ne tik spausdinti, bet ir reda- 

guoti užsienyj, o tai tik galėjo laiduoti sistemingą Žurnalo spausdi- 
nimą, nepriklausomą atsitiktinių bendradarbių, ir apsaugoti paruoš- 
tąją medžiagą nuo patekimo į netinkamas rankas. A. Janulaitis, ir 
šiaip jau pirmuose Darbininkų Balso numeriuose uoliai bendradar- 
biavęs, su 1902 m. Nr. 4 paima į savo rankas Darbininkų Balso re- 
dagavimą ir šiais jau metais išleidžia dar tris jo numerius (5— 
7 Nr.), tuo būdu pirmą kartą pavertęs socialistų Žurnalą tikrai pe- 
riodiniu laikraščiu. Be to, savo redaktorių turint užsieniuose, gali- 
ma buvo atsipalaiduoti ir nuo neprašytos „varpininkų“ kontrolės, 
kuri uždėdavo žurnalui tam tikrą atspalvį. J. Bagdonas, spausdin- 
damas Darbininkų Balsą, nepasitenkindavo vien technikine spausdi- 
nimo priežiūra, bet, nenorėdamas sudaryti Varpui konkurencijos, 
gaunamus Darbininkų Balsui politinius straipsnius ar visiškai išbrauk- 
davo, ar spausdindavo Varpe, palikdamas Darbininkų Balse tik 
straipsnius ir korespondencijas vien ekonominėmis temomis. Poli- 
tiniu žurnalu Darbininkų Balsas virto, tik A. Janulaičiui pradėjus jį 
savarankiškai redaguoti. Bendradarbių skaičius nuolatos didėjo, nors 
raštų tarpe pasitaiko ne vien socialistų pagamintų, bet ir vieno kito 
„Varpininko“ raštų. Be jau aukščiau nurodytų bendradarbių, 1902 m. 
Darbininkų Balse rašo Juozas Baltrušaitis, J. Biliūnas, J. Bagdonas, 
S. Matulaitis, Vl. Putvinskis, A. Rucevičius, Tomkytė-Domijonaitie- 
nė, P. Višinskis, Petrulis, J. Vanagaitis, Juozas Matulaitis ir kiti; 
1903 m. išspausdinta 6 numeriai (7—13), kuriuose randame naujai 
rašančius K. Bielinį, Ansą Bruožį, V. Didžiulytę, Vincą Mickevičių, 
D. Šidlauską, S. Kairį; 1904 m. pasirodė 7 numeriai (14—20), kur 
naujai bendradarbiauja: Andrius Baltrušaitis, Antanas Baltrušaitis, 
Mykolas Biržiška, Jonas Krikščiūnas, A. Moravskis ir daugybė ko- 
respondentų, kurių dauguma tačiau nepasirašo. 1905—1906 m. są- 
ryšyj su revoliucinio Lietuvos judėjimo pagyvėjimu bendradarbių 
skaičius keleriopai išaugo, tačiau, redakcijai nusistačius konspiraci- 
jos sumetimais nedėti parašų po spausdinamąja medžiaga, beveik 
negalima nustatyti autorių-bendradarbių. | 
Artimos socialistams krypties buvo ir pradėjęs eiti 1904 m. ge- 
gužės mėnesį Draugas, pavadintas „pirmeivės lietuvių jaunuome- 
nės laikraščiu“. Jo programa buvo sudaryta Ženevoj 1903 m. 

V. Mickevičiaus, Jurgio Šaulio, V. Didžiulytės. Tikruoju redakto- 
rium buvo V. Mickevičius, atsakomuoju J. Vanagaitis. Kaip jaunuo- 
menės laikraštis, jis buvo spausdinamas tik 1904 m., kada pasirodė 
viso labo du Draugo numeriai, sudaryti daugiausia V. Mickevičiaus 
ir J. Biliūno. Susidarius atskirai nuo Lietuvos socialistų demokratų 
partijos socialistinei „Draugo“ organizacijai, trečias Draugo nume- 
ris, pasirodęs 1905 m., jau nebesivadino „jaunuomenės“ laikraščiu, 
bet virsta tos organizacijos organu, trečiam Draugo numeriui išėjus 
pavadintu Darbininku. Tuo vardu V. Mickevičiaus redaguojamas, 
jis ėjo ir 1906 m., jau susiliejus „Draugo“ organizacijai su Lietuvos 
socialistų demokratų partija, greta A. Janulaičio redaguojamo Dar- 
bininkų Balso. Galiausiai 1905 m. išėjo dar vienas laikraštėlis Sparva. 
Tai buvo socialistinis politinės satyros leidinys, paruoštas A. Janu- 
laičio iš vokiškų satyrinių žurnalų. Vienintelis jo pasirodęs numeris 
neturi teksto, vien iliustracijas su parašais dviem kalbom — lietu- 
viškai ir lenkiškai. Tai buvo kartu ir vienintelis iliustruotas Didžia- 
jai Lietuvai skiriamas žurnalas, ėjęs užsienyje. 

Legaliai pradėjus eiti Vilniuje 1906 m. gegužės mėnesį savaitinei 
Naujajai Gadynei, kuri nuo 1907 m. pradžios virto Skardu, nuo pusės 
1907 m. — Žarija, ėjusia iki pusės 1908 m., tiktai jau grynai parti- 
niams reikalams reikėjo leisti kartkartėmis nelegalios Partijos Ži- 
nios. Propaganda mėginta varyti legaliais savaitraščiais. 


XVI 


Svarbiausieji žurnalai, ėję spaudos uždraudimo laikais, buvo lei- 
džiami, kaip matėm, tam tikrų plačiau organizuotų visuomenės 
grupiu. Tačiau ir anksčiau teko mums susidurti ir su vienu kitu 
privatinės iniciatyvos bandymu leisti skiriamą vienai Didžiajai Lie- 
tuvai ar Didžiajai su Mažąja Lietuva laikraštį, kuris nepriklausytų 
jokios organizuotos srovės. Daugiausia tokių sumanymų turėjo Mar- 
tynas Jankus. Bet pirmoji tuo atžvilgiu iniciatyva priklauso Jurgiui 
Mikšui, kuris 1884 m. buvo sumanęs leisti savotiškąją Aušrą, skiria- 
mą specialiai Mažajai Lietuvai tautiškai atgaivinti. Tai buvo Niarmu- 
no Sargas, kuris buvo pradėta leisti 1884 m. rugsėjo 26 d. Ragainėje, 

J. Siberto spaustuvėje ir leidimu, J. Mikšo redakcija. Pirmais metais 
Niamuno Sargo pasirodė viso labo 14 numerių. Medžiaga daugiau- 
sia imta iš Aušros ir Lietuviškojo Balso. J. Sibertas leido Niamuno 
Sargą iki 1885 m. rugsėjo 29 d., 1885 m. išleidęs 21 numerį. Jam 
žurnalą sustabdžius, J. Mikšas perėmė ir leidimą ir perkėlė žurnalą 
į Tilžėje įtaisytą savą spaustuvę, kurioje dar tais pačiais metais pa- 
sirodė Nr. 1 (gruodžio 21 d.) ir Nr. 2 (gruodžio 31 d.). 1886 m. buvo 
išspausdinti dar 25 numeriai (Nr. 3—27), kurių paskutinis pasirodė 
birželio 24 d. J. Mikšo spaustuvei subankrutavus, žurnalas sustojo. 
Nuo 1887 m. pradžios jį ai(maujino Ernestas Vejeris, kuris išsirūpino 
materialinę vokiečių liberalų pašalpą ir leido jau vokiškesne kryp- 
tim iki 1887 m. birželio 30 d., kada žurnalas galutinai sustojo, ne- 
suradęs nei skaitytojų, nei bendradarbių. 

Aušrai sustojus eiti, M. Jankus bandė pats jau sukurti jai pava- 
duotoją Garsą, kurį spausdino tam reikalui lotynų raidėmis nuo 
1886 m. spalio 9 d. iki 1887 m. rugpjūčio 20 d.; 1887 m. net žadėjo 
leisti pusiau lotynų, pusiau gotų raidėmis, tačiau to pažado netesė- 
jo. Viso labo Garso išleista vienuolika numerių. Prenumeratorių 
1887 m. viso labo buvo tik 238, 171 jų — Mažojoje Lietuvoje. Žur- 
nalas, negaudamas aukų, kaip Aušra, vien iš prenumeratos ir atsi- 
tiktinai parduodamų atskirų numerių išsilaikyti negalėjo ir sustojo 
ėjęs, paskutiniame numeryje lyg ir pasiteisindamas prieš skaityto- 
jus tuo, kad dr. Basanavičius žadąs atnaujinti Aušrą, kuri eisiant, 
turėdama M. Jankų atsakomuoju redaktorium. Kaip žinoma, ir šis 
sumanymas neįvyko. Tais pačiais 1886 m. Jankus buvo sumanęs 
leisti ir laikraštį vardu Naktis, tačiau pasitenkino vien surašymu 
pavyzdinio numerio, kuris nebuvo išspausdintas. Tokiu pat pri- 
vatinės iniciatyvos žurnalu buvo ir žinoma mums Šviesa, kada ją 
1890 m. mėgino atnaujinti Jonas Kriaučiūnas. 1891 m. vėl Jankus 
sumano leisti „satyrišką laiškelį“ Tetutę, pirmą humoristinį lietuvių 
žurnalą, kurį pats sudarydavo, surinkdavo ir spausdino savo spaus- 
tuvėj. Nr. 1 pasirodė 1891 m. antroj pusėje, Nr. 2—6 — 1892 m. ir 
Nr. 7—12 — 1893 m. Nr. 11—12 pasirodė 1893 m. spalio mėnesį; po 
jo Jankus išspausdino dar vieną nepažymėtą numerį, kuriame griež- 
tai aiškinosi dėl kaltinimo išeikvojus 1000 rublių, sudėtų jam Var- 
pui ir Ukininkui leisti, ir kuriame polemikos įkarštyje pavardėmis 

paminėjo tuos Didžiosios Lietuvos veikėjus „varpininkus“, su ku- 
riais buvo jo vedamos derybos, tuo būdu galėdamas išduoti juos 
rusų žandarmerijai. Šis pamfletinis numeris užbaigė ir Tetutės gy- 
venimą, bet ne M. Jankaus sumanymus leisti laikraščius, kuriuos 
sąryšyj su jo 1892 m. išleistu pirmu ir kartu vieninteliu Naujosios 
Aušros numeriu V. Kudirka buvo pavadinęs „mania redactorica“. 
Tačiau tų nuolatinių bandymų priežasties greičiausiai tenka ieškoti 
ne „manijoj“, bet fakte, kad Jankus buvo įsitaisęs nuosavą spaustu- 
vę, kuriai reikėjo duoti darbo ir kurioj spausdinimas pačiam Jankui 
atsieidavo nebrangiai, nors galiausiai ir privedė jį prie bankroto. 
Šioj spaustuvėje jam pavyko 1894 m. išleisti net dvylika numerių 
„Avinedelinio laikraščio“ Lietuviškas Darbininkas, kuris, gali būti, 
savo antrašte ir norėjo daugiau ko pažadėti, bet buvo tik paprastas 
Jankaus laikraštėlis, iš vienų korespondencijų sudarytas; šių tarpe 
buvo ir keletas korespondencijų iš Didžiosios Lietuvos atsiųstų, 
nors ne pačiam laikraščiui, tik per knygnešius Jankui, kad jis ki- 
tiems laikraščiams perduotų. 

Tais pačiais 1894 metais rugsėjo mėnesį Jankus išspausdino pa- 
vyzdinį numerį Ūkininko Prieteliaus, „išleidžiamo Lietuvos Mylėto- 
jų“. Atsakomuoju redaktorium pasirašė E. Misupovičius. Leidėjas 
pasitenkino vienu pavyzdiniu numeriu. Vienintelis rimtesnis M. Jan- 
kaus leidžiamas žurnalas buvo 1900—1902 m. (iki 1902 sausio 15 d.) 
leidžiama Sauleteka. Ji buvo skiriama vien tik Mažajai Lietuvai ir 
buvo redaguojama jau ne Jankaus, o Anso Bruožio, kuriam pavyko 
pritraukti ir keletą rimtesnių bendradarbių — J. Mačį, J. Vanagaitį 
ir kitus. Neaukštas paties M. Jankaus išsilavinimas labiausiai ir Žu- 
dė visus jo laikraščius. 

Atskirai nuo visų tų privatinių sumanymų stovi J. Bielinio Bal- 
tasis Erelis, kuris jau buvo pirmiau šiame rašinėlyje paliestas. 


XVII 
Kad ir kiek ėjo Didžiajai Lietuvai skiriamų žurnalų, visgi nega- 
lima jų laikyti laikraščiais tikra to žodžio prasme: laiko atžvilgiu jie 


pasirodydavo retkarčiais, nelygiais protarpiais, skaitytojus pasiek- 

davo visiškai netvarkingai, neretai naujesnis numeris būdavo gau- 
namas anksčiau už senesnį; tos savybės nustatydavo ir tų žurnalų 
turinį — nebuvo prasmės dėti aktualios žurnalistinės medžiagos, 
kuri vis viena pasendavo ir savo aktualumo nustodavo, kol pasiek- 
davo ne tik skaitytoją, bet net pačią redakciją, su kuria autoriams 
ne visados lengva buvo susižinoti. Taigi patys žurnalai virsdavo 
rinkiniais trumpų straipsnelių ir korespondencijų įvairiais plates- 
niais politikos ir visuomeninio gyvenimo klausimais; tų laikų Žur- 
nalai beveik niekuo nesiskyrė nuo kalendorių, skaitomų plačiau 
net už žurnalus. Dėl to tarp kitko spaudos uždraudimo laikais tiek 
daug dėmesio buvo kreipta ir į kalendorių redagavimą. 

Tikrais to laikotarpio laikraščiais, be skiriamų Mažajai Lietuvai, 
buvo tik Šiaurės Amerikoj leidžiami. Didesniam lietuvių emigrantų 
skaičiui Amerikoje susibūrus ir jiems geriau susiorganizavus, laik- 
raščiams plėstis susidarė tinkama dirva. Jau pati aplinkuma, mies- 
tuose susispietusių gyventojų pripratimas nuolatos skaityt laikraš- 
čius vertė ir lietuvius emigrantus, ne kiek angliškai mokančius, rei- 
kalauti lietuviškų laikraščių. Didesnis prenumeratorių skaičius lai- 
duodavo laikraščio materialinę būklę ir laikraščiams pritraukdavo 
skelbėjus, o tai vėl duodavo kartais ir nemaža pelno, ir vertė imtis 
laikraštininko darbo ir pelno sumetimais. Be to, kiekviena gausin- 
gų organizacijų ar pasirinkdavo savo organu kokį jau einantį laik- 
raštį, ar net nuosavą organą kūrė. Materiališkai aprūpinti, dažniau- 
siai aukų nereikalaują laikraščiai galėjo kreipti dėmesio į pačių laik- 
raščių tobulinimą. Sunkiausia jiems buvo su rašytojais, nes nuosa- 
va inteligentija atsirado tik daug vėliau, XX amžiuje. Tuo gi laiku 
net redaktoriauti tekdavo neretai žmonėms, ką tik rašyti pramoku- 
siems. Bet dažniausiai raštų trūkumo laikraščiai nejuto dėl to, kad 
juos rėmė savo raštais Lietuvos inteligentai. Ir čia buvo didelė Ame- 
rikos laikraščių svarba Lietuvai. Tilžės laikraščiai suimdavo tik ma- 
žą dalį tų raštų, kurie jų bendradarbių buvo parašomi. Žymiausia 
gi dalis, jos tarpe ir visi didesnieji raštai, be Amerikos spaudos taip 
ir nebūtų buvę išspausdinti. Šiaipgi visi Tilžės laikraščiai visus ne- 
išspausdintus, bet tinkamus spaudai straipsnius siuntė į Ameriką, 
ir jie ten visados rasdavo vietos ir kartu palaikydavo glaudesnius 
santykius tarp Lietuvos ir Amerikos emigrantų. Galiausiai nema- 

žas Amerikos laikraščių egzempliorių skaičius įvairiais keliais ir 
Lietuvą pasiekdavo; kiti jų Lietuvoje buvo ne mažiau žinomi už 
tilžiškius laikraščius. 

A. Milukas ir kiti skaito, kad pirmasis sumanymas leisti lietu- 
višką laikraštį Amerikoje kilęs Mykolui Tvarauskiui dar 1874 m. ir 
kad nuo to sumanymo jis atsisakęs, tais pačiais metais pradėjęs 
lankais leisti lietuviškai anglišką žodyną. Ir Jonas (Žilius) šį darbą 
nukelia į 1879 metus. Kaip ten bebūtų, tačiau tais pačiais 1879 m. 
rugpjūčio 16 d. Niujorke pasirodė pirmas numeris Lietuviškos Gazie- 
tos, „rašto pašvęsto dėl Lietuvnįkų Amerikoje“. Redaktorius ir lei- 
dėjas M. Tvarauskis surinko vos 132 prenumeratorius, tai jam leido 
vos 16 numerių išleisti. Bendradarbiavo vietos Amerikos kun. Zeyt- 
zas (bene Zuikis), kažkoks Badišauckas, Kašiūba, M. P. Kasakauc- 
kas, net ir Akelaitis buvo šį tą iš Paryžiaus atsiuntęs. Lenko leidžia. 
mas ir redaguojamas laikraštis, siekiąs lietuvių susiartinimo su len- 
kais, pasisekimo emigrantuose neturėjo ir keleriems metams atbai- 
dė kitus nuo panašių bandymų. Tiktai 1884 m. J. Šliūpui pabėgus 
iš Mažosios Lietuvos į Ameriką ir ten apsigyvenus pas Tvarauskį, 
juodu sugalvojo, J. Šliūpui redaguojant, leisti lenkiškai lietuvišką 
laikraštį Unija. Lenkiškąjį pakvietimą atmušus ir nesusiradus pre- 
numeratorių lenkų, norinčių laikraštį užsisakyti, sustota ties viena 
lietuviškąja Unija, kurios pirmutinis numeris pasirodė Niujorke 
1884 m. spalio 25 d. Tais metais pasirodė 9 numeriai ir 1885 metais 
dar bene 25 numeriai. Bet J. Šliūpas redagavo tik iki 1885 balandžio 
25 d. (Nr. 14), toliau redagavo pats Tvarauskis, susikivirčijęs su 
J. Šliūpu dėl laikraščio krypties. Šliūpas, Uniją redaguodamas, pa- 
sinaudojo savo senais ryšiais su Europos lietuviais ir patraukė prie 
Unijos dalį Aušros bendradarbių. Tarp jų randame L. Malinauckai- 
tę, Aug. Baranauską, A. Fromą, M. Davainį-Silvestraitį, Roką Šliū- 
pą, J. Spudulį, M. Jankų, J. Adomaitį; iš vietinių randame kores- 
pondencijas J. Segevičiaus, M. J. Andriukaičio, A. Anskaičio, Jono 
Bobino. Tai buvo pirmieji nuosavi Amerikos korespondentai. 

J. Šliūpas, atstatytas nuo Unijos, rankų nesudėjo. Jau kiek Ame- 
rikoje įsigyvenęs ir įsigijęs pažinčių, jis ryžosi tučtuojau leisti jau 
savarankišką laikrašti ir jau tų pačių 1885 metų liepos 2 d. Niujorke 

pasirodė pirmas numeris Lietuviškojo Balso. Pradėjęs jį leisti be pi- 
nigų, J. Šliūpas sugebėjo jį leisti iki 1889 m. vasario 26 d., nežiūrint 
to, kad žymioj Amerikos emigrantų dalyj, dėl savo kairesnio poli- 
tinio nusistatymo ir prieštikybinės tendencijos, jis pritarimo nesu- 
rado. Užtat jį smarkiai palaikė tiek savo raštais, tiek Lietuviškąjį 
Balsą platindami Lietuvoje Europos lietuviai, ypač kairesnioji inte- 
ligentija. O Aušrai sustojus eiti Lietuviškasis Balsas jiems dalinai ir 
Aušrą atstojo. Tačiau Lietuviškasis Balsas nebuvo Didžiajai Lietuvai 
skiriamas laikraštis. Kaip tik jame nusistojo tas naujas laikraščių 
tipas, paskiau visiškai Amerikoj prigijęs, kuriame visa bėgamoji 
medžiaga buvo pavesta Amerikos lietuvių reikalams, dauguma gi 
straipsnių buvo dedama Lietuvos reikalais ir, be to, apie visus Lie- 
tuvos gyvenimo įvykius buvo duodamos plačios informacijos, ima- 
mos tiek iš kitų lietuviškų laikraščių, tiek iš specialių koresponden- 
tų. 1885 m. Lietuviškasis Balsas ėjo kas savaitė (viso labo 13 nume- 
rių), 1886 m. — dusyk per mėnesį (viso labo 24 numeriai), 1887 m. 
pirmieji 12 numerių tris sykius per mėnesį, 13—19 numeriai du 
sykiu per mėnesį ir nuo Nr. 20 vėl kas savaitė (viso labo 25 nume- 
riai), 1888 m. tris sykius per mėnesį (viso labo 30 numerių), galiau- 
siai 1889 m. pasirodė tik 4 numeriai. Tuo būdu per nepilnus ketve- 
rius metus Lietuviškojo Balso išspausdinta 96 numeriai arba dveja 
tiek, kiek Aušros, jau nekalbant apie tai, kad didesnė dalis Aušros 
numerių buvo jungiama po kelis. Tuo tarpu kai Aušrą rėmė visa 
Lietuvos visuomenė, Lietuviškąjį Balsą leido vienas J. Šliūpas“. Tai 
tarp kitko rodo, kiek lengvesnės sąlygos laikraščiams leisti buvo 
Amerikoje negu Tilžėje. Lietuviškojo Balso bendradarbių tarpe žy- 
mią dalį sudarė Europos lietuviai, kurių kiti čia tik ir pradėjo rašy- 
ti: 1585 m. iš Europos P. Mikolainis, M. Jankus, M. Davainis-Sil- 
vestraitis, P. Arminas, L. Malinauckaitė, J. Andziulaitis, J. Adomai- 
tis, Jurgis Kaupys, P. Vileišis, iš Amerikos J. Šliūpas, M. J. Andriu- 
kaitis, J. Segevičius, Mot. Brazys, A. Jurgelaitis, V. Dubeckas, 
V. Senkus, V. Žalnieraitis, J. Zlotožinskas, kun. Varnagiris, A. Juš- 
ka, A. Balsys, K. Anskaitis ir kt; 1886 m. iš Europos randame dar 
J. A. Vištalių, Stan. Šliūpą, A. Fromą, J. Mačį, Kr. Voską, iš Ameri- 
kos bent 15 naujų korespondentų. 1887 m. iš Europos prisideda 
A. Vilkutaitis, L. Burneika, Smilgius, kun. Užupis, P. Leonas, 

A. Kriščiukaitis, Pr. Mašiotas, V. Vaičaitis, Aug. Baranauskas, 
P. Radzvickas, Bukavietis, Ant. Abraitis, Kr. Verbūnaitis iš Pary- 
žiaus, kun. A. Burba ir keletas naujų korespondentų iš Amerikos. 
1888 m. naujų europiečių — P. Matulionis, Vincas Kudirka, Rokas 
Šliūpas, O. Jablonskienė, A. Beržanskis, keli nežinomais slapyvar- 
džiais prisidengę ir keletas amerikiečių. 

Lietuviškojo Balso pasisekimas paragino J. Paukštį įkurti Plimute, 
Pensilvanijoje, savaitraštį Vienybę Lietuvninkų, kurio pirmas nume- 
ris pasirodė 1886 vasario 10 d. Įsteigtas šūkiu „vienybė, zgoda, 
meilė artimo ir tikras gyvenimas krikščioniškas“, šis laikraštis, ei- 
damas be pertraukos arti penkių dešimtų metų, ne kartą savo kryptį 
keitė, nes būdamas ne visuomeninis, bet biznio sumetimais leidžia- 
mas žurnalas, jis kryptį gaudavo iš to redaktoriaus, kurį leidėjai 
pakviesdavo redaguoti. Ilgą laiką ėjo kartą savaitėje, nuo 1921 m. 
vasario 1 d. du kartu savaitėje, nuo 1923 m. rugpjūčio 31 d. tris 
kartus savaitėje. Redagavo iš pradžių paskesnis Saulės steigėjas 
D. T. Bočkauskas, 1888—1889 m. A. Turskis, 1890—1892 m. J. An- 
dziulaitis, 1892—1893 m. A. Milukas, 1893—1895 m. J. Ališius, 
1895—1897 m. J. Kaunas, 1897—1900 m. ir 1902—1903 m. P. Miko- 
lainis, 1901—1902 m. J. Mačys, 1903—1905 m., 1907—1912 m. ir 
nuo 1921 m. J. O. Širvydas, 1905—1907 m. Juozas Baltrušaitis, 1912— 
1913 m., 1915—1919 m. P. Norkus, 1913—1915 m. J. Gedminas, 
J. Baniulis, P. Mikolainis. Leido iš pradžių J. Paukštis su A. Pajauju, 
1897 m. buvo sudaryta bendrovė „J. Paukštis ir Ko“. 1919 m. įsteig- 
ta Vienybės dienraščiui leisti korporacija. 1921 m. senasis vardas 
Vienybė Lietuvninkų buvo pakeistas į Vienybę. Nors dažnai buvo 
keičiama kryptis, šis laikraštis buvo visgi geriausiai pastatytas iš 
visų Amerikos lietuvių laikraščių ir Lietuvai suvaidino galbūt žy- 
miausią vaidmenį, spausdindamas nuolatos Europos lietuvių siun- 
čiamus ilgesnius raštus ir juos atskiromis knygomis atmušdamas ir 
duodamas plačiausias informacijas iš Lietuvos, neretai daug pil- 
nesnes ir įdomesnes už spausdinamas Tilžės, o paskui net ir Vil- 
niaus ar Kauno laikraščiuose. Tam reikalui neretai Vienybė Lietuv- 
ninkų laikė Lietuvoje nuolatinius apmokamus korespondentus 
(M. Davainį-Silvestraitį, V. Šlekį ir kt.). D. T. Bočkauskas, pametęs 
redaguoti Vienybę Lietuvninkų, išsikėlė į Mahanoi Sitį Pensilvanijoje, 

kur įkūrė spaustuvę ir 1888 m. liepos mėnesį ėmė leisti savaitinę 
Saulę, 1896 m. pradėjusią eiti du kartu savaitėje; ji eina iki šiolei. Šis 
laikraštis buvo pasiėmęs aptarnauti tamsiausią lietuvių išeivių dalį, 
kuri kitų laikraščių neskaitė, bet pasitenkindavo įvairiomis pasako- 
mis ar lenkiškosios liaudžiai skiriamos literatūros atpasakojimu ir 
vertimais; nei idėjinė pusė, nei Lietuvos gyvenimas, net galiausiai 
pati laikraščio rašyba leidėjui ir redaktoriui nerūpėjo; tačiau toks 
gatvės laikraštis atskirais momentais pasiekdavo Amerikos lietuvių 
spaudai rekordinį prenumeratorių skaičių (1908 m. 8000 prenume- 
ratorių). Bendradarbių beveik nebuvo visiškai — visą laikraštį pri- 
rašydavo pats redaktorius, kuriam 1909 m. mirus, pradėjo reda- 
guoti jo sūnus. Greta pačios Saulės, D. T. Bočkauskas pradėjo spaus- 
dinti 1889—1890 m. specialiai įvairioms „istorijoms“ pavestą prie- 
dą Linksmus vakarus, nuo 1899 m. pradėjo sistemingai leisti Linksmą 
Valandą. 

1891 m. spalio 31 d. senasis Unijos leidėjas M. Tvarauskis pra- 
dėjo redaguoti ėjusią iki 1892 m. gegužės 7 d. New Yorko Gazietą 
Lietuvišką, tuo būdu lyg atnaujindamas pirmąją savo Lietuvišką Ga- 
zietą, už kurią ir naujoji ne aukščiau stovėjo. 1892 m. prie laikraš- 
tinio darbo grįžta vėl J. Šliūpas, organizuodamas „Lietuviškąją Moks- 
lo Draugystę Amerikoje“, kuri Šliūpo redakcijoj liepos m. 1892 m. 
pradėjo leisti Apšvietą, pavestą specialiai inteligentams. Žurnalas bu- 
vo redaguojamas Plimute, bet taupumo sumetimais buvo spausdina- 
mas Tilžėje, pas Jankų ir pas Mauderodę. 1892—1893 m. viso labo 
išėjo 15 Apšvietos numerių. Žurnalas neduodavo visiškai bėgamo- 
sios laikraštinės medžiagos, tik mokslo populiarizaciją ir vertimus 
iš svetimų literatūrų. Tarp bendradarbių randame J. Šliūpą, J. Ba- 
sanavičių, J. Andziulaitį, A. Fromą, St. Jurjevičių, V. Dembskį, 
D. Rutkauską, P. Janušį, M. Kuprevičių, V. Pietarį. Tais pačiais me- 
tais T. Astramskas pradėjo leisti Senandore, Pensilvanijoje Garsą, 
kurio 1892 m. pasirodė 11 numerių ir 1893 m. apie 40 numerių. 
Tarp bendradarbių pasitaiko ir Europos lietuviai (V. Mačys, P. Ja- 
nušis, J. Račūnas, A. Kriščiukaitis, St. Jurjevičius). Ėjo iki 1894 m. 
rugpjūčio 31 d., kada Garsas subankrutavo ir iš licitacijos buvo nu- 
pirktas A. Miluko su J. Ramanausku, kurie, pakeitę jo vardą į Garsą 
Amerikos Lietuvių ir kairesnę orientaciją i dešiniąją — katalikišką, 

leido jį savo vardu iki 1899 m. rugpjūčio mėn. Įvairiais laikais Garsą 
Amerikos Lietuvių redagavo K. J. Senkus, J. Ramanauckas, dr. Stup- 
nickas, kun. V. Matulaitis, kun. A. Milukas, kun. B. Žindžius. Gar- 
sui Amerikos Lietuvių leisti buvo sudaryta speciali 10 kunigų ben- 
drovė, kurios kiekvienas narys buvo inešęs po 100 dolerių ir kas 
mėnuo apmokėdavo laikraščio deticitą. 1597 m. nemokamu Garso 
Amerikos Lietuvių priedu ėjo Lietuviškas Kningynas, kuris galėjo būti 
ir atskirai prenumeruojamas. Jame buvo dedama labiausiai litera- 
tūriškai beletristinė medžiaga. 1898 m. Lietuviškas Kningynas virto 
savarankiška Dirva. Ją buvo įsteigęs ir vedęs kun. A. Milukas, pa- 
dedant J. Basanavičiui, A. Burbai, J. Ramanauckui ir kitiems. Kiek- 
viename numeryj būdavo dedama koki nors atskira mokslo ar be- 
letristikos knyga. 1903 m. ji susiliejo su Žinyčia į Dirvą-Žinyną. Bet 
amerikiečiai pasilaikė senąjį Dirvos vardą. 

Iš 1892 m. įkurtų laikraščių svarbiausią reikšmę turėjo Lietuva, 
įsteigta Čikagoje gruodžio mėn. 10 d. Lietuvą įkūrė A. Olševskio 
įkalbėtas Reformos redaktorius St. Rekoš (Rekašius). Jau 1893 m. 
sausio m. pabaigoje S. Rekašius pardavė Lietuvą A. V. Zalauckui, 
kuris, dviem mėnesiam praėjus, pardavė ją P. Zacharevičiui ir 
S. Lelašiui. 1893 m. birželio mėn. A. Olševskis atpirko P. Zachare- 
vičiaus, o paskui ir S. Lelašiaus dalį ir tuo būdu virto vieninteliu 
žurnalo leidėju ir leido jį, kol subankrutavo 1917 VI 1. Paskyrus 
Olševskiui administraciją, iš jos Lietuvą atpirko Bačiūnas su Pajaus- 
ku, pradėję leisti ją savaitiniu laikraščiu, paskui ir dienraščiu, su- 
stojusiu dėl bankroto 1920 m. gegužės 8 d. Iš pradžių menkai reda- 
guojama Lietuva iš karto pakitėjo, kai jai redaguoti nuo 1895 m. 
gruodžio 14 d. A. Olševskis pakvietė J. Adomaitį-Šerną. Šerno re- 
dakcijoj Lietuva surimtėjo ir nusistovėjo. Kad ir ne taip gyvai reda- 
guojama kaip Vienybė Lietuvninkų ir mažiau medžiagos duodanti, 
Lietuva visgi dvidešimt dvejus metus, iki 1917 m., vieno asmens 
redaguojama, nekeitė, kaip Vienybė Lietuvninkų, savo krypties kas 
vieneri dveji metai, o kartais ir dažniau“. J. Adomaičio nusistaty- 
mas kas metai Lietuvos skiltyse spausdinti įvairius gamtos mokslo 
populiarizacijos raštus, iš kurių atmušų buvo sudaromos paskui 
storulės knygos, patraukdavo prie Lietuvos plačias simpatijas ne tik 
Amerikoje, bet ir Europos lietuvių, ir tai ne vienos kokios krypties. 

Sumanymas, kilęs 1893 m. Baltimorėje, Merilende, leisti tenai 
Tiesą berods tik sumanymu liko. Apšvietai sustojus, 1894 m. J. Šliū- 
pas įsteigė Maunt Karmelyje „lietuvišką darbininkišką laikraštį“ 
Naująją Gadynę, iš pradžių kaipo socialistinį laikraštį, paskui virtu- 
sią griežtai anarchistišku laikraščiu, tuo laiku, kai ir pats J. Šliūpas 
aiškiai linko į anarchizmo pusę. Žurnalas pradėjo eiti sausio mėn. 
23 d. Nuo balandžio mėn. 16 d. jį pradėjo redaguoti D. Keliaunin- 
kas, Amerikoje žinomas J. Laukio vardų; nuo liepos mėn. 19 d. jis 
ir formaliai perėjo į J. Laukio rankas; rugsėjo mėn. 24 d. Naujoji 
Gadynė buvo perkelta į Šenandorą, kur jos redakciją apėmė Homo- 
lickis, Amerikoje pasivadinęs St. Maliausku, o Naująją Gadynę reda- 
guodamas — A. Bacevičium. 1895 m. rugjūčio 29 d. Naujoji Gadynė 
perėjo į Šliūpo „Lietuvių Mokslo Draugystės“ rankas, buvo perkel- 
ta į Skrantoną, Pensilvanijoje, kur ją paėmė redaguoti pats J. Šliū- 
pas. Sustojo ėjusi 1896 m. birželio 2 d. Viso labo išleista 89 nume- 
riai; nors Naujoji Gadynė skelbėsi savaitiniu laikraščiu, bet dėl nuo- 
latinio kilnojimosi iš vietos į vietą kartkartėmis leidimas buvo su- 
trukdomas. Žymiausią medžiagos dalį laikraščiui duodavo patys 
redaktoriai. 

Griežtai priešingos Naujajai Gadynei krypties buvo tais pačiais 
1894 metais balandžio 4 d. kun. A. Burbos įsteigta Valtis, ėjusi kas 
savaitė Plimute iki 1895 m. balandžio 24 d. Viso labo Vilties pasi- 
rodė 56 numeriai. Tai buvo katalikiškas laikraštis, pavestas beveik 
išimtinai Amerikos lietuvių katalikų reikalams ir tolimas Europos 
lietuvių katalikų vargams ir bėdoms. Bendradarbių iš Europos jis 
beveik visiškai neturėjo. Vienas rimtesniųjų jos bendradarbių buvo 
kun. J. Žebrys, tik ką atkeliavęs iš Žemaičių ir jau 1895 m. pabaigoje 
pradėjęs redaguoti M. Norkūno ir A. Zdanavičiaus įsteigtą Bostone 
Bostono Lietuvišką Laikraštį, kuris pradėjo eiti 1895 m. lapkričio 1 d. 
Tačiau bostono Lietuviškas Laikraštis ėjo tik iki 1895 m. gruodžio 27 d. 
Vienam savininkui, A. Zdanavičiui, pabėgus iš Bostono su skaity- 
tojų sudėtais prenumeratos pinigais, K. Norkūnas sukvietė akcinin- 
kų susirinkimą ir pardavė laikraštį redaktoriui, kun. J. Žebriui, ku- 
ris jį perkėlė i Voterberį, Konektikute, ir ten pradėjo leisti nuo 1896 m. 
vasario 27 d. jau nauju Ryto vardu, pavadinęs jį kartu „šeiminiškai- 
draugiškai ukišku nedėliniu lietuvišku laikraščiu“ ir pats beveik 

visą laikraštį prirašydamas. Kun. Žebrys Rytą redagavo iki 1898 m. 
Nr. 32, kada jį kartu su parapija atidavė kun. P. Saurusaičiui; tas 
tuo pačiu vardu išleido dar keturiolika numerių; paskutinis, Nr. 46, 
pasirodė 1898 m. lapkričio 23 d. Nuo gruodžio mėn. kun. Saurusai- 
tis Rytą pavadino Tarnu Bažnyčios, pavertė jį mėnesiniu žurnalu ir 
leido kartu su kun. Griciumi, pats visą žurnalą prirašydamas. Nuo 
1899 m. birželio mėn. (Nr. 7) redagavimą pavedė buvusiam Ryto 
bendradarbiui Juozui Dėdynui-Didinskui, nuo lapkričio 16 d. pa- 
vertė jį savaitiniu laikraščiu kiek pakeistu vardu — Bažnyčios Tar- 
nas. Kitais metais kun. Saurusaitis vėl ima redagavimą į savo ran- 
kas, kartkartėmis jį trumpam laikui sustabdydamas ir pavertęs sa- 
vo įkurtosios „Apaštalystės Maldos“ organu. Toks jisai ėjo 1901— 
1904 m. Nors rašėsi jau mėnesinis, bet kartais per metus tik pusė 
numerių tepasirodydavo. Vienybės metraščio paduodama žinia, kad 
1895 m. pradėjęs eiti Šenandore dvisavaitinis satyros laikraštis Per- 
kūnas, ne visai patikima. Ar nesupainiota su to paties vardo Bosto- 
no Perkūnu, ėjusiu 1922—1923 m.? 

1896 m. „Susivienijimas lietuvių Amerikoje“ įkūrė nuosavą or- 
ganą, mėnesinę Tėvynę, kuri, 1896—1899 m. kun. J. Žilinsko, o 1900— 
1901 m. kun. A. Kaupo ir T. Astramsko redaguojama, ėjo 1896— 
1899 m. Plimute, 1900—1901 m. Pitstone. 1901 m. pabaigoje ji su- 
stojo ir vėl atgijo tiktai 1908 m., ir nuo to laiko eina be pertraukos, 
redaguojama V. 5. Jokubyno (1908—1909 m.), K. Vidiko (1910— 
1911 m.), V. K. Račkausko (1911—1918 m.), V. Purvio (1919— 
1920 m.), E. Vitaičio (nuo 1920 m.). Nors žymią savo skilčių dalį 
Tėvynė atiduodavo vidiniams organizacijos reikalams, tačiau visą 
savo gyvavimo laiką smarkiai reagavo ir į kiekvieną viešojo Lietu- 
vos gyvenimo apsireiškimą ir buvo įdomus laikraštis ne vien tik 
„Susivienijimo lietuvių Amerikoje“ nariams, bet ir platesniems skai- 
tytojams. Ypačiai rimtai ji buvo vedama, J. Žilinskui ją redaguojant. 

Kiti 1896 m. pasirodę laikraščiai neturėjo platesnės reikšmės. 
Nuo lapkričio 12 d. per porą mėnesių M. Tvarauskis leido žurnalo 
Lithuanian Weekly Magazine Niujorke pavadinimu savo knygutę Si- 
berija. Šenandore pradėjusiame 1896 m. eiti Miners Advocate, paves- 
tam angliakasių reikalams ginti, jo leidėjai žadėjo įvesti lietuviškąjį 
skyrių. Ten pat Šenandore R. P. Kuncmonas nuo 1896 m. rugpjūčio 

2 d. pradėjo leisti socialistinį Pensylvanijos Darbininką, 1897 m. jo 
pavadintą Darbininku, ėjusį iki 1898 m. birželio 1 d. Ėjęs Baltimorėj 
nuo 1896 m. balandžio 1 d. iki 1898 m. spalio 8 d. Kardas, V. Kara- 
liaus leistas ir oficiališkai redaguotas, faktiškai D. Keliauninko- 
J. Laukio, kartu su ėjusiu 1898 m. mėnesiniu priedu Galybė buvo 
tokios pat kaip ir Naujoji Gadynė laisvamaniškai anarchistiškos kryp- 
ties. Kurį laiką iš Kardo pasitraukęs J. Laukis mėgino 1897 m. Čika- 
goje leisti Amerikos Lietuvį, bet sugebėjo išleisti vos tik tris nume- 
rius. Tais pačiais metais M. Mockus Detroite išleido vieną numerį 
skelbimų laikraščio Lempos, skaitytojams pritraukti pavadinto „ma- 
gijos laikraščiu“. Tokį pat skelbimų laikraštį — Griausmą — 1901 m. 
išleido Filadelfijoj J. G. Baronas. D. B. Brazinskio 1897—1898 m. (iki 
kovo mėn.) leidžiama Šenandore Pasaulė duodavo vien pakartojimų 
Garso Amerikos Lietuvių straipsnių. Nuo 1898 m. spalio 19 d. iki 
1899 m. gegužės 19 d. ėjusi Baltimorėj Naujoji Draugija, D. Keliaunin- 
ko-J. Laukio redaguojama, buvo tas pats Naujosios Gadynės ar Kardo 
tęsimas. 

1899 m. „Susivienijimo lietuvių Amerikoje“ lėšomis pasirodė 3 
numeriai oficiališkai M. Devoinio, o iš tikro J. Žilinsko redaguoja- 
mo Blaivystės Laiško. Nuo pradžios tų pačių metų buvo pradėta 
Čikagoje leisti savaitinis Katalikas, „laikraštis pašvęstas reikalams 
lietuvių katalikų“. Leido kun. Kriaučiūnas, redagavo iš pradžių dr. 
Stupnickas, toliau Rusikas, 1900 m. J. Montvila. Nuo 1901 m. leidi- 
mą perėmė J. M. Tananevičius. Iš pradžių savaitinis laikraštis, nuo 
1914 m. rugpjūčio 6 d. virto dienraščiu, kuriam leisti 1915 m. buvo 
sudaryta atitinkama bendrovė. 1916 m. vėl virto savaitraščiu. Šio 
nepriklausančio katalikiškajai hierarchijai katalikiško laikraščio re- 
daktorium ilgą laiką buvęs J. Montvila, paskui P. Brandukas. 1900— 
1901 m., J. Laukio redaguojama, Pitsberge ėjo Ateitis, „Susivieniji- 
mo lietuvių laisvamanių“ organas, kurį J. Laukis pradėjo redaguo- 
ti, sustojus jo leidžiamam 1900 m. Čikagoje Kūrėjui. 

Garsui Amerikos Lietuvių užgesus, kun. Varnagiris nuo 1901 m. pra- 
džios pradeda leisti Brukline Žvaigždę, kuri laikotarpyj 1902—1909 m. 
buvo „Susivienijimo lietuvių katalikų Amerikoje“ organu. 1903 m. 
pabaigoje Žvaigždei leisti buvo sudaryta „Lietuvių spaudos bendri- 
ja“, kun. A. Miluko ir kun. Abromaičio vadovaujama, kuri 1903 m. 

lapkričio 6 d. nusipirko Žvaigždę iš kun. Varnagirio ir tų pačių me- 
tų pabaigoje perkėlė į Šenandorą. Nuo to laiko ikšiol ji yra redaguo- 
jama Julės Pranaičiukės, kuri prieš tai dar tais pačiais 1903 m. su- 
darydavo lietuviškąjį tekstą Prancūzijoje leisto Biuleteno Mielnširdystės 
Darbo gelbėti dūšias apleistas čysčiuje. Iki spaudai leidus Žvaigždėje gau- 
siai bendradarbiavo ir katalikiškieji Lietuvos rašytojai. Paskiau 
Žvaigždės bendradarbių skaičius nuolatos mažėjo, kaip mažėjo ir jos 
įtaka katalikiškajai lietuvių visuomenei Amerikoje, kur ji virto ga- 
liausiai vieno kun. A. Miluko organu. 1901 m. trumpai ėjo Pitsber- 
ge J. Montvilos redaguojamas Švento Kazimiero Pasiuntinys (viso la- 
bo keturi numeriai). Plačiai užsimojo Filadelfijoj A. Jocio įkurtas Lie- 
tuvis, iš pradžių neblogai V. Daukšo redaguojamas, bet ėjo tik iki tų 
pačių metų rugsėjo 13 d., kada Jocis skandalingai subankrutavo, ap- 
vylęs savo kreditorius, nors paskiau savo įvairių sumanomų biznių 
reklamai jis neretai vėl mėgindavo leisti vieną kitą žurnalą. 

1902—1903 m. Čikagoje A. Lalis su J. Laukiu išleido dvi knygu- 
tes Darbininko, „išleidžiamo Lietuviškos Socijalistų Kuopos“, kuris 
tačiau jau mažiau beturėjo senesniųjų J. Laukio laikraščių anarchis- 
tiško kvapo. 

V. Šlekio-Stagaro 1899—1900 m. redaguojama Viltis ir nuo 1903 m. 
iki 1918 m. Darbininkų Viltis, Šenandore leidžiama, buvo vieno 
asmens prirašomas socialistinio atspalvio laikraštis, didesnės įtakos 
neįsigijęs. Galiausiai nuo 1903 m. keleris metus Brukline taip pat 
privačia iniciatyva buvo leidžiamas Spindulys. 

Spaudos leidimas Amerikos lietuvių spaudai savaime didelės 
įtakos negalėjo turėti, nes ji jau buvo pirmiau savo kelius suradusi 
ir tais keliais ėjo ir toliau. Jei bent pasikeitė santykis su Lietuvos 
rašytojais — dabar iš Lietuvos tik didesniems Amerikos laikraš- 
čiams siunčiamas vienas kitas didesnis raštas, šiaipgi trumpesnių 
nebesiunčiama; bet tai ir nebuvo reikalinga: Lietuvoje einant lega- 
liai savaitraščiams ir net dienraščiams, iš jų Amerikos laikraščiai 
persispausdindavo viską, kas tik jiems atrodė tinkama, nemokėda- 
mi už tai autoriams jokių atpildų. Nebūtų ir reikalo nutraukti tos 
spaudos vystymosi atpasakojimo, jei ne šių žodžių autoriaus noras 
apsiriboti spaudos uždraudimo gadynės pabaiga. 

Atpasakojant Amerikos lietuvių laikraščių vystymąsi, savaime 
teko ir atsisakyti nuo to idėjinio jų sugrupavimo, koks buvo taiko- 
mas Didžiajai Lietuvai skiriamiems laikraščiams: čia jis neįmano- 
mas, nes ne kartą vienas tas pats laikraštis įvairiais laikais turėtų 
būti priskiriamas įvairioms grupėms. Be to, žymiausias vaidmuo, 
kurį Amerikos lietuvių spaudoje vaidina materialiniai sumetimai, 
leido jai pritaikinti tiktai chronologinę tvarką. Nors paskui toje spau- 
doje įvyko kiek griežtesnė idėjinė diferenciacija, tačiau 17 dabar tas 
„biznio“ motyvas yra čia sprendžiamasis. 


Spaudą leidus, priešistorinis periodinės lietuvių spaudos laiko- 
tarpis Lietuvoje baigėsi. Naujose teisėtose aplinkybėse besikurianti 
lietuviškoji periodinė spauda nedaug tegalėjo pasinaudoti senes- 
niuoju savo prityrimu — jei bent paveldėjo tam tikrą skaičių neblo- 
gai valdančių plunksną publicistų, kurių tačiau dauguma nesuge- 
bėjo naujuose laikraščiuose išsilaikyti. Naujiems laikraščiams teko 
viskas pradėti iš naujo: organizuoti spaustuvės, organizuoti patys 
laikraščiai, ieškoti kelių į skaitytojus, ieškoti naujų bendradarbių, 
sugebančių atsiliepti kasdieninėmis temomis, net iš naujo išdirbti 
laikraštijos terminologiją tokioms sąvokoms, kurios senesniojoj spau- 
doj nė minimos nebuvo. Visa tai tiek apsunkindavo kiekvieno laik- 
" raščio leidimą, kad greitu laiku paaiškėjo, jog laikraštį sumanant, 
negalima galvoti apie pelną, bet tik apie nuostolį, o tai atstūmė nuo 
lietuviškos laikraštijos Lietuvoje visus tuos, kas šiame darbe ieškojo 
pelno (išskyrus gal vienus Rygos laikraščius). Tuo būdu likimas pri- 
vertė tr toliau lietuviškajai spaudai Lietuvoje likti idėjine, remiama aukų 
17 pašalpų. Tai buvo tiesioginė spaudos uždraudimo darbo nenor- 
malumo išdava, tai buvo ir vienintelė teigiama spaudos uždraudi- 
mo išdava. 

IR JO REDAKTORIUS N. P. OSTERMEJERIS 
(1947) 


Tradiciniai įprasta mūsų periodinės spaudos pirmūnu laikyti 
Pridrikio Kelkio 1532 m. pradėtus leisti Nusidavimus apie Evangelijos 
Prasiplatinimą tarp Žydų ir Pagonų. Tačiau dabartiniu laiku, nežiū- 
rint į tai, kad 1932 m. net oficiališkai buvo minima mūsų periodi- 
nės spaudos 100 metų sukaktis, pradinę jos datą tenka nukelti visu 
dešimtmečiu atgal, į 1823 metus. 

Šis reikalas mums paaiškėjo tik nuo to laiko, kada buvo surastas 
pirmasis Kelkio Nusidavinių numeris, ilgai neturėtas nė vienos mū- 
su bibliotekos. Ten, įžanginiame straipsnyje aiškindamas savo laik- 
raščio pasirodymo aplinkybes, Kelkis, be kitko, rašo: „Jau ir Lie- 
tuwninkams dwejos Knygeles tu Nusidawimu Diewa Karalysteje is- 
zdrukawotos wienos Mete 1823, o antroses Mete potam...“ Iš tų 
žodžių ir iš tolimesnio Kelkio pasakojimo pasidaro aišku, kad Kel- 
kis savo Nusidavimus laiko ne kokiu nauju, jo pradėtu, periodiniu 
leidiniu, bet jau 1823 ir 1824 m. išleistų Nusidawimų Diewo Karalys- 
tėje tęsimu, tik nepasako, kas juos leido ir redagavo. 

Bet į tą klausimą dalinį atsakymą duoda lietuviškų protestantų 
laikraštis Sweczias, kurio 1923 m. Nr. 7—8, p. 7 nepasirašęs autorius 
straipsnio „Lietuwiai ir Pasiuntinės“ pažymėjo, kad „mete 1824 ban- 
de kunigas Ostermejeris iš Kalninkų, vėliau Budviečiuose, šitą laiš- 
kelį ir Lietuviams jų kalboje leisti. Vienok tai ne vis pasisekė. Mete 
1832 jis tai pakartojo“. Nors šioje Žinelėje ir įsibrovė kelios klaidos, 
nes, kaip matėm iš Kelkio informacijos, tas laikraštėlis pradėjo eiti 
ne 1824, bet 1523 m., o 1832 m. jis pasirodė jau kitu pavadinimu ir 
ne Ostermejerio, bet Kelkio redakcijos, ir nors čia ir nėra nurodytas 
žinios šaltinis, kad pirmojo mūsų laikraštėlio redaktorium buvo 


453 


STUDIJOS IR STRAIPSNIAI 


Ostermejeris, bet neatrodo, kad žinia apie Ostermejerį būtų iš pirš- 
to išlaužta, nes tai buvo nepramanytas, bet gerai žinomas protes- 
tantų kunigas Mažojoje Lietuvoje. 

Šis Ostermejeris — tai Natanielius Pridrikis, vaikaitis daug nu- 
sipelniusio lietuvių literatūrai Gotfrido Ostermejerio, žinomų XVIII a. 
pabaigos dviejų lietuviškų giesmynėlių, lietuviškų giesmynų istori- 
jos, lietuvių kalbos gramatikos ir kitų lituanistinių darbų autorius. 
Jo sūnus, Natanieliaus Pridrikio tėvas, Zigfridas Ostermejeris, be 
kelių lietuviškų tikybinių raštų, ypač išgarsėjo savo 1817 m. iš- 
spausdinta vokiška knygele, kurioje jis smarkiai puolė visus Mažo- 
sios Lietuvos vokietininkus, kaip tik tuo metu reikalavusius, kad 
lietuvių kalba būtų pašalinta iš visų Mažosios Lietuvos mokyklų. 
Natanieliaus Pridrikio motina, Marija Gotliba Andersonaitė, buvo 
kilusi irgi iš nusipelniusios lietuviškam darbui šeimos — jos tėvas, 
kunigas Bernardas Andersonas, jau apie 1770 m. buvo išleidęs ne- 
didelį lietuvišką giesmynėlį, o jos motina, irgi Marija Gotliba, buvo 
duktė kunigo Pabijono Kalau, kuris pirmoje XVIII a. pusėje buvo 
laikomas vienu geriausių lietuvių kalbos žinovų, tarp kitko, daly- 
vavusiu ir 1735 m. lietuviškos Biblijos vertime. Pagaliau iš penkių 
Natanieliaus Pridrikio brolių, kurių du buvo kunigai, o du precen- 
toriai, trys irgi paliko žymius savo darbo pėdsakus Mažosios Lie- 
tuvos lietuvių darbe. Klaipėdos, paskiau Galdapės kunigas Karo- 
lius Enrikas Klaipėdoje įsteigė apleistųjų vaikų prieglaudą. Juod- 
krantės, Gilijos, paskiau Bilviečių kunigas Gotfridas Lebrechtas iš- 
spausdino 1856 m. Neiso Evangeliškose Mišknygose eilę savo pamoks- 
lų, o Plyviškių, paskiau Trempų precentorius Zigfridas Gustavas 
buvo vienas uoliausių bendradarbių L. Rėzos, šiam renkant lietu- 
viškas dainas, kurių kelios ir buvo išspausdintos Rėzos dainyne. 

Pats Nusidavimų Dievo Karalystėje redaktorius-leidėjas Natanie- 
lius Pridrikis Ostermejeris gimė 1784 IV 8 Vilūnuose, kur tuo laiku 
jo tėvas buvo kunigu. Pasimokęs kiek prie tėvo, o nuo 1798 m. Žid- 
kiemyje, jis 1801 X 14 stojo į Karaliaučiaus universiteto teologijos 
fakultetą. Dar būdamas studentas, jis 1804 m. gavo teisę sakyti 
pamokslus ir kurį laiką mokytojavo Karaliaučiaus Lebo /Loebe- 
nichto/ mokykloje. 1805 m. baigęs universitetą, jis 1805—1806 m. 
buvo privatiniu mokytoju Elbingoje, 1806—1807 m. precentorium 

Kintuose, 1807—1815 m. Kretingalėje. 1815 VIII 8 Karaliaučiuje or- 
dinuotas kunigu, jis buvo paskirtas į Kalninkus, o 1827 IV 22 buvo 
perkeltas į Būdviečius, kur mirė 1846 VIII 24. Turėjo tris dukteris 
ir penkis sūnus, o jo vaikaitis Pridrikis Ričardas dar vėliau parašė 
plačią visos šeimos monografiją, iš kurios daugumas šios šeimos 
gyvenimo žinių ir yra mums Žinoma, nors joje lietuviško darbo jis 
beveik nenušvietė. 

Dar nepaaiškėjo aplinkybės, kuriomis atsirado mintis aną pirmą 
laikraštį leisti, ir priežastys, dėl kurių jis buvo sustabdytas, bet at- 
sižvelgiant į bendrąjį lietuvišką visos šeimos nusistatymą, iniciaty- 
va čia bus galėjusi kilti ne iš vieno Natanieliaus Pridrikio, bet ir iš 
kitų tos šeimos narių. 


LIETUVIŠKOS BIBLIOGRAFIJOS ISTORIJA* 
(1944) 


I 


Tam tikram susidomėjimui lietuviškąja knyga atsirasti buvo rei- 
kalingos kelios sąlygos, kurios įvairiu laiku, įvairiose vietose, kur 
buvo spausdinamos lietuviškos knygos, veikė nevienodai. Pirmiau- 
sia turėjo atsirasti bibliotekų, kuriose būtų didesni lietuviškų kny- 
gų rinkiniai. Lietuvoje bibliotekos pradėtos kurti palyginus gana 
anksti. Jau apie XVI a. vidurį Vilniuje buvo įsteigta anais laikais 
didelė ir vertinga Žygimanto Augusto biblioteka, bet anuo metu 
lietuviškų knygų dar veik nebuvo ir nei Vilniuje, nei Lietuvos pro- 
vincijoje nebuvo dar ir spaustuvių ir dėl to pati biblioteka buvo 
papildoma veik išimtinai užsieninėmis knygomis. O ir atsiradus 
spaustuvėms, ligi Žygimanto Augusto mirties (1572 m.) greičiausia 
Lietuvoje nebuvo išspausdinta nei viena lietuviška knyga. Galbūt, 
nors tat ir abejotina, kad ton bibliotekon galėjo patekti ir vienas 
kitas lietuviškas spaudinys, išspausdintas Karaliaučiuje, ypač tu- 
rint galvoje labai draugiškus santykius, kurie buvo tarp Žygimanto 
Augusto ir pirmųjų lietuviškų knygų ir rašytojų globėjo, mirusio 
1568 m. Brandenburgo margrafo Albrechto ir jo įpėdinio Albrechto 
Fridricho; tačiau, Žygimantui Augustui mirus, biblioteka iširo, ir 
apie jos knygų sudėtį turime palyginti nedaug Žinių; tarp žinomų 
jos knygų lietuviškų nesurasta. Aišku, kad ji negalėjo virsti nei cen- 


* Jau Lietuvių bibliografijos I dalies (1924) įžangoje ir straipsnyje „Bibliografija“, 
įdėtame Lietuviškosios cnciklopedijos TT tome (1934), atmuštame atskira knygutė 
1934 m. ir pakartotame Ruzgo Bibliotekoms vadovėlyje, buvau trumpai aprašęs lie- 
tuvių bibliografijos istoriją. Šiame darbe man labiausiai rūpėjo nušviesti ne tik kas 
buvo rašyta lietuviškos knygos reikalu, bet ir kaip ji buvo tiriama. Be to, teko čia 
paminėti ir eilę tokių darbų, kurie anuose straipsniuose nebuvo paliesti. — V. B. 

tru lietuviškoms knygoms rinkti, nei akstinu joms studijuoti. Tam 
reikalui buvo daug palankesnė jėzuitų bibliotekų padėtis, tiek dar 
XVI a. pabaigoje įkurtų prie Vilniaus akademijos, tiek XVI a. atsi- 
radusių prie provincijos jėzuitų kolegijų Kražiuose, Kaune ir kitur. 
Akademijai įsikūrus, iš jos, išskyrus gal vieną Mikalojų Daukšą ir 
jo nežinomus mums pirmatakus, greičiausiai dar prieš 1595 m. pa- 
ruošusius pirmąsias lietuviškas katalikiškas knygas, išėjo visi kiti 
pirmieji katalikiškieji mūsų rašytojai — K. Sirvydas, J. Jaknavičius, 
P. Šrubauskis, paskiau G. Šimkevičius, T. Jurevičius, J. Jaskaudas ir 
kt. Iš veikusios nuo 1576 m. Mikalojaus Radvilos vardu akademi- 
nės spaustuvės, 1589 m. visiškai perėjusios į Vilniaus akademijos 
rankas, išėjo daugumas visų ligi XVIII a. pabaigos spausdintų Lie- 
tuvoje spaudinių ir daugumas specialiai lietuviškų knygų; lietuvių 
jėzuitų lietuviškieji raštai, išspausdinti jėzuitų spaustuvėje, pirmiau- 
sia patekdavo į tuose pat rūmuose esančią Akademijos biblioteką, 
1r čia turėjo būti bent pilnas rinkinys visų jėzuitų spaustuvės spau- 
dinių. Deja, tos bibliotekos likimas buvo visai nepastovus: švedų 
karo metu XVII a. ji buvo net iš Vilniaus išvežta, ir nors sudarius 
taiką ir grįžo atgal, tačiau jai bekeliaujant tam tikra jos knygų dalis 
nubyrėjo ir jos rinkinių dalis ir ligi šiol yra saugojama Švedijos 
Upsalos universiteto ir kitose bibliotekose. XVIII a. pirmoje pusėje 
septynis kartus degant Vilniaus miestui, sunkiai nukentėjo ir Aka- 
demija, ypač dėl 1748 m. birželio 11 d. gaisro, ir jos biblioteka, ir 
galbūt dėl to išsilikusiame iš pirmos XVIII a. pusės Vilniaus jėzuitų 
kolegijos bibliotekos kataloge pavyko užeiti vos tris lietuviškas kny- 
gas (jų viena anksčiau nežinoma, net greičiausiai ne lietuviška, bet 
latviška, nes į ją panašią mini latvių bibliografija). Taip pat XVIII a. 
gaisras sunaikino ir visą Kauno jėzuitų kolegijos biblioteką, kurią 
teko kurti aukomis iš naujo. Ligi XIX a. veik visiškai sveika buvo 
išlikusi Kražių viena jėzuitų kolegijos biblioteka, įkurta dar XVII a. 
pradžioje, kurios pagrindą sudarė mirusio vysk. Merkelio Giedrai- 
čio biblioteka ir kt. Tačiau šios bibliotekos sudėtis nėra visai paaiš- 
kėjusi — Kražių mokyklą XIX a. 40-u0se metuose perkėlus į Kauną, 
kartu buvo atkelta ir visa nepaliesta biblioteka, virtusi Kauno gim- 
nazijos biblioteka, bet 70-u0se metuose ji buvo suskaidyta — jos 
vertingesnioji dalis, kartu su visomis senomis lietuviškomis knygo- 

mis, buvo perkelta į Vilniaus viešąją biblioteką. Iš tų perkeltų kny- 
gų dalis, ypač lietuviškų, buvo parduota, kaip dubletai ar defektai, 
dalis likusiųjų buvo 1915 m. išvežta į Maskvą ir ten nežinia kur 
dingo; jos liekanos dabar saugojamos Vilniaus universiteto biblio- 
tekoje ir kaip tik tarp jų susirado kelios rečiausios lietuviškos kny- 
gos, buvusios kadaise Kražiuose (pvz., 1647 m. evangelijos). Šios 
bibliotekos likusioji Kaune dalis dabar yra Vytauto Didžiojo uni-- 
versiteto biblio tekoje. Kitų ordinų vienuolynų bibliotekos išmėtytos 
visoje Lietuvoje, kartais net labai vertingos (pvz., dominikonų bib- 
lioteka Gardine), irgi dažnai plėštos ar gaisrų naikintos, anais lai- 
kais daugiausia turėjo vos po keletą lietuviškų knygų, reikalingų 
tikybiniam darbui — ritualus su lietuviškomis santuokos ir krikšto 
formulėmis, lenkiškai lietuviškas evangelijas, Sirvydo žodyną, kar- 
tais ir jo Punktus. Taigi faktiškai Lietuvoje nebuvo centro, kuriame 
galima būtų susipažinti su daugumu išspausdintų lietuviškų kny- 
gų. Galbūt, kad XVII ir XVIII a. aplankius visas panašias bibliote- 
kas, ir galima būtų buvę surankioti žinias apie visas bent katalikiš- 
kas lietuviškas knygas, tačiau kiekvieno ordino biblioteka galėjo 
naudotis tiktai to, 0 ne svetimo ordino nariai, be to, tomis viešojo 
darbo sąlygomis, kuriomis anoji, senoji Lietuva gyveno, nebuvo 
akstino tokių studijų imtis — nebuvo to tautinio lietuviško sąjū- 
džio, kuris vienas tegalėjęs sužadinti susidomėjimą lietuvių kalba, 
lietuvių raštais ir knygomis. Tai ir buvo toji antroji sąlyga lietuviš- 
kų knygų tyrimui atsirasti. 

Kada XVI a. antroje pusėje, dalimi ryšium su kitėjančia Lietuvos 
politine padėtimi, ją buvo sukrėtęs smarkus tautinio lietuviško jaus- 
mo pakilimas, lietuviškoji knyga buvo tik užuomazgoj — vos į jo 
pabaigą, dalimi ir jo įtakoje, pradeda atsirasti Vilniuje pirmosios 
lietuviškos knygos. Tačiau XVII a., kada lietuviškos knygos augi- 
mas smarkiai padidėjo, pats šis tautinis sąjūdis, bent kiek jis lietė 
kultūrinę, ne politinę sritį, smarkiai atslūgo ar net ir apmirė. Tie 
jėzuitų rašytojai, kurie XVII a. pasirodžiusiais savo lietuviškais dar- 
bais igijo didžiausios reikšmės ir mūsų literatūros ir mūsų knygų 
istorijoje, savo rašytojų darbą atlikdavo ne tautiniais, patriotiniais 
sumetimais, kaip XVI a. M. Daukša, bet grynai tikybiniais, kaip 
savo eilines kunigo pareigas, ir jiems mažiausiai rūpėjo tirti tai, kas 
prieš juos jau toje srityje atlikta, bent jie vengia kokių nors apžval- 

ginių prakalbų, nepateikia jokių informacijų. Ir dėl to netenka ste- 
bėtis, kad visos tos žinios, kurios mus pasiekė apie tuos pačius 
lietuvių rašytojus jėzuitus, eina ne iš jų pačių, bet iš visiškai Lietu- 
vai svetimų šaltinių — svetimų jėzuitų istorikų ir biografų, kurie, 
aprašydami viso pasaulio Jėzuitų ordino veiklą, paliečia kartu ir 
Lietuvą. Bekeldami nuopelnus atskirų jėzuitų visam pasaulyje, ne- 
nutyli ir Lietuvos jėzuitų darbų, juo labiau kad jie Lietuvoje neretai 
iškildavo daug aukščiau net negu kituose kraštuose. 

Pirmasis jėzuitų istorikas, rašęs 1609 m., Petras Ribadeneira dar 
apie lietuvių rašytojus jėzuitus nežino nieko, bet jau 1643 m. iš- 
spausdinęs savo Bibliotheca scriptorumi Societatis Jesu (Jėzuitų rašytojų 
biblioteka) Pilypas Alegambe pateikia bibliografijas tuo laiku jau mi- 
rusio K. Sirvydo ir dar tebegyvo Jono Jaknavičiaus, tuo savo darbu 
davęs tarp kito ko temos ypač mūsų laiku iškilusiems ginčams dėl 
tų knygų, kurių parašymą jis priskiria Sirvydui ar Jaknavičiui, ypač 
paskutiniajam, bet kurių žymiausioji dalis ligi šiol mums liko neži- 
noma. Alegambės tęsėjas Natanielius Sotvellis tokio pat pavadinimo 
po 33 metų (1676 m.) pasirodžiusioje knygoje apie lietuvius jėzui- 
tus rašytojus rašo beveik tą patį, tik kiek keisdamas datas, nors, 
rašydamas Jaknavičiui jau mirus, galėjo Žymiai papildyti jo bibliog- 
rafiją. Tuo būdu porai šimtų metų Alegambė liko vienintelis šalti- 
nis žinių ne tik apie tuodu rašytojus, bet ir aplamai apie lietuvius 
jėzuitus rašytojus, nors iš tikrųjų tiek XVII, tiek XVIII a. jų buvo 
daug daugiau. 

Net patys Lietuvos provincijos jėzuitai, savo rankose turėję visą 
archyvinę Lietuvos jėzuitus liečiančią medžiagą, irgi nieko naujo 
neprideda ir nemini naujų rašytojų. Vaitiekus Kojelavičius 1650 m, 
t. y. praėjus vos septyneriems metams nuo Alegambės darbo, spaus- 
dindamas savo Miscellanea, tik trumpai rašo apie Sirvydą, o dar 
tebegyvo J. Jaknavičiaus ir nemini. Jonas Pošakovskis 1740 m. iš- 
spausdintam Kalendarz jezuicki wiekrzy (Didesnysis jėzuitų kalendo- 
rius), kiekvienai metų dienai suskaitydamas įvairius pasižymėju- 
sius jėzuitus, mini tik tuos pačius Sirvydą ir Jaknavičių ir nepapil- 
do jų biografijų naujomis žiniomis, nors greičiausiai turėjo ir pla- 
tesnių informacijų, nes išsilikusiame Paryžiuje jo biografijų rankraš- 
tyj, kuriuo naudojosi Sommervogelis, esančios informacijos ir apie 
Šrubauskį, bet šis rankraštis nebuvo spausdintas. J. Janockio Lexico- 

no, 1755, p. 64 žiniomis, jėzuitas Kazimieras Juraha pirmoj XVIII a. 
pusėje savo Bibliotheca scriptorum Societ. ]. davęs papildymų Riba- 
deneirai, Alegambei ir Sotvelliui, bet jo darbas nebuvo spausdintas. 
Pasiryžęs duoti Lietuvos jėzuitų istoriją Stanislovas Rostouskis, Lie- 
tuvos jėzuitas, 1768 m. išleidęs tik pirmąji tomą Lituanicaruni Soc. 
Jesu historiarum pars prima (buvo jos ir du vėlesnieji leidimai), ne tik 
apie rašytojus, bet ir apie kitus jėzuitų veikėjus Lietuvoje, težino 
tiek, kiek apie juos rašė Ribadeneira ir Alegambė, o net Sotvellis jo 
liko nesunaudotas — jis tebekartoja tas pačias Žinias apie Sirvydą ir 
Jaknavičių, gal turėjęs rankose ir Jurahos darbą. 

Tik XIX a. pabaigoje ir XX a. pradžioje kruopštus jėzuitų biog- 
rafas Sommervogelis, skelbdamas savo daugiatomę Bibliothėgue de la 
Com. de Jesus (Jėzaus draugijos biblioteka), pasistengė vienon vieton 
sutraukti visas anksčiau spausdintas ar rašytas Žinias apie jėzuitų 
rašytojus ir 1896 m. išspausdintam VII tome pateikė plačių Žinių 
apie Sirvydą ir Šrubauskį, o 1903 m. pasirodžiusiam IV tome — 
apie Jaknavičių. Deja, nei lietuviškai, nei lenkiškai nemokėdamas, 
jis jiems kuone du kartus tiek raštų priskyrė, kiek jie buvo parašę, 
nes tuos pačius raštus čia lotyniškai, čia lenkiškai atskirai pateikia, 
o kartu, neskirdamas latvių nuo lietuvių kalbos, mums dar pado- 
vanojo XVIII a. pradžios jėzuitą Medemą, rašiusį ne lietuviškai, bet 
latviškai. 

Jei jėzuitų istorikai, taip rūpestingai keliantieji kiekvieno savo 
ordino nario tikruosius ar netikruosius nuopelnus, nepaminėjo net 
visų jėzuitų, lietuviškai rašiusių, tai netenka stebėtis, kad kiti XVII— 
XVIII a. mums žinomi lietuvių rašytojai kunigai ar kitų ordinų vie- 
nuoliai buvo visiškai nutylėti ir kad mums šiuo metu tik su di- 
džiausiu vargu pavyksta apie juos sužvejoti kokią biografinę ar 
bibliografinę Žžinelę. 


II 
Kitokios sąlygos susidomėti lietuviškos knygos praeitimi buvo 
susidariusios Karaliaučiuje. Jau XVI a., ypač margrafo Albrechto 


laikais, vyriausybės rūpesčiu čia susidarė savitas lietuviškų protes- 

tantiškų knygų centras; į šių knygų ruošimo darbą buvo įtrauktos 
kelios dešimtys protestantų kunigų. Didesniam žmonių skaičiui šia- 
me darbe dalyvaujant, kiekvienos naujos lietuviškos knygos pasi- 
rodymas sužadindavo platesnį susidomėjimą, kartais aštrią kritiką, 
ypač ruošiant naujuosius giesmynų leidimus. Ligi XIX a. pradžios 
visos lietuviškos knygos buvo spausdinamos tiktai Karaliaučiuje ir 
kiekviena jų tuojau patekdavo į Karaliaučiaus bibliotekas, ypač į 
universiteto biblioteką, kuri nors per šimtmečius kiek ir.nukentėda- 
vo nuo paskirų skaitytojų, bet laimingai išvengė nelaimių, kurios 
naikino Vilniaus ir kitas Lietuvos bibliotekas, ir per šimtmečius 
išsaugojo jai patikėtas lietuviškas knygas. Toli ne viskas, kas buvo 
parašyta anų rašytojų, buvo XVI-XVIII a. spausdinama, — spaus- 
dinama buvo tiktai tai, kas buvo reikalinga bažnytiniam darbui, — 
bet ir žymi dalis rankraščių buvo taip pat rūpestingai saugojama 
kaip ir spausdintos knygos, ir lygiai taip pat galėjo būti darbui 
naudojama — o kiekvienas naujai rengiamas darbas turėjo remtis 
to, kas buvo anksčiau padaryta. Taigi visai suprantama, kad ypač 
XVII ir XVIII a. kiekvienos naujai spausdinamos lietuviškos knygos 
proga daroma siauresnė ar platesnė apžvalga visų panašių senes- 
nių, tiek spausdintų, tiek pasilikusių rankraščiuose darbų. Su to- 
kiomis pastangomis bene pirmą kartą susidūriame, Jonui Rėzai lei- 
džiant 1625 m. savo, kitiems padedant, perredaguotą, Jono Bretkū- 
no rankraštyj paliktą Dovydo psalmių vertimą. Čia Karaliaučiaus 
universiteto profesorius Jonas Belimas, pridėjęs šiam leidimui vokiš- 
ką prakalbą, vieną tos prakalbos puslapį pavedė apžvalgai XVI a. 
lietuviškų raštų, susietų su pilnu ar daliniu B:blijos lietuvišku ver- 
timu:. Jis čia mini Martyno Mažvydo, Baltramiejaus Vilento ir Jono 
Bretkūno darbus. Šis nepilnas ir kuklus sąrašas neleido tų vardų 
pamiršti ir tiems, kurie leido pirmą pilną Lietuviškosios Biblijos spaus- 
dintą vertimą 1735 m., Jonui Jokūbui Ouandtui ir Jonui Behrendhu, 
daug plačiau savo prakalboje apžvelgusiems lietuviško Biblijos ver- 
timo istoriją. Galiausiai XIX a. pradžioje paruošęs naują Biblijos ver- 
timo korektą Liudas Rėza 1816 m. tuo reikalu išspausdino jau atski- 
rą monografiją Geschichte der litauischen Bibel, ein Beitrag zur Reli- 
gionsgeschichte der Nordischen Voclker su priedu Plulologisch-kritische 
Anmerkungen zur litauischen Bibel, kurio antroji dalis buvo išspaus- 


461 


STUDIJOS IR STRAIPSNIAI 


dinta 1824 m. Tie priedai, tris kartus didesni už jo Lietuviškosios 
Biblijos istoriją, turėjo vien kalbinę reikšmę, nes čia Rėza, lyginda- 
mas savo išleistos Biblijos atskiras vietas su atitinkamomis Bretkūno 
vertimo vietomis, tik stengėsi pateisinti daugelį savo įneštų verti- 
man atmainų. Bet pagrindinėje savo darbo dalyje jis smulkiai ap- 
žvelgia mums jau žinomus visos Biblijos ar tik jos atskirų dalių 
lietuviškus vertimus, pradedant Stanislovu Rapolioniu ir Martynu 
Mažvydu ir baigiant savo paruoštu leidimu, o daugiausiai išnašose 
smulkiai bibliografiškai aprašo kiekvieną savo matytą tos rūšies 
darbą. Kartu ištaiso kelias J. J. Ouandto ir J. Behrendto klaidas, 
kurias šie padarė 1735 m. Biblijos prakalboje. Mini ir tokius ran- 
kraštinius darbus, kurie ligi jo laikų neišliko. Taip pat išnašose jis 
duoda ir kiek biografinių žinių apie pačius vertėjus. 

Kitoj protestantiškos tikybinės literatūros srityje, giesmynuose, 
kurių paruošimas įtraukdavo į darbą daug didesnį žmonių skaičių 
nei Biblijos vertimas, senesnių darbų apžvalgos atsirado ne iš karto, 
ir tai nežiūrint to, kad kiekvienas naujai paruoštas giesmynas ne- 
buvo koks naujas originalus darbas, bet senesnio papildymas ar 
pataisa. Jonas Bretkūnas, 1589 m. leisdamas savo du giesmynus, iš 
tikrųjų tik dalinai pakartojo Mažvydo 1566 ir 1570 m. giesmynus; 
1612 m. Lozorius Sengstakas pasinaudojo Mažvydo ir Bretkūno 
giesmynais; 1666 m. Kleinas seka Sengstaku ir Bretkūnu, 1685 m. 
Jonas Rikovijus su mažais papildymais kartoja Kleiną, 1705 m. Zig- 
mantas Šusteris žymia dalimi kopijuoja Rikovijų, o tačiau tik 1732 m. 
tie patys mums žinomi Biblijos leidėjai J. J. Ouandtas ir J. Behrend- 
tas, leisdami savo suredaguotas Isz naujo perveizdėtas ir pagerintas 
Giesmių knygas, pirmą kartą prideda joms platesnę prakalbą, kurio- 
je duoda apžvalgą visų jiems žinomų senesnių tos rūšies darbų. Bet 
kaip tik dėl to, kad ta apžvalga buvo parašyta praėjus beveik dviems 
šimtams metų nuo pirmojo Mažvydo lietuviško giesmynėlio pasi- 
rodymo, tos žinios apie senesniuosius giesmynus čia yra labai nepil- 
nos ir pirmiausia čia visiškai nutylimi pirmieji dideli 1566 ir 1570 m. 
Mažvydo giesmynai, — Mažvydas jiems žinomas tik iš 11 giesmių, 
kurios buvo išspausdintos jo 1547 m. Katekizme. Galimas daiktas, 
kad dėl mažo tiražo Mažvydo giesmynams išnykus tarp skaitytojų, 
jie buvo pamiršti jau XVII a., nors Sengstakas, be abejonės, juos 

žinojo, nes šį tą tiesioginai, ne per Bretkūną, iš jų ėmė — Karaliau- 
čiaus Mažvydo egzempliorius pateko ne į biblioteką, bet į valsty- 
binį archyvą ir ten liko keliems šimtams metų pamirštas. 1732 m. 
prakalba buvo kiek išplėsta 1755 m. leidime ir paskiau be jokių 
pakeitimų, net nekeičiant parašo datos, buvo kartojama visą šimtą 
metų daugelyje stereotipinių leidimų. XVIII a. pabaigoje pasirodė 
pirmas ir vienintelis bandymas apžvelgti visą giesmynų istoriją at- 
skiroje monografijoje — tai 1793 m. išspausdinta Erste litauische Lie- 
dergeschichte ans Licht gestellet von Gottfried Ostermeyer. Šis darbas, 
kuriuo dalimi po 23 metų pasekė L. Rėza savo Biblijos vertimo 
istorijai, ir kuriam pavyzdžiu buvo rankraštinė Ephraimo Olofo 
Polnische Liedergeschichte (1744), buvo kartu ir pirmasis, kuriame 
paliečiama viena kuri lietuvių literatūros šaka. Tačiau, ją rašyda- 
mas, Ostermeyeris neturėjo nei tokių istorinių-kalbinių tikslų, kaip 
vėliau Rėza, nei grynai bibliografinių — knyga buvo parašyta ry- 
šium su paties Ostermeyerio 1781 m. išleistų giesmynu ir su ta 
aštria polemika, kuri dėl to giesmyno iškilo tarp Milkių ir paties 
Ostermeyerio, sumaniusio atskiru raštu apginti savo giesmyną, dėl 
Milkių puolimo nustojusio pasitikėjimo ir aukštose Karaliaučiaus 
protestantų vyresnybės sferose, ir skaitytojų tarpe. Rėza, vėliau ra- 
šydamas savo Biblijos istoriją, irgi turėjo apginti eilę savo įvestų 
naujybių, bet tai jis padarė atskiruose, prie Istorijos pridėtuose prie- 
duose. Ostermeyeris trečdalį savo 306 psl. knygos paveda pasako- 
jimui ir motyvavimui savo kovos su Milkėmis, o du trečdaliu ap- 
žvalgai visų senųjų giesmynų ir tų giesmynų bendradarbių biogra- 
fijoms. Tuo būdu visas darbas turi tris skirtingas temas. Pirmoji yra 
mums ypač įdomi, kaip pirmoji lietuvių literatūrinė polemika, bet 
lietuvių bibliografijai teikia labai maža, vos keletą Žinių apie pačių 
polemikos dalyvių iki šiol neišlikusius darbus. Dvi antros temos 
lietuvių bibliografijos istorijoje užima nepaprastą vietą. Ostermey- 
erio pateikta giesmynų istorija ir šiaip yra keliasdešimt kartų dides- 
nė už aną Ouandto — Behrendto prakalbą ir teikia nemaža ir nau- 
jos, iš kitur nežinomos bibliografinės-literatūrinės medžiagos, bet ir 
ji, kaip Ouandtas su Behrendtu, vieninteliu Mažvydo giesmynu 
laiko aną giesmynėlį, pridėtą prie 1547 m. katekizmo, o antruoju — 
J. Bretkūno giesmyną; toliau plačiai išnagrinėjamas Kleino giesmy- 

nas ir jį sekantieji Rikovijaus ir Šusterio; pusė visos tos istorinės 
dalies yra skirta Ouandto—Behrendto giesmyno reformai. Baigia- 
ma Glazerio giesmynu ir tais mažučiais Meisnerio, Andersono, Zud- 
nachovijaus ir Lovino, kuriuos mes pažįstame tiktai iš šios Oster- 
meyerio informacijos ir nepilno paminėjimo Mertikaičio Psalmyno 
antraštėje. Visoj šioj savo knygos dalyje Ostermeyeris teikia smul- 
kių žinių apie giesmynus, daugiausia iš jų pačių imtų, duoda jų 
antraštes, nurodo bendradarbius ir sudėtį. Trečioji jo darbo dalis 
teikia ypatingai vertingą bibliografijai ir literatūrai medžiagą — 48 
lietuviškų giesmių rašytojų "1 biografijas „Litauische 2 


m 


y 


kartus didesnė už lietuviškų katalikų rašytojų biobibliogratijas, ku- 
rių ligi XIX a. pabaigos, kaip matėme, buvo išspausdintos tik dvi — 
Sirvydo ir Jaknavičiaus. Šias biobibliografijas rašydamas, Osterme- 
veris daugiausia rėmėsi reikšmingais ir mūsų laikais 1777 m. iš- 
spausdintais Danielio Enriko Arnoldto Kurzgefasste Nachrichten von 
allen seit der Reformation an der lutherische Kirchen in Ostpreussen ge5- 
tandenen Predigern, kur teikiamos parapijomis suskirstytos Žinios 
apie visus protestantų kunigus Rytprūsiuose. Šios knygos tęsimą 
nuo 1775 m. ir papildymą paskelbė L. Rėza 1834 m. tokiu pat pa- 
vadinimu, bet savaime juo negalėjo naudotis Ostermeyeris. Savo 
darbo pabaigoje Ostermeyeris trumpai informuoja ir apie Didžio- 
sios Lietuvos giesmynus -— tiksliai aprašo Kėdainių 1653 m. Knygą 
Nobažnystes, iš Olofo pateikia abejotiną žinią apie Jaknavičiaus gies- 
myną, bet kitų giesmynų nežino — nei Slovačinskio, nei Šrubaus- 
kio, nei Šimkevičiaus, nei tų trumpų giesmynėlių, kurie jau jo laikais 
buvo spausdinami Vilniuje. 

Trečioji lietuvių knygų sritis, į kurią retkarčiais kreipė dėmesio 
ir Prūsų valdžia, buvo lietuvių kalbos gramatikos ir žodynai, nes 
jie buvo reikalingi Biblijos, giesmynų, katekizmų ir kitų tikybinių 
knygų rašytojams. Nors chronologiškai šioje srityje Vilnius pralenkė 
Karaliaučių — Sirvydo žodyno pirmasis leidimas pasirodė 1629 m., 
o Kleino dvi gramatikos 1653 ir 1654 m. ir jo žodynas irgi tuo pačiu 
laiku buvo paruoštas, bet Sirvydo darbas kitų darbų Didžiojoje 

Lietuvoje nesužadino (gal išskyrus Jaknavičiaus tiksliai nežinomą 
gramatiką), tuo tarpu Kleino pėdomis nuėjo daugelis, nors beveik 
visi tie darbai liko rankraščiuose. Tik 1730 m. Vilhelmas Haakas savo 
žodyno prakalboj ir 1747 (1749) m. Pilypas Ruigys taip pat žodyno 
prakalboj duoda kad ir nepilną apžvalgą tų darbų, kurie lietuvių 
žodynų ir gramatikų srityje prieš juos buvo įvairių asmenų atlikti, 
o 1791 m. tas pats giesmynų istorikas Ostermeyeris savo išleistos 
Neue Litauische Grammatik prakalboj apžvelgia darbus iš lietuvių 
gramatikos, nors labiau glaustoj ir trumpoj formoj, negu 1793 m. 
rašydamas apie giesmynus. 


LII 


1803 m. Vilniaus akademijai virtus Vilniaus universitetu ir šiam 
trumpu laiku savo darbą išplėtus ir pagyvinus, lietuvių knygai gy- 
vuoti susidarė Vilniuje palankesnės sąlygos. Nors pats universite- 
tas po reformos gyvavo apie trisdešimt metų, bet ir tuo trumpu 
laiku jis sugebėjo sutraukti į Vilnių labai gausias ir įtakingas moks- 
lo pajėgas, didelį būrį idėjiškai nusiteikusios jaunuomenės, suspėjo 
apsirūpinti geromis mokslo priemonėmis ir paversti savo bibliote- 
ką rimtu mokslo darbo įrankiu, kuriame atsirado ir nemaža lietu- 
viškų knygų. Čia susidarė palankios sąlygos ir lietuviškam darbui, 
kuris 1822—1824 m. gavo pobūdi tikro lietuviško tautinio atgijimo. 
Nedidelis būrys energingų ir ryžtingų lietuvių studentų, kurių prie- 
kin savo darbu aiškiai iškilo Simanas Stanevičius, sugebėjo išjudin- 
ti ir nukreipti į bendrą vagą darbą ir tų senesniosios kartos ar ap- 
lamai su universitetu neturėjusių saitų lietuvių rašytojų, kurie ir 
anksčiau šį tą lietuviškai rašė, bet, be tikybinės literatūros, nieko 
nespausdino. Prasidėjo energingas lietuviškas literatūrinis darbas, 
tiesa, dėl laiko trumpumo nepakankamai išryškėjęs ir dėl lėšų trū- 
kumo ir cenzūrinių kliūčių nesugebėjęs išspausdinti viso, kas buvo 
parašyta. Kiek, palyginti su XVIII a., šis sąjūdis išsiplėtė, galima 
pastebėti vien tik iš pavardžių tų, kurie tuo laiku lietuviškai rašė: 
Simanas Daukantas, Emerikas, Simanas ir dar trečias (Jeronimas?) 
Stanevičiai, Kajetonas ir Kiprijonas Nezabitauskiai-Zabičiai, Silvest- 

ras Valiūnas, Kazimieras Vizgirda, Jurgis Tolovinskis, Mykolas 
Smolskis, Jurgis Plioteris, Jonas Kobeckis, Jonas ar Kazimieras Šim- 
kevičius, Kalikstas Kasakauskis, Motiejus Valančius, Jonas Krizos- 
tomas Gintila, Juozas Varkalas-Varkolevičius, Stanislovas Čerskis, 
Leonas Rogalskis, Vladimiras Gadonas, Juozas Volodzka, ir greta 
jų Dionizas Poška, Antanas Klementas, Jurgis Ambraziejus Pabrė- 
ža, Benediktas Gailevičius, Vincentas Valmikas, Antanas Drazdaus- 
kis-Strazdelis, Silvestras Rucevičius, Rapolas Aleknavičius, Anta- 
nas ir Juozas Savickiai, vysk. Juozapas Arnulpas Giedraitis, Ksave- 
ras Baužas, Juozas Rupeika (nors nėra tikra, ar jo vardu išleistas 
Jonas isz Swisloczes tikrai yra jo išverstas), pijoras N. Stankevičius, 
Antanas Medziogorskis, Aleksandras Butkevičius ir kt. — visų apie 
40 naujų vardų, įžengusių į mūsų literatūrą veik išimtinai 1800— 
1830 m. Tokio skaičiaus vardų nedavė Didžiosios Lietuvos lietuvių 
literatūra per visus XVI-XVII a. Daugelis tų rašytojų dirbo indivi- 
dualiai, nors savo tarpe ir susirašinėdavo. Nedidelis būrys bestu- 
dijuojančių Vilniuje, matyt, dirbo sutartinai, galbūt jie ir sudarė 
tam reikalui organizaciją, kuri savo raštais stengėsi užkišti visas 
tas lietuvių literatūros spragas, kurios daugiausia krito į akis. Bet 
norint jas surasti, pirmiausia reikėjo pažinti tai, kas anksčiau buvo 
atlikta, reikėjo surinkti žinias apie senąsias lietuviškas knygas, grieb- 
tis bibliografijos. Senųjų lenkiškų tos rūšies darbų veik nebuvo, ir 
tie, kurie rašė lenkų bibliografijas, veik nerašė apie lietuviškas kny- 
gas. Tose sąlygose pasirodė pirmasis lietuviškos bibliografijos dar- 
bas, be to, parašytas lietuviškai, — Kajetono Nezabitauskio-Zabtčio 
(1800 VII 18-—1876 IV 17). Simano Daukanto jaunesnysis draugas 
iš Kalvarijos dominikonų mokyklos ir Vilniaus universiteto, lietu- 
vių kalbos studijų reikalais, Rusijos kanclerio Rumiancevo paveda- 
mas, 1823 m. savo brolio Kiprijono vardu išleidęs lietuvišką Ksave- 
ro Kluko Surinkimą dasekimų apie bites vertimą, tais pačiais 1823 m. 
parašė ir 1824 m. išspausdino pirmąjį iliustruotą lietuvišką elemen- 
torių Naują mokslą skaytima diel mažū waykū Zemaycziu yr Lietuwos 
(A. Janulaitis savo monografijoje apie Zabičius neteisingai bandė 
priskirti tą knygutę jo broliui Kiprijonui). Elementoriaus pabaigoje 
atsiradus trims tuštiems puslapiams ir paėmus vieną puslapį virše- 
lio, Nezabitauskis išspausdino juose nieko bendro su elementoriu- 

mi neturintį „Surinkimą Wysokiu Rasztu Lietuwiszku, Zemaytysz- 
ku yr Prusyszkay Lietuwiszku; teypogi kitu rasztiniku, duodanc- 
ziu zyne apey ta liežuwi (kurius tiktay zynoty, regiety ir anas skay- 
tity galejau); nu senowes tayka lig pat szioley, yszspaustu; pagal 
skayczes metu diel žynios wysu suraszitas“. Elementoriui su visa 
lietuviška bibliografija cenzūros leidimas buvo duotas 1823 m. lap- 
kričio mėn. 12 d., taigi ir darbas buvo pabaigtas neabejotinai dar 
prieš tą datą. Tokį pirmą bibliografinį darbą parašyti buvo neleng- 
vas darbas — tai matyti ir iš palyginti kuklaus sąrašo paminėtų čia 
knygų; be to, ir iš pačių antraščių ir aprašymų matyti, kad „regėti 
ir skaityti“ jis gavo palyginti nedaug — savo nematytas knygas 
turėjo aprašinėti iš dažniausiai blogai informuotos literatūros. Ne- 
zabitauskis viso aprašė tik 73 lietuviškas knygas ir rankraščius, t. y. 
vos penktąją šeštąją dali visų to laiko knygų, kurios mums yra šiuo 
metu žinomos. Tarp tų 73 pozicijų 9 yra iš XVI a., iš kurių 8 Kara- 
liaučiaus leidiniai ir rankraštinė Bretkūno Biblija; Rapolionio-Rapa- 
gelionio giesmyną jis neteisingai laiko išspausdintų; nežino nė vie- 
no XVI a. spausdinto giesmyno ir daugelio kitų knygų. Iš Vilniaus 
XVI a. spaudinių jam žinoma viena tik Daukšos postilė. Nors prie 
pačių knygų jis nežymėjo, kurios jo buvo matytos, tačiau iš antraš- 
čių pilnumo galima teigti, kad matė iš viso tik 1579 m. Vilento 
evangelijas, 1591 m. Bretkūno postilę ir 1599 m. Daukšos postilę. Iš 
XVII a. spaudinių jam žinomi tik dešimtis, iš jų keturi Karaliau- 
čiaus, du Vilniaus, trys Kėdainių ir vienas Londono (Brblija) spau- 
diniai. Jų daugumą jis aprašė greičiausiai iš matytų egzempliorių 
(prie Sirvydo 1677 m. žodyno jis tai ir pažymi, nors nepastebėjo, 
kad prakalboje minimas ir 1642 m. žodyno leidimas); jo informacija 
apie Londono Bibliją iš egzemplioriaus, kuris nuo 1805 m. buvo 
Vilniaus universiteto bibliotekoje, buvo pirmoji tiksli žinia apie tą 
vieną rečiausių mūsų spaudinių, kuris ir paties Nezabitauskio api- 
būdinamas „dideley reta kniga“. Tačiau, minėdamas Sirvydo Punk- 
tus Sakymu, 1629 m., jis dar nežino jų antrosios, 1644 m. išspausdin- 
tosios dalies; taip pat nepažįsta nei vieno XVII a. Ewangelie polskie 
y litewskie leidimo. Iš Karaliaučiaus leidinių mini tik 1625 m. Psal- 
terą Dowido, dvi Kleino ir vieną Šulco gramatiką. Iš XVIII a. spau- 
dinių jis aprašo 22 — jų pusė Karaliaučiaus ir pusė Vilniaus leidi- 

niai; daugumo Karaliaučiaus leidinių greičiausiai nebuvo matęs ir 
apie kelis pateikia ir neteisingas, vėliau juo sekant kitų pakartotas 
informacijas. Vilniaus XVIII a. spaudiniai daugiausia aprašyti iš jo 
matytų egzempliorių. Galiausiai XIX a., 1801—1823 m., priklauso 
32 pozicijos, kurių tik trys Karaliaučiaus spaudiniai (jų tarpe ir 
Donelaitis). Tačiau tarp Vilniaus leidinių yra jo įregistruoti keli, 
kurie tuo laiku tik buvo įduoti cenzūrai ir visiškai nebuvo išspaus- 
dinti, nors Nezabitauskis nurodo ir spaustuvę, — tai Drazdauskio- 
Strazdelio ir Rapolo Olechnovičiaus-Aleknavičiaus Daynas arba Day- 
nuszkas (keista, kad nežino Strazdelio Giesmių svietiškų tr šventų pir- 
mojo leidimo), Aleksandro Butkevičiaus Tarmrieda ir greičiausiai 
Givatas Iszganytojaus, apie kurį, rašydamas 1823 m., jis rašo, kad jis 
išspausdintas 1824 m. Dėl nevisiškai griežto tų trijų Knygučių api- 
būdinimo jos iki mūsų laikų buvo klaidingai laikomos išspausdin- 
tomis knygomis ir keliavo, Nezabitauskio informacija remiantis, iš 
vienos bibliografijos į kitą. Savo bibliografiją Nezabitauskis baigia 
būdinga pastaba: „Teypogi tame palaimintame diet Moksla taykie, 
atsyrand daugiel garbingu wiru wysose szaliese Žemaycziu, troksz- 
tancziu szelpti prigimta liezuwi yr yszluosuote aną ysz to užmyTs- 
zyma yr paniekinima, kureme ligsziolei buwa“ — atrodo, kad šio 
sakinio pabaigoje jis pakartojo tiktai tą tikslą, kurio siekė anas slap- 
tas studentų ratelis Vilniuje. Po to dar prideda keletą pavardžių tų 
„garbingų wiru“ — Dionizo Poškos, Leono Uvainio, Jono Kobec- 
kio, Silvestro Valiūno ir „daug kytu apei kurius kitame taykie (kayp 
dasyzynosiu) daneszu... o Mokity Rankos Rasztay dabar ysztartu 
Rasztiniku (turem wylty) jog kument norint bus swietuy apreyks- 
ty... ant gala: dar asz jums broley Zemaytey prižadu su padiejimu 
Wieszpaties Diewo, paraszity Apey Daržus Waysynius (arba sod- 
nus)“. Tačiau to prižado, iš Vilniaus išvažiavęs, jis neištesėjo. Bai- 
gia Poškos verstu ir niekur nespausdintu dvieiliu: „Jaunumene Žeę- 

maycziu yr Lietuwos. Teykies ta mana darba prijimty meylingay 
Nes Tawa tiktay giera asz troszkau szirdingay“ (šis dvieilis grei- 
čiausia buvo taikomas elementoriui, o ne šviesuomenei skirtai bib- 
liografijai). Jaunas, vos 23 metų studentas, gal ir klausęs J. Lelevelio 
paskaitų ir susipažinęs su jo Bibliograficznych Ksiąg dwoje, kurių pir- 
mas tomas pasirodė Vilniuje tais pačiais 1823 metais, Nezabitaus- 
kis, tą pirmą lietuvišką bibliografiją rašydamas, stengėsi kiek gali- 

ma pilniausiai aprašyti savo registruojamas knygas. Matytoms kny- 
goms jis duoda kad ir nepilnas, bet gana tikslias antraštes, kartais 
duoda trumpas pastabas apie pačias knygas ir jų pasirodymo ap- 
linkybes, kur gali, nurodo formatą, nors niekur nežymi puslapių 
skaičiaus — matyt, savo darbą tvarkydamas, ėmė pavyzdį iš anų 
laikų bibliotekų ir knygynų katalogų, kurie tuomet buvo panašiai 
"tvarkomi ir dažnai net ir autoriaus nežymėdavo. 

Lietuviškai savo pirmąjį bibliografinį darbą parašęs, Nezabitaus- 
kis pasiryžo painformuoti apie senąsias lietuviškas knygas ir lietu- 
viškai nemokančią visuomenę, išvertė savo darbą lenkiškai ir, kiek 
ji papildęs, išspausdino anuo laiku populiariame lenkų žurnale 
Dziennik Wilenski 1824 m. I ir II tome „Wiadomošč o literaturze 
Litewsko-Žmudzkiey“ su žodiškai iš „Surinkimo“ išversta paan- 
trašte. Ši „Wiadomošč“ tuo skiriasi nuo „Surinkimo“, kad pateik- 
damas lietuviškas knygų antraštes, kartais ir su lietuviškomis pa- 
stabomis apie knygas, Nezabitauskis greta deda lenkišką tų antraš- 
čių ir pastabų vertimą, vietomis kiek išplėsdamas savo anotacijas. 
Galbūt dėl cenzūros reikalavimų iš „Surinkimų“ į „Wiadomošč“ 
nepateko 1794 m. pasakytas kun. M. Karpavičiaus pamokslas (vė- 
liau pas Rogalskį jis vėl įdėtas), pasakytas laidojant žuvusius per 
sukilimą — aplamai atrodo, kad cenzūra politiškai aštriau Žiūrėjo 
į lenkiškus spaudinius, užtat, sudaryta iš lenkų, ji tautiškai buvo 
daug aštresnė lietuviškiems spaudiniams, ir, pvz., kaip tik dėl ne- 
reikšmingų Vilniaus cenzūros priekabių, kurias net Petrapilio cen- 
zūra pripažino neteisėtomis, nebuvo išspausdinti anie Nezabitaus- 
kio „Surinkime“ pažymėti rankraščiai. Šiaip dar į „Wiadomošė“ 
Nezabitauskis įdėjo keletą informacijų, kurių nėra „Surinkime“: iš 
Adelungo paėmė žinią apie Vilhelmo iš Sabaudijos (iš tikrųjų iš 
Sabinos) XIII a. prūsišką gramatiką, painformavo apie likusį rankraš- 
tyje Jamundo (Jomanto) Naujojo Testamento vertimą, pateikė tikslią 
informaciją apie 1677 m. Bellarmino Trumpą mokslo krikszcioniszko 
surinkimą (berods ta knyga tuo laiku buvo Vilniaus universiteto 
bibliotekoje), apie Hartknocho 1679 m. disertaciją, ištaisė neteisin- 
gai „Surinkime“ pažymėtą Universitas linguarum datą iš 1713 m. į 
1737 m., bet paliko neteisingą Ouandto Biblijos pirmo leidimo datą 
1537 m., jos neištaisęs į 1735 m., greičiausiai iš Universiteto biblio- 
tekos egzemplioriaus pranešė apie keturkalbį 1720 m. katekizmą 

(šis egzempliorius, Rogalskiui kadaise priklausęs, ir dabar yra sau- 
gomas Vilniaus universiteto bibliotekoje — jis neturi antraštinio 
lapo ir jo data abejotina), pridėjo, taip pat iš Universiteto bibliote- 
kos egzemplioriaus, 1725 m. Pamokslą krikszczioniszką; greičiausiai 
dėl korektūros klaidos lietuviškam tekste Knigas Juzapa S. 1749 m. 
data ištaisyta į 1740 m., nors lenkiškam vertime liko 1749 m.; pri- 
dėtas 1781 m. leidimas Pawinascziu Krikszezioniszku ix 1805 ir 1813 m. 
leidimai Giesmes ape szw. Panna Marija, Baužo darbas O początkach, 
Emeriko Stanevičiaus ir Leono Rogalskio Tygodnike Wilenski išspaus- 
dintos dainos ir Lindės Vaterio darbo apie senovės prūsų kalbą 
recenzija. Nezabitauskis baigia informacija apie Rupeikos Joną isz 
Swisloczes. Bet Žinia apie anuos keturis rankraščius ir apie rašyto- 
jus, kurių darbai lieka rankraščiuose, iš „Surinkimo“ nebuvo pa- 
kartota — jo darbas atrodo nutrauktas, nepabaigtas. Visi tie papil- 
dymai, patekę į „Wiadomošė“ ir kurių nėra „Surinkime“, aiškiai 
sako, kad lietuviškas tekstas buvo išspausdintas anksčiau. Šį darbą 
išspausdinęs, Nezabitauskis nutraukė ryšius su lietuvių literatūra — 
nežinomomis mums aplinkybėmis, bet greičiausiai ryšium su tais 
metais iškilusiomis garsiomis studentų bylomis, 1824 m. išsikėlęs į 
Varšuvą, jis ten 1831—1853 m. buvo cenzoriumi. Tose pareigose ne 
per geriausią vardą įsigijęs (pvz., vienoj apysakoje iš senų laikų 
pareikalavo vaivadienę pakeisti subernatoriene, nes esą jo laikais 
jau nėra vaivadų, bet tik gubernatoriai), retkarčiais spausdino len- 
kiškai įvairius vertimus iš svetimų kalbų ir jau sau, ne spaudai, 
toliau rašė dar Vilniuje pradėtą lietuvių kalbos gramatiką, lenkiš- 
kai lietuvišką žodyną ir Lietuvos istoriją. Jam mirus, tie rankraš- 
čiai liko Varšuvoje. Bet jo bibliografiniai darbai, būdami pirmieji 
šios rūšies darbai, ilgam laikui liko svarbiu šaltiniu Žinių apie lie- 
tuvišką knygą. 


1V 


Vos keleriems metams praėjus, pasirodė ir kitas panašus dar- 
bas, suteikęs irgi nemaža Žinių apie lietuviškas knygas, bet pasi- 
rodęs visiškai kitomis aplinkybėmis ir nesusietas visai su Lietu- 

vos gyvenimo sąlygomis. Tai buvo Petro Koppeno (1793 II 18— 
1864 V 23) 1827 m. rusiškai išspausdintas darbas O proischožde- 
nii, jazyke i literature litovskich narodov, parašytas dar 1826 m. (cen- 
zūros leidimas 1827 IV 11). Šis nedidelis (54 p.) veikalas sudarė 
trečią sąsiuvinį Koppeno leidžiamų Materialy dlia istorii prosvesče- 
mia v Rossi (Rusijos švietimo istorijos medžiaga). Petras Koppenas, Ru- 
sijoje gyvenąs vokietis, 1826 XII 29 už savo mokslinį darbą — įvai- 
rių Rusijos teritorijoje gyvenančių tautų archeologijos ir kultūros 
tyrinėjimą — gavęs Mokslų akademijos nario korespondento var- 
dą, buvo susidomėjęs tarp kitų ir lietuvių tautos praeitim, nors 
pats lietuviškai nemokėjo. Remdamasis daugiausia tik literatūri- 
ne medžiaga, bet šiek tiek jos gavęs ir tiesiog, Vilniaus universi- 
tetui tarpininkaujant, jis pasiryžo aprašyti lietuvių ir latvių tau- 
tas ir jų literatūrą. Šis pirmasis toje srityje darbas rusų kalba pir- 
moje dalyje tyrinėja lietuvių — latvių tautos kilimo klausimą ir 
pateikia trumpas žinias iš jų istorijos, informuoja apie jų skaičių ir 
kalbą. Po to 28-iuose p. apžvelgiama latvių literatūra ir 15-oje 
p. (/7—106) lietuvių literatūra, Koppeno suskirstyta į prūsišką — 
lietuvišką ir žemaičių. Jo vadinamąją prūsiškai lietuvišką (lietu- 
vių protestantų) literatūrą jis aprašė remdamasis vien tik litera- 
tūrinė medžiaga, tačiau surankiojo jos daug daugiau už Nezabi- 
tauskį, ir jo informacijos apie tą mūsų knygų dalį, nors irgi trum- 
pos ir nepilnos, yra daug platesnės už analoginės Nezabitauskio 
informacijas. Aptaręs prūsus ir jų kalbą, Kėoppenas mini lietuviš- 
kus protestantiškus rašytojus, kurie buvo Žinomi ir Nezabitauskiui, 
bet, be jų, informuoja ir apie tokias knygas ir rašytojus, kurie Ne- 
zabitauskiui nebuvo žinomi, pvz., apie Vilento 1579 m. Enchiri- 
dioną, taip pat klaidingai, kaip ir Nezabitauskis, informuoja apie du 
skirtingus tekstus 1701 m. Naujojo Testamento, nors iš tikrųjų abu 
tekstai yra vienodi, tik skiriasi antraštiniais puslapiais ir prakal- 
bomis (be to, Bimerio vertimas čia pavadintas ne lietuvišku, bet lat- 
višku); pateikia kelias knygas apie lietuvius ir jų kalbą, išspausdin- 
tas vokiškai (Lepner, Herder); sekdamas Milke, informuoja apie Bro- 
dovskio rankraštyje likusį žodyną, bet, kaip ir Nezabitauskis, neži- 
no Ostermeyerio 1791 m. gramatikos. Tesekdamas Rėzos G. d. Hit. 
Bibel trumpai sumini giesmių rašytojus Kleiną, Švobą, Šimelpeni- 

gi, Šusterį, Milkę, Loviną ir Šrederį, o Ostermeyerio darbą iš gies- 
mynų istorijos, kuris galėtų jam teikti daug naujos medžiagos, jis 
pažįsta vien tik iš Rėzos. Šį skyrių baigia, minėdamas Donelaitį, 
Rėzą ir dainas. Bandydamas duoti ne bibliografiją, bet lietuviškos 
protestantiškos literatūros istoriją, Koppenas pateikia tiktai auto- 
riaus pavardę, o jo veikalų neaprašo ir tuo būdu bibliografijai ši 
dalis sunkiai panaudojama. Antrai daliai, jo vadinamai „žemaičių“ 
literatūra, be tų pačių šaltinių, kuriuos panaudojo ir pirmajai (Ne- 
zabitauskio darbo jis rankose neturėjo), jis dar per Vilniaus uni- 
versiteto rektorių gavo Dionyzo Poškos specialiai jam parašytą 
straipsnį apie lietuvių literatūrą, kurį dalimi įjungė į savo darbą. 
Šioje dalyje jis pateikia ir keletą tikslių knygų antraščių, tiksles- 
nių už Nezabitauskio užrašytas. Iš Milkės ima nežinomą Nezabi- 
tauskiui 1781 m. Olševskio Bromos atwertos ing wiecznasti leidimą 
ir 1790 m. Mokslą diel mazu wayku, o keletą paskutinių puslapių 
skiria trumpoms D. Poškos informacijoms apie įvairius lietuviš- 
kus rašytojus, kurių knygos tačiau neminimos, nors čia skaityto- 
jas siunčiamas į Nezabitauskio „Suraszą“, prie kurio Koppenas 
nuo savęs pridėjo pastabą, kad yra pasiryžęs išspausdinti chro- 
nologinį lietuviškų knygų sąrašą, jei toks būtų sudarytas (jis ne- 
žinojo, kad tokioj tvarkoj Nezabitauskis savo sąrašą ir surašė). Prie 
žinios apie Nezabitauskio elementorių pranešama, kad Poška yra 
pasiryžęs jį išversti lenkiškai. Pabaigoje, taip pat kaip ir pas Ne- 
zabitauski, duodamas Poškos sudarytas sąrašas tų rašytojų, kurių 
darbai lieka dar rankraštyje. Prie tų pačių Nezabitauskio pami- 
nėtų Poškos, Uvainio, Kobeckio ir Valiūno Poška dar pridėjo Juozą 
Savickį, Vladimirą Gadoną, Antaną Klementą, Joną Krizostomą 
Gintilą, Juozą Varkolevičių (Varkalą) ir Emeriką Stanevičių — bet 
nei Nezabitauskis, nei Poška nepaminėjo Simano Daukanto, nors 
jo darbas, 1822 m. parašytas, neabejojamai jiems buvo gerai Ži- 
nomas, — atrodo, kad pabaigęs universitetą Daukantas savo tar- 
nybos sumetimais nenorėjo būti viešai minimas kaip lietuvių ra- 
šytojas. Neminimas ir Pabrėža, o apie Juozą Savickį tiek ir žino- 
me, kiek čia apie jį parašyta. Kita vertus, nors, išspausdinus Ne- 
zabitauskio darbą, jau buvo suėję treji metai, bet iš to laiko minimi 

tik paties Nezabitauskio darbas 1824 m., Rėzos Biblija ix 1825 m. Rė- 
zos dainos, nors 1824—1826 m. pasirodė ir Rėzos Aisopas 1824 m., 
du leidimai Rozancziaus 1824 ir 1826 m., naujas Bromos leidimas 
1824 m., naujas leidimas Jėzus, Marija 1824 m., kelios jubiliejinės 
1826 m. knygutės. Nors Kėppeno darbas ir yra daug platesnis už 
Nezabitauskio darbą, bet tiesiog sulyginti jų informacijas apie lie- 
tuviškas knygas neįmanoma, nes daugiausia Koppenas minėjo ra- 
šytojus, bet ne knygas. 

Ne tiek savo informacijomis apie lietuviškas knygas, kiek ben- 
dromis žiniomis apie lietuvių tautą Koppeno darbas buvo sukėlęs 
gana platų susidomėjimą ir, tik jam pasirodžius, 1828 m. tam pa- 
čiam Dziennike Wileriski, kuriame buvo išspausdintas ir Nezabitaus- 
kio darbas, buvo išspausdintas lenkiškas Kėppeno vertimas, pava- 
dintas „O początkach, języku i literaturze narodėw litewskich“ 
(t. V, p. 3—30, 195—122, 249—264 ir 427—443). Vertė jaunas dar 
studentas Leonas Rogalskis (1806 I 7—1878 III 15), jau suspėjęs iš- 
spausdinti Vilniaus žurnale Tygodnik Wilenski 1819 m. (jei teisinga 
jo gimimo data, tai jis tuo laiku turėjo vos trylika metų) eilę lietu- 
viškų dainų su jų lenkiškais vertimais, o vėliau, kaip ir Nezabitaus- 
kis, išsikėlęs į Lenkiją, kur beveik visiškai nutolo nuo lietuviško 
darbo. Versdamas Kėppeno darbą, Rogalskis kiek jį pakeitė: sąmo- 
ningai išmetė jo labai paviršutiniškai parašytą ir Lietuvos visuome- 
nei daug geriau už Koppeną žinomą Lietuvos istorijos apžvalgą, ir 
visiškai savarankiškai ištaisė paskutinę dalį, pavestą „Žemaičių“ 
literatūrai. Čia pats Rogalskis pastebi, kad po ranka turėdamas be- 
veik visas tas knygas, kurias mini Kėppenas (kartu su Poškos infor- 
macijomis) ir, be jų, dar keletą ligi šiol nežinomų, papildydamas tai 
dar informacijomis, imtomis iš Nezabitauskio, jis čia pateikiąs jų 
chronologinį sąrašą. Čia Rogalskis aprašė 32 lietuviškas knygas, 
kurioms duoda apypilnę antraštę, daugeliui knygų nurodo pusla- 
pių skaičių ir deda trumpas pastabas apie pačias knygas; kitoms 
knygoms duoda tik trumpas informacijas. Palyginti su Nezabitaus- 
kio „Suraszu“ ir Koppeno rašto originalu, čia Rogalskis pirmą kar- 
tą pamini 1644 m. Sirvydo Punktus, 1802 ir 1824 m. Mokslą skaityma, 
1821 m. Auksa Altorių ir 1824 m. Rozanczių — iš tų penkių knygų 

dvi pasirodė jau Nezabitauskiui savo darbą išspausdinus. Nors ap- 
skritai Rogalskio papildymai ir nebuvo gausūs, tačiau jis pirmas 
davė tikslias knygų antraštes ir puslapių skaičių ir jo anotacijos yra 
jau daug pilnesnės. 

1829 m. pasirodė ir vokiškas Koppeno darbo vertimas, išspaus- 
dintas trečioje knygoje Mintaujos latvių literatūros draugijos žurna- 
lo Magazine d. Lettischen Literarischen Gesellschaft antrašte „Ueber 
der Ursprung, die Sprache und Literatur der litauischen (oder let- 
tischen) Vėlkerschaften“ (p. 1—109). Išvertė Petras von Schrėtter ne 
iš Rogalskio perdirbto, bet iš rusiško, paties Koppeno kiek papildy- 
to originalo, su priedais ir kai kuriomis pastabomis Rygos istoriko 
Napierskio, kurio pataisos lietė tik latvišką Koppeno darbo dalį. 
Paties Koppeno papildymai, atrodo, buvo jo gauti tiesiog iš Rogals- 
kio, nes greičiausia verčiant paties Rogalskio darbas dar nebuvo 
išspausdintas. 

Tais pačiais metais, kaip šis vokiškasis vertimas, pasirodė dar 
nedidelis lietuviškų knygų sąrašas, sudarytas Simano Stanevičiaus 
(1799 X 26—1848 III 10): lietuviškoje ir lotyniškoje prakalboje prie 
1829 m. Stanevičiaus pakartoto 1737 m. Universitas linguarum jis 
sielojasi, kad Vilniuje spausdinamų lietuviškų knygų kalba yra la- 
bai netobula, ir kartu nurodo „giariauses knigas lituwyszkas ysz 
kuriu mokitise katbos galyme; o tos ju senesnes, ju wertesnes ira“; 
į tą savitą pirmąją lietuviškų rinktinių knygų bibliografiją pateko 
dvylika knygų — Daukšos Postilė 1599 m., Sirvydo Punktay sakimu 
1629 m., J. Rėzos išversta Biblija 1824 m., K. Donelaičio Metai, iš- 
spausdinti 1818 m., Milkės Miszu Knygos 1808 m. (čia, atrodo, jo 
paties, o gal nurašiusio prakalbą Volterio, suklysta — vietoje 1800 m. 
išspausdinta 1808 m., nes, be jo, niekas kitas 1808 m. leidimo ir 
vėliau neminėjo, 0 1800 m. Miszų Knygų, tikrai išleistų, Stanevičius 
nemini), Trumpas tr prastas Iszguldimas Ewangeliu 1820 m., Naujasis 
Testamentas 1701 m., Giedraičio išverstas Naujas Istatimas 1816 m., 
Chylinskio Biblija 1660, Kniga Nobaznystes, Summa ir Maldos kriks- 
zczoniszkos 1563 m. — iš jų Miszu Knygos 1800 ar 1806 m. ir Trumpas 
iszguldymas buvo pirmą kartą lietuviškoj bibliografijoje pažymėti. 

Šiems visiems pirmiesiems iš lietuvių bibliografijos darbams pa- 
sirodžius, naujų savarankiškų toje srityje darbų teko laukti daugiau 
kaip trisdešimt metų. Universiteto jaunuomenės trėmimas ir vaiky- 
mas, vėliau ir paties universiteto uždarymas, 1831 m. sukilimo mal- 
šinimas išsklaidė po įvairias šalis ir visus tuos, kurie 1822—1824 m. 
buvo pasiryžę atgaivinti lietuvių kalbos kėlimą ir lietuvių tautą. 
Daugumas jų ir toliau šiek tiek dirbo, kiti, pvz., Daukantas, kaip tik 
po Vilniaus metų ypač kūrybiškai iškilo, bet visi jie dirbo tiktai 
individualiai, ilgai neturėdami vieni su kitais ryšių, o tai ypatingai 
kliudė bibliografijos darbui, ypač stingant, po Vilniaus universiteto 
bibliotekos suardymo, bibliotekų su didesniais lietuviškų knygų 
rinkiniais. Tačiau ir tuo laiku įvairiuose leidiniuose, kad ir neturė- 
jusiuose akyse lietuvių bibliografijos reikalo, buvo renkama kartais 
ir vertinga mums medžiaga, kuria ir vėlesnieji lietuvių bibliografai 
ilgainiui pasinaudodavo. Čia pirmiausia priklauso oficialinė rusų 
valstybinė bibliografija, sudaroma iš knygų, siunčiamų iš vietinių 
cenzūrų, ir 1837—1854 m. spausdinama bibliografiniam priede ofi- 
cialaus rusų švietimo ministerijos organo — Žurnal Ministerstva Na- 
rodnago Prosveščenija. Šis priedas apimdavo visas anuometinės Ru- 
sijos valstybės teritorijoje išspausdintas knygas, tiktai knygoms Len- 
kijoje pasirodžiusioms buvo sudaromas atskiras sąrašas. Tarp ben- 
dro skaičiaus 900—1000 knygų, kurios visoj teritorijoje visomis kal- 
bomis kas metai pasirodydavo, (po šimto metų viena Lietuva jau 
duodavo didesnę kasmetinę knygų produkciją) buvo pažymimos ir 
tos lietuviškos knygos, kurios buvo gaunamos iš Vilniaus ar kitų 
cenzūrų; savaime aišku, kad lietuviškos knygos, spausdinamos Ka- 
raliaučiuje, Tilžėje, Klaipėdoje, čia visiškai nebuvo nei gaunamos, ' 
nei rejestruojamos. Palyginę tas oficialias informacijas su mūsų da- 
bar turimomis žiniomis apie skaičių lietuviškų knygų, išspausdintų 
šioj pusėje sienos, gauname, pvz.: 1839 m. abudu mums žinomi 
Vilniaus spaudiniai yra įregistruoti, taip pat ir 1840 m. įregistruoti 
visi keturi leidiniai, bet 1841 m. iš dviejų žinomų įregistruotas tik 
vienas, 1842 m. iš šešių keturi, 1843 m. įregistruoti visi trys, 1844 m. 
iš penkių keturi, 1847 m. iš vienuolikos vos septyni, 1848 m. iš 

vienuolikos devyni ir t. t.; kitaip sakant, matomos aiškios pastan- 
gos suregistruoti visus lietuviškus spaudinius ir kai kada tai atlikti 
ir pavykdavo, o kai kada ir ne — dėl informacijų nepilnumo, o 
greičiausiai čia tektų kaltinti ne to bibliografinio priedo redakciją, 
bet Vilniaus cenzūros komitetą, kuris kartais nesiuntė redakcijai 
nei privalomo egzemplioriaus, nei Žinios apie spaudinį. Savo ruož- 
tu redakcija stengėsi duoti pilną knygos aprašymą, nurodydama 
autorių, pilną antraštę, vietą, metus, spaustuvę, puslapių skaičių ir 
formatą. Bet tarp ruošiančių medžiagą spaudai nebuvo mokančių 
lietuviškai ir nebuvo lietuviškai suprantančių leidinio korektorių; 
tad lietuviškų knygų antraštėse atsirado daugybė klaidų, be pra- 
smės iškreiptų lietuviškų žodžių, neteisingai įrašytų autorių pavar- 
džių, ir dėl to neliko veik nė vienos lietuviškos knygos, kuri būtų 
teisingai užrašyta. Be to, visas knygas tvarkydama skyriais, redak- 
cija ir lietuviškas knygas turėjo į atitinkamus skyrius sukišti, bet ir 
čia, lietuviškai nemokėdama, vienais metais Mokslą skaytimą dėjo į 
elementorius, kitais — į teologiją, ar Ivinskio kalendorių tai tarp 
kitų kalbų kalendorių, mišriam skyriuje, tai tarp teologijos, Dau- 
kanto Naudinga bitiu knigele 1848 m. priskirta teologijai, nors nieko 
bendro su ja neturėjo, ir t. t. Bet nežiūrint tų visų klaidų, kurias 
lengvai galėjo atitaisyti moką lietuviškai, lietuvių bibliografijai ir 
šie sąrašai galėjo būti labai naudingi ir būti rimtu lietuvių bibliog- 
rafijos papildymu, juo labiau kad tarpe ten įregistruotų lietuviškų 
knygų buvo ir tokių leidinių, kurių iki šiol nerandame nei vienoj 
bibliotekoje, ir tuo būdu šios žinios liko vienintelis informacijų apie 
jas šaltinis. Deja, ligi Baltramaičio toji medžiaga lietuvių bibliogra- 
fijoj buvo visiškai nenaudojama ir greičiausia nebuvo ir žinoma. 
Vėliau ėjusi oficialinė Knižnaoja Letopis, dėl spaudos uždraudimo, 
mūsų bibliografijai buvo reikšminga tik 1904—1915 m. 


VĮ 
Ligi 1830 m. pasirodžius keliems darbams, skirtiems specialiai 
lietuvių bibliografijai, kartu nuo XIX a. pradžios atskiri lietuvių 
knygų klausimai buvo liečiami ir eilėje lenkiškai parašytų darbų, 


skiriamų lenkų bibliografijai ir literatūrai tyrinėti. Jų tarpe buvo ir 


476 


STUDIJOS IR STRAIPSNIAI 


reikšmingų, rankraščiuose išlikusių darbų, seniems mūsų bibliog- 
rafams visiškai nežinomų, neprieinamų, bet teikiančių kartais in- 
formacijų ir apie nežinomas ar mažai žinomas lietuviškas knygas. 
Lietuvių knygos ir lietuvių rašytojai tuose darbuose buvo liečiami 
greta lenkiškų, kaip lenkiškosios literatūros sudėtinė dalis. Vienas 
senesniųjų tos rūšies darbų buvo Pelikso Bentkouskio Historya litera- 
bury polskiej; ji buvo išspausdinta dviejuose tomuose 1814 m. Iš tik- 
rųjų tai ne literatūros istorija dabartine prasme, bet chronologinis 
rašytojų sąrašas ir jų spausdintų ar rašytų darbų bibliografija. Pir- 
mam šio veikalo tome Bentkovskis p. 219 pateikė trumpą Žinelę 
apie K. Sirvydą ir p. 248 apie Joną Jaknavičių, kurio pavardę rašo 
ne įprasta jėzuitų istorikų forma Jachnowicz, bet pusiau lietuviška 
Jaknowicz. Prie Sirvydo jis tiktai painformavo apie jo žodyno 1677 
ir 1713 m. leidimus, prie Jaknavičiaus pasitenkino pažymėjimu, kad 
tas paskelbė įvairius raštus lenkiškai ir lietuviškai. To laiko Žymu- 
sis istorikas, vėliau ir politikas, geografas ir kartografas Jokimas Le- 
levelis (1786—1861), 1815—1818 ir 1822—1824 m. dėstęs ir Vilniaus 
universitete ir turėjęs didelės įtakos ne tik visai Lietuvos jaunuo- 
menei, bet ir daugumui ano meto lietuvių studentų, dar Vilniuje 
tebegyvendamas, 1823 m. išspausdino Vilniuje pirmąjį tomą Bib- 
liograficznych ksiąg dwoje (Dvejos knygos apie bibliografiją); 1826 m. 
pasirodė ir antras tomas. Šioj pirmoj ir ligi šiol vienintelėje lenkų 
kalba savitoj bibliografijos enciklopedijoje, apėmusioj bendrąją spau- 
dos istoriją, Lenkijos ir Lietuvos spaudos istoriją, bibliografijos ir 
bibliotekininkystės teoriją, Lelevelis pirmam tome informuoja ir apie 
kelias senąsias lietuviškas knygas — 1545 m. prūsų katekizmą, 
tris Kėdainiuose išspausdintus 1653 m. lietuviškus spaudinius ir 
1598 m. Petkevičiaus lenkišką — lietuvišką katekizmą, jo žinomą 
iš informacijų, rodos, gdanskiečio lovininko Andriaus Šotto, kuris 
greičiausia matė Gdanske aną vienintelį, ligi šiol išlikusį, to kate- 
kizmo egzempliorių — čia, atrodo, Lelevelio informacija apie tą 
katekizmą yra pirmutinė autentiška informacija. Šiaipgi šio pirmo 
Lelevelio darbo tomo pasirodymas galėjo būti akstinu ir Nezabi- 
tauskiui rašyti mums žinomą jo lietuvišką bibliografiją, jei Leleve- 
lio darbas pasirodė 1823 m. pradžioje (cenzūrai buvo įduotas va- 
sario mėn. 19 d.) — kaip žinome, Nezabitauskis savąjį cenzūrai 
įdavė tik lapkričio 12 d. 

1826 m. išspausdinta dvitomė Jurgio Samuelio Bandtkie's History 
drukarn w Krėlewstwie Polskiem i Wielkiem Xiestwie Litewskiem“ (Len- 
kijos ir Lietuvos spaustuvių istorija) duoda abėcėlinį sąrašą vietovių, 
kur buvo spaustuvės, ir aprašo jų veikimą, remdamasi labai nepil- 
nomis žiniomis apie išleistas knygas. Nors čia ir minimos veik vi- 
sos Lietuvos spaustuvės, bet tarp jų darbų lietuviškos knygos ne- 
nurodomos. Pranas Siarczynskis dviejų tomų veikale „Obraz wieku 
panowania Zygmunta III“ („Žygimanto III valdymo meto vaizdas“) 
1828 m., faktiškai pateikdamas ne Žygimanto III (IV) valdymo is- 
toriją, bet tik abėcėlės tvarkoj surašytas XVI — XVII a. Lenkijos ir 
Lietuvos rašytojų ir politikų biografijas, I tome duoda žinių ir apie 
Joną Bretkūną, Guagniną, Kasparą Hennenbergerį, Joną Jaknavi- 
čių, Joną Lasickį, II tome ir apie K. Sirvydą. Rašydamas apie Bret- 
kūną, jis informuoja apie jo Postilę, Biblijos vertimą ir 1625 m. Do- 
vydo psalniyną, tarp Biblijos cenzorių minėdamas ir Skvirskį iš Vi- 
džo, vietoje Striškos iš Vidžių. Prie Guagnino aprašo jo Sarmatiae 
Europene descriptio (pagal Stryjkovskį, tai suplagijuota iš Stryjkovs- 
kio knyga), mini Hennenbergerio Prūsijos žemėlapius ir Prūsijos 
vietovių aprašymą. Žinias apie Jaknavičių pateikė iš Rostovskio, 
bet išvertė jo lenkiškų ir lietuviškų knygų lotyniškas antraštes len- 
kiškai ir tuo būdu užfiksavo jų neteisingas antraštes. Iškreipęs Sir- 
vydo pavardę į Szirwindą ir iš Rostowskio paminėjęs jo Clavis ir 
DicHionarium, jis visiškai nutylėjo jo 1629 ir 1644 m. Punktus Sakymų, 
o jų vietoje priskyrė jam 1639 m. lenkiškai lietuviškus pamokslus 
ir neva 1633 m., t. y. Sirvydui jau mirus, jo išleistus įvairius lenkiš- 
kus pamokslus, kuriuos vėliau tarp Sirvydo raštų iš Siarczynskio 
pakartojo Sommervogelis VII tome savo Bibliothėgue (1899). Pagal 
Estreicherį, čia Siarczynskis priskyrė Sirvydui Pabiono Birkowskio 
raštus. 

Nepalyginamai didesnę lietuvių bibliografijai reikšmę galėjo tu- 
rėti Mykolo Polinskio (1785—1848) bibliografiniai darbai, jei jie būtų 
buvę savo metu visiems prieinami. Deja, neišspausdinti, jie buvo 
naudojami tik labai retais atvejais ir tai tik paskutiniaisiais laikais. 
Buvęs Vilniaus universiteto matematikos profesorius Polinskis, uni- 
versitetą likvidavus, liko Vilniuje, ir čia rinko įvairią bibliografinę 

medžiagą, liečiančią daugiausia Lietuvos Didžiosios Kunigaikštys- 
tės plotą. Spaudoje paskelbęs tik nedidelę, ir tai mums nereikšmin- 
gą dalį, visą kitą savo surinktą gausią žalią bibliografinę ir biogra- 
finę medžiagą paliko net nesutvarkytais rankraščiais, daugiausia 
palaidų kortelių forma, kurios užėmė daugybę dėžučių. Tarp tų 
kortelių, ypač tarp jo ruoštos Vilniaus spaudinių bibliografijos ir 
atskirų Lietuvos spaustuvės išleistų knygų bibliografijos, yra per 
šimtą užrašų apie jam žinomas lietuviškas knygas, t. y., jis pažinojo 
jų daug daugiau už Nezabitauskį ir Rogalskį ir tai be lietuviškų 
knygų, išspausdintų Karaliaučiuje, nors jo apimtas laikas yra už 
anuodu ilgesnis, neš kitus darbus jis išvarė ligi 1848 m. Tarp jo 
sužymėtų lietuviškų knygų yra keletas ir tokių, kurias gauname 
pažinti tiktai iš jo „notų“ — daugiausia tai žinomų XVIII-XIX a. 
lietuviškų knygų nežinomi leidimai — Mokslo Skaytimo, Aukso Al- 
toriaus ir kitų, bet yra ir anoji Tarvainio 1634 m. knygutė su lietu- 
višku eilėraščiu, kurią 1938 m. Estreicheris savo bibliografijoj „atra- 
do“; tiesa, Polinskis lietuviško teksto čia neatžymėjo. Deja, visas 
knygas, taigi ir lietuviškas, Polinskis aprašo labai paviršutiniškai — 
visai sutrumpina antraštes, nenurodo puslapių skaičiaus, ten, kur 
knygų neskaido pagal spaustuves, nenurodo ir spaustuvės, ir tuo 
būdu jo informacijos apie nežinomas mums knygas dar turi būti 
papildomos iš kitų šaltinių. Dėl to mes nesame absoliučiai tikri, ar 
visas tas pirmą kartą jo minimas lietuviškas knygas Polinskis matė, 
ar nėra Čia ir klaidų. 

Tuo pačiu laiku kaip Polinskis rašęs savo keturių tomų Vil- 
niaus monografiją Juozas Ignas Kraševskis (1812—1887) jos ketvir- 
tam tome, išspausdintam 1842 m., įdėjęs pirmą Lietuvai regioni- 
nę bibliografiją — Vilniaus spaudinių bibliografiją, — visai nega- 
vo panaudoti Polinskio „notų“, nors jos žymioj dalyje apėmė tą 
pačią temą ir nors Polinskis tuo laiku gyveno Vilniuje. Tuo būdu 
visos lietuviškos knygos, Polinskio sužymėtos ir ypač jo pirmą 
kartą pastebėtos, į Kraševskio bibliografiją nepateko. Ši apėmė lai- 
ką ligi 1799 metų ir tik mažoj dalyje Kraševskio matytas knygas; 
visas kitas jis aprašinėjo, remdamasis vien literatūrinėmis žinio- 
mis, visai jo netikrinamomis ir dažnai nepilnai sunaudojamomis. 

Dėl to čia apsčiai klaidų, tiek ten, kur jis kalba apie nelietuviškas 
knygas, tiek ir ten, kur aprašo lietuviškas. Iš XVI a. Kraševskis 
mini tris, jų tarpe T. Narbuto pramanytą 1533 m. Wyprawa duszy 
na tamtem swiat, iš XVII a. septynias, jų tarpe 1690 m. Collectanea 
su lietuvišku tekstu, kurio tačiau nemini, bet užtat iš vienos jis 
padarė dvi — atskirą lotynišką ir atskirą lenkišką, kurios iš tik- 
rųjų nebuvo; XVIII a. jis randa tik 18 lietuviškų knygų, jų tarpe 
tariamą 1712 m. Sirvydo Dictionariumo leidimą — iš viso 28 kny- 
gas, t. y. daug mažiau už tuos, kurie prieš jį apie lietuviškas kny- 
gas rašė, jau nekalbant apie visų gausingiausią Polinskį. Kiek toji 
Kraševskio Vilniaus bibliografija nepilna, matyti kad ir iš to, jog 
iš 19 Rozancziaus leidimų jis nemini nei vieno, iš apie 30 leidimų 
Ewangelie polskie y litewske jis pažymi tik vieną ir tai nedatuotą 
iš XVII a., iš 12 mums žinomų Olševskio Bromos XVIII a. leidi- 
mų jis Žino tik du ir t. t. Faktiškai jis nepateikė nei vieno naujo 
fakto, kurio nebūtume žinoję iš kitų šaltinių, ir visa ta bibliog- 
rafija tiek tebuvo reikšminga, kiek ji buvo pirmoji regioninė Lie- 
tuvoje bibliografija, bet, skubiai paruošta ir nerūpestingai išleista, 
ji neturėjo nei lietuvių, nei Lietuvos bibliografijai jokios reikšmės 
ir, Žinoma, neleidžia daryti jokių išvadų apie Vilniaus knygų 
spausdinimo augimą ar smukimą įvairiais metais. 

Daug ir Lietuvos, ir lietuvių bei lenkų bibliografijai reikšmin- 
gesnis buvo Adomo Benedikto Jocherio (1791—1860) Obraz bibliogra- 
ficzno-listoryczny literatury i nauk w Polsce (Lenkijos literatūros ir mokslų 
bibliografinis istorinis vaizdas), kurio pirmas tomas pasirodė 1840 m., 
antras 1542 m. ir trečias 1857 m. Penkiolika metų dirbdamas Vil- 
niaus universitete ir medicinos akademijoje bibliotekininku ir bib- 
liotekos vedėju, Jocheris gerai pasiruošė ir bibliografijos darbui. 
Savo rankose jis sukoncentravo ir visą tą medžiagą, kuri įvairių 
asmenų buvo renkama Bentkovskio mūsų jau minėtai lenkų litera- 
tūros istorijai papildyti (M. Malinovskio, M. Polinskio, šiam mirus — 
Sobolevskio ir kt). Be to, jis turėjo galimybės daugelį knygų apra- 
šyti iš Vilniaus bibliotekose jo paties matytų egzempliorių — visa 
tai vertė grynai bibliografinį jo darbą vertingu moksliniu veikalu, 
dalimi ir dabar reikšmės nenustojusiu. Savo nebaigtu darbu jis 

apėmė 9955 knygas, kurias sutvarkė ne chronologine tvarka, bet 
savo sugalvota labai painia ir smulkia sisteminė, kuri labai apsun- 
kina patį sudorojimą ir naudojimąsi jo bibliografija (dėl to vėliau 
K. Estreicheris sudarė ir paskelbė atskirą Jocherio bibliografijos ro- 
dyklę). Jocheris knygas ne tik rejestruodavo, bet ir aprašinėjo. Savo 
dažnai plačias anotacijas su ištraukomis („Noty“) jis dėjo ne prie 
pačių knygų, bet kiekvieno skirsnio pabaigoje. Tatai irgi apsunkina 
naudojimąsi, tuo labiau kad kartais prie knygos pažymėjęs „žiūrėk 
notas“ jis nieko notose apie knygą neparašo (taip, pvz., atsitiko su 
1646 m. Slavočinskio Giesmėmis). Kita vertus, darbui likus nebaig- 
tam, dabar sunku pasakyti, kaip plačiai jis būtų viską apėmęs, nes 
daugelį praleidimų jis galėtų įdėti į kitus skyrius, kadangi jo suda- 
ryta klasifikacija leisdavo knygas kilnoti iš vieno skyriaus į kitą ar 
tą pačią knygą aprašyti keliose vietose. Iš lietuviškų knygų pirmam 
tome jis mini tik du paskutiniuosius Sirvydo žodyno leidimus. Ant- 
ram tome susirado 23 lietuviškos knygos (iš jų 4 jau XIX a.), trečiam 
62 (iš jų 7 XIX a. ir apie 10 ritualų su lietuviškais tekstais, dėl kurių 
dabartiniu metu jos dedamos ir lietuviškoj bibliografijoj, nors iš 
teisybės tai ne lietuviškos, bet lotyniškos knygos). Tuo būdu laikui 
ligi XVIII a. pabaigos jis aprašė, be ritualų, 30 lietuviškų knygų, su 
ritualais — 71 knygą. Taigi bendras lietuviškų jo minimų knygų 
skaičius veik neprašoka Nezabitauskio, o ir pačios knygos yra be- 
veik tos pačios, tačiau, kiek tai buvo galima, jis dėjo daug pilnesnes 
ir patikimesnes antraštes ir aprašymus, o notos prie kai kurių kny- 
gų (pvz., prie 1653 m. Knioos Nobaznystes) duoda aniems laikams ir 
pilną knygos turinio aprašymą. Tačiau kitų.knygų neturėjęs savo 
rankose, ir jis neišvengė iškreipimų ir klaidų, pvz., Jaknavičių jis 
prie N 7046 pavertė Jalinavičium (čia gal ir korektūros klaida) ir 
jau tą klaidą vėliau pakartojo Karlavičius. 

Be šių raštų, kiek medžiagos lietuvių knygų praeičiai nušvies- 
ti duoda Juozas Lukaševičius 1842—1843 m. išspausdintame dviejų 
tomų veikale Dzieje Kosciotow wyznania helweckiego w Litwe (Helve- 
tų tikybos bažnyčių Lietuvoje istorija), kur pateikė kiek dokumenti- 
nės medžiagos apie vadinamąją Morkūno 1600 m. Postilę, apie 
Chylinskio Bibliją ir 1680 m. Pradžią Pamokslo, bet pateikė tai to- 

kia forma, kad leido įsivyrauti į šių knygų kilimą neteisingoms 
pažiūroms. 1846 m. kitas Lietuvos praeities tyrinėtojas Mykolas Ba- 
linskis, trečiame tome Balinskio — Lipinskio Starožytna Polska da- 
vęs plačias Lietuvos vietovių monografijas, p. 502 — 509 išspaus- 
dino kuklią lietuvių literatūros istorijos apžvalgą (1886 m. antra- 
me leidime ši dalis nebuvo palikta), kuriai greičiausia medžiagos 
buvo gavęs iš Stanevičiaus, apie kurį pats Balinskis rašo, kad ga- 
vęs iš jo svarbiausias Žinias ir paaiškinimus apie žemaičius. Bet 
šį tą čia turėjo Balinskis ir nuo savęs pridėti, nes Stanevičius ne- 
abejotinai nebūtų tvirtinęs, kad Chylinskio Bibliją išvertęs Bretkūnas 
ar kad ligi 1795 m. lietuviai, be maldaknygių, turėjo tenkintis vos 
keturiomis knygomis — Sirvydo žodynu, 1629 m., Pamokslais, 
1737 m. (neteisingai Balinskio priskirta 1713 m.), Universitas ir 
Daukšos Postile. Naują lietuvišką literatūrą apžvelgdamas, Balins- 
kis plačiau tesustoja ties Donelaičiu, S. Stanevičium, Poška, Straz- 
deliu, Nezabitauskiu, Marcinskiu, Jucevičium ir Zatorskiu. 

Galiausiai lietuvių bibliografijai galėjo turėti reikšmės ir 1859 m. 
pradėta ir greitai nutrūkusi regioninė Vilniaus bibliografija, kurią 
išspausdino Pismo zbiorowe Wileiskie na rok 1859. Čia įregistruoti 
209 spaudiniai (jų skaičiuje ir žydų), kurie pasirodė Vilniuje 1858 m. 
Duomenys, matyti, buvo gauti iš Vilniaus cenzūros ir jais abejoti 
netenka; aprašymai gan tikslūs, bet kitur niekur nematytas ir labai 
originalus sutvarkymas: metų būvyje knygos surašomos chronolo- 
gine tvarka (matyt, pagal laiką duotų cenzūros leidimų ar pagal 
pristatymą cenzūrai išspausdintų egzempliorių), 17 dėl to, norint 
čia ką nors surasti, reikia būtinai visą sąrašą peržiūrėti. Iš 209 kny- 
gų lietuviškų įregistruota 16. Bibliografijos pabaigoje įdėta tobelė 
pasiskirstymo Vilniaus 1858 m. knygų produkcijos kalbomis, nuro- 
dant ir lankų skaičių, ir spaustuvėmis. Tačiau suskirstytos ne 209, 
bet 203 knygos; jos reikšmė sumažinta, nenurodžius egzempliorių 
skaičiaus, kurį lengvai sudarytojai galėjo gauti iš cenzūros. Ši Vil- 
niaus bibliografija dalimi sekė panašią bibliografiją, keletą metų 
spausdintą prie Pamiatnyja Knižki Vilenskoj guberni (Vilniaus guber- 
nijos kalendoriai). 

Balinskio lietuvių literatūros apžvalga, kuriai medžiagos teikė ir 
Simanas Stanevičius, jungia anuos darbus su naujai atgijusiu susi- 
domėjimu lietuviška knyga ir negausingos tuo laiku lietuvių švie- 
suomenės tarpe. Veikliausias ir judriausias 40-ųjų — 50-ųjų metų 
lietuvių rašytojas Liudvikas Adomas Jucevičius (1810—1846), nors ir 
rašęs lenkiškai, bet beveik išimtinai lietuviškomis temomis — iš 
lietuvių etnografijos, tautosakos, archeologijos, poezijos ir kt. — 
rinkdamas įvairią, Lietuvą liečiančią, medžiagą, tarp kita ko surin- 
ko ir daug biobibliografinės medžiagos apie lietuvių rašytojus; ypač 
daug tos medžiagos jis buvo radęs Ščorsų Chreptavičių bibliotekoj 
ir archyve. Iš tos naujos medžiagos jis surašė apie 200 biobibliog- 
rafijų, jo lenkiškai pavadintų Wiadomošci biograficzne i literackie 0 
uczonych Zmudzinach, jako tež o tych, ktorzy z innych prowincyi bedąc 
rodem, znacznie, się przyczynili do ošwiecenia na Zmudzi (Biografinės ir 
literatūrinės žinios apie mokslininkus žemaičius ir apie tuos, kurie, kilę iš 
kitų provincijų, žymiai padėjo žemaičiams apšviesti). 1841 kovo mėnesį 
jis pasiskelbė laikraščiuose priimąs šiam veikalui prenumeratą; tuo 
pačiu laiku jis kreipėsi į pavyskupi Simaną Giedraitį, prašydamas 
iš jo paramos knygai išplatinti ir leidžiamą veikalą jam paaukoti. 
Tačiau darbas nebuvo išspausdintas — tiktai iš jo paimtos keturios 
biografijos (Drazdauskio-Strazdelio, Poškos, Sirvydo ir Valiūno) bu- 
vo tais pačiais metais išspausdintos žurnale Piemiennictwo krajowe ix 
Linksminėj. Mes nežinome tikros priežasties, dėl kurios veikalas pa- 
liko rankraštyje, bet tai galima sieti ir su ta asmenine Jucevičiaus 
tragedija, kuri iškilo tais pačiais 1841 m. ir dėl kurios po pusantrų 
metų jis metė kunigavęs ir perėjo.pravoslavijon, vedė ir išvažiavo 
iš Lietuvos į Gudiją. Bet jo neišspausdintas rankraštis nedingo, nors 
ir ilgai niekam nebuvo prieinamas ir dėl to, būdamas po Osterme- 
yerio pirmoji lietuvių biobibliografija, tik skirta žemaičiams, kurių 
Ostermeyeris beveik nelietė, ji ligi mūsų laikų nebuvo plačiau pa- 
naudota, tuo tarpu ji teikia ir lietuvių bibliografijai šiek tiek žinių 
apie senesnes lietuviškas knygas. Jucevičius, formaliai tapęs pra- 
voslavu ir administracijos laikomas rusu, iš tikrųjų liko toks pats 
kaip ir anksčiau: jo susidomėjimas LKetuvių reikalais nesumažėjo ir 


483 


STUDIJOS IR STRAIPSNIAI 


jam gyvenant Lepelyj (Gudijoj), kada jis parašė savo geriausiąjį darbą 
Litwa pod wzgledem starožytnych zabytkėw, obyczajėw 1 ZzwyczajoW“ 
(Lietuva senovės palaikų, papročių ir įpročių šviesoje), išspausdintą pas- 
kutiniais jo gyvenimo metais, kurio įžangoje jis duoda lietuvių kal- 
bos ir literatūros apžvalgą, o išnašose ir tikslias jo minimų lietuvių 
raštų antraštes ir bibliografinį aprašymą. Cia tarp kitko jis teikia ir 
keletą bruožų Poškos biografijai papildyti, kurį jis sakosi asmeniš- 
kai pažinojęs, bet visiškai, kaip ir kiti, nutyli 5. Daukantą, ar net 
Daukanto raštus priskiria Plioteriui, kurio bibliotekoje buvo Darbų 
egzempliorius, nurašytas paties Daukanto, Poškos, Simano Stane- 
vičiaus ir dalimis galbūt ir J. Plioterio. 

Įdomių mūsų bibliografijai papildymų teikia ir Motiejus Valan- 
čius, kuris savo Zemajtiu Wiskupistes I t. 1548 m. 66—78 p. duoda 
kai kurias žinias apie „mokitus lietas wirus“. Pradžioje pabrėžęs 
nenorįs „iszkultu sziaudu bekulti“ ir dėl to nieko nerašęs apie Pet- 
rą Rojzijų ar Motiejų Strijkovskį, apie kuriuos ganėtinai prirašė len- 
kų rašytojai (Bentkovskis ir Ossolinskis), jis pateikia Žinias apie 
vienuolika žemaičių rašytojų, piešdamas jų trumpas biografijas, duo- 
damas kiek Žinių apie jų raštus ir dalinai tuos raštus įvertindamas. 
Tuo būdu čia pirmą kartą buvo paskelbtos žinios apie gyvenimą ir 
raštus Mikalojaus Daukšos (jį Valančius vadina Mykolu Daukšių), 
Prano Šrubauskio raštus, Mykolo Olševskio, kurio Bromą Valančius 
čia pat neigiamai įvertino („kningas tos ira nieka lieczes, nes tur 
sawiep daug netikamu pasaku“), Stanislovo Čerskio, kuris pirmas 
buvo paskelbęs lenkiškai Žemaičių vyskupijos aprašymą, plačios 
žinios apie Jurgį Ambraziejų Pabrėžą su pilnu jo rankraščių sąrašu 
(jų tarpe yra dabartiniu laiku jau dingusių), žinios apie Bonaventū- 
rą Gailevičių (Goilevičių), Simaną Grossą, Kalikstą Kasakauskį, Juozą 
Rupeiką ir Antaną Savickį, kurio Kristaus sekimų lietuvišką vertimą 
Valančius taip apibūdino: „warkszus daugiei wietosi nesuprata z0- 
dziu Tamosziaus“. Šios visos, kad ir trumpos, biografijos buvo ap- 
lamai pirmosios tų rašytojų biografijos. Iš rašytojų, apie kuriuos ir 
anksčiau buvo rašyta, jis tiktai trumpai paminėjo Sirvydą, nors šis, 
nebūdamas žemaitis ir dirbdamas Lietuvos rytuose, su Žemaičių 
vyskupija neturėjo nieko bendro. Šios biografijos ir ligi šiol liko 

labai reikšmingos ir lietuvių bibliografijai, teikdamos žinių, kurių y 
kituose šaltiniuose nebesurandame. 

Daug didesnių pretenzijų turėjo, bet daug liūdniau įsiskaičius 
atrodo paskelbta 1859 m. Ivinskio Kalendoriuje 1860 metams lietu- 
viška bibliografija, po kuria jos sudarytojo parašo nėra, bet ji neabe- 
jotinai yra parašyta paties Kalendoriaus redaktoriaus ir svarbiausio 
rašytojo, Lauryno Ivinskio. Jos antraštė pažodžiui kartoja lietuviš- 
kos Kajetono Nezabitauskio bibliografijos antraštę, išspausdintą jo 
1824 m. elementoriuje. Čia Ivinskis, nei nepaminėjęs Nezabitauskio 
vardo, pirmoj savo „Surinkimo“ dalyje pakartojo ir visą Nezabi- 
tauskio „Surinkimą“, beveik tais pačiais žodžiais, toj pačioj tvarkoj, 
teikdamas visai tas pačias teisingas ir neteisingas informacijas apie 
knygas ar rankraščius, nepapildydamas nepilnų ar netikslių Neza- 
bitauskio antraščių pilnesnėmis ir tikslesnėmis Rogalskio antraštė- 
mis, laikui ligi 1824 m., kurį buvo apėmęs Nezabitauskis, nepridė- 
jęs nei vienos knygos, nors, kaip matėme, įvairiuose šaltiniuose jau 
buvo nemaža paskelbta naujos medžiagos. Taigi atrodo, kad Ivins- 
kis, skelbdamas tą dalį savo „Surinkimo“, skelbė jį ne kaip bibliog- 
rafiją, bet kaip vieną lietuvių literatūros paminklą, kurių nemaža jis 
savo kalendoriuose buvo išspausdinęs, tik čia neparašė autoriaus 
pavardės. Pakartojęs Nezabitauskį ir jį brūkšniu nuo tęsinio atsky- 
ręs, Ivinskis toliau duoda savo papildymus, sutvarkytus tokiu pat 
būdu, kaip ir pirmojoj daly. Bet Ivinskio papildymai mūsų bibliog- 
rafijos pirmyn nepastūmėjo: prie 72 Nezabitauskio suminėtų kny- 
gų jis pridėjo vos 44 savo, iš jų tik vieną (Zmogaus Szirdis) Klaipė- 
doje spausdintą, 10 Daukanto išleistų knygučių, 1 Jucevičiaus (Ien- 
kiškų eilėraščių lietuviški vertimai), o visos kitos knygos — tai vien 
Zavadzkio tuo laiku visiems gerai žinomi spaudiniai ir leidiniai, 
kuriuos ne blogiau už Ivinski tuo laiku galėjo kiekvienas kitas ap- 
rašyti iš Zavadzkio katalogų, iš skelbimų, dedamų lietuviškų kny- 
gų viršeliuose, galiausiai iš Zavadzkio skelbimų, išspausdintų tuo- 
se pačiuose Ivinskio kalendoriuose. Sutvarkius Ivinskio sudarytą 
abėcėlinį antraščių sąrašą chronologiškai, laiku 1825—1830 m. ne- 
turime nė vienos knygos, 1831 m. tik vieną, matyt, atsitiktinai į 
Ivinskio rankas patekusią knygutę gotinėmis raidėmis Zmogaus Szir- 
dis, 1832—1836 m. nė vienos, 1837 m. dvi, 1838—1844 m. nė vienos, 

1845 m. vieną, 1846 m. keturias, 1847 m. dvi, 1848 m. vieną, 1849 m. 
tris, 1850—1851 m. nė vienos, 1852 m. vieną, 1853 m. tris, 1854 m. 
dvi, 1855 m. keturias, 1856 m. tris, 1857 m. šešias, 1858 m. devynias 
ir 1859 m. dvi. Be to, sąrašo pabaigoje Ivinskis pridėjo pastabą, kad 
nuo 1847 m. Prūsuose Šesnakas leidžia kalendorius ir kad Klaipė- 
doje einąs laikraštis Lietuwiu prietelis (pavadinimas iškreiptas), o 
Karaliaučiuje Keleivis. Jei palyginame Ivinskio papildymus su da- 
bartiniu laiku turimomis žiniomis apie to paties laiko lietuviškas 
knygas (o jos ir dabar negali būti laikomos absoliučiai pilnomis), 
tai, atmetę laikraščius, kalendorius, atsišaukimus, palaidus spaudi- 
nius, rankraščius, mes laikui 1825—1830 m., kuriam Ivinskis nepa- 
teikia nei vienos knygos, turime žinių apie 39 lietuviškas knygas, 
kurių 19 pasirodė Rytprūsiuose, o 20 Vilniuje. 1831—1836 m., kada 
Ivinskis suminėjo vos vieną knygutę Klaipėdoje, turime žinių apie 
35 knygas (14 Rytprūsiuose ir 21 Vilniuje) ir 1837—1859 m., kada 
Ivinskis įregistravo 43 knygas (atmetus jo kalendorių, 42), turime 
žinių apie 382, iš kurių 163 buvo išspausdintos Rytprūsiuose, o 219 
Vilniuje ir kitur, Rusijos valstybės ribose. Kadangi tarp tų 43 (42) 
knygų nėra nė vienos Rytprūsiuose išspausdintos, tai ir iš šiapus 
sienos išspausdintų knygų Ivinskis paminėjo vos penktą — šeštą 
dalį visų čia išspausdintų lietuviškų knygų. Kada svetimos bibliog- 
rafijos daug plačiau nutylėdavo lietuviškas knygas, mes joms prie- 
kaištų daryti negalėjome, nes jos nesiekė aprašyti lietuviškas kny- 
gas ar jas aprašydavo atsitiktinai; kada tokius stambius praleidi- 
mus davė lietuviškoji bibliografija, kuri daugelį jos nesuminėtų kny- 
gų galėjo tiesiog knygynuose pirktis, o apie kitas sužinoti iš sveti- 
mų, Mūsų jau suminėtų raštų, tai toki darbą tenka laikyti tiesiog 
nesąžiningų, jei neįvyko tai, kad kada Ivinskis eiliniam savo kalen- 
doriui ruošė eilinį lietuvių Zavadzkio spaudinių sąrašą, jam į ran- 
kas pateko Nezabitauskio „Suraszas“ ir jis nusistatė abudu tuos 
sąrašus sujungti į vieną ir papildyti Daukanto išleistomis knygutė- 
mis, ir tuo būdu galėjo atsirasti ši keista bibliografija, kuri, prieš 
spaudos uždraudimą būdama paskutinioji lietuviškų knygų bib- 
liogratija, jos reikalų pirmyn nepastūmė, o daugelį suklaidino; ja 
buvo operuojama ir lietuvių spaudos uždraudimo šalininkų. 

Visą lietuvių viešąjį gyvenimą tragiškai paveikęs lietuvių spau- 
dos uždraudimas savaime ilgam laikui nustūmė į šalį ir pačių lie- 
tuvių susirūpinimą tokiais neaktualiais reikalais, kaip lietuvių kny- 
gų praeitis ir bibliografija. Tačiau bendras, nuolatos didėjąs susido- 
mėjimas lietuvių kalba svetimųjų tarpe duodavo ir šioje srityje vis 
naujų darbų, nors ir ne lietuvių parašytų ir ne visados vertingų. 
Dar nesuėjus nė 10 metų nuo paskutiniosios L. Ivinskio lietuvių 
bibliografijos, 1869 m. Poznanėje, pasirašęs slapyvarde L. P., Leo- 
nas Potockis išspausdino trijų tomų Pamiętniki pana Kamertona, ku- 
riuose lenkiškai aprašo Lietuvą ir tai vien tik jos etnografinę lietu- 
višką dalį, dar paskutiniaisiais metais prieš baudžiavos panaikini- 
mą. Šis grynai kompiliacinio pobūdžio darbas, sulipdytas iš kartais 
labai plačių ištraukų iš įvairių lenkiškai spausdintų knygų apie 
Lietuvą, protarpiais įkišant ir asmeninių autoriaus atsiminimų, Lie- 
tuvai pažinti absoliučiai nieko naujo nedavė. Jo tretysis tomas ta- 
čiau, kuriame p. 222—241 duodamas skirsnis, pavadintas „Tegoc- 
zesna literatura litewsko — zmuidzka“ („Šių dienų lietuvių — že- 
maičių literatūra“), buvo sudominęs ir lituanistus, nes čia išspaus- 
dinta ir lietuvių bibliografija. Iš straipsnio pabaigoje įdėtos pasta- 
bos atrodė, kad ypač šiai, bet ir kitoms dalims parašyti autoriui 
buvo daug padėję tuo laiku plačiai žinomas Kauno bibliofilas Alek- 
sandras Prekeris ir Mikalojus Akelaitis. Tai vertė skaitytis su jo 
teikiama medžiaga, nes tiedu buvo laikomi gerais lietuvių knygų ir 
apskritai lituanistikos žinovais. Tačiau iš tikrųjų jie greičiausia pa- 
sitenkino vien nurodydami Potockiui literatūrą ar tiekdami kny- 
gas, nes ir šioj darbo dalyje nėra nieko, ko negalima būtų rasti 
anksčiau išėjusiose knygose, o kiek liečia čia išspausdintą lietuvių 
bibliografiją, tai autorius ne tiek pasinaudojo svetimais darbais, kaip 
bibliografine medžiaga, bet tiesiog ją nuplagijavo: visai šaltinio ne- 
nurodydamas, lenkiškai išvertęs anotacijas, jis nurašė L. Ivinskio 
sąrašą, paskelbtą kalendoriuje 1860 metams, tiek tą dalį, kurią Ivins- 
kis pats nusirašė iš Nezabitauskio, tiek ir jo savarankiškus priedus, 
tik neatidžiai nurašydamas vieną kitą knygą praleido. Po to, vėl 
nenurodydamas šaltinio, pateikė eilę žodiškų ištraukų iš anksčiau 

minėtos M. Balinskio lietuvių literatūros apžvalgos; galiausiai pri- 
dėjo iš L. Jucevičiaus, jo vėl neminėdamas, paimtas žinias apie Va- 
liūną. Ir visą tą rašė savo vardu, t. y. sąmoningai svetimus darbus 
pasisavino. 

Visai kitaip tenka vertinti lietuvių knygų bibliografiją, išspaus- 
dintą 1674—1875 m. pasirodžiusiam Jono Karlavičiaus (1836— 
1903 VI 14) darbe O įezyku litewskim (Apie lietuvių kalbą). Šis darbas — 
tai pirma rimta lenkiškai parašyta studija apie lietuvių kalbą, kur 
tarp kitko autorius labai nešališkai įvertino visus anksčiau tuo rei- 
kalu parašytus darbus ir, ištyręs lietuvių kalbos savybes, nustato 
tuos artimiausius uždavinius, kuriuos turi išspręsti lietuvių kalbos 
žinovai. Darbo pabaigoje (p. 197—228) Karlavičius pateikia „Prėba 
bibliografii litewskiej“ („Lietuvių bibliografijos bandymas“), kur, 
tarp kitko, lietuvių knygų sąrašui ir aprašymui pirmą kartą pavar- 
tojo terminą „bibliografija“. Atmetus 47 nelietuviškas knygas, ku- 
riose pasitaikydavo lietuviškų įtarpų arba kuriose buvo rašoma apie 
lietuvių kalbą svetimomis kalbomis, ir vieną Daukanto neišspaus- 
dintą rankraštį (Palangos Petris), kurį jis palaikė spaudiniu, ir pridė- 
jus po vienu numeriu pateikiamus įvairius tos pačios knygos leidi- 
mus, gauname 168 lietuviškų knygų bibliografiją, t. y. sąrašą, du 
kartus didesnį už visas senesnes bibliografijas, nors dalis jų (26) 
apima laiką po paskelbimo Ivinskio bibliografijos, t. y. po 1859 m. 
Nors savo bibliografijos šaltinių Karlavičius nenurodo, tik kai ku- 
rioms knygoms žymėdamas Jocherį (kartu su jo klaidomis, pvz., 
vietoje Jaknavičiaus, sekdamas Jocherį, palikęs Jalinavičių), tačiau 
iš aprašymo formos atrodo, kad knygų daugumą jis aprašė iš ma- 
tytų egzempliorių, greičiausiai iš 1861 m. pabėgusio į vakarus Mi- 
kalojaus Akelaičio bibliotekos, kuri pradžioje buvo likusi Vilniuje 
pas tapytoją Joną Zenkavičių, o 1888 m. Zenkavičiui mirus, pateko 
Karlavičiui. Rašydamas savo monografiją, Karlavičius galėjo kny- 
gas matyti pas Zenkavičių. Tarp čia sužymėtų knygų 8 yra iš XVl a,, 
14 iš XVII a., 37 iš iš XVIII a., 83 iš XIX a., ligi 1858 m., o 26 iš 
vėlesnio laiko. Nors XVI a. Karlavičius pateikė mažiau už Nezabi- 
tauskį, bet išskyrė Nezabitauskio tarp knygų parodytus rankraš- 
čius; be jų, čia yra viena knyga daugiau. XVII a. jis žino keturiomis 
knygomis daugiau, XVIII a. 15 knygų daugiau, XIX a. ligi 1858 m. 

16 knygų daugiau už Nezabitauskį su Ivinskiu. Tuo būdu seniau 
skelbiamą bibliografiją jis papildė 25—26 naujomis, anksčiau neži- 
nomomis, pozicijomis ir ligi savo laiko jis pratęsė ją dar 26 knygo- 
mis, kurių penkios pasirodė jau uždraudus spaudą (Valančiaus Pa- 
tarles vietoj 1867 m. jis neteisingai priskyrė laikui apie 1860 m.); 
laikui ligi spaudos uždraudimo jis žino 164 knygas. Kaip Nezabi- 
tauskis ar Ivinskis, Karlavičius savo bibliografiją sutvarkė visiškai 
nusenusia antraščių abėcėlineę tvarka, tačiau tos tvarkos netobulu- 
mą koreguoja įvesdamas autoriams papildomas nuorodas. Knygos 
aprašytos gan pilnai, kiek tat buvo galima, nurodytas jų puslapių 
skaičius, formatas ir kaina; paskutiniosios pateikimas nurodo į tai, 
kad Karlavičius naudojosi ir Zavadzkio katalogais, ir Zavadzkio 
leidinių sąrašais, skelbiamais kai kurių lietuviškų knygų viršeliuo- 
se, nes ten tiktai ir buvo nurodoma kaina. Bibliografijos pabaigoje 
pridėtas sąrašas 15 lietuviškų rankraščių (šešioliktą, kaip matėme, 
jis įdėjo tarp spaudinių), aprašytų iš literatūros, išskyrus vieną Ciul- 
dos lietuvišką sramatiką, dėl kurios pats čia pat pasisako gavęs ją 
iš spaustuvininko ir leidėjo Zavadzkio. Dėl visų tų savybių Karla- 
vičiaus darbą tenka laikyti antra, po Nezabitauskio, savarankiška 
lietuviška bibliografija. 

Beveik tuo pačiu laiku, kada pasirodė Karlavičiaus darbas, pra- 
dėjo eiti ir lietuvių bibliografijai labai reikšmingas darbas, Karolio 
Estreicherio monumentalinė lenkų bibliografija (Bibliografija polska). 
Savo apimtim ji išėjo iš lenkų kalbos ir Lenkijos spaudinių ribų, nes, 
be lenkiškųjų knygų, lenkų autorių knygų svetimomis kalbomis, 
svetimų autorių knygų apie lenkus ir Lenkiją, Estreicheris stengėsi 
apimti ir visas kitas kalbas, išskyrus, su mažomis išimtimis, žydų, 
kuriose rašė autoriai tų kraštų ar apie tuos kraštus, kurie kuriuo 
nors būdu kada nors buvo politiniame sąryšy su Lenkija. Taigi 
Estreicheris ir buvo suplanavęs, ir mėgino pilnai apimti ir visą lie- 
tuvių ir Lietuvos bibliografiją, dalimi ir latvių bei estų, gudų ir 
Gudijos, ukrainiečių ir Ukrainos, Rytprūsių ligi Gdansko imamai ir 
kartu vokiečių literatūrą, susietą su Rytprūsiais, taip pat ir kitų 
tautybių, gyvenančių šiaip jo apibrėžtoj teritorijoje. Šis savitas kul- 
tūrinis imperializmas Estreicherio bibliografijai nepakenkė: nors ir 
didžiausiomis pastangomis jis tų nelenkiškų bibliografijų nė pusės 

neapėmė, visgi paskelbė ir šioj srity daug įdomios medžiagos, dėl 
kurios jo bibliografija tekdavo plačiai naudotis ir nelenkams moks- 
lininkams, kurie visada čia surasdavo nemaža sau naudingos me- 
džiagos. 

Ne visos Estreicherio bibliografijos dalys šiuo atžvilgiu yra ly- 
giavertės. Bibliografija pradėjo eiti 1870 m., kada pasirodė jos pir- 
masis tomas, pradėjęs abėcėline tvarka sąrašą 120 000 XIX a. spau- 
dinių, pabaigtą penktu tomu 1880 m.; 1881 ir 1882 m. pasirodė šios 
dalies du papildymų tomai. Šie pirmieji septyni tomai iš tikrųjų 
buvo ne tiek bibliografija, kiek suvestinis katalogas, nes tik maža 
knygų dalis aprašyta iš matytų knygų, ir tai dažnai nepilnai ar 
neteisingai, daugumas gi iš katalogų, įvairių sąrašų, laikraščių skel- 
bimų ar panašios ne visai tikslios ir patikimos medžiagos. Dažnai 
antraštės yra nepilnos, neretai nenurodyta puslapių skaičius, kitur 
jis nurodomas neteisingai, tos pačios knygos kartojamos įvairiose 
vietose įvairiais pavadinimais ir t. t. Nors Estreicheris stengėsi į tą 
dalį įnešti visas XIX a. (ligi spaudos uždraudimo) lietuviškas kny- 
gas, bet net pilnai nesunaudojo Zavadzkio skelbimų apie jo leidžia- 
mas knygas ir dėl to daugeliui lietuviškų knygų, kurios pasirody- 
davo dešimtimis įvairių leidimų, jis nurodo vieną, du ar nei vieno 
leidimo, ar pateikia iškreiptą ar lenkiškai išverstą antraštę (lietuviš- 
kai jis visiškai nemokėjo) ir t. t. Ir dėl to, nors tuose tomuose ir 
galima surasti vieną kitą lietuvišką knygą, iš kitur nežinomą, bet 
greta jų yra nemaža ir fiktyvinių, kurios vėliau klaidino lietuviško- 
sios knygos bibliografus. Kadangi, be to, šį bibliografijos darbą 
spausdinant buvo pasinaudota darbu daugelio nemokamų padėjė- 
jų — studentų ir nestudentų, kurie Estreicherio sutvarkytą medžia- 
gą nurašinėjo ir dalinai koregavo, tai, be neišvengiamų kiekvienam 
bibliografijos darbe klaidų, atsirado daugybė naujų, ir dėl to, jei 
Estreicherio bibliografija būtų buvusi baigta tais septyniais tomais, 
jis niekados jais nebūtų nusipelnęs to vardo, kurį vėliau įgijo. Bet 
nuo 1882 m. |...|' 

[...] iš tikrųjų ligi 1799 m., nes 1800 metus jis, kaip kartais ir kiti 
bibliografai, iš neapsižiūrėjimo priskyrė neteisingai prie XIX a. Ši 
serija buvo pradėta, 1882 ir 1888 metais išleidus 8-4 ir 9-4 tomą 
chronologinio sąrašo 140 000 spaudinių 1456—1799 m. Šis sąrašas 

turėjo tik orientacinį pobūdį — prie kiekvienų metų trumpai, daž- 
niausiai viena eilute kiekvienai knygai, nurodomi visi tais metais 
pasirodę spaudiniai, neduodant jiems jokių bibliografinių žinių nei 
aprašymų. Kadangi pati bibliografija turėjo būti ir toliau leidžiama 
autorių ir antraščių abėcėline tvarka, tai šie chronologiniai sąrašai 
turėjo tik padėti orientuotis visoj toj milžiniškoj, daugelį metų spaus- 
dinamoj medžiagoj, kuri pagrindinėje bibliografijoje yra išmėtyta 
visuose tomuose. Bet kadangi po to abėcėlinė bibliografija buvo 
spausdinama dar penkiasdešimt metų (ir nebuvo baigta) ir per tą 
laiką nuolatos atsirasdavo naujos medžiagos, kuri leidžiant chro- 
nologinius sąrašus nebuvo žinoma, ir ilgainiui mažiausiai du kar- 
tus padidėjo, palyginti su ta medžiaga, kurią Estreicheris turėjo 
darbą pradėdamas, tai su laiku chronologinio sąrašo reikšmė nuo- 
latos mažėjo, nes jis vis mažiau ir mažiau atvaizduodavo tikrąją 
knygų buitį, nors vėliau jo nepakeitus kitu ir nepapildžius, tekdavo 
vis juo naudotis ir juo remiantis piešti knygų judėjimo ir jų skai- 
čiaus augimo ar smukimo vaizdus. Lietuviškai bibliografijai šis są- 
rašas nedavė nieko nežinomo ar naujo. 1885 m. ir 1890 m. išleidęs 
10-ą ir 11-4 tomą, apėmusį chronologinį sąrašą visų XIX a. spaudi- 
nių, įėjusių į pirmuosius septynis tomus su papildymais 1871— 
1859 metams, pradedant pasirodžiusiu 1891 m. dvyliktu tomu, Est- 
reicheris pradėjo leisti savo bibliografijos svarbiausią dalį. Jam pa- 
čiam pavyko išspausdinti šios serijos vienuolika tomų — paskuti- 
nis dvidešimt antras tomas, apėmęs raidę M, buvo išspausdintas 
1908 m. ir tais pačiais metais Estreicheris mirė. Jo darbą tęsti pasi- 
ryžo jo sūnus Stanislovas Estreicheris, pradžioje besiremiąs vien 
tėvo surinkta medžiaga, ilgainiui ją Žymiai papildydamas ir kiek iš 
naujo perredaguodamas. Jam pavyko pavaryti darbą beveik iki pa- 
baigos — paskutinysis 32 tomas pasirodė 1938 m. ir apėmė raidę U 
ir dalį raidės W. Liko medžiagos tik dviems tomams (W pabaiga, 
Z. ir Ž), tačiau iškiles 1939 m. karas darbą sustabdė, o 1940 m. 
pradžioje mirė ir pats Stanislovas Estreicheris. Be šios serijos, atski- 
rai keturiais tomais 1900—1916 m. buvo išspausdinta ir baigusi 
XIX amžių 1881—1900 m. abėcėlinė bibliografija. 

Visą šią seriją iš 21 tomo (12—32) Estreicheris tvarkė visai kitaip 
negu pirmuosius tomus; nors ir čia buvo pilnai sunaudojama visa 

spausdinta ar rankraštinė literatūrinė medžiaga, kuri tik galėjo duoti 
kokią nors informaciją apie knygas, bet. pagrindinę medžiagą suda- 
rė pačios matytos knygos, peržiūrėtos Krokuvos, Lvovo, Varšuvos 
ir kitose Lenkijos bibliotekose, vėliau ir knygos iš kitų bibliotekų, 
aprašomos korespondentų ar gaunamos pasiskolinti. Knygas de visu 
aprašant duodama galimai pilnesnė antraštė, puslapių skaičius, tor- 
matas (tradicinis formatas, ne centimetrais), nurodomos bibliote- 
kos, kuriose tos knygos yra ar buvo, duodamos plačios anotacijos 
iš turinio (knygoms techniškai aprašyti vietos teikiama labai ne- 
daug), nurodoma galimai pilnai atitinkamos knygos literatūra. Kny- 
gos nematytos aprašomos taip, kaip jos buvo aprašytos atitinka- 
muose šaltiniuose. Jau pradedant 13-uojų tomu, kiekvieno tomo 
pabaigoje duodami naujai paaiškėję papildymai (jie spausdinami 
vienoje puslapio pusėje) visiems anksčiau pasirodžiusiems tomams, 
tik nuo 27-0 tomo, pasirodžiusio 1927 m., matyti, nusistačius leisti 
naują leidimą, kuris turėtų apimti ir visus papildymus, papildymai 
duodami tik spausdinamam tomui, bet ne senesniems. Visi išspaus- 
dinti papildymai kartu sudarytų atskirą 300 p. tomą. Papildymų 
gausumas nerodo pačios pagrindinės bibliografijos netobulumo, nes 
patys papildymai tik ir galėjo atsirasti lyginant atitinkamų biblio- 
tekų knygų rinkinius su išspausdintais Estreicherio bibliografijos 
tomais. Kiek tų papildymų gali dar atsirasti, matyti nors ir iš to, 
kad palyginti neturtinga senų spaudinių Vytauto Didžiojo univer- 
siteto biblioteka, tik jų dalį sulyginusi su Estreicheriu, galėjo atžy- 
mėti per 1000 pozicijų, kurių pas Estreicherį ar visai nėra, ar kurios 
yra klaidingai ar nepilnai aprašytos iš nematytų egzempliorių, ir 
tai neliečiant visai lietuviškų knygų. 

Kaip matėm, be kitų tikslų, Estreicheris buvo norėjęs apimti vi- 
są lietuvišką bibliografiją. Jei tai būtų jam pavykę padaryti, tai gal 
ir nebūtų didelio reikalo toliau rūpintis atskiros lietuviškos bibliog- 
rafijos ruošimu — būtų užtekę padaryti atitinkamas iš visų jo tomų 
ištraukas. Jau pradėdamas savo antrąją bibliografijos seriją leisti, 
nuo 13-0 tomo jis galėjo pilnai sunaudoti pirmąjį S. Baltramaičio 
bibliografijos leidimą, pasirodžiusi 1892 m., vėliau galėjo apimti, 
bent vėlesniems tomams, ir antrąjį Baltramaičio leidimą, pasiro- 
džiusį 1904 m., o paskutiniams tomams įjungti visą bibliografinę 

medžiagą, jau mūsų laikais Lietuvoje išspausdintą. Nemaža me- 
džiagos jau nuo Aušros laikų Estreicheriui siuntė ir Stanislovas Di- 
džiulis, nemaža senų lietuviškų knygų atsirado ir įvairiose Lenkijos 
bibliotekose, jų tarpe ir keletas unikumų. Tačiau nedaugelį atvejų 
išskyrus, kada Estreicherio matytos lietuviškos knygos buvo apra- 
šytos tuo pačiu būdu ir mastu kaip lenkiškos, visi kiti jo duodami 
lietuviškų knygų aprašymai neleidžia pasitenkinti tuo, kas jo apie 
tas knygas parašyta. Kita vertus, net daug iš to, kas yra Baltramai- 
čio bibliografijoje, pas Estreicherį nepateko, užtat daugumas Baltra- 
maičio klaidų kartojama, o be jų, atsirado nemaža naujų, atsiradu- 
sių daugiausia dėl to, kad abu Estreicheriai nemokėjo lietuviškai: 
pvz., 30-0 tomo p. 359 Stanislovas Estreicheris iš jo matyto Lvovo 
muziejaus Ossolineumo defektinio egezemplioriaus smulkiai aprašo 
neva jo surastą, iš tikrųjų niekados nebuvusį šeštą Sirvydo (Szirwi- 
do) Dictionariumo 1718 m. leidimą, kuris, kaip matyti iš jo pateiktų 
ištraukų, buvo ne Sirvydo 1718 m. lietuviškas, bet Elgerio 1683 m. 
latviškas žodynas. Kitoj vietoje jo matytą XIX a. Kuršaičio redaguo- 
tą lietuvišką giesmyną jis nukelia į XVIII a. pradžią. Panašių ir kitų 
klaidų jo bibliografijoje nemaža. Be to, žinios apie lietuviškas kny- 
gas yra labai nepilnos, pvz., iš lig šiol lietuviškai bibliografijai žino- 
mų 25 leidimų, pasirodžiusių ligi XVIII a. pabaigos, Ewangelie pols- 
kie y litewskie (Jaknavičiaus) Estreicheris nurodo tik 8 (bet Nezabitaus- 
kis nė vieno, Jocheris 4 (su 1637 m.), Karlavičius 3 (be 1637 m.) — o 
ši knyga jau galėjo jam rūpėti labiau už visas kitas lietuviškas kny- 
gas, nes pusė jos teksto spausdinta lenkiškai. Ne tikresnės jo žinios 
yra ir apie kitas lietuviškas knygas, išspausdintas ne vienu leidimu. 
Lietuvių kalbos nemokėdamas, jis duoda lietuviškoms knygoms ar 
labai kuklias anotacijas, ar visai jų neduoda, ar neteisingai apibū- 
dina, o literatūros nurodymai joms veik neturi jokios bibliografi- 
nės vertės, nes vis kartoja tuos pačius šaltinius. Tačiau, kad ir yra 
tokių trūkumų, kurie verčia kitus bibliografus savarankiškai lietu- 
višką knygą tyrinėti, lietuviškai bibliografijai Estreicherio senosios 
bibliografijos lietuviškoji medžiaga yra ir svarbi, ir reikšminga. Iš 
viso jis registruoja ne mažiau kaip 131 lietuvišką leidinį (iš XVI a. 
20, iš XVII a. 29, iš XVIII a. 82), t. y. 2,5 karto daugiau kaip Kar- 
lavičius, ir apie 100 įvairių leidinių ne lietuviškų, bet su lietuvių 

bibliografijai reikšmingais lietuviškais įtarpais, tekstais, kurių ta- 
čiau (ypač Rituale Sacramentorum) Estreicheris dažnai neatžymi — 
tiesa, Estreicherio bibliografija buvo ne tik vienas šaltinių lietuviš- 
kosios bibliografijos, bet ir pati ja dalimi pasinaudodavo, kad ir 
neretai to neatžymėdama, nes ypač jos paskutinysis redaktorius, 
matyt, kartais sąmoningai nutylėdavo savo lietuviškuosius šalti- 
nius, ar juos po ranka turėdamas sąmoningai jais nesinaudojo, nors 
dėl to kartais nukentėdavo ir jo bibliografijos pilnumas, ir infor- 
macijos tikslumas. 


IX 


1816 m. pasirodžius L. Rėzos Geschichte d. lit. Bibel, ilgam laikui 
susidomėjimas lietuviška senąja knyga Rytprūsiuose žymiai atslū- 
go. Tie, kurie šiapus sienos dar šioj srityje dirbo, kalbėdami apie 
lietuviškas protestantiškas knygas vis tebekartojo senąsias informa- 
cijas, veik nieko naujo prie jų nepridėdami, veik neturėdami supra- 
timo apie tai, kas Prūsuose buvo XIX a. lietuviškai spausdinama. 
Tuo tarpu, jau nekalbant apie tai, kad nuo 1832 m. Karaliaučiuje 
pradėjo eiti pirmasis lietuviškas periodinis leidinys — Nusidawimai 
apie Ewangelios prasiplatinimą*, 1849 m. pasaulietinis Keleiwis, 0 pro- 
tarpiais ir vėliau eilė kitų laikraščių, kad nuo 1846 m. ten pat pra- 
dėjo eiti pirmas kalendorius, prie kurio po kiek laiko prisidėjo dar 
du, pats jau skaičius kasmet spausdinamų lietuviškų knygų Kara- 
liaučiuje, Tilžėje, Klaipėdoje, Gumbinėje savaime turėjo versti susi- 
domėti ir jomis, juo labiau kad ligi spaudos uždraudimo Didžiojoje 
Lietuvoje yra buvę metų, kada Rytprūsiuose buvo išspausdinama 
daugiau lietuviškų knygų negu Vilniuje, ir jų tarpe ne visos buvo 
tikybinio turinio. Bet patys prie tų knygų, laikraščių, kalendorių 
dirbę lietuviai veik visiškai nesidomėjo bendru lietuviškosios kny- 
gos judėjimu, išskyrus vieną atvejį, kada naujas lietuviško Biblijos 
vertimo redaktorius Fridrikas Kuršaitis straipsnyje „Zur Geschichte 
der litauischen Bibel“, išspausdintame Ewangelische Gemeindeblatt 
1864 m. Nr. 33—36, trumpai nušvietė senesniuosius lietuviško B:b- 
lijos vertimo darbus ir kiek ilgėliau sustojo ties motyvavimu savo 

įneštų į vertimą atmainų. Tačiau ir šis straipsnis buvo parašytas ne 
iš bibliografinio, bet iš tikybinio kalbinio reikalo ir daugiausia rė- 
mėsi Rėza. 

Daugiau susidomėjimo lietuviška knyga rodė vokiški žurnalai, 
skirti Rytprūsių praeičiai tyrinėti, ir pirmiausia nuo 1829 m. ėjęs 
žurnalas Preussische Provinzial Blaetter, 1846 m. virtęs Neue Preussis- 
che Provinzial Blaetter, 1564 m. — Altpreussische Monatschrift, ėjęs ligi 
1922 m. Jau pirmuose dviejuose žurnaluose pastebimas didelis su- 
sidomėjimas, sukeltas L. Rėzos darbų, lietuviška tautosaka, ypač 
dainomis ir lietuvių kalba. Prie šio susidomėjimo prisidėjo ir 
A. Krausės darbas Litthauen 1837 m. Šiam rašte Krause pateikė kad 
ir kuklių, bet labai palankių („Nei prancusiszkai, nei wokiszkai 
nepagiriau, bet lietuwiszkai, kaip jusu draugas pazistamas“) infor- 
macijų apie lietuvių kalbą ir kai kurias knygas. Susidomėjimą lie- 
tuvių kalba skatino ir kai kurie įžymūs kalbininkai — Pottas, Boppas, 
Nesselmannas, Schleicheris (šis 1853 m. prakalboj prie Litauische 
Volkslieder pateikė trumpą lietuvių dainų literatūros istoriją ir bib- 
liografiją), Kuršaitis. Ypač Neue Preussische Provinzial Blaetter dėjo 
tais klausimais daug reikšmingų raštų V. Beerbohmo, J. Horno, 
E. Gisevijaus, Karolio Augusto ir Vilhelmo Jordanų, A. Hagono, 
E. Budriaus, Glogau, F. Zschokkės, Doeringo ir kt., kuriuose tarp 
kito ko pastebimas noras ir pastangos užmegzti kultūrinius saitus 
ir su šiapus sienos gyvenančiais lietuviais, kartojant savo žurnale 
Stanevičiaus ir K. Brzozovskio paskelbtas lietuviškas dainas, išspaus- 
dinant Valiūno Birutę ar net informuojant apie lietuviškas knygas, 
skirtas Didžiajai Lietuvai (K. A. Jordano „Pranešimas“ 1849 m. apie 
jo gautąsias Daukanto paruoštas knygutes). Nuo 1864 m. žurnalui 
pradėjus eiti naujoj redakcijoj ir nauju Altpreussische Monatschrift 
pavadinimu, lietuviškoji medžiaga ir toliau čia skelbiama (čia vė- 
liau tarp kitko Tetzneris paskelbė visų svarbiausią medžiagą, reika- 
lingą Donelaičio gyvenimui nušviesti), bet ypatingai lietuviškai bib- 
liografijai buvo reikšminga skelbiama čia nuo 1864 m. vadinamoji 
Altpreussische Bibliographie, kurią 1862—1895 m. laikui paruošė Rudol- 
fas Reicke, 1896—1900 m. Valteris Meyeris ir 1901—1906 m. Wilhelmas 
Rindfleischas. Lietuviškai bibliografijai ji daug reikšmingesnė ir svar- 
besnė net už naujausią toje srityje darbą — E. Wermekes Bibliogra- 

phie der Geschichte von Ost-und Westpreussen 1933 m., kuri kad da- 
limi ir apėmė Altpreussische Bibliographie medžiagą, bet iš jos paša- 
lino didesnę dalį lituanistikos, kuri anojoj užėmė vieną svarbiausių 
vietų. Tarp kitos medžiagos, Altvreussische Bibliograplie redaguo- 
jant Reickei, ten kasmet buvo skelbiama, be grynos lituanistikos, ir 
žymi dalis Rytprūsiuose spausdinamų lietuviškų knygų ir laikraš- 
čių. Daugeliui tų knygų ji ligi šiol liko vienintelis rimtas bibliogra- 
finis šaltinis. 

Tuo pačiu metu pradeda savo mokslinį darbą kalbininkas, etno- 
logas, archeologas prof. Adalbertas Bezzenbergeris, veik visas savo 
jėgas skyręs lietuviškiems mokslo reikalams tirti, kuris ir mūsų bib- 
lLiografijai daug nusipelnė tiek nuo 1874 m. leisdamas seriją Litau- 
ische und Lettische Drucke des 16. Jahrhunderts, kur keturiuose sąsiu- 
viniuose naujai išspausdino Mažvydo 1547 m. Katekizmą ir 1559 m. 
Formą Chrikstima, Vilento 1579 m. Enchiridioną ir Evangelias bei Epis- 
tolas ir 1629 m. K. Sirvydo Punktus sakimų (šį spaudai parūpino 
Garbe), tiek savo studija Beitraege zur Geschichte der Litauischen 
Sprache 1877 m., kur įžangoj iš jo matytų egzempliorių pirmą kartą 
tiksliai ir bibliografiškai be priekaištų aprašė 27 senus lietuviškus 
XVI, XVII ir XVIII a. spaudinius ir rankraštinę Bretkūno Bibliją, jų 
tarpe vieną Vilniaus spaudinį (1600 m. Postilę), keturis kėdainiškius 
1653 m. spaudinius ir 21 Karaliaučiaus spaudinį. Ne mažiau buvo 
lietuvių bibliografijai reikšmingi ir jo straipsniai ir Žinios, įdėtos 
Tilžės žurnale Mitteilungen der Litauischen Literarischen Gesellschaft, 
kurį 1879—1912 m. leido ten įsikūrusi „Litauische Literarische Ge- 
sellschaft“ ir kuris ilgą laiką, ligi 1907 m., kada pradėjo eiti Vilniuje 
Lietuvių Tauta, buvo vienintelis žurnalas, skirtas lituanistikos reika- 
lams — lietuvių kalbai, literatūrai, bibliografijai, tautosakai, archeo- 
logijai, dalimi ir istorijai tirti. Mitteilunguose dar spaudos draudimo 
metu nemaža medžiagos, ypač tautosakos, buvo spausdinama ir 
lietuviškai ir ji galėjo legaliai eiti per sieną, nes Žurnalas turėjo 
debitą ir Rusijos valstybės ribose. To žurnalo pasirodė iš viso 31 
sąsiuvinis, sudarę penkis tomus ir šešto vieną sąsiuvinį, didumu 
atitinkantį tomą. Jau pirmojo tomo pirmam sąsiuviny A. Bezzen- 
bergeris įdėjo straipsnį „Zur litauischen Bibliographie“, kuriame, be 
septynių XVI-XVIII a. lietuviškų knygų (tarp kitų čia buvo gana 

plačiai nušviestos ir Chylinskio Biblijos spausdinimo aplinkybės), 
aprašo ir dvi nelietuviškas su medžiaga lietuvių kalbos istorijai. 
Tame pačiame tome pirmą kartą viešai pasirodė ir Jonas Koncevi- 
čius, pateikdamas kiek bibliografinių papildymų Bezzenbergerio pa- 
skelbtam straipsniui; Jacoby plačiai nušvietė 1722 m. vadinamojo 
Lysijaus katekizmo vertimo aplinkybes, Hoffheinzas straipsnyje „Be- 
richt ueber einen literarischen Fund“, Milkės giesmyno rankraščio 
suradimo proga, pateikė kiek naujų duomenų apie senesnius lietu- 
viškus giesmynus; galiausiai Titus Voelkel pateikė „Lituaniką Kara- 
liaučiaus Wolfenbuettelio bibliotekoje“, nors įdomesnio ten nieko 
nesurado, net nepaminėjo įdomiausio vadinamosios Wolfenbuette- 
lio postilės lietuviško rankraščio. Antram tome, kurio šeši sąsiuvi- 
niai buvo išspausdinti 1883—1887 m., A. Thomas straipsnyje „Zur 
litauischen Bibliographie“ surašė lituanistiką visuose tomuose Preus- 
sische Provinzial Blaetter ir Neue Preussische Provinzial Blaetter ir še- 
šiolikoj pirmųjų Altpreussische Monatschrift tomų; J. Koncevičius bib- 
liografiškai aprašė 26 XIX a. Didžiojoje Lietuvoje išspausdintas kny- 
gas, A. Bezzenbergeris pateikė keletą smulkių bibliografinių infor- 
macijų, tas pats A. Thomas atkreipė dėmesį į Daukanto žinią apie 
tariamąsias Daukšos Orulijas 18 1588 m., dėl kurių ir dabartiniu 
metu keliamos kai kurios abejonės, L. Neubaueras paskelbė jo suras- 
tą lietuvišką spausdintą ketureilį iš 1669 m., Kristijonas Bartschas 
straipsnyje „Ueber litauische Volksliteratur“ aptarė naujausius dar- 
bus iš lietuvių tautosakos, E. Volteris pakartojo Sprogio surastą 
1650—1654 m. lietuvišką priesaikos tekstą ir pateikė Jono Juškos 
nekrologą. Trečiam, 1888—1893 m. ėjusiame tome, Aleksandras Kur- 
šaitis pateikė nežinomo lietuviško 1704 m. eilėraščio tekstą, E. Vol- 
teris išspausdino medžiagą Valančiaus, Daukanto, Ugianskio, Žel- 
vavičiaus, Stanevičiaus ir Mikuckio biografijoms ir jų bibliogratfijai, 
duodamas ir būdingų ištraukų iš jų raštų ar trumpą bibliografiją 
kontrafakcinių ir JAV lietuviškų spaudinių. R. Schwvede straipsnyje 
„Zur Geschichte der litauischen Gesangbuecher“ vėl grįžo prie ligi 
šiol dar daug kuo neaiškios lietuviškų giesmynų istorijos, A. Bez- 
zenbergeris reikšmingame straipsnyje „Zur litauische Literaturges- 
chichte“ pateikė eilę archyvinių dokumentų, nušviečiančių Villento 

ir Martinio biografijas ir Bretkūno Postiles ir Biblijos vertimo istoriją — 
nuo to laiko studijose apie senuosius lietuviškus raštus ir rašytojus 
vis dažniau kreipiamasi į Karaliaučiaus valstybinį archyvą, kurio me- 
džiaga tuo atžvilgiu nėra ligi šiol visiškai ištirta, nors jau D. Tschaker- 
tas savo „Urkundenbuch zur Reformationsgeschichte des Herzog- 
thums Preussen“ 1890 m. paskelbė pilnai ištraukose ar atpasakoji- 
muose eilę dokumentų, liečiančių mūsų pirmuosius rašytojus — 
Rapalionį, Kulvietį, Mažvydą; vėliau Th. Wotschke savo monogra- 
fijoje „Abraham Culveutis“ (išspausdintoje Altpr. Monatschr. 1905) 
tų paskelbtų dokumentų skaičių žymiai padidino, o naujausiai vėl 
nemaža tokių dokumentų surado prof. J. Gerulis ir ypač V. Falken- 
hahnas, kuris savo monografijoje apie Bretkūną 1940 m., sudariu- 
sioje lyg; savitą enciklopediją žinių apie mūsų XVI--XVII a. protes- 
tantiškus rašytojus, paskelbė eilę naujų nežinomų dokumentų, nu- 
šviečiančių ne tik Mažosios Lietuvos rašytojus, bet ir pirmuosius, 
dar nežinomus, Vilniaus lietuviškuosius spaudinius. 

Ketvirtame Mitteillungų tome, spausdintame sąsiuviniais 1894— 
1899 m., savo reikšme mūsų knygos istorijai išsiskiria H. Reinholdo 
plati monografija apie Chylinskio Bibliją („Die sogenannte Chylins- 
kische Bibeluebersetzung“), kurioj jis motyvuotai sugriauna Stan- 
kevičiaus išvadas ir greta pateikia apypilnę bibliografiją daugiakal- 
bių leidinių, kuriuose buvo išspausdintas ir lietuviškas „Tėve mū- 
sų“ tekstas. J. Koncevičius čia pat išspausdino L. A. Jucevičiaus ir 
K. Nezabitauskio biografijas, E. Volteris pateikė M. Daukšos ir 
D. Poškos biografijas su atitinkamais tekstais ar jų ištraukomis ir 
davė kiek smulkių bibliografinių informacijų. Penktame tome, spaus- 
dintame 1900—1911 m., V. Gaigalaitis dalimi išspausdino savo plates- 
nę monografiją apie Wolfenbuettelio Postilę 1573 m., E. Volteris, 
toliau teikdamas lietuvių rašytojų biografijas, kartu paskelbė bib- 
liografines Žinias apie įvairius Sirvydo žodyno leidimus, pirmą 
kartą painformavęs apie jo suradimą to žodyno pirmojo, 1629 m., 
leidimo. 

Jau visa ši, čia nepilnai suminėta medžiaga turėjo didelę reikš- 
mę lietuvių bibliografijai ir lietuviškosios knygos praeičiai nušvies- 
ti. Bet be jos, pradedant jau pirmuoju Mitteilungų sąsiuviniu, čia 

kiekvienam sąsiuviny skelbiami sąrašai gautų draugijos biblioteko- 
je knygų, žurnalų ir rankraščių, daugiausia lietuviškų ar lituanisti- 
nių, kurių tarpe daugumas buvo anksčiau lietuviškai bibliografijai 
nežinomi. Nuo 1892 m. visa ta medžiaga išskiriama dar į atskirai 
spausdinamą draugijos bibliotekos katalogą ir jos tęsimus, kuris 
tuo būdu virto itin svarbiu lietuviškosios bibliografijos šaltiniu. Deja, 
ši bibliografijai itin svarbi medžiaga buvo skelbiama tokia forma, 
kad kaip reikiant negalėjo ir negali būti bibliografijai sunaudota — 
turėdami galvoje, kad tai tik bibliotekos katalogas, jo sudarytojai 
duodavo tik sutrumpintas antraštes, nenurodydavo nei spaustu- 
vės, nei puslapių skaičiaus, kartais ir metų, pasitenkindami vien 
bibliotekos vietaženkliu, kuris buvo gera rodyklė tik tiems, kurie 
galėjo pačios bibliotekos knygomis naudotis, bet visiškai nereikš- 
minga tiems, kuriems ta biblioteka buvo neprieinama. Šie turėjo 
tenkintis vien nepilnais katalogo užrašais, kurie ir dabar, kada pati 
biblioteka išnyko ar yra įlieta į Karaliaučiaus universiteto biblioteką, 
yra verčiami tokia pat forma tas knygas kartoti, kadangi dalis tų 
knygų yra žinoma vien tiktai iš tų sąrašų ir niekur kitur neužeinama. 


X 


Nors Aušros laikais vėl atgimęs tautinis darbas ir tautinė mintis, 
nutrūkę po 1823—1824 m. savo natūralinėje raidoje, tiesioginės įta- 
kos lietuvių bibliografijos istorijai ir neturėjo, tačiau atskirais atve- 
jais ir jis sukeldavo susidomėjimą atskirais lietuvių rašytojais, ypač 
nežinomais ar mažai žinomais, ir senomis lietuviškomis knygomis. 
Pačioje Aušroje jau nuo pirmųjų numerių užtinkama nemaža ir bib- 
liografijai įdomių žinučių, daugiausia rašytų M. Davainio-Silvestrai- 
čio, kur rūpestingai renkamos, kartais ir nelabai tikros, informacijos 
apie įvairius rašytojus ir jų raštus; bet bibliografijai naujų tikrų 
faktų davė palyginti nedaug. Daug didesnę reikšmę turėjo tie dar- 
bai, tiesiogiai su Aušros veikimu nesusieti, bet tuo pačiu laiku su- 
rašomi, kur nelietuviai ir lietuviai rusiškai ar lenkiškai, Rusijoje ar 
Galicijoje, skelbdavo tai, kas lietuvių bibliografijai turėjo lemiamos 
reikšmės. Čia pradininku galima laikyti E. Volterį (1856 III 19— 

1941 XII 14), kuris, pats būdamas ne lietuvis, ir savo mokslinės 
karjeros pradžioje net smarkiai pakenkęs lietuviškam tautiniam dar- 
bui rusiškų raidžių įvedimo į lietuviškus raštus gynimu, ilgainiui 
betgi, arčiau susidūręs su lietuvių šviesuomene, pakeitė savo nusi- 
statymą ir virto naudingu kovos dėl lietuviškos spaudos dalyviu. 
Jis tatai, dar pirmam savo veiklos laiko tarpe, nusipelnė lietuvių 
bibliografijai, knygų istorijai ir kalbotyrai, paskelbdamas 1886 m. 
Daukšos katekizmo 1595 m. tekstą, kurio vienintelis žinomas eg- 
zempliorius kažkur Rusijoje po 1915 m. yra dingęs, ir Volterio 
tekstas dabar turi jį atstoti. Ši gi knyga ligi paskutinių laikų buvo 
laikoma pirmąja Vilniuje spausdinta lietuviška knyga, seniausiu 
lietuviškos katalikiškos literatūros paminklu. Prakalboje prie kate- 
kizmo Volteris pateikė lietuvių literatūrinės kalbos raidos apžvalgą, 
išnagrinėjęs Daukšos, Sirvydo, Kleino Universitas lnguarumi 1737 m., 
Valančiaus, Daukanto, Ivinskio, Sutkevičiaus, Baranausko raštus. 
Kartu pateikė ir vadinamąją prūsų bibliografijos apžvalgą — sąra- 
šą raštų apie prūsų kalbą. 1887 m. knygoje Ob etnografičeskoj poezdke 
po Litve i Žmudi Volteris tarp kitko davė ištraukų iš Valančiaus 
Antano tretininko, iš Daukšos 1599 m. Postilės, iš ką tik Petrapilio 
dvasinės akademijos bibliotekoje surastos 1660—1663 m. Chylins- 
kio Biblijos (ją jis dar vadina Minvydo Biblija), iš 1787 m. Ziwato 
Jezaus Kristaus, pateikė Valančiaus ir Daukanto raštų bibliografijas 
su plačiomis ištraukomis iš Daukanto Pasakojimų ir pakartojo Va- 
lančiaus 1863 m. atsišaukimo tekstą. Tą darbą išleidęs, jis pradėjo, 
kaip matėme, uoliai bendradarbiauti Tilžės Mitteillunguose, ten teik- 
damas daug biografinės ir bibliografinės medžiagos ir kartais toje 
srityje bendradarbiaudamas Tilžės lietuviškuose nelegaliuose laik- 
raščiuose. Nuo 1904 m. Petrapilio Mokslų akademijos lėšomis pra- 
dėjo sąsiuviniais leisti naują, transliteruotą Daukšos Postilės 1599 m. 
leidimą, kurio antras sąsiuvinis pasirodė 1909 m., o trečias 1927 m. 
Čia jis igyvendino dar senąją Stanevičiaus, vėliau M. Valančiaus 
svajonę; tiesa, šis naujas spaudas nebuvo pabaigtas, bet čia buvo 
kaltas ne Volteris, bet dalimi pakitėjusios Rusijos politinės sąlygos, 
dalimi tai, kad 1926 m. Daukšos Postilė buvo pakartota anastatiniu 
būdu, kas pašalino reikalą tęsti jos transliteraciją. Galiausiai nema- 
ža ir bibliografijai svarbios medžiagos buvo įdėta į Volterio paruoš- 

tą Lietuvišką chrestomatiją, kurios pirmas sąsiuvinis pasirodė 1901 m., 
jo antras leidimas 1903 m., o antras sąsiuvinis 1904 m. Bibliogra- 
fijai svarbi yra ir jo lietuvių literatūros istorijos apžvalga, 1896 m. 
išspausdinta rusiškam Brockhauso ir Efrono Enciklopediniam žody- 
Me, it jo priedai prie 1901 m. Spiski naselennych mest Suvalkskoj gu- 
bernii, kur idėti tekstai iš XIX a. lietuviškų valsčių (gminų) teismų 
protokolų. 

Veik vienu laiku su Volteriu pradėjo savo greit nutrūkusį lietu- 
viškos bibliografijos srityje darbą ir Maurikis Mykolas Stankevičius 
(1857—1892 IV 21), rimčiausias mūsų senųjų bibliografų. Žemaitis 
kilimo, besimokęs Varšuvoje, jis 1877 m., rusų — turkų karo metu, 
vengdamas kariuomenės, pasišalino į Galiciją, kur 1878—1892 m. 
gyveno Krokuvoje, pradžioje tarnaudamas knygynuose, vėliau ves- 
damas savo įsteigtą antikvariatą. Darbas su knygomis išugdė jame 
meilę knygai, vertė susidomėti senomis knygomis. Tuo reikalu jis 
pradėjo plačiai naudotis turtingomis Krokuvos bibliotekomis, apti- 
ko tenai keletą retų lietuviškų knygų, pastebėjo, kaip dar yra nepil- 
nos mūsų žinios apie senąsias lietuviškas knygas, ir, savo žemaitiš- 
ko patriotizmo skatinamas, nusistatė imti lietuviškosios senos kny- 
gos praeitį tyrinėti. Galimas daiktas, kad tam darbui galėjo būti 
akstinas jam ir Žegota Pauli, šiuo laiku geriau mums nežinomas 
rankraštis apie lietuvių bibliografiją, kuri jis galėjo užeiti Krokuvos 
universiteto bibliotekoje. Savitomis bibliografijos darbo pratybomis 
buvo jam jo paruošta 1856 m. lenkų rašytojo Ančyco asmeninė bib- 
liografija 17 1885 m. išspausdintos lyginamosios visų Adomo Mic- 
kevičiaus veikalų bibliografinės chronologinės tabelės; tat davė pra- 
džią jo vestai 1887—1890 m. Lvovo leidinyj Pamiętnik Towarzystwa 
Literackiego Adama Mickiewicza A. Mickevičiaus bibliografijai už 1856, 
1887, 1888 ir 1889 m. Tuo pačiu laiku jis pirmas surado Krokuvos 
universiteto bibliotekoje 1605 m. lietuviško Ledesmos katekizmo 
vienintelį egzempliorių, kurį nukopijavo, paruošė spaudai ir ruošė- 
si išleisti savo bibliografinių studijų antru sąsiuvinių, bet dėl mums 
nežinomų priežasčių savo darbą užleido Bystroniui, kuris jį 1890 m. 
su savo komentarais atspausdino, net nepaminėjęs Stankevičiaus 
čia atlikto darbo. 

Nusistatęs dirbti lietuviškos bibliografijos srityje, Stankevičius 
nesitenkino paprasta žinomų ir nežinomų lietuviškų knygų regist- 
racija, bet pradėjo pačias knygas giliau studijuoti. Pirmajai savo 
studijai, pavadintai Studija bibliograficzne nad literaturą litewską, I, 
1886 m., jis pasirinko tema Londono Bibliją 1660—1663 m. Tema 
tuo laikų buvo itin sunki ir dėl to, kad, Stankevičiui ją rašant, ne- 
buvo žinomas nė vienas išsilikęs tos Biblijos egzempliorius, ir jam 
teko remtis vien įvairiomis literatūrinėmis žiniomis ir nepilnomis 
ištraukomis iš Vilniaus evangelikų reformatų sinodų nutarimų, ku- 
rios dėl savo nepilnumo jį dalimi ir suklaidino — jis priėjo išvados, 
kad Chylinskis nebuvęs tos Biblijos vertėjas, bet tik korektorius, ir 
kad pats vertimas buvęs paruoštas Lietuvoje S. Minvydo ir kitų. 
Nedidelė, vos 23 p., knygutė lituanistų tarpe sužadino didžiausią 
susidomėjimą, juoba kad tai buvusi pirmoji monografija apie seną- 
ją lietuvišką knygą, privertė jo nurodytais pėdsakais ieškoti nepa- 
baigto spausdinti egzemplioriaus, ir greitu laiku buvo surasti trys 
egzemplioriai — Petrapily, Londone ir Berlyne. Tačiau jo išvados 
apie vertėją ir vertimo eigą ne visus įtikino, ir kada po dešimties 
metų tuo pačiu klausimu vėl susidomėjo kitas tyrinėtojas H. Rein- 
holdas, tai, kaip jau matėm, jis priėjo visai kitų išvadų ir reabilitavo 
Chylinskį. Ši Reinholdo išvada galutinai buvo patvirtinta, 1932 m. 
patekus į Britų muziejų Chylinskio vertimo neišspausdintos dalies 
rankraščiui su Chylinskio ivairiomis pastabomis. Tai davė medžia- 
gos prof. Kottui trečiai apie tą pačią knygą monografijai, kurios 
santrauka buvo išspausdinta 1935 m. Tačiau visa tai nemažina Stan- 
kevičiaus nuopelnų, nes kaip tik savo darbu jis ir privertė kitus 
rimčiau susidomėti ta viena įdomiausių lietuviškų XVII a. knygų. 

Savo studijų pirmąja dalimi įgijęs rimtą vardą kitų lituanistų 
tarpe, Stankevičius užmezgė santykius su visais, kurie domėjosi 
senąja lietuviška knyga, jų tarpe ir su vienu pirmųjų lietuvių bib- 
liofilų Stanislovu Didžiuliu (Stankevičiaus laiškus Stanislovui Didžiu- 
liui paskelbė Vaclovas Biržiška Tautos ir žodžio UI tome 1926 m.), 
kuris savo Griežionių dvarely (Indrioniškio valsčiuje) dar Aušros 
laikais įsitaisė slaptą lietuvišką biblioteką, joj sutraukęs nemaža la- 
bai retų lietuviškų spaudinių, ir kuris pats buvo pradėjęs rinkti 
medžiagą lietuviškai bibliografijai, bet, susirišęs su Stankevičium ir 

Baltramaičiu, visą savo turimą bibliografinę medžiagą jiems užlei- 
do. Išsilikusios Krokuvoj senosios lietuviškos knygos, medžiaga, 
peržiūrėta Karaliaučiaus universiteto bibliotekoje, žinios, gautos iš 
Didžiulio, ir platus sunaudojimas įvairios literatūros (iš L. Uriemb- 
los apie Zenkavičiaus (Akelaičio) biblioteką ir kt.) įgalino Stankevi- 
čių 1889 m. išspausdinti ir antrąją savo bibliografinių studijų dalį, 
apėmusią lietuvišką bibliografiją nuo 1547 ligi 1701 metų (kaip ma- 
tėme, jis atsisakė sumanymo antruoju sąsiuviniu išspausdinti 1605 m. 
katekizmą). Jis čia ne tik surašė, bet ir aprašė 14 lietuviškų ar tu- 
rinčių lietuviškas įtarpas knygų iš XVI a., 39 iš XVII a. ir vieną 
(Naująjį Testamentą 1701 m.) iš XVIII a. Jis čia nesitenkino vienu 
antraštinio lapo nurašymu ar formaliu bibliografiniu knygos apra- 
šymu, bet kartu stengėsi atkreipti dėmesį į visas knygos savybes 
(mažiausiai liesdamas jos technikinę pusę) ir duoda būdingas iš- 
traukas iš teksto, kai kur visą lietuvišką tekstą nelietuviškoj knygoje 
ištisai pakartodamas. Pirmą kartą jis čia smulkiai aprašo jo surastą 
1605 m. katekizmą, pirmas pateikia lietuvišką tekstą iš 1638 m. Coni- 
ponimenti ir 1648 m. Ver Lukiskanum, iš 1656 m. Rituale Sacramento- 
rum, iš 1861 m. Rozancziaus, pirmą kartą aprašo „Gromatą Urbono 
Aszmojo“, išspausdintą 1690 m. Constihitiones, nors pati toji knyga 
ir buvo bibliografams anksčiau žinoma, tik neminint lietuviško teks- 
to. Prakalboje jis stengėsi išaiškinti, kokiu būdu pas Narbutą atsi- 
rado anoji apokrifinė 1533 m. Wyprawa duszy na tamtem swiat, nors 
galbūt pasitikėjimas Narbuto sąžiningumu jį čia ir suklaidino. Ap- 
skritai pats darbas, turint galvoje ir nelabai patogias darbo sąlygas 
mieste, kuriame buvo labai maža lietuviškų knygų, ligi šiol lieka 
rimčiausias lietuviškos bibliografijos darbas, nutraukęs saitus su 
sena, registracine bibliografijos tradicija ir nurodęs lietuvių bibliog- 
rafijai naujus kelius, nors, deja, ji Baltramaičio asmenyje tuo pavyz- 
džiu nepasinaudojo ir grįžo vėl į senąsias vėžes. Ši darbą išleidęs, 
Stankevičius prakalboje paaiškina, kad yra jau paruošęs šiuos iš 
Letuvių bibliografijos darbus — XVIII a. bibliografiją, monografiją 
apie lietuviškosios Biblijos vertimus, apie lietuviškus giesmynus ir 
apie Stanislovą Rapagelaną (Rapolionį). Jiems jis buvo surinkęs ne- 
maža medžiagos, tačiau ankstyva mirtis visus juos nutraukė; su- 

rinkta medžiaga berods pateko į Krokuvos universiteto biblioteką, 
galbūt ja gavo pasinaudoti ir Estreicheris, nors jo pastabose prie jo 
aprašymo lietuviškų knygų niekur tai nežymima. 

Tik ką pasirodžius Stankevičiaus bibliografinių studijų antrai 
daliai, 1890 m., Lietuvos Mylėtojo slapyvardžiu prisidengęs, Jonas 
Šliūpas išspausdino savo Lietuviszkuosius rasztus ir rasztininkus — 
lyg savitą pirmąją mūsų platesnę (234 p.) literatūros istoriją, jo pa- 
vadintą „raszaliszka perzwalga“*. Formos atžvilgiu tai labiau bib- 
liografinis ir biobibliografinis darbas, bet ne literatūros istorija, be 
to, darbas nevienodai sukonstruotas — ligi XVIII a. pabaigos duo- 
dama bendra lietuviškų raštų peržvalga, o XIX a. trisdešimt penkių 
rašytojų lyg biografijos, lyg bibliografijos, tačiau ten pateikta me- 
džiaga anuo laiku buvo vienintelė, iš kurios galima buvo semtis 
žinių apie mūsų literatūrą. Pabaigoje apžvelgiami dar kai kurie 
raštai, nepaminėti biografijose, ir galiausiai duodama lietuviškos 
periodikos apžvalga. Pirmojoj savo rašto dalyje Šliūpas iš abiejų 
Stankevičiaus dalių pasinaudojo tik pirmąja — apie Chylinskio B1b- 
liją autorius, dar, matyti, nebuvo gavęs — kitaip būtų davęs daug 
tikslesneės Žinias apie mūsų senuosius spaudinius ir būtų išvengęs 
daugelio klaidų. Šiaipgi iš vieno Mažvydo katekizmo 1547 m. jis 
padarė tris savarankiškus raštus, Vilento 1579 m. Enchiridiono neat- 
skyrė nuo jo Evangelijų, prasimanė apie pasiskolinimą kėdainiškiams 
1653 m. spaudiniams čekiškų ženklų, 1612 m. Sengstako jo nematy- 
tą giesmyną pavadino knygpalaike, remdamasis vėlesnių giesmyno 
leidėjų, 0 gal ir rašytojų apie giesmynų istoriją neteisingu neigiamu, 
nors ir ne taip griežtu įvertinimu; 17 m. amžiaus Šrubauskį verčia 
leisti 1638 m. lietuvišką katekizmą (čia seka svetima klaida); kaip 
ir rašę prieš jį, išskyrus Stankevičių, nežino pirmųjų trijų Sirvydo 
žodyno leidimų; šioj vienoj vietoje, remdamasis Stankevičium, ne- 
teisingai nuvainikuoja Chylinskį, taip pat kaip ir daugelis kitų Ly- 
sijaus 1772 m. katekizmą laiko išspausdintu 1719 m., pramano nau- 
ją leidimą 1701 m. Naujojo testamento 1806 metais (ši klaida vėliau 
per Gaigalaitį pateko į Baltramaičio darbą, o iš jo ir į kitas, vėlesnes 
mūsų bibliografijas) ir, be to, jį vadina išėjusiu Kėdainiuose Bitne- 
rio priežiūroj Karaliaučiuje, o iš tikrųjų 1701 m. Naujasis Testamen- 
tas buvo išspausdintas Karaliaučiuje, o Bitneris jį ruošė Kėdainiuo- 

se; Gailevičių verčia išleisti Mokslą Krikszczioniszką 1752 m., t. y. tais 
metais, kada Gailevičius gimė, ir t. t. Žinoma, iš tų visų informacijų 
apie pirmuosius mūsų raštus,-kurių, išskyrus Donelaitį, nei vieno 
nei matė, nei skaitė ir, be to, dar labai šališkai įvertino, lietuviškai 
bibliografijai nebuvo jokios naudos, o ir jomis besinaudoją skaity- 
tojai, kurie kitos medžiagos neturėjo, buvo tik nereikalingai klaidi- 
nami. Daug didesnę tiems laikams vertę turėjo anos 35 lietuviškųjų 
XIX a. rašytojų biografijos. Nors ir jos buvo rašomos neturint ben- 
dro plano ir yra labai nelygiai sudarytos — vieniems duodama po 
keletą eilučių (Jasevičiui, Ugianskiui, Plioteriui, Sutkevičiui ir kt.), 
kur minimas koks vienas biografijos bruožas ar tik vienas raštas, 
kitiems net kelios dešimtys puslapių ir tai visai nepriklausomai 
nuo jų lyginamojo mūsų literatūroje svorio (pvz., Jankus ir Burba 
gavo du kartus daugiau vietos už Daukantą, o Vištalius net šešis 
kartus daugiau), bet tik nuo to, kiek autorius turėjo medžiagos po 
ranka; tuo būdu šešiems rašytojams — Valančiui, Zauerveinui (kuris 
gavo daugiausia vietos — 34 puslapius), Vištaliui, Basanavičiui, 
Jankui ir Burbai Šliūpas paaukojo 136 psl., o visiems kitiems, kartu 
su XVI-XVIII a. raštais, tik 93 puslapius. Bet vis dėlto, nors jo 
paskelbtoj medžiagoje ir yra daug nereikalingo balasto, ypač nerei- 
kalingo tokios rūšies kaip Liet. Rasztai ir rasztininkai darbams (pvz., 
p. 64—68 pakartojimas iš Valančiaus piliakalnių sąrašo), ir nors jo 
asmenų ir raštų įvertinimas dažnai yra šališkas, dalis jo paskelbtos 
medžiagos ir šiandien dar savo reikšmės nenustojo (pvz., pirmoji 
dr. Basanavičiaus autobiografija daug objektingesnė už jo paskuti- 
niąją, ar ištraukos iš kun. Burbos autobiografijos), o aniems lai- 
kams, kaip jau buvo sakyta, ji ilgai buvo vienintelė knyga, iš kurios 
galima buvo ši tą apie mūsų literatūrą ir knygas sužinoti. 


XI 


Tuo pačiu laiku, kada Stankevičius ruošė ir spausdino savo dar- 
bus, savo bibliografiją rengė ir Silvestras Baltramaitis (1841 X 21— 
1921), tačiau jo paruošta medžiaga Stankevičius negavo pasinau- 
doti, nors apie ruošiamą darbą ir buvo Stanislovo Didžiulio pain- 
formuotas. Užtat pats Baltramaitis galėjo pilnai pasinaudoti abiem 

išspausdintais Stankevičiaus darbais, bet, kaip jau sakėm, nenuėjo 
jo nurodytu lietuviškai bibliografijai keliu. Nedidelio bendro išsila- 
vinimo, be lietuvių, rusų ir dalimi lenkų, visiškai kitų kalbų nemo- 
kėdamas, Baltramaitis, be didelio darbo atkaklumo, neturėjo kitų 
duomenų virsti rimtu bibliografu. Su bibliografija susidūrė tik gy- 
venimo sąlygų verčiamas, kada, 1863 m. patekęs į Petrapilį, nuo 
1869 m. gavo tarnybą Petrapilio viešojoj bibliotekoje, kur gavo pa- 
žinti turtingiausius visoj Rusijos valstybėje knygų rinkinius ir tur- 
tingiausią, kad ir tuo laiku nelabai gausią, lietuviškų knygų kolek- 
ciją. Nuolatos dirbdamas tarp šimtų tūkstančių knygų, verčiamas 
jas kataloguoti ir rejestruoti, jis pradėjo domėtis ir bibliografija. Ru- 
sų bibliografo Mežovo patrauktas jam padėti sudarant rusų geog- 
rafijos, etnografijos ir statistikos bibliografiją, o Lisovskio — suda- 
rant rusų 1800—1846 m. žurnalų bibliografiją, Baltramaitis gavo 
kiek bibliografinės praktikos, kurią sunaudojo savarankiškam dar- 
bui. Dirbdamas su Mežovu, iš tos pačios medžiagos, kuri ir jo buvo 
naudojama, atrinkdavo tai, kas lietė Lietuvą, paskiau tai dar papi1l- 
dęs medžiaga, surasta įvairiuose Žurnaluose, ir viską suskaidęs ati- 
tinkamais skyriais, po eilės darbo metų sudarė savarankišką litua- 
nistikos bibliografiją, kuri rusų geografinės draugijos lėšomis buvo 
1891 m. išspausdinta kaipo Sbornik bibliografičeskych materialov dlia 
geografii, eknografii i statistiki Litvy. Šis leidinys apėmė pirmajame 
leidime tik 4096 bibliografines pozicijas. Ši leidimą išpardavus, 
1904 m. buvo išspausdintas antras, žymiai papildytas ir praplėstas, 
apėmęs jau 8514 bibliografinių pozicijų, arba du kartus daugiau 
kaip pirmame leidime. Visa medžiaga antram leidime buvo suskai- 
dyta į dešimtį skyrių: Lietuvos fiziografijos literatūra (geografija, 
hidrografija, geologija, orografija, botanika, Zoologija) — I leidime 
šis skyrius buvo pavadintas lietuvių kraštų geografine literatūra; II 
sk. — įvairių keliautojų žinių apie Lietuvą ir lietuvius literatūra 
(kelionės, atlasai ir žemėlapiai, etnografiniai atlasai ir žemėlapiai, 
istoriniai žemėlapiai, jūrų ir kelionių žemėlapiai); III sk. — lietuvių 
archeologinės medžiagos literatūra (bendros archeologinės žinios, 
piliakalniai ir jų kasinėjimai, pilių ir bažnyčių griuvėsiai, numizma- 
tika, sfragistika, archeologiniai muziejai, archyvai ir bibliotekos — 
trijų paskutinių poskyrių pirmam leidime šiam skyriuje nebuvo; IV 

sk. — Lietuvos istorinė literatūra (metraščiai, suskaidyti į penkis 
skirsnelius, lietuvių tautų tyrimas, bendros istorinės žinios, kuni- 
gaikščių laiko tarpas — nuo Ringaudo ligi naujausios emigracijos, 
genealogija, krikščionybės plitimas lietuvių tarpe, suskaidant tai į 
atskirus skirsnelius pagal tikybas); V sk. — Lietuvos teisės istorijos 
literatūra (bendros žinios, teisės šaltiniai, civilinė ir baudžiamoji 
teisena, luomai Lietuvoje, papročių teisė, tarptautinė teisė, krašto 
ekonominės pajėgos, statistika, pramonė ir prekyba, miestų ir mies- 
telių istorija — šio skyriaus pirmam leidime nebuvo, bet miestų ir 
miestelių istorija buvo sujungta su IV skyrium; VI sk. — lietuvių 
etnografijos literatūra (bendrosios etnografinės žinios, antropologi- 
ja, mitologija, prietarai, patarlės ir priežodžiai, padavimai ir pasa- 
kos, liaudies dainos, apie liaudies dainas, gaidos, muzika ir šokiai, 
papročiai — vestuviniai, šventės ir žaidimai, drabužiai, visuome- 
nės gyvenimas, liaudies medicina, kryžiai, blaivybė, raštingumas); 
VII sk. — lietuvių kalbos literatūra (lyginamieji lietuvių ir kitų kal- 
bų tyrinėjimai, prūsų kalba, lietuvių kalba, lietuvių abėcėlė — čia 
ir lietuvių kalbos uždraudimo reikalai — lietuvių kalbos gramati- 
ka, svetimų kalbų vadovėliai lietuviams, Žodynai, lietuvių žodynui 
medžiaga, tarmės, lietuvių kalbos istorija ir lietuvių literatūra, runos); 
VIII sk. — Lietuvos žemės ūkio literatūra (žemės ūkis, namų ūkis, 
augalų auginimas, gyvulių ūkis, arklininkystė, bitininkystė, žūklė, 
miškininkystė ir medžioklė, žemės ūkio ir smulkioji pramonė); IX 
sk. — Lietuvos švietimo istorijos ir mokslo literatūra (bendros ži- 
nios, aukštosios mokyklos, vidurinės mokyklos, pradinės mokyk- 
los, fundušai) — pirmam leidime didelė dalis įėjo į skyrių „Šiaurės 
vakarų krašto statistika“; X sk. — bruožai iš istorijos ir liaudies 
padavimų (apysakos ir pasakojimai, draminiai veikalai). Kaip ma- 
tyti iš Baltramaičio prakalbos pirmajam leidimui, Žymiausioji dalis 
čia pateiktos medžiagos pirmiausia buvo imama iš įvairių svetimų 
bibliografijų, o po to dar iš eilės peržiūrėtų Žurnalų, visai neimant 
į rankas pačių knygų; tik peržiūrėtų žurnalų komplektų straipsniai 
čia galėjo būti aprašyti de visu; įrašyta daugiausia rusiška ir lenkiš- 
ka medžiaga, 0 Vakarų Europos tiek tiktai, kiek ji buvo išspausdin- 
ta peržiūrėtuose žurnaluose. Daugiausia skirstydamas medžiagą 
skyriais tik iš knygų ir straipsnių pavadinimų, neretai Baltramaitis 

užfiksavo ir visai nereikšmingą ir nieko bendro su tema neturinčią 
medžiagą, taip pat žymi jos dalis įdėta į netinkamus skyrius ar 
skirsnius. Suskirstymas skyriais aplamai yra toks netikslus ir ne- 
griežtas, kad dažnai sunku susigaudyti, kuriame skyriuje ar skir- 
snyje reikia sau reikalingos medžiagos ieškoti. Visai neduodamas 
anotacijų, Baltramaitis neleidžia orientuotis, ar jo pažymėta 1š pa- 
žiūros reikalinga medžiaga tikrai bus naudinga skaitytojo rūpimam 
klausimui išsiaiškinti, ir tuo būdu neretai skaitytojas verčiamas įvai- 
riose bibliotekose ieškoti knygos ar straipsnio, kurie, dideliu vargu 
surasti, galiausiai absoliučiai nieko jam neduoda. Kad skaitytojai 
lengviau susigaudytų, pabaigoje išspausdintos dvi rodyklės — abė- 
cėlinė autorių ir abėcėlinė daiktinė (iš tikrųjų knygų ir straipsnių 
pavadinimų rodyklė) irgi gana sunkiai panaudojamos, juo labiau 
kad jos sutvarkytos ne lotyniškos ar lietuviškos, bet rusiškos abėcė- 
lės tvarka, kuri verčia daugumą prie jos nepripratusių skaitytojų 
sugaišti daug laiko vien rodyklėje besiknisant. Galima būtų nuro- 
dyti dar daug tos bibliografijos trūkumų, tačiau neleistina kartu 
užmiršti, kad čia sunaudota milžiniška medžiaga, kuri be Baltra- 
maičio bibliografijos būtų kitiems daugiausia nežinoma. Tai buvo 
pirmoji tos rūšies bibliografija ir ligi šiol liko vienintelė, nes vos tik 
keli jos skirsneliai jau mūsų laikais buvo iš naujo sudoroti ir atva- 
ryti ligi mūsų laikų (botanikos, dalimi zoologijos, hidrografijos, mi- 
tologijos, dainų, dalimi apologetikos, kurios Baltramaičio darbe ne- 
buvo). Ja daugiausia ir dabar tenka naudotis, nors ji ir neaprėpė 
gausingiausios paskutiniųjų 40 metų lituanistinės literatūros. Paga- 
liau visą tą literatūrą jis surankiojo pats vienas, tuo tarpu dabarties 
metu norint ją visą aprėpti būtų reikalingas ilgametis ir intensyvus 
darbas kelių dešimčių žmonių, kurių kiekvienas gal ir geriau sutvar- 
kytų vieną kuri skirsnelį, atitinkantį jo specialybę, bet nei vienas jų 
nesugebėtų geriau už Baltramaitį apimti visas jo apimtas sritis. 

Šis Baltramaičio darbas neturėjo šaknų senesniuose lietuvių bib- 
liografijos darbuose ir, kaip matėme, beveik neturėjo įtakos ir vėly- 
vesniems darbams. Bet tiek pirmam, tiek antram jos leidimui buvo 
pridėta antroji dalis — priedas, sudarąs senųjų bibliografinių dar- 
bų tęsimą, Baltramaičio pavadintas „Spisok litovskich i drevne prus- 
skich knig izdannych s 1533 po 1891 god“ (antram leidime — „po 

1903 god“) — lietuviškų ir senųjų prūsų knygų sąrašas nuo 1533 
ligi 1891 (ligi 1903) m., kurio pirmas leidimas buvo išspausdintas 
1892 m., o antras 1904 m. Kaip jau buvo sakyta, ši lietuviškoji bib- 
liografija, nors ir buvo išspausdinta tuo laiku, kada jau visur buvo 
žinomi Stankevičiaus bibliografijos darbai, ir pati buvo sunaudoju- 
si Stankevičiaus bibliografinę medžiagą, savo sutvarkymu ir me- 
džiagos sudorojimu nuėjo ne Stankevičiaus nurodytu keliu, bet yra 
daug artimesnė senomš Karlavičiaus, Ivinskio, Nezabitauskio bib- 
liografijoms (ji taip pat pavadinta ne bibliografija, bet sąrašu), tik 
už jas yra daug gausesnė ir jos suregistruota medžiaga yra daug 
patikimesnė. Pirmasis leidimas apėmė 1359 chronologiškai sutvar- 
kytų spaudinių laiką ligi 1892 m. (baigiant 1891 m.); jų 24 iš XVI a., 
93 iš XVIII a., 1166 iš XIX a. ir 47 nenustatytų metų. Tuo būdu 
laikui ligi 1800 m., t. y. tam, kurį savo bibliografija apėmė ir Estrei- 
cheris (be 1800 metų), turėjęs galimybės daugumui savo tomų pil- 
nai ir Baltramaičio darbu pasinaudoti, tiek pirmuoju, tiek antruoju 
leidimu, Baltramaitis jau pirmam leidime atžymėjo 14 leidinių dau- 
giau už Estreicherį. Tam pačiam laiko tarpui antrame leidime Bal- 
tramaitis pateikia net 172 spaudinius, arba dar pridėjo 26. Tiesa, 
pirmam leidime iš 146 spaudinių tenka atmesti penkis tariamus, 
kurie Baltramaičio įrašyti, nors iš tikrųjų nebuvo išspausdinti, o 
antram leidime tokių spaudinių yra net septyni, tačiau Estreicherio 
darbe tokių yra ne tik ne mažiau, bet net daugiau. Baltramaičio 
sunaudotą antrajai daliai pagrindinę medžiagą sudarė Petrapilio 
viešosios bibliotekos rinkiniai, ypač gausūs XIX a., kada jie gauda- 
vo privalomus egzempliorius, o spaudos draudimo metu ir dalį 
Lietuviškų kontrafakcinių knygų, konfiskuotų ant sienos ar pas knyg- 
nešius; paties Baltramaičio pasisakymu antro leidimo prakalboje, 
pirmam leidimui jis aprašė iš Petrapilio egzempliorių 587 lietuviš- 
kas knygas ir brošiūras, tačiau apskaičiuojant knygas, kurioms jis 
padėjo prierašą L.P.B. — Imperatorskaja Publičnaja Biblioteka (kartu 
su pora knygų Mokslų akademijos), tokių knygų buvo net 604; tai 
sudaro 444“6 visų jo suregistruotų knygų — tokį nuošimtį aprašy- 
tų knygų de visu tenka laikyti labai dideliu, ypač turint galvoje 
bendrą senų lietuviškų knygų išsiskaidymą pasaulyje ir trūkumą 
tuo laiku bibliotekų pačioje Lietuvoje (išskyrus vieną Vilniaus vie- 

šąją biblioteką, kurios rinkinius, kaip atrodo, šiam leidimui jis tik 
dalimi sunaudojo); jis yra didelis ir lietuvių bibliografijai, kuri pir- 
mą kartą tiek plačiai aprašė matytas knygas, jis būtų didelis ir kiek- 
vienai kitai panašaus masto bibliografijai. Tačiau būdas aprašyti 
matytas knygas negali būti laikomas visiškai patenkinamas: be to, 
kas buvo antraštiniam lape, Baltramaitis pateikia tik puslapių skai- 
čių ir formatą (tradiciniais didumo nustatymais) ir nepateikia jokių 
anotacijų, nors be jų dažnai ir pats knygų pobūdis lieka neišaiškin- 
tas, ir daugelis tos pačios knygos įvairių leidimų iš jo aprašymų 
visiškai negali būti atskirti. Neretai ir antraštes matytų knygų Bal- 
tramaitis žymiai sutrumpina, ir tai įvairiais pagrindais, ypač turė- 
damas reikalo su tų pačių knygų naujesniais leidimais. Bibliotekų, 
kuriose saugomos knygos, jis iš principo nenurodo, tačiau čia įvedė 
labai naudingą korektyvą, prie Petrapilio egzempliorių kartais nu- 
rodydamas metus, kuriais jie ten yra gauti — tai palengvina dau- 
gelio kontrafakcijų tikrųjų metų nustatymą. Prie dešimties knygų 
yra pridėtas požymis „Didžiulis“, matyt, jas aprašė iš tiesioginės 
Stanislovo Didžiulio informacijos, su kuriuo jis ilgą laiką susiraši- 
nėjo laiškais (išsiliko kelios dešimtys jo laiškų Didžiuliui), beveik 
prie tiek pat knygų yra požymis „Volter“, nenurodant Volterio kny- 
gos ar straipsnio, taigi ir čia informacija eina tiesiogiai iš Volterio, 
kuris ir apskritai nemaža padėjo Baltramaičiui, jam bibliografiją 
ruošiant. Pridėjus tas knygas prie aprašytų de visu, bendras nuo- 
šimtis knygų, aprašytų iš matytų egzempliorių, dar kiek padidėtų 
ir sudarytų apie pusę visų įregistruotų knygų. Visa kita medžiaga 
buvo paimta iš tų šaltinių, kurie mūsų buvo anksčiau apžvelgti — 
iš Eistreicherto jis galėjo panaudoti bent dvylika jo pirmųjų tomų — 
įvairių laikraščių straipsnius, viršelių prie senesnių lietuviškų kny- 
gučių ir t. t. Bet tai, kas jo skelbiama iš literatūros, pateikiama ne 
kritiškai, beveik pažodžiui, taip, kaip jo buvo rasta, nekoreguojant, 
nepaaiškinant, neištaisant klaidų, ir tuo būdu visos senosios klaidos 
buvo pakartotos, o be jų atsirado ir naujų. Visa medžiaga čia sutvar- 
kyta ne abėcėline, kaip pas Estreicherį ar senose bibliografijose (iš- 
skyrus Stankevičių ir dalimi Nezabitauski), tvarka, ir ne sisteminė, 
kaip Jocherio ar latvių Missinšo bibliografijoje ar paties Baltramai- 
čio bibliografijos pirmoje dalyje, bet chronologine tvarka, kurios jis 

laikėsi nuo pat savo darbo pradžios. Tai leidžia ne tik surasti visas 
reikalingas knygas, bet ir susidaryti knygų produkcijos augimo vaiz- 
dą, nustatyti jų savitarpio sąryšį, vienos knygos įtaką kitai. Tuo 
tarpu iš abėcėlinės ar sisteminės santvarkos to pasiekti neimanoma. 


XII 


Pirmąjį savo darbo leidimą paskelbęs, Baltramaitis įsigijo platų 
garsą tiek Lietuvoje, tiek Rusijoje, tiek ir užsieniuose, kur moksli- 
ninkų tarpe nuolatos augo susidomėjimas lietuvių kalba, kaip svar- 
biausia kalba indoeropiečių kalbų praeičiai tirti. Rusijoje jis virto 
neabejotinu autoritetu visais klausimais, susietais su lietuvių raš- 
tais, su rusų raidžių įvedimu ar jų panaikinimu lietuviškuose spau- 
diniuose. Visa tai buvo jam akstinas darbą varyti toliau, rinkti nau- 
ją medžiagą naujam bibliografijos leidimui ir papildymus bei patai- 
sas senajam, taip pat paskatino rinkti kiek ir kitokios bibliografinės 
medžiagos, kuriai spausdinti jam nebuvo sunkumų, V. Lamanskiui 
pakvietus ji bendradarbiauti rimtam rusų etnografijos žurnale Ži- 
vaja starina (Gyvoji senovė). 

V. Lamanskis, nuoširdžiai palaikydamas lietuvių kovą dėl savo 
spaudos, tarp kitko 1895 m. labiausiai prisidėjo prie organizavimo 
per pirmąjį Rusijos spaudos darbininkų suvažiavimą eilės prane- 
šimų lietuvių spaudos grąžinimo reikalu ir paskiau visus ten skai- 
tytus pranešimus išspausdino savo žurnalo 1895 m. 3—4 sąsiuvinyje. 
Čia buvo įdėtas trumpas Baltramaičio pranešimas, G. Ginkeno ir 
V. Lamanskio straipsniai, platus Motiejaus Lozoraičio straipsnis, 
A. Pogodino ir A. Smilgos straipsniai ir plati ištrauka iš Hilferdin- 
go seno rašto apie lietuvius. Visi tie pranešimai buvo pirmasis vie- 
šas ir reikšmingas visuomenės opinijos pasireiškimas tokiu reikalu, 
kuris anksčiau buvo sprendžiamas vien tik administracijos organų. 
Kartu šis vieningas pasireiškimas už spaudos grąžinimą lietuviams 
gan ryškiai paveikė valdžios sferas ir suvaidino nemažą vaidmenį 
spaudą laimint. 

Žurnale Živaja starina Baltramaitis bendradarbiavo nuo 1891 m., 
kada jis išspausdino Stankevičiaus bibliografinių studijų recenziją; 

1893 m. jis įdėjo Simano Daukanto spausdintų darbų bibliografiją, 
1894 m. dviejuose sąsiuviniuose — lietuviškų rankraščių bibliogra- 
fiją, kuri naujo nieko nedavė, nes čia buvo tik sutrauktos, imtos iš 
ivairios spausdintos medžiagos, informacijos, dažnai klaidingos, kaip 
pvz., paskelbtas Sovremennyje izvestija 1884 m. Nr. 98 sąrašas paruoš- 
tų spaudai lietuviškų rankraščių (vertimų iš Hilferdingo, Kojelavi- 
čiaus, Goethės, Mickevičiaus ir kt.), nors iš tikrųjų nė vienas tų ran- 
kraščių nebuvo parašytas, bet visą sąrašą, Jono Jablonskio iniciaty- 
va, sugalvojo Maskvos lietuviai studentai, tuo norėdami įtikinti ru- 
sų administraciją, kad, uždrausdama lietuviams spaudą, ji nelei- 
džianti lietuviams paskelbti ir tokių raštų, kurie pačiai rusų valdžiai 
būtų naudingi. 1895 m.. Baltramaitis paskelbė 1883—1894 m. lietu- 
viškos periodikos bibliografiją, 1896 m. ją papildęs 1895—1896 me- 
tais ir 1897—1898 metais. Tam pačiam žurnale ir E. Volteris 1890 m. 
išspausdino lietuvių etnografinę 1879—1890 metų bibliografiją, o 
1899 m. davė plačią Zanavykiečio darbo recenziją. 

Dar žŽymesnis autoritetas lietuvių knygų srityje liko A. Baltra- 
maitis lietuviams — daugeliui mūsų senosios kartos atstovų jis to- 
kiu liko ligi mūsų laikų, nors po 1904 m., kada jis paskelbė savo 
bibliografijos antrą leidimą, buvo išspausdinta lietuvių bibliografi- 
jos srityje Ir naujų darbų, kurie apėmė labai daug to, ko Baltramai- 
tis dar nežinojo, nekalbant jau apie visai kitokį tos medžiagos nu- 
švietimą, pvz., prof. J. Bagdonas, spausdindamas Mūsų senovės I— 
III tome savo „Lietuvių parodą Paryžiuje 1900 metais“, II tomo Nr. 
3 1938 m. p. 388—392 prieina labai plačių išvadų apie lietuvių 
spaudos augimą ir padėtį spaudos draudimo metu, remdamasis 
vien Baltramaičiu, bet tos išvados visiškai nesutinka su tikrove, nes 
jos negalėjo atvaizduoti savo medžiaga ir Baltramaitis. Bet tikra ir 
tai, kad tuo laiku, kada ši bibliografija buvo paskelbta, ji sudarė 
labai reikšmingą medžiagą, kuria buvo galima operuoti ir Lietuvo- 
je, ir svetur. Ir netenka stebėtis, kad ir tokiu to darbo apibūdinimu, 
kurį išspausdino Varpo 1893 m. Nr. 5 Chronopolitanu pasirašęs 
V. Gaigalaitis: „p. B. pelno savo veikalu labai daug garbės ir dėka- 
vonės ne tik vien prie lietuvių, bet ir prie mokytų vyrų kitų tautų, 
kurie nor lietuvius pažinti. Jie randa čion gana medegos dėl lietu- 
vių ar tai literatūros, ar lingvistikos, ar etnografijos, ar geografijos 

arba statistikos ir t. t. Ligi šiol... turėjo mokintojai tuomi pasikakin- 
ti, ką rankose turėdavo, nežinodami, kiek dar šiaip yra raštų didės 
vertės dėl lietuvių. Dabar jiems darbas labai palengvintas. Bet... ir 
patys prastesnieje lietuviai gali dabar matyti, kaip didi yra mūsų 
literatūra... Lietuviai laimi prie tų knygų garbės ir prie kitų tautų, 
kurios, ligšiol literatiškų darbų lietuvių nepažindamis, juos laikė 
perniek...“ Ir tikrai, dar 1840 m. lenkų literatūros istorikas Mykolas 
Višnevskis, pažinęs lietuvių knygą vien iš trumputės Jucevičiaus 
apžvalgos, įdėtos į jo Wyjątki z poetow 1837 m., padarė I tomo p. 155 
išvadą, kad lietuvių literatūra esanti neturtingiausia visoj Europoje, 
nes turinti tik vieną poetą, nei vieno istoriko, o visa kita — lenkiškų 
tikybinių knygų vertimai. Šiaip gerai įvertinęs Baltramaičio darbą, 
V. Gaigalaitis tam pačiam straipsnyje teikia 62 bibliografinės pozi- 
cijas papildymų; iš jų 37 surado savo lietuviškų knygų rinkiny, 5 
Karaliaučiaus universiteto bibliotekoje (galėjo surasti kur kas dau- 
giau), 14 paėmė iš Raabės antikvariato katalogo, 1 iš Šliūpo Liet. 
Rasztu ir rasztininku (aną Šliūpo pramanytą 1806 m. Bitnerio Naująjį 
Testamentą) ir 5 nepažymėjęs šaltinio. 

1897 m. Juozas Angrabaitis (1859—1935) Jono Zanavykiečio sla- 
pyvardžiu paskelbė knygutę, jo pavadintą Suskaita arba statistika 
visų lietuviškų knygų atspaustų Prūsuosė nuo 1864 metų iki pabaigai 
1896 metų. Ši nedidelė knygutė ir ligi šiol nenustojo reikšmės mūsų 
bibliografijai, nes dalimi apėmė ir tokią medžiagą, kuri negali būti 
pakeista kita. Neturėdamas nei tokių kvalifikacijų, kaip Baltramai- 
tis, tiktai raštingas knygnešys, tapęs korektorium Mauderodės spaus- 
tuvėje Tilžėje, o paskiau šio paskirtas faktiniu Žemaičių ir Lietuvos 
Apžvalgos redaktoriumi tvarkytoju, savaime Angrabaitis neturėjo 
jokių pretenzijų būti rimtu bibliografu. Bet turėdamas nuolatinius 
reikalus su įvairiomis Rytprūsių spaustuvėmis, matydamas jas lei- 
džiant dešimtimis tūkstančių įvairių lietuviškų kontrafakcinių spau- 
dinių, jis susidomėjo klausimu, kada, kokių, kiek ir kokiai pinigų 
sumai lietuviškų spaudinių, Didžiajai Lietuvai skirtų, tos spaustu- 
vės išspausdino. Tokias žinias surinkti buvo nelengva, nes vienos 
spaustuvės jau seniai susilikvidavo ar nustojo kontrafakcijas spaus- 
dinti, kitos laikė tai savo prekybine paslaptimi, kurios nenorėjo 
i5duoti, nes, paties Angrabaičio žodžiais, jos bijojosi, kad „per tokį 

išrodymą suskaitos galėtų Rusijos valdžia pamyslyti gražint spau- 
dą tenai, o tada tokio Tilžės knygininko kataliko prekystė galėtų 
Prūsuose užsibaigti“, trečios pagaliau ir pačios neturėjo tikslių Ži- 
nių apie savo atliktus darbus, taigi ir jų informacijos nebuvo visiš- 
kai patikimos. Tačiau Angrabaičiui, nežiūrinčiam tų visų kliūčių, 
pavyko surinkti apypilnes informacijas ir, pasinaudojus Baltramai- 
čio bibliografija tikroms knygų antraštėms nustatyti; paskelbti ne- 
didelę 55 p. knygutę, kurios reikšmė toli prašoka tą kuklų pusla- 
pių skaičių. Ligi jam savo darbą paskelbus, visos Žinios apie kon- 
trafakcinius leidinius buvo imtos vien tik iš tų knygų, kurios daž- 
nai tik atsitiktinai patekdavo į Petrapilio viešąją biblioteką ir iš jos 
egzempliorių Baltramaičio buvo aprašomos; tai sudarydavo tik ma- 
žą kontrafakcinių spaudinių skaičiaus dalį. Tikrieji kontrafakcinių 
leidinių metai buvo apytikriai nustatomi taip pat iš tų pačių Petra- 
pilio egzempliorių, jei juose buvo pažymėta bibliotekoje gavimo 
data, o tokių buvo visai nedaug. Taigi daugumas kontrafakcijų bu- 
vo dar neišaiškinta ir nedatuota. Nors ir pačiam Angrabaičiui ne- 
pavyko visų kontrafakcijų išaiškinti, o didelei daliai seniausių kon- 
trafakcijų dėl medžiagos trūkumo jis tik apytikriai galėjo nustatyti 
jų tikruosius pasirodymo metus, o kitoms negalėjo nustatyti spaus- 
tuvės, puslapių skaičiaus, kainos, tačiau tai, ką jis išaiškino ir pa- 
skelbė, keletą kartų pranešė Baltramaičio paskelbtas pirmam leidi- 
me žinias ir apėmė neabejotiną daugumą visų kontrafakcijų, iš- 
spausdintų ligi 1896 m. Tačiau dėl minėtų žinių nepilnumo jo su- 
skaita naudotis nėra lengva. Savo darbą jis pradėjo seniausia Karlo 
Albreghso ir Co spaustuve Tilžėje, kuri, jo žiniomis, pradėjo spaus- 
dinti lietuviškas kontrafakcijas dar 1864 m.(gal ten ir Zavadzkis išlei- 
do vieną kitą savo puslegalinį leidinį) ir varė tą darbą ligi 1877 m, 
kada subankrutavo. Šioj spaustuvėje pirmas pradėjo spausdinti kun. 
Zabermanas, paskiau J. Šenkė (daug vėliau nuosavą spaustuvę įsi- 
taisęs), pagaliau pats Albreghsas. Kadangi šios spaustuvės admi- 
nistracijos knygų neišliko, tai visus jos spaudinius Angrabaitis pa- 
duoda kartu 1864—1877 m., neskaidydamas jų atskirais metais ir 
neatskirdamas tų pačių knygų atskirų leidimų tiražo — tą darbą 
tik labai apytikriai vėliau galėjo atlikti vėlesnieji bibliografai. 1872— 
1896 m. Angrabaitis pateikia metais suskaidytus duomenis apie 

spaudinius šių spaustuvių: Reylenderio Tilžėje nuo 1872 m., Har- 
tungo (Artungo) Karaliaučiuje nuo 1874 m. (darbo pabaigoje Ang- 
rabaitis dar nurodo metais nesuskaidytų apie pusę milijono egzem- 
pliorių Seno Aukso Altoriaus, Garbės Dievo, Mažo Aukso Altoriaus, 
Kantičkų ir Naujo žemaitiško elementoriaus), Mueges Ragainėje nuo 
1877 m., Holzo ir Šerniaus Klaipėdoje nuo 1881 m., Albano ir Ki- 
belkos Ragainėje nuo 1883 m., Otto von Mauderodės Tilžėje nuo 
1884 m. (ši spaustuvė ilgainiui virto žymiausia lietuviškų kontra- 
fakcijų tiekėja), Vejerio ir Arnoldo Tilžėje nuo 1886 m., J. Šenkės 
Tilžėje nuo 1890 m., M. Jankaus Tilžėje ir Bitėnuose nuo 1891 m. ir 
keletą smulkesnių ir trumpalaikių ar tik atsitiktinai vieną kitą lie- 
tuvišką spaudinį išspausdinusias — J. Mikšo (ji kurį laiką spausdi- 
no Aušrą ir aušrininkų leidinius), Braumbergo, Krokuvos ir kt. spaus- 
tuves. Darbo pabaigoje pateiktas sąrašas Didžiajai Lietuvai skiria- 
mų laikraščių ir statistinių duomenų santrauka, iš kurios aiškėja, 
kad iš viso ligi 1896 m. buvo išspausdinta 3 705 250 egzempliorių 
bendrai sumai 1384 109 rub. arba maždaug 7 milijonų litų (Žino- 
ma, neskaitant tų knygų, kurios Angrabaičiui liko nežinomos). Nors, 
kaip jau buvo minėta, ta Suskaita nelengva naudotis, juo labiau iš 
sutrumpintų čia pateiktų knygų antraščių dažnai sunku atskirti vie- 
ną kokios knygos leidimą nuo kito, ypač tais atvejais, kada Angra- 
baitis, medžiagos stigdamas, suplakdavo kelis leidimus į daiktą, 
tačiau darbo reikšmė ypač ryškėja, kada tenka susidurti su kontra- 
fakciniais leidiniais, išspausdintais 1897—1904 m., t. y. laiko tarpe, 
kurio Angrabaitis neapėmė; neturint panašaus leidinio šiam laikui, 
lietuvių bibliografija ligi šiol daugelį leidinių praleidžia, o suras- 
tiems gali tik apytikriai nustatyti metus ir spaustuvę. 

Tiesa, ruošiant 1900 m. Paryžiaus parodai lietuvišką paviljoną, 
buvo bandoma Angrabaičio pradėtą darbą pavaryti iki 1900 m., bet 
negalint prieiti prie spaustuvių užrašų (jos, Angrabaičio darbui pa- 
sirodžius, nusigando kilusio dėl to Rusijos spaudoje triukšmo ir 
niekam daugiau savo užrašų nerodė), tie bandymai negali būti lai- 
komi patenkinami. Parodą ruošiant buvo užpirkta 500 egzemplio- 
rių Angrabaičio Suskaitos, kuri buvo vienu bendru viršeliu sujungta 
su dviem naujai paruoštais ir išspausdintais priedais: Mortos Zau- 
niūtės sudarytu „Priedu prie statistikos lietuviškų knygų atspaustų 

Prūsuose nuo 1864 m. iki pabaigai 1899 m., knygos neužrašytos 
statistikoj Zanavykučio ir knygos ir laikraščiai išleisti nuo 1896 iki 
1900 m“. (Plymouth, Pa., 1900) ir Ir. Jono (Jono Žiliaus-Žilinskio) su- 
daryta „Suskaita arba statistika visų lietuviškų knygų, atspaustų 
Amerikoj nuo pradžios lietuviškos Amerikon emigracijos iki 1900 
metų“ (Plymouth, Pa., 1900). Zauniūtė pirmiausia pateikė 55 leidi- 
nius iš 1879—1896 m., kurių Angrabaičio darbe nebuvo, ar buvo 
netiksliai pažymėti, ir 54 spaudinius iš 1897—1898 m., kurių tarpe 
nepateikė nė vienos tikybinės kontrafakcijos. Iš to vėliau buvo da- 
romos (prof. Bagdono) išvados, kad dėl kažkokių priežasčių tais 
metais tikybinė literatūra visai nusmuko, nors iš tikrųjų ir 1897 m. 
tikybinių kontrafakcijų pasirodė ne mažiau už praėjusius metus. Be 
to, Zauniūtė papildė ir ligi 1900 m. pratęsė sąrašą laikraščių ir pir- 
mą kartą pateikė sąrašą 7 atsišaukimų. J. Žilius pateikė tokiu pat 
būdu kaip ir Angrabaičio Suskaita sudarytą Sąrašą Amerikos lietuvių 
leidinių. Nors šiai bibliografijai sudaryti ligi 1891 m. jis galėjo pasi- 
naudoti ir Baltramaičiu, bet šiojo medžiagą jis lygindavo su turi- 
momis knygomis, kurių nemaža buvo buvusioj kun. A. Burbos 
bibliotekoje, tuo laiku valdomoj J. Žiliaus (dabar Vytauto Didžiojo 
universiteto bibliotekoje). Net ir tiems metams, kuriuos apėmė Bal- 
tramaitis, jis davė kiek papildymų ir atitaisymų (apskritai Baltra- 
maičio jis nemini), o vėlesniems metams jis sudarė pirmąją tos rū- 
šies bibliografiją, palyginti tiksliai aprašiusią matytas knygas, nors 
ją teko ilgainiui žymiai papildyti, juo labiau kad kai kurių leidinių 
jis savo bibliografijon sąmoningai nedėjo (pvz., draugijų statutų- 
konstitucijų). 

Tai pačiai parodai M. Zauniūtė su J. Vanagaičiu paruošė ir Ka- 
taliogą hietuviškų knygų su gotiškomis litaromis (Bitėnai, 1900), kur 
buvo įregistruotos tik 174 knygos laikui nuo 1761 ligi 1900 m., nors 
lietuviškos knygos gotiškomis raidėmis pradėta spausdinti 1547 m., 
iš kurių 70-čiai knygų leidimo metai nebuvo nustatyti. Galiausiai 
pats parodos komitetas buvo paruošęs ir prancūziškai išspausdinęs 
lietuviškų knygų, parodos metu išstatytų, katalogą, neturėjusi jo- 
kios bibliografinės vertės, juo labiau kad knygos kataloge buvo ne- 
tikusiai ir nevykusiai sistemintos. 

Tuo laiku dirbąs bibliografinėj srityje Stanislovas Jurjevičius, lie- 
tuvis valdininkas Galicijoje, St. Jūreivio slapyvardžiu 1892— 
1893 m. Vienybėje lietuvininkų, 1892—1893 m. Apšvietoj ir 1896 m. 
Naujojoj Gadynėje buvo paskelbęs kiek bibliografinės ir biograti- 
nės medžiagos (J. Jaknavičiaus, Baužo, M. Brundzos, T. Narbuto 
biografijos), tačiau nei viena, nei kita nedavė nieko nežinomo, ka- 
dangi gyvendamas Galicijos provincijoje negalėjo pasiekti nežinomų 
ar mažai žinomų lietuviškų knygų, tik kompiliavo savo straipsnius 
iš įvairios, jau anksčiau išspausdintos medžiagos. Taip pat nieko 
naujo mūsų bibliografijai nedavė ir Edgario Baumannio latviškai be- 
vardiškai išspausdinta 1902 m. plati, bet visiškai kompiliacinė mo- 
nografija Leischi (Lietuviai), kur buvo ir skirsnelis, skirtas lietuvių li- 
teratūros istorijos apžvalgai, besiremiančiai išimtinai E. Volterio 
straipsniu rusiškam Brockhauso ir Efrono enciklopediniam žodyne 
ir medžiaga, paskelbta Mitteilungen d. Litt. Literarischen Gesellschaft. 

Šiek tiek papildymų Baltramaičio bibliografijai galima buvo 
surankioti ir tuose Mitteillungų sąsiuviniuose, kurie pasirodė 
bibliografijos pirmąjį leidimą išleidus (jie jau buvo anksčiau pa- 
minėti), ir įvairiuose lietuviškų knygų prekybiniuose kataloguo- 
se, kuriuos paskelbė M. Jankus 1891, 1901 ir 1903 m., Angrabai- 
tis 1890 ir 1893 m. (šventųjų paveikslėlių katalogas), V. Kalvaitis 
1895 m. su papildymais 1896, 1897 ir 1898 m., P. Mykolainis (No- 
veskis) 1892 m., A. Olšauskis Čikagoje 1901—1903 m., J. Paukštis 
Plimute 1900 ir 1903 m., J. Šenkė 1898 m. ir kt. 


XIII 


Visą dešimtį metų Baltramaitis rinko tęsimus ir papildymus tiek 
pirmai, tiek antrai savo bibliografijos daliai. Jos abi buvo išspaus- 
dintos 1904 m. Pirmoji buvo jau anksčiau aptarta. Antroji buvo 
išleista tokia pat tvarka ir tokiu pat bibliografiniu planu, kaip ir jos 
pirmasis leidimas, tik yra už aną daug platesnė — apėmė 2665 
spaudinius. Šis padidėjimas atsirado tiek dėl to, kad antrasis leidi- 
mas apėmė ir naują laiko tarpą — 1892—1903 m., kurio pirmasis 

" leidimas, išspausdintas 1892 m., negalėjo apimti; tiek ir dėl to, kad, 
pasinaudojęs visa naujai atsiradusia knygų ir literatūrine medžia- 
ga, Baltramaitis žymiai padidino ir skaičių spaudinių, išspausdintų 
ligi 1892 m. Pirmam leidime, kartu su nepaskirstytais tarp atskirų 
metų, jis apėmė 1359 spaudinius, antram tam pačiam laiko tarpe jis 
jau žino 1733 spaudinius, o su nepaskirstytų dalimi, neabejotinai 
priklausančia laikui ligi 1892 m., 1737 spaudinius, arba 378 spau- 
diniais daugiau. Tuo būdu pirmasis leidimas padidėjo kiekybiškai 
27,84o. Kaip ir pirmame leidime, pagrindinę čia medžiagą sudarė 
Petrapilio viešojoje bibliotekoje esančios lietuviškos knygos, kurių 
laikui iki 1903 m. prie jau buvusių iki 1892 m. 587 leidinių (iš 
tikrųjų 604) Baltramaitis pridėjo dar 530 leidinių, kurie kartu suda- 
rė 1134 leidinius, arba 42,5596 visų jo aprašytų knygų — procentas 
truputį mažesnis už pirmąjį leidimą (444440). Tas sumažėjimas la- 
biausiai krinta sąskaiton plačių papildymų, išimtų iš Tilžės Mittei- 
lungų, Zanavykiečio-Angrabaičio, Žiliaus, Zauniūtės, V. Gaigalai- 
čio, Estreicherio paskelbtos medžiagos. Be to, tiesiog iš Kuznecovo- 
Šmidto Baltramaitis gavo platų, niekur nespausdintą, labai tiksliai 
ir patikimai sudarytą sąrašą knygų, išspausdintų gotikinėmis rai- 
dėmis, matyt, Kuznecovo Karaliaučiuje (Universiteto bibliotekoje ir 
kitur) sudarytą. Iš to sąrašo prie 40 knygų Baltramaitis nurodė Kuz- 
necovą savo vieninteliu šaltiniu (matyti, kitos jam buvo žinomos iš 
Petrapilio egzempliorių), ir kai kurios iš jų ir iki šiol tik iš tų užrašų 
yra žinomos. Šias knygas tenka irgi pridėti prie knygų, aprašytų de 
visu, nors ir ne paties Baltramaičio, ir tuomet jų skaičius pakyla ligi 
1174, t. y. ligi 44,05Yo visų aprašytų knygų; tuo būdu šis procentas 
susilygina su procentu aprašytų Je visu knygų pirmajame leidime. 
Atskirais šimtmečiais atskiram leidime pateikta: XVI a. 29 spaudi- 
niai (pirmam leidime tik 24, bet antram prisidėjo dar vienas fikty- 
vinis leidinys), XVII a. 31 (pirmam leidime 29, tačiau antrame lei- 
dime prisidėjo vienas fiktyvinis ir vienas abejotinas leidinys), XVIII a. 
113 (pirmame leidime 93), XIX a. ligi 1892 m. 1560 (pirmame leidi- 
me 1213); tuo būdu padidėjo tik žinios apie XVIII a. spaudinius ir 
ypač apie XIX a. Pats būdas knygas surašyti pasiliko senas, tik 
vietomis, ypač senoms knygoms, pridėtas nurodymas ir į kitą, be 
Petrapilio, biblioteką, kurioje išliko atitinkamas egzempliorius, ir 

kartais petitu nurodyta literatūra, neretai greta paliekant aprašymo 
tekste ir pirmam leidime išspausdintą nurodymą į šaltinį. Kaip ma- 
tyti iš korektūrinio pirmojo leidimo egzemplioriaus, kuris buvo ruo- 
šiamas antram leidimui, Baltramaitis buvo manęs papildyti nuro- 
dymą į Petrapilio egzempliorius, pažymėdamas bibliotekos vieta- 
ženklius, tačiau šį naudingą, ypač tiems, kurie galėjo naudotis Pet- 
rapilio viešąja biblioteka, papildymą paskutinėje redakcijoje jis pa- 
šalino. Knygų antraštės Baltramaičio veik netaisytos — matyt, antrą 
leidimą ruošdamas, jis jau negrįždavo prie pačių knygų, bet tik papil- 
dydavo spausdintą bibliografijos tekstą, ir tuo būdu daugumas bu- 
vusių pirmam leidime klaidų pasiliko ir antram. Šia bibliografija ir 
teko naudotis pilnus 25 metus; nes Vaclovo Biržiškos Lietuvos bib- 
liografija, kad ir kitokiu principu sudaryta, bet apėmusi visą Baltra- 
maičio lietuviškų knygų medžiagą, buvo pradėta leisti 1924 m. ir 
tik 1929 m. apėmė ir visą Baltramaičio paliestą laiką (ligi 1904 m.). 
Kitos dalys išėjo iš Baltramaičio bibliografijos chronologinių ribų. 
Per 25 metus, kurie suėjo nuo Baltramaičio antrojo leidimo ligi 
paskelbimo Vaclovo Biržiškos bibliografijos, prisidėjo vėl naujos 
medžiagos, kartais ir labai vertingos. Pats S. Baltramaitis dar visą 
dešimtmetį rinko papildymus savai bibliografijai ir jos tęsimui ligi 
1915 m. Jo surinkta medžiaga, nors ir nebuvo dėl karo aplinkybių 
išspausdinta, bet beveik visa išliko. Daugiausia čia yra papildymų 
jo bibliografijos pirmai daliai — lituanistikai. Šis rankraštis galėtų 
žymiai papildyti aną bibliografiją, bet, deja, Lietuvon jis pateko ne 
Baltramaičio originalo forma, bet jau Rusijoje mašinėle nurašytas iš 
Baltramaičio rankraščių, ir nurašytas neinteligento ar nemokančio 
mašinėle rašyti žmogaus, ir dėl to ten beveik kiekvienam žodyje 
yra tokių klaidų, kurios neleidžia tinkamai rankraščiu naudotis. 
Buvo išlikusių kiek kortelių ir antrajai daliai, tačiau jų daugumas — 
tai tik ištraukos iš oficialinės Knižnaja Letopis ar iš kitų spausdintų 
šaltinių, bet ne iš pačių spaudinių. Taigi ta visa medžiaga galėjo 
būti vėliau pakeista ar aprašymu iš pačių knygų, ar tiesiogiais 1š- 
rašais iš tų pačių šaltinių, kuriais naudojosi ir Baltramaitis. 
Esminių Baltramaičio darbui papildymų mūsų jau legalioj spau- 
doje po 1904 m. nebuvo paskelbta, tačiau atsirado eilė naujų sava- 
rankiškų darbų, kurie žymiai mūsų bibliografiją praturtino. Čia pir- 

moji vieta tenka Ansui Bruožiui (1876 IX 10—1928 XII 27). Neturė- 
damas visiškai galvoje bibliografijos reikalo, vien tik susirūpinęs 
medžiagos rinkimu, kuri padėtų nušviesti Rytprūsių lietuvių kul- 
tūrinį veidą, jis, prisidengęs A. B. Klaipediškio slapyvardžiu, 1913 m. 
išspausdino nedidelę, 88 p. knygutę, jo pavadintą Prūsų lietuvių 
raštija. Trumpa prūsų lietuvių knygų, kalendorių ir laikraščių apžvalga. 
Visą čia išspausdintą medžiagą Bruožis suskaidė trimis nelygiomis 
dalimis: „Dvasios reikalų knygos“, „Pasaulio reikalų knygos“ ir 
„Kalendoriai“. Pirmoji suskirstyta į poskyrius: pirmieji raštai, gies- 
mės, katekizmai, maldos, šventraštis, pamokslai, visokie skaitymai; 
antrosios dalies poskyriai: kalbos dalykai, mokymosi vadovėliai, 
padavadijimai — įstatymai, draugijų gyvenimas, politika, apysa- 
kos,. dainos, įvairūs raštai, Vydūno raštai. Šiuose skyriuose ir po- 
skyriuose suskaidyta gausi, iš literatūros ir matytų knygų surinkta 
medžiaga, kuri daug kur galėtų žymiai papildyti Baltramaitį, jei 
būtų tinkamai bibliografiškai aprašyta — deja, tuo atžvilgiu ji sun- 
kiai įkandama: nors kiekvieno poskyrio knygos suskaidytos chro- 
nologine tvarka, tačiau daugeliui nedatuotų knygų nustatomos tiek 
plačios chronologinės ribos (1856—1877 /1895—1907 ir kt.), kad jos 
visiškai neleidžia knygos konkrečiai datuoti; knygų antraštės tiek 
yra trumpinamos, kad iš jų veik negalima pažinti originalinių ant- 
raščių; nors nurodomos spausdinimo vietos, bet daugiausia nenu- 
rodomos spaustuvės; puslapių skaičius visiškai nežymimas. Dėl tų 
visų priežasčių Bruožio cituojamų knygų identifikavimas pasidaro 
labai sunkus, kartais visiškai neįmanomas. Tuo tarpu savo sąrašuo- 
se jis pažymėjo daug tokių spaudinių, apie kuriuos iš kitų šaltinių 
neturime jokių Žinių, ir tuo būdu esame verčiami tenkintis ir tomis 
nepilnomis žiniomis. Šioje knygoje A. Bruožis visai nelietė Mažo- 
sios Lietuvos periodikos — jai jis pavedė atskirą straipsnį Draugijoj 
1914 m. „Prūsų lietuvių laikraščiai“, kuris buvo atmuštas ir atskira 
knygele; čia jis plačiai nušvietė lietuviškų laikraščių Prūsuose i1sto- 
riją, kartu pateikdamas apie juos ir grynai bibliografinių žinių su 
plačiomis ištraukomis, kurios leidžia kiekvieną laikraštį apytikriai 
apibūdinti. Galiausiai trečiam darbe — Mažosios Lietuvos buvusieji 
rašytojai ir žymesnieji lietuvių kalbos myletojai, išleistame 1920 m. Pro- 
bočių Anūko slapyvardžiu, A. Bruožis pateikė 76 lietuvių rašytojų 

ir ne lietuvių lietuvių kalbos užtarytojų biobibliografijas. Visos jos 
yra labai nelygios, nes daugeliui stinga biografinės medžiagos, bet 
kiekvienoj jų yra nemaža ir naujų gyvenimo ir raštiškos veiklos bruo- 
žų ir faktų. Šioje srityje po Ostermeyerio jau minėto Erste litauische 
Liedergeschichte buvo tai pirmasis tos rūšies darbas, lig šiol likęs ir 
vienintelis. Pats Bruožis, šiuos darbus išspausdinęs, ir toliau rinko 
naują bibliografinę medžiagą ir, Vacl. Biržiškai pradėjus leisti savo 
Lietuviškąją bibliografiją, siuntė ją jam, pradžioj tokia pat forma, kaip 
ji buvo spausdinama jo knygose, vėliau, Biržiškos įprašytas, geriau 
bibliografiškai aprašytą. Deja, ankstyva mirtis nutraukė jo naudin- 
gą ir nepavaduojamą darbą. 

Be minėtų bibliografijos darbų, pirmam dešimtmety spaudą lei- 
dus ligi Pirmojo pasaulinio karo naujų bibliografinių darbų nepa- 
sirodė. Retkarčiais laikraščiuose (Lietuvos žiniose) šiek tiek bibliog- 
rafinės medžiagos pateikdavo K. Grinius, o paskutiniu metu prieš 
karą ir Vacl. Biržiška pradėjo vis dažniau skelbti straipsnius iš lie- 
tuvių periodikos bibliografijos. Tačiau ir šis laikas lietuvių bibliog- 
rafijai veltui neprapuolė dėl tų naujų studijų iš lietuvių literatūros 
istorijos, kurios tuo laiku jau pradedamos skelbti, ypač apimdamos 
ne visą literatūros istoriją, bet ar jos atskirus laiko tarpus, ar paski- 
rus rašytojus. Ir nors nė vienas tų darbų nesiekė bibliografinių tiks- 
lų, bet veik kiekviename yra ir bibliografijai daugiau ar mažiau 
vertingos medžiagos. Ypač čia daug nusvėrė Lietuvių mokslų drau- 
gijos Vilniuje organas Lietuvių Tauta, kurios pirmo tomo pirmoji 
dalis pasirodė 1907 m. ir ligi 1919 m. buvo išspausdintos aštuonios 
dalys, sudariusios du tomus. Čia J. Basanavičius davė du straips- 
nius prie kun. A. Strazdo biografijos, prie Dionyzo Poškos biogra- 
fijos ir apie lietuvišką kalbą valstybės teismuose; D. Daugėla (D.D.) 
rašė apie L. A. Jucevičių ir apie lietuvių kalbos liekanas didžiųjų 
kunigaikščių laikuose, dr. K. Grinius — apie kun. Antaną Savickį 
ir medžiagą L. Ivinskio biografijai, Ed. Volteris — „Prie L. Ivinskio 
biografijos“, kun. A. Burba — „Prie kun. M. Daukšos biografijos“, 
J. Tumas paskelbė Simano Giedraičio laišką; J. Baudouin de Cour- 
teney paskelbė A. Baranausko laiškus; Mykolas Biržiška pateikė 
plačią monografiją apie Antaną Klementą, paskelbė cenzūros 
nepraleistą Valančiaus Vyskupystės skirsnį, plačią monografiją iš 

D. Poškos laiškų ir dėlei L. Ivinskio Aitvaro, A. Janulaitis išspaus- 
dino sodžiaus teismo organizacijos Šiaulių ekonomijoj nuostatus, 
lietuviškai 1780 m. surašytus, ir plačią monografiją apie Simaną 
Daukantą. Jonas Liuckevičius išspausdino 1794 metų lietuvišką at- 
sišaukimą. Kun. M. Gustaitis pateikė plačią monografiją apie 
A. Tatarę. Tačiau vienu atžvilgiu Lietuvių Tauta neprilygo aniems 
Tilžės Mitteilungen — gaudama daugybę lietuviškų knygų, jų tarpe 
daug didelės vertės senų lietuviškų knygų (pvz., Tilžės „Byrutės“ 
ir Simano Daukanto bibliotekas), ji ne tik neskelbė gautų dovanų 
sąrašo, bet net nesugebėjo sudaryti jų tinkamo katalogo, ir tuo bū- 
du bibliografijai visi tie brangūs rinkiniai ilgam laikui pasiliko pa- 
slaptimi. Be Lietuvių Tautos, lietuvių literatūros istoriją liečianti me- 
džiaga buvo dar skelbiama, nors daugiausia ir atsitiktinai, Kauno 
Draugijoje nuo 1907 m. (J. Tumas apie J. Želvį, A. Smigelskio raštų 
vertimai, A. Bruožis apie Prūsų lietuvių laikraščius, J. Totoraitis 
apie Baranausko laikraščius, K. Šaulys apie J. A. Pabrėžą, P. Gerulis 
(P. Kragas) — studijos apie atskirus naujuosius rašytojus ir kt.), 
Seinų Vadovėje nuo 1908 m: (Prapuolenis apie katalikišką lietuvių 
pamoksliją, J. Totoraitis „Lietuvos atgimimo paveikslai“, J. Reitelai- 
tis (R-čių Jonas) „Šventraščio lietuviškų vertimų istorija“, apie Chy- 
linskio Bibliją, apie lietuviškus elementorius XIX a., Pr. Penkauskas 
apie Bulla in coena Domini XVII a. vertimą ir kt.). Vilniaus Visuomenė 
1910—1911 m. išspausdino plačią Mykolo Biržiškos „Lietuvių lite- 
ratūra Vilniaus Universiteto metu“; be to, tas pats autorius pateikė 
lietuvių literatūros istorijos apžvalgą lenkų Wielka encyklopedja 
illustrowana ir rusų Granato enciklopedijai, kurioms davė ir eilę 
straipsnių apie paskirus lietuviškus rašytojus. Lietuvos žiniose A. Janu- 
laitis išspausdino platesnę monografiją apie L. A. Jucevičių, pasiro- 
džiusią ir atskira knygute, o Sofija Čiurlionienė Viltyje spausdino 
senesnių mūsų rašytojų apibūdinimus, surinktus į atskirą knygą Iš 
mūsų literatūros 1913 m. 1914—1915 m. Vaire randame J. Tumo straips- 
nį apie P. Vileišį ir kun. V. Juzumą, J. Kuktos straipsnį apie 
A. Kitkevičių-Kikutį ir kt. Amerikos Laisvojoj mintyje K. Jurgelionis 
išspausdino studiją apie Vienažindį, o K. Puida Vienybėj lietuvinin- 
kų ir atskira knyga rašinėjo apie mūsų rašytojus XIX a. pirmos pu- 
sės. Platesnės literatūros istorijos apžvalgos tuo laiku dar nedaro- 

ma — dar stigdavo reikalingų paruošiamųjų monografijų, nors 
J. Gabrys ir bandė tai daryti, sulipdęs į vieną vietą visa tai, kas kilų 
buvo rašyta apie vieną ar kitą mūsų rašytoją — bet pateikė tik 
chrestomatiją, būdingą tuo, kad, kartodamas pažodžiui tai, kas kitų 
buvo parašyta, jis pamiršta dažniausiai nurodyti tų rašinių auto- 
rius ir jų vietoje pats kaip autorius figūruoja. 

Tuo pačiu laiku pasirodo ir du nekritiški A. Strazdo eilėraščių 
rinkiniai, skelbiami (J. Grajausko), A. Baranausko daugiausia ne- 
spausdinti raštai, kai kurie Kl. Kairio eilėraščiai, leidžiami Pr. Vai- 
čaičio, J. Biliūno, Žemaitės (tik vienas tomas) ir kt. raštai. 

Visa tai galėjo turėti pirmaeilės reikšmės ir mūsų bibliografijai, 
tačiau 1914 m. prasidėjęs karas viską nutraukė. Iš naujo stota prie 
darbo tik maždaug nuo 1924 m. (savitu akstinu čia buvo ir prof. 
Gerulio 1922 m. surasti Mažvydo raštai), ir nuo to laiko prasidėjo 
naujausias mūsų bibliografijos laiko tarpas, įtraukęs daugelį naujų 
jėgų, išplėtęs patį darbą į eilę anksčiau nepaliestų sričių, pagilinęs 
bibliografinio darbo metodus, galiausiai virtęs ir pas mus Vakarų 
Europos pavyzdžiu tam tikra specialia mokslo disciplina, radusia 
galiausiai sau vietos ir mūsų aukštosiose mokyklose. 

Šio laiko bibliografinio darbo apžvalga turėtų sudaryti atskirą 
darbo uždavinį, kurio šiam rašiny neliesiu, pats būdamas to darbo 
vienas dalyvių. 


PAAIŠKINIMAI 


Rengiant paaiškinimus naudotasi dabartiniais lietuvių bibliografijos ir 
knygotyros darbais. 


Senųjų lietuviškų knygų istorija. D. 1—2 


Spausdinama iš: Biržiška V. Senųjų lietuviškų knygų istorija. — Chicago, 
II. — D. 1, 1953; D. 2, 1957. 


I p. 48. — Šiuo tarpu bibliografams žinomų lietuviškų spaudinių skai- 
čiai palyginti su V. Biržiškos 1941—1946 m. duomenimis yra tokie: XVI a. 
išleista 30, XVII a. — 55, XVIII a. — 414 knygų ir kitų leidinių. 1800— 
1864 m. pasirodė 1067 spaudiniai, 1865—1904 m. — 4015, 1905—1914 m. — 
3600, 1915—1918 m. — 1100, 1918—1940 m. — ne mažiau kaip 25000 
knygų ir kitų spaudinių. 

1941—1946 m. V. Biržiškos pateiktieji ir kiti jo darbuose nurodomi 
lietuviškų knygų ir kitų spaudinių duomenys bei skaičiavimai neatitinka 
dabartinių pirmiausia dėl to, kad per pastaruosius laikus (nuo 1946 m.) 
rasta naujų, iki tol nežinotų ir neužfiksuotų lietuviškų leidinių. Be to, 
ss 1T spausdintinės produkcijos apskaitos metodika. 

. 53. — Šio meto žiniomis Lietuvoje yra apie 460 inkunabulų, iš 
m 313 turi Vilniaus universiteto biblioteka. Lietuvoje esančių inkuna- 
bulų proveniencijos, kilmė, kiti požymiai aptariami N. Feigelmano knygo- 
je Lietuvos inkunabulai (V., 1975). 

3 p. 66. — Vienintelis pasaulyje M. Daukšos lietuviško katekizmo (Ka- 
techismas, arba Mokslas..., 1595) egzempliorius dabar laikomas Vilniaus uni- 
versiteto bibliotekoje. Iš Rusijos jis susigrąžintas 1956 m. 

* p. 67. — J. Ch. Gintilos bibliotekos dauguma knygų šiuo metu yra 
Lietuvos nacionalinėje M. Mažvydo bibliotekoje, pavienių knygų — VII- 
niaus universiteto, Kauno technologijos universiteto ir Kauno apskrities 
viešojoje bibliotekose. 

5 p. 73. — Didžiausias, išsamiausias iki šiol žinomas lietuviškas tekstas 
yra poteriai („Tėve mūsų“, „Sveika, Marija“, „Tikiu į Dievą Tėvą“), įrašyti 

1503 m. Strasbure išleistoje knygoje Tractatus sacerdotalis. Įrašus 1962 m. 
atrado O. Matusevičiūtė. 

Ž. Sakono (J. Sacon) Lione 1501 m. išspausdintame Mišiolo vieno eg: 
zemplioriaus paraštėse 1986 m. aptikta lietuviškų žodžių ir frazių. Šios 
lietuviškos marginalijos siekia XVI a. Neseniai rasta dviejų lietuviškų žo- 
džių („Dieva žudyne“) marginalija, įrašyta knygos Homiliae (Kelnas, 1530) 
paraštėje. Abi šias marginalijas surado S. Narbutas. 

5 p. 89 — Dauguma dabartinių tyrinėtojų mano, kad M. Mažvydo 
Cntechismusa prasty Szadei... buvo rengiamas ir spausdinamas vienu metu 
ir pasirodė 1547 m. sausio mėn. 

7 p. 90. — Šiuo metu žinomi du M. Mažvydo katekizmo egzemplio- 
riai — Vilniaus universiteto bibliotekoje (nuo 1957 m.) ir Torunės univer- 
siteto bibliotekoje. | 

š p. 92. — M. Mažvydo Forma Chrikstima vienintelis žinomas egzem- 
pliorius dabar yra Torunės universiteto bibliotekoje. 

* p. 101. — L. Zengštoko giesmyno vienas defektuotas egzempliorius 
laikomas Lietuvos Mokslų Akademijos bibliotekoje. 

0 p. 106. — D. Kleino giesmyno (Naujos giesmju knygos...) egzempliorių 
turi Torunės universiteto, Marburo prie Liano (Vokietija) bibliotekos. 

Up. 107. — F. Z. Susterio giesmyno (Naujos... pagerintos giesmių...) de- 
fektuotas egzempliorius šiuo metu yra Vilniaus universiteto bibliotekoje. 

„ e p. 148. — Zr. 3 paaiškinimą. 

5 p. 156. — Dabartinėmis žiniomis K. Sirvydo žodyno Dictionarium 
trium linguarum... pirmasis leidimas išspausdintas apie 1620 m. Vienintelis 
defektuotas jo egzempliorius buvo K. Jablonskio surastas 1955 m. Senųjų 
aktų centriniame archyve Maskvoje. 

4 p. 297. — Žr. 1 paaiškinimą. 

5 p. 306. — Dabartiniais duomenimis, 1851—1861 m. išleista per 370 
lietuviškų spaudinių; 1801—1850 m. — 480. 

16 p. 307. — Per 1864—1904 m., V. Merkio duomenimis, rusišku raidy- 
nu išleistos 54 lietuviškos knygos. Leidinių variantai (atskirų puslapių 
perspausdinimas ir pan.) į atskirus leidinius neišskirti. 

7 p. 312. — Per 1905—1914 m. išspausdinta 3600 lietuviškų spaudinių; 
1865—1904 m. — 4015. 

18 p. 313. — Pagal dabartinius duomenis 1801—1850 m. Mažojoje Lietu- 
voje buvo išspausdinta 216 lietuviškų leidinių, Didžiojoje Lietuvoje — 227. 

9 p. 317. — Per 1918—1940 m. birželį išleista ne mažiau kaip 25000 
spaudinių. 


Iš lietuvių spaudos istorijos 
Pirmoji Amerikos lietuvių knyga. Pirmasis lietuviškas aritmetikos va- 


dovėlis ir jo likimas. — Pirmą kartą paskelbta „Zingsnių“ žurnale 1947 m. 
Nr. 11, p. 12—15. Spausdinama iš šio leidinio. 

"p. 323. — Minima giesmė („Wieszpaties sawo szaukiuosi') buvo iš- 
spausdinta 1874 m. balandžio (kvietniaus) 30 d. Šenande (Shenandoah), 
ne ŠSamokine (Shamokin) ir, matyt, paimta iš kokios kitos knygos, bet ne 
iš M. Tvarausko žodyno. Ši giesmė yra vienos psalmės perspaudas, ir ją 
linkstama laikyti pirmuoju Amerikos lietuvišku spaudiniu. Perspaudo ori- 
ginalo nėra išlikusio. 


Amerikos lietuvių spauda 1875—1910 m. 


Spausdinama iš: Biržiška V. Amerikos lietuvių spauda, 1874—1910: bib- 
liografija/ Red. S. Vaškelienė. — Chicago, Il, 1994. — P. 19—28. Redakci- 
jos pastaboje nurodyta, kad šis referatas parengtas 1951 m. Kongreso bib- 
liotekoje Vašingtone, spausdinamas kiek sutrumpintas. 


"p. 332. — M. Tvarauskas, 1875 m. išleidęs anglų-lietuvių ir lietuvių- 
anglų kalbų žodyną, netrukus tais pat metais išspausdino atsišaukimą 
„Mieli brolej“. Bet tai nebuvo eiliuotas spaudinys, ir jis reklamavo ne tik 
žodyną, bet rašė apie M. Tvarausko lietuvišką spaustuvę, lietuvių kalbą ir 
AuEŲ tikėjimą. 

.335. — „Lietuvos“ laikraštį 1892 m. įsteigė ne A. Olšauskas (Olšev- 
skis), bet S. Rekašius (Rokošas). 


50 metų spaudos laimėjimo sukaktį minint 


Pirmą kartą paskelbta „Aidų“ Žurnale 1954 m., Nr. 4, p. 147—156; 
Nr. 6, p. 251—262. Spausdinama iš: Biržiška V. Praeities pabiros. — Los 
Angeles, 1960. — P. 273—310, 


" p. 349. — Žr. Senųjų lietuviškų knygų istorijos 17 paaiškinimą. 

* p. 366. — Tarp ištremtųjų buvo taip pat kun. P. Straupas, be to, 
S. Kulakauskas (ne S. Kulikauskis) ir S. Račiukas (ne S. Račiūnas). 

3 p. 368. — 1900 m. pradėta vadinamoji L. Vaineikio ir kitų byla. 


Iš mūsų laikraščių praeities 


Pirmą kartą paskelbta pavadinimu Iš lietuviškosios laikraštijos praci- 
ties žurnale „Bibliografijos žinios“, 1931, Nr. 6 (24), p. 221—224; 1932, 
Nr. 1(25), p. 1—16; Nr. 2(26), p. 57—72; Nr. 5(29), p. 181—195; 
Nr. 6(30), p. 221—239. Atskirai išleista pavadinimu Iš mūsų laikraščių 
praeities (Kaunas, 1932; viršelyje — 1933) 71 p. ; atspaudas iš „Biblio- 
grafijos Žinių“). Spausdinama iš atspaudo be iliustracijų, faksimilių. 


"p. 393. — Vėlesniuose straipsniuose („Seniausias lietuviškas laikraštis 
ir jo redaktorius N. P. Ostermejeris“, 1947 m. ir kt.). V. Biržiška patikslino 

žinias apie pirmąjį lietuvišką periodikos leidinį, juo laikydamas 1823— 
i m. ėjusį „Nusidavimai Dievo karalystėje 

2 p. 400. — Laikraštėlio „Kalwis Mialagis“, 1876 m. sausio 1, sausio 10) 
numeriai laikomi Lietuvos valstybiniame istorijos archyve. 

3 p. 402. — Seinų kunigų seminarijos klierikai leido rankraštinius ar 
dauginimo priemonėmis parengtus laikraštėlius — „Knapt“ (1891?), po jo — 
Aj po biskį“ (1891 m.), vietoje šio — „Viltį“ (1891—1892). 

* p. 414. — Nuo 1884 m. spalio 25 d. Niujorke buvo pradėtas leisti 
M. ŽVEGiKO ir J. Šliūpo laikraštis „Unija“. 

*p. 444. — „Lietuviškąjį balsą“ kurį laiką (1885—1886 m.) leido to 
Pau pavadinimo draugija; jį rėmė Niujorko lietuvių verslininkai. 

6 p. 447. — Nuo 1910 m. J. Adomaičiui-Šernui „Lietuvą“ redaguoti 
padėjo redaktoriai pagalbininkai K. Jurgelionis, A. Lalis. Nors 1912— 
1917 m. formaliai „Lietuvos“ redaktoriumi tebebuvo J. Adomaitis- Šernas, 
prie jo nuo 1912 m. pradžios priskirtas antrasis redaktorius B. Balutis, 
keitė šio laikraščio kryptį. 





Seniausias lietuviškas laikraštis 
ir jo redaktorius N. P. Ostermejeris 


Pirmą kartą paskelbta „Žingsnių“ žurnale 1947 m., Nr. 10, p. 34—35. 
Pakartota: „Knygų lentyna“. 1957. Nr. 10—12(112—114), p. 37—56. Spaus- 
dinama iš pastarojo leidinio. 


Lietuviškos bibliografijos istorija 


Skelbta leidinyje: Biržiška V. Lietuviškos bibliografijos istorija. — Kaunas, 
1944. — 32 p., kaip 1943—1944 m. „Bibliografijos žinių“ priedas. Spausdinti 
nebaigta. Po žodžių „Bet nuo 1882 m. ...“ (p. 32) tekstas nutrūksta. Tolesnė 
dalis likusi rankraštyje (Lietuvos nacionalinė Martyno Mažvydo bibliotekos 
rankraščių skyrius. — F. 47—294). Spausdinama iš minėto leidinio, likusioji 
dalis iki pabaigos — iš mašinraščio teksto, esančio J. Rimanto fonde. 


' p. 490. — Leidinyje (1944 m.) nutrūkę žodžiai pažymėti laužtiniais 
skliaustais. Tąsa iš mašinraščio teksto prasideda laužtiniais skliaustais ir 
žodžiais „iš tikrųjų ligi 1799 m. 

Ė B 494. — Žr. straipsnio „Iš mūsų laikraščių praeities“ 1 paaiškinimą. 

3 p. 500. — Žr. Senųjų lietuviškų knygų istorijos 3 paaiškinimą. 

* p. 504. — Nors J. Šliūpo knygoje Lietuviszkiefte rasztai ir rasztinttnkai j0S 
išleidimo data nurodyta 1890 m., iš tikrųjų ji buvo išspausdinta ir pasiro- 
dė 1591 m. pabaigoje. 

Abraitis Antanas 423, 445 

Abramavičius L. 175 

Abromaitis 450 

Adelungas 469 

Adomaičia Palanija 205 

Adomaitis Juozas-Šernas 20, 335, 414, 
421, 423, 425, 433, 443, 444, 447 

Adomavičius A. F. 75 

Aišbė-Kriščiukaitis A. 258 

Akelaitis Juozas 426 

Akelaitis Mikalojus 42, 201, 212, 213, 
258, 306, 386, 388, 389, 391, 392, 414, 
443, 487, 488, 503 

Albanas 412, 515 

Alberichas, Albericusas Albertas 72 

Albinas Jurgis 68 

Albrechtas 80—84, 86, 89, 118, 119, 128, 
456, 460 

Albrechtas Pridrikis, Albrechtas Fridri- 
chas 214, 456 

Albrehsas Karlas 514 

Aldobrandini Petras 168 

Aldus Jonas 102 

Alegambe Pilypas 34, 157—159, 160, 
162, 163, 459, 460 

Alekna A. 434, 435 

Alekna J. 368 

Aleknavičius Kajetonas 39, 258 

Aleknavičius, Olechnovičius Petras Ra- 
polas 39, 302, 325, 466, 468 

Aleksą A. 432 

Aleksa Julius 423 

Aleksandras I 140, 299 

Aleksandras II 212, 390 

Aleksandravičius Steponas 59, 423 

Algirdas 62 

Ališius J. 445 

Alyta Mykolas 337 

Alseika D. 424 

Alšauskis (Olševskis) Mykolas 259, 298, 
472, 480, 484 

Ambraziejus Juozas 378, 379 

Ambrozaitis Jonas 368 

Amičis E. dę 24 

Ančycas 501 

Andersonaitė-Ostermejerienė Marija 
Gotliba 454 

Andersonas 73, 464 

Andersonas Bernardas 110, 114, 115, 454 

Andrejevas L. 24 

Andrekus Petras 429 

Andriukaitis M. J. 414, 443, 444 

Andrius Rokiškietis 179, 288 

Andruška B. 164 

Andruškevičius 200 

Andziulaitis Juozas-Kalnėnas 401, 412, 
414, 423, 444- 446 

Angrabaitis juozas-A., Jonas Zanaviku- 
tis, Jonas Zanavykietis 45, 428, 429, 
512—-518 

Anskaitis A. 443 

Anskaitis K. 444 

Antanavičius J. 357 

Antanavičius L. 371 

Anusevičius J. 19, 433 

Archimedas 231 

Arminas Petras 413, 444 
Arndtas Jonas 279 

Arnold(tjas 357, 418, 515 
Arnoldtas Danielis Enrikas 464 
Artomedijus Sebastijonas 128 
Astramskas T. 446, 449 
Augustas III 56 

Augustinas šv. 91 

Avižonis Antanas 426 
Avižonis P. 373, 423 


Backeris de 186 

Baczko L. A. P. J. 237 

Bačiūnas 447 

Bačkauskas Domininkas Tamošius 332, 
333 

Badišauckas 443 

Bagdonas Juozas 364, 368, 414, 422, 423, 
425, 433, 437, 438, 512, 516 

Bagužis, Baužas Ksaveras — žr. Bohu- 
šas Ksaveras 

Bajoraitis P. 315 

Bajoriūnas 403 

Balčikonis J. 176 

Baldauskienė Julijona 366 

Balinskis Mykolas-Aušliavis 388, 482, 
483, 488 

Balsys A. 444 

Baltramaitis Silvestras 9, 43, 44, 46, 47, 
75, 82, 161, 198, 216--218, 254, 259, 
323, 350, 388, 413, 476, 492, 493, 
503—514, 516—520 

Baltramiejaitis-Morkūnas Jokūbas 178 

Baltrušaitis Andrius 438 

Baltrušaitis Antanas 426, 438 

Baltrušaitis Juozas 423, 438, 445 

Baltrušaitis P. 433 

Baltūsis M. 8 

Balvočius J.-Gerutis 379, 434 

Banaitis Saliamonas 311 

Bandtkie Jurgis Samuelis 478 

Baniulis J. 445 

Baranauskas Antanas 132, 140, 166, 201, 
213, 264, 305, 340, 351, 374, 375, 401, 
413, 416, 419, 429, 500, 521—523 

Baranauskas Augustinas 368, 401, 402, 
413, 419, 429, 443, 445 


Barkauskas Pabijonas 39 

Baronas A. 341 

Baronas J. 427 

Baronas J. G. 450 

Bartschas Kristijonas 497 

Basanavičius Jonas 58, 61, 71, 207, 338, 
404—407, 409, 411—413, 415, 417, 
423, 433, 434, 446, 447, 505, 521 

Baudouin de Courtenay J. 133, 373, 409, 
521 

Baumannis Edgaris 517 

Baumgartaitė Gertrūdė 231 

Baužas Ksaveras 466, 470, 517 

Bebelis 432 

Bechtelis EF. 124 

Beckeris Pridrikis 195 

Beerbohmas Ernestas Vilhelmas 195, 495 

Behmas Jonas 104, 461 

Behrendtas Jonas — žr. Beren(d)tas Jonas 

Bellarminas 167, 244, 247, 291, 469 

Bellienas (Willichas) Jonas 231, 232 

Bendoraitis Antanas 426 

Bentkovskis Peliksas 477, 480, 484 

Berendas (Behrend) Jonas 108, 109, 116, 
295 

Beren(d)tas (Behrendt) Jonas 35, 37, 108, 
109, 111, 113, 116, 137, 267, 272, 
461—464 

Beresnevičius A. 264, 375 

Bergas 212 

Bernekeris 79, 82, 84, 85 

Bertoleitis J. 36, 101 

Beržanskis A. 445 

Beržanskis Jonas 423, 434 

Beržanskis Liudvikas 414 

Beselmanas Jurgis 102, 103 

Bezzenbergeris Adalbertas 43, 71, 73, 74, 
78-—80, 82—-84, 90, 92, 124, 132, 133, 
154, 180, 196, 215, 496, 497 

Bialobrzeskis 264, 354 

Bialozoras 199 

Bielinis-Bieliakas Jurgis 354, 362, 363, 
372, 403, 424, 433, 436, 441 

Bielinis Kipras 426, 435 

Bielskis 60 

Bikinas |. 433—435 

Biksas (Bykšas?) 257 

Bylaukis Jonas 100, 120, 121, 126, 128, 
285 

Bilevičius Jonas Albrechtas 177 

Bilevičius Vaitiekus (Albrechtas) 177 

Biliūnas J. 423, 438, 439, 523 

Birkowskis Pabijonas 158, 478 

Biržiška Mykolas, M. B-ka 7, 8, 21, 31, 
32, 45, 150, 159, 171, 198, 208, 209, 
226—228, 234, 236, 318, 341, 366, 
375, 388, 391, 438, 521, 522 

Biržiška Vaclovas, V. B. 5—27, 45, 46, 
48, 101, 171, 172, 210, 213, 214, 218, 
254—256, 387, 391, 406, 502, 519, 521 

Biržiška Viktoras 8, 171 

Bystronis J. 151, 501 

Bitaitis Ignas 423 

Bitnmeris Samueli(u)s 134—136, 183, 185, 
293, 471, 504, 513 

Bliūdžius Antanas 414 

Blotno Mikalojus 96, 102, 125 

Blotno Zacharijas 65, 100, 125, 127, 128, 
276 

Blotno Zacharijas jaunesnysis 103, 285 

Bobinas Jonas 443 

Bobrovskis 342 

Bočkauskas D. T. 445 

Bogatka 59 

Bohušas Ksaveras 64, 65, 229 . 

Bolsunovskis 6() 

Bonaventūra 260 

Boppas 495 

Borghese 168 

Borovskis 138 

Bortkevičius Antanas 433 

Bortkevičius Laurynas 253 

Bouchard'as Jonas Jokūbas 225 

Božimovskis Jonas jaunesnysis 134, 135, 
293 

Božimovskis Jonas vyresnysis 131, 132, 
134, 182, 183, 292 

Brandas jonas Arnoldas 236 

Brandukas P. 450 

Braumbergas 515 

Brazaitis J. 400 

Brazinskis D. B. 450 

Brazionis Motiejus 206 

Brenšteinas Mykolas 214, 240, 243 

Bretkūnas Jonas 35, 36, 55, 84, 93, 94, 
98—103, 105, 107,120—122, 124— 
129, 134, 136, 144, 174, 178, 181, 189, 
214, 215, 230, 265, 266, 276, 284, 285, 
287, 293, 461—463, 467, 478, 482, 
496, 498 - 

Brijūnas Jonas 380 

Brivziemnekas-Treilandas 377 

Brockhausas 501, 517 

Brodovskis Jokūbas 193, 194, 236, 471 

Brownas 159, 186 

Brownas Ričardas 131 

Brūckneris A. 176, 225, 227, 229 

Brūhlis 56 

Brundza Antanas 366 

Brundza M. 258, 517 

Bruožis Ansas-A. B. Klaipėdiškis, Pro- 
bočių Anūkas 101, 118, 218, 219, 315, 
394, 398, 438, 441, 520—522 

Bruožis, Bruažis Vilius 414 

Bružas 363 

Brzozovskis K. 495 

Bublys Al. 433 

Bucevičius Bronislovas 212, 306 

Būčys P. 133 

Būčys Pr. 402, 421, 423, 429, 432 

Budrikas D. 304, 305 

Budrikas Pr. 414 

Budrius E. 495 

Būdvietis 423 

Būga Kazimieras 54, 61, 71, 149, 201, 
318, 403, 423, 433, 434 

Buivydas A. 426 

Bujnickis 386 

Bukavietis-Bukaveckas K. 414, 419, 445 

Bukota, Bukata Tadas Juozapas 163, 250 

Bukovskis Enrikas 67 

Burba Aleksandras 71, 309, 413, 419, 421, 
423, 429, 445, 447, 448, 505, 516, 521 

Burmneika L. 444 

Burnevičius S. 179, 288 

Buslajevas 409 

Butkevičius Aleksandras 39, 66, 197, 198, 
302, 325, 466, 468 

Butkevičius Bonaventūra 210 
Butkevičius Pranciškus 366 
B. Z. 59 


Canisijus 129, 143—146, 174, 224, 244, 
275, 286, 288 

Cauleneliusas Jokūbas 145 

Cecilija Renata 226 

Celichovskis Z, 91, 92 

Ceraskis Mykolas 181, 183, 185 

Chądzinskis Jonas 226 

Chavkina J. 15 

Chilinskis, Chylinskis Samueli(u)s Bo- 
guslovas 43, 118, 130—134, 136, 292, 
293, 474, 481, 482, 497, 498, 500, 502, 
504, 522 

Chmieliauskas Gasparas 201 

Chodzka 301 

Ciechanovskis Fortunatas 200 

Cipelis Samuelis Teodoras 138 

Civinskas A. 433 

Cyvinskas S. 423 

Čackis Tadas 56, 57 

Čepas M. 368, 423 

Čepėnai Albina ir Pranas 14, 32 

